
pin:: 維摩羅詰經文疏卷第十八〔菩薩品之三〕
orig:: 
佛告持世菩薩：「汝行詣維摩詰問疾。」
commentary::  ^599a9

此是第三命持世問疾。
文即有二：一，佛命問疾；二，持世奉辭不堪。 ^599a11

所以佛命持世問疾者，其既是出家菩薩，
亦是法身大士，紹尊位者。
所言持世者，領憶不忘，名之為持世。
以隔別為義，實相真心，領憶諸法，無有遺忘，故名持世。
持義乃有多徒，略說有五種：一者，遮持；
二者，總持；三者，聞持；四者，住持；五者，任持。
四教菩薩皆有此五種持義，但三權一實，
今約圓教明五種持義：一、遮持者，菩薩得實相真明，
能遮一切法界煩惱惡業、生死苦報。
二、總持者，持一切萬行，自利利佗功德，
如完器盛水，無有漏失也。
三、聞持者，若十方諸佛說法，乃至十法界所有言辭，
一聞便憶，如雲持雨，不忘失也。
四、住持者，住持十方諸佛法門，興隆使不斷絕也。
五、任持者，無緣大慈，荷負度脫一切眾生，保任不捨也。
菩薩從發心，心如虗空，非偏非圓，而能權實皆持，
乃至法雲、等覺也。
持世居補處之位，權實五持將極，豈不知波旬化身為帝釋？
但為令眾知魔界如佛界如，一如無二如，
故於往昔示不知魔，示受淨名呵折，令眾生悟佛知見也。
開即是總，示是別，總別不二，即是悟也。
此還約初心不須遠求，乃至妙覺亦如是。
但前呵彌勒、光嚴，皆破果上之僻執，故約菩提道場以彈也；
次呵持世、善得，皆破因中之謬取，故約魔來施會以彈破。
今佛次命持世問疾者，持世若述往昔被彈之事，
令諸菩薩覺知魔事，悟佛知見，大眾同聞，即成前五種利益之義。
orig::  ^599a13

持世白佛言：「世尊！
我不堪任詣彼問疾。
commentary::  ^599b16

此是第二持世奉辭不堪。
文即有四：一，奉辭不堪；二，述不堪之由；
三，正明不堪之事；四，結成不堪。 ^599b18

第一奉辭不堪者，良以昔不覺魔作帝釋，
為淨名所彈，豈堪傳如來旨也？
orig::  ^599b20

所以者何？憶念我昔，住於靜室。
commentary::  ^599b26

此是第二述不堪之由，由不識魔作帝釋來也。
文有五意：一，自述往昔住於靜室；二，述魔作帝釋來；
三，自述魔來不識而為說法；四，魔更施女為亂；
五，自述謙恠不受。 ^599b28

一、自述往昔住於靜室者，持世住靜室，
當是欲避喧，入諸禪定，修道進行也。
持世法身大士，豈須生身入道？
迹同方便菩薩，為物之軌，應須引進，故住靜室，示修禪定也。
orig::  ^599b34

時，魔波旬從萬二千天女，狀如帝釋，鼓弦歌，
來詣我所，與其眷屬，稽首我足，合掌恭敬，於一面立。
commentary::  ^599b42

此是二述魔作帝釋來也。
所以魔作帝釋來者，帝釋是佛弟子，已得聖道；
又是佛檀越，故來親近諮承。
持世既是出家菩薩，見大檀越來，即須慰問，便是妨亂。
今約四菩薩知魔不同，即有四種：一、三藏教明菩薩自未離煩惱魔、
陰魔，但觀行覺知折伏，寄此修菩薩道耳。
佗化天子魔，若得神通，作意知天魔；不作意，不知。
若知，能以神通伏天魔，未能永破。
若至道王樹下，先降破佗化天子魔，魔退之後，
方三十四心斷結，界內四魔皆盡也。
二、通教明菩薩初入見地，已分斷見煩惱魔，
得五分法身，分除陰魔。
至六地無正使潤業後生，除界內陰魔、
死魔，而猶有誓願符習界內受生，有陰、
死，不能壞菩薩道。
七地雖得神通自在，作意能知佗化天子魔，
不作意，則不能知；作意能破，不作意則不能破。
至道樹下方究竟，破佗化自在天子魔，
一念相應慧斷習盡，既無習，誓願不能牽生，即四魔永盡也。
三、別教明十住入偏真理，即破煩惱魔、
陰魔、死魔；十行得神通自在，作意知佗化天子魔，
不作意不知不能伏；至初地，得一身無量身，
百佛世界作佛，界內煩惱習氣既盡，陰魔、
死魔、天子魔悉皆破也。
四、若圓教明五品弟子圓伏四魔，若入十信六根清淨，
圓斷四魔，不作意，自覺魔來也。
此略分別四教破四魔不同。
若約常、樂、我、淨、無常、無我等八魔，三藏教菩薩未能除，
但能伏四魔，至三十四心滿方除。
若通教見地已能除常、樂、我、淨之四魔。
別教十住，已除常、樂、我、淨之四魔；十行、
十迴向，已伏無常等四魔；登地已分破無常等四魔，
因雖無常，而果是常，如《大涅槃經》佛答梵志也；
別教佛地，八魔皆盡也。
若圓教初發心住，已圓破八魔，界內四魔永盡，
界外無常等四魔，乃至後心究竟盡也。
次明持世何意為魔所嬈？
若論持世迹現諸方便教補處，此則何啻知魔？
有教無人，不須研覈。
但持世為稟諸方便教之軌，故示不知也。
所以然者，解此有三意：其諸方便教菩薩，
未能於魔界如與佛界如，一如平等無二，
佛界即理，魔界即事。
諸方便教所明菩薩雖能入真理，不能事不礙理，
理不礙事；若斷結，避事入理，如人畏時，
非人得其，不能體之與佛界無別，是則為魔所惱，
大士於二界不二通達，無所去取，故覺知，能降伏也。
二、諸方便教竝明緣修照寂，有入、出觀，
若作意觀，即知覺魔事；若不作意，則不知覺。
圓教真修，無出、入觀，常在三昧，見諸佛土，
不以二相，寂而常照。
持世既方在靜，猶未入觀，不作意往照，
是故不知魔變為帝釋；大士寂而常照，故能即覺知也。
譬如深山坐禪人，若不別邪魅者，必須安大方鏡，
魍魅雖能惑人眼，而不能變本形，本形現鏡，得知虗偽。
波旬亦爾，但能誑緣修未入觀者，令不能知；不能誑真修寂照行人也。
三、諸稟方便菩薩，雖能入觀覺知魔事，
或能蹔時降伏，不能於其境界無礙自在。
譬如人不能調惡弟子，捨之不受；有人善巧，
不捨惡人，方便調熟，堪任使伇，得成善人。
圓教菩薩調魔亦爾，非但調其惡心，令歸善化；
亦能使發菩提心，證無盡燈，廣化一切，
自於佛法未曾損減，而大饒益無量魔眾。
諸稟方便教菩薩闕此三義，故為魔所亂也。
今持世住靜室，魔作天主之形，欲為惱亂，
持世不覺，因鄣入定也。
如佛知人機，化物成道；魔亦知人應有得道者，
及其未成，逆來壞之也。
orig::  ^599b46

我意謂是帝釋，而語之言：『善來，憍尸迦！
雖福應有，不當自恣，當觀五欲無常，以求善本，
於身、命、財而修堅法。』
commentary::  ^600b16

此是三明持世自述往昔魔來不識而為說法。
持世嘆言善來者，既不知是魔，謂是帝釋以善心來，
為求善法，故嘆言善來也。
「憍尸迦」是帝釋本人中姓，從本姓為名。
「雖福應有」，宿福得為天主，果報富貴，不可自恣放逸，不修道也。
「當觀五欲無常，以求善本」者，謬為帝釋說法也。
若小乘，但以無常為出世善本也。
《大智論》明天主多著五欲，佛為說無常等十五種觀門，
破欲竟，乃令轉教說般若。
持世既謂是天主，故勸令觀無常離欲。
「於身、命、財而修犖法」，三犖有五種：一、世間三堅，
慈忍不杖楚佗惠施飲食，得未來身犖；
放生止煞，得未來命犖；真心布施，得未來財犖。
此是世間三犖之報，若觀無常，天報不久，須種未來牢固之業也。
二者、聲聞經修三牢法者，若觀無常，得五分法身、
無漏慧命、七聖財，無能損破，故言牢也。
菩薩為眾生佛法，修諸功德，不惜身命，
無所悋者，華報得世間三牢，成得五分法身、七財滿足之三牢也。
三、若通教明三牢者，觀五分法身、無漏慧命、
七聖財即空，無生無滅，一切煩惱、生死及天魔、
外道無能破壞，即是三牢也。
四、別教三牢者，登地離界內生死，法身顯現，
即是金剛之體，名為身牢；般若慧命，終不斷滅，
即是命牢；萬善法財，不可侵奪，即是財牢也。
五、圓教明三牢者，捨身、命、財，皆與生死後際等，
離老病死，得不壞常住，即是一切法趣身、
命、財，亦是三德之三牢也。
持世謬為天主說三牢法，五種三牢義，未知定為說何也？
orig::  ^600b22

即語我言：『正士！受是萬二千女，可備掃灑。』
commentary::  ^600c26

此是四明魔更施女魔。
變身為帝釋，已廢持世禪坐，既不覺知，今更強以女施重妨亂。
先現釋身，軟賊得入，此今以女施，令其起真，強賊又入。
魔以此強、軟二賊妨擾，令失定心，持世不覺，即是以為魔所壞也。
orig::  ^600c28

我言：『憍尸迦！無以此非法之物要我沙門釋子，此非我宜。』
commentary::  ^600c38

此是五明持世自述恠不受其女。
女是非法之境，何得強有此施？
故言「無以此非法之物要我」也。
沙門是梵行清素之士，不應受此汙染之境，
非法供養，故言「此非我宜」也。
orig::  ^600c42

所言未訖，維摩詰來，謂我言：『非帝釋也。
是為魔來，嬈固汝耳！』
commentary::  ^601a2

此是第三正述被彈之事。
就此，文即有八：一，淨名正來覺悟持世；
二，淨名就魔索女；三，魔驚懼欲去；四，空中聲勸令捨女；
五，魔捨女；六，大士為女說法；七，魔乞女；
八，大士還女。 ^601a6

一、淨名正來覺悟者，持世既被魔幻，不能別覺，
良以緣修不逮，致被魔幻，不覺知也。
大士悟佛知見，非但自悟，亦以悟佗；寂照圓明，
非但能自照，亦照一切。
故能即到其前，發魔幻偽，示持世是非。
初示其非，非帝釋也；次示其魔來，欲壞正道，
故言「嬈固汝耳」。
orig::  ^601a12

即語魔言：『是諸女等，可以與我，如我應受。』
commentary::  ^601a24

此是二明淨名索女也。
淨名所以自說「如我應受」者，此有二意：
一者，淨名是俗人，納之非妨。
二者，圓教之行，是非無礙；違順強軟，無非正道。
所以不以魔女為妨，故言「如我應受」也。
orig::  ^601a26

魔即驚懼，念：『維摩詰將無惱我？』
欲隱形去，而不能隱；盡其神力，亦不得去。
commentary::  ^601a34

此是三明魔驚懼欲去也。
魔所以驚懼者，本緣持世欲壞他成己，
忽見淨名發其幻偽，又知神力非敵，必被挫辱，故大驚懼。
「欲隱形而去，既不得去，又盡神力不能去」
者，魔雖有神力，豈如法身大士神力神力所制？
故盡力不能去也。
orig::  ^601a38

即聞空中聲曰：『波旬！
以女與之，乃可得去。』
commentary::  ^601a48

此是四明空中聲，勸捨女也。
空中聲者，關河舊解云「是化魔菩薩，因機助化。
汝向欲施持世，今淨名索，何得不與？
與之，不違本心，乃得去耳。」
或是淨名空中作聲，為調伏魔。
或釋迦法身毗盧遮那之聲，如《普賢經》所明也。
orig::  ^601b2

魔以畏故，俛仰而與。
commentary::  ^601b12

此是五明魔輸女。
魔神力既不能自陰，取去不得，空聲又勸，
魔當自念：若不輸女，將恐致諸挫辱，畏不獲已，便輸女也。
orig::  ^601b14

爾時，維摩詰語諸女言：『魔以汝等與我，汝今皆當發阿耨多羅三藐三菩提心。』
即隨所應而為說法，令發道意。
commentary::  ^601b20

此是六明維摩受女，為說法也。
為調伏魔心，故受；利益諸女故，須為說法也。
就此，文即有二：一，勸發心；二，勸修行。
此二是菩薩要法，發心即是目，修行即是足，
備，得入涅槃清涼池也，是以淨名先勸諸女發菩提心。 ^601b26

如應說法者，四教明菩提心，隨其機緣，
四悉檀赴機，令各發道心也。
orig::  ^601b34

復言：『汝等已發道意，有法樂可以自娛，不應復樂五欲樂也。』
commentary::  ^601b38

此是二勸修行。既發心，若不修行，或恐還墮，
故須勸修菩薩法樂之行，為對破魔宮欲樂，說法樂也。
就此，即有三：一，淨名勸修法樂；二，天女請問；
三，淨名答也。
orig::  ^601b42

天女即問：『何謂法樂？』
commentary::  ^601c2

此是二明天女請說也。
諸女在魔宮，雖受五欲樂，未曾聞法樂，
今始得聞，未能解，故致請也。
orig::  ^601c4

答言：『樂常信佛，樂欲聽法，樂供養眾；
commentary::  ^601c8

此是三明淨名答天女，為說法樂，破其著五欲樂也。
所言法樂者，一切善法，欲為其本。
若有樂欲之心，是則為樂，如世人愛念父母、
親眷、家業，以此為樂。
若為佛弟子，以佛代父，以法代母，以諸親屬，修道法代諸財物。
其深樂者，即是出世法樂也。
就此，文即有五：一，常樂歸事三寶；二，樂離集諦；
三，樂觀苦諦；四，樂修道諦；五，結成法樂。
若能如此，非但因中即得法樂，後得滅諦涅槃，即是究竟常樂也。 ^601c10

經言「樂常信佛」者，上既云「隨應說法」，四教明佛隨，
天女生信愛樂，即是法樂也。
經言「樂欲聽法」者，四教明大乘之法，隨心樂聞，即是法樂也。
經言「樂供養僧」者，四教明僧隨樂供養，即是法樂也。
orig::  ^601c24

樂離五欲；
commentary::  ^601c34

此是二明樂離集諦也。
集應斷故，說樂離五欲也。
《法華經》明「諸苦所因，貪欲為本」，故知五欲即是集也。
如人病差，即得安樂。
若離五欲，即得法樂也。
四教明離五欲不同，隨其宿習所用也。
但既初呵天女著五欲，多用三藏教意明離也。
orig::  ^601c36

樂觀五陰如怨賊，樂觀四大如毒蛇，樂觀內入如空聚；
commentary::  ^601c46

此是三明樂觀苦諦。
若不樂觀，為苦所苦，豈得法樂！
故能觀苦者，即不為所苦，免苦得觀智法樂也。
四教觀苦，隨根神所用也。
orig::  ^602a2

樂隨護道意，樂饒益眾生，樂敬供養師；
commentary::  ^602a8

此是四勸修道諦萬行法。
文有三意：一，修行本；二，正行；三，遍行。 ^602a10

一、修行本者，經言「樂隨護道意」，此勸自行善，
須將護道心，道心安隱不壞，以道自娛，即是法樂。
經言「樂饒益眾生」者，即勸修化佗之法樂，
如父母見子離苦得樂，父母亦歡樂也。
經言「樂敬養師」者，捨父從師，能成人勝德，
敬師道法，翫味娛神，即是法樂；養暢其知恩之懷，亦即法樂也。
是則內修自行化佗之道，外有明師開示，
因緣具足，無行不成，所求稱心，即是法樂義也。
orig::  ^602a12

樂廣行施，樂堅持戒，樂忍辱柔和，樂懃集善根，
樂禪定不亂，樂離垢明慧；
commentary::  ^602a28

此是二菩薩正行六度。
總眾行之要，四教菩薩莫不皆行此道以求菩提。
但教門不同，故有生滅、無生滅、無量、無作六度之殊，
具如釋〈佛國品〉嘆菩薩德及淨土行，以略解釋。
但淨名隨應而說，任諸天女因緣各有所，
隨其樂行，道味沾神，稱心適意，六度皆是法樂也。
orig::  ^602a32

樂廣菩提心，樂降伏眾魔，樂斷諸煩惱，
樂淨佛國土，樂成就相好故，修諸功德；
樂嚴道場，樂聞深法不畏；樂三脫門，不樂非時；
樂近同學，樂於非同學中，心無恚閡；樂將護惡知識，
樂親近善知識；樂心喜清淨，樂修無量道品之法，
commentary::  ^602a44

此是三明遍行。菩薩修道，即有二種：一總，
二別，總即是六波羅蜜總攝眾行，別是歷別萬行遍行。
今此所明，即是勸諸天女遍行。
略舉十餘條，以成法樂之義也。
經言「樂廣菩提心」，即是慈、悲四弘誓願，
必令普遍，故名為廣。
復次，從生滅四諦起慈悲弘誓，乃至無作四諦，
即是菩提心轉增廣也，勝道之心增長法樂也。
經言「樂降伏眾魔」者，如平怨得勝，心則快樂也。
經言「樂斷諸煩惱」病差，即是涅槃樂也。
經言「樂淨佛國土」者，淨佛國土義，已如前說。
如世人家宅，清淨賓主，覩之歡娛悅樂也。
經言「樂成就相好，修諸功德」者，如人自見形儀端正，
內有美德，心即悅樂也。
經言「樂嚴道場」者，四教道場義略，如釋光嚴中已辨。
如此除偽顯真，偽滅得真，則悅樂也。
經言「樂聞深法不畏」者，四教乃各有深法，
三藏教、通教，但明界內偏真之理，未足為深。
別、圓兩教，明界外圓真，是深難到底，若有畏心，
即驚疑成苦；若聞而不畏，愛樂讚求，即得真常之樂分也。
經言「樂三脫門，不樂非時」者，四教明三脫門，
前兩教有時、非時，非時即是二乘，時即是菩薩也。
復次，前兩教菩薩亦是非時，別圓兩教觀中道實相，
修三脫門，即是時也。
將別望圓，復是非時，圓教乃是真時也。
所以者何？諸方便教門，行時非證時，若欲取證，
皆是非時；若是時而求，即得究竟真理，
成真三脫，即是真法樂也。
經言「樂近同學，於非同學，心無恚礙」者，
四教明菩薩各有同學親近，同修和同，
#CB00727;成順心，即是法樂也。
若於凡夫、二乘及非同行菩薩心有恚礙者，
壞真法樂；若心無恚礙，能以隨喜過其上者，即還得隨喜之法樂也。
經言「樂將護惡知識」者，若不將護彼，即能壞法樂；
能善將護彼，則惡口不生，不致破損內善法樂，恒得安存也。
經言樂「親近善知識」，能示教利喜，成人善法樂。
經言「樂心喜清淨」者，《大集經》言「如真實知大知，
心動至心，故名為喜」。
如真實知大知，即真法喜；心動至心，名為清淨法樂也。
經言「樂修無量道品」者，四教有四種道品，
若在菩薩心中修習，為化眾生，皆名無量道品。
所以說道品名為法樂者。
《法華經》言「無漏根、力、覺、道，便得無量安穩快樂」，
二乘尚爾，況菩薩乎？
但分別無量道品，開四教義，去取難解。
orig::  ^602b6

是為菩薩法樂。』
commentary::  ^602c34

此是五結成法樂。
菩薩若有樂欲之心，修如此道法皆是法樂，
但舉一類諸萬行道法，若有欲樂之心而修習者，
無非法樂，如即自行道之人，讀誦、聽習、
禪坐心樂；若心不樂，強自逼制，則生苦受。
orig::  ^602c36

於此波旬告諸女：『我欲與汝，俱還天宮。』
諸女言：『以我等與此居士有法樂，我等甚樂，不復樂五欲樂也。』
魔言：『居士！可捨此女。
一切所有施於彼者，是為菩薩。』
commentary::  ^602c44

此是七明魔欲誘女還天宮。
文即有三：一，魔欲誘女還天宮；二，女樂法樂，
不肯隨還；三，魔就淨名乞女竝。
如文可解。
orig::  ^603a2

維摩詰言：『我已捨矣！
汝便將去，令一切眾生得法願具足。』
commentary::  ^603a8

此是八明淨名還魔女。
此有四：一，淨名還魔女；二，諸女請法辭還；
三，淨名為說無盡燈法門；四，諸女致敬還隨魔去。 ^603a12

一、淨名還為魔女者，大士本常捨行，正為調魔，
利益眾生；魔已調伏，諸女發心，放還魔宮，
又能廣化，故捨還魔。
令一切眾生法願具足者，還魔即滿魔願，
因此立願：令一切求法者，皆得法願具足。
orig::  ^603a16

於是，諸女問維摩詰：『我等云何止於魔宮？』
commentary::  ^603a26

此是二明諸女欲還請法。
弟子別師，事須諮請誡勸所行之事。
orig::  ^603a28

維摩詰言：『諸姊！有法門，名無盡燈，汝等當學。
無盡燈者，譬如一燈然百千燈，冥者皆明，明終不盡。
如是，諸姊！夫一菩薩開導百千眾生，令發阿耨多羅三藐三菩提心，
於其道意，亦不滅盡，隨所說法，而自增益一切善法，是名無盡燈也。
汝等雖住魔宮，以是無盡燈，令無數天子、
天女發阿耨多羅三藐三菩提心者，為報佛恩，亦大饒益一切眾生。』
commentary::  ^603a32

此是三明淨名為說無盡燈法門。
無盡燈者，四教菩薩皆有無盡燈法門，
但有究竟、不究竟。
若三藏教、通教#CB01926;身滅智，
入涅槃，不化佗，果中是有盡燈；而因中傳化，
不絕至果，雖入涅槃，轉次授記，佛化不斷，此是有盡燈之無盡也。
若別、教圓教明無盡燈者，觀中道智慧，
見一切法如虗空不可盡，智慧亦不可盡，
此之法燈自不可盡，化佗亦不可盡也。
譬如二燈，一油少炷小，二油多炷大，油多炷大者，
本燈不盡，更傳餘燈，亦不可盡也。
淨名以法門傳度於佗，復使饒益百千皆發心，
而於本燈無所損減，故以此為譬。
是則，冥者皆明，明終不絕，令一切眾生紹法王種，
即是能報佛恩，饒益一切眾生也。
orig::  ^603a46

爾時，天女頭面禮維摩詰足，隨魔還宮，忽然不現。
commentary::  ^603b22

此是四明天女受教，致敬還宮。
如文。
orig::  ^603b24

世尊！維摩詰有如是自在神力，智慧辯才，故我不任詣彼問疾。」
commentary::  ^603b26

此是第四結辭不堪也。
維摩詰有此神力者，寂照知見，自在調伏魔也。
智慧辯才者，為魔女說法，樂無盡燈法門也。
持世自惟：往昔有此不逮，豈堪傳如來旨，往問疾也？
orig::  ^603b30

佛告長者子善得：「汝行詣維摩詰問疾。」
commentary::  ^603b38

此是第四次命長者子善得。
文即有二：一，佛命問疾；二，長者子善得奉辭不堪。 ^603b40

所以次命問疾者，善得是在家菩薩，即是五百長者子中之一人也；
亦是法身大士，示居補處之位。
所以名善得者，善是善巧也，得是得理也。
善巧得理，故名善得。
但四教明善得義不同：一、三藏教明善得義，
二乘自善，聲聞得理，不能斷習；緣覺斷習不盡，非善得義。
菩薩不爾，意在兼濟，至果得理，正習俱盡，故名善得也。
二、通教明善得義者，前三藏教明析假入空，
拙度得理，三乘皆非善得；通教明體假見真，
即是巧度，三乘悉是善得第一義之理。
但二乘無大悲方便，得理即入涅槃，不名善得；
菩薩得理，不住涅槃，能廣利群生，深窮源底，
必至佛果，習氣皆盡，故名善得也。
三、別教明善得義者，通教菩薩正得偏真，豈名善得？
得真不住，修恒沙佛法，斷別惑見思，得見別教中道之理，乃名善得也。
四、圓教明善得義，別教菩薩緣修斷結，豈名善得？
圓教菩薩一心三觀，不斷煩惱，五眼具足，
得圓見法界之理，心心寂滅，自然流入薩婆若海，
成三德究竟涅槃，始是真善得義。
是則無得以為得，以此得無所得，故名善得也。
前三教明善得是權，後圓教明善得是實。
今長者子義知非權非實而能成就權實之善，
以此化物，自利利他，令得入佛知見，故名善得也。
其義既爾，豈容不知法施之會？
為淨名呵折，當是砧槌成物，為顯入佛知見耳。
何以知然？今命諸菩薩問疾，的取四大士，
前三義推，以顯開、示、悟初心三義；今命善得，當是欲顯入佛知見道也。
前持世顯悟佛知見，正明降魔界如不異佛如，
即是事理不二義；今明入佛知見，即約法施之無前無後，
一時等施，此即是不二而二，道觀雙流，心心自然流入薩婆若海也。
故淨名受善得瓔珞，分作二分，一分施難勝如來，
一分施城中最下乞人，即是法施之會。
此還約初心，遠求也。
淨名往昔破善得財施七日之會，即是寄意破稟三教菩薩，
未入中道雙照二諦，所有檀施，皆非法施之會。
今如來命令問疾者，善得若述昔日被彈之事，
則大眾普聞，其諸稟方便教菩薩，竝皆恥折，
求真法施之會，即是成前五種利益之義也。
orig::  ^603b42

善得白佛言：「世尊！
我不堪任詣彼問疾。
commentary::  ^604a20

此是第二善得奉辭不堪。
文即有四：一，述奉辭不堪；二，述不堪之由；
三，正明被彈之事；四，結成不堪。 ^604a22

第一奉辭不堪者，良由往昔七日設大施會非法施之會，
故不能令物得道，致為淨名所彈，豈堪傳如來旨往問疾？
orig::  ^604a25

所以者何？憶念我昔自於父舍，設大施會，
供養一切沙門、婆羅門，及諸外道、貧窮下賤、
孤獨乞人，期滿七日。
commentary::  ^604a32

此是第二述不堪之由，由於父舍設大施會，
供養一切，期滿日，不知法施之會也。
所言父舍者，是善得父祖相乘，舊所居住之處，故言父舍也。
設大施會者，關河舊解云「其家父祖，邪見世代，
恒修邪祠，祭祀神祇，下祠用羊，中祠宰牛，上祠用人」。
善得既是菩薩，教化其父回邪入正，絕此邪祠，
勸修正道，行真檀施，其家大富，四事豐有，故營斯大會。
供養一切出家、在家、內道、外道及諸貧賤來者，
無隔供給所須，期滿七日也。
但施會即是菩薩檀度，當依四教分別檀度不同，
即有四種：一、三藏教明施，若一切財物能捨乃至身命不惜，
方成檀度。如尸毗王以身代鴿，心無悔恨也。
二、通教明檀度者，若止能一切皆捨，身、
命不惜，此乃是檀非度；若了三事皆空，
隨有所施，是檀是度也。
三、別教明檀度者，雖知三事俱空，此由是檀非度；
若能度於別惑，至大涅槃，又能分別布施，
有無量相，赴機度物，此是檀是度也。
四、圓教明檀度者，若布施雖知欲破別惑，
隨機之施有無量種，此由是檀而非度也。
所以然者，非究竟故。
若知一切法趣檀，是趣不過，檀尚不可得，云何當有趣？
非趣者，即是檀度也。
所以然者，於檀究竟通達一切法也。
前三種檀度是權，非法施之會；後圓教所明檀度是實，即是法施之會。
善得當是方便示行，前所明檀，七日於父舍設大施會，
不了圓教所明究竟檀度法施之會，故為淨名之所彈呵，
不堪之由，義在於此。
orig::  ^604a38

時，維摩詰來入會中，謂我言：『長者子！
夫大施會不當如汝所設，當為法施之會，何用是財施會為？』
commentary::  ^604b40

此是第三善得自述往昔被彈之事。
就此，文有六意：一，淨名正彈呵；二，善得請說；
三，淨名略說法施之會；四，善得重請；五，
淨名重廣為說法施之會；六，明時眾得益。 ^604b44

一、淨名彈呵者，呵善得雖有財施大會，
不知財中有法，故非法施大會。
是以前呵後勸，前呵者，財施之會不名大會，
以不見財中一切佛法，豈名為大也！
後勸者，即是勸修法施大會，若能知財中具足一切佛法，即是法施大會也。 ^604c2

問曰：法施之會，為當說法為法施之會？
為當財中具足一切法，以財施時即是法施之會？ ^604c10

答曰：備有兩義。若諸經論，一往多明財物為財施，
說法為法施，此是通徒。
四教所明，此二施之別也。
今明不思議圓通之道，非但說法名為法施，
財中具足一切佛法以施眾生者，財施即是法施也。
如無盡意菩薩，解頸眾寶珠、瓔珞，施觀世音菩薩，
即云「當受此法施珍寶」。
瓔珞寶不為觀世音菩薩說法，但施瓔珞而言法施者，
當是瓔珞中具足一切佛法，施瓔珞即法施也。
今淨名說法施會云「無前無後，一時供養一切眾生，
是名法施之會」，此如上呵迦葉說「以一食施一切，供養諸佛及眾賢聖」。
若以此為法施之會者，何關為說法為法施會也？
又，淨名受善得瓔珞，分作二分，一分奉難勝如來，
一分施城中最下乞人，而言「若施主等心，
施最下乞人，猶如如來福田之相，無所分別；
等于大悲，不求果報，是則名為具足法施」，
如此而明，復何關以說法為法施也？
今依此經明法施之會呵善得者，正是約財施具足一切法，
即是法施之會也。
所以然者，財施即是色、聲、香、味、觸。
《大品經》云「一切法趣色，是趣不過，色尚不可得，
云何當有趣、不趣，乃至聲、香、味、觸亦如是」。
若菩薩通達財相如此具一切佛法，以慈悲誓願、
福德智慧勳修此財施眾生者，隨其所得，猶如置毒於乳也。
亦如聞毒鼓聲，非但近即終，遠者亦死也。
如此之施利益受者，非但七日施之眾同獲斯利，一切眾生亦皆同沾此益也。
善得七日施會，不達此義，故淨名彈其迷惑，
故云「夫大施會，不當如汝所設」，導其此施令成法施會，
故勸其「當為法施之會，何用是財施會為？」 ^604c14

問曰：但圓教有此法施之會，三教亦有此法施之會？ ^605a20

答曰：三教菩薩於檀中用心觀行，亦得有此義，但不為圓普。
又，方便教門出沒，未必盡明此事，故淨名於圓教欲顯入佛知見，
通達無礙，寄意彈善得，令時眾諸有稟方便教菩薩，
達此不思議財施之檀，即成法施檀波羅蜜也。
orig::  ^605a22

我言：『居士！何謂法施之會？』
commentary::  ^605a32

此是二明善得請說法施之會。
所以請說者，善得豈不知說法為法施，
但卜淨名意不在此，必別有深致，未知是何，故請說也。
orig::  ^605a34

『法施會者，無前無後，一時供養一切眾生，是名法施之會。』
commentary::  ^605a40

此是三明淨名略答善得，說法施之會。
經言「法施會者，無前無後」，此即是觀所施色、
聲、香、味、觸之財，一切法趣色，即是色中具足十法界法，名之為法。
以此色法施他，即是施一切法，譬如用如意珠施他，
即是一切寶受者，即是得一切寶。
其不別珠者，施者止言施珠，受者止言得珠，此如諸方便教菩薩。
其施珠者施珠，即知施一切寶，受珠即知得一切寶，此如圓教菩薩也。
故《大涅槃經》云「有二種人，得大福利：一者，
如法而施；二者，如法而受」，此即法施之會。
無前無後者，前際即生死六道眾生，後際即涅槃四種聖人也。
菩薩觀三事，一如無二如，皆是中道，非生死即無前際，非涅槃即無後際也。
經言「一時供養一切眾生，是名法施之會」
者，中道非生死非涅槃，能雙照生死，即有六道眾生；
照涅槃，即有四種人，此是十法界眾生攝一切眾生。
菩薩因施一色，一切眾生皆得見中道，
即是一大事因緣，令一切眾生得開、示、
悟、入，故言施一切。
復次，若眾生未獲此平等大利，隨其根緣，
各得善法之利，亦是施一切也。
是則非權非實，雙照二施，心心寂滅，自然流入薩婆若海，
即是入佛知見，是名法施之會也。
orig::  ^605a44

『何謂也？』
commentary::  ^605b38

此是四明善得重請法施之會也。
所以善得重請者，淨名略答，言略而義深廣，
雖復顯法施之會，其意宛然。
迹中善得猶示未悟，重請為令時眾皆得開解，普得法施之益。
orig::  ^605b40

『謂以菩提，起於慈心；以救眾生，起大悲心；
以持正法，起於喜心；以攝智慧，行於捨心；
commentary::  ^605b48

此是五明淨名重答善得，廣為說法施之會。
有三十二番明法施之相，諸句法門一一皆約財中而辨法施，
不得離財，則有法施；若離財者，此則財中無法檀度，
攝法不盡，是故須約財明一切法。
一切法趣檀，是趣不過，何但止有三十二番耶？
當知是略說耳。若具明一切萬行，財中皆得備有。
若觀此財具足一切法者，以財施人，此諸觀法，
悉隨財而去，前人受此財，則是受一切法也；
或受色、聲、香、味、觸等，但令有所受，即一切得入。
譬如以毒塗箭，射於前人，隨所著人，毒即得入，毒發煞身。
菩薩亦如是，以一切觀法入此財中，財名法施，隨前人六根所受施法即得入。
如《大涅槃經》明「置毒於乳，遍于五味，皆能煞人」。
眾生受此財已，一切觀法薰之，為作善根，
後得值佛開發宿善，即便得悟，如毒發殺人，
或於乳得悟，或於酪，或生蘇，或熟蘇，乃至醍醐，亦能煞人。
是則財為法施，煞煩惱身，生功德智慧之法身。
若不如此，只以財施，現前少益，未來無有入道因緣，
是故財不名法，亦無煞他煩惱義。
又如薰藥，隨氣入處，眾病皆愈也。
是故圓觀財施具一切法，以施眾生，即是法施。
非為說法，名法施也。
然此，文即有五：一，約四等；二，約六度；三，
約三脫門；四，約雜眾行；五，結成法施之會。 ^605c4

一、約四等者，此是菩薩利物之懷也。
經言「謂以菩提，起於慈心」，上文云「寂滅是菩提」，
若觀一切法趣財，財畢竟寂滅，即是真菩提，
即起無緣大慈，如慈石吸鐵，與大涅槃樂也。
經言「以救眾生，起大悲心」者，一切眾生皆為二邊惑沈淪苦海，
若觀此財，離二邊者，即起無緣大悲，拔眾生二邊生死苦也。
經言「以持正法，起於喜心」者，正法是一實諦理，
若見此理，即具足一切正法。
此法能令眾生離二邊苦，得大涅槃，成無緣大喜也。
經言「以攝智慧，起於捨心」者，若觀三事，
見虗空佛性三諦之理，即攝三種智慧，
無施無受，知四不可說平等真法界，佛不度眾生。
雖復拔苦與樂，心無分別，不存有恩於物，即是起於無緣大捨心也。
orig::  ^605c46

以攝慳貪，起檀波羅蜜；以化犯戒，起尸羅波羅蜜；
以無我法，起羼提波羅蜜；以離身、心相，
起毗棃耶波羅蜜；以菩提相，起禪波羅蜜；
以一切智，起般若波羅蜜。
commentary::  ^606a26

此是二約六度正行明法施之會也。
經言「以攝慳貪，起檀波羅蜜」者，若觀三事見中道，
即離於二邊，不慳不施，名為真檀。
為攝五種眾生慳貪，起五種檀，四權一實，
檀攝諸眾生，如前歎淨名德，已略分別。
經言「以化犯禁，起尸羅波羅蜜」，菩薩行施，
若見一實諦，即忘持犯，是真羅，為化五種眾生犯禁，
現持五種尸羅，四權一實，如前釋淨名，已具分別。
經言「以無我法，起羼提」者，菩薩觀施，即見一實諦，
即於我、無我而不二，是真無我。
若見真無我，則不恚不忍，是真羼提。
為化五種嗔恚眾生，起五種羼提，四權一實，如前分別。
經言「以離身心相，起毗棃耶」者，菩薩觀施三事，
見一實諦，即不見身心若有相、若無相，
即不進不怠，是真毗棃耶。
為化五種懈怠眾生，起五精進，四權一實，具如前釋。
經言「以菩提相起禪」者，菩薩觀施三事，
若見一實諦即是寂滅，寂滅是菩提，即不見定亂相，是真禪定。
為化五種亂意眾生，起五種禪定，四權一實，具如前分別。
經言「以一切智起般若」者，菩薩觀施三事，
若見正道即不見愚、智，是真一切智。
為化五種愚癡眾生，起五種智慧，四權一實，具如前釋。 ^606a32

問曰：約四等釋法施，何意但取實？
釋六度明法施，何故雙釋也？ ^606b22

答曰：四等但據內懷外所不知，六度為欲攝物，
物情非一，故須權實雙起也。
復次，四等釋實，即攝權也。
內隱密會，不可知故，不具實釋。
orig::  ^606b24

教化眾生，而起於空；不捨有為法，而起無相；
示現受生，而起無作；
commentary::  ^606b32

此是三約三脫門明法施。
經言「教化眾生，而起於空」者，菩薩觀施，
若見一實諦，即是真空三昧。
為教化眾生，斷其界內、界外緣習，起四教，
明四種空三昧，三權一實也。
經言「不捨有為法，而起無相」者，菩薩觀施二邊有為，
即見正道，是真無相三昧。
為化眾生說四教，起四種無相三昧，三權一實也。
經言「示現受生，而起無作」者，二乘無業不受生，故名無作解脫。
菩薩觀施，見一道清淨，離二邊生死業，
即真無作三昧慈善根力，示現受生，為眾生說四教無作，
三權一實，即是而起無作也。
orig::  ^606b36

護持正法，起方便力；以度眾生，起四攝法；
以敬事一切，起除慢法；於身命財，起三堅法；
於六念中，起思念法；於六和敬，起質直心；
正行善法，起於淨命；心淨歡喜，起近賢聖；
不憎惡人，起調伏心；以出家法，起於深心；
以如說行，起於多聞；以無諍法，起空閑處；
趣向佛慧，起於宴坐；解眾生縛，起修行地；
以具相好，及淨佛土，起福德業；知一切眾生心念，
如應說法，起於智業；知一切法，不取不捨，
入一相門，起於慧業；斷一切煩惱、一切鄣閡、
一切不善法，起一切善業；以得一切智慧、
一切善法，起於一切助佛道法。
commentary::  ^606c8

此是四約眾行明法施也。
經言「護持正法，起方便力」，菩薩觀施，若見正道，即是正法寶城。
為護此正法故，起三乘方便，三輪不思議化，
於四不可說用四悉檀說四教，即是起方便力也。
經言「為度眾生，起四攝法」者，菩薩觀施見理，
欲以此理度眾生，因檀起四攝也。
經言「以敬事一切，起除慢法」者，菩薩行施，
觀受者皆如佛，起敬愛心施，不生輕慢，即是起除慢業也。
經言「於身、命、財起三堅法」者，菩薩若見施一實諦，
即能起三堅法，如前所明。
經言「於六念中起思念法」者，菩薩念覺檀一實，
即是念佛檀；法性常恒無變，即是念法；
念智慧與檀合，即是念僧；念檀能斷惡生善，
即是念戒；念檀能捨一切法，即是念捨；
念因檀得生天、生淨天、成第一義三十三天，即是念天。
但法語通漫，六念所緣，四教分別權實，
有種種法，思念不濫，是名起思念法也。
「於六和敬起質直心」者，菩薩行施時，即四教所明四種六和，
謂身同慈、口同慈、意同慈、施同、見同、戒同，三權一實而行檀也。
既知四不可說，則能起質直心也。
經言「正行善法，起於淨命」者，菩薩行施，
要住四教正善之法，起四種淨命，三權一實，
皆為利物，不生邪命之心也。
經言「心淨歡喜，起近賢聖」者，菩薩行施，
見一實諦本性清淨，得真法喜，而近諸方便教所明賢聖，
同諸得道人，以利眾生也。
經言「不憎惡人，起調伏心」者，菩薩行施，
見惡人來乞，不生艱礙，調心入平等法界一切施也。
經云「以出家法，起於深心」者，菩薩行施，
見一實諦，出二邊生死家，觀諸稟方便教，
明出家法，知悉歸一大乘出家法，故起深心也。
經言「以如說行，起於多聞」者，菩薩布施，
觀一實諦，即心調軟，能如說行，起於多聞，普欲聞四教三權一實之說也。
經言「以無諍法，起空閑處」者，菩薩行施，
知四不可說，則無所諍，方便起諸空閑處，攝諸憒閙眾生也。
經言「趣向佛慧，起於宴坐」者，菩薩行施，
見一實諦，即是趣向佛慧而起宴坐者，
如身子章，以具釋也。
經言「解眾生縛，起修行地」者，菩薩行施，
觀一實諦，能以方便解眾生界內、界外縛，
約諸教門，起修行地種種判實聖位，斷伏不同，
如前《玄義》分別也。
經言「以具相好，及淨佛土，起福德業」者，
菩薩行施，起三十二相業，如《大智度論》
明；因施起淨土業，如前釋〈佛國品〉已辯也。
經言「知一切眾生心念，如應說法，起於智業」
者，菩薩行施，若見一實諦，即知一切眾生心念，
能赴機說法，起隨情權、實二智業也。
經言「知一切法不取不捨，入一相門，起於慧業」
者，菩薩行施，知一切法趣檀，見一實諦，
即無取捨，入一相。
而言起於慧業者，忘前權、實二智也。
經言「斷一切煩惱、一切鄣礙、一切不善法，
起一切善業，以得一切智慧、一切善法，
起一切助佛道法」者，菩薩行施，若見一實諦，
真修顯現，則能如是。
但更欲深進自行化佗，必須起緣修，助佛道之法也。
orig::  ^606c28

如是，善男子！是為法施之會。
若菩薩住是法施會者，為大施主，亦為一切世間福田。』
commentary::  ^607b30

此是第五結成法施之會也。
是住檀中，具一切佛法也。
隨所施財，如毒箭、熏藥之氣，若有著處，
即諸煩惱滅，成一切善根，是為法施之會，為大施主也。
經言「亦為一切眾生福田」者，若菩薩內心成就一切佛法，
其有施者，即能生長彼一切善根，是為真福田也。
orig::  ^607b34

世尊！維摩詰說是法時，婆羅門眾中二百人皆發阿耨多羅三藐三菩提心。
commentary::  ^607b46

此是六明時眾得益。
文有二：一，婆羅門發菩提心；二，明善得心得清淨。 ^607c2

一、婆羅門發菩提心者，聞說檀度具足一切佛法，
即法施之會，心開意解，無上道心即發。
orig::  ^607c4

我時心得清淨，歎未曾有！
稽首禮維摩詰足，即解瓔珞，價直百千以上之。
commentary::  ^607c10

此是二明善得心得清淨。
文即有四：一，善得心得清淨，致敬供養；
二，淨名謙讓不受；三，善得重請受瓔珞；
四，淨名受瓔珞迴善。 ^607c14

得心得清淨者，善得聞說法，即見施中一切佛法，
徹照無染，即是心得清淨也。
昔所稟方便教未曾聞此教，故得未曾有，
淨名利益事大，感德致敬，解瓔珞供養，以報恩也。
orig::  ^607c18

不肯取。
commentary::  ^607c26

此是二明淨名讓不受。
本為法利，意不存物，忽即受者，容致譏嫌；亦是表菩薩內懷不受一切法也。
orig::  ^607c28

我言：『居士！願必納受，隨意所與。』
commentary::  ^607c32

此是三明善得重請。
敬重報恩，供養之懷不申，故重請受。
各非所須，受以迴施，亦暢丹誠，故重請受也。
orig::  ^607c34

維摩詰乃受瓔珞，分作二分：持一分，施此會中一最下乞人；
一分奉彼難勝如來。
commentary::  ^607c40

此是四明淨名受以迴施。
善得心重，亦表菩薩為化眾生，以無所受而受諸受，受已迴施悲敬兩田。
文即有四：一，迴施悲敬兩田；二，時眾見瓔珞在彼佛上；
三，淨名略說法施之會；四，城中乞人發菩提心。 ^607c44

一、迴施悲敬兩田者，表福田不二，即是法施之會也。
orig::  ^608a4

一切眾會，皆見光明國土難勝如來，又見珠瓔在彼佛上，
變成四柱寶臺，四面嚴飾，不相鄣蔽。
commentary::  ^608a8

此是二明眾會見。
難勝如來受淨名瓔珞，而變成四柱寶臺者，
將表淨名因此施，未來得果上四德，無鄣礙大般涅槃也。
orig::  ^608a12

時，維摩詰現神變已，作是言：『若施主等心施一最下乞人，
猶如如來福田之相，無所分別，等于大悲，
不求果報，是則名曰：具足法施。』
commentary::  ^608a18

此是三明淨名因施瓔珞，說法施之會。
淨名言「若施乞人，猶如如來福田之相，
無所分別」，此即是觀施之田，平等法界，
無有二相，成無緣大悲，具足一切佛法，
不求緣修之報，即是具足法施之會。
如此明文，諸法師何得約說法以明法施？
orig::  ^608a24

城中一最下乞人，見是神力，聞其所說，皆發阿耨多羅三藐三菩提心。
commentary::  ^608a34

此是四明城內乞人發菩提心。
乞人因覩神力，又聞說法施之會，心開意悟，即發無上道心。
orig::  ^608a38

故我不任詣彼問疾。」
commentary::  ^608a42

此是第四結成不堪。
長者子善得自惟：往昔父舍設會，不閑法施，
遂為名彈呵，心即清淨，豈堪傳如來旨往問疾也？
orig::  ^608a44

如是諸菩薩，各各向佛說其本緣，稱述維摩詰所言，
皆曰：「不任詣彼問疾。」
commentary::  ^608b2

此是品之大段第二，出經者存略，不一一出，或是將經來者不盡將度。
諸菩薩被命，皆辭不任之事，若依歎德而明者，
即是三萬二千菩薩；若依隨文殊入室，
但說有八千菩薩之諸數，未可定判。
但四菩薩述往昔被彈之辭，文以數紙；
經家若述諸菩薩各有所陳，其文則數千紙也。
如此大眾同聞，如來印定，皆成五種利益之義，豈可偏序分也！
維摩羅詰經文疏卷第十八
 ^608b6
