宗鑑法林卷六十二
editor:: 集雲堂　編
other:: 
# 大鑒下六世
大鑒下六世
other:: 
## 洪州雲居道膺弘覺禪師
洪州雲居道膺弘覺禪師〔洞山价嗣〕
初參洞山。山問汝名甚麼。
師曰道膺。山曰何不向上道。
師曰向上則不名道膺。 ^654a11

天目律云。二大老向尋常相見處一問一答。
竭力要發明尊貴一路。
殊不知祇好替它作通事人即得。
若是向上事。此去京師猶隔半月程在。
　呆也鴻云。妙轉靈機。
善通回互。還它洞山父子鍼芥相投。
雖然。也祇發明得僚屬邊事。
若要迥脫聖凡。更須知有尊貴底一人始得。 ^654a17

雲居因洞山問甚處來。
師曰蹋山來。曰阿那箇山可住。
師曰阿那箇山不可住。
曰與麼國內總被闍黎占却也。
師曰不然。曰子莫得箇入路麼。
師曰無路。曰怎得與老僧相見。
師曰若有路即與和尚隔生也。
曰此子已後千人萬人把不住。 ^654a29

磬山修云。作家相見。
如珠走盤盤走珠。
縱橫無礙。豈與敲冰索火緣木求魚者可同日而語。
今日有人蹋山來。
我且問你有路來無路來。
謂有路來。不合雲居。
謂無路來。不合洞山。
有路無路。磬山道箇俱隔。
且道作麼生合得古人意去。 ^654a39

握清公手問清公。
無路何能到此中。
想是三生緣未了。
看花猶欠一春同。
〔南菴依〕 ^654b4

探問春光花幾重。
烟雲到處占諸峰。
遊人一自歸來後。
山舘寥寥夜半鐘。
〔子賢紀〕 ^654b8

雲居因僧在房內念經。
師隔牕問闍黎念者是什麼經。
曰維摩經。師曰。不問維摩經。
念者是什麼經。僧從此悟入。 ^654b12

天童華云。可惜者僧被雲居活埋在荒艸裏。
諸人若定當得出。
明牕下安排。苟或未然。
一任敲甎打瓦。 ^654b18

問經不問念維摩。
念底分明見也麼。
欲入塵沙法門海。
一言演出不須多。
〔越州天章〕 ^654b22

順風將欲到揚州。
風轉船頭水逆流。
把柁全憑三老力。
瞥然到岸不須憂。 ^654b26

須彌山高不見顛。
大海水深不見底。
簸土揚塵無處尋。
回頭撞著自家底。
〔南堂靜〕 ^654b30

雲居因僧問如何是諸佛師。
師喝曰者田厙奴。
僧禮拜。師曰你作麼生會。
曰者老和尚。師曰元來不會。
僧作舞出去。師曰沿臺槃乞兒。 ^654b34

昭覺勤云。識機宜。
別休咎。有回互轉關底眼。
千百人中難得一箇半箇。
為什麼却成沿臺槃乞兒去也。
是憐兒不覺醜。　何山珣云。
反手為雲。覆手為雨。
主賓互換。當機作舞。
堪笑沿臺槃乞兒。
也是面南看北斗。 ^654b40

雲居上堂。如人將三貫錢買箇獵狗。
祇解尋得有踪迹底。
忽逢#CB05201;羊挂角。
莫道踪迹。氣息也無。
有僧問#CB05201;羊挂角時如何。
師曰六六三十六。
曰挂角後如何。師曰六六三十六。
僧禮拜。師曰會麼。
曰不會。師曰不見道無踪迹。
僧舉似趙州。州曰雲居師兄猶在。
僧便問#CB05201;羊挂角時如何。
州曰九九八十一。
曰挂角後如何。州曰九九八十一。
曰得恁麼難會。州曰有甚難會。
曰請師指示。州曰新羅新羅。
又問長慶#CB05201;羊挂角時如何。
慶曰艸裏漢。曰挂後如何。
慶曰亂叫喚。曰畢竟如何。
慶曰驢事未去馬事到來。 ^654b48

洞山瑩舉趙州語畢云。
一人高高山頂立。
要下下不得。一人深深海底行。
要出出不得。好各與三十拄杖。
何故。一對無孔銕錘。 ^654c22

 #CB05201;羊挂角向甌峰。
獵犬茫然不見蹤。
却是石橋橋畔老。
三千里外解相逢。
〔正覺逸〕 ^654c28

宇宙清。日月明。萬里風光絕四隣。
青鳥不傳雲外信。
落花空憶夢中人。
魔覰不入。佛智難尋。
欲識從前消息盡。
髑髏前驗始知親。
〔天岸昇〕 ^654c32

好酒不須深巷賣。
風流豈在著衣多。
年來潦倒疎慵甚。
借得婆衫便拜婆。
〔寧遠地〕 ^654c38

雲居問雪峰門外雪消也未。
曰一片也無消箇甚麼。
師自曰消也。 ^654c42

保福展云。要且無雪上加霜。
　承天怡云。雪峰道一片也無。
猶是白漫漫地。雲居道消也。
爭奈孟春猶寒。若要和風徧界花滿園林。
直須更進一步。 ^654c46

何彼穠矣。華如桃李。
平王之孫。齊侯之子。
〔勝法溥〕 ^655a4

冰壺無影象。瀉入碧瑠璃。
一片虗凝色。寒光上下飛。
〔柏林俊〕 ^655a6

雲居因新羅僧問是什麼得與麼難道。
師曰有甚麼難。曰請師道。
師曰新羅新羅。 ^655a10

新羅僧問答新羅。
飛騎將軍意氣多。
奪得槍來騎賊馬。
不勞餘刃罷干戈。
〔率菴琮〕 ^655a14

雲居因僧問山河大地從何而有。
師曰從妄想有。曰與某甲想出一錠金得麼。
師便休去。僧不肯。 ^655a18

雲門偃云。已是葛藤。
不能折合。待伊道想出一錠金得麼。
以拄杖便打。　笑巖寶云。
雲門雖能折合。猶未逕庭。
待伊問山河大地從何而有。
劈口打云妄想作麼。
何故。雖善截其流而折其蔓。
未若拔乎本而塞乎源也。 ^655a22

雲居因僧問六戶不明時如何。
師曰不涉緣。曰向上事若何。
師曰慎者不護。 ^655a32

春到石人視遠山。
鶯嗁花木碧波閒。
須知雲外巖松瑞。
千古迎風任歲寒。
〔投子青〕 ^655a36

雲居因僧問僧家畢竟如何。
師曰居山好。僧禮拜。
師曰你作麼生會。
曰僧家畢竟於善惡生死逆順境界其心如山不動。
師乃打曰孤負先聖喪我兒孫。
又問旁僧你作生麼會。
曰僧家畢竟眼不觀玄黃之色耳不聽絲竹之聲。
師曰孤負先聖喪我兒孫。 ^655a40

黃龍南云。作麼生道得一句不孤負先聖喪我兒孫。
若人道得。到處青山無非道場。
若道不得。有寒暑兮促君壽。
有鬼神兮妒君福。 ^655b4

突兀嵯峨萬仞橫。
四邊無路不通行。
自古兩輪光不到。
夜深王老入西岑。
〔投子青〕 ^655b10

四顧巍峩鎖碧陰。
松風和雨響于琴。
居山不用逃聲色。
百鳥歸來何處尋。
〔枯木成〕 ^655b14

雲居因劉禹端公上山謝雨。
問雨從何來。師曰從端公問處來。
公遂禮三拜歡喜而退。
行數步。師喚端公。
公回首。師曰問從何來。
公無語。歸家三日而薨。 ^655b18

老宿代云。適來道甚麼。
　歸宗柔別云。謝和尚再三。
　徑山杲云。端公無語。
歸家三日而死。正爬著弘覺痒處。
祇是不知轉身一路。
當時待道問從何來。
但依前禮三拜歡喜而退。
且教弘覺疑三十年。
　平陽忞云。雲居問殺端公。
眉毛落却大半。端公遭問脫去說話。
終不借人舌頭。即今有問雨從何來。
但云合取口。然則作麼生得它雨下。
但辦肯心。必不相賺。 ^655b26

雲居因僧問全無學處如何立身。
師曰無立身處。曰佛事何勞。
師曰不同興化。 ^655b40

法林音云。鴛鴦繡出不露金鍼。
雲居可謂好手。為眾竭力奮不顧身。
者僧也許勁敵。雖然。
猶未贈三尺布在。 ^655b44

苔殿烟收紫氣旋。
拱班宸幄退堯年。
鳳樓不宿桃源客。
豈并金光矚漢天。
〔投子青〕 ^655c2

寒峰花發已忘秋。
兔徑何能覓路遊。
挂角#CB15036;羊沉碧海。
不隨烟柳當風流。
〔伴我侶〕 ^655c6

高高玄著望天都。
何止梯航四百州。
空界團圝千古月。
曾無一點混東流。
〔劍叟顯〕 ^655c10

雲居上堂。得者不輕微。
明者不賤用。識者不咨嗟。
解者不厭惡。從天降下則貧窮。
從地涌出則富貴。
門裏出身易。身裏出門難。
動則埋身千尺。不動則當處生苗。 ^655c14

門頭戶底事千差。
了盡由來未到家。
明月堂前無影樹。
嚴凝雪夜正開花。
〔丹霞淳〕 ^655c22

不萌枝上放靈葩。
萬紫千紅鬬晚霞。
醉蜨遊蜂無處覓。
那知春色徧天涯。
〔不韵音〕 ^655c26

鐵牛不食欄邊艸。
狡兔何曾離得窠。
若能及盡今時去。
鐵壁銀山不較多。
〔隢菴昱〕 ^655c30

雲居因僧問如何是從天降下則貧窮。
師曰不貴得。曰如何是從地涌出則富貴。
師曰無中或有。 ^655c34

向人作賃終非有。
自種桑麻薄也多。
世事莫如隨分好。
黃庭聊寫換蒼鵝。
〔頻吉祥〕 ^655c38

雲居因成汭尚書問。
如來有密語。迦葉不覆藏。
此理如何。師召尚書。
書應諾。師曰會麼。
曰不會。師曰。若不會。
如來有密語。若會。
迦葉不覆藏。 ^655c42

清凉欽云。且道喚底是密語。
應底是密語。若也應喚。
總是去即不密也。
且作麼生是密語。
　白巖符云。經未明。
疏通之。疏未明。鈔通之。
弘覺老人疏亦疏矣。
鈔亦鈔矣。且道尚書還會麼。
祇饒會得。也未是自己家珍。 ^655c48

迦葉不覆藏。橫身獨自當。
語意分明在。今古露堂堂。
〔佛眼遠二〕 ^656a10

世尊密語難覆藏。
迦葉兒孫見如土。
千古萬古黑漫漫。
焦尾大蟲元是虎。 ^656a14

雲居令侍者送袴與一住菴道者。
者曰自有孃生袴不受。
師令侍者去問。孃未生時著箇甚麼。
道者無語。後遷化燒得舍利。
持似師。師曰。直饒燒得八斛四斗。
不如當初下取一轉語好。 ^656a18

菩提密代云。謝和尚再三。
　慧雲盛代云。謝和尚重惠。
　法林音代。便掌侍者云。
回去分明舉似。　旭峰焯云。
者僧垛生招箭生也。
不得地死也不得名。
當時若問桃園。孃未生前著箇甚麼。
只向道我有三十棒寄打雲居。
直饒它通身是口。
也進後語不得。 ^656a26

赤心片片為誰酬。
劍峽徒勞放木舟。
千古惟餘遺恨在。
馮唐至老未封侯。
〔百愚斯〕 ^656a36

恥#CB04432;周氏粟。
甘餓首陽春。賸得閒名在。
蒼生正苦辛。〔印如成〕 ^656a40

雲居臨化。問侍者曰今日是幾。
曰今日初三。師曰三十年後但道祇者是。
乃端然告寂。 ^656a44

元叟端云。雲居得曹洞正傳。
為宗門百世師表。
末後全提。因甚一場懡#CB01334;。
擊拂子云。無縫塔中雲匼匝。
不萌枝上月團圓。 ^656a48

瞎漢臨危不識羞。
問人出氣借咽#CB15287;。
可憐便說初三日。
活陷爛泥堆裏頭。
〔寶葉源〕 ^656b6

彷彿仙踪欲見難。
通津一去水漫漫。
空餘千載淩霜色。
長與澄潭白日寒。
〔頻吉祥〕
other:: 
## 撫州曹山本寂耽章禪師
撫州曹山本寂耽章禪師〔洞山价嗣〕 ^656b10

辭洞山。山曰子向什麼處去。
師曰不變異處去。
曰不變異處豈有去耶。
師曰去亦不變異。 ^656b14

報恩倫云。還知不變異處麼。
你擬心動念早是變異了也。
祇如曹山道去亦不變異。
又作麼生。轉盡無功伊墮位。
孤標不與汝同盤。
　□□弘云。者片田地被曹山占却了也。
雖然如是。券書還在洞山手裏。 ^656b20

家家門掩蟾蜍月。
處處鶯嗁楊柳風。
若謂縱橫無變異。
猶如擲劍擬揮空。
〔丹霞淳〕 ^656b28

不住瓊樓不下堦。
年年御榻滿荒苔。
庭前枯木司春令。
任運梅花作凍開。
〔具德禮〕 ^656b32

金鍼挑逗。玉綫投機。
縱橫文彩也斗轉星移。
看月排夜也山拭雲儀。
含春古錦天奇。〔晴雲啟〕 ^656b36

月明簾外影千竿。
鏡照臺前玉一團。
若謂清光無轉就。
何如北斗面南看。
〔寒松操〕 ^656b40

曹山因僧清銳問。
清銳孤貧祈師拯濟。
師曰銳闍黎近前來。
銳近前。師曰。泉州白家酒三盞。
喫了猶道未沾脣。 ^656b44

玄覺遂云。甚麼處是與它酒喫。 ^656c2

滿屋黃金不肯親。
吁嗟甘怨自孤貧。
無端更飲三杯酒。
醉後郎當笑殺人。
〔南華昺〕 ^656c4

販海波斯入大唐。
先將珍寶暗埋藏。
却來伸手從人覓。
爭奈難瞞有當行。
〔肯堂充〕 ^656c8

銅公塘。銕奉化。得人憎。
得人怕。不是明州人。
定說蘇州話。〔無準範〕 ^656c12

曹山因鏡清問。清虗之理畢竟無身時如何。
師曰。理即如是。事作麼生。
曰如理如事。師曰瞞曹山一人即得。
爭奈諸聖眼何。曰。
若無諸聖眼。爭鑒得箇不恁麼。
師曰官不容鍼私通車馬。 ^656c16

大溈#CB15223;云。
曹山雖然善能切嗟琢磨。
其奈鏡清玉本無瑕。
要會麼。不經敏手。
終成廢器。　東山澓云。
二尊宿唱拍相隨。
拳踢相應。且道脚跟在什麼處。
山僧為你饒舌去也。
曹山向煤墨裏突出眼睛。
一時被鏡清拈虗空楔塞却。
其奈曹山如佛圖澄。
脇下有孔。遠近森羅。
人物駢闐。一一殊形無不照見。
　棲霞成云。朕兆未分理微莫覩。
機輪纔轉事相全彰。
窮玄於鳥道之先。
辨的於羊腸之外。
鏡清固已卓然有識矣。
官不容鍼私通車馬。
曹山非等閒語。無身有事超岐路。
無事無身落始終。 ^656c24

不與麼。太無端。曹山甘被鏡清瞞。
如如理事誰相委。
畢竟無身也大難。
也大難。大家諸聖眼前看。
〔方菴顯〕 ^656c44

鴻濛未判絕疎親。
畢竟難將事理分。
夜半正明還不露。
金剛腦後鐵崑崙。
〔雪巖欽〕 ^656c48

曹山因僧問。承教有言。
大海不宿死屍。如何是海。
師曰包含萬有。曰為甚不宿死屍。
師曰絕氣息者不著。
曰既是包含萬有為甚絕氣息者不著。
師曰。萬有非其功。
絕氣息者有其德。
曰未審向上還有事也無。
師曰有。曰如何是向上事。
師曰道有道無即得。
爭奈龍王按劍何。 ^657a4

白月來青嶂。閒雲湧碧潭。
累它無事客。沽酒典春衫。
〔粟菴鼎〕 ^657a16

浪子經營泛海過。
白茫烟水萬重波。
輕帆高挂追風急。
劍峽徒勞放木鵝。 ^657a20

曹山因僧問抱璞投師請師雕琢。
師曰不雕琢。曰為什麼不雕琢。
師曰須知曹山好手。 ^657a24

雲居莊云。者僧會曹山語不會曹山語。
山僧道直饒會得也是無端。
　宗睦和云。者僧將舖功德。
請曹山點眼。曹山盡其神通只點得偏眼。
未審正眼又如何點。
呈請好手看。 ^657a28

抱璞投師來意濃。
一條狹路忽相逢。
誰知妙手不雕琢。
分破華山千萬重。
〔笑翁堪〕 ^657a36

敏矣良工善運斤。
乘風泥盡鼻猶神。
韶光沁入人間好。
繡徧名園不犯春。
〔白巖符〕 ^657a40

曹山因僧問學人通身是病請師醫。
師曰不醫。曰為什麼不醫。
師曰教你求生不得求死不得。 ^657a44

生死既不可求。根塵萬病俱休。
從此俱空獨露。蟾輪一片清秋。
〔承天宗〕 ^657a48

曹山因紙衣道者來參。
師曰莫是紙衣道者否。
曰不敢。師曰如何是紙衣下事。
曰。一衣纔挂體。萬事悉皆如。
師曰如何是紙衣下用。
者近前應諾。便立脫。
師撫其背曰。汝祇解恁麼去。
何不解恁麼來。者忽開眼問曰。
一靈真性不假胞胎時如何。
師曰未是妙。曰如何是妙。
師曰不借借。者珍重便化。
師示頌曰。覺性圓明無相身。
莫將知見妄疎親。
念異便於玄體昧。
心差不與道為鄰。
情分萬法沉前境。
識鑒多端喪本真。
如是句中全曉會。
了然無事昔時人。 ^657b4

麻纏紙裹若嬰孩。
優#CB00647;羅華火裏開。
一點靈光千古在。
月輪孤處借胞胎。
〔南堂靜二〕 ^657b24

勞形枯骨不知春。
得意忘言便出塵。
不假胞胎不借借。
金烏出海月離雲。 ^657b28

神蹄不蹋凡間艸。
銕壁銀山都撞倒。
帶雨乘風上九霄。
怒雷相送雲程杳。
〔#CB14136;山偉〕 ^657b32

大鵬展翅出青霄。
六合雲迸意氣豪。
千載誵譌俱坐斷。
春風送雨夾花飄。
〔穆堂念〕 ^657b36

曹山因鏡清問心徑苔生時如何。
師曰難得道者。曰未審此人向什麼處去。
師曰。祇知心徑苔生。
不知向什麼處去。 ^657b40

心徑苔生何處去。
謝家人不在漁船。
蘆花萬頃水天闊。
白鳥深沉任轉旋。
〔自得暉〕 ^657b46

心徑苔生去莫知。
口如鼻孔眼如眉。
迢迢劫外封疆闊。
明月蘆花類不齊。
〔掩室開〕 ^657c2

曹山因僧問皓月當空時如何。
師曰猶是階下漢。
曰請師接上階。師曰月落後來相見。 ^657c6

天童悟上堂舉畢云。
且道既是月落後。
又如何相見。時萬峰藏出法堂。
童便下座歸方丈。 ^657c10

朗月當空未入關。
落花流水不相干。
明明一句超凡聖。
光境俱忘誰解看。
〔□□□〕 ^657c14

皓月光中立問端。
上它階級轉顢頇。
會須月落來相見。
別有靈光照膽寒。
〔在菴賢〕 ^657c18

曹山因僧問雪覆千山為什麼孤峰不白。
師曰須知有異中異。
曰如何是異中異。
師曰不墮眾山色。 ^657c22

雪覆千山沒路岐。
孤峰不白峭巍巍。
五陵公子雖增氣。
野老相逢不展眉。
〔朴翁銛〕 ^657c26

混不得。類不齊。六爻宛轉見重離。
夜深下視千山白。
不是其中人不知。
〔石溪月〕 ^657c30

言中彼此帶幽玄。
盡向言中辨正偏。
孤負一條官驛路。
茫茫沉在月明前。
〔絕岸湘〕 ^657c34

曹山問金峰志曰作什麼來。
曰葢屋來。師曰了也未。
曰者邊則了。師曰那邊事作麼生。
曰候下工日白和尚。
師曰如是如是。 ^657c38

運斤成風。匠石之奇。
喬松聳壑。梁棟之姿。
宗中辨的。量外知機。
者邊那邊兮著著無虧。
走盤不定兮落落明珠。
〔雲畊靜〕 ^657c44

曹山示眾。諸方盡把格則。
何不與它一轉語。
教它不疑去。雲門便問。
密密處為什麼不知有。
師曰。祇為密密。所以不知有。
曰此人如何親近。
師曰莫向密密處親近。
曰不向密密處親近時如何。
師曰始解親近。門應諾諾。 ^658a2

徑山杲云。濁油更點溼燈心。
　天寧琦云。雪山南面三千里。 ^658a12

曹山因僧問端坐蒲團時如何。
師曰望不見身。曰還假用也無。
師曰。纔說坐時便是用也。
不可移山塞海說禪說道方為用也。 ^658a16

團圓莫謂清虗理。
若謂清虗總喪身。
却是眉毛曾問眼。
烏睛那自見瞳人。
〔本覺一〕 ^658a22

曹山因僧問世間什麼物最貴。
師曰死貓頭最貴。
曰為甚死貓頭最貴。
師曰無人著價。 ^658a26

天童覺云。曹山貨物不入行。
市仔細看來一文不值。
曹山遇賤則貴。我者裏遇貴則賤。
且道還有相違處麼。
　報恩秀云。家無滯貨不富。
又云。世尊拈花。俱胝豎指。
且道與死貓兒頭是同是別。 ^658a30

腥臊紅爛不堪親。
觸動輕輕血污身。
何事窅無人著價。
為伊非是世間珍。
〔丹霞淳〕 ^658a38

茅堂久失關風雨。
雪爛雲蒸不記年。
滯貨不堪時價值。
街頭攤出取人嫌。
〔天愚寶〕 ^658a42

人知錦上重鋪錦。
那識寒巖富事奢。
風颺石溜條條玉。
雪綴梅梢樹樹花。
〔密菴可〕 ^658a46

曹山聞鐘聲乃曰阿#CB01223;阿#CB01223;。
僧問和尚作甚麼。
師曰打著我心。僧無對。 ^658b2

五祖戒代云。作賊人心虗。
　徑山琇云。賊不打自招。
　寶壽方云。弄精魂漢有什麼限。
好與貶向它方。　清化嶾云。
沒量大人。却向聲色裏鼓弄人家男女。 ^658b6

聞鐘告眾打吾心。
遊子閒言醉更深。
楞嚴會上圓通者。
正法明王觀世音。
〔般若柔〕 ^658b12

曹山因僧問如何是法身主。
師曰謂秦無人。曰者箇莫是否。
師曰斬。 ^658b16

百丈泐云。依門傍戶覓主問奴。
祇如曹山道箇斬字。
且道意在於何。喝一喝云。
將謂無人。莫言不道。 ^658b20

曹山問僧作什麼。
曰埽地。師曰佛前埽佛後埽。
曰前後一時埽。師曰與曹山過靸鞵來。 ^658b24

五祖戒代云。和尚是何心行。 ^658b28

器量方圓識得伊。
問君埽地是慈悲。
前後一時俱埽却。
也是拈它第二機。
〔汾陽昭〕 ^658b30

曹山因僧問靈衣不挂時如何。
師曰曾山孝滿。曰孝滿後如何。
師曰曹山好顛酒。 ^658b34

報恩秀云。曹山有時醉。
醉裏惺惺。有時醒。
不分晝夜。葢為它黃粱夢斷。
閨閣情忘。新豐所以謂觸目荒林論年放曠也。
然則孝滿後畢竟如何。
四時春富貴。萬物酒風流。 ^658b38

清白門庭四絕鄰。
長年關鎖不容塵。
光明轉處傾殘月。
爻象分時却建寅。
新孝滿。便逢春。醉步狂歌任墮巾。
散髮夷猶誰管你。
太平無事酒顛人。
〔天童覺〕 ^658b46

靈牀出屋喜容多。
西社東邨饒放歌。
不識太平天子令。
常將雪曲調巖阿。
〔桂轂顯〕 ^658c4

解綬歸來無一事。
中山酒醉好逃秦。
科頭箕踞成潦倒。
笑看兒童插柳新。
閒倚杖。步清津。落花風送水流春。
〔晴雲啟〕 ^658c8

曹山因僧問如何是獅子。
師曰眾獸近不得。
曰如何是獅子兒。
師曰能吞父母者。
曰。既是眾獸近不得。
為什麼却被兒吞。
師曰豈不見道子若哮#CB01219;祖父俱盡。
曰盡後如何。師曰全身歸父。
曰未審祖盡時父歸何所。
師曰所亦盡。曰前來為什麼道全身歸父。
師曰譬如王子能成一國之事。 ^658c14

寶壽方云。要識全身歸父底意旨麼。
大用齊彰忘觸避。
臨機殺活更由誰。
　壽昌存云。既是所亦盡。
脚下兒孫擬從何處與祖父相見。 ^658c26

曹山因僧問國內按劍者是誰。
師曰曹山。曰擬殺何人。
師曰一切總殺。曰忽逢本生父母又作麼生。
師曰揀甚麼。曰爭奈自己何。
師曰誰奈我何。曰何不自殺。
師曰無下手處。 ^658c32

嵯峨萬仞是曹山。
氣岸雄雄坐祖關。
橫按鏌鎁全正令。
太平寰宇斬癡頑。
〔佛性泰〕 ^658c40

曹山因僧舉陸互問南泉姓甚麼。
泉曰姓王。互曰王還有眷屬也無。
泉曰四臣不昧。互曰王居何位。
泉曰玉殿苔生。僧問玉殿苔生事如何。
師曰不居正位。曰八方來朝時如何。
師曰它不受禮。曰恁麼則何用來朝。
師曰違者斬。曰。違是臣分上。
未審君意如何。師曰樞密不得旨。
曰與麼則爕理之功總歸臣相也。
師曰你還知君意麼。
曰方外不敢論量。
師曰如是如是。 ^658c44

玉殿苔生正不居。
四臣無路納嘉謨。
老農知是承誰力。
風暖歌聲落野鉏。
〔石林鞏〕 ^659a12

金鴨香銷更漏永。
沉沉玉殿紫苔生。
高空有月千門照。
大道無人獨自行。
〔石汎衍〕 ^659a16

曹山問彊上座。佛真法身猶若虗空。
應物現形如水中月。
作麼生說箇應底道理。
曰如驢覰井。師曰道則太煞道。
祇道得八成。曰和尚又如何。
師曰如井覰驢。 ^659a20

博山來云。豪士之鋒。
詩人之態。貫協精華。
斯無餘蘊。曹山提#CB06078;過人。
如萬仞崖頭打筋斗下來。
攀仰不得。非但三玄五位。
真是佛祖髑髏悉穿下過。
咦。 ^659a28

出語從來無十成。
有言須是脫凡情。
江邊玉女呵呵笑。
嶺上石人側耳聽。
〔枯木成〕 ^659a34

驢覰井。井覰驢。智容無外。
靜涵有餘。肘後誰分印。
家中不蓄書。機絲不挂梭頭上。
文彩縱橫意自殊。
〔天童覺〕 ^659a38

驢覰井。井覰驢。冬瓜葉上長葫蘆。
會不得。莫踟蹰。定盤星上絕錙銖。
〔無菴全〕 ^659a42

殺活齊施信作家。
空中劍舞密紛拏。
雙眸若也移絲忽。
變作蔓菁數畞花。
〔潭吉忍〕 ^659a46

拆東籬。補西壁。千古萬古同一質。
迷頭認影鼻孔打失。
不打失。上下四維無等匹。
〔諦暉輅〕 ^659b2

曹山因僧問五位對賓時如何。
師曰汝即今問那一位。
曰。某甲從偏位中來。
請師向正位中接。
師曰不接。曰為甚麼不接。
師曰恐落偏位中去。
師却問僧。祇如不接是對賓是不對賓。
曰早是對賓了也。
師曰如是如是。 ^659b6

月中玉兔夜懷胎。
日裏金烏朝抱卵。
黑漆崑崙蹋雪行。
轉身打破瑠璃椀。
〔丹霞淳〕 ^659b16

故國安居象帝先。
夜明簾外信無傳。
金鷄嗁破玉人夢。
曉色依依錦帳前。
〔古德〕 ^659b20

淵默無聲拱至尊。
纔有消息非存存。
午夜無人聞禁漏。
月上棃花深閉門。
〔益然濟〕 ^659b24

曹山因僧問。子歸就父。
為甚麼父全不顧。
師曰理合如是。曰父子之恩何在。
師曰始成父子之恩。
曰如何是父子之恩。
師曰刀斧斫不開。 ^659b28

天童覺云。翡翠簾垂。
絲綸未降。紫羅帳合。
視聽難通。犯動毛頭。
月昇夜戶。密移一步。
鶴出銀籠。還知麼。
脫身一色無遺影。
不坐同風落大。功　報恩秀云。
退位朝君。轉身就父。
曹山乃竭力提持。
罄囊分付了也。天童於夜明簾外空王殿中。
借無舌人宣敕。無耳人承旨。
此猶是月昇夜戶邊事。
鶴出銀籠一句作麼生道。
九臯纔翥翼。千里謾追風。
　妙叶啟云。玉殿苔生。
銀籠鶴出。祇在尋常行履處。
怎奈知恩者少。良久云。
相續也大難。 ^659b34

刀斧斫不開。靈機絕點埃。
清風埽殘雪。和氣帶春回。
〔退谷雲〕 ^659c4

一簾虗寂閉深宮。
古鏡沉沉不露容。
轉步歸來渾莫辨。
月籠彩霧鎖長空。
〔寧遠地〕 ^659c8

直下渾忘祖父尊。
肯將知解論疎親。
從教六國烟塵靜。
須信乾坤奉一人。
〔侶巖荷〕 ^659c12

密密金刀剪不開。
烟沉古鼎浸寒#CB01926;。
夜深畢竟無人侍。
戶外誰堪著足來。
〔頻吉祥〕 ^659c16

曹山因僧問不萌之艸為什麼能藏香象。
師曰闍黎幸是作家。
又曰。問曹山作麼。 ^659c20

一蓑烟雨露春眸。
是處垂楊繫釣舟。
木人睡重不知曉。
石女挑燈雲外秋。
雲外秋。暗機酬。風前已失南來雁。
雨後還同月一鉤。
〔天岸昇〕 ^659c24

山悠悠又水悠悠。
嫋嫋埀楊好繫舟。
星斗夜來璀璨處。
幾疑明月滿滄洲。
〔#CB14136;山偉〕 ^659c30

曹山示眾。莫行心處路。
不挂本來衣。何須正恁麼。
切忌未生時。 ^659c34

白巖符云。大小曹山畏刀避箭。
若是寶壽則不然。
愛行心處路。常挂本來衣。
何妨正恁麼。不礙未生時。
大眾。你若依曹山則肯寶壽。
依寶壽則肯曹山。
眾中有出類拔萃者。
試別道一句看。良久云。
若無舉鼎拔山力。
千里烏騅不易騎。 ^659c38

飯顆山前逢杜甫。
頭戴笠子日卓午。
為問別來何太瘦。
祇為從前作詩苦。
〔少古傑〕 ^659c48

生處富貴家。那知富貴毒。
不獨許由癡。更有癡巢父。
〔且#CB15300;訥〕 ^660a4

曹山因僧問。常在生死海中出沒是甚麼人。
師曰第二月。曰求出離也無。
師曰。也求出離。祇是無路。
曰甚麼人接得伊。
師曰帶枷鎖者。 ^660a8

神鼎揆云。脫珍著敝。
帶鎖披枷。乃衲僧家家常茶飯。
忽遇呼喚不回頭。
牢籠不住底擔板漢。
謾道是曹山。直饒千佛出世。
祇可退身有分。雖然如是。
且道曹山當陽指路耶。
奉重全身耶。會麼。
一氣不言含有象。
萬靈何處謝無私。 ^660a14

出沒從教第二月。
毫釐繫念三途業。
令人千古憶寒山。
舊路十年歸不得。
歸若得。寥寥萬里一條銕。
〔一揆揆〕 ^660a24

曹山示眾。凡情聖見是金鎖。
玄路直須回互。夫取正命食者須具三種墮。
一者披毛戴角。二者不斷聲色。
三者不受食。稠布衲問披毛戴角是甚墮。
師曰是類墮。不斷聲色是甚墮。
師曰是隨墮。不受食是甚墮。
師曰是尊貴墮。 ^660a28

頭角混泥塵。分明露此身。
綠楊芳艸岸。何處不稱尊。
〔類墮　百丈端三〕 ^660a38

猿嗁霜夜月。花笑沁園春。
浩浩紅塵裏。頭頭是故人。
〔隨墮〕 ^660a42

畵堂無鎖鑰。誰敢跨其門。
莫怪無宿客。從來不見人。
〔尊貴墮〕 ^660a46

紛然作息同。銀椀裏盛雪。
若欲異牯牛。與牯牛何別。
〔類墮　覺範洪三〕 ^660b2

有聞皆無聞。有見元無物。
若斷聲色求。木偶當成佛。
〔隨墮〕 ^660b6

生在帝王家。那復有尊貴。
自應著珍御。顧見何驚異。
〔尊貴墮〕 ^660b10

宜合初心事事祛。
十方沙界大毗盧。
回頭兩岸青青綠。
笑指時人識也無。
〔森鑒徹三〕 ^660b14

歌管場中打靜椎。
綺筵絢煥不張眉。
圓通大士無多術。
一處無心兩處虧。 ^660b18

四方八面無相識。
獨坐寥寥何有極。
忽爾清風遞遠香。
空中幾瓣花狼藉。 ^660b22

曹山問德上座。菩薩在定聞香象渡河出什麼經。
曰出涅槃經。師曰定前聞定後聞。
曰和尚流也。師曰道也太煞道。
祇道得一半。曰和尚如何。
師曰灘下接取。 ^660b26

琪花指點落梅梢。
玉壓橫抽丈二條。
誰信夜寒風料峭。
香魂縹緲洞吹簫。
〔磬山鼎〕宗鑑法林卷六十二
 ^660b34
