
other:: 大佛頂如來密因修證了義諸菩薩萬行首楞嚴經纂註卷第十
other:: 唐　天竺沙門　般剌密諦　譯
other:: 唐　烏萇國沙門彌伽釋迦譯語
other:: 唐菩薩戒弟子前正議大夫同中書門下平章事清河房融筆受
author:: 明　檇李沙門　真界　纂註
orig:: 
阿難！彼善男子修三摩地〔至〕此則名為行陰區宇。
commentary::  ^209a37

通敘想滅行現也。
浮動妄習，晝明則想，夕瞢則夢，汩亂性真，
莫得而一，擾動覺明，莫得而靜。
故想陰盡者，夢想消滅，寤寐恒一，覺明虗靜，猶如晴空也。
五陰前麤後細，故想盡則無麤重影事。
雖觀萬象，而無想念，故如鏡鑑明，無黏無迹，
虗受照應，了無陳習，惟一精真，明極如此。
故幽隱行陰，於是披露也。
行為萬化生滅根元，故其相披露，則十二類生之元，無不殫見。
各命由緒，識也。同生基，行也。
蓋謂雖未能通其十二種類受命元由，
已能見彼生類俱由行起，名此行陰為同生基。
野馬，陽#CB08504;浮埃也。
擾動幽隱，故譬野馬。
乍生乍滅，故云熠熠。
無復麤影，故云清擾。
雖無麤流逸相，既行陰未盡，則於根塵尚有微細流逸，故名行陰為根塵樞穴也。
orig::  ^209a39

若此清擾，熠熠元性。
〔至〕幽隱妄想，以為其本。
commentary::  ^209b20

明破行陰以超眾生濁也。
行陰習擾成性，故稱元性元習。
能滅擾習，則歸元澄之本，而遷流相盡矣。
故如波瀾滅化為澄水也。
生滅不停，業運常遷，名眾生濁，故行盡則超之。
行陰密移，曾無覺悟，故曰幽隱妄想。
orig::  ^209b22

阿難當知，是得正知奢摩他〔至〕是人墜入二無因論。
commentary::  ^209b32

夢想消亡，寤寐恒一，故稱正知奢摩他，
又稱凝明正心，皆想盡之相也。
外魔皆因心召，故想盡凝明，則天魔不至，
因無想覆，方得研窮行陰也。
生類本即同生基，於本類中生元露者，於同生基見己行元也。
由見生元披露，故發觀觀之，以於圓元中妄生邪計，
故墜入二無因論，此總標所計也。
orig::  ^209b34

一者是人見本無因〔至〕墮落外道惑菩提性。
commentary::  ^209b46

生機全破者，由無想陰所覆，故得行陰披露也。
乘於下，謂由定中發宿命通，乃令眼根彰此力用，業流灣環行陰流轉也。
善惡業緣唯識變造，是人八萬劫外尚不見行，何況於識？
故從此來起無因計。
orig::  ^209b48

二者是人見末無因〔至〕一切物象皆本無因。
commentary::  ^209c8

由見生滅根元，不達業理，謬執自然，遂謂人竟生人，
乃至黑竟為黑，從八萬劫無復改移。
縱八萬劫滿，人還生人，烏還是黑，云何而有見菩提成菩提之事耶。
故計一切物象，皆本於無因也。
orig::  ^209c10

由此計度亡正徧知〔至〕第一外道立無因論。
commentary::  ^209c18

牒結二無因也。肇師云：外道末伽黎謂眾生苦樂不因行得，
皆自然耳。正同斯計。
當知諸見不出四句，謂斷常雙亦雙非也。
上二無因即斷見，下四徧常及一分無常、
一分常，乃至死後俱非，即後三句。
餘之所計，皆源流於此。
orig::  ^209c20

阿難！是三摩中諸善男子〔至〕是人墜入四徧常論。
commentary::  ^209c30

所計四種徧一切法，生滅相續而不失壞，故名徧常。
結名圓常，圓即徧也。
orig::  ^209c32

一者是人窮心境性〔至〕不曾散失計以為常。
commentary::  ^209c36

是人於勝定中，以心境二法為所窮處，
因修習故，能知二萬劫中眾生循環不滅，故計為常。
orig::  ^209c38

二者是人窮四大元〔至〕不曾散失計以為常。
commentary::  ^209c42

此人定中以四大性為所窮處，因修習故，
能知四萬劫中眾生生滅不失，故計為常。
orig::  ^209c44

三者是人窮盡六根〔至〕窮不失性計以為常。
commentary::  ^209c48

六根及末那執受，即八識也。
言六根者，舉所依根，顯能依識也。
心意識中本元，即識性也。
此人觀中，以八識之性為所窮處，故能知八萬劫中眾生循環不失，
遂計為常。此認識神而妄計為常也。
orig::  ^210a2

四者是人既盡想元〔至〕第二外道立圓常論。
commentary::  ^210a10

想元，想陰也。生理，行陰也。
妄謂流轉生滅皆屬想心，今已永滅，則理中自然成不生滅。
不知行陰即生滅元，此即生滅中計不生滅也。
由此下。總結前四。
orig::  ^210a12

又三摩中諸善男子〔至〕一分無常一分常論。
commentary::  ^210a20

於自他境妄起倒見，其類有四，各計一分無常，一分有常。
orig::  ^210a22

一者是人觀妙明心〔至〕彼生滅者真無常性。
commentary::  ^210a26

妙明圓湛，離我我所，而行者於此妄立神我，
從是計我，徧凝不動，而諸眾生於中生死，
遂計自為常，計他無常也。
orig::  ^210a28

二者是人不觀其心〔至〕劫不壞處名究竟常。
commentary::  ^210a34

國土非一，行人既徧觀十方，故見未壞者計之為常，見已壞者計為無常也。
orig::  ^210a36

三者是人別觀我心〔至〕從我流出名無常性。
commentary::  ^210a40

微塵，喻精微也。謂由心精密，運令身生滅，
故計為無常，而心不壞滅，計為常。
orig::  ^210a42

四者是人知想陰盡〔至〕第三外道一分常論。
commentary::  ^210a46

此就四陰以計常無常也。
蓋幻陰一體，遷流一相，因其見今妄昔，
故以流者為常，遷者為滅也。
orig::  ^210a48

又三摩中諸善男子〔至〕是人墜入四有邊論。
commentary::  ^210b4

分位有四，謂三際分位、見聞分位、彼我分位、生滅分位。
orig::  ^210b6

一者是人心計生元〔至〕計相續心名為無邊。
commentary::  ^210b10

生元流，用行陰也。
因遷流計三際，以過者已滅，來者未見，故名有邊。
現在相續，故名無邊。
不知真際，本非有邊無邊也。
orig::  ^210b12

二者、是人觀八萬劫〔至〕有眾生處名為有邊。
commentary::  ^210b18

前以不見為有邊，此以無聞為無邊，乃回互倒計也。
orig::  ^210b20

三者是人計我徧知〔至〕無邊之心但有邊性。
commentary::  ^210b24

我能徧知一切眾生，則一切眾生現為我知，故我得無邊性。
由不能知彼人性徧，故計彼性以為有邊也。
orig::  ^210b26

四者是人窮行陰空〔至〕第四外道立有邊論。
commentary::  ^210b32

因窮行陰而心見籌度，故計一陰為半生半滅，
根身器界，一切皆然。
此則以生為有邊，滅為無邊也。
orig::  ^210b34

又三摩中諸善男子〔至〕不死矯亂徧計虗論。
commentary::  ^210b38

以邪倒故，於知見中狂解不決，遂矯亂其語也。
準婆沙論釋：外道計天常住名為不死，計不亂答得生彼天。
若實不知而輒答者，恐成矯亂。
故有問時，答言：祕密言辭不應皆說。
或不定答，佛法訶云：此真矯亂。
故名不死矯亂虗論。
今之邪人妄謂得道而中無主，正矯惑於人者多類此。
四。
orig::  ^210b40

一者是人觀變化元〔至〕令彼前人遺失章句。
commentary::  ^210c4

於一生滅行陰，分為八義。
別見謂變恒、生滅、增減、有無也。
用心別見，即異見也。
答中略舉六義，以所見而為所得，即以所見而答，故云亦生亦滅等。
orig::  ^210c6

二者是人諦觀其心〔至〕除無之餘無所言說。
commentary::  ^210c12

互互無，即念念滅相也。
得證者，悟一切法皆無也。
orig::  ^210c14

三者是人諦觀其心〔至〕除是之餘無所言說。
commentary::  ^210c16

各各有，即念念生相也。
言無言是，皆不明答。
orig::  ^210c18

四者，是人有無俱見〔至〕不死矯亂徧計虗論。
commentary::  ^210c20

言境枝者，枝如樹枝，差互不一，由心亦生亦滅，故見境亦有亦無也。
orig::  ^210c22

又三摩中諸善男子〔至〕如是循環有十六相。
commentary::  ^210c26

無盡流，即行相續相也。
以生滅、滅生相繼不絕，故計死後有相。
或自下，謂由心顛倒故，固執色身，以色是我，此即色是我也。
又謂我體圓徧，色為我有，即我大、色小、色在我中。
前緣，即目前之色也。
色屬我，即離色是我也。
行中相續云：我在色，即色大、我小、我在色中。
於色作此四計，受、想、行陰亦然，故成十六相，皆計死後復有也。
不計識陰者，以幽祕未現故。
orig::  ^210c28

從此或計畢竟煩惱〔至〕死後有相心顛倒論。
commentary::  ^210c44

此旁計有為無為諸法畢竟並驅者，謂煩惱菩提不相陵滅，
皆後有故。言五陰者，從通結也。
orig::  ^210c46

又三摩中諸善男子〔至〕如是循環有八無相。
commentary::  ^211a2

陰性消散，謂色、受、想滅也。
生理即行陰，謂無受、想，則行亦滅也。
此約四陰，現在因亡，未來果滅，因果合論，故成八非。
orig::  ^211a4

從此或計涅槃因果〔至〕死後無相心顛倒論。
commentary::  ^211a10

前旁計諸法後有，此旁計諸法後無。
orig::  ^211a12

又三摩中諸善男子〔至〕死後俱非起顛倒論。
commentary::  ^211a14

行存，有相也；受想滅，無相也。
以前後相例，則存者終無，雖有非有；滅者曾有，雖無不無。
四陰雙計，故成八非。
orig::  ^211a16

色受想中見有非有〔至〕皆言死後有相無相。
commentary::  ^211a22

色等三陰先雖是有，而今破盡，故云非有。
例行亦爾，此四非有也。
行遷流內觀無不無者，若將行陰例前為無，
現且念念遷流不斷，此又非無。
行既非無，前三亦爾，此四非無也。
如是循環等，謂將四陰循歷相例，一一皆見非有非無。
今言有無者，有即非無，無即非有也。
orig::  ^211a24

又計諸行性遷訛故，心發通悟，有無俱非，虗實失措。
commentary::  ^211a36

此又約生滅流變以計俱非也。
現見諸行遷變，生中無滅故非無，滅中無生故非有，
由是通悟一切皆非有非無，故云有無俱非。
虗實失措者，謂諸法既非有無，豈可定其虗實？
故云虗實失措。
orig::  ^211a38

由此計度死後俱非〔至〕死後俱非心顛倒論。
commentary::  ^211a46

後際下。釋死後俱非之義。
無可道者，言有不有，言無不無，現在尚爾，豈況死後不覺不知而可道耶？
故計死後俱非也。
orig::  ^211a48

又三摩中諸善男子〔至〕是人墜入七斷滅論。
commentary::  ^211b6

見行陰念念滅處，名後後無。
由是妄計，設生人天七處，後皆斷滅。
orig::  ^211b8

或計身滅或欲盡滅〔至〕死後斷滅心顛倒論。
commentary::  ^211b12

身滅，即欲界人天二處也。
欲盡，初禪也。苦盡，二禪也。
極樂，三禪也。極捨，四禪及無色也。
是名七際。謂七際事相，皆現前消滅，更無復生，終歸斷滅也。
orig::  ^211b14

又三摩中諸善男子〔至〕五、現涅槃心顛倒論。
commentary::  ^211b20

見行滅復生，名後後有。
妄於五處計涅槃果。
言轉依者，謂轉生死依涅槃也。
或於欲界悟圓明理，遂以欲界即轉依處。
或以初禪離憂，二禪離苦，三禪極喜，四禪極捨，即轉依處。
是謂五現涅槃也。
迷有等者，不知此天皆屬有漏，非無為果，非究竟也。
orig::  ^211b22

阿難！如是十種禪那狂解〔至〕作大覺王清淨標指。
commentary::  ^211b32

前云禪那現境，乃天魔候得其便；此云禪那狂解，乃心魔自起深孽。
凡見道不真，多歧妄計，皆即狂解，是謂心魔，最宜深防也。
汝等下，令弘宣人將如來語徧為羣生保持覆護，
使魔不侵，孽不作，不墮邪歧，不取小證，
而直登覺位，是謂作大覺王標指也。
然則楞嚴垂教，待羣生者甚厚，望行人者非輕，吾徒宜勉旃。
orig::  ^211b34

阿難！彼善男子修三摩地〔至〕此則名為識陰區宇。
commentary::  ^211b48

通敘行滅識現也。
行為世間遷流之體性，擾動生機之綱紐，
補特酬業之深脉，能隱晦性天，馳逸六根，
汩擾內湛，為浮根塵，究竟樞穴，故行陰盡者，
生機綱紐，倐然隳裂，補特深脉，感應懸絕，
而性天將大明悟，六根無復馳逸，以不馳逸故，
內內湛明，以無樞穴故，入無所入，反動而靜，
深之又深，故云內內也。
涅槃性天，為五陰所覆，昏如長夜，前三陰盡，
如雞初鳴，雖為#CB14146;兆，
猶沈二陰，精色未分，此行陰盡，如雞後鳴，
惟餘一陰，故云將大明悟，受命元由識陰也。
以行滅識現故深達，無樞穴故可觀，無遷流故可執，
不作業故不召，以見能變十方依正識體，
故云已獲其同，性天精色，雖未明徹，而幽祕之相，
已發現矣，此識陰之相也。
然經中內內湛明之說，解自長水，至於環師，
皆以內內為止觀深入之效，故云深之又深，
因吳興集解，謂內內或作內外，然亦未敢妄改聖經，
厥後不知何人妄改，故遵經語及義海正之。
orig::  ^211c2

若於羣召已獲同中〔至〕顛倒妄想以為其本。
commentary::  ^211c36

明破識陰，以超命濁也。
羣召同中，即十二類命元識陰也。
若於此中，以定慧力，消磨六門，使根合而不分，
界開而不隔，則見聞圓通，六根互用。
由是外之世界，內之身心，無復留礙，此識陰盡之相也。
性本一真，由塵隔越，性用之間，同異失準，
名為命濁，故識盡則超之。
識乃妄覺影明，元無自體，由顛倒起，故名罔象，虗無顛倒妄想。
orig::  ^211c38

阿難當知是善男子〔至〕背涅槃城生外道種。
commentary::  ^212a4

識由行流，故行空則還元。
既空，行陰則已滅。
生滅尚依識元，故寂滅未圓。
由於定中漸破識陰，消磨六門，故能令己六知根#CB04474;合無隔，
諸類覺性通融不二，能入圓元也。
圓元，即融根隔通諸類之識元。
若於所歸圓元識陰而立為真因，則墮因所因執。
蓋真因非所，有所皆妄。
娑毗外道認阿賴耶識未形之前，冥然初相，
為所歸真因，正同此也。
以心有所得，果有所歸，即因即果，皆墮所妄，
所以違圓通，背涅槃也。
orig::  ^212a6

阿難！又善男子窮諸行空〔至〕生大慢天我徧圓種。
commentary::  ^212a24

覧識元為自體，而謂一切眾生自此流出，
遂執我能生彼，而實不能，故曰能非能執。
摩醯首羅，即色頂天王也。
妄計我能現起無邊眾生，亦能非能類。
能為心、能事果者，計我能為彼依，能成彼事也。
大慢天，即摩醯首羅天也。
不能謂能，故名大慢。
徧圓者，計我體圓徧空界也。
orig::  ^212a26

又善男子窮諸行空〔至〕背涅槃城生倒圓種。
commentary::  ^212a38

以識元為所歸依，故疑彼能生我及一切法，
遂計生起流出之處為真常無生之體，此則在生滅中妄計常住。
既惑真不生性，又迷現生滅法，以非常為常，故名常非常執。
既計彼能生我，即與計自在天能生一切者同矣。
由依識元妄計常住，故曰立因依心，成妄計果。
由計妄識為不生滅，能生身心及一切法，故名倒圓。
orig::  ^212a40

又善男子窮諸行空〔至〕背涅槃城生倒知種。
commentary::  ^212b6

所知，即所觀識陰也。
謂識有知，而一切法由知變起。
因計知體，圓徧諸法，遂立異解。
謂無情徧皆有知，無所簡擇，故曰無擇徧知。
此以無知為知，故名知無知。
執婆吒、霰尼，二外道也。
執一切覺，謂執一切有知。
此謬計圓知以為因心，則果終虗謬矣。
以無知為知，是倒知也。
問：常說無情有性，無情作佛，何異此文邪執乎？
答：不然。常住真心，一體不二。
用諸妄想，依正乃分。
是故眾生草樹，悉如空華。
當知草樹山河，皆是有情自心所變。
故說有情有佛性時，即草樹有性。
說有情成佛時，即草樹成佛。
以心外無境故，華外無空故，波不離水故。
執情不了，乃謂一一草木，各各有知。
遂說木死為人，人死為木。
未明一體，謬計徧圓也。
orig::  ^212b8

又善男子窮諸行空〔至〕背涅槃城生顛化種。
commentary::  ^212b34

識陰盡者，消磨六門，諸根互用，今此未盡，則於定中纔得隨順而已。
因隨圓互，便於圓化之中，妄計一切皆能發生勝果，
謂火能顯發光明，乃至塵能成就器界，
遂則邪求邪觀，而勤心崇事，執為能生勝果，
而實不能，故名生無生執，即三迦葉波諸外道之儔也。
既迷真心，從物求冀，則因果皆妄，顛倒化理，名顛化種。
orig::  ^212b36

又善男子窮諸行空〔至〕背涅槃城生斷滅種。
commentary::  ^212c2

觀理不諦，誤墮虗無，故於圓明識性之中，
計皆虗無，於是絕滅羣化，歸於永滅，而不知其非，名歸無歸執。
舜若多云空，言無想舜若，即執斷空外道也。
由執斷空，故以圓虗無為因心，成空亡之斷果，永滅依即外道之涅槃也。
orig::  ^212c4

又善男子窮諸行空〔至〕背涅槃城生妄延種。
commentary::  ^212c14

圓常、精圓，皆識元也。
以精圓長不傾逝，遂欲固保其身，與之並存。
且身本無常，實不可貪，而妄貪堅久，自不知其非，名貪非貪。
執阿斯陀，此云無，此即長壽僊也。
彼雖延長，然終歸壞滅，今此欲固妄身以求常住，故云趨長。
勞果不應延而延，故云妄延。
勞應作牢，聲之誤也。
orig::  ^212c16

又善男子窮諸行空〔至〕背涅槃城生天魔種。
commentary::  ^212c28

以識陰為十二類生之命元，彼我互通，
識陰若盡，眾生命盡，我命亦盡，誰證真常？
誰為所化？故便於定中化諸欲境，以留塵勞，不令銷盡也。
依此邪思，欲證真常，而不知其非，名真無真執。
吒枳迦羅能化欲境自娛，即欲頂自在天類也。
因其邪思，感生天魔，惟恣塵欲，名熾塵果。
媛，美女也。
orig::  ^212c30

又善男子窮諸行空〔至〕背涅槃城生纏空種。
commentary::  ^212c42

命明者，即識陰也。
蓋生滅由識，精麤由業，故依四諦分別決擇，
以苦集為麤偽，以滅道為精真，於是專修道因，
求感滅果，以少為足，故居滅即休，斯特定性聲聞上慢之儔也。
此則圓精應為因，心成趣寂之小果爾。
精應者，即決擇麤業，惟求精應，證於偏真，纏空趣寂而已。
orig::  ^212c44

又善男子窮諸行空〔至〕生覺圓明不化圓種。
commentary::  ^213a8

融淨覺明，即識精也。
雖無惑習，圓融清淨，而未離於識，故云覺明。
若以此為深妙，立為果證，則定性緣覺、獨覺而已。
此則圓覺#CB04474;為因心，成湛明之滯果爾。
以所覺止於圓融覺明，而定性不迴，故名覺圓明，不化圓種也。
上陳五十魔境，皆是識情，錯解邪悟，未得正見者，
擬心動念，皆墮其中。
雖證緣覺、辟支，猶為迷佛菩提，亡失知見。
所以覺皇苦口垂慈，勦心辨析，欲人之不迷不失也。
然則如之何而可得也？
當於五十位類，審諦觀察，覺已，心念不墮其中，斯得矣。
orig::  ^213a10

阿難！如是十種禪那〔至〕從始成就不遭岐路。
commentary::  ^213a30

窮道失趣，故中途成狂。
因依迷惑，故於未足中生滿。
足證所愛先習，即無始習氣也。
以所愛先習，各有所偏，故休息歸寧之地不一。
是以前八依之，終墮惡道，後二依之，不成增進，最宜深防也。
前防心魔，此防見魔，助道之要盡矣。
orig::  ^213a32

如是法門先過去世〔至〕圓滿菩提歸無所得。
commentary::  ^213a42

先聖乘此心開得道，後學固宜勉究也。
識盡則消磨六門，故諸根互用。
從互用中入金剛慧，發圓明心，即心開事也。
直超信等，入如來海，歸無所得，即得道事也。
妙莊嚴海者，統眾德，合異流，不嚴而嚴，無證而證之果海也。
前稱首楞嚴萬行為妙莊嚴路，則趨此而已。
然此云從互用中能入菩薩金剛乾慧者，
即前云返流全一，欲愛乾枯，乾有其慧也。
此云圓明精心於中發化者，即前云六用不行，十方國土皎然清淨也。
此云如淨瑠璃內含寶月者，即前云譬如瑠璃內懸明月也。
但前明依位漸修，此顯一超直入，頓漸為異耳。
orig::  ^213a44

此是過去先佛世尊〔至〕究竟修進最後垂範。
commentary::  ^213b18

總結五陰辨魔之意，使知深防也。
奢摩他中，毗婆舍那者，即定之慧也。
覺明，謂妙覺圓明也。
蓋先佛世尊，由覺明分析止觀微細魔事，故靡不委悉。
行人識之，則心垢洗除，諸魔殄滅，直至菩提，無乏少也。
若諸下，為愚鈍無知者，敕勸持呪，以祛魔魅也。
汝當下，誡令欽奉，最後垂範。
褫，猶喪也。
orig::  ^213b20

阿難即從座起，聞佛示誨〔至〕如演若多，迷頭認影。
commentary::  ^213b32

此問五陰之本及頓漸因界也。
然如來將明五陰妄想，先示本無諸妄，故云精真妙明等。
蓋生死妄業、塵垢妄緣，真淨性中既無所留，
全因妄發，乃至虗空亦因妄起。
斯元下，牒明從真起妄之相，令識虗妄。
謂妙明精真本無諸相，由迷妄故生諸世間，
則世間相畢竟虗妄，故喻迷頭認影。
由是則五陰相中五妄為本，從可知矣。
orig::  ^213b34

妄元無因於妄想中〔至〕五陰本因同是妄想。
commentary::  ^213b48

明妄無因，不容計度也。
知妄所起，可說因緣；不知所起，因緣何有？
況推自然，得非妄計耶？
是故下，結指五陰本因。
既同是妄，則五陰亦非實矣。
orig::  ^213c2

汝體先因父母想生〔至〕名為堅固第一妄想。
commentary::  ^213c8

想為虗妄影像，欲愛深脉，遺體自想愛流出，故曰體因父母想生陰。
心乘想愛冥求，故曰心於想中傳命。
酢梅等說，以驗體因妄結，故與妄理相應。
若非妄倫，則妄不能感也。
體因想生，心因想起，命因想傳，諸想交固，
以成色陰，故名堅固妄想。
orig::  ^213c10

即此所說臨高想心〔至〕名為虗明第二妄想。
commentary::  ^213c20

臨高空想，而酸澀真發。
由因受生者。謂因想故受生也。
能動色體，即形受酸澀也。
汝今下。正示受相。
謂因違順之幻境，生損益之妄受，則受陰無體，
虗有所明，故名虗明妄想。
orig::  ^213c22

由汝念慮使汝色身〔至〕名為融通第三妄想。
commentary::  ^213c30

念慮，虗情也。色身，實質也。
虗實不倫而能相使者，由想融之也。
心生虗想，形取實物，心形異用而能相應者，由想通之也。
至於寤寐搖變，使心隨境，使境隨心，皆融通妄想也。
orig::  ^213c32

化理不住運運密移〔至〕名為幽隱第四妄想。
commentary::  ^213c40

此若非汝，指化理不住等。
云何體遷？詰其甲長髮生等。
如必下。若謂體遷實是汝者，何不覺此相代之相？
以不覺故，行陰生滅，名為幽隱。
orig::  ^213c42

又汝精明湛不搖處〔至〕第五顛倒細微精想。
commentary::  ^213c48

精湛不搖，識體也。
見聞覺知，識用也。
非真常而執常，故牒云名恒常者。
若實精真，不容妄習，今能藏昔，宛不遺失，即妄習也。
則湛雖不搖，而念念受熏，其容妄多矣。
以湛非真湛，特幽潛不覺，故譬急流之水，
幽潛流注，不可測知。
此真憶想之元，容妄之體也。
直須消磨六門，使妄習無寄，然後可滅。
串，常習也。幾，微也。
蓋言見聞覺知之中，念念熏習微細之相，即是第五顛倒細微精想。
似無曰罔，似有曰象。
其體精微，故名罔象，虗無顛倒精想也。
orig::  ^214a2

阿難！是五受陰五妄想成〔至〕湛入合湛歸識邊際。
commentary::  ^214a20

初二句結前。汝今下，明界相。
五受陰亦曰五取蘊，由一念迷妄，受此取此，以自蔽藏也。
言因界者，本無有界，由妄相因也。
故色不自色，因空有色，成色邊際；乃至滅不自滅，
因生有滅，成行邊際。
湛入合湛，歸識邊際者，上湛即生滅，下湛即不生滅，
所謂生滅與不生滅和合，名阿梨耶識，故歸識邊際也。
orig::  ^214a22

此五陰元重疊生起〔至〕何所不明，再此詢問。
commentary::  ^214a34

真譬劫波巾體，識譬初結，色譬最後結也。
生因識有者，如後結依初結生。
滅從色除者，如解從後解也。
五陰生起，從細至麤，由迷真有識乃至有色，
滅則從麤至細，必破色而後受現，乃至破行而後識現也。
理則頓悟，乘悟併消者，謂了陰無體，五陰併亡也。
事非頓除，因次第盡者，謂理雖頓悟，事假漸除，
如巾雖無異，結須漸除也。
若不漸除，則有解無行，執理迷事，終非正修真三摩地也。
orig::  ^214a36

汝應將此妄想根元〔至〕知有涅槃不戀三界。
commentary::  ^214b4

令以此義，自覺覺他，永斷妄元，齊歸正果也。
上明助道分竟。正宗大分文終。
於此下，乃流通分也。
orig::  ^214b6

阿難！若復有人徧滿十方〔至〕算數譬喻所不能及。
commentary::  ^214b10

校量顯勝，流通是法也。
蓋以法示人，能消劇報，變苦為樂。
如此其勝者，使人因之明心見性，脫粘復湛，
解六亡一，破陰褫魔，不歷僧祇，獲寶王果故也。
彼既如是，則此消劇報，猶淺近言耳，誠將與彼同證也。
orig::  ^214b12

阿難！若有眾生能誦此經〔至〕直成菩提無復魔業。
commentary::  ^214b22

上勸流通，此勸誦持及依教修行也。
orig::  ^214b24

佛說此經已，比丘、比丘尼〔至〕皆大歡喜，作禮而去。
commentary::  ^214b26

皆在會聽眾也。聖僊童子，即天僊類。
大力鬼神，諸護法者，隨所證量，皆得法喜也。
大佛頂如來密因修證了義諸菩薩萬行首楞嚴經纂註卷第十
xu:: 
#  No. 300-E 後序
No. 300-E 後序 ^214b28

原夫佛所得法，甚深難解，以舍利弗大智，
猶盡思不能測註釋，若為盡之，而何用纂為？
曰：古德不云乎？纔有信入，皆可為人。
從是長水、溫陵諸家，雖皆當世英才，智超羣品，
而不無麤妙相形，顯晦異趣，其間集眾美而會大成，豈云小補？
此纂註之所由作也。
第諸家所註，各擅一長，使於註不能洞燭羣言，
則糾纏而鮮要，於己不能深會佛意，亦紛還而無宗，猶夫未纂也。
幻師於楞嚴，則積功二十餘年，易藁凡四五度，
其照徹諸家同異，如指諸掌。
故自甲午結夏，徑山、清涼演說至五十五位，
恍然信入，又作五十五頌。
註以頌顯，頌以註證，而楞嚴之義彰彰矣。
纂註委悉，已見經前引中，而頌文仍綴卷末，以便披閱。
觀者按圖而索之，庶乎不得於註，猶得於頌，
而幻師為人之心，誠深且切也。
或有謂予曰：近世講席，方贅疣諸解，而此輒勞勞纂輯，
而復頌之，能逃添足之誚乎？
予曰：此為佛語玄微，忌在說破，欲學者自求而得之，斯可耳。
既已形之言矣，與註釋何異哉？
且言說僅濟一時，而復非人不繼，即令代不乏人，
而傳久失真，必須得文可證。
故知註不迷人，人迷於註，脫肯自求而得，豈於註釋有妨？
而防彼執註為經者，至捨註而取言，亦一義也。
聞者意解，遂併識之。 ^214c10

萬歷歲在乙未仲春望日，來吳沙門釋如奇書於徑山喝石山房
w:: 
#  No. 300-F 首楞嚴經頌
No. 300-F 首楞嚴經頌
w:: 
## 頌海眾雲集求示深奧為楞嚴發起一章
頌海眾雲集求示深奧為楞嚴發起一章
　　諸來清眾集祇林，欽想慈嚴布法雲。
　敷座宴安示深奧，
　　遞相欣慶未曾聞。
w:: 
## 頌匿王請佛阿難行乞誤墮婬室為發起教緣一章
頌匿王請佛阿難行乞誤墮婬室為發起教緣一章
　　匿王延佛入宮闈，齋畢無言竟爾歸，知彼術加難解脫。
　　故光說呪破重圍。
　　不遑僧次獨歸遲，欽仰無遮行等慈。
　乞食婬坊遭幻術，
　　加持呪力實難思。
　　未全道力枉多聞，得息婬機仗密音。
　提獎歸來同見佛，
　　慚惶悲泣恨何深。
w:: 
## 頌請示最初方便一章
頌請示最初方便一章
　　創問菩提本起因，瞿曇詰處意何親？
　可憐不識衣中寶，
　　流浪窮途作乞人。
w:: 
## 頌有三摩提名大佛頂首楞嚴王至七處徵心一章
頌有三摩提名大佛頂首楞嚴王至七處徵心一章
　　廓然清淨本無方，真照無私體自光。
　滯有著空情未瞥。
　　何能得見法中王？
w:: 
## 頌不知真際請示奢摩他路一章
頌不知真際請示奢摩他路一章
　　不知真際溺多聞，婬術交加惡見縈，請示奢摩他路法，
　　欲知真際息迷情。
w:: 
## 頌指所迷眾示二種根本一章
頌指所迷眾示二種根本一章
　　凡夫逐妄枉沈淪，迷性修行非正因。
　指示菩提生死本，
　　令人識妄自知真。
w:: 
## 頌舉拳詰心復認能推一章
頌舉拳詰心復認能推一章
　　舉拳驗見詰其心，復認能推是本真。
　一昧奢摩他路矣。
　　無邊生死自相親。
w:: 
## 頌破能推之心一章
頌破能推之心一章
　　動屬前塵靜法塵，一離二境即無情。
　能推覺觀從茲滅，
　　修證無生孰與行？
w:: 
## 頌不知寂常心性請示妙心道眼一章
頌不知寂常心性請示妙心道眼一章
　　二障相纏昧寂常，性天慧日兩無光。
　法幢大建高揮抹，
　　心眼清明萬法忘。
　　當機猶佇佛慈音，故問陳如悟道因。
　若識主空元不動，
　　寂常真性在當人。
　　屈指飛光意甚殷。
　那堪認物逐前塵。
　若知見性元無動。
　　身境消亡契本真。
w:: 
## 頌云何發揮證知此心不生滅地觀河之見一章
頌云何發揮證知此心不生滅地觀河之見一章
　　罔知覺性無生滅。
　即以觀河見指迷，悟得本來無變異。
　　不勞動步證菩提。
w:: 
## 頌若此見聞必不生滅認妄為真一章
頌若此見聞必不生滅認妄為真一章
　　見聞知覺本非真，遺失圓明認影塵。
　棄海認漚情已妄。
　　執漚為海轉迷津。
w:: 
## 頌承佛妙音悟妙明心元所圓滿等一章
頌承佛妙音悟妙明心元所圓滿等一章
　　承佛圓音悟性真，其如所獲但緣塵。
　能知指客咸無實，
　　心法雙亡見本人。
w:: 
## 頌若我心性各有所還八還辯見一章
頌若我心性各有所還八還辯見一章
　　明暗諸緣悉有還，圓明見性自無遷。
　因迷本淨無還者，
　　常被漂淪深可憐。
w:: 
## 頌我雖識此見性無還云何得知是我真性一章
頌我雖識此見性無還云何得知是我真性一章
　　萬形雖異性無殊，周徧河沙體湛如。
　驀忽相逢無孔鼻，
　　即知自足不求餘。
w:: 
## 頌若此見性必我非餘縮夾絕一章
頌若此見性必我非。餘縮夾絕一章
　　迷卻真心逐外塵，方圓大小橫交陳。
　一能轉物全空體。
　　應用無方妙入神。
w:: 
## 頌若此見精必我妙性乃至無是非是一章
頌若此見精必我妙性乃至無是非是一章
　　見性未圓能所立，內心外境豈融通。
　是非物我情忘也。
　　一覺圓融萬法同。
w:: 
## 頌見見之時見非是見破妄見顯真見一章
頌見見之時見非是見破妄見顯真見一章
　　真見猶然絕照功，能緣之見合消融。
　妄真俱盡離還遣。
　　水色山光觸處逢。
w:: 
## 頌因迷見見非見許示奢摩他觀照一章
頌因迷見見非見許。示奢摩他觀照一章
　　妄見虗無容可識。
　真離見相罔知歸，只因慶喜增迷悶。
　　許示三摩觀照微。
w:: 
## 頌覺所覺眚覺非眚中示奢摩他觀照釋見見非見疑一章
頌覺所覺眚覺非眚中示奢摩他觀照。釋見見非見疑一章
　　寂而常照萬緣空，照覺無私混寂中。
　所覺既空真照寂，
　　從前迷悶自銷融。
w:: 
## 頌因緣自然和合與不和合前後諸章
頌因緣自然和合與不和合前後諸章
　　和合因緣及自然，空華猶是翳於先。
　執除緣謝心明露，
　　翳去華亡空體圓。，
w:: 
## 頌汝猶未明等會通藏性至說偈讚佛一章
頌汝猶未明等會通藏性至說偈讚佛一章
　　浮塵幻相本來真，不覺俄興萬象陳。
　人法兩亡無滯礙，
　　山河全露法王身。
w:: 
## 頌清淨本然云何忽生及地性障礙空性虗通問一章
頌清淨本然云何忽生及地性障礙空性虗通問一章
　　萬法由來絕異同。
　擬思量際昧真宗。
　認明遙落無明裏。
　　立所深沈有漏中。
　背覺合塵諸相礙，滅塵合覺眾緣通。
　　滿慈迷卻圓融理，翻累瞿曇話更重。
w:: 
## 頌示妄無因一章
頌示妄無因一章
　　未明諸妄本無因，曲引狂人認影真。
　狂歇推因無可得。
　　即知諸妄亦無因。
w:: 
## 頌汝但不隨分別三種相續三緣斷故三因不生一章
頌汝但不隨分別三種相續三緣斷故三因不生一章
　　分別忽忘狂性歇。
　因緣從此永無生，覺心本淨周沙界。
　　何藉劬勞修證成。
w:: 
## 頌賜屋求門請示本發心路及攝伏攀緣法門一章
頌賜屋求門請示本發心路及攝伏攀緣法門一章
　　悟心廣大絕邊涯。
　漂泊之人已得家。
　若示其門深入奧。
　　圓常佛智粲心華。
w:: 
## 頌初審因地發心答無餘涅槃本發心路問一章
頌初審因地發心答無餘涅槃本發心路問一章
　　修行之要貴因真。
　心地真時道易親。
　以湛旋流得元覺。
　　涅槃證入亦非新。
w:: 
## 頌次審煩惱根本答攝伏攀緣入佛知見問一章
頌次審煩惱根本答攝伏攀緣入佛知見問一章
　　煩惱之元在六情，脫黏復湛眼清明。
　欲成無上徧知覺，
　　超越三祇不涉程。
w:: 
## 頌請示結解之元及六解一亡等一章
頌請示結解之元及六解一亡等一章
　　縛脫元來無二門，粘兮交結解兮分，六根解脫真猶泯。
　　莫自循聲迷本聞。
w:: 
## 頌請示圓通本根一章
頌請示圓通本根一章
　　本根未達問何殷，異路交陳念豈純。
　若昧此方真教體。
　　安知遲速不同倫。
w:: 
## 頌敕諸聖各陳圓通一章
頌敕諸聖各陳圓通一章
　　敕令諸聖各陳因，七大諸緣混入神。
　究竟歸元無二致，
　　須知方便不同津。
w:: 
## 頌敕選圓通本根一章
頌敕選圓通本根一章
　　諸聖圓通已雜陳，敕令大智選當根。
　不知此土何方便，
　　堪教眾生息苦輪。
w:: 
## 頌奉敕揀選圓通本根一章
頌奉敕揀選圓通本根一章
　　覺海圓澄性本然，瞥生一念起諸緣。
　依根復湛空漚滅，
　　真照靈明洞大千。
，
　　歸元妙性本無殊，方便之門煞有餘。
　欲使初心容易入，
　　須依聞性莫憑虗。
　　諸聖圓通固所珍，此方教體在音聞，能旋倒妄聞聞性。
　　證入三摩豈滯文。
w:: 
## 頌請示攝心遠魔四種清淨明誨一章
頌請示攝心遠魔四種清淨明誨一章
　　入定先須攝四心，免教魔事得相侵。
　惑亡業謝根塵淨，
　　頓入無生覺海深。
w:: 
## 頌示持呪消習一章
頌示持呪消習一章
　　現業易違憑自力，宿殃難脫藉神功。
　修行方便無他術。
　　盡在瞿曇顯密中。
w:: 
## 總頌三漸次及五十七位一章
總頌三漸次及五十七位一章
　　妙性圓明絕悟迷，本無煩惱與菩提。
　三重漸次梅休渴。
　　五位階梯葉止啼。
　有作固宜為妄縛，無修安得是真離。
　　夢中行盡江南路，覺後方知步不移。
w:: 
## 別頌違現業得無生法忍一章
別頌違現業得無生法忍一章
　　返流全一想心空，一念圓明與佛同。
　以故如來密圓妙，
　　明然顯現淨心中。
　　如來慧月性天明，行者禪河定水清，無去無來光暎現，
　　常相涉入了無情。
w:: 
## 別頌獲無生忍成乾慧地一章
別頌獲無生忍成乾慧地一章
　　欲愛乾枯慧性明，十方國土皎然清。
　根塵脫落無生獲，
　　覺路從茲漸次行。
w:: 
## 別頌五位并等覺一章
別頌五位并等覺一章
　　五位修行功漸深，法流水接始圓因，從茲順逆相交也。
　　妙覺菩提已極鄰。
w:: 
## 則頌得初乾慧窮盡妙覺成無上道一章
則頌得初乾慧窮盡妙覺成無上道一章
　　自獲無生發聖位。
　迥超極造未圓明，因茲證得初乾慧。
　　無上菩提始極成。
　　發心畢竟二無殊。
　鏡體無殊光有殊。
　五十五番磨瑩後。
　　須知鏡體本如如。
w:: 
## 頌單複十二皆以金剛止觀證入一章
頌單複十二皆以金剛止觀證入一章
　　如是重重單複陳。
　本何心行以趨登。
　始從乾慧終圓妙。
　　皆用金剛止觀升。
w:: 
## 頌無生法忍即金剛止觀意
頌無生法忍即金剛止觀意
　　始獲無生因地心。
　金剛觀察即真因，寂而常照諸緣息。
　　止觀圓明本一真。
w:: 
## 頌請示經名一章
頌請示經名一章
　　見道修行證果圓，綺筵未散樂頻諠。
　文殊為廣流通意，
　　啟請經名萬古傳。
w:: 
## 頌精研七趣戒備失錯一章
頌精研七趣戒備失錯一章
　　妙覺圓明絕聖凡，只因迷妄起天仙。
　夢中歷歷形諸趣。
　　覺後空空無大千。
w:: 
## 頌詳辨魔境深防邪誤至圓滿菩提歸無所得一章
頌詳辨魔境深防邪誤至圓滿菩提歸無所得一章
　　法筵將罷眾無詢，攬几迴容復倚凭。
　真止觀中微細事，
　　自非詳辨若為憑。
　　止觀之中境　異陳，預須辨識在於心。
　臨時了了無迷惑，
　　真照圓明空五陰。
　　識陰盡時根互用。
　從茲頓入覺圓明，一超直至如來地。
　　圓滿菩提何所成？
w:: 
## 頌校量顯勝讚法流通一章
頌校量顯勝讚法流通一章
　　七寶盈空供佛陀。
　示人一念福何多。
　能令證性超塵累。
　　財施無常法不磨。
w:: 
#  No. 300-G 五陰辨魔說
No. 300-G 五陰辨魔說 ^215a10

夫圓明心體，凝然湛寂，猶若太空，廓爾清明，方之圓鏡。
良由俄焉晦昧，動念瞥興，空華競發，痕垢爭生，
五陰妄想以翳圓明，五重魔境而攻法性。
於是然智燈以祛昏惑，仗慧劍而斬魔軍。
雖離念精明，尚為色陰所覆，如明目者見為幽暗所扃，
十種境或善或惡，定中現起，不取著是魔是佛，一掃齊平。
色陰盡時，見佛心體，如明鏡裏洞見面，
形體雖具，猶為受蔽，而未能運用，如寐者為鬼所魘，
而不能動身，悲等十心，於焉競起，不作聖解，魔境消沈。
故受陰盡，得意生身，隨心自在，鳥出籠於十方界，
任意縱橫，六十聖位之因雖具，擾動麤浮之想尚縈，
十種愛心，想中橫起，天魔鬼魔，大奮威神，
徒恃神力，但為其客，成就破亂，由汝主人。
是以想陰盡，魔不得便照諸境，如鏡鑑明，
麤想既息，清擾始形。
故行陰生，如靜水波瀾微起，猶陽燄野馬奔騰，
四邪見行中雲踊，十外道定裏風生。
行陰盡時，沈細綱紐隳裂，雞後鳴際，性天精色不昏，
慧照朗然，心魔殄滅，生滅行盡，幽祕相生。
於是認識神而妄起異計，著諸見而橫發迷情，
或居魔道，或滯小乘，所愛先習寢息，見魔於是銷鎔。
由是得識陰盡，諸根互用，從乾慧超至後心，
五陰既盡，五想不生，想既不生，諸魔自滅。
如是則昏動俱息，心體圓明，魔#CB02480;齊降，
法城永固矣。
 ^217b20
