妙法蓮華經句解卷第五
author:: 錢塘廣照沙門　釋　聞達
other:: 
# 提婆達多品第十二

orig:: 
妙法蓮華經提婆達多品第十二
commentary::  ^548c41

提婆達多即調達也，此云焦熱。
斯人生時三十三天心皆焦熱，以其生下欲破佛法故心焦也。
如此解者，是約小乘迹門中說，今約大教發迹顯本，
乃足如來昔世之師，因是人故得成正覺。
明此品者，正顯法華於諸經中最為第一，若持此經則成佛道。
orig::  ^548c43

爾時，佛告諸菩薩及天人四眾：
commentary:: 
當寶塔品說竟之時，告諸菩薩及天人眾：
orig::  ^549a10

吾於過去，無量劫中。
commentary:: 
昔過去無量世時。
orig::  ^549a14

求法華經，無有懈倦。
commentary:: 
尋求法華，未甞倦怠。
orig::  ^549a16

於多劫中，常作國王。
commentary:: 
曾於多劫，為國王身，
orig::  ^549a18

發願求於，無上菩提，心不退轉。
commentary:: 
發願欲求，成佛之道，而心未甞，有退墮者。
orig::  ^549a20

為欲滿足六波羅蜜？
commentary:: 
為欲修行滿六度故。
orig::  ^549a24

勤行布施，心無吝惜。
commentary:: 
六度之中布施為首，檀波羅蜜攝一切行，
故說勤施無所吝惜，是教世人立行之本。
orig::  ^549a26

象馬七珍，國城妻子，奴婢僕從。
commentary:: 
此外財也。
orig::  ^549a32

頭目髓腦，身肉手足，不惜軀命。
commentary:: 
此內財也。隨有求者，皆施與之。
orig::  ^549a34

時世人民，壽命無量。
commentary:: 
彼過去時，人民壽長，劫數無量，言其難捨。
orig::  ^549a38

為於法故，捐捨國位，委政太子。
commentary:: 
為欲求於妙法之故，即時棄捨國王之位，以諸國政委於太子。
orig::  ^549a42

擊皷宣令四方求法。
commentary:: 
擊於大皷，宣布號令，四出訪求微妙之法。
orig::  ^549a46

誰能為我說大乘者？
commentary:: 
誰有能為說大乘法？
orig::  ^549b2

吾當終身供給走使。
commentary:: 
言終身者，非是暫時；言走使者，為供僕從。
若不謙卑，焉得聞法？
若不忍耐，豈能勤苦？
此為世人起模#CB15148;聖賢，令求道者法則。
orig::  ^549b4

時，有仙人來白王言：
commentary:: 
因宣令，故所以來也。
orig::  ^549b10

我有大乘名，妙法蓮華經。
commentary:: 
彼仙人云：我有大教，名妙法華。
orig::  ^549b12

若不違我，當為宣說。
commentary:: 
若能不敢違逆於我，當與宣說。
orig::  ^549b16

王聞仙言，歡喜踊躍。
commentary:: 
時，王聞是仙人之言，得遂所願，其心歡喜，不覺踊躍。
orig::  ^549b20

即隨仙人，供給所須。
commentary:: 
即時隨侍此之仙人，如其所須，皆為供給。
orig::  ^549b24

採果汲水，拾薪設食。
commentary:: 
隨時執作，道人家風。
林端採果，#CB00589;下汲泉。
山上拾柴，厨中設食。
是種皆為，
orig::  ^549b28

乃至以身，而作床座。
身心無倦。
commentary:: 
身為座者，如肩荷擔，備歷艱苦，忍耐疲勞，
為於法故，身心無倦。
orig::  ^549b32

于時奉事，經於千歲。
commentary:: 
經時浸久，終始一如。
orig::  ^549b36

為於法故，精勤給侍，令無所乏。
commentary:: 
為欲從師求法之故，身心精勤給侍走使，所須皆辯令不缺乏。
orig::  ^549b38

爾時，世尊欲重宣此義，而說偈言：我念過去劫，為求大法故。
commentary::  ^549b42

佛念過去，久遠劫中，為欲求於，大乘之法。
orig::  ^549b44

雖作世國王，不貪五欲樂。
commentary:: 
雖為世王，能離欲樂。
五欲者，色、聲、香、味、觸。
orig::  ^549b48

椎鍾告四方。
commentary:: 
前云擊鼓，此說椎鍾，為法之深，鍾皷皆作。
orig::  ^549c4

誰有大法者？若為我解說，身當為奴僕。
commentary:: 
捨身為法，不見疲勞。
orig::  ^549c8

時有阿私仙，來白於大王：
commentary:: 
阿私，此云長壽仙人，因王求故，來白王言：
orig::  ^549c12

我有微妙法，世間所希有。
commentary:: 
微妙之法，是我所持。
世間希有，
orig::  ^549c16

若能修行者，吾當為汝說。
commentary:: 
若能行者，當為說之，先擇其人所堪可者。
orig::  ^549c20

時王聞仙言，心生大喜悅。
commentary:: 
王聞仙言，心喜踊躍。
orig::  ^549c24

即便隨仙人，供給於所須。
commentary:: 
隨侍其人，給以所須。
orig::  ^549c26

採薪及果蓏，隨時恭敬與。
commentary:: 
蓏即瓜菜之屬，隨時所須，皆給與之。
orig::  ^549c28

情存妙法故，身心無懈倦。
commentary:: 
存情為法，終不倦怠。
orig::  ^549c32

普為諸眾生，勤求於大法。
commentary:: 
心在利生，不務專己，以是之故，勤求大法。
orig::  ^549c34

亦不為己身，及以五欲樂。
commentary:: 
亦非自為，及求欲樂。
orig::  ^549c38

故為大國王，勤求獲此法。
commentary:: 
舊為國王，獲得此法。
orig::  ^549c40

遂致得成佛，今故為汝說。
commentary:: 
因法修行，今遂成佛，法如是妙，故為汝說。
orig::  ^549c42

佛告諸比丘：
commentary:: 
語諸會眾：
orig::  ^549c46

爾時王者，則我身是。
commentary:: 
時求法王，今釋迦是。
orig::  ^549c48

時仙人者，今提婆達多是。
commentary:: 
彼時仙人，即今調達。
orig::  ^550a2

由提婆達多善知識故。
commentary:: 
因彼提婆善知妙法識通塞故。
orig::  ^550a4

令我具足六波羅蜜。
commentary:: 
即六度行。
orig::  ^550a8

慈悲喜捨。
commentary:: 
即四無量心也。
orig::  ^550a10

三十二相，八十種好。
commentary:: 
成應化身，諸相好也。
orig::  ^550a12

紫磨金色。
commentary:: 
身如金色。
orig::  ^550a14

十力、四無所畏。
commentary:: 
如佛十力及四無畏。
orig::  ^550a16

四攝法。
commentary:: 
菩薩四法攝化眾生。
orig::  ^550a18

十八，不共。
commentary:: 
佛十八法，不共三乘。
orig::  ^550a20

神通道力。
commentary:: 
佛之妙通，及至道力，此等法相，並在前文，尋之可見。
orig::  ^550a22

成等正覺，廣度眾生。
commentary:: 
於今成佛，廣度一切。
orig::  ^550a26

皆因提婆達多善知識故。
commentary:: 
推思有自，已得成佛。
功由於師，
orig::  ^550a28

告諸四眾：提婆達多却後過無量劫。
commentary:: 
從是以去，經無量劫。
orig::  ^550a32

當得成佛，號曰天王。
commentary:: 
佛德至大，天中之天，故曰天王。
orig::  ^550a36

如來、應供、正徧知、明行足、善逝、世間解、
無上士、調御丈夫、天人師、佛、世尊。
commentary::  ^550a40

如序品解。
orig::  ^550a42

世界名天道。
commentary:: 
世界清淨，修天之道，故曰天道。
orig::  ^550a44

時，天王佛住世二十中劫。
commentary:: 
器界一增減，名為一小劫；成、住、壞、空八十小劫，名一中劫。
天王佛壽，其量如是。
orig::  ^550a46

廣為眾生，說於妙法。
commentary:: 
住世既久，說法彌多。
orig::  ^550b4

恒河沙眾生，得阿羅漢果。
commentary:: 
度如是等聲聞之眾。
orig::  ^550b6

無量眾生，發緣覺心。
commentary:: 
度如是等辟支佛眾。
orig::  ^550b8

恒河沙眾生發無上道心，得無生忍住不退轉。
commentary:: 
度如是等菩薩之眾。
無生忍者，了知諸法本來空寂，窮其端輗不見起處，名無生也。
由得法空心能安忍，唯進不退，名不退轉。
orig::  ^550b10

時天王佛，般涅槃後。
commentary:: 
梵語般涅槃那，此云寂滅，謂天王佛入滅之後。
orig::  ^550b18

正法住世，二十中劫。
commentary:: 
滅後正法住世許久。
orig::  ^550b22

全身舍利，起七寶塔。
commentary:: 
不同釋迦碎身供養彼，天王佛塔瘞全身。
orig::  ^550b24

高六十由旬。
commentary:: 
表六波羅蜜。
orig::  ^550b28

縱廣四十由旬。
commentary:: 
表圓教中住行向地四十聖位。
orig::  ^550b30

諸天人民，悉以雜華。
commentary:: 
天人所修，一切善因，名為雜華。
orig::  ^550b32

抹香燒香塗香。
commentary:: 
以香表德。
orig::  ^550b36

衣服瓔珞，幢幡寶蓋，
commentary:: 
表衣忍辱，瓔珞表智，幢幡表定慧，寶蓋表頂法。
orig::  ^550b38

妓樂歌頌。
commentary:: 
妓樂表四攝法。歌頌表無生曲。
orig::  ^550b42

禮拜供養，七寶妙塔。
commentary:: 
禮拜折慢幢，供養懺慳業，
orig::  ^550b44

無量眾生得阿羅漢果。
commentary:: 
成就聲聞。
orig::  ^550b46

無數眾生，悟辟支佛。
commentary:: 
成緣覺果。
orig::  ^550b48

不可思議眾生發菩提心至不退轉。
commentary:: 
眾生數多，心思口議所不能及，皆悉發於無上道心，得不退轉。
orig::  ^550c2

佛告諸比丘：未來世中。
commentary:: 
釋迦滅後，未來之世，
orig::  ^550c6

若有善男子、善女人，聞妙法華經提婆達多品。
commentary:: 
若善男女，得聞是經，提婆達品，
orig::  ^550c8

淨心信敬，不生疑惑者。
commentary:: 
能以淨心，信敬此法，於其經中，不疑惑者。
orig::  ^550c12

不墮地獄、餓鬼、畜生。
commentary:: 
以信經故，不墮三惡。
orig::  ^550c16

生十方佛前。
commentary:: 
得生十方，諸佛之前。
orig::  ^550c18

所生之處，常聞此經。
commentary:: 
若所生處，常得聞是，妙法華經，
orig::  ^550c20

若生人天中，受勝妙樂。
commentary:: 
若生天上及以人間，得受勝妙五欲之樂。
orig::  ^550c24

若在佛前，蓮華化生。
commentary:: 
生佛土者，不處胎藏，生蓮華中。
orig::  ^550c28

於時，下方多寶世尊所從菩薩，名曰智積。
commentary:: 
從多寶佛來，此娑婆上足菩薩，名曰智積。
orig::  ^550c32

白多寶佛：當還本土。
commentary:: 
昔為證經，涌現寶塔，今已聞經，請還本土。
orig::  ^550c36

釋迦牟尼佛告智積曰：
commentary:: 
釋迦因見智積欲還，故少留之，令與文殊而得相見。
orig::  ^550c40

善男子，且待須臾。
commentary:: 
且勸少留須臾之頃。
orig::  ^550c44

此有菩薩名文殊師利。
commentary:: 
此間有一深地菩薩，名曰文殊。
orig::  ^550c46

可與相見，論說妙法，可還本土。
commentary:: 
汝可與之相見一面，論說如來深妙之法，然後可還下方淨土。
orig::  ^551a2

爾時，文殊師利座千葉蓮華大如車輪。
commentary:: 
所坐華臺，如車輪大。
orig::  ^551a6

俱來菩薩亦坐寶蓮華。
commentary:: 
與文殊菩薩俱來之者，皆亦坐於寶蓮華臺。
orig::  ^551a10

從於大海娑竭羅龍宮自然涌出。
commentary:: 
娑竭羅，此云鹹海，諸菩薩眾從於鹹海龍宮涌出。
orig::  ^551a14

住虗空中。
commentary:: 
各以神力，於空中住。
orig::  ^551a18

詣靈鷲山。
commentary:: 
到靈鷲山釋迦之所。
orig::  ^551a20

從蓮華下，至於佛所。
commentary:: 
下蓮華臺，前至佛前。
orig::  ^551a22

頭面敬禮，二世尊足。
commentary:: 
釋迦多寶。
orig::  ^551a24

脩敬已畢。
commentary:: 
先禮世尊，次見菩薩。
orig::  ^551a26

往智積所，共相慰問，却座一面。
commentary:: 
二大菩薩各從異處來至此中，禮相慰問，然後却坐。
orig::  ^551a28

智積菩薩問文殊師利：
commentary:: 
智積菩薩見文殊來化現之事，故此致問。
orig::  ^551a32

仁往龍宮所化眾生，其數幾何？
commentary:: 
仁往大海龍王宮中，所化之眾為有多少？
orig::  ^551a36

文殊師利言：其數無量不可稱計。
commentary:: 
不可稱量，及以計筭。
orig::  ^551a40

非口所宣，非心所測。
commentary:: 
口宣心測，莫能得知。
orig::  ^551a44

且待須臾，自當證知。
commentary:: 
待少時間，自當親證而得知也。
orig::  ^551a46

所言未竟。
commentary:: 
文殊所言，聲尚未竟。
orig::  ^551b2

無數菩薩，坐寶蓮華，從海涌出。
commentary:: 
所化菩薩，乘華從海，一時涌出，
orig::  ^551b4

詣靈鷲山。
commentary:: 
佛說法處。
orig::  ^551b8

住在虗空。
commentary:: 
乘通而來，故依空住。
orig::  ^551b10

此諸菩薩皆是文師殊利之所化度，具菩薩行。
commentary:: 
一一，具足菩薩之行。
orig::  ^551b12

皆共論說六波羅蜜。
commentary:: 
皆共議論，所修六度，波羅蜜法。
orig::  ^551b16

本聲聞人，在虗空中，說聲聞行。
commentary:: 
元是小機，在於下方虗空之中，說聲聞道。
orig::  ^551b20

今皆修行大乘空義。
commentary:: 
如上等人，從徧空理開漸入圓，今則皆修不思議空。
orig::  ^551b24

文殊師利謂智積曰：
commentary:: 
文殊指其所來之眾，以告智積。
orig::  ^551b28

於海教化，其事如是。
commentary:: 
我於海中，所設教化，其相若此，
orig::  ^551b32

爾時，智積菩薩以偈讚曰：大智德勇健，
化度無量眾，
commentary::  ^551b36

文殊大智，具諸威德，而能勇徤，化無量眾。
orig::  ^551b38

今此諸大會，及我皆已見。
commentary:: 
今此現前，所集大眾，我悉已見，
orig::  ^551b40

演暢實相義，開闡一乘法。
commentary:: 
流演通暢如實相義，開示弘闡一乘妙法。
orig::  ^551b44

廣導諸眾生，令速成菩提。
commentary:: 
廣化一切，令其速得，成就菩提。
orig::  ^551b48

文殊師利言：我於海中，唯常宣說妙法華經。
commentary:: 
言常以此化無量眾。
orig::  ^551c4

智積問文殊師利言：此經甚深微妙，諸經中寶，世所希有。
commentary::  ^551c8

此法華經其義甚深，語意微密妙無以加，一切世間之所希有。
orig::  ^551c10

頗有眾生勤加精進脩行此經，速得佛不？
commentary:: 
其有眾生聞此妙經，勤加精進疾成佛不？
orig::  ^551c14

文殊師利言：
commentary:: 
答智積問。
orig::  ^551c18

有娑竭龍王女。
commentary:: 
鹹海龍王有一女子。
orig::  ^551c20

年始八歲，智慧利根。
commentary:: 
方年八歲，有大智慧，根性聰利，
orig::  ^551c22

善知眾生諸根行業。
commentary:: 
善能了知一切眾生種種根性、種種行業；
orig::  ^551c26

得陀羅尼。
commentary:: 
獲總持門。
orig::  ^551c30

諸佛所說，甚深秘藏，悉能受持。
commentary:: 
一切諸佛，所說秘密，甚深法藏，悉能受持。
orig::  ^551c32

深入禪定，了達諸法。
commentary:: 
善能深入菩薩妙定，於一切法悉能通達；
orig::  ^551c36

於剎那頃，發菩提心。
commentary:: 
於一剎那至促之頃，發於無上菩提之心。
orig::  ^551c40

得不退轉，辨才無礙。
commentary:: 
其心證得不退轉地，智辯才能無所滯礙。
orig::  ^551c44

慈念眾生，猶如赤子。
commentary:: 
慈悲怜念，一切眾生，猶如赤子，等無有異。
orig::  ^551c48

功德具足。
commentary:: 
菩薩功德皆悉具足。
orig::  ^552a4

心念口演，微妙廣大。
commentary:: 
心之所念，口輪演說，其義深微，體性廣大。
orig::  ^552a6

慈悲仁讓，志意和雅。
commentary:: 
慈念悲愍，仁厚謙讓，志願意地，柔和端雅。
orig::  ^552a10

能至菩提。
commentary:: 
以具如上種種之德，能令至於阿耨菩提。
orig::  ^552a14

智積菩薩言：
commentary:: 
智積因聞龍女之事，謂文殊言：
orig::  ^552a18

我見釋迦如來。
commentary:: 
我昔常見，釋迦世尊，
orig::  ^552a20

於無量劫，難行苦行。
commentary:: 
曾於無量僧祇劫中，行所難行、無量苦行。
orig::  ^552a22

積功累德，求菩提道，未曾止息。
commentary:: 
積累功德，求於無上菩提之道，從是多劫未曾休息。
orig::  ^552a26

觀三千大千世界。
commentary:: 
徧觀化境，三千世界。
orig::  ^552a30

乃至無有如芥子許。
commentary:: 
乃至無有一芥子地。
orig::  ^552a32

非是菩薩捨身命處。
commentary:: 
無有隙地，不是菩薩，捨身之處。
orig::  ^552a34

為眾生故。
commentary:: 
為諸一切眾生之故。
orig::  ^552a38

然後乃得，成菩薩道。
commentary:: 
如是備修，後方成佛。
orig::  ^552a40

不信此女，於須臾頃，便成正覺。
commentary:: 
我實不信此小龍女於須臾間便成正覺，
事異常途，所以不信。
orig::  ^552a42

言論未訖。
commentary:: 
智積文殊，言論未畢。
orig::  ^552a46

時，龍王女忽現於前：
commentary:: 
神通力故，欲證是事，所以現前。
orig::  ^552a48

頭面禮敬，却住一面。
commentary:: 
頭面致敬，禮佛足已，却住一面。
orig::  ^552b4

以偈讚曰：深達罪福相，徧照於十方。
commentary:: 
龍女歎佛深達一切罪福之相，智慧光明徧照。
orig::  ^552b8

微妙淨法身，具相三十二。
commentary:: 
微妙即報身，淨法即法身，三十二即應身。
一語該括，總歎三身。
orig::  ^552b12

以八十種好，用莊嚴法身。
commentary:: 
若據法身萬德相好以為莊嚴，所謂微塵相海功德妙身。
今言八十用嚴法身，即於劣應點出妙體，
本迹不二，方契圓宗。
orig::  ^552b16

天人所戴仰，龍神咸恭敬。
commentary:: 
若天若人，咸所推戴，一心慕仰。
若龍若神，咸悉歸敬，欽崇佛德。
orig::  ^552b22

一切眾生類，無不宗奉者。
commentary:: 
一切世間有生之類，無不如敬宗奉之者。
orig::  ^552b26

又聞成菩提。
commentary:: 
又聞佛法，得成菩提。
orig::  ^552b30

唯佛當證知。
commentary:: 
唯佛世尊自當證知。
orig::  ^552b32

我闡大乘教，度脫苦眾生。
commentary:: 
我闡大乘一實之教，度脫無量苦惱眾生。
orig::  ^552b34

爾時，舍利弗語龍女言：
commentary:: 
因見文殊，告智積曰：龍女八歲，慈悲和雅，
能至菩提，所以疑也。
orig::  ^552b38

汝謂不久得無上道，是事難信。
commentary:: 
即前文云於剎那頃發菩提心，故言不久得無上道，此實難信。
orig::  ^552b42

所以者何？
commentary:: 
出其所以不信之意。
orig::  ^552b46

女身垢穢，非是法器。
commentary:: 
方便教中說諸女人有五種障不得成佛，所以執此而為難端。
orig::  ^552b48

云何能得無上菩提？
commentary:: 
不信能成。
orig::  ^552c4

佛道懸曠。
commentary:: 
佛之道者，懸遠曠大。
orig::  ^552c6

經無量劫，勤苦積行，具修諸度，然後乃成。
commentary:: 
經歷多劫，精勤勞苦，積累功行，具足修行六波羅蜜，然後乃成。
orig::  ^552c8

又女人身猶有五障。
commentary:: 
如下次列。
orig::  ^552c14

一者、不得作梵天王。
commentary:: 
大梵天王、色界天王，彼尚無女，云何為王？
orig::  ^552c16

二者帝釋。
commentary:: 
忉利天王亦非女作。
orig::  ^552c20

三者魔王。
commentary:: 
魔居欲頂，他化天宮，亦非女作，
orig::  ^552c22

四者、轉輪聖王。
commentary:: 
四種輪王皆是男身，非女人作。
orig::  ^552c24

五者、佛身。
commentary:: 
佛身淨妙，女身垢穢，豈容為佛？
orig::  ^552c26

云何女身速得成佛？
commentary:: 
此舍利弗執權難實，欲破權疑，願聞實道。
orig::  ^552c28

爾時龍女，有一寶珠。
commentary:: 
龍之神通，全在珠上。
orig::  ^552c32

價直三千，大千世界。
commentary:: 
至貴寶也。
orig::  ^552c34

持以上佛。
commentary:: 
龍女持此以奉世尊，表大施也。
orig::  ^552c36

佛即受之。
commentary:: 
龍女獻珠，為表圓解，如來納受，印證其心。
orig::  ^552c38

龍女謂智積菩薩、尊者舍利弗言：
commentary:: 
既獻珠已，乃問智積及舍利弗：
orig::  ^552c42

我獻寶珠，世尊納受，是事疾不？
commentary:: 
獻珠之事，佛受速不？
orig::  ^552c46

答言：甚疾！
commentary:: 
二人答言：是事甚疾。
orig::  ^553a2

女言：以汝神力。
commentary:: 
以汝所有，神通之力，
orig::  ^553a4

觀我成佛，復速於此。
commentary:: 
見我成佛，速如獻珠。
orig::  ^553a6

當時眾會。
commentary:: 
當時在會，諸聽法者，
orig::  ^553a8

皆見龍女忽然之間變成男子，具菩薩行。
commentary:: 
忽轉男身，具足大行。
orig::  ^553a10

即往南方無垢世界。
commentary:: 
所應化國在於南方，世界名字號為無垢。
orig::  ^553a14

坐寶蓮華，成等正覺。
commentary:: 
即報身也。
orig::  ^553a18

三十二相，八十種好。
commentary:: 
即麤之妙。
orig::  ^553a20

普為十方，一切眾生，演說妙法。
爾時娑婆世界。
commentary:: 
此娑婆界。
orig::  ^553a22

菩薩聲聞，天龍八部，人與非人。
commentary:: 
三乘八部，人天大眾。
orig::  ^553a26

皆遙見彼龍女成佛。
commentary:: 
眾見龍女，於彼成佛，
orig::  ^553a30

普為時會，人天說法。
commentary:: 
又見彼佛，為眾說法，
orig::  ^553a32

心大歡喜，悉遙敬禮。
commentary:: 
眾心大喜，悉皆遙望，恭敬作禮。
orig::  ^553a34

無量眾生，聞法解悟，得不退轉。
commentary:: 
彼土眾生得聞佛說，心得開悟住不退轉。
orig::  ^553a38

無量眾生，得受道記。
commentary:: 
復有無量根熟大士得成佛記。
orig::  ^553a42

無垢世界，六反震動。
commentary:: 
如序品解。
orig::  ^553a46

娑婆世界，三千眾生，住不退地。
commentary:: 
因於彼土，聞法得益，登不退地，
orig::  ^553a48

三千眾生，發菩提心，而得受記。
commentary:: 
眾見彼佛，發大道心，遂蒙授記，
orig::  ^553b4

智積菩薩及舍利弗，一切眾會默然信受。
commentary:: 
昔所未信，所以有語；今見其事，所以默然。
眾皆得益，無可疑也。
other:: 
# 勸持品第十三

orig::  ^553b8

妙法蓮華經勸持品第十三
commentary::  ^553b14

時會聽眾，聞佛世尊法師品內歎持經人，
見寶塔品下方多寶，為欲證經現諸勝事，
提婆品中開迹顯本，如來由此得最正覺，而提婆師後亦成佛。
於是藥王及大樂說其眷屬二萬之眾，
發誓弘
orig::  ^553b16

爾時，藥王菩薩摩訶薩及大樂說菩薩摩訶薩，與二萬菩薩眷屬俱。
commentary::  ^553b24

二大菩薩與諸眷屬二萬之眾俱同發心。
orig::  ^553b26

皆於佛前作是誓言：
commentary:: 
對佛立誓。
orig::  ^553b30

惟願世尊不以為慮！
commentary:: 
願佛世尊不必以謂無能弘經而為憂慮。
orig::  ^553b32

我等於佛滅後，當奉持讀誦說此經典。
commentary:: 
我等諸人，當任此責。
orig::  ^553b36

後惡世眾生，善根轉少。
commentary:: 
去聖時遙，善根之人，轉轉希少。
orig::  ^553b40

多增上慢。
commentary:: 
間有增上能修行者，未得謂得，多於侮慢。
orig::  ^553b44

貪利供養。
commentary:: 
貪著事物，利養供養。
orig::  ^553b48

增不善根。
commentary:: 
因修行中而起惡業，反種生死，不增善根。
orig::  ^553c2

遠離解脫。
commentary:: 
遠離清淨解脫之法。
orig::  ^553c6

雖難可教化。
commentary:: 
是等之則難，可說法教化。
orig::  ^553c8

我等當起大忍力。
commentary:: 
難化之人，當起精進，大忍辱力，
orig::  ^553c10

讀誦此經，持說書寫。
commentary:: 
一、讀，二、誦，三、持，四、說，五、寫，名五種法師。
orig::  ^553c12

種種供養，不惜身命。
commentary:: 
有弘持者，當修種種恭敬供養，為於法故，於身命財無所吝惜。
orig::  ^553c16

爾時，眾中五百阿羅漢得受記者。
commentary:: 
此五百人皆已得受成佛記者。
orig::  ^553c20

白佛言：世尊！我等亦自誓願：
commentary:: 
我等亦各自發誓願：
orig::  ^553c24

於異國土，廣說此經。
commentary:: 
於異國者，畏此濁惡，難可教化，願於餘土而廣說之。
orig::  ^553c26

復有學、無學八千人得受記者。
commentary:: 
即第九品得記之者。
orig::  ^553c30

從座而起，合掌向佛，作是誓言：
commentary:: 
離座合掌，表於敬儀，然後立誓。
orig::  ^553c34

世尊！我等亦當於他國土廣說此經。
commentary:: 
是等力微，畏此難化。
orig::  ^553c38

所以者何？是娑婆國中人多弊惡。
commentary:: 
病弊處多，又且頑惡。
orig::  ^553c42

懷增上慢。
commentary:: 
稍能增上，便慢他人。
orig::  ^553c46

功德淺薄。
commentary:: 
功能德善，皆悉淺薄。
orig::  ^553c48

瞋濁諂曲。
commentary:: 
嗔怒昏濁，諂#CB02439;迂曲。
orig::  ^554a2

心不實故。
commentary:: 
為此土人有如是過，所以發誓求化他方。
orig::  ^554a4

爾時佛姨母摩訶波闍波提比丘尼。
commentary:: 
義如序品。
orig::  ^554a8

與學、無學比丘尼六千人俱。
commentary:: 
佛之姨母，與尼眾俱，
orig::  ^554a10

從座而起，一心合掌。
commentary:: 
先具威儀。
orig::  ^554a12

瞻仰尊顏，目不暫捨。
commentary:: 
將有所請，願聞授持。
所以瞻敬，不能暫捨。
orig::  ^554a14

於時，世尊告憍曇彌：
commentary:: 
此云眾主，以是尼眾主首之故，亦即如來姨母之名。
出本行集。
orig::  ^554a18

何故憂色而視如來？
commentary:: 
佛見姨母頗有憂色，所以問之。
orig::  ^554a22

汝心將無謂我不說汝名授阿耨多羅三藐三菩提記耶？
commentary::  ^554a26

汝心將非謂我授記，於尼眾中不提名字為授記莂，所以憂耶？
orig::  ^554a28

憍曇彌！
commentary:: 
佛告姨母：
orig::  ^554a32

我先總說一切聲聞皆已授記。
commentary:: 
僧尼雖異，據所修行，同稱聲聞。
既云一切皆與授記，則諸尼眾已在其中。
orig::  ^554a34

今汝欲知記者。
commentary:: 
今欲得知別記名者。
orig::  ^554a40

將來之世。
commentary:: 
於未來時。
orig::  ^554a42

當於六萬八千億諸佛法中。
commentary:: 
六萬即表六根，八千即表八識，六根、八識一時清淨，名見諸佛。
orig::  ^554a44

為大法師。
commentary:: 
於大乘中，而為法師。
orig::  ^554a48

及六千學、無學比丘尼，俱為法師。
commentary:: 
六千尼眾亦復如是。
orig::  ^554b2

汝如是漸漸具菩薩道。
commentary:: 
汝等如是漸漸修行，具足菩薩所修之道。
orig::  ^554b6

當得作佛，號一切眾生喜見。
commentary:: 
因中具修慈忍之行，不惱眾生，所以果上一切眾生皆喜見之。
orig::  ^554b10

如來、應供、正徧知、明行足、善逝、世間解、
無上士、調御丈夫、天人師、佛、世尊。
commentary::  ^554b14

如序品解。
orig::  ^554b16

憍曇彌！是一切眾生喜見佛及六千菩薩。
commentary:: 
即六千尼。
orig::  ^554b18

轉次授記。
commentary:: 
展轉次第與授記莂。
orig::  ^554b22

得阿耨多羅三藐三菩提。
commentary:: 
得成無上，正徧知覺。
orig::  ^554b24

爾時，羅睺羅母耶輸陀羅比丘尼作是念：
commentary:: 
羅睺母者，是佛之親，義當別記。
未聞佛言，所以作念。
orig::  ^554b26

世尊於授記中，獨不說我名。
commentary:: 
意謂諸尼皆得別記，而獨於我不聞拈出。
orig::  ^554b30

佛告耶輸陀羅：汝於來世百千萬億諸佛法中修菩薩行。
commentary::  ^554b34

百千萬億諸佛之法，不出修行一念之心，善淨心法名曰介爾。
orig::  ^554b36

為大法師，漸具佛道。
commentary:: 
常為大眾演法之師，漸漸具足成佛之道。
orig::  ^554b40

於善國中，當得作佛。
commentary:: 
因修善行，果應善國。
orig::  ^554b44

號具足千萬光相。
commentary:: 
因中供養百千萬億佛，具菩薩道；果上具足千萬光相，
成十力尊；
orig::  ^554b46

如來、應供、正徧知、明行足、善逝、世間解、
無上士、調御丈夫、天人師、佛、世尊。
commentary::  ^554c2

如序品解。
orig::  ^554c4

佛壽無量阿僧祇劫。
commentary:: 
住世壽量，如是長遠。
orig::  ^554c6

爾時，摩訶波闍波提比丘尼及耶輸陀羅比丘尼並其眷屬：
commentary::  ^554c8

二比丘尼，及六千眾，
orig::  ^554c10

皆大歡喜，得未曾有。
commentary:: 
俱蒙授記，將來成佛，故皆歡喜，得未曾有。
orig::  ^554c12

即於佛前而說偈言：世尊導師，安隱天人。
commentary:: 
唯佛世尊是大導師，善能安隱諸天人民。
orig::  ^554c16

我等聞記，心安具足。
commentary:: 
我等得聞授記之音，身心安寧，所願具足。
orig::  ^554c20

諸比丘尼說是偈已。
commentary:: 
諸尼說偈贊歎佛已。
orig::  ^554c24

白佛言：世尊！我等亦能於他方國土廣宣此經。
commentary:: 
以力微故，畏此濁惡，願於餘處，而廣說經。
orig::  ^554c26

爾時，世尊視八十萬億那由他諸菩薩摩訶薩：
commentary:: 
世尊慈眼，徧視會中，所化弟子，諸大菩薩。
orig::  ^554c30

是諸菩薩皆是阿惟越致。
commentary:: 
此云不退轉。
orig::  ^554c34

轉不退法輪。
commentary:: 
菩薩自住不退轉地，復轉不退無上法輪。
orig::  ^554c36

得諸陀羅尼。
commentary:: 
此云總持，是諸菩薩得此三昧，總皆攝持護善遮惡。
orig::  ^554c40

即從座起，至於佛前，一心合掌。
commentary:: 
諸大菩薩八十萬億，見佛一視，善解知機，
故從座起，合掌具儀，致敬於佛。
orig::  ^554c44

而作是念：
commentary:: 
眾心作念：
orig::  ^555a2

若世尊告勑我等持說此經者。
commentary:: 
若蒙世尊，勅使我等，受持讀說，此經典者。
orig::  ^555a4

當如佛教，廣宣斯法。
commentary:: 
當依佛教廣說此經。
orig::  ^555a8

復作是念：
commentary:: 
又復作意如是念言：
orig::  ^555a10

佛今默然，不見告勅。
commentary:: 
佛於今者但只默然，不見發言有所告命。
orig::  ^555a12

我當云何？
commentary:: 
我等今是當如之何？
orig::  ^555a16

時，諸菩薩敬順佛意。
commentary:: 
敬順如來前寶塔品付囑之意。
orig::  ^555a18

並欲自滿本願。
commentary:: 
并欲自滿。菩薩所修，本有行願，
orig::  ^555a22

便於佛前作師子吼，而發誓言：
commentary:: 
既思惟已，即於佛前發師子音，立深誓願：
orig::  ^555a24

世尊！我等於如來滅後。
commentary:: 
我等諸人，於佛滅後，
orig::  ^555a28

周施往返，十方世界。
commentary:: 
徧一切處，佛之境界。
orig::  ^555a30

能令眾生。
commentary:: 
能令末世，正信之人，
orig::  ^555a32

書寫此經，受持讀誦，解說其義，如法修行，正憶念。
commentary::  ^555a34

如經中說：修行之法，正心憶念，勤而行之。
orig::  ^555a36

皆是佛之威力。
commentary:: 
皆藉世尊廣大威力。
orig::  ^555a38

唯願世尊在於他方遙見守護。
commentary:: 
此方化周，佛歸圓寂，餘處機熟，更應餘方，
故云遙見，希垂守護。
orig::  ^555a40

即時諸菩薩俱同發聲，而說偈言：唯願不為慮！
commentary:: 
惟願世尊不必為慮！
orig::  ^555a44

於佛滅度後，恐怖惡世中，我等當廣說。
commentary:: 
佛滅之後，甚可恐怖，濁惡世中，我當廣說。
orig::  ^555a48

有諸無智人，惡口罵詈等。
commentary:: 
有諸不善無智之人，惡口穢言罵詈等事。
orig::  ^555b4

及加刀杖者，我等皆當忍。
commentary:: 
及以加之，刀劒杖石，當為弘經，悉忍諸惡。
orig::  ^555b8

惡世中比丘，邪智心諂曲。
commentary:: 
惡世之僧，無正智慧，生諸異見，心地不直，諂#CB02439;迂曲。
orig::  ^555b12

未得謂為得。
commentary:: 
如第四禪無聞比丘，本是凡夫，妄言證聖。
orig::  ^555b16

我慢心充滿。
commentary:: 
自高我慢，邪心充滿。
orig::  ^555b20

或有阿練若。
commentary:: 
此云空靜處，謂或有人修空靜行。
orig::  ^555b22

納衣在空閑。
commentary:: 
冬夏常被一衲之夜，在彼閑處修於空靜。
orig::  ^555b24

自謂行真道，輕賤人間者。
commentary:: 
自謂所行是真實道，輕賤人間行化之者。
orig::  ^555b28

貪著利養故，與白衣說法。
commentary:: 
為貪利養，與俗說法。
orig::  ^555b32

為世所恭敬，如六通羅漢。
commentary:: 
得諸世人之所恭敬，如同得果六通羅漢。
orig::  ^555b34

是人懷惡心，常念世俗事。
commentary:: 
口雖說法，心存求利，是人內懷如此惡見，常念世間塵俗之事。
orig::  ^555b38

假名阿練若，好出我等過。
commentary:: 
借練若名，行塵俗事，好出我等弘經者過。
orig::  ^555b42

而作如是言：
commentary:: 
出彼邪見所謗之言。
orig::  ^555b46

此諸比丘等，是貪利養故，說外道論議。
commentary:: 
反謗人#CB15801;慈悲大士，名貪利人。
斥毀所說大乘妙經，名外道義。
orig::  ^555b48

自作此經典，誑惑世間人。
commentary:: 
反謗佛經，是私撰造，欺誑迷惑，世間之人。
orig::  ^555c4

為求名聞故，分別說是經。
commentary:: 
為欲求於名聲聞望，故分別說如是之經。
orig::  ^555c8

常在大眾中，欲毀我等故。
commentary:: 
常在一切，大眾之前，為欲毀訾，我等之故。
orig::  ^555c12

向國王大臣，婆羅門居士。
commentary:: 
向於國王及以大臣，諸婆羅門即淨行者，居士即是處家之士。
orig::  ^555c16

及餘比丘眾，誹謗說我惡。
commentary:: 
及在其餘比丘之前，生諸誹謗，說我等惡。
orig::  ^555c20

謂是邪見人，說外道論議。
commentary:: 
以正為邪，反生輕謗。
orig::  ^555c24

我等敬佛故，悉忍是諸惡。
commentary:: 
我等為欲敬順佛故，悉忍是等違惱之惡。
orig::  ^555c26

為斯所輕言，汝等皆是佛。
commentary:: 
為此邪見輕謗者言：汝等諸人悉皆是佛。
orig::  ^555c30

如此輕慢言，皆當忍受之。
commentary:: 
如此之類，輕慢語言，以為法故，皆忍受之。
orig::  ^555c34

濁劫惡世中，多有諸恐怖。
commentary:: 
謂當來世濁惡之時，多有是等恐怖之事。
orig::  ^555c38

惡鬼入其身，罵詈毀辱我。
commentary:: 
諸邪惡鬼，附入其身，常見罵詈，毀辱於我。
orig::  ^555c42

我等敬信佛，當著忍辱鎧。
commentary:: 
我等諸人欲言：如來當修慈忍大悲之行，著忍辱鎧化所難化。
orig::  ^555c46

為說是經故，忍此諸難事。
commentary:: 
為欲廣說是經之故，當忍此等難忍之事。
orig::  ^556a2

我不愛身命，但惜無上道。
commentary:: 
我等不敢自愛身命，但當愛惜無上之道。
orig::  ^556a6

我等於來世，護持佛所囑。
commentary:: 
我等當於未來之世，護持世尊之所付囑。
orig::  ^556a10

世尊自當知。
commentary:: 
我心如是，佛自當知，何待我說？
orig::  ^556a14

濁世惡比丘，不知佛方便，隨宜所說法。
commentary:: 
濁惡世中諸比丘等，不善了知佛慈方便，
諸三乘法隨宜所說，乃生疑心執權謗實。
orig::  ^556a16

惡口而顰蹙。
commentary:: 
顰蹙，即是眉頭皺也。
以薄福故，聞是妙經，顰蹙罵詈。
orig::  ^556a22

數數見擯出。
commentary:: 
數數反見，擯出眾外。
orig::  ^556a26

遠離於塔寺。
commentary:: 
遠離僧坊塔寺之處。
orig::  ^556a28

如是等眾惡。
commentary:: 
有如是等種種眾惡。
orig::  ^556a30

念佛告勅故，皆當忍是事。
commentary:: 
思念吾佛告勅之故，持說此經，皆當忍受諸如是等違惱之事。
orig::  ^556a32

諸聚落城邑。
commentary:: 
村居聚落，或城郭中，或是縣邑，諸眾生居，
orig::  ^556a36

其有求法者。
commentary:: 
其或有人，求大法者，
orig::  ^556a40

我皆到其所，說佛所囑法。
commentary:: 
我等皆當到其所住，說佛所囑無上妙法。
orig::  ^556a42

我是世尊使，處眾無所畏。
commentary:: 
八十萬億深地聖人，神通自如道力充盛，
能於濁惡末世之中，當為如來說法之使，
處眾演說得大無畏，非同先來初心菩薩及羅漢等。
orig::  ^556a46

我當善說法，願佛安隱住。
commentary:: 
我等當得善說法要，願佛安住，不必介懷。
orig::  ^556b6

我於世尊前。
commentary:: 
釋迦佛前。
orig::  ^556b10

諸來十方佛。
commentary:: 
十方遠來諸分身佛。
orig::  ^556b12

發如是誓言：
commentary:: 
勇發如上深重誓言。
orig::  ^556b14

佛自知我心。
commentary:: 
佛神力故，自知我等廣大堅固誓願之力。
orig::  ^556b16

妙法蓮華經卷第五
commentary::  ^556b20

妙法者，即是心法。
心是法體，法是心用。
念頭瞥起，事相隨生。
一切時中，放教平澹。
但依公理，勿徇私情。
自然明白，無往不通。
如是清淨，不染塵埃。
如是公正，無有諂邪。
微妙香潔，甚於蓮華。
我佛證此，愍物迷之。
故現世間，說如是法。
名之為一，大事四緣。
諸佛由是，得最正覺。
其法妙故，名為妙法。
居塵不染，名曰蓮華。
經者，法也。教諸眾生，法茲常理。
回光返照，入一佛乘。
orig::  ^556b22

姚秦三藏法師鳩摩羅什奉　詔譯
commentary::  ^556b38

眾生語音，在處各異。
佛出中梵，隨彼方言，演說諸法。
傳至東華，語音字義，皆不可曉。
有丘慈國，羅什法師，博通三藏，善知佛理。
姚秦國主，遣使迎來，譯中梵音，成東華語。
other:: 
# 安樂行品第十四

orig::  ^556b40

妙法蓮華經安樂行品第十四
commentary::  ^556b48

前持品中，蓋因如來勸募流傳藥王樂說，及二萬眾敬順佛意發誓通經。
佛又以眼願視大眾八十萬億大菩薩眾，誓於惡世竭力流通。
於是文殊復為末世初心菩薩白佛：世尊！
求方便門云何修進？
orig::  ^556c2

爾時，文殊師利法王子！
commentary:: 
文殊師利，此云妙德，佛為法王，菩薩傳道，名法王子。
orig::  ^556c10

菩薩摩訶薩。
commentary:: 
此云大道心成眾生，蓋稱文殊有大道心，能成眾生。
orig::  ^556c14

白佛言：世尊！
commentary:: 
佛有聖德，為世所尊。
orig::  ^556c18

是諸菩薩甚為難有。
commentary:: 
歎前持品發誓通經諸大菩薩，甚是難有。
orig::  ^556c20

敬順佛故。
commentary:: 
敬重隨順如來之故。
orig::  ^556c24

發大誓願。
commentary:: 
對於佛前，發深重願。
orig::  ^556c26

於後惡世。
commentary:: 
於佛滅後，濁惡之世，
orig::  ^556c28

護持讀說，是法華經。
commentary:: 
護惜任持，讀誦解說，如是妙經，
orig::  ^556c30

世尊！菩薩摩訶薩。
commentary:: 
此指末世初發道心諸菩薩也。
orig::  ^556c34

於後惡世，云何能說是經？
commentary:: 
初心之人，根力既淺，惡世之中，云何可行？
orig::  ^556c36

佛告文殊師利：
commentary:: 
因文殊問，如來答之。
orig::  ^556c40

若菩薩摩訶薩，於後惡世欲說是經。
commentary:: 
若有菩薩，於惡世中，欲說是經，
orig::  ^556c42

當安住四法。
commentary:: 
一、教行處及親近處，名身安樂行。
二、誡口過令善說法，名口安樂行。
三、淨心業離貪瞋癡，名意安樂行。
四、起慈悲誓度一切，名誓願安樂行。
orig::  ^556c46

一者、安住菩薩行處。
commentary:: 
於佛法中終日履踐，名為行處。
orig::  ^557a4

親近處。
commentary:: 
遠離惡友，親友善人，名親近處。
orig::  ^557a8

能為眾生，演說是經。
commentary:: 
行用有法，親近得人，則能為他演說是經。
orig::  ^557a10

文殊師利！云何名菩薩摩訶薩行處？
commentary:: 
牒前章門，重新問起何名菩薩行用之處。
orig::  ^557a14

若菩薩摩訶薩。
commentary:: 
能行之人。
orig::  ^557a18

住忍辱地。
commentary:: 
安心住於忍辱之地。
orig::  ^557a20

柔和善順。
commentary:: 
柔則勿強，和則勿諍，善則遠惡，順則隨宜。
orig::  ^557a22

而不卒暴。
commentary:: 
而不可以倉卒躁暴。
orig::  ^557a26

心亦不驚。
commentary:: 
若聞妙法，亦勿驚疑。
orig::  ^557a28

又復於法無所行。
commentary:: 
又復常於妙法之中，敬順佛意，謙卑自牧，勿謂於法能有所行。
orig::  ^557a30

而觀諸法如實相。
commentary:: 
而當觀察，一切諸法，本來空寂，如實之相。
orig::  ^557a34

亦不行不分別。
commentary:: 
恐人聞說法性本寂，使謂如空無所分別，亦勿行此無分別見。
orig::  ^557a38

是名菩薩摩訶薩行處。
commentary:: 
如是而行，是名菩薩之所行處。
orig::  ^557a42

云何名菩薩摩訶薩親近處？
commentary:: 
前云安住親近之處，故此牒起為之釋通。
orig::  ^557a46

菩薩摩訶薩不親近。
commentary:: 
不可縱情親附近傍。
orig::  ^557b2

國王。王子。大臣。官長。
commentary:: 
若近貴人，恐恃權勢，損物害他。
orig::  ^557b4

不親近諸外道梵志。
commentary:: 
不可親近諸外道中出家之人行梵志者。
orig::  ^557b8

尼犍子等。
commentary:: 
諸外道種總有六師，各有弟子，師資合論九十六種，故云等也。
心外求法名為外道，梵語尼犍陀，此云離繫，
即外道中出家總名，為離人間繫眷之故。
orig::  ^557b12

及造世俗文，筆讚詠外書。
commentary:: 
及勿親近製造俗典文筆之人，以至讚嘆詠外書者。
orig::  ^557b20

及路伽耶陀。
commentary:: 
此云惡論。世俗之中，惡不善論，
orig::  ^557b24

逆路伽耶陀者。
commentary:: 
此云逆論，背逆君父不善之論。
及路伽耶陀名師破弟子，逆路伽耶陀名弟子破師者之一字，
即學論人不可近者，恐為所感生諸異見。
orig::  ^557b26

亦不親近諸有#CB15108;戲。
commentary:: 
又亦勿近#CB15108;險戲者。
orig::  ^557b32

相扠相撲。
commentary:: 
共相扠搪，與夫廝撲。
orig::  ^557b34

及那羅等。
commentary:: 
那羅，此云力士，捔力戲也。
orig::  ^557b36

種種變現之戲。
commentary:: 
應是世間，粧飾面首，變諸異相，緣撞倒擲。
如路岐人，所作之戲，若觀戲劇，令心捶蕩。
orig::  ^557b38

又不親近旃陀羅。
commentary:: 
此云屠儈，即殺生者。
orig::  ^557b42

及畜猪羊鷄狗。
commentary:: 
畜此等物，無非為殺。
orig::  ^557b44

畋獵。漁捕。
commentary:: 
獵獸捕魚，等是惡類，狎習惡者，損己道心。
orig::  ^557b46

諸惡律儀。
commentary:: 
應諸不善殺害之法，名惡律儀。
orig::  ^557c2

如是人等。
commentary:: 
如上種種，諸惡人輩，
orig::  ^557c4

或時來者。
commentary:: 
或時之間，善心來者。
orig::  ^557c6

則為說法。
commentary:: 
則可與之說於正法。
orig::  ^557c8

無所希望。
commentary:: 
不可有所希望之心。
orig::  ^557c10

又不親近求聲聞。
commentary:: 
求小乘果
orig::  ^557c12

比丘、比丘尼。
commentary:: 
出家僧尼
orig::  ^557c14

優婆塞！
commentary:: 
善男子！
orig::  ^557c16

優婆夷！
commentary:: 
善女人，即小乘四眾也。
orig::  ^557c18

亦不問訊。
commentary:: 
道既不同，不須問訊。
orig::  ^557c20

若於房中。
commentary:: 
房院之中。
orig::  ^557c22

若經行處。
commentary:: 
行道之處。
orig::  ^557c24

若在講堂中，不共住止。
commentary:: 
若或在於講堂之中，不必與之同一住止。
orig::  ^557c26

或時來者。
commentary:: 
如是人等，或時之間，以好心故，而自來者。
orig::  ^557c30

隨宜說法。
commentary:: 
但可隨宜與之說法。
orig::  ^557c34

無所希求。
commentary:: 
切勿有所希求之心。
orig::  ^557c36

文殊師利！又，菩薩摩訶薩。
commentary:: 
又復習大，菩薩之人，
orig::  ^557c38

不應於女人身。
commentary:: 
不當於女人之身。
orig::  ^557c40

取能生欲想相。
commentary:: 
生心取著，起情欲相。
orig::  ^557c42

而為說法。
commentary:: 
內心腐穢，外現威儀，而為說法。
orig::  ^557c44

亦不樂見。
commentary:: 
亦不欲見女人之身。
orig::  ^557c46

若入他家。
commentary:: 
若有緣故，入於他家，
orig::  ^557c48

不與小女、處女、寡女等共語。
commentary:: 
小女即年幼者，處女即是在室大童女也，寡女即喪其夫。
守寡之者，與之共語，事涉譏嫌，況為誘調，恐生重過。
orig::  ^558a2

亦復不近五種不男之人以為親厚。
commentary:: 
端謹之人因心正故形體具足，諸邪諂者由宿惡業，雖得人身諸根不具。
言五種者，一生，謂生下來男根不具。
二鍵，謂鍵去外腎。
三妬，謂見他行欲心妬色故身分方勇。
四變，謂或時變轉男女不定。
五半，謂上半月男下半月女，由形不正故號不男。
斯等之人性多雜染無丈夫操，故誡勿近與之親厚自害道心。
orig::  ^558a8

不獨入他家。
commentary:: 
不可獨自入他俗舍。
orig::  ^558a22

若有因緣。
commentary:: 
若有急緣，事不容己。
orig::  ^558a24

須獨入時。
commentary:: 
須因獨自入他家時。
orig::  ^558a26

但一心念佛。
commentary:: 
但當一心想念於佛，佛既見前，過惡自弭。
orig::  ^558a28

若為女人說法。
commentary:: 
若或有緣，為女說法，
orig::  ^558a32

不露齒笑。
commentary:: 
笑不露齒，欲謹嚴也。
orig::  ^558a34

不現胷臆。
commentary:: 
遮覆胷臆，令拘檢也。
orig::  ^558a36

乃至為法，猶不親厚。
commentary:: 
乃至正念實心為法，猶不當得而生親厚。
orig::  ^558a38

況復餘事。
commentary:: 
況復為餘不善之事？
orig::  ^558a42

不樂畜年少弟子。
commentary:: 
年少之人，多諸輕躁。
orig::  ^558a44

沙彌。小兒。
commentary:: 
沙彌幼小，未稟具戒；小兒憍懦，非受道器。
orig::  ^558a46

亦不樂與同師。
commentary:: 
亦不欲與是等同師。
orig::  ^558b2

常好坐禪。
commentary:: 
常須好樂，安坐禪寂。
orig::  ^558b4

在於閑處。
commentary:: 
在於空曠閑靜之處。
orig::  ^558b6

修攝其心。
commentary:: 
心久在迷，遂成過病。
今欲入道，須修其心，令復本淨，於一切時，攝其正念。
orig::  ^558b8

文殊師利！是名初親近處。
commentary:: 
四、安樂行：第一、先明菩薩行處、親近處。
就親近中又自分二：初、從菩薩摩訶薩不親近國王等，
即初、親近處；二、從復次，菩薩摩訶薩觀一切法空等，
即第二、親近處。初親近中又自分二：初、
不近國王等，此是即遠論近。
凡非其人，皆勿親近，是令遠去。
又云：或時來者，則為說法。
是令近之，即遠論近也。
又云：常好坐禪等，令修攝其心。
乃即近論近也。
orig::  ^558b12

復次，菩薩摩訶薩觀一切法空如實相。
commentary:: 
一切法者，謂世出世間諸所有法，正心誠意，
如理詳審，名之為觀。
了一切法本性空寂，求其起處而不可得，即知本空。
雖則性空，不妨現用，復是假義。
空假不二，即是中道。
非一非三，而三而一，名如實相。
又復應知，如即空義，相即假義，實即中義，
不一不異，不並不別，一性圓具，即空假中如實相也。
orig::  ^558b28

不顛倒。
commentary:: 
自體本空，實無倒正。
背覺合塵，名顛倒相。
滅塵合覺，即無顛倒。
orig::  ^558b42

不動。
commentary:: 
法性本空，如如不動。
orig::  ^558b46

不退。
commentary:: 
了性平等，不生退屈。
orig::  ^558b48

不轉。
commentary:: 
如箭離弦，無反回勢。
orig::  ^558c2

如虗空。
commentary:: 
如大虗空，無一切相。
orig::  ^558c4

無所有性。
commentary:: 
無其所有，種種妄性。
妄既本空，心思處滅。
orig::  ^558c6

一切語言道斷。
commentary:: 
非口可議，語路處絕。
orig::  ^558c10

不生，不出，不起。
commentary:: 
性空寂故，本自不生。
葉如幻化，本自不出。
無始無終，本自不起。
起滅皆幻，性自本空。
三際來之，如夢所見。
生出起相，皆不可得。
orig::  ^558c12

無名無相。
commentary:: 
無名者，法身之體徧一切處，而不可以名字詮顯。
如佛、菩薩、菩提、涅槃，凡諸名字悉是假立。
無相者，謂無我、人、眾生、壽者虗妄之相，非無如實清淨之相。
orig::  ^558c18

實無所有。
commentary:: 
法身清淨，照體獨立，實無前境所有之相。
orig::  ^558c26

無量無邊。
commentary:: 
無量者，法身之體，包徧虗空，而不可以數日度量。
無邊者，體本空寂，前後際斷，而不可以邊際推窮。
orig::  ^558c30

無礙無障。
commentary:: 
無礙者，體性虗通，無有質礙，如風於空，無所礙故。
無障者，體性無染，離一切障。
無明體相，本自不有，無煩惱障。
自性清淨，過惡不生，則無業障。
生死本空，不受後有，則無報障。
orig::  ^558c36

但以因緣有。
commentary:: 
體雖空寂，不礙緣生。
譬如虗空，體非群相，而不拒彼諸相發揮。
以無明為緣，則起六凡法界。
貪嗔癡者，三惡道起；不貪嗔癡，三善道起。
以教行為緣，則起四聖境界。
修四諦法，則起聲聞；修十二緣，則起緣覺；
修六度行，則起菩薩；無緣大慈不思議用，則起佛乘。
非心為因，非境為緣，世出世法無從而生，但以因緣而有法起。
orig::  ^558c44

從顛倒生故說。
commentary:: 
楞嚴云：眾生無始種種顛倒，皆由不知二種根本，錯亂修習。
云何二種？一者無始生死根本，則汝今者與諸眾生，用攀緣心為自性者。
二者無始菩提涅槃元清淨體，則汝今者識精元明，
能生諸緣，緣所遺者。
由諸眾生遺此本明，雖終日行而不自覺，枉入諸趣。
當知本明元清淨體，即如實相，枉受輪迴。
入諸趣者，即指六凡，從顛倒生，故說輪轉。
一念頓悟，了性本空，大千沙界，水上浮漚，
一切聖凡，猶如電拂。
orig::  ^559a10

常樂觀如是法相。
commentary:: 
常願諦觀如是空寂清淨本然如實之相。
orig::  ^559a28

是名菩薩摩訶薩第二親近處。
commentary:: 
此是即非遠非近處而論親近。
orig::  ^559a32

爾時，世尊欲重宣此義，而說偈言：
commentary:: 
如來欲顯滅後惡世初心菩薩行處近處，
住四安樂第一行門，重括前意，以偈敷演，欲令速證安樂解脫寂靜妙常。
orig::  ^559a36

若有菩薩。
commentary:: 
若有佛子，行菩薩道，
orig::  ^559a42

於後惡世。
commentary:: 
於佛滅後，濁惡世中，
orig::  ^559a44

無怖畏心。
commentary:: 
無有怕怖畏懼之心。
orig::  ^559a46

欲說此經。
commentary:: 
欲說如是妙法華經。
orig::  ^559a48

應入行處。
commentary:: 
即前文中菩薩行處。
orig::  ^559b2

及親近處。
commentary:: 
即前文中親近之處。
orig::  ^559b4

常離國王，及國王子，大臣官長。
commentary:: 
王有威力，王子、儲君、大臣乘權，郡縣官長各有權勢，
恐或親附，恃勢惱他，長慢損德。
orig::  ^559b6

 #CB15108;險戲者。
commentary:: 
即世邪術刀杖等戲。
orig::  ^559b12

及旃陀羅。
commentary:: 
諸屠儈者，是等心惡，悉令離之。
orig::  ^559b14

外道梵志。
commentary:: 
外道出家行梵志者，道不同故，不相為謀。
orig::  ^559b16

亦不親近增上慢人。
commentary:: 
增上修行，傲慢之人，
orig::  ^559b20

貪著小乘。
commentary:: 
於小乘教，生貪著心。
orig::  ^559b22

三藏學者。
commentary:: 
學經律論小乘藏者，雖則習學三藏之教，
機劣智微，非菩薩友。
orig::  ^559b24

破戒比丘。
commentary:: 
雖是比丘，破佛禁戒，
orig::  ^559b28

名字羅漢。
commentary:: 
非實有德名字，號為得道羅漢。
orig::  ^559b30

及比丘尼，好戲笑者。
commentary:: 
尼女報別，近則招譏，好多戲笑，尤當遠之。
orig::  ^559b32

深著五欲。
commentary:: 
於五塵境，深生欲著。
orig::  ^559b36

求現滅度。
commentary:: 
求現異相，妄稱涅槃。
orig::  ^559b38

諸優婆夷！
commentary:: 
女人非是所可親近，況復貪欲求現清淨涅槃相者？
orig::  ^559b40

皆勿親近。
commentary:: 
如上諸人，皆勿親近。
orig::  ^559b44

若是人等，以好心來。
commentary:: 
雖非其人，用好心來。
orig::  ^559b46

到菩薩所，為聞佛道。
commentary:: 
到菩薩所，為欲聞道。
orig::  ^559b48

菩薩則以，無所畏心。
commentary:: 
凡昇高座，先自安心。
orig::  ^559c2

不懷希望，而為說法。
commentary:: 
不可懷於希望之意，當須安詳為之說法。
orig::  ^559c4

寡女。處女。
commentary:: 
寡婦。室女。
orig::  ^559c8

及諸不男。
commentary:: 
生鍵妬變半五種不男，如前已解。
orig::  ^559c10

皆勿親近，以為親厚。
commentary:: 
皆莫近傍，親愛相厚。
orig::  ^559c12

亦莫親近，屠兒魁膾。
commentary:: 
殺中之魁，名為魁膾。
orig::  ^559c14

畋獵。漁捕。
commentary:: 
縱火曰畋，用犬曰獵。
漁網張捕。
orig::  ^559c16

為利殺害。
commentary:: 
為財利故，而行殺害。
orig::  ^559c18

販肉自活。
commentary:: 
販賣魚肉，以自活命。
orig::  ^559c20

衒賣女色。
commentary:: 
即倡妓家，以色衒賣。
orig::  ^559c22

如是之人，皆勿親近。
commentary:: 
近殺增瞋，近色生欲，皆令勿近。
orig::  ^559c24

 #CB15108;險相撲。
commentary:: 
即前#CB15108;戲，及相扠撲。
orig::  ^559c28

種種嬉戲。
commentary:: 
應是種種世間嬉戲。
orig::  ^559c30

諸婬女等。
commentary:: 
前衒色者為利故賣，令諸婬女說貪色者。
orig::  ^559c32

盡勿親近。
commentary:: 
是等諸人皆非善類，盡勿近之。
orig::  ^559c36

莫獨屏處為女說法。
commentary:: 
夫說法者，應於當陽，屏處涉私，不可說也。
orig::  ^559c38

若說法時，無得戲笑。
commentary:: 
說法之時，貴於持重，戲笑非法，毋得如是。
orig::  ^559c42

入里乞食，將一比丘。
commentary:: 
入村里時，須將一人以為同伴。
orig::  ^559c46

若無比丘，一心念佛。
commentary:: 
必若無人可以為侶，當須一心思念於佛，勿令散亂。
orig::  ^560a2

是則名為行處近處。
commentary:: 
結歸上文，行近二處。
orig::  ^560a6

以此二處，能安樂說。
commentary:: 
用此行近二如法處，能得安樂可以說之，若餘非處不可說也。
orig::  ^560a8

又復不行上中下法。
commentary:: 
菩薩六度名為上法，緣覺所修名為中法，
聲聞四諦名為下法，皆非佛道復不當行。
orig::  ^560a12

有為無為。
commentary:: 
有為即是世間因果、生死苦業、人天之法，
無為即是空寂涅槃、二乘小行方便之法。
orig::  ^560a18

實不實法。
commentary:: 
實者即是有宗，執一切法悉是實有。
不實義者即是空宗，空有二見皆非佛乘，求佛道者不當行也。
orig::  ^560a22

亦不分別，是男是女。
commentary:: 
佛法平等，普被一切，亦不必得，分別男女。
orig::  ^560a28

不得諸法，不知不見。
commentary:: 
小乘法中誡令擇機有得不得，如諸律部唯被僧尼未稟具者，
不許見聞大菩薩法，但有能解法師語者悉得聞之，如海納流無所簡擇。
orig::  ^560a32

是則名為菩薩行處。
commentary:: 
如是而行，是名菩薩之所行處。
orig::  ^560a40

一切諸法空無所有。
commentary:: 
一切法者，謂五陰、十二入、十八界，世間諸法及出世間，
四諦、十二緣、六度、萬行，乃至八萬四千陀羅尼門，皆悉空寂本無所有。
orig::  ^560a44

無有常住，亦無起滅。
commentary:: 
小乘三藏說色生滅性是真常，色性兩分，一常一滅。
大乘法者，空即是色，無有常住，色即是空，
亦無起滅，不同小乘二邊之見。
空色不二，即是圓常。
orig::  ^560b2

是名智者所親近處。
commentary:: 
如是解了，不墮愚癡，名為智者所親近處。
orig::  ^560b10

顛倒分別，諸法有無。
commentary:: 
法性本寂，離一切相，眾生顛倒，妄起分別，
說有說無，皆名妄見。
orig::  ^560b14

是實非實？
commentary:: 
小乘有宗，執一切法悉是實有；小乘空宗，
說一切法悉如幻夢，非是實有。
orig::  ^560b18

是生非生。
commentary:: 
小乘藏中，說色從緣，名為生法。
性是本有，非從緣生，名非生法。
大教一乘，全性起色，如水起波，了色非生，全波即水。
非特愚夫迷真遂妄，名為顛倒。
諸三乘人，依不了義，隨執一門，不能圓會，皆屬徧邪顛倒中攝。
orig::  ^560b22

在於閑處，修攝其心。
commentary:: 
修行之法貴要沉靜，若處隤閙心豈能安？
佛勸行人在於空閑寂靜之處以攝其心。
orig::  ^560b32

安住不動，如須彌山。
commentary:: 
安心住定，而不傾動，猶如鎮靜，須彌山王。
orig::  ^560b38

觀一切法皆無所有。
commentary:: 
以智觀察，了法性空。
orig::  ^560b42

猶如虗空，無有堅固。
commentary:: 
猶如太虗本來空寂，無有堅固室礙之相。
orig::  ^560b44

不生不出，不動不退。
commentary:: 
本性自爾，不從因出，不從緣生，不從法起，
不曾動搖，亦無進退。
orig::  ^560b48

常住一相。
commentary:: 
前文中云無有常住，今此又云常住一相，其旨云何？
前云無者，是破偏見確定死常；今此常住，是住無相一實相理。
orig::  ^560c4

是名近處。
commentary:: 
是名菩薩所親近處。
orig::  ^560c10

若有比丘，於我滅後，入是行處，及親近處。
commentary:: 
若有人能於佛滅後，入於如上行近二處。
orig::  ^560c12

說斯經時，無有怯弱。
commentary:: 
前云心無所畏，今云無有怯弱，此勸行人留心於道。
先當靜定，觀法觀緣，精思熟慮，理義入神，
行必依經，言必中理，縱然有得，億千萬眾悉在目前，
舉起口時，句句令他心開意解，學力既到，
智解又明，如理而說，何怖之有？
苟不精究，詐言得解，欲無畏怯，其可得乎？
orig::  ^560c16

菩薩有時，入於靜室。
commentary:: 
菩薩有緣欲說法時，先當入於寂靜之室。
orig::  ^560c28

以正憶念，隨義觀法。
commentary:: 
以正定心記憶思念，隨經中義觀察於其所說之法。
orig::  ^560c32

從禪定起。
commentary:: 
思得之已，理義精當，然後安詳從定而起。
orig::  ^560c36

為諸國王、王子、臣民、婆羅門等，開化演暢，說斯經典。
commentary::  ^560c40

即前文云：如是人等，或時來者，則為說法。
orig::  ^560c42

其心安隱，無有怯弱。
commentary:: 
如我所說，依而行之，則得其心自然安隱，無有臨時怖畏大眾怯弱之過。
orig::  ^560c44

文殊師利！是名菩薩安住初法。
commentary:: 
安心住畏，菩薩所修最初安樂清淨行門。
orig::  ^560c48

能於後世，說法華經。
commentary:: 
則能於佛滅後惡世，為諸四眾說法華經。
自此以去一段經文，正當第二口安樂行。
orig::  ^561a4

又，文殊師利！如來滅後，於末法中欲說是經。
commentary:: 
於佛滅後，欲說法華。
orig::  ^561a10

應住安樂行。
commentary:: 
應當住於安樂行門。
orig::  ^561a14

若口宣說，若讀經時。
commentary:: 
若說若讀，此經之時，
orig::  ^561a16

不樂說人及經典過。
commentary:: 
不欲說人及經典過。
orig::  ^561a18

亦不輕慢諸餘法師。
commentary:: 
亦不可以輕陵侮慢諸餘經典說法之師。
orig::  ^561a20

不說他人好惡長短。
commentary:: 
不說共他尋常之人身中好惡長短之事。
orig::  ^561a24

於聲聞人。
commentary:: 
小乘之人
orig::  ^561a28

亦不稱名，說其過惡。
commentary:: 
亦不指名談其過失。
orig::  ^561a30

亦不稱名，讚歎其美。
commentary:: 
亦不指名讚其德處。
云何毀讚二俱不可？
以壞真心平等法故，毀之生諍互不能安，
讚之生愛容引餘人入於小法，故雙止也。
orig::  ^561a32

又亦不生怨嫌之心。
commentary:: 
此尤不可。
orig::  ^561a38

善修如是安樂心故。
commentary:: 
善能攝修如是口業，則令其心得安樂故。
orig::  ^561a40

諸有聽者，不逆其意。
commentary:: 
法師演說，當觀機緣，順聽者意，不可逆之。
orig::  ^561a44

有所難問。
commentary:: 
前人有所質，難請問。
orig::  ^561a48

不以小乘法答。
commentary:: 
若問大時，答以小義，則失機宜。
orig::  ^561b2

但以大乘而為解說。
commentary:: 
問小答大，引權入實，問大答大，正合前機，二俱有益。
orig::  ^561b4

令得一切種智。
commentary:: 
令諸聽者，皆得中道，一切種智。
orig::  ^561b8

爾時，世尊欲重宣此義，而說偈言：菩薩常樂，安隱說法。
commentary::  ^561b10

修行菩薩常欲離過，令心安隱，如理說法。
orig::  ^561b12

於清淨地，而施床座。
commentary:: 
當擇清淨無染濁處，而施說法高廣牀座。
orig::  ^561b14

以油塗身。
commentary:: 
小乘教中不許愛好香油塗身，今令塗者，
為除惡氣，非貪美也。
orig::  ^561b18

澡浴塵穢。
commentary:: 
澡洗塵垢，為淨身也。
orig::  ^561b22

著新淨衣。
commentary:: 
或著新衣，或洗浣淨。
又所有衣，求處非法，亦名不淨。
orig::  ^561b24

內外俱淨。
commentary:: 
內心外儀，俱當清淨。
orig::  ^561b28

安處法座。
commentary:: 
安詳居於說法之座。
orig::  ^561b30

隨問為說。
commentary:: 
隨其所問，而為解說。
orig::  ^561b32

若有比丘，及比丘尼。
commentary:: 
出家僧尼
orig::  ^561b34

諸優婆塞！
commentary:: 
清信男子！
orig::  ^561b36

及優婆夷。
commentary:: 
清信女人。
orig::  ^561b38

國王王子。
commentary:: 
王及王子。
orig::  ^561b40

群臣士民。
commentary:: 
在朝群臣士子庶民
orig::  ^561b42

以微妙義。
commentary:: 
如上諸人，到菩薩所，當以微妙，甚深之義，
orig::  ^561b44

和顏為說。
commentary:: 
和悅顏色，而為演說。
orig::  ^561b48

若有難問。
commentary:: 
若有人來，起難問時，
orig::  ^561c2

隨義而答。
commentary:: 
隨其所問，約義而答。
orig::  ^561c4

因緣譬喻。
commentary:: 
或引因緣，或舉譬喻。
orig::  ^561c6

敷演分別。
commentary:: 
敷布流演，分別曉白。
orig::  ^561c8

以是方便。
commentary:: 
以此等緣，為化方便。
orig::  ^561c10

皆使發心。
commentary:: 
皆令聽者，發無上心。
orig::  ^561c12

漸漸增益。
commentary:: 
理可頓悟，事須漸修，令得增益。
orig::  ^561c14

入於佛道。
commentary:: 
入於一乘，無上佛道。
orig::  ^561c16

除懶墮意。
commentary:: 
除去懶散惰慢之意。
orig::  ^561c18

及懈怠想。
commentary:: 
及以懈倦，荒怠之想。
orig::  ^561c20

離諸憂惱。
commentary:: 
謹言離過，則無憂心。
orig::  ^561c22

慈心說法。
commentary:: 
以慈忍心，而為說法。
orig::  ^561c24

晝夜常說。
commentary:: 
晝夜常常，為人演說。
orig::  ^561c26

無上道教。
commentary:: 
明無上道，一乘之教。
orig::  ^561c28

以諸因緣。
commentary:: 
用諸善惡二種因緣，惡令止息，善勸修持。
orig::  ^561c30

無量譬喻。
commentary:: 
以無量種，事相譬喻，
orig::  ^561c34

開示眾生。
commentary:: 
開解曉示，一切眾生。
orig::  ^561c36

咸令歡喜。
commentary:: 
咸令信解，生歡喜心。
orig::  ^561c38

衣服臥具。
commentary:: 
若於衣服，及以臥具。
orig::  ^561c40

飲食醫藥。
commentary:: 
二時飲食醫治藥料。
orig::  ^561c42

而於其中。
commentary:: 
而心於此四事之中。
orig::  ^561c44

無所希望。
commentary:: 
無有規求希望之心。
orig::  ^561c46

但一心念說法因緣。
commentary:: 
但只專一端心正念，演說妙法清淨因緣。
orig::  ^561c48

願成佛道。
commentary:: 
願得成就，無上佛道。
orig::  ^562a4

令眾亦爾。
commentary:: 
令諸大眾，亦得如是。
orig::  ^562a6

是則大利，安樂供養。
commentary:: 
是則名為廣大之利，施於安樂清淨供養。
orig::  ^562a8

我滅度後。
commentary:: 
佛滅之後。
orig::  ^562a12

若有比丘。
commentary:: 
說法之僧。
orig::  ^562a14

能演說斯，妙法華經，心無嫉恚，諸惱障礙。
commentary:: 
心中清淨如湛止水，無有一切嫉妬瞋恚，亦無相惱障礙之事。
orig::  ^562a16

亦無憂愁，及罵詈者。
commentary:: 
亦無一切憂愁思慮，及以惡語罵詈之者。
orig::  ^562a22

又無怖畏，加刀杖等。
commentary:: 
慈忍之人，其心常安，既不惱他，人誰惱己？
則怖畏刀杖等事。
orig::  ^562a26

亦無擯出。
commentary:: 
亦無被人擯出眾外。
orig::  ^562a30

安住忍故。
commentary:: 
能住大乘安樂行故。
orig::  ^562a32

智者如是。
commentary:: 
諸有智者，若能如是，
orig::  ^562a34

善修其心。
commentary:: 
善能修攝，於其道心。
orig::  ^562a36

能住安樂。
commentary:: 
則能住於口安樂行。
orig::  ^562a38

如我上說：
commentary:: 
如我上文之所宣說。
orig::  ^562a40

其人功德。
commentary:: 
其弘經人，所獲功德，
orig::  ^562a42

千萬億劫。
commentary:: 
於千萬億，無數劫中，
orig::  ^562a44

筭數譬喻。
commentary:: 
以數筭計，引事譬喻。
orig::  ^562a46

說不能盡。
commentary:: 
說其功德，終不能盡。
△自此以去一段經文，正當第三意安樂行。
orig::  ^562a48

又，文殊師利菩薩摩訶薩！
commentary:: 
若有菩薩，摩訶薩埵，
orig::  ^562b4

於後末世，法欲滅時。
commentary:: 
於佛末世，法欲滅時，
orig::  ^562b6

受持讀誦。
commentary:: 
信受憶持，明讀背誦。
orig::  ^562b8

斯經典者。
commentary:: 
此法華者。
orig::  ^562b10

無懷嫉妬。
commentary:: 
無得輙懷憎嫉妬忌。
orig::  ^562b12

諂誑之心。
commentary:: 
諂#CB02439;虗誑，不善之心。
orig::  ^562b14

亦勿輕罵學佛道者。
commentary:: 
亦莫輕觸，及以罵詈，習學佛門，聖道之者。
orig::  ^562b16

求其長短。
commentary:: 
推求伺覔，他人長短。
orig::  ^562b20

若比丘、比丘尼、優婆塞、優婆夷。
commentary:: 
義如前解。
orig::  ^562b22

求聲聞者。
commentary:: 
求學聲聞四諦之者。
orig::  ^562b24

求辟支佛者。
commentary:: 
求學緣覺十二緣者。
orig::  ^562b26

求菩薩道者。
commentary:: 
求六度行菩薩道者。
orig::  ^562b28

無得惱之，令其疑悔。
commentary:: 
勿得妄惱，令生疑惑掉悔之心。
orig::  ^562b30

語其人言：汝等去道甚遠。
commentary:: 
向前人說：汝等所行去於佛道甚是長遠。
orig::  ^562b34

終不能得一切種智。
commentary:: 
終竟不能得於如來一切種智。
一切者即空智，種即道種智，空假不二，即是圓融大覺如來中道妙智。
orig::  ^562b38

所以者何？汝是放逸之人，於道懈怠故。
commentary:: 
汝是縱性放蕩，狂逸不善之人，不能於道勤精進故。
此上七句，正是輕惱他人之語。
orig::  ^562b44

又亦不應戲論諸法有所諍競。
commentary:: 
又亦不當於一切法強生戲論，紊亂法門，有所廢立而興諍競。
orig::  ^562c2

當於一切眾生起大悲想。
commentary:: 
當於一切世間眾生，哀怜拔苦，起大悲想。
orig::  ^562c6

於諸如來，起慈父想。
commentary:: 
於諸如來，起於愛敬，慈父之想，
orig::  ^562c10

於諸菩薩，起大師想。
commentary:: 
於諸菩薩，起於受法，大師之想，
orig::  ^562c14

於十方諸大菩薩，常應深心恭敬禮拜。
commentary:: 
於十方界諸大菩薩不應淺見，應當深心恭敬禮拜。
orig::  ^562c18

於一切眾生平等說法。
commentary:: 
於諸眾生，以平等心，而為說法，
orig::  ^562c22

以順法故，不多不少。
commentary:: 
以順平等心法之故，不敢少多取中而說。
orig::  ^562c26

乃至深愛法者，亦不為多說。
commentary:: 
乃至於法深愛樂者，亦不偏心為之多說。
orig::  ^562c30

文殊師利！是菩薩摩訶薩於後末世法欲滅時。
commentary:: 
於惡世中，當如來法，滅盡之時，
orig::  ^562c34

有成就是第三安樂行者。
commentary:: 
有能成就此第三種安樂法門清淨行者。
orig::  ^562c38

說是法時，無能惱亂。
commentary:: 
說法華時，無有他緣而能惱亂。
orig::  ^562c42

得好！同學共讀誦是經。
commentary:: 
得善好人，與之同學，受持讀誦，
orig::  ^562c46

亦得大眾而來聽受。
commentary:: 
亦能感得，一切大眾，聽信領受。
orig::  ^563a2

聽已能持。
commentary:: 
耳聽聞已，憶持在心。
orig::  ^563a6

持已能誦。
commentary:: 
既憶持已，然後能誦。
orig::  ^563a8

誦已能說。
commentary:: 
既皆誦已，能為人說。
orig::  ^563a10

說已能書。
commentary:: 
為人說已，又能書寫。
orig::  ^563a12

若使人書。
commentary:: 
自雖不能倩人為書。
orig::  ^563a14

供養經卷。
commentary:: 
復能志心，修法供養，
orig::  ^563a16

恭敬、尊重、讚歎。
commentary:: 
恭敬，故不敢侮慢。
尊重，故不敢輕視。
讚歎，故不敢毀訾。
orig::  ^563a18

爾時，世尊欲重宣此義，而說偈言：若欲說是經。
commentary:: 
若人欲得，演說是經，
orig::  ^563a22

當捨嫉恚慢，諂誑邪偽心。
commentary:: 
當須捨去嫉妬、嗔恚、傲慢、諂諛、邪#CB02439;、虗偽諸不善心。
orig::  ^563a26

常修質直行，不輕懱於人。
commentary:: 
常爾修習質樸正直如法之行，不可輕易懱裂於人。
orig::  ^563a30

亦不戲論法。
commentary:: 
又亦不可強生知見，戲論於法。
orig::  ^563a34

不令他疑悔，云汝不得佛。
commentary:: 
不令他人，生疑悔心，云汝所修，不得成佛。
orig::  ^563a36

是佛子說法。
commentary:: 
若能如是善用其心，此則名為佛子說法。
orig::  ^563a40

常柔和能忍。
commentary:: 
常常柔和，善能含忍。
orig::  ^563a44

慈悲於一切。
commentary:: 
於諸眾生起慈心故，與之快樂；起悲心故，
拔其苦惱；
orig::  ^563a46

不生懈怠心。
commentary:: 
常勤為眾，而不可生，懈慢怠墮，
orig::  ^563b2

十方大菩薩，愍眾故行道。
commentary:: 
十方世界，諸大菩薩，愍眾生故，行慈悲道。
orig::  ^563b4

應生恭敬心，是則我大師。
commentary:: 
應當生於恭敬之心，此則是我傳法大師。
orig::  ^563b8

於諸佛世尊，生無上父想。
commentary:: 
於諸如來，則起慈悲，無上父想，
orig::  ^563b12

破於憍慢心，說法無障礙。
commentary:: 
破除一切憍傲慢心，善說法要無障礙緣。
orig::  ^563b16

第三法如是，智者應守護。
commentary:: 
此第三種意安樂行，其義如是，諸有智者應當謹守，常懷愛護。
orig::  ^563b20

一心安樂行。
commentary:: 
齊一之心，安樂妙行。
orig::  ^563b24

無最眾所敬。
commentary:: 
常為一切，無量大眾，之所恭敬。
△自此以去一段經文，正當第四誓願安樂行。
orig::  ^563b26

又，文殊師利菩薩摩訶薩！
commentary:: 
佛告文殊：有大道心成眾生者。
orig::  ^563b30

於後末世，法欲滅時。
commentary:: 
如來之法，有正像末。
正像之世，人淳易化。
唯末法時，善根轉少，難可化度。
故指此時，弘經最難。
orig::  ^563b34

有受持法華經者。
commentary:: 
有能持是，法華經者，
orig::  ^563b40

於在家出家人中，生大慈心。
commentary:: 
當於在家善男信女、出家僧尼眾人之中，生於大慈與樂之心。
orig::  ^563b42

於非菩薩人，中生大悲心。
commentary:: 
於諸不修菩薩大行邪見之人，應生大悲拔苦之心。
orig::  ^563b46

應作是念：
commentary:: 
應當發心作是念言：
orig::  ^563c2

如是之人，則為大失。
commentary:: 
如斯不信大乘之人是大過失。
orig::  ^563c4

如來方便，隨宜說法。
commentary:: 
云何為失？良由如來慈悲方便演說諸法。
orig::  ^563c8

不聞不知不覺。
commentary:: 
不能聽聞，不能了知，不能省覺，
orig::  ^563c12

不問不信不解。
commentary:: 
不能請問，不能信受，不能問解，則是大失。
orig::  ^563c14

其人雖不問不信，不解是經。
commentary:: 
其人雖則於是妙經不能請問，不能信解。
orig::  ^563c18

我得阿耨多羅三藐三菩提時。
commentary:: 
我若悟得，無上道時，
orig::  ^563c22

隨在何地。
commentary:: 
隨其所處，在何方所。
orig::  ^563c26

以神通力、智慧力。
commentary:: 
當以神通而行化誘，以智慧力而為開導。
orig::  ^563c28

引之令得，住是法中。
commentary:: 
從應作是念至住是法中，正是第四誓願度生安樂妙行，以善誘之令得入法。
orig::  ^563c32

文殊師利！是菩薩摩訶薩。
commentary:: 
是修妙行，道心眾生。
orig::  ^563c36

於如來滅後，有成就此第四法者。
commentary:: 
有成就此大慈悲心、大誓願力，第四一、能安樂行者。
orig::  ^563c38

說是法時，無有過失。
commentary:: 
演說如是妙法華時，無有一切不善過失。
orig::  ^563c42

常為比丘、比丘尼、優婆塞、優婆夷、國王、
王子、大臣、人民、婆羅門、居士等。
commentary::  ^563c46

並如前解。
orig::  ^563c48

供養恭敬，尊重讚歎。
commentary:: 
由如法故，願力深重，智解又深，所以諸人皆敬仰也。
orig::  ^564a2

虗空諸天。
commentary:: 
虗空之中，所有諸天，
orig::  ^564a6

為聽法故，亦常隨侍。
commentary:: 
為欲聽聞法音之故，亦常晝夜隨逐侍衛。
orig::  ^564a8

若在聚落城，邑空閑林中。
commentary:: 
其說法人，若在村聚，或是郡邑，空閑靜處，
山林之中，
orig::  ^564a12

有人來欲難問者。
commentary:: 
有人來欲質難，請問論法之者。
orig::  ^564a16

諸天晝夜，常為法故，而衛護之。
commentary:: 
諸天面於佛前立誓護持正法，有難說者故天護之。
orig::  ^564a18

能令聽者，皆得歡喜。
commentary:: 
能令聽聞法要之者，皆得深妙法喜之樂。
orig::  ^564a22

所以者何？
commentary:: 
云何持經，諸天擁護，聞者歎喜，得大法利？
orig::  ^564a26

此經是一切過去、未來、現在諸佛神力所護故。
commentary:: 
典由經深妙，十方三世一切諸佛以神通力之所護故。
orig::  ^564a30

文殊師利！是法華經。
commentary:: 
如是妙法大乘經。
orig::  ^564a34

於無量國中，乃至名字不可得聞。
commentary:: 
於餘無量國土之中，乃至欲聞首題名字，尚不可得。
orig::  ^564a36

何況得見，受持讀誦。
commentary:: 
何況親眼欲見是經，心內受持，口中讀誦。
orig::  ^564a40

文殊師利！譬如強力，轉輪聖王。
commentary:: 
金輪王者，王四天下，有大威力，強壓一切。
經舉輪王以況於佛，有大威德，攝化一切種種眾生。
orig::  ^564a44

欲以威勢，降伏諸國。
commentary:: 
王欲以勢，降諸小國，如佛現通，降伏魔眾。
orig::  ^564b2

而諸小王不順其命。
commentary:: 
小國不順輪王之命，如諸異見不入正法。
orig::  ^564b6

時，轉輪王起種種兵而往討罰。
commentary:: 
兵之為義，象馬步騎，隱伏揚耀，名色不同，故云種種。
喻佛善巧，或折或攝，神通妙用，愈出愈奇，而人莫測。
orig::  ^564b10

王見兵眾戰有功者，即大歡喜，隨功賞賜。
commentary:: 
王喜兵勝，歡喜賜賞。
佛見弟子勤修正行，隨其功力與方便果。
orig::  ^564b16

或與田宅、聚落、城邑。
commentary:: 
田即三昧，宅即智慧，聚落即喻初、二兩果，
邑即三果，城即四果涅槃之樂。
orig::  ^564b22

或與衣服嚴身之具。
commentary:: 
軍功勝者，賜以章服、紫袍、金帶。
法戰勝者，得服慚愧忍辱之衣，得行養身助道之法。
orig::  ^564b26

或與種種珍寶：金、銀、琉璃、硨磲、碼碯、珊瑚、琥珀。
commentary:: 
或復賜與珍玩之具七寶妙物，喻佛授彼有德行者七覺支寶。
orig::  ^564b32

象馬車乘，奴婢人民。
commentary:: 
軍功賜以鞍馬乘輿，法將賜以象馬車乘，即是二乘盡無生智。
奴婢即是神通功用，人民即是有漏善法。
orig::  ^564b38

唯髻中明珠，不以與之。
commentary:: 
唯王頂髻一顆明珠，不妄與人，喻佛頂上甚深妙法，是人乃付。
orig::  ^564b44

所以者何？
commentary:: 
有何所以不輕與人？
orig::  ^564b48

獨王頂上有此一珠。
commentary:: 
獨王有者，言其貴極，喻一乘法，唯佛獨知。
orig::  ^564c2

若以與之。
commentary:: 
若輕與之。
orig::  ^564c6

王諸眷屬必大驚怪。
commentary:: 
即三乘人自謂無分，偶然賜之，反生驚恠。
orig::  ^564c8

文殊師利！如來亦復如是。
commentary:: 
合輪王喻。
orig::  ^564c12

以禪定智慧力。
commentary:: 
由禪定、智慧二種道力。
orig::  ^564c14

得法國土。
commentary:: 
得出世法，無生國土。
orig::  ^564c16

王於三界。
commentary:: 
統王三千大千世界。
orig::  ^564c18

而諸魔王不肯順伏。
commentary:: 
諸魔王者，內即心魔，五陰煩惱及以死魔；
外則天魔，居欲界頂。
行人修進，道業將成，震動魔宮，故來相擾，不肯順正而自調伏。
orig::  ^564c20

如來賢聖，諸將與之共戰。
commentary:: 
佛諸弟子，於生死中，與魔相戰，
orig::  ^564c26

其有功者。
commentary:: 
於其中間有功勞者。
orig::  ^564c30

心亦歡喜。
commentary:: 
佛心亦復與之助喜。
orig::  ^564c32

於四眾中，為說諸經。
commentary:: 
於僧尼士女四種眾中，與之演說諸餘經典。
orig::  ^564c34

令其心悅。
commentary:: 
令其聞之，心生歡悅。
orig::  ^564c38

賜以禪定解脫。
commentary:: 
四禪、四定及八解脫。
orig::  ^564c40

無漏根力。
commentary:: 
無漏智慧，五根五力，
orig::  ^564c42

諸法之財。
commentary:: 
即指三十七品，名為出世解脫之財。
orig::  ^564c44

又復賜與涅槃之城。
commentary:: 
得涅槃者，能脫生死，譬如大城，可以禦敵。
orig::  ^564c46

言得滅度。
commentary:: 
示言：已得出世寂滅。
orig::  ^565a2

引導其心，令皆歡喜。
commentary:: 
以斯方便誘引化導，令皆聞之心得歡喜。
orig::  ^565a4

而不為說，是法華經。
commentary:: 
而獨不為，說是法華。
orig::  ^565a8

文殊師利！如轉輪王。
commentary:: 
合如來喻。
orig::  ^565a10

見諸兵眾，有大功者，心甚歡喜。
commentary:: 
如兵有功，王心甚喜。
orig::  ^565a12

以此難信之珠。
commentary:: 
以此頂上難信之法。
orig::  ^565a16

久在髻中，不妄與人。
commentary:: 
八萬四千法門，名為頭髮。
此妙法者，法中最勝，如髻中珠，四十餘年秘而不談，名為久在。
為機未熟，不敢說示。
orig::  ^565a18

而今與之。
commentary:: 
而今靈山根器既淳，正是其持覿面付與。
orig::  ^565a24

如來亦復如是。
commentary:: 
如來說法隨機受道，亦如輪王隨功賞賜。
orig::  ^565a28

於三界中，為大法王。
commentary:: 
為大乘教法中之王。
orig::  ^565a32

以法教化，一切眾生。
commentary:: 
以無漏法，教化一切。
orig::  ^565a34

見賢聖軍。
commentary:: 
見大小乘，賢聖軍之。
orig::  ^565a36

與五陰魔。
commentary:: 
色、受、想、行、識五者和聚，假名為人，被身心惱，名曰陰魔。
orig::  ^565a38

煩惱魔。
commentary:: 
即指一念無明煩惱，或亂正性，名之為魔。
orig::  ^565a42

死魔共戰。
commentary:: 
人皆有死，所不能免，名之為魔。
修善却惡，名共魔戰。
orig::  ^565a44

有大功勳。
commentary:: 
戰退諸魔，有大功勳。
orig::  ^565a48

滅三毒，出三界，破魔網。
commentary:: 
羅漢之人，滅盡三毒，得出三界，不為界繫之所羈縻，名破魔網。
orig::  ^565b2

爾時，如來亦大歡喜。
commentary:: 
如來見諸修道之者得出三界，亦大喜悅。
orig::  ^565b6

此法華經能令眾生至一切智。
commentary:: 
此之妙經，能令修者至於一切如來智地。
orig::  ^565b10

一切世間，多怨難信。
commentary:: 
世間之人，多所怨惡，難得信受，
orig::  ^565b14

先所未說。
commentary:: 
先為難信，所以未說。
orig::  ^565b18

而今說之。
commentary:: 
今因信及，所以說之。
orig::  ^565b20

文殊師利！此法華經是諸如來第一之說。
commentary:: 
此經微妙，乃是諸佛第一法門。
orig::  ^565b22

於諸說中，最為甚深。
commentary:: 
於諸所說經典之中，此經最為甚深難解。
orig::  ^565b26

末後賜與。
commentary:: 
末後靈山為開三乘同入佛性，遂乃賜之。
orig::  ^565b30

如彼強力之王。
commentary:: 
如彼強力，轉輪聖王，
orig::  ^565b34

久護明珠。
commentary:: 
久護頂髻，所有明珠，
orig::  ^565b36

今乃與之。
commentary:: 
今因極太不賞之功，乃賜與之。
orig::  ^565b38

文殊師利！此法華經，諸佛如來秘密之藏。
commentary:: 
久默斯要，不務速說，名秘密藏。
今乃分明為眾而說，即是顯露。
orig::  ^565b40

於諸經中，最在其上。
commentary:: 
諸經之中各有果位，如諸小王。
此法華經統攝一切，如轉輪王。
orig::  ^565b46

長夜守護，不妄宣說。
commentary:: 
於諸眾生，無明長夜，深心守護，不敢妄說。
orig::  ^565c2

始於今日，乃與汝等而敷演之。
commentary:: 
始於末後，靈山會上，知時舉要，與汝等說。
orig::  ^565c6

爾時，世尊欲重宣此義，而說偈言：
commentary:: 
佛欲重宣誓願安樂甚深之義，而作偈說：
orig::  ^565c10

常行忍辱，哀愍一切。
commentary:: 
常行安忍，耐於耻辱，哀愍一切，世間眾生。
orig::  ^565c14

乃能演說，佛所讚經。
commentary:: 
如是之人，乃能末世演說佛讚妙法華經。
orig::  ^565c18

後末世時，持此經者。
commentary:: 
末世持此法華經者。
orig::  ^565c22

於家出家，及非菩薩。
commentary:: 
於在家人及出家者，乃至非是學教菩薩。
orig::  ^565c24

應生慈悲。
commentary:: 
於是等人，當生愍恤。
orig::  ^565c28

斯等不聞不信是經，則為大失。
commentary:: 
於此妙經，不能從師聞問信解，則是大失。
orig::  ^565c30

我得佛道。
commentary:: 
我若得明，無上佛道，
orig::  ^565c34

以諸方便，為說此法。
commentary:: 
以諸所應，善巧方便，為說此之，甚深妙法。
orig::  ^565c36

令住其中。
commentary:: 
令彼聞者，住於法中。
orig::  ^565c40

譬如強力轉輪之王，兵戰有功，賞賜諸物。
commentary:: 
王見兵勝，稱功而賞。
orig::  ^565c42

象馬車乘，嚴身之具，及諸田宅，聚落城邑，
或與衣服，種種珍寶，奴婢財物，歡喜賜與。
commentary::  ^565c46

一一如前表對釋說。
orig::  ^565c48

如有勇健，能為難事。
commentary:: 
如有傑出，勇健之人，起三界者，
orig::  ^566a4

王解髻中明珠賜之。
commentary:: 
佛開頂上圓融智寶而賜與之。
orig::  ^566a8

如來亦爾。
commentary:: 
如輪王也。
orig::  ^566a12

為諸法王。忍辱大力，智慧寶藏。
commentary:: 
佛為法王，有大忍力，具足智慧，功德寶藏。
orig::  ^566a14

以大慈悲，如法化世。
commentary:: 
如諸佛說，佛亦隨行誘化一切，故云如法。
orig::  ^566a18

見一切人，受諸苦惱，欲求解脫。
commentary:: 
見世上人受諸一切愁憂苦惱，欲求清淨自在解脫。
orig::  ^566a22

與諸魔戰。
commentary:: 
與諸四魔之所鑿戰。
orig::  ^566a26

為是眾生，說種種法。
commentary:: 
三乘教
orig::  ^566a28

以大方便，說此諸經。
commentary:: 
佛以大悲，善巧方便，為諸眾等，說此諸經。
orig::  ^566a30

既知眾生，得其力已。
commentary:: 
已知眾生，於方便法，得修行力，
orig::  ^566a34

末後乃為說是法華。
commentary:: 
待機熟已，末後說妙。
orig::  ^566a38

如王解髻明珠與之。
commentary:: 
賞極功也。
orig::  ^566a40

此經為尊，眾經中上。
commentary:: 
於眾經中，此經最上。
orig::  ^566a42

我常守護，不妄開示。
commentary:: 
佛常秘護，不輕示人。
orig::  ^566a44

今正是時，為汝等說。
commentary:: 
今日正是開示之時，故為汝說。
orig::  ^566a46

我滅度後，求佛道者。
commentary:: 
佛滅末世，欲求成就，佛之道者，
orig::  ^566b2

欲得安隱，演說斯經。
commentary:: 
欲得常時，身心安隱，演說此經，
orig::  ^566b6

應當親近如是四法。
commentary:: 
即四安樂。
orig::  ^566b10

讀是經者，常無憂惱。
commentary:: 
心安隱也。
orig::  ^566b12

又無病痛。
commentary:: 
身安隱也。
orig::  ^566b14

顏色鮮白。
commentary:: 
不醜黑也。此因經力，除現惡報，
orig::  ^566b16

不生貧窮、卑賤、醜陋。
commentary:: 
未來之世，常生勝處，不受貧窮卑陋之事，此因經力除來報也。
orig::  ^566b18

眾生樂見，如慕賢聖。
commentary:: 
一切眾生願欲見之，心生敬慕如見賢聖。
orig::  ^566b22

天諸童子，以為給使。
commentary:: 
童真天仙，而來給侍。
此之四句，轉貧愛障成富足也。
orig::  ^566b26

刀杖不加，毒不能害。
commentary:: 
刀杖之屬不臨其身，一切諸毒不能為害。
orig::  ^566b30

若人惡罵，口則閉塞。
commentary:: 
若人欲加，罵詈之時，口自閉塞，
orig::  ^566b34

遊行無畏，如師子王。
commentary:: 
遊行出間無所畏忌，猶如獸王大威猛者，此之六句轉瞋恚障成安樂也。
orig::  ^566b38

智慧光明，如日之照。
commentary:: 
智慧明了，其光普照，如日當空，罄無側影。
此之二句，轉愚癡障成智慧也。 ^566b42

△自從此去，直至品末，說一大夢，是轉煩惱，即成菩提。
orig::  ^566b44

若於夢中，但見妙事。
commentary:: 
善惡之境唯心所現，以修善故心無惡想，
若感夢時其相亦善，但見佛法勝妙之事。
其事云何？如次下列。 ^566b48

△初夢信位。
orig::  ^566c4

見諸如來坐師子座，諸比丘眾圍繞說法。
commentary:: 
心存佛國勝境冥現，見佛及眾又聞說法，
此是心神靈悟所染，暫得如是非為聖證。
orig::  ^566c6

又見龍、神、阿脩羅等，數如恒沙，恭敬合掌。
commentary:: 
又見眾集，恭敬於己。
orig::  ^566c12

自見其身，而為說法。
commentary:: 
見已為眾而說諸法，此是夢入十信位也。 ^566c16

△二夢十住。
orig::  ^566c18

又見諸佛，身相金色。
commentary:: 
前雖見佛，未甚精明，今見佛相，作紫金色身輪應世也。
orig::  ^566c20

放無量光，照於一切。
commentary:: 
放光表智，即意輪鑑機也。
orig::  ^566c24

以梵音聲，演說諸法。
commentary:: 
以淨妙音說方便，教口輪說法也。
orig::  ^566c26

佛為四眾說無上法。
commentary:: 
又見如來為四眾說無上道者，即如實相一佛乘法無上道教。
orig::  ^566c30

見身處中，合掌讚佛：
commentary:: 
自見其身，處大眾中，恭敬合掌，說偈讚佛，覩相生善也。
orig::  ^566c34

聞法歡喜，而為供養。
commentary:: 
聞佛為說一切之法，心得歡喜而興供養，精義入神也。
orig::  ^566c38

得陀羅尼，證不退智。
commentary:: 
得總持門，證智不退，法眼清淨也。
orig::  ^566c42

佛知其心，深入佛道。
commentary:: 
佛他心通知已，深入一佛乘道。
orig::  ^566c46

即為授記，成最正覺。
commentary:: 
夢佛與授無上道記。
orig::  ^567a2

汝善男子，當於來世得無量智佛之大道。
commentary:: 
記於來世得佛智慧，成無上道，正報勝也。
orig::  ^567a4

國土嚴淨，廣大無比。
commentary:: 
所應之土，廣大淨妙，依報勝也。
orig::  ^567a8

亦有四眾，合掌聽法。
commentary:: 
化法流行，徒眾多也。
此上八句，即夢佛為授記之辭，夢成正覺。
從又見諸佛至合掌聽法，總二十六句，此表夢入十住位也。 ^567a12

△三夢十行。
orig::  ^567a16

又見自身，在山林中，修習善法。
commentary:: 
法雖本有，非修不證。
在山林中，樂寂淨也。
修習善法，勤正行也。
此表夢入十行位也。 ^567a20

△四夢十向。
orig::  ^567a24

證諸實相。
commentary:: 
因修獲證，悟實相理。
此表夢入十向位也。 ^567a26

△五夢十地。
orig::  ^567a28

深入禪定，見十方佛。
commentary:: 
入於深禪定中見佛。
此表夢入十聖位也。
orig::  ^567a30

諸佛身金色，百福相莊嚴。
commentary:: 
見諸佛身作紫金色，百福相好以為莊嚴。
orig::  ^567a34

聞法為人說。
commentary:: 
從佛得聞，微妙之法，自見其身，為他演說。
orig::  ^567a38

常有是好夢。
commentary:: 
若人修此安樂行者，常有如是善好之夢。
前云若於夢中但見妙事，此是標起。
從見諸如來至十方佛，此釋妙事。
今此四句結示所夢五十位事。
不言等覺者，攝十地中，或可修即等覺，證即妙覺也。
此下夢見八相成道。
orig::  ^567a42

又夢作國王，捨宮殿眷屬，及上妙五欲。
commentary:: 
雖為國王，一切棄捨，樂出家也。
orig::  ^567b4

行詣於道場，在菩提樹下，而處師子座。
commentary:: 
行至道場，樹下安座，修聖道也。
orig::  ^567b8

求道過七日，得諸佛之智。
commentary:: 
求道七日，得佛智慧，證妙果也。
orig::  ^567b12

成無上道已，起而轉法輪，為四眾說法。
commentary:: 
從定而起，為眾說法，轉法輪也。
orig::  ^567b16

經千萬億劫，說無漏妙法。
commentary:: 
夢經許久，常說妙法。
orig::  ^567b20

度無量眾生。
commentary:: 
夢度生也。
orig::  ^567b22

後當入涅槃，如煙盡燈滅。
commentary:: 
度眾事畢，後入涅槃，如油煙盡，燈光即滅，此表夢入般涅槃也。 ^567b24

△後四句彰功益。
orig::  ^567b26

若後惡世中，說是第一法。
commentary:: 
若使滅後，末世之中，能說如是，第一之法。
orig::  ^567b30

是人得大利，如上諸功德。
commentary:: 
是說法人當得最妙廣大利益，如上所說不可思議甚深功德。
other:: 
# 從地涌出品第十五

orig::  ^567b34

妙法蓮華經從地涌出品第十五
commentary::  ^567b38

靈山說妙，他方遠聞諸菩薩眾，其數眾多過如八箇恒河沙數。
聞釋迦說弘經福大，願於此土發誓傳通。
佛即止云：不須汝等，此世界中我所化者，自有無數諸菩薩等能護是經。
作此語時，下方舊住大菩薩眾即時聞得，皆從地涌。
orig::  ^567b40

爾時他方國土諸來菩薩摩訶薩。
commentary:: 
從他方國來聽法者。
orig::  ^567c2

過八恒河沙數。
commentary:: 
言眾多也。
orig::  ^567c6

於大眾中起立，合掌作禮而白佛言：
commentary:: 
將欲請委，起身具儀而白佛也。
orig::  ^567c8

世尊！若聽我等。
commentary:: 
由諸菩薩從餘佛土來至此方，故求聽許。
orig::  ^567c12

於佛滅後在，此娑婆世界。
commentary:: 
於釋迦佛滅後，惡世在此娑婆界，
orig::  ^567c16

勤加精進。
commentary:: 
勤力加功，精心進行。
orig::  ^567c20

護持讀誦，書寫供養，是經典者。
commentary:: 
守護受持，讀誦書寫，敬心供養，法華經者。
orig::  ^567c22

當於此土而廣說之。
commentary:: 
我當於此娑婆國土，廣為大眾而演說之。
orig::  ^567c26

爾時，佛告諸菩薩摩訶薩眾：
commentary:: 
因菩薩請佛，故語之。
orig::  ^567c30

止！善男子，不須汝等護持此經。
commentary:: 
令止此事，不必煩汝。
orig::  ^567c32

所以者何？我娑婆世界。
commentary:: 
何故不勞我此世界？
orig::  ^567c36

自有六萬恒河沙等菩薩摩訶薩。
commentary:: 
上首弟子，自有許多。
orig::  ^567c38

一一菩薩各有六萬恒河沙眷屬。
commentary:: 
各人所化，眷屬之眾，亦各許多，
orig::  ^567c42

是諸人等，能於我滅後，護持讀誦，廣說此經。
commentary:: 
言我此眾，能任其責。
orig::  ^567c46

佛說是時。
commentary:: 
釋迦如來作是說時：
orig::  ^568a2

娑婆世界三千大千國土地皆震裂。
commentary:: 
佛神力故，感動他境，振動地裂，
orig::  ^568a4

而於其中，有無量千萬億菩薩摩訶薩同時涌出。
commentary::  ^568a8

下方空中諸菩薩眾，聞佛語故從彼發來。
orig::  ^568a10

是諸菩薩身皆金色，三十二相無量光明。
commentary:: 
身紫金色，相好具足，光明無量，皆大菩薩。
orig::  ^568a12

先盡在娑婆世界之下。
commentary:: 
光明經云：如此大地，厚十六萬八千由旬。
今言此下，即空輪也。
orig::  ^568a16

此界虗空中住。
commentary:: 
住虗空者，不屬彼此，表住中道大涅槃空。
orig::  ^568a20

是諸菩薩聞釋迦牟尼佛所說音聲，從下發來。
commentary:: 
因師之命，所以來也。
orig::  ^568a24

一一菩薩，皆是大眾，唱導之首。
commentary:: 
言：是上首大菩薩也。
orig::  ^568a28

各將六萬恒，河沙等眷屬。
commentary:: 
言六萬者，即表六度，一一度中有如是等眷屬之行。
orig::  ^568a32

況將五萬、四萬、三萬、二萬、一萬恒河沙等眷屬者？
commentary::  ^568a36

若表法者，五即五眼，四即四諦，三即三學，
二即定慧，一即一道清淨。
orig::  ^568a38

況復乃至一恒河沙、半恒河沙、四分之一，乃至千萬億那由他分之一。
commentary::  ^568a42

從多至少，次第減來。
orig::  ^568a44

況復千萬億那由他眷屬！
況復億萬眷屬！況復千萬、百萬乃至一萬！
況復一千、一百乃至一十！
況復將五、四、三、二、一弟子者！
commentary::  ^568a46

從前次第減損那由他，為億、為萬、為千、
為百、為十，至於五、四、三、二、一，次第說眷屬從多至少。
orig::  ^568b2

況復單己，樂遠離行。
commentary:: 
言諸來者，所帶眷屬，或多或少，或有獨住，
樂於寂靜，不畜眾者。
orig::  ^568b8

如是等比。
commentary:: 
以如上等次第相比並。
orig::  ^568b12

無量無邊。
commentary:: 
無有數量，無有邊際。
orig::  ^568b14

筭數譬喻，所不能知。
commentary:: 
以數筭計，以物譬喻，無能知者。
orig::  ^568b16

是諸菩薩從地出已。
commentary:: 
從下方中，地裂出已。
orig::  ^568b20

各詣虗空，七寶妙塔。
commentary:: 
多寶佛塔住在空中，菩薩遠來欲見佛故，故皆詣空七寶塔所。
orig::  ^568b22

多寶如來釋迦牟尼佛所。
commentary:: 
見二世尊。
orig::  ^568b26

到已，向二世尊頭面禮足。
commentary:: 
來即詣見，見已作禮。
orig::  ^568b28

及至諸寶樹下、師子座上、佛所，亦皆作禮。
commentary:: 
以次巡禮。
orig::  ^568b30

右遶三匝，合掌恭敬。
commentary:: 
禮已遶旋，表敬儀也。
orig::  ^568b34

以諸菩薩，種種讚法，而以讚歎。
commentary:: 
用諸菩薩常途種種讚佛之偈，以讚於佛。
orig::  ^568b36

住在一面。
commentary:: 
既行禮已，在一面立。
orig::  ^568b40

忻樂瞻仰，於二世尊。
commentary:: 
忻喜愛樂，瞻視仰慕，釋迦多寶，
orig::  ^568b42

是諸菩薩摩訶薩從初涌出。
commentary:: 
自從始初，地中涌出。
orig::  ^568b46

以諸菩薩，種種讚法，而讚於佛。
commentary:: 
讚二世尊！
orig::  ^568b48

如是時間經五十小劫。
commentary:: 
經是許時。
orig::  ^568c2

是時，釋迦牟尼佛默然而坐。
commentary:: 
世尊默然，端坐受讚。
orig::  ^568c4

及諸四眾，亦皆默然。
五十小劫。
commentary:: 
時會集眾，亦皆默然。
orig::  ^568c6

佛神力故。
commentary:: 
以佛所證神通力故。
orig::  ^568c10

令諸大眾，謂如半日。
commentary:: 
曉解之者，即短而長，見半日事如五十劫；
不了之者，即長而短，見五十劫如半日事。
orig::  ^568c12

爾時四眾亦，以佛神力故。
commentary:: 
時會四眾，亦因佛力，
orig::  ^568c18

見諸菩薩，徧滿無量，百千萬億，國土虗空。
commentary:: 
見於所來諸菩薩眾，徧滿他境無量國土虗空之中。
orig::  ^568c20

是菩薩眾中有四導師：
commentary:: 
是來菩薩大眾之中，有四上首唱導之師。
orig::  ^568c24

一名上行。
commentary:: 
功行殊勝最為上故。
orig::  ^568c28

二名無邊行。
commentary:: 
具足無邊清淨妙行。
orig::  ^568c30

三名淨行。
commentary:: 
具足修習白淨之行。
orig::  ^568c32

四名安立行。
commentary:: 
安住寂滅，成立梵行。
orig::  ^568c34

是四菩薩於其眾中最為上首唱導之師。
commentary:: 
作唱引導，為眾之師。
orig::  ^568c36

在大眾前各共合掌，觀釋迦牟尼佛而問訊言：
commentary:: 
出眾合掌，觀佛問訊，而作是言：
orig::  ^568c40

世尊，少病少惱，安樂行不？
commentary:: 
稱言：世尊！少疾病不？
少憂惱不？於四儀中常得安樂行正道不？
orig::  ^568c44

所應度者，受教易不？
commentary:: 
所可度眾，易受教不？
orig::  ^568c48

不令世尊生疲勞耶？
commentary:: 
機易受化，師則不勞。
此約如來應化之身，同於人世，故以世情而致問訊。
若據真身，初無逆順。
orig::  ^569a2

爾時，四大菩薩而說偈言：世尊安樂，少病少惱。
commentary:: 
安樂病惱，相持為言，安則不病，樂則不惱。
orig::  ^569a8

教化眾生，得無疲倦。
commentary:: 
於世眾生，易得行化，無有疲勞，
orig::  ^569a12

又，諸眾生受化易不？
commentary:: 
又所化眾易受教不？
orig::  ^569a16

不令世尊生疲勞耶？
commentary:: 
此乃菩薩遊化十方，禮事諸佛問訊之儀。
orig::  ^569a18

爾時，世尊於諸菩薩大眾中而作是言：
commentary:: 
此三句是阿難敘。
orig::  ^569a22

如是，如是。
commentary:: 
世尊答云：一一皆如汝之所問。
orig::  ^569a26

諸善男子！
commentary:: 
告諸菩薩：
orig::  ^569a28

如來安樂，少病少惱。
commentary:: 
身心俱安。
orig::  ^569a30

諸眾生等，易可化度。
commentary:: 
度生甚易。
orig::  ^569a32

無有疲勞。
commentary:: 
亦無疲倦。
orig::  ^569a34

所以者何？
commentary:: 
云何易度無有疲勞？
orig::  ^569a36

是諸眾生，世世已來，常受我化。
commentary:: 
由其眾生易受化意，由此人等久受我化。
orig::  ^569a38

亦於過去諸佛，恭敬尊重，種諸善根。
commentary:: 
又因久於過去佛所，恭敬尊重種善根故。
orig::  ^569a42

此諸眾生，始見我身。
commentary:: 
諸大根者，始於寂場，得見世尊，華嚴座席。
orig::  ^569a46

聞我所說，即皆信受，入如來慧。
commentary:: 
如十住、十行、十向、十地，及以等覺四十一位法身大士，
聞法信解，入佛智慧。
orig::  ^569b2

除先修習學小乘者。
commentary:: 
唯除最先不解華嚴習小乘者。
orig::  ^569b8

如是之人。
commentary:: 
如是習小鈍根之人。
orig::  ^569b12

我今亦令，得聞是經，入於佛慧。
commentary:: 
為鈍根故，須開方便為說三乘，俟根利已乃為說圓，亦同華嚴令入佛慧。
orig::  ^569b14

爾時諸大菩薩而說偈言：
commentary:: 
時諸菩薩聞佛所說善巧方便利根鈍根等，
令入於佛之智慧故，以偈讚：
orig::  ^569b20

善哉！善哉！
commentary:: 
重言善哉，美其至德。
orig::  ^569b24

大雄世尊！
commentary:: 
有大雄猛，萬德世尊。
orig::  ^569b26

諸眾生等，易可化度。
commentary:: 
上根之人，極其易化，不俟多方便。
中下之根，方便度脫，後易入圓。
orig::  ^569b28

能問諸佛，甚深智慧。
commentary:: 
華嚴會上如諸菩薩，法華會上如舍利弗。
orig::  ^569b32

聞已信解，我等隨喜。
commentary:: 
聞如來說，能信、能受、能解、能行，我等菩薩亦皆隨喜。
orig::  ^569b36

於時，世尊讚嘆上首諸大菩薩：
commentary:: 
四導師讚
orig::  ^569b40

善哉！善哉！
commentary:: 
先如讚美，後述其事。
orig::  ^569b42

善男子！汝等能於如來發隨喜心。
commentary:: 
所讚美者善，汝能於如來法中發心隨喜。
orig::  ^569b44

爾時彌勒菩薩。
commentary:: 
補處菩薩。
orig::  ^569b48

及八千恒河沙諸菩薩眾，皆作是念：
commentary:: 
彌勒及眾見下方來諸大菩薩昔所未見，
所以心疑，作是念言：
orig::  ^569c2

我等從昔已來。
commentary:: 
自從久遠，往昔已來。
orig::  ^569c6

不見不聞。
commentary:: 
眼不曾見，耳不曾聞。
orig::  ^569c8

如是大菩薩摩訶薩眾！
commentary:: 
如是諸來，大菩薩眾，
orig::  ^569c10

從地涌出，住世尊前。
commentary:: 
從地中涌，住世尊前。
orig::  ^569c12

合掌供養，問訊如來。
commentary:: 
三業恭謹，名為供養。
省問如來，起居安隱。
orig::  ^569c14

時，彌勒菩薩摩訶薩知八千恒河沙諸菩薩等心之所念。
commentary::  ^569c18

他心通故，所知人意。
orig::  ^569c20

並欲自決所疑。
commentary:: 
心亦自疑，求佛問決。
orig::  ^569c22

合掌向佛，以偈問曰：
commentary:: 
為眾及己問所疑事。
orig::  ^569c24

無量千萬億大眾，諸菩薩昔所未曾見。
commentary:: 
問所來者，無量之眾。
orig::  ^569c26

願兩足尊說。
commentary:: 
願福慧足，世尊為說。
orig::  ^569c30

是從何所來？以何因緣集？
commentary:: 
一問來處是何方所？
二問所集為何因緣？
orig::  ^569c32

巨身大神通。
commentary:: 
巨大之身，有大神通，從地涌出，
orig::  ^569c36

智慧叵思議。
commentary:: 
智慧深遠，不可思議。
orig::  ^569c38

其志念堅固。
commentary:: 
立志建念，堅實牢固。
orig::  ^569c40

有大忍辱力。
commentary:: 
能耐一切極重違惱。
orig::  ^569c42

眾生所樂見。
commentary:: 
一切眾生，之所樂見。
orig::  ^569c44

為從何所來？
commentary:: 
為復是從何處所來？
orig::  ^569c46

一一諸菩薩，所將諸眷屬。
commentary:: 
各各所帶，眷屬之眾，
orig::  ^569c48

其數無有量，如恒河沙等。
commentary:: 
狀其多也。
orig::  ^570a2

或有大菩薩，將六萬恒沙。
commentary:: 
一、菩薩將大恒沙眾。
orig::  ^570a4

如是諸大眾，一心求佛道。
commentary:: 
眾皆一心，為求佛道。
orig::  ^570a6

是諸大師等，六萬恒河沙。
commentary:: 
上首菩薩，六萬恒沙，
orig::  ^570a8

俱來供養佛，及護持是經。
commentary:: 
所以俱來，為欲供佛，及以持經，
orig::  ^570a10

將五萬恒沙，其數過於是。
commentary:: 
將五萬者，又復過前，六萬之眾，
orig::  ^570a14

四萬及三萬，二萬至一萬，一千一百等，乃至一恒沙。
半及三四分，億萬分之一，千萬那由他，
萬億諸弟子，乃至於半億，其數復過上。
百萬至一萬，一千及一百，五十與一十，乃至三二一。
commentary::  ^570a18

次第數來，漸漸減少。
orig::  ^570a24

單己無眷屬，樂於獨處者。
commentary:: 
樂於獨自在閑靜者。
orig::  ^570a26

俱來至佛所，其數轉過上。
commentary:: 
眷屬雖少，眾數甚多，轉過於上，
orig::  ^570a28

如是諸大眾！
commentary:: 
如是所集，無央之眾，
orig::  ^570a32

若人行籌數，過於恒沙劫，猶不能盡知。
commentary:: 
若復有人，行籌數之，過恒沙劫，猶不能知。
orig::  ^570a34

是諸大威德，精進菩薩眾。
commentary:: 
是諸菩薩，有大威德，勤行精進，
orig::  ^570a38

誰為其說法，教化而成就？
commentary:: 
為師於誰，與其說法，教化修行，成就道果？
orig::  ^570a42

從誰初發心？稱揚何佛法？
commentary:: 
平昔稱揚何佛之法？
orig::  ^570a46

受持行誰經？
commentary:: 
受持修行，誰之經典？
orig::  ^570a48

修習何佛道？
commentary:: 
其所修習何佛道行？
orig::  ^570b2

如是諸菩薩，神通大智力。
commentary:: 
有大神通，智慧之力。
orig::  ^570b4

四方地振裂，皆從中涌出。
commentary:: 
地自裂開，眾從地涌。
orig::  ^570b6

世尊我昔來，未曾是是事。
commentary:: 
白佛：世尊！自昔未見。
orig::  ^570b8

願說其所從，國土之名號。
commentary:: 
願說是眾，其所來處，國土之名，
orig::  ^570b10

我常遊諸國，未曾見是事。
commentary:: 
我住等覺，常遊十方，未見是眾，
orig::  ^570b14

我於此眾中，乃不識一人。
commentary:: 
我更不識眾中一人。
orig::  ^570b18

忽然從地出，願說其因緣。
commentary:: 
忽然之間從地而出，願說所來為何因緣？
orig::  ^570b20

今此之大會，無量百千億。
commentary:: 
會眾之數
orig::  ^570b24

是諸菩薩等，皆欲知此事。
commentary:: 
為眾請問，咸願欲知。
orig::  ^570b26

是諸菩薩眾，本末之因緣。
commentary:: 
是諸菩薩自本至末，如上所問種種因緣。
orig::  ^570b28

無量德世尊，唯願決眾疑。
commentary:: 
惟願大覺萬德世尊，為諸大眾決此疑情。 ^570b32

△此下明分身諸佛弟子致疑。
orig::  ^570b34

爾時釋迦牟，尼分身諸佛。
commentary:: 
即寶塔品所集分身。
orig::  ^570b36

從無量千，萬億他方，國土來者。
commentary:: 
十方諸佛。
orig::  ^570b38

在於八方。
commentary:: 
四方四維名為八。
orig::  ^570b40

諸寶樹下，師子座上，結跏趺坐。
commentary:: 
在此佛現寶樹下坐。
orig::  ^570b42

其佛侍者。
commentary:: 
其分身佛，所帶侍者，
orig::  ^570b46

各各見是，菩薩大眾。
commentary:: 
各見地涌，大菩薩眾，
orig::  ^570b48

於三千大千世界四方從地涌。
commentary:: 
自下而升。
orig::  ^570c2

住於虗空。
commentary:: 
塔佛在空，故住空裏。
orig::  ^570c4

各白其佛言：
commentary:: 
各白自己所師之佛。
orig::  ^570c6

世尊！此諸無量無邊阿僧祇菩薩大眾從何所來？
commentary::  ^570c8

欲知來由。
orig::  ^570c10

爾時，諸佛各告侍者：
commentary:: 
諸佛各語所帶侍者：
orig::  ^570c12

諸善男子，且待須臾。
commentary:: 
告言少待。
orig::  ^570c14

有菩薩摩訶薩名曰彌勒。
commentary:: 
此方補處慈氏菩薩。
orig::  ^570c16

釋迦牟尼佛之所授記，次後作佛。
commentary:: 
釋迦授記，當來成佛。
orig::  ^570c18

已問斯事。
commentary:: 
如前彌勒所問。世尊！
orig::  ^570c22

佛今答之。
commentary:: 
釋迦今者當為說之。
orig::  ^570c24

汝等自當因是得聞。
commentary:: 
佛答彌勒：汝自得知。
orig::  ^570c26

爾時，釋迦牟尼佛告彌勒菩薩：善哉，善哉！
阿逸多！
commentary::  ^570c28

此云無能勝，彌勒名也。
orig::  ^570c30

乃能問佛，如是大事。
commentary:: 
即問：所來諸菩薩眾，稱揚受持修習何道？
orig::  ^570c32

汝等當共一心。
commentary:: 
佛將答示，先誡攝心。
orig::  ^570c36

被精進鎧。
commentary:: 
修道破魔，貴乎精進，譬如入陣而披鎧甲。
orig::  ^570c38

發堅固意。
commentary:: 
意不堅固，事不能成，故先勸發。
orig::  ^570c42

如來今欲顯發宣示。
commentary:: 
欲明大事，故誡勸之。
orig::  ^570c44

諸佛智慧。
commentary:: 
諸佛所慧，無上智慧。
orig::  ^570c46

諸佛自在，神通之力。
commentary:: 
一切諸佛得大自在神通無礙，以智慧故不住生死，
以慈悲故不住涅槃，或長或短隨緣應現，名為自在神通之力。
orig::  ^570c48

諸佛師子，奮迅之力。
commentary:: 
師子行時，前進後却，前表進善，後表却惡，佛如是名為師子奮迅之力。
orig::  ^571a6

諸佛威猛，大勢之力。
commentary:: 
圓教大乘，究盡三惑，圓顯一性，此佛威猛大勢之力。
orig::  ^571a10

爾時，世尊欲重宣此義，而說偈言：當精進一心。
commentary:: 
當須一心勤行精進。
orig::  ^571a14

我欲說此事。
commentary:: 
佛欲明此，大事因緣，
orig::  ^571a18

勿得有疑悔。
commentary:: 
疑惑退悔，不能入道，故誡勿得，
orig::  ^571a20

佛智叵思議。
commentary:: 
佛之智慧，其義深遠，心思口議，所不能及。
orig::  ^571a22

汝今出信力。
commentary:: 
汝今出自信心之力。
orig::  ^571a26

住於忍善中。
commentary:: 
住於忍耐，善法之中。
orig::  ^571a28

昔所未聞法，今皆當得聞。
commentary:: 
昔所未聞，圓妙之法，今於此會，悉當得聞。
orig::  ^571a30

我今安慰汝，勿得懷疑懼。
commentary:: 
我今先當安慰於汝，聞妙勿得懷疑憂懼。
orig::  ^571a34

佛無不實語，智慧不可量。
commentary:: 
佛口所宣，一一稱實，智慧深遠，不可度量。
orig::  ^571a38

所得第一法，甚深叵分別。
commentary:: 
佛所證得第一妙法，其義深遠不可分別。
orig::  ^571a42

如是今當說，汝等一心聽。
commentary:: 
如是深妙，今當演說，汝等咸須一心善聽。
orig::  ^571a46

爾時，世尊說是偈已。
commentary:: 
說上誡勸如實偈已。
orig::  ^571b2

告彌勒菩薩：我今於此大眾宣告汝等：
commentary:: 
今於眾中，明示汝等。
orig::  ^571b4

阿逸多！
commentary:: 
如前。
orig::  ^571b8

是諸大菩薩摩訶薩。
commentary:: 
地中涌者。
orig::  ^571b10

無量無數阿僧祇。
commentary:: 
如是數量。
orig::  ^571b12

從地涌出，汝等昔所未見者。
commentary:: 
即前云我常徧遊，未見是事。
orig::  ^571b14

我於是娑婆世界。
commentary:: 
佛於此界，發心修行。
orig::  ^571b18

得阿耨多羅三藐三菩提已。
commentary:: 
得成無上正等覺已。
orig::  ^571b20

教化示導，是諸菩薩。
commentary:: 
果上教化，是眾菩薩。
orig::  ^571b22

調伏其心，令發道意。
commentary:: 
以戒定慧調柔制伏，其定一心令發究竟無上道意。
orig::  ^571b24

此諸菩薩皆於是娑婆世界之下，此界虗空中住。
commentary::  ^571b28

在娑婆下，不住此也。
在下空中，不異此也。
不住不異，即表中道。
菩薩住寂，故云空中。
orig::  ^571b30

於諸經典，讀誦通利。
commentary:: 
雖則住空而不廢有，讀誦諸經皆悉通利。
orig::  ^571b34

思惟、分別、正憶念。
commentary:: 
菩薩證得無分別智，一切諸塵皆不顯現，
住於真寂，清淨湛然，不涉思忖，憶忘俱無，是不涉有。
今大菩薩思惟分別，即是正觀。
如淨名云：能善分別諸法相，於第一義而不動。
正憶念者，即是正定。
即淨名云：雖知諸法空，而常修淨土，能正其心，
憶念不謬，即正定也。
orig::  ^571b38

阿逸多！是諸善男子等。
commentary:: 
地涌菩薩。
orig::  ^571c2

不樂在眾多有所說。
commentary:: 
在眾多事，空言無益，所以不樂。
orig::  ^571c4

常樂靜處。
commentary:: 
常只樂於靜默安處。
orig::  ^571c8

勤行精進，未曾休息。
commentary:: 
勤行聖道，晝夜精進，無暫停息。
orig::  ^571c10

亦不依止人天而住。
commentary:: 
亦不依附，人間天上。
orig::  ^571c14

常樂深智，無有障礙。
commentary:: 
常樂修於甚深智慧，觀法空寂無有障礙。
orig::  ^571c16

亦常樂於，諸佛之法。
commentary:: 
諸佛法者，揀去三乘，唯樂一乘佛所得法。
orig::  ^571c20

一心精進，求無上慧。
commentary:: 
常爾一心，無諸思念，精進求於，無上佛慧。
orig::  ^571c24

爾時，世尊欲重宣此義，而說偈言：阿逸汝當知！
commentary:: 
告阿逸多：汝當知此。
orig::  ^571c28

是諸大菩薩。
commentary:: 
地涌大眾。
orig::  ^571c32

從無數劫來，修習佛智慧。
commentary:: 
修行習學佛之智慧。
orig::  ^571c34

悉是我所化，令發大道心。
commentary:: 
悉是我身之所教化，令發無上大道之心。
orig::  ^571c36

此等是我子，依止是世界。
commentary:: 
此等皆是我之法子，依此空界異餘菩薩。
orig::  ^571c40

常行頭陀事，志樂於靜處。
commentary:: 
頭陀是梵語，此云抖擻，謂修空寂，抖擻一切塵勞煩惱，立志樂居空勝之處。
orig::  ^571c44

捨大眾憒閙，不樂多所說。
commentary:: 
捨去眾事，寡於言語。
orig::  ^571c48

如是諸子等，學習我道法。
commentary:: 
如是大眾諸弟子等，學習我之無上道法。
orig::  ^572a2

晝夜常精進，為求佛道故。
commentary:: 
曉夜之間未常懈倦，為欲求於佛道之故。
orig::  ^572a6

在娑婆世界，下方空中住。
commentary:: 
前彌勒問：為從何來？
今佛答云：住下方空。
orig::  ^572a10

志念力堅固，常勤求智慧。
commentary:: 
立志作念，願力堅固，常欲勤修，佛之智慧。
orig::  ^572a14

說種種妙法，其心無所畏。
commentary:: 
善能演說種種妙法，其心安隱無所畏懼。
orig::  ^572a18

我於伽耶城，菩提樹下坐。
commentary:: 
伽耶，此云山城，即中印土摩竭提國城之西南，佛成道處菩提樹下。
orig::  ^572a22

得成最正覺，轉無上法輪。
commentary:: 
圓覺登住，便名正覺。
佛自證處，名最正覺。
三乘法輪，分上中下。
一乘法輪，名為無上。
orig::  ^572a26

爾乃教化之，令初發道心。
commentary:: 
爾時，我乃常教化之，令其初發無上道心。
orig::  ^572a32

今皆住不退，悉當得成佛。
commentary:: 
今則皆住不退之地，悉當得成無上佛果。
orig::  ^572a36

我今說實語，汝等一心信。
commentary:: 
昔云今生伽耶成道，是為劣機方便而說。
今云久成，是說實語。
汝等皆當一心信受，勿生疑惑。
orig::  ^572a40

我從久遠來，教化是等眾。
commentary:: 
我從久遠，曠大劫來，教化是等，大菩薩眾。
orig::  ^572a46

爾時彌勒菩薩摩訶薩，及無數諸菩薩等。
commentary:: 
彌勒及眾，無數菩薩，
orig::  ^572b2

心生疑惑，恠未曾有。
commentary:: 
一疑釋迦成道未久，二疑菩薩智慧神通，所以驚恠。
orig::  ^572b6

而作是念：
commentary:: 
眾心作念：
orig::  ^572b10

云何世尊，於少時間。
commentary:: 
謂佛成道，四十餘年。
orig::  ^572b12

教化如是無量無邊阿僧祇諸大菩薩。
commentary:: 
疑地涌眾，非佛所化。
orig::  ^572b14

令住阿耨多羅三藐三菩提。
commentary:: 
今得住於，無上菩提。
orig::  ^572b18

即白佛言：
commentary:: 
因疑白佛：
orig::  ^572b20

世尊！如來為太子時，出於釋宮。
commentary:: 
如來昔在迦夷羅國太子時，不嗣王位，出於釋宮。
orig::  ^572b22

去伽耶城不遠。
commentary:: 
去於山城，未得長遠。
orig::  ^572b26

坐於道場，得成阿耨多羅三藐三菩提。
commentary:: 
便坐道場，得成佛果。
orig::  ^572b28

從是已來，始過四十餘年。
commentary:: 
十九逾城，六年苦行，五年遊歷，三十成道。
說法華時七十二歲，故云始過四十餘年。
orig::  ^572b32

世尊！云何於此少時大作佛事？
commentary:: 
云何於此些少時間，能作如是廣大佛事？
orig::  ^572b38

以佛勢力，以佛功德。
commentary:: 
轉凡成聖，佛勢力也。
令具福慧，佛功德也。
orig::  ^572b42

教化如是無量大菩薩眾，當成阿耨多羅三藐三菩提。
commentary::  ^572b46

其事甚大，所以疑也。
orig::  ^572b48

世尊！此大菩薩眾，假使有人於千萬億劫數不能盡，不得其邊。
commentary::  ^572c2

言眾之多，久數不盡。
orig::  ^572c4

斯等久遠已來於，無量無邊諸佛所。
commentary:: 
謂是等眾，久事諸佛，
orig::  ^572c6

植諸善根，成就菩薩道，常修梵行。
commentary:: 
靈山會眾不識地涌，諸大菩薩云何得知久植德本，
成菩薩道，常修淨行？
由見所來神通智慧，以果驗因，知是久習。
orig::  ^572c10

世尊！如此之事，世所難信。
commentary:: 
言此一事，師少子老，一切世間之所難信。
orig::  ^572c16

譬如有人，色美髮黑，年二十五。
commentary:: 
以少壯者，喻佛近成。
orig::  ^572c20

指百歲人言：是我子。
commentary:: 
喻佛指眾，是我弟子。
orig::  ^572c24

其百歲人亦指年少言：是我父，生育我等。
commentary:: 
喻大菩薩，亦指世尊，是我等師，教化我者。
orig::  ^572c26

是事難信。
commentary:: 
如是之事，是所難信。
orig::  ^572c30

佛亦如是。
commentary:: 
合少年喻。
orig::  ^572c32

得道已來，其實未久。
commentary:: 
四十餘年。
orig::  ^572c34

而此大眾，諸菩薩等。
commentary:: 
地涌之眾。
orig::  ^572c36

已於無量，千萬億劫。
commentary:: 
久劫已修。
orig::  ^572c38

為佛道故，勤行精進。
commentary:: 
為欲求於佛道之故，晝夜勤行精進之道。
orig::  ^572c40

善入出住，無量百千，萬億三昧。
commentary:: 
真常大定本無出入，有出入者是示現耳。
端心正念趣於寂定，名為入也；堅固不動如須彌山，
名為住也；稍稍安詳後定而起，名為出也。
言三昧者，即是正定。
orig::  ^572c44

得大神通，久修梵行。
commentary:: 
神通之力，猶定而發。
因寂定故，了了見性。
心通無礙，故發神通。
福德莊嚴，皆由梵行。
orig::  ^573a4

善能次第，習諸善法。
commentary:: 
事行眾多，一時難辨，善能次第，隨時修習。
orig::  ^573a10

巧於問答，人中之寶。
commentary:: 
如初至時，見佛瞻禮問答之語，其義善巧，於人倫中真大寶也。
orig::  ^573a14

一切世間，甚為希有。
commentary:: 
於諸世間，甚為罕有。
orig::  ^573a18

今日世尊方，云得佛道時。
commentary:: 
云在伽耶得道之時。
orig::  ^573a20

初令發心教化示導，令向阿耨多羅三藐三菩提。
commentary::  ^573a22

初教發心導化，令向無上菩提。
orig::  ^573a24

世尊得佛未久？
commentary:: 
四十餘年。
orig::  ^573a26

乃能作此，大功德事。
commentary:: 
教化示導，是諸菩薩。
orig::  ^573a28

我等雖復信，佛隨宜所說。
commentary:: 
我等菩薩雖復信佛，如來方便隨宜而說。
orig::  ^573a30

佛所出言，未曾虗妄。
commentary:: 
佛金口中所出之言，皆是真實，未甞虗妄。
orig::  ^573a34

佛所知者，皆悉通達。
commentary:: 
佛智無礙，所知如實，無不通達。
orig::  ^573a38

然諸新發意菩薩，於佛滅後。
commentary:: 
彌勒所以難於佛者，唯恐後人不能信故。
orig::  ^573a42

若聞是語，或不信受。
commentary:: 
為疑惑故，不信是法。
orig::  ^573a46

而起破法罪業因緣。
commentary:: 
不信則毀，毀則招過。
orig::  ^573a48

唯然，世尊！願為解說，除我等疑。
commentary:: 
唯然者，應諾之辭，惟願為說，去我等疑。
orig::  ^573b2

及未來世諸善男子，聞此事已亦不生疑。
commentary:: 
由問答故，斷二種疑：一、斷現在，二、斷未來。
orig::  ^573b6

爾時，彌勒菩薩欲重宣此義，而說偈言：
佛昔從釋種，出家近伽耶。
commentary::  ^573b10

佛在昔時，從釋種中棄俗出家，近伽耶城五六里間。
orig::  ^573b12

坐於菩提樹，爾來尚未久。
commentary:: 
坐道樹下。自從爾來，四十餘年，
orig::  ^573b16

此諸佛子等，其數不可量。
commentary:: 
言眾多也。
orig::  ^573b20

久已行佛道，住神通智力。
commentary:: 
久已修行，住於無礙，大神通力，
orig::  ^573b22

善學菩薩道，不染世間法。
commentary:: 
善能習學菩薩之道，不敢染著世間之法。
orig::  ^573b26

如蓮華在水，從地而涌出。
commentary:: 
譬如蓮華，在於濁水，自於地中，而忽涌出。
orig::  ^573b30

皆起恭敬心，住於世尊前。
commentary:: 
皆起敬心，住在佛前。
orig::  ^573b34

是事難思議，云何而可信？
commentary:: 
是化現事難可思議，人云何能而即信受？
orig::  ^573b36

佛得道甚近，所成就甚多。
commentary:: 
得道日淺，化眾甚多。
orig::  ^573b40

願為除眾疑，如實分別說。
commentary:: 
願與眾人除疑惑故，以如實義分別演說。
orig::  ^573b42

譬如少壯人，年始二十五。
commentary:: 
如有年少，方二十五，
orig::  ^573b46

示人百歲子，髮白而面皺。
commentary:: 
示他年高髮白面皺百歲之人。
orig::  ^573b48

是等我所生，子亦說是父。
commentary:: 
少年指老，我之所生。
老指年少，謂是己父。
orig::  ^573c4

父少而子老，舉世所不信。
commentary:: 
事異常情，人豈得信？
orig::  ^573c8

世尊！如是得道來甚近。
commentary:: 
如年少者。
orig::  ^573c10

是諸菩薩等，志固無怯弱。
commentary:: 
志願堅固，無有怯弱。
orig::  ^573c12

從無量劫來，而行菩薩道。
commentary:: 
自從遠劫，行菩薩道，
orig::  ^573c14

巧於難問答，其心無所畏。
commentary:: 
善巧能為疑難問答，其心圓活而無所畏。
orig::  ^573c16

忍辱心決定，端正有威德。
commentary:: 
而能忍辱，心不狐疑，形體端正，有大威德。
orig::  ^573c20

十方佛所讚，善能分別說。
commentary:: 
十方諸佛，皆所讚歎，善能分別，演說諸法。
orig::  ^573c24

不樂在人眾，常好在禪定。
commentary:: 
不樂在於眾憒閙中，常好習靜在於禪定。
orig::  ^573c28

為求佛道故，於下空中住。
commentary:: 
為欲求於成佛之道，在於謙下空寂之中。
orig::  ^573c32

我等從佛聞，於此事無疑。
commentary:: 
我等從佛，聞如是說，心自不疑，
orig::  ^573c36

願佛為未來，演說令開解。
commentary:: 
願佛慈悲，為未來世初心菩薩說令開解。
orig::  ^573c40

若有於此經，生疑不信者，即當墮惡道。
commentary:: 
言不決疑，大有所損，恐生毀謗，墮於惡道。
orig::  ^573c44

願今為解說。
commentary:: 
願於今日，明為解說。
orig::  ^573c48

是無量菩薩。
commentary:: 
是諸無量，地涌菩薩，
orig::  ^574a2

云何於少時，教化令發心，而住不退地？
commentary:: 
世尊！云何於少時間，教化示導令發道心，今皆住於不退之地？
妙法蓮華經句解卷第五
 ^574a4
