
xu:: 
#  No. 405-A 刻釋觀無量壽經記序
No. 405-A 刻釋觀無量壽經記序
夫樂國之業者，眾聖所讚，群賢所宗，以故文殊、
彌勒願生，天親、龍樹誓往，賢聖尚然，況顓蒙乎？
當劉宋之際，畺良耶舍三藏再譯斯經，而后諸家彬彬然駕說矣。
惟我　終南大師，儼然楷成古今為一家，
學固毋論，其它金口而木舌者，孰與智者禪師哉？
其說曰：此經心觀為宗，實相為體。
四明曰：託境觀佛，佛相乃彰，全心是佛，
全佛是心，終日觀心，終日觀佛。
是言也，善則善矣，雖然，如棄適時之巧，我弗取也。
間者人或稱即心念佛，何用它佛為？
繄為之難，言之得無訒乎？
夫挾泰山以超北海之類耳。
又人或謂弘願稱名也者，權假方便焉耳，不足賴也。
甚哉其說也！#CB17682;戾恣睢，
謗讟聖言，以是為非，以非為是，逞其詭辭，
黜嫚眾兆，是可忍也，孰不可忍也。
唐法聰師肇造天台觀經疏記，其文簡而理明，
其辭約而事備，而間襲我　終南之說矣。
最後寶雲、四明相繼蔚如也，而聰師之記#CB10128;已湮滅殊方，
以故使寶雲、四明不知天地間有斯文在。
昔者寺門珍公乘桴浮海，得斯記開元寺以歸，
猶且藏之名山，紬之石室，寥寥乎不出于人間，葢亦久矣。
予探金簡於名山，獲此石室之書，今茲乙卯，乃將上梓以示大方。
夫斯記也，不惟壎箎智者之說，亦將使游我終南山之者生之羽翼乎。
是以良忠師甞記四帖疏，#CB15447;#CB15447;以斯記而釋彼疏。
然則今為終南之學者，胡可棄乎，胡可棄乎。
伏冀辨析難易，觝排詭辭，俾夫控侗顓蒙，
斁此棘林，游彼瓊樹，豈不厚幸哉。
於是乎序。 ^243a7

享保二十龍集乙卯十一月武陽緣山南溪沙門白蘋雅山撰
other:: 
# 釋觀無量壽佛經記
釋觀無量壽佛經記
author:: 沙門　法聰　撰 ^243b12

將釋疏文，大分為二：初通明二土依、正不同；
次從然化因事漸下，別解此經來意。
初為三，謂法、喻、合。
法為二：先明二土二果不同；次從誠由心分垢、
淨下，辯二土修因有異。
初又二：初兩句明二土依、報不同；次胎、
獄下，談二土依、正二果各異。
初又二：初句通明二土依之苦、樂，次二句明二土地之淨、穢。 ^243b26

夫樂#CB15131;者，夫者發語之端，
樂#CB15131;者同居淨土，
樂者彼土無三惡趣，是以二報俱樂故也。
#CB15131;者淨國分限也。
又樂者池流八水金剛為砂，地涌七珍琉璃間雜，
寶樹行列禽風說法，二報無苦常聞大乘，
三輩往生華開見佛，依正宣說咸讚三寶，是為俱樂。
苦域者同居穢土，苦者娑婆世界雜惡共居，
五濁八苦日夜交煎，十惡業成長輪靡息，
聖果未證為三惑所籠，生死無邊未能出離，
忍受三毒故名為苦，即有三苦八苦。
域者娑婆分限故名為域。
金寶者，淨土所居皆寶莊嚴。
泥沙者，同居穢地並是砂礫。
已上明二土依果竟。
次二句明二土依正報。
胎獄者，此土正報在胎，經於十月受諸寒熱，身識不樂義如胎獄。
華池者，淨土化生新舊二人皆處寶池，修因值緣得生華果。
棘林者，此土荊棘惡處依報猶如棘林。
瓊樹者，玉樹也。淨土七重行樹皆以寶成，
或有一樹黃金為根、紫金為莖、白銀為枝、
碼碯為條、珊瑚為葉、白玉為華、真珠為果等，七七四十九重行樹皆寶樹也。
此明二土二果竟。
次此下四句，辨二土修因有異。
誠由心分垢淨者，誠由實也。
垢淨之故且分二心，只緣心淨行善則昇樂國寶地寶池瓊樹之玅方，
由心有垢行惡則沉苦域泥沙棘林之麤界。
次喻中二：初句喻淨土因果，故云形端則影直；
次句喻此土因果，由心垢果苦，故云源濁則流昏。
三故知下合中二：初明依報因果，次願見下明正報因果也。
文云故知欲生至淨土，勸此土人修彼土依果，即純淨所居。
次必修下勸此土有緣修玅國因果。
次二句明正報，願見世尊即見極樂果，要行淨業即是修因。
淨業三種下文自說。 ^243b38

然化因事下，第二、別明此經來意，中三：
初通明經意；次此經心觀下，別解題目；
三、分文為三下，依文解釋。
初文為三：初明三意；次落日下，別廣正宗，
明觀大體，統收經意；三、可謂微行下，結嘆。 ^244a2

初文三：初談序，次大聖下說正宗，三從使末俗有緣下讚流通。
初序謂證信發起二序然者是也。
化者佛出度生宣揚四辯名之為化。
因者眾生有機為因。
事者諸佛化儀前三後一為事。
又通序中六句後五亦名為事。
漸者以法逗機有漸，漸頓二人修習令證大小似真二果。
教者即能詮教門四種不同，即藏通別圓也。
緣興下是發起序，即善惡二緣興發。
闍王是惡，殺父害母造於二逆，故云殺逆。
韋提是善，故興哀請。
哀即悲哀，義及於王。
請即普請，身兼徒眾及來世機，故云哀請。
次大聖下明正宗意。
大聖者極尊之號，自行果滿窮源盡性智斷具足，故云大聖。
大者包含為義，謂包三五七九，故言大聖。
聖者正也。三身同證有感必形，智同法界善惡窮源，
用無不極照無不遍，洞覽無遺一切皆達，故名為聖。
首楞嚴定靡所不攝，為三輪鑒機、四辯授藥，
應病與藥令得服行，故名大聖。
埀者，俯影下臨順十界機。
慈者，即三慈法與物俱樂。
乘機者，即身意二輪，鑒機視通大小俱益。
演法，即口輪說於半滿四法。
曜者，光也，照明影現。
玉相者，放白毫相遍十方界。
彩者，光金色相故也。
珍臺者，為金臺，即所表曰瑞。
廣示珍域者，光照十方故云廣，諸土皆現故云示，
諸國皆寶故云珍，諸佛界分故名為域。
宗歸者，韋提希雖覩諸土皆有光明，而機在淨國，故云願生彌陀佛所。
三使末俗下，讚流通義。
末俗者，即像末之時，有緣眾生感應道交隨業皆往，即今時得生人也。
遵由奉侍，斯由此也。
玅觀即十六觀，一念心起依正宛然，皆空假中無不具足，
三一相即圓融自在而不一異，故為玅觀。 ^244a10

次為落日下重廣正宗，落日在初觀，大水結氷即水觀，
瑠璃之地當第三觀，義兼於水，風吟寶葉即四樹及第七華座，
觀天樂者第六觀，波動金渠即第五池，
觀契短合響即第八觀，觀肉髻等者即第十十一二菩薩，
觀念毫相等者即第九真身，義兼第八普雜三觀，及其瞑目等者即後三觀。
三輩九品乘臺往生，故云高踊。
文成者淨土受生，印壞者此方陰滅，金蓮者三品所乘福報隨往。
而橫截者，截三惑斷而得上中下生，惑謂見思塵沙無明三病。
而長驚者，馳義，即往也，速義。
至和尚說偈：清淨皎潔無塵垢，蓮華化生為父母，
修道已來經十劫，示出閻浮受眾苦，一生苦行超千劫，永離娑婆歸淨土。
過此土五八之苦，永離穢境一得不退，故云長驚。 ^244b16

可謂微行下。三、結嘆。
行者，即三種淨業玅觀。
至道者，即十六觀，圓融自在，即一而三，故云玅也。
修因得果，從來至彼，故名至道。
道者，即能通至所通為義。
業行雖多，以心觀為要術。
一念心起，淨土宛然，無作體如，故言微行。
一心三觀，皆空、假、中，能、所雖分，互照不思議境，
要在心源，即觀功也。
橫周竪窮，平等無二，三觀因圓，三德果滿，
皆由心要義成，故言至道要術。 ^244b42

此經心觀下，第二、別解題目。
文二：初略，次廣。初略明宗體；次所言下，略釋經題。
舉正報以收依果者，將真身觀收前八門，
述化主包徒眾即彌陀，明能化攝所化，度脫有緣眾生總兼諸觀。
言佛便周者，佛即能說、所說二佛，佛是化主，即能仁是。
所觀彌陀當第九觀，能所合明即十六觀，
所居之土即前七觀，所化之機攝後五觀，
故佛一字能所該通皆具十六，並是佛說故言便周。 ^244c8

次廣解五義，又二：先標列，次依文釋。
此經名體等者，此經從人為名，實相為體，
心觀淨土為宗，生善滅惡為用，對半明滿為教相。 ^244c24

次釋五義，文為五：先釋名，為二：先通，次別。
文為二：先釋，次結嘆。
初為三：初通一化，次約一經，三約一字。
初文二：先釋，次結。
初通別解。通則經者，聲、色、法為經。
別有七者，謂三單、三雙、一具足為別。
若單人，如提謂長者經、須達拏太子經；
單法，如大經及大般若；單譬，如大雲經、
枯樹經、樓炭經，此三單也。
或復人、法為名，如淨名經；法、譬為名，如法華經；
喻、人為名，如金光明經，此三為複。
或具，如華嚴經、大方廣佛華嚴，即人、法、
譬為名，即三也。從一乃至無量行別者，
若修一行，即一念及如來行；若二行，修色、
心及定、慧；三行，即三諦、三觀；四行，即四諦、
四等；五行，修五眼、五根；六行，即六度；七行，
即七覺分；八行，即八正道；九行，即九法界及九種大禪；
十行，即十乘觀法及十法界。
四教各有四門，門門四悉，諸行皆具，故云無量行。
諸行雖多，同歸三身、四德，即行通四。
四十六門者，藏教生滅四門，通教無生，
別教無量，圓教無作。
生滅四門者，有、空、亦有亦空、非有非空。
三教亦爾，前兩教會偏真理，後兩教會圓中理，有次不次別。
圓別理同，理隨於門，理隨名異，故名別也。
此約一化者，結也。
即佛出世一期，通化五味。
經華嚴乳味有別、圓八門，阿含酪味有藏教四門，
方等生蘇有四教即十六門，般若熟蘇有通、
別、圓十二門，法華醍醐味唯開顯圓四門。
開前四味，並入醍醐，智斷具足，理窮實相。
次約一經言教、通、別者，佛說即教，教即能詮行、
所行行，理即所詮理、教、行三，修因至果，
惑盡智明，故須三法。
次佛即法身下，結，又二：初結嘆，次舉少況多。
初法身對理，般若對教，解脫對行，皆由一心三觀修教、
行、理、證果，三身融通無二。
空即般若，假即解脫，中即法身。
聞名既爾，乃至盡經並須三觀具足。
次於一字尚下，舉少況多。
於一色字上成三觀義，故經云：一切法趣色，是趣不過色。
上不可得，云何當有趣、非趣？
即成假、空、中三觀具足。 ^244c30

次別釋，文為四：先佛，次說，三觀，四無量壽。 ^245a44

佛有六種，是六即義：一、理即佛。
大經云：一切眾生即是大乘舍中寶藏額珠。
廣如涅槃疏說。如來藏經十喻者，二、文不同。
諸文引用，或云佛藏者，隨語便耳。
文在方等如來藏經中。
彼經一卷，佛為金剛藏菩薩說。
文雖有十，義但似九。
初、二文同一義，故初文云：我以佛眼觀一切眾生煩惱中有佛智眼，
有如來身，結跏趺坐，儼然不動。
善男子！譬如天眼觀未敷華中有如來，
除却萎華已，便得顯現。
佛見眾生亦復如是。
已下九譬總有九番，長行、偈頌各四、五行。
今略引要，合前喻相。
初云：譬如萎變華，其華未開敷，天眼者觀見，如來身無染。
二云：譬如嚴樹蜜，無量蜂圍繞，善方便取者，先除彼群蜂。
三云：譬一切秔粮，皮#CB00712;未除蕩，
貧者猶賤之，謂為可棄物。
四云：譬金在不淨，隱沒莫能覩，天眼者乃見，即以告眾人。
五云：譬如貧人家，內有珍寶藏，主既不知見，寶復不能言。
六云：譬如菴羅果，內實不毀壞，種之於大地，必成大樹王。
七云：譬如持金像，行詣於他方，裹以弊穢物，棄之以曠野。
八云：譬如貧女人，色貌甚醜陋，而懷貴相子，當為轉輪王。
九云：譬如大冶鑄，無量真金像，愚者自外覩，但見燋黑土。
文中以佛性合喻。
二名字，即緣理發大乘心。
三觀行，即修不思議十法通達無礙。
四相似，即六根互用，十信菩薩發大心，長別三界苦輪海。
五分證，即謂十住行向地等覺四十一位。
六究竟，即玅覺佛地居常寂光土。
初理即，文為二：先明三德，次斯理下歎體不二。
初文分三德：初引四經更無不明了，理即法身。
次雖五無間下理即解脫。
五無間者：一受報無間〔捨身受報〕，二受苦無間
〔中無樂故〕，三時無間〔定一劫故〕，四命無間
〔中無絕故〕，五形無間〔其身充滿八萬由旬〕，
一人多人同處其中不相障礙，皆悉遍滿業不思議也。
三雖昏盲下理即般若。
次斯理灼然下嘆體理常平等無二，有無高下自爾本理，覺性恒如即理佛義。
名字即，文為二：先法，次喻。
法華云一百八十劫，初引二經多劫不聞名字。
次若佛出世，由出能說因說得聞，聞教尋詮修行得理，故云開甘露門。
門即是教，甘露是理，故須達聞名身毛皆竪。
名大經二十七云：舍衛城中有一長者名須達多，
為兒娉婦詣王舍城，既達彼城寄止長者珊檀那舍。
時此長者中夜而起告諸眷屬：仁等可起，速共莊嚴掃治宅舍辨具餚饍。
須達聞已尋自思惟：將非欲請摩伽王耶？
乃至不安乃如是耶？
長者答言：不也。居士！
我明日請佛無上法王。
須達長者初聞佛名，身毛皆竪，尋復問言：何等名佛？
長者答言：汝不聞耶？
迦毗羅城有釋種子，字悉達多，姓瞿曇氏，
父名白淨〔云云〕。乃至捨之出家，無師自覺，
得三菩提，貪恚癡盡，常住不變，不生不滅，
無有憂畏，於諸眾生，其心平等〔云云〕。
乃至具足十力、四無畏、五智三昧、大慈大悲及三念處，
故號為佛〔云云〕。須達多言：善哉大士！
所言佛者，功德無上，今在何處？
長者答言：今在此間王舍城迦蘭陀竹林精舍。
時須達多一心念佛所有功德，十力、無畏
〔云云〕，乃至三念處。
作是念時，忽然大明，日明猛盛，即尋光出，乃至來詣我所。
到已，頭面敬禮我足。
我時即為如應說法。
長者聞已，得須陀洹果。
當知聞名，身毛皆竪，心生渴仰，接足頂禮，便見佛。
佛說玅法，便證聖果。
昏夜大朗喻。闇惑心中，於名字不了，如昏夜；
因說生解，如大朗，即名字佛也。
人解巨關自闢，即名字人解悟觀行。
佛文為三：法、喻、合。
法又二：初觀金像；次心緣玄色下，託境作觀；
浩浩下，喻；周眸下，合。
合三：先十方，次三世，三三身。
三身中二：先果，次因。
一身即法身，一智慧即報身，力、無畏即應身。
即果三德：念色身即假觀，念法門身即空觀，念實相身即中觀。
即因三觀相似，文為三：先觀果因三身，
次釋相似比類四事相顯，三引玅經示相生信。
初念佛相好身，觀果應身，得相似相應，
得因色身；念佛法門身，觀果報身；念實相身，
觀果法身，得因報、法二身。
例色身作分證佛，文為二：先廣釋初住，次四十二位況例釋成。
初文二：初釋一界，次九界。
先明初發心住，一時分得三身，破無明，
證中理，三惑轉，三觀明，智德增，法身生故，故一發一切發。
發一切功德即應身，一切智慧即報身，一切境界即法身。
不前不後下，一心證三身三智，至得報身；
得如來玅色，至一切應身；開祕密藏，至其中即法身。
三身分成，能起大用。
分身百世界作佛，應化物機，作眾色像。
身輪現通，一音至諸聲，口輪說法，不動至等悅，意輪鑒機。
八相成道者：一、從兜率天下，二、託胎，三、
出生，四、出家，五、降魔，六、成道，七、轉法輪，
八、入涅槃，況九法界。
三輪耶者，舉少況多。
二住千佛世界，應化三住去，乃至行、向、
地、等覺。十信過前不可量究竟佛，文為二：
先正釋佛義，次佛有無量德下，指廣。
初文三：法、喻、合。 ^245a46

說者，口輪宣唱，揚四辯於舌端，流八音於聽表，故云名說。
十二部經者，或說修多羅、伽陀及本事、
本生、未曾有，亦說於因緣、譬喻並祗夜、
優婆提舍經、方廣授記、無問自說，即大小共十二部。
小無大三廣問記，大無三小緣喻事，即各九部耳。
八萬法藏者，故賢劫經云：從佛初發心乃至分舍利，
凡三百五十法門，一一門各六度，合二千一百度。
用是度破四分煩惱，合成八千四百。
約一度為十善，合八萬四千法門。
若作八萬四千法藏，約苦諦為名；若約集諦，
即八萬四千塵勞門；若約道諦，即八萬四千陀羅尼門；
若約滅諦，即八萬四千波羅蜜門。
六度即六波羅蜜，亦名八萬四千度無極。
六度者，有四種，謂生、滅、無生、無量、無作、四教法門。
四悉者，悉之名遍，檀之名施，諸佛用此四法遍施眾生，故云四悉檀也。
聞者至受行即世界，信戒至開發即為人，
貪恚至氷消即對治，隔凡至流水即第一義。
世界從果歡喜為名，為人即生善為稱，對治滅惡第一義。
入理或三二：一者、三無第一義；二、即世界為人益；
一、即唯得世界。若得相應，是信行人；從開生解，
聽習經論，問義修行，從因至果，則樂默然，
即法行人；端坐思惟，心融法界，隨心證入，
得果不差，即惑轉智明，不同闇證，真實修行，不並小外凡邪所求。
為一緣說者，為生滅人說生滅諸緣。
諸法者，即無生、無量、無作、通、別、圓十二門，門門四悉益。 ^246b6

釋觀中二：先標列經示處，次今釋意下結成身智。
又二：先釋次第，次釋一心。
初文三：釋空成報身，次釋假成應身，三釋中成法身。
知病識藥者，用四四辯觀四四諦用法義，
三辯觀四苦集名知病法義，二辯觀四道滅名識藥辭及樂說，
名應病授藥令得服行，是為入假之功用。
知次第法門，用四種法鑒十法界機，不過不減機熟則度，
隨根證理大小俱成，界內外法漚和照知，
先空次假後中，故名次第，即別教義。
次釋一心三觀，文為三：先釋，次引論證，三結歎。
初為三：先示處及釋義，次類顯，三三觀成身智，
次中論下引論證成，三此觀微玅下結嘆。
圓融自在而不一異，觀玅攝法相即結成。 ^246c4

釋無量壽中，先正釋，次結，此三身下融會。
初文三：法、喻、合。法文又二：初翻名總釋，次法身下別釋。
初又二：初翻名，次佛本無身下約二諦為機總釋。
初真諦，隨順世間下俗諦。
次別釋三身為二：先釋，次結。
初為三，謂法、報、應。
法身為二：先釋，次此即非身之身下結示。
初又二：初釋身壽，次釋量。
次報身亦三：釋身、壽、量。
次釋身又三：初引二經示相，次如如下境智並喻相成，
三法身非身下簡異結成，法壽非壽下釋壽，法量非量下釋量。
應身亦三，謂身、壽、量可知。
智與體冥下次結三身義，智即報身，體即法身，能起大用即應身。
如水銀下喻三身功德。
和法身下合僧祇及八十者，並是迹中壽命，
十九出家，三十成道，年八十唱入涅槃。
次然此三身下融會體德。 ^246c28

釋體中二：初通釋，次別解。
初為三：法、喻、合。法又二：初明正體，次具三德莊嚴。
次別解者，為三：先約俗類應身，次約底義正當法身，三約達義當報身。 ^247a6

釋宗文為二：先明古德立義不同，次今言下正釋，
為三：先標列，次釋，三故以修心下結。
標又三：初立宗體義，次明心觀為宗，三四種下略列土名。
以心觀淨即因，則佛土淨即果，由淨心修十六觀得生彼土，
故以為宗。各有淨穢下釋。
釋中二：先略，次娑婆惡下廣釋。
凡聖同居者，十法界共住六道，四聖即十界，故曰同居。
四教並有生同居人，藏教從初五停至羅漢向人並生此土，
通教從初地至六地，別教從十信至第六正心住，
圓教從第五品下至六信已上，並生同居土。
同居穢者，此中自分淨穢，六道穢、四聖淨，
四聖自分淨穢，證偏中理為淨，無明未除及分在為穢。
體柝巧拙有餘淨穢者，析拙藏教心修，
體巧通教體色，明空心修並得五分法身，
皆破見思為淨，未斷無明為穢，次第即別、
頓入即圓，並證理為淨，無明分在為穢耳。
方便有餘土者，藏教二人即無學支佛，
通教四人從第七地至佛地，別教從十信不退位乃至十迴向有三十四人，
圓教四人即七八九十信已上，並生方便土。
四住惑者，三界見為一住，欲界思為二住，
色界思為三往，無色界思為四住。
若約界外破三界無明盡，為五住惑，云色愛、無色愛等。
前二教斷見思盡，證偏真理；後二教斷見思塵沙無明惑，
證圓中理，有次第一心之異耳。
實報土者，藏通無人，別教有十地、等覺、
玅覺十二人，斷無明證中道；圓教四十一位、
十住乃至等覺，斷無明證中道。
常寂光土者，玅覺極地，三德究竟，三身圓滿，
智斷二德，不生不滅，名涅槃。
純淨佛土，即上品寂光，唯佛自住，身土無二，俱皆四德。
若中下二品寂光，有淨有穢，證理智明，
惑盡理窮，智斷具足，三結中修心。
玅觀者，即十六觀，依正二果，三輩往生，
能感淨土，一一皆具空、假、中三觀，故名為玅。
其德者，斷即空觀，破四住惑，報身成；即假觀，
破塵沙惑，應身成；即中觀，破無明惑，法身成；
即三觀，成三德，因果滿，三惑破，三身顯。
因名三觀，果名三德，是則因果不二，融通自在，
即一而三，即三而一，非三非一，而三而一，玅在其中。
頌曰：空觀如性不可得，假觀相合法界邊，
中觀體等理無二，即一而三常宛然。
其德如是，故名玅觀。 ^247a12

教相中為四：初明部時，次明翻譯，三明藏攝，四簡異。
初大乘方等教者，即第三時生蘇味也。
對半明滿是其教相，因此便明五味教相。
雖非部本，意傍知佛出世施開大綱，五味調機用教增減，
隨根證入冷然自分〔云云〕。
故大經云：譬如從牛出乳，從乳出酪，從酪出生蘇，
從生蘇出熟蘇，從熟蘇生醍醐，五味喻也。
初云：如從佛出十二部經，從十二部經出修多羅，
從修多羅出方等典，從方等典出摩訶般若，
從摩訶般若出大涅槃，五時法合。
初譬從牛出乳，即乳味對華嚴頓教。
八教有五，化儀有三，謂頓、祕密、不定。
化法唯二，謂別、圓。
酪對修多羅第二味，謂四阿含經。
漸初化儀有三，謂小乘、祕密、不定。
化法唯一，三藏教也。
生蘇對方等，當第三昧。
漸部中有七教，化儀有三，例藏可知。
化法有四，謂藏等四教也。
熟蘇對般若，當第四味。
漸部後有六教，化儀有三，即漸等。
化法亦三，謂通、別、圓。
醍醐對法華、涅槃，第五味也。
玅經唯有開權，圓教獨顯一乘。
何者？為實施權，遍於四味，開權顯實，收攝四味，
五時八教，總入醍醐。
涅槃扶律明常，具有四教，總知常住一期化儀，
出世大事，其功畢矣。
次大本二卷下，翻譯時代。
翻譯者，沙門畺良耶舍，此云時稱，西域人。
性剛直，寡嗜欲，善通三藏，多所諳知，尤功禪思。
以宋文帝永嘉元年歲次甲子達于京邑，
帝深加賞，勅住鍾山道林精舍。
譯出藥王藥上菩薩經一卷，譯觀無量壽佛經一卷，沙門僧含筆受。
三藏明義下，明義及經正意。
四、題稱下，簡異。 ^247b36

第三依文解釋，為二：初舉經分章次序中文，
二下略釋二意：一證信，六句下廣釋。
言如是者，所聞之法體對破外道，阿漚二字不如不是，
阿之言無、漚之言有，即斷常二見不出有無，故云如是也。
我聞者，能聞之人即阿難親承佛聞。
一時者，即聞時和合非異時也。
釋論廣破等者，迦毗羅計一、優樓僧佉計異，
一異不從因緣，但由於時。
時來眾生熟，時去即催促，時能覺悟人，是說時為因。
廣破竟，時有二種：一迦羅名定時，示內弟子時、
食時、著衣時是也；二三摩耶名假時，破外道。
外道計時實有，今破假名而已，定無實體也。
王城即通方所，耆山別方所。
我聞中三，謂法、喻、合。
初又二：先簡異立義徵起，次隨俗下答。
住者，經曰：在疏中轉。
義釋為二：先標列，次釋。
釋中具明因果。王城者，文有四悉：初即世界王，
有夫下即為人，又先所住城下對治，作是念時空聲下第一義。
此五山一義，#CB16014;婆羅 #CB02494;怒此云天王穴，
薩多般那求訶此云七葉穴，因施世羅求訶此云蛇神山，
薩菆怒魂真迦鉢羅此云少獨力山，五是耆闍崛山〔云云〕。
九十五種者，除佛一人，外道有六師，一師有十五弟子，合成九十六。
佛初曾事外道為弟子，知其非究竟，先同後異捨而離之，後證得果故云勝也。 ^247c38

發起序者，為三：初通明往意不同，次今經下問答，三依文解釋。
發起一經，亦名別序，亦名弟子序，亦名經前序。
證信序者，亦名通序，亦名經後序，亦名如來序，隨義種種差別也。
釋為四：先分章，次頻婆下問二意，三父願聞法下答，四乃釋義。
初為四下解釋。初文有四：一舉能害人，
二明其惡緣，三正明害父，四制臣佐。
初文可知。二惡緣者，即調達是。
此人身雖出家情存利養，往到佛所求出家欲學通法，
佛知其意止而不宣，阿難親弟愍而為說。
既得通已，惑於闍王殺父害母自欲殺佛，當為新佛新王共治於世。
闍王敬重，日日侍從五百乘車朝暮問訊，并供五百釜飲食。
父王聞已，日日恒將七百乘車朝暮問訊世尊，并供七百釜飲食。
達多聞已嫉妬心生遂失通法，既失通已心生慚愧不敢見闍世，
即往佛所求乞徒眾。
佛言：我尚不付屬身子目連，況汝癡人。
調達聞已心生忿恚，往闍世所語言：汝父長壽，
若待父死不可得王位，汝可害父，我當害佛，
當令現世有王佛興，治國教化人民安樂眾生得果，豈不悅耶？
報言：可爾。因行逆故云惡緣。
收執父王下，三正害父。
經文又三：先標王位，次顯列名，三正興害。
制諸群臣下，恐興異計故不得往。 ^248a32

二夫人奉食，極世飢苦，得色身益。
經有四意：一夫人奉食。
二王得食，身安請佛。
三申請弟子。四願聖拔苦與樂，得出世果。
三聖為說法，救生死苦，與涅槃樂，受戒增福，
說法進道，王因被囚，欣厭情深，聖應和機說法，
感應道交，方能獲果。
四如是時間下得益。
經有三意：一明時節。
二顯食力。三得現益。 ^248b24

初、闍世問守門者，經有四意：一、問答；二、
毀親；三、訶聖；四、正害母。
毀親為賊者，有二義故：一、是劫命賊，昔共王斷仙人之命；
二、盜食賊，偷#CB00595;蜜漿以飼於王。
訶聖中二：先人，次法，令惡王延惡命。
即執劒下，四：一、正害母。
何其痛哉！撮頭擬劒，身命在於須臾，慈母曲身合掌低頭，
就兒臨劒心神悶絕熱汗遍流，恍忽之間逢斯極苦，
親所生子反逆心生，殺父害母未曾聞見，
罪身當受敢有怨言，今死成難冥當有報，願王思念止殺害時。
一臣下，二、二臣勸不許害父，為七：初、與伴申敬；
二、白言下，引證；三、王今為此下，正諫；四、
時二大臣下，退躬；五、時阿闍世下，求救；
六、耆婆白下，重諫；七、王聞此語下，止不害母。
菴羅女子者，此女是毗舍離國大臣園中菴羅果樹上生，
即摩竭陀頻婆羅王到彼園中，因即有身，
後生男長大，兼先留王環為信，送歸本國，策耆婆為太子。
後時既有闍王，因託採藥，遂讓位不受，出菴羅女經也。
經云毗陀論，梵語，此云明論，詮義決定，
西方所重，故依此經，引古諫今。
古王無道，但害其父，未曾害母，王今害母，罪踰昔王。
經云諸惡者，此總明非禮篡逆之人非一，故云諸也。
剎利，梵音，此云田主，理應躬奉孝道，率化萬民，
何自行逆害，汙剎利種？
是旃陀羅。旃陀羅，此云殺者，極惡之人及蔑戾車等，
王今貴族，云何同彼？
故云不宜住此。有二義故：一者、王今造惡，
不存風化，京國神州豈遣旃陀羅為王？
此合擯出宮城意。
二者、王雖在國，辱我宗親，故須遠涉他#CB15131;，
永絕無聞之地，故云不宜住此也。
經：惶懼，有二意：一、惶失位；二、懼臣叛。 ^248b36

時韋提下請佛。經有四：一憂悴，二申禮，
三正請見，四悲哀再敬。
憂悴者，心不悅樂名愁憂，身無光澤稱為憔悴。
夫人憂悴備有六意：一與大王生死永絕，
二與眷眷思愛情離，三厭斯穢境樂聞樂土，
四自指女質專求勝報，五遙心請佛恐聖不應，
六自惟未修玅因不登上果，具此諸事故身心不樂。
此六為二：前二結前，後四生後。
離忍界極樂生，感應至因果成。
未舉頭下初神通。
經有三：先明聖應。
時不異勝鬘者，廣如寶積經說，勝鬘是波斯匿王末利夫人女，
嫁與踰闍國王為夫人，父母與女書云：
佛出我國神通自在普益眾生，勝鬘執書啟告世尊，世尊平等普化眾生。
此亦合現作白之時，佛於空中現便讚如來玅色身等〔云云〕。
次知機，三正感應。
中二：初弟子，次佛自性。
何故爾？機宜不同應赴亦異，大王機在弟子，夫人感於二聖。
經普雨天華持用供養者，瑜伽云：由七因緣釋梵諸天來至佛所：
一供養，二為聽法，三為決疑故，四翼從故，
五為饒益他，六敬重佛教故，七欲起會故。 ^248c40

時韋提見下，請生處，有四：一、見佛傷嘆。
傷嘆者，傷子無思，是故悲傷。
嘆己宿罪，此生惡報，怨結難處，情苦何堪？
障重殃深，未達因果。
佛大聖三世照知，唯願慈悲，示當生處，
捨茲穢境，淨土受生。
當不願聞逆人名字，傷嘆懺悔，願佛哀怜。
次請說宿因，三、願聞淨土，四、遠離惡處。
今向世尊下，經有二：初三業悔過，次專求淨土生處。 ^249a26

放光普示下，經又三：初、明光體用；次、明光德色；
三、明中現土。放眉間光者，表中道理。
觀佛三昧經云：如來為太子時，眉間白毫相長五尺。
至成道時，長一丈五尺，舒之表裏清徹，
白色光明置之，復卷聚在眉間。
至降魔時，舒白毫毛，至他化自在天。
彼天去閻浮提一百二十八萬由旬，今放此光照十方界，表眾生證中是光體用。
示土差別，經有三：先、別；次、總；三、結。
今見 ^249a40

去此不遠者，經有四：先問其定；次明界遠近；
三、勸觀現果，許為說譬。
經云：如執明鏡，自見面像，狀如懸鼓，如億千日，
又似星月，如天瓔珞，如旋火輪等。
四、為未來世說修因法，欲生彼國者，經有三，
謂標、列、結。列中，初、報恩敬法，愍物行慈；
次、生善離過，二乘小行；三、因果發心，大乘不共，自他俱運。
結，可知。二、佛告韋提：此三種下，經有四：
一、嘆正因；二、誡聽；三、許說淨業；四、讚問合宜。
感應道交，妙契機理，即得無生法忍者，
經有三，謂法、喻、合。
法中三：一、命阿難為眾廣說；二、佛自教修行玅觀；
三、顯佛力，得見淨土。
言佛力者：一、釋迦說力；二、彌陀願力；三、十方諸佛護念力。
喻中，觀心如鏡，所現土如面，觀心變如影像。
見彼國土下，合也。
無生忍者，由見是淨土，稱本求心，故生歡喜地。
應時即得者，聞說玅觀意，下文方得。
佛借方便，令修玅因，如教勤行，因圓果滿，
獲無生忍，入初住地。 ^249b6

汝是凡夫下，經，有二：一、斥凡無力；二、顯聖有緣。
初影障無聖德，次心相無大勝見境不遙。
如我今者下，問，有二：一、自行因佛得見；
二、為化眾生如何作觀得生淨土。 ^249b36

答中十六觀，答教我正受也。
文有三，謂標、列、判。
判中為二：初十三觀，觀往生處，顯土勝，
彰土妙，令觀淨境，覩極聖，修勝因，行玅行，
一念頃身證玅果，豈非託境成觀，轉穢為淨？
三惑破，三身顯，觀因圓，果德滿，觀眾感不同，皆往生。
後三觀是得生人，如文。
日指方所，有破闇之功，如中觀；除無明惑，證得法身。
水有滌蕩澄清之德，如假觀；斷塵沙惑，證得應身。
地為依報之本，如座觀；為身坐，如空觀；
破見思惡，證得報身。
如上次第行時，在一心中。
何以故？假即空中，空即假中，中即空假，
三觀互融而不一異，即一而三，即三而一，
非三非一，而三而一，圓融自在。
玅觀若斯，豈同但中單空、單假、孤調、解脫，不具三觀者哉？ ^249b44

第一、日觀。文為五：一、勸修；二、作觀；三、舉所觀境；
四、正教觀察；五、結。
初文二：先明感應，次勸修觀。
一切自非簡機，皆見日沒舉境。
四、教觀中二：一、修；二、既見日下，觀成。
初文二：先法，次喻。
正坐，簡異行、住及臥。
行多掉舉，臥則昏沉，立久疲勞，故唯令坐。
坐，結跏趺坐，即左脚壓右脚，右脚壓左脚，
能令身心不動，定力所持，諦於日，心無散亂，專相不移。
釋經喻者，日沒舉所顯法，懸鼓明能顯喻。 ^249c20

二水觀中三：初結前生後，明所觀境；二修行；三結次第。
修觀中四：三如文。
第四結，文有四：初總明內外，明地下眾寶光，
明地上諸相莊嚴；四明虗空中莊嚴。
次地下寶幢光色及喻〔云云〕。
一一寶中下，四虗空中有色、光、日、星、月、
樓閣、華幢、樂器、清風，演四諦法。
八種清風者，如無量壽經云：一者不寒，
二者不熱，三者起動調和，四直好無比，
五徐徐不起，六不遲，七不疾，八者遍得中宜平攝物心。
三結中三：先結次第，次明觀成。 ^249c36

三地觀佛告下，三利益，中二：先益觀宣說，次明利益。
利益中二：一此土，次他方。
此觀成時，重罪滅、淨土生，必無疑惑。
日水二觀既在此土，借為後觀之方便，故不能滅罪。 ^250a4

四樹觀。二明莊嚴中又二：初明樹相莊嚴，次明於空中莊嚴。
初之經有四，謂高廣具足，七寶互莊嚴，
玅真珠羅網彌覆其上，一由旬四十里，即高三十二萬里。
次空中有二，謂法、喻。
法中四，謂寶網、七寶華宮、五百億天童、自然摩尼瓔珞。
三明生法中二，謂法、喻、合。
法中四，謂行葉相。
次華果具足，葉量大小，華葉色相。 ^250a12

五池觀中有五，如文。
池體中三：初結前生後，次數，三體。
池相下有四，謂水本、水支、池渠底沙、池華數量。
三明隨心中有二：四諦通大小，六度四人修，
即生、滅、無生、無量、無作。
前二界內斷見思惑，得五分法身；後二界外斷無明惑，
次第頓入，同證三身。
此經部屬方等，故修通四人。
利益中有寶鳥，音聲柔軟，常讚三寶。 ^250a24

第六觀中五：先總，次別。
別中三：初觀樓，次觀閣及空中音樂，三結成觀相，
四利益，五顯觀邪正。
次觀樹空有諸天樂，空中玅幢皆讚三寶。 ^250a36

第七觀勅聽許說三：一誠聽即聞思修三慧，
次許說，三勸持廣說。
二佛現身相中二：先明師弟現身，次明光。
明中先法，次喻色相不可得比。
三為未來請中二：一接足申敬，二宣言正請。
請中二：一明自身因佛得見，二為未來眾生問云何作觀得覩三聖。
願佛慈悲不違本誓廣為宣說，開甘露門普益大眾，
教觀依正令得聖果，自他俱益方契本心。
接足慇#CB02799;意在於此，
佛大慈悲依請為說，教觀身座侍者宛然，
普雜分明並皆成就，三輩往生俱登淨國。
一明成座法經有五：一觀寶地華葉，次從釋迦毗楞伽下觀華臺寶珠，
三於其臺上下觀華寶幢，四從幢上下觀華寶縵，五從有五百億寶珠下觀珠光色。
初文有二：先總，次別。
別中六，謂葉色、脉光、華量、葉數，珠三互顯遍覆地上。
華臺中二：一明臺體，二明莊嚴。
如寶炬陀羅尼經云：毗楞伽寶純真金色，
住於梵宮，菩薩生覩，率己善根力故，此寶自然生於篋中，能降魔消毒等。
如經廣說。二隨機利物中三：一總，次別，三觀佛事。
五明未來利益中三：先法，次喻，三明利益。
法中二：先總，次別。 ^250a42

第八觀：一結，二釋。
釋中經有二：先釋，次是為下結觀次第。
釋中初諸佛身中有三：先徵，次釋，三勸修因舉果為證。
是故應當一心下觀彼彌陀，有二：先觀真身，次想彼佛者下觀。
有二：先修觀，次觀成。
修觀為二：一佛，二菩薩。
佛中三：先佛身，次依土，三見如此事下結法入喻。
見此事已下次想菩薩，為二：先想座，次想像。
此想成時佛菩薩下次明觀成，為三：一因光見聖身座，
二當聞妙法，三出入定所聞法去邪從正。 ^250b30

第九觀二觀佛身大小。
經有二：初觀彌陀，次見此事者觀十方佛。
彌陀又二：先別觀，次總結。
別中六：一明身色量，二明毫相眼，三明身光量，
四化佛侍者，五明佛相好，六明光遍攝。
其光相好下次總結。
捨身他世下四舉利益勸修。
經有五：一明利益，二是故智者下正勸，
三勸觀白毫，四見無量下見十方佛，五得見諸佛下授記。 ^250b46

第十觀。初觀身相有四：初觀身相流光萬千，
次觀臂色瓔珞普觀，三觀掌指色光遍照，四觀足輪臺華彌滿。
初身中六：一明身量色，二明頂髻光，三明化佛身光相，
四明天冠之佛量，五明面色眉間寶，六明光佛侍無量。
二與佛同異中三：先同，次異，三結次第。
悲華經云：觀音菩薩成佛時，號出一切光明功德山王如來，
世界轉名一切珍寶，所有一切勝於安養。 ^250c12

第十一觀初因光神力中三：初明身光量，
次明身色毛孔相，三明智慧能破障。
二與觀音同中有二：初明相同，二明正想。
初為三：初明身相普現佛，次明行處寶華莊嚴，三明坐儀分身雲集說法度眾生。
初中有天冠、頂髮、寶瓶三異，餘相同。
悲華經云：勢至菩薩於安樂世界欲觀音後得成正覺，名善住珍寶王如來。
三結中四：初結觀次第，二明利益，三俱觀二聖，四結觀邪正。 ^250c26

第十二、普觀中，疏文為二：初明同、異，次依文解釋。
初又二：先問；次普觀下，答，次釋。
初見此下，作身想中三：初標，次自往生，
三、結觀次第。次往生有四：初往生，次見佛聞法，
三、憶持不忘，四、結觀成見於依、正。
初文三：初見身坐座；次蓮華開、合；三、色光照身，
眼、目開想； ^250c42

第十三、觀第二、彌陀變現中二：先觀佛，次觀菩薩。
初為三：先明身量無邊，非凡所及；次結彼如來下，
願力觀成利益；三、阿彌陀佛下，總、別現身，
隨機所應；次觀世音下，觀二菩薩。 ^251a4

第十四、觀下，疏文為二：先明來意，次二、釋會經論。
釋中三重問答：初二乘，次女人，三、五逆謗法者，
三、依文解釋。初來意者，觀依、正二果故也。
只緣觀玅土、觀眾聖，依教修成勝行圓因，
成分果定九品生，皆真正因。
韋提自他請為來世問觀修行，佛酬答應勸物根利、
鈍三輩，為是文之大意也。
依文釋中二：先判三品；次位乘臺不同，依經釋義。 ^251a12

上品上生，文為二：初別明三品，後總結。
初明修因中二：先標，次釋。
釋中二：初三心，次三行。
此二各四，謂標、徵、起、釋、結。
生彼國時下二值緣中五：一值聖眾，二持寶臺，
三佛放光，四勝友迎接，五讚勸其心令行成就。
三得生中三：初明三業歡喜，次見身乘臺，
三應時往生，四生後益。
生後利益中三：一彼土，次十方，三本國。
初文三：一見聖身相，二聞玅法，三聞已證果。
次十方中二：一奉事諸佛，二得受記。
言須臾者，准俱舍論云：百二十剎那為一怛剎那，
六十怛剎那為臘縛，三十臘縛為牟呼栗多，三十牟呼栗多為晝夜。
即牟呼栗多，此云須臾。
如人行五里， ^251a24

上品中生第二、值緣，經有五：一、時節，二、
值聖眾，三、持寶臺，四、迎接，五、授記。
三、得生，有三：一、見身登臺，次、合掌讚佛，
三、速疾得生。四、往利益中，經有四：一、彼土，
次、十方，三、得忍，四、獲記。
初文為五：一、華開身色，次、聖眾放光，三、
因宿習聞法，四、申禮，五、不退。 ^251a46

上品下，生第二、值緣。
經有五：一、時節，二、值聖眾，三、持華，四、化佛授手，
五、稱讚行者。三、得生二：一、見身登座，二、得往生。
准十疑論，明不退位，有五：一者、阿彌陀佛大悲願力，
故得不退轉；二者、佛光常照，菩提心常增進，
故不退轉；三者、水、鳥、樹林、風聲、樂音，皆說苦、
空，聞者常生念佛、法、僧之心，故不退轉；
四者、彼國名不退國，諸佛、菩薩為善友，
無惡緣境，外之邪魔，內無三毒，必竟不起，
故不退轉；五、生彼國已，壽命無量，共佛齊等，故不退也。
四、生後利益，遂解得百法明門者，彼明謂色法、
心法、心所法、不相應行法、無為法，開成一百法。
入初地時，一時頓證。
准天台疏，一切眾生心數法通大地，有十，
謂受、想、思、觸、欲、慧、念、解脫、憶、定、心王，則正因佛性；
想數、慧數，了因佛性；餘數，緣因佛性。
一數起時，餘九相狀而起，即有百數。
此百雖具三佛性，眾生心具，別名三因佛性。
此百入十信，亦具三佛性。
若從修說，別名緣因佛性。
此百入十住，三佛性圓證，亦名百法明門，
亦名三德、三身等〔云云〕。
經有三：一、彼土，次、十方，三、往時入位。
初文三：一、華開，次、見佛明了，三、聞法。
彼土以華開名，分於晝、夜，一日一夜。
案華嚴經，娑婆一劫為極樂世界，一日一夜 ^251b6

第十五。
中品上生第二值緣中三：一值聖眾，次放光，三聞法得樂。
三得生中三：見身坐華臺，次申禮，三得生，四生。
後利益中三：華開聞法，二得果，三具法。
四諦者，文為五：一四諦，次羅漢，三得，三明。
三明者，一過去宿命明，現在漏盡明，未來天眼明，
四六通，五釋，八解脫。
釋中三，謂標、釋、判。
判中，先果，次因，次引釋。
論明四果不生者，和會經論義合也。 ^251b48

中品中生第二值緣中三：一值聖眾，二放光，三讚嘆迎接。
第四生後利益中三：一華開，二讚佛聞法，三得果。 ^251c12

中品下生第三。得生中三：謂法、喻、合。
四、生後利益中三：一、見聖，二、聞法，三、得果。 ^251c16

第十六。
下品上生。初明因中經為二：初述惡造輕過無重#CB07703;，
二從命欲終時下述善。
述善中二：初聞法益除惡因，次從智者下念佛益除惡果。
第三明緣中二：初感聖眾，二稱讚迎接。
三得生中二：一見佛光明，二乘華得生。
四生後利益中五：一華開，二感聖，三聞法，
四發心，五得果。 ^251c22

下品中生。初明因中二：一、標惡。
先因，次果。因中三：一、毀戒，次、盜僧物，三、不淨說法。
不淨說法者，有於四過：一、輕心說法，不求自利；
二、求名利己，不為化他；三、生勝負心，為求眷屬；
四、為求世報，隱正說邪。
如此說法，名為不淨。
次如此罪人下，惡果。
從遇善知識下，二、述善。
述善中二：一、述佛十力五分法身；二、聞已得益，
生死罪除，清涼風現；四、生後利。
益中四：一、華開，二、感聖眾，三、聞法，四、發心。 ^251c32

下品下生。初明修因。
經有二：一標惡，二障善。
初為二：初惡因，如此愚人下次惡果。
次障善中五：初明時節，次遇善知識下善友教念，
三彼人苦下為苦所逼善不生，四教稱十念，五念益罪除。
隨聲念中須具四緣：一念彼佛有願者必生故須稱名，
二須至心善心散亂正念不成，三令聲聲不絕方入正觀，四具足十念速疾成就。
具此四緣更無疑惑，如十疑中說，譬如十圍之索千夫不制，
童子揮劍須臾數分，又如千年積柴以豆火焚之少時即盡，
況臨終猛利心念真實無間得生淨土者哉！
如一念頃即得往生。
第四獲利。經文有四：一華開，二感聖，三聞法罪滅，四發菩提心。 ^251c46

第二、大段利益。初、明道悟無生。
經有二意：一、結前生後。
生後中三：初、覩依正二果；次、三業領解；
三、道悟無生。初、觀依正二果者，由上經文見佛傷嘆，
請其生處及往生因起，經云：唯願世尊為我廣說無憂惱處，
我當往生。又云：唯願佛日教我觀於清淨業處。
觀其請意，韋提傷嘆，意兼自他：一、自嘆宿罪，
生此惡子；二、怨提婆扇惑於王，致令殺父害母，
受斯憂惱，身心憔悴，八苦交並，幽閉深宮，
生死永斷絕，故請淨土依正二報，我當往生。
佛應機緣，依請為說，放光微笑，遍十方諸佛國土皆於中現。
韋提雖見諸土嚴顯可觀，而歸宗安養，
故重請云：是諸佛土皆有光明，我今樂生彌陀佛國，
唯願世尊教我思惟，教我正受。
思惟請業，正受請觀，佛為廣說三種淨業、
十六玅觀，依教勤修，因圓果滿，三輩往生，
決無疑網，心眼徹見，了了分明，故經云：
聞佛所說，乃至廣長之相。
前六觀依報淨果也。
見佛菩薩下，是中七觀即正果，心生歡喜，嘆未曾有。
次三業領解，乃後三觀修因值緣，得生利益。
隨業往生，故心生歡喜；捨穢歸淨，故嘆未曾有。
即十六觀竟。三、悟無生忍。
因請為說，感應道交，廓然大悟，得無生忍。
理為廓然，事轉為大悟，境發為廓然，觀成為大悟，
斷惡損為廓然，智德增為大悟。
法身生，得無生忍，即無生、寂滅二忍也。
二、明侍女發心中二：先侍女；次讚諸天。
侍女中四：一、發心；二、願生；三、佛記；四、得□昧。 ^252a22

流通中初問經意，佛答有三：初此經名極樂淨土，
即初六觀，日指方所破闇除昏，水能澄清洗蕩諸垢，
地若瑠璃內外映徹，寶樹寶樓華果生渚，
池流八德四微除患，總結為一。
諸觀分明即依報果。
無量壽佛下即中七觀，即正報果，觀佛身座侍者宛然，若普雜隨機自他觀別亦名淨除。
下即後三觀，修三業成九品往生，感聖乘臺利鈍皆往，故云生諸佛前。
次明有益為五：一見聖眾，二勸聞名得益，
三舉喻成身，四感勝友，五坐道場。
芬陀利華者，此云白蓮華，華中最勝玅色，
顯眾色中之本為世最重，若念佛眾生為世所貴，故舉此為喻成其勝身諸度萬行。
次為道場，治無明糠顯實相米，三惑破三德成，
真應滿化眾生，勸大眾勤修行，真實說淨土生，即道體用之義。
生諸佛家者，一寂光土為諸佛家，為正報智所依故；
二理藏為諸佛家，為行藏所行故；三境界性為諸佛家，
為三觀所觀故；四淨土慈悲是諸佛家，為一切眾生所歸故。
寂光為本最闊居初，後三為迹隨機漸狹，
依三土皆有四法隨機不同，故云即實報方便同居三土用教眾生也。
佛步空還為增物敬者，上請經云時韋提被幽閉已憂愁燋悴，
遙向崛山為佛作禮，作是語已悲泣雨淚遙向佛禮，是增物敬也。
奉順其言者，經云而作是言：世尊在昔之時恒遣目連阿難來慰問我，
我今愁憂乃至願念遣阿難與我相見。
是順其言。世尊在崛山，知韋提希心念，勅二弟子從空而來。
佛於彼沒，從王宮出，現身金色，坐寶蓮華，
左右侍從，諸天供養。
韋提舉身投地，蹄也泣傷，嘆愛子成怨，
橫加逆害，請生淨土，厭此穢#CB15131;。
佛愍傷慈，為其廣說。
依教修行，因圓果滿，機感相稱，得生淨土神通，故為益眾生。
機既益已，神變而往。
法身本體，廓周法界，無有彼此，亦無往來。
為順物機，故現斯變。
狀又略記，自鏡迷情，先達後賢，敢傳他耶？
但法聰學寡智淺，三藏未窮，德薄人微，才無出轍。
況佛法玄蹟，豈凡小智能弘宣？
依其本文，粗分科段，恐違聖旨，謬判是非。
願冥顯照知，咸皆懺悔。
雖然，若明觀法，必取惟心。
依教承師，本祖龍樹。
次傳聖典，南岳天台。
南岳天台，昔共靈山，親承佛說。
今生自悟，玅契道場。
照了法華，似高暉之臨幽谷；達諸法相，似長風之遊太虗。
因靜發定，得旋總持。
大小法門，一時證悟。
斯言誠實，必敢虗傳。
勤依觀勤修，感登聖果。
一念三千，依正必具。
境觀不二，六即殊途。
一句染神，咸登彼岸。
思惟修因習，作菩提因。
若順若逆，皆歸解脫。
解脫之因，隨在何地，以神通智慧力引之，令住其中。
在在未宣，常為歡請。
已學之者，敬之如佛；未學之者，勸令發心。
虗空有邊，斯願無盡。
未來永永，斯心亦然。
見在四儀，未曾暫離。
此生他界，願得常聞佛乘。
法界怨親，同斯願海。
觀無量壽經記〔終〕
xu:: 
#  No. 405-B
No. 405-B ^252b20

元和十二年歲次丁酉六月己未朔十八日景子，
天台老僧行滿於禪林寺偶見此本，親自手札：
敬法重人，古之常道。
聰公久於毗壇同聽，一宗相承，覩物思人，悲喜交至。
滿忝承末學，覩茲記文，天台玅觀，冷然可識。
古人有言：智人知智，蛇自識蛇。
上品真乘，一念即足，依正因果，誰知一如？
三千空假，出自一家，後學覩之，可為乘種。
信謗之人，亦如不輕，終不唐捐，願聞玅觀耳。
老僧滿記。百年之後，並疏及記，入佛隴藏留傳也。 ^253a24

唐大中十二年三月二十三日，於台州開元寺楊老宿院抄過，
經生僧周靜。　二十五日勘過，日本比丘珍記。 ^253a42

比丘圓珍敬同先輩高願永永與持大師玅教。
二十八日點過，記之。
四月一日已前更看過，珍記。
 ^253b6
