
other:: 
# 呆菴莊禪師語錄總目
呆菴莊禪師語錄總目卷之一南康雲居真如禪寺語錄卷之二杭州徑山興聖萬壽禪寺語錄卷之三小參卷之四拈古〔三十八則〕卷之五頌古〔四十七則〕卷之六偈〔二十九首〕歌〔六首〕吟〔一首〕卷之七詩〔七言八句二十四首　七言絕句六十五首〕卷之八詩〔五言八句二十一首〕讚〔佛祖讚二十七首　自讚六首〕塔銘
呆菴莊禪師語錄總目〔終〕呆庵莊禪師語錄卷之一
editor:: 門人　慧啟　等編
other:: 
# 雲居語錄
雲居語錄 ^486a8

師入寺。指山門云。
大啟重關。全提正令。
水赴雲趨。金舂玉應。 ^486a23

據室云。從上老古錐。
向這裏說東道西。
欺胡瞞漢。新長老到來。
一時亡鋒結舌去也。
拈拄杖。澤廣藏山。
理能伏豹。卓拄杖。 ^486a27

拈劄。靈山付囑。驗在今日。
佛法遍天下。皇恩無盡時。 ^486a33

陞座。拈香罷。問答不錄　師乃云。
道在目前。目前非道。
迷者自迷。悟者自悟。
不容擬議。寧涉言詮。
但能廓爾忘緣。自然觸處顯露。
饒汝舉古舉今。說玄說妙。
巧逞機辯。大振家風。
我說總是顛倒妄想。
佛佛授手。祖祖相傳。
正眼看來。也是承虗接響。
驀拈拄杖。召大眾云。
雲居今日事不獲已。
更成一場敗闕。三十年後。
未免遭人檢點。卓拄杖。
千峰勢到嶽邊止。
萬派聲歸海上消。 ^486a35

開寺基示眾。昨日開荒地。
請諸人。剗却荊棘。
除去瓦礫。本來基址。
已見分明。只有中間樹子。
無人拔得。山僧今日未免別行方便。
利刀剪盡繁枝葉。
鈍钁深鋤邪倒根。
實地工夫成一片。
住山鈯斧了無痕。 ^486b10

上堂。舉雲門大師云。
平地上死人無數。
出得荊棘林是好手。
時有僧云。恁麼則堂中上座有長處。
門云。蘇嚧蘇嚧。師云。
雲門與麼道。雲居則不然。
平地上活人無數。
入得荊棘林是好手。
忽有人出來。說長說短。
拈拄杖。劈脊便打。
何故。水流濕火就燥。
禍福無門。惟人自召。 ^486b18

師凡見僧便問。近奉公文。
務要打點上座。僧云。
某甲不是姦細。師云。
也須勘過始得。僧云。
和尚莫得倚勢欺人。
師展手云。把將公驗來。
僧擬議。師掌之。有僧云。
久聞和尚有此機要。
師云。山僧失利。 ^486b30

珍藏主火。從門入者不是家珍。
三乘教典。都無實義。
喚作火則燒殺你。
不喚作火則凍殺你。 ^486b38

師因僧問。承聞。和尚有打點之機。
是否。師熟視云。汝來自首那。
僧云。學人掀倒禪床去也。
師云。汝是甚處人。
僧云。高著眼。師云。
這依草附木底精靈。 ^486b42

法華會上堂。久默斯要。
不務速說。今當說之。
各宜善聽。良久云。
我不敢輕於汝等。
汝等皆當作佛。 ^486b48

示眾。夫為宗師者。
不得已垂示一言半句。
無非為學者。抽釘拔楔。
解粘去縛。譬如善舞太阿。
自然不傷其手。近代據師位訓學徒。
記持文字。崇飾語言。
誇耀後來。增長惡習。
不知有自己出身之路。
如衣壞絮行棘林中。
不能自由。少林直指之宗。
於此墜地。良可痛傷。
海輩行脚。各須帶眼。
莫教墮他網中。出頭不得。
只如古人道。入此門來。
莫存知解。若約山僧見處。
直饒知解頓忘。猶是門外漢。
到者裏。須辨緇素始得。
珍重。 ^486c4

師。一日問新到云。
我這裏。虎狼塞路。
荊棘參天。上人到來。
有何忙事。僧云。特來禮拜和尚。
師云。入門一句則不問。
且道。脚跟下草鞋。
甚處得來。僧擬議。
師便喝。又問。昨日離何處。
僧云。廬山。師云。不勞再勘。 ^486c20

師因鏟艸次。有僧問。
這片田地。幾時剗得乾淨。
師舉起鋤頭云。不得喚作鋤頭。
未審。上座喚作甚麼。
僧無語。師拋下鋤頭云。
這片田地。幾時剗得乾淨。 ^486c28

解夏上堂。聖制告圓。
正是今日。諸方叢席。
說禪說道。閙浩浩地。
我這裏。孤逈逈峭巍巍。
縱有佛法。誰著眼 #CB15111;。
拍禪床。下座。 ^486c34

上堂。僧問。如何是學人自己。
師云。阿誰教汝與麼問。
僧禮拜　師乃云。
觸目不會道。運足安知路。
古人與麼道。大似勞而無功。
山僧見處。也要諸人共知。
驀拈拄杖。卓一下云。
但得雪消去。自然春到來。
便下座。 ^486c40

師一日。有二僧請益。
師垂問云。盡大地。
是當人自己。向甚處安眼耳鼻舌身意。
僧無語。又問第二僧。
須彌峰磕碎汝髑髏。
因甚不知痛覺。僧亦無語。
師回顧侍者。記取這兩轉語。 ^486c48

上堂。舉葉縣省禪師上堂云。
廣教有驗人關截人機活人句。
還有人道得麼。若是道不得。
孤負平生。師云。雲居也無驗人關。
也無截人機。也無活人句。
還有道得者麼。若是道不得。
辜負山僧。回顧侍者云。
且道。古人底是。老僧底是。
侍者無語。師以拂子驀口打。 ^487a8

上堂。夜來夢中。舉一則因緣。
會中有三人悟道。
候到天明。舉似大眾。
一時忘却。且待老僧更思量看。
良久云。汝等諸人。
總來者裏。聽我說夢。
著甚來由。以拄杖一時趂散。 ^487a18

上堂。儒書云。百姓日用而不知。
佛經云。眾生日用而不覺。
山僧道。知得也是閑。
覺得也是妄。這箇說話。
不是抑他古人。須是自己眼活始得。
擊拂子。千江有水千江月。
萬里無雲萬里天。 ^487a26

師因僧問。如何是和尚著實為人處。
師云。我何曾向汝說虗頭來。
僧云。本色宗師。天然有在。
師拈拄杖。打一下云。
這掠虗漢。不打更待何時。 ^487a34

上堂。禪不可參。道不可學。
學道參禪。無繩自縛。
金毛獅子奮全威。
祥麟只有一隻角。
畢竟如何。趙州觀音院裏壁上。
掛箇葫蘆。有時風吹。
歷落歷落。 ^487a40

上堂。法不孤起。仗境方生。
客來須看。賊來須打。
衲僧門下。道出常情。
作麼生與他相見。
向下文長。付在來日。 ^487a46

上堂。雲片片水潺潺。
舉目千山復萬山。
山容寂寂。鳥語關關。
門前古路平如砥。
不與時人共往還。
擊拂子便下座。 ^487b4

上堂。一切眾生。為物所轉。
若能轉物。即同如來。
諸禪德。彼此丈夫。
莫受人謾。且所轉是甚麼物。
能轉又是甚麼。釋迦老子。
好與二十棒。雖然。
放過也好。劒隨風浪化。
莫記刻舟痕。 ^487b10

化主回上堂。禪子臨川化導歸。
入門一笑展雙眉。
破微塵出大經卷。
打皷椎鐘報眾知。
正與麼時。且道功歸何所。
昨夜春回空劫外。
覺華香綻不萌枝。 ^487b18

祖忌拈香。來時缺兩齒。
去時留一履。這個老胡僧。
孟浪絕倫比。乃喚云。
者裏還有祖師麼。
老僧與伊廝見則箇。
以香置鑪云。莫怪空疎。
伏惟珍重。 ^487b24

因雪上堂。大地雪漫漫。
山深分外寒。斷肱人不到。
面壁也無端。大眾且道。
是祖師無端。山僧無端。
拈拄杖擲下云。無端無端。 ^487b30

元旦上堂。天得一以清。
地得一以寧。君王得一致太平。
衲僧得一。滴水氷生。
拈拄杖。只如拄杖子得一時如何。
直示新年頭佛法。
敲風打雨任縱橫。
靠拄杖。 ^487b36

上堂。今朝正月十五。
緇白填門塞戶。侍者才覆上堂。
道人擊動法皷。老僧狼忙出來。
何暇舉今論古。平生貶剝諸方。
今日一場莽鹵。大眾。
莽鹵則不無。也須知時識宜始得。
不如詐啞佯聾。冷地看他村歌社舞。
擊拂子下座。 ^487b42

敘謝兩序上堂。打開寶藏。
運出家珍。普濟羣生。
悉令充足。金剛圈栗棘蓬。
總是閒家潑具。只如遇賤則貴。
逢低則高。不傷物義一句。
合作麼生。饡飯從教香馥郁。
紙衣莫使墨淋漓。 ^487c4

上堂。春日晴黃鶯鳴。
襍花開爛熳。老樹聳崢嶸。
人在碧溪橋上立。
水流東去聽無聲。
拍禪床下座。 ^487c12

師因僧問。騎虎頭。
撩虎尾。中間事作麼生。
師云。渠儂得自由。
僧云。只如古人道。
我也弄不出。意且如何。
師云。入水見長人。 ^487c16

師問僧云。一句內二句外明得。
是第幾機。僧擬對。
師云。擬心即差。開口即失。
去。 ^487c22

浴佛上堂。真佛無形。
浴箇什麼。毗藍園裏。
妄見空花。雲門令行。
不到今日。驀拈拄杖。
召大眾云。今日事作麼生。
昆明池裏失却劒。
曲江江上撈得鋸。
卓拄杖。 ^487c26

結夏上堂。九旬禁足今朝始。
特地升堂為指南。
一念不生三際斷。
百千諸佛是同參。
同參事則不問。且道。
百千諸佛。只今向甚處安身立命。
擊拂子。手執夜明符。
幾个知天曉。 ^487c32

上堂。舉道吾問雲岩云。
脫却殻漏子。向什麼處相見。
岩云。向不生不滅處相見。
吾云。何不道非不生不滅處相見。
師拈云。不生不滅。
與非不生不滅處。
總無相見分。若有人問雲居脫却殻漏子向什麼處相見。
只向他道。什麼處不相見。
驀拈拄杖。畫一畫。
下座。 ^487c40

師問僧云。汝與麼遠來。
親附老僧。他時異日。
忽有人問老僧還有為人處也無。
汝作麼生答。僧擬進語。
師呵云。去。莫道曾見老僧來。 ^488a2

上堂。我這裏。無佛法可說。
無禪道可學。汝諸方說得底學得底。
直須盡情放下。內無所守。
外無所倚。不妨做個洒洒落落衲僧。
正與麼時。更須知有轉身一路始得。
擊拂子。紅霞穿碧落。
白日遶須彌。 ^488a8

上堂。心法無形。通貫十方。
十方無壁落。四面絕遮欄。
可憐傅大士。處處失樓閣。
寒山拾得。更是討頭鼻不著。
便下座。 ^488a16

上堂。解夏之後。東去西去。
南去北去。直須向高高山頂立。
深深海底行。若是閨閤中物捨不得。
未免墮坑落塹。擊拂子。
當門更不栽荊棘。
免被人來惹著衣。 ^488a22

上堂。雲居沒能為。
只麼隨緣過。飢來索飯噇。
困來伸脚臥。禪亦不能參。
偈亦不會做。談玄說妙人。
總似驢拽磨。 ^488a28

上堂。老僧開荒時。
於法堂基上。掘得一箇鈯斧子。
久聚兄弟。若有用得著者。
兩手分付。若是荷負不去。
老僧收得來。著甚死急。
不如颺向垃圾堆頭。
從他日炙風吹去也。
驀拈拄杖卓一下云。
鞭起銕牛耕大地。
誰能井底種林檎。 ^488a34

開爐上堂。舉趙州和尚。
指火示僧云。我喚作火。
你不得喚作火。師云。
趙州老老大大。剛要挑#CB01926;弄火。
雲居則不然。相共圍爐燒火向。
主賓道合自忘言。 ^488a44

上堂。語中有語。名為死句。
語中無語。名為活句。
幾人向活句中死却。
幾人向死句中活却。
更有一人能死能活。
坐斷一切語句。却來雲居手中。
覓棒吃。因向他道。
且莫草草匇匇。明日來與汝一坑埋却。
何故。易分雪裏粉。
難辨墨中煤。 ^488b2

義藏主火。與汝往來者是藏。
不與汝往來者亦是藏。
要明第一義諦。切忌死他語下。
以火把打一圓相云。
月不待風而凉。日不待火而熱。
擲下火。 ^488b12

正旦上堂。一切無情。
皆有佛性。晨朝起來。
慶賀新年。法堂上撞著露柱。
禮他三拜。有何不可。
安樂山神。無端性懆鼓合。
點胸尊者。在佛殿基上。
說是說非。總與二十拄杖。
趂出趙州關外去也。
不見道。三千條令。
主者施行。 ^488b18

應高僧選。退院上堂。
我來雲中居。五載如轉燭。
所樂在忘緣。心心自知足。
虗名不可逃。驛書到空谷。
笑看折脚鐺。委置憑誰續。
摩挲七尺藤。光漆耀人目。
用捨各有時。去住何拘束。
珍重同道流。共唱清平曲。
驀拈拄杖召大眾云。
且道。清平曲是甚腔調。
喝一喝。下座。呆庵莊禪師語錄卷之一
 ^488b28
