
xu:: 
#  No. 1619-A 先覺集序
No. 1619-A 先覺集序
學佛然後知儒。此碩儒之論也。
古人與麼道。即便與麼讚。
是誠先覺之公心。
今人不知佛之所以為佛。
儒之所以為儒。不過分門別戶。
逐影循聲焉爾。世尊云。
天上天下。惟我獨尊。
且道如何是我。夫子曰。
吾道一以貫之。且道如何是一。
打頭一著。不能明了。
祇從形迹中論。枝葉上觀。
豈非門外歟。哲人達士。
學有本據。道有實悟。
世出世間。初無二致。
自覺覺他。罔有差殊。
或現比丘比丘尼優婆塞優婆夷。
或現宰官長者婆羅門居士。
隨其緣會。所至即導利乎羣品。
克垂範於後昆。夫是之謂先覺。
一機一境。一話一言。
可以開闢人天正眼。
顯揚儒佛心宗。先覺集之所由著也。
明潛陶公。輯先覺集。
而祇存居士者何。
蓋緣建立維摩之院供其位。
即考其入道之由。
所以與雲居和尚。
暨同道諸君。參詳訂證。
而成此言。雖未咸備。
已露一斑。厥功懋哉。
其中大意。既宣之於中山#CB15156;記矣。
欲以是集鑴登梨棗。
問敘於余。更為申明其說。 ^178c10

旹 ^178c42

康熈十八年歲在己未夏六月傳臨濟正宗三十二世道安靜和尚撰
xu:: 
#  No. 1619-B 先覺集序
No. 1619-B 先覺集序 ^179a2

從上以來。佛祖聖賢。
諸位菩薩。說種種法。
演種種教。皆是鏡中煙塵。
夢裏幻事。本無實法繫綴于人。
所以大覺世尊道。
吾四十九年。未曾說著一字。
是真實語。又古人道。
大千沙界海中漚。
一切聖賢如電拂。
者裏何曾有佛有法。
有僧有俗。有覺未覺。
不見道。未離兜率。
已降王宮。未出母胎。
度人已畢。斯乃先覺誌#CB00562;。
陶明潛。解得此義。
纂先覺集。欲行於世。
乞序于予。予以從上古錐。
掀翻一上。會得者作如是觀。
不會者切忌向先覺集中絆倒。 ^179a11

旹 ^179a29

康熈丙寅佛成道日盤山青溝拙菴智朴撰
xu:: 
#  No. 1619-C 先覺集序
No. 1619-C 先覺集序 ^179a31

夫繼天立極之道。
不異乎禪。垂世立教之書。
統歸乎理。道非言而不著。
理非事而不明。所以儒有墳典經史。
諸子百家。以至稗官小說。
各各有宗趣焉。惟吾釋門。
因西天東土之文。
北教南宗之旨。旁流正出。
散聖異人。分支別派。
授受淵源。幸存簡牘。
考實之徵。不致紊亂傳燈。
誵訛繼席。益信一切語言三昧。
內外典集。皆為載道之器。
傳遠之用也。有惠後昆。
功不細矣。茲明潛陶居士。
從學多年。執勞甚久。
苦參實究。歷徧辛酸。
涉水登山。悉知泠暖。
于壬子冬。忽然有省于海會室中。
未幾辭往中山寺。
薙草耕雲。跏趺#CB16205;影。
不聞塵事。復檢殘編。
遂纂先覺集二卷。
編敘優婆塞夷從上諸公。
乞余弁言為#CB15792;。
不覺喟然而嘆。居士身說法。
仍以居士身供養。
未審鼻祖西來。供養有幾。
始知彰顯正教。全在乎人。
非其人而不能弘其道。
非其道而不能知其人。
而名實全備于天下者。
匪至人而誰能之。
但緝書紀事之任。
若不洞究先覺佛理之精。
芟補切難。要免闕遺。
恐二乘見地。翻以庭前瑞草之誚。
凡吾同儕。必攝無礙觀。
觀之便知。十世古今。
不離當念。塵影起滅。
何足記哉。自然舉目視而有欲皆充。
信手拈而有疾皆愈。
同瞻緇素。廣播名藍。
先哲不孤。晚參可托。
真勝事也。故敢引紙運墨。
聊為碧眼鉄漢一勗云爾。 ^179a38

旹 ^179b40

康熈丁卯春王吉日圓教解三洪撰
 ^179b42
