
other:: 禪宗頌古聯珠通集卷第二十八
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第六世之四(清源下第五世之二)
六祖下第六世之四〔清源下第五世之二〕 ^646c8

【增收】鳳翔府天蓋山幽禪師。
〔嗣夾山〕有一院名無垢淨光。
造浴室。有人問。既是無垢淨光。
為甚麼却造浴室。
僧無語。後請師代。
師曰。三秋明月夜。
不是騁團圓。　頌曰。 ^646c12

雖然答盡深深意。
爭奈投機句未親。
欲會本來無垢的。
更須入水見長人。
〔丹霞淳〕。 ^646c20

太原海湖禪師。〔嗣夾山〕因有人。
請灌頂三藏供養。
敷座訖。師乃就彼位坐。
時有雲涉座主問曰。
和尚甚麼年行道。
師曰。座主近前來。
涉近前。師曰。祇如憍陳如。
是甚麼年行道。涉茫然。
師喝曰。這尿床鬼。
　頌曰。 ^646c24

多是從人學得來。
一生空把口胡開。
欲窮此片虗明地。
七佛前前總不該。
〔丹霞淳〕。 ^646c34

鄂州巖頭全奯禪師。
〔嗣德山〕一日參德山。
方跨門便問。是凡是聖。
山便喝。師禮拜。有人舉似洞山。
山曰。若不是奯公。
大難承當。師曰。洞山老人不識好惡。
錯下名言。我當時一手擡一手搦。
　頌曰。 ^646c38

巖頭老漢。凡聖孰辨。
半僧半俗。可貴可賤。
三文取箇黑撈波。
江邊相喚摝鰕蜆。
〔法雲秀〕。 ^646c48

平川走兔放蒼鷹。
一搦便#CB01493;雙眼睛。
毒手奪來人買去。
奈何斤兩未分明。
〔保寧勇〕。 ^647a4

一喝驚天動地雷。
海翻太華洞然開。
巖頭膽喪魂飛也。
謾道當時手搦擡。
〔踈山如〕。 ^647a8

【續收】好手呈機不露鋒。
慣將雙劒定雌雄。
忽雷迸出驚天地。
華岳三峯倒卓空。
〔湛堂深〕。 ^647a12

大鵬搏風。蒼龍出海。
手擡手搦。日上月下。
霜雪嚴凝識歲寒。
雙陸盆邊須喝采。
〔最菴印〕。 ^647a16

前箭猶輕後箭深。
無限平人被陸沉。
箇裏豁開天地眼。
吹毛拈起任橫行。
〔木菴永〕。 ^647a20

【增收】巖頭初參德山。
展坐具禮拜次。山以拄杖挑却坐具於階下。
師下階拾起。搭向背上便去參堂。
山曰。不肯子放。只肯子收。
　頌曰。 ^647a24

動絃別曲。葉落知秋。
不肯子放。只肯子收。
來年更有新條在。
惱亂春風卒未休。
〔遯菴演〕。 ^647a30

【增收】巖頭示眾曰。
吾教意如塗毒鼓。
擊一聲。遠近聞者悉皆喪身失命。
時有小嚴上座出問云。
如何是塗毒鼓。師兩手按膝亞身云。
韓信臨朝底。　頌曰。 ^647a34

佛法無情報爾曹。
忽生忽殺在吹毛。
若教韓信得妙訣。
自是深明防漢高。
〔南巖勝〕。 ^647a42

巖頭因僧問。古帆不掛時如何。
師曰。後園驢喫草。
　頌曰。 ^647a46

槌打不碎。火燒不著。
天上人間何處安泊。
阿呵呵是什麼。莫咬破須爛嚼。
〔海印信〕。 ^647b2

古帆不掛是巖頭。
月冷風高下直鈎。
誰見後園驢喫草。
脫籠卸#CB00501;飽#CB15763;#CB15125;。
〔大洪遂〕。 ^647b6

後園驢喫草。一老一不老。
驀地撞山來。闘湊得恰好。
〔徑山杲〕。 ^647b10

後園驢喫草。莫隨言語討。
跳上驀腰騎。來往長安道。
〔鼓山珪〕。 ^647b14

風信不來春色老。
却憶後園驢喫草。
滿天明月贈行人。
野客溪邊歸路早。
〔楚安方〕。 ^647b18

【續收】後園驢喫草。
可憐無限虗生老。
半夜盲人問故鄉。
不知身在長安道。
〔雪竇宗〕。 ^647b22

後園驢喫草。蘆花輥雪飛。
霜前雙白鴈。孤影落天池。
〔塗毒策〕。 ^647b26

古帆未掛時。後園驢喫草。
日短苦夜長。行人須及早。
〔雪菴瑾〕。 ^647b30

巖頭因僧問。古帆掛後如何。
師曰。小魚吞大魚。
　頌曰。 ^647b34

古帆掛後更何疑。
學問依前又是迷。
大小二魚俱一海。
爭柰鈎頭餌不齊。
〔汾陽昭〕。 ^647b38

小魚吞大魚。直路太縈紆。
古帆休更問。處處得逢渠。
〔徑山杲〕。 ^647b42

小魚吞大魚。門上釘桃符。
邪魔俱不入。佛法也消除。
〔鼓山珪〕。 ^647b46

【續收】的的古帆已掛後。
小魚吞却大頭魚。
雖然李廣運神箭。
自古張顛解草書。
〔照堂一〕。 ^647c2

不動蒲帆問一言。
大魚却被小魚吞。
直從意外超唇吻。
始信巖頭無腦門。
〔天目禮〕。 ^647c6

巖頭因僧問。塵中如何辨主。
師曰。銅砂鑼裏盛油〔依傳燈所載〕頌曰。 ^647c10

塵中辨主最難明。
千人萬人少一惺。
銅砂鑼油今古淨。
與君拔却眼中釘。
〔汾陽昭〕。 ^647c14

塵中辨主眼分明。
特地尋方更點睛。
堪笑耆婆雖瞑眩。
至今南北絕人行。
〔佛印元〕。 ^647c18

礎潤天將雨。雲開月正明。
漁翁閑引釣。牽動一潭星。 ^647c22

〔海印信〕。 ^647c24

銅砂鑼裏滿盛油。
正是毗盧印後收。
更有塵中辨得主。
太平將將盡封侯。
〔雲溪菴〕。 ^647c26

銅砂鑼裏油清淨。
照見塵中舊主人。
寄語禪人猛參取。
莫教孤負此生身。
〔草堂清〕。 ^647c30

【續收】終日廛中走。
廛中渾大有。堪笑五湖人。
衲衣貧抖擻。〔大溈智〕。 ^647c34

銅砂鑼裏滿盛油。
生菜還他蘿蔔頭。
但看來年正月半。
家家門首掛燈毬。
〔佛鑑懃〕。 ^647c38

頂起砂鑼時。身心都不見。
西風一陣來。落葉兩三片。
〔塗毒策〕。 ^647c42

村飲夜歸來。健倒三四五。
摩挲青莓苔。莫瞋驚著汝。
〔息菴觀〕。 ^647c46

銅砂鑼裏滿盛油。
潦倒巖頭不識羞。
却向蟭螟眼睫上。
樓頭浪宕逞風流。
〔空叟印〕。 ^648a2

百萬雄兵入漢關。
威如猛虎陣如山。
單刀直取顏良首。
不是關公也大難。
〔無境徹〕。 ^648a6

塵中辨主問巖頭。
心識如何會得休。
鼻孔眼睛都要見。
銅砂鑼裏滿盛油。
〔橫川珙〕。 ^648a10

【增收】巖頭問欽山。
如何是真言。欽曰。
南無佛陀耶。　頌曰。 ^648a14

隨機有問隨機答。
不是禪兮不是玄。
後代無端翻譯出。
却將梵語作唐言。
〔退耕寧〕。 ^648a18

【增收】巖頭凡有所問。
只噓一聲。　頌曰。 ^648a22

龍臥碧潭靜。雲收皓月圓。
七星光燦爛。誰薦未生前。
〔大洪遂〕。 ^648a24

【增收】巖頭因僧問。
路逢猛虎時如何。
師曰拶。　頌曰。 ^648a28

巖頭一拶。虗空迸裂。
父子不傳。神仙妙訣。
〔破菴先〕。 ^648a30

【增收】巖頭示眾云。
大凡唱教。須從無欲中流出三句。
只是理論。咬去咬住。
欲去不去。欲住不住。
或時一向不去。或時一向不住。
　頌曰。 ^648a32

三文買箇撈波子。
摝蜆摝鰕經幾年。
逆順短長休要說。
誰家屋裏竈無烟。
〔虗堂愚〕。 ^648a38

巖頭值沙汰。於鄂渚湖邊作渡子。
兩岸各掛一板。有人過渡。
打板一下。師曰。阿誰。
或曰。要過那邊去。
師乃舞棹迎之。一日因一婆抱一孩兒來。
乃曰。呈橈舞棹即不問。
且道婆手中兒甚處得來。
師便打。婆曰。婆生七子。
六箇不遇知音。祇這一箇也不消得。
便拋向水中。　頌曰。 ^648a42

買賣交關。直須當價。
若少分文。定遭行罵。
休行罵。遠近聞之成話欛。
〔海印信〕。 ^648b6

時展家風與眾殊。
探身虎穴有功夫。
拈橈擊處留無計。
夜靜同誰泛五湖。
〔三祖宗〕。 ^648b10

親兒棄了更無親。
撒手歸家罷問津。
呈橈舞棹波中客。
休向江頭覔渡人。
〔真如#CB15223;　二〕。 ^648b14

老來無累亦無因。
獨寢高堂只此身。
除却江中混波客。
復誰還是不覊人。 ^648b18

咄哉箇老婆。親兒不奈何。
富嫌千口少。貧恨一身多。
〔楮衲秀〕。 ^648b22

舞棹呈橈意自殊。
相逢江上話程途。
親兒擲了獨歸去。
春水溶溶碧滿湖。
〔智海普融平〕。 ^648b26

舞棹呈橈古渡頭。
婆婆相見問來由。
何人拚得親生子。
拋向江心更不救。
〔上方益〕。 ^648b30

鄂陽江口擲釣絲。
摝蜆撈蝦不計時。
驀被老婆相借問。
藂林千古振雄規。
如今過在邪師客。
擺手相逢論棄兒。
意在目前如會得。
莫信傍人說是非。
〔佛燈珣〕。 ^648b34

借路經過常式事。
誰知祖禰累兒孫。
婆婆耐恨江頭棄。
留得佳聲四海聞。
〔月菴果〕。 ^648b40

親兒棄了復何言。
月在波心印碧天。
獨有一身無繫累。
困眠醒坐任隨緣。
〔疎山如〕。 ^648b44

【續收】鄂陽江上埀鈎線。
時節相逢錦鱗現。
拈來信手任縱橫。
逐浪隨波無顧戀。
〔大溈智〕。 ^648b48

一子親生步步隨。
呈橈舉棹指人歸。
老婆遭打機先露。
海岳掀翻動四維。
〔簡堂機〕。 ^648c4

一葉扁舟泛渺茫。
呈橈舞棹別宮商。
山雲海月俱拋棄。
嬴得莊周蝶夢長。
〔尼無著總〕。 ^648c8

相逢把手上高峯。
四顧寥寥天宇空。
一曲漁歌人不會。
蘆花飛起渡頭風。
〔無菴全〕。 ^648c12

舞棹呈橈逢賊脚。
扣舷三下親擒捉。
只這一枚都颺却。
棹歌歸去風濤落。
〔朴翁銛〕。 ^648c16

從來六箇不知音。
一箇全拋惡浪深。
義斷情忘無處覔。
三千剎海冷沉沉。
〔天目禮〕。 ^648c20

鄂渚渡頭窮鬼子。
全機錯在扣舷時。
何如別下一轉語。
救取婆婆第七兒。
〔南叟茙〕。 ^648c24

舞棹呈橈鄂渚邊。
驗人何苦結生冤。
自從賺了婆拋子。
誰敢拚身上渡船。
〔梓巖玉〕。 ^648c28

【增收】巖頭在鄂渚湖。
三文買箇黑撈波。
每日撈鰕摝蜆。且恁麼過時。
僧舉似雪峯。峯云。
窮鬼子。道地快活也不徹。
　頌曰。 ^648c32

且於湖畔撈鰕蜆。
不向滄溟釣巨鼇。
一葉扁舟一蓑笠。
閑眠閑坐任風濤。
〔海印信〕。 ^648c38

野水舟橫芳草渡。
人來舞棹或呈橈。
撈鰕摝蜆隨時過。
却向何時得六鼇。
〔水菴一〕。 ^648c42

巖頭因沙汰。在甘贄家過夏。
補衣次。贄行過。師以針作劄勢。
贄遂整衣欲謝。妻問云。
作什麼。贄云。說不得。
妻云。也要大家知。
贄舉前話。妻云。此去三十年後。
須知一回飲水一回噎。
女子聞云。誰知盡大地人性命。
被奯上座劄將去也。
　頌曰。 ^648c46

針頭劄去幾人知。
婦兒女子莫猜疑。
聖凡命脉果何在。
〔以拂子擊禪床角云〕向此須明上上機。
〔長靈卓〕。 ^649a10

無孔笛子兩頭吹。
韻出青霄徹九維。
可憐一對冤家種。
人人鼻孔大頭埀。
〔佛燈珣〕。 ^649a14

不點自行。不自撥轉。
伎倆天然。機輪如箭。
如今分付當行家。
百歲光陰已不多。
若能直下猛提取。
天上人間爭奈何。
〔巳菴深〕。 ^649a18

夜半三更來討火。
我罵你兮你罵我。
相喚相呼歸未歸。
也有無衣草裏坐。
〔虗堂愚〕。 ^649a24

福州雪峯義存禪師。
〔嗣德山〕初參德山問。
從上宗乘學人還有分也無。
山打一棒曰。道甚麼。
師曰不會。至明日請益。
山曰。我宗無語句。
實無一法與人。　頌曰。 ^649a28

此疾懷來沒量時。
尋醫求卜過多師。
濃煎一服通神散。
血汗滂流徹四肢。
〔保寧勇〕。 ^649a36

是法平等無高下。
伊余有分必相亞。
雖無一法輕與人。
棒下龍蛇從變化。
〔雲巖因〕。 ^649a40

雪峯與巖頭欽山。
至澧州鼇山鎮阻雪。
頭每日打睡。師一向坐禪。
一日喚頭曰。師兄師兄且起來。
頭曰。作甚麼。師曰。
今生不著便。共文#CB15035;箇漢行脚到處被他累。
今日到此又只打睡。
頭喝曰。噇眠去。每日床上坐。
恰似七村裏土地。
他時後日魔魅人家男女去在。
師點胷曰。我這裏未穩在。
不敢自謾。頭曰。我將謂。
你他日向孤峯頂上。
盤結草庵播揚大教。
猶作這箇語話。師曰。
我實未穩在。頭曰。
若實如此。據你見處一一通來。
是處與你證明。不是處與你剗却。
師曰。初到鹽官。見上堂舉色空義。
得箇入處。頭曰。此去三十年切忌舉著。
又見洞山過水偈曰。
切忌從他覓。迢迢與我踈。
渠今正是我。我今不是渠。
頭曰。若與麼。自救也未徹在。
師又曰。後問德山。
從上宗乘中事學人還有分也無。
山打一棒曰。道甚麼。
我當時如桶底脫相似。
頭喝曰。你不聞道。
從門入者不是家珍。
師曰。他後如何即是。
頭曰。他後若欲播揚大教。
一一從自己胷襟流出將來。
與我蓋天蓋地去。
師於言下大悟。便作禮起。
連聲呌曰。師兄。今日始是鼇山成道。
　頌曰。 ^649a44

說盡平生去住因。
到頭難遇赤心人。
忽然自肯成家業。
瓦礫拈來也是珍。
〔枯木成〕。 ^649b36

鼇山成道足人傳。
莫是從前話未圓。
賴有玄沙知始末。
徧身紅爛在漁船。
〔龍門遠〕。 ^649b40

丈夫淩勵志英雄。
向外馳求枉用功。
到得鼇山開眼覰。
方知屋裏用無窮。
〔佛燈珣〕。 ^649b44

【續收】孤村陋店雪紛紛。
平地無風起浪痕。
醜拙只因藏不得。
#CB05577;襟流出葢乾坤。
〔銕山仁　二〕。 ^649b48

三回九度太顢頇。
到底須尋舊路還。
待得鼇山消積雪。
至今平地起波瀾。 ^649c4

困有眠床飢有飯。
連聲何事呌師兄。
明朝雪霽鼇山路。
依舊一程還一程。
〔象外超〕。 ^649c8

雪峯住菴時。有兩僧來。
師以手拓菴門。放身出曰。
是甚麼。僧亦曰。是甚麼。
師低頭歸菴。僧辭去。
師問。甚麼處去。曰湖南。
師曰。我有箇同行住巖頭。
附汝一書去。書曰。
某書上師兄。某一自鼇山成道後。
迄至于今飽不飢。
同參某書上。僧到巖頭。
頭問。甚處來。曰雪峯來。
有書達和尚。頭接了乃問。
別有何言句。僧遂舉前話。
頭曰。他道甚麼。曰他無語低頭歸菴。
頭曰。噫我當初悔不向伊道末後句。
若向伊道。天下人不奈雪老何。
僧至夏末請益前話。
頭曰。何不早問。曰未敢容易。
頭曰。雪峯雖與我同條生。
不與我同條死。要識末後句。
祇這是。　頌曰。 ^649c12

末後句為君說。明暗雙雙底時節。
同條生也共相知。
不同條死還殊絕。
還殊絕。黃頭碧眼須甄別。
南北東西歸去來。
夜深同看千巖雪。
〔雪竇顯〕。 ^649c36

末後句兮無問處。
萬仞銕山橫在路。
當日巖頭不奈何。
至今雪老難伸吐。
倒捋虎鬚方識虎。
未解行人休離母。
透過牢關舉似君。
把定咽喉淚如雨。
〔佛印元〕。 ^649c42

雪老却入菴中後。
路上無人見得伊。
賴有故人千里在。
同條生死不同時。
〔白雲端〕。 ^649c48

雪老別鼇山。卓菴閩中坐。
一日見僧來。探頭道什麼。
末後句少人和。却得巖頭重注破。
同條生同條死。末後句莫錯舉。
〔照覺總〕。 ^650a4

切磋琢磨。變態譊訛。
葛陂化龍之杖。陶家居蟄之梭。
同條生兮有數。同條死兮無多。
末後句祇這是。風舟載月浮秋水。
〔天童覺〕。 ^650a10

【續收】雪老大開方便路。
低頭却入菴中去。
者僧有眼恰如盲。
却被巖頭行一步。
者僧好休不肯休。
依然依路去悠悠。
元來不會雪峯意。
却被巖頭甕#CB16565;頭。
〔天童覺〕。 ^650a16

龍吟枯木菴中出。
天上人間無等匹。
虎嘯巖頭石上來。
晴空忽迸一聲雷。
堪笑春池不拾礫。
空山空到又空回。
〔佛心才〕。 ^650a22

露面出來猶不識。
低頭歸去更難知。
那堪末後一句子。
直到于今四海疑。
〔保寧勇〕。 ^650a28

雙明復雙暗。獨立絕殊方。
乘機覿面提。其鋒安可當。
同條生。兩鏡相照無能名。
不同條死。鐵樹花開亘今古。
末後句始到牢關。
拈却門前大案山。
〔圓悟勤〕。 ^650a32

末後句為君說。踏著秤鎚硬似鐵。
寒則普天寒。熱則普天熱。
若是達磨兒孫。各各自知時節。
知時節為君說。九尾烏龜。
莫當鼇山石鼈。〔佛鑑懃〕。 ^650a38

雪峯費盡平生力。
懵懂禪和意轉疑。
可憐末後一句子。
巖頭土上更加泥。
〔龍門遠〕。 ^650a44

同條生兮不同死。
弟既耳聾兄目瞽。
家門蕩盡徹骨窮。
却把黃金如糞土。
末後句休莾鹵。甜者甜兮苦者苦。
〔北海心〕。 ^650a48

雪峯一日陞座。眾集定。
師輥出木毬。玄沙遂捉來安舊處。
　頌曰。 ^650b6

雪峯輥毬孰辨機。
一千五百幾人知。
眨起眉毛千萬里。
須是吾門師子兒。
〔北塔祚〕。 ^650b10

天兮寬地兮闊。雪峯輥毬幾忉怛。
一輥直上須彌山。
無量人天眼開豁。
眼開豁。脫却多年臭皮韈。
步行走馬到新羅。
報道花須連夜發。
〔天衣懷〕。 ^650b14

雪老平生好輥毬。
輥來輥去輥無休。
一千五百人同戲。
誰解輸機賽一籌。
〔佛國白〕。 ^650b20

收來輥去事方圓。
獨許漁郎上鈎船。
明月蘆花同一色。
落霞孤鶩共遙天。
〔夢菴信〕。 ^650b24

【續收】象骨木毬一輥出。
三世如來能事畢。
可憐天下徧參尋。
只道黃連不是蜜。
〔石#CB15840;明〕。 ^650b28

輥向人前事未休。
再安舊處有來由。
一聲斷鴈鳴雲漢。
兩岸蕭蕭蘆荻秋。
〔戴無為〕。 ^650b32

一作雪峯因玄沙來。
三箇一時輥出。沙便作偃倒勢。
師曰。尋常用幾箇。
曰三即一。一即三。
　頌曰。 ^650b36

團團輥出沒來由。
不立名模見便休。
三一一三重注脚。
螺江依舊向東流。
〔圓覺演〕。 ^650b42

山寺裏頭無可作。
輥出木毬兩三箇。
不獨玄沙遭一攧。
雪峯老人亦話墮。
〔#CB01900;菴樞〕。 ^650b46

雪峯上堂。南山有一條鼈鼻蛇。
汝等諸人。切須好看。
長慶出曰。今日堂中大有人喪身失命。
雲門以拄杖攛向師前作怕勢。
有僧舉似玄沙。沙曰。
須是稜兄始得。然雖如是。
我即不然。曰和尚作麼生。
沙曰。用南山作麼。
　頌曰。 ^650c2

象骨巖高人不到。
到者須是弄蛇手。
稜兄備師不奈何。
喪身失命知多少。
韶陽知重撥草。南北東西無處討。
忽然突出拄杖頭。
拋對雪峯大張口。
大張口。同閃電。剔超眉毛還不見。
如今藏在乳峯前。
來者一一看方便。
師高聲喝云。看脚下。
〔雪竇顯〕。 ^650c12

臨濟喝兮德山棒。
子胡狗兮誰敢向。
未若南山鼈鼻蛇。
一千五百衲子喪。
韶陽本色弄蛇手。
自古及今曾未有。
忽然放出若星流。
象骨禪翁遭一口。
〔正覺逸〕。 ^650c22

象骨鼈蛇當大路。
稜師可惜便亡身。
雲門弄得雖然活。
爭似南山不用親。
〔白雲端〕。 ^650c28

打鼓弄琵琶。相逢一會家。
雲門能合調。長慶解隨邪。
古曲非青律。南山鼈鼻蛇。
何人知妙訣。的子是玄沙。
〔真淨文〕。 ^650c32

玄沙太剛。長慶少勇。
南山鼈鼻死無用。
風雲際會頭角生。
果見韶陽下手弄。
下手弄。激電光中看變動。
在我也能遣能呼。
於彼也有擒有縱。
底事而今付阿誰。
冷口傷人不知痛。
〔天童覺〕。 ^650c38

【續收】象骨老人示徒。
擬議遭他一口。韶陽突出驚人。
未免傷鋒犯手。〔尼無著總〕。 ^650c46

【增收】雪峯示眾曰。
飯籮邊坐餓死人。
臨河渴死漢玄沙云。
飯籮裏坐餓死人。
水裏沒頭浸渴死漢　雲門云。
通身是飯。通身是水。
　頌曰。 ^651a2

通身是飯通身水。
饒舌沙彌下口難。
悟得頓除饑渴念。
迷時往往更求餐。
〔本覺一〕。 ^651a8

雪峯示眾曰。大地撮來如粟米粒大。
拋向面前漆桶不會。
打鼓普請看　長慶問雲門曰。
雪峯與麼道。還有出頭不得處麼。
門曰有。曰作麼生。
門曰。不可總作野狐精見解。
又曰。狼籍不少。　頌曰。 ^651a12

牛頭沒馬頭回。曹溪鏡裏絕塵埃。
打鼓看來君不見。
百花春至為誰開。
〔雪竇顯〕。 ^651a22

眉毛罅裏遊南岳。
大海波心泛釣舟。
薄爇隨身終不說。
從他打鼓看無休。
〔白雲端〕。 ^651a26

疾#CB08504;過風。
奔流度刃。唱拍相隨。
拳踢相應。驀然轟起震天雷。
百草頭顛春色回。
〔圓悟勤〕。 ^651a30

打鼓普請看。直得眉毛寒。
拾得寒山舞。笑倒老豐干。
〔楚安方〕。 ^651a34

【續收】撥動乾坤步轉移。
南觀北斗有誰知。
金烏暮向西山急。
曉逐扶桑半夜飛。
〔石門易〕。 ^651a38

天不能蓋。地不能載。
簉破面門。漆桶不會。
銕船同駕入滄溟。
持得驪珠如斗大。
〔佛心才〕。 ^651a42

【增收】雪峯一日登座召眾曰。
看看東邊底。又曰。
看看西邊底。汝若要會。
拈拄杖擲下曰。向這裏會取。
　頌曰。 ^651a46

東邊#CB15111;了復西觀。
拄杖重重話歲寒。
帶雨一枝花落盡。
不煩公子倚#CB15046;干。
〔冶父川〕。 ^651b4

【增收】雪峯與玄沙行次。
師指面前地曰。這一片田地。
好造一箇無縫塔。
沙曰。高多少。師上下顧視。
沙曰。人天福報即不無和尚。
靈山受記未夢見在。
師曰。你作麼生。沙曰。
七尺八尺　琅琊覺云國清才子貴。
家富小兒嬌　圓悟云。
要神通妙用。須參雪峯。
要田地穩密。須參玄沙。
更有一箇不涉二途。
諸人還委悉麼。須彌頂上擊金鐘。
　頌曰。 ^651b8

父子同行。相將入草。
起無縫塔。功高#CB15081;巧。
帶水拖泥。漏逗不少。
雖然落七落八。爭奈有道理好。
〔佛燈珣〕。 ^651b24

指出長生地不迷。
造成無縫塔巍巍。
大家從此無餘事。
渴飲飢餐且度時。
〔野菴璇〕。 ^651b28

雪峯示眾曰。三世諸佛向火#CB08504;上轉大法輪。
玄沙云。近日官令稍嚴。
師曰。作麼生。沙云。
不許人攙行奪市。
師不覺吐舌。雲門云。
火#CB08504;為三世諸佛說法。
三世諸佛立地聽。
　頌曰。 ^651b32

火#CB08504;騰輝說最親。
無邊諸佛近前聞。
誰知更有傍觀者。
鼻孔撩天不喜君。
〔白雲端〕。 ^651b40

一堆猛#CB08504;亘天紅。
三世如來在此中。
轉大法輪今已了。
眉毛眨上起清風。
〔保寧勇〕。 ^651b44

紅#CB08504;光中也大奇。
明明演說白毫輝。
可憐雪老并韶石。
燒却眉毛總不知。
〔普融平〕。 ^651b48

【續收】阿誰踏著雪峯蹤。
三世諸佛火#CB08504;中。
賴有雲門相暖熱。
火星吹得滿堂紅。
〔慈受深〕。 ^651c4

將謂猴白。更有猴黑。
互換投機。神出鬼沒。
烈#CB08504;亘天佛說法。
亘天烈#CB08504;法說佛。
風前剪斷葛藤窠。
一言勘破維摩詰。
〔圓悟勤〕。 ^651c8

三世諸佛轉法輪。
一大藏教說不盡。
象骨當機正令行。
玄沙見機行正令。
或說或聽聞不聞。
電捲星飛誰與論。
撥轉那邊關捩子。
眉毛留得兩莖存。
〔瞎堂遠〕。 ^651c14

有是父兮有是子。
同條生也同條死。
三世如來烈#CB08504;堆。
互換說法元如此。
莫顛言休倒語。截斷葛藤須薦取。
〔石菴玿〕。 ^651c20

雪峯普請往寺莊。
路逢獼猴。師曰。這畜生。
一人背一面古鏡。
摘山僧稻禾。僧曰。
曠劫無名。為什麼彰為古鏡。
師曰。瑕生也。曰有什麼死急。
話端也不識。師曰。
老僧罪過。　頌曰。 ^651c26

人人有面古鏡。何法門而不罄。
參玄上士迷頭。緝線老婆頓證。
〔興教壽〕。 ^651c34

堪笑山翁不識羞。
為他頭上更安頭。
巖前跳躑無尋處。
一片殘霞曉未收。
〔保寧勇〕。 ^651c38

大地為爐冶。何年鼓鑄功。
圓同諸佛面。高鑑十方空。
〔祖印明〕。 ^651c42

鑒覺未萌全體現。
纔分鑑照便成瑕。
要知瑩徹圓明處。
長短青黃總不差。
〔白楊順〕。 ^651c46

【增收】雪峯在洞山作飯頭。
淘米次。山問。淘沙去米。
淘米去沙。師曰。沙米一時去。
山曰。大眾喫箇甚麼。
師遂覆却米盆。　頌曰。 ^652a2

滿鉢盛來一物無。
豈同香積變珍蘇。
日月並輪長不照。
木人舞袖向紅爐。
〔投子青〕。 ^652a8

乖龍作雨非意測。
猛虎挾物不露迹。
洞山雪老共相酬。
寥寥千古人無識。
〔伊菴權〕。 ^652a12

【增收】雪峯因僧問。
我眼本正。因師故邪時如何。
師曰。迷逢達磨。曰我眼何在。
師曰。得不從師。　頌曰。 ^652a16

達磨迷時在少林。
今人不曉為傳心。
堪羨迷人逢達磨。
三冬過後又新春。
〔天衣懷〕。 ^652a20

裂破古今沒窠臼。
當機大闡血盆口。
脚尖趯出佛如麻。
李四張三無路走。
〔或菴體〕。 ^652a24

【增收】雪峯因僧問。
寂寂無依時如何。
師曰。猶是病。曰轉後如何。
師曰。船子下楊州。
　頌曰。 ^652a28

寂寂無依病正深。
雪老當年痛處針。
一喚喚回春夢破。
千山渾作木龍吟。
〔自得暉〕。 ^652a32

【增收】雪峯示眾云。
此事不從唇吻得。
不從黃卷上得。不從諸方老宿得。
合從甚麼處得。也須子細。
　頌曰。 ^652a36

一滴真珠紅潑醅。
殷勤相勸兩三回。
到頭欲盡東君意。
吞却臨行上馬杯。
〔皖山凝〕。 ^652a42

雪峯因僧問。古#CB00589;寒泉時如何。
師曰。瞪目不見底。
曰飲者如何。師曰。
不從口入。僧後到趙州舉此話。
州曰。不從口入。不可從鼻裏入。
僧却問。古 #CB00589;寒泉時如何。
州曰苦。曰飲者如何。
州曰死。師聞得乃曰。
趙州古佛。遙望作禮。
自此不答話。　頌曰。 ^652a46

古#CB00589;寒泉浩渺瀰。
分明枝派暗流時。
不從口入無滋味。
苦死令渠話不知。
〔雲蓋昌〕。 ^652b10

黯黯雲攢覆雪峯。
青青趙老一雙瞳。
從前汗馬無人識。
只要重論蓋代功。
〔寶峯照〕。 ^652b14

縱奪還他老作家。
奔流度刃數如麻。
深深#CB00589;裏無人到。
飲者重添眼裏沙。
〔佛心才〕。 ^652b18

【續收】鮑老當年笑郭郎。
人前舞袖太郎當。
及乎鮑老出來舞。
依舊郎當勝郭郎。
〔真淨文〕。 ^652b22

趙州象骨巖。舉世無倫擬。
共撫沒絃琴。千載清人耳。
古#CB00589;寒泉。
瞪目凝然。不從口入。
飲者忘筌。重出語苦又死。
不答話同彼此。相逢兩會家。
打鼓弄琵琶。箇中誰是的。
白鳥入蘆花。〔圓悟勤〕。 ^652b26

雪峯古#CB00589;泉深。
趙州石橋水苦。若知異水同源。
飲者不妨疑悟。不從鼻孔入。
白浪高三級。從此不答話。
豈免酬高價。金剛圈子栗棘蓬。
解透橫行四天下。。 ^652b34

【增收】雪峯曰。世界闊一尺。
古鏡闊一尺。世界闊一丈。
古鏡闊一丈。玄沙指火爐曰。
闊多少。師曰。如古鏡闊。
沙曰。老和尚脚根未點地在。
　頌曰。 ^652b42

世界能將古鏡齊。
言中辨的却成迷。
白雲起處青山秀。
天曉依前月落西。
〔象田卿〕。 ^652b48

十方世界一面鏡。
鏡裏看形未足真。
摸著鼻頭渠是我。
那時方見本來人。
〔#CB01900;菴樞〕。 ^652c4

【增收】雪峯聞一僧在山下卓菴。
多年不剃頭。畜一長柄杓溪邊舀水。
時有僧問。如何是祖師西來意。
主曰。溪深杓柄長。
師聞得乃曰。也甚奇怪。
一日將剃刀同侍者去訪。
纔相見。便舉前話問。
是菴主語否。曰是。
師曰。若道得即不剃你頭。
主便洗頭跪師前。
師即與剃頭。　頌曰。 ^652c8

當言不避截舌。當爐不避猛火。
趂手作得家生。到老自能穩坐。
水深杓柄長。舀水洗頭剃。
雪峯刀上眼忽開。
琉璃殿裏無關閉。
〔月堂昌〕。 ^652c20

雪老垂慈肻訪他。
一毫頭上辨龍蛇。
須知不涉言詮外。
脫體風流出當家。
〔東山源〕。 ^652c26

雪峯因閩帥施銀交床。
僧問曰。和尚受大王如此供養。
將何報答。師以手托地曰。
少打我　僧問踈山曰。
雪峯道。少打我。意作麼生。
山曰。頭上插瓜虀。
垂尾脚跟齊。　頌曰。 ^652c30

大王信重送交床。
傍問禪徒太著忙。
下手低聲言少打。
劣中全勝阿誰詳。
〔洞山聰〕。 ^652c38

因問如何報主恩。
舉畢全收坐要津。
船頭若有風浪動。
滿目流沙不見人。
〔汾陽昭〕。 ^652c42

得人一牛。還人一馬。
投之報之。風流儒雅。
如今大有受恩人。
不知誰是報恩者。
〔正覺逸〕。 ^652c46

不知將底報君恩。
風起江湖水皺痕。
一片古帆乘興去。
與誰相逐過天門。
〔保寧勇〕。 ^653a2

【續收】此旨流行七十年。
多人言論少人甄。
托地便令輕打我。
認著依前又更顛。
〔般若柔〕。 ^653a6

受施兩邊皆是幻。
臨機何不惜眉鬚。
也知此外無長伎。
咄這黔州老瞎驢。
〔寶葉源〕。 ^653a10

雪峯因閩王封柑橘各一顆。
遣使送至。柬問既是一般顏色。
為甚麼名字不同。
師遂依舊封回。王復馳問玄沙。
沙將一張紙蓋却。
　頌曰。 ^653a14

柑橘閩王親手封。
將來直問擊宗風。
長人入水分明在。
更問玄沙又不通。
汾陽為汝開天路。
寶坊金界碧霄空。
〔汾陽昭〕。 ^653a20

閩主兩般馳獻上。
雪峯一等倒封回。
人情上下俱周美。
免把完全更擘開。
〔保寧勇〕。 ^653a26

【續收】柑橘將來不用疑。
銕牛蚊子咬應癡。
閩王猶未識師旨。
更請玄沙下一錐。
〔延壽慧〕。 ^653a30

分明柑橘勿譊訛。
獻花借水辨龍蛇。
白紙一張都盖了。
免教天下動干戈。
〔冶父川〕。 ^653a34

一般顏色兩般名。
紙盖難謾眾眼睛。
雪嶺當時便封轉。
閩王猶未息疑情。
〔橫川珙〕。禪宗頌古聯珠通集卷第二十八
 ^653a38
