
pin:: 大方廣佛新華嚴經合論卷第二十六
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 佛名號品第七之餘
commentary:: 
【論】三、舉世界名色者。
世界名金色，為明金體白淨無染，舉之況喻。
法身無性，體無垢染，故如世間西方金為白色也。
體白色黃，明應真菩薩內契白法，外現黃相。
黃色者，是應真之氣。
許父云：五色之中，黃色為最，人面如黃瓜色。
內有賢行經云：應真菩薩皆真金色。
又明金色世界者，明信心之位。
雖信自身，心是法身，智身白淨，本來無染，
為信是生滅有漏心，故是色心也。
舉東方為首者，明東方是初，明為萬物發生震動之首，
故取之表法，況喻十信之初首也。
在方無方，但舉其法，以況其理，表其體用，
故如牛王、龍王等，況佛德也。
問曰：以東方表法，況喻十信初首者，如金位在西方，
何故東方為金色世界，以表法身為金色，顯根本智為不動智？
答曰：此問甚彰道理。
如經所說，以信心為胎，至十住之位，名初生佛家。
今以東方為金色世界者，明金正月胞，
二月胎，三月成形，四月生於巳，五月養於午，
六月冠帶於未，七月相，八月王。
明十信如胎，故以東方金胎表之。
以次南西北方、四維、上、下，表十信心進修增勝，
故以託事況之，令易解故。
如此品文殊師利云：世尊昔為菩薩時，
以種種談論方便及地位等而得成就，亦令眾生如是知見而為說法。
後諸學者以智觀察，皆是說此方隅以表法故。
當知籍網求魚，魚非網也。
若無網者，亦不可得魚故。
以義思之，至理方成信也。
又經云：一切處金色世界，一切處不動智佛，
一切處文殊師利者，明法徧一切法，一切眾生身心故。
總不動智佛，總文殊師利，故應如是知，如是信解也。
明金色世界是信心者，所信之理以為世界之名，
亦是因此信故，還當報得所生無染，所居無著，即如西方蓮華色世界是。
其義如金色世界，此是舉十信初因。
如南方妙色世界、西方蓮華色世界等，是十信進修之勝用故。
此中有十因、十果故。
十果者，十智佛是。
十因者，文殊師利、覺首等十菩薩是。
修行之因，因中得益，即因中之果，即不動智等十箇智佛是。
十箇世界是所修之法門。
四、舉佛名號者，佛號不動智佛者，此明一切諸佛、一切眾生根本智體。
今先舉之，以成初信。
此明答前佛住佛剎，餘九箇智佛總是從此根本不動智上進修之名，
非是他有。十方諸佛皆同此名號之迹，
而起信進修行，經歷五位，得示成正覺佛剎及佛威德佛剎。
威德佛剎者，如來神通是也。
餘意如前已述。五、舉上首菩薩之名者，
名文殊師利，即是十方諸佛無性之中擇法妙慧，
一切諸佛皆從此慧簡擇正邪而成正覺，故號文殊。
為十方一切諸佛之師，亦云佛母，明一切諸佛從此妙慧生故。
若無此慧，設修解脫，但得二乘及生淨土菩薩，非是乘如來乘而成正覺。
是故乘此不動智體文殊妙慧法身妙理大智，
從信心上而經歷五位，不離不動智佛文殊妙慧而成正覺，
故號為乘如來乘、不思議乘、最勝乘、無上乘而成正覺，故亦號文殊師利。
為小男、為童子，明一切諸佛從此妙慧善知正法而初生佛家故，
故號為童子菩薩。
如來去世，文殊師利猶在世間，後當化緣已畢，
於香山頂上示入涅槃，此是三乘教說。
此經云一切處文殊師利，即明一切處眾生等共有之。
今於此經信心之首舉其名號，明信心者，
信自心妙擇之慧一同於此，不移古跡。
此是一切諸佛及以眾生根本妙慧，凡聖等有，
更無異性，如大王路，法則常然。
今所是諸經但有文殊為問答之首者，
皆明法身妙慧之門；以普賢為問答之首者，皆明妙智之萬行體用。
如是二士是一切諸佛理智妙用萬行之門，
依其法門立其名號，現身成佛以利眾生，
故一切眾生發心之者皆悉同修，皆悉自有自利利他之行，
以為常範。今於教中推在東北方清涼山文殊師利并一萬菩薩於中住者，
有三義：一、令此界一切眾生忻心有趣，
善根不絕；二、明菩薩常住世間；三、明隨方顯法，示法易解故。
前二門可知。第三、隨方顯法者，明東北方者，
取此閻浮一境東北方，此清涼山是也。
經推在震旦國，亦曰支提那國，此云思惟，
以其國人多所思慮，多所計度，故以立其名，即是今漢國也。
表法明東北是艮卦，艮為小男，為童蒙，
丑寅之間是初明，故像文殊師利菩薩，
常以發起凡夫入正信及初見道之童蒙，令妙慧明生故。
又如登山之頂，至相盡處故，明如初入正信者，
創信諸法空故，能信法空妙慧生故。
以丑如初信，以寅如初證見道故。
卯、辰、巳為進修，午為中道，未、申、酉、戌、亥以為同事利生。
子為師位，以坎卦為君為師，處愚立範，制法利生故。
是故為北方為君為師，尊者所居，以明德而治故。
六、明大眾之數者，有十佛剎微塵數，為明身行徧故，
一佛剎塵尚自周徧，何況十佛剎塵？
明身行無盡，重重之徧故。
七、明大眾來已致敬者，明師弟法則敬順之儀。
八、明隨方化座還在東方。
九、明座之名目者，名蓮華藏師子之座。
於此分中，義分為三：一、蓮華是無染義，此依法依行之報得也。
以法身之行性無染世間故，能開敷理智之果轉明淨故，
明因果相資令純熟故，明開敷菡萏莊嚴事法有可觀故。
以此法行之華感招此報，蓮華為座。
二、藏者，含藏義，為明以法身理智處世，
隨行利生，普含眾法，饒益一切，招多功德，名之為藏。
三、名師子者，依主得名也。
為以法性大智無生滅身，處世間利人生死無畏。
又以正智光明辯才無畏，乃至無五怖畏等，如師子也。
十、明大眾昇座而坐。
其座以法界為座體，明以從凡契法界體故。
以為信進修行，方成信故。
此是一切十方諸佛果座也。
明初信心頓信佛果，以為自行所行法故，方成信也。
於此段中，復分為二：一、明座廣狹，二、明菩薩云何安座。
一、明座廣狹者，如法界品云：其師子座，包含法界等。
如文具明大意，以心性無依，無定亂體，以為座體故。
二、明菩薩如何安坐者，云結跏趺坐。
以會世間眾緣為一法界，名之為結。
以一法而稱多緣，名之為跏。
又結跏趺坐者，是安靜不動威儀之相故。
此位主檀波羅蜜中十波羅蜜。
第二、南方已下，可四行經。
於此段中，義分為十：一、舉佛剎方面，二、
舉佛剎遠近，三、舉世界名色，四、舉佛名號，
五、舉上首菩薩之名，六、明大眾之數，七、
明大眾來已致敬，八、明隨方化座，九、明座之名目，
十、明大眾昇座而坐。
一、舉佛剎方面者，如經云：南方表法中南，
為正、為曰、為明、為虗無。
為離中虗故，即明為像。
十信進修，了諸法虗無，漸增明也。
是故文殊覺母啟蒙令信，即逐根於覺城之東。
善財入道進修，即南巡諸友，表其南方為正、
為日、為明、為虗無之理。
是故禮佛皆云南無，明南方虗無也。
但虗無之理是南方之義，是一切處南方，但創首生信即是一切處東方義也。
是故四諦，東西配苦、集，南北配滅、道。
然法無方所，化蒙生解，起信不爾，即法性難明。
如此品下文云：世尊為菩薩時，以種種談論、
種種語言乃至種種信解等而得成熟，亦令眾生如是知見而為說法。
具如經說。又南無者，為明正順，為正順虗無之理，故號南無。
某甲佛者，即是了虗無之智人，故稱南無某甲佛。
二、舉佛剎遠近者，云十佛剎微塵數，義如前釋。
迷云外，入法云來也。
三、舉世界名色者，名妙色為第二，信心漸增妙故，
勝前信心故，為達法虗無即法自妙故。
四、佛號無礙智者，明以不動智體進修信心，
增明智即無礙，總明自心信位之佛也，非他佛故。
佛心、眾生心、自心，總為一心、一性、一法界、
一智慧，始成信故。
五、舉上首菩薩名者，名為覺首，為明以文殊妙慧善簡正邪能自覺故，
亦於自所覺法能覺他故。
此位菩薩所覺何法？
於此位中其覺有三：一、覺自身心本是法界，
白淨無染，如前金色世界是；二、覺自身心分別之性本無能所，
本來是不動智佛；三、覺自心善簡擇正邪妙慧是。
文殊師利於信心之初覺此三法，名為覺首，
即明是信心之中善覺之行，名為覺首。
菩薩總須自認是自所行之法門，方成信故。
信他而有，自無其分，不名信故。
六、明大眾之數者，有十佛剎微塵，義如初釋。
七、明大眾來已致敬，可知。
八、明隨方化座，如前可知。
九、明座之名目，名蓮華藏師子之座，為明入信成就，
得於生死之中能無畏故，依主得名故。
餘義如前。十、明大眾昇座而坐者，義如前釋。
此位主戒波羅蜜為主，餘九為伴。
第三、西方過十佛剎微塵數已下，可四行經，
於中十法如前：一、舉佛剎方面者，是西方。
二、舉佛剎遠近，義如初釋。
三、舉世界名色者，名蓮華色，為明十信位中進修漸勝，心如蓮華無染故。
言蓮華色者，蓮華有四色，明信心於此四色無所染故；
又明信心菩薩以色心觀空無性道理，
對治不染，故名蓮華色也。
四、舉佛名號者，佛號滅暗智，為明西方為金、
為白虎、為殺害、為昏暗、為不祥、為苦諦故；
佛號滅暗智，明信位進修智增勝故，能破自他暗故。
五、舉菩薩上首名者，名曰財首，為明信位增勝，
有法財利物故，即第三信中自行利眾生之名也。
佛號即是自覺之智，菩薩即是自智之行，總明覺行俱進。
餘門如初，已釋可知。
此主忍波羅蜜中十波羅蜜。
第四、北方過十佛剎微塵數世界已下，
可四行經，十門如上：一、舉佛剎方面者，是北方。
二、舉佛剎遠近，其義如前。
三、舉世界名色者，名薝蔔華色，此華黃色也，
為明第四信心增勝，開敷感果，得中和之色也。
黃色是五色中最上之色，黃者中宮之色，
為福慶之氣，明內心白淨，外現黃相。
經云：應真菩薩皆真金色。
明此信心適悅恬和白淨無染，福應和氣開敷道果名為世界，
故世界為薝蔔華色。
四舉佛名號者，佛號威儀智為，明北方坎為師為君，
像君有德處黑位而接凡，故為師也。
佛號威儀智者，明第四信心增勝以為軌範，
接引凡愚明威儀智，以智庠序為師之貌故。
五舉上首菩薩名者，名為寶首，明為師範，
以法寶利生故，故為名也。
餘義如前。此位主精進門中十波羅蜜。
第五東北方已下可四行經，於中分為十法如前：
一舉其方面者，云東北方為艮卦，為小男、
為童蒙、為創明、為清朝。
二舉佛剎遠近，義如初釋。
三舉世界名色者，名優鉢羅華色，此是青蓮華像，
此第五信心清潔色香無染，開敷感果故，如艮位處清朝也。
四舉佛名號者，佛號明相智像，此第五信心增勝，
如艮位處清朝，明相現故。
以所自信上而標佛號，非他佛也。
五舉上首菩薩名者，名為功德首，前位明寶首即法寶利生，
此位即自利利生之功德也。
餘義如前。此位主禪門中十波羅蜜，以艮為止故。
第六東南方已下可四行經，於中十義如前：
一舉佛方面者，是東南方也，是巽卦，巽為風為教，
在事為方、在人為說像，君子說教利人易有明著，
君子設教啟蒙順之，如草上加風是順義也，如觀卦是。
易曰：風行地上可以觀像。
君子有德設政教眾人信順，如草上加風無不順故，巽為眾為信順故。
又四大之中，風力為最，天地賴之而持，
人賴之而生，日月賴之運行。
又明風能簡穢擇淨義故，故為教也。
為教能簡非擇，是教愚蒙故。
是故巽卦位在東南，爻辰持丑，丑為艮位，
艮為小男，為童蒙，為明巽為風，教化童蒙，令發明故。
如來之法，辰巳之間，為齋戒故。
辰巳之間，上值角宿，角為天門，主為僧尼道士，
是眾善之門，明智慧言說，是眾善門故。
故此義無量，難為具說，且約略而言之也。
後有智者，以法審之，詳之思之，義唯深細故。
二舉佛剎遠近，義如前說。
三舉世界名色者，世界名金色，為明最初第一信心，
明始信如胎，故以東方金胎之位，表初信解。
今以進修至第六信位，明信心轉轉增勝故，
故以金生於己以像之，信心更增明，白淨生故。
此東南方金色世界，像四月金生於己，
表信心增明，白淨轉勝，善簡擇眾法，能說教故，
風化行故，以此表智慧門也。
四舉佛名號者，佛號究竟智，明信心增進，
善能以教簡擇正邪，至究竟智。
又以巽為風，在事成方，方猶法也。
在聖善簡擇，成白淨之理，在言成說，在化成教，
在凡成愚，在智成慧。
成離之德，為赤為文章，成兌之德，為金初生，為白淨。
兌為金為口，為口能說白淨究竟之理故，故佛號為究竟智佛。
五、舉上首菩薩名者，名為目首。
明以第六信心增勝，善簡正邪，其道明著，
正見不惑，名為目首。
像其巽卦，位在東南，爻辰在丑，其位是風，
上值箕宿，明箕為風，簡擇義也。
又箕為寅位，主初明也。
明此第六信心主般若波羅蜜，以決定智慧善簡正邪，
令自他勝慧明生故，故名目首。
目者，善見簡擇分明義也。
餘義如上。此東南方明吉凶、定正邪之際，
至午萬事畢，午為常明法門。
善財童子南行詢友，為法虗無無作常明之道，是不為之妙用也。
是故君臣、師弟、父子之儀，臣南君北，正治正明，
無為無作常然之道，為南方離。
離中虗為虗無，為日為明，在身為眼目、為心也。
是故周易云：離法心故。
然法無住處，法無所得，法非眼耳鼻舌身心，亦不離也。
今如來以方隅而顯法，令啟蒙者易解故。
若不如是彰表令生信者，啟蒙何託？
有言之法，皆是託事以顯像故。
唯得意者，法像俱真也。
言嘿皆契。此位主慧波羅蜜為主，餘九為伴。
第七、西南方已下，可四行經，於中十法如前。
一、舉佛方面者，在西南方申未兩間為坤位，
坤為土、為信順、為安靜、為負載萬有、為生養、為圓滿也。
二舉佛剎遠近，義如前釋。
三舉世界名色者，名寶色，為明此第七信心是方便波羅蜜成就慈悲門故，
託此坤位為其母也，明常以慈悲心育生如母故。
以法寶利人世界名寶，明法寶利生是自世界，
為明以法寶利生之業以成自世界，來生感果生在中故，表業表法總如寶故。
四舉佛名號者，佛號最勝智，明此信位慈心增勝，
處眾治人令信順故，佛號最勝智。
又大悲圓滿如土像故，荷負眾生資養萬物如大地故，名為最勝智。
五舉上首菩薩名者，名為精進首，為明大悲增勝如母，
處眾利生心無疲倦，名精進首也。
餘如前。此位主方便門，餘九為伴。
第八西北方已下可四行經，於中十義如前。
一舉佛方面者，在西北方是乾卦，乾為金、
為堅剛、為父。二舉佛剎遠近，義如前釋。
三舉世界名色者，名金剛色，明此信位是第八願波羅蜜大堅固力故，
號金剛色，故寄託此乾位為金、為堅剛也，又以智增勝故。
四舉佛名號者，佛號自在智，明此第八信心信同八住地，
智增自在故，像其乾為天、為父，明智自在義故。
五舉上首菩薩名者，名法首，明此信位智增勝故，以法利生故名法首。
餘義如前。此位主願波羅蜜。
第九下方已下可四行經，於中十義如前。
一舉佛方面者，在下方，下方最下是風輪際，其風甚堅密。
假設有大力士以金剛輪向下擊之，然金剛碎如微塵而風輪無損，
以堅密故能持世界。
明此信位是第九力波羅蜜，信當九住九地法力成就，
教化眾生荷負一切，而心堅固如風無損。
二舉佛剎遠近，其義如前。
三舉世界名色者，名頗黎色，此寶有青黃赤白。
然舉此下方色者，是白如似水精，明風能簡穢是白淨義故，
又取法身妙智為最上故。
四舉佛名號者，佛號梵智，明智風是淨義，梵者此云淨也。
明此位進修增勝，以白淨大智用利自他故。
五舉上首菩薩名者，名智首，明第九力波羅蜜，
九住九地信心善慧成就，以智利生故名為首。
又下方者是禪定義、安靜義、謙下義，是根本智。
上方者觀照義，如日月處空而照物故。
餘義如前。此位主力波羅蜜是法師位。
第十上方已下可四行經，於中十義如前。
一舉佛方面者，在上方，明有日月眾星處虗空而照萬有像，
其智也處法空而照諸根，以此表智波羅蜜。
二舉剎遠近者，義如前釋。
三舉世界名色者，名平等色，為上方空界，表法空無相平等也。
為信心者，法空之心現前，有念法空之情，故名之為色。
四、舉佛名號者，佛號觀察智，為明上方虗空有日月星辰，下照萬有。
明信心者，智照自他身心，皆無有體性，
如虗空故；如光影像，無體質故。
是故名為觀察智佛。
五、舉菩薩上首名號者，名為賢首，為明信此十種世界及佛名號。
菩薩名號，總是自心之智所見妙理，號之為世界；
法空之智，號之為佛。
故智所行行，號為菩薩。
總是隨見隨行，進修立名。
有此十法故，得是十法，名為賢首。
如上所有世界遠近，云十佛剎塵者，即明佛剎重重相入，如光影像。
迷之即心障無邊，故舉剎塵為遠；悟之即無盡佛剎，
在自身毛孔中，如影重重。
以迷處便言遠在他土，以悟之人法處名之。
從他方遠剎而來，總明迷悟。
上作遠近之名，非佛剎法界中有遠近之事。
菩薩來眾，其數亦云十佛剎塵，即言信心。
能信普賢行智，隨根欲菩薩行無盡，重重徧諸剎土，
教化眾生，以成其數。
既信之已，決定身能如是行之故。
以是義故，十方菩薩各舉十佛剎微塵者，是斯義也。
明一一菩薩行無盡，重重滿諸剎土，教化眾生故，
應如是知，如是信解。
此已上答前莊嚴佛、法性佛剎、佛住佛剎等。
orig::  ^174b12

【經】爾時，文殊師利菩薩摩訶薩承佛威力，
普觀一切菩薩眾會而作是言：此諸菩薩甚為希有！
諸佛子！佛國土不可思議，佛住、佛剎莊嚴、
佛法性、佛剎清淨、佛說法、佛出現、佛剎成就、佛阿耨多羅三藐三菩提皆不可思議。
何以故？諸佛子！十方世界一切諸佛，知諸眾生樂欲不同，
隨其所應，說法調伏，如是乃至等法界、虗空界。
諸佛子！如來於此娑婆世界諸四天下，
種種身、種種名、種種色相、種種脩短、種種壽量、
種種處所、種種諸根、種種生處、種種語業、
種種觀察，令諸眾生各別知見。
諸佛子！如來於此四天下中，或名：一切義成，
或名：圓滿月，或名：師子吼，或名：釋迦牟尼，
或名：第七仙，或見毗盧遮那，或名：瞿曇氏，
或名：大沙門，或名：最勝，或名：導師。
如是等其數十千，令諸眾生各別知見。
諸佛子！此四天下東，次有世界，名為：善護。
如來於彼，或名：金剛，或名：自在，或名：有智慧，
或名：難勝，或名：雲王，或名：無諍，或名：能為主，
或名：心歡喜，或名：無與等，或名：斷言論。
如是等其數十千，令諸眾生各別知見。
諸佛子！此四天下南，次有世界，名為：難忍。
如來於彼，或名：帝釋，或名：寶稱，或名：離垢，
或名：實語，或名：能調伏，或名：具足喜，或名：
大名稱，或名：能利益，或名：無邊，或名：最勝。
如是等其數十千，令諸眾生各別知見。
諸佛子！此四天下西，次有世界，名為：親慧。
如來於彼，或名：水天，或名：喜見，或名：最勝王，
或名：調伏天，或名：真實慧，或名：到究竟，
或名：歡喜，或名：法慧，或名：所作已辦，或名：善住。
如是等其數十千，令諸眾生各別知見。
諸佛子！此四天下北，次有世界，名：有師子。
如來於彼，或名：大牟尼，或名：苦行，或名：
世所尊，或名：最勝田，或名：一切智，或名：
善意，或名：清淨，或名：瑿羅#CB02494;那，
或名：最上施，或名：苦行得。
如是等其數十千，令諸眾生各別知見。
諸佛子！此四天下東北方，次有世界，名：妙觀察。
如來於彼，或名：調伏魔，或名：成就，或名：
息滅，或名：賢天，或名：離貪，或名：勝慧，或名：
心平等，或名：無能勝，或名：智慧音，或名：難出現。
如是等其數十千，令諸眾生各別知見。
諸佛子！此四天下東南方，次有世界，名為：喜樂。
如來於彼，或名：極威嚴，或名：光#CB08504;聚，
或名：徧知，或名：祕密，或名：解脫，或名：性安住，
或名：如法行，或名：淨眼王，或名：大勇健，
或名：精進力。如是等其數十千，令諸眾生各別知見。
諸佛子！此四天下西南方，次有世界，名：甚堅牢。
如來於彼，或名：安住，或名：智王，或名：圓滿，
或名：不動，或名：妙眼，或名：頂王，或名：自在音，
或名：一切施，或名：持眾仙，或名：勝須彌。
如是等其數十千，令諸眾生各別知見。
諸佛子！此四天下西北方，次有世界，名為：妙地。
如來於彼，或名：普徧，或名：光#CB08504;，
或名：摩尼髻，或名：可憶念，或名：無上義，
或名：常喜樂，或名：性清淨，或名：圓滿光，
或名：脩臂，或名：住本。
如是等其數十千，令諸眾生各別知見。
諸佛子！此四天下次下方，有世界，名為：#CB08504;慧。
如來於彼，或名：集善根，或名：師子相，或名：
猛利慧，或名：金色#CB08504;，
或名：一切知識，或名：究竟音，或名：作利益，
或名：到究竟，或名：真實天，或名：普徧勝。
如是等其數十千，令諸眾生各別知見。
諸佛子！此四天下次上方，有世界，名曰：持地。
如來於彼，或名：有智慧，或名：清淨面，或名：
覺慧，或名：上首，或名：行莊嚴，或名：發歡喜，
或名：意成滿，或名：如盛火，或名：持戒，或名：一道。
如是等其數十千，令諸眾生各別知見。
諸佛子！此娑婆世界有百億四天下，如來於中有百億萬種種名號，
令諸眾生各別知見。
諸佛子！此娑婆世界東，次有世界，名為：密訓。
如來於彼，或名：平等，或名：殊勝，或名：安慰，
或名：開曉意，或名：聞慧，或名：真實語，或名：
得自在，或名：最勝身，或名：大勇猛，或名：無等智。
如是等百億萬種種名號，令諸眾生各別知見。
諸佛子！此娑婆世界南，次有世界，名曰：豐溢。
如來於彼，或名：本性，或名：勤意，或名：無上尊，
或名：大智炬，或名：無所依，或名：光明藏，
或名：智慧藏，或名：福德藏，或名：天中天，
或名：大自在。如是等百億萬種種名號，令諸眾生各別知見。
諸佛子！此娑婆世界西，次有世界，名為：離垢。
如來於彼，或名：意成，或名：知道，或名：安住本，
或名：能解縛，或名：通達義，或名：樂分別，
或名：最勝見，或名：調伏行，或名：眾苦行，
或名：具足力。如是等百億萬種種名號，令諸眾生各別知見。
諸佛子！此娑婆世界北，次有世界，名曰：豐樂。
如來於彼，或名：簷蔔華色，或名：日藏，或名：
善住，或名：現神通，或名：性超邁，或名：慧日，
或名：無礙，或名：如月現，或名：迅疾風，或名：清淨身。
如是等百億萬種種名號，令諸眾生各別知見。
諸佛子！此娑婆世界東北方，次有世界，
名為：攝取。如來於彼，或名：永離苦，或名：
普解脫，或名：大伏藏，或名：解脫智，或名：
過去藏，或名：寶光明，或名：離世間，或名：
無礙地，或名：淨信藏，或名：心不動。
如是等百億萬種種名號，令諸眾生各別知見。
諸佛子！此娑婆世界東南方，次有世界，
名為：饒益。如來於彼，或名：現光明，或名：
盡智，或名：美音，或名：勝根，或名：莊嚴蓋，
或名：精進根，或名：到分別彼岸，或名：勝定，
或名：簡言辭，或名：智慧海。
如是等百億萬種種名號，令諸眾生各別知見。
諸佛子！此娑婆世界西南方，次有世界，
名為：鮮少。如來於彼，或名：牟尼主，或名：
具眾寶，或名：世解脫，或名：徧知根，或名：
勝言辭，或名：明了見，或名：根自在，或名：
大仙師，或名：開導業，或名：金剛師子。
如是等百億萬種種名號，令諸眾生各別知見。
諸佛子！此娑婆世界西北方，次有世界，
名為：歡喜。如來於彼，或名：妙華聚，或名：
栴檀蓋，或名：蓮華藏，或名：超越諸法，或名：
法寶，或名：復出生，或名：淨妙蓋，或名：廣大眼，
或名：有善法，或名：專念法，或名：網藏。
如是等百億萬種種名號，令諸眾生各別知見。
諸佛子！此娑婆世界次下方，有世界，名為：關#CB00441;。
如來於彼，或名：發起#CB08504;，
或名：調伏毒，或名：帝釋弓，或名：無常所，
或名：覺悟本，或名：斷增長，或名：大速疾，
或名：常樂施，或名：分別道，或名：摧伏幢。
如是等百億萬種種名號，令諸眾生各別知見。
諸佛子！此娑婆世界次上方，有世界，名曰：振音。
如來於彼，或名：勇猛幢，或名：無量寶，或名：
樂大施，或名：天光，或名：吉興，或名：超境界，
或名：一切主，或名：不退輪，或名：離眾惡，
或名：一切智。如是等百億萬種種名號，令諸眾生各別知見。
諸佛子！如娑婆世界，如是東方百千億無數無量、
無邊無等、不可數、不可稱、不可思、不可量、
不可說，盡法界、虗空界、諸世界中，如來名號種種不同；
南、西、北方，四維、上、下，亦復如是。
如世尊昔為菩薩時，以種種談論、種種語言、
種種音聲、種種業、種種報、種種處、種種方便、
種種根、種種信解、種種地位而得成熟，亦令眾生如是知見而為說法。
commentary::  ^178b4

【論】第四、爾時，文殊師利已下，至品末已來，明舉法演說分。
於此分中，義分為七：一、文殊師利已下兩行經，
明文殊觀眾；二、諸佛子已下，可三行經，
明歎四種佛剎不可思議；三、何以故已下，
可兩行半經，明諸佛隨根設法調伏；四、
諸佛子已下，可三行半經，舉佛身業、名色相、
壽命脩短等，隨根之法化眾生故；五、諸佛子已下，舉佛名號。
先舉此處四天下，次及三千，及周法界名號不同。
初舉十千，次漸增廣，乃至無量。
十千者，是初首數之一終，為明佛號普徧諸名字故。
令諸眾生了知一切名字平等清淨，無分別好惡故已下，直至品末。
六、諸佛子已下，可四行經，是都結此土，他方例然。
七、如是世尊已下三行半經，舉世尊往因所行，今為眾說。
此已上答前二十八問中，四種佛剎出現及名號徧周已下四聖諦品，
即明如來說法徧周十方世界，所說法門不離四諦義故。
又此如來名號品，非但論名號徧周，但是如來身、
口、意業總皆徧周，文殊師利菩薩略而都舉。
如前文中云：諸佛子！
如來於娑婆世界諸四天下種種身、種種名、
種種色相等，如經廣明。
即明此品總答如來身、語、意業一切徧周。
從此品文殊師利舉佛果海身、語等一切徧周，
令大眾自信己身同佛三業，入如來性海，
等如來智，發跡進修。
經過十住、十行、十迴向、十地、十一地，直至如來出現品，是其一終因果。
此名號品是始初入信，名號徧周，即一切名總是自佛之果。
出現品是己身自修行行滿之果，故是如來放眉間光灌文殊頂，
使令問佛出現果法，放口中光灌普賢口，
使令說佛果德，始明自行因果徹故，明文殊、
普賢理智妙行，此齊體也。
離世間品、法界品雖在其後，為文字相排，
似有前後，總是前後相通徹法故，總是一圓滿法故。
如法界品是此一部經之大體，為一切凡聖之本源也。
前初會信佛果，即以如來并普賢為首，即明已成佛果及已行之果生信。
今以入自己入信修行門，即以文殊師利及如來名號并四諦法門為所信之因果，
即明以妙慧法門及名言而修學故。
問曰：何故如來不自說其教？
何用放光令菩薩說？
答曰：如來意令當位菩薩說當位法門，令修學者知分劑易解故。
文殊常與一切諸佛及一切眾生作信心之因，
成妙慧之本母；普賢菩薩常與一切諸佛眾生作修行之因。
以此二人成就菩提無作智果大悲之海，
令二人自相對問，說如來出現品，明是修行者因果始終圓滿，
前後因果、性果、智果、行果相徹一體故。
明從此品至出現品，文殊、普賢二行因果信心者，
修行位滿，體用徹故，令後學者易解故。
如有兩品經，如來自說，前已述訖，明是佛果二愚，至佛方明。
大方廣佛新華嚴經合論卷第二十六
w:: 音切
note:: 瞿 ^179c26

〔其俱切。〕曇
〔潭音。〕導
〔盜音。〕瑿
〔於奚切。〕臂
〔必未切。〕訓
〔許運切。〕豐
〔風音。〕關 ^180b30

〔古還切。〕 #CB00441;
〔藥音。〕#CB02494;
〔蒲鉢切。〕鮮
〔先音。〕震
〔之刃切。〕藉
〔慈夜切。〕範
〔犯音。〕標
爻 ^180b32

〔胡交切。〕箕
〔基音。〕
 ^180b34
