
other:: 禪宗頌古聯珠通集卷第四
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
菩薩機緣 ^493b14

布袋和尚常在通衢。
或問在此何為。師云。
等箇人來。曰來也。
師曰。汝不是這箇人。
或解布袋。百物俱有。
撒下曰。看看。又一一將起問人曰。
這箇喚作甚麼。或袋內探果子與僧。
僧擬接。師乃縮手曰。
汝不是這箇人。或見僧行過。
乃拊背一下。僧回首。
師曰。把一錢子來。
有時倚袋終日憨睡。
或起行市肆間。小兒譁逐之。
或拄杖。或數珠。與兒戲。
有僧問如何是祖師西來意。
遂放下布袋叉手而立。
僧曰。祇此別更有在。
師拈起布袋肩負而去。
　頌曰。 ^493b16

彌勒既非。布袋不是。
是非兩忘。金生麗水。
至寶滿袋。貴買賤賣。
若解商量。不勞三拜。
詮了義註大乘。月裏螢光日下燈。
布袋枕頭眠一覺。
倚天山色碧層層。
〔野軒遵〕。 ^493b36

拈起即行。放下便歇。
瞌睡阿師。弄巧成拙。
佛意祖意寧知。裙子褊衫百結。
有時獨立兮誰是知音。
歸去來兮一天明月。
〔佛慧泉〕。 ^493b44

困來抱囊無語。傍觀盡生疑慮。
未免開獻諸人。是甚閑家破具。
莫訝衣裳破碎。入鄽且無忌諱。
橫身要道等人。那個便知圈繢。
〔雲峯悅〕。 ^493c4

千般萬樣。有誰能會。
瞌睡老僧。收拾滿袋。
心無諸受。觸處三昧。
巷尾街頭。貴買賤賣。
〔圓通秀〕。 ^493c10

都盧一箇布袋。裏面討甚奇怪。
困來且得枕頭。擕去亦無妨礙。
有時閙市打開。多是自家買賣。
〔白雲端〕。 ^493c14

咄這憨皮袋。眉麤兼眼大。
終日在街頭。市行無買賣阿呵呵歸去來。
典錢還却債。〔保寧勇〕。 ^493c18

分身百億混塵埃。
氣貌憨憨勿可猜。
一袋挑擎隨處去。
千般撒下復拈來。
人間天上相呈示。
市尾街頭睡覺回。
等得箇時還不是。
至今猶是老黃梅。
〔佛國白〕。 ^493c22

天不能蓋。地不能載。
包括乾坤。全歸布袋。
十字街頭大打開。
般般拈起隨人愛。
〔靈源清〕。 ^493c28

三千威儀都不修。
八萬細行全不顧。
只因閙市裏等人。
被人喚作破落戶。
兜率內院久拋離。
縱歸忘却來時路。
稽首彌勒世尊。得與麼寬腸大肚。
〔徑山杲〕。 ^493c32

【續收】接著一箇半箇。
覔得三文兩文。誰知破布袋裏。
許多彌勒世尊。〔瞎堂遠〕。 ^493c38

拊背覓錢成漏逗。
回頭轉腦昧真機。
可憐閙市無人識。
空手肩擔布袋歸。
〔佛照光〕。 ^493c42

長汀汀上風顛子。
曳杖回頭等阿誰。
向道那人元不在。
汝須知有轉身時。
〔天目禮〕。 ^493c46

轉得頭來已是遲。
恰如曾未轉頭時。
一錢覓得無及處。
猶自區區誑阿誰。
〔北磵簡〕。 ^494a2

逢人乞一文。袋裏敵國富。
不是下生遲。嫌佛不肯作。
〔環溪一〕。 ^494a6

【增收】#CB02494;陁尊者。
因生法師論眾微聚曰。
色眾微無自性曰空。
者云。只明得因中色空。
未明得果上色空。
法師問。如何是果上色空。
者云。一微空故眾微空。
眾微空故一微空。
一微空中無眾微。
眾微空中無一微　鹽官云。
因中色空。果上色空。
總是夢中說夢。　頌曰。 ^494a10

靈光滿目簇山河。
幻境之中物像多。
體妙已知緣不礙。
執情還被境消磨。
〔雙泉瓊〕。 ^494a22

色空空色色空空。
閡却潼關路不通。
劫火洞然毫末盡。
青山依舊白雲中。
〔天衣懷〕。〔二〕。 ^494a26

東西南北。十萬八千。
空生罔措。火裏生蓮。 ^494a30

堂堂色裏無空相。
皎皎空中絕色形。
直下色空無一二。
色號元來不我名。
〔靈隱本〕。 ^494a32

【增收】維摩居士示疾毗耶離城。
自念寢疾于牀。世尊大慈寧不垂愍。
佛知其意。告文殊師利言。
汝行詣維摩詰問疾。
文殊白言世尊。彼上人者難為酧對。
深達實相善說法要。
辯才無滯智慧無礙。
一切菩薩法式悉知。
諸佛祕藏無不得入。
降伏眾魔遊戲神通。
其慧方便皆已得度。
雖然當承佛聖旨詣彼問疾。
　頌曰。 ^494a36

咄這維摩老。悲生空懊惱。
臥病毗耶城。全身太枯槁。
七佛祖師來。一字俱屏掃。
請問不二門。當時便靠倒。
不靠倒。金毛師子無處討。
〔雪竇顯〕。 ^494b2

佛病法病最難醫。
獨有雜摩也大奇。
文殊稽首讚居士。
失却金毛師子兒。
〔天衣懷〕。 ^494b8

毗耶城裏維摩詰。
知伊畢竟徹不徹。
金毛師子未到來。
一室屏除先漏泄。
及乎回問不二門。
推出一團無孔鐵。
剛被文殊下一槌。
千年萬載成凹凸。
〔大洪遂〕。 ^494b12

冷坐毗耶城。百病一時發。
不得文殊來。幾乎無合殺。
〔徑山杲〕。 ^494b18

千人萬人射一鴈。
箇箇手親并眼辨。
刮地西風鴈影奇。
可憐發盡弦中箭。
猨臂將軍仰面看。
弓開秋月影團圓。
飛星一點天邊去。
羽翼離披落眼前。
〔廣鑑英〕。 ^494b22

冤憎會苦。愛別離苦。
鈍置瞿曇。一場莽鹵〔咄〕。
〔正堂辯〕。 ^494b28

示疾毗耶方丈。文殊亦難近傍。
看來無藥可醫。只是忌口為上。
〔淛翁#CB15572;〕。 ^494b30

詐病從來不可醫。
文殊特為下鍼錐。
事褫一喙長三尺。
問著依前似鼓椎。
〔無準範〕。 ^494b34

一箇病維摩。無風自起波。
富嫌千口少。貧恨一身多。
〔胡隱濟〕。 ^494b38

【增收】善財初詣娑羅林中參文殊。
文殊指往南方勝樂國謁德雲比丘。
次第至彌勒樓閣所。
歸至普門城外。思惟竚立欲得奉覲文殊。
文殊伸手過百十由旬。
與摩其頂。即見微塵數知識。
即受行其教　上藍超因僧問。
善財見文殊後。為甚麼却往南方。
師云。學憑入室。知乃通方。
僧云。到蘇摩城為甚麼彌勒却遣見文殊。
師云。道曠無涯。逢人不盡　投子青云。
然道無迷悟。發證由師。
不住聖凡莊嚴妙行。
是以文殊遣去登須彌山。
海岸逢師市廛禮友。
或刀山婬舍罪杻王宮。
或童女童男瞿夷聖后。
彌勒彈指普賢親瞻。
再見文殊復有何事。
信知通方知有。道曠無涯。
不昧光蹤。歷窮盡妙。
諸仁者還知。更有一人。
為甚麼善財不參。
且道是甚麼人。〔良久云〕滿頭白#CB00993;離巖谷。
半夜穿雲過市廛。
復頌曰。 ^494b42

日出升空高下用。
崑崙源派入川流。
春山雲逗風無盡。
鴈去回南天地秋。 ^494c24

五十三人指路人。
因循流落百餘城。
草鞋踏破成何事。
爭似歸家罷問程。
〔鐵山仁〕。 ^494c28

茫茫夢裏去遊南。
五十三參發指端。
大士臂長衫袖短。
善財脚瘦草鞋寬。
〔大川濟〕。 ^494c32

【增收】善財詣妙峯山參德雲比丘。
四維尋覓七日方見。
在別峯上徐步經行。
頂禮聞法入佛境界。
得憶念諸佛普見法門。
證發心住。　頌曰。 ^494c36

妙高峯頂尋知識。
南北東西望何極。
德雲遙自別山來。
珍重分身千百億。
〔延慶忠〕。 ^494c42

妙高峯頂草茸茸。
步步相隨不見蹤。
若謂別山親覿面。
片帆已過海門東。
〔別山智〕。 ^494c46

澹煙#CB15468;#CB15468;草茸茸。
七日徘徊信不通。
一步竿頭輕蹉脚。
海門波卷白蘋風。
〔棘田心〕。 ^495a2

【增收】善財詣那羅素國。
參毗目瞿沙仙人。
無量仙人同音讚已。
下牀執手。佛剎現前。
悟真淨智。卷舒自在。
得無勝幢法門。證童真住。
　頌曰。 ^495a6

毗目仙人下寶牀。
摩頭執手看殊祥。
十方佛境同時現。
萬象森羅忽頓彰。
無勝妙牀騰瑞色。
遮那文藏顯靈光。
却還本座求端的。
轉覺平生見處長。
〔佛國白〕。 ^495a12

坦然古路勿迂疎。
霽月涼風動十虗。
毗目善財當日事。
好如潘閬倒騎驢。
〔或菴體〕。 ^495a18

【增收】善財詣佛會中。
參普賢菩薩。見乘白象王處紅蓮座。
一心親近諮聞法要。
智悲圓滿行願功成。
即獲佛德顯同果海。
得一切佛果微塵數三昧法門。
　頌曰。 ^495a22

百一由旬摩頂歸。
片心思見普賢師。
堂堂現在紅蓮座。
落落分明白象兒。
沙劫智悲方滿日。
微塵行願正圓時。
佛功德海重宣說。
愁見波濤轉渺瀰。
〔佛國白〕。 ^495a30

打鼓弄琵琶。還他一會家。
木童能撫掌。石女解煎茶。
雲散天邊月。春來樹上華。
善財參徧處。黑豆未生芽。
〔延慶忠〕。 ^495a36

【增收】善財歷百十城。
參五十三位善知識。
後到毗盧樓閣前曰。
是解空無相無作之所住處〔云云〕。
見樓閣門閉。善財暫時斂念曰。
大慈大悲願樓閣門開令我得入。
尋時彌勒領諸眷屬。
至善財前。彈指一下。
樓閣門開。善財得入。
入已還閉。見百千萬億樓閣。
一一樓閣有一彌勒。
領諸眷屬。并有一善財。
面在前立。彌勒復彈指云。
善男子起。法性如是。
　頌曰。 ^495a42

妙意童真末後收。
善財到此罷南遊。
豁然頓入毗盧藏。
悔向他山見比丘。
〔張無盡〕。 ^495b10

妙峯孤頂無知識。
百十城遊喪善財。
樓閣若還彈指現。
分明有眼不曾開。
〔或菴體〕。 ^495b14

五十三人一縷穿。
小兒雖小膽如天。
茫茫煙水無重數。
買得風光不用錢。
〔北磵簡〕。 ^495b18

問處分明答處端。
還同雙劒倚天寒。
一從樓閣門開後。
滿面慚惶無處安。
〔淛翁#CB15572;〕。 ^495b22

知識曾參五十三。
精金百鍊罷鎚鉗。
回頭萬壑烟雲散。
午夜蟾光浸碧潭。
〔坦堂圓〕。 ^495b26

南方經歷幾雲烟。
收得珍奇貨滿船。
彈指便風帆到岸。
一時翻作大光錢。
〔無準範〕。 ^495b30

【增收】天台智者大師。
在南嶽誦法華經。
至藥王品曰。是真精進是名真法供養如來。
於是悟法華三昧。
獲旋陁羅尼。見靈山一會儼然未散。
　頌曰。 ^495b34

世尊三昧安詳起。
師悟藥王精進時。
靈鷲山中人未散。
不因南嶽有誰知。
〔楊無為〕。 ^495b40

溪山盡處夕陽斜。
溪上冬風雪滿沙。
便是江南舊行路。
和烟隔水見梅華。
〔蘿月瑩〕。 ^495b44

舍盡家財與己財。
只將真法供如來。
當初一路今何在。
觸目靈山翠作堆。
〔天目禮〕。 ^495b48

好將真法供如來。
花在幽巖險處開。
一夜狂風吹欲盡。
落英無數點苺苔。
〔虗堂愚〕。 ^495c4

心迷念念法華轉。
心悟時時轉法華。
誰知百萬靈山客。
盡是天台眼裏沙。
〔此山應〕。 ^495c8

【增收】金陵誌公和尚。
或名寶公。令人傳語南嶽思大云。
何不下山教化眾生。
一向目視雲霄作麼。
思云。三世諸佛被我一口吞盡。
何處更有眾生可度。
　頌曰。 ^495c12

一口吞盡三世佛。
牙如劒樹眼如鈴。
斷絃不必鸞膠續。
只要知音側耳聽。
〔虗堂愚〕。 ^495c20

佛與眾生一口吞。
纖毫不立道方存。
杖頭日月纔挑起。
鼓動三千海嶽昏。
〔尼閑林英〕。 ^495c24

目視烟霄臥白雲。
不知山下有乾坤。
從何更有眾生度。
三世如來一口吞。
〔本覺一〕。 ^495c28

時清休唱太平歌。
大冶紅罏著一毛。
試向其中撮#CB01926;燼。
亘天紅焰已周遭。
〔蒙菴岳〕。 ^495c32

誌公曰。終日拈香擇火。
不知身是道場　玄沙曰。
終日拈香擇火。不知真個道場　玄覺徵云。
只如此二尊者語。
還有親疎也無　雪竇顯云。
一對無孔銕鎚　圓悟勤云。
終日拈香擇火。不知拈香擇火　天童覺云。
奇怪八十翁翁出場屋。
不是小兒戲。且道利害在甚麼處。
有智無智較三十里。
　頌曰。 ^495c36

五蘊山頭古佛堂。
拈香擇火好承當。
何須向外求賢聖。
終日無非是道場。
〔本覺一〕。
other:: 
# 大乘經偈
大乘經偈 ^496a2

經首題#CB15315;字　昔有僧問地藏琛和尚。
以字不成八字不是。
未審是甚麼字。地藏曰。
看取下註脚　又有問披雲寂。
師答以頌曰。 ^496a8

以字不是八不成。
森羅萬象此中明。
直饒巧說千般妙。
不是漚和不是經。 ^496a14

以八不成只目前。
經中未識註中看。
垂慈不為多知解。
切要參玄達本源。
〔汾陽昭〕。 ^496a18

以字不成八不是。
拈起經題皆擬議。
下頭註脚任君看。
却是入門先問諱。
〔佛印元〕。 ^496a22

以字不是八不成。
龍門風浪苦雷霆。
多少游魚迷去路。
依前和雨落滄溟。
〔佛慧泉〕。 ^496a26

我佛金言義海深。
開遮唯要悟真心。
首標妙在當頭劄。
密使泥牛曉夜吟。
〔雲居祐〕。 ^496a30

拈起題摸不著。却看下頭註脚。
了知字義炳然。大藏潛通廣略。
〔地藏恩〕。 ^496a34

以字不成八字不是。
法身睡著無遮閉。
衲僧對面不知名。
百萬人前呼不起。
〔覺範洪〕。 ^496a38

以字不成。八字不是。
十方諸佛同參。三世如來共軌。
慶喜多聞罔措。鶖子神通莫擬。
若非金色頭陁。焉能密傳斯旨。
〔旻古佛〕。 ^496a42

以字不是八字非。
滿琅函載絕毫釐。
看經到此須開眼。
玉軸分明兩畔題。
〔羅漢南〕。 ^496a48

經題滿目孰知元。
點畫分明句義全。
佐國欲知功力大。
蕭何元是漢朝賢。
〔疎山常〕。 ^496b4

以字不是八不成。
無言童子咲忻忻。
優曇華現人間世。
鼻孔通天嗅不聞。
〔開福寧〕。 ^496b8

以字不成八字非。
爍迦羅眼不能窺。
一毛頭上重拈出。
忿怒那吒失却威。
〔徑山杲〕。 ^496b12

龍宮海藏不曾收。
梵語唐言亦謾求。
剛被祖師輕漏泄。
當門齒缺乃因由。
〔靈巖因〕。 ^496b16

【續收】鳥跡半露蒼苔。
科斗並遊春水。若不信受奉行。
未免即從座起。〔石#CB15840;明〕。 ^496b20

不向經題識本真。
紙堆討甚法王身。
未開梵夾承當去。
免作循行數墨人。
〔絕岸湘〕。 ^496b24

問你地藏知不知。
下頭註脚萬千千。
筭沙入海徒疲倦。
不若教他了目前。
〔橫川珙〕。 ^496b28

楞嚴經。佛告阿難。
吾不見時何不見吾不見之處。
若見不見。自然非彼不見之相。
若不見吾不見之地。
自然非物。云何非汝。
　頌曰。 ^496b32

全象全牛意不殊。
從來作者共名模。
如今要見瞿曇老。
剎剎塵塵在半途。
〔雪竇顯〕。 ^496b38

堂堂露柱久懷胎。
長下孩兒頗俊哉。
未解語言先作賦。
一操直取狀元來。
〔白雲端〕。 ^496b42

老胡徹底老婆心。
為阿難陀意轉深。
韓幹馬嘶芳草渡。
戴嵩牛臥綠楊陰。
〔湛堂準〕。 ^496b46

雲收空闊天如水。
月載姮娥四海流。
慚愧牛郎癡愛叟。
一心猶在鵲橋頭。
〔佛心才〕。 ^496c2

說離百非存軌則。
言無一法尚筌#CB04590;。
毗耶默默曾緘口。
摩竭寥寥鎮掩扉。
〔佛鑑懃〕。 ^496c6

【續收】初學賣華日。
嬌羞掩齒牙。及至容顏老。
脫然無可遮。却咲白雲它自散。
不知明月落誰家。
〔崇覺空〕。 ^496c10

隔林彷彿聞機杼。
知有人家在翠微。
及至入門親見了。
元來只是小兒嬉。
〔簡堂機〕。 ^496c14

見時不見非見見。
非見不見總非非。
織女機梭撩亂擲。
牧童鞭索恣胡揮。
幽鳥一聲驚宇宙。
碧灣溪畔綠楊垂。
〔獃堂定〕。 ^496c18

石潤非玉。水麗非金。
大禹決而西#CB05334;。
卞和泣而陸沉。美兮渺兮。
錯古礱今。〔虗堂愚〕。 ^496c24

楞嚴經。佛謂阿難。
若能轉物。即同如來。
　頌曰。 ^496c28

若能轉物即如來。
春暖山華處處開。
自有一雙窮相手。
不曾容易舞三臺。
〔白雲端〕。 ^496c30

若能轉物即如來。
處處門開見善財。
花柳巷中呈舞戲。
九衢乘醉臥樓臺。
〔真如#CB15223;〕。 ^496c34

毛吞巨海。芥納須彌。
乾坤大地。直下同歸。
一氣不言含有象。
萬靈何處謝無私。
〔佛心才〕。 ^496c38

若能轉物。即同如來。
咄哉瞿曇。誑謼癡呆。
〔徑山杲〕。 ^496c42

【續收】雨色和烟帀四維。
眼皮未綻若為窺。
等閑#CB15111;破金剛際。
坦蕩無因役路岐。
〔或菴體〕。 ^496c44

他人住處我不住。
他人行處我不行。
不是與人難共處。
大都緇素要分明。
〔此山應〕。 ^496c48

楞巖經。佛謂阿難。
見見之時。見非是見。
見猶離見。見不能及。
　頌曰。 ^497a4

見不及處江山滿目。
不覩纖毫花紅柳綠。
白雲起處本無心。
江海滔滔豈盈縮。
〔海印信〕。 ^497a8

拄杖頭邊無孔竅。
大千沙界猶嫌小。
毗婆尸佛早留心。
直至而今不得妙。
〔鼓山珪〕。 ^497a12

春至自開花。秋來還落葉。
黃面老瞿曇。休搖三寸舌。
〔徑山杲〕。 ^497a16

【續收】色空明暗本無因。
見見由來亦誤人。
見不及時猶未瞥。
那知殃祟是家親。
〔遯菴演〕。 ^497a20

沒絃琴上無私曲。
一曲彈來轉轆轤。
斷崖流水少知音。
六六不成三十六。
〔妙峯善〕。 ^497a24

瘦藤拄到風烟上。
乞與遊人眼界寬。
不知眼界寬多少。
白鳥去盡青天還。
〔朴翁銛〕。 ^497a28

雨洗淡紅桃蕚嫩。
風搖淺碧柳絲輕。
白雲影裏怪石露。
綠水光中古木清。
〔潛菴光〕。 ^497a32

隔墻見角便騎牛。
騎入紅塵閙市遊。
遊徧歸來欄裏臥。
三更半夜失踪由。
〔雪菴瑾〕。 ^497a36

【增收】楞嚴經。七處徵心。
　頌曰。 ^497a40

七處徵心心不遂。
懵懂阿難不瞥地。
直饒徵得見無心。
也是泥中洗土塊。
〔西余端〕。 ^497a42

七處徵心欵便成。
推窮尋逐按分明。
都緣家賊難防備。
撥亂乾坤見太平。
〔卍菴顏〕。 ^497a46

吹糠著米。翻成特地。
不因一事。不長一智。
〔北磵簡〕。 ^497b2

七處徵他天外天。
毫光直射阿難肩。
瞿曇忒殺憐兒切。
逼得鮎魚上竹竿。
〔絕岸湘〕。 ^497b4

【增收】楞嚴經。八還辨見。
〔頌曰〕。 ^497b8

八還之教垂來久。
自古宗師各分剖。
直饒還得不還時。
也是鰕跳不出斗。
〔西余端〕。 ^497b10

明暗色空不可還。
不可還者絕躋攀。
夾截虗空成畔岸。
一重水隔一重山。
〔卍菴顏〕。 ^497b14

色空明暗。各不相知。
行到水窮處。坐看雲起時。。 ^497b18

還還還後更無還。
一箇閑人天地間。
昨夜大蟲遭虎咬。
皮毛落盡體元斑。
〔絕岸湘〕。 ^497b22

【增收】楞嚴經。阿難大眾。
獲本妙心。　頌曰。 ^497b26

東西南北捉虗空。
海角天涯信不通。
力盡神疲無處覓。
萬年松在祝融峯。
〔卍菴顏〕。 ^497b28

適我昔所願。今者已滿足。
是玉也大奇。只恐不是玉。
〔北磵簡〕。 ^497b32

【增收】楞嚴經。觀世音菩薩。
成三十二應身。獲十四無畏法。
　頌曰。 ^497b36

良哉觀世音。旋聞與聲脫。
犬吠驢鳴休未休。
世出世間活鱍鱍。
〔瞎堂遠〕。 ^497b40

三十二應不思議。
十四無畏如流水。
男子身中入定時。
女子身中從定起。
〔卍菴顏〕。 ^497b44

趂隊選圓通。無端立下風。
當時供死欵。錯說在聞中。
〔北磵簡〕。 ^497b48

【增收】楞嚴經。妙性圓明離諸名相。
　頌曰。 ^497c4

一錢為本萬錢利。
富不足而貧有餘。
換骨奪胎些子藥。
輸他潘閬倒騎驢。
〔卍菴顏〕。 ^497c6

金盤不可動。轆轆轉難住。
停待良久間。圓明湛如露。
〔北磵簡〕。 ^497c10

【增收】楞嚴經。諸可還者自然非汝。
不汝還者非汝而誰。
　頌曰。 ^497c14

日暖風和景更奇。
華華草草露全機。
荼#CB07717;一陣香風起。
引得遊峰到處飛。
〔心聞賁〕。 ^497c18

千山鳥飛滅。萬里人迹絕。
扁舟蓑笠翁。獨釣寒江雪。
〔肯堂充〕。 ^497c22

不汝還者復是誰。
殘紅流在釣魚磯。
日斜風定無人掃。
燕子#CB03340;將水際飛。
〔天目禮〕。 ^497c26

【增收】楞嚴經。六解一亡。
　頌曰。 ^497c30

根塵縛脫本同源。
一處休復六用捐。
手把一條紅斷貫。
娘生鼻孔一時穿。
〔卍菴顏〕。 ^497c32

六用無功信不通。
一時分付與春風。
篆烟一縷閑清晝。
百鳥不來花自紅。
〔北磵簡〕。 ^497c36

結解非殊。存亡無據。
試問本來宗。當初誰縛汝。 ^497c40

【增收】楞嚴經。阿難大眾復白佛言。
若此妙明真淨妙心本來徧圓。
如是乃至大地草木蠕動含靈。
本元真如。即是如來成佛真體。
佛體真實。云何復有地獄餓鬼畜生。
　頌曰。 ^497c42

雙劒峯前古寺基。
天尊元是一牟尼。
時難只得同香火。
莫聽閑人說是非。
〔卍菴顏〕。 ^498a2

三蛇九鼠。一畝之地。
竿木隨身。逢場作戲。
〔北磵簡〕。 ^498a6

【增收】楞嚴經。佛言阿難。
此等眾生不識本心。
受此輪迴。經無量劫。
不得真淨。皆由隨順殺盜婬故。
反此三種。又則出生無殺盜婬。
有名鬼倫。無名天趣。
有無相傾起輪迴性。
　頌曰。 ^498a8

七處精研一妄心。
更隨三業殺盜婬。
身心不是閑家具。
前箭猶輕後箭深。
〔卍菴顏〕。 ^498a16

客舍并州已十霜。
歸心日夜憶咸陽。
無端又渡桑乾水。
却望并州是故鄉。
〔北磵簡〕。 ^498a20

【增收】楞嚴經。佛告阿難。
無令心魔自起深孽。
　頌曰。 ^498a24

瞿曇徹底老婆心。
見明色發理難任。
入鄉隨俗那伽定。
佛魔到此盡平沉。
〔卍菴顏〕。 ^498a26

挽弓須挽強。用鏘須用長。
射人先射馬。擒賊先擒王。
〔北磵簡〕。 ^498a30

【增收】楞嚴經。佛言富樓那。
如汝所言。清淨本然云何忽生山河大地。
汝常不聞如來宣說。
性覺妙明本覺明妙〔詳在本經〕。
　頌曰。 ^498a34

清淨本然徧法界。
山河大地即皆現。
性覺必明認影明。
眼耳便隨聲色轉。
〔卍菴顏〕。 ^498a40

彌滿清淨。中不容他。
山河大地。萬象森羅。
〔北磵簡〕。 ^498a44

【增收】楞嚴經。若能推者即是汝心。
則是認賊為子修山主云。
若能推者不是汝心。
則是認賊為子。　頌曰。 ^498a46

如今推也。是子是賊。
買帽相頭。食魚去骨。
〔天童覺〕。 ^498b4

【增收】楞嚴經。#CB02494;陀婆羅入浴忽悟水因。
　頌曰。 ^498b6

了事衲僧消一個。
長連床上展脚臥。
夢中曾說悟圓通。
香水洗來驀面唾。
〔雪竇顯〕。 ^498b8

超諸現量。即悟水因。
體明無垢。孰云洗塵。
得無所有。了無相身。
成佛子住。妙觸常存。
〔大溈智〕。 ^498b12

洗塵觸體兩空寂。
妙證密圓超見思。
白璧無瑕空受玷。
圓通會裏受塗糊。
〔塗毒#CB15081;〕。 ^498b16

【增收】楞嚴經。當知虗空生汝心內。
猶如片雲點太清裏。
況諸世界在虗空耶。
汝等一人發真歸元。
此十方空皆悉消殞。
　頌曰。 ^498b20

一人發真歸元。十方虗空消殞。
試問楊岐栗蓬。何似雲門胡餅。
〔尼無著總〕。 ^498b26

瞌睡茫茫困思來。
喫椀濃茶眼便開。
四海五湖王化裡。
更無一物是塵埃。
〔朴翁銛〕。禪宗頌古聯珠通集卷第四
 ^498b30
