天台三大部補注卷第十一
other:: 
# 止觀　輔行
止觀　輔行
author:: 永嘉沙門釋　從義　撰
輔行云：濟行之教有宗信，教堪輔行
此明立其輔行二字。
教能濟行，故云濟行。
濟行之教，其教多矣。
若無所宗，豈堪輔行。
今以其教而輔行者，良由諸教有所宗焉。
一代之教，宗尊法華涅槃二經。
以此二經，同醍醐故。
教既有宗，信知堪任輔行者矣。
教為能輔，行為所輔。
顯教之行符理驗，行可傳弘 ^333a33

此明立其傳弘二字。
行能顯教，故云顯教。
顯教之行亦乃多矣，若不符合開權妙理，其行未可傳而弘之。
今止觀行既符法華顯實之理，驗知此行可以傳弘。
人為能傳？弘行為所傳？
弘。行何所弘？非眾教不立 ^333a45

前文云驗行可傳弘，今乃問之，此行如何得為所弘？
故云行何所弘也。
仍自答之，自非一代眾多教法，而此止觀圓頓妙行何由立乎？
故云非眾教不立也。
問：何緣有此料簡之語？
答：前文但云顯教之行符理驗，行可傳弘，
此則但見行能符理，行可傳弘，未見其行由教而立。
故今點示，非但其行符理可弘，亦乃其行由教而立，
是則行立功在眾教，況復符理，故可傳弘。
問：若爾，行由教立，豈非教為能弘？
何故向云人為能弘耶？
答：行由教立，弘之在人，人能弘道，其在茲乎？
教何所輔，非妙行莫詮 ^333b10

前文云信教堪輔行，今乃問之，教能輔行，未番何行以為所輔？
故云教何所輔也。
仍自答之，若非法華微妙之行，莫為諸教所詮輔焉，故云非妙行莫詮也。
問：何緣有此徵釋之辭？
答：前文但云濟行之教有宗，信教堪輔行，
此則但見教有宗故堪以輔行，未見其行為教所詮。
今則示之，非但教之有宗堪任輔行，亦乃其行為教所詮，
是則教為能輔，非行莫詮，詮行由教，教堪輔行。
問：若爾，教行相由，理復云何？
答：從理設教，依教求理，立乎妙行，教行理三奚甞暫闕？
乃澌以三聞全，教行一轍 ^333b32

立此輔行傳弘四字，豈敢專輙無所由哉？
乃是盡用教行理三，聞之於師，撰述斯記。
蓋欲全其教行，共期佛慧，大車一轍，所以六重。
依教開解，依解立行，行成證理，理為車體，
觀為白牛，自餘諸法，皆莊嚴具。
如是之義，不亦由乎記文者哉？
已上十句，諸說不同，在理或當，何必求人？
若諮稟口決 ^333c6

如下文云：甞於聽次諮決所聞，并尋經論思擇添助，非率胷臆謬有所述等。
若審理要決 ^333c20

如下文中十義，評無情有佛性等。
又云：故至止觀正明觀法，並以三千而為指南，乃是終窮究竟極說等。
若設徵決疑 ^333c26

如下文問云：一心既具，但觀於心，何須觀具？
答：一家觀門，永異諸說，該攝一切十方三世，
若凡若聖，一切因果者，良由觀具。
具即是假，假即空中，乃至尚不識具，況識空中等？
若取類決擇 ^333c34

如下文問云：既云自爾，何殊外計？
答中引法華玄云：外道已為初教所破，
尚不同於通別二教，況以圓極比外自然等。
若引廣決略 ^333c44

如下文釋修大行中云：若據下文，無四行相，
則下文成略；今據觀法，十乘未周，則此中成略。
是故五略從觀略邊，不從於事。
於此文中，然以義推，十乘略足等。
若攝廣決正 ^334a4

如下文云：將無生門中十法成乘初文，
及不思議境、境中十如、十界、三千來入諸門。
此中存略，但云種種五陰等。
若決疏文勢 ^334a14

如下文釋破法遍文後例破餘陰中。
問：應在第七卷末明十乘竟，例餘陰入皆修十乘，何故至此即例餘耶？
答：以義便故。從初至此單約識心，從此已去具約五陰，方成法相等。
若決通觀道 ^334a22

如下文。問：常坐觀於三道，常行觀佛三十二相，
方等觀於摩訶袒持，法華觀於六牙白象，
隨自意觀於善、惡、無記，四觀各別，何名為同？
答：此等並約所歷事別，若能觀觀無非一心，
所觀之理無非三諦，是故得云理觀是同也等。
若案文判，失 ^334a32

判亦決也。如下文釋不動不寂直入中道云：
言直入者，勿謂但中也。
但是不為偏空偏假所牽，故云不動不寂。
從勝為名，故云直入。
人不見之，便謂先觀但中，都無此理等。
若準部斷，謬 ^334a44

斷即決也。如下文云他云三外別傳心要者，
則三部之文便為無用，乃至云驗知別傳斯言謬矣等。
曾師承者而棄根本隨末見故 ^334b6

師者何也？天台智者謂之師也。
承者何也？摩訶止觀所承法也。
今此謂之曾師。承者，即是清凉澄觀法師，
曾以天台智者為師，曾承摩訶止觀之法。
觀師則是荊谿門人。
故宋傳云：五臺山清涼寺澄觀法師，姓夏侯氏，越州山陰人也。
大曆年中，就瓦宮寺傳起信涅槃。
七年，往剡谿，從成都慧量法師覆尋三論。
十年，就蘇州湛然法師習天台止觀、法華、維摩等疏。
今文斥云而棄根本，隨末見者，根本即是法華一乘圓頓止觀。
清涼棄之，別立華嚴，名為頓頓；形斥法華，謂之漸圓。
遂立三種止觀之外，別傳一種頓頓觀門。
斯乃棄於法華一乘根本之實，而隨華嚴兼別之權。
故義例云：仰實揚權，有何利益？
以天台判四時頓、漸，並是所生枝末之法。
清涼不曉，却立華嚴以為頓頓，豈非乃是隨於末見？
具如義例，委斥斯謬。
纂要之中，廣引清涼華嚴疏鈔。
疏中約行，尚對三學以為三分 ^334b12

修行以戒初、定中、慧後，若法門以慧為本，
定、戒為迹。又戒、定、慧各作三分：前方便白四羯磨結竟，
為戒三分；二十五法正觀歷緣，善入出住百千三昧，
為定三分；因緣生法，即空、即假、即中，為慧三分。
為對俗兄出小止觀 ^334b44

小止觀有一卷。禪門衣鉢，傳授者盈耳 ^334c6

高僧傳中習禪一科，名為禪門也。
衣鉢傳授，多指達磨，至于六祖矣。
南山歎云：唯衡岳、台崖，雙弘禪慧 ^334c10

余甞讀此方諸師制作，編入藏中者，無有如南山讚南岳天台之深也。
南山其天台之知音乎？
故其歎南岳云：南岳禪師，定慧凝遠，性戒自然，
威德尊嚴，道風遐扇。
幻感梵僧，勸令出俗，長蒙徧吉，現形摩頂。
諷誦法華，智通宿命，翹勤方等，靈相#CB15106;蒸。
九旬#CB15081;修，一時圓證，
法華三昧大乘法門，於一念中朗然開發。
自是之後，寂照幽深，辯才無滯。
於是內求之士，重繭雲集，以所證法，傳授學人。
並託靜山林，宴居巖藪，練微入寂，弘益巨多。
昔江左佛法，盛弘義門，自思南度，定慧雙舉矣。
歎天台云：天台智者，幼冥禎感，夙稟玄風，
蘊道天台，尋師衡嶺，雙弘定慧，圓照一乘。
受四教於神僧，傳三觀于上德，入法華三昧，證陀羅尼門。
照了法華，若高暉之臨幽谷；說摩訶衍，似長風之遊太虗。
假令文字之師，千群萬數，尋其妙辯，不能窮也。
自發軫南岳，弘道金陵，託業玉泉，遁迹台嶺，
三十餘載，盛弘一乘。
止觀禪門，利益惟遠，義同指月，不滯筌#CB04590;。
或於一法中演無量義，攝無量義還入一心，
實觀玄微，清辯無盡。
由是四方法侶，請益如林，若定若慧，傳燈逾廣。
為大機感，著述其文，並理會無生，宗歸一極。
禪門止觀，及法華玄，但約觀心，為眾敷演。
灌頂法慎，隨聽筆記，顗自印可，天下盛傳。
可謂行人之心鏡，巨夜之明燈，自古觀門，未之加矣。
南山仰歎，其文若是。
而唐來諸師，或於天台而形斥者，此猶河濵之人，
捧土以塞孟津，蓋不知其量也。
幼名光道，亦名王道，此從初生瑞相立名 ^334c16

大師母徐氏，夢香煙五彩，輕浮若霧，縈迴在懷，欲拂去之。
聞人語云：宿世因緣，寄託王道，福德自至，何以去之？
及乎誕載，夜現神光，棟字煥然，兼輝鄰室。
以夢瑞相，呼為王道；以初生相，立為光道。
後授晉王菩薩戒品 ^335a20

隋煬帝未登位時，為使持節、上柱國、大尉公、
揚州總管諸軍州事、揚州史、刺晉王揚廣，
開皇十一年十一月二十三日請大師授菩薩戒，是故此云。
今從後說，故云智者 ^335a30

未為晉王授戒時，王公大人但稱為顗禪師，或云天台闍梨耳。
又下文云該乎長短，攝彼精麤者，時有二種：
一、迦羅時，即是實時；二、三摩耶時，即是假時，
亦名短時、長時也。
又下文云隨字，玉篇加工者，待過反，者恐誤，應云徒果切。
又云字本無走，唐祚既興，謂隨已走，是故加之者，
案韻集中云：隋，國名也，字本作隨。
隋文帝去辵，辵，丑略切，乍行乍止也，又走也。
故隨字從辵，辵字訓走耳，辵字即是走字也。
初，梁太平二年至陳貞明三年，即隋開皇十一年 ^335a38

此一段文，並皆錯誤。
準南史云：梁元帝即位，改元為承聖。
至三年九月，魏使來聘，帝接之有闕。
十一月，魏軍大攻，帝見執。
十二月，魏人戕帝。
明年九月，敬帝即位，改元為紹泰。
明年，又改元為太平。
至二年十月，帝禪位于陳，改元為永定。
至三年六月，陳高祖武帝崩，文帝即位，改元為天嘉。
至六年，明年又改元為天康。
至四月，文帝崩，廢帝即位。
明年，改元為光大。
至二年十一月，太后黜廢帝，降為臨海王，立宣帝。
明年，改元為太建。
至十三年，隋高祖受周禪，改元為開皇。
太建十四年正月，陳宣帝崩，後主即位。
明年，改元為至德。
至四年，明年又改元為禎明。
至三年，為隋所滅，即開皇九年也。
此間方俗，九司官舍曰寺 ^335b10

太常、光祿、衛尉、太僕、延尉、鴻臚、宗正、司農、少府。
鑽仰無所 ^335b36

論語中顏回歎仲尼云：鑽之彌堅，仰之彌高，
瞻之在前，忽焉在後，夫子循循然善誘人。
詩云：惟北有斗，不可挹酒漿 ^335b40

毛詩小雅谷風之什第三篇大東詩云：
維南有箕，不可以簸揚；維北有斗，不可以挹酒漿；
維南有箕，載翕其舌；維北有斗，西柄之揭。
注云：翕，合也。箋云：引也。
引舌，謂上星相近也。
酌其流，須尋其濫觴 ^335b46

孔子家語云：夫江始於汶山，其源可以濫觴。
王肅云：濫，泛也。觴，酒杯也。
其源微細，可以浮泛一杯而已，故云濫觴焉。
又引大經聞香氣等，此皆撮略彼經大綱。
然今引文，與彼經中不無增減。
彼經但云有種種異，或辛或淡。
今文乃云有種種名，即是一味之藥，隨其流出之處，有種種異名也。
餘如玄籤補注，具引彼經。
定光佛 ^335c8

定正作錠。錠，都定切。
亦云然燈。佛有足曰錠，無足曰燈。
大論云：太子生時，身邊如然燈，及至成佛，亦號然燈。
故。儒童 ^335c24

亦云年少淨行，梵語云摩納婆。
青，出於藍 ^335c32

荀子云：學不可以己青出之藍而青於藍，氷水為之而寒於水。
注云：以喻學則才過其本性也。
書云：崑竹未翦，則鳳音不彰等 ^335c36

語出劉子。詩云：有覺德行 ^335c42

毛詩大雅蕩之什，抑之詩也。
衛武公刺厲王，亦以自警也。
詩云：無競維人，四方其訓之。
有覺德行，四國順之。
注云：無競，競也。訓，教覺也。
箋云：競，彊也。人君為政，無強於得賢人，
則天下教化於其俗；有大德行，則天下順從其政。
言在上所以倡道。
故五人中著愛行者而捨之去。
過六年，已食食修禪，著見行者又捨之去 ^335c46

初、太子之入山也，父王思念，遣拘鄰、頞#CB16014;摩訶男、
十力迦葉、拘利大子而往侍之。
二人以欲為淨，太子行苦行，二人便捨之去，
即拘鄰、十力迦葉也，此二是太子母親也。
三人以苦行為淨，太子捨苦行受飲食，
三人又捨之去，即頞#CB16014;摩訶男、
拘利太子，此三是太子父親也。
次遣三女 ^336a12

婆沙云：一名渴愛，二名喜樂，三名喜見。
擭 ^336a26

一，獲切。波羅奈 ^336a30

婆沙云波羅奈，是何義耶？
答曰：有河名波羅奈，去其不遠，造立王城。
經音義中翻波羅奈為江遶城也。
說文 ^336a34

說文是許慎所作，淮南子亦是許慎注也。
屍陀林 ^336a42

正云尸多婆那，此云寒林，其林幽邃且寒故也。
在王舍城側，死人多送其中。
今時總指棄屍之處，名屍陀林，此之謂也。
若爾，屍字既是梵語，非死屍也，應作尸字。
亦名雞足山，亦名狼迹山、白墡山 ^336a46

直上三峯，狀同雞足。
大婆沙云：其山三峯，如仰雞足，故云雞足也。
似狼之迹，故云狼迹也。
切韻謂之白土。玉篇云：白堊名白墡。
此山如然，故以云耳。
阿夷羅#CB02494;提 ^336b8

此云金沙河，在城南，闊二十丈，或言四十丈。
付法藏傳 ^336b16

開元目錄云：付法藏因緣傳，或無因緣字，
亦云付法藏經六卷或四卷，元魏時吉迦夜共曇曜譯。
今家承用二十三祖，豈有誤哉？
若立二十八祖者，未見所出翻譯也。
近來更有刻石鏤板，圖狀七佛二十八祖，各以一偈傳授相付。
嗚呼！假託何其甚歟？
識者有力，宜革斯弊，使無量人咸遵正教，豈非好事耶。
畢鉢羅 ^336b20

畢鉢羅者，樹名也。
西域記云：是菩提樹，莖黃白，枝葉青潤，秋冬不凋。
耶旬舍利 ^336b36

耶旬，亦言闍維，此云焚燒也。
舍利，此云骨身也。
諸末羅眾者，末羅，此云力士也。
自此諸梵音者，具如前後補注中辨。
或未辨者，以未聞所譯故也。
四兵 ^336b42

象兵。馬兵。車兵。步兵。
毗奈耶 ^336c2

舊云毗尼，此云律也。
應真 ^336c6

應字平聲，應謂能應之智也。
迦葉部 ^336c10

即上座部也。謂畢鉢羅窟內，迦葉等上座，
與五百羅漢結集，名上座部。
分與二國，上天下地 ^336c14

一分上忉利天與帝釋；一分至大海與娑竭羅龍王；
一分與阿闍世王；一分與毗舍離國諸離車等。
商那和修 ^336c20

育王傳云：王舍城中有一長者，生一男兒，合衣而出。
其衣名為商那，即名此兒為商那和修。
又以過去善根因緣而名商那，廣如傳中。
付法藏傳云：於母胎中著商那衣，與身俱生，
出家受戒，得道涅槃。
是商那衣未甞離體，以此號為商那和修也。
般遮于瑟 ^336c26

般遮于瑟，此云五年一會，西域凡五年一會，皆云般遮于瑟也。
於曼陀山立精舍 ^336c38

具云優留曼陀山，亦云優留曼荼山，此翻為大醍醐山也。
靈裕寺。詰云：非麤暴者所居，故云精舍也。
毱多 ^336c44

具云優波毱多，此云大護。
毱字渠六切，而人多作菊音呼。
見婬女屠裂，進得三果 ^337a2

摩突羅國有一婬女，名婆須蜜，於毱多所生染歎心，
求與相見，毱多不就。
時此婬女見賈客來，即便殺之。
其事達王，王即割截婬女手足，棄於家間。
毱多往觀，達知色欲欺誑世間，厭惡訶棄，得阿那含果。
提迦多 ^337a8

傳云：提多迦。提多迦臨滅之時，以法付囑最大弟子，名彌遮迦。
其彌遮迦，多聞博達，有大辯才。
佛#CB00501;難提 ^337a20

 #CB00501;，傳中作陀。
其彌遮迦以正法付佛陀難提，令其流布。
傳中緣起，其說如是。
多密加之。其知生天入滅，移屍象挽不動 ^337a26

入滅移屍，象挽不動等文，恐不當安於此中也。
曾撿傳文，乃是僧伽難提耳。
僧伽難提，將欲入滅，至一樹下，指攀樹枝，
尋便指壽，猶依此樹。
諸羅漢等，欲移其屍，置平坦處，積薪耶旬，
如須彌山，不可動也。
於是又以諸大白象，并力挽之，亦不能動。
尋就其下，而闍維之，樹更蓊#CB15106;，都無凋變。
時眾咸見，歎未曾有。
後人更請檢諸傳本，挽音晚，弘也。
僧伽下文，引云僧佉。
乃至暗中，手放光明 ^337a32

此文又恐不應安此也。
傳云：富那奢與馬鳴論議，馬鳴屈己，奢度出家。
鳴猶未伏，欲捨身命。
奢即入定，知鳴心念。
時奢尊者暗室之中先已有經，即語鳴云：汝往彼取經。
鳴云：此室暗冥，云何往取？
奢云：但去，當令汝見。
爾時奢以神通之力，遙申右手，入其暗室，
五指放光，其明照耀。
馬鳴於是伏勤所為。
後人更尋傳文。賴吒和羅妓 ^337b2

吒，陟嫁切。被月氏征 ^337b18

氏音支，亦音精。佛鉢者，如來所持者也。
一慈心雞者，不飲蟲水，能滅怨歒也。
以準九億者，將馬鳴等三，各當三億金錢故也。
又行禮塔 ^337b22

月氏國土，又行禮塔也。
鳴云：其地有金 ^337b30

傳云：王自思惟，其地有金耳。
三海歸德 ^337b34

三海人民盡歸王德，唯北海人未臣屬耳。
殺九億人 ^337b38

王與安息國王戰，勝，殺九億人。
大臣問王：殺九億人，罪云何滅？
王置大鑊，七日之中，煑湯令沸，以一金鐶，
置斯湯內，顧問群臣：誰取得之？
有一臣來，便投冷水，隨而取之。
王告臣曰：我所為罪，如彼沸湯，悔必可滅，猶投冷水。
爾時，有一羅漢比丘，以神通力，示王罪報，王生悔心。
馬鳴為王說法云云。
龍樹 ^337b42

初生之時，在於樹下，由龍成道，故號之也。
亦言龍猛，梵語那伽閼剌樹那，此云龍猛也。
法苑中引奘師西國傳云：梵音正云龍猛，
舊訛略，故云龍樹耳。
或云龍是華言，樹是梵語，譯為猛也。
佛去世後三百年出，年七百歲，人或不知，誤謂佛滅後七百年出。
龍樹菩薩，南天竺人，是梵志種，天聰奇悟，事不再問。
為外道時，有三朋友共學隱身，入王宮內百有餘日，
懷妊者多，王即搜括，三人被斬。
龍樹有智，乃近王身七尺得免。
由是發心出家學道，閻浮之中所有文字一時通達，自謂己是一切智人。
大龍菩薩哀其如此，即以神力接入大海，九十日中通解諸經。
龍王語云：天上諸經過此宮中百千萬倍。
龍樹由是修行二智，即悟無生。
楞伽經云：如來滅度後，有人持我法，於南天國中，
有大德比丘，名龍樹菩薩，能破有無見，
為人說我乘，大乘無上法，證得歡喜地，往生安樂國。
蟬蛻 ^337c8

文選逸民論云：蟬蛻囂塵之中，自致寰區之外。
注云：蛻音稅。隱者去塵俗之內，致寰區之外，有如蟬之蛻形耳。
蛻又他臥切、他外切，皆取去皮之義也。
提婆 ^337c42

西域記云：提婆，此翻為天。
三衣乞之 ^338a2

乞音氣，與人物曰乞也。
轉輪王種生 ^338a6

傳云：轉輪種中生，非佛非羅漢，不受後世有，亦非辟支佛。
世以泥團置於輪上，埏埴成瓦。
如是瓦者，豈同諸聖至後世乎？
此與今文有異。埏埴，和土也。
和土，為瓦器也。老子云：埏埴以為器。
僧佉耶奢 ^338a10

亦云僧伽耶舍。鳩摩羅#CB00501; ^338a20

秦言童子。闍夜那 ^338a24

亦云闍夜多。檀彌羅王 ^338a28

亦云彌羅掘。末田，地與商那同時等 ^338a32

末田地，亦云摩田地，又云摩田提，此翻為中。
阿難入涅槃時大地動，雪山之中有五百仙人具五神通，
作是念言：今此大地何以故動？
于時觀之，即見阿難欲入涅槃。
彼仙人中有一導首，將五百仙人至阿難所而求出家。
阿難化彼河水悉成金地，五百仙人出家得羅漢，
諸仙人在河中得戒，即名之為摩田地也。
時摩田地白阿難言：欲先涅槃。
阿難囑云：汝等當於罽賓國中竪立佛法，
佛記我云：我涅槃後，當有摩田提比丘持佛法也。
阿難以法付摩田已，乃入涅槃。
時摩田地乃往罽賓降伏龍已，住持佛法欲入涅槃，
涌身空中作十八變，然後滅度。
華氏城 ^338a36

殑伽河南岸有波吒釐城，周七十里，即華氏城也。
王宮多華，故以名焉。
即以銅鉒 ^338b14

鉒，竹句切，器也，送死人之具耳。
棟字煥然 ^338b20

字應作宇。思曰：律師甞聽賢子講耶 ^338b24

耶字誤，當為耳字。
別傳云：老僧甞聽賢子法耳。
陳隨二國 ^338b28

隨應作隋，以存舊故。
下去皆爾。隋本作隨。
隋文帝去辵。瓦官 ^338b32

或云先是官瓦之坊，後立寺，故乃以為名。
百錄 ^338b38

事有百條，都為一錄，故云百錄也。
犀節如意 ^338b42

傳云：犀角如意，犀牛似豕，角生鼻上。
吳州侍官二十五人至，光明滿山 ^338b46

別傳云：吳州侍官張達等伴五人，自見大佛，
倍大石尊，先明滿山，直入房內。
今文所引，恐訛略也。
蹶者訪路 ^338c2

蹶居衛切。又渠月切。
亦居月切。僵也。失脚也。
走也。速也。僵居良切。
八觸 ^338c8

重、輕、冷、熱、澀、滑、輭、麤。
上文云項城者，陳州項城縣也。
及文師德行，未見本傳 ^338c14

南岳傳云：禪師慧文聚徒數百，眾法清肅，
道俗高尚，乃往依焉。
獨步 ^338c20

此獸名也，出銀州。
如師子，頭尾虎豹文，身黃一角，行有意氣，故號獨步。
食草木，可以辟邪魅也。
若準九師，相承所用 ^338c26

傳云：南岳悟法華三昧大乘法門，後往監、
最等師述己所證，皆蒙隨喜。
又云：智者詣思師受業心觀，思又從道於就師，就又受法於最師。
此三人者，皆不測其位也。
自餘諸師，傳中或有名目同者，但不見云相承，故今不引也。
五處止心者，若準禪波羅蜜，繫緣止法乃有五處：
一、頂上；二、髮際；三、鼻柱；四、臍間；五、地輪。
外國三藏說此為五門禪，於此五處用心便故。
關中影法師 ^338c32

關中者，亦云關內道，即禹貢雍州之域。
東自同華洛河而北，西自岐隴原會極于北，垂盡其地也。
影師者，普長安釋曇影法師也。
或云北人，不知何許郡縣。
其性虗靜，不好交遊，講正法華及光讚般若。
後入關中，又師羅什。
什謂姚興曰：昨見影公，亦是此國風流標望之僧也。
影公著法華義疏四卷，并注中論等云云。
元康師 ^339a2

宋傳云：京師安國寺元康法師造疏解中觀，
別撰玄樞兩卷，總明中百門之宗旨。
青目注 ^339a18

僧叡法師中論序云：天竺諸國，敢預學者之流，
無不翫味斯論，以為喉襟。
其染翰申釋者，甚亦不少。
今所出者，是天竺梵志，名賓羅伽，秦言青目之所釋也。
其人雖信解深法，而辭不雅中。
其間乖僻煩重者，法師皆裁而裨之。
無行禪師云：西域有二宗：一宗無著、天親，
一宗龍樹、提婆。龍樹之宗，玄飈纔舉，則無著牽羊；
翅羽暫騰，則陳那亂轍。
西域記說：清辯論師外示僧佉之服，內弘龍猛之學。
聞護法菩薩在菩提樹宣揚法教，乃命門人往問訊曰：
仰德虗心，為日久矣。
然以宿願未果，遂乖禮謁。
菩提樹者，誓不空見，見當有證，稱人天師。
護法菩薩謂其使曰：人世如幻，身命若浮。
未遑談議，竟不會見。
論師由是乃還本土，靜而思曰：非慈氏成佛，誰決我疑？
遂於觀音菩薩像前，誦隨心陀羅尼。
經涉三年，菩薩現身，謂論師曰：何所志乎？
對曰：願留此身，待見慈氏。
菩薩問曰：人命難保，宜修勝善，生覩史天，乃見慈氏。
論師對曰：志不可奪也。
菩薩又云：若其然者，宜往#CB00501;那羯磔迦國城南山巖執金剛神所，
至誠誦持。執金剛陀羅尼者，當遂此願。
論師於是往而誦焉。
三載之後，神出問云：伊何所願？
論師對曰：願留此身，待見慈氏。
神又謂曰：此巖石內有脩羅宮，如法行請，石壁當開。
開即入中，可以見也。
神又謂曰：慈氏出世，我當相報矣。
論師受命，專精誦持。
又經三載，乃呪芥子以擊石壁，石壁乃開。
論師乃與六人入石壁裏，入已，石壁仍復如故。
又德光論師願見慈氏，決疑請益。
天軍羅漢以神通力接上天宮。
德光既見慈氏菩薩，長揖不禮。
天軍謂曰：慈氏菩薩次紹佛位，何乃自高，不致禮乎？
德光對曰：尊者此言，誠為指誨。
然我具戒出家弟子，慈氏菩薩非出家侶，
受天福樂，欲令作禮，非所宜也。
菩薩知其我慢心固，非聞法器，往來三反，不得請疑。
德光論師既不遂心，便生恚恨，即趣山林，修發通定。
我慢未除，不時證果。
或有說云：彼土護法之諍，清辯之禱，在彌勒成道，
感觀音垂降，而不明斷其權實者，良由法藥正被時機。
苟或顯判，則是止其服餌，五性不受，一性非宜，
煩惱之病，從何而愈？
復次，天親初聞無著菩薩弟子夜分誦十地經，
聞已追悔：甚深妙法，昔所未聞。
誹謗之愆，源發於舌。
舌為罪本，今宜除斷。
即時執刀，將自斷舌。
無著謂曰：大乘教者，至真理也。
昔以舌毀大乘，今以舌讚大乘，補過自新，斯為善矣。
天親受教，諮稟大乘，遂造論文百有餘部。
復有論師名無垢友，於說一切有部而出家焉，
欲制諸論，絕滅大乘。
說是語已，心發狂亂，舌出血流，乃生悔責，尋乃死焉。
時有羅漢見而歎曰：惜哉！
惜哉！今此論師毀惡大乘，墮無間獄。
波頗三藏 ^339a24

波頗，此云智光，中天竺人，剎利王種，十歲出家。
又云：波羅頗迦羅蜜多羅，此云作明知識。
礭字，應作確字，口角切，堅固也。
又前文中渤字，應作渤字。
止觀引論云：因緣所生法，我說即是空，
亦為是假名，亦是中道義 ^339c22

斯乃龍樹以空、假、中而為觀法，離此之外，何以尚之？
而此地人乃云：佛滅之後，諸部小乘及外道等皆著於有，龍樹唯以空法蕩之。
而人又復著於空見、無著，天親乃以中道而遣有無。
故瑜伽師地論釋云：佛涅槃後，魔事紛起，
部執競興，多著有見。
龍猛菩薩采集大乘無相空教，除彼有見，
由是眾生復著空見、無著。
天親事大慈尊，請說斯論，理無不窮，事無不盡。
余謂龍猛既談空、假、中三，奚甞但以空蕩有耶？
天親、龍樹內鑑冷然，外適時宜，各權所據，
學者未諳，自相形斥耳。
天台傳南岳三種止觀 ^339c32

圭峯密師禪源詮云：達磨未到，古來諸家所解，皆是前四禪八定耳。
南岳、天台依三諦理，修三止觀，教義雖圓，終成次第。
唯達磨所傳最上乘禪，亦名如來禪，類同佛體，逈異諸門。
余謂圭峯談何容易，若也只聞天台止觀，
便作斯斥者，何異道聽而塗說哉？
若也曾讀天台止觀，乃作斯斥者，則是埋沒天台而自衒耳。
又復圭峯既宗賢首大師判教立義，而賢首大師五教章中美讚南岳、
天台大師，以為升堂入室之人。
又賢首大師心經疏明圓一心三觀，自指如智者大師所明。
又賢首大師起信論疏明修禪法，亦指天台止觀等文。
又復圭峯師於清涼，清涼觀師華嚴疏中引用天台性善性惡、
三止三觀、三德三諦，三一相即，雙照無礙，
此是菩薩圓融功德而自莊嚴，觸目對境，
常所行用，希心玄趣者，幸願留神。
斯等承用天台法門，曾無有異，圭峯何獨違祖背師，
貶斥南岳、天台耶？
況復南岳位在十信，天台位居五品，靈山親承大蘇妙悟，豈可但得世間四禪八定次第之法而圓證乎？
高僧傳中南岳、天台文甚著明，可不讀耶？
爾之知見，欲比天台，終恐不及，後昆慎之，
無妄破立，自誤誤他，罪非少矣。
圭峯撰圓覺經疏云：一、泯相澄神觀；二、
起幻銷塵觀；三、絕待靈心觀。
此與天台三觀義理是同，而意趣有異。
同者，泯相即空觀，起幻即假觀，絕待即中觀。
異者，此明行人用心方便，彼則推窮諸法性相。
此多約心行成，故不立所觀之境；彼多約義生解，故對所觀三諦。
有人難此云：既言用心方便，何得復云心行成耶？
縱是行成，那忽經文令一切菩薩及末世眾生依於未覺幻力修習耶？
所云彼則推窮性相者，斯是天台用唯識觀歷事觀理，
而不知有真如觀唯達法性，何甞一向推性相耶？
又乃凡明觀道必對諦境，如圓覺經奢摩他中云：
以淨覺心取靜為行，由澄諸念覺識煩動等。
三摩提中云：以淨覺心知覺心性及與根塵皆因幻等。
禪那中云：以淨覺心不取諸幻化及諸靜相，
了知身心皆為罣礙，無知覺明不依諸礙等。
由此而知靜即真諦，幻乃俗諦，無知覺明即中道第一義諦，
而言不立所觀之境，其可得乎？
豈以經文簡略便為偏說乎？
余謂天台所談三諦三觀出乎仁王及以瓔珞，
三智三德本乎涅槃及以大品，所用義旨以法華為宗骨，
以智論為指南，補處大士金口親承，汝既不諳，那忽形斥？
豈不懼於後代考實耶？
天台云：末學膚受太無所知。
於今見矣。準高僧傳，達磨禪師初至宋境，
北渡至魏，隨其所至誨以禪寂。
于時國中盛弘講授，乍聞禪法，多生譏謗。
乃有道育、慧可二人，年雖在後，銳志高遠，
初逢法將，弘道有歸，感其精誠，誨以定法。
如是安心，謂壁觀也；如是發行，謂四法也；
如是順物，教護譏嫌；如是方便，教令不著。
入道多途，要唯二種，謂理行也。
藉教悟宗，深信含生同一真性，以客塵故，
捨偽歸真，疑住壁觀，凡聖等一，堅住不移，
不隨他教，與道冥符，寂然無為，名理入也。
行入四行，萬行同攝：初、報怨行，當念往劫捨本逐末，
多起愛增，今雖無犯，是我宿怨，甘心愛之；
二、隨緣行，眾生無我，苦樂隨緣；三、無所求行，
世人長迷，處處貪著，名之為求，道士悟真，
理與俗反；四、名稱法行，即是性淨之理故也。
學者請觀達磨所說與今止觀，如之何哉？
況達磨以楞伽經四卷授與可師，乃云：
我觀漢地唯有此經，仁者依行，自可度世。
可附玄理，如前所陳，遭賦斫臂，以法御心，
不覺痛苦，火燒斫處，血斷帛裏，乞食如故。
況復又云藉教悟宗，世人何得妄說教外別傳耶？
若看禪人語錄，何不看佛語錄耶？
佛語錄者，即阿難等錄佛言事以成經也。
唯永嘉集多用佛經以為指南，此得達磨之正意也，與夫近代言其禪者異焉。
唐柳子厚云：今之空空愚夫，皆誣禪以亂其教也。
但永嘉集全用天台圓頓之法，而不曾言天台者，豈不奪他成己耶？
不然，意在何哉？近代長水解楞嚴經妙奢摩他、
三摩、禪那，全用天台止觀之法，況亦潛用三德三諦之文、
無情有性之說，而不顯云是天台者，何耶？
大矣哉！天台之妙旨，益於諸家如此多矣，可不欽歟！
又清涼觀師華嚴鈔中十義第二顯示心觀不恃參禪云：
濤南北二宗之禪門，撮台衡三觀之玄趣，
使教合亡言之旨，心同諸佛之心，無違教理之規，
暗蹈忘心之域，不假更看他面，謂別有忘機之門。
昔人不參善友，但尚尋文，或年事衰邁，
方欲廢教求禪，豈唯抑乎佛心，亦乃翻誤後學，是則清涼稟天台三觀明矣。
今之學者多以達磨禪門抑沒天台止觀深趣，
此非用心於佛法矣，傷之傷之！
荊谿云：傳法利他之功，未補非法毀人之失。
後昆慎之。若但以捨相求空為妙道者，
天台所謂此空不出六十二見，設以為乘壞驢車耳，豈同法華高廣大車眾寶嚴飾耶？
今人學教不知所以，便欲廢講參禪，而不知教中所談何事耶？
復有習禪門者斥講者云：若未頓超方便，且於教法留心。
嗚呼！此言謬之甚矣。
豈圓頓上乘微妙教法祇在方便而不能超耶？
豈方等真詮常住極妙但是分別名相而已耶？
而不知以一心三觀甚深般若尋經學教，自免貧窮數寶之責矣。
又復若謂滯於言說者，凡娑婆世界，將何以為佛事乎？
禪徒豈不言語示人乎？
無離文字，談解脫義，豈不聞乎？
若乃諍於說默，豈是通見乎？
是故當知聖人之道，或說或默，或非說默，
視聽覺觸，得其旨者，必不諍矣。
豈達磨西來，直指人心，見性成佛，而華嚴等諸大乘經無此事耶？
嗚呼！世人何其愚也。
汝等當信佛之所說，諸佛如來，言無虗妄。
梁氏止觀統例云：去聖久遠，賢人不出，
庸昏之徒，含識而已。
至使魔邪詭惑，諸黨並熾，空有云云，為坑為穽。
有膠於文句不敢動者，有流於漭浪不能住者，
有大遠甘心而不至者，有太近而我身即是者，
有枯木而稱定者，有覆號而稱慧者，有奔走非道而言權者，
有假於鬼而言通者，有放心而言廣者，
有罕言而為密者，有齒舌潛傳為口訣者。
凡此之類，自立為祖，繼祖為家，反經非聖，昧者不覺。
余患一家微妙解行，為他濫斥，故特引示，非好辯也。
又別傳論云：今之人正信者鮮，啟禪關者，
或以無佛無法，何罪何善之化化之。
中人已下，馳騁貪愛之徒，出入衣冠之類，
以為斯言至矣，且不逆耳，私欲不廢。
故從其門者，若飛蛾之赴明燈，破塊之落空谷。
殊不知坐致燋爛，而莫能自出，雖欲益之，
而實大損，與天眾魔外道為害一揆。
由是觀之，此宗之大訓，此教之旁濟，其於天下為不侔也。
輔行云：應天三台 ^340a6

台者，三台星也。上台虗積星，中台六淳星，下台曲生星。
三台亦云三階，每台二星，凡有六星，名泰階六符。
符者，星之驗也。觀色以知吉凶，故云符驗也。
三階平則陰陽和，風雨時也。
黃帝泰階六符經云：泰階者，天之三階也。
上階謂天子，中階謂諸候公卿大夫，下階謂士庶人也。
今云三台者，正言其中耳。
孫公山賦 ^341b36

晉書云：孫綽，字興公，太原人也。
為永嘉大守，意將解印，以尚幽寂，聞此山神秀，
可以長往，因使圖其狀，遙為之賦。
賦成以示友人范榮期，榮期曰：此賦擲地必為金聲也云云。
又下文云：磴字亦可從足，謂升躡者，此是徒亘切耳。
又云從木，注云雉莖切者，亦通都鄧切，凡橙也。
坂字府遠切。有云四教神僧授與等 ^341c2

南山撰內典錄，讚天台云：受四教於神僧，傳三觀于上德。
南山本意讚之，豈期文無據也。
是身無知，如草木瓦礫 ^341c16

外云：若身中無我者，焉知四時？
內曰：如草木瓦礫，亦由陰陽逐時轉變，
似有所知，而非神知。
今身雖有知，知無自性，如草木瓦礫。
外又云：身內有神，神使知知。
內曰：若神使知，誰復使神？
遂無使神，何須神使？
若無神使，即無知者；若無知者，如草木瓦礫。
此約識種破我，作如是說。
若約內觀識種者，三事成：身、命、煗、無知，知即是識。
若謂識知，過去識滅，滅故不知；現識不住，
亦復不知；未來未有，斯亦不知。
三世求知而不可得，若離三世，無別有知。
故云是身無知，如草木瓦礫也。
博地 ^341c22

博，廣多也。下凡之地，廣多故耳。
如首楞嚴經中道品等 ^341c44

釋籤云寶篋經。曾檢寶篋經及楞嚴經，
並未見此文，恐谿荊兩處指文皆誤也。
文殊問經上卷明十二支三觀，如玄籤補注中辨。
又下文云廣歎略歎者，誤也。
經無廣略歎文，但有廣略開顯耳。
又云甚深歎實無量歎權者，誤也。
應云諸佛智慧甚深無量，是歎實智也。
其智慧門難解難入，是歎權智也。
又云唯佛與佛乃能究盡諸法實相，並奇言歎者，亦誤也。
此是絕言歎耳。曇無竭 ^341c48

此云法尚。佛為四王作聖語，說毗陀羅語，
說四諦等 ^342a18

婆沙云：佛以聖語為四王說四諦，二解二不解。
佛欲饒益憐愍故，又作陀毗說四諦，謂伊禰、
彌禰、蹹被、陀蹹被。
彼二不解，一解一不解。
佛欲饒益故，作彌犁車語說四諦，謂摩奢、
兜奢、僧奢摩、薩婆多、毗羅緻，是名苦邊，四皆得解。
為滿足諸天心所念故，二天王作是念：
若佛為我作聖語說四諦者，我則能解。
一天王作是念：若佛為我作陀毗羅語說四諦者，我則能解。
一天王作是念：若佛為我作彌犁車語說四諦者，我則能解。
故隨其念而為說之。
華嚴、楞伽並云：如來具有六十四音 ^342a22

清涼觀師云：六十四音者，以聲有八轉，
謂體、業、具、為、從、屬、於、呼。
此八轉聲各具八德，謂調和聲、柔輭聲、
諦了聲、易解聲、無錯謬聲、無雌小聲、廣大聲、
深遠聲，八八則有六十四種。
又密迹經有六十種音，初名吉祥，乃至六十宣諸德音。
又下文云破勝數論者，恐是法勝尊者數論也。
諸文或云數人，又云數論，即薩婆多論師也。
涅槃疏云：數人宗薩婆多，純明無我，破諸外道，
謂之邪我，無假名我。
華嚴三十一云：有十種三世 ^342a42

此文訛略，應云有十種說三世也。
故舊經三十一及新經五十三並云：有十種說三世，
所謂過去說過去、過去說未來、過去說現在、
未來說過去、未來說現在、未來說無盡、
現在說過去、現在說未來、現在說平等、
現在說三世，即一念是為十，非謂華嚴明十種三世也。
又下文云：豆等初啟曰苟者，苟字古候切。
修發不同一十六句 ^342b12

一、約止門明四修；二、約觀門明四修。
止門四者：一、事止，謂繫緣制心即是事修；
二、理止，謂體真止即是理修；三、事理止，
謂緣俗真即事理修；四、非事理止，謂息二邊分別止即非事理修。
觀門四者：一、事觀，謂安般不淨即是事修；
二、理觀，謂空無相即是理修；三、事理觀，
謂雙觀二諦即事理修；四、非事理觀，謂中道正觀即非事理修。
一一修中各有四種發禪不定，是故四種修中合有十六種發禪不定，
止觀合辨則有三十二種發禪不定。
若約信法二行乃有六十四，若約三乘則有二百九十二種發禪不定，
具在禪門卒難筆錄。
又上文云於修證中開為四別：一、世間禪；
二、亦世亦出世等者，禪門料簡，此約修行入證而為次第耳。
若約言句為便，則第二句是出世間禪也。
又云釋此九竟乃云修行之相豈可盡具者，此文在彼第十卷末也。
又云若使盡記已下諸文應三十卷者，
彼禪門中第一卷初注文中云若取具足有三十卷，
今略出前卷要用流通，故知今文即是彼中注文耳。
然今章安止觀序云：次第禪門合三十卷。
今之十軸是莊嚴寺法慎私記。
此與彼中注文意同，亦與別傳文同，故別傳云：
大莊嚴寺法慎私記禪門初分得三十卷，
尚未刪定，而法慎終。
別傳又云：大師常在高座云：若說次第禪門，年別一遍。
若箸章疏，可五十卷。
故知禪門合三十卷，自依慎師私記初分以言之耳，不指大師高座之言也。
以高座中言五十卷，自約一徧始終具足言之耳。
故知慎師私記初分具足，應須合有三十卷，
而章安於三十卷中治定，但略出成於十卷之文耳。
故注文云：若取具足，有三十卷。
今略出前卷，要用流通也。
然雖章安治成十卷，而推記者乃是慎師，故云今之十軸是慎師記也。
以今序文及彼注文并別傳文同是章安治定述成，豈可有異哉？
然目錄中云慎師私記初分未治，而頂師治成十卷者，亦與彼注文并別傳文及今序文皆無異也。
而荊谿約卷之大小不同者，恐此和會不然也。
如大師在高座云：若說法華玄義并圓頓止觀，半年各一徧。
若著章疏各三十卷，而章安記初分只得十卷。
以此觀之，慎師記禪門初分三十卷，而章安治成十卷明矣，
有何不同相妨耶？
又下文云附贅者，贅，章銳切，橫生一肉著體者也。
附贅既是橫生，懸疣豈非竪生耶？
#CB17105;殨二字，莊子文作疣潰耳。
生為附贅懸疣者，若疣之自懸，贅之自附，
此氣之時聚耳，非所樂也。
死為決疣潰癕者，若疣之自決，癕之自潰，
此氣之自散耳，非所惜也。
疣亦癕疽之屬也。
凸，徒結切，高起也。
潰，胡對切。又下文引論語云導謂為之正教也者，
論語云：道千乘之國。
馬融注云：道謂為之政教也。
又下文云前列章云正修止觀者，誤也，前文但云正觀耳。
又下文云下諸問是大師料簡者，如最後問示三文者，亦是章安耳。
又引論語注云僵仆者，僵字誤也，應作偃字，偃字訓僵也。
偃，仰倒也。什，方遇切，傾倒、踣倒也。
踣，蒲北切。次示三文部別處所 ^342b28

今止觀序但說次第禪門處所，及以圓頓止觀處所，未示不定止觀處所。
六妙門序云：天台大師於陳都瓦官寺出六妙門禪法，即不定止觀之處所也。
毛喜。字伯武，滎陽陽武人也。
別傳云：法慎學禪，微發持力，不幸早亡。
扇提羅 ^343a36

此云石女，無男女根，故云石女也。
 #CB17878;，墮 ^343a48

 #CB17878;字恐誤，應作懶。
正作嬾。提韋，直心供養福，故經八千劫，
償其施主等 ^343b4

此文誤矣。應云：提韋女人，直心信敬，隨宜供養，
壽盡命終，生化樂天。
其五比丘，專行巧偽邪濁心故，福盡命終，
生于地獄，經八千劫，乃至常以筋力，償施主債云云。
擔轝者，轝字去聲，正作#CB10253;字，即舁食者也。
舁，以諸切，對舉也。
依於修陀，得有漏通 ^343b8

謂依修陀而學通也。
修陀乃是新學比丘，未善觀機者也。
亦有處說，阿難教於調達修通。
五法舍羅 ^343b20

舍羅，此翻為籌。然調達五法，與佛立四依中，
一糞埽衣，三乞食，如何區分邪正？
南山業疏云：佛立四依，有四種義：一慈心益物，
二稱機設藥，三善達開遮。
非但開於中下服諸好衣，亦開上士有病及無糞埽衣，聽受施服。
由本通道，故有斯開。
四者佛說乞食等四，能生道緣；正語等八，能生道因。
調達效佛，乃說五法，唯制不開。
一則反上四義，二則顛倒說法，令墮邪見，惑亂正依也。
多論問云：此五法，佛常自讚歎，何故名為非法？
答：佛所讚歎者，云四聖種，能得八聖道，成四沙門果。
今調達倒說，云八聖道趣向泥洹遲難，
修行五法以求解脫甚速，是故名為非法耳。
邠 ^343b26

音彬。濮 ^343c4

音卜。鈆 ^343c8

與專切。鴞 ^343c12

于矯切。又玉篇云：鴟，鳶類也。
鳶，以專切。未到定力 ^343c16

亦云未至未入根本地，根本地未現前而能離欲，故云未至未到也。
然為護他譏嫌則急，小乘自度性重則急 ^343c20

南山云：涅槃經說菩薩持於性重戒，與息世譏嫌戒，等無差別。
如初婬殺，名性重也。
下篇所制，名性輕也。
斬伐草木，墾土掘地等，即是譏嫌。
廣如涅槃經中所說。
戒序 ^343c26

天台菩薩戒疏序云也。
廣如玄文三十六句 ^343c36

先立四句：一、冥機冥應；二、冥機顯應；三、
顯機顯應；四、顯機冥應。
三十六句者，前冥顯玄論略舉四句，今具足辨，
以其四機而為根本，所謂冥機、顯機、亦冥亦顯機、非冥非顯機。
於一句中又有四句，所謂冥機、冥應、冥機、
顯應、冥機、亦冥亦顯應、冥機、非冥非顯應。
冥機之上四句既然，餘之三機四句例說，四四乃成一十六句。
約機既有一十六句，機召於應應亦十六，
機應共論有三十二，并根本四乃成三十六句也。
從釋名去不復更用三文結之 ^343c40

此文恐誤。偏圓及以不思議境亦有結文。
又上句云理及名字皆止觀結，然更須云觀行相似，亦有結文。
又上句云及四三昧，應云及以第四三昧，具如義例纂要中示。
又止觀云初五章是發菩提心一意者，
舉廣兼略，故云五章。
其實但是釋名等四章是五略中初發心耳，
故方便、正觀、果報等，乃是修大行、四三昧、感大果等也。
釋名等四章是發心者，如十乘中第二發心，
既約三觀，豈非釋名？
體相即是發心之體，無作四諦，體必攝法，
法有偏圓，依圓發心，異乎偏漸，故釋名等四章之廣，只是五略初發心耳。
四相雖屬不相應行 ^344a12

百法疏云：不相應行，亦有兩釋：一、言行者，行即行蘊。
行蘊有二：一、相應行，即心所法；二、不相應行，即是得等。
二、言具足，應云非色不相應行，即簡四聚。
有云：心不相應行，不與心相應故，非心法故，亦非所相應也。
又上文云：八苦者，生等四苦愛，別離等四種苦也。
又云：善、不善愛者，愚人所求，名為不善；
菩薩求者，名之為善。
又求二乘，名為不善；求大乘者，名為善也。
言九喻者：一、如債有餘，二、如羅剎女婦，
乃至第九、如彗星也。
如債有餘者，如人負他錢財，雖償未畢，
猶繫在獄，而不得脫。
二乘亦爾，有愛習氣，不得成佛也。
羅剎女婦者，如人以羅剎女為婦，隨所生子，
即便食噉；子若盡已，復噉其夫。
愛亦如是，隨眾生有生善根子，即便食之；
食子既已，復令眾生入於三途也。
諦義具如玄文第三 ^344a36

自性不虗為義，四皆實故。
不顛倒為義，由見諦故。
又是審義及不異義，具在玄籤。
具如法華疏釋迦葉中 ^344b18

且約乞食以示其相，乞易得時則便生喜，
乞難得時則便生嗔，嗔喜依色斯為色陰，
既有色陰必具五陰，陰入界等名為苦諦。
我能乞食則計有我及以無我，以乞為道以乞為實，
如是諦當讚喜毀嗔，乃至不了名之為癡，
則具十使，十使必具八十八使為集諦。
若識乞食四倒之相，勤修道品名為道諦。
既修於道不計吾我，吾我滅故諸惑盡除，子果皆泯名為滅諦。
乞食既然餘皆例說。
思益經文釋籤已引 ^344b24

思益經云：無生四諦者，知苦無生，名苦聖諦；
知集無有和合之相，名集聖諦；於畢竟滅中無生，
名滅聖諦；於一切法平等不二，名道聖諦。
今文中云苦無逼迫者，對破三藏苦逼迫相故。
餘文依經，但語略耳。
他解唯二 ^344b42

顯宗論云：是故無明無知為體。
然此無知略有二種，謂染、不染。
若能障智，是染無知；不染無知，惟智非有。
今詳其意：若乃於事自、共相愚，是染無知；
若於諸法味、勢、熟、德、數、量、時、處、同、異等相不能覺知，是不染無知。
此不染無知，即名習氣。
有古師說：習氣相言：有不染汙心所差別。
染、不染法數習所引，非一切智相續現行，
令心、心所不自在轉，是名習氣。
是故即於味、勢、德等不勤求解、慧，與異相法俱為因，引生後同類慧。
此慧於解又不勤求，復為因，引生不勤求解、慧。
如是展轉，無始時來因、果相仍，習以成性。
故即於彼味等境中數習於解，無堪能智。
此所引劣智，名不染無知。
即此俱生心、心所法，總名習氣。
三品寂光，出淨名疏 ^344c6

彼疏明究竟寂光無說無示，而言說者，法身說法冥資一切。
若約果報明常寂光者，分別二種說法不同：
說無作四諦即果報土，說一實諦即寂光土。
廣疏記云：法身即是法界常音。
冥資一切果報等者，有果報邊須云苦、
集，以有苦、集須具四諦。
於果報中分論寂光，須從理說，故唯實諦。
義亦當於寂光說法。
今謂止、觀寂光無作，注云云者，一者、無作既是從理，故對寂光。
此與實報無作須辨。
何者？實報乃是無作之四，亦名有實說四也；
寂光無作乃是四皆真實，亦名實不作四也。
二者、令準淨名疏中約果報明常寂光土二種說法，來此明之。
何者？約所證理雖是一實，中、下寂光仍有無明，
變易生死復是果報，故此二種說法不同，亦不相離。
良以變易理、事皆遍，故實報依、正亦名法性身、土。
若爾，止、觀何故不將寂光對於一實諦耶？
應知對之有何不可？
但為四種四諦，第四乃是無作。
若對一實，則於對諦名、相不便。
是故但以寂光對於無作四諦，既不乖於從理得名，亦不違於一實之義也。
對別教中住十住地等，乃至云住及不了，
並約教道 ^344c34

大經云：十住菩薩雖見一乘，不知如來是常住法。
以是故言，十地菩薩雖見佛性，而不明了。
十住菩薩見少分故，不能明了；如來全見，能得明了。
十住菩薩慧眼見故，不得明了；如來則以佛眼見故，能得明了。
為菩提行故，則不了了；若無行故，則得了了。
住十住故，雖見不了；不住不去故，則得了了。
章安云：若指住是地，而言十住皆分見者，此是別義。
若住非地，十地則見，十住不見，此亦別義。
若十住即十地，地住皆少分見者，此即圓義。
若十住非十地，十住亦少見者，此亦圓義。
若十住非十地，而言九住不見，十住少見者，此乃別接通義。
若地前十住全不見性，是故不論了與不了。
又云：初住、初地則能分見，故言少耳。
十住婆沙七種發心 ^345a24

準婆沙論第六，乃是因布施故發心耳。
今文引云見放光而發者，誤也。
無量壽觀、報恩等經亦有多發 ^345b4

報恩。第二發菩提心品云：喜王菩薩白世尊言：菩薩云何知恩報恩？
佛言：知恩者，當發菩提心；報恩者，當教眾生發菩提心。
菩薩發心之時，立大誓願：若我得菩提，
當大利益一切眾生，安置眾生大涅槃中，悉令眾生具足般若。
是則名為菩提因緣。
又若見聞諸佛菩薩不思議事，發菩提心；
復有不見諸佛菩薩不思議事，以聞諸佛秘密藏故，
發菩提心；復有不見諸佛菩薩不思議事，
亦不聞法，但見法滅時，發菩提心，護持佛法，
利益眾生；復有唯見惡世諸眾生等，具貪恚癡，
無有慚愧，發菩提心。
是故當知，一切眾生發菩提心，其事非一，
或因慈心，或因恚心，或因施心，或因慳心，
或因歡喜心，或因煩惱，或因恩愛別離，
或因怨憎和合，或因親近知識，或因惡友，
或因見佛，或因聞法，知恩報恩，其事如是。
無量壽觀，即韋提希，因子逆害，遂厭娑婆，
樂生安養，佛教思惟，及以正受三種淨業，
發菩提心，乃至三輩九品往生，遇善知識，勸導發心等。
止觀云：佛藏經十喻 ^345b10

具如第十記中引之。
輔行云：毗首羯磨 ^345b46

正理論音云：毗濕縛羯磨，此云種種工業。
西國工巧者，多祭此天也。
不隱沒智 ^345c2

智之明了之謂也，異乎人之智耳。
優填王作栴檀像，高五尺等 ^345c8

準彥悰法師撰三寶感通錄云：梁武帝以天監元年正月八日，
夢栴檀像入國，因發詔募人往迎。
案佛遊天竺記及雙卷優填王經云：佛上升忉利，
一夏為母說法，王臣思見。
優填王遣三十二匠及齎栴檀，請大目連神力運往，令圖佛相。
既如所願，圖了還返，坐高五尺，在祇洹寺，至今供養。
帝欲迎請此像，時決勝將軍郝騫等八十人，
應募往達，具狀祈請。
舍衛王曰：此中天王像，不可將適邊方。
不令三十二匠，更刻紫檀，人圖一相。
卯時運手，至午便就，相好具足，而像頂放光，
降微細雨，并有異香。
故優填王經云：真身既隱，次二像現，普為眾生作利益者是也。
騫等負第二像，行數萬里，備歷艱關，難以具聞。
又渡大海，冐涉風波，隨浪至山，粮食又盡，
所將人眾及傳送者，身多亡沒。
逢諸猛獸，一心念佛，乃聞像後有甲冑聲，又聞鍾聲。
巖側有僧，端坐樹下，騫等負像，下置其前。
僧起禮像，騫等禮僧，授澡鑵令飲，並得飽滿。
僧云：此像名三藐三佛陀金毗羅王。
自從至彼，大作佛事。
至天監十年四月五日，騫等達于揚都，
帝與百僚徒行四十里，迎還太極殿，建齋度人，大赦斷殺。
絓是弓刀等，並作蓮華塔頭。
帝由是菜蔬斷欲事。
大清三年，帝崩，湘東王在江陵即位，遣人迎至荊都承光殿供養。
今東京啟聖禪院栴檀瑞像，元絳參政撰#CB15156;，
乃云栴檀瑞像乃優填王所造，事亦同於感通錄說。
而云晉永嘉中，天竺鳩摩羅琰負像至龜茲，
六十年而至姑臧，十四年而至長安，十七年而至江南，
二百年而至廣陵，三百六十年大祖皇帝平江南而得之。
此與感通錄說帝代及以負像之人不同，後德幸加詳委。
及觀經等亦通佛收 ^345c12

觀經即是十六觀經，等即等於淨名、藥師、
灌頂、般若、大涅槃等，放光現相屬於勝應，是故名為亦通佛收。
何以知之？以下文釋通教勝應神變中云各各見佛獨在前者，
如淨名云各見世尊在其前，如涅槃時各見如來唯受我供，
般若數數放光，淨名如須彌山顯于大海，
灌頂巍巍堂堂等，並是勝應神變。
且淨名等如須彌山放光巍巍，既是通佛勝應神變，
而十六觀經云爾時世尊放眉間光，其光金色遍照十方無量世界，
還住佛頂化為金臺如須彌山，十方淨土皆於中現，豈非通佛勝應神變乎？
以觀經、淨名等放光現相，乃是從於丈六劣應，現於高大巍巍勝應故也。
所言亦者，義通兩向，以觀經、淨名等放光現相，
亦是尊特亦是勝應，今且從勝應故判為通佛耳。
若約尊特，則通教佛帶老比丘像現尊特身是也。
又復尊特通於別圓，故文句記明尊特身，
引淨名云：如須彌山顯于大海，安處眾寶師子之座，
蔽於一切諸來大眾，藥師中巍巍堂堂如星中月，
大集中集二界中間，乃至諸方等經是例非一。
既云諸方等經，豈不攝於觀經？
故知今云及觀經等，即文句記諸方等經。
今云通佛，與文句記明尊特身，皆無所妨。
良以尊特亦名勝應，通於摩訶衍三教之相故也。
具如十六觀經疏、往生記及十不二門圓通記委明斯義。
人不見之，乃謂荊谿指四十八願名為觀經，
是通佛收；或謂荊谿指十六觀經中明彌陀佛身高六十萬億由旬數量名為觀經，
是通佛收。皆是妄生穿鑿耳，並失輔行之正義也。
應持菩薩變形高三百三十萬里，復見佛身高五百四十三萬兆姟二億里等，
目連神力往大千邊，佛念目連乃欲試我清淨音場，
吾今欲現等，乃至云身聲既爾，諸相例然，
坐蓮華臺居色究竟，並此相也 ^346a24

斯文著明，其猶日月，奈何有目而不覩見？
正法喪亡，邪徒充盛，誠可悲哉！
誠可悲哉！四明云：丈六分齊即無分齊，
以知丈六是法界，所以應持不見其頂，目連莫究其聲。
丈六身聲既因二聖窮之不得，是以即劣見於無邊，不必一一待現方見尊特之相。
嗚呼！四明率爾之甚。
且今文云：復見佛身高五百四十三萬兆姟二億里等，還是幾許丈六身耶？
又云：試我清淨音場，吾今欲現。
又云：身聲既爾，諸相例然。
坐蓮華臺，居色究竟，並是此相，何得謂之丈六身聲？
不必待現，何得謂之丈六分齊即無分齊？
四明建立現起尊特高大之相，即梵網云坐蓮華臺，
及觀經中彌陀身高六十萬億由旬數量，
不須現起高大之相，但以力加，即於分齊見無分齊，即是應持。
目連二聖不窮身聲，即金光明及法華中三十二相，丈六劣應即是勝應。
復引玄籤開垢衣內身即是瓔珞長者，
又引淨名疏四度現尊特，又引文句記來至今經從劣辨勝等，
以證自立丈六分齊即無分齊，不須現起高大之相方名尊特，
豈不謬矣哉！以四明不曉一家所說尊特之相，
莫不皆指坐蓮華臺及色究竟受識之身，
致使訛說丈六分齊即無分齊，不須現起高大巍巍名為尊特，
灼然違戾。今文佛身高五百等，坐蓮華臺及色究竟並是此相，
豈是不現，而異梵網坐華臺等尊特相耶？
以是而知四明所立，謬之甚矣。
又復不曉玄籤所明，開垢衣內身即瓔珞長者，
是體同故，衣瓔相即。
又復不曉文句及記，隱實施權，身形卑劣，
隱於寂忍而耐其拙，是用異故，勝劣不濫。
總而言之，乃是迷於文句記云：若得實意，方知四佛體同用殊。
致使訛說以劣為勝，丈六分齊即無分齊。
又復不曉文句記云：來至今經，從劣辨勝。
是從三教報應之劣，辨於圓教法身之勝。
隱前三相，從勝而說，非謂太虗名為圓佛。
其實即從三教之劣，而辨圓教法身之勝。
是故又云：即三而一。
亦可例云：相即非相，非謂無相。
世濫用之，彌須誡慎。
類於今經，從劣辨勝，非謂太虗名為圓佛。
通圓雖異，語勢元同，亦可謂之非謂太虗名為圓佛，乃是太虗與圓法身遍同理別。
太虗則無色像，圓佛具相炳然。
雖通此義，前說為正。
四明又迷淨名疏中四度現尊勝，法華為第一，
自指別序放光現相，表於正宗說實相法，
致使妄引淨名疏云：但現尊勝及玄籤，
開垢衣內身即是瓔珞長者，文句記從劣辨勝等，證自所立丈六分齊即無分齊。
舉世濫傳，望聲相習。
孰有至公之人，商議祖師之道？
思此未甞無嗟恨矣。
又如華嚴一一相好與虗空等，此四教主未開成別，
只是一身四見各異 ^346b38

只是一身者，約體同也。
四見各異者，約用殊也。
文句記云：若得實意，方知四佛體同用殊。
即今意也。故知若約體同而說，則開丈六之劣。
內身實相理融，故即尊特之勝。
釋籤中云：內身不別。
文句中云：人只是一，何關體別。
皆此義也。則華嚴尊特之勝，與法華丈六之劣，
其體是同，所以相即也。
若約用殊而說，則華嚴尊特之勝，不可濫同法華丈六之劣。
故文句記云：法華師弟身俱劣者，俱隱寂忍而耐其拙。
若不約於體同用殊，豈可荊谿云：來至今經，從劣辨勝。
復云：師弟身俱是劣，俱隱寂忍而耐其拙。
語自相反耶？故知從劣辨勝，是開用顯體。
身俱卑劣，是舉體明用。
用有勝劣差降之殊。
故華嚴尊特之勝，法華丈六之劣，乃是一體之二用耳。
是則何妨華嚴自是尊特之勝，何妨法華自是丈六之劣，而必須云劣便是勝耶？
故知從用不可混濫矣。
又如華嚴一一相好與虗空等者，即文句及記約如來座為誡云：
依空亡相。身是有相，理為妙空。
一塵之身，咸與理等。
況丈六之質，而生劣想耶？
良以依空亡相，豈執丈六之有相，而生卑劣之想乎？
深不可矣。四明準此。
立丈六之劣，是尊特之勝，灼然違戾。
一一相好與虗空等，依空亡相也。
又玄籤云：色無邊故，般若無邊。
受想行識無邊故，般若無邊。
是約理而說。而四明引證丈六劣應之用，即是尊特勝應之用。
豈符文意乎？蟠 ^347a34

薄官切。闌 ^347b36

落干切。椿 ^347b40

丑倫切。蒨 ^347b44

倉殿切。毒藥，具如大經釋摩男緣 ^347b48

善見律云：釋摩男是佛叔父之子，大佛一月日得斯陀含果。
如大經中，釋摩男執諸瓦礫皆悉成寶，斯由過去心力所致。
亦如耆婆擥草，無非是藥。
故四分律云：耆婆初詣得叉尸羅國，姓阿提棃，
字賓迦羅，而學醫道。
經于七年，其師即便以一籠器及掘草之具，
令其於得叉尸羅國面一由旬求覓諸草，有不是藥者持來。
耆婆如教，即於國內面一由旬周竟求覓，
所見草木盡皆分別，無有草木非是藥者。
師言：汝今可去，醫道已成。
我若死後，次即有汝。
亦如阿那律空器，自然眾味具足。
文句第三。補注已委，引示一家。
諸文盛云：釋摩所執無非珍寶，耆婆見草無非是藥，那律空器悉滿甘露。
請以此中引文而說。
亦如玄文迹土四別 ^347c4

迹中明土又非一途，或言統此三千百億日月者，
同居穢土也；或言西方有土名曰無勝，
所有莊嚴如安養者，同居淨土也；或言華王世界蓮華藏海者，
實報土也；或言其佛住處名常寂光者，究竟土也。
此則迹中四土別矣。
亦如玄文眷屬妙中 ^347c32

四種眷屬，約四教辨，具在玄文。
亦如玄文行妙中說 ^347c44

次第五行既在別教，別教乃具四四諦義，故攝四教也。
十喻讚 ^347c48

觀法師云：羅什有傳，叡公有讚。
彼文具云：世法空曠，如彼鬼城，凌晨敷影，現此都京。
愚夫馳走，隨風而征，終朝乃悟，窮噭失聲。
又讚焰云：#CB08504;惑癡愛，
樂之無極，非身想身，非色見色。
實無可樂，莫之能識，若有智慧，此心自息。
其諸喻讚，不煩具引。
乾闥婆城。此云尋香城。
十寶山間，有音樂神，名乾闥婆。
忉利諸天，意須音樂，此神即知，乃往娛樂。
所以西域樂人，皆悉呼為乾闥婆也。
彼之樂人，多幻作城郭，須臾如故，因即謂是龍蜃所現城郭。
故諸文云乾闥婆城，此之謂也。
又上文云準前云四心流動，亦可云四趣者，
應云準前文云四心流動，亦可云四心也。
遄，布緣切。蜃，時刃切。
大經二十四云者，誤也，文在二十一耳。
又引二十八云者，亦誤也，文在二十七耳。
又下文云曠大只是者，恐誤，應云橫截只是也。
又下文云以不倒者，恐訛略也，須更詳之。
儴佉王 ^348a6

亦云餉佉，又云霜佉，此翻為具，亦是珂之異名耳。
龍華樹 ^348a38

其樹高四十里，廣亦如然，華如龍頭，故曰龍華。
又復其枝猶如寶龍吐百寶華，故曰龍華。
又其樹子從龍宮出，故曰龍華。
謂調達作舉羯磨，六群比丘同調達見 ^348a42

謂字恐誤，應作為字。
舉即舉罪。難途、#CB02494;難、
迦留、陀夷、闡陀、馬師、滿宿，斯之六人同共朋從，故曰六群。
此文出自薩婆多論。
竛竮，辛苦 ^348b2

三蒼云：猶聯翩也，亦孤獨之皃，又行不正也。
又下文云：三塵三心者，三心，貪、嗔、癡也。
三塵，如下文破法遍中引。
大論云：六根各三受，三受對三塵也。
又引五十校計經等，恐是也。
言隨眠者，顯宗論云：相續中眠，故名隨眠。
即順流者，身中安住，增昏滯義。
或隨勝者，相續中眠，即是趣入如實解位，為昏迷義。
或有獄中，長時隨逐，覆有情類，故名隨眠。
又瑜伽云：煩惱麤重，隨附依身，說名隨眠，
能為種子，生起一切煩惱故也。
法華疏者，指妙玄第一卷也。
麋字，鹿屬耳，恐非文意，應作糜字。
下文準此。又下文云：別行由曲者，由字應作猶字也。
又云：生公所立頓悟義者，生法師立頓悟成佛，
明唯佛悟，證如窮故。
十地聖賢，皆為信境，未全證如。
故云：夫稱頓者，明理不可分，悟極以頓，明悟義不容二。
不二之悟，符不分之理，理智兼釋，謂之頓悟也。
此論有漏異熟諸根 ^348b10

新云異熟，舊云果報。
言異熟者，或云三界五道、果報五陰，異時熟故，變異熟故。
準俱舍中，異類而熟，故云異熟。
若謂異時而熟為異熟者，如今生造業，
來生受故，此乃又與等流相濫。
若謂異處而熟為異熟者，如於人中造業，
餘趣受生，此則可爾。
若人中造業，還於人中受生，豈是異處而熟乎？
故此二說，皆非義也。
婆沙論云：同類而熟，名等流果；異類而熟，名異熟果。
與俱舍同。音義中云：一切有漏法為因，能感無記之果。
因果種別，故云異；任運酬因，故云熟；果異因熟，故云異熟。
又因感果時，勢力成熟，異於前位，故云異熟。
又復異熟自有二種：一、真異熟，即第八識也；
二、異熟生之異熟，即前六中一分，以除善及不善、三無記等。
以無記有四故：一、異熟；二、威儀路；三、工巧；
四、通果。一、異熟者，如前所辨。
二、威儀路者，此有兩種：一、行住坐臥；二、
心意識強盛，引發威儀，眼等五識羸劣，
不能引起；七、八識亦如是。
路即威儀之行路也。
三、工巧者，彩畫等是也。
四、通果者，證果有之，亦名變化。
此有兩種，所謂身、心兩事是也。
俱舍論云：十不善業感果有三：一、異熟果，
下中上業受三途苦；二、等流果，後得人身壽命短促；
三、增上果，感得外物乏少光澤。
由殺生故，於地獄中受異熟果。
斷他命故，令壽短促；壞他威力，故感外物乏少光澤。
殺生既然，餘九不善準說可見。
又瑜伽云：諸不善法於諸惡趣受異熟果，
善有漏法於諸善趣善異熟果，名異熟果。
習不善故，樂住不善，不善法增；修習善故，
樂住善法，故善法增。
或似先業從果隨轉，名等流果。
八支聖道滅諸煩惱，名離繫果。
若世俗道滅諸煩惱，不究竟故，非離繫果。
起士夫用，所謂農作商估等事，名士用果。
若眼識等，是名眼根增上之果；乃至意識等，
是名意根增上之果；眾生身分不散不壞，是名命根增上之果。
入阿毗達摩論云：果似因故，說名為等；
從因生故，復說為流。
果即等流，名等流果。
此增上力，彼得生故。
如眼等根於眼識等，由前增上，後法得生增上之果，名增上果。
餘如論中廣分別說。
如太子生具王儀相者，華嚴亦云：譬如王子雖未自在，以具成就國王儀相。
菩薩亦爾，雖為煩惱所覆，以具成就菩提心相。
迦陵頻伽 ^348b42

此云好聲鳥也。 #CB00592; ^349a24

大論音疏云苦角切。
經音云口角切。吳會間音哭。
卵外堅也。凡物皮皆曰#CB00592;，
尚在卵中謂之#CB00592;，出#CB00592;已後名為#CB12578;。
#CB12578;，苦候切，爾雅云生哺#CB12578;，
郭璞云謂母飼也，司馬云鳥子欲出也。
師子筋絃 ^349a28

西域樂工或取得師子筋紐以為琴絃，
應混樂部，適當一皷，餘之樂器絲絃絕矣。
磓字都回切，非今文意也。
字應作鎚，直追切，若作槌字，其義亦疎也。
那羅延 ^349a38

此云鉤鎻力士，又云金剛也。
鉢健提 ^349a46

此云堅固。優鉢拘物分陀利 ^349b2

青黃白蓮華，次第對翻之。
十六重者，今文稍略。
大經第十云：一、小牛；二、大牛；三、青牛；四、
凡象；五、野象；六、二牙象；七、四牙象；八、雪山白象；
九、香象；十、青象；十一、黃象；十二、赤象；十三、
白象；十四、山象；十五、優鉢羅象；十六、拘物頭象；
十七、分陀利象；十八、人中力士；十九、鉢揵提；
二十、那羅延；二十一、十住菩薩。
始自小牛，終那羅延，皆以一十而為比校，如云十小牛力不如一大牛力等。
寶梁經 ^349b6

亦名寶聚，又名寶藏，亦名諸寶法門，亦名選擇一切法寶，
亦名安住聖種儀式，亦名攝取持戒，亦名節解破戒者。
此經編在大寶積部。
搏若須彌 ^349b24

搏，補各切，此誤也，字應作摶，度官切。
如論中虗受信施，後為肉山 ^349b32

首楞嚴云：若沉心中有謗大乘，毀佛禁戒，
誑妄說法，虗貪信施，濫膺恭敬，五逆十重，
更生十方阿鼻地獄，循造惡業。
乃至云：此等皆是彼諸眾生自業所感，
造十習因，受六交報。
乃至云：為大肉山，有百千眼，無量#CB00045;食。
經文具說，今略引之耳。
又僧護經：佛告僧護：汝見肉山者，是地獄人也。
迦葉佛時是出家人，為僧典座，五德不具，
少有威勢，偷眾僧物，斷僧衣裳，故入地獄作大肉山，
火燒受苦，至今不息。
又五百問論云：昔有比丘多乞積聚，既不為福，
又弗行道，命終作肉馲駝山，廣數十里。
適值凶年，其國中人日取食之，隨割而生。
俄而鄰國來此取之，便即大喚。
人問其故，彼乃答曰：吾本道人也，為貪財不施，
負此國人物多矣，故以肉償之。
我不負卿也，是故大喚耳。
音義指歸云：肉形高而有兩封，故謂之肉託駝山也。
是則經論咸皆有文焉。
自鏡錄中身為蕈等 ^349b36

藍谷沙門懷信撰釋門自鏡錄五卷，其間多錄古今罪福報應，
用之自鏡耳。彼文云：隋末新羅國有一禪師，
於一檀越家偏受供養，往來不絕，可四十年。
檀越信力堅深，家途豐渥，朝夕四事，身心俱盡。
禪師年老致終，依法理殯。
不盈數日，其家園中枯樹忽然生#CB09961;菌，
家人采以為#CB07515;，其味如肉。
大小歡慶，日日取之，取之隨生，給用無盡。
歲月既久，親鄰咸知。
其後西鄰一人逾牆，夜竊以刀而割樹，
忽有聲云：誰來割我，我不負君。
其人驚而問曰：汝是誰耶？
答云：我是往日某甲禪師，緣我行道輕微，
受主人重心供養，業不能消，故來償債。
君能為我乞物還主人，我即得脫。
鄰人先時憶識之故，怪歎嗚呼，遂告主人。
主人聞之，崩號殞絕，對樹懺謝，誓相免釋。
鄰人為乞百石米還主人已，其園中樹不復生也。
有新羅僧達義，年將八十，貞誠懇到，託迹此山，
敬其德故，給以衣藥。
達義對余泣述斯事，乃云：余於來生亦須割肉而還師矣。
#CB09961;，而兗切。
菌，求晚切。菌生木上曰蕈。
蕈，慈荏切。#CB07515;，呼各切，羮也。
前之四惡，心境理教，大小乘中，此四俱重 ^349c20

心謂能起之心，境謂所對之境，理謂罪業道理，教謂聖人所制之教。
故南山云：其五逆名，非佛所制，違思福故，
業、理自重。有夷、蘭者，是佛制也。
殺、盜、婬、妄，小乘初篇名為四重，大乘梵網十重，
前四即是殺、盜、婬、妄。
但小乘制婬為初，以人多起過故，汙淨行故；
大乘以不殺在首，以殺是性罪故，傷慈念故。
中、下境者，菩薩戒疏明三品：上謂諸佛、
聖人、父母、師僧，害則犯逆；中謂人、天，害則犯重；
下謂四趣，自有二意：一者，大士防殺嚴重；
二者，犯輕，但在重戒中兼制之耳。
又大論云：後世罪重，戒中便輕。
如道人鞭打殺牛、羊等，罪重而戒輕。
讚歎女人，戒中重，後世罪輕。
殺化牛、羊，則眾人不嫌，亦不譏論，但自得心罪；
若殺真化牛、羊，心不異者，得罪等。
然制戒意，為眾人譏嫌，故為重。
是故經中說意業最大，非身、口業。
故口三惡及意地嗔，大乘俱重；以說他過，
讚毀及謗，與口三過相涉入故，小乘則輕 ^350a10

大乘梵網十重戒中，第六是說四眾過戒。
此戒七眾同犯，大小乘俱制。
大乘菩薩掩惡揚善為心，若也談說四眾之過，其罪則重。
四眾過者，七逆十重也。
以由抑沒前人，損于正法，故結為重矣。
聲聞有三：上者第二篇，中者第三篇，下者第七聚，故小乘則輕也。
以五篇中，初篇名重，下四名輕也。
又十重中，第七自讚毀他戒。
此戒七眾同犯，大小乘俱制。
大乘菩薩利安為本，是故毀讚，其罪則重。
小乘不兼物故，毀他犯第三篇，自讚犯第七聚，是故罪輕。
又十重中，第十謗三寶戒。
此戒七眾同犯，大小乘俱制。
大乘菩薩以化人為己任，今則邪說謗正，故其罪重。
聲聞三諫不止，犯第三篇，故罪則輕。
是故此三，與口三過，互相涉入。
口三過者，兩舌、惡口、綺語。
以說他過，讚毀及謗，必須兩舌、惡口、綺語相涉入矣。
妄語一惡，在前四重所收故也。
言意地嗔者，十重戒中，第九瞋心不受悔戒。
此戒七眾同犯，大小乘有異。
大乘菩薩本接眾生，今則以瞋而隔，其罪則重。
聲聞自犯第七聚，其罪則輕。
餘意地二，大小乘中，心、境、理三，莫不皆重，
唯教名輕 ^350a44

貪癡二惡，大小教中說以為輕。
如寶積經云：若諸菩薩修行大乘，如恒沙劫貪心相應而犯戒者，
其罪尚輕。若以瞋心而犯戒者，其罪則重。
何以故？因貪犯戒攝受眾生，因瞋犯戒棄捨眾生。
伊蘭栴檀 ^350b34

觀佛三昧海經云：譬如伊蘭與栴檀生末利山中，
牛頭栴檀生伊蘭叢中，未及長大，在地下時，
牙莖枝葉如閻浮提竹笋，眾人不知，言此山中純是伊蘭，
無有栴檀，而伊蘭臭，臭若肨屍，熏四十由旬，
其華紅色，甚可愛樂，若有食者，發狂而死。
牛頭栴檀雖生此林，未成就故，不能發香，
仲秋月滿，卒從地生，成栴檀樹，眾人皆聞牛頭栴檀上妙之香，
永無伊蘭臭惡之氣。
栴檀者，或云義翻為與樂，或云此方無故不譯。
所言伊蘭子者，即是我身無根信也者，引文訛略也。
經云：我見世間從伊蘭子生伊蘭樹，不見伊蘭生栴檀者，我今始見從伊蘭子生栴檀樹。
伊蘭子者，我身是也；栴檀樹者，即是我心無根信也。
我初不知恭敬如來，不信法僧，名無根也。
章安云：本時五根未立，今遂得信，故云無根信耳。
周易意云云 ^350b44

周易上繫辭云：仁者見之謂之仁，智者見之謂之智，
百姓日用而不知，故君子之道鮮矣。
世人蔑教尚理 ^350c26

蔑，無也。教本詮理，棄教辨理，不亦惑乎？
教外別傳，斯其類也。
不思教中明何法哉？
云別傳乎？應於此中委說云云。
十義釋普 ^350c32

慈悲普，弘誓普，修行普，離惑普，入法門普，
神通普，方便普，說法普，惑就眾生普，供養諸佛普。
普以周遍為義也。
又云妙音加佛者，誤也。
應云妙音加菩薩也。
妙音品中又云諸有地獄等也。
釋籤第五引疏委釋 ^350c40

現行印本文在第六。
其家者，五陰也。陰有佛性大小不知者，
人天為小，析空二乘為大；析空二乘為小，
體空二乘為大；但空二乘為小，但空菩薩為大；
但空菩薩為小，出假菩薩為大。
如是大小皆悉不知，別教雖知帶教道故。
章安又云：窘之緣了故言貧，有能生力故言女，
棲託五陰故言舍，有正因性故言金，此性包含故言藏，此性廣博故言多。
又下文云料簡有三重問答者，細尋止觀但有兩重：
初重先問、次答，為二：初竪答，次又從下橫答。
初竪為三：初判別圓之異，次會之下會同五即，三又用下會同斷位。
於此第三會同斷位，仍問住行斷伏不同耳，故於答後便以明心對十向等。
故此問答不可望於初後為三，請細詳之。
薩雲 ^351a2

亦言薩婆若，此云一切智也。
又下文云驪龍等者，莊子云：夫千金之珠，
必在九重之淵，驪龍頷下也。
陽數之極，即老陽也。
故九為老陽，七為少陽也，六為老陰，八為少陰也。
飴字恐當為貽字也。
是故復以者，以字須作與字也。
三千威儀經 ^351a30

三千威儀，約二百五十戒各有四威儀，
合為一千，循三世轉為三千威儀，配身口七支為二萬一千，
又對治三毒等分別成八萬四千。
諸文舉其大數，但云八萬威儀耳。
又上文云非所緣理名一行者，文殊說般若經，
文殊白佛：云何名為一行三昧？
佛言：法界一相，繫緣法界，是名一行三昧也。
又下文云蒼頡者，蒼字應作倉字也。
國語者，左氏有國語，唐柳子厚有非國語之文。
黈 ^351a42

天口切。怫 ^351b12

符弗切#CB15106;也。
齗 ^351b16

語斥切，齒根肉也。
蓊，烏紅切，亦烏孔切，草木盛皃也。
世，私列切。優陀那，此云丹田也，即是臍中風也，故云還入至臍也。
又下文云從但專至是觀下者，應云從但專下至是觀也。
大經解釋為十一句。
大論第三合無上士調御丈夫以為一句 ^351b20

光所文句引釋論云：佛是第九號。
涅疏云：成論與阿含合無上士與調御丈夫為一號，至世尊十數方滿。
涅槃與釋論開無上士與調御為二號，至佛則十名已足。
總結上德，十號具足，為世所尊，故云世尊。
此與光明文句及今文不同，恐章安誤也。
以後後業重於前前，心境相對，四句分別及方便等三時不同 ^351b32

彼經業品云：殺父則輕，殺母則重，殺阿羅漢重於殺母，
出佛身血重於殺阿羅漢，破僧重於出佛身血。
有物重意輕，物輕意重，物重意重，物輕意輕。
物重意輕者，如無惡心殺於父母。
物輕意重者，如以惡心殺於畜生。
物重意重者，如以惡心殺所生母。
物輕意輕者，如以輕心殺於畜生。
如是惡業，有方便重，根本成已輕；有根本重，
方便成已輕；有成已重，方便根本輕；有方便根本重，
成已輕；有方便成已重，根本輕；有根本成已重，
方便輕；有方便根本成已重，有方便根本成已輕。
物是一種，以心力故，得輕重果。
從殺父已下，是後後業重於前前。
從有物重已下，是心境相對，四句分別。
物即是境，意只是心。
從如是惡業已下，是方便等三時不同。
上文云三殺，一妄語，一殺生加行者，此五逆罪，
四是身業，一是語業；三是殺業，一是虗誑語；
一是殺生業道加行，良以佛身不可害故。
具如俱舍，亦如文句。
補注已引。禪宗乖互 ^351b46

亦如圭峯禪源註中所敘諸宗不同之相。
 #CB02494;陀和 ^351c34

隋時崛多譯為五卷，其名賢護，蓋是華梵之異耳。
經云：或時說有覺有觀等 ^351c38

婆沙論云：是三昧所住處，少相、中相、多相，如是等應分別。
住處者，是三昧或於初禪可得，或二禪、
或三禪、或四禪可得，或初禪中間得勢力能生。
是三昧或少者，人勢力少故名為少，又少時住故名為少，又見少佛世界故名為少。
中、多亦然。是三昧或說有覺有觀、或無覺有觀、
或無覺無觀，或喜相應、或樂相應、或不苦不樂相應，
或有入出息、或無入出息，或定是善性，
或有漏、或無漏，或欲界繫、或色界繫、或無色界繫，
或非欲界、或非色界、或非無色界繫等。
今云五受根者，如成論云：苦根、樂根、喜根、
憂根、捨根，苦樂在身隨所得身乃至四禪，餘三在心隨所得心乃至有頂。
律開多緣，梵網唯制 ^351c42

梵網戒云：一切不得受別請利養入己。
而此利養屬十方僧，而受別請，即是取十方僧物入己。
七佛無別請法，故云唯制也。
小乘毗尼乃開別請。
僧祇律云：請有二種：一、僧次，二、私請。
僧次得物入僧，私請得物入己。
摩訶男請僧施藥，六群比丘聞已，惱云：
我聞檀越請僧施藥，為審爾否？
答言：實爾。六群遂索蘇、油、蜜等，答云：即日未辦，待備當與。
六群嫌責云云而去。
乃至佛言：從今日後，聽四月別請，應須受之。
言別請者，即私請也。
五分律云：若比丘受別請眾食，除因緣者，
病時、施衣時、作衣時、行路時、船行時、大會時、
沙門會時，是名因緣。
別請眾食者，若於眾中別請四人已上，是名別請眾食也。
薩婆多律攝云：別請者，謂別別施主請諸苾蒭與其供養。
元由尊者畢鄰陀婆蹉開受王請，後更受王妹夫請食。
世云小乘制身口，大乘制意 ^352a20

南山云：如初婬戒，內心婬意身口未現，
名遠方便，此犯吉羅。
若爾，與單意何別？
答：律制身口思心名為期業，若單心者制限大乘。
降茲已外，餘心念法及懺輕垢，並加身口合甞宣吐，
或有但心如悔輕吉 ^352b4

四分隨機刪補羯磨云：心念有三：一、但心念，
此自有三：一、如懺輕吉法，二、六念法，三、說戒坐中發露諸罪法。
二、對首心念法，此自有七：一、安居法，二、
受藥法，三、說淨法，四、受七日法，五、捨三衣法，
六、受持三衣法，七、受持鉢法。
三、眾法心念法，此自有四：一、說戒法，二、
自恣法，三、受僧得施法，四、受亡人五眾衣物法。
又對首法有二：一、但對首法，此自有二十八：
一、受三衣法，乃至第二十八作餘食法。
二、眾法對首法，此自有五：一、捨隨法，乃至第五受亡五眾物法。
又梵網云：若犯四十八輕戒，對首懺悔，罪便得滅。
又有三昧助修習法，有五十法 ^352b14

能生是般舟三昧，餘助法亦應修習：一、
緣佛恩，常令在前；二、不令心散亂；三、繫心在前；
四、守護根門；五、飲食知止足；六、初夜、後夜常修三昧；
七、離諸煩惱障；八、生諸禪定；九、禪中不受愛味；
十、散壞色相；乃至第五十、教化眾生，令其安住一切功德。
見相好身，身出光明等 ^352b38

文在大論第二十九卷。
菴羅婆利 ^352c2

菴羅，果名，以果目樹也。
其果似枇，此云難分別，似桃非桃，名難分別也。
菴羅婆利，即奈女也。
奈女乃從奈樹上生，時萍沙王共奈女通，
乃生耆域，耆域於後遂為大醫。
須曼那 ^352c6

奈女經云：須曼女者，生於須曼華中。
須曼那者，此云善意華，其華色黃白，甚香，
樹不至大，高三四尺許，垂如蓋也。
優鉢羅盤那 ^352c16

此女生於青蓮華中，故以名焉。
先對錄彼文等 ^352c24

此下所錄經文具在大論第二十九卷，以大論中全引般舟經文故也。
以二力故隨意二願，注云空慧二力者，
大論云：得如是三昧智慧已，二行力故隨意所願。
若爾，今文應云定慧二力，良以三昧是定故也。
佛因廣答，因各不同 ^352c28

菩薩持戒不動，施心不移，安住實語如須彌山，以是業緣得足下平如匳底相。
於其父母、和尚、師長常生歡喜心，以是業緣得成三相：
一、手指纖長，二、足跟長，三、其身方直。
若修四攝，得網縵相。
若於父母、師長病苦之時，自手洗拭，得手足輭相。
若持戒聞法，惠施無厭，得節踝#CB00166;滿，身毛上靡。
若專心聽法，演說正教，得鹿王腨相。
若於眾生不生害心，飲食知足，惠施瞻病，
得其身圓滿，立手過膝，頂有肉髻，無見頂相。
若見怖畏者，為作救護，得陰藏相。
若近智者，遠離愚癡，掃治行路，得皮膚細輭，身毛右旋。
若以衣服等施人，得金色光明相。
若行施時，能捨不吝，得七處滿相。
若布施時，心不生疑，得輭聲相。
若如法求財，以用布施，得缺骨充滿，師子上身，臂肘#CB00166;纖。
若遠兩舌、惡口、恚心，得四十齒白淨齊密。
若於眾生修大慈悲，得二牙相。
若常作願，有來乞者，隨意給與，得師子頰。
若以飲食悉施眾生，得味中上味相。
若修十善，兼以化人，得廣長舌相。
若不訟彼短，不謗正法，得梵音聲。
若見怨憎，生于喜心，得自#CB00263;紺色。
若不隱他德，稱揚其善，得白毫相。
具如法界次第 ^352c40

彼中但列三十二相之名耳，不辨其因有異也。
報恩第七 ^353a32

如來久於阿僧祇劫修持淨戒，得足下平；
供養父母、師長、和尚有德之人，得足下輪相；
於諸眾生不生害心，無劫盜想，若見父母、
和尚、師長有德之人，遠出奉迎，安施牀座，
恭敬禮拜，破除憍慢，得纖長指；具上三行，
得足跟#CB00166;滿；以四攝法攝取眾生，
得指網縵；以好蘇油摩洗父母、和尚、師長有德之人，
得手足柔輭；修習善法不知厭足，得臚腨膓；
聞法歡喜，樂為人說，為法走使，得踝骨不現；
三業清淨，瞻病施藥，飲食知足，得平手立摩膝；
見分離者，善言和合，自修慚愧，亦教人修，
得馬藏相；自淨三業，亦教人淨，若有眾生四大不調，
能為療治，得身圓相；聞法歡喜，樂為人說，
得身毛上靡相；思惟諸法甚深之義，樂修善法，
供養父母、和尚、師長，若行道路、佛塔、僧坊，
除去甎石、荊棘不淨，得一毛右旋相；若以飲食、
瓔珞施人，除其瞋心，得二相：一者金色，二者常光。
以何業緣得一一毛相？
即此業緣得身細輭塵垢不著。
常施眾生所須之物，得七處滿相。
自破憍慢調柔其性，隨眾生心如法而行，
為除不善教以善法，得身上如師子相，得臂肘#CB00166;圓缺骨平滿相。
以何業緣得纖指相？
即此業緣得身#CB00166;相。
遠離兩舌和合鬬諍，得四十齒齊平相。
修欲界慈，得白齒相。
見有求者歡喜迎送，得方頰輔相。
等視眾生猶如一子，得上味相。
常施眾生無上法味，見有忘者施其憶念，
自持五戒轉以教人，修習悲心能大法施，
得肉髻相、廣長舌相。
實語、輭語、法喜語、非時不語，得梵聲相。
修習悲心視諸眾生猶如父母，得二相：
一目紺青色，二眼如牛王。
見有德者稱實讚歎，得白毫相。
天王第七 ^353a36

彼經所說菩薩修行般若波羅蜜故，隨順眾生現三十二相、
八十種好，具列相好之名在經。
又下文云根滿者，根字當為跟字。
飛行自在 ^353b46

此下所束婆沙論文，亦有訛略，今為示之。
何者？彼論謂之聞聲自在，知不定事，通達諸永滅事，知心不相應無色法。
第十六，是一切問答及受記具足答波羅蜜。
又云：所記不空，過身口意資生者。
婆沙云：身口意命，此四不須防護。
何以故？長夜修習清淨業故。
又云：一切所資食，如人依地生。
地持百四十不共法 ^353c6

今文訛略。彼第三卷方便處無上菩提品云：
三十二相、八十種好、四無礙智、一切種清淨、
十力、四無畏、三念處、三不護、大悲不忘法、
斷除諸習，是為百四十不共法也。
又解無上菩提云：有七無上：一、身無上，
三十二相莊嚴身故；二、道無上，自度度人故；
三、正無上，即正見等無等故；四、智無上，
四無礙智無等故；五、神力無上，六、通無等故；
六、斷無上，煩惱智障二俱盡故；七、住無上，聖天梵住無有等故。
此七無上自是解釋無上菩提耳，不在百四十不共法數內也。
菩薩地持經。亦名菩薩地持論，又名菩薩戒經。
捊 ^353c20

郎括切。手捊也。取也。
摩也。齆 ^353c44

烏貢切。正作#CB08505;。
售 ^353c48

承呪切。賣物出手也。
不售，即賣物不出手也。
又涅槃疏云：持戒者貧寒飢渴，見破戒者飽食煗衣，即便毀戒。
同破戒者，所利無幾，所失者大。
如燒栴檀為炭，雖易得售，而無所直也。
又如有人乘馬，腰著金帶，見乘驢者著驢絛帶，
即便問之：市中何物貴耶？
彼云：驢絛甚貴。即便易之。
人為聲色，捨於正法，亦如是也。
旃檀 ^354a4

旃應作栴。今文與論有少迴互，此有深意，今錄論文。
次明互相等 ^354a20

今謂止觀與婆沙論其文大同，亦無迴互，今具引之。
論云：菩薩行是般舟三昧，果報應知。
如經所說，譬如有人能破三千世界為塵，
又三千界所有草木一切諸物皆為微塵，
一塵以為一佛世界，滿中珍寶以用布施，
所得福德不如有人得聞諸佛現前三昧，
不驚不畏，其福無量，何況信受、持讀、誦諷、
為人解說，何況定心修習如一構牛乳須，何況能成是三昧者！
若人受持、為他人說，若劫盡時，設墮此火，火即尋滅。
若有官事，若遇怨賊、師子、虎狼、諸蟲毒等，
夜叉、羅剎、人非人等害身命者，無有是處。
若得六根種種諸病而失命者，亦無是處，唯除業報必應受者。
是故受持是三昧者，諸天八部、諸佛世尊皆共護念、
愛念、稱讚，皆欲見之來至其所，所未聞經自然得聞，乃至夢中皆有此益。
若我一劫若減一劫，說其功德不可得盡。
譬如有人於百歲中，身力輕健其疾如風至十方界，
是人所至十方世界，無有人能知其里數，唯除諸佛及諸菩薩。
若人以是所行之處，滿中真金以用布施。
若復有人但聞如是三昧，以四種隨喜迴向菩提常求多聞，
如過去諸佛行菩提時隨喜是三昧，我亦如是，現在未來亦復如是。
又如過去未來現在諸菩薩等所行三昧，
我亦如是隨喜此隨喜福，而前福德百千萬分不及其一，是故行此三昧得如是無量果報。
請以此文對於止觀，則知與論其文大同亦無迴互，
但止觀云復勝上四番功德，與論小異，又略有人輕健等文耳。
列子六夢 ^354a26

正夢，注云：平居自夢也。
萼夢，列子文作蘁，注云：蘁應作驚愕之愕，謂驚愕而夢也。
思夢，注云：因思念而夢也。
窹夢，覺時道之而夢也。
喜夢，注云：喜悅而夢也。
懼夢。注云：因恐怖而夢也。
列子，鄭人也，與鄭繆公同時，其學本於黃帝、老子焉。
姓列，名禦，冠在莊子之前，故莊子每稱之。
列子在鄭四十年，人無識者，君卿大夫視之猶眾庶也。
列子書有八篇，其第三篇說周穆王時，
西極之國有化人來，入水火，貫金石，變山川，
移城邑，千變萬化，不可窮極。
穆王敬之若神，事之若君。
穆王執化人之袪，騰而上者，中天乃止。
化人曰：吾與王神游也。
以此觀之，非吾佛之化，餘豈能哉？
海此岸栴檀之香 ^354b32

有人引正法念經云：妙高山內海此岸。
此岸即南岸也。南岸有此之香，即是依處而立名也。
洗心曰齋，防患曰戒 ^354c10

周易繫辭云：聖人以此齋戒洗心。
韓康伯注有此云耳。
繫，胡計切。二十四戒 ^354c16

若有菩薩見飢餓人來求飲食而不與者，犯第一重戒。
若有菩薩婬欲無度不擇禽獸，犯第二重戒。
若有菩薩見有比丘畜於妻子說其過者，犯第三重戒。
若有菩薩見人愁憂欲自喪身，更以己意嗔敗他命，犯第四重戒。
若有菩薩值有財寶隨意取者，犯第五重戒。
若有菩薩見他嗔恚欲害他命，更以美言讚嗔恚者，犯第六重戒。
若有菩薩見他瞋恚欲燒僧坊，若不盡心諫彼惡者，犯第七重戒。
若有菩薩見聞有人犯於重罪，應密呼來：我有良藥溉汝戒根令得還生。
彼若不來應須三呼。
若不爾者，犯第八重戒。
若有菩薩見聞有人犯於五逆，應作是言：
此非正法，莫作是行。
若不爾者，犯第九重戒。
若有菩薩見聞有人欲興善事，更以瞋恚壞他善者，犯第十重戒。
若有菩薩見人嗜酒不呵止者，犯第十一重戒。
若有菩薩見聞他人婬他婦女，往他夫所而說此事，犯第十二重戒。
若有菩薩視他怨家作怨家想，犯第十三重戒。
若有菩薩見他視怨如赤子想而諫止者，犯第十四重戒。
若有菩薩見他聚鬪助氣力者，犯第十五重戒。
若有菩薩見他有事發舒俳說，犯第十六重戒。
若有菩薩見聞他善都不言者，犯第十七重戒。
若有菩薩見他營諸塔廟猜不佐助者，犯第十八重戒。
若有菩薩見聞有人離善知識親近惡友而反讚者，犯第十九重戒。
若有菩薩於旃陀羅、惡人、惡狗、二乘人處而往之者，
犯第二十重戒，除有急事。
若有菩薩見聞疑殺，不自思惟而食此肉者，
當獲大罪；言不見聞而食都無患者，犯第二十一重戒。
若有菩薩見聞疑殺，作不見聞疑殺食此肉者，
即違十方三世諸佛之恩，而以此人為其尊者，犯第二十二重戒。
若有菩薩解於方便知眾生根，若乃不說當獲大罪報，犯第二十三重戒。
若有菩薩持此戒時，若見華聚并虗空藏及觀世音諸菩薩等向人說此，
犯第二十四重戒。
應受六重 ^354c22

優婆塞戒經云：出家菩薩奉持八重，在家菩薩奉持六重。
其六重者，雖為天女乃至蟻子，悉不應殺。
若口教，若自身殺，即失優婆塞戒，是名初重。
雖為身命，不得偷盜乃至一錢，是名二重。
雖為身命，不得虗說我得不淨觀至阿那含，是名三重。
雖為身命，不得邪婬，是名四重。
雖為身命，不得宣說比丘、比丘尼、優婆塞、
優婆夷所有過罪，是名五重。
雖為身命，不得沽酒，是名六重。
受是六重，若有破者，名臭優婆塞、旃陀羅優婆塞、垢結優婆塞也。
言八重者，菩薩善戒經云：八重者，如比丘四重後加。
菩薩不得為貪利養故自讚其身毀他，
無慚波羅夷；不得故慳不施前人，無慚波羅夷；
瞋心打罵眾生，前人慚謝不受其懺，無慚波羅夷；
疑心謗大乘，無慚波羅夷。
此四波羅夷及初比丘四重為八重也。
若犯一一重法，現在不能莊嚴無上菩提，
不能令心寂靜，是則名為名字菩薩、非義菩薩，是名菩薩旃陀羅也。
菩薩心有上中下，若後四重下中心犯，
不名為犯；若以上心惡心犯者，是名為犯。
上者，所謂樂作四事，心無慚愧，不知懺悔，
不見犯罪，讚破戒者，是名上惡心犯。
菩薩雖犯如是四重，終不失於菩薩戒也。
孤山解普賢觀經乃云：八重未見名相。
又自立云：然此六重既是菩薩十重，前六八重恐加自讚毀他并及慳也。
今謂孤山未見名相可矣，如何虗妄自立八重耶？
僧鬘 ^355a42

僧鬘，此云對面施也。
又上文云趣道場時具三法衣者，通論道場內外出入也。
又云佛言三夜，一名單縫、二名俗服者，
方等行法問云：在家人三衣，為是俗服、為是出家衣耶？
答：經云一是出家衣，此衣入道場時著，但是單縫與大僧衣不同耳。
餘二是俗衣，然此二衣，一衣從俗處趣道場時著，
一衣尋常坐起時著，故此二衣皆在道場外著，故云出道場時須備俗服也。
故此三衣，第一上衣名為單縫，餘二名為俗服，單縫俗服共成三衣也。
單縫一衣既云是出家衣，故云出家衣者作三世佛法儀式也。
又云三衣入道場時著者，三衣實兼道場內外出入，
今通舉內外，故云入道場耳。
又云雖制三衣非出家服者，此約單縫異於却刺而簡耳。
若大僧三衣道場內外出入時著，準前思之可解也。
並列十二菩薩 ^355b44

經有兩文，上文云：文殊師利法王子、慈王法王子、
大目法王子、梵音法王子、妙色法王子、
栴檀林法王子、師子吼音法王子、妙聲法王子、
妙色形皃法王子、種種莊嚴法王子、釋幢法王子、頂生法王子。
下文云：文殊師利法王子、虗空藏法王子、
觀世音法王子、毗沙門法王子、虗空法王子、
破闇法王子、普聞法王子、妙形法王子、
大空法王子、真如法王子。
是則上文列十二菩薩法王子，下文列十菩薩法王子也。
頭為殿堂等者，經云：是身如城，血肉筋骨皮裏其上，
手足以為却敵樓櫓，目為寮孔，頭為殿堂，心王處中。
如是身城，諸佛所棄，凡夫貪著。
東阿王 ^355c26

東阿王曹植也。植字子建，即曹子建也。
後漢書注云：東阿即今濟州縣也。
又下文云為何所見，應云為何所見者。
又云菩薩不但因空見，應云不但因見三昧而見空也。
上下文中字有訛者，請細詳之不委示也。
又止觀中注云其一其二者，此文既明能觀觀法，故須約於三觀消之。
注其一者中觀也，中觀即是等一義空也。
注其二者空假二觀也，六波羅蜜般若空觀也，五度假觀也。
又其一者遮故，法爾空中也。
其二者照故，三千恒具也。
觀明滅 ^356a2

觀字下欠一箇無字也。
又下文云一我見不二者，不字恐誤，應作十字。
況寶梁誠制，足數無文 ^356a22

寶梁經云：非梵行人自言梵行，先來敗壞，
離於持戒，亦不入眾數，於佛法中無智慧命，當隨惡道。
又云：若學聲聞乘，疾得沙門果。
若有障法，現世不得沙門果者，不過見一佛、
二佛、三佛，必定得斷一切諸漏。
以此觀之，犯戒障果尚不過於一、二、三佛便得漏盡，
何況修行大乘懺悔，犯戒之罪豈不滅哉？
當知將來見佛非遙，悟道不久失。
安用大教懺夷，以足小乘僧數 ^356a28

未知此斥何許人也。
南山亦云：懺本清淨理當足數，如得作說戒自恣羯磨等，
但由情過深厚不任僧用，故云來不來隨意也。
斷頭之喻，此望不階聖果為言耳。
又下文云緣為根相為質等者，若準妙玄及下文攝法中意，
應云過去二支根為緣相也，現在五支質為生也，
現在三支華例同過去二支根耳，未來二支果是壞也。
更請詳之。天台三大部補注卷第十一
 ^356a44
