華嚴經文義要決問答卷第一〔五科入〕
collector:: 皇龍寺釋　表員集
other:: 
# 七處九會義
○七處九會義
三門分別：第一、釋名；第二、出體；第三、問答分別。
other:: 
## 第一釋名
 ^414a9

第一、釋名者，七九數名〔帶數釋也〕。
處者，居也，謂止居之處。
會者，遇也，又大計也〔佳苑云：四方郡國錄一代之事，
總而計之，名曰會也〕。
今案：無盡法界大眾集會，無邊法界處中，故名會也。
other:: 
## 第二出體
 ^414a13

第二、出體者，法藏師云：若小乘者，色等四塵并能造四大實色為體。
若三乘中初教者，凡小地前俱以賴耶識為體，地上二義報主亦同賴耶為體。
若二智所現，即以唯識智為體。
若依終教，但以如來藏真如為體。
若一乘，以無盡法界通三世間人法理事等諸法為體
〔案：今正以後也。前小三乘等，案為眼自出，後門中略也〕。
other:: 
## 第三問答分別
 ^414a19

第三、問答分別。
問：云何七處？何者九會耶？
答：人中三，天上四〔是七處也〕，第二、第七、
第八重會，普光明殿為九會〔晉經八會欠第七重會准也〕。
然將欲料簡此義，略作三門：一、辨教義事相，
二、長科本分，三、辨生起次第。
初中二義：先總、後別。
總者。 ^414a31

問：此經何處說耶？
答：蓮華染淨圓融處說〔此義後當別出〕。 ^414a39

問：何時說耶？
答：佛初成道第二七日說，謂即此時中攝一切九世十世故，
是故一時說即一切時說〔此義亦當後別出〕。 ^414a41

問：此經是誰說耶？
答：是十佛盧舍那說，謂此佛即攝一切佛故，是故一說即一切說也。 ^414a45

問：為何機說耶？
答：為普賢等海會諸菩薩說，以此一海會眾，
即攝一切海會眾故，是故為一海會眾說，
即為一切海會眾說〔如下文云云〕。 ^414b4

問：此經依何定耶？
答：謂依海印三昧。
以此海印三昧，即攝一切三昧故。
是故依一三昧，即是依一切三昧〔如下文云云〕。 ^414b8

問：此經說何法耶？ ^414b12

答：謂說華嚴無盡法門海，以此華嚴一一皆攝一切法門，
故說一法即說一切〔如下文云云，此義下當別述也〕。 ^414b14

問：說幾許經耶？ ^414b16

答：有二種：一、此界說，二、十方說。
此界之中即有三本：上本有十三千大千世界微塵數偈、
四天下微塵數品，中本有四十九萬八千八百偈、
一千二百品〔此上二本隱在龍宮不出〕，
下本有十萬偈、三十八品舊。
又眼普眼經以須彌山聚筆、四大海水墨書一品修多羅，
猶不能窮盡如是等品後過塵數，此亦但是大菩薩等陀羅尼力之所受持，
亦非貝葉所能書記。
以此界所說為總，必攝十方所說為眷屬故，
是故一部即攝一切部、即攝一切部。
今此所有即是十萬偈中，唯有四萬五千偈
〔晉經三萬六千偈〕、三十九品八十卷〔晉經三十四品六十卷，
亦是五十卷〕流傳於此。 ^414b18

。 ^414b38

自下明其別說。第一會，佛在蓮華藏莊嚴世界海摩竭提國菩提場中，
與海會菩薩眾俱。
普賢菩薩承佛神力，入一切諸佛毗盧舍那如來藏身三昧，
說華藏依果威光正因也。
合六品，一十一卷。
世主妙嚴品第一〔五卷從第一至第五，
晉經世間淨眼品〕，明其序分〔次明正宗〕。
如來現相品第二〔一卷第六〕。
普賢三昧品第三。
世界成就品第四。
華藏世界品第五〔三卷從第八至第十〕。
毗盧遮那品第六〔一卷第十一，晉經此上五品分名盧舍那佛品〕。
此五品中，初四品明毗盧舍那依果，最後一品明佛往因，即大威光童子也。
第二會，佛在普光明殿，與海會菩薩眾俱。
文殊師利承佛神力，說如來三業及信位法門。
於中六品〔四卷〕。佛名號品第七。
四聖諦品第八。明覺品第九。
菩薩問明品第十。
淨行品第十一。賢首品第十二。
此六品中，初三品明佛三業〔身語意如次准之〕，後三品辨信行法。
第三會，佛在忉利天宮妙勝殿上，與海會菩薩眾俱，
法慧菩薩承佛神力，入菩薩無量方便三昧，
說十住等法門，於中合六品。
昇須彌頂品第十三，須彌頂上偈讚品第十四，
十住品第十五，梵行品第十六，初發心功德品第十七，
明法品第十八〔一卷第十八〕。
此六品，初二品是當會序〔嚴處集眾〕，後四品中，
初三品明自分〔解行德如次准之〕，後一是其勝進趣後方便也。
第四會，佛在夜摩天宮寶莊嚴殿，與海會菩薩眾俱，
功德林菩薩承佛神力，入菩薩善思惟三昧
〔晉經菩薩善伏三昧〕，說十行法門，於中合四品〔三卷〕。
昇夜摩天宮品第十九，夜摩天宮中偈讚品第二十，
十行品第二十一，十無盡藏品第二十二〔一卷第二十一〕。
此四品中，初二品序〔同前會〕，後二品是當會正宗
〔初一品正位，後一品蘊行成就，生起後位〕。
第五會，佛在兜率天宮一切寶莊嚴殿，與海會菩薩眾俱。
金剛幢菩薩承佛神力，入菩薩智光三昧
〔晉經菩薩明智三昧〕，說十迴向法門，於中合三品〔一十二卷〕。
昇兜率天宮品第二十三。
兜率宮中偈讚品第二十四。
十迴向品第二十五〔并前品合一十一卷，從第二十三至三十三〕。
此三品中，初二品序〔同前〕，後一品辨其正宗。
第六會，佛在他化自在天宮摩尼寶藏殿，與海會菩薩俱。
金剛藏菩薩承佛神力，入大智慧光明三昧
〔晉論經菩薩大乘光明三昧〕，說十地法門，一品六卷。
十地品第二十六〔六卷從第三十四至第三十九〕。
第七會，佛重會在普光明殿，與海會菩薩俱。
普賢菩薩承佛神力，入剎那際諸佛三昧，
說十定等修生本有因果法門，於中合一十一品〔一十三卷〕。
十定品第二十七，四卷。
十通品第二十八〔晉經十明品〕。
十忍品第二十九。
阿僧祇品第三十。
壽量品第三十一〔晉經壽命品〕。
菩薩住處品第三十二。
佛不思議法品第三十三〔二卷第四十六第四十七〕。
如來十身相海品第三十四。
隨好光明功德品第三十五。
此九品明差別因果，亦是修生因果。
普賢行品第三十六〔一卷第四十五〕。
如來出現品第三十七〔晉經寶王如來性起品三卷從第五十至第五十二〕。
此二品明平等因果，亦名本有因果〔云云〕。
第八會，普光明殿，與海會菩薩眾俱，普賢菩薩承佛神力，
入佛華莊嚴三昧〔晉經脫莊嚴也〕。
普慧菩薩二百句問，普賢菩薩二千句答，
說六位行德法門，於中一品〔七卷〕。
謂離世間品第三十八。
第九會，佛在室羅筏國逝多林給孤獨園大莊嚴重閣，
與海會菩薩眾俱，佛自入師子頻申三昧。
說頓漸入法界法門，於中說一品〔二十一卷〕。
入法界品第三十九〔二十一卷從第六十至第八十〕。 ^414b42

問：說此經處為淨、為穢耶？
若設爾，何失？
問：二俱有過，謂若是穢不現寶池寶樹，亦不應言爾時華藏世界六種振動。
若是淨者說九會處，何故皆在娑婆人天？ ^415b12

答：慧苑師云：華藏娑婆就相說異，以相從說性，
無礙圓融也〔雖有此說，無分明也〕。
法藏師云：有數四句：一、染淨四句：或染，
謂摩竭提國七處九會等覆淨相故；或淨，
謂華藏海其地金剛等染相盡故；或俱，
謂華藏內娑婆界染淨存泯隱顯無礙；
或俱非，謂染淨相盡同一法界，各相形奪二相盡故。
二、通局四句：或局，謂此一界；或通，謂該於十方；
或俱，謂要具前二；或俱非，謂相盡歸性。
或局，謂此處攝一切剎，又此處一一塵等皆攝一切無邊剎海；
或通，謂此界入一切剎，又此塵等皆通一切諸剎塵等；
或俱，謂攝入俱現；或俱非，謂形奪雙泯。
三、依正四句：或正在依，謂佛在坐等，又佛即剎故；
或依在正，謂剎居佛內，又剎即佛身故。
或俱或非。 ^415b18

問：若如上說，則七處九會皆悉雜亂。
如忉利天說十住時，既遍虗空周側毛道，未知夜摩等處亦說住不？
若設爾，何失？問：二俱有過。
謂若彼不說，則說處不遍。
若彼亦說，何故經中唯云忉利說十住法，夜摩等處說十行等？ ^415b42

答：此說十住忉利天處，既遍十方一切塵道，
是故夜摩等處，皆有忉利。
即於如是遍夜摩等忉利天處，說十住法，
是故忉利天不普遍，仍非夜摩。
夜摩等處，說十行等，皆亦遍於忉利等處，
仍非忉利，當知亦爾。
若約十住與十行等全位相攝，則彼此互無，各遍法界。
若約諸位相資，則此彼互有，同遍法界。
餘一一品，一一處，皆亦如是。 ^415c2

問：餘佛說處與舍那說，為相見不？ ^415c14

答：設爾，何失？
問：二俱有過，謂若相見即應相遍，若不相見不成主伴。 ^415c16

答：互為主伴通有四句，謂主主不相見，
伴伴亦爾各遍法界，彼此互無故無相見。
主之與伴其必相見，伴主亦爾共遍法界，此彼互有故無不見。
如舍那為主、證處為伴，無有主而不俱伴，故舍那與證處同遍法界。
設於東方證法東處，彼有舍那還有東方而來作證，
如是一一遍周法界，一切塵道無障無礙，思之可見。 ^415c18

問：以何文證知乎一處即一切處等耶？ ^415c30

答：經云：一一微塵中，佛國海安住，佛雲遍護念，彌綸覆一切。
又云：一毛孔中，無量佛剎莊嚴清淨，曠然安住彼一切處。
盧舍那佛於眾海中演說正法，況七處、九會處而不該攝十方法界耶？ ^415c32

問：既在摩竭說，彼國眾生有預會不？ ^415c38

答：慧苑師云：設爾何失？ ^415c40

問：二俱有過。若有預者，經何不言耶？
若無預者，何須此說耶？ ^415c42

答：此有二義：一、為表法；二、為應機。
言表法者，謂摩竭國是諸國之上道，第一會為九會之最初，
故此說也。言應機者，會中菩薩除十方新來，
餘皆隨願生於此國，斯即應機。
何必要列凡俗，方是所化之眾〔云云。
後二門如別說記〕。
other:: 
# 說經時義
○說經時義 ^415c44

三門同前。
other:: 
## 第一釋名
 ^416a6

第一、釋名者，說者談說，謂能說者得陀羅尼，
於一字中一剎那，須能持能說一切法門，況一切時中一切字中？
經者，貫穿所說，攝持所化〔如常說也〕。
時者，說聽究竟之時，謂始成正覺時，一剎那或無量劫，
融通無礙，具攝一切，無不皆攝〔云云〕。
other:: 
## 第二出體
 ^416a8

第二、出體者。慧苑師云：若三乘者，不相應行蘊所攝；
若一乘者，理事無礙法界以為其性。
謂一時攝一切前後際，盡為時體。
other:: 
## 第三問答分別
 ^416a18

第三、問答分別。
問：此經何時說耶？
答：始成正覺時。
問：始成正覺時未而定說，成道已後幾日說耶？ ^416a24

答：別行十地經云：成道未久，第二七日。
故知第二七日時也。 ^416a26

問：若爾，何故菩提流支云：前之五會是佛成道初七日說，第六會後是第二七日說耶？ ^416a30

答：法藏師云：此解不可。
十地論云：何故不初七日說思惟行？
因緣行故。既云思惟，明知非說法。 ^416a32

問：有人說下文中有鶖子等五百聲聞並後時度，故知是後時說耶？ ^416a36

答：此所判恐不順文，第八會者亦非後時，
何得於一部經前已說半，中說餘經後方更續？
豈令佛無陀羅尼力，不能一念說一切法？
祇園、鶖子並是九世相入相，即文云過去一切劫安置未來，
今未來一劫迴置過去世，又云於一念中建立三世一切佛事
〔如是等文處處皆有〕，豈可鶖子等而非此類？ ^416a38

問：於此二七之時，即攝八九會者，是同時耶？
有前後耶？ ^416b2

答：同時而說，有前後也。
問：以何得知是如此耶？ ^416b4

答：如印文讀時，前後印紙同時。
問：若爾，云何重會得成？ ^416b6

答：重亦同時，以無礙故。
如燈光相入等，餘不動昇天等〔准釋可知〕。 ^416b8

問：若爾，諸時相望相攝力齊，何要在此不在餘時？ ^416b10

答：此即是餘，不時說餘。
又亦不礙表初之說，以不壞相故。
又非但此二七之時即攝八九會，亦為攝彼前後各無量劫無不皆盡，
以是不思議時故，亦攝於重重無量念知，如因陀羅網重收攝故。 ^416b12

問：依普耀經，第二七日於麤野園，為彼五人三轉四諦〔此小乘〕。
依密迹力士經，第二七日鹿園，為於無量大眾轉法輪時，
有得羅漢、辟支、菩薩等〔是三乘〕。
依此經，第二七日於樹王下，為海會菩薩轉無盡法輪〔此一乘〕。
何故時同而大小殊耶？ ^416b20

答：上三同時者，約法表本末同時，約人顯機感各異。 ^416b28

問：若爾者，何故依法華三七日、四分律六七日、
興起行經七七日、依五分律八七日、智度論五十七日、十二遊經一年方說耶？ ^416b30

答：此並末教機異，宜聞各別，故致不同。
本教機定，故唯二七。 ^416b34

問：表何義故定二七日耶？
答：十地論云：時處等校量顯示勝故。
此法勝故，在於初時及勝處說，豈初二會及七八九會所說佛果不如十地？
苑云：世親且依一相，故作是說，謂四十心中十地為勝，
六欲天中他化自在為勝，非謂一切也。
藏云：此有三義：一、此經初時表本法勝故；
二、末教亦同，表末不離本故；三、顯本非末故，
末時不定，本時定故。 ^416b38

問：上言如因陀羅網重重無盡時劫常說此經者，
說華嚴會總天了時，何容有此一部經教？ ^416c2

答：有二義。一義者，為下劣眾生於無盡說中，
略取此等結集流通，故有此部，令其見聞方便引入無際限中。
如觀牖隙見無際虗空，當知此中道理亦爾，觀此一部見無邊法海。
二義者，又復即此一部是無邊劫海之說，
以結通文無分齊故，一說即是一切說故。 ^416c6

問：若此多劫常恒說者，何故如來有涅槃耶？ ^416c16

答：說此經佛本不涅槃，入法界品中開旃檀塔，見三世佛無涅槃者。
又復以此初時既攝多劫，是故示現涅槃亦在此中。
以攝化威儀之中，涅槃亦是說法，攝生與成道說法無差別故，
是故說法總無休時。
復舍那佛常在華嚴，恒時說法無涅槃故。
已入大地諸菩薩眾，不見如來初說，於一切時處恒見如來常說純說，
如不思議品〔云云〕。 ^416c18

問：智論第二云：不說迦羅時，說三摩耶時。
其義云何？ ^416c30

答：一、迦羅時。二、三摩耶時〔此云破耶見時，
不簡白黑，一切得聞〕。
今言二七之時，是後所攝。 ^416c32

問：若爾者，二夜經云：初成道夜、般涅槃夜，二夜中間轉正梵輪。 ^416c36

答：由此文義，故五臺零辨法師云：從初七日至於極終，
常說恒說〔云云〕。
other:: 
# 說經佛義
○說經佛義 ^416c38

三門同前。
other:: 
## 第一釋名
 ^416c42

一、釋名者〔說經二字，義如上說〕。
佛者，慧苑師〔三說〕：一、佛者，具言佛陀〔此翻為覺〕，即圓滿大智照用者也。
所照是何？謂菩提法，即真俗無二無障礙法界境也。
二、若依佛地論第一云：具一切智、一切種智，
離煩惱障及所知障，於一切法、一切種相能自開覺，
亦能開覺一切有情，如睡夢覺，如蓮華開，故名為佛。
三、依此經宗本始無異之智，照法界法無有差別，名之為佛。
經云：於一切法成最正覺，謂普照境界同一法住，
始本冥會境智一如，名之為佛。
法藏師云：佛陀，此云覺者，覺有二種：一、
是覺悟義，謂理智照真故；二、是覺察義，謂量智鑒俗故。
者是假人，即有覺之者，名為覺者，有財釋也。
other:: 
## 第二出體
 ^416c44

第二、出體者。慧苑師云：依佛地論，五法攝大覺地，謂四智及清淨法界。
若依此經宗，具攝無邊無礙法界一切諸法，乃至三種世間總攝為體。
法藏師云：若依一乘，二種十佛既通三世間，
即知用一切理事、教義、因果、人法、解行等總佛為體。
若約所依，以海印三昧為體。
other:: 
## 第三問答分別
 ^417a18

第三、問答。
問：說此經佛三身之中是何等身耶？
答：法藏師云：三說：一、有人釋云：是化身佛，
以菩提樹下八相成道是化身故，不離昇天是重化故，以釋迦異名名盧舍那非別報身故。
二、有釋云：說此經佛是實報身，以是盧舍那法界身故，居蓮華藏淨土中故。
下第八會，初、歎佛具彼二十一種殊勝功德是實報也，但以不離化故該此樹下非是化身。
三、釋此佛是十佛之身通三世間，以說十信及三賢等地前所見非實報故，
然居華藏非局化故，國土身等非前二故，
具攝前二性融通故，具足主伴如帝網故，
是故唯是同遍法界十佛之身〔後說合於經意，元曉師又多同說唯一圓滿法身無上如來耳〕。 ^417a30

問：何故通三世間依正無礙為能說者也？ ^417b2

答：法藏師云：有二義：一、直攝一切三世間盡，
以具此三事方為佛故；三身、二身但是三中智正覺攝，
妙淨土同生之身無不皆是此中所攝；
二、亦正報毛孔，依報塵中各重重具攝三世間等一切諸法，
如帝網現〔准思之〕。 ^417b4

問：此佛既在如前無盡時處，其佛為是一身？
為是多身？ ^417b12

答：設爾，何失？ ^417b14

問：二俱有過。謂若是一，何故一切剎中各令現耶？
若是多身，何故經云而不分身耶？ ^417b16

答：此盧舍那法界身雲，無障礙故；常在此處，
即他處故；遠在他方，恒住此故。
又分圓無礙，即此遍法界身，一一支分，
一一毛孔，皆亦有自舍那全身，是故分處即是圓滿也。
法界品云：如來一毛孔中，出一切佛剎微塵等化身雲，
充滿一切世界，不可思議故。
又此佛身，即理即事，即一即多，即依即正，
即人即法，即此即彼，即情即非情，即因即果，
三身即十身，無礙自在。
法界身雲，於前時處，常說華嚴，無休無息。
又依正無礙，謂此身雲，即作一切器世間。
經云：或作日月遊虗空，或作河池井泉等，
一切世界海，如上說國土身等。
又潛入無礙，於眾生世間，無礙自在。
謂此佛身，遍入一切眾生界中，如如來藏，
雖作眾生，而不失自性。
又總攝一切眾生，悉在如來一毛孔內，
一切毛孔，亦皆如是。
經云：觀見如來一毛孔，一切眾生悉入中。
普賢亦云：一切諸佛及剎土，在我身內無障礙，
我於一切毛孔中，現佛境界諦觀察。
又云：佛身充滿諸法界，普賢一切眾生前等〔云云〕。
又此一釋迦身，隨應群機差別多種：或同凡而非聖，
如見三尺黑象脚身及樹神身等〔此在人天位〕；
或是聖而非凡，以同羅漢聖人身故；或亦凡亦聖，
以是父母所生實報身故，四大成故同凡身也，
具五分法身諸漏盡故是聖〔以表說小乘法故〕；
或非凡非聖，以是大乘三身攝故，非同小乘羅漢聖故；
或是化非法報，以具八相在閻浮故，色頂別立彼實報故，
如梵網經等說；或是報非法化，即此身具二十一種殊勝功德，
如佛地經說〔此約終教〕；或是法非報化，
以色即如故，經云吾今此身即是法身
〔此約頓教，上來約三乘說〕；或亦法報化，
如前三說故〔此約同教〕；或非法非報化，
以是十佛故，通三世間故，具足主伴，如是經下上文說〔此約圓教〕。
是故此佛身圓融無礙，極難思也。 ^417b18

問：慧苑云：說此經者，或佛自說、或菩薩說、
或佛菩薩光明中說、或神天等種種類說。
何故今此唯稱佛耶？ ^417c28

答：說雖多類，莫不皆承佛力，佛為主故，但標佛也。
故智度論云：若不推從佛聞，則諍論起故。 ^417c32

問：大師具有十號，何故經首唯標佛稱？
答：依真實論，佛具十義，餘號不爾。
謂如真諦三藏七事記中引真實論，佛具十義，
謂：一、覺勝天皷；二、不由他悟；三、離二無智；
四、已過睡眠；五、譬如蓮華；六、自性無染；
七、具足三義〔一、假名佛，謂六神通；二、寂靜佛，
謂或不生；三、真實佛，謂即真也〕；八、具足三德
〔般若、解脫、法身〕；九、具三寶性；十、自知令他知〔謂自覺覺他也〕。
此中餘義，如別章廣說。
other:: 
# 六相義
○六相義 ^417c36

三門分別。
other:: 
## 第一釋名
 ^418a2

第一、釋名者，六者、數名。
諸法體狀，目之為相，謂總相、別相、同相、
異相、成相、壞相。法藏師云：總相者，一含多德故；
別相者，多德非一故，別依止總，滿彼總故；
同相者，多義不相違，同成一總故；異相者，
多義相望，各各異故；成相者，由此諸義緣起成故；
壞相者，諸義各住自法，不移動故。
other:: 
## 第二出體
 ^418a4

第二、出體者，懍法師云：通則法界緣起為體，
別則總相以中道為體，別相以二諦為體，
同相以如如為體，異相以萬法為體，成相以緣集為體，壞相以緣起為體。
other:: 
## 第三問答分別
 ^418a16

第三、問答分別。
問：以何意故辨六相耶？
答：法藏師云：破定報見，以顯緣起圓融之法。
此理現前，一切惑障一斷一切斷，行德一成一切成，
始終皆齊，因果同時等〔廣說如經〕。 ^418a24

問：其四句、八不等有何差別耶？
答：不自生不他生等四句，及不有不無等四句，
并不生等八不十不等，皆悉會事入理，以順一寂。
今此入理，圓融彼事，使相即相入，成普賢法，有斯左右耳。 ^418a30

問：何故唯六，不多不小耶？ ^418a36

答：汎諸緣起法，要有三門：一、末依於本，
有起、不起〔謂論云：別依本者，明依總開別；
滿彼本者，還能成總也〕；二、彼所起末既帶於本，
是故相望有同、有異；三、彼帶本之末既為本收，
是故當體有存、有壞。
若不具此三，不成緣起。
三中各二，故但唯六。 ^418a38

問緣起法，一切處通，難窮其趣，冀礭陳其相也。
答：法藏師！今且略就緣成舍辨。 ^418a48

問：何者是總相？
答：舍是。
問：此但椽等諸緣，何者是舍耶？ ^418b2

答：椽即是舍。何以故？
為椽令獨能作舍，若離椽舍即令不成故。
若得椽時即得舍耶？ ^418b4

問：若椽全自獨作舍者，未有瓦等亦應作舍？ ^418b8

答：未有瓦等時，不是椽故不作，非謂是椽而不能作。
今言能作者，但論椽能作，不說非椽作。
何以故？椽是因緣，由未成舍時無因緣故，非是椽也。
若是椽者，其畢令成；若不令作，不名為椽。 ^418b10

問：若椽等諸緣各出小力作，不令作者，有何過失？ ^418b16

答：有斷、常過。若不令成但小力者，諸緣各少力，
此多箇少，不成一令舍，故是斷也。
諸緣並少力，皆無有令執、有令舍者，無因有，故是常也。
又若不令成者，去却一椽時，舍應猶成在。
舍既令不成，故知非小力，並令成故。 ^418b18

問：無一椽時，豈非舍耶？ ^418b26

答：但是破舍，無好舍也。
故知好舍令屬一椽，既屬一椽，故知椽即是舍也。 ^418b28

問：既舍即是椽者，餘栰瓦等應即是椽耶？ ^418b30

答：總並是椽。何以故？
却椽即無故。所以然者，若無椽即舍不成，
舍不成故不名栰瓦等，是故栰瓦等即是椽也。
若不即者，舍即不成，栰瓦等並皆不成。
今既並成故，故知相即耳。
一椽既爾，餘椽例然。
是故一切緣起法不成即已成，則相容融無礙自在，
圓極難思出過情外，法性緣起一切處准知。 ^418b32

問：第二別相者何耶？
答：椽等諸緣別於總故。
若不別者，總義不成，由無別時即無總故。
此義云何？本以別成總，由無別故總不成也。
是故別者，即以總為別也。 ^418b44

問：若總即別者，應不成總耶？
答：由總即別故，是故得成總。
如椽即是舍，故名總相；即是椽，故名別相。
若不即舍，不是椽；若不即椽，不是舍。
總、別相即，可准思之。 ^418c2

問：若相即者，云何說別？
答：只由相即，是故成別。
若不相即者，總在別外，故非總也。
別在總外，故非別也。 ^418c8

問：若不別者，有何過失耶？
答：有斷、常過。若無別椽瓦，無別椽瓦故，
不成總舍，故是斷也。
若無別椽瓦等，而有總舍者，無因有舍，故是常也。 ^418c12

問：第三同相者何耶？
答：椽等諸緣和同作舍，不相違故皆名舍緣，非作餘物故名同相也。 ^418c18

問：此與總相何別耶？ ^418c20

答：總相唯望一舍說，今此同相，約椽等諸緣，
雖體各別，成舍力義齊，故名同相也。 ^418c22

問：若不同者，有何過耶？ ^418c24

答：若不同者，有斷常過也。
何者？若不同者，椽等諸緣互相違背，不得作舍，
舍不得有，故是斷也。
若相違不作舍，而執有舍者，無因有舍，故是常也。 ^418c26

問：第四異相者何耶？
答：椽等諸緣隨自形類相差別故。 ^418c32

問：若異者，應不同耶？
答：只由異故，所以同耳。
若不異者，椽既丈二，瓦應亦爾。
懷本緣法故，即失前齊同成舍義也。
今既舍成同名緣者，當知異也。 ^418c34

問：此與別相何異耶？ ^418c38

答：前別相者，但椽等諸緣迭互相望，各各異故。 ^418c40

問：若不異者，何失？
答：有斷常失也。何者？
若不異者，瓦即同椽丈二，壞本緣法不成舍，故是斷也。
若壞緣不成舍，而執有舍者，無因有，故是常也。 ^418c42

問：第五成相者何耶？
答：由此諸緣，舍義成故。
由成舍故，椽等名緣。
若不爾者，二俱不成。
今現得成，故知成相耳。 ^418c48

問：現見椽等諸緣，各住自法本不作舍，何因得有舍義成耶？ ^419a4

答：只由椽等諸緣不作故，舍義得成。
所以然？若椽作舍去，即失本椽法，故舍義不得成。
今由不作故，椽等諸緣現在前，由此現前故，舍義得成矣。
又若不作舍，椽等不名緣，今既得緣名，明知定作舍也。 ^419a6

問：若不成者，何失？
答：有斷、常過。何者？
舍本作椽等諸緣成，今既並不得有舍，故是斷也。
本以成舍名為椽，今既不作舍，故即無椽，亦是斷。
若不成者，舍無因有，故是常也。
又椽不作舍，得椽名者，亦是常也。 ^419a14

問：第六壞相者何耶？
答：椽等諸緣各住自法，本不作故。 ^419a22

問：現見椽等諸緣作舍成就，何故乃說本不作耶？ ^419a24

答：只由不作舍法得成。
若作舍者不住自法者，舍義即不成。
何以故？作者失法，舍不成故。
今既舍成，明知不作也。 ^419a26

問：若作者有何失？
答：有斷、常二失。若言椽作者即失椽法，
失椽法故舍即無，緣不得有，故是斷也。
若失椽法而有舍者，無椽有，故是常也。 ^419a30

問：約何道理明六相耶？
答：元曉師云：此中總別二相，標其法界緣起道理，以其別緣而起總德。
同異二相，明其緣起相應道理。
成壞二相，顯此緣起離邊道理。 ^419a36

問：論云：除事事，謂陰、界、入等。
何耶？
答：藏師云：此辨定具義，謂約道理說融通，
非是陰等事相中辨，故除簡之。
上言言說解釋者，是定故。
謂於此中安此六相之言說，為欲釋經文，應知此意。
又釋：此中釋六相，非是此處經文，但是論主解釋之意應知
〔謂此文出在下經第四大願初中經家自說，非是論主率意而作〕。
又此中同相異相者，晉經有相無相者，
以此前類名帶於總，名有是同；然名互無，
名無是異，故不相違。 ^419a46

問：論云如世界成壞者，何義耶？ ^419b12

答：曉云：以易顯難，如三千界成一世界，
即成即壞，易可了知。
又說此句舉事喻理，謂如世界成時，風輪等法次第聚集，
則有世界；世界壞時，山海等物次第散滅，則無世界。
十句總別，其義相似。
攬別成總，似世界成，不可說無；開散總作別，
似世界壞，不可說有。
但世界成壞是事成壞，故成時非壞，壞時非成；
六相成壞是理成壞，故成即是壞，壞即是成。
但取小分相似為喻。
別藏師云：如百億四天下，令成一裟婆界，
略言標顯為成；若分別廣說百億差別，
令一娑婆無所依住，故為壞。
隋慧遠法師云：除事，事謂陰、界、入等，彼此相望，
事別隔礙，不具斯六，所以除之。
若攝事相以從體義，陰、界、入等一一之中皆具無量。
今且就一色陰之中，同體具有恒沙佛法，
謂苦、無常、空、無我等一切佛法。
是等諸法義，別別體同，其相緣集以成一色，色名為總。
就此總中開出諸色，所謂苦色乃至真實緣起之色，
如是無量差別之色，是名為別。
苦等法上皆有色義，名之為同。
色義雖同，然彼色苦異色無常，是名為異。
義門雖殊，其體不別，色攝為一，是故□成，成猶□也。
然雖□別，義門恒異，得為多若色，目之為壞，壞猶廣也。
拷實論之說前四門，辨義應足，為約同異成前二門，故有六也。
此乃大乘之淵#CB17493;，
圓通之妙門〔懍法師諸門廣述繁言，故略之〕。
藏法師乃為頌曰：
　　一即具多名總相；多即非一是別相。
　　多類自同成於總，各體別異顯於同。
　　一多緣起理妙成，壞性自法常不作，
　　唯智境界非事識，以此方便會一乘。
other:: 
# 數十錢喻義
○數十錢喻義 ^419b14

三門分別。
other:: 
## 第一釋名
 ^419c18

第一、釋名者。數者，數量也，以一名十等也。
一者，數名，依一周圓類以表十也，欲表無盡故。
錢者，財也，謂開元寶等也。
喻者，比也，類也，况法相似，是喻義也。
other:: 
## 第二出體
 ^419c20

第二、出體者，以無障、無礙、緣起、法界為體。
other:: 
## 第三問答分別
 ^419c26

第三、問答。
問：欲顯何義，以數錢喻耶？
答：法藏師云：欲表大緣起陀羅尼法故。
義相師云：欲示緣起實相陀羅尼法。
元曉師云：詮普法義故。
此中有二：一者、異體，二、同體。
就初中有二：一、相入，二、相即。
所以有此二門者，以諸緣起皆有二義故：
一、有力、無力義，此望力用；二、有體、無體義，望此自體。
由初義故得相入，由後義故得相即。
初中自有全力，所以能攝他；他全無力故，所以能入他。
有力、自無力，反上可知。
不據自體，故非相即；力用交徹，故成相入。
又由二力、二無力各不俱故，無彼不相入；
有力無力、無力有力無二故，是故常相入。
二、空有中，由自若有，時他必無，故他即自。
何以故？由他無性，以自作故。
二、由自若空，時他必是有，故自即他。
何以故？由自無性，用他作故。。
以二有二空各不俱故，無彼不相即；有無無有無二故，是故常相即。
又以體収用，無別用故，唯是相即。
若不爾者，緣起不成，有自性等過，見之可思。
於中光明相入，此中有二門：一、向上去，
二、向下來。向上去中亦有十門：一者，一是本數。
何以故？緣成故。乃至十者，一中十。
何以故？若無一，即十不成故。
則一有全力，故攝於十也。
仍十非一。辨餘九門亦如是。
一一皆有十，准例可知。
向十數中亦十門：一者，十。
何以故？緣成故。乃至十者，十中一。
謂若無十，則一不成故。
則一無全力，歸於十也。
仍一非十矣。餘例然。
如是本末二門中，具足十門。
餘一一錢中，准以思之。
此約異門相望說耳。 ^419c28

問：既言一者，何得一中有十耶？ ^420a32

答：大緣起陀羅尼法若無一，即一切不成故，定知如是。
此義云何？所言一者，非自性一緣成故。
是故一中有十者，是緣成一。
若不爾者，自性無緣，不得名一也。
是故一切緣起皆非自性。
何以故？隨去一緣即一切成。
是故一中則具多方，名緣起一耳。 ^420a34

問：若去一緣而不成者，此即無性。
無自性者，云何得成一多緣起？ ^420a44

答：由只無性，得成一多緣起。
何以故？由此緣起是法界家實德故，普賢境界具德自在，無障礙故。
華嚴云：菩薩善觀緣起法，於一法中解眾多，眾多法中解一法。
是故當知，一中十，十中一，相容無礙，仍不相是。
一門中既具足十義，故知一門中皆有無盡義。
餘門亦如是。 ^420a46

問：一門中攝十盡不盡？
答：盡不盡。何以故？
一中十故盡，十中一故不盡。
四句護過去非顯德等，准之可解耳。
別別諸門中准例如是，緣起妙理應如是知〔第一門竟〕。 ^420b8

初異體門中第二即義者，此中有二門：
一者向上去，二者向下來。
初門中有十門：一者一。
何以故？緣成故。乃至十者，一即十。
何以故？若無一，即無十故。
由一有體，餘皆空故。
此一即是十矣。如是向上乃至第十，皆各如前，准可知耳。
言向下者，亦有十門：一者十。
何以故？緣成故。乃至十者，十即一。
何以故？若無十，即無一故。
由一無體，是餘有故。
是故此十即是一矣。
如是向下乃至第一，皆各如前，准可知耳。
以此義故，當知一一錢即是多錢耳。 ^420b16

問：若一不即十者，有何過失？
答：若不即，有二失：一、不成十錢過。
何以故？若一不即十者，多一亦不成十。
何以故？一一皆非十故。
今既得成十，明知一即是十也。
二、一不成過。何以故？
若一不即十，十即不得成。
由十不成故，一義亦不成。
何以故？若無十，是誰一故？
今既得一，明知一即十。
又若不相即，緣起門中空、有二義即不現前，
便成大過，謂自性等。
思之可知。 ^420b32

問：若一即十者，應當非是一；若十即一者，應當非是十。 ^420b46

答：只為一即是十故，是故名為一。
何以故？所言一者，非是所謂一緣成無性一。
為此一即多者，是名一。
若不爾者，不名一。
何以故？由無自性故，無緣不成一也。
十即一者，准前例取，勿妄執矣。
應准知之。 ^420b48

問：上一多義門，為一時俱圓耶？
為前後不同耶？
答：即圓，即前後。何以故？
由此法性緣起具足，逆順同體，不違德用，
自在無障礙故，皆得如是。 ^420c8

問：如上所說去來義，其相云何？ ^420c12

答：自位不動而恒去來。
何以故？去來不動即一物故，但為生智顯理故說去來等義耳。
若廢智一切不可說，如上果分者即其事也。 ^420c14

問：若由智者即非先有，云何說言舊來如此？ ^420c18

答：若廢智即不論緣起，由約智故即說舊來如此。
何以故？不成即已成，即離始終故，智及與法舊來成故。 ^420c20

問：為由智耶？為法如是耶？ ^420c24

答：為由智耶？為法如是耶？
何以故？同時具足故。
餘義准以思之。大段異體門說。 ^420c26

第二、同體門中亦有二義：一者、一中多，
多中一；二者、一即多，多即一。
初門中二：一者、一中多；二者、多中一。
初一中多者，十門不同：一者、一。
何以故？緣成故，是本數。
一中具十。何以故？
由此二錢自體是一，復與二作一故，即為二一；
乃至與十作一故，一切即為十一。
是故此一之中即自具有十箇一耳，仍一非十也，以未是即門故。
初一錢既爾，餘二、三、四已上九門中皆各如是，准例可知耳。
二者、多中一亦有十門：一者、十。
何以故？緣成故。十中一。
何以故？由此一與十作一故，即彼初一在十一之中，以離十一即無初一故。
是故此一即十之中一也，仍十非一矣。
餘下九、八、七乃至於一，皆各如是，准例思之。 ^420c30

問：此與前異，體何別耶？
答：前異體者，初一望後異門說也。
二者、即義中，一即十，十即一。
亦有二門：一者、一即十。
亦有十門不同：一者、一。
何以故？緣成故。一即十。
何以故？由此十即是初一故，無別自體故，是故此十即是一也。
餘九門皆亦如是，准之可知。
二者、十即一者，亦十門不同：一者、十。
何以故？緣成故。十即一。
何以故？以彼初一即是十故，更無自一故，是故初一即是十也。
餘九門准例知之。 ^421a4

問：此同體中一即十等者，為只攝此十耶？
為攝無人盡耶？ ^421a18

答：此並隨智而成，須十即十，須無盡即無盡，如是增減隨智取矣。
即十如前釋。言無盡者，一門中既有十，
然此十復自迭相即入，重重成無盡也。
然此無盡重重，皆悉攝在初門中也。 ^421a22

問：但攝自一門中無盡重重皆悉，亦攝餘異門無盡耶？ ^421a28

答：或俱攝，或但攝自無盡。
何以故？若無自一門中無盡，餘一切門中無盡，皆悉不成故。
是故初門同體，即攝同異二門中無盡無餘〔乃至十重〕。
窮其圓極法界，無不攝盡耳。
或但攝自同體一門中無盡。
何以故？由餘異門如虗空故，不相知故，
自具足故，更無可攝。
此但隨智而取，一不差失也。
如此一門既具足無窮，令無盡及相即相入等成無盡者，餘一一門中皆悉如是。
各無盡無盡成，宜准知之。
此且約現事錢中，况彼一乘緣起無盡陀羅尼法，非謂其法只如此也。
應可去情如理思之。
如夜摩天宮精進林菩薩偈云：
　　譬如算數法，增一至無量，數法無體性，
　　智慧故差別。
華嚴經文義要決問答卷第一
 ^421a30
