
pin:: 大方廣佛新華嚴經合論卷第五十四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十地品第二十六之二
commentary:: 
【論】此四十心中，位成佛果及普賢行，非論人王、梵王之位。
但論位位之中，以如來智生身，等法界、
眾生界，對現一切眾生前身；非論意生身，隨意所往也。
但以根本無明，成一切智海，一切世界，
一切處現形，隨類應現；不論於三界外，別受變易生死。
又於此一乘智用境界中，無別論變易生死；
但以智用善達心境，智無礙性，等法界性，
無去來性，無造作性，不見過去是凡夫，
未來是變易，現在是分段。
有此心者，皆是虗妄，非正見故。
若斷惑中，但以五蓋、十纏、十使遶為智用，
不於三界外，別受變易之生死。
於毛孔微塵之內，剎海凡聖，如影同居，焉得別有三界之內外也？
不變尚自本無，焉能有別忻變化？
但以大悲本願之力，以法界普光明智，
性自等周，任器而與同光，無別方所往來者之性。
故純以世間一切境界，人、天、魔、梵為一佛土而作佛事，不於他方別有淨土也。
五蓋者：一、貪欲，二、瞋恚，三、睡眠，四、掉悔，
五、疑。十纏者，一無慚，二無愧，三眠，四悔，
五慳，六嫉，七掉舉，八昏沉，九忿，十覆。
達智具悲，此等用為智海，為慈悲喜捨諸佛知見故。
如此華嚴境界海中佛果內，非但入位菩薩攝化境界，
以信心廣大力為世間主，為信解廣大，受生廣大。
且如毗盧遮那品中，喜見善慧王，人王所都，非是輪王。
城名#CB08504;光明，有百萬億那由他城周帀圍遶，
妙寶所成，縱廣各有七千由旬，七寶為郭，廣如經說。
居大須彌華山上住，夫人婇女三萬七千二萬五千子，
其中人報同諸天，衣服飲食隨念而至。
行即遊空，天城、龍城、乾闥婆城、夜叉城、
阿脩羅城隣接居止，總是淨國莊嚴。
如喜見善慧王，一生見，二佛出世，此明信心廣大。
如善財童子宅內，七寶與身同生，身金色，總是信位之福。
以信心廣大，願行廣大，自信與佛果智齊，
起願修行，此福不難即得。
如隨好光明功德品天鼓所說悔除法，
以盡法界眾生數等善身口意舌，悔除所有業障。
諸天問言：云何悔除？
天鼓云：觀業不從東、西、南、北、四維、上、下來，
而共積集身心，乃至十方推求，悉不可得，乃至廣說如經。
天鼓！如是為諸天眾說法之時，百千萬億那由他佛剎微塵數世界兜率天子，
得無生法忍，得十地位。
如上諸天子，總是過去修十信中十勝解業，
為中有作惡業墮地獄中，蒙毗盧遮那光照其身，
得生兜率天上，得天鼓說法，一時得十地離垢三昧，此為三生得十地果。
若信解無作惡業者，一生成佛，如善財是也。
云一生者，言見道無生性，總是入法界無時之生故。
如三乘之教，刊削屈曲，理滯難成，尚能信而為之，
此一乘法，理智端直，不剋不削，達自根本無明，
便為不動智佛，萬事自正，以智利生，即是佛故。
又將十迴向廣大無限悲願會融，令行廣大，稱法界智。
用而無作者，具行而無依者，即普賢行具故。
世士大迷易成，而功廣者即不信，多劫曲修，
刊削難成；功劣者反存其情，畢竟多生，還須歸此教。
如此經中少起信樂，獲得無邊廣大饒益，具如隨好光明功德品中說。
約有六門：第一、說修十信中十種勝解力故。
其中有造惡業墮地獄中，有信解之種，
毗盧遮那菩薩處兜率天時，放光名幢王光明，
照地獄眾生，離苦生天，天鼓說法，得十地位，
入離垢三昧，此是三生得果。
三生者：一、修十勝解，是一生；二、作惡入地獄，
是第二生；三、蒙光照燭，生兜率天，得十地果，是第三生。
此是第一功少獲益廣多門。
第二、諸天得果，毛孔化華，興華雲供佛。
所有香氣，若有眾生身蒙香者，一切業障皆悉銷滅，得成就香幢雲自在光明清淨善根。
此是第二功少益多門。
第三、若有眾生見其益者，種清淨金網轉輪王位，得一恒河沙善根。
此轉輪王位，於百千億那由他佛剎微塵數世界中教化眾生。
此是第三功少益多門。
第四、如是清淨金網轉輪王位，放摩尼髻清淨光明。
若有眾生遇斯光者，皆得菩薩第十地位，
成就無量智慧光明，得十種清淨眼乃至十種清淨意等。
此是第四功少益多門。
第五、經云：佛子！假使有人以億那由他佛剎碎為微塵，
一塵為一佛剎，以如是等微塵數佛剎又碎為微塵。
如是微塵悉置右手，持以東行，過爾許微塵數世界，乃下一塵。
如是東行，盡此微塵。
南、西、北方，四維、上、下，亦復如是。
如是十方所有世界，若著微塵及不著者，悉以集成一佛國土。
若有眾生聞此譬喻，能生信解，當知更為希有奇特。
佛言：寶手！如是，如汝所說。
若有善男子、善女人聞此譬喻而生信者，
我授彼記，決定當得阿耨多羅三藐三菩提，當獲如來無上智慧。
此是第五功少獲益廣多門。
第六、經云：寶手！設使有人以千億佛剎微塵數如上所說廣大佛土抹為微塵，
以此微塵依前譬喻一一下盡乃至集成一佛國土復抹為塵，
如是次第展轉乃至八十反，如是一切廣大佛土所有微塵，
菩薩以業報清淨肉眼於一念中悉能明見，
亦見百億廣大佛剎微塵數佛，如頗棃鏡清淨光明照耀十佛剎微塵數世界。
寶手！如是皆是清淨金網轉輪王甚深三昧福德善根之所成就，
此是第六功少獲益廣多門。
如是明此經法門廣大無限，一念信解心無限，
其心清淨無限，供養諸佛饒益一切眾生心無限，一念相應獲無限廣大之益。
為明以根本無明便為根本智，所起善根皆廣大無限，
為智無依等法界故，所作善根等法界故。
如是一念聞法便獲廣大利益者，皆是於此教門生信樂種故。
大綱如是，如來處胎現生娑婆穢土出生滅歿之佛，
為劣解眾生權施接引之教，即三乘之教是也。
如此經云：為劣解眾生母胎出現，為上根眾生蓮華化生。
如此華嚴教門是法界普光明大智報佛所說，
非是出生滅度穢國之身，故是為上上根所說。
學三乘教者雖引此教門和會三乘法相行位，
然心想不廣不稱教智，將此教門同三乘三祇之教，
只可迴權就實，是乃契會聖心，何得迴實就權？
反虧聖說，乖迷昇進，成佛何期？
設致百萬億三大阿僧祇終違聖旨，如三乘教中分分有此教在，
只為學者不能了知。
佛開無上正詮，迷者返生遮截。
如金剛般若云：此經為大乘者說，為最上乘者說。
即三乘權教是大乘故。
最上乘者，一乘教是。
如法華經是迴三乘向一乘之教。
舉龍女彰法界實理智之無時，即於一剎那之際，示三生而成佛。
為破三乘情塵劫執，反稱是化。
就三乘三祇之劫為真，只為情翳多生，反頗棃妙寶鏡而歸。
如銅鐵之明，以閻浮檀明淨真金，令同瓦礫之價，非是寶之咎也。
只為別寶，賄者無功。
此以已上一段，明一乘三乘十地竟。
修行者但以簡教修行遲速，須去世情大小彼我言之，但稱根即用。
第二立隨位進修次第者，約立十門。
第一明十種信中信果成因門，即十箇佛果。
以不動智佛為首，以文殊師利覺首等十箇菩薩為表修行之人，
金色世界等十箇色世界為所修之法。
金色表法身，餘九是隨用為十。
信是凡夫有為心，修行是色，心起信故。
是第二會普光明殿光明覺品所集之眾是。
如善財見文殊師利是表信心位，明自妙慧之理，徧因果終始故。
第二從信創昇佛果智慧門，即第三昇須彌山頂，說十住位。
十箇佛果下名同號，號之為月，是此位之果。
法慧等十箇菩薩，是表入位修行之人。
十箇世界同名為華，是表入位開發慧華，心開敷故。
此表如善財童子於妙峯山得憶念諸佛智慧光明門，表初會佛智慧住佛所住故。
此為十住。妙峯山者，是止中之妙慧也。
為艮、為山、為止、為門闕、為童蒙、為初明，昇須彌者亦同此。
第三明已居佛慧修行門者，即第四會夜摩天宮說十行法門是也。
其中有十箇佛果，皆下名同號，號之為眼，是此位修行之果。
功德林等十箇同名為林菩薩，是表修行之人。
十箇世界皆名為慧，是此位行中智慧方便之法故。
如善財表法中於三眼國見比丘林下經行，表行廣多覆育。
如林經行，表行無住故。
三眼者，表智眼、慧眼、法眼等三眼。
此兩位佛號十住位，同月十行，同眼十迴向。
十箇佛號，上名悉同，號之為妙，為表妙用智圓，
昇進功熟，妙在其先，一一是有所表，不浪施名。
第四大願理事悲智參融無盡門，即第五會兜率天宮說十迴向，
以無盡大願會融理智大悲，令普賢行滿。
十箇佛果，上名號之為妙，是此位之果。
十箇菩薩，下名同，號之為幢，是表此位修行之人。
十箇世界號之為妙，是此位修行之法，明理智悲願萬行妙用為世界故。
如善財表法中見鬻香長者青蓮華者，
明此位法以將理智慈悲願行一切無盡差別智慧、
差別願行，以將迴向之蜜合之為一丸戒定慧之香，
以無依住智徧周法界，對現色身，隨病調伏，
而與五分法身之香而無所著，如青蓮華色香第一而無所著。
和合願智悲法身、十波羅蜜、四攝、四無量、
三十七助道之分，世間、出世間法共為一法，
猶如合香，以將眾香合為一丸。
第五、蘊修成德門。
第六、會他化自在天宮說十地法門。
明十地法但修前迴向法，令使德行功熟，
滿其十迴向願行，更無別路。
佛果世界但取十迴向中妙用同功，不別安立，亦無他化天王遙見佛來敷座及迎佛等事。
為明十地中已下法則，如十迴向和會已終，
但生熟不等，無更有別異途故。
但將十地、十一地行門觀智，反資前果，猶如蘆菔長葉資根。
如善財表法中道，財見摩竭提國迦毗羅城主夜神，
名婆珊婆演底，此云春時主當。
明此神春時主當苗稼，亦名依止無畏，謂與一切眾生作依止無畏。
身出星宿，照耀眾生，於身一一毛孔現行，化度無數惡道眾生。
迦毗羅城者，此云黃色也。
為明此城在閻浮提之處中，明中宮土為黃色，
表十地契中道，應真不偏故。
此是如來示成道處。
國夜神總是女神，以明凡得智成悲，故以女神表之。
神者應真，其智則神，故其智不為不思而徧資萬有。
此神表初歡喜地。
自第九迴向已來，直至第九地，總入神位，
明昇進智通，祐物無限，不為不思而智自徧故。
且略言爾，廣在後文。
凡是善財問善知識發心久近，在世多少者，皆是明成就長養大悲之行。
住劫久遠，明大悲深厚在智久劫，是一剎那故。
如觀世音菩薩以名號及所說法號慈悲經。
又是十迴向中第七迴向中善知識，與第八迴向位中正趣菩薩，
共成七八迴向。悲智二門皆須如是前後和會方了其經意，
不可見一法而能了佛心，明此十地但如十迴向中法蘊修成悲智滿前願故。
是初歡喜地得願求成滿心，以依前十迴向願心成滿故。
第六德滿行圓利生自在無限門者，在第三禪說，是第七會經。
梵本未來有百萬億偈，依菩薩纓絡本業經說。
此經是如來化三乘人，後却領三乘之眾至菩提樹下說。
往昔初成正覺時說華嚴經，一一排次重敘其會至第三禪。
如纓絡本業經說，十一地等覺位為一生，
補處菩薩位為此地，普賢行滿十一地為妙覺如來，故以此為一生也。
如善財以行表法中見佛母，摩耶夫人是其行故。
明十地以智從悲成行門，即以夜天女神及如來為太子時妻號瞿波，
此云守護地，此十箇女眾成長大悲守護大慈悲地也。
如十一地等覺位中行悲行滿，即從悲生智廣利益眾生，
即以見佛母表之，母是慈悲之義。
出生大智化利眾生，即等覺位中十箇善知識是也。
故云摩耶生佛，佛是智故。
第七德行圓滿成佛果終門，即如第八會普光明殿說。
十一品經以十定品為初，次十通、十忍、
阿僧祇如來壽量、菩薩住處、佛不思議法、
如來十身相海、如來隨好光明功德、普賢行品、如來出現等品。
准初會中問處，并有十頂，未有說處，亦是來文未具，總是如善財表法中見彌勒菩薩是其行也。
明同其善財一生成佛果故，遂於樓閣之內現三生之行，總在如今。
三生者：一、過去久遠見道修行生，二、現在得果圓滿生，
三、當來示現成正覺出世生。
總在樓閣之內，如今現前，無古今去來，現在不可得故。
然亦不廢三生之相現在其中，但以智知為隨俗利人故，即三生也。
若約真論，無發菩提心時，無修行見道時，
無現生得果時，無當來示成正覺時，以三世及心量無性體故，
無安立故，無處無依住故，名為成佛時也。
若見自心有能發菩提心時，當來成正覺時，
即為情識生滅，不名發心時故。
以是義故，信心及佛果總不離普光明殿，乃至常行普賢無始終之行。
離世間品總不離普光明殿，明因果同本，
不動普光明大智以為昇進功終故，時復無體，智復無依故。
彌勒令善財却見初友文殊師利，即明至果不移因。
善財念見文殊，便聞普賢菩薩名，及自見其身入普賢身者，
明表正覺之因不移行果，總明圓會因果行總一時滿故。
為智境界上能含一切眾生情量，多劫是一時故，明智無情有故。
但不離十信中不動智，佛無前中後際故。
此如文殊師利十信中說偈云：一念普觀無量劫，
無去無來亦無住，如是了知三世事，超諸方便成十力。
第八普賢行海常行門，即如第九會中說離世間品是。
常住世間，無限利生，不與情合，作業相應。
即如善財所表行中，憶念文殊初友，便聞普賢名，及見自身入普賢身是也。
此是自成佛果竟，常行普賢無始終行。
此普賢行，亦明不移本普光明無依住智。
古人釋云：重會普光法堂，三會普光法堂，總非重及三故。
大體明但以一箇普光明無依住大智，
圓會初發心因及佛果，并修行行滿此三事，
總不離此智，時亦不遷，為明依智發心始終無情見之跡故。
第九如來不出不沒佛智恒果門者，即如第十會中說法界一品經是，
以法界是佛之恒果故。
第十表通信六位人法所進求門，即如覺城東會大塔廟處，
善財見文殊菩薩，并已下入位中五位善知識是也。
此已上十門，從普光明殿說十信已來，
總重敘，使令學者易解經意故。
并以略舉善財知識表法，次第和會，令易解故。
第三重敘佛所說法處及座體者，其義有三：
一敘說法之處及意趣，二敘放光之處及意趣，三敘座體及意趣。
第一敘說法處及意趣者，其處有十，其意趣有十一。
第一菩提場菩提樹下一會，在熈連河邊，
去優樓頻螺迦葉聚落五里，是一牛吼地，是阿蘭若處。
得道依世間法如此，是化眾生法則，佛無此也。
乃至昇天，總是所表法則。
若望如來，以智體徧周十方，恒徧而無來去，對現色身故。
此明與世成法，有可倣學也。
此一段是如來舉自果法，勸眾生修行門。
第二會於普光明殿，此承上古德說，云去菩提樹三里，
又云龍造，此將未可也。
普光明殿者，約所顯得普光明智所報居之殿，
智體廣大，無限量也。
所報之境，無限重重，等周法界。
如經初所陳，其地堅固，金剛所成，寶樹行列，
宮殿樓閣等，是皆煥耀光明，徧周法界。
此明智體報居之宅，徧一切處，一切處總在纖毫之內，不可拘其處所。
以智徧觀其宅，亦復徧周十方，總是無限境也。
於此普光明殿，說十信法門，明以舉果成信，還將智果報得。
宅中說本不動智佛，以為信位，明信自心是不動智佛，約此以為信體。
心外有法，不成信心，故即如來根本智宅。
還信自心所有分別，是如來根本普光明大智，
本無動故，只為迷本，不為動故。
第三會於須彌山頂上說十住，表入理契智，非生滅心所得至故。
如須彌山在大海中，高八萬四千由旬，
非手足攀攬所及，明八萬四千塵勞山，
住煩惱大海，於一切法無思無為，即煩惱海枯竭，
塵勞山便成一切智山，煩惱海便成性海。
若起心思慮，所有攀緣，塵勞山逾高，煩惱海逾深，不可至其智頂。
明以定為方便，是故法慧菩薩入方便三昧，方說此法門。
當知亡思即智現，在想即迷存，滯寂智潛，
情虗智發，此乃見道之初，生佛智慧家之始。
約表出凡超世，同天自在，得智慧山之頂。
又以方便定止心不亂為山體，故以艮為山為止，此為十住位也。
初生佛智慧家，住佛所住，明依定發慧，像須彌山故。
第四會夜摩天宮說十行。
此以上天空居，表約智慧法空而為行體，即處世無染。
又明此天名時分天，明菩薩處行，知根生熟時非時也，不妄利生。
又知何惑增多，何惑減少，隨惑增減而成熟之。
表知根利生，名為時分；法空隨行，名為空居也。
第五會兜率天說十迴向。
此天於欲界處中，又名樂知足天。
明迴向法門，不貪涅槃，不貪生死，常處生死，
常處涅槃，無二性故，處中道故。
餘四天皆放逸，如色界、無色界天樂淨，不可和會中道善衣。
雖他化自在天說十地法，還以此位中道之法成十地蘊，
修成功故，說十迴向法。
以膝上放光，表卷舒自在，莫不由膝故。
明理智大願大悲，滿周十方，會融無礙，莫不皆由十迴向位。
如十地依此而行，蘊積令熟故，無別法故。
第六會他化自在天說十地。
表至欲際之頂，又表依眾生而應化故，
無自化也故，借此天處以表化他之智故。
又此天處是魔波旬所居，明十地位智伏心魔也，成大慈悲之行令成熟故。
第七會在第三禪，表普賢行滿法悅利生，表此天唯禪悅喜動故。
第八會普光明殿說十定及如來出現品，
明佛出現進修道極不離本處，明不離一箇普光明智以為進修云昇天上。
二、表法昇進元來不離一箇普光明大智本定之宅，明雖修昇進行滿元不移本不動智中普光大用。
第九會又在普光明殿說離世間法明，
以普光明智徧周十方普利眾生不染眾法名離世間，
以普光明智具普賢行恒在世間不出不入名離世間故，
以智體恒用而無依故名為離，非厭離故。
如此三會總在普光明殿者，明行因與果并普光明滿，總是一箇普光明無始終無依住自在大智故。
若眾生發菩提心者，不見此智不名發心，見此智者方名發心。
若心外見佛者及取相求真者，皆且作善，未名發一切智心。
故經云：乘一切智乘直至道場。
以乘普光明大智之乘，還不出普光明大智道場，名之為至。
此名發心，究竟二不別。
是故發心先心難明，此智難信，信得即能入故。
夫證發心易，先起信發心難，信極即入位故。
但須方便三昧現之，即智境便現。
此三會總在普光明殿者，明定體用始終因果萬行同一智也，
如前所述。第十會在給孤獨園說法界品，
明法界不離世間給養之義，故表世間生死園林即法界體用。
是故如來所居重閣講堂，包含法界師子之座暨乎十方，
唯應度者知之處，迷者不覺，即五百聲聞及餘眾生是也。
第十一會在覺城東，文殊師利為諸大眾說普照法界脩多羅門及善財童子、
善知識等，明文殊是引蒙之首，十方諸佛及一切眾生總依此法為師首故，
為無性妙慧之首故，即以普賢為行首故，
二首同發，無前後也。
已上敘會處所及所表意趣竟。
但約如來自身表法放光有十度。
第二、敘放光處及意趣者，約敘表昇進修行光明。
約有其十：一、初會中如來現相品兩度放光：
一、放齒間光，十方告眾，知佛成道，令眾咸集，說佛因果之法。
二、眉間毫中放光，普照十方，名一切菩薩力智光明，照耀十方藏。
照十方已，其光來入佛足下輪中，明舉果成因入信光。
又於毫中出佛剎微塵數菩薩勝音為首，
明如來自所行之行徧周，明佛自覺行徧周之果用成信故。
此光入足下輪中，明此光與說十地放眉間光相對，
此是所信之佛果，彼是自己修行昇進之果光也。
三、第二會如來兩足下輪中放光，此是普光明殿成信位之光，
是初會中放入足下輪中之光。
今放出以成十信果，故明說十信光，以足下表之。
輪表圓滿，故明說佛果德，用成信心，表信心之中，信佛果圓滿故。
四、第三會，如來足指端放光明，入位之始，
登聖道之初，生佛家之首，行聖行之初，故此表之。
此明說十住位光，發足入聖之始。
五、第四會，如來兩足趺上放光，表依法空行行故。
此明說十行位光，以明依空起行故。
六、第五會，如來膝上放光明，表十迴向大願，
理事互參，智悲同濟，猶如人膝，是卷舒所由也。
此是說十迴向光，表起願興悲，生死涅槃，智悲自在。
七、第六會，眉間放光，名菩薩力#CB08504;明。
此光是初會中眉間所放之光，名菩薩力智光明。
此因果相似，初名力智，表根本智。
此名力#CB08504;明，表自功達本，
即能照俗，故名力 #CB08504;明。
如三乘中，號名根本智，及緣俗名後得智。
此明達根本智，即能照俗，無二體先後。
雖立昇進之位，階級智不異，大悲不異，
時不異，普賢行不異，總無遷法，故乃說無量智慧，
皆隨用言之，不移本也。
以智照之可見，以情見之即迷。
以大悲門中引俗，即時劫及法各分。
若大智約真，時劫元無依止長短，以總別六相言之。
八、第八會，隨好光明功德品，於手中放光，
照惡道苦明，道滿大悲，接俗光也。
九、出現品內，如來放眉間光，灌文殊頂，
放口中光，灌普賢口，表令理智萬行共相參，以說佛果德故。
意明文殊是理及妙慧，普賢是智萬行之用，
意表理智妙慧寂用交徹，相參問答佛果之門。
文殊是如來法身無相善決正邪妙慧之果，
普賢是如來大智徧周對現色身知根利俗之行果，一切諸佛用此二法而成佛故。
此教之中，如來出現品還令此二法會融參徹，方成佛果。
理智萬行法界無礙圓融之門，故放光照之，
令相問答，令後學者見法易明。
此三人因果，從初發信直至果終，參體交徹。
思之，以理智照自心，體用可見。
初會佛果，是佛自成故。
此十地、十一地後佛果，是修行者自力所成，
以將此文殊、普賢二行參徹，明理智萬行滿故。
此已上自第二會已來，是自修行者昇進之終，
是此一終之教未付囑流通，亦在此出現品內，如前所明。
第十、法界品，還於眉間放光，名普照三世法界，
明三世總一時故，總以法界為果體。
從信、住、行迴向十地、十一地及佛果，總以法界為果體。
文殊為法界理，普賢為法界智，理智妙用為一佛門。
以此一門為化羣蒙，分為二法。
若也逐根隨俗，法門無盡；若論實理，不離無法之中。
一法一多無礙，名為普賢。
始接童蒙，達無性理中，妙簡正邪，入無生慧，
名號文殊，亦名童子菩薩。
能同苦際，興行利生，治佛家法，名為普賢。
二人參體，名之為佛。
本來自在，名為法界。
從初徹後，總此法界為體，更無別法。
此品為一切諸佛因果之大都，亦是眾聖賢所行之大路，無出此也。
亦是自心一切智王之所遊觀之大宅也。
亦是一切眾生之所依，故名法界。
敘放光處意趣竟。
第三、敘座體及意趣者，其義有十種同異意趣。
第一會座體以摩尼為臺者，約本體以法身性自無垢為摩尼，
名離垢寶故。意以佛果菩提約法身無垢為體，報得佛身及化身為智用故。
明依體起智用故，故以摩尼為座體。
第二會座體蓮華為藏者，意表第二會約化利眾生令成信種，
處信之中表行，在世無染表以利物無染為功，即蓮華為藏。
第三會在帝釋妙勝殿上安置普光明藏師子之座百千層級，
意表從信入位，以方便無念無作寂靜三昧名為安置，
以三昧力顯得如來根本智慧，創生佛家得無畏慧，名普光明藏師子之座。
藏者，表此位入如來智慧之藏。
師子者，明智慧無畏。
普光明者，表契如來本普光明法界大智慧也。
百千層級者，表十住進修階級，出世越百千情計無明故，破百千業障故。
如佛果座，總不云層級，進修昇降覺惑淺深、智慧勝劣故。
如十住中，初且百千層級，為明入位進修超業障之分齊也。
第四會夜摩天宮化作寶蓮華藏師子之座，
為表說十行位約行處世無著，以蓮華所表師子，如前依主釋也。
百萬層級者，昇進過前超業勝故。
云化作座不云安置者，表以入如來智慧以智隨行，
所行行業以智化為故，猶如變化故。
不云安置，明行從理化故。
第五會兜率天宮即殿上敷摩尼藏師子之座，
百萬億層級表十迴向，其中以出世之理智依本法身，
處世無垢依本佛果，座體為昇進還歸本故。
設以迴向方便願力成其悲智，不易法身自體無垢為迴向，
悲願會融令體用均平，故云敷座，不云安置及化作故。
百萬億層級者，昇進過前故，除染淨二障成無礙法界。
大悲智雖十住十行五位齊修，然以教辯病，
明前二位出俗心勝、大悲心劣，此十迴向位以願力會融、智悲得所故。
第六會他化自在天王宮但云摩尼藏殿不云座體者，
意表座不易，兜率天摩尼座但舉法性無垢大智，成大悲門覆育含生故。
但云殿不云座，以明依前迴向之法長大悲之殿，覆育眾生無別昇進故。
第七會在第三禪，其會法則教行未來，
且以普賢行品略舉，其普賢行品在三十六品是。
且其略舉大本未來有百萬億頌，第八第九第二會同在普光明殿，
明十信心與昇進修行所至佛果，及離世間品普賢常行及十定、
十通等，總不離普光明一箇智體故。
以成五位十信等進修故，總不出此智。
此普光明智，十方諸佛及一切眾生同共有之，諸佛已達眾生迷之故。
然體用是一，迷悟不同。
望此教中發心之者，一悟即知見如佛。
如法華經以佛知見示悟眾生，欲令眾生入佛知見，乃至乘一切智乘直至道場。
又此經云乘如來乘、不思議乘、勝乘、無上乘等是。
如初卷中歎諸菩薩德中善知一切佛平等法，已踐如來普光明地。
此普光明智，眾生迷智為迷，悟者悟迷成普光明智為悟。
是故初會神天示現入法獲益，入即同佛所入、
同佛知見，與眾生作入法之樣，令後學倣之。
是故此三會總在普光明殿者，意明五位昇進信亦不離此智，
悟入修行亦不離此智，時劫無體可轉智復不異。
此普光明智以十迴向法門和融悲願，即自在神通總在其內。
如一生修有漏十善尚得生於天上，得業報神通十念成就尚得往生淨土，
何況依智發心又復更加悲願諸波羅蜜之行？
豈此一生之後不得智體自在神通？
望以智境會實而論，設無盡劫元來不出一念，
今言一生者，時終不延、智終不異、生終無生，必不可逐情見生滅之生。
但以真智知，即萬迷不惑也。
如西方淨土十六觀門，總是作想想成，由自報得神通。
何況達理智無依，明淨徧照，了身心無體，內外見亡者。
但任理智廓然，興大願海，會融悲智，一剎那際，
對現色身，供養諸佛，教化眾生。
復無作者，性皆平等，無心無主，無性無相，
凡聖一如，如無所住。
以無住法，隨無住智，供佛利生。
如是修行，何慮不獲大力神通？
一、依十迴向品修學，即得第十法界品。
但云其座普周法界，不云層級，但明佛果座體，摩尼為體。
從初會至第五會，座體同是摩尼為體，會佛果體同故。
大意以智行悲，不異一箇普光明智；處世無垢，不異一箇妙理法身。
智與法身，同為一箇，自在無依，體用而無作，
不往而至，任物而應。
以理智會融，方可知之。
已上表意，但令眾生見事知法，令易解故；
起進修行，無疑惑故。
更廣云云。約知所趣，論主頌曰：普光明智等虗空，虗空但空智自在。
從初發心依此生，究竟還依此處滿。
是故三會光明殿，和會因果無別體。
隨位進修行差別，智隨行別報境殊。
不離本智無生滅，是故佛坐摩尼座。
此意明五位佛果中昇進，皆以法界本普光明智為體用故。
是故始終因果，不離普光明殿。
中敘座體意趣竟。
大方廣佛新華嚴經合論卷第五十四
w:: 音切
note:: 掉 ^366a19

〔徒弔切。〕忿
〔扶粉切。〕削
〔息約切。〕礫
〔曆音。〕賄
〔呼每切。〕銷
〔消音。〕展
〔知演切。〕契 ^372b29

〔苦計切。〕詮
〔此緣切。〕創
〔楚亮切。〕鬻
〔余六切。〕蘆
〔洛乎切。〕菔
〔服音。〕熈
攬 ^372b31

〔盧敢切。〕
 ^372b33
