
other:: 
other:: 宗門拈古彚集卷第六
collector:: 古杭白巖嗣祖沙門　淨符　彚集
△旁出祖師〔二〕 ^34b6

六祖旁出
other:: 
### 南陽慧忠國師
南陽慧忠國師〔六一大鑒能嗣〕 ^34b8

因西天大耳三藏到京。
自謂得他心通。肅宗帝命師試#CB15281;。
三藏見拜起立於右。
師問汝得他心通那。
藏曰不敢。師曰汝道老僧即今在什麼處。
藏曰。和尚是一國之師。
何得去西川看競渡。
師良久又問汝道老僧即今在什麼處。
藏曰和尚是一國之師。
何得向天津橋上看弄猢猻。
良久師又問。汝道老僧即今在什麼處。
藏罔知。師叱曰。者野狐精。
他心通在什麼處。
藏無對。 ^34b10

玄沙備徵云。汝道前兩度還見國師麼。
雪竇云。敗也敗也。 ^34b26

報慈遂徵云。前兩度見。
後來為甚麼不見。
且道利害在甚麼處。 ^34b30

趙州諗因僧問。大耳三藏第三度不見國師。
未審國師在什麼處。
州云在三藏鼻孔裏。
後有僧問玄沙。既在三藏鼻孔裏因甚不見。
沙云只為太近。 ^34b34

翠巖芝云。只如三藏還見國師鼻孔麼。 ^34b40

白雲端云。國師在三藏鼻孔裏有甚難見。
殊不知在三藏眼睛裏。 ^34b42

天童覺云。三藏不見國師則且置。
你道國師還自知下落處麼。
若謂自知則百鳥#CB03340;花諸天送供未有休日。
且道正當恁麼時落在什麼處。 ^34b46

高峰妙云。大小國師平生伎倆總被者胡僧勘破。
雖然。賴遇聖君證明。 ^34c4

報恩秀云。若在眼睛裏有甚難見。
殊不知三藏通身是國師。
雖然。也只道得一半。
若要全道。三藏未離西天時早已與國師相見了也。 ^34c8

天童悟云。如今若問在三藏眼睛裏因甚不見。
向道非汝境界。 ^34c14

寶壽新云。要見國師則易。
見三藏則難。何故。
只知三藏不解國師落處。
殊不知國師被三藏勘破。
且道那裏是他勘破處。 ^34c18

城山洽云。且道第三度國師在甚麼處。
者裏著得一隻眼。
方稱無事衲僧。 ^34c24

鳳山啟云。大小國師被三藏惑亂一上。 ^34c28

佛川宗云。人人道三藏不知國師落處。
殊不知國師鼻孔却在三藏手裏。
只是當時尚欠一籌。
待道即今在甚麼處。
但拍掌呵呵大笑。
管教他一國之師分踈不下。 ^34c30

菩提珍云。大小國師被三藏逼得無地藏身則且置。
祇如第三度因甚不見。
山僧道非但三藏摸索不著。
敢保國師自己亦未知落處在。
乃呵呵大笑。 ^34c38

國師喚侍者。者應諾。
如是三召三應諾。
師曰。將謂吾孤負汝。
誰知汝孤負吾。 ^34c44

趙州諗云。如人暗中書字。
字雖不成文彩已彰。
雪竇便喝。愚菴盂云。
者一喝有賓有主有照有用。
徑山杲云。者一喝在國師侍者分上。
在趙州分上。隨後一喝。
愚菴盂云。相罵饒你接嘴。 ^34c48

投子同云。抑逼人作麼。
雪竇云。躲根漢。 ^35a8

玄沙備云。却是侍者會。
雪竇云。停囚長智。 ^35a10

雲門偃云。作麼生是吾孤負汝處。
若會得也是無端。
雪竇云。元來不會。
雲門又云。作麼生是侍者孤負國師處。
粉骨碎身未報得。
雪竇云。無端無端。 ^35a12

法眼益因僧問。國師喚侍者。
意作麼生。眼云且去別時來。
雲居錫云。法眼恁麼道。
為復明國師意不明國師意。
雪竇云。瞞我不得。 ^35a18

興化獎云。一盲引眾盲。
雪竇云。端的瞎。有人問。
雪竇便打。也要諸方檢點。 ^35a24

報慈遂問僧云。甚處是侍者會處。
僧云。若不會。爭解與麼應。
遂云汝少會在。又云。
若於此見得。便識玄沙。 ^35a28

翠巖芝云。國師與侍者總欠會在。
如今作麼生會。 ^35a34

雪竇顯云。國師三喚。
點即不到。侍者三應。
到即不點。又云。將謂吾孤負汝却是汝孤負吾。
謾雪竇一點不得。 ^35a36

雲居錫徵云。且道侍者會不會。
若會。國師又道汝孤負吾。
若不會。玄沙又道却是侍者會。
且作麼生商量。 ^35a42

天童覺云。仁義道中。
師資分上。再呼能再應。
論實不論虗。且道有孤負無孤負。
皓玉無瑕。雕文喪德。 ^35a48

浮山□云。國師好肉剜瘡。
雲門灸瘢上著艾。
雪竇大似隨邪逐惡。
殊不知鼻孔總在侍者手裏。 ^35b4

保寧茂云。兩人端的瞎。
彼此弄泥團。 ^35b8

端巖慍云。叢林中商量。
國師三喚。嘔出心肝。
侍者三應。全身擔荷。
是則固是。只是國師道將謂吾孤負汝誰知汝孤負吾。
又作麼生。若曰兩無孤負。
昧却雲門。若曰兩有孤負。
屈了雪竇。總不與麼。
浮山又道鼻孔總在侍者手裏。
瑞巖向者裏露箇消息。
也要諸方檢點。易分雪裏粉。
難辨墨中煤。 ^35b10

南堂欲云。國師三喚侍者三應。
可謂形直影端。及乎道箇將謂吾孤負汝却是汝孤負吾。
便見分踈不下。且道誵訛在什麼處。 ^35b22

笑巖寶呵呵大笑云。
諸禪德。還知者笑落處麼。
若知。國師只得瓦解氷消。
若不知。侍者依然四稜著地。
還委悉麼。一陽已度先春信。
臘夜寒梅破雪開。 ^35b28

愚菴盂云。老僧居平亦喚侍者。
侍者隨應。侍者擎杯遞盞。
老僧隨手應接。老僧與侍者兩不相負亦不相瞞。
夾路桃花風雨後。
馬蹄何處避殘紅。 ^35b34

南#CB00589;問云。
妙喜老人前不遘村後不迭店。
要見國師侍者。三生六十劫。 ^35b40

寶壽新云。國師三喚。
如珠走盤。侍者三應。
如盤走珠。畢竟孤負在甚麼處。
波斯吹鐵笛。音韻出青霄。 ^35b44

河渚謙云。國師如是喚。
侍者如是應。可謂啐#CB10437;同時針芥相契。
且那裏是他辜負國師處。
#CB01245;女已歸霄漢去。
獃郎猶向火邊蹲。 ^35b48

□□獬云。三呼三應。
醉裏傾盃。雲門雪竇畵蛇添足。
直下悟去也是無端。 ^35c6

國師因肅宗帝問如何是無諍三昧。
師曰檀越踏毗盧頂上行。
帝曰此意如何。師曰莫認自己清淨法身。 ^35c10

徑山杲云。諸人要見國師麼。
只在你眼睛裏。開眼也蹉過。
合眼也蹉過。既在眼睛裏。
為甚麼却蹉過。妙喜恁麼道。
也蹉過不少。 ^35c14

國師同肅宗帝到宮前。
乃指石獅子曰。陛下。
者石獅子奇特。下取一轉語。
帝曰。朕下語不得。
請師下語。師曰山僧罪過。
後耽源問。皇帝還會麼。
師曰。皇帝會且置。
你作麼生會。 ^35c20

玄沙備云。大小國師被侍者勘破。 ^35c28

寶壽新云。不是真獅爭能善哮吼。
雖然。且道國師善哮吼。
肅宗善哮吼。耽源善哮吼。
請下一轉語看。倘復道某下不得請師下。
到者裏作麼生結煞。
噫。為君難為臣不易。 ^35c30

國師因南泉參乃問甚處來。
泉曰江西來。師曰還將得馬師真來麼。
泉曰祇者是。師曰背後底聻。
泉便休。 ^35c38

長慶稜云。大似不知。 ^35c42

保福展別云。幾不到和尚此間。 ^35c44

雲居錫云。此二尊宿盡扶背後。
只如南泉休去。為當扶面前扶背後。 ^35c46

天界盛云。南泉井底架高樓。
國師漆桶裏斫額。
此外兩兩三三扶面前扶背後。
正是揚州拾馬糞。
却去蘇州賣合香。 ^36a2

國師因丹霞參。纔展具師曰不用不用。
霞退後三步。師曰如是如是。
霞進前三步。師曰不是不是。
霞繞禪牀一帀出去。
師曰。去聖時遙。人多懈怠。
三十年後覓個漢也難得。 ^36a8

保福展云。丹霞貪程不覺行困。 ^36a16

溈山#CB15223;云。
丹霞可謂懷藏至寶。
遇智者乃增輝。國師鴻門大啟。
陟者須是其人。如今還有為丹霞作主者麼。
出來與大溈相見。
有麼。不是龍門客。
切忌遭點額。 ^36a18

泐潭準云。客路如天遠。
侯門似海深。登彌天釋之門者須是其人。
接待高賓應有孟甞君之度量。
苟不如是。便見主賓道異雲泥不合。 ^36a26

大溈果云。丹霞一進一退。
暗中贏得一著。國師倒東擂西。
未免旁觀者哂。 ^36a32

昭覺勤云。賓主相見欲展不展。
退後進前禮過成諂。
猶幸南陽老而不耄。 ^36a36

東禪觀云。明鏡當臺胡來胡現漢來漢現。
洪鐘在架大扣大鳴小扣小鳴。
一卷一舒一擒一縱。
可謂照用兩全行說俱到。
且如國師道去聖時遙人多懈怠三十年後覓個漢也難得。
畢竟是褒是貶。 ^36a40

崇先奇云。國師當軒布鼓難為擊者。
丹霞漁陽三弄意氣天生。
眾中總謂賓主穆穆。
殊不和雖得一場榮。
刖却一雙足。 ^36a48

雲溪挺云。二老有縱有奪識咎識休。
不愧一回相見。雖然如此。
黃石公賴遇子房。
若是漢高。不免遭他慢罵。 ^36b6

國師因丹霞來訪值睡次。
乃問侍者國師在否。
者曰。在即在。只是不見客。
霞曰太深遠生。者曰。
莫道上座。佛眼也覰不見。
霞曰龍生龍子鳳生鳳兒。
師睡起。侍者舉似前話。
師乃打侍者二十棒趁出院。
霞聞嘆曰。不謬為南陽國師。 ^36b12

天童華云。侍者喫棒出院葢千載一時。
然歸宗豈免眼熱。
丹霞固雖好手。怎奈落在國師網子裏。
諸人還辨得麼。苟或未然。
猶握金鞭問歸客。
夜深誰共御街行。 ^36b22

徑山榮云。國師幸自高眠。
侍者播揚家醜。不因多口丹霞怎見國師哮吼。
敢問大眾。國師既在為什麼不見客。
向者裏看得破。非唯知躭源落節。
亦見自己有出身之路。
雖然如是。莫將閒學解。
埋沒祖師心。 ^36b30

天奇瑞云。丹霞只知其一不知其二。
侍者只知其二不知其一。
二人通該二十棒。
可惜放過。且道國師眼在甚麼處。
復云。待汝喫了棒向汝說。 ^36b40

通玄奇云。侍者瞠眼寐語。
累他國師寢食不安。
丹霞雖解就地埋人。
殊不顧旁人看破。
還有知他侍者喫棒丹霞喫驚底麼。
試道看。 ^36b46

棲霞成云。國師橫身世外飽食高眠。
恃有侍者接待也。
及乎佳賓一到。未免恭而無禮。
若非國師智鑑高懸。
幾被丹霞鏟却光彩。
然丹霞雖好手。未免不會作客勞煩主人。 ^36c4

南山寶云。侍者眼孔雖高。
丹霞賞鑑不善。若非國師動絃別曲撥轉機宜。
未免遭人檢點。雖然。
也是禍出私門。 ^36c12

鳳山啟云。門題鳳字句裏藏機。
弘拓家風義方教子。
可謂無孔笛逢氈拍板。
雖然。且道丹霞還曾相見國師麼。 ^36c18

靈峰靈云。丹霞向碧洞狂歌。
國師在玉壺大醉。
若非侍者放憨。怎見汗馬功高。 ^36c24

白巖符云。丹霞個漢處心不良。
非南陽照妖有鏡。
則一國之師幾乎被侍者斷送。
然侍者棒雖喫。要且無恙。
唯丹霞徧身骨節至今猶痛。 ^36c28

潛麓化云。利動君子。
丹霞姑置勿論。賊過張弓。
國師徒誇好手。檢點將來。
有甚氣息。到不如孟八郎一枝冷箭兩處中的却較些子。 ^36c34

國師因與紫璘供奉論義。
師陞座。奉曰。請師立義。
某甲破。師曰立義已竟。
奉曰是什麼義。師曰。
果然不見。非公境界。
便下座。 ^36c40

廣胤標云。善戰者致人不致於人。
若紫璘者只有先鋒且無殿後。
當時若是個人。待道立義已竟。
但向道情知者老漢向鬼窟裏作活計。
管取因形措勝。縱越人之兵雖多。
亦奚益於勝哉。 ^36c46

國師問紫璘供奉甚處來。
曰城南來。師曰城南草作何色。
曰作黃色。師乃問童子。
城南草作何色。子曰作黃色。
師曰祇者童子亦可簾前賜紫對御談玄。 ^37a6

溈山#CB15223;云。
國師恁麼問。供奉與童子恁麼答。
且道還有利害麼。
若也辨得。許你親見國師。
若辨不得。城南草依前作黃色。 ^37a12

徑山杲云。你道國師拖泥帶水說老婆禪得麼。 ^37a18

海門涌云。國師雖慣壓良為賤。
檢點將來。也是草窠裏輥。 ^37a20

國師因供奉註思益經。
師曰凡註經須會佛意始得。
曰若不會佛意怎解註經。
師令侍者盛一盌水。
水中著七粒米。盌面安一隻箸。
問奉曰是什麼義。
奉無語。師曰。老僧意尚不會。
何況佛意。 ^37a24

溈山果云。供奉先鋒有作殿後無功。
當時纔見問是什麼義。
便好云草本不勞拈出。
踢倒便行。直饒國師通身是口也無說處。 ^37a32

國師問供奉。大德所蘊何業。
曰講青龍疏。師曰是疏金剛經麼。
曰是。師曰經文最初兩字喚作什麼字。
師曰如是。師曰是什麼。
奉無對。 ^37a38

明招謙代供奉云。
昔日靈山。今朝親見。 ^37a44

溈山果云。溈山要問明招。
昔日靈山今朝親見。
畢竟是個什麼。當時有人下得者一拶。
縱使明招通身是眼。
也未免一狀領過。 ^37a46

雲溪挺代供奉云。
和尚人天之師。字也不識。 ^37b4

國師問僧近離甚處。
曰南方。師曰南方知識以何法示人。
曰。南方知識祇道。
一朝風火散。如蛇退皮。
如龍換骨。本爾真性宛然無壞。
師曰苦哉苦哉。南方知識說法半生半滅。
曰。南方知識即如此。
未審和尚此間說何法。
師曰。我此間身心一如身外無餘。
曰和尚何得將泡幻之身同於法體。
師曰你為什麼入於邪道。
曰什麼處是某甲入於邪道處。
師曰。不見教中道。
若以色見我。以音聲求我。
是人行邪道。不能見如來。 ^37b6

雲門偃舉至身心一如身外無餘處乃云。
山河大地何處有耶。 ^37b22

神鼎諲云。國師與麼道。
龍頭蛇尾。前來身心一如向什麼處去也。
試檢點看。 ^37b26

淨慈昌云。者僧當時待國師舉六如偈了。
便好云苦哉苦哉。
大小國師半生半滅。 ^37b30

東禪觀徵云。國師與者僧即色聲相見。
離色聲相見。若離色聲相見。
何異南方知識半生半滅。
若即色聲相見。又道色見聲求是行邪道。
眾中莫有為國師作主者麼。
我要問你。既是身心一如身外無餘。
泡幻之身為什麼不同法體。 ^37b34

國師因麻谷持錫到。
遶禪牀三帀振錫一下卓然而立。
師曰。汝既如是。何用更見貧道。
谷又振錫一下卓然而立。
師曰者野狐精出去。 ^37b44

雪竇顯代麻谷云。
洎不到此。 ^37c2

白巖符云。寶符在握予奪從容。
還他南陽老作。不媿為一國之師。
然終不免麻谷在背地裏冷笑。 ^37c4

國師因肅宗帝問。
師在曹溪得何法。
師曰陛下還見空中一片雲麼。
帝曰見。師曰釘釘著懸挂著。 ^37c8

五祖戒云。好事不如無。 ^37c12

磬山修云。且喜國師答話不涉離微不落理路。
可謂超今邁古獨步乾坤。
倘肅宗帝若解轉身一拶。
不知者一片雲又如何收卷。
祇如轉身一句作麼生道。
良久云。一堂風冷淡。
千古意分明。 ^37c14

白巖符云。肅宗帝等閒置個問端。
未當好心。若非南陽老漢。
未免彼此鈍置。然則國師與麼道。
且道是曹溪所得耶非曹溪所得耶。
試定當看。 ^37c22

國師因虞軍容問。
師住白巖山如何修行。
師乃以手摩童子頂曰。
惺惺直言惺惺。歷歷直言歷歷。
他後莫受人瞞。 ^37c28

保福展云。國師被軍容一拶。
直得手忙脚亂。 ^37c34

白巖符云。與麼修行直是個弄精魂漢。
有甚麼限。者裏則不。
然忽有人問師住白巖山如何修行。
向道瓦鼎慣烹丹穴鳳。
長竿時釣碧潭龍。 ^37c36

國師問座主講甚麼經。
曰唯識論。師曰作麼生會唯識。
曰三界唯心萬法唯識。
師指簾子曰者個是什麼法。
曰色法。師曰。座主簾前賜紫對御談經。
何得五戒不持。 ^37c42

寶壽方代座主別前語云。
者邊是香臺。那邊是露柱。
別後語云。國師大似不曾讀論。 ^38a2

國師因馬祖遣西堂藏馳書至。
師問汝師說什麼法。
藏從西過東立。師曰祇者個更別有。
藏却過西立。師曰者個是馬師底。
仁者底作麼生。藏曰早個呈似和尚了也。 ^38a6

保福展云。大小西堂埋沒馬大師不少。 ^38a14

白巖符云。藏公醻對有據施設可觀。
真不媿為馬師專使。
雖然。荊山渾璞不無小玼。
當時待道者是馬師底仁者底作麼生。
便好作禮云。明朝更獻楚王看。
便出。豈不尤為淳萃。 ^38a16

國師因馬祖遣伏牛自在馳書至。
師問馬師近日如何示徒。
牛曰即心即佛。師曰是什麼語話。
良久又問此外更有何言教。
牛曰非心非佛。或曰不是心不是佛不是物。
師曰猶較些子。牛却問。
馬大師即恁麼。未審和尚此間如何示徒。
師曰。三點如流水。
曲似刈禾鐮。 ^38a24

雪竇顯向猶較些子處便喝。
又向曲似刈禾鐮處云。
是甚麼語話。也好與一拶。
見之不取。千載難逢。 ^38a36

溈山#CB15223;云。
國師道猶較些子。
當時但呵呵大笑。
復問和尚此間如何示徒。
待云三點如流水曲似刈禾鐮。
又呵呵大笑。教他國師進且無門退亦無路。
何故。入虎穴撩虎尾。
須是其人。 ^38a40

姜山方云。大小國師有頭無尾。
待伊道不是心不是佛不是物。
何不亦向道是甚麼語話。
豈不光前絕後。 ^38a48

古南門云。馬祖國師鼻孔總被伏牛穿却了也。
忽有個漢出來道是什麼語話。
劈脊棒云。三段不同。
收歸上科。 ^38b6

國師問紫璘供奉。
佛是什麼義。曰覺義。
師曰佛曾迷否。曰不曾迷。
師曰用覺作麼。奉無語。 ^38b12

徑山杲云。若不入水。
怎見長人。 ^38b16

資福侶云。國師也是從井救人。 ^38b18

國師因涅槃時至乃辭代宗帝。
帝曰師滅度後弟子將何所記。
師曰告檀越與老僧造個無縫塔。
帝曰請師塔樣。師良久曰會麼。
帝曰不會。師曰。貧道去後。
有侍者應真却諳此事。
乞詔問之。後代宗詔應真入內問前語。
真良久曰聖上會麼。
帝曰不會。真乃述偈曰。
湘之南。潭之北。中有黃金充一國。
無影樹下合同船。
琉璃殿上無知識。 ^38b20

雪竇顯云。代宗不會且置。
躭源還會麼。祇消個請師塔樣。
盡西天此土諸位祖師遭者一拶。
不免將南作北。有旁不肯底出來。
我要問你。那個是無縫塔。 ^38b34

神鼎諲云。躭源恁麼頌。
且道盡善不盡善。
神鼎與諸人下四轉語。
湘之南潭之北。君臣有路。
中有黃金充一國。
淨妙體圓。無影樹下合同船。
千聖同轍。琉璃殿上無知識。
凡聖路絕。若與麼會去必不相賺。
神鼎與麼註解。只是孤負國師。 ^38b42

保寧勇云。所謂非父不生其子。
雖然如是。瞞代宗一人即得。
怎奈天下衲僧眼何。
且道那個是衲僧眼。
便下座。 ^38c4

五祖演云。國師良久。
懸鼓待槌。當時代宗若是個作家君王。
待伊教詔躭源。便好道國師何必。 ^38c10

灜山誾云。國師塔樣大#CB15823;囫生。
躭源塔樣大玲瓏生。
且道國師底是躭源底是。 ^38c14

古南門云。出身猶可易。
脫體道應難。當時待代宗道請師塔樣。
但道想陛下造者塔不得。
更有問那個是無縫塔。
驀口摑云合取口。 ^38c18

金粟元云。好個塔樣。
從古至今未曾有一人識得。
躭源與麼頌。非惟欺瞞皇帝。
亦乃辜負國師。 ^38c24

崇先奇云。大小雪竇抑己揚人。
殊不知無縫塔樣至今巋然不動。
可惜代宗錯過。若是作家君王。
如飛龍在天光被四表。
又何止衲僧門下。
後來躭源述偈。也是父為子隱子為父隱。
具眼者試邈摸看。
other:: 
### 永嘉玄覺禪師
永嘉玄覺禪師〔六一大鑒能嗣〕 ^38c28

證道歌云。心是根。
法是塵。兩種猶如鏡上痕。
痕垢盡時光始現。
心法雙忘性即真。 ^38c36

百丈雪云。我雲門者裏又且不然。
心是根。法是塵。兩種猶如車兩輪。
兩輪未轉車無用。
兩輪轉處示車身。 ^38c40

永嘉云。江月照。松風吹。
永夜清宵何所為。
佛性戒珠心地印。
霧露雲霞體上衣。 ^38c46

徑山杲云。者個阿師好與三十棒。
且道過在甚麼處。
不合將常住物入衣鉢下。 ^39a2

薦福璨云。江月照。
松風吹。永夜清宵何所為。
顧眎大眾云。薦福門下若有個樣衲僧。
喚來洗脚。何故。無為無事人。
猶是金鏁難。 ^39a6

報恩賢云。妙喜雖則捉賊獻贓棒不虗發。
怎奈不顧自家失利。
大眾還知妙喜老人失利處麼。
不許他人富。甘得自家貧。 ^39a12

永嘉云。大丈夫。秉慧劒。
般若鋒兮金剛#CB08504;。
非但空摧外道心。
且曾落却天魔膽。 ^39a18

一指海云。永嘉老頭兒元來膽小。
山僧則不然。大丈夫。
秉慧劒。般若鋒兮金剛#CB08504;。
非但空摧佛祖心。
早曾落却虗空膽。
other:: 
### 吉州躭源山應真禪師
吉州躭源山應真禪師〔六二南陽忠嗣〕 ^39a22

參方回省覲馬祖。
却於祖前畫一圓相就上禮拜。
祖曰子莫欲作佛否。
源曰某甲不解揑目。
祖曰吾不如汝。 ^39a28

雪竇顯云。然猛虎不食其子。
怎奈來言不豐。諸人要識躭源麼。
只是個藏身露影漢。 ^39a34

南堂欲云。躭源歸省獻個胡餅。
馬祖#CB02549;犢自不勝情。
雪竇云然猛虎不食其子怎奈來言不豐。
檢點將來。恰踏著躭源影子。 ^39a38

海舟慈云。躭源識得馬祖。
前箭雖避後箭難逃。
若是伶俐衲僧。收坐具便出。 ^39a44

古南門云。躭源作個圓相。
佛固不欲作。怎奈早已揑目。
馬祖道吾不如汝。
大似信其言而不觀其行。
雖然。馬駒踏殺天下人。
莫道不食其子。 ^39a48

□□通云。躭源者漢擬歸省時。
早自揑目了也。更有個馬簸箕把不住道吾不如汝。
又豈止揑目而已。 ^39b6

躭源問國師。百年後有人問極則事。
作麼生。國師曰。幸自可憐生。
須要個護身符子作什麼。 ^39b12

五祖戒代云。和尚終是老婆心切。 ^39b16

大溈泰云。大小躭源被國師一坐。
直至如今起不得。
若是大溈即不然。
待道幸自可憐生要須個護身符子作什麼。
向道暗中為照燭。
嶮處作津梁。 ^39b18

白巖符云。幸自可憐生要須個護身符子作什麼。
粉骨碎身難報此恩。
大溈道暗中為照燭險處作津梁。
且道與麼說話還契他國師意也無。
山僧代耽源進一語。
貴與國師相見。幸自可憐生要須個護身符子作什麼。
對道某甲今日悔出此問。
宗門拈古彚集卷第六
 ^39b24
