首楞嚴經勢至圓通章解
author:: 清　行策撰
undefined:: 
首楞嚴一經，說在法華之後，實為佛法堂奧。
昔智者判教時，此經未來支那，故唯以法華涅槃為後味。
若令一見，必廣有疏釋，且判屬醍醐無疑矣。
奈四依大士已滅，古今疏主各興異見，久如聚訟。
後學不具擇法眼，靡所適從，至欲盡廢疏解，
唯看經文，亦過激之論也。
及乎以己智尋經，又多不能達其旨趣，則終於昧昧而已。
試平心論之，眾解豈無長處？
然不失之乖謬，即失之粗略。
閒有智識高超出乎其類者，則又借此經，發揮匈中刱論。
有真能舍己從經，曲順佛意，則西湖鑑一疏之外，
吾未見其能竝美者，孰謂今人必不能邁古耶？
或病其主張太過、譏其杜撰不無。
縱未能無遺憾，要亦大有功於此經者矣。
至於舍識用根、歸重圓通之說，則諸佛誠言，誰敢不信？
此方教體，誰敢不遵從？
而議之者，皆違經抗佛者也。
現前諸善友，既已標心淨土，復欲研究此經，甚不易得。
然始末無論，只此圓通文中，大有淆譌處，
若非善讀善會者，則所謂醍醐毒藥亦不甚遠。
豈不聞楞嚴會上選佛場開，觀音登科，勢至下第。
修淨土人，於此若不揀辨，何以發此經之密意，而堅後學之行願耶？
但勢至法門非此經要義，故鑑師疏中亦引而不發。
今則先辨法門，次彰密意。 ^392c9

辨法門者，當知此聖圓通，屬七大中根大，以都攝六根故。
依此六根而修念佛三昧，有三種不同：
一者念自佛，二者念他佛，三者念自他佛。 ^393a6

若念自佛，則與諸聖圓通是同，以根性為所念法門，以旋湛為能念方便。
如央崛經云：所謂彼眼根，於諸如來常，
具足無減修，了了分明見。
乃至彼意根，於諸如來常，具足無減修，了了分明知等。
亦如此經，十方諸佛同告阿難：令汝速證安樂解脫，
寂靜妙常，唯汝六根，更非他物。
又如祖師云：在胎名身，處世為人，在眼曰見，
在耳曰聞，在鼻辨香，在口談論，在手執捉，
在足運奔，識者知是佛性，不識喚作精魂。
從上諸祖如斯指示甚多。
此「念自佛三昧」具攝一切教義、一切禪宗直指法門，罄無不盡也。 ^393a10

若念他佛，則與諸聖圓通有異，以六根為能念，以果佛為所念。
法身雖復一體，我無二種莊嚴，諸佛福智圓滿，成兩足尊。
念彼果德，不生疲厭，眼常瞻佛相，耳常聞佛教，
鼻常觸佛香，舌常稱佛號，身常禮佛像，意常緣佛法。
六根所注，無非佛境，如是相繼，無閒無雜。
此「念他佛三昧」，具攝一切彌陀、藥師、彌勒上生等經，
及蓮社一切業行事想法門，罄無不盡也。 ^393a30

若念自他佛，則與諸聖圓通同而復異。
先須開圓頓解，了知生佛一如，心土不二，
託彼依正，顯我心性。
既不迷性外有佛，亦不執彼土非心。
此則開圓解處，與諸聖同，託他境處，與諸聖異。
十六觀經所謂勝異方便，今文謂「不假方便自得心開」，
以此方便最勝極異，故不更假餘方便也。 ^393a42

祗就圓頓教中三種念佛三昧，對四種淨土，略辨攝生大用。
惟念自佛者，攝歸實報、寂光二種淨土，
然但能豎入，不能橫超；又但被利根，不能普攝；
又則諸聖所同，不顯此門獨異，似非勢至攝歸本旨。
今謂正攝「念他佛」及「念自他佛」二種行人，
歸于同居淨土，兼復橫超方便，實報，寂光，是故文中深明感應道交之益也。 ^393b6

次顯經密意者，選擇圓通法門，猶如國家用兵選將相似，
或推作先鋒，或壓令殿後。
殿後者為正選，餘則各隨常隊而已。
其推與壓，要非無故而然。
祗如十八界中，必先根、次塵、後識，此常例也。
今以六塵居先，而根次之。
六塵中，必先色、次聲、以及香味觸法。
今以聲最居先，而色次之。
於六根中，僅列其五，抽出耳根置于二十四門之後。
葢以「此方真教體，清淨在音聞」，故以音塵開先，
聞根殿後，而獨詳明之也。
雖不顯言其故，人已覺之。
既歸重耳門，一經要旨，排列圓通，法應如是。 ^393b20

然念佛法門亦逗此方機宜。
末世眾生須依念佛得度。
乃此經方令一門深入，直了自性，若復雙選二門，
則昧本經旨趣，若令念佛法門直爾混依常隊，
又失他經廣讚之意，故今巧示推壓，如軍中密令，未許泄漏。
葢前於十八界中，明抽耳根為重將矣，
今乃於七大中，暗壓根大為重將。
而此根大正屬念佛法門，既不違他經廣讚之宗，
仍不乖此經用根之義，可謂至巧亦至密矣。
夫七大次第，曰「地水火風空見識」，見即是根，
本應根先識後，今移識居第六，而以根大殿後，亦如十八界中之耳門也。 ^393b38

又於前五大中，推火大作先鋒，而以地水風空次之，此有兩意。
一為當機墮婬起教，故以多婬召火，警多聞人先除欲漏也。
故文云「說多婬人成猛火聚」，乃至「化多婬心成智慧火，
諸佛呼我名為火頭，我以火光三昧力故成阿羅漢，
願為力士，親伏魔怨」等，明以警之也。
一切經律中皆以不殺為首戒，此經則以不婬為第一決定明誨；
於三緣中，亦以欲貪先於殺盜，均此意耳。
二為末世對治重障，以煩惱雖多，惟婬欲為生死根本，
最能障往生法，故令行人觀凡夫身內婬火，
即如來藏性空真火，循業發現。
深觀得悟，成智慧光，非唯不障往生，且能將送行人託上上品。
所以淨名讚婬怒癡，以其體即藏性，而染淨功用，在反掌間耳。
故以火頭居先，亦如十八界中之陳那也。 ^393c8

今請歷觀諸聖，除此二先鋒、二重將外，
餘皆一依常例，次第不紊。
可見二十五聖起座之時，諸大弟子結集之際，
一威一儀，一起一止，皆有深意，悉符教義。
以粗心遇之，又安可得耶！
然則觀音雖獨登科，勢至豈全下第？
但於觀音則明選，於勢至則暗選耳。
良以圓根別入，故明選，諸相總攝，故暗選；
此方教體，故明選，此土有緣，故暗選；通益當機時會現未眾生，
故明選，別益惡世法末時不見佛眾生，故暗選。
虎榜高顯處，人所共知，朱衣暗點時，人所不覺，
故曰「大有淆譌，須善讀善會」也。 ^393c34

或曰：既是密意，何得泄漏？ ^394a4

曰：楞嚴選佛場中，揭榜已二千餘年矣，
此時若不明破，密將焉用？ ^394a6

或又曰：誠如子言，則文殊說偈選擇時，
豈亦不知密意，何不遵前例，一概都揀耶？ ^394a8

曰：諸聖自陳，各說第一，故寄推壓，巧示密機。
若承敕正選時，一依前軌，何得成密？
然但聲塵、火大準歸常次，以此二門別意助顯，
非本所歸重，故不更推出。
至於勢至法門，仍順長行，置識大後，為二十四門之殿，未始不遵也。
且既令專選一門，何得不揀勢至？
觀其揀辭，仍與諸聖不同，但曰「因果今殊感，
云何獲圓通」，意謂：彼雖都攝六根淨念相繼，
而此相繼之念，既屬行蘊遷流，亦生滅法，
以此為因，欲往生見佛，誰曰不可？
今欲現證不生滅圓通，則因果不符，何能克獲？
此揀現獲圓通為難，非揀往生後益也。
其餘諸聖，單念自佛，唯屬現修現證，故揀則全揀，
以不逗此土機宜、不合此方教體故也。
有志修證者，亦可以深長思矣。 ^394a11

然此為信力未堅者說，若果深信淨土，
縱令楞嚴獨貶勢至，亦自不疑。
何以故？以他經廣讚故，曰「不可思議功德」，
曰「世間難信之法」，曰「一切佛護念」，曰「無上深妙禪」，
曰「勝異方便」，曰「三昧中王」。
多處極讚，既不生信，一處乍貶，何輙生疑？
而況曾不獨貶，而況復示暗選乎？
奈末世眾生讀此經者，既不能依教從耳門深入，
現證圓通，偏於念佛法門好起疑惑，乃至破他淨信，障他善行。
薄福少智人，往往習氣如是。
故茲約法依經，曲為辯析，不自知其辭之叢沓也，豈得已哉！
首楞嚴經勢至圓通章解〔終〕
 ^394a35
