
other:: 大佛頂如來密因修證了義諸菩薩萬行首楞嚴經直指卷第三
author:: 洞宗三十四世丹霞沙門　圅昰天然　疏
other:: 嗣法門人　今釋澹歸　閱
other:: 今辯樂說　較
commentary:: 
上二，五陰竟。
△三、六入分六：初、眼入。
orig::  ^491a12

復次，阿難！云何六入本如來藏妙真如性？
阿難！即彼目睛瞪發勞者，兼目與勞同是菩提瞪發勞相。
commentary::  ^491a14

六入即六根，謂根為塵所入，故云六入即彼。
目睛瞪發勞者，此領前色陰文。
前以目喻真智，晴空喻真理，其人無故不動目睛瞪，
以發勞喻無始不覺心動，乃有見相二分。
今即前文所喻，單取相中根見，謂兼目與勞，皆即菩提瞪發勞相也。
目即根，勞即根中妄見。
菩提瞪發勞相，相字正原本如來藏不覺妄動，乃於此目勞而得其狀也。
orig::  ^491a18

因於明暗二種妄塵，發見居中，吸此塵象，名為見性。
此見離彼明暗二塵，畢竟無體。
commentary::  ^491a32

先標明暗二塵，以顯根見所發。
離塵無體，謂從覺性流露，而無見自體也。
orig::  ^491a36

如是，阿難，當知是見非明暗來，非於根出，不於空生。
commentary::  ^491a40

明暗該色，非空色者，蓋以出非根耳。
謂寄根而發，本無自性，因緣自然，不破而破。
orig::  ^491a42

何以故？若從明來，暗即隨滅，應非見暗；
若從暗來，明即隨滅，應無見明；若從根生，必無明暗。
如是見精，本無自性。
若於空出，前矚塵象，歸當見根。
又空自觀，何關汝入？
commentary::  ^491a46

從明則不見暗，從暗則不見明，從根則無明暗時，
而此見精在浮塵內，無有自性，不能顯發。
從空則歸當見眼，又空能觀，非關根入。
orig::  ^491b6

是故當知，眼入虗妄，本非因緣，非自然性。
commentary::  ^491b12

窮諸虗妄，則因緣無託。
更疑自然，於何表示？
△二耳入
orig::  ^491b14

阿難，譬如有人以兩手指急塞其耳，耳根勞故頭中作聲，兼耳與勞同是菩提瞪發勞相。
commentary::  ^491b18

此即本根設喻，以指塞耳。
耳勞作聲，以喻耳入之妄。
現前不塞之耳，所有耳入之妄，皆如能喻。
故曰：同是菩提，瞪發勞相。
orig::  ^491b22

因於動靜二種妄塵，發聞居中，吸此塵象，名聽聞性。
此聞離彼動靜二塵，畢竟無體。
如是，阿難，當知是聞非動靜來，非於根出，不於空生。
何以故？若從靜來，動即隨滅，應非聞動；
若從動來，靜即隨滅，應無覺靜；若從根生，
必無動靜，如是聞體本無自性。
若於空出，有聞成性，即非虗空。
又空自聞，何關汝入？
commentary::  ^491b28

有聞成性者，言聞從空出，則空成聞性，不名為空也。
orig::  ^491b40

是故當知，耳入虗妄，本非因緣，非自然性。
commentary::  ^491b44

結同前釋。
△三鼻入
orig::  ^491b46

阿難，譬如有人急畜其鼻，畜久成勞，則於鼻中聞有冷觸，
因觸分別通塞虗實，如是乃至諸香臭氣兼鼻與勞，同是菩提瞪發勞相。
commentary::  ^491b48

亦同耳入，即本根設喻，以見現前鼻入之妄。
下三根例此。
orig::  ^491c6

因於通塞二種妄塵，發聞居中，吸此塵象，名齅聞性。
此聞離彼通塞二塵，畢竟無體。
當知是聞非通塞來，非於根出，不於空生。
何以故？若從通來，塞則聞滅，云何知塞？
如因塞有，通則無聞，云何發明香臭等觸？
若從根生，必無通塞，如是聞機本無自性。
若從空出，是聞自當迴齅汝鼻，空自有聞，何關汝入？
是故當知，鼻入虗妄，本非因緣，非自然性。
commentary::  ^491c10

通例前釋。
△四舌入
orig::  ^491c24

阿難，譬如有人以舌舐吻，熟舐令勞。
其人若病則有苦味，無病之人微有甜觸。
由甜與苦，顯此舌根不動之時，淡性常在。
兼舌與勞，同是菩提瞪發勞相，因甜、苦、
淡二種妄塵，發知居中，吸此塵象，名知味性。
此知味性，離彼甜、苦及淡二塵，畢竟無體。
如是，阿難，當知如是嘗苦、淡知，非甜、苦來，
非因淡有，又非根出，不於空生。
何以故？若甜、苦來，淡則知滅，云何知淡？
若從淡出，甜即知亡，復云何知甜、苦二相？
若從舌生，必無甜、淡及與苦塵，斯知味根本無自性。
commentary::  ^491c26

從舌，即浮塵根。知味根，指勝義。
謂若從浮塵舌根而生，則此知味之勝義，
在浮塵內，於無甜淡時，無嘗自性，不能顯發也。
甜苦淡三，而言二種妄塵者，甜苦屬有味，
淡屬無味，故分二對。
orig::  ^491c44

若於空出，虗空自味，非汝口知；又空自知，何關汝入？
commentary::  ^492a4

上言名知味性，此乃承虗空自味，虗空自知，文句便宕。
若嫌其重分，貼塵入板，且無義。
orig::  ^492a6

是故當知，舌入虗妄，本非因緣，非自然性。
commentary::  ^492a10

結同前釋。
△五身入
orig::  ^492a12

阿難！譬如有人以一冷手觸於熱手，若冷勢多，
熱者從冷；若熱功勝，冷者成熱。
如是以此合覺之觸顯於離知，涉勢若成因於勞觸，兼身與勞同是菩提瞪發勞相。
commentary::  ^492a14

二手皆身根，故以冷熱為觸塵。
合而順則離必違，合而違則離必順，是合覺顯於離知也。
涉勢若成，因於勞觸。
謂冷勢熱勢，以多與勝之涉而成，乃因於二手之勞觸。
此見虗妄，亦即本根設喻，以明現在身根亦復如是，同為菩提瞪發勞相也。
orig::  ^492a22

因於離合二種妄塵，發覺居中，吸此塵象，名知覺性。
此知覺體，離彼離合違順二塵，畢竟無體。
如是，阿難，當知是覺，非離合來，非違順有，
不於根出，又非空生。
何以故？若合時來，離當已滅，云何覺離？
違順二相亦復如是。
若從根出，必無離合違順四相，則汝身知元無自性，
必於空出，空自知覺，何關汝入？
是故當知，身入虗妄，本非因緣，非自然性。
commentary::  ^492a32

通例前釋。
△六意入
orig::  ^492a46

阿難！譬如有人勞倦則眠，睡熟便寤，覽塵斯憶，失憶為忘。
commentary::  ^492a48

一切眾生，現在迷中，有意無心。
意生則過未分明，意滅則現前昧略。
念念遷移，終身不覺。
此即本根最易明者。
如眠寤憶忘，以為全意之喻。
蓋眠中之夢，以喻假有。
夢而忽寤，以喻假無。
不了假有，覽夢塵而斯憶。
不了假無，寤失憶而為忘。
此極狀意入虗妄，以出下文所喻意根也。
orig::  ^492b4

是其顛倒，生住異滅，吸習中歸，不相踰越。
稱意知根，兼意與勞，同是菩提，瞪發勞相。
commentary::  ^492b16

此承上設喻以例一切。
憶忘皆如眠寤，憶即似生，忘即似滅，似生非生，
似滅非滅，故曰顛倒。
始憶曰生，正憶曰住，始忘曰異，忘竟曰滅。
吸習即吸此四相歸於意根，四相歷然，
剎那不雜，故曰不相踰越。
稱意即稱憶忘之意，此指六識根，即七識也。
七識即見分眾生，惑為我體，所謂勞也，故曰同是菩提瞪發勞相。
orig::  ^492b20

因於生滅二種妄塵，集知居中，吸撮內塵，
見聞逆流，流不及地，名覺知性。
此覺知性，離彼寤寐生滅二塵，畢竟無體。
commentary::  ^492b34

因於生滅二種妄塵，集知居中。
此言過去外塵與意相應，憶即儼然，所謂落謝影子，是為內塵也。
見聞隨聲色而往為順流，見聞攬聲色而入為逆流，
逆流于無所至之處，惟有意根能緣，名覺知性。
蓋在迷中，緣塵而有，離塵即無，以不能會覺知而歸本全性，
故曰無體，謂覺知無有自體也。
寤寐即借上喻眠寤，以狀生滅之假有假無，非實指眠寤耳。
orig::  ^492b40

如是，阿難，當知如是覺知之根，非寤寐來，
非生滅有，不於根出，亦非空生。
commentary::  ^492c6

寤寐即當憶忘二字。
寐中之夢為憶，寤而忽失為忘。
正憶為生，失憶為滅。
意不對塵，分別何自？
離意不覺，豈更從空？
orig::  ^492c10

何以故？若從寤來，寐即隨滅，將何為寐？
必生時有，滅即同無，令誰受滅？
若從滅有，生即滅無，誰知生者？
commentary::  ^492c16

將何為寐？令誰受滅？
誰知生者？即此三句，自當警然，不為意根所留。
orig::  ^492c20

若從根出，寤寐二相隨身開合，離斯二體，
此覺知者同於空華，畢竟無性。
若從空生，自是空知，何關汝入？
commentary::  ^492c24

二體即寤寐二體，蓋明覺知無性，因寤寐而顯，不能自發也。
orig::  ^492c28

是故當知，意入虗妄，本非因緣，非自然性。
commentary::  ^492c32

結同前釋。 ^492c34

兼目與勞，同是菩提瞪發勞相。
又云：此見離彼明暗二塵，畢竟無體。
何瞪發皆収為菩提妙性，而此見反斥其無體耶？
夫自是心非眼之示，已明指見為心，則此之無體，
乃謂見無自性，全體是心。
故以見而言，為無自體；以心而言，為無見體。
此直指其離塵脫見，憬然自得，六入皆然也。 ^492c36

上三六，入竟。
△四十二處分六：初、色見二處。
orig::  ^492c48

復次，阿難！云何十二處本如來藏妙真如性？
阿難！汝且觀此祇陀樹林及諸泉池。
於意云何？此等為是色生眼見、眼生色相？
commentary::  ^493a2

顯宗論云：處謂生門，心心所法於中生長，故名為處。
蓋以六根六塵是識生處，前言根，此言塵，
亦因根對塵，故雙舉推窮也。
orig::  ^493a8

阿難，若復眼根生色相者，見空非色，色性應銷，銷則顯發一切都無。
色相既無，誰明空質？
空亦如是。
commentary::  ^493a14

此窮色無生處，始言眼不生色，以見空時，
能生之色性既銷，所生之色相亦殞，誰相對而顯其空質也？
窮色而極於能所俱盡，顯發并亡，益知現前一切，豈容擬議耶？
此但窮色，而言空亦如是，以空色本不相離耳。
orig::  ^493a18

若復色塵生眼見者，觀空非色，見即銷亡，
亡則都無，誰明空色？
commentary::  ^493a28

帶言色亦不生眼，以明空華不能發清明目也。
見空之時，所生之色見既銷，能生之色相都盡，
能所雙泯，空色誰辨？
所謂真智無見，真理無色，於斯可想耳。
兼言空者，亦猶前義。
orig::  ^493a32

是故當知，見與色空俱無處所，即色與見二處虗妄，
本非因緣、非自然性。
commentary::  ^493a40

此言處故，窮於無處，即成虗妄。
既成虗妄，因緣自然，益為戲論。 ^493a44

△二聲聽二處。
orig::  ^493a46

阿難！汝更聽此祗陀園中，食辦擊鼓、眾集撞鐘，鐘鼓音聲前後相續。
於意云何？此等為是聲來耳邊、耳往聲處？
commentary::  ^493a48

聲不來耳，耳不往聲，而聞響俱辦。
鐘鼓不交參，動靜無前後，語雖窮聲，意已冥示。
讀者思之。
orig::  ^493b6

阿難，若復此聲來於耳邊，如我乞食室羅筏城，在祇陀林則無有我。
此聲必來阿難耳處，目連、迦葉應不俱聞，
何況其中一千二百五十沙門，一聞鐘聲同來食處？
commentary::  ^493b10

窮聲來耳邊，則應獨來，不應徧至。
引證如來乞食城中，祇林無我亦就現，則俗諦易見。
orig::  ^493b18

若復汝耳往彼聲邊，如我歸住祗陀林中，在室羅城則無有我。
汝聞鼓聲，其耳已往擊鼓之處，鐘聲齊出應不俱聞，
何況其中象、馬、牛、羊種種音響，若無來往亦復無聞。
commentary::  ^493b22

窮耳往聲處，則應獨往鼓邊，不應更聞鐘響。
往來俱窮，益顯聽聲俱妄。
orig::  ^493b30

是故當知，聽與音聲俱無處所，即聽與聲二處虗妄，
本非因緣、非自然性。
commentary::  ^493b34

結同前釋。
△三、齅香二處
orig::  ^493b38

阿難！汝又齅此爐中栴檀，此香若復然於一銖，室羅筏城四十里內同時聞氣。
於意云何？此香為復生栴檀木？
生於汝鼻？為生於空？
commentary::  ^493b40

此單窮塵生處，不借根對栴檀。
一切香木第一銖者，二十四銖為一兩。
orig::  ^493b46

阿難，若復此香生於汝鼻，稱鼻所生當從鼻出，
鼻非栴檀，云何鼻中有栴檀氣？
稱汝聞香當於鼻入，鼻中出香說聞非義。
commentary::  ^493c2

鼻若生香，則香應從鼻出，今從鼻入，乃稱聞香也。
鼻非栴檀，云作鼻中有栴檀氣，領從鼻出，
以窮聞義，證非鼻生也。
orig::  ^493c8

若生於空，空性常恒，香應常在，何藉爐中爇此枯木？
commentary::  ^493c14

以空性，常恒香，須然木窮非空生。
orig::  ^493c16

若生於木，則此香質因爇成煙。
若鼻得聞，合蒙煙氣，其煙騰空未及遙遠，四十里內云何已聞？
commentary::  ^493c18

以煙相表，木鼻但聞香，不蒙煙氣，煙騰不遠四十里聞，故知木不生香也。
orig::  ^493c22

是故當知，香鼻與聞俱無處所，即齅與香二處虗妄，
本非因緣、非自然性。
commentary::  ^493c26

結釋同前。
△四嘗味二處。
orig::  ^493c30

阿難！汝常二時眾中持鉢，其間或遇酥、
酪、醍醐，名為上味。
於意云何？此味為復生於空中？
生於舌中？為生食中？
commentary::  ^493c32

此亦單窮塵生處也。
orig::  ^493c38

阿難，若復此味生於汝舌，在汝口中祇有一舌，
其舌爾時已成酥味，遇黑石蜜應不推移，
若不變移不名知味，若變移者舌非多體，云何多味一舌之知？
commentary::  ^493c40

以遇蜜易味，證非舌生。
orig::  ^493c46

若生於食，食非有識，云何自知？
又食自知，即同他食，何預於汝名味之知？
commentary::  ^493c48

食無根識，安能知味？
設許有知，還同他食，故非食生也。
orig::  ^494a4

若生於空，汝啖虗空，當作何味？
必其虗空若作鹹味，既鹹汝舌，亦鹹汝面，
則此界人同於海魚，既常受鹹，了不知淡。
若不識淡，亦不覺鹹，必無所知，云何名味？
commentary::  ^494a8

既鹹汝舌四句，已窮空生之非。
既常受鹹，了不知淡。
若不識淡，亦不覺鹹。
又出味必託，知空非有。
知味性本無，皆唯識變。
orig::  ^494a14

是故當知，味舌與嘗俱無處所，即嘗與味二俱虗妄，
本非因緣、非自然性。
commentary::  ^494a20

結同前釋。
△五、身觸二處。
orig::  ^494a24

阿難！汝常晨朝以手摩頭，於意云何？
此摩所知，誰為能觸？
能為在手？為復在頭？
commentary::  ^494a26

此亦單窮塵生處也。
能觸、所觸，俱為自身；能覺、所覺，還同外境。
徵能以見，觸位無定；審知以見，所知紛紜。
下文自破。
orig::  ^494a30

若在於手，頭則無知，云何成觸？
若在於頭，手則無用，云何名觸？
若各各有，則汝阿難應有二身。
commentary::  ^494a36

能觸在手，則頭應無知；能觸在頭，則手應無用，無用即無知也。
今皆有知，故應二身。
orig::  ^494a40

若頭與手一觸所生，則手與頭當為一體。
若一體者，觸則無成；若二體者，觸誰為在？
在能非所、在所非能，不應虗空與汝成觸。
commentary::  ^494a44

頭手皆觸，故應一體。
若一體者，無有能所，觸義不成。
若二體者，二體皆能，誰為所觸？
二體皆所，誰為能觸？
不應虗空與汝成觸，即當上文空生之詰。
orig::  ^494b2

是故當知，覺觸與身俱無處所，即身與觸二俱虗妄，
本非因緣、非自然性。
commentary::  ^494b8

結同前釋。
△六、意法二處。
orig::  ^494b12

阿難！汝常意中所緣善、惡、無記三性生成法，則此法為復即心所生？
為當離心別有方所？
commentary::  ^494b14

意中既指意根，善、惡、無記三性即指法塵。
法則猶軌範也，法非生成，然無始習氣成於意根，却似剋定。
此不同色等有實性境，由識變現，故徵。
即心、離心，二俱有過，下文自明。
orig::  ^494b18

阿難！若即心者，法則非塵、非心所緣，云何成處？
commentary::  ^494b26

心對塵而成緣，若法即心，便不是塵。
既無所緣，處從何立？
orig::  ^494b28

若離於心別有方所，則法自性為知、非知？
知則名心，異汝非塵，同他心量，即汝即心，云何汝心更二於汝？
commentary::  ^494b32

法塵自性，本非有知，由識變似故，亦可難其知與非知也。
知則屬心，然既異於汝體，而又非塵相，
是乃同於他人心量，異故似他，知故如心，故有此徵也。
若謂非他是汝，則根塵俱知，豈有汝心而有二相耶？
orig::  ^494b36

若非知者，此塵既非色聲香味，離合冷煖及虗空相，當於何在？
今於色空都無表示，不應人間更有空外，
心非所緣，處從誰立？
commentary::  ^494b46

非知而又不同，五塵實境極心所緣，盡於空色俱無表示，處當何立？
orig::  ^494c4

是故當知，法則與心俱無處所，則意與法二俱虗妄，
本非因緣、非自然性。
commentary::  ^494c8

結釋同前。 ^494c12

目前見自見，色自色，空自空，現在森羅，
而曰俱無處所，此實難解。
良由見為色空所囿，局而成根，根塵相待，
心境宛然，空本無質，色亦變遷。
正當此時，瞑無所歸，見將何附？
試一返觀，如夢忽覺，循覽境界，能所樅然，果誰安置耶？
一切諸處，亦復如是。 ^494c14

上四十二處竟。
△五十八界分六：初、眼識界。
orig::  ^494c24

復次，阿難！云何十八界本如來藏妙真如性？
commentary::  ^494c26

根塵識各六，依古釋界種族也。
各為界限不相雜亂下，破其界限會歸如來藏性，不同入處窮生處也。
orig::  ^494c28

阿難！如汝所明，眼、色為緣，生於眼識。
此識為復因眼所生，以眼為界？
因色所生，以色為界？
commentary::  ^494c34

根塵相對，識於中生，乃因緣生法，凡小以為實有。
此破其執，以顯唯心因緣自然，皆為戲論。
眼持過去色習氣以成界性，因現在色對現以顯見性。
色因眼曾見及現在增上力，成色界相。
識依眼緣色曉了，以有種子熏習賴耶，
現在隨見隨即分別，是識界相。
此各徵眼色，以窮其無界也。
orig::  ^494c38

阿難，若因眼生，既無色空，無可分別，縱有汝識，欲將何用？
汝見又非青、黃、赤、白，無所表示，從何立界？
commentary::  ^495a2

眼生則無色，空分別無託。
此眼又非青黃赤白者，言單眼無色，不能成中界也。
見即眼見也。
orig::  ^495a6

若因色生，空無色時，汝識應滅，云何識知是虗空性？
若色變時，汝亦識其色相遷變。
汝識不遷，界從何立？
從變則變，界相自無；不變則恒。
既從色生，應不識知虗空所在。
commentary::  ^495a10

色生則在空應滅，不能知空。
又色變時，汝識應知，知則識性不遷，孑然孤立，從何成界？
從變者，又轉計識與色而俱變也。
俱變則無界可立，不變則色生之識，能所相類，亦應常不知空耳。
orig::  ^495a18

若兼二種眼色共生，合則中離，離則兩合，
體性雜亂，云何成界？
commentary::  ^495a26

眼色二合而生中界，則識中界應分知與不知，故曰中離。
離則一半從根，一半從境，故曰兩合。
此所謂體性雜亂，不能成界也。
orig::  ^495a30

是故當知，眼、色為緣生眼識界，三處都無，
則眼與色及色界三，本非因緣、非自然性。
commentary::  ^495a36

根塵識三相依成界，一處不成則三不成，故曰都無。
此顯唯心所現俱無自性。
唯心所現則非因緣，俱無自性則非自然。 ^495a40

△二、耳識界。
orig::  ^495a44

阿難！又汝所明，耳聲為緣生於耳識，此識為復因耳所生以耳為界？
因聲所生以聲為界？
阿難！若因耳生，動靜二相既不現前，根不成知必無所知，知尚無成識何形貌？
commentary::  ^495a46

耳因動靜，而根知始現。
動靜若無，則根知藉何曉了而生意識？
此根知單指勝義也。
orig::  ^495b6

若取耳聞無動靜故，聞無所成，云何耳形雜色觸塵名為識界？
則耳識界復從誰立？
commentary::  ^495b10

浮塵成根，以有勝義。
耳知既無所附而聞，而耳浮塵根，又雜色法，何名識界？
此耳聞指浮塵，總言無動靜二相，不成耳識界也。
orig::  ^495b14

若生於聲，識因聲有，則不關聞，無聞則亡。
聲相所在，識從聲生，許聲因聞，而有聲相。
聞應聞識，不聞非界，聞則同聲。
識已被聞，誰知聞識？
若無知者，終如草木。
commentary::  ^495b20

聲生則無聞性，誰知聲相？
縱云既謂識從聲生，應許因聞而有聲相，
則聞聲時即是聞識，以識從聲生，種芽相類也。
若不聞識，則非界義，謂聲非生識之界也。
聞則同聲，既能了之識，作所聞之境，誰為能知，知此聞識？
若能聞而無知，則同草木矣。
許聲因聞，蓋原聲相所由，以補聲生之難。
聞應聞識，乃避聞聲，恐濫根塵之常。
識已被聞，又奪分別，以盡聞識之詰。
虗縱虗奪，總見虗妄。
orig::  ^495b26

不應聲聞雜成中界，界無中位，則內外相復從何成？
commentary::  ^495b42

此即眼色共生之破雜，不成中界從何定？
orig::  ^495b44

是故當知，耳、聲為緣生耳識界，三處都無，
則耳與聲及聲界三，本非因緣、非自然性。
commentary::  ^495b46

結釋同前。
△三、鼻識界。
orig::  ^495c2

阿難！又汝所明，鼻香為緣生於鼻識，此識為復因鼻所生以鼻為界？
因香所生以香為界？
阿難！若因鼻生，則汝心中以何為鼻？
為取肉形雙爪之相？
為取齅知動搖之性？
commentary::  ^495c4

此窮非鼻生，雙舉浮塵勝義。
orig::  ^495c12

若取肉形，肉質乃身，身知即觸，名身非鼻，
名觸即塵，鼻尚無名，云何立界？
commentary::  ^495c14

先破浮根，浮根即身觸，身名塵證，非生於肉形之鼻也。
orig::  ^495c18

若取齅知，又汝心中。
以何為知，以肉為知。
則肉之知，元觸非鼻。
commentary::  ^495c22

此以下皆破勝義，先破肉知，仍同身觸。
orig::  ^495c26

以空為知，空則自知，肉應非覺。
如是則應虗空是汝，汝身非知。
今日，阿難！應無所在。
commentary::  ^495c28

次破空知。空若有知，則空應是汝。
肉若非覺，則汝身無知現前。
阿難，體當何在？
orig::  ^495c32

以香為知，知自屬香，何預於汝？
commentary::  ^495c36

次破香知。香知非汝，此乃指香為知。
若聞香之知，又作下文轉計。
orig::  ^495c38

若香臭氣必生汝鼻，則彼香臭二種流氣，不生伊蘭及栴檀木。
commentary::  ^495c42

由汝鼻知而有香臭故，又有香臭生於汝鼻之計也。
是則此香臭不生伊蘭與彼栴檀。
伊蘭臭木，伊蘭叢中常生栴檀，栴檀成樹，則彼伊蘭永無臭氣。
orig::  ^495c46

二物不來，汝自齅鼻，為香為臭？
臭則非香，香應非臭。
commentary::  ^496a4

汝自齅鼻為香為臭，窮香臭不生汝鼻也。
臭則非香，香應非臭。
又作下文俱聞之難。
orig::  ^496a6

若香臭二俱能聞者，則汝一人應有兩鼻，
對我問道：有二阿難，誰為汝體？
commentary::  ^496a10

鼻若全香應不聞臭，鼻若全臭應不聞香，
今能兩聞故應二鼻，若有二鼻應有二體。
orig::  ^496a14

若鼻是一，香臭無二，臭既為香，香復成臭，
二性不有，界從誰立？
commentary::  ^496a18

若復一鼻香臭雜聞，則香臭無定，識界何立？
orig::  ^496a22

若因香生，識因香有，如眼有見不能觀眼，因香有故應不知香。
commentary::  ^496a24

香既生識，則識即是香，故香不復能知香，如眼不復能見於眼也。
orig::  ^496a28

知即非生，不知非識。
commentary::  ^496a32

承上若識能知於香，則識非生於香也。
若不知香，則非識體了別。
orig::  ^496a34

香非知有，香界不成；識不知香，因界則非從香建立。
commentary::  ^496a38

承上香臭生於汝鼻，故香應知有，此反香非知有，則香界不成。
又承上識因香有，應不知香，故云識不知香。
因界者，以識因香立界，今不知香，則因界非從香建立也。
orig::  ^496a40

既無中間，不成內外。
彼諸聞性，畢竟虗妄。
commentary::  ^496a48

上窮根塵，不能生識，是無中間。
中既不立，內外不成，故為虗妄。
orig::  ^496b2

是故當知，鼻、香為緣生鼻識界，三處都無，
則鼻與香及香界三，本非因緣、非自然性。
commentary::  ^496b6

結釋同前。
△四舌識界。
orig::  ^496b10

阿難！又汝所明，舌味為緣，生於舌識。
此識為復因舌所生，以舌為界？
因味所生，以味為界？
阿難！若因舌生，則諸世間甘蔗、烏梅、黃連、
石鹽、細辛、薑、桂都無有味，汝自嘗舌為甜、為苦？
commentary::  ^496b12

識因舌生，無與五味，則舌具甜苦，何不自嘗？
orig::  ^496b20

若舌性苦，誰來嘗舌？
舌不自嘗，孰為知覺？
舌性非苦，味自不生，云何立界？
commentary::  ^496b22

舌性若苦，舌已成味，誰知味者？
舌若非苦，則無有味，識界何立？
orig::  ^496b26

若因味生，識自為味，同於舌根，應不自嘗，云何識知是味非味？
commentary::  ^496b30

前因舌生，舌不自嘗，此因味生，即同於舌，應不自嘗也。
orig::  ^496b34

又一切味非一物生，味既多生識應多體，
識體若一體必味生，鹹淡甘辛和合俱生，
諸變異相同為一味應無分別，分別既無則不名識，云何復名舌味識界？
commentary::  ^496b38

味既各生，則識應多體。
若識一體，則五味亦應無別。
無別非識，舌味混淆，識界何立？
orig::  ^496b44

不應虗空生汝心識。
commentary::  ^496b48

此窮空生。
orig::  ^496c2

舌味和合，即於是中元無自性，云何界生？
commentary::  ^496c4

此窮和合共生，則識無自性，界亦不成。
orig::  ^496c6

是故當知，舌、味為緣生舌識界，三處都無，
則舌與味及舌界三，本非因緣、非自然性。
commentary::  ^496c8

結釋同前。
△五身識界。
orig::  ^496c12

阿難！又汝所明，身觸為緣，生於身識。
此識為復因身所生，以身為界？
因觸所生，以觸為界？
阿難！若因身生，必無合離二覺觀緣，身何所識？
commentary::  ^496c14

此窮根生，既無離合二種，觸、緣覺觀何從而現？
身識麤尋曰覺，細伺曰觀。
orig::  ^496c20

若因觸生，必無汝身，誰有非身知合離者？
commentary::  ^496c24

此窮塵生，則無根身。
知離合者。
orig::  ^496c26

阿難！物不觸知，身知有觸。
commentary::  ^496c28

物則不可以觸而知，身知則必待有觸。
此正說以起下文兩即兩非之難。
orig::  ^496c30

知身即觸，知觸即身，即觸非身，即身非觸，
身觸二相，元無處所。
commentary::  ^496c34

若觸能生識，則必身知，然後成觸，故曰知身即觸。
又必知其為觸，始名我身，故曰知觸即身。
若已為觸，則塵必非根，故曰非身。
若是我身，則根必非塵，故曰非觸。
豈不根塵二相，原無定位耶？
orig::  ^496c38

合身即為身自體性，離身即是虗空等相。
commentary::  ^496c46

此觸合身則全是身覺，離身則同於虗空。
此窮內外俱無觸位，以為下文中界不立之意。
orig::  ^496c48

內外不成，中云何立？
中不復立，內外性空，則汝識生，從誰立界？
commentary::  ^497a4

內外即指根境，根境性空，識體如幻，故知三處都無耳。
orig::  ^497a8

是故當知，身觸為緣生身識界，三處都無，
則身與觸及身界三，本非因緣、非自然性。
commentary::  ^497a12

結釋同前。
△六意識界。
orig::  ^497a16

阿難！又汝所明，意法為緣生於意識，此識為復因意所生以意為界？
因法所生以法為界？
阿難！若因意生，於汝意中必有所思發明汝意。
若無前法，意無所生，離緣無形，識將何用？
commentary::  ^497a18

此窮根生，謂離法則意無所託而生分別也。
離緣即離法緣，離法緣則意之形段尚不可得，而況識耶？
orig::  ^497a26

又汝識心與諸思量兼了別性，為同為異？
commentary::  ^497a32

此識心，準上應言意識，因下有思量了別二者，
是以思量為第七，了別為第六，皆屬意根，
而意識原本第八，故得言識心也。
自如來藏不覺妄動，即全心是識，故知心識本同，
只有迷悟之異，迷則攬法成根，乃有思量了別。
此徵同異，蓋欲人不離六七而悟識體，則如來藏不勞別作擔荷矣。
orig::  ^497a34

同意即意，云何所生？
異意不同，應無所識。
若無所識，云何意生？
若有所識，云何識意？
唯同與異，二性無成，界云何立？
commentary::  ^497a46

此言意識若同於意根，同則不應更生，而且有根識混淆之病。
意識若異於意根，異則生非其類，應無知覺。
縱有知覺，不倫於意，云何識意者，猶云識不生於意也？
同異俱非，窮於意生，抑可得體用悟迷之旨矣。
orig::  ^497b4

若因法生，世間諸法不離五塵。
汝觀色法及諸聲法、香法、味法及與觸法，
相狀分明以對五根，非意所攝。
commentary::  ^497b14

五根識從現境生，非意所攝。
既非意攝，從何生意識耶？
orig::  ^497b18

汝識決定依於法生，今汝諦觀法法何狀？
若離色空、動靜、通塞、合離、生滅，越此諸相終無所得。
commentary::  ^497b22

三法字，指內法塵。
然此法塵，若離色空等實相，亦不可得，以為下文徵窮生滅無體也。
orig::  ^497b26

生則色空，諸法等生；滅則色空，諸法等滅。
所因既無，因生有識，作何形相？
相狀不有，界云何生？
commentary::  ^497b30

色空，色塵動靜，聲塵通塞，鼻塵合離。
味觸二塵，唯生滅乃指法塵。
然生亦因色空等外法而生，滅亦因色空等外法而滅。
是五塵落謝影子，離彼諸相，必無實體。
所因之法塵，既無實體，則能因之意識，豈有形狀。
若無形狀，界從何立。
orig::  ^497b34

是故當知，意、法為緣生意識界，三處都無，
則意與法及意界三，本非因緣、非自然性。
commentary::  ^497b44

結釋同前。 ^497b48

蓋自如來藏無有自性，動而成見，因見有相，
內似根身，外似器界，外攬內吸，似生分別。
若或有知，若或無知，似真非真，似妄非妄，
心動成境，境無非心，不可親疎，中間無主。
凡夫之物我不分，即至人之色心無二。
故如來為凡小說因緣之所生，為菩薩指意言之戲論，
皆為方便，未當真詮。
此十八界所為皆如來藏，而終之以三處都無也。
楞伽云：如來為斷愚夫畏無我句，故說離妄想無所有境界如來藏門。
此之謂歟？志斯道者思之。 ^497c2

上五十八界竟。
△六、七大分九：初、疑四大和合請示。
orig::  ^497c20

阿難白佛言：世尊！
如來常說和合因緣，一切世間種種變化，
皆因四大和合發明，云何如來因緣、自然二俱排擯？
我今不知斯義所屬，惟垂哀愍，開示眾生中道了義無戲論法。
commentary::  ^497c24

四大因緣，和合變化，此世間法。
世尊昔為凡小發明緣起之理，使之隨緣知返。
今說大乘第一義諦，非同戲論。
阿難仍執昔說，亦慮眾生墮此疑網，故冀開示也。
中道了義，即第一義諦。 ^497c32

△二、總訶大性體非和合，分二：初、責多聞不善分別。
orig::  ^497c38

爾時，世尊告阿難言：汝先厭離聲聞、緣覺諸小乘法，
發心勤求無上菩提，故我今時為汝開示第一義諦，如何復將世間戲論妄想因緣而自纏繞？
汝雖多聞，如說藥人，真藥現前不能分別，如來說為真可憐愍。
汝今諦聽，吾當為汝分別開示，亦令當來修大乘者通達實相。
阿難默然，承佛聖旨。
commentary::  ^497c42

世間妄想，隨諸因緣，成一切法。
二乘知此，發明無我，斷三界生因，得除人執，而非大乘了義。
如來因阿難厭離小乘，所有從前開示，
直指菩提陰、入、處、界，皆斥虗妄，悉為祛除法執，
所謂真藥現前，不能分別也。 ^498a6

△二、總明大性非和合。
orig::  ^498a14

阿難，如汝所言，四大和合發明世間種種變化。
阿難，若彼大性體非和合，則不能與諸大雜和，猶如虗空不和諸色。
commentary::  ^498a16

就諸大而言，似有和合，而體實非和，故不能雜，
猶如虗空，以起下文和合之為妄見也。
四大從妄想生，唯心所現，雖隨諸緣成一切法，
而無性之性未嘗動著，自非深悟，難以語此。
orig::  ^498a22

若和合者，同於變化，始終相成，生滅相續，
生死死生，生生死死，如旋火輪，未有休息。
阿難，如水成冰，冰還成水。
commentary::  ^498a30

此破和合，而以真如隨緣不變，非同變化也。
初生為始，滅盡為終，始終即生滅，祇取相成相續二義。
始以成終，終以成始，為相成；生以續死，
死復續生，為相續。
生死死生，生生死死，循還無端，如火輪旋轉，
無有首尾，喻生死無休息也。
窮諸和合，則生滅之相現前，如是宛同變化。
不知性非和合，眾生迷中，暫時妄見，故曰如水成冰，冰還成水。 ^498a36

上二總訶大性體非和合竟。
△三収地大
orig::  ^498b2

汝觀地性，麤為大地，細為微塵，至鄰虗塵，
析彼極微色邊際相七分所成，更析鄰虗即實空性。
commentary::  ^498b4

以麤形細，故取極微，析至七分，便成隣虗。
更析隣虗，即實空性，以起下文色空不相和合也。
色邊際，謂色之極細，與空相近，故言邊際。
orig::  ^498b8

阿難，若此鄰虗析成虗空，當知虗空出生色相。
commentary::  ^498b14

既可析色成空，自當合空成色。
此先約定，後乃徵窮。
orig::  ^498b16

汝今問言：由和合故，出生世間諸變化相。
汝且觀此一鄰虗塵，用幾虗空和合而有？
不應鄰虗合成鄰虗。
commentary::  ^498b20

若許析色成空，當許合空成色。
若合隣虗，便有方分，不成鄰虗。
orig::  ^498b24

又鄰虗塵析入空者，用幾色相合成虗空？
commentary::  ^498b28

既許合空成色，當許合色成空。
orig::  ^498b30

若色合時，合色非空；若空合時，合空非色。
色猶可析，空云何合？
commentary::  ^498b32

合色非空，合空非色，言色空不能互合相成也。
再言色猶可析，空云何合者，極言空不可合，
人所易見，而實色不必析，唯佛乃知。
蓋反覆以起下文真空真色之旨。
orig::  ^498b36

汝元不知如來藏中，性色真空，性空真色，
清淨本然，周徧法界，隨眾生心，應所知量，循業發現。
commentary::  ^498b44

如來藏中無有自性，故一切色皆即性色，故一切空皆即性空。
性色非色，故為真空；性空非空，故為真色。
此真空色，本來清淨，不假修為，體周法界，無有罣礙。
眾生迷此，隨知發業，便成十界漏無漏因，
因與果殊，無可窮詰。
orig::  ^498b48

世間無知惑為因緣及自然性，皆是識心分別計度，
但有言說，都無實義。
commentary::  ^498c10

此無知，即不了第一義諦。
於第一義無所了知，便起計度。
蓋徧指二乘權始，不但凡外也。
識心分別計度，即所知量。
此結因緣自然，亦兼和合，總名虗妄。 ^498c14

楞伽云：漸次俱不生，除自心現，不覺妄想故相生。
慶喜云：四大和合，發明世間種種變化，即此漸次俱也。
故世尊云：漸欲俱不生，謂一切諸法，無有自性，
不相和合，唯不覺自心所現，故妄想計著耳。
審知七大，皆自心現量，一切能造所造，
俱無親疎，所謂性色真空，性空真色也。
夫唯性色故，色無自性，謂之真空。
夫唯性空故，空無自性，謂之真色。
色既如是，七大皆然，清淨本然，周徧法界，
和合因緣，俱無實義。 ^498c22

△四収火大
orig::  ^498c38

阿難，火性無我，寄於諸緣。
汝觀城中未食之家，欲炊爨時，手執陽燧，日前求火。
commentary::  ^498c40

火性無我，寄於諸緣，此似和合，而實非和合也。
故先約定，以待後破。
執燧求火，即寄緣之事。
陽燧，取火鏡也。
orig::  ^498c44

阿難！名和合者，如我與汝一千二百五十比丘，
今為一眾，眾雖為一，詰其根本，各各有身，
皆有所生氏族名字，如舍利弗婆羅門種，
優樓頻螺迦葉波種，乃至阿難瞿曇種姓。
commentary::  ^499a2

就現前一眾以約和合之相，復舉三人各有所生氏族名字，
謂非無體性而成和合，反起下文火性無我，寄緣非緣之旨。
優樓頻螺，此云木爪窿。
迦葉波，此云大龜氏。
瞿曇，此云地最勝。
orig::  ^499a10

阿難！若此火性因和合有，彼手執鏡於日求火，此火為從鏡中而出？
為從艾出？為於日來？
阿難！若日來者，自能燒汝手中之艾，來處林木皆應受焚。
若鏡中出，自能於鏡出，然於艾鏡何不鎔紆？
汝手執尚無熱相，云何融泮？
若生於艾，何藉日鏡光明相接然後火生？
commentary::  ^499a18

若火從日來，則日所到處，皆火所到，故應先焚林木，而後然艾。
若從鏡出，必先然鏡。
若生於艾，何俟日鏡三處俱窮後，單徵火紆屈也？
亦云勞融泮，即指鏡。
orig::  ^499a28

汝又諦觀，鏡因手執，日從天來，艾本地生，
火從何方，遊歷於此？
日鏡相遠，非和非合，不應火光，無從自有。
commentary::  ^499a36

鏡日與艾，各有所從，本非和合。
火不自生，非不和合。
始知火性無我，寄於諸緣。
所謂性火真空，性空真火，清淨本然，周徧法界。
orig::  ^499a40

汝猶不知，如來藏中，性火真空，性空真火，
清淨本然，周徧法界，隨眾生心，應所知量。
阿難當知，世人一處執鏡，一處火生，徧法界執，
滿世間起，起徧世間，寧有方所，循業發現？
commentary::  ^499a46

一處徧界，總見火性周徧，寄緣非緣，隨業所現。
orig::  ^499b6

世間無知惑為因緣及自然性，皆是識心分別計度，
但有言說，都無實義。
commentary::  ^499b8

結同前釋。
△五収水大
orig::  ^499b12

阿難，水性不定，流息無恒，如室羅城迦毗羅仙、
斫迦羅仙，及鉢頭摩訶薩多等諸大幻師，求太陰精用和幻藥。
是諸師等於白月晝，手執方諸承月中水，此水為復從珠中出？
空中自有？為從月來？
阿難，若從月來，尚能遠方令珠出水，所經林木皆應吐流，流則何待方諸所出？
不流明水非從月降。
commentary::  ^499b14

不定無恒，亦即無自性之旨也。
迦毗羅，此云黃頭。
斫迦羅，此云輪山。
鉢頭摩，此云赤蓮華，如日月形，外道定中所見，即以為名。
訶薩多，此云事水。
四皆大幻師也。望前為白月，望後為黑月，
光皎如晝，故云白月晝。
方諸，取水珠也。月珠相去甚遠，尚能令珠出水，
則先經林木，皆應吐流，流則無待方諸不流，當知珠水非從月降。
orig::  ^499b26

若從珠出，則此珠中常應流水，何待中宵承白月晝？
若從空生，空性無邊，水當無際，從人洎天，
皆同滔溺，云何復有水陸空行？
汝更諦觀，月從天陟，珠因手持，承珠水盤，
本人敷設，水從何方流注於此？
月珠相遠，非和非合，不應水精無從自有。
汝尚不知如來藏中，性水真空，性空真水，
清淨本然，周徧法界，隨眾生心，應所知量，
一處執珠，一處水出，徧法界執，滿法界生，
生滿世間，寧有方所循業發現？
commentary::  ^499b40

從珠則不應待月，從空則水應泛沒。
月珠與空，三處俱無，水無自性，不能自出，
非和非合，非不和合，清淨本然，周徧法界，
循業發現，無可窮詰。
orig::  ^499c8

世間無知惑為因緣及自然性，皆是識心分別計度，
但有言說，都無實義。
commentary::  ^499c14

結同前釋。
△六収風大。
orig::  ^499c18

阿難，風性無體，動靜不常。
汝常整衣，入於大眾僧伽黎角，動及旁人，則有微風拂彼人面。
此風為復出袈裟角，發於虗空，生彼人面？
阿難，此風若復出袈裟角，汝乃披風，其衣飛搖，應離汝體。
我今說法，會中垂衣，汝看我衣，風何所在？
不應衣中有藏風地。
若生虗空，汝衣不動，何因無拂？
空性常住，風應常生。
若無風時，虗空當滅，滅風可見，滅空何狀？
若有生滅，不名虗空，名為虗空，云何風出？
若風自生被拂之面，從彼面生，當應拂汝。
自汝整衣，云何倒拂？
汝審諦觀，整衣在汝，而屬彼人。
虗空寂然，不參流動，風自誰方鼓動來此？
風空性隔，非和非合，不應風性無從自有。
汝宛不知如來藏中，性風真空，性空真風，
清淨本然，周徧法界，隨眾生心應所知量。
阿難，如汝一人微動服衣，有微風出，徧法界拂，
滿國土生，周徧世間，寧有方所循業發現？
commentary::  ^499c20

無體不常，亦即無性隨緣之旨。
僧伽黎，此云大衣。
袈裟，此云壞色，即指僧伽黎也。
風因整衣角動，拂彼人面，故有袈裟虗空人面之徵。
若生於衣，應離汝體，謂風性不靜也。
拂衣不動，謂風匪暫藏也。
若生於空，衣當常拂。
又空性本常，風亦應常。
風有滅時，空亦應滅。
空無生滅，證非風也。
若生於被拂之面，自應拂汝，何汝整衣倒拂於人？
衣面與空，現在寂然，皆不生風，不應風無自性而能自生。
故知非和非合，非不和合，清淨本然，周徧法界，
循業發現，無可窮詰。
orig::  ^500a2

世間無知惑為因緣及自然性，皆是識心分別計度，
但有言說，都無實義。
commentary::  ^500a22

結同前釋。
△七收空大
orig::  ^500a26

阿難！空性無形，因色顯發。
commentary::  ^500a28

無空則應無色，無色則應無空。
蓋空色本不相離，從識變似，一時頓現，原無自性。
此言因色顯發，乃現徵空性，但舉對待，故云無形。
orig::  ^500a30

如室羅城去河遙處，諸剎利種及婆羅門、
毗舍、首陀，兼頗羅墮、旃陀羅等，新立定居鑿井求水，
出土一尺於中則有一尺虗空，如是乃至出土一丈中間還得一丈虗空，
虗空淺深隨出多少。
此空為當因土所出？
因鑿所有？無因自生？
阿難，若復此空無因自生，未鑿土前何不無礙？
唯見大地逈無通達。
若因土出，則土出時應見空入。
若土先出無空入者，云何虗空因土而出？
若無出入，則應空土元無異因，無異則同，則土出時空何不出？
若因鑿出，則鑿出空應非出土。
不因鑿出，鑿自出土，云何見空？
汝更審諦諦審諦觀，鑿從人手隨方運轉，
土因地移，如是虗空因何所出？
鑿空、虗實不相為用，非和非合，不應虗空無從自出。
commentary::  ^500a36

剎利，此云田主，即王種也。
婆羅門，此云淨志。
毗舍，此云坐估，即商賈也。
首陀，此云穠者，即農夫也。
頗羅墮，此云利根，即婆羅門之喆慧者。
旃陀羅，此云殺者，即屠膾也。
無因自生，應不關鑿。
若因土出，則出土時，應有空入。
若無出入，則空土無異，應與土出。
因鑿則唯應出空，不應出土。
若不因鑿，則應出土，不應見空。
鑿隨人運，土自地移，鑿空二體，了不相到。
空無自性，不應自生，非和非合，非不和合也。
orig::  ^500b12

若此虗空性圓周徧，本不動搖，當知現前地、
水、火、風均名五大，性真圓融，皆如來藏，本無生滅。
commentary::  ^500b28

若此，乃以虗空例諸大也。
五大皆圓周徧，皆不動搖，原本如來藏中之所變似，以明非因緣和合之所能得也。
orig::  ^500b32

阿難，汝心昏迷，不悟四大元如來藏，當觀虗空為出、
為入、為非出入？
commentary::  ^500b38

此又以虗空之無出入，益見四大之性真圓融，本非生滅。
虗空易見，四大難知，故以相例。
orig::  ^500b42

汝全不知如來藏中，性覺真空，性空真覺，
清淨本然，周徧法界，隨眾生心應所知量。
阿難，如一井空，空生一井；十方虗空亦復如是，
圓滿十方，寧有方所循業發現？
commentary::  ^500b46

上四大皆云性色等真空，以地水火風皆屬有法，
以其原本於性，各無自體，故曰真空。
而此虗空已屬無相，故獨原覺性。
以覺性真空與目前虗空無二，譯人體會用語之妙。
orig::  ^500c6

世間無知惑為因緣及自然性，皆是識心分別計度，
但有言說，都無實義。
commentary::  ^500c14

結同前釋。
△八收見大。
orig::  ^500c18

阿難！見覺無知，因色空有。
commentary::  ^500c20

見，有覺而無知。有覺則不同木石，無知則不同分別。
此正指根，根元無性，故因色空顯也。
四大而復加空見識者，以空乃真空所映，故有現前。
見則屬五現量，真如所露，即前所選見精者。
根能照境，識能了境。
人知識有分別，而不知分別之中本有無分別，體在分別而不自覺。
於此覺悟，始知分別無性，而此真識體周法界。
以此上合四大，攝盡根識器界，同一真心中所現物，無有內外親疎耳。
orig::  ^500c22

如汝今者在祇陀林，朝明夕昏，設居中宵，
白月則光，黑月便暗，則明暗等因見分析。
commentary::  ^500c38

見因色空而有，明暗攝色，故下文有明、
暗、虗空三事。此單言明暗，亦即攝空以顯見也。
此後但舉明暗，即當攝空；但舉虗空，當攝明暗。
orig::  ^500c42

此見為復與明暗相并？
太虗空為同一體？
為非一體？或同非同？
或異非異？
commentary::  ^500c48

一、異、亦一亦異、非一非異，總成四句，以待下破。
orig::  ^501a4

阿難，此見若復與明與暗及與虗空元一體者，
則明與暗二體相亡，暗時無明，明時無暗。
若與暗一，明則見亡。
必一於明，暗時當滅，滅則云何見明見暗？
若明暗殊，見無生滅，一云何成？
commentary::  ^501a6

此破一也。相，猶互也。
先以明暗二體互亡相奪，以顯見性當互亡時而乃互有。
是相暗雖殊，見無生滅，明非一體矣。
orig::  ^501a14

若此見精與暗與明非一體者，汝離明暗及與虗空，分析見元作何形相？
離明離暗及離虗空，是見元同龜毛兔角。
明暗虗空三事俱異，從何立見？
commentary::  ^501a20

此破異也。異則俱異。
今離三無見，是見無自性，隨明暗以有無矣。
三事俱異，異當作無，非同異也。
orig::  ^501a26

明暗相背，云何或同？
離三元無，云何或異？
分空分見，本無邊畔，云何非同？
見暗見明，性非遷改，云何非異？
commentary::  ^501a30

同即一體，今相背則非亦一；離則各無，今總無則非亦異。
空見不分，故非不一；明暗相陵，見無虧損，故非不異。
orig::  ^501a34

汝更細審，微細審詳，審諦審觀，明從太陽，
暗隨黑月，通屬虗空，壅歸大地，如是見精，因何所出？
見覺空頑，非和非合，不應見精，無從自出。
commentary::  ^501a40

諦審四境，不與見涉，故單徵見精也。
見本有覺，空自是頑，窮非和合。
見無自性，不應自出，兼窮自然。
orig::  ^501a46

若見聞知性圓周徧本不動搖，當知無邊不動虗空，
并其動搖地水火風，均名六大性真圓融，皆如來藏本無生滅。
commentary::  ^501b2

結會五大，歸如來藏，俱無生滅見聞知覺。
總言六根，始以見例。
orig::  ^501b8

阿難！汝性沈淪，不悟汝之見聞覺知本如來藏。
汝當觀此見聞覺知，為生為滅？
為同為異？為非生滅？
為非同異？
commentary::  ^501b12

長水云：生滅同也，謂同於明暗虗空互相有無。
非生滅異也，謂不與明暗虗空互相有無。
為同為異，兩亦也。
為非同異，兩非也。
四句俱超，則體周法界。
orig::  ^501b18

汝曾不知，如來藏中，性見覺明，覺精明見，
清淨本然，周徧法界，隨眾生心，應所知量。
如一見根，見周法界，聽齅嘗觸，覺觸覺知，
妙德瑩然，徧周法界，圓滿十虗，寧有方所，循業發現？
commentary::  ^501b24

性見非別，覺體自明，此根性所以為真現量也。
以一見總會六根，同歸現量，清淨本然，
徧周法界，循業發現，無可計度。
orig::  ^501b32

世間無知惑為因緣及自然性，皆是識心分別計度，
但有言說，都無實義。
commentary::  ^501b38

結同前釋。
△九、收識大。
orig::  ^501b42

阿難，識性無源，因於六種根塵妄出。
commentary::  ^501b44

識性無源，謂此分別本無自性，因於根塵妄有所了，非了知性而實無體。
此當細審，不可依文漫無分曉。
orig::  ^501b46

汝今徧觀此會聖眾，用目循歷其目周視，但如鏡中無別分析。
汝識於中次第標指，此是文殊、此富樓那、
此目犍連、此須菩提、此舍利弗，此識了知為生於見、
為生於相、為生虗空、為無所因突然而出？
commentary::  ^501c4

將根顯識，現前明了，以徵所生。
orig::  ^501c12

阿難，若汝識性生於見中，如無明、暗及與色、
空，四種必無，元無汝見，見性尚無，從何發識？
commentary::  ^501c14

根由塵現，識由根發，無塵則根性無託，識於何附窮？
非根生也。
orig::  ^501c18

若汝識性生於相中，不從見生，既不見明，
亦不見暗，明暗不矚，即無色空，彼相尚無，識從何發？
commentary::  ^501c22

相由根顯，識因相別，無根則明暗色空俱無所矚，識於何了窮？
非相生也。
orig::  ^501c26

若生於空，非相非見，非見無辨，自不能知。
明暗色空，非相滅緣，見聞覺知，無處安立。
commentary::  ^501c30

此約空生則無相見，無見則不能分別四境，無相則無所緣而五根無託。
orig::  ^501c34

處此二非，空則同無，有非同物，縱發汝識，欲何分別？
commentary::  ^501c38

既非見相，則此空同於龜毛兔角矣。
又轉計不同龜毛兔角，則必有體，有而非物。
縱有汝識，無境可託，分別何從也？
亦恐人誤認緣影，故出此難。
orig::  ^501c40

若無所因，突然而出，何不日中別識明月？
commentary::  ^501c46

此窮無因也。日中無月，識無所附。
orig::  ^501c48

汝更細詳，微細詳審，見託汝睛，相推前境，可狀成有？
不相成無？如是識緣，因何所出？
commentary::  ^502a2

分言見相之所從現，以窮識生。
睛指浮根，境指明暗。
成有即境，成無即空。
orig::  ^502a6

識動見澄，非和非合，聞聽覺知亦復如是，不應識緣無從自出。
commentary::  ^502a10

識分別為動，見照境為寂，言兩相背，故非和合，
不應自出，再窮無因。
orig::  ^502a14

若此識心，本無所從，當知了別，見聞覺知，
圓滿湛然，性非從所。
兼彼虗空，地水火風，均名七大，性真圓融，
皆如來藏，本無生滅。
commentary::  ^502a18

會前根性，與五大歸本，如來藏中，本無生滅。
了別見聞覺知者，了別是識，見聞覺知是根。
言識而帶言依起，以明依根而起之識，
與根性本自同源，非從所依而有，故曰性非從所。
下文自明。
orig::  ^502a24

阿難！汝心麤浮，不悟見聞發明了知本如來藏。
汝應觀此六處識心，為同為異？
為空為有？為非同異？
為非空有？
commentary::  ^502a32

般若經云：六識者，本自一心，由徧六根門頭，而成六識。
從見為眼識，從聞為耳識，從齅為鼻識，
從嘗為舌識，從染為身識，從分別為意識。
如是根塵三事，和合為十八界。
若如實知自性皆空，是能學六根、六塵、六識。
此言不悟見聞，發明了知者，蓋使從六根門頭，
返觀識性，始知一切分別，隨事付物，體非生滅，湛然常住也。
同謂同於六處，異謂異於六處。
同故為有，異故為空，即兩亦也。
非同異，非空有，即兩非也。
orig::  ^502a38

汝元不知如來藏中，性識明知，覺明真識。
commentary::  ^502b8

此指識即是心，唯識所謂真識也。
orig::  ^502b10

妙覺湛然。徧周法界。
含吐十虗。寧有方所。
循業發現。
commentary::  ^502b12

含即一真不動，在如來藏中；吐即依妄分別，隨處發現。
但有纖塵發現之處，即是自心生，不從分別有。
orig::  ^502b14

世間無知惑為因緣及自然性，皆是識心分別計度，
但有言說，都無實義。
commentary::  ^502b20

結同前釋。 ^502b24

於十八界，則云眼色為緣，生眼識界，三處俱無。
謂識依根塵而生分別，方可言無，而實非識體無也。
故此識大，乃云性識明知，覺明真識，妙覺湛然，周徧法界。
此固如來藏中，一切含裹，俱無剩法耳。
循業發現四字，蓋見四科七大，總無實性，
同是瞪勞，同是菩提，一切眾生，應所知量，
皆入如來妙淨明體，無是非是耳。 ^502b26

上六七大竟。
△七、得悟發願分二：初、阿難述悟。
orig::  ^502b40

爾時，阿難及諸大眾，蒙佛如來微妙開示，
身心蕩然，得無罣礙。
commentary::  ^502b42

微妙開示，通承四科七大。
性相交融，真妄不二。
波生浪滅，豈離全渤之中。
晝朗夜昏，全歸太虗之內。
一肩擔荷，萬象靡殊。
此所以身心蕩然，得無罣礙也。
身即法身，揀下文父母所生。
心即常住真心。自疑已斷，見心初際。
祇此當念，更無他觀。
orig::  ^502b46

是諸大眾，各各自知心徧十方，見十方空，
如觀手中所持葉物，一切世間諸所有物，皆即菩提妙明元心。
commentary::  ^502c8

各各自知，正是從迷得覺。
知而曰自者，如人飲水，冷暖自覺也。
十方即十界，十界在真心中，隨緣影現。
此言徧者，猶即俗見真耳。
舉空該諸色法，故又曰：一切世間諸所有物，皆即菩提妙明元心。
此即唯心所現，所現唯心之旨。
orig::  ^502c12

心精徧圓，含裹十方。
反觀父母，所生之身。
猶彼十方，虗空之中。
吹一微塵，若存若亡。
如湛巨海，流一浮漚，起滅無從。
commentary::  ^502c22

上言心徧十方，猶從身內之心，豁然通徹，故始言徧。
此言含裹，乃安住心中，含育一切。
以此心精，反觀現前色身，存亡靡計，起滅俱無，
微塵浮漚，總喻生死去來，俱無所得。
orig::  ^502c28

了然自知，獲本妙心，常住不滅。
commentary::  ^502c36

此乃深明自得，不由他悟。
亦結轉如來初示常住真心，今始證知也。 ^502c38

總而言之，一心而已。
十方虗空與一切世間諸所有物，同是妙明元心中所現物，
若有若無，非虗非實，如鏡裏像，如水中月，
大智湛然，應如是知也。 ^502c42

△二、說偈發願。
orig::  ^502c46

禮佛合掌得未曾有，於如來前說偈讚佛：
commentary::  ^503a2

從來不覺，而今乃得，故曰得未曾有。
從來不覺，雖在親承，而不能讚；而今乃得，
從心所悟，始解知恩。
orig::  ^503a4

妙湛總持不動尊。
commentary::  ^503a8

此讚佛長水，以三身分釋，甚當。
妙湛，法身也。法身無相，湛然常寂，無作無為，
徧一切處，不生滅故。
總持，報身也。謂無量劫修行諸度之所顯發，
總攝一切無漏功德，盡未來劫，任持不失，
無有壞滅，詶彼因故。
不動尊，應身也。謂隨機感，厭求勝劣，眾生心中之所顯現，
真如用相，名之為應。
佛體不動，無有作意，如月不降，百水不升，
慈善根力，法爾如是。
如鏡隨形所現，鏡且不動。
orig::  ^503a10

首楞嚴王世希有。
commentary::  ^503a26

此讚法。首楞嚴三昧攝一切三昧，故云王。
佛為三界大師，故曰世中尊。
法具教、行、理三大定總持，故曰世希有。
orig::  ^503a28

銷我億劫顛倒想，不歷僧祇獲法身。
commentary::  ^503a34

無始顛倒，一時頓銷，此從迷得悟也。
本有法身，不因修證，此悟後知迷也。
然皆欣逢指示，迴向法王，故以為讚。
僧祇，此云無數劫。
藏通成佛，須假僧祇，此指大乘圓證。
華嚴初心，便與佛齊，雖圓融行布，二俱無礙，
然理則頓悟，於此可見。
orig::  ^503a36

願今得果成寶王。
commentary::  ^503a46

已獲初心，終期究竟。
果，究竟菩提也。涅槃云：佛性為因，涅槃為果。
寶王，如來之稱。
orig::  ^503a48

還度如是恒沙眾。
commentary::  ^503b4

上句是智，此句是悲。
智以起悲，悲智互成。
此乃真證心源，物我一體。
非有所度之眾，亦無能度之人。
如鳥二翼，缺一不可。
orig::  ^503b6

將此深心奉塵剎，是則名為報佛恩。
commentary::  ^503b12

亦即悲、智二者，上承諸佛，下開羣品，盡未來劫，
不於一事、一人、一念稍生退屈，故云深心。
大論云：假使頂戴經塵劫，身為牀坐徧大千，
若不傳法度眾生，畢竟無能報恩者。
orig::  ^503b14

伏請世尊為證明，五濁惡世誓先入，如一眾生未成佛，終不於此取泥洹。
commentary::  ^503b22

不揀穢土，不捨一人，菩薩悲願弘深，非淺根擔荷，故請證明。
orig::  ^503b26

大雄大力大慈悲，希更審除微細惑。
commentary::  ^503b30

威德猛盛，獨出三界，曰大雄。
十義具足，降伏魔外，曰大力。
與樂為慈，拔苦為悲，無緣普濟，曰大慈。
大悲微細惑，即所知障。
十一地尚有極微細所知愚，唯佛地故盡。
志存極果，故希審除。
orig::  ^503b32

令我早登無上覺，於十方界坐道場。
commentary::  ^503b40

志切度生，故乞早登覺位也。
上究塵劫，此互十方，務極時量。
坐道場者，示八相成佛也。
orig::  ^503b42

舜若多性可銷亡，爍迦羅心無動轉。
commentary::  ^503b46

舜若多，此云空。爍迦羅，此云堅固。
謂虗空可殞，而我心堅固，不可退屈。
此明其上求下化之深願，無有窮盡也。 ^503b48

慶喜願力堅鉅，可謂深感佛恩者矣。
愚謂人之不能發雄猛誓者，皆其見性不徹也。
同在如來覺海，本無自他；共墮生死迷塗，有何同異？
仰荷啟我之人，下哀待拯之眾，在昔切膚，
於今膜外，當不如是也。
大佛頂如來密因修證了義諸菩薩萬行首楞嚴經直指卷第三
w:: 音釋
note:: 齅 ^503c6

舐
〔時，上聲，以舌餂也。〕
吻
〔音刎，口邊也。〕撮
〔竄入聲，聚而取也〕樅 ^503c26

〔音聰，隆起貌。〕爨
〔音竄，炊爨也。〕
 ^503c28
