
other:: 
#  No. 493-A 金剛般若波羅蜜經部旨科
No. 493-A 金剛般若波羅蜜經部旨科一總題二別文〔三〕一序分〔二〕一通序〔如是〕二別序〔爾時〕二正宗〔二〕一約發心後住降離相明金剛般若〔二〕一讚問〔希有〕二答釋〔三〕一印許〔佛言〕二領旨〔唯然〕三正明〔二〕一約廣略研釋明住降〔二〕一略答住降離相〔二〕一答降〔諸菩〕二答住〔復次〕二廣釋住降離相〔二〕一以果法驗明降心離相〔二〕一舉身相驗明〔二〕一明身相俱非〔於意〕二顯聞義俱深〔二〕一能聞人勝〔白佛〕二所聞義勝〔何以〕二舉果法驗明〔如來〕二約性福廣釋無住生心〔三〕一提相福較福德性〔二〕一出相福為較本〔若人〕二示性功生佛法〔若復〕二歷諸法點無住心〔二〕一歷明無住〔四〕一佛法〔所謂〕二四果〔須陀〕三佛得〔於意〕四莊嚴〔菩薩〕二結示生心〔二〕一正示〔是故〕二喻顯〔譬如〕三結相施重顯性福〔二〕一重拈相福為較本〔如恒〕二廣顯性功生佛法〔二〕一略持人處福勝〔二〕一人獲勝福〔佛告〕二處如塔廟〔復次〕二廣持人處福勝〔二〕一人成勝法〔何況〕二處如聖賢〔若是〕二寄聞持名義顯功德〔二〕一持名功德〔二〕一問〔爾時〕二答〔三〕一出名教持〔二〕一直示〔佛告〕二重釋〔所以〕二歷顯無住〔如來〕三結示功德〔若有〕二聞義功德〔二〕一正明〔二〕一聞義〔二〕一委出經義離相〔二〕一空生伸解〔二〕一幸己解以歎能聞希有〔爾時〕二輕己解以歎當聞希有〔世尊〕二如來述成〔二〕一印證〔佛告〕二深述〔二〕一述能聞希有〔若復〕二約事理釋成〔二〕一約第一理〔第一〕二約忍辱事〔二〕一由安忍故不驚怖〔忍辱〕二引往事釋忍離相〔如我〕二結示離相生心〔二〕一無住生心〔是故〕二無住行施〔二〕一正明〔是故〕二重釋〔二〕一約理釋疑〔三〕一標離相〔如來〕二示實語〔如來〕三明合理〔如來〕二約慧顯用〔若菩〕二功德〔三〕一標示〔須菩〕二正明〔二〕一生福德〔二〕一人成勝福〔三〕一較示持說福勝〔二〕一出相施為能較本〔初日〕二點初隨況出後位〔若復〕二釋明經義離相〔以要〕三結顯人成佛法〔二〕一正明〔若有〕二反顯〔若樂〕二處如有塔〔在在〕二滅罪功〔二〕一正明〔須菩〕二引較〔我念〕三結具〔於後〕二總結〔當知〕二詳住降前發心無法顯般若波羅蜜○三流通○○二詳住降前發心無法顯般若波羅蜜〔二〕一問〔爾時〕二答〔二〕一示發心平等故稱性本無〔二〕一稱性故無所度生〔須菩〕二平等故無能發法〔所以〕二歷諸法顯無歸平等衍門〔二〕一正歷諸法釋無顯平等〔二〕一歷二法〔二〕一歷果釋顯〔二〕一正明二意〔二〕一釋實無所得〔於意〕二釋所得平等〔所得〕二結顯二意〔二〕一正結〔所言〕二喻顯〔譬如〕二歷因釋顯〔二〕一離相度生因〔菩薩〕二無住莊嚴因〔若菩〕二歷三業〔三〕一歷意釋顯〔二〕一約境智釋顯〔二〕一出能照智〔五眼〕二融所照境〔二〕一約實無所得蕩相〔須菩〕二約平等常住釋明〔所以〕二以施福貼顯〔若有〕二歷身釋顯〔佛可〕三歷口釋顯〔二〕一無所說法〔汝勿〕二無能聞生〔慧命〕二複疎所歷釋無顯平等〔二〕一疎歷二法〔二〕一疎歷果釋顯〔二〕一正疎二意〔二〕一疎實無所得〔佛得〕二疎所得平等〔二〕一直示性體〔復次〕二稱性修證〔以無〕二結顯二意〔二〕一約善法結明〔所言〕二引施福貼顯〔若三〕二疎歷因釋顯〔二〕一標起〔汝勿〕二釋明〔二〕一釋度生〔二〕一正釋〔莫作〕二反釋〔若有〕二釋我當〔二〕一正釋〔如來〕二轉釋〔凡夫〕二疎歷三業〔三〕一超疎歷身釋顯〔二〕一直顯中實平等〔可以〕二雙遮有無二著〔二〕一遮著有〔若以〕二遮斷無〔汝若〕二追疎歷意約施貼顯〔若菩〕三疎歷口釋顯〔二〕一正約三法〔三〕一所說果人平等〔若人〕二所說器界平等〔須菩〕三所說諸見平等〔佛說〕二例通一切〔發阿〕○三流通〔二〕一結勸通流〔二〕一舉益勸通〔若有〕二示流通法〔云何〕二結益流通〔佛說〕
金剛般若部旨科〔終〕
other:: 
# 金剛般若波羅蜜經部旨
金剛般若波羅蜜經部旨上
author:: 天台比丘　靈耀　撰
commentary::  ^503a130

○一總題
orig::  ^504a9

金剛般若波羅蜜經
commentary::  ^504a11

般若即凡聖共有之心，而凡小迷之不顯者，
由四相六塵之所染汙，而不得起乎金剛大用故也。
今貫之以金剛，則真空慧觀當前，不但破六凡四住，抑且蕩二乘疑執矣。
凡前半卷，明住降離相，一切俱非處皆是也。
波羅蜜即衍門實相，元無彼此到否，秪是對凡夫全迷，
二乘執著，俱未開秘藏，未見寶渚者，名為到彼耳。
凡後半卷，明發心平等，一切俱是者是也。
良由總者總于別，別者別于總，總別雖二，
所詮只一，故不可離去總題，別開解釋。
況此經部旨，惟在蕩疑會法，不但別文顯著，
即此總題，大義了然。
金剛般若，大空蕩相也；平等彼岸，會一切皆摩訶衍也。
總別顯映，驪珠宛抱。
若曰即三般若，亦秘密藏，名分通別，義開五重，
如常所明，茲不臚列。 ^504a13

△二、別文三：一、序分二：一、通序。
orig::  ^504a39

如是我聞：一時，佛在舍衛國祗樹給孤獨園，與大比丘眾千二百五十人俱。
commentary::  ^504a41

△二別序。
orig::  ^504a45

爾時，世尊食時，著衣持鉢，入舍衛大城乞食。
於其城中次第乞已，還至本處。
飯食訖，收衣鉢，洗足已，敷座而坐。
commentary::  ^504b2

要顯如來全體大用究竟深智，乃假世間日用尋常衣食淺事而為發起。
正如法華開為合序，觀經苦為樂序之意，
不可勉作寂滅忍第一空等表法而釋，亦不用戒為定慧之基而說。
葢一作法律奇特之談，即失尋常事用為序之意矣。 ^504b8

△二、正宗大分二：一、約發心後住降離相，以明金剛般若。
二、詳住降前發心無法，以顯般若波羅蜜。 ^504b18

○夫般若部，旨在以空慧水，遍蕩執情。
會八十一科，皆摩訶衍。
前半卷，明住降脩入工夫，重在蕩執消塵。
故多明一切即非，以顯金剛大用，而從便會入真空實相。
故雖有是名等說，然而破正會傍，大判屬於明金剛般若。
後半卷，空生既解住降離相，名義翛然。
却顧本因，則最初尚有一發心之法在。
無明未去，則源頭未清，秘藏難開，地住難入。
雖有修功，恐仍有相。
未免住不得善住，降不得善降。
而因果修證，均不究竟平等矣。
故有重問，而如來直示之曰：真如界內，絕生佛之假名。
平等慧中，無自他之形相。
若有一發心之法可得，即于平等體上，有增有減矣。
須知實相般若，湛然常住，纖塵不立，曾無有無之名相可得。
苟一言有，即有對有之無，成對待增減之法，非平等性體也。
故言實無有法，發阿耨菩提心。
此實無有法，不但無有，抑且無無。
有無雙遣，平等斯彰。
既于初因了知，性自齊平。
則從因至果，皆無得、無脩、無莊嚴、無度生。
一切俱無，俱會平等。
故雖熾然，因果脩證，莫不全性起脩，脩全在性。
性脩一契，入究竟摩訶衍彼岸矣。
凡文中諸法如義，無實無虗，皆是佛法。
是法平等，如如不動，及一切是名處，皆點衍門彼岸。
從淺至深，先破後會，法應爾也。 ^504b22

○或曰：前半卷亦有無實無虗，一切是名等說。
後半卷亦有一切俱非之言。
何得前半卷只屬金剛般若之蕩相，而後半卷只屬般若波羅蜜之會法耶？
答：此有二意：一、前後部旨，各有傍正。
二、彰體用圓融，不同歷別。
葢前半卷空生乍見離相般若，而自己相心未絕，
未可即會聖凡諸法，以歸平等實相。
宜以真空慧觀，遍蕩執情。
故明破明非之言多，而間露是名之說。
及至最後結義中，佛方少少點出無實無虗之旨者，正一代教主意在圓也。
儻空生于此，即會實相，下半卷皆不必矣。
其如當機只在六根淨位，只領一切俱破，以蕩執情。
未了一切俱是，盡入衍門。
此則前半卷但屬真空蕩相明矣。
由是重起入住有法之問。
佛知機宜漸已通泰，堪以諸法實相之旨加于可加矣。
故言雖帶于即非實無之說，而義實彰夫實相平等之旨。
從此而愈入愈深，隨會因果三業、世出世間、
八十一科、八萬生滅等法，俱入實相摩訶衍，而波羅蜜之義全顯矣。
是則兩章言稍相帶，而義實條分。
各有傍正，不可混亂也。
又復前有俱是雙遮之言，後存俱非夢幻之說。
所以彰體用圓融，不關歷別者，葢前雖破執明慧觀之用，
而意不離實相之體，故有是名無實無虗之說。
後雖會法顯彼岸之體，而意不外用，故亦有俱非實無之言。
正破顯相須而不相離，體用各重而互相即之圓旨也。 ^504c16

△今初，分二：一、讚問。
orig::  ^505a14

時，長老須菩提在大眾中即從座起，偏袒右肩，
右膝著地，合掌恭敬而白佛言：希有，世尊！
如來善護念諸菩薩，善付囑諸菩薩。
世尊！善男子、善女人發阿耨多羅三藐三菩提心，應云何住？
云何降伏其心？
commentary::  ^505a18

空生忽讚希有者，因如來日用尋常，不異庸人，
不露絲毫圭角，而其內證慈智，迥超九界，是以希有。
葢行與人同，而心與人異，如樵者在山，
隱者亦在山，在山則同，所以在山則異也。
若在如來出世，至今靡不皆爾。
然在空生，向來不知，而今日乍見，不覺忍俊不禁，
三業踴躍，驟然而讚曰希有。
只此一讚，自不同於如聾若啞，為除糞穢，
默受彈訶，脫衣悲泣時矣。 ^505a26

○隨即釋出希有所以曰：如來善護念諸菩薩，善付囑諸菩薩。
當知世尊自華嚴至今，時時護付，無不護付時。
但可曰護付，不可曰善護善付。
葢已涉言詮，故加駭動，偏而非圓故也。
今則與同衣食，略不現奇。
而悲心內護，實為最親切者，故名為善。
如第五倫之于侄病，夜十起問視，而歸則安臥。
其於子病，雖不起問視，而終夜不寐是也。
又復應知，希有不即是護付，而不外乎護付。
護付非即希有，而初不離希有。
如世間聖人之一貫，不即忠恕，而不外乎忠恕。
忠恕非即一貫，而初不離一貫。
要之在聖人，自是混全，第可曰一，曰希有。
而在賢者，未免分疏，即視為忠恕護付矣。
善男子女人，發阿耨菩提心，應云何住降者，
空生未見已前，得少為足，不願好者。
今既窺見一斑，陡發大心，忻慕上乘。
故曰：我等已發希有之心矣。
但發心之後，直欲造脩至如來護付地位，恐難頓入。
必從住降工夫，漸次而入。
我知如來當日，亦由住降發軔，方至今日善護善付。
僧既求佛，宜從佛行。
故問發心之後，應云何住，云何降伏耶。 ^505a40

△二、答釋三：一、印許。
orig::  ^505b28

佛言：善哉，善哉！須菩提！
如汝所說，如來善護念諸菩薩、善付囑諸菩薩。
汝今諦聽，當為汝說。
善男子、善女人發阿耨多羅三藐三菩提心，
應如是住、如是降伏其心。
commentary::  ^505b30

當知善護善付，是如來之行到，而空生之見到，
二心不別，故佛垂印許。 ^505b38

△二領旨。
orig::  ^505b40

唯然，世尊！願樂欲聞。
commentary::  ^505b42

△三、正明。分二：一、約廣略研釋明住降，
二、寄聞持名義顯功德。
初又二：一、略答住降離相，二、廣釋住降離相。
說於般若有廣略二門，雙被利鈍是也。
一、略答二：一、答降。
orig::  ^505b44

佛告須菩提：諸菩薩摩訶薩應如是降伏其心：
所有一切眾生之類，若卵生、若胎生、若濕生、
若化生，若有色、若無色，若有想、若無想、
若非有想、若非無想，我皆令入無餘涅槃而滅度之。
如是滅度無量無數無邊眾生，實無眾生得滅度者。
何以故？須菩提！若菩薩有我相、人相、眾生相、
壽者相，即非菩薩。
commentary::  ^505c4

△二、答住
orig::  ^505c16

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。
何以故？若菩薩不住相布施，其福德不可思量。
須菩提！於意云何？
東方虗空可思量不？
不也，世尊！須菩提！
南西北方四維上下虗空可思量不？
不也，世尊！須菩提！
菩薩無住相布施，福德亦復如是不可思量。
須菩提！菩薩但應如所教住。
commentary::  ^505c18

佛之所以印證空生者，因其所見不謬也。
至於求至護付工夫，曰云何住降，則又局在小乘見解矣。
意謂我空生已能安住偏真矣，今又應如何棄去萬緣，得安住實相耶？
我已視四生如桎梏，而降伏四住矣，今又應如何降伏無明耶？
佛知一切小乘保證已來，未堪加大，第與彈訶而已。
今空生既見希有，頓發大心，堪以大空開拓小空，
大智擴充小智，故直反其所問而進之曰：
汝向視四生如桎梏，欲離生降心，乃小乘境界也。
今既發大心，當改途易轍，廣度眾生，萬是降心，
而度生處，必須離相。
此竟將圓乘大任，一肩付與空生，使其轉教。
正加者，加于可加時也。
即汝向來沉空住寂，執守偏真，亦小乘境界也。
今既求作佛，亦不可守定，故武當廣行六度，方是安住。
然行六度時，又不可著諸法相，須從無住本，
立一切法，則行行皆全性起修，與虗空等。
此又將大乘妙行，而勉進空生，正付與財物，一任出內取與也。
乃如來時時欲誘小乘向大，始于今日得其機宜，故一并付予。
此兩答，的是般若會上付財，令其轉教也。
至于以身相果法，重重勘騐而引進之，
是使諸法融通，汰盡餘疑，皆入衍門矣。
此廣略等釋中，皆先降後住者。
在空生向來沉空住寂，故問亦急於住理，而後於降心。
在如來因其發心向大，貴乎先歷事行，
而住理自在其中，故亦反其所問，而先降後住。
非降心文略，安住文廣之謂也。 ^505c32

△二、廣釋住降離相二：一、以果法騐明。
降心離相二：一、舉身相騐明二：一、明身相俱非。
orig::  ^506a32

須菩提！於意云何？
可以身相見如來不？
不也，世尊！不可以身相得見如來。
何以故？如來所說身相，即非身相。
佛告須菩提：凡所有相，皆是虗妄。
若見諸相非相，即見如來。
commentary::  ^506a36

已上空生發問，如來委答，理雖明了，未知當機領與不領。
故換一問頭，如探竿影草，以騐試之曰：
因中度生離相，果上成佛身相，為復是有是無？
儻猶著身相是有，則渠行因離相之旨，未全透脫。
今空生如俊鷹快#CB15154;，見鞭影即歸正路。
故直答之曰：發心究竟二不別，因既離相果何身。
法哉！要知空生此時，已用金剛慧抉四眼之膜，故盡情呈露無相之解。
此中有三層領解不也。
一層不可以身相見，二層如來所說身相即非身相，三層也。
此解若邪，佛當訶斥。
此解若正，佛當讚許。
佛則二俱不用，而開深其解曰：汝將謂佛身離四絕百，
清淨無為，為非相乎？
須知染淨聖凡，一切皆非也。
又汝向來但知六凡世相，皆為虗妄，而棄去之。
豈知即二乘菩薩佛相，亦皆虗妄不實耶？
葢因其分見，而開令圓滿，引其小空，而歸于大空。
在佛成道已來，即循循善誘，欲開小空小智，
無奈機宜未可，且爾默默。
今得可開之機，稱佛本懷，故即引而申之曰：
凡所有相，皆是虗妄。
若見諸相非相，即見如來正加于可加時矣。
一切虗妄諸相非相，金剛般若也，即見如來般若波羅蜜也。
須知此等顯實之言，據佛意在圓，故處處點出。
而機情未熟，只領真空破蕩之功，不可於此執文害意。 ^506a44

△二、顯聞義俱深二：一、能聞人勝。
orig::  ^506b38

須菩提白佛言：世尊！
頗有眾生得聞如是言說章句生實信不？
佛告須菩提：莫作是說：如來滅後後五百歲，
有持戒修福者，於此章句能生信心，以此為實。
當知是人不於一佛二佛三四五佛而種善根，
已於無量千萬佛所種諸善根，聞是章句乃至一念生淨信者。
須菩提！如來悉知悉見是諸眾生得如是無量福德。
commentary::  ^506b42

空生意謂此真空妙說，我積劫至今，方一聞見，
降我已後，恐聞信無人，斯道或絕。
佛謂金剛般若，人人本具，在汝乍見，以為奇特，
在佛圓照，代不乏人。
豈惟佛世多機，即如來滅後，後五百歲，
鬬諍堅固之時，猶有火裏青蓮，聞此般若，能生實信。
但其夙植深厚，為佛見知，非聊爾人也。
一念淨信，即是金剛得用，掃盡千念萬念情塵，
而獨露般若靈知之一念，正萬法歸一，識得一則萬事畢也。
此初心一念般若，與佛證窮甚深，般若孱齊，故為佛悉知悉見。 ^506c8

△二、所聞義深。
orig::  ^506c26

何以故？是諸眾生無復我相、人相、眾生相、
壽者相，無法相亦無非法相。
何以故？是諸眾生若心取相，即為著我、
人、眾生、壽者；若取法相，即著我、人、眾生、壽者。
何以故？著取非法相，則著我、人、眾生、壽者，
是故不應取法、不應取非法。
以是義故，如來常說：汝等比丘知我說法如筏喻者，
法尚應捨，何況非法？
commentary::  ^506c28

既顯此一念，則如迷方既悟，不復更迷。
精金一出，更不雜鑛。
諸相懸離，圓明莫染。
故曰：無復我相、人相、眾生相、壽者相。
無復者，不更不再之謂。
豈但無凡夫四相，且無聖證法相，及觀智能空之非法相。
觀智不忘，如大經之闍樓衣未脫。
故曰：若一著非法，即為生死四相。
所以法非法相，均不可著。
次即引事而釋成之曰：我所說法，如對此岸人說渡河之筏一般。
此筏即法非法相也。
對著有者說空為筏，對著空人說實相為筏。
因病發藥，病去藥除，初無定在。
既渡岸已，二俱應捨。
出阿含經筏喻品。 ^506c40

△二、舉果法騐明。
orig::  ^507a10

須菩提！於意云何？
如來得阿耨多羅三藐三菩提耶？
如來有所說法耶？
須菩提言：如我解佛所說義，無有定法名阿耨多羅三藐三菩提，
亦無有定法如來可說。
何以故？如來所說法，皆不可取、不可說，
非法、非非法。所以者何？
一切賢聖皆以無為法而有差別。
commentary::  ^507a14

佛既示般若體露，則四相、法相、非法相俱離，不但度生之當離而已。
恐空生未領，故復舉如來度盡眾生，乃證菩提，
脩行既滿，為生說法，以試騐之曰：如來得菩提耶？
有說法耶？此有二意：一欲開深空生大智，二即會一切法摩訶衍也。
空生至此，心已融通，故開口答辭，便融通含畜，不如前之率爾。
其曰：若論如來歷劫修行，自然得果，出世已來，在在說法。
但我解佛比來所說，筏喻無定之義，則無定法名菩提，
不過對凡夫低下，而假名無上；對眾生邪雜，
而假曰正等；對迷人在夢，假名正覺。
其實般若體上，無生可得，又何得有對生說佛之阿耨多羅三藐三菩提？
名尚無定，何有實得哉？
即所說之法，如對病發藥，眾生病尚叵得，又何對空說有等之定法？
法既無定，何可說耶？
猶恐無定之旨未明，故復釋之曰：若有所說，即墮四相矣。
是以皆不可取，不可說，此領上無四相也。
非法，即領上無法相也。
非非法，即領上亦無非法相也。
此一番已謹對領上所示旨趣，而猶恐俱非之義未顯，
故復釋之曰：若論脩行證智，雖有淺深大小賢聖之分，
其實所顯離相般若，一切皆同也。
勿謂我小智小空，不同如來大空般若也。
葢若有四相，非無為法；若存法相，即非無為；
若有非法相，即非無為矣。
略中但云離四相，今點無為般若上，併無法相非法相，豈非廣前降心離相。 ^507a24

△二、約性福廣釋無住生心三：一、提相施較福德性二：
一、出相福為較本。
orig::  ^507b22

須菩提！於意云何？
若人滿三千大千世界七寶以用布施，是人所得福德寧為多不？
須菩提言：甚多，世尊！
何以故？是福德即非福德性，是故如來說福德多。
commentary::  ^507b26

由前略答布施無住，而猶未明如何布施，
如何無住福深，故重提前相福之多，以為較量。
無住性功之本，非福德性，即著相布施。
布施兩提，大千七寶無住不住，十界聖凡福勝，
委出人處功德，豈非廣前無住行施？ ^507b32

△二、示性功生佛法
orig::  ^507b40

若復有人於此經中，受持乃至四句偈等，
為他人說，其福勝彼。
何以故？須菩提！一切諸佛及諸佛阿耨多羅三藐三菩提法，
皆從此經出。
commentary::  ^507b42

於此經持說，即安住無住般若，而自行化他。
今云出諸佛菩提，即略答中虗空不可思量之福也。
至下重較量中，并其人處，廣略委出福相。 ^507b48

△二、歷諸法點無住心二：一、歷明無住四：
一、佛法。
orig::  ^507c4

須菩提！所謂佛法者，即非佛法。
commentary::  ^507c8

所謂二字，即牒前所出諸佛菩提；即非二字，即金剛般若。 ^507c10

△二四果
orig::  ^507c12

須菩提！於意云何？
須陀洹能作是念：我得須陀洹果。
不？須菩提言：不也，世尊！
何以故？須陀洹名為入流，而無所入，不入色、
聲、香、味、觸、法，是名須陀洹。
須菩提！於意云何？
斯陀含能作是念：我得斯陀洹果。
不？須菩提言：不也，世尊！
何以故？斯陀含名一往來，而實無往來，是名斯陀含。
須菩提！於意云何？
阿那含能作是念：我得阿那含果。
不？須菩提言：不也，世尊！
何以故？阿那含名為不來，而實無不來，是故名阿那含。
須菩提！於意云何？
阿羅漢能作是念：我得阿羅漢道。
不？須菩提言：不也，世尊！
何以故？實無有法名阿羅漢。
世尊！若阿羅漢作是念：我得阿羅漢道。
即為著我、人、眾生、壽者。
世尊！佛說我得無諍三昧，人中最為第一，是第一離欲阿羅漢。
世尊！我不作是念：我是離欲阿羅漢。
世尊！我若作是念：我得阿羅漢道。
世尊則不說須菩提是樂阿蘭那行者，
以須菩提實無所行，而名須菩提是樂阿蘭那行。
commentary::  ^507c14

更歷四果者，四空生已脩已證之法而提問之，令渠自招無住。
在空生一一言無者，正一切聖賢皆無為法之明證也。 ^507c46

△三、佛得
orig::  ^508a2

佛告須菩提：於意云何？
如來昔在然燈佛所，於法有所得不？
不也，世尊！如來在然燈佛所，於法實無所得。
commentary::  ^508a4

佛於然燈佛所，於法無得。
是舉釋迦脩證而勘問之，與前通說佛法不同。 ^508a8

△四莊嚴。
orig::  ^508a10

須菩提！於意云何？
菩薩莊嚴佛土不？
不也，世尊！何以故？
莊嚴佛土者，即非莊嚴，是名莊嚴。
commentary::  ^508a12

此舉菩薩六度萬行以顯無住，從不住六塵四果菩薩佛法以顯無住者，
是佛復於無住行施章內，以圓空實智開空，
生小空小慧，會一切法皆摩訶衍處也。
此旨不但于此正說兩章中疊明，即下持名聞義內，亦莫不會一切皆歸無住云。 ^508a16

△二、結示生心二：一、正示。
orig::  ^508a24

是故，須菩提！諸菩薩摩訶薩應如是生清淨心，
不應住色生心，不應住聲、香、味、觸、法生心，應無所住而生其心。
commentary::  ^508a28

是故二字，乃結定之辭。
良由無住性德當前，佛法四果，如來莊嚴，俱不可著。
是故汝最初問，應云何住。
我即答汝曰，諸菩薩應如是不住生心，
不應住六塵萬法，而生六度萬行之心。
此說乃直提初問初答之語，而結顯之也。
不應住色生心，即上不應住色生布施心，乃至不應住色生萬行心。
若一有所住，即生死四相之染汙心。
一無所住而生萬行之心，乃金剛般若現前，一一悉皆稱性起脩。
是以雖終日生心，而其心終日清淨也。
又復不應住者，乃金剛寶劍，直掃十界情塵也。
若二乘人執之以為究竟，即沉空住寂，孤調泥洹矣。
故更#CB15081;進曰，應無所住而生其心，其有所指也。
葢謂六度萬行，迎賓送客，著衣喫飯等心耳。
良以著衣喫飯，六度萬行，一一皆依無住般若而起妙行，故行行無非般若。
所謂入理般若名為住，以無住法住般若波羅蜜中也。
即釋迦牟尼佛，最初與同人法，持鉢乞食，亦深安此理。
所以空生一見，即便驚嘆希有。
又復無住生心，不但所生善心為般若，
即一切惡無記業報等心，靡不皆然。
淨名云，從無住本，立一切法。
一切法者，理則性德緣了，事則脩德三因，
迷則三道流轉，悟則果中勝用。
如是四重，皆依迷中實相而立。
若不即性，則無厭足。
王勝熱婆羅門，調達和須密女，皆實惡法矣。
所以從無住而生，雖惡亦性。
苟有著而起，雖善亦邪也。 ^508a34

△二、喻顯。
orig::  ^508b32

須菩提！譬如有人，身如須彌山王。
於意云何，是身為大不？
須菩提言：甚大，世尊！
何以故？佛說非身，是名大身。
commentary::  ^508b34

即舉非身大身而譬明之曰，若住于有，雖山王亦小。
若了非身，雖毫末亦大也。
若欲委簡法相，當依幽溪大師不住而生，
生而不住諸句，及六即明無住等釋。 ^508b40

△三、結相施重顯性福二：一、重拈相福為較本。
orig::  ^508b46

須菩提！如恒河中所有沙數，如是沙等恒河，於意云何？
是諸恒河沙寧為多不？
須菩提言：甚多，世尊！
但諸恒河尚多無數，何況其沙。
須菩提！我今實言告汝，若有善男子、善女人，
以七寶滿爾所恒河沙數三千大千世界，
以用布施，得福多不？
須菩提言：甚多，世尊！
commentary::  ^508c2

前但云大千寶施，今復云恒沙大千寶施者，
秪是舉相施之多，益顯無住受持功勝耳，非有優劣之分也。
縱使能較相施，容有多少。
若夫所較性功，斷無軒輊。
秪如今略持中，人獲勝福，處如塔廟。
況出廣持，則人成勝法，處如聖賢。
以對前略答中，出無住福勝，則曰虗空不可思量。
次廣釋初無住福勝，則曰出生諸佛菩提。
足以見說法融通照映之妙，何可分淺深優劣之殊哉。 ^508c12

△二、廣顯性功成佛法二：一、略持人處福勝，
二、顯性福。而必約廣略持說者，正說于般若有廣略二門。
說既有二，持者亦然。
又廣略中必有自持教他，即般若付財令其轉教意也。
法華云：其中多少，所應取與。
略為少，廣為多。自行為取，教他為與。
受持讀誦，是佛付財。
為他人說，是佛令轉教。
例之前後，靡不咸爾。 ^508c26

△一人獲勝福。
orig::  ^508c38

佛告須菩提：若善男子、善女人，於此經中乃至受持四句偈等為他人說，
而此福德勝前福德。
commentary::  ^508c40

△二處如塔廟。
orig::  ^508c44

復次，須菩提！隨說是經乃至四句偈等，
當知此處一切世間天、人、阿修羅，皆應供養如佛塔廟。
commentary::  ^508c46

△二、廣持人處福勝二：一、人成勝法。
orig::  ^509a2

何況有人盡能受持讀誦？
須菩提！當知是人成就最上第一希有之法。
commentary::  ^509a4

最上第一希有，即金剛般若波羅蜜之褒名也。
故至下問名中，佛直以金剛般若之全名答之。 ^509a8

△二處如聖賢。
orig::  ^509a10

若是經典所在之處，即為有佛。
若尊重弟子。
commentary::  ^509a14

究竟者為佛，分證者為弟子。
即為若三字，是如聖賢而非即聖賢也，不必依魏譯倒讀釋之。 ^509a16

△二、寄聞持名義顯功德二：一、持名功德二：
一、問。
orig::  ^509a18

爾時，須菩提白佛言：世尊！
當何名此經？我等云何奉持？
commentary::  ^509a22

上來約廣略詳明住降離相之旨已盡，
理當問名，以便流通。
當何名此經者，在空生聞此經義意超脫，
功用難思，似乎不可得而名名之意。
況受持此說，即能成就最上第一希有之法，則又不可標偏名以該圓德矣。
故曰當何名之。 ^509a26

△二、答三：一、出名教持二：一、直示。
orig::  ^509a34

佛告須菩提：是經名為金剛般若波羅蜜，以是名字汝當奉持。
commentary::  ^509a38

佛謂名者所以召實，此經既有最上第一希有等三德之實，
固當即以金剛般若波羅蜜等三德之全名而名之，不可偏字矣。 ^509a42

△二、重釋。
orig::  ^509a46

所以者何？須菩提，佛說般若波羅蜜，即非般若波羅蜜，是名般若波羅蜜。
commentary::  ^509a48

所以者何下，即出命名之義。
曰：凡六百卷經，皆曰般若波羅蜜，而今特加金剛二字者，何也？
次即釋出加金剛二字之所以。
曰：良由此金剛慧劍當前，不但掃淨六凡四相之著，
即般若之法，亦不許著。
所謂般若大火聚，四邊不可取，取之則燒。
若於般若取著，亦以金剛大用而斬斷之。
故曰：般若波羅蜜，即非般若波羅蜜。
然後得顯無相之般若波羅蜜也。
即非二字，乃金剛大用。
此一答，已盡加金剛二字之旨趣矣。 ^509b4

△二、歷顯無住。
orig::  ^509b20

須菩提！於意云何？
如來有所說法不？
須菩提白佛言：世尊！
如來無所說。須菩提！
於意云何？三千大千世界所有微塵，是為多不？
須菩提言：甚多，世尊！
須菩提！諸微塵，如來說非微塵，是名微塵。
如來說世界，非世界，是名世界。
須菩提！於意云何？
可以三十二相見如來不？
不也，世尊！不可以三十二相得見如來。
何以故？如來說三十二相，即是非相，是名三十二相。
commentary::  ^509b22

如來因便用上無住妙慧，徧蕩聖凡一切相著，
以顯金剛勝用，曰即非世界身相說法也。
此於持名中融通一切，而歸摩訶衍之部旨也。 ^509b36

△三、結示功德。
orig::  ^509b40

須菩提！若有善男子、善女人，以恒河沙等身命布施；
若復有人，於此經中，乃至受持四句偈等，
為他人說，其福甚多。
commentary::  ^509b44

今但持名而已，何必功德亦勝身命布施耶？
彥云：聲價千金，名之所存，即實之所存。
如至尊一名，群臣莫及也。 ^509c2

△二、聞義功德二：一、正明二：一、聞義二：
一、委出經義離相二：一、空生伸解二：一、幸已解以明能聞希有。
orig::  ^509c6

爾時，須菩提聞說是經，深解義趣，涕淚悲泣而白佛言：
希有，世尊！佛說如是甚深經典，我從昔來所得慧眼，未曾得聞如是之經。
世尊！若復有人得聞是經，信心清淨，即生實相，當知是人成就第一希有功德。
世尊！是實相者，即是非相，是故如來說名實相。
commentary::  ^509c12

此章先明經義，次明功德，直至經義不可思議，
果報亦不可思議，是雙結。
今且師資合歎所聞經義希有，聞說是經，乃言語也。
深解義趣者，言下所詮之義，即金剛般若大用現前，
掃盡十界情著，以歸真空離相，乃前處處所明，即非是也。
趣是言外所顯之意，真空不空，一一皆歸實相彼岸，
會一切皆摩訶衍，乃前處處所明，是名者是也。
故直歎之曰希有。
希有與前不同，前是初窺如來尋常日用，
莫非無住般若現前，如天王華屋，一時乍見曰希有。
今則宛轉問答，委曲詳明，深知真空不空，
法法皆實，如已覩彌勒樓閣，重重細見，
五步一樓，十步一閣，而不暇遍言宮裏事矣。
是則前窺廣大，今悉精微，故曰希有。
然而今復悲淚者，良由從得慧眼以來，
未曾得聞如是之經，儻一錯過，所失彌多，故復悲淚。
次歎他聞希有中，得聞是經乃聞慧，信解是思慧，
受持乃修慧，三慧既足，亦當如我今日深解義趣矣。
信心清淨，即上義也。
用金剛大用，掃空一切，而真空體露，不著十界情塵為清淨，
眾生心水淨，諸佛影現中，真空不空，即顯實相，
如春池喻內，水清珠現，鏡淨明生，諸法不生，
而般若生，為即生實相，當知實相無能生所生，
不過開顯如來藏體，假名曰生，所謂千年常住一朝生耳。
此是前所解之趣也。
既空萬有，此人豈非第一般若耶？
既生實相，此人豈非已到寶所彼岸之希有人耶？ ^509c22

△二輕已解，以歎當聞希有。
orig::  ^510a20

世尊！我今得聞如是經典，信解受持不足為難。
若當來世後五百歲，其有眾生得聞是經信解受持，是人即為第一希有。
何以故？此人無我相、無人相、無眾生相、無壽者相。
所以者何？我相即是非相，人相、眾生相、壽者相即是非相。
何以故？離一切諸相即名諸佛。
commentary::  ^510a24

意謂我等已去見思，開入大乘，即六根淨位之人。
況承佛諄諄善誘，令我得開性藏，以窺究竟，不足為難。
但後五百歲，剛強難化之時，聖賢月沒，人根淺鈍。
其有眾生，得聞是經，但能入思修兩慧相似見性。
當知是相似即佛，即為第一希有。
次即釋明第一希有之故。
何以故三字，是徵問之詞。
言前邊信心清淨，即生實相，已分證秘藏，可曰第一。
今但信解受持，不過五品六根在修之人而已，何得亦曰第一耶。
下釋之曰，當知此人，既能信解受持，已是思修二慧之人。
時時以金剛大用現前，永離四相，獨露真空者矣。
故六根淨位，實道能通，可為第一。
何以故，離一切諸相，即名諸佛。
乃釋明希有二字。
此中何以故三字，又是徵詞。
曰六根淨位，可與前信心清淨相同，而名第一矣。
其如此人，但在脩慧，未得分證實相，何得名曰希有耶。
故即釋之曰，但恐人心不空耳。
既能空諸所有，即是真空不空。
不空即實相，所謂鏡淨明生，淨極光通，不真何待。
故此人即名到實相彼岸之相似諸佛，為希有也。
又復應知離一切諸相處，即前深解之義。
即名諸佛處，即前深領之趣。
皆詳明住降離相中宗旨。
今空生于所聞義內，結要出之，非離前文別說他法也。
空生既自解此法，即以此法歎擬後人。
在文宛爾，學者知之。 ^510a34

△二、如來述成二：一、印證。
orig::  ^510b30

佛告須菩提：如是，如是！
commentary::  ^510b32

雙言如是者，以空生歎聞經之人，雖有證脩差別，
至于均得第一希有功德，殊非謬濫，故雙印之。 ^510b34

△二、深述二：一、述能聞希有。
orig::  ^510b36

若復有人得聞是經，不驚、不怖、不畏，當知是人甚為希有。
commentary::  ^510b40

此即反其領歎之詞而述成之曰：須菩提，爾何求全于人如是之深也？
必欲其信心清淨，即生實相，及信解受持，而後許其為第一希有耶？
須知有人得聞如來所說，以金剛慧遍掃十界情著，
即顯實相希有之旨，能安忍領解而不驚怖，即是五品初心能一念隨順之人矣。
故卒聞一切俱空，佛法亦空而不驚。
向來倚第一般若為導六度萬行之主，今亦非去而不怖。
向倚般若為歸趣之處，今亦空去而不畏。
蓋已了知吾人心體一真，未迷之前，無般若之名相，
究竟極果之後，又何般若之主導哉？
故聞此真空蕩相之旨，而能安忍不驚怖也。
當知此人已能圓伏五住，觀行如佛。
如法華經隨喜品中，歎其功德難思，與佛比次，故云甚為希有。
言一甚字，即發心究竟二不別。
如是二心，前心難也。
如來既深許五品初心但不驚怖即為希有，
於理難信，故雙約事理以釋明之。 ^510b44

△二、約事理釋成二：一、約第一理。
orig::  ^510c26

何以故？須菩提！如來說第一波羅蜜，即非第一波羅蜜，是名第一波羅蜜。
commentary::  ^510c30

何以故三字是徵詞。
此人云何不驚怖即希有耶？
釋曰：般若乃萬行六度之主，今金剛大用當前，并第一般若之相不許著。
若著般若，亦同四相，故掃除之曰：即非第一波羅蜜。
凡夫、小乘聞如此說，未有不驚疑怖畏者。
今圓人已深合真空實相，隨順歡喜，故不驚怖。
真空之下，即實相常住，復能安住不動，
是觀行如佛，與佛同心，故許之曰：甚為希有也。 ^510c34

△二、約忍辱事二：一、由安忍故不驚怖。
orig::  ^510c48

須菩提，忍辱波羅蜜，如來說非忍辱波羅蜜，是名忍辱波羅蜜。
commentary::  ^511a2

聞深理而不驚，良由已得伏順二忍，忍成于己，
故寵辱不驚，逆順俱安，天龍恭敬，不以為喜，
惡王割截，無有瞋恨，十乘止觀中，能安忍則不退轉皆是也。
今聞境智俱空，在不忍者，必多驚疑怖畏，
此人已能圓伏忍成，故不驚怖。
法華云：菩薩住忍辱地，柔和善順，而不卒暴，心亦不驚是已。
此一句乃釋忍成不驚者，甚為希有義也。
蓋忍辱之人，一有我為能忍，彼為能辱之念，
即墮四相，不得為究竟彼岸之希有忍矣。
今此人深安辱境，而人我俱忘，四相俱掃，故曰即非。
既即非之後，一一成究竟實忍，豈非希有耶？ ^511a6

△二、引往事釋忍離相。
orig::  ^511a26

何以故？須菩提！如我昔為歌利王割截身體，
我於爾時，無我相、無人相、無眾生相、無壽者相。
何以故？我於往昔節節支解時，若有我相、
人相、眾生相、壽者相，應生瞋恨。
須菩提！又念過去於五百世作忍辱仙人，
於爾所世，無我相、無人相、無眾生相、無壽者相。
commentary::  ^511a28

何以故？又是徵起之詞。
難曰：人能安忍至理，故不驚怖。
今如來復曰：即非忍辱，則并能忍亦空。
有何證成，而知行忍者，無人我相耶？
即舉如來已脩已騐之事，而證成行忍，並無四相。
蓋平時可以虗假，至于生死大難跟前，不可絲毫勉強。
故曰：我於爾時，無有四相也。
何以故者，又問：般若可無四相，至于忍辱，
因有我能忍，彼為所忍，故成此行。
是則即有四相，何咎？
答：若有我相人相，即生死非相矣。
何以故三字，又是徵訶。
何以證知如來行忍之時，了無四相耶？
即釋明曰：我方節節支解時，若少有我相等四，即生瞋恨矣。
良由人我俱忘，故瞋恨不生，支節完復耳。
以由行忍離相，故逆順俱安。
惡境不生瞋恨，好境不生喜著，聞深不生驚怖耳。
又復四相遠離，故曰：即非忍辱，乃般若真空現前也。
法法皆是，故曰：是名忍辱，乃真空不空，到實相彼岸也。
故許此初隨不驚之人，即為希有。
此章許多。何以故？
乃經中血脈聯絡處，字字俱要著落，經旨方現。 ^511a38

△二、結示離相生心二：前廣釋中，初歷顯無住已，然後結無住以示生心。
今出經義內，先委明離相已，然後結離相以示生心。
而生心處仍曰無住者，須知離相即無住，
無住即離相，可得互舉而復互顯之也。
一、無住生心。
orig::  ^511b24

是故，須菩提！菩薩應離一切相，發阿耨多羅三藐三菩提心。
不應住色生心，不應住聲、香、味、觸、法生心，應生無所住心。
若心有住，即為非住。
commentary::  ^511b34

是故二字，乃結攝之詞。
良由無住之旨，雖般若深理，猶不可著。
即忍辱相待之行，亦離四相。
是故我先答汝曰：無住菩薩，即發心亦應離一切相，及不應住色等生心布施也。 ^511b40

△二、無住行施二：一、正明。
orig::  ^511b46

是故佛說：菩薩心不應住色布施。
commentary::  ^511b48

此乃結前廣略住降中無住之旨，以點明經義也。
但前無離相發心之語，今佛直欲顯無住之旨究竟，
故并其住降前發心無相，而和盤托出。
其如空生雖聞此語，未深領解，故有下邊菩薩既有發心，則云何應住？
云何降伏之問。若於此了知最初發心無法之旨，下半卷問答均可已矣。
生心所該甚廣，六度、萬行、善惡等心皆是也。
而今別提出無住布施之一端者，以由如來最初略答時，
即有應無所住，行于布施之語，故今結出。
況布施為六度之首，若此度詳明無住之旨，餘者皆可比知矣。 ^511c2

△二、釋疑。一、約理釋疑三：一、標離相。
orig::  ^511c20

須菩提！菩薩為利益一切眾生故，應如是布施。
如來說一切諸相即是非相，又說一切眾生即非眾生。
commentary::  ^511c24

菩薩行施時，人我未忘，與眾生結怨愛之緣，
互為子孫父母，冤家債主，纏結無已，焉得離脫輪迴生死耶。
若菩薩雖熾行六度，而四相俱空，則一一咸歸無相般若，
成究竟彼岸之行，乃大利益一切眾生，
不可謂不住行施，無益于六道也。
所以如來教人行施，決不可住相者，良由一切諸相，
即是非相，即所施一切眾生，即非眾生，
如翳眼空華，妄有能所起滅耳。
若在如來以金剛慧眼，觀晴明空，于中欲求能施所施，
了不可得，故曰非相非生。 ^511c28

△二、示實語。
orig::  ^511c44

須菩提！如來是真語者、實語者、如語者、
不誑語者、不異語者。
commentary::  ^511c48

前云菩薩為利益一切眾生，又云一切眾生即非眾生母，
乃空有矛盾，二三其說乎？
釋曰：如來是真語、實語，決不詿誤后人。
況佛所說法，必契理、契機，佛證三諦，說必依之。
真語、如語，乃稱真諦，即空而說也；實語，
稱中道實相而說也，是為遮則法爾空中。
若佛依俗諦門頭教化一切，亦無不當于二理，
故曰不誑、不異。 ^512a4

△三明合理
orig::  ^512a16

如來所得法，此法無實無虗。
commentary::  ^512a18

良由此法無實故，如來說一切眾生即非眾生。
良由此法無虗故，如來說利益一切眾生。
是則如來所說，莫非稱理，皆真語實語，非誑惑于人也。 ^512a20

△二、約慧顯用。
orig::  ^512a24

須菩提！若菩薩心住於法而行布施，如人入闇，即無所見。
若菩薩心不住法而行布施，如人有目，
日光明照，見種種色。
commentary::  ^512a28

我之所以教諸菩薩不住生心者，以由菩薩之心，
苟住於法而生，不惟惡心不好，即布施之心，
亦如人之入闇，長夜漫漫，永無所見。
若得金剛無住之大用，而離相行施，則諸相俱空，
般若炳現，滿目河山，莫非實相，如人有目，
日光明照，見種種色矣。
須知入闇之人，如大富盲兒，本有家珍，反為困苦。
雖般若本智，彼岸實境，一著世相，均為無明，
日日奔取，隨業受報，自心取自心，非幻成幻法，故一無所見。
若不住法，如人有目等者，日即本有大光明藏之般若，
種種色即諸法實相之彼岸，以得金剛大用，
掃淨相著，故得如智如境，一一照明。
又復應知，即今日目色三，一一顯了，並無所增，
當其住暗，亦無所減，只在當人迷悟背向之間，
差之毫釐，失之千里，于三德中，枉受輪迴，
如演若迷頭，得失無改，而自生忻戚，為可憐愍。 ^512a34

○試觀佛於最初對答，且爾汲引凡心，
遠離相著，重在金剛蕩相之用。
今則機宜稍深，堪開全德。
方示無實無虗之中道，徧開三德三因之全體。
在暗不增，處明不減。
金剛般若波羅蜜之秘藏，和盤托出，更無剩法。
即可結益，以勸流通矣。 ^512b14

△二、功德三：一、標示。
orig::  ^512b24

須菩提！當來之世，若有善男子、善女人，
能於此經受持讀誦，即為如來以佛智慧，
悉知是人、悉見是人，皆得成就無量無邊功德。
commentary::  ^512b26

上邊結攝經義，既即廣略中義，則今結顯功德，亦不離前。
但在前散漫多端，今則結成兩章，義彌顯了。
又此功德，即廣前十方虗空不可思量，及廣略持說人處福勝之義也。 ^512b32

△二、正明二：一、生善德二：一、人成勝福三：
一、較示持說福勝二： ^512b38

○此章大意，結出般若部旨，以顯教相利益也。
夫般若帶通別二，正說圓教。
故曰為大乘者說，為發最上乘者說。
人能荷擔無上正覺，及滅罪中當得菩提等益，
皆由一代教主意唯圓，不詮凡小故也。
是以因反釋而復揀去三藏小乘。 ^512b40

△一、出相施為能較本
orig::  ^512c2

須菩提！若有善男子、善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施。
commentary::  ^512c4

△二點初隨況出後位。
orig::  ^512c10

若復有人聞此經典，信心不逆，其福勝彼，
何況書寫、受持、讀誦、為人解說！
commentary::  ^512c12

信心不逆，即重指如來述成中不驚不怖之人，以況出受持演說五品深信之功德。 ^512c16

△二、釋明經義離相。
orig::  ^512c18

須菩提！以要言之，是經有不可思議、不可稱量、
無邊功德，如來為發大乘者說，為發最上乘者說。
commentary::  ^512c22

大乘即經中離相無住處處明，即非二字，皆通無生門及別教初空觀也。
最上乘即經中無實無虗日，光明照處處，
是名二字，乃純圓法也。
問：如來往往教人植福感報，因必有果，
皆可詮量，纖毫不爽。
何故今日持說之福，佛叵思量？
答：阿含等經，因果分明，可思可說者，但為小乘人天說耳。
今之般若，乃為大乘通別兩種人說，正為最上純圓人說，故不可思量。
若必欲出其五品功德，當知是人即為荷擔菩提之觀行相似佛矣。
葢五品六根，已相似得百界分身化度眾生之任，故曰即為荷擔菩提也。 ^512c26

△三、結顯人成佛法二：一、正明。
orig::  ^512c46

若有人能受持、讀誦、廣為人說，如來悉知是人、
悉見是人，皆得成就不可量、不可稱、無有邊、
不可思議功德，如是人等即為荷擔如來阿耨多羅三藐三菩提。
commentary::  ^512c48

△二反顯。
orig::  ^513a6

何以故？須菩提！若樂小法者，著我見、人見、
眾生見、壽者見，即於此經不能聽受讀誦、為人解說。
commentary::  ^513a8

△二處如有塔。
orig::  ^513a12

須菩提！在在處處若有此經，一切世間天、
人、阿脩羅所應供養，當知此處即為是塔，
皆應恭敬作禮圍遶，以諸華香而散其處。
commentary::  ^513a14

二、滅罪功二：一、正明。
orig::  ^513a20

復次，須菩提！若善男子、善女人受持讀誦此經，
若為人輕賤，是人先世罪業應墮惡道。
以今世人輕賤故，先世罪業即為消滅，當得阿耨多羅三藐三菩提。
commentary::  ^513a22

金剛利用當前，不但能破四相六塵之惑障，又能破二種生死之業障報障也。 ^513a28

△二、引較
orig::  ^513a30

須菩提！我念過去無量阿僧祗劫，於然燈佛前，
得值八百四千萬億那由他諸佛，悉皆供養承事，無空過者。
若復有人，於後末世，能受持讀誦此經，
所得功德，於我所供養諸佛功德，百分不及一，
千萬億分，乃至算數譬喻所不能及。
commentary::  ^513a32

△二、結具。
orig::  ^513a42

須菩提！若善男子、善女人，於後末世，有受持讀誦此經，
所得功德，我若具說者，或有人聞，心即狂亂，狐疑不信。
commentary::  ^513a44

△二、總結。
orig::  ^513b2

須菩提！當知是經義不可思議，果報亦不可思議。
金剛般若波羅蜜經部旨上
 ^513b4
