
other:: 大乘密嚴經疏卷第三
author:: 沙門　法藏　撰
自下第二諸大眾等，對金剛藏問答以釋。
就中有二：先大眾問，後金剛藏答。
就問復三：初列問眾；次聞說密嚴下至而作利益者，
釋發問意；後遂共同心白金剛藏下，正發問辭。
列問眾中，先釋常翼眾，謂普賢眾、色大光菩薩等十界菩薩；
次列天眾；次列密嚴諸佛子眾；後列餘方聽聞來眾。
如是諸文並現可知。 ^141b17

次釋問意，文有兩節：初現自所解，後然皆愍念下為他故問。
然諸發問凡有四種：一者知而故問；二擾亂他故問；
三自疑不決，欲決了故問；四欲利他故問。
今此文中為自決疑，亦為利益他故發問。 ^141b29

自下第三、正發問辭。
就中三節：初引喻略問；次為夜摩天下，
至為有住耶者，以別廣問喻法；後或有言下，引例結問。
初文復三：初總推本。
是故說言：一切世間若干色像，誰之所作？
次如陶工埏下，以喻請問；後如是世間下，正問決疑。
就初文中，言尊者者，嘆所問人有勝功德。
願為我說者，請為許說。
下以法請。誰之所作者，此即正請。
下引喻況，有三種喻：初、陶師喻，喻別問中夜摩天下，
至無色天作等七種妄計；二、伶人喻，喻別問中為是一切諸天主下，
至如陽#CB08504;水；三、一物中有三自性喻，
喻別問中譬如瓶處下，至眾德集成也。
初、陶師喻，喻梵天等計也。
問本：外道計云：大梵天主能造世間，猶如陶師。
造時必依四大等法，如依埿團，方有所成瓶瓫小物。
伶人喻者，外道計云：世間成時，無有一主能成諸法，諸法共作乃成一法。
言諸法者，謂神、我、意、意根、觸、作、意、色、明、
空等，共和合時乃生眼，無有一法獨為主故。
能生法者，一物之中有三自性者，外道計云：
一一物中皆具三性，如一瓶中所有微塵是實體性，
項細、腹大、開口、底塞是德所依處，盛水不滿是名為德。
如是一物具三自性，故諸大眾引外道計，
問佛如來一世間，為是外道所計同耶？
為不爾耶？就初喻中，先喻後法。
喻文相見世間眾像者，此舉法也。
下之兩雙關推定世間之因，准文可知。
次第二喻中，先喻後責。
一切世間豈亦如是者，此即責也。
豈者，責辭不計為。
就第三喻中，先喻後責。
責云世間眾物已成體相者，欲責且許。
汝今所立一物之中具三性者，若已成者，且許可爾。
後即奪云：若未成者，此豈成在一物中乎？
上來引喻略問訖。 ^141b37

自下第二、喻所喻法，以別廣問。
文有二節：初、喻所喻法，以別廣問；二、如是世間下，
牒所計法，問定此非。
初文復三：初、為夜摩天下，至無色天作者，
牒陶師喻所喻之法，以別廣問；二、為是一切諸天主下，
以伶人喻所喻之法，以別廣問；三、譬如瓶處下，
以隨一切物所喻之法，以別廣問。
初文中復有三節：一、從夜摩天下，至緊那羅作者，
以欲界中有大力者為主，能作世間物耶？
二、為是善現下，至螺髻梵王者，色界諸天為主，能作世間諸物耶？
三、無色天為主，能作世間諸物耶？
猶如陶師能作瓶等耶？
文相可見。自下第二、將色界為主能作。
於中有二：善現等者，是第四禪；二、螺髻梵王者，是初禪天王。
自下第三、無色諸天能作諸物。
上來釋初段訖。自下第二、將伶人喻所喻之法，以別廣問。
就中兩節：初即敘計；後而於此中下，顯過示正。
初文復二：初即世間有力諸天同心共作世間諸物，如伶人等共作音樂耶？
後即出世佛及菩薩變化所作耶？
文現可見。敘計文訖下，顯過示正。
而於此中起諸迷惑者，此即顯過也。
是迷惑見，如陽#CB08504;水者，此即示正因緣道理。
前毀所明，一人為主，餘者助作；今此所明，
無一定主，諸人共作。
上來第二喻訖。自下第三、喻所喻法。
於中，先喻，後即敘彼外人所計。
譬如瓶處為德所依者，外所引喻，微塵合成，
名為瓶處；盛水之能，名之為德。
下即法說，敘彼外計。
文有二節：一、牒外宗；二、非諸德者下，至眾德集成者，破外所計。
一切世間住於處者者，住者，依也；處者，微塵也。
此即應言一切世間依微塵者。
此牒外人妄所立宗。
自下破外計。言德者者，實句等。
名為德者，德句。外人計云：實句業等，定是所依，德句能依。
故今破云：非實句等定屬於德，亦非德句定依實等。
是故說言非諸德者繫屬於德，亦非是德依於德者。
下即通疑。外人疑難：若不計我德者為所依，
德為能依者，云何得成能依、所依差別之相？
有如是疑，故縱通云：展轉合故，眾德眾成。
合者，依也。更互相依，假集成德，無有定是能依、所依。
上來以別廣問訖。
自下第二、牒外所計問定。
此非如是世間等，牒計可解。
下即問定。兩關審定：為唯惑亂者，為分別心顛倒妄計畢竟無耶？
為有住耶者，從因緣生，有而非無耶？
審定文訖。 ^141c46

自下第三、引例結問。
就中三節：初、從或有下，至無明、愛、業而得生起者，
敘外道計；二、諸天仙等下，至悉懷疑惑者，
引例生疑；三、為無有體下，以正結句。
初文復二：一、敘外道計；二、無明、愛、業下，敘小乘。
引外道計中，先敘計人能作諸法；後或有妄執下，計法能作。
計人作中，略舉三天，就實眾多。
力沙迦等，舉世智人，准即可知。
或有妄執下，計法能作。
此中細論有眾多法，今存略故，且舉三法，准文可知。
下小乘計。小乘計云：無明、愛、業定為因緣，
能諸法生，諸迷如來藏，緣起能作，如水作波。
故今破云：無明、愛、業但是為緣，生起諸法，
不能辨體，法體即是緣起性故。
敘外計訖。自下第二、引例生疑。
言諸天者，謂三界天。
仙者，修得五通仙也。
等者，等取大體神力八部神等。
修世定人者，自在人中修得八禪。
如是一切世間明智盡力思惟，永不了知如來藏心緣起作法，
以是故言悉懷疑惑。
引例生疑訖。自下第三、以正結問。
初法後喻為無有體者，法說現正，謂一切法真心緣起似有而非有，
是故說無有體耶？
下即引喻。喻有九介，束為五節。
初之四喻，喻一切法雖相似有，畢竟推求竟不可得。
次有一喻，喻彼見相本是一體，顯識為體，
但由無始妄分別故，忽起見相二分別，
如蛇身一而有兩首，作業各別。
次有二喻，喻一切法隨因緣轉，不自生滅。
次有一喻，喻一切法妄心中有，悟即本無。
後有一喻，喻一切法無常不停，剎那滅壞。
上來以正道理總結問文訖。
釋問訖。 ^142b24

自下答問。就中，其三十七行偈大分為二：
初有二行破外邪執；後有三十五行偈文示正道理，令捨邪執。
初文復二：初一行半破外邪計；後有二句外所憑教為證不成。
初文復二：初之二句總相破計；下有一行別破諸計。
就中，上半破人能作計。
矩#CB16014;羅者，亦名劫毗羅，是仙名。
又云：四天王別名。
因陀羅者，天帝異名。
等者，等取。以外諸計，准即可知。
下兩句文破彼邪因能生果義，有二邪因：
一、計施會能得富果；二、計祠祭天神等能得勝果。
謂世間人言：以好食味供養諸天，及施有力諸仙人等，
得好五欲，自在受樂。
是好五欲因供養天仙人，天仙人所與，
是故破云：非大施會祠祭之福果。
彼國天子身出祭，云大施會。
下釋所憑為證不成。
言毗陀者，如上所說三毗陀論，名為毗陀。
所說因者，毗陀說言勝性，又云劫初時說。
論之自然能生諸法常因，生彼無常之果相違，是故宣說互違無定義。
此破上文所說妄執，從於勝性、自然乃至愛、業生起諸法執已訖。 ^142c24

自下示正。就中六節：初十八行半，明世間因唯是賴耶，
不同外計；次有三行半，答上長行中如幻等喻；
次有三行半，答前問中如是世間若干色像；
次有三行半，答長行中無始分別有能所取文；
次有一行半，答前問中如起屍行等喻；
後四行半，總結大乘唯識道理。 ^143a10

初文復七：一有三行示世間因，二三行半離外道見，
三者二行半佛及菩薩乃知有之，四者三行半逐所持法恒流不息，
五者一行半身不離識，六行半雖能持種性先改轉，七者二行凡夫不知有。
初文有二：初一行立宗出體名，後有二行釋緣起義。
亦復非先有能持世間因者，此即立宗。
阿賴耶者，此出名也。
丈夫識者，出體性也。
八識之中此識最勝，故名丈夫。
緣起義中先法後喻。
運動於一切者，舉體緣起遍在諸法無不在處，如水起浪浪中水遍在。
下即引喻，喻有六種並文相現，准即可知。
自下第二所立宗法不同外道，文有兩節：
初有一行顯世間因阿賴耶識不同外道所有諸見，後有二行半顯非示正理。
初中上半破外道執，下有二句明賴耶識離外邪見，文現可知。
自下第二現非示正理。
就中上半顯非明賴耶識非餘人境，下有二行示正道理。
初文中言非智所尋求者，尋思分別有所得心，
理外搆畫妄取分齊有所安立，故名為智。
以如是智所不了知，是故宣說非智之境，是故宣說內智之所證。
下即翻現違理過失。
上半法說本末相依，是故宣說若無根本阿賴耶者即無七識。
下有一行以喻現示本未之法不一不異義，尋文可知。
自下第三賴耶微細非餘之境，佛及菩薩能知之，
文中有二：初一行半引喻顯示非餘人境，後有一行合所引喻。
准文可知。自下第四逐所持法恒流不息。
文復三節：初之一行能持世間無有失落，
次有一行緣起能成法，後一行半隨所持法恒流不息。
就初行中，初句法說藏識者，賴耶之略名，中間二句引喻現示。
如珠有貫繩即無失落過。
如來有二輪能載能運物。
藏識亦如是能持運法。
隨於業風轉者，此即結說，謂隨善惡業流轉六道中。
次緣起成法，上二句引喻現示，下二句合喻結示。
餘文可解。藏識與諸界者，藏識獨自不能緣起作世間法，若但諸界即不能立。
如水獨自不能起波，若無水處波不得住，是故結言共力無不成。
下一行半逐末恒流不斷經義，上之二句法說現示，下之一行引喻顯示。
文現可知。逐末恒流訖。
自下一行半身不離識，初一行喻，後半行合所引喻。
文現可知。自下二行半雖能攝持染淨種子體無改轉，
就中初行釋持種義，後一行半體無改轉。
初上二句喻，下二句合。
文現可知。下體不改中，初一行喻，後半行合。
准即可知。如目有童子下第七段文，釋賴耶識恒住身中，然諸凡愚不知有之。
就中初行識體恒有而不知有，後有一行有勝功能而不識有。
初上半喻，下半合喻。
文相可見。後行初句釋能持用，第二句喻，下半結合。
亦可知也。上來釋能持世間因訖。 ^143a22

自下第二答如幻等喻文也。
就中三節：初有一行牒外人計，次有一行標法破計，後一行半示正道理。
凡愚不知世間如幻非有，而以起妄分別牛等有角、
兔等無角、有無有體，以無為有故有即非有。
然凡夫等見牛有角、兔無角者，不知世間如幻夢故見有執無，
是故豈說有無二法中不應起分別？ ^143c12

自下第三有三行半答前問如是世間若干色像，為唯惑亂等問。
就中有二：初三行偈就世俗諦因緣故有若干色像，
非如狂亂所見無法；後有二句證真諦時方斷相續。
初文復三：初一行半約所緣緣能生心法，
次有二句就內親因生能緣心，後有一行釋諸世間不斷所以。
初中上半釋心生時必依所緣境故方生，後有一行引喻顯示。
旋火輪者，見指頭火旋轉成轉翳，目見自#CB00263;以為毛輪等，
如是等物必託小所見為緣生識，識不自生。
下有二句從內種子生世間法。
初句反現無內種子。
離者，無也。以無因故，果不自生。
以是故言此覺即無有。
下有一行釋通所以。
若如上說無因不生者，此能生因，因何而有？
是故通云名相互相繫，習氣無有邊。
謂由名相互相繫故，尋思分別、尋名取想常起不息，故所熏種亦無有邊。
此即內外因緣無盡，所以世間亦無斷絕。
一切諸分別與意而俱起者，世間相續非但由因，
亦依妄意為依止起，故無斷絕，是增上緣。
上來約俗諦從緣假有，不同惑亂訖。
自下二句證真諦時方絕不續第三段訖。 ^143c24

自下第四、答前問中，無始分別有能取、
所取等，文分三節：初有二行，迷失理故，
浪起心想；次有一行半，於一心中開出見、
相二分差別；後有一行，釋通所以。
就初文中，諸妄境者，即五法名、相為妄境。
言戲論者，謂分別心也。
名、相、分別互相緣故，熏成種子，生六識故，言生種種心。
良以諸法唯如來藏，從無始來，無明妄念不知實義，
向外流散而生諸識，以是說言生於種種心。
上來迷理生過訖。
自下一行半，於一心中分成見、相。
言能取者，是見分心；言所取者，相分塵也。
心自性者，自體分也。
第四、顯識名心自性，謂此顯識自體分中忽然生起見、
相二分，瓶、衣等所受用物。
如是等法，自體分外無別可得，是故說言離心無所有。
離心者，有二義釋。
一義釋云：若顯識上所說法不可得立，
更有一釋，若離真心，心外無別法，是故宣說離心無所有。
離者，無也。下有二句，結成上離心無所有。
自下一行，釋通所以，因上文中一切唯有覺，所覺義皆無。
外人疑云：若如上說，云何得有能、所差別？
故今通言能覺、所覺性，自然如是轉。
性者，顯識自體分也。
言自然者，亦云忽然，謂顯識前未有見相，
然漸麤故，至顯識時，忽然分張。
見、相二分本無自分，故言自然，非是無因為自然。
又復疑云：法既如是者，凡夫、二乘云何不知？
是故通云習氣擾濁心，凡愚不能見。
上來第四段訖。 ^144a12

自下第五答前問中如起屍行問，文有兩節：
初之二句引喻顯示，後一行文合所喻。
謂如來藏不可自起，而作諸法從因緣起，
如屍起行不可自起，但因呪力而得起行，喻文相現。
後合文中，上半合彼心體生起，下半合識業用差別，並文相現。
上來釋如來藏隨緣起作諸世間法訖。 ^144b10

自下第六結示大乘唯識道理。
就中三節：初有一行釋如來藏為法所以，
次有二行半明一心中分成見相二分所以，後有二行唯識道理聖者境界非餘人境。
初中上半引喻顯示，藏識雖無分別此彼，而能為法遍所依處。
下二句者，合喻應知也。
自下第二於一心中分成兩分：初一行半引喻顯示，後一行合。
就合文中言是心者，兩釋不同。
一義釋云：是心即是如來藏心之境界者，
真心緣起所成境故，是故說言之境界也。
更有一釋：見分者名心所緣，相分名之境界，兩釋俱得。
普遍於三界者，但是見相。
二分別者，是三界內凡夫之法，聖但證一味理故，
不見見相差別分齊，是故說言普遍於三有。
自下二行唯識理深，聖人所通達。
上來答問訖。上來雖有諸文不同，總釋第二一重問答訖。 ^144b22

自下第三、一重問答，廣明密嚴淨土功德。
大分為二：初總問略答，後爾時會中別問廣答。
初文有二：初從爾時下願尊時演說者大眾請問，後金剛藏下略答前問。
問文復二：初金剛藏放光攝授娑婆世界當來之眾，後爾時諸佛子眾下明密嚴中現前大眾請為說法。
初文復二：初金剛藏放光被機，後彼諸佛子下求往密嚴。
初文復三：一所依定，次見有無量下光中所現事，後從定起下正明放光。
初文中言說此語竟者結前，默然而坐者是後也。
住無處所者示離過相，菩薩住如無有此彼兩邊之過，
不著二邊恒在中道，是故說言微妙之禪。
遊法界門者，法界即是真如法界，自有二義：
一依持義，二緣起義。
有依持用故常而寂，由緣起故寂而常用，
如是法門如來乃窮，是故說言遊法界門。
入諸佛境者，謂大慈悲觀諸眾生名佛境。
見有無量下，先所被機。
無量佛子者，舉所化教。
當來此國者，根熟可化。
言此國者，密嚴佛土名為此國。
住修行地者，種姓已上名修行地，初地以上各名證地故。
如是行人在娑婆世界發心求願密嚴淨土，
便從定起下，正明放光。
就中復二：初光所照，謂三千界；後是光明中下，
所放光中現種種土，土中各有諸佛如來。
此文復二：初明所現淨土及佛；後隨諸世間下，所現諸佛說法利益。
餘文可見。其光普照無色界者，無色界中無有宮殿，云何說言其光普照無色宮殿？
若有宮殿，何言無色？
准此應知，無色界中無有色者，但無麤色名無色界，細色猶有。
然小乘人不知細色，但知麤無，故說為無色。
就實論之，細色猶在。 ^144c2

自下第二、大眾蒙光求往彼國。
大分有三：初、大眾等聞說密嚴有勝功德，
自欲往趣；次、爾時，淨居下，明諸大眾自力不能往彼淨土，
諸梵天王為引行主；三、爾時，淨居下，至靡不傳聞者，歎土最勝。
初文復二：初、從彼諸佛子下，至可共俱往者，
歎土欲往；後、諸子下，發行上道。
初文可知。後文中，初、明大眾同共上道；
後、中路遲迴下，不能自往，退還本處。
初文復二：先、佛子眾向密嚴來；後、諸天眾來。
此中三節：先、於諸佛及菩薩所生奇特心；
次、諸梵王為引道主；後、爾時，梵王下，大梵天王許為行主。
並文相現。下釋失路不能進道。
言中路者，非是中半名為中路，離所住處移動而來，故言中路。
此中可言路中迷悶失於道路。
就中三節：一者梵王思惟非分；二者我今云何而來至此者，
生悔還心；三復自念言下請佛加護。
前二段文現可知也。
第三文中有五節文：初請加護；次即時見有下至威光照曜者，
蒙佛加護；次即白佛下至而能速詣密嚴佛土者，
請佛為說往生之因；次佛告之言下至非有色者所能往詣者，
佛示理難，不如退還起修勝行。
有色者，此中合言於五塵中心散亂者，
今影略故但言一色，餘略不顯。
後時螺髻下明大梵王及諸天眾退還本宮，如上諸文並現可知。
爾時淨居諸天下至靡不傳聞者，第三嘆土殊勝無比。
如幻三昧者，八地已上菩薩所得，謂覺一切皆如幻故，名如幻三昧。
餘文可知。 ^145a6

爾時，諸佛子眾下，現前大眾發辭正問。
就中復六：一、從爾時，諸佛子眾下，至非觀行人開示演說者，
新來眾請；二、持進菩薩下，至請言速說者，
舊常眾請；三、爾時，神通王菩薩至願速為說者，
補處菩薩請；四、是時，復有下，至同心勸請者，
諸天眾請；五、當爾之時下，至偈文後勤心請法者，
梵王天問；六、爾時，解脫月下，至偈文盡來，他方菩薩請。
就初文中，先大眾請，後金剛藏辭退不許。
餘文相現。唯除如來之所護念者，但是弟子宣說法者，
並蒙如來加被力故，乃得為他宣說法要，
實非自力，是故說言唯除如來之所護念。
時持進菩薩下，舊常眾請。
文相可見，不勞繁釋。
爾時，神通王下，補處菩薩請；是時有下，
諸天眾請；當爾之時下，梵天請。
就中三節：初長行問，次以得問，後以長行金剛藏不許為說。
就偈文中有六行偈，分為三節：初一行半由此大眾求法心重，
次三行半所問審定，後有一行請許宣說。
初中，上半宥世純業所致之果，次下二句現所憑貴，下之二句求法心重。
相現可知。次第二文，初半行總，後三行別。
於中，初行問諸世間盛衰等事，次有一行問世間王種姓貴勝，
後有一行問三乘法及修羅等世間論法。
如是三段，後更尋思下，有一行結請許說。
文現可知。上來請訖。
爾時已下，金剛藏菩薩推不許說，謂大力者、
大梵天等勤心請法猶尚不說，況乎汝等可為說乎？
爾時解脫月下，他方菩薩請。
就中復二：先長行請，後以偈請。
偈文三節：初二句所憑尊勝，次二句親承不謬，後二句結請為說。
何故不說？現世佛邊親受法者，未來佛邊尚得親受，何況現在可不親受？
事現灼然，故不說之。
文現可見。 ^145b6

自下第二答前請問，有九行半分為四段：
初有三行請佛加被力，次有三行示所說分齊，
次二行殊勝離相，後一行半結名示益。
就初中，初有一行佛境非自及，次有一行請佛加護，後有一行得加護力報佛慈恩。
前二節文相現可知。
我以敬心說者，諸佛境界非自所能，今蒙佛力乃可宣說，故言我以敬心說。
說何等法？即下釋云如來清淨智。
下句示現報佛慈恩。
若諸佛子報佛恩無過，勸令發大乘心。
大乘者以大慈悲度苦令安，名大乘心。
三世諸佛以大慈悲為正因故證得菩提，是故說言紹隆佛種姓。
下句勸誡釋初文訖。
自下第二示所說分齊。
於中，初行簡定分齊，次有一行所說清淨永離諸過，後有一行結非自力憑佛加力。
初文上半答偈問中為問，憍羅婆下三行偈問，下半示今所說分齊。
次第二文佛智甚微妙者，是自利行內證之智。
牟尼勝功德者，利他行教道之德。
言正觀者，八地已上無功用行名為正觀，
八地已上二智雙行，人法二執永不行故，以是故言離諸心妄計。
次有二行嘆勝離過，初行嘆勝，後行離過。
言此智者，指前佛智。
此能說因諸三昧華者，謂觀行人修行諸定乃得此智，智淨無垢猶如華淨。
佛在密嚴中正受者，正受正定，謂密嚴中佛及菩薩所得三昧名曰如幻，
佛在此定而開演說，故言殊勝。
下一行文顯示離過。
過有二種：一、言說過；二、諸見過。
文相可見。自下一行半，上半結名，下一行示所得益，並現可知。
上來一重總問略答訖。 ^145c12

自下第二別問廣答，文分為二：一從爾時下至令得顯了者問，
二金剛藏下答。就問文中分為三節：一者時眾中自心有信能受所說，
次今此會中下會中所有一切大眾早成行德堪受所說，後唯願尊者下正發請。
初文中言我等於法深生愛樂者，申自有信。
如渴思漿等者，引喻顯示。
次第二中於深定智皆得自在者，內證行也。
有大神力王諸世界者，教道之行，謂此大眾於諸世界現受王報，
領眾引顯弘宣法故。
王諸餘文可見。下正請中以梵聲者，八音聲中但請三聲，梵音聲謂梵王聲。
因陀羅聲者，謂帝釋之異名。
餘文相並准可知。
釋問文訖。 ^146a14

自下廣答。就中兩節：先長行答，後以偈答。
長行復四：一者如來所說下至難可得見亦復如是者，嘆所說非餘人境。
二者世間之法下至非言所及者，如來法勝不同世間。
三者我之所見下至諸佛境界者，自謙推他。
四雖然下自力雖無，承佛加被許為宣說。
初文復二：初法、後喻。
喻有三介：初一喻者，喻法無名而恒所說。
空中無樹者，喻法無名字。
而見其影者，謂如來於無名法以名字說，文現可知。
次空中風及以鳥跡如是二喻，喻於言說恒不離如。
然凡小乘不解離名，隨名執法，佛所說法是有非無。
釋非餘人境訖。自下第二如來法勝不同世間，文現可見。
自下第三我之所見下自謙推他勝。
我之所見譬如夢境等者，自申不足，未得證位圓滿之果，以所解如夢中事不可決定。
自謙已訖。今此會中下明推他勝，文相可見。
我今云何下申自不足。
自下第四自力雖無，承佛加被為眾許說。
就中三節：一許說誡聽；二所說妙法出過心意離言說境；三者引喻示其所說。
餘文可解。第二文中文義相應者，文義二法無二自性，
但一如上假施設立，將法望如無差異相，故言相應。
非是文義各有自性而不相違，故言相應。
喻中先喻後合，亦可知也。
上來長行答訖。 ^146a36

自下第二以偈頌答，就中總有二十六行，
分為三節：一者有五行半釋長行中如來所說語義真實下文，
二有九行半釋長行中牟尼所說種種義趣難可得見等文，
三有十一行釋前偈中如來四時中下文。
初文復三：初有一行釋長行中如來所說語義真實，
次有二行釋通所以，後二行半釋長行中希有難見。
天中天境界者，真俗二諦名為境界。
增悅諸明智者，增者增長也。
良以諸聖有明智者，觀二諦境增長悅可，故言增悅諸明智。
非心口所能者，示理無相，非字屬兩處，
非心所能度量、非口所能分別。
說下釋所以，文外有疑：若如是者，理及證人不可見聞，何故如來八相成道示轉法輪？
是故通云為欲普降伏世間憍慢心，是故示現同人之身修道成佛。
王宮太子言同人身，樹下之佛言佛相好為莊飾也。
圓光等下准即可知。
釋所以訖。如來四時下釋希有難可見，
就中三節：初之一行釋希有難見，次一行釋希有所以，後有二句總結釋也。
初一行中上二句者證道常證，下之二句教道恒行，文現可知。
釋所以中上二句者減善減惡，下之二句隨眾生欲現示佛身，
良以淳善人常在佛前無不見時，是故說言減善減惡興時佛出於世，
文可見也。下有二句結釋可知。 ^146b30

自下第二答長行中牟尼所說難可得見等文。
就中二節：初三行半總相略答，後有六行別相廣答。
初略答中，先以二行八相成道以化眾生，後一行半以六道形度諸眾生。
初中一行法說辨釋，後有一行引喻合結。
言觀行者，謂佛菩薩名觀行者，如是佛聖恒住密嚴無不見時。
然諸世間見佛如來八相成者，惡生亂時小有善根可以化故，
示佛始成。下引喻中，初上二句引喻現示，下之二句合結應知。
下一行半中，初上半者就佛證道釋難可見，下之一行約佛教道釋難可見。
相現可知。總相略答訖。
自下別相，初有三行現六道身差別不同，
次有一行見金銀等世間七寶由佛神力有豐儉時，後有二行如來出過三界境。
就初文中，上二句現諸天像，次有一行示仙人形，
次有一行現八部形，後有二句示王貴種。
釋文相者，更待後審。
次有一行世間七寶由佛力有，如釋迦佛出世之時穢惡物多七寶希有，
彌勒出世時七寶豐饒一切惡物隱而不現。
准文可知。下釋如來出三界境。
就中，初行別舉欲界中染著之塵佛所遠離，後有一行總釋三界不能污佛。
文現可知。 ^146c24

自下第三十一行文，釋前偈中如來四時下文。
就中五節：初一行半舉非反現，次有三行對非現是，
次有三行離過成德，次有二行嘆土依報，後二行半嘆勝勸修因。
初文中言無想諸定者，非想滅定及無想定眾多非一，故云諸定。
未離惑纏者，未得無漏證法空理伏現行，未斷種子故云未離。
言非安者，未證如合未離四相，恒所遷動故言非安。
非清淨者，種子煩惱所染污故說非清淨。
退墮而流轉，若欣上厭下乃至非想上無可攀，
從非想下乃至三途，是故說言退墮而流轉。
下有二句相形顯非。
言有身者，謂業煩惱所纏縛身名為有身，故所生身非如密嚴。
舉非反現訖。 ^147a14

自下三行對非顯是。
文中三節：初之一行嘆土殊勝，次有一行所得果勝，後有一行能得因勝。
初中，上半嘆土殊勝。
清淨福者，對三界福煩惱雜，故名不淨。
密嚴妙土非煩惱雜，故云清淨。
下之二句舉人嘆勝。
言解脫者，離二縛故，名為解脫。
言知見者，離所知障，真俗二諦了達無疑，名為知見。
如是勝人所住，故知土殊勝。
十種大自在等一行嘆所得勝。
所成之德亦難盡，今取要故，且嘆四德：
一、十自在；二者、十力；三者、通；四者、三昧。
下之二句與佛無異，文現可知。
後有一行嘆能得因。
如是勝果，於十地中修行施等波羅密行為因所得，
故所得身甚為清淨，對非顯勝訖。
自下第三、離過成德。
初行離過，後行成德。
就初行中，上之二句無妄盡度而有了達慧，
下之二句無我無相應意根、無漏慧根常現在前，釋離訖。
後有一行嘆所成德。
上半行嘆因圓滿，下二句所得殊勝，文現可知。
自下二行密嚴土依報殊勝，准文可見，不須繁述。
自下二行半嘆勝勸修因。
就中，初半行嘆甚土勝，次有一行半勸修其因，後半行結。
初文可解。最上修行者，八地已上名為最上。
地地進修者，發從初地乃至十地，故言地地。
了知一切法皆以心為性者，自利行成。
善說賴耶下，利他行。
法者，五法，餘文可知。
上來釋妙生身品訖。
other:: 
# 胎生品
胎生品 ^147a36

胎生品者，欲將劣弱相形顯勝，故此文來。
又前品中有身者所生，非如密嚴國，今對此言說胎生品。
就此品中大分為二：先眾生之身下至諸佛子眾所共圍繞者，
釋眾生身所因成法；後胎藏之身下釋所得果報虗偽可厭。
初文復二：一從初至終輪迴諸趣者，示可厭法；後從若有智者下厭所得益。
初文復四：初從眾生之身下至而共增長者，
初受身時託緣得成；次經於九月下至受無量苦者，
釋出胎在胎時眾苦所逼；次此諸眾生下至而生此中者，
於三界中輪轉無定；後既生之已下，現在造業感當來報。
就初文中九物為性者，四相為四，四大為四，
不淨精血合成為九，是名九物為無量業。
常所纏縛者，釋所以，謂前九物不可自成身，良以業繩所纏縛故合成為身。
下引喻況，譬如毒樹所有枝葉並能殺人，
身亦如是，貪瞋痴等之所住處，餘文可見。
經於九月下在胎，或從人中並皆受苦，文現可見。
下釋三界中輪轉無息，今此文中且舉十一人，
若細具論乃無量種，如是諸文准即可知。
既生之已下出胎已後，現在身中更造新業感當來報，如是諸文相現可知。 ^147b34

若有智者下，厭過欣善所得利益。
就中有二：一、若有智者下，至隨宜應現者，
修因行成；二、如是生者下，釋所成果。
初文復二：從此唱下，至密嚴佛國者，自利行成；
二、於無量億下，利他行成。
初文中云若有智者者，世間等智，有信樂欲，名為智者。
起行之初，名遇善知識，聞法聞慧，思惟思慧，
而得解悟者，修所成慧。
次明離過。由上修慧故，不著文字，離倒分別，
入三脫門者，定行成也。
見法真理者，無分別智，慧行成也。
最上清淨者，第八地中煩惱總盡，故名最上。
最上上清淨者，第十地中細習都盡，是故說言最上上清淨。
如是諸佛行皆成就者，乃生密嚴，是故結言而來住此密嚴佛國。
釋自利訖。於無量億下，明利他行。
文現可見。釋因行訖。
如是生者下，明所得果。
果德三種：一、解脫德，謂永得解脫生死險趣文是；
二、名稱德，謂名為丈夫等文是；三、補翼眾德，謂諸佛子等眾所共圍繞文是。 ^147c24

自下第三胎藏所生生死果報虗偽可厭。
就中三節：初胎藏之身下至斯人即生密嚴佛土者，
釋可厭患；次若諸定者下至是人即為三昧所縛者，
世間所得有漏三昧受三界身不能出離；
後若住三昧下與法空理相應三昧，乃得為因生密嚴土。
初文復二：初示可厭，後何以故下釋所以。
虗偽不實者，不淨虗物集成身故為虗偽。
塵釋不淨乃有多種，今約略故且論五種：
一種子不淨，謂過去世諸業煩惱、現在父母精血不淨，
為種生故；二住處不淨，謂十月中生藏之下、
熟藏之上安置身故；三自相不淨，謂九孔中流溢不淨故；
四自體不淨，謂三十六種不淨諸物合成身故；
五畢竟不淨，埋即成土、燒即成#CB01926;，究竟推求一無淨相。
以此故言虗偽不實。
非自性生者，非如外道所計勝性微塵世性為因生故，是故破云非自性生。
亦非無明愛業所生者，破佛法中小乘所執，
良以小乘不知無明等空無所有，執無明等能生能死，
今以理破，是故說言亦非無明愛業所生。
何以故下釋其所以，此即外人問有何所以。
無明愛業非生死因，佛經中就無明緣行、
行緣識支，乃至老死相續而轉，何所以故說言無明非生死因？
是故問云何以故也。
今佛通言無明愛業但相假有無有實事，
如夢所見故不能生死身，此即釋成可厭所以。
若能了達下明厭所得益。
若能了達下至及以分別者離過之益，斯人即生密嚴佛土明德成益。
若能了達法空道理，本來不生無明體性，既無體性何能為因生生死身？
以是故言悉滅無餘，非但無體名字亦無名字，故依名分別妄心亦無。
離過益訖德成益文，相現可知。 ^148a6

若諸定者下至三昧所縛者，有漏三昧不能出離。
就中三節：初若諸定者下至散動之道者，
得定之人未斷法執，煩惱種故起分別心，
是故宣說心有攀緣，有攀緣故色等六塵中而生取著，
能多時恒入三昧，是故結說，此即名為散動之道。
次是三昧力下至是人即為三昧所縛者，
有漏三昧為三界因，增長生死相現可知。 ^148b12

後若住三昧下，釋無漏定與實相相應，
雖能所取無所分別，是故結言是名真實觀行之人。
若欲生於下，勸修正因，準即可知。
other:: 
# 顯示自作品
顯示自作品 ^148b26

何故此品來者，上明妙生及以胎生可欣可厭，
如是二法唯一心作，離心無法，欲顯唯識甚深道理，故此文來。
就中復二：初金剛藏自立道理釋唯識義，後爾時寶髻下更以問答廣陳道理。
初文復三：初心有八種下至其根本心堅固不動者，
立宗略釋；次世間因緣下至但誑愚夫者，
依宗廣釋；後各諸佛子下示正勸修。
初文復二：初心有八種或復有九者，此即立宗；後與無明俱下釋心八九而成所以。
何故八九數不定耶？
良以真心具有二門：一依持門、二緣起門。
若不分門說八識門，若分二門釋有九識，
謂緣起真心說名賴耶，依持真心名阿摩羅。
以是義故，雖數增減體即不殊，故立宗言有八九。
下釋所以。以何義故？
如是真心能為世間種種法因，故釋通云與無明俱為世間因。
心心法者，義有兩釋。
其一義者，真心、無明、業、轉識等，並無心所。
顯識心中，見相二分忽然分出，至智識去，
分別事識，方有心所。
顯識以去，但心無心所；智識以來，亦心心所。
更有一義，第八、第九但名為心，不名心所；
除此以外，但名心所，不名心王。
如是七識，真心所有，故但名所，不名為心。
兩義俱得。然此文中，世間悉是心心法現者，
合取二義，名心心法。
如是心法一起以後，相續流轉無休息者，為無明業虗妄因緣轉變不絕。
如水因風起，因一波後，波波相繫，起波不絕，此據緣起法門而說。
其根本心堅固不動者，此就依持建立門說。
如水起波，濕性不改，立宗略說訖。 ^148b34

自下第二依宗廣釋。
就中三節：初世間因緣下至性不堅固者，
一切世間皆悉虗妄因緣故有，無有自性。
次密嚴佛土下至度生死岸者，對前虗染顯示實淨。
後眾生身中下至但誑愚夫者，世間諸法理無情有。
初文復四：一從世間因緣有十二分下至離諸因緣者，釋諸因緣所及分齊。
二內外世間下至壞滅為性者，四相之法所離分齊。
三諸識微細下至心相差別者，八識道理非諸凡愚之所知境。
四假使有人下至性不堅固者，邪心懃修不能出三界火宅。
就初文中，十二分者標宗舉數，若根若境下釋十二分。
然十二分有其二種：一所託緣明十二分，謂六根六境是十二分。
二者能生所生合取為十二分，能生者六根也，所生者識也。
於此門中不取六塵，以踈遠故，准文可知。
剎那壞滅者，示無常理。
如上所說根塵等法，理外淨虗無自性故，
不過一念生即滅故，說為無常。
下釋分齊。從梵世下至非想者，即是十二因緣所及分齊。
唯有如來離因緣者，示十二緣所不及處。
問曰：若言唯有如來離因緣者，何故經言六波羅蜜修圓滿故證得菩提名為報佛耶？
答言：佛教有其二種：一者修捨對治教門、二者破相入證教門。
若依修捨對治釋者，如來離彼十二生死因緣，故言如來離因緣也。
然修六度圓滿成時及證菩提，是故如來亦名報佛。
若依破相入證教釋，一切諸法不動真際，故經說言一切眾生即涅槃相不復更滅。
以是義故，所滅諸過元來不生，今何所滅？
所修行法對何而修證菩提乎？
是故說云離因緣也。 ^148c34

自下第二示其四相所相分齊。
內者內身，外者外器，動者欲業，不動即是上二界法。
如是等法皆是無常，如世現見瓶衣等物。
良以斯法由四相，四相不停一念。 ^149a38

自下第三八識道理非凡愚境。
就中兩節：初從諸識微細已下至所能知見者，
宜釋八識微細難知；後眾仙外道下至心相差別者，釋通所以。
初文中言諸識微細者，釋諸識體似一似常、
非常非斷，凡愚不了計一計常，遷流故非常、
速疾故非一，如是八識諸佛乃知。
非世間境下釋所以，謂仙外道為愛煩惱所纏縛故，不能了知八識差別。 ^149a46

自下第四、非因計因，邪心修行，不能出離三界火宅。
就中兩節：初以法說示邪心計；後汝不知耶下，
勅令捨邪，以喻示過。
法說中，言勉意勤行者，世間愚夫欲求長壽，
依毗陀法唱歌、祠天、侍火、祭神種種邪行，終不能得安樂壽命。
言毗陀者，世間智者所造之論名為毗陀，
故結示過，終亦退還。
汝不知下，勸令捨邪。
三毗陀者：一、梵王出欲論；二、釋帝桓因種種善論；
三者、外道種種計我論。
依如是論，所起邪行只三界無常之果，
故引喻云：譬如芭蕉，性不堅固。
上來總釋諸世間法無自性訖。 ^149b12

自下第二、對前虗染示其實淨。
就中三節：初、是諸如來下，至應善修行者，
舉勝勸修；二、密嚴中人下，至淨無雲翳者，
依因所得果報殊勝；三、一切諸佛下，至度生死岸，彼國中人作業殊勝。
密嚴佛土者，舉勝仰求；若樂解脫等者，勸令修因。
准文可知。自下第二、釋得報勝。
無有眷屬下，至之所染著者，明離過勝；
如蓮華下，明報體殊。
文現可知。自下第三、釋作業殊勝。
就中三句：一切諸佛恒共攝受者，是第一句得加被力；
沐淨戒流、飲智慧液者，行涉佛行，此即第二句因行殊勝；
得真實解、度生死岸者，此即第三句得果殊勝。
如是等文，相現可知。 ^149b32

自下第二、依宗廣釋中，第三、世間理無情有。
就中，先釋世間理無；後眼、色為緣，釋諸世間於理雖無，而妄情中恒似有現。
初文中，言眾生身下，舉總顯別。
言諸界者，謂十八界。
五蘊即是成人、成法二種五蘊。
言識等者，此即八識。
如是眾法如夢所見，無而妄見，悟即本寂，是故結言皆無所有。
眼、色為緣下，釋情似有。
就中八節：一者、諸識從緣起義；二、一切境界下，
至逐於磁石者，起識之緣，還依識立；三、
又如陽焰下，至但是凡夫心之變異者，
能造四大空無自性；四、如乾城之中下，
至進止云為亦復如是者，世間作業四威儀等，
似有無實；五、如夢中所見下，至本來寂靜者，
五蘊等法，情有理無；六、地等和合下，至世間諸法悉亦如是者，
四大所成麤現之物，無法而妄見；七、一切世間下，
就五蘊法，情有理無；八、三界之中下，總結示過。
就初文中，先法後喻。
識不自能生，要待緣和合，如火待木緣，爾乃得熾燃。
一切境界下，第二、識所緣境界不可自能立，
要依所生識，隨識而立，故引喻云：如鉄動移，逐於慈石。
又如陽焰下，第三、釋能造四大，無而似有。
先喻後合。喻，文現可見。
後合文中，先立理；後合但是下，釋通疑情。
此中無有能造等物者，此即理無，此者空理，
此空理中無有能造、所造等物。
立道理訖，下即通疑。
文外有疑：若四大等理中無者，云何見有四大等法能造諸物？
小乘師有此疑難，經自通言：但是凡夫心之變異，
理中雖無，妄情似有。
如乾城中下，第四、世間所有作業、四威儀等似有非實。
先喻後合，文現可見。
如夢所見下，第五、約五蘊法釋情有理無，文現可見。
地等和合下，第六、釋四大所造麤顯之物。
微塵聚集有形像物，理無情有。
先法後喻。喻中二段：先引喻況，後即結合。
喻中，初喻喻法本無，倒心妄計，似有而現；
後喻喻法一起以後，自相續現，無能令起。
如是諸文，准即可知。
汝諸佛子！應懃觀察者，結勸令修，亦可知也。
一切世間下，至虗偽不實者，第七、就五取蘊歷示情有。
就中五節：動搖之物者，是即色蘊。
先法後喻，准即可知。
瓶、衣等想者，就於想陰等虗不實。
苦、樂諸受者，示受蘊法情有不實。
行如芭蕉者，示行不實。
識如幻事者，示識虗偽。
如是諸文，並現可知。
三界之中，總結示過。
無而妄見如是等法，聖者覺悟本來寂滅，
凡夫、小兒不知此法但虗相現，執著為實，是故結言但誑愚夫。
上來釋情有理無訖， ^149c6

自下第三示正勸修。
就中三節：初若諸佛子下至密嚴之土者，
舉益勸修；次一切世間下至非心所行者，
示正道理；後一切諸相下示過分齊勸令解脫。
就初文中有三種益：一達法無畏益，二以智慧火下斷除鄣礙益，
三即生妙樂下身居勝處益。
文相並現，准即可知也。
一切世間皆無有相下示正道理。
先示正理，後一切諸相是三界法下顯相過失。
一切世間皆無有相者，妄想心中浪計諸相，
若悟理者相即無相，非滅相後乃名無相。
如夢中相相即無相，無非夢覺已始為無相。
此即總示真正道理。
凡夫迷理妄取相，不知相空計實有，聖者達空不取相，
是故如來自判云：相為繫縛，無相即解。
下釋所以。文外有疑：何故相者為繫縛，無相即為解？
此有何意？今即通言相是妄心境，妄心所取不真實故。
言相者為繫縛，真實法者是智境，離眾相故非妄心所行，是故宣說無相即解。
一切諸相下示相過失。
先示過失，後若能於相下勸捨諸相必有利益。
如是二文相現可知。
上來金剛藏自立道理釋唯識義訖。 ^150a36

自下第二、問答廣釋前所說義。
就中分二：初問後答。
就問文中復分為二：初嘆說者德；後何故下，正發問辭。
就嘆德中復有四節：一、嘆攝眾德，謂菩薩眾中最為上首；
二、嘆智德，謂成最上智，下文是也；三、在瑜祗眾下，
嘆化他德；四、嘆辨才德，謂能於一劫下文是。
初文可解。就第二文中，無量悉檀者，悉檀，
梵音，此翻名宗，亦名為成，亦名為理，如楞伽經具廣分別。
然悉檀義略有四種：一、世間悉檀；二、第一義悉檀；
三、對治悉檀；四、各各為人悉檀。
具如楞伽子註中釋。
若別論之，十二部經、八萬四千一切法門皆攝在斯。
今此經文依別廣釋，是故說言無量悉檀。
餘文可解。第三文中，瑜祗眾者，瑜祗，梵音，此翻觀行。
此金剛藏在觀行眾中能決他疑，又知眾生身之根本。
根本有三：一者、愛業為身根本；二者、無明為身根本；
三者、真心為身根本。
二乘之人唯知愛業麤起無明為身根本，
不知元品微細無明及與真心，菩薩乃知具是三本，
眾生身立，是故宣說身之本起。
下嘆辨才德，謂於一劫或一劫餘恒說不盡，是故結言演而不倦。
倦者，盡也，窮也。上來嘆說德訖。 ^150b24

何故不為下，正發辭問。
就中五節：一、何故不為下，至愛為堅縛者，
責前不說，今請為說因緣正理縛解所以。
二、眾生之下，至無明、愛、業以之濁亂者，請說亂識馳流難禁。
三、眾生身中下，至顯現眾彩者，請說妄意為妄法主。
四、如是之義，仁何不說者，總責不說。
五、又如眾色下，結嘆說者有能說德。
就初文中有二節文：一、示上文所未所說；
後、令諸智者下，釋所以。
此即示其文未說，謂離諸逆順、似非似因真實之法。
如是等義，前文不說，故今列所，請為說之。
逆者，下流向三惡道；順者，上流向人天道，順人情故。
又一義說：妄法違理，逆聖人意，說名為逆；
教所起行，順情理故，說名為順。
問曰：逆法可捨，應言遠離；順法可憑，云何說離？
答曰：就理而言，逆順二法無可取捨，但知虗相；
但就情言，有逆有順。
今就理說，故二俱離也。
似非似者，義兼兩釋：一、就因果相生道理說似非似。
謂以煩惱生果報身，說名非似，不同類故；
以何煩惱生後煩惱，名為似因，以同類故。
業亦如是。二、就立量道理釋之。
如立宗言：聲是無常因，云所作性故。
此因遍有無常法中，彼此似故，說言似因。
然所作因、所作雖同，有各別因。
瓶貧人功德成，以火燒乃成；聲亦所作法，應以火燒成。
此因不相似。更有立宗，聲是常住因，云：
以無形故，此因不定。
若無形因成聲常者，諸心、心法皆無形礙，應亦是常。
以是不定，故不相似。
真實法者，如來藏心緣起作法，離上所說有過法，故名真實。
釋因緣理訖。令諸智者下，釋縛解所以。
言諸智者者，世間聰明無正信者，名諸智者。
又佛法中信行菩薩未有解行，名為智者。
心淨無疑者，勸信法空，遣除疑惑。
淨者，信也。捨蘊因緣疾得解脫者，舉利勸修，相現可知。
法與非法下，出蘊因體。
善法名法，可欣樂故；惡名非法，可厭捨故。
此中合言善與不善是蘊因緣。
如地持中義饒益聚、非義饒益聚者，與此文中法非法同。
智能脫苦下，出縛解體。
如是蘊法，誰得解脫？
誰為繫縛？故出體言智能脫苦，愛為堅縛。
眾生之心下，請說凡夫亂識馳境難禁所以。
先釋所託緣。就實為論，六識皆爾。
然此文中且論眼識，餘識纇知。
眼識生時，因色與明作意等緣而得生起，
不能自生假眾緣故，虗無自性。
然似有性，往來速疾。
凡夫、二乘不知虗假，是故說言難可覺知。
後釋所以。凡夫、二乘由何不知識無自性？
下釋所以。無明、愛、業以之濁亂，良以二乘未斷種子，以此不知六識性空。
眾生身中下，第三、請說妄意與諸妄法為主為本。
就中分二：一者、法說，二、引喻況。
法說文中種種諸法者，蘊、界、處等名種種法，
又色、心等三聚之法為種種緣。
意為先導者，從無明、業六種妄意親迷真心，
轉變成麤蘊、界、處等，是故說言意為先導。
意最速疾者，妄意違理，理外浮虗，於一念中不能#CB00925;住諸無常中，
此意為初。初故名最，非是剎那有長短異，
良以剎那麤細同然，無有進退。
以最初故，說名為最。
意為殊勝者，顯識位中忽現見相，亦能攝諸法習氣令不斷絕，
有勝功能，故名殊勝。
隨所有法下，釋諸妄法妄意中現，如明鏡中諸像顯現，是故結言意為其性。
下以喻顯，如摩尼珠隨所應者現種種色。
如是之義仁何不說者，結責不說，文現可知。
自下末後結嘆說者有能說德，先喻後法。
說如是等，文現可知。
上來問訖。 ^150c14

自下第二金剛藏答，文分兩節：初長行答，後以偈頌廣答前問。
就長行中分為五段：一是最寂靜下至各差別者，
釋自受用土及法性土體常淨，非諸外緣所毀敗法。
二是轉依識下至所行之境者，釋密嚴土離過淨處。
三是如來處下至闇冥之網者，釋密嚴土非諸邪因所感之果。
四阿若悉檀下至清淨智境者，非諸世間邪智所量。
五諸仁者下許廣宣說。 ^151b26

就初文中分為三節：初有四句出自受用淨土體性；
次亦是智慧下至所止之處者，諸修行者窮到止處；
後本來常住下至各差別故者，外諸邪緣不能成敗；
最寂靜者，諸外喧緣所不及處，故言寂靜。
是大涅槃是妙解脫者，自受用土修所得果，
圓滿故涅槃，離患故解脫也。
是淨法界者，法性淨土諸法之性，故名法界。
如是淨土修觀行者所窮止處，是故宣說亦是智慧及以神通諸觀行者所止之處。
下釋外緣不能成敗，文復三節：初即淨土體性是常，
凝然不改；水不能濡下，外諸因緣不能成敗。
本來常住者，法性淨土從本以來不動真際，
故言常住；無斷絕相，故言不壞；離有無相，故言不滅。
下釋外緣不能成敗，文分為二：先水不能濡下至尋復破壞者，
釋緣不敗；後非諸似因下至各差別故者，釋緣不能成。
初文復二：先法、後喻。
相現可知下，釋緣不能成。
謂此量家，宗、因及喻所不成立，良以淨土絕諸表示尋思境界，
比量但行表示境故。
言似因者，但無常法俱用所作功力成因，
唯法別異，所作因同，彼此相似，故言似因。
不似因者，聲論所立聲是常住，宗、因云：
以無形故，此因不定。
貪、瞋等法亦無有形，而是無常、不似常宗，故不似因密嚴佛土。
如是比量所不成立。
何以故下，釋不成所以。
宗及諸分是不定法者，汎立常宗，對無常法而立常宗，無常亦爾。
若無無常，常宗不成。
因、喻亦爾，以是相待假之法故，無有自性，是故說言宗及諸分是不定法。
諸宗及因各差別者，常、無常宗自有分齊，
因亦各別，故不能成密嚴佛土。
良以淨土遍周法界，無彼此異，故無所對，
不成宗、因，是故宣說諸宗及因各差別故。 ^151b40

是轉依識者，自下第二離過淨處轉依識者，
離生死過盡無餘故名轉依識，轉成一切無漏功德亦名轉依。
超分別心非諸妄情所行之境者，金剛心中無明妄想都盡無餘，
亦緣修智分別無漏亦盡無餘，真修無漏乃可證故，是故說言非諸妄情所行之境。 ^151c46

是如來處者，自下第三釋密嚴土唯佛所居，非世邪因所感得果。
就中三句：初是如來處無始無終者，如來是主能居淨土，
本來恒居非始今日故云無始，無有敗時名為無終。
能居所居皆無始終，無始故非過去世，
無終故非未來世，緣無合故亦非現在，故言無始無終。
次非微塵生下非邪因得，就中有三：初非微塵生下至首羅而生者，
淨土不從邪因所生。
次非無明愛業所生，佛法所說十二因緣亦不能生密嚴淨土。
後但是無功用下，八地已上無功用智為因而生自受用土。
就初文中外道所計邪因有四：一計微塵是常不滅能生諸法；
二計自性亦名冥諦；三者計樂，謂梵王樂時能生善法、
瞋時生惡；四計摩醯羅天王能生諸法。
如是邪因不生淨土。
次佛法中所說因緣不生淨土，准即可知。
後示正因，但八地已上無功用慧為因生起，
故出過三界，文現可見。 ^152a8

阿若悉檀下，非諸世間邪智所量。
就中，初釋世間邪智所不顯示；次乃至資糧下，
釋未證位人亦不解了；後唯是如來下，示正證人。
初文中言阿若悉檀者，是天竺音，此翻第一義諦悉檀，
亦名智慧所證成宗，此即舉正。
非因明下，簡却邪宗。
邪宗有四：一者、因明，二者、勝性，三、計自在，
四者、聲論。言毗陀者，如上所說三毗陀論。
如是邪宗不能顯示。
如來淨土資糧位下，未至證位菩薩智慧亦不能了。
唯是如來下，示正證人。
唯佛非餘，謂於十地歷修諸行，究竟滿足如是智慧，乃達法性。
十地菩薩隨分未窮，猶不名境。 ^152a38

自下第五許廣宣說。
先是世間迷邪執故起悲愍心，後我今下許為廣說。
迷於世間為業非業者，良以世間唯一心作，
凡夫不知顛倒推求微塵因，是故說言迷於世間唯是心作。
但心為業，身口非業，隨心轉故假名為業。
業者動也，由心迷故向外轉，故名為業。
我今當下許廣宣說，令諸定者獲於安樂。
此即說益。 ^152b10

自下第二偈頌廣釋，就中總有五十八行半，
分為五節：一者從初乃至一切從心起來有八行文，答長行問中眾生之心等文也。
二、此密嚴妙定下至莫不皆成就來二十八行半，釋長行答中密嚴佛土下文也。
三、分析於諸色下至如是生住滅等七行文，答前問中捨蘊因緣等文也。
四、若業若業下五行半，釋前長行中一切凡夫下文。
五、世間非勝性下九行半文，結示正理。 ^152b22

初文復二：先有四行答長行中眾生之心因色與明等文，後有四行答長行中眾生身中種種諸法下文。
就初文中，初一行半示正道理，答前問中心因色等眾緣所生，
以此明知有能所身，託所取緣方得生起；
後二行半凡夫二乘迷惑此理，浪起分別。
初文復二：上有二句示正道理，下一行文釋所以。
內外一切物者，內謂眾生，外者山河。
言所見者，取也。如上內外皆心所緣，故言所見。
唯自心者，示唯識理。
內外諸物一心所現，如夢所見，夢外無物，
唯無心作，故言唯自心。
下釋所以。文外有疑：若唯有識無外境者，
何故現見、見相二分有而不無？
是故通言眾生心二性，能取及所取。
眾生心者，謂見識心，此顯識中分出現相，故言二性。
心體有二門者，心體即是顯自體，此即唯量。
有二門者，見分、相分，此即唯二。
即心見眾物者，即顯識中所現見分，還取自心所現相分，是故說言即心見眾物。
是唯種種示正理訖。
自下第二凡夫二乘浪起分別。
就中二節：初一行半約凡夫通，後有一行約二乘辨。
初中半行出其過失，後之一行釋通道理。
如是等文，現可知也。
下通二乘邪分別。
言諸仙者，謂二乘人伏現起惑樂寂靜故，說為諸仙。
智微劣者，二乘之人但緣諸法苦無常等伏起煩惱，
不能觀察真如平等斷種子故，說為微劣。
不能明了知者，於一切法本無生故今即無滅，
苞迷不識妄計諸法滅却始，是故說言不能明了知。
無相如如名真實理，有相諸法名分別路。 ^152b38

自下第二答長行中眾生身中種種諸法，意為先導下文也。
就中分三：初一句表宗，次一行三句引喻顯示，後二行文法說合結。
言是心者，第四顯識。
名為是心有二性者，從無明識轉至顯識時，
忽起見相二門差別，以是故言是心有二性，此即答前意為先導文也。
就引喻中三句引喻，一行結釋。
如鏡含眾像者，喻前二性以心為體，更無別法為二性者，
如鏡中像速起尋滅，答前文中意最速疾。
亦如水現月者，月與水俱相應而有，喻如妄意與諸法等，
為本能持如水持月，答前問中意為殊勝。
翳者見毛，輪者但是眼錯亂見以眼為體，
猶如諸法妄心為體心外無法，答前問中彼法皆以意為其性。
下一行文結合可知。
自下二行以法說結，初行示過、後行示理，文相並現准即可知也。 ^152c40

此密嚴妙定下二十八行半，釋長行中密嚴佛土是最寂靜等文。
就中四節：初有四行歎密嚴因勝，餘行終所皈；
次十二行半勸修勝因，示過令厭；三、七行半校量勝劣；
四、有四行半授佛職位。
初文復三：初上二句嘆其因勝，次二行半敘餘劣因，後有一行諸行終歸密嚴勝處。
嘆因勝中非餘之所有者，簡却七地已下諸行，
取八地以上無功用位，文現可知。
第二文中初有兩句總表現示，是故宣說生於諸福地，三界人天名為福地。
下有二行別敘劣因，准文可知。
住彼非究竟等下，諸行終歸密嚴勝處，
此即顯示一乘道理，文現可知。 ^153a20

自下第二、勸修令厭。
就中三段：初有半行，總勸修捨；次十一行半，
別勸令厭；後有半行，結責不修。
就初文中，上句勸修，下句令厭。
文現可見。就別厭中，先即法說，勸令厭離；
後譬如下，引喻示之。
就法說中，初之二句：我所相縛，男女相躭。
愛者，明貪所縛。精血共和合者，種子不淨。
如蟲生臰泥者，住處不淨。
此中生亦爾者，合喻也。
初受生時，染污意識，亦復如是。
九月或十月，諸根漸成就者，住胎時分。
時至出母胎下，從出胎去，乃至愛取，且除不說生老病死等。
我觀諸眾生下，類釋一切十二因緣，展轉無窮。
文現可知。上來法說文訖。
自下引喻，前喻後合。
喻文三節：初譬如石女人下，至初生及後終者，喻前文中眷屬相羈縛下文也。
次又夢山川中下，喻前文中九月或十月等下文也。
後復有多欲人下，喻前文中我觀諸眾生下文也。
一切世間事下，合所引喻。
如是等文，文相並現，准即可知。
汝於如是定下，結責不修。
上來第二、勸修勝因，示過令厭訖。 ^153a42

自下第三七行半校量勝劣。
就中三段：初四行一句，釋三乘人所修劣弱；
次而常修此觀下二行一句，釋大菩薩所修行；
後世間下一行，對前二行校量勝劣。
就初文中，先舉能行者，謂諸二乘及菩薩乘。
此中菩薩資糧位中初業菩薩，如是菩薩自利為先，
利他行兼，與諸二乘行有相似，一處同釋。
次在於空閑處下三行等所住處，食閻浮下現修業相。
就所住處凡有三種：初或住於乳海下乃至雪山者，此即山間住。
一云摩羅延者，此翻七金山。
須陀與臏陀者，此翻平壤，謂七金山乳海間中平壁壤有也。
摩醯因多羅者，此翻大鐵圍山也。
雞羅婆利師者，此翻小鉄圍山也。
次或在劫波樹下一行，示依樹住。
後半住婆羅上者，依屋舍住也。
一云劫波樹者，是諸天子等此樹下常評論正法處也。
波利耶多羅者，是七寶行樹也。
拘#CB16014;羅樹下，此樹諸天子聚集戲樂處也。
半拄波羅上者，是石名也。
諸天子等集此石上坐，以常食閻浮樹菓處也。
食閻浮下三句，釋所作業亦名所修，文現可知。
上來釋二乘等所修行者皆名劣弱訖。
而修此觀下二行一句，釋十地中所修勝行。
就中先法說，次喻合。
初文上句，明能觀心無間絕也。
過去未來者，此所#CB00925;時。
常坐於蓮華下二句，明身業靜。
正定恒觀察者，明意業靜。
正定者，定心也。觀察者，是慧心也。
諸根善調攝者，戒行具足也。
不散於眾境者，不起煩惱下，喻及合文相現可知。
上來例勝訖。世間若出世下，校量勝劣，准文可見。 ^153b28

自下第四、授佛職位。
文分為二：初一行偈釋分別心中所修禪定有過必捨，後三行半離過證成。
初中，上半出諸禪體，下半所現境界不同。
言遍處者，十一切入名為遍處。
下明境界。十遍處中見水、火，無色定心見虗空相，
無想四禪見日、月、蓮華。
問曰：無想無心云何見相？
釋言：無想義釋不定。
若依薩婆多，無想定中實無心識，但有有漏非色非心，
心替補心處持，心身不滅。
若依成實，但滅麤現分別意識，微細意識猶在未滅。
若依大乘，麤強分別意識滅故，名無想定。
本識、末那及細報識恒行不滅，滅有心故，緣境何疑？
如是定中能取、所取分別未滅，以是必捨。
自下第二、推求證實。
先有二行明自利德，後具足眾色身下明利他德。
就自利中，初一句若離是分別者明所離過，
謂前定中所見諸相皆分別心，理外所作非捨不證，是故必捨。
次其心不動搖者明所得益，謂密嚴定與理相應，
不起別取捨諸相，以是故言其心不動搖。
即於三昧中下，十方無量諸如來前授得職位，文現可知。
釋自利訖。自下第二、外化德成。
初有半行明色身化他，次有半行以種種德化益眾生，
後有二句結示德具，文相可見。
上來辨釋授記文訖。 ^153c30

自下第三有七行文，答前問中捨蘊因緣等下文也。
就中二節：初有四行，示正破執修；若謂下三行，通外道疑。
初文復二：初之二行，示正道理；後此中下，破外邪執。
初示理中，一行三句，就色蘊體無所有理；
末後一句，類釋餘蘊。
初中，上三句，法說示理；次有二句，引喻顯示；
後之二句，答所引喻。
分折麤色，推求性實，但現微塵，了無自性，是故說言自性無所有。
譬如彪兔角，無分無分者者，引喻顯示。
言無分者，兔角本自無，無可分折故。
言無分無分者者，兔角若先有，可有能分方始無。
然兔本自無，何人能分令無角？
故言無分者。蘊有蘊亦然者，此合前喻。
蘊者，我所有法。我者，能有，故言有蘊。
外人如是計言亦然者，將蘊有蘊合前兔角喻。
就理觀察，非但無性，相亦叵有，猶如兔角，故言亦然。
同於幻所作者，如是蘊法於俗諦中非有似有，
誑惑愚夫，如幻所作，是故宣說同於幻所作。
一切皆如是者，將色蘊中所說道理，類餘曰蘊，
皆同不殊，是故宣說一切皆如是。
示正理訖。自下第二破其邪計。
就中三節：初三句，就理正破能作故作計；
次有三句，設許有，許有能作，不成道理；
後此言成過失下二句，結過示非，文理可見。 ^154a22

自下三行通外疑難。
初有二行列外人疑，後有一行示其正理。
就敘疑中，初行疑彼二種世間，次有二句疑彼六道各別不同，
後有二句疑彼諸根生諸識義。
通外疑訖。下一行文示正道理。
言此等者，此外所疑非一故等。
妄想搆盡無而似有，如夢所見無而似有，夢未覺時恒相續轉。
同於乳酪蘇者，乳等三種物，體一名轉變，
如是妄諸法，唯是分別心，變異似法現，是故結言如是生住滅。
上來答前中捨蘊因緣等文訖。 ^154b14

自下第四五行半文，釋長行中一切凡夫等文。
就中分二：初有三行表宗示正，後二行半敘外人計。
初文復二：初之一行表宗示正，復有二行釋通所以。
初一行中上半表宗，下半示正。
言若業者，善惡二業名之為業，諸無記法名為非業。
又心數中思數名業，餘名非業。
又三業中意業名業，身口非業。
如是諸業眾緣假合如幻如夢，凡夫於斯浪生執著而無自性。
下示正理。修正定者，觀此諸法如夢乾城不起分別，文現可見。
眾生無始來下釋所以。
初行釋所以。有何所以？
眾生妄起執著，故今通云眾生無始來等文也。
准即可知。後行示理。
以理尋究諸根如幻、境界如夢，如理修行者不見能作人，
不見作具及所作業，是故結云定者不分別。
自下第二敘外所計。
就中兩節：初之一行敘計因生果，後一行半敘自然無因。
如是兩節文相現可知。 ^154b30

自下第五、結示正理。
就中兩節：初有三行，示外人過；後六行半，結示正理。
初中一行，示外人過；後有二行，釋通所以。
上之半行，示邪因過；下之半行，示無因過。
文現可知。下釋所以中，初行釋所以，後行引喻。
惑心妄計者者，指前有因、無因二見。
不知其體性者，體性即是如來藏性、緣起法界。
如諸波浪，水以為體，水外無波。
然諸凡愚不知諸法體即如如，妄計有性，是故說言不知其體性。
為業？為非業？為者，計也。
此中合言計業、非業。
下即引喻，上半喻況，下半結合。
如以毒藥置於乳中，轉變至蘇，若人喫蘇，蘇能殺人。
諸法亦爾，妄執分別，恒俱行故，成惡致苦。
文相可見。示過已訖。 ^154c12

自下第二結示正理。
於中二段：初有三行法性隨妄緣成諸世間，後三行半法性隨行翻妄成真。
初文復三：初之一行表宗顯理，次有一行勸修正行令捨妄念，
後有一行釋通外疑。
初中上半顯示正理，下半迷理浪生分別。
勸修正行中，上半勸修行，下半誡勅莫生妄念。
通外疑中一句者，諸說通疑，下之三句引喻顯示。
如是等文相可知。
自下第二法性隨行翻妄成真。
初行法說，後二行半引喻顯示。
法性、業性體一名異，凡夫、二乘、新業菩薩所不了知，故云甚隱。
餘文可見。喻有二種：一喻智火能斷業體，二者燈喻斷業勢力。
如是等文相可見。
other:: 
# 分別觀行品
分別觀行品 ^154c34

何故此品來？良以前品廣明道理，而未辨釋順法修行終成德義，
故此品來廣釋行儀順歸本性。
就此品中大分二段：一以長行辨釋行因得成威德，二以偈頌結前義。
就長行中復分為四：初從唱下至具諸功德者，
觀察諸法從眾因緣假名似有，推究體性畢竟不得。
次此觀行法下至不應貪著者，今此所說觀行法者，唯大菩薩堪能修行。
次譬如有人下釋通疑情，後若諸佛子下舉益勸修。 ^155a10

初文分二：從此唱下，至都無實物者，廣引喻相，
明法假有；後若諸定者下，依法修行，離過得益。
初文復二：先以喻況，廣明假身無有自性；
後智者下，合所引喻。
假法有二：一者、內，即以舍喻及指成拳喻兩喻示之；
二者、外法，即以軍、徒、車、乘等喻而顯示之。
如是諸文，並現可知。
智者觀之下，合所引喻。
合上二喻：一、從悉如夢下，至同於朽屋者，
合前內身喻；二、不生不滅下，合外法喻。
初文復二：一、如夢者，喻身本無，妄計為有，猶如夢事。
凡夫身宅者，此即結合，身為窟宅，我為中居，以是故言凡夫身宅。
二、高山喻，喻五蘊身，但有虗相，不可保信，准即可知。
自下第二、合外法喻。
先法，後喻。外法但心，心外無法，妄心迷亂，於無計有。
以無體故，不生不滅；以無我故，非自；離我所故，非他。
法文訖。下舉喻合，亦有兩節：初乾城等五喻，
喻法無而似有；後如盲相假喻，喻法但有虗相，無有實性。
如是諸文，相現可知。
自下第二依法修行，離過得益。
就中三節：初若諸定者下，至不受諸有者，
離行成；次常樂修行下，至不生染著者，
外緣不能虧；後身雖在此下，至具諸功德者，
外化雖同凡，而內勝德滿。
初中有二：先作是思惟等者，勸誡離過；
後離覺念等下，釋所得益。
次常樂修行等者，行已成故，所有外緣不能破壞，准即可知。
後身雖在此下，外化雖同凡，內德自滿。
不能見頂者，世有德者所不能勝。
是人不久下，內德充滿。
摩尼寶藏宮殿者，色界天宮也。
釋初段訖。 ^155a26

自下第二今此所說觀行法者，唯大菩薩堪能所修，非下人分。
就中四節：初此觀行法下至廣大之心者，舉勝勸修。
次大心之人下至密嚴佛土者，明所得益。
次此土廣博下至所不能得者，釋雖過生、有過不生。
後諸仁者此土清淨下至不應貪著者，勸修對治。
初文中言是大心者，汎釋有三：一對小乘名為大心，謂十信上皆名大心。
二者證位名為大心，謂初地上三並觀位，八地已上方名大心。
所行境者，十信已上信心所行，初地已上證智所行，
八地已上無功用智所行境界，此即舉勝。
仁應速發廣大之心者，勸令發行。
次大心之人下釋大心人所得利益。
益有二種：一歸過益；二者乃至下生淨土益。
光明宮殿者是過離處，謂色界中純大菩薩所居之處，
修菩薩行斷煩惱故，是故說言離貪瞋癡。
乃至下明生淨土益，准即可知。
此土廣博下釋密嚴土離諸過患，有過之人不得往生。
過有三種：一三界中生老死過，二者分別所生倒相，三者妄識計著之過。
如是諸過悉皆遠離，是故說言妄計之人所不能得。
諸仁者！此土清淨下勸修對治。
就中有二：初即法說，如有女人下引喻顯示。
法說復二：初勸修對治，後何以故下釋成過所以。
良以所離具有十使，今就本強但說四使。
何以下釋通所以。
問：何故貪等要須離之？
即釋通言貪等煩惱取諸境故。
若取境者有何等過？
下即傳示有二過失，故結示言即二覺生：
一者生貪等，二者逐求境界所縛。
以貪增故逐求不息，如是二過於定最妨，故今勸捨。
下引喻示，先喻後結。
喻有二節：初從端正下至欲心迷亂者，
喻前生貪；後若行若坐下喻前境界縛心不息。
如是二文現相可知，是故下文結合可知。 ^155b26

自下第三釋通疑情。
文外有疑：若一切法本不生者，因何得有有無等見？
故引喻通。就中有三：初引喻相，次世間妄見下至不平等覺者合所引喻，
後應以智慧下結勸修習。
初喻文中先喻有見，後兔角喻喻其無見。
良以凡夫不知諸法眾緣假合，似有而非有，
妄計實有，因此有見仍起無見。
無見因有起，無見不成無；有見對無生，有亦不成有。
故知有無見，但是妄分別。
喻文相現，准即可知。
世間妄見下合所引喻。
先合有見，後求其體下合無見喻，示現可知。
應以智慧下結勸修習。
先勸觀察，後皆如妄見下結現可知也。 ^155c34

自下第四、舉益勸修。
文分兩節：初、世間益；後、住於彼已下，明出世益。
作如是觀者，結上道理。
隨其意樂以下，生所說。
或生人中下，別就三界受生死報修行勝因。
人中但取轉輪王者，就勝為論，欲界六天并下三禪所勝因得成究竟故並取。
第四禪中除廣果天，不決定故。
不定云何？廣果天中有三種人：一者、邪見人，
生無想天；二者、樂慧人，生五那含天；三者、
果樂定人，生無色天。
有是不定故取之。
十梵處者，第四禪上總有十處，今除廣果但取餘九，准文可知。
自下出世益。住於彼者，結上三界修行之處。
從此而生清淨佛土者，生淨土益。
常遊妙定者，無功用行常現前也。
至真解脫者，成佛果也。
上來釋長行訖。 ^156a6

自下第二以偈結頌。
就中十二行半分為三節：初六行示正理，
頌前長行中在空閑等下文也；次有二行半破外人執；
後三行三句舉益勸修，頌前長行中應以智慧等下諸文也。
就文中分為三節：初一行半釋無常法乃成因果，
次有一行釋因果同體不離於心，後若復下隨緣轉變不守自性。
初文上半引喻顯示，下一行合。
此釋無常剎那不停乃成因果。
又四緣中次第緣法，要先法滅後法得生。
次中上半引喻況示，下半合結。
以埿作瓶，瓶埿同體，心作諸法，法不離心，以心為體。
下即合結。言奢摩者，此翻名為觀行之心，亦名體性。
所觀之法不離於心，如瓶埿作瓶不離埿，色法自性不離心義亦復如是。
若復兼用下釋色差別，雖不離心而隨緣變不似埿色。
就中復三：初同類法隨緣改轉不守自相，
如埿火燒生雜色相；次箭竹生葱下有一行，
無自類法從緣忽生；後世間之中下結示道理。
前兩節文相現可知。
第三文中果似因者，種穀得穀以埿作瓶，如是等果並似其因。
不似因者，如世間中牛糞生蓮根、炭生黑麻、
箭竹生葱，皆不似因。
下有二句結示正理。
此即簡却外人所計常因能生無常果法，是故結言皆因變壞而有果生。 ^156a30

自下第二有二行半破外人執，一行三句正破，後有三句釋通正理。
初中復二：初一行破微塵因能生色等，後三句者破計我為因。
初中上半破外所執，下之二句誡捨邪執。
良以佛法因果二法俱是無常，乃成因果。
然外人計微塵因常，所生色等是無常故，
因果相違，故今破之。
下有三句破計我作。
無能作我者，此即總表。
言內我者，自身蘊內有我在中，計身內我故，故名內我。
言勝我者，徧法界我量同虗空，故云勝我。
無我意者，我與意俱方作諸法，非我獨作。
如是等我為妄想計，就理永無，是故說言亦無我意。
下有三句釋通正理。
但從因緣和合假生，無因果性，准文可見。 ^156b22

自下第三、舉益勸修。
就中，初行離四魔，次有二行勸捨三毒，後一行勸修對治。
如是等文，並准可知。
other:: 
# 賴耶立品
賴耶立品 ^156b44

何故此品來？上明諸法唯心所作，心外無法，
然心多種，就何等心作如是說？
欲通此疑，故此品來。
就此品中，大分為二：初長行釋，後以偈結。
就長行中，復分四節：一、從此唱下，至是佛境界不可思議者，
引苦所蒙，勸生信樂；二、如來昔為下，至莫不瞻仰者，
廣示現在諸佛神力，令起仰信；三、諸佛體性下，
至心亦不動者，明佛性甚深，若得見者，
必成佛道；四、從內外境界下，標唯識宗。
前所明法，但為識現。
就初分三：一、蒙佛力，得妙定故，普見十方希有之事；
二、我於爾時下，至此為希有不可思議者，
定外所見不思議事；三、時天中天下，至悉復如故者，
化事已畢，還攝神力。
初文中言得妙定者，八地已上無功用定，
離有無相，故名妙也。
又即復云蓮華藏者，梵網所說蓮華藏界，
盧舍那佛所居之處，餘文相現。
我於爾時下，定外所見。
初見自身在密嚴土；復於爾時下，見解脫藏菩薩。
就中分三：初法說，次引喻況，後我見下，即生疑念。
疑念有二：一者、自疑，謂作是念時，因疑得益；
二、爾時下，釋於他亦疑。
如是諸文，並現可知。
時天中天下，化事周畢，攝神力竟，亦現可知。 ^156c2

自下第二現在如來所為難測。
就中分二：初從諸仁者下至修行善法者，
總釋如來因滿果成度眾生儀；後或有菩薩下別明所現不可測量。
初中二：先此唱下至悉已成就者，明因成滿；後轉復清淨下釋果成化儀。
初中先釋行所依他，謂從歡喜至法雲地文是也。
後釋所成行，行有二種：一自利行，謂得陀羅尼等下至大三昧等文是也；
二利他行，謂從意生身等下文是也。
就初文中陀羅尼者，此云總持。
總持有四：一聞持，二者法持，三者義持，四者忍時。
句者法持，義者義持。
一句文中百千萬說，一義之中百千萬義，
如是文義歷劫宣暢不可究盡，以是故言句義無盡。
釋因滿訖，自下果成金剛心中法行並成，諸過盡故。
無礙道中轉復清淨，解脫道時建成正覺，
遊觀道時住於密嚴他受用土，變現色像說法度人，如文可見。
自下第二別明所現不可測量。
於中略以六種形相化之：一者顯示佛身相好，
二現大樹緊那羅王，三現無量諸大菩薩住兜率陀等諸天宮殿，
四現普賢菩薩身相，五現禪師，六現八相成道之相。
如是諸文文相顯然，准即可知。 ^156c40

自下第三佛性甚深難可得見，若得見者必成佛果。
就中三節：初從此唱下至當得解脫者，
眾生身中悉有佛性，而無信行不能得成，故勸令起信。
次斯人或作下至王諸國土者，起菩薩行修行之土。
後若欲作佛下明修行終成佛之義。
初文中言佛體性者，體者如也，性者如上可生德義名為性矣。
如者今也，令作此言：今釋迦牟尼現今已得一切功德，
汝等佛子皆有性故，發心修行必當得之。
信為佛體者，義有二釋：一義釋之，一切善法信為根本，故言信心為佛體也。
一義更釋，信何信？
信佛體性，性信之境，故信為佛體。
餘文可見。勸發心訖，自下釋行。
次文分三節：初斯人或作下至而為天主者，受三界身修菩薩行。
次轉復清淨下至入一乘道者，生淨土中修菩薩行。
後離貪等習下與行所得利，重勸生信。
初文相現。第二文中入一乘道者，初地已上無分別智名一乘道，
金剛心時斷却一切煩惱習盡，欲界天魔所不能加，故言降伏欲界天魔。
如是等法非懃不成，是故說言夫精進光隆佛家者是。
內證智光者，智光無分別智。
言佛家者，法性真如名為佛家。
王諸國土者，外化德也。
釋行次訖。自下第三釋行終。
成就中分三：初若欲下至諸修行者者，法說顯示。
次譬如下至普心救療者，引其喻況。
後佛亦如是下合所引喻。
法說中言淨種姓者，眾生佛性無始已來恒在煩惱不淨心中，
無智慧火燒煉垢故不能自出。
今初地中燒除二障麤一分故，佛性一分始得顯，是故說言淨種姓也。
餘文並現，不須繁述。 ^157a30

自下第四標唯識宗。
前所明法但為心作，心外無法。
就中分三：初此唱下至密嚴中人善能知見者，
心境二法無有自性，但緣和合非有而似有故。
次一切眾生下至不為所雜者，明藏識中作依持之用。
後阿賴耶識恒與一切下，釋緣起用。 ^157b34

就文中內外境界下至一切皆是意識境界者，
所緣境心之所作，心外無法。
依阿賴耶下明六識等亦唯一心，隨眾緣故差別而現。
言內外者，自身名內，身外器皆名外。
復有一釋：莫論自他，五陰所成皆名為內，外器世界名之為外。
如是內外皆唯一心而惑亂者，妄執心外有我我所，故今釋通皆是識惑亂而見。
餘文可見。下釋六識亦唯一心。
就文三節：初依阿賴耶如是分別者，此即法說；
次譬如下引喻顯示；後心之體性下六識之心必有所依。
就法說中依阿賴耶者，一切諸法若染若淨，
不依藏識自體不立，猶如波浪若不依水自不得立，
又如草木若不依地不得生長，是故說言依阿賴耶如是分別。
下引喻況。喻有三節：初之二喻，喻於識體從緣立無有自性；
次霹#CB15439;喻，喻於眾緣無有定主；
後陶師喻，喻於心所相應起義。
初文亦三：初喻，次合，後此性下簡定非有非無之義。
准文可解，不須繁述。
次霹#CB15439;火出喻，喻眾緣中無定主者。
心亦如是，於諸緣中無定從生。
後陶師造瓶，喻於心所相應起義。
譬如陶師造瓶之時，要有陶師繩索輪等一時共作乃成於瓶。
心心所法亦如是，非先非後一時共聚乃緣境界。
下釋六識必有所依，謂如來藏。
故勝鬘云：若無如來藏，七法不住。
如是藏識非諸凡夫二乘所知，是故結言密嚴中人善能知見。
問曰：七地已來諸菩薩等可不知如來藏耶？
答曰：雖有知見不能窮了，故不可說善能知見。
上來心境二法無自性訖。 ^157b44

自下第二釋依持用。
就中雨節，初即法說，後譬如下引喻顯示。
說法說中，眾生身中如來藏者本來自有，非滅煩惱方始有之。
如波中水本來自有能持波浪，非波滅却方始有水。
言圓滿者，依持用中本來具足性功德法無所虧少，故言圓滿。
言清淨者，雖在垢穢而性清淨所不染污，
如水在波波不能污，故言清淨。
故勝鬘云：染而不染難可了知。
出過於世同於涅槃者，一切煩惱可不能染，
修行智慧亦不能淨，是故宣說同於涅槃。
下引喻相，有三節喻：初明月喻，喻法說中阿賴耶識本來而有；
次月在空雲喻，喻法說中圓滿清淨；後河中木喻，喻法說中出過於世同於涅槃。
就初喻中，先喻，次合，後無智之人下迷悟二人得失差別。
轉依差別者，金剛心時轉捨一切雜染諸法，
轉得一切清淨之法，所得所捨有差別故，是故宣說此差別法得者甚難。
第二第三二喻之中，並有先喻後合之相，准文可解。
上來辨釋依持門訖。 ^157c46

自下第三釋緣起門。
就文四節：初從阿賴耶恒與一切下至即成佛道，釋如來藏與一切法為因生起。
次一切眾生下至能作內我者，釋如來藏與一切法所依止故能持不失。
次意在身中下至悉是清淨阿賴耶者，
釋所持法依本識故同時而起，譬如波浪依水而起。
後阿賴耶下正明藏識緣起之時非自能起，要待外緣。
就初分三：初恒與一切染淨之法而作所依者，
此即總明緣起義，如水恒與波浪所依。
次是聖人下至而作種姓者，就法別釋。
後若能了悟下勸生信行。
初後兩節文相可見。
第二文中諸聖人者，初地已上證位菩薩，非一故諸現法樂住。
真修正智證藏識時，遠離四相所遷流苦，
是故宣說現法樂住，與理相應正定乃知，故言三昧之境。
此如來藏與六道四生及諸淨土為因能生，
又與三乘而作種姓，如草木等依地而生。
如是一切生死涅槃，以如來藏為因故生。
故勝鬘云：若無如來藏，七法不住。
一切眾生下與前所生法為所依故能持不失。
文分為三：初釋所持法差別不同。
次阿賴耶下至無始時界者，能持藏識平等一味不增不減；
後諸業下釋其業用。
初文中言一切眾生者，總舉凡聖為一切眾生，下別釋之。
先釋聖。眾生有具功德威力自在者，若別取者，
初地已上證位名聖；若通取者，二乘四果總名為聖。
乃至有生險難處者，凡夫所生三界六道總名險難處，
必退墮故，阿賴耶識恒住其中，體性平等一味而住。
無始時界者，界者性也，住者體也。
下釋業用。諸業習氣依藏住自能增長，
如是藏識亦能增長所持末法，由是計我諸凡夫等為能作我。
下釋末法依本而起，先法後喻。
意者妄意，此意能為七識作根，故名為意。
問曰：第七妄識具有六重，此言意者，六重識中為取何重名妄意耶？
答曰：前六種中但取智識相續不斷名為妄意，
不取前四，前四微弱故。
下喻顯示。如風速轉，謂妄意生滅一念之頃無暫住時，是故喻言如風速轉。
業風吹動者，有二業風：一者第二業識名業；
二者外緣，謂善惡業及諸境界發動名業。
如是妄意一動以後無不在處，故言遍在。
餘文可見。下釋賴耶不可自起，必待外緣，
文相顯然，准即可知。 ^158a30

自下第二偈，頌結釋。
總有二十八行，偈分五節：初有七行，頌長行中諸佛體性唯佛所知等下文也；
次有五行，頌長行中如來昔為菩薩之時等下文也；
次有九行半，頌長行中內外境界心之所行等下文也；
次有三行，頌長行中一切眾生阿賴耶識等下文也；
後有四行，頌長行中阿賴耶識恒與一切等下文也。 ^158c6

就初文中，初之二行，法說表宗；後有五行，引喻顯示。
就法說中，上二句者，勸責令知；下有二句，表佛遍後行。
上半現三十二相，下半現示六道雜形。
文現可知。就喻文中，有四種喻：初之一喻，喻於八識不相離義。
上半引喻，下半合喻。
第二喻，喻阿賴耶諸法中主能持自在。
一行引喻，半行合結。
如地喻者，喻阿賴耶能生諸法。
一句引喻，下句合喻。
第四喻者，喻於佛果化益自在。
一行半喻，下半結合。
如是諸文相可見。 ^158c18

自下五行，頌長行中如來昔為等文。
就中分三：初之一行，頌前長行中從初歡喜下文也。
行眾行者，頌得陀羅尼乃至首楞嚴諸大三昧名為眾行。
顯發大乘法者，自利行。
普與眾生樂者，利他行。
頌前長行中意生之身下乃至如是一切德悉已成就等文也。
常讚於如來者，頌長行中轉復清淨下文也。
次有兩行，頌長行中或有菩薩下也。
初之一行，三乘聖人名雖差別，終歸不離阿賴耶名，
是故結云皆是賴耶名，阿賴耶識隨緣流變而體不失。
後有一行，釋觀行者修行終成，亦不離是阿賴耶識，以是故言廣大阿賴耶而成於正覺。
言廣大者，阿賴耶識法界為量無處不在，故名廣大。
後有兩行，頌長行中是諸佛子下文也。
初之一行，頌長行中密嚴中人善能知見等文也。
後一行，頌前長行中與與諸菩薩蓮華化生入一乘道，餘文可見。
言見理者，三乘聖人見無我理，故言見理。
無怯人者，一切外道執見分明不可改轉，言無怯人。
如是等人所觀皆是賴耶，無異路故說言一乘。
第二文訖。 ^158c34

自下第三頌長行中內外境界等下文也。
文分為二：初五行半釋內外境皆唯是識下文，後有三行釋長行中心之體性等下文。
就初文中，初之一行頌長行中心之所行皆是唯是識等下文也，
次有一行頌長行依阿賴耶如是分別等下文也，
次一行半頌長行中此性非如陽炎夢幻等下文也，後有二行頌長行中如霹#CB15439;火等下文。
如是諸文相現可知。
後三行中，初之一行示道理，次有一行譬外所計，
後有一行破其邪執，文亦可知。 ^159a22

自下三行頌長行中一切眾生阿賴耶識下文。
就中初行頌長行中本末而有等，下文也。
次有一行釋長行中普現一切眾生界中，下文也。
後釋無智之人等，下文也。
如是諸文不須繁釋，文現可見。 ^159a40

自下四行，釋長行中阿賴耶識恒與一切等下文也。
就中初行，頌長行中若能了悟等下文也。
次有二行，嘆其教理俱離斷滅契會中道。
後有一行，修因得果成。
文相並現，准即可知。
大乘密嚴經疏卷第三
 ^159a48
