維摩詰所說經卷九
pin:: 
# 入不二法門品
入不二法門品
爾時，維摩詰謂眾菩薩言：諸仁者！
云何菩薩入不二法門？
各隨所樂說之。 ^567b9

會中有菩薩名法自在，說言：諸仁者！
生、滅為二，法本不生，今則無滅。
得此無生法忍，是為入不二法門。 ^567b13

德守菩薩曰：我、我所為二，因有我故便有我所，
若無有我則無我所，是為入不二法門。 ^567b19

不眴菩薩曰：受、不受為二。
若法不受，則不可得；以不可得故，無取、
無捨，無作、無行，是為入不二法門。 ^567b23

德頂菩薩曰：垢、淨為二。
見垢實性則無淨相，順於滅相，是為入不二法門。 ^567b29

善宿菩薩曰：是動、是念為二。
不動則無念，無念即無分別。
通達此者，是為入不二法門。 ^567b33

善眼菩薩曰：一相、無相為二。
若知一相即是無相，亦不取無相入於平等，是為入不二法門。 ^567b37

妙臂菩薩曰：菩薩心、聲聞心為二。
觀心相空如幻化者，無菩薩心、無聲聞心，是為入不二法門。
弗沙菩薩曰：善、不善為二。
若不起善、不善，入無相際而通達者，是為入不二法門。 ^567b41

師子菩薩曰：罪福為二，若達罪性則與福無異，
以金剛慧決了此相無縛無解者，是為入不二法門。 ^567c4

師子意菩薩曰：有漏、無漏為二。
若得諸法等，則不起漏、不漏想，不著於相亦不住無相，是為入不二法門。 ^567c10

淨解菩薩曰：有為、無為為二。
若離一切數則心如虗空，以清淨慧無所礙者，是為入不二法門。
那羅延菩薩曰：世間、出世間為二。
世間性空即是出世間，於其中不入不出、
不溢不散，是為入不二法門。 ^567c16

善意菩薩曰：生死、涅槃為二。
若見生死性，則無生死，無縛無解，不然不滅。
如是解者，是為入不二法門。 ^567c26

現見菩薩曰：盡、不盡為二法。
若究竟盡、若不盡，皆是無盡相。
無盡相即是空，空則無有盡、不盡相。
如是入者，是為入不二法門。 ^567c32

普守菩薩曰：我、無我為二。
我尚不可得，非我何可得？
見我實性者不復起二，是為入不二法門。
電天菩薩曰：明、無明為二。
無明實性即是明，明亦不可取，離一切數，
於其中平等無二者，是為入不二法門。 ^568a2

喜見菩薩曰：色、色空為二，色即是空，非色滅空，色性自空。
如是受、想、行、識、識空為二，識即是空，非識滅空，識性自空。
於其中而通達者，是為入不二法門。 ^568a12

明相菩薩曰：四種異、空種異為二。
四種性即是空種性，如前際、後際空故，中際亦空。
若能如是知諸種性者，是為入不二法門。 ^568a20

妙意菩薩曰：眼色為二，若知眼性，於色不貪不恚不癡，是名寂滅。
如是耳聲鼻香舌味身觸意法為二，若知意性，
於法不貪不恚不癡，是名寂滅。
安住其中，是為入不二法門。 ^568a26

無盡意菩薩曰：布施、迴向一切智為二，布施性即是迴向一切智性。
如是持戒、忍辱、精進、禪定、智慧，迴向一切智為二，智慧性即是迴向一切智性。
於其中入一相者，是為入不二法門。 ^568a34

深慧菩薩曰：是空、是無相、是無作為二。
空即無相，無相即無作。
若空、無相、無作，則無心、意、識。
於一解脫門即是三解脫門者，是為入不二法門。
寂根菩薩曰：佛、法、眾為二。
佛即是法，法即是眾。
是三寶皆無為相，與虗空等，一切法亦爾。
能隨此行者，是為入不二法門。 ^568a42

心無礙菩薩曰：身身滅為二，身即是身滅。
所以者何？見身實相者，不起見身及見滅身，
身與滅身無二無分別，於其中不驚不懼者，是為入不二法門。 ^568b6

上善菩薩曰：身、口、意業為二，是三業皆無作相，
身無作相即口無作相，口無作相即意無作相，是三業無作相即一切法無作相。
能如是隨無作慧者，是為入不二法門。 ^568b14

福田菩薩曰：福行、罪行、不動行為二。
三行實性即是空，空則無福行、無罪行、無不動行。
於此三行而不起者，是為入不二法門。 ^568b22

華嚴菩薩曰：從我起二為二，見我實相者不起二法，
若不住二法則無有識，無所識者是為入不二法門。 ^568b28

德藏菩薩曰：有所得相為二。
若無所得，則無取捨；無取捨者，是為入不二法門。 ^568b34

月上菩薩曰：暗與明為二，無闇無明則無有二。
所以者何？如入滅受想定無闇無明，一切法相亦復如是。
於其中平等入者，是為入不二法門。
寶印手菩薩曰：樂涅槃、不樂世間為二，
若不樂涅槃、不厭世間則無有二。
所以者何？若有縛則有解，若本無縛其誰求解？
無縛無解則無樂厭，是為入不二法門。 ^568b38

珠頂王菩薩曰：正道、邪道為二。
住正道者，則不分別是邪、是正；離此二者，是為入不二法門。 ^568c4

樂實菩薩曰：實、不實為二。
實見者尚不見實，何況非實！
所以者何？非肉眼所見、慧眼乃能見，而此慧眼無見、
無不見，是為入不二法門。 ^568c8

如是諸菩薩各各說已，問文殊師利：何等是菩薩入不二法門？ ^568c14

文殊師利曰：如我意者，於一切法無言無說、
無示無識、離諸問答，是為入不二法門。 ^568c18

於是文殊師利問維摩詰：我等各自說已，
仁者當說，何等是菩薩入不二法門？ ^568c22

時，維摩詰默然無言。
文殊師利歎曰：善哉！
善哉！乃至無有文字語言，是真入不二法門。 ^569a2

說是入不二法門品時，於此眾中五千菩薩，皆入不二法門得無生法忍。
 ^569a6
