教外別傳卷四
other:: 
# 四祖大醫禪師旁出法嗣
四祖大醫禪師旁出法嗣
other:: 
## 牛頭山法融禪師
牛頭山法融禪師〔四祖下一世〕
牛頭山法融禪師者。
潤州延陵人也。姓韋氏。
年十九。閱大部般若。
曉達真空。忽歎曰。
儒道世典。非究竟法。
般若正觀。出世舟航。
遂隱茅山。投師落髮。
後入牛頭山幽棲寺。
北巖之石室。有百鳥銜華之異。
唐貞觀中。四祖遙觀氣象。
知彼山有奇異之人。
乃躬自尋訪。問寺僧。
此間有道人否。曰出家兒。
那箇不是道人。祖曰。
阿那箇是道人。僧無對。
別僧曰。此去山中十里許。
有一懶融。見人不起。
亦不合掌。莫是道人麼。
祖遂入山。見師端坐自若。
曾無所顧。祖問曰。
在此作甚麼。師曰。
觀心。祖曰。觀是何人。
心是何物。師無對。
便起作禮曰。大德高棲何所。
祖曰。貧道不決所止。
或東或西。師曰。還識道信禪師否。
祖曰。何以問他。師曰。
嚮德滋久。冀一禮謁。
祖曰。道信禪師貧道是也。
師曰。因何降此。祖曰。
特來相訪。莫更有宴息之處否。
師指後面曰。別有小庵。
遂引祖至庵所。遶庵唯見虎狼之類。
祖乃舉兩手作怖勢。
師曰。猶有這箇在。
祖曰。這箇是甚麼。
師無語。〔雪竇顯代云。
但亦作怕勢。又代云。
洎合放過〕少選。祖却於師宴坐石上。
書一佛字。師覩之竦然。
祖曰。猶有這箇在。
師未曉。乃稽首請說真要。
祖曰。夫百千法門。
同歸方寸。河沙妙德。
總在心源。一切戒門定門慧門。
神通變化。悉自具足。
不離汝心。一切煩惱業障。
本來空寂。一切因果皆如夢幻。
無三界可出。無菩提可求。
人與非人。性相平等。
大道虗曠。絕思絕慮。
如是之法。汝今已得。
更無別法。汝但任心自在。
莫作觀行。亦莫澄心。
莫起貪嗔。莫懷愁慮。
蕩蕩無礙。任意縱橫。
不作諸善。不作諸惡。
行住坐臥。觸目遇緣。
總是佛之妙用。師曰。
心既具足。何者是佛。
何者是心。祖曰。非心不問佛。
問佛非不心。師曰。
既不許作觀行。於境起時。
心如何對治。祖曰。
境緣無好醜。好醜起於心。
心若不強名。妄情從何起。
妄情既不起。真心任徧知。
汝但隨心自在。無復對治。
即名常住法身。無有變異。
吾受璨大師頓教法門。
今付於汝。汝今諦受吾言。
只住此山。向後當有五人達者。
紹汝玄化。祖付法訖。
遂返雙峯終老。師自爾法席大盛○唐永徽中。
邑宰蕭元善。請於建初寺。
講大般若經。聽者雲集。
至滅靜品。地為之震動○博陵王。
問師曰。恰恰用心時。
若為安隱好。師曰。
恰恰用心時。恰恰無心用。
曲譚名相勞。直說無繁重。
無心恰恰用。常用恰恰無。
今說無心處。不與有心殊。
other:: 
## 安國玄挺禪師
安國玄挺禪師〔四祖下六世牛頭威法嗣〕 ^186c31

宣州安國寺玄挺禪師。
初參威禪師。侍立次。
有講華嚴僧問。真性緣起。
其義云何。威良久。
師遽召曰。大德。正興一念問時。
是真性中緣起。其僧言下大悟。
other:: 
## 徑山道欽禪師
徑山道欽禪師〔四祖下七世鶴林素法嗣〕 ^187b22

杭州徑山道欽禪師者。
蘇州崑山人也。年二十八。
遇素禪師。謂之曰。
觀子神氣溫粹。真法寶也。
師感悟。因求為弟子。
素躬與落髮。乃戒之曰。
汝乘流而行。逢徑即止。
師遂南邁抵臨安。
見東北一山。因問樵者。
樵曰。此徑山也。乃駐錫焉○問如何是道。
師曰。山上有鯉魚。
海底有蓬塵○馬祖。
令人送書到。書中作一圓相。
師發緘。於圓相中著一點。
却封回○馬祖。令智藏來問。
十二時中。以何為境。
師曰。待汝回去時有信。
智藏曰。如今便回去。
師曰。傳語却須問取曹溪○崔趙公問。
弟子今欲出家得否。
師曰。出家乃大丈夫事。
非將相之所能為。
公於是有省○唐大曆三年。
代宗詔至闕下。親加瞻禮。
師一日同忠國師。
在內庭坐次。見帝駕來。
師起立。帝曰。師何以起。
師曰。檀越何得向四威儀中見貧道。
帝悅。謂國師曰。欲錫欽師一名。
國師欣然奉詔。乃賜號國一焉〔徑山杲云。
不向四威儀中。又如何見國一〕。
other:: 
## 鳥窠道林禪師
鳥窠道林禪師〔四祖下八世徑山欽法嗣〕 ^187b36

杭州鳥窠道林禪師。
本郡富陽人。屬代宗詔國一禪師至闕。
師乃謁之。遂得正法。
及南歸。見秦望山。
有長松盤屈如葢。
遂棲止其上。故時人謂之鳥窠禪師。
有侍者會通。忽一日欲辭去。
師問曰。汝今何往。
對曰。會通為法出家。
和尚不垂慈誨。今往諸方學佛法去。
師曰。若是佛法。吾此間亦有少許。
會通曰。如何是和尚佛法。
師於身上拈起布毛吹之。
會通遂領悟玄旨○元和中。
白居易侍郎。出守茲郡。
因入山謁師。問曰。
禪師住處甚危險。
師曰。太守危險尤甚。
侍郎曰。弟子位鎮江山。
何險之有。師曰。薪火相交。
識性不停。得非險乎。
又問。如何是佛法大意。
師曰。諸惡莫作。眾善奉行。
侍郎曰。三歲孩兒也解恁麼道。
師曰。三歲孩兒雖道得。
八十老人行不得。
侍郎作禮而退。
other:: 
# 五祖大滿禪師旁出法嗣
五祖大滿禪師旁出法嗣
other:: 
## 蒙山道明禪師
蒙山道明禪師〔五祖下一世〕 ^187c40

袁州蒙山道明禪師者。
鄱陽人。陳宣帝之裔也。
國亡落於民間。以其王孫甞受署。
因有將軍之號。往依五祖法會。
極意研尋。初無解悟。
及聞五祖密付衣法。
與盧行者。即率同志數十人。
躡迹追逐。至大庾嶺。
盧見師奔至。即擲衣鉢於磐石曰。
此衣表信。可力爭邪。
任君將去。師遂舉之。
如山不動。踟蹰悚慄。
乃曰。我來求法。非為衣也。
願行者開示於我。
盧曰。不思善。不思惡。
正恁麼時。阿那箇是明上座本來面目。
師當下大悟。徧體汗流。
泣禮數拜。問曰。上來密語密意外。
還更別有意旨否。
盧曰。我今與汝說者。
即非密也。汝若返照自己面目。
密却在汝邊。師曰。
某甲雖在黃梅隨眾。
實未省自己面目。
今蒙指授入處。如人飲水冷暖自知。
今行者即是某甲師也。
盧曰。汝若如是。則吾與汝同師黃梅。
善自護持。師又問。
某甲向後宜往何所。
盧曰。逢袁可止。遇蒙即居。
師禮謝。遽回至嶺下。
謂眾人曰。向陟崔嵬遠望。
杳無蹤迹。當別道尋之。
皆以為然。師既回。
遂獨往廬山布水臺。
經三載後。始往袁州蒙山。
大唱玄化。初名慧明。
以避六祖上字。故名道明。
弟子等。盡遣過嶺南。
參禮六祖。
other:: 
## 壽州道樹禪師
壽州道樹禪師〔五祖下二世北宗秀法嗣〕 ^188a28

壽州道樹禪師。唐州人也。
遇秀禪師。言下知微。
乃卜壽州三峯山。
結茅而居。常有野人。
服色素朴。言譚詭異。
於言笑外。化作佛形及菩薩羅漢天仙等形。
或放神光。或呈聲響。
師之學徒覩之。皆不能測。
如此涉十年。後寂無形影。
師告眾曰。野人作多色伎倆。
眩惑於人。只消老僧不見不聞。
伊伎倆有窮。吾不見不聞無盡。
other:: 
## 嵩嶽破竈墮和尚
嵩嶽破竈墮和尚〔嵩嶽安法嗣〕 ^188b20

嵩嶽破竈墮和尚。
不稱名氏。言行叵測。
隱居嵩嶽。山塢有廟甚靈。
殿中唯安一竈。遠近祭祀不輟。
烹殺物命甚多。師一日領侍僧入廟。
以杖敲竈三下曰。
咄此竈。只是泥瓦合成。
聖從何來。靈從何起。
恁麼烹宰物命。又打三下。
竈乃傾破墮落。須臾有一人青衣峩冠。
設拜師前。師曰。是甚麼人。
曰我本此廟竈神。
久受業報。今日蒙師說無生法。
得脫此處。生在天中。
特來致謝。師曰。是汝本有之性。
非吾彊言。神再禮而沒。
少選侍僧問曰。某等久侍和尚。
不蒙示誨。竈神得甚麼徑旨。
便得生天。師曰。我只向伊道。
是泥瓦合成。別也無道理為伊。
侍僧無言。師曰會麼。
僧曰不會。師曰。本有之性。
為甚麼不會。侍僧等乃禮拜。
師曰。墮也墮也。破也破也○有僧從牛頭處來。
師問曰。來自何人法會。
僧近前叉手。遶師一匝而出。
師曰。牛頭會下。不可有此人。
僧乃回師上肩。叉手而立。
師曰。果然果然○僧問。
如何是大闡提人。
師曰。尊重禮拜。曰如何是大精進人。
師曰。毀辱嗔恚。其後莫知所終。
other:: 
## 終南惟政禪師
終南惟政禪師〔五祖下三世嵩山寂法嗣〕 ^188b36

終南山惟政禪師。
平原人也。得法於嵩山普寂禪師。
即入太一山中。學者盈室○唐文宗。
好嗜蛤蜊。#CB00403;海官吏。
先時#CB15325;進。
人亦勞止。一日御饌中。
有擘不張者。帝以其異。
即焚香禱之。乃開。
見菩薩形儀。梵相具足。
帝遂貯以金粟檀香合。
覆以美錦。賜興善寺。
令眾僧瞻禮。因問羣臣。
斯何祥也。或奏。太一山惟政禪師。
深明佛法。乞詔問之。
帝即頒詔。師至。帝問其事。
師曰。臣聞。物無虗應。
此乃啟陛下之信心耳。
故契經云。應以此身得度者。
即現此身而為說法。
帝曰。菩薩身已現。
且未聞說法。師曰。
陛下覩此。為常邪非常邪。
信邪非信邪。帝曰。
希奇之事。朕深信焉。
師曰。陛下已聞說法竟。
皇情悅豫。詔天下寺院。
各立觀音像。
other:: 
## 嵩山峻極禪師
嵩山峻極禪師〔破竈墮法嗣〕 ^188c28

嵩山峻極禪師。僧問。
如何是修善行人。
師曰。擔枷帶鏁。曰如何是作惡行人。
師曰。修禪入定。曰某甲淺機。
請師直指。師曰。汝問我惡。
惡不從善。汝問我善。
善不從惡。僧良久。
師曰會麼。僧曰不會。
師曰。惡人無善念。
善人無惡心。所以道。
善惡如浮雲。俱無起滅處。
僧於言下大悟。後破竈墮聞舉乃曰。
此子會盡諸法無生。
other:: 
# 六祖大鑒禪師旁出法嗣
六祖大鑒禪師旁出法嗣
other:: 
## 吉州志誠禪師
吉州志誠禪師〔六祖下一世〕 ^189a6

吉州志誠禪師者。
本州太和人也。初參秀禪師。
後因兩宗盛化。秀之徒眾。
往往譏南宗曰。能大師不識一字。
有何所長。秀曰。他得無師之智。
深悟上乘。吾不如也。
且吾師五祖。親付衣法。
豈徒然哉。吾所恨不能遠去親近。
虗受國恩。汝等諸人。
無滯於此。可往曹谿質疑。
他日回當為吾說。
師聞此語。禮辭至韶陽。
隨眾參請。不言來處。
時六祖告眾曰。今有盜法之人。
潛在此會。師出禮拜具陳其事。
祖曰。汝師若為示眾。
師曰。甞指誨大眾。
令住心觀靜。長坐不臥。
祖曰。住心觀靜。是病非禪。
長坐拘身。於理何益。
聽吾偈曰。生來坐不臥。
死去臥不坐。一具臭骨頭。
何為立功過。師曰。
未審和尚以何法誨人。
祖曰。吾若言有法與人。
即為誑汝。但且隨方解縛。
假名三昧。聽吾偈曰。
心地無非自性戒。
心地無癡自性慧。
心地無亂自性定。
不增不減自金剛。
身去身來本三昧。
師聞偈悔謝。即誓依歸。
乃呈偈曰。五蘊幻身。
幻何究竟。回趣真如。
法還不淨。
other:: 
## 洪州法達禪師
洪州法達禪師 ^189a28

洪州法達禪師者。
洪州豐城人也。七歲出家。
念法華經已及三千部。
祖問曰。汝念此經。
以何為宗。師曰。學人愚鈍。
從來但依文誦念。
豈知宗趣。祖曰。汝試為吾念一徧。
吾當為汝解說。師即高聲念經。
至方便品。祖曰止。
此經元來以因緣出世為宗。
縱說多種譬喻。亦無越於此。
何者因緣。唯一大事。
一大事即佛知見也。
汝慎勿錯解經意。
見他道開示悟入。
自是佛之知見。我輩無分。
若作此解。乃是謗經毀佛也。
彼既是佛。已具知見。
何用更開。汝今當信。
佛知見者。只汝自心。
更無別體。師曰。若然者。
但得解義。不勞誦經邪。
祖曰。經有何過。豈障汝念。
只為迷悟在人。損益由汝。
聽吾偈曰。心迷法華轉。
心悟轉法華。誦久不明己。
與義作讐家。無念念即正。
有念念成邪。有無俱不計。
長御白牛車。師聞偈。
再啟曰。經云。諸大聲聞。
乃至菩薩。皆盡思度量。
尚不能測於佛智。
今令凡夫。但悟自心。
便名佛之知見。自非上根。
未免疑謗。又經說三車。
大牛之車。與白牛車。
如何區別。祖曰。經意分明。
汝自迷背。諸三乘人。
不能測佛智者。患在度量也。
饒伊盡思共推。轉加懸遠。
佛本為凡夫說。不為佛說。
此理若不肯信者。
從他退席。殊不知。
坐却白牛車。更於門外覔三車。
况經文明向汝道無二亦無三。
汝何不省。三車是假。
為昔時故。一乘是實。
為今時故。只教你去假歸實。
歸實之後。實亦無名。
應知所有珍財。盡屬於汝。
由汝受用。更不作父想。
亦不作子想。亦無用想。
是名持法華經。從劫至劫。
手不釋卷。從晝至夜。
無不念時也。師既蒙啟發。
踊躍歡喜。以偈贊曰。
經誦三千部。曹谿一句亡。
未明出世旨。寧歇累生狂。
羊鹿牛權設。初中後善揚。
誰知火宅內。元是法中王。
祖曰。汝今後方可為念經僧也。
師從此領旨。亦不輟誦持。
other:: 
## 壽州智通禪師
壽州智通禪師 ^189b14

壽州智通禪師者。
安豐人也。初看楞伽經。
約千餘徧。而不會三身四智。
禮拜六祖。求解其義。
祖曰。三身者。清淨法身。
汝之性也。圓滿報身。
汝之智也。千百億化身。
汝之行也。若離本性。
別說三身。即名有身無智。
若悟三身。無有自性。
即名四智菩提。聽吾偈曰。
自性具三身。發明成四智。
不離見聞緣。超然登佛地。
吾今為汝說。諦信永無迷。
莫學馳求者。終日說菩提。
師曰。四智之義。可得聞乎。
祖曰。既會三身。便明四智。
何更問邪。若離三身。
別譚四智。此名有智無身也。
即此有智。還成無智。
復說偈曰。大圓鏡智性清淨。
平等性智心無病。
妙觀察智見非功。
成所作智同圓鏡。
五八六七果因轉。
但用名言無實性。
若於轉處不留情。
繁興永處那伽定。
師禮謝。以偈贊曰。
三身元我體。四智本心明。
身智融無礙。應物任隨形。
起修皆妄動。守住匪真精。
妙旨因師曉。終亡汙染名。
other:: 
## 江西志徹禪師
江西志徹禪師 ^189c26

江西志徹禪師。姓張氏。
名行昌。少任俠。自南北分化。
二宗主雖亡彼我。
而徒侶競起愛憎。
時北宗門人。自立秀禪師為第六祖。
而忌大鑑傳衣。為天下所聞。
然祖預知其事。即置金十兩於方丈。
時行昌受北宗門人之囑。
懷刃入祖室。將欲加害。
祖舒頸而就。行昌揮刃者三。
都無所損。祖曰。正劒不邪。
邪劒不正。只負汝金。
不負汝命。行昌驚仆。
久而方蘇。求哀悔過。
即願出家。祖遂與金曰。
汝且去。恐徒眾翻害於汝。
汝可他日易形而來。
吾當攝受。行昌稟旨宵遁。
投僧出家。具戒精進。
一日憶祖之言。遠來禮覲。
問曰。弟子甞覽涅槃經。
未曉常無常義。乞和尚慈悲。
略為宣說。祖曰。無常者。
即佛性也。有常者。
即善惡一切諸法分別心也。
行昌曰。和尚所說。
大違經文。祖曰。吾傳佛心印。
安敢違於佛經。行昌曰。
經說佛性是常。和尚却言無常。
善惡諸法。乃至菩提心。
皆是無常。和尚却言是常。
此即相違。令學人轉加疑惑。
祖曰。涅槃經。吾昔者聽尼無盡藏。
讀誦一徧。便為講說。
無一字一義。不合經文。
乃至為汝終無二說。
行昌曰。學人識量淺昧。
願和尚委曲開示。
祖曰。汝知否。佛性若常。
更說甚麼善惡諸法。
乃至窮劫。無有一人發菩提心者。
故吾說無常。正是佛說真常之道也。
又一切諸法若無常者。
即物物皆有自性。
容受生死。而真常性。
有不徧之處。故吾說常者。
正是佛說真無常義也。
佛比為凡夫外道。
執於邪常。諸二乘人。
於常計無常。共成八倒。
故於涅槃了義教中。
破彼偏見。而顯說真常真樂真我真淨。
汝今依言背義。以斷滅無常。
及確定死常。而錯解佛之圓妙最後微言。
縱覽千徧。有何所益。
行昌忽如醉醒。乃說偈曰。
因守無常心。佛演有常性。
不知方便者。猶春池拾礫。
我今不施功。佛性而見前。
非師相授與。我亦無所得。
祖曰。汝今徹也。宜名志徹。
師禮謝而去。
other:: 
## 信州智常禪師
信州智常禪師 ^190a14

信州智常禪師者。
本州貴谿人也。髫年出家。
志求見性。一日參六祖。
祖問。汝從何來。欲求何事。
師曰。學人近禮大通和尚。
大通曰。汝見虗空否。
對曰見。曰汝見虗空。
有相貌否。對曰。虗空無形。
有何相貌。曰汝之本性。
猶如虗空。返觀自性。
了無一物可見。是名正見。
無一物可知。是名真知。
無有青黃長短。但見本源清淨覺體圓明。
即名見性成佛。亦名極樂世界。
亦名如來知見。學人雖聞此說。
猶未決了。乞和尚示誨。
令無凝滯。祖曰。彼師所說。
猶存見知。故令汝未了。
吾今示汝一偈。曰不見一法存無見。
大似浮雲遮日面。
不知一法守空知。
還如太虗生閃電。
此之知見瞥然興。
錯認何曾解方便。
汝當一念自知非。
自己靈光常顯見。
師聞偈已。心意豁然。
乃述一偈曰。無端起知解。
著相求菩提。情存一念悟。
寧越昔時迷。自性覺源體。
隨照枉遷流。不入祖師室。
茫然趣兩頭。
other:: 
## 廣州志道禪師
廣州志道禪師 ^190b28

廣州志道禪師者。
南海人也。初參六祖。
問曰。學人自出家。
覽涅槃經。僅十餘載。
未明大意。願和尚垂誨。
祖曰。汝何處未了。
對曰。諸行無常。是生滅法。
生滅滅已。寂滅為樂。
於此疑惑。祖曰。汝作麼生疑。
對曰。一切眾生皆有二身。
謂色身法身也。色身無常。
有生有滅。法身有常。
無知無覺。經云。生滅滅已。
寂滅為樂者。未審。
是何身寂滅。何身受樂。
若色身者。色身滅時。
四大分散。全是苦苦。
不可言樂。若法身寂滅。
即同草木瓦石。誰當受樂。
又法性是生滅之體。
五蘊是生滅之用。
一體五用。生滅是常。
生則從體起用。滅則攝用歸體。
若聽更生。即有情之類。
不斷不滅。若不聽更生。
即永歸寂滅。同於無情之物。
如是則一切諸法。
被涅槃之所禁伏。
尚不得生。何樂之有。
祖曰。汝是釋子。何習外道斷常邪見。
而議最上乘法。據汝所解。
即色身外。別有法身。
離生滅求於寂滅。
又推涅槃常樂。言有身受者。
斯乃執吝生死。耽著世樂。
汝今當知。佛為一切迷人。
認五蘊和合。為自體相。
分別一切法。為外塵相。
好生惡死。念念遷流。
不知夢幻虗假。枉受輪迴。
以常樂涅槃。翻為苦相。
終日馳求。佛愍此故。
乃示涅槃真樂。剎那無有生相。
剎那無有滅相。更無生滅可滅。
是則寂滅見前。當見前之時。
亦無見前之量。乃謂常樂。
此樂無有受者。亦無不受者。
豈有一體五用之名。
何況更言涅槃禁伏諸法。
令永不生。斯乃謗佛毀法。
聽吾偈曰。無上大涅槃。
圓明常寂照。凡愚謂之死。
外道執為斷。諸求二乘人。
目以為無作。盡屬情所計。
六十二見本。妄立虗假名。
何為真實義。唯有過量人。
通達無取捨。以知五蘊法。
及以蘊中我。外現眾色象。
一一音聲相。平等如夢幻。
不起凡聖見。不作涅槃解。
二邊三際斷。常應諸根用。
而不起用想。分別一切法。
不起分別想。劫火燒海底。
風皷山相擊。真常寂滅樂。
涅槃相如是。吾今強言說。
令汝捨邪見。汝勿隨言解。
許汝知少分。師聞偈。
踊躍作禮而退。
other:: 
## 永嘉真覺禪師
永嘉真覺禪師 ^190c12

永嘉真覺禪師。諱玄覺。
本郡戴氏子。丱歲出家。
徧探三藏。精天台止觀圓妙法門。
於四威儀中。常冥禪觀。
後與東陽#CB15081;禪師。
同詣曹溪。初到振錫。
繞祖三匝。卓然而立。
祖曰。夫沙門者。具三千威儀。
八萬細行。大德自何方而來。
生大我慢。師曰。生死事大無常迅速。
祖曰。何不體取無生了無速乎。
師曰。體即無生。了本無速。
祖曰。如是如是。于時大眾。
無不愕然。師方具威儀參禮。
須臾告辭。祖曰。返太速乎。
師曰。本自非動。豈有速邪。
祖曰。誰知非動。師曰。
仁者自生分別。祖曰。
汝甚得無生之意。
師曰。無生豈有意邪。
祖曰。無意誰當分別。
師曰。分別亦非意。
祖歎曰。善哉善哉。
少留一宿。時謂一宿覺○證道歌曰。
君不見。絕學無為閒道人。
不除妄想不求真。
無明實性即佛性。
幻化空身即法身。
法身覺了無一物。
本源自性天真佛。
五陰浮雲空去來。
三毒水泡虗出沒。
證實相無人法。剎那滅却阿鼻業。
若將妄語誑眾生。
自招#CB15072;舌塵沙劫。
頓覺了如來禪。六度萬行體中圓。
夢裏明明有六趣。
覺後空空無大千。
無罪福無損益。寂滅性中莫問覓。
比來塵鏡未曾磨。
今日分明須剖析。
誰無念誰無生。若實無生無不生。
喚取機關木人問。
求佛施功早晚成。
放四大莫把捉。寂滅性中隨飲#CB10437;。
諸行無常一切空。
即是如來大圓覺。
決定說表真乘。有人不肯任情徵。
直截根源佛所印。
摘葉尋枝我不能。
摩尼珠人不識。如來藏裏親收得。
六般神用空不空。
一顆圓光色非色。
淨五眼得五力。唯證乃知難可測。
鏡裏看形見不難。
水中捉月爭拈得。
常獨行常獨步。達者同遊涅槃路。
調古神清風自高。
貌顇骨剛人不顧。
窮釋子口稱貧。實是身貧道不貧。
貧則身常披縷褐。
道則心藏無價珍。
無價珍用無盡。利物應機終不恡。
三身四智體中圓。
八解六通心地印。
上士一決一切了。
中下多聞多不信。
但自懷中解垢衣。
誰能向外誇精進。
從他謗任他非。把火燒天徒自疲。
我聞恰似飲甘露。
銷融頓入不思議。
觀惡言是功德此則成吾善知識。
不因訕謗起冤親。
何表無生慈忍力。
宗亦通說亦通。定慧圓明不滯空。
非但我今獨達了。
河沙諸佛體皆同。
師子吼無畏說。百獸聞之皆腦裂。
香象奔波失却威。
天龍寂聽生欣悅。
遊江海涉山川。尋師訪道為參禪。
自從認得曹溪路。
了知生死不相干。
行亦禪坐亦禪。語默動靜體安然。
縱遇鋒刀常坦坦。
假饒毒藥也閒閒。
我師得見然燈佛。
多劫曾為忍辱仙。
幾回生幾回死。生死悠悠無定止。
自從頓悟了無生。
於諸榮辱何憂喜。
入深山住蘭若。岑崟幽#CB15035;長松下。
優游靜坐野僧家。
閴寂安居實瀟灑。
覺即了不施功。一切有為法不同。
住相布施生天福。
猶如仰箭射虗空。
勢力盡箭還墜。招得來生不如意。
爭似無為實相門。
一超直入如來地。
但得本莫愁末。如淨琉璃含寶月。
既能解此如意珠。
自利利他終不竭。
江月照松風吹。永夜清宵何所為。
佛性戒珠心地印。
霧露雲霞體上衣。
降龍鉢解虎錫。兩鈷金環鳴歷歷。
不是標形虗事持。
如來寶杖親蹤跡。
不求真不斷妄。了知二法空無相。
無相無空無不空。
即是如來真實相。
心鏡明鑒無礙。廓然瑩徹周沙界。
萬象森羅影現中。
一顆圓明非內外。
豁達空撥因果。莽莽蕩蕩招殃禍。
棄有著空病亦然。
還如避溺而投火。
捨妄心取真理。取捨之心成巧偽。
學人不了用修行。
真成認賊將為子。
損法財滅功德。莫不由斯心意識。
是以禪門了却心。
頓入無生知見力。
大丈夫秉慧劒。般若鋒兮金剛#CB08504;。
非但能摧外道心。
早曾落却天魔膽。
震法雷擊法皷。布慈雲兮灑甘露。
龍象蹴蹋潤無邊。
三乘五性皆醒悟。
雪山肥膩更無雜。
純出醍醐我常納。
一性圓通一切性。
一法徧含一切法。
一月普現一切水。
一切水月一月攝。
諸佛法身入我性。
我性還共如來合。
一地具足一切地。
非色非心非行業。
彈指圓成八萬門。
剎那滅却三祇劫。
一切數句非數句。
與吾靈覺何交涉。
不可毀不可讚。體若虗空勿涯岸。
不離當處常湛然。
覔即知君不可見。
取不得捨不得。不可得中祇麼得。
默時說說時默。大施門開無壅塞。
有人問我解何宗。
報道摩訶般若力。
或是或非人不識。
逆行順行天莫測。
吾早曾經多劫修。
不是等閒相誑惑。
建法幢立宗旨。明明佛勑曹溪是。
第一迦葉首傳燈。
二十八代西天記。
法東流入此土。菩提達磨為初祖。
六代傳衣天下聞。
後人得道何窮數。
真不立妄本空。有無俱遣不空空。
二十空門元不著。
一性如來體自同。
心是根法是塵。兩種猶如鏡上痕。
痕垢盡除光始現。
心法雙亡性即真。
嗟末法惡時世。眾生福薄難調制。
去聖遠兮邪教深。
魔強法弱多怨害。
聞說如來頓教門。
恨不滅除令瓦碎。
作在心殃在身。不須怨訴更尤人。
欲得不招無間業。
莫謗如來正法輪。
栴檀林無雜樹。鬱密森沉師子住。
境靜林閒獨自遊。
走獸飛禽皆遠去。
師子兒眾隨後。三歲即能大哮吼。
若是野干逐法王。
百年妖恠虗開口。
圓頓教勿人情。有疑不決直須爭。
不是山僧逞人我。
修行恐落斷常坑。
非不非是不是。差之毫#CB12530;失千里。
是即龍女頓成佛。
非即善星生陷墜。
吾早年來積學問。
亦曾討疏尋經論。
分別名相不知休。
入海筭沙徒自困。
却被如來苦訶責。
數他珍寶有何益。
從來蹭蹬覺虗行。
多年枉作風塵客。
種性邪錯知解。不達如來圓頓制。
二乘精進勿道心。
外道聰明無智慧。
亦愚癡亦小騃。空拳指上生實解。
執指為月枉施功。
根境法中虗揑恠。
不見一法即如來。
方得名為觀自在。
了即業障本來空。
未了還須償宿債。
饑逢王膳不能餐。
病遇醫王爭得瘥。
在欲行禪知見力。
火中生蓮終不壞。
勇施犯重悟無生。
早時成佛於今在。
師子吼無畏說。深嗟懞懂頑皮靼。
祇知犯重障菩提。
不見如來開秘。訣有二比丘犯婬殺。
波離螢光增罪結。
維摩大士頓除疑。
還同赫日銷霜雪。
不思議解脫力。妙用河沙也無極。
〔傳燈作此即成吾善知識〕四事供養敢辭勞。
萬兩黃金亦銷得。
粉骨碎身未足酬。
一句了然超百億。
法中王最高勝。河沙如來同共證。
我今解此如意珠。
信受之者皆相應。
了了見無一物。亦無人亦無佛。
大千沙界海中漚。
一切聖賢如電拂。
假使鐵輪頂上旋。
定慧圓明終不失。
日可冷月可熱。眾魔不能壞真說。
象駕崢嶸謾進塗。
誰見螗螂能拒轍。
大象不遊於兔徑。
大悟不拘於小節。
莫將管見謗蒼蒼。
未了吾今為君決。
other:: 
## 河北智隍禪師
河北智隍禪師 ^191a30

河北智隍禪師者。
始參五祖。雖甞咨決。
而循乎漸行。乃往河北。
結庵長坐。積二十餘載。
不見惰容。後遇#CB15081;禪師激勵。
遂往參六祖。祖愍其遠來。
便垂開決。師於言下。
豁然契悟。前二十年所得心。
都無影響。
other:: 
## 南陽慧忠國師
南陽慧忠國師 ^192c4

南陽慧忠國師者。
越州諸暨人也。姓冉氏。
自受心印。居南陽白崖山黨子谷。
四十餘祀。不下山。
道行聞于帝里。唐肅宗上元二年。
勑中使賷詔徵赴京。
待以師禮。及代宗臨御。
復迎止光宅精藍。
十有六載。隨機說法。
時有西天大耳三藏到京。
云得他心通。肅宗命國師試驗。
三藏纔見師。便禮拜立于右邊。
師問曰。汝得他心通那。
汝道。老僧即今在甚麼處。
三藏曰。和尚是一國之師。
何得却去西川看競渡。
良久再問。汝道老僧即今在甚麼處。
三藏曰。和尚是一國之師。
何得却在天津橋上。
看弄猢猻。師良久復問。
汝道。老僧只今在甚麼處。
三藏罔測。師叱曰。
這野狐精。他心通在甚麼處。
三藏無對○一日喚侍者。
侍者應諾。如是三召三應。
師曰。將謂吾孤負汝。
却是汝孤負吾○南泉到參。
師問甚麼處來。曰江西來。
師曰。還將得馬師真來否。
曰只這是。師曰。背後底聻。
南泉便休○麻谷到參。
繞禪床三匝。振錫而立。
師曰。汝既如是。吾亦如是。
谷又振錫。師叱曰。
這野狐精出去○師問僧。
近離甚處。曰南方。
師曰。南方知識。以何法示人曰南方知識祇道。
一朝風火散後。如蛇退皮。
如龍換骨。本爾真性。
宛然無壞。師曰。苦哉苦哉。
南方知識說法半生半滅。
曰南方知識即如是。
未審和尚此間說何法。
師曰。我此間身心一如。
身外無餘。曰和尚何得將泡幻之身。
同於法體。師曰。你為甚麼。
入於邪道。曰甚麼處是某甲入於邪道處。
師曰。不見教中道。
若以色見我。以音聲求我。
是人行邪道。不能見如來○南陽張濆行者問。
承和尚說無情說法。
某甲未體其事。乞和尚垂示。
師曰。汝若問無情說法。
解他無情。方得聞我說法。
汝但聞取無情說法去○肅宗問。
師在曹谿得何法。
師曰。陛下還見空中一片雲麼。
帝曰。見。師曰。釘釘著懸挂著。
帝又問。如何是十身調御。
師乃起立曰。會麼。
帝曰不會。師曰。與老僧過淨瓶來。
帝又曰。如何是無諍三昧。
師曰。檀越蹋毗盧頂上行。
帝曰。此意如何。師曰。
莫認自己清淨法身。
帝又問。師都不視之。
曰朕是大唐天子。
師何以殊不顧視。
師曰。還見虗空麼。
帝曰見。師曰。他還眨目視陛下否○一日肅宗到。
師指石師子曰。陛下。
這石師子奇特。下取一轉語。
帝曰。朕下語不得。
請師下語。師曰。山僧罪過。
後躭源問。皇帝還會麼。
師曰。皇帝會且置。
你作麼生會〔玄沙備云。
大小國師。被侍者勘破〕○師與紫璘供奉論議。
師陞座。供奉曰。請師立義。
某甲破。師曰。立義竟。
供奉曰。是甚麼義。
師曰。果然不見。非公境界。
便下座○一日師問紫璘供奉。
佛是甚麼義。曰是覺義。
師曰。佛曾迷否。曰不曾迷。
師曰。用覺作麼。供奉無對。
供奉問。如何是實相。
師曰。把將虗底來。
曰虗底不可得。師曰。
虗底尚不可得。問實相什麼○僧問。
如何是佛法大意。
師曰。文殊堂裏萬菩薩。
曰學人不會。師曰。
大悲千手眼○師以化緣將畢。
涅槃時至。乃辭代宗。
代宗曰。師滅度後。
弟子將何所記。師曰。
告檀越。造取一所無縫塔。
帝曰。就師請取塔樣。
師良久曰。會麼。帝曰不會。
師曰。貧道去後。有侍者應真。
却知此事。乞詔問之。
代宗後詔應真問前語。
應真良久曰。聖上會麼。
帝曰不會。應真述偈曰。
湘之南潭之北。中有黃金充一國。
無影樹下合同船。
瑠璃殿上無知識。
other:: 
## 荷澤神會禪師
荷澤神會禪師 ^192c14

西京荷澤神會禪師者。
襄陽人也。年十四為沙彌。
謁六祖。祖曰。知識遠來大艱辛。
將本來否。若有本則合識主。
試說看。師曰。以無住為本。
見即是主。祖曰。這沙彌爭合取次語。
便打。師於杖下思惟曰。
大善知識。歷劫難逢。
今既得遇。豈惜身命。
自此給侍。他日祖告眾曰。
吾有一物。無頭無尾。
無名無字。無背無面。
諸人還識否。師乃出曰。
是諸法之本源。乃神會之佛性。
祖曰。向汝道。無名無字。
汝便喚作本源佛性。
師禮拜而退。祖曰。
此子向後。設有把茆葢頭。
也只成得箇知解宗徒。
〔法眼云。古人授記人終不錯。
如今立知解為宗。
即荷澤也〕祖滅後二十年間。
曹谿頓旨。沈廢於荊吳。
嵩嶽漸門。盛行於秦洛。
師入京。天寶四年。
方定兩宗。〔南能頓宗北秀漸教〕乃著顯宗記。
行于世○一日鄉信至。
報二親亡。師入堂白槌曰。
父母俱喪。請大眾念摩訶般若。
眾纔集。師便打槌曰。
勞煩大眾。
other:: 
## 耽源應真禪師
耽源應真禪師〔六祖下二世南陽忠法嗣〕 ^194a2

吉州耽源山應真禪師。
為國師侍者時。一日國師在法堂中。
師入來。國師乃放下一足。
師見便出。良久却回。
國師曰。適來意作麼生。
師曰。向阿誰說即得。
國師曰。我問你。師曰。
甚麼處見某甲。師又問。
百年後有人問極則事如何。
國師曰。幸自可憐生。
須要覔箇護身符子作麼○異日師擕籃子。
歸方丈。國師問。籃裏甚麼物。
師曰青梅。國師曰。
將來何用。師曰供養。
國師曰。青在。爭堪供養。
師曰。以此表獻。國師曰。
佛不受供養。師曰。
某甲只恁麼。和尚如何。
國師曰。我不供養。
師曰。為甚麼不供養。
國師曰。我無果子○百丈海和尚。
在泐潭山牽車次。
師曰。車在這裏。牛在甚麼處。
百丈斫額。師乃拭目○麻谷問。
十二面觀音。豈不是聖。
師曰是。麻谷與師一摑。
師曰。想汝未到此境○國師諱日設齋有。
僧問曰。國師還來否。
師曰。未具他心。曰又用設齋作麼。
師曰。不斷世諦。教外別傳卷四
 ^194a32
