天台智者大師別傳下卷
author:: 四明沙門　曇照　註
orig:: 
先師初陳寡德。次讓名僧。
後舉同學。三辭不免。
仍求四願。一。雖好學禪。
行不稱法。年既西夕。
邁守繩牀。撫臆論心。
假名而已。吹噓在彼。
惡聞過實。願勿以禪法見欺。
二。生在邊表。長逢離亂。
身闇庠序。口拙暄凉。
方外虗玄。久非其分。
域間樽節。一無可取。
雖欲自慎。終恐樸直忤人。
願不責其規矩。三。
微欲傳燈以報法恩。
若身當戒範。應重去就。
去就若重。傳燈則闕。
去就若輕。則來嫌誚。
安身未若通法。願許為法勿嫌輕重。
四。三十餘年水石之間因成性。
今王塗既一。佛法再興。
謬承人汎沐此恩化。
內竭朽力仰酬外護。
若丘壑念起。願放其飲啄以卒殘生。
許此四心乃赴優時。
大王方希淨戒。故妙願唯諾。
commentary::  ^669c23

邊表者。荊州屬江北。
屬魏地。是邊也。長逢離亂。
侯景亂梁。魏殺元帝也。
方外虗玄等者。自晉至梁多習莊老。
文中子云。虗玄盛而晉滅。
非老耽之罪。即此意也。
樽節者。禮記云。是以君子恭敬樽節退讓以明禮。
樽。趍也。節。次也。乃進退合則也。
去就若重傳燈則闕者。
師尊嚴則弟子難近。
故接物隨機。義缺也。
王塗既一者。平陳之後。
車書皆同也。飲#CB10437;者。
即前云#CB10437;峯飲#CB00589;展平生之願也。
妙願唯諾者。晉王允其所請也。
orig::  ^670a2

請戒文曰。弟子基承積善。
生在皇家。庭訓早#CB16884;。
#CB02351;教夙漸。
福履攸臻。妙機須悟。
耻崎嶇於小徑。希優游於大乘。
笑止息於化城。誓舟航於彼岸。
開士萬行。戒善為先。
菩薩十受。專持最上。
喻造宮室必先基址。
徒架虗 #CB16883;終不能成。
孔老釋門咸資鎔鑄。
不有軌儀孰將安仰。
誠復能仁本為和尚。
文殊冥作闍梨。而必藉人師顯傳聖。
授自近之遠感而遂通。
波崙罄髓於無竭。
善財忘身於法界。
經有明文非從臆說。
深信佛語幸遵明導。
禪師佛法龍象。戒珠圓淨。
定水淵澄。因靜發慧。
安無礙辨。先物後己。
謙挹成風。名稱遠聞。
眾所知識。弟子所以虔誠遙注命揖遠延。
每畏緣差值諸留難。
亦既至止心路豁然。
及披雲霧即消煩惱。
以今開皇十一年十一月二十三日於總管金城殿設千僧會。
敬屈授菩薩戒。戒名為孝。
亦名制止。方便智度。
歸宗奉極。以此勝福奉資至尊皇后作大莊嚴。
同如來慈。普諸佛愛。
等觀四生。猶如一子。
commentary::  ^670a20

百錄具載戒疏有七百餘字。
今文略之。但三百十三字。
庭訓者。論語陳亢問於伯魚曰。
子亦有異聞乎。對曰。
未也。甞獨立。鯉趍而過庭。
曰學詩乎。對曰未也。
不學詩無以言。鯉退而學詩。
乃至鯉退而學禮。
此正趍庭之訓也。
#CB02351;。
音怡。百錄與南山傳並作此。
貽。訓贈也。此彛。訓法。
義則正也。崎嶇。屈曲#CB15032;。
喻聲聞之學化城小徑。
三百由旬。舟航彼岸。
五百由旬。則登寶所。
十受者。梵網十戒也。
鎔鑄者。以火鎔金以模範像。
三教法度就學而成器也。
命揖遠延者。大師止息東林寺。
王在楊州。以舡迎也。
及披雲霧即消煩惱者。
喻文也。披。開也。雲開也。
雲開日出。煩惱霜壞也。
奉資至尊皇后者。
即文帝獨孤氏也。
猶如一子下。百錄更有九十五字。
略之也。
orig::  ^670b4

師云。大王紆遵聖禁。
名曰總持。王曰。大師傳佛法燈。
稱為智者。所獲檀嚫各六十種。
一時迴施悲敬兩田。
使福德增多。以資家國。
香火事訖。
commentary::  ^670b30

晉王紆曲遵奉大乘戒禁。
止一切惡。持一切善。
故曰總持。自受戒後。
百錄諸書皆稱法名。
師稱智者。故國清寺#CB15156;云。
王後撿地持經。特立此號。
彼經戒品第十云。
若在家出家。發菩提願。
恭敬長跪。曲身向於智者。
作是言。願大德受我菩薩大律儀戒。
如是念已。默然而住。
爾時智者作是言。
善男子。汝欲於我受一切菩薩大戒〔云云〕。
檀者施也。達嚫那。
此云淨施。字異義一也。
文云各六十種。應改為共字也。
orig::  ^670b36

汎舸衡峽。大王靡駕貴州。
臨江奉送。供給隆重。
轉倍於前。既值便風。
朝發夕還。
commentary::  ^670c6

大舡曰舸。衡峽二州本去衡州南岳。
言峽者。路次之語。
衡在荊湖南。峽在荊湖北。
傳前云。思師避周室之難。
意住南岳。權止光州人蘇山。
智者得法之後。往建康行道。
不得扈從。思歸南岳。
其南岳歸寂。故當報德享奠以酬法乳。
故晉王書云。敬憶江陵暫欲西上。
先到衡岳用酬師恩。
王麾駕至楊州。奉送者如南山傳云。
施六十餘事了。王乃固請。
顗曰。先有明約。事無兩違。
即拂而起。王不敢重邀。
合掌尋送至于城門曰。
國鎮不輕。道務致停。
幸觀佛化。弘護在懷。
王禮望目極。衡淚而返。
智者返。百錄有書托王撰南岳師#CB15156;文。
其事甚明也。
orig::  ^670c10

而渚官道俗延頸候望。
扶老携幼相趍戒場。
垂黑載白雲屯講座。
聽眾五千餘人。
commentary::  ^670c32

渚者。爾雅云。水中可居曰洲。
大者曰洲。小者曰渚。
荊州曰渚官。春秋中已有此號。
杜預不解。徧撿群書未見解者。
今云聽眾五千餘者。
不知在何寺院。恐是造玉泉．十住二寺了施戒。
此一節文。似如大師衡州迴。
而渚官道俗之流皆悉迎候。
章安簡略爾。
orig::  ^670c36

施鄉答地。荊襄未聞。
既慧日已明。福庭將建。
於當陽縣玉泉山而立精舍。
蒙勑賜額。號為一音。
重改為玉泉。其地本來荒險。
神獸虵暴。諺云。三毒之藪。
踐者寒心。創寺其間。
決無憂慮。
commentary::  ^670c48

答地。如佛鹿苑．鸚林說法。
皆報夙恩也。荊襄者。
荊州古南陽郡。改為江陵府。
又為襄陽府。今朝為荊門軍當陽縣。
即屬江陵。玉泉寺初為一音。
當開皇十三年賜額名玉泉。
乃水色如玉也。常聞此寺是故蜀將關王神力所造。
玉泉寺記略不言之。
今偶得玉泉之#CB15156;。
說智者抵渚官。登南紀。
望雲山。特建道場。
觀沮嶂山色堆藍。
紫雲如蓋。此可居乎。
初卜清溪。意其迫隘難安於眾。
行至金龍池北百有餘步。
有一大木。婆娑偃蓋中虗如庵。
遂於其下趺坐宴安。
入大寂定。一旦天地晦冥風雨嘷怒。
有無限妖恠種種殊形異狀。
攢簇師前將欲為害。
又有巨蟒長十餘丈。
張口礪牙意欲食啖。
復有陰魔列陣砲矢雨下。
經一七日了無懼色。
師憫之曰。汝所為者生死幻夢。
貪著眾業不自悲悔。
猶來惱吾耶。言訖俱滅不見。
一夕雲霧開爽月明如晝。
有二聖者部從威儀如王者狀。
長者美髯而豐厚。
少者褁帽而秀發。
師遂顧問聖者何來。
曰。予乃蜀前將軍關羽兒子日平。
以戰功故常鎮是#CB15131;。
此山號三毒山。自古迄今人跡罕到。
唯龍虵虎豹妖精鬼魅之所窟宅。
大德聖師何枉神足。
貧道自天台過。欲於此處建立道場。
少酬生成之德。神曰。
果如是。弟子當為造寺化供。
以延十方清眾何如。
此去一舍地。有山狀如覆舡。
其土深厚。形勢將旺。
弟子於此建寺。願師禪定七日。
言訖而退。師既出定。
大廈告成。楩楠交錯。
棟宇崢嶸。丹#CB16856;鮮明。
金碧相照。迎請師居聚眾演法。
一日神曰。弟子在昔用兵討伐。
膾肝#CB07442;肉恣縱貪嗔。
今日何幸。得聞無上菩提出世間法。
今已洗心滌慮求戒品。
永芘佛乘乘教化群生。
師從其請。為之秉爐傳授。
自此齊潔愈更精明。
續僧二十七云。釋法行者。
言多卓異。或居山谷。
時入市#CB04622;。
每往清溪。路由覆舡山頂。
見泉流茂木。乃顧曰。
十年後當有大福慧人營建伽藍。
乃智者來儀。果成先告。
今知行師預曉前意。
乃聖人也。決者。定也。
三毒既伏。何所憂慮乎。
orig::  ^671a8

是春夏旱。百姓咸謂神怒。
故智者躬至泉源滅此邪見。
口自呪願。手又撝略。
隨所指處。重雲靉靆籠山而來。
長虹煥爛從泉而起。
風雨衝溢歌詠滿路。
commentary::  ^671b28

當時龍佔其境。智者於金龍池側以建玉泉。
百姓龍怒不雨矣。
撝略者。撝謂指獲。
略謂法。即是持呪也。
orig::  ^671b34

荊州總管上柱國宜陽公王積。
到山禮拜。戰汗不安。
出而言曰。積屢經軍陣。
臨危更勇。未甞怖懼頓如今日。
commentary::  ^671b40

隋書列傳第五云。
王世積。闡熙新囶#CB16858;人。
父雅。周朝持節開國儀同三司。
世積容貌魁岸。要帶十圍。
風神爽拔。有傑人之表。
高祖受禪。封宜陽公。
平陳後進位柱國荊州總管。
及起遼東之役為行軍元帥。
至柳城遇疾回。拜涼州總管。
謀反事洩坐誅。
orig::  ^671b46

其年王使奉迎。
commentary::  ^671c8

開皇十四年二月二十二日。
其時文帝徵王入朝。
故書云。弟子今入朝覲。
行次峽州。馳仰之誠與時而積。
故遣使迎。希便進道。
來月下旬唯遲祇接。
書在百錄更不盡書。
開皇十一年王雖受戒。
意旨未盡。智者其時急有南岳荊州之行。
故忩遽而去。王既瞻望。
故重有迎者也。
orig::  ^671c10

荊人違覲。向方遙禮。
臨岐望絕。
commentary::  ^671c22

智者答恩建玉泉．十住兩寺竟。
故別父老意返天台。
彼處鄉人攀違不得。
覲奉逕禮清姿。望斷行#CB16855;矣。
orig::  ^671c24

既而重履江淮。道俗再馳。
欣戴大王。尸波羅蜜先到彼岸。
智波羅蜜今從稟受。
commentary::  ^671c30

既而者。荊人望斷之語也。
智者重反楊州。而晉王行次陝。
故遣使至江都迎也。
先受戒竟。今求請淨名疏。
故云今從稟受等也。
orig::  ^671c34

請文云。弟子多幸。
謬稟師資。無量劫來悉憑開悟。
色心無作。昔年虔受。
身雖踈漏。心護明珠。
定品禪枝併散歸靜。
荷國鎮藩為臣為子。
豈籍四緣能入三昧。
電光斷結其類實多。
慧解脫人厥朋不少。
即日欲伏膺智斷。
率先名教。永汎法流。
兼用治國。未知底滯可開化不。
師嚴道尊可降意不。
宿世根淺可發萠不。
菩薩應機可逗時不。
書云。人生在三。事之如一。
況譚釋典而不從師。
今之慊言備歷素欵成就事。
請棄飾辭。
commentary::  ^671c40

此請文。百錄題目謂王謝天冠仍請淨名義疏。
略去前九十七字。
其間語句亦有差者。
想章安揀治如此也。
色心無作者。如云不起而已起則性無作。
假色。大乘戒體也。
定品禪枝者。四禪八定枝林功德也。
四緣者。一荷國。二鎮藩。
三為臣。四為子。有此四緣豈能入三昧耶。
電光斷結者。如阿難入電光三昧斷結證四果。
又如遺教經云。譬如夜見電光即得見道是也。
惠解脫人修三念處成三解脫。
如常辨。人生在三者。
君臣．父子．師資。諸書具載多矣。
請棄飾辭者。王請大師不須謙退。
故云棄飾辭也。
orig::  ^672a8

答曰。謬承人汎。擬迹師資。
顧此膚踈。以非時許。
況隆高命。彌匪克當。
徒欲沉吟。必乖深寄。
commentary::  ^672a28

此乃不允所請者也。
orig::  ^672a32

重請云。學貴承師。
事推物論。歷求法界。
措心有在。仰惟宿植善根。
非一生得。初乃由學。
俄逢聖境。南岳記莂。
說法第一。無以仰過。
照禪師來。具述斯事。
于時心喜。以域寸誠。
智者昔入陳朝。彼國明試。
瓦官大集。眾論鉾起。
榮公強口先被折角。
兩瓊繼軌纔獲交綏。
忍師讚歎嗟唱希有。
弟子仰延之始。屈登無畏。
釋難如流。親所聞見眾咸瞻仰。
承前荊楚莫不歸伏。
非禪不智驗乎金口。
比聞名僧所說。智者融會。
甚有階差。譬若群流歸乎大海。
此之包舉始得佛意。
唯願未得令得。未度令度。
樂說不窮。法施無盡。
commentary::  ^672a34

說法第一者。如南岳印證云。
於說法人中最為第一。
照禪師乃南岳弟子。
梁傳前有列名。正傳全失。
惜哉。梁朝凡有兩瓊。
彭城寶瓊住建安院。
身長七尺五寸。背脾龍文。
三十九齒。一日講次。
外人見寺有白龍現。
男女奔至寺。但見瓊在座講。
因是號為白瓊。建初寶瓊。
常被萬椿樹皮黑袈裟。
故號烏瓊。此衣後智者得之。
進與煬帝。文在百錄。
兩瓊少時同學。後亦道價相當。
繼軌者。軌則。車轍也。
初與智者論議。如世#CB00840;戰皆接軌而上也。
才獲交綏者。綏乃馬頦下之纓也。
戰則兩馬相觸以爭勝負。
今兩瓊才始交綏。
怯而便走。如左傳云。
交綏而退。荊楚者。
荊州則舊楚國之地。
非禪不智者。更有非智不禪句。
經雖多出。今依觀心論疏解之。
疏云。空．無相．無作名三解脫。
亦名三三昧。從正見入。
定發無漏。智名大臣。
定名大王。故名三三昧非智不禪也。
正定生正見。發無漏。
定為大臣。正見為大王。
名三解脫非禪不智也。
驗乎金口。皆佛說也。
聞眾所說。智者以四悉檀融會經論。
剖折諸家執爭。如大海吞流包舉而盡。
正得佛意也。
orig::  ^672b6

復使柳顧言稽首虔拜〔云云〕。
智者頻辭不免。乃著淨名經疏。
河東柳顧言．東海徐陵。
並才華族胄。應奉文義。
緘封寶藏。王躬受持。
commentary::  ^672b44

淨名疏。大師為晉王撰者二十八卷。
荊溪略成十卷。現世流行。
並才華族胄者。似如同加潤色飾也。
徐陵。陳朝僕射。陳破後不入隋朝。
乃常隨智者。故有此言也。
orig::  ^672c2

今王入朝。辭歸東嶺。
commentary::  ^672c10

楊州在西。天台在東。
故云東嶺。
orig::  ^672c12

吳民越俗掃巷淘溝。
#CB00403;道令牧旛華交候。
commentary::  ^672c14

吳謂三吳。越謂東越。
溝巷穢雜。掃去塵埃。
淘去臭濁。#CB00403;道。
隨所過路。令則縣令。
牧則大守。幢旛華蓋祇候迎送。
直到天台也。
orig::  ^672c16

寺舊所荒廢凡一十二載。
人蹤久斷。竹樹成林。
還屆半山。忽見沙門。
眉髮皓然秉錫當路。
眾共咸覩。行次漸近。
逡巡韜秘。聖猶尚候況人情乎。
智者雅好泉石。負杖閑游。
若吟歎曰。雖在人間。
弗忘山野幽深谷。
愉愉靜夜。澄神自照。
豈不樂哉。後時一夜皎月映牀。
獨坐說法連綿良久。
如人問難。侍者智晞明旦啟曰。
未審昨夜見何因緣。
答曰。吾初夢大風忽起。
吹壞寶塔。次梵僧謂我云。
機緣如薪。照用如火。
傍助如風。三種備矣。
化道行華頂之夜。
許相影響。機用將盡。
傍助亦息。故來相告耳。
commentary::  ^672c22

智晞傳云。童稚不群。
幼懷物外。見老病死。
達世浮危。自省昬沉。
愍諸論溺。極加厭離。
如為怨害。誓出塵勞。
訪尋勝境。伏聞智者。
抗志天台山。安禪佛隴。
誓訓迷塗。為世津導。
丹誠馳仰。遠泛滄波。
年登二十始獲從願。
一得奉值。遂定師資。
臨終。弟子因即啟咨。
未審和尚當生何所。
答云。如吾見夢。報在兜率。
宮殿青色。居天西北。
見智者大師左右人皆坐寶座。
唯一座獨空。吾問所以。
答云。灌頂却後六年當來昇此說法。
春秋七十有二。貞觀元年十二月十八日午時終。
見塔在佛隴。問。智者入滅。
云歸安養。晞傳何云居兜率耶。
答。唯心淨土。何處非安養者耶。
orig::  ^672c42

又見南嶽。師共憙禪。
師令吾說法。即自念言。
餘法名義皆曉自裁。
唯三觀三智最初面受而便說。
說竟謂我云。他方華整。
相望甚久。緣必應往。
吾等相送。吾拜稱諾。
此死相現也。吾憶小時之夢。
當終此地。所以每欣歸山。
今奉冥告。勢將不久。
死後安厝西南峯所指之地。
累石周屍。植松覆坎。
立二白塔。使人見者發菩提心。
commentary::  ^673a18

植松覆坎者。含文嘉曰。
天子墳高三仞。樹以松。
諸侯半之。樹以栢。
大夫八尺。樹以槐。
庶人無墳。樹以楊柳。
自漢至今代無定制。
通植松栢。覆坎者。
覆。盖也。坎。墳穴也。
松盛則翠蓋其墳也。
orig::  ^673a32

又經少時。語弟子云。
商行寄金。醫去留藥。
吾雖不敏。狂子可悲。
仍口授觀心論。隨語疏成。
不加點潤。論在別本。
其冬十月。皇上歸蕃。
遣行參高孝信入山奉迎。
commentary::  ^673a40

皇上歸蕃者。即晉王入京朝省已。
復江都也。既楊州總管。
即以江都為蕃鎮也。
orig::  ^673a46

因散什物用施貧乏。
標杙山下處擬殿堂。
又#CB15148;作寺圖以為式樣。
誡囑僧眾。如此基陛儼我目前。
棟宇成就在我死後。
我必不覩。汝等見之。
後若造寺一依此法。
commentary::  ^673b2

杙音亦。即是用木標捕殿堂基址。
又#CB15148;作圖樣。
乃今國清寺也。智者滅後。
至仁壽元年創寺方成。
開皇二十年改元仁壽。
大師滅後三年矣。
是寺晉王受皇太子。
故傳云。創寺以後即登春坊者。
太子宮也。或稱春宮．東宮．儲宮等。
智者云。王家所辨是也。
orig::  ^673b10

弟子疑曰。此處山#CB00589;險峙。
有何緣力能得成寺。
答云。此非小緣。乃是王家所辨。
合眾同聞互相推測。
或言是姓王之王。
或言是天王之王。
或言是國王之王。
喧喧成論竟不能決。
今事已驗。方知先旨。
乃說帝王之王。標寺基已。
隨信出山。
commentary::  ^673b20

即同使臣高孝信出山也。
orig::  ^673b30

行至石城乃云有疾。
謂智越云。大王欲使吾來。
吾不負言而來也。
吾知命在此。故不須進前也。
石城是天台西門。
大佛是當來靈像。
處所既好。宜最後用心。
衣鉢道具分為兩分。
一分奉彌勒。一分充羯磨。
語已右脇西向而臥。
專稱彌陀．般若．觀音。
奉請進藥。即云。藥能遣病留殘年乎。
病不與身合。藥何能遣。
年不與心合。藥何所留。
智晞往日復何所聞。
觀心論中復何所道。
紛紜醫藥。擾累於他。
又請進齋#CB01366;。
報云。非但步影為齋。
能無緣無觀即真齋也。
吾生勞毒器。死悅休歸。
世相如是。不足多歎。
即口授遺書并手書四十六字。
蓮華香爐．犀角如意留別大王。
願芳香不窮。永保如意。
書具別本封竟。
commentary::  ^673b32

遺書乃侍人錄示遺旨。
手書四十六字乃親禮也。
別有遺旨一本載之。
orig::  ^673c8

索三衣鉢正。命淨掃灑。
唱二部經為最後聞思。
聽法華竟。讚云。法門父母。
惠解由生。本迹曠大。
微妙難測。四十餘年蘊之。
知誰可與。唯獨明了。
餘人所不見。輟斤絕絃於今日矣。
commentary::  ^673c12

輟斤絕絃。出莊子。
撿之〔云云〕。
orig::  ^673c20

聽無量壽竟。讚曰。
四十八願。莊嚴淨土。
華池寶樹。易往無人。
火車相現。能改悔者尚復往生。
況戒惠熏修。行道力故實不唐捐。
梵音聲相實不誑人。
當唱經時。吳州侍官張達等伴五人。
自見大佛倍大石尊。
光明滿山直入房內。
諸僧或得瑞夢。或見奇相。
雖復異處而同是此時。
唱經竟。索香湯漱口。
說十如．四不生．十法界．三觀．四量無心．
四悉檀．四諦．十二因緣．六波羅蜜。
一一法門攝一切法。
皆能通心到清涼池。
若能於病患境達諸法門者。
即二十五人。百金可寄。
commentary::  ^673c22

涅槃經商行寄金喻也。
言百者。語出莊子。
金一寸一斤。百金則百斤也。
喻百句解脫耳。
orig::  ^673c40

今我最後#CB15081;觀談玄。
最後善寂吾今當入。
智朗請云。伏願慈留賜釋餘疑。
不審何位。歿此何生。
誰可宗仰。報曰。汝等懶種善根。
問他功德。如盲問乳。
蹶者訪路。告實何益。
由諸#CB00395;悷故喜怒可讚。
既不自省。倒見譏嫌。
吾今不久當為此輩破除疑謗。
觀心論已解。今更報汝。
吾不領眾。必淨六根。
為他損己。只是五品位耳。
汝問何生者。吾諸師友侍從觀音皆來迎我。
問誰可宗仰。豈不曾聞波羅提木叉是汝之師。
吾常說四種三昧是汝明導。
教汝捨重檐。教汝降三毒。
教汝治四大。教汝解業縛。
教汝破魔軍。教汝調禪味。
教汝折慢幢。教汝遠邪濟。
教汝出無為坑。教汝離大悲難。
唯此大師能作依止。
我與汝等。因法相遇。
以法為親。傳習佛燈是為眷屬。
若不能者。傳習魔燈非吾徒也。
誡維那曰。人命將終。
聞鐘磬聲增其正念。
唯長唯久。氣盡為期。
云可身冷方復響磬。
世間哭泣著服皆不應為。
言訖加趺唱三寶名。
如入三昧。以大隋開皇十七年歲次丁巳十一月二十四日未時入滅。
春秋六十。僧夏四十。
至于子時頂上猶煖。
雖復不許哀號。門人哽戀。
心沒憂悔不能自喻。
日隱舟沉永無憑仰。
加趺安坐在外十日。
道俗奔赴。燒香散華號繞泣拜。
過十日已。殮入禪龕之內則流汗徧身。
綿帛掩拭沾濡若浣。
既而歸佛隴而連雨不休。
弟子呪願。願賜威神。
纔動泥洹之轝。應手雲開風噪松悲泉奔水咽。
道俗弟子侍從靈儀返遺囑之地。
龕墳雖掩妙迹常通。
謹書十條繼于狀末。 ^673c44

〔其一〕勑昔在蕃寅覽別書。
感對潛塞。向淨名疏而呪願曰。
昔親奉師顏。未敢咨決。
今承遺旨。何由可悟。
若尋文生解。願示神通。
夜仍感夢群僧集閣。
王自說義。釋難如流。
見智者飛空而至。
瀉七寶珊瑚於閣內。
返更飛去。王後答遺旨文并功德疏．慰山眾文。
並在別本。送經一藏。
銅鐘二口。香旛委積。
衣物豐華。王人降寺歲月相望。
每至忌辰結齋不絕。
司馬王弘依圖造寺。
山寺秀麗方之釋宮。
創寺已後即登春坊。
故知皇太子寺基。
此瑞驗矣。王家造寺。
斯又驗矣。三國成一。
斯又驗矣。寺名國清。
此又驗矣。靈瑞慇懃。
聯翩四驗。古今可以為例焉。 ^674a46

〔其二〕朱方天鄉寺沙門惠延。
彼土名達。昔游光宅。
早泊法潤。忽聞遷化。
感咽彌辰。奉慕靈為生何處。
因寫法華經以斯冥示。
潛思累旬。夢見觀音高七層塔。
光焰赫奕過經所稱。
智者身從觀音從西來至。
延夢裏作禮。乃謂延曰。
疑心遣否。延密懷此相。
口未曾言。後見灌頂。
始知臨終觀音引導。
事驗懸契。欣羨無已。 ^674b20

〔其三〕土人馬紹宗居貧好施。
刈稻百束以供寺僧。
執伇疲勞。身如有疾。
心作是念。我由施故而感斯患。
未測幽冥當有報否。
困極寢臥。夢見智者加趺坐一牀。
燒香如霧。安慰紹宗。
汝家貧好施。何疑無福。
種種勸喻辭繁不載。
爾夜。宗兄及宗妻母三人共夢。
晨朝各說。異口同言。
香氣盈家經日不歇。
宗親感歎。冥聖不遙。 ^674b32

〔其四〕開皇十八年四月十六日。
佛隴僧眾方就坐禪。
現常形進堂。按行上座。
道修良久瞻奉。其年十月十八日。
有海州連水縣人丘彪。
晝發誓於龕。夜見僧排戶。
彪即起禮拜。云勿拜。
安隱無慮也。遶寺一匝。
彪隨後奉尋。出門數步。
奄然便失。當其月十二日。
有海州沐陽縣人房伯奴．衛伯玉。
於智者舊室而見其形狀。
事相如在。 ^674b44

〔其五〕開皇十九年十一月六日。
土人張造。年邁脚蹶。
曳疾登龕拜曰。早蒙香火。
願來世度脫。仍聞龕內應聲。
又聞彈指。造再請云。
若是冥力。重賜神異。
即復如初。造泣而拜。
戀慕忘返。 ^674c10

〔其六〕仁壽元年正月十九日。
永嘉縣僧法曉。生聞勝德。
歿傳妙瑞。悔不早親。
追恨疾心。故來墳所施千匝禮千拜。
於昏夕間。龕戶自開光明流出。
照諸樹木枝葉炳然。
合寺奔馳所共瞻禮。 ^674c18

〔其七〕仁壽二年八月十三日。
沂州臨沂縣人孫抱長。
午前於龕所奉見。
信心殷重。後限滿被替。
獨到龕所辭別。灑淚向僧說如此。 ^674c26

〔其八〕大業元年二月二十日。
土人張子達。母俞氏。
年登九十。患一脚短凡十八年。
自悲已老。到墳奉別。
設齋專至。即覺短脚返申。
行步平正宛如少時。
此嫗悲憙。見人即述。
遙禮天台以為常則。 ^674c32

〔其九〕荊州弟子法偃。
於江都造智者影像。
返至江津。像身流汗。
拭已更出。道俗瞻禮如平生。
汗痕尚在。 ^674c40

〔其十〕荊州玉泉寺造石#CB15156;。
未得鐫刻。智者像至。
而#CB15156;上自然生脈成文曰。
天地玄用出生。或有磨刮。
其辭彌亮。一境觀讀。
三日方失。 ^674c44

智者弘法餘年。不畜章疏。
安無礙辯。契理符文。
挺生天智。世間所伏。
有大機感。乃為著文。
奉勑撰淨名經疏。
至佛道品為二十八卷。
覺意三昧一卷。六妙門一卷。
法界次第章門三百科。
始著六十科為三卷。
小止觀一卷。法華三昧行法一卷。
又常在高座云。若說次第禪門。
一年一徧。若著章疏。
可五十卷。若說法華玄義并圓頓止觀。
半年各一徧。若著章疏。
各三十卷。此三法門皆無文疏講授而已。
大莊嚴寺法慎私記禪門初分得三十卷。
尚未刪定而法慎終。
國清寺灌頂私記法華玄初分得十卷。
止觀初分得十卷。
方希再聽畢其首尾。
會　智者涅槃。鑽仰無所髣髴。
龍章未盡要妙。深識者自尋得其門也。
學士法憙凡事十七禪師。
年登耳順方逢智者。
陳尚書毛憙嘲之曰。
尊師猶少。弟子何老。
答云。所事者德。豈在於年。
又問曰。何者為德。
答云。善巧說法即後代富樓那。
破魔除障即是優婆笈多。
毛憙自善其辭。談之朝野。
常為口實。又常行方等懺。
雉來索命。神王遮曰。
法憙當往西方。次生得道。
豈儐汝命耶。仍於瓦官寺端坐入滅。
建業咸覩。天地共知。
又有惠#CB05287;因聽法而發定。
道勢因領悟而觀開。
淨辯強記。有瀉瓶之德。
於佛隴燒身。惠普修懺。
象王便現。法慎學禪微發持力。
此二三子不幸早亡。
門人行解兼善。堪為後進師者多矣。
皆內秘珍寶不令人識。
今略書見聞如上。
梁晉安王中兵參軍陳鍼。
即　智者之長兄也。
年在知命。張果相之。
死在晦朔。師令行方等懺。
鍼見天堂牌門。此是陳鍼之堂。
過十五年當生此地。
遂延十五年壽。果後見鍼。
驚問。君服何藥。答但修懺耳。
果云。若非道力安能超死耶。
梁方茂從師習坐。
忽發身通微能輕舉。
　智者呵云。汝帶妻子何須學此。
宜急去之。大中大夫蔣添玫．儀同公吳明徹。
皆稟息法脚氣獲除。
法雲．遠覃例皆如此。
灌頂多幸謬逢嘉運。
濫齒輪下十有三年。
載天履地不測高深。
以開皇二十一年遇見開府柳顧言。
賜訪智者。俗家桑梓入道緣由皆不能識。
克心自責微知惺悟。
仍問遠祖於故老。
即詢受業於先達。
瓦官前事或親承音旨。
天台後瑞隨分憶持。
然深禪愽惠妙本靈迹。
皆非淺短能知。但戀慕玄風。
無所宗仰。輙編聞見若奉慈顏。
披尋首軸涕泗俱下。
謹狀。 ^675a2

銑法師云。大師所造有為功德。
造寺三十六所。大藏經十五藏。
親手度僧一萬四千餘人。
造栴檀金銅素盡像八十萬軀。
傳法弟子三十二人。
得法自行不可稱數。
天台智者大師別傳〔終〕
w:: 
#  No. 1535-1 天台智者大師傳論
No. 1535-1 天台智者大師傳論
author:: 安定　梁肅　述 ^675b28

論曰。修釋氏之訓者務三而已。
曰戒定惠。斯道也。
始於發心。成於妙覺。
經緯於三乘。道達於萬行。
而能事備焉。昔法王出世由一道清淨。
用一音演說。機感不同。
所聞蓋異。故五時．五味．半滿．權實．偏圓．小大之義播於諸部。
#CB16902;然殊流。
要其所歸無越一實。
故經曰。雖說種種道。
其實為佛乘。又曰。
開方便門。示真實相。
喻之以眾流入海。
標之以不二法門。
自他兩得。同詣秘密。
此教之所由作也。
暨鶴林示滅而法綱散。
神足隱而宗塗異。
各權所據。矛揗更作。
其中或三昧云生。
四依出現。應緣不等。
持論亦別。故攝論．地持．成實．唯識之類分路並作。
非有非空之談莫能一貫。
既而去聖滋遠。其風東扇。
說法者桎梏於文字莫知自解。
習禪者虗無於性相不可牽復。
是此者非彼。去證者謂證。
惠解之道流以忘返。
身口之事蕩而無章。
於是法門之大統或幾乎息矣。
既而教不終否。至人利見。
惠聞惠思或躍相繼法雷之震未普。
故木鐸重授於天台大師。
大師象身子善現之超悟。
備帝堯大舜之異表。
贊龍樹之遺論。從南岳之妙解。
然後用三種止觀成一事因緣。
括萬法於一心。開十乘於八教。
戒定惠之說。空假中之觀。
坦然明白可舉而行。
於是教無遺法。法無棄人。
人無廢心。心無擇行。
行有所證。證有其宗。
大師教門所以為盛。
故其在世也。光昭天下為帝王師範。
其去世也。往來上界為慈氏輔佐。
卷舒於普門示現。
降德為如來所使。
階位境智蓋無得而稱焉。
於戲。應迹雖往。微言不墜。
習之猶足以抗折百家。
昭示三藏。又況聞而能思。
思而能修。修而能進。
進而不已者歟。斯人也雖曰未證。
吾必謂之近矣。今之人。
正信者鮮啟禪關。
者或以無佛無法何罪何善之化化之。
中人已下。馳騁貪愛之徒。
出入衣冠之類。以為斯言至矣。
且不逆耳。私欲不廢。
故從其門者若飛蛾之赴明燭。
破塊之落空谷。殊不知坐致焦爛而莫能自出。
雖欲益之而實大損。
與夫眾魔外道為害一揆。
由是觀之。此宗之大訓。
此教之旁濟。其於天下為不侔也。
自智者傳法五世。
至今湛然大師中興其道。
為子言之如此。故錄之以繫于篇。 ^675c9

昔吾祖云沒。章安尊者痛訣慈誨。
永懷玄風。既聽解行之旨。
結集添通。復恐始終化事之跡將遂湮墜。
由是咨訪先達。慎持見聞。
始於靈王瑞託胎。
終於滅後神應。條敘纂集。
仰為是書。俾萬世之下。
展卷一觀若親覩行事。
其利益之功莫大刻梓。
昨留本寺。嘉定延燎。
寺灾而文亦俱#CB01926;。
端記濫漬法緣。思報恩德。
首捎己長。仍率同故重事鋟板以廣流布。
廣後之來者。以見吾祖行處者觀而興起。
雖然。由是以見吾祖行處則可。
即是以為吾祖行處未可也。
觀者思之。端平三年六月既望寫。
延慶教寺觀堂比丘〔端記〕稽首敬書〔葉枝刊〕
當寺經堂比丘〔正巳〕助官會壹拾貫文治乎任持比丘
〔可上〕助官會壹拾貫文觀堂比丘道#CB16862;回施嚴判院油錢貳拾貫文會端記謹回嚴判院四年油錢陸拾貫文官會并施長資成就具足女弟子陳百三十三娘施官會伍貫文 ^676a40

註天台智者大師別傳下〔終〕
w:: 
#  No. 1535-2 (附)天台智者大師畵讚
No. 1535-2 〔附〕天台智者大師畵讚
author:: 魯國公　顏真卿　撰
　　天台大師俗姓陳　其名智顗華容人
　　隋煬皇帝崇明因　號為智者誠敬申
　　師初孕育靈異頻　綵煙浮空光照隣
　　堯眉舜目熈若春　禪慧悲智嚴其身
　　長沙佛前發弘誓　定光菩薩示冥契
　　怳如登山臨海際　上指伽藍畢身世
　　東謁大蘇求真諦　智同靈鷲聽法偈
　　得宿命通辨無礙　旋陀羅尼華三昧
　　居常面西化在東　八載瓦官闡玄風
　　敷演智度發禪蒙　梁陳舊德皆仰宗
　　遂入天台華頂中　因見定光符昔夢
　　降魔制敵為法雄　胡僧開道精感通
　　又有聖賢垂秘旨　時平國清即名寺
　　購得魚梁五百里　其中放生講流水
　　後主三禮彤庭裏　請為菩薩戒弟子
　　煬皇出鎮臨江涘　金城說會求制止
　　香火事訖廼西旋　諸宮聽眾踰五千
　　建立精舍名玉泉　橫亘萬里皆稟緣
　　煬皇啟請迴法船　非禪不智求弘宣
　　遂著淨名精義傳　因令徐柳參其玄
　　帝既西朝趍象魏　師因東還遂初志
　　半山忽與沙門值　俄頃逡巡復韜祕
　　一時月夜如論議　初夢塔壞胡僧至
　　又為南嶽說三智　自言必當終此地
　　帝十七年歸江都　遣使奉迎師北祖
　　山下規畫為寺圖　王家所辦事不孤
　　石城天台西門樞　正好修觀形勝殊
　　像前羯磨依昔府　寄帝如意花香爐
　　第五法師階位絕　觀音下迎彰記莂
　　萬行千宗最後說　跏趺不動歸寂滅
　　天雲決漭風慘烈　草木仾垂水嗚咽
　　十日容顏殊不別　遍身流汗彰異節
　　欲歸佛隴西南峯　泥濘載塗那可從
　　門人瀝懇祝睟容　應手雲開山翠濃
　　于嗟此地瘞僧龍　空餘白塔間青松
　　每至忌辰因命重　何時道俗不種種
　　歲歲開龕儼容質　最後如何忽忘失
　　齋場數僧千#CB03449;一　呼名點之又如實
　　受飡行嚫還復溢　廼知神靈難譚悉
　　千變萬化難致詰　若欲書之無終畢
　　止觀大師名法源　親事左溪弘度門
　　二威灌頂誦師言　同稟思文龍樹尊
　　寫照隨形珠好存　源公瞻禮心益敦
　　俾餘讚述斯討論　庶幾億載垂後昆
w:: 
#  No. 1535-A
No. 1535-A ^676b34

顏真卿所撰天台大師畵讚九十句。
聲明家流習于歌讚尚矣。
〔盛〕甞披閱群書。會得惠心師注本。
與此讐挍頗正差謬焉。
其註本則每韻各八句。
凡十一韻八十八句。
無荊溪妙樂間生孫。
廣述祖教補乾坤二句。
〔盛〕竊謂此二句必出於杜撰。
非顏氏之真手也。
而其故有六焉。蓋此作也。
特讚大師之德行。
非諸祖之所與。而歷舉諸祖者。
獨欲敘法源之祖。
後人未達其意。妄謂遺荊溪師。
一也。自法源以次推上至龍樹菩薩。
而唯荊溪師失次。
居菩薩上。則錯列倒置無所係屬。
二也。荊溪師甞居妙樂寺。
撰文句疏記。後世因名其書。
今遂誤以妙樂為師號。
則震旦之書本見其稱。
三也。若以妙樂果為其號。
則既云荊溪。又云妙樂。
豈非重複乎。四也。
其置辭造語鄙陋粗拙。
與上下文甚不相類。
五也。每韻八句。而最後一韻獨作十句。
亦甚無謂。六也。然原其所以杜撰之由。
蓋荊溪師弘教著疏列之九祖。
其美譽芳聲遠出法源之右。
而讚中歷舉諸祖獨不及此。
則後人有所憾。妄作補增。
殊不知此讚乃法源之所請。
則其學之統譜顏氏所當述。
而同門之荊溪莫所與也。
自此而因仍傳習不辨真偽。
則不翅貽謬於後世。
亦當獲罪於前賢矣。
今命聲明家刪此二句。
更恊音律。因陳其說書于讚後云。 ^677b5

延寶丁巳四月前天台座主二品親王
〔盛胤〕謹識
 ^677c4
