
xu:: 
#  No. 1388-A
No. 1388-A
夫子曰。予欲無言。
又曰。天何言哉故大上無言。
其次立言。言所以載道。
不以言求道。而□以心會道。
抑末矣。夫□非想藥法皆空。
釋氏之教也。環溪以其學於夫子者。
逸而云墨。盖將晦其光。
泯其用。而求其所謂寂滅云者。
所至一話一言。其徒記而錄之。
既彚而成編。則請余為之序。
猶記環溪在黃龍日。
每訪余山中率靜坐寡言。
其後日邊再會。蕳嘿過於前時。
知其非以口耳為學者。
又非挾所有以衒於世者。
然則環溪之有語錄。
贅矣。而余復序之。
抑又贅矣。後□欲識環溪者。
當以環溪求環溪。
毋徒以語錄求環溪云。
歲在癸未浴佛日。
抗山寓叟章鑑。書于所寓之溪堂。
other:: 
# 環溪和尚語錄目錄
環溪和尚語錄目錄卷上初住建寧府瑞嚴禪寺語錄臨江軍瑞篁山惠力禪寺語錄隆興府泐潭山寶峰禪寺語錄隆興府黃龍山崇恩禪寺語錄建昌軍資聖禪寺語錄瑞州黃檗山報恩光孝禪寺語錄袁州仰山太平興國禪寺語錄福州雪峰崇聖禪寺語錄慶元府太白名山天童景德禪寺語錄卷下小參拈古頌古普說法語佛祖讚偈頌題#CB02494;小佛事自讚行狀跋環溪和尚語錄卷上
other:: 
# 環溪和尚初住建寧府瑞巖禪寺語錄
環溪和尚初住建寧府瑞巖禪寺語錄
editor:: 參學　覺此　編 ^365c8

師於淳祐六年良月入院。
指三門云。盡大地是門。
橫開竪闢。通霄有活路。
七穴八穿。諸人到這裏。
切忌容易進步。何故。
不見道。入門問諱。 ^366a39

佛殿。黃面瞿曇。有沒量罪過。
瑞巖因甚禮拜燒香。
一任傍人道短長。 ^366b2

方丈。從上諸佛諸祖。
於無窠窟中。做成窠窟。
活陷平人。無出氣處。
瑞巖今日從頭剖析。
盡底撤開。向空劫已前。
與諸人相見。莫有俊快底麼。
良久。三十年後。 ^366b6

拈衣。自曹溪已後。
法周沙界。衣止不傳。
且道。此衣從甚處得來。
西天鷲嶺。東土黃梅。 ^366b12

法座。此座高廣。吾不能升。
淹彩殺人。#CB06070;惶殺人。
今日快便難逢。為他拔本去　遂驟步登座。
拈香云。此一瓣香。
爇向鑪中。恭為。 ^366b16

今上皇帝。祝延　聖壽。
萬歲萬歲萬萬歲。
次拈香云。此一瓣香。
奉為　判府節制都運大卿。
暨闔府尊官判縣郎中。
資陪祿筭。次拈香云。
此一瓣香。懷藏久矣。
從上佛祖。尚討頭鼻不著。
諸方老宿。怎知氣息有無。
遍游湖海三十年。
惟有無準較些子。
今日當陽一爐爇却。
初非報德酬恩。且要熏夫炙地。
遂趺座〔問答不錄〕乃云。
釋迦不出世。盡大地人。
成佛多時。達磨不西來。
亘塵剎海。談禪不歇。
恁麼會得。便知一上座。
未離徑塢。已與扣氷古佛。
赤體相挨。今到瑞巖。
元共國一祖師。眉毛#CB03901;結。
溪山有異。雲月是同。
既然雲月是同。說甚溪山有異。
直得車書混一。天地清寧。
一人高拱無為。萬國咸歸至化。
且太平無象一句。
作麼生道。但見皇風成一片。
不知何處是封疆。 ^366b22

復舉僧問曹山。佛未出世時如何。
山云。曹山不如。僧云。
出世後如何。山云。
不如曹山。師拈云。
大小曹山。名喧宇宙。
氣衝牛斗。恁麼答這僧話。
直是未在。今日或有問新瑞巖。
佛未出世時如何。
瑞巖不如。出世後如何。
不如瑞巖。須是恁麼始得。 ^366b46

當晚小參。明鏡當臺。
妍醜自現。吹毛在手。
殺活臨時。恁麼恁麼。
南斗東轉。北斗西移。
不恁麼不恁麼。冬月震雷。
夏天灑雪。多添少減。
與有奪無。不墮平常。
獨超象外。只如恁麼中不恁麼。
不恁麼中却恁麼時如何。
良久云。無人知此意。
令我憶南泉。 ^366c10

復舉台州瑞巖彥禪師問夾山云。
與麼即易。不與麼即難。
與麼與麼即惺惺。
不與麼不與麼即居空界。
與麼不與麼。請師速道。
山云。老僧謾闍黎去也。
彥喝云。這老和尚。
而今是什麼時節。
便出去。後有僧舉似巖頭。
頭云。苦哉。將我一枝佛法。
與麼流將去。師拈云。
瑞巖逞俊太過。元不知有佛法道理。
因甚。巖頭却道。苦哉將我一枝佛法與麼流將去。
且道。是肯他不肯他。 ^366c18

留兩班上堂。是法住法位。
世間相常住。佛殿對三門。
燈籠掛露柱。移易一絲毫不得。
增減一絲毫不得。
或有个出來道。長老昨日是孟冬月晦。
今日是仲冬月旦。
夜愈長晝愈短。日月更相換。
如何說箇不移易不增減底道理。
只向他道。瑞巖寺裏。
知事頭首。昨日不少。
今日不多。增減得麼。
各安己分。各務本職。
移易得麼。不見古人有言。
不愆不忘。率由舊章。 ^366c34

上堂。浴氷橋畔。伏虎巖前。
雪消松杪。春到梅邊。
古佛眼睛突出。瞿曇面目昭然。
認著依前隔大千。 ^366c48

佛成道上堂。夜夜明星現。
有眼誰不見。此夜老瞿曇。
却被明星轉。直至而今双眼花。
無瑕白玉自生瑕。 ^367a4

謝兩班上堂。法無定相。
遇緣即宗。如水在地。
如雲行空。或卷或舒。
或西或東。鼓際天雲濤。
而有江澄練淨底消息。
沛翻盆驟雨。不無天開日霽之形容。
其用也不有其德。
其寂也不居其功。
且道。是什麼物。得恁麼靈。
良久云。任從滄海變。
終不為君通。 ^367a8

元宵上堂。和暖上元天氣。
是處笙歌動地。瑞巖無可設施。
隨分放燈一二。以拂子作彎弓勢。
依俙初月。又點三點。
彷彿三星。輝映群芳。
光吞萬象。毗嵐遍界。
不能息滅。金蓮萬斛。
未易比方。焰焰熾然。
明明無盡。然雖如是。
汝等諸人。折旋俯仰。
動轉施為。總在這箇光明藏裏。
因甚十箇有五双。
面前黑漆漆地。以拂子擊禪床云。
只為分明極。翻令所得遲。 ^367a18

上堂。今朝十五。明朝十六。
瓠苦瓜甜。松直棘曲。
辟支老漢。炎夏衣楮。
嚴冬浴氷。謾自辛勤。
徒勞檢束。爭似而今禪和。
三三兩兩。水邊林下。
寒向火。熱乘凉。又誰管你地覆天翻。
天翻地覆。雖然如是。
是玉也大奇。只恐不是玉。 ^367a32

上堂。露冷風清。山空月明。
天際歸鴻書梵字。
夜深砧杵送秋聲。
眼#CB15111;不見。
耳聽不聞。與君傾盡此時心。
莫認山河作眼睛。 ^367a42

古佛忌上堂。伏虎巖前。
螺江江上。一去一來。
無去來相。諸人要識無去來相麼。
良久云。今朝古辟支。
昔日翁和尚。 ^367a48

謝兩班上堂。權衡佛祖。
號令人天。擒縱予奪。
各得其宜。進退存亡。
不失其正。要明如是事。
須是如是人。既得如是人。
方明如是事。如是事則且置。
我此一眾。還有如是人麼。
鸑鷟麒麟皆是瑞。
旃檀薝蔔一般香。 ^367b6

上堂。微雨潤枯荄。
嚴風攪林木。梅唇已破香。
柳眼眠未足。塵世競奔忙。
光景相追逐。林間無事人。
好唱雲門曲。只如雲門曲。
作麼生唱。良久云。
今朝臘月二十五。
明朝臘月二十六。 ^367b14

上堂。今日上元令節。
雨意連綿未歇。過去燃燈如來。
全體一時漏泄。諸人還見麼。
簷頭滴滴。分明歷歷。 ^367b22

上堂。人人頭頂天脚踏地。
眼裏放光。鼻孔出氣。
缺齒老胡。何用單傳直指。
宜乎打落當門齒。
雖然如是。不因樵子徑。
爭到葛洪家。 ^367b26

上堂。拈拄杖召大眾云。
山僧。從春及夏。袞袞地過。
殊無一言半句資益諸人。
子細思量。恁麼住山。
誠然無益。昨日偶因無思惟中。
得个三昧。頗似奇特。
今朝擊皷陞堂。舉似諸人。
也要大家知有。惟是諸人。
得此三昧。善自護持。
百劫千生。莫教忘却。
卓一下云。會麼。大事為你不得。
小事各自祗當。靠拄杖下座。 ^367b32

出鄉歸上堂。建嶺雲。
建溪水。縹緲無邊。
淵深無底。盡情收拾歸來。
點滴無非珍貴。拋向諸人面前。
切忌自生擬議。何故。
見之不取。思之千里。 ^367b44

上堂。禪禪。風生木杪。
葉墜庭前。唧唧寒蛩吟破壁。
聲聲歸雁度遼天。
諸人。若也會得。此去吳屯不遠。
若也不會。藍溪水透洋邊。
阿呵呵。笑倒武夷張大僊。 ^367c2

上堂。皎潔中秋月。
清光處處同。是人皆照破。
無水不形容。圓滿纖塵淨。
婆娑桂影。重古今爭賞翫。
誰到廣寒宮。莫有曾到底麼。
良久云。三生六十劫。 ^367c8

九日道舊至上堂。
舊日重陽。今日重陽。
籬菊披金淺淺黃。
休訝去年蓬#CB15150;。
今歲半成霜。喜得同人相訪。
那邊風景。此間風景。
且莫論量。相與對花賒一醉。
高歌大笑。手舞足蹈。
聽教人道掣顛狂。
因甚如此。不見道。
有朋自遠方來。不亦樂乎。 ^367c14

開爐上堂。拈起拂子召大眾云。
這些火種。混沌未判。
威音未生。光炟赫地。
已難掩遏。無端被迦文老漢。
指天指地。從而噓之。
菩提達磨。逾海越漠。
扇而東之。賣柴漢子。
拖一束薪。發而揚之。
由是。東西浩浩。南北紛紛。
千種施為。萬般作用。
欲彰之而深晦。欲益之而#CB05060;微。
逮至今日。或幾乎息矣。
東山試向冷#CB01926;裏。
打一撥看。以拂子劃一劃云。
見麼。雖然煙焰無多子。
近著須防燎面門。 ^367c24

古佛忌日上堂。虎溪氷瑩長空月。
鳳嶺松吟後夜風。
堪笑堪悲翁老子。
儼然不改舊時容。
諸人還見麼。遂拖拄杖下座。 ^367c40

上堂。可祖齊腰立雪。
長慶坐破蒲團。一人鐵壁#CB15111;要透。
一人滄海瀝須乾。
鐵壁透滄海乾。出禮三拜依位立。
捲起簾來天下寬。
堪悲堪笑。何易何難。
信道梅花香撲鼻。
須是徹骨一番寒。 ^367c46

元宵謝綺都寺上堂。
羅綺叢中。笙歌社裏。
燈明如來。放光現瑞。
諸人還見麼。良久云。
過去久矣。 ^368a6

謝執事上堂。東山開箇小小戲場。
編排佛祖拈弄不到底科段。
然而單絲不成線。
獨掌不浪鳴。須是諸人大家。
攛掇始得。所謂唱底唱。
拍底拍。絲竹互奏。
金石交陳。山僧贏得。
於其中間。舉其宏綱。
撮其機要。卷舒進退。
開闔翕張。或現鬼面神頭。
或伸佛手驢脚。千變萬化。
七縱八橫。傍人看來。
只眨得眼。且道。是神通妙用。
法爾如然。還會麼。
不見道。但看棚頭弄傀儡。
抽牽總在裏頭人。 ^368a10

上堂。秋風捲地。秋水連天。
千山影瘦。萬木蕭然。
漁笛數聲江上月。
樵歌一曲嶺頭烟。
諸人聞恁麼告報。
切忌作境話會。既不作境話會。
畢竟作麼生會。良久云。
佛身充滿於法界。
普現一切眾生前。 ^368a26

敘謝監寺藏主知客直歲寮元侍者上堂。
楊岐三脚驢。虎丘睡虎子。
毛色既一同。蹄爪亦相似。
祖域交馳。卒難搆赴。
須是具客來則接。
賊來則打底手脚。
有插鍬而立。携鍬便行底機用。
方可恰恰相當。其或未然。
犀牛扇子起清風。
披拂旃檀香滿空。 ^368a34

上堂。拈拄杖召大眾云。
火爐頭有則無賓主話。
自古自今。浩浩商量。
商量不下。瑞巖有舌如結。
有口如啞。且聽。拄杖子。
為諸人分明說破去也。
卓一下云。上下三指。
彼此七馬。 ^368a44

上堂。召大眾云。達磨西來。
踰海越漠。遊梁歷魏。
明什麼邊事。良久云。
會麼。知我者。謂我心憂。
不知我者。謂我何求。
other:: 
# 住臨江軍瑞篁山惠力禪寺語錄
住臨江軍瑞篁山惠力禪寺語錄
editor:: 參學　　　　編 ^368b4

指三門云。無礙慧門。
鐵壁鐵壁。一擊擊開。
不勞餘力。幾人把手拽不入。 ^368b14

踞方丈。橫一丈。竪一丈。
滿室風生。半窻月上。
山僧要坐便坐。要起便起。
終不向這裏無風起浪。
諸人若不散去。照顧劈脊拄杖。 ^368b18

陞座。祝　聖罷〔問答不錄〕乃云。
目視雲霄。有一拳未敢分付。
日遊閙市。三十棒且待別時。
遇坎則止。乘流而行。
既無跡於去來。寧有心於動靜。
昨日恁麼。逸翮獨翔。
孤風絕侶。今日不恁麼。
翫江月。聽松風。拈起閤皂山。
濃蘸清江水。平展金鳳洲。
寫出祖師意。貼向十字街頭。
俾人人知道。一年十二月。
臘月是年尾。寶祐改元。
又從頭起。萬年萬年更萬年。
清江依舊清無底。
然雖如是。道泰不傳天子令。
時清休唱太平歌。 ^368b24

復舉南。泉示眾云。
王老師。自小牧一頭水牯牛公案。
師頌云。不如隨分納些些。
何處青山不是家。
玉笛橫吹皇化裏。
風前清韻徹天涯。 ^368b38

當晚小參。入作無門。
面前如鐵壁。放開線路。
水上按葫蘆。如轉輪藏。
八面玲瓏。轉轆轆地。
了無滯礙底時節。
如觀空閣。十方通暢。
虗豁豁地。了無窒塞底時節。
既無窒塞。又無滯礙。
無往而不通。無施而不可。
縱橫得妙。舒卷無拘。
正當恁麼時如何。
良久云。今朝有酒今朝醉。
明日無錢明日愁。 ^368b46

復舉德山小參不答話公案。
師拈云。行險僥倖。
德山始終不移。強毅果敢。
這僧危亡不顧。惠力也有箇見處。
當時待德山道今夜小參不答話問話者三十棒。
出眾呵呵大笑。教這老漢。
要開口也不得。要合口也不得。
要坐也不得。要起也不得。
然雖如是。還契德山意也無。
具眼衲僧。試甄別看。 ^368c10

留知事頭首上堂。
山僧自入院以來。
終日忙忙。遍地人事。
欲求前日清閑。豈可復得耶。
所幸眼睛鼻孔。元只依舊。
三門對佛殿。厨舍對僧堂。
也只依舊。僧是僧。
行是行。東者東。西者西。
也只依舊。然雖如是。
且道。斬新號令。又作麼生。
去年梅。今歲柳。顏色馨香依舊。 ^368c22

滿散天基聖節上堂。
惠力大寶藏。日轉萬億帀。
一日萬億帀。千日千萬億。
願以轉輪數。仰祝　天子壽。
惟願　天子壽。復倍轉輪數。
繁開玉葉茂金枝。
永與法輪無盡時。 ^368c32

佛涅槃上堂。翠柳堤邊舞。
黃鸎樹上鳴。瞿曇真實相。
歷歷在而今。誰言入滅向双林。 ^368c40

無準和尚忌拈香。
這箇老漢。殊無所解。
不惟屈屈曲曲。且是頑頑賴賴。
我昔沒興見之。直至而今尀耐。
燒炷香。禮三拜。喫拳打拳。
彼此莫怪。 ^368c44

結制上堂。今朝結制。
號令宜先。三章約法。
普示人天。身不可妄動。
亦不可塊然。口不可妄開。
亦不可默然。意不可妄舉。
亦不可罔然。依如是行如是住。
圓覺伽藍常現前。 ^369a2

謝秉拂上堂。獅子吼無畏說。
百獸聞之皆腦裂。
如是則石龍恐怖。
金鳳來儀。蕭水騰波。
瑞山嶪蕚。不為分外。
雖然。且道。昨日第一座。
與第二座說法。還有優劣也無。
良久云。藏頭白海頭黑。 ^369a10

上堂。晝也惺惺。夜也惺惺。
既不掉舉。亦不昏沉。
何須求白玉。只此是黃金。 ^369a18

上堂。召大眾云。從上諸佛諸祖。
千種施為。萬般方便。
只要諸人知得。冬寒夏熱。
夜闇晝明。三旬一月。
一月三句。以拂子擊禪床云。
會麼。頻呼小玉元無事。
只要檀郎認得聲。 ^369a22

開爐上堂。夏熱乘凉。
冬寒向火。自古自今。
總恁麼過。不知二祖立雪齊腰。
畢竟圖箇什麼。良久云。
會麼。以吾之不可。
學柳下惠之可。 ^369a30

上堂。無禪不參。無道可學。
只貴諸人如醉而醒。
如夢而覺。醉既醒。
夢既覺。雖然只是舊時人。
却與舊時相遼邈。
other:: 
# 住隆興府泐潭山寶峯禪寺語錄
住隆興府泐潭山寶峯禪寺語錄
editor:: 參學　　　　編 ^369a36

指三門云。從上諸佛諸祖。
皆從此門而入。且道。
如何是此門。良久云。
有人動著關棙。兩扇東扇西扇。 ^369a46

佛殿。德山拆殿。寶峯燒香。
二俱不惡。一種不臧。
瞿曇元自面皮黃。 ^369b2

陞座。祝　聖罷〔問答不錄〕乃云。
法無定相。遇緣即宗。
至道無難。惟嫌揀擇。
真如不守自性。隨緣應用萬差。
高謝古劒津。垂楊兩岸。
一片沙鷗。管領獨秀峰。
滴翠千尋。羣飛野鴨。
廣漢簸箕拈起。東簸西簸。
關西水磨試把。左推右推。
贊化育於兩間。致昇乎於四海。
普天和氣。匝地春風。
正恁麼時。功歸何所。
良久云。千峯朝華嶽。
萬派肅滄溟。 ^369b6

復舉三聖道。我逢人即出。
出則不為人。興化道。
我逢人即不出。出則便為人。
真淨云。這兩箇老古錐。
竊得臨濟些子活計。
各自分疆列界。使明眼衲僧。
只得好笑。師云。真淨恁麼批判。
只見錐頭利。不見鑿頭方。
亦使明眼衲僧。只得好笑。
殊不知二大老。兄不兄。
弟不弟。自相矛盾。
喪盡臨濟門風。新寶峰恁麼批判。
且道。還免衲僧笑麼。
具眼者辨取。 ^369b18

當晚小參。泐潭之潭。
澄澄浸月。寶峰之寶。
焰焰發輝。親到此峰。
必獲此寶。既獲此寶。
直須擊碎。不留影迹始得。
親到此潭。直須吸乾。
了無涓滴始得。然後。
於無涓滴處。興雲作雨。
霑溉大地草木。而不作霑溉之想。
於無影迹處。開無盡藏。
賑濟一切貧窮。而不起賑濟之念。
便見貧窮富足。草木敷榮。
無一物不遂其生。
無一夫或失其所。
然雖如是。忽被山僧拂子。
將泐潭寶峰。一口吞却。
是汝諸人。向甚處安身立命。
以拂子擊禪床云。
切不得離却這裏。
　復舉馬祖大師。
因僧問參次。祖#CB15148;一圓相云。
入也打。不入也打。
僧纔入。祖便打。僧云。
和尚打某甲不得。
祖靠拄杖休去。師拈云。
馬祖#CB15148;出這个圈子。
盡大地人跳不出。
這僧恁麼祗對。且道。
還跳得出麼。 ^369b32

留兩班并謝新命日光長老。
上堂。召大眾云。萬般施設不如常。
又不驚人又久長。
山僧自入院以來。
傷風咳嗽一般。無可施設。
喜得大寂祖師面目。
元只如常。見前大眾。
頭頂天脚踏地。元只如常。
東邊底。辨取東邊事。
西邊底。辨取西邊事。
元只如常。日裏三飡。
夜間一寢。元只如常。
雖則如常。就中却有些子驚人處。
昨朝陰雲四合。雨正霶霶之際。
忽然一道日光。從南而下。
把泐潭山千巖萬壑。
透頂透底。一一融通。
不知日光之為泐潭。
泐潭之為日光。所謂其光遍滿。
無壞無雜。見者聞者。
歡喜踊躍。皆曰。希有之事。
驚人之舉。雖則驚人。
要且久長。如何見得。
不見道。佛法無多子。
久長全在人。 ^369c10

延慶佑聖二長老至。
上堂。召大眾云。開門待知識。
知識喜來過。兩兩不成雙。
一一無回互。共臥不共床。
同行不同步。昭然在目前。
目前不可覩。雖則不可覩。
我獨知其故。諸人還知麼。
良久云。聖容菩薩來西天。
盧仙夏人在東土。 ^369c34

再住寶峰上堂。雲無心而出岫。
功不浪施。水有時而回淵。
法無定相。行固不厭。
住亦不忻。昨從主而為賓。
去不出門。今從賓而為主。
來不入戶。既不出門。
又不入戶。明明來去無來去。
歷歷主賓非主賓。
泐潭元自碧沉沉。
獨秀依前高突兀。
然雖如是。只如再呈舊面。
重理新詞一句。又作麼生。
擊拂子云。拍拍是令。 ^369c44

謝管幹撥田上堂。
舉東山演祖頌云。
山前一片閑田地。
叉手叮嚀問祖翁。
幾度賣來還自買。
為憐松竹引清風。
老東山。雖則買賣自由。
末上未免叉手問人在寶峰即不然。
山前一片閑田地。
無意求之却宛然。
幾許風光都買盡。
不曾費著一文錢。 ^370a8

解制上堂。今朝解制。
且作麼生。從前約束。
一槩放行。萬里秋天飛一鶚。
東西南北任縱橫。 ^370a18

九月旦雲居歸。上堂。
昨從天上去。元不離地下。
今歸地下來。亦不離天上。
上下無間。來去無差。
天河秋一雁。砧杵夜千家。 ^370a22

上堂。十五日已前。
即心即佛。十五日已後。
非心非佛。正當十五日。
不是心不是佛不是物。
便恁麼會。頭上安頭。
不恁麼會。斬頭覓活。
總不恁麼時如何。
良久云。丁人干千。
上下十卜。 ^370a28

開爐日。白塔東山二老。
并維那道士至。上堂。
召大眾云。悅分忽。
其中有物。是什麼物。
忽分悅。其中有象。
是什麼象。依俙鈿斧之既閑。
彷彿砧槌之已放。
泐潭不欲破二作三。
重重起模畫樣。恍忽忽恍。
置而勿論。物象象物。
亦休定當。今日開爐。
且燒火向。 ^370a36

佛成道日上堂。六年雪嶺竟無成。
練得身形似鶴形。
盡謂見明星悟道。
何曾悟道見明星。
入山何富。出山何貧。
知心能幾人。 ^370a46

基首座本藏主昭侍者至。
上堂。召大眾云。參禪學道。
竪起拂子。此為基本。
儻得基本。可以為人天眼目。
作叢林表儀。演出一大藏。
演入一大藏。無施不可。
其或未然。布毛吹起處。
子細好生觀。 ^370b4

佛涅槃上堂。拈拄杖。
召大眾云。世尊最初於般若會上。
垂教云。若以色見我。
以音聲求我。是人行邪道。
不能見如來。末後。
却於涅槃會上。以手摩胷。
告眾云。汝等。善觀吾紫磨金色之身。
瞻仰取足。無令後悔。
這老漢顯異或眾。
前後相違。業既自作悔。
不容追昔年。已陷泥犁去。
卓一下云。今日重移過鐵圍。 ^370b12

上堂。春風料峭。春雨連綿。
桃花逐浪。新竹籠煙。
香嚴已往靈雲去。
一度春深一愴然。 ^370b24

上堂。召大眾云。乾坤之內。
宇宙之間。中有一寶祕在形山。
所謂髮毛爪齒。皮肉筋骨。
髓腦垢色。皆歸於地。
唾涕膿血。津液涎沫。
痰淚精氣。大小便利。
皆歸於水。暖氣歸火。
動轉轉風。且道。寶在什麼處。
良久云。桑疇雨過羅紈膩。
麥隴風來餅餌香。 ^370b28

無準和尚忌日拈香。
這老凍儂。惺惺懵懂。
分明無一絲毫。剛道有三斤重。
只知恁麼脫空相誑。
不知其讎甚於戴天之不共。
瓣香今爇夫何為願。
百劫千生。永陷泥犁無出期。 ^370b38

城歸上堂。舉南禪師道。
去時一溪流水送。
歸來滿谷白雲迎。
一身去住非去住。
一物無情似有情。
師云。大小南禪師。
話作兩橛。既是去住非去住。
爭得有送迎。寶峰即不然。
去從閙市紅塵去。
歸向白雲深處歸。
因甚更無迎與送。
去來寸步不曾移。 ^370b46

上堂。召大眾云。細不可減。
大無以加。近在眼睫。
遠過天涯。是著即錯。
擬之又差。缺齒老胡會不得。
空携隻履返流沙。 ^370c8

端午上堂。以拂子書空云。
五五午時書。妖邪盡掃除。
一堂風悄悄。千古意如如。
蒲飲先春雪。糉餐明月珠。
舌頭如具眼。醉飽樂無餘。 ^370c14

中秋劒州生監寺綿州泰首座至。
上堂。一月在天。影含眾水。
只如雙劒峯頭月。
何似芙蓉溪上月。
蓉芙溪上月。何似泐潭潭底月。
若道同。東西各一涯。
若道別。天無第二月。
既然如是。畢竟作麼生。
不見道。白雲巖上月。
太平松下影。深夜秋風生。
都成一片境。 ^370c20

九日上方西堂至。
上堂。召大眾云。今日重陽。
寶峰相與諸人登高去也。
所謂登山不到頂。
不知山之高。然而未到高處。
各宜努力。切不可如存若亡。
直饒得到高處。一覽眾山小。
舉手摩穹蒼。亦未可在。
何故。更有靈蹤在上方。 ^370c30

延慶長老至。上堂。
雨暗西山。雲飛南浦。
老盧僊腰纏騎鶴。
朝度黃茅八凸。獨秀峰草木泉石。
為之鼓舞。因甚如此。
家貧願隣富。 ^370c40

佛成道上堂。拈起拂子。
召大眾云。瞿曇未解這一著。
雪嶺六年空卜度。
不知眼病見空花。
認作明星一何錯。
自累猶可。更累兒孫。
擊禪床云。#CB07713;瑚枕上兩行淚。
半是思君半恨君。 ^370c46

上堂。歲盡年窮。多少人脚忙手亂。
惟有寶峰恬然不管。
何故。來年更有新條在。
惱亂春風卒未休。
other:: 
# 住隆興府黃龍山崇恩禪寺語錄
住隆興府黃龍山崇恩禪寺語錄
editor:: 參學　　　　編 ^371a6

指三門。從上佛祖。
建立這箇門戶。只要盡大地人。
把手同歸。新黃龍又作麼生。
不向如來行處行。 ^371a14

佛殿。我與黃面老漢。
有千古不忘之恨。
甚欲爛槌一頓。今日因甚放過。
老不以筋力為能。 ^371a18

方丈。踞此室。坐此座。
佛來祖來一一按過。
莫有超佛越祖底麼。
勘過了打。 ^371a22

陞香。拈香祝　聖罷。
乃云。泐潭深處泛明月。
棹穩波平。幕阜峰前對落暉。
鳥啼花笑。此即彼。
彼即此。拈又放。放又拈。
打開石門於三關之前。
巨闢三關於石門之後。
俾到者到不到之地。
歸者歸無歸之鄉。
已過關者。掉臂而行。
未過關者。從門而入。
益無所益。為無所為。
鼓舞皇風。優游聖世。
正當恁麼時如何。
蒲團靜倚無餘事。
永日寥寥謝太平。 ^371a26

復舉三聖問雪峯。
透網金鱗。未審以何為食公案。
師拈云。金鱗振#CB15168;擺尾。
搖蕩乾坤。鱉鼻噴毒揚威。
崩騰雲霧。諸人要知二大老落處麼。
等閑相見處。莫作等閑看。 ^371a38

當晚小參。我手何似佛手。
十指參差。我脚何似驢脚。
四蹄踏地。人人盡有生緣。
如何是上座生緣。
耳朵兩片皮。牙齒一具骨。
恁麼會得。便見積翠老人面目見在。
時時與諸人。同一飲#CB10437;。
同一受用。不背一人。
不向一人。念念與諸人。
向第二義門。談不二法。
不住本際。不離本際。
雖然如是。因甚十箇有五双。
蹉過也不知。拍禪床云。
只為分明極。翻令所得遲。 ^371a46

復舉黃龍南禪師問隆慶閑禪師。
得坐披衣公案。 ^371b10

師拈云。積翠老人。
何用繁詞。當初待他道。
遇方即方。遇圓即圓。
痛與三十棒。不惟彼此免帶唇齒。
管取隆慶別有長處。 ^371b12

元宵興化兜率長老至。
上堂。未離兜率。已降王宮。
纔過一關。三關俱透。
全賓全主。全主全賓。
正恁麼時如何。樓臺上下火照火。
車馬往來人看人。 ^371b18

慧日西堂蓬萊二道士至。
上堂。以拂子畫一畫云。
畫斷迷雲。打一圓相。
放開慧日。照破老君肝膽。
脫似瞿曇#CB05577;臆。
一家胡越。一合乾坤。
渾崙休剖破剖破。
又渾崙。 ^371b24

上堂。拈主丈。召大眾云。
諸人不是不將來。
老僧不是不分付。
將來既是分明。分付亦非莽鹵。
且畢竟是箇什麼。
擲下主丈云。各自認取。 ^371b30

上堂。目前無法。密密綿綿撥不開。
意在目前。千討萬討討不見。
討不見却成現。椶櫚葉散夜叉頭。
芍藥花開菩薩面。 ^371b36

佛生日上堂。召大眾云。
世尊初生下來。三業便不清淨。
一手指天。一手指地。
周行七步。目顧四方。
身業不清淨。天上天下。
惟吾獨尊。口業不清淨。
起此念。作此說。為此舉。
意業不清淨。因此三業不清淨。
遂感異報。一年一度。
受鑊湯之苦。還脫得也無。
良久云。假使百千劫。
所作業不忘。因緣會遇時。
果報還自受。 ^371b42

謝秉拂上堂。雨注河傾。
共談無義。陳蒲鞋倒退三千。
睡虎子讓一頭地。
有問如何若何。不能以手夾鼻。
何故。切忌錯恠老僧。 ^371c6

上堂。涅槃心。差別智。
明之既難。會之不易。
如千手異執。千目異顧。
元同一身。似萬派爭流。
百川競注。皆歸一水。
雖然如是。差之毫釐。
謬以千里。 ^371c12

上堂。舉永嘉大師道。
直截根源佛所印。
摘葉尋枝我不能。
與麼已帶枝葉了。
作麼生得直截根源去。
良久云。時暑不宜久立。 ^371c18

城歸上堂。昨日動未常動。
今日靜未常靜。所以道。
靜謂之性。心在其中矣。
動謂之心。性在其中矣。
只如心性俱泯。動靜兩忘時如何。
一片白雲橫谷口。
數聲幽鳥語林阿。 ^371c24

解制上堂。昨朝結制。
鎖夢關空。今朝解制。
眼開天曉。且道。結底是。
解底是。孤鶩高飛趂落霞。
長天一色如秋水。 ^371c32

請淨頭上堂。淨桶放光。
籌子#CB01387;跳。
為得諸人徹困了也。
更教老僧說箇什麼。
雖然如是。狼藉不少。 ^371c38

上堂。古佛心。即如今。
桂香滿院。葉墜疎林。
水沉寒雁影。露冷夜蛩吟。
明眼衲僧會不得。
江北江南徒訪尋。 ^371c42

上堂。舉德山一日飯遲。
自托鉢至法堂上。
雪峯云。鐘未鳴。鼓未響。
托鉢向甚處去。〔師着語云。
妄起兵端〕德山低頭歸方丈。
〔一鏃不施。折衝千里〕雪峯舉似巖頭。
〔討兵救援〕頭云。大小德山。
未會末後句在。德山聞得。
令侍者喚巖頭問云。
汝不肯老僧那。〔一擒一縱〕巖頭。
遂密啟其意。〔詐納降欵〕德山休去。
山次日上堂。果與尋常不同。
巖頭於僧堂前。撫掌呵呵大笑云。
且喜。老漢會末後句。
天下人不柰伊何。
雖然如是。只得三年。
〔恭而無禮。克由叵耐〕師拈云。
大眾。德山托鉢話。
古今以為奇特商量。
殊不知。這老漢飢過心荒。
顛倒錯亂。被他二子上當。
只得飲氣吞聲。雖然如是。
若無舉鼎#CB15072;山力。
千里烏騅不易騎。 ^371c46

上堂。今日如是。明日如是。
一日復一日。一年復一年。
百千萬億年。究竟只如是。
月落烏啼霜滿天。
紛紛黃葉飄庭際。
以拂子擊床云。會麼。
善男子起。法性如是。 ^372a24

天童化主入蜀。兼謝照都寺上堂。
照而常寂。寂而常照。
灔澦雲開。玲瓏月皎。
巍巍玉殿與瓊樓。
已見翬飛主丈頭。 ^372a30

聖節上堂。寶祐五年正月初五。
天地泰而上下交。 ^372a36

聖人作而萬物覩。
巍巍乎不可極。蕩蕩乎無能名。
黃河三千年一度清。 ^372a38

上堂。舉洛浦遊歷罷。
往夾山頂上卓庵。
經年夾山知。乃修書令僧馳到。
浦接得便坐却。再展手索。
僧無對。浦便打云。
歸舉似和尚。〔門庭施設。
似則也似〕僧回。舉似夾山。
山云。這僧看書。三日內必來。
若不看書。斯人救不得也。
三日後。果來。纔見夾山不禮拜。
當面叉手而立。〔強惺惺。
棺木裏瞠眼〕夾山云。
雞捿鳳巢。非其同類。
出去。〔四十斤鐵槌。
劈頭一下〕浦乃云。
自遠趍風。乞師一接。
〔一欵便招〕夾山云。
目前無闍梨。此間無老僧。
〔再下一槌〕浦便喝。
〔伎倆已盡〕夾山云。
住住。且莫草草匇匇。
雲月是同。溪山各異。
截斷天下人舌頭。
則不無。爭教無舌人解語。
〔截斷命根〕浦佇思。
夾山便打。〔成始成終不打也好〕師云。
黃龍恁麼道。諸人切不得恁麼會。
復拈云。斵鼻堊者。
有運斤成風之手。
亦須受斧者。有儼然不動之質。
然後二俱入妙。夾山雖則有三千里外辨誵訛底眼目。
若非洛浦具舉一明三底體裁。
爭見針芥相投。風雲際會。
雖然如是。澤廣藏山。
理能伏豹。 ^372a42

元宵上堂。人間月半。
天上月圓。幸自一天明朗。
何須萬斛金蓮。諸人睡眼豁開。
見得分曉。不起于座。
即超于然燈之前。
其或未然。燈節元來是上元。 ^372b30

上堂。昨夜天氣稍凉。
坐久不知瞌睡。偶於瞌睡三昧中。
夢得一段無上妙義。
其語簡約。其理造詣。
及乎天曉眼開。不謂一時忘却。
且待問主丈子看。
拈主丈云。主丈子。
你還記得麼。主丈子云。
若是無上妙義。長老何曾夢見。
我自出廣長舌相。
為諸人道去也。卓一下云。
白日青天。且莫說夢。
靠主丈下座。 ^372b36

無準和尚忌拈香。
我與這老漢。元自不相識。
於不相識中。刻骨成冤。
結愈久冤愈深。至今恨深切。
澆之馬渤與牛溲。
爇此一爐乾屎橛。 ^372b48

清溪和尚訃音至。
上堂。海湧山摧。劒池水竭。
嘉州大像。為之含悲。
峩#CB15293;普賢。
泪如雨滴。牽動靈源橋下水。
號湍漱石聲嗚咽。
且道。因甚如此。子期去不返。
伯牙良可哀。 ^372c6

浴佛上堂。佛真法身。
猶若虗空。還有染污也無。
應物現形。如水中月。
還假灌沐也無。雖然恁麼。
也少這一杓不得。 ^372c14

因雪上堂。萬木凝寒。
千山積雪。少室門風。
宛然如昔。惟有龍峯却較些。
夜深庭際無人立。 ^372c20

上堂。舉澧州夾山善會禪師。
初住潤州京口時。
道吾至上堂。有僧問。
如何是法身。答云。
法身無相。如何是法眼。
答云。法眼無瑕。道吾不覺失笑。
〔不是好笑。貪他底著他底〕山便下座。
請道吾問。某甲適來。
祗對僧話。必有不是。
致令上座失笑。望不吝慈悲。
〔果然〕吾云。和尚一等是出世。
未有師在。〔殺人刀。
活人劒〕山云。某甲甚處不是。
望與說破。吾云。某甲終不說。
請和尚往秀州華亭船子和尚處去。
〔為人須為徹。一舉兩得〕山云。
此人如何。〔未見已前。
不妨疑着〕吾云。此人上無片瓦。
下無寸土。〔莫謗船子好〕和尚若去。
須易服束裝。〔教人作竊禮合如是〕師乃散眾。
易服直造華亭。船子纔見。
便問。大德住什麼寺。
〔從苗辨地〕山云。寺則不住。
住則不似。〔熟處難忘〕船云不似。
又似箇什麼。〔雖然船裏無魚。
明月也須搜過〕山云。
不是目前法。〔瞞別人即得〕船云。
甚處學得來。山云。
非耳目之所到。船云。
一句合頭語。萬劫繫驢橛。
〔肺腑間病。一時透見了也〕船又問。
垂絲千尺。意在深潭。
離鉤三寸。子何不道。
〔門上一針〕山擬開口。
船便以篙打落水中。
〔砒霜狼毒〕纔上船。
船又云。道道。山擬開口。
船又打。〔巴豆黃連〕山於此有省。
乃點頭。〔慚愧慚愧。
通身白汗。藥不瞑眩。
厥疾弗廖〕船云。竿頭絲線從君弄。
不犯清波意自殊。
山遂問。拋綸擲釣。
師意如何。船云。絲浮綠水浮。
定有無之意。山云。
語帶玄而無路。舌頭談而不談。
船。云釣盡江波金鱗始。
遇山乃掩耳。〔滿面慚惶無著處〕船云。
如是如是。〔龍頭蛇尾竹篙在什麼處〕船遂囑云。
汝向去。直須藏身處沒踪跡。
沒踪跡處莫藏身。
〔鬼家活計〕吾二十年在藥山。
只明此事。〔鈍根阿師〕汝今既得。
他後不得住城隍聚落。
但向深山裏钁頭邊。
覔取一箇半箇。接續吾宗。
毋令斷絕。〔前頭驚殺人。
後頭笑殺人〕　山乃辭行。
頻頻回頭。〔半是思君半恨君〕　船遂喚闍梨。
山回首。船竪起橈云。
汝將謂別有。〔老婆心切。
着甚來由〕乃覆却船。
入水而去。師拈云。
一言可以興#CB15131;。
一言可以喪#CB15131;。
一笑傾人城。再笑傾人國。
每每以此語為過。
今觀道吾船子夾山。
一言一笑。一得一喪。
乃知。是真語者。實語者。
雖然如是。這裏莫有失笑者麼。
如無。老僧自笑去也。
乃呵呵大笑云。待別人笑。
堪作什麼。 ^372c24

上堂。召大眾云。風蕭蕭。
雨蕭蕭。山雲漠漠。
庭葉飄飄。普天匝地。
祖意活鱍鱍。滿眼滿耳。
心印何昭昭。便與麼去。
衲僧門下。大故相遼。
何故。行到水窮山盡處。
可中別有路通霄。
other:: 
# 住建昌軍資聖禪寺語錄
住建昌軍資聖禪寺語錄
editor:: 參學　　　　編 ^373b10

指三門云。盡大地是箇解脫門。
未甞不與諸人同出同入。
今日因甚特地。若不如是。
爭知如是。 ^373b22

方丈。佛來不顧。祖來不顧。
有三十棒。未敢分付。
何故。箇中無肯路。 ^373b26

法座。一著高一著。
一步闊一步。墮在平常。
一著亞一著。一步却一步。
失在#CB06595;嶮。
二俱不涉。七達八通。
龍袖拂開全體現。
象王行處絕狐蹤。 ^373b30

陞座。拈香祝　聖罷。
乃云。白雲深處。終朝兩眼掛枯松。
黃葉落時。旱地一聲轟霹#CB15439;。
禍從天降。回避無門。
未免重整襴衫。再呈舊面。
向松溪深處。開箇小小戲場。
竪擲金圈。橫拋栗棘。
俾未透者透。未吞者吞。
透得過底。銀山鐵壁。
粉碎無餘。吞得下底。
毒藥醍醐。融成一味。
坐斷千差萬別。頓超十地三賢。
處處通方。頭頭得妙。
致君堯舜上。再使風俗淳。
鳳舞鸞翔。河清海晏。
正當恁麼時如何。
殊方喜見梯山貢。
四野欣聞擊壤歌。 ^373b36

復舉保壽開堂。三聖推出一僧。
保壽便打公案。師拈云。
二大老。似鶻拏鳩。
如鷹搦兔。收來放去。
足有可觀。子細點撿將來。
未免俱借這僧鼻孔出氣。
若要扶竪臨濟正宗。
且緩緩。 ^373c4

當晚小參。一水護田將綠遶。
激揚少室家風。萬山排闥送青來。
漏泄威音消息。恁麼會得。
釋迦不出世。達磨不西來。
佛法遍天下。談禪口不開。
何必高推臨濟喝似雷奔。
獨羨德山棒如雨點。
人人脚跟下。十日炳煥。
箇箇肉髻中。百寶光明。
無邊剎境。靡不流輝。
十世古今。舉無遺照。
日月有顯晦。此則未嘗有顯晦。
天地有盈虧。此則未嘗有盈虧。
不離當處常湛然。
覓則知君不可見。
所以道。目前無法。
意在目前。不是目前法。
非耳目之所到。雖則非耳目之所到。
爭柰意在目前。雖則意在目前。
爭柰非耳目之所到。
這裏一咬咬斷。一#CB15111;#CB15111;透。
便見夾山眼睛鼻孔。
元是自家鼻孔眼睛。
其或未然。莫道西江風浪惡。
錢塘更有海門潮。 ^373c12

復舉南泉示眾云。
王老師。自小牧一頭水牯牛公案。
師拈云。馬師道。惟有普願。
獨超物外。因甚自牧一頭水牯牛。
莫擬如何頓放。且道。
過在什麼處。有人辨得。
許你親見南泉。 ^373c36

洪首座至上堂。〔能誦法華〕經誦三千部。
曹溪一句忘。塵塵皆寶所。
處處是家鄉。雲淨天如洗。
潭清月愈光。須知遠煙浪。
別有好商量。 ^373c44

上堂。召大眾云。直下是。
直下是。這邊那邊。
滿眼滿耳。綿綿兮長存。
湛湛兮不痕。擬議依前隔海門。 ^374a2

上堂。雨滴空階。溪流新漲。
風起天末。葉墜疎林。
喚作物却非物。喚作心不是心。
缺齒老胡會不得。
九年面壁空沉吟。 ^374a6

請後堂并義糓掌會。
上堂。摩訶衍法。離四句絕百非。
香飯普熏。遍十方窮三際。
我此一眾。總是諸方羅籠不住底。
且道。為法來耶。為飯來耶。
良久云。莫鈍置。 ^374a12

開爐上堂。竪拂子召大眾云。
這箇如大火聚。近之則燎却面門。
是汝諸人如何湊泊。
若也湊泊得去。盛夏不熱。
嚴冬不寒。其或未然。
終日雖在火爐頭。
未免總是凍殺底。
數。 ^374a18

上堂。召大眾云。佛法只在日用。
日用百發百中。只如諸人。
折旋俯仰。應對酬酢。
飲食起居。無非日用中事。
且道。佛法在什麼處。
良久云。一滴水一滴凍。 ^374a26

上堂。十月小春。已過了三之一。
愛日融和。脫似三春天氣。
西舍打禾。東家盖屋。
終日忙忙地。惟有衲僧閑不徹。
被閑使得沒巴鼻。
有巴鼻。晝晴免得撥寒#CB01926;。
夜暖偏宜伸脚睡。 ^374a32

上堂。名不得狀不得。
取不得舍不得。不可得只麼得。
趙州東壁掛葫蘆。
觀音院裡有彌勒。 ^374a40

請耆舊修田。并謝兩序。
上堂。百丈開田說大義。
究竟寧免費脚手。
松溪修田無可說。
擊皷陞堂但良久。
知事頭首俱歡顏。
見者聞者皆失笑。
且道。笑箇什麼。良久云。
好篇大義。一字不少。 ^374a44

佛涅槃上堂。諸佛不出世。
亦無有涅槃。年年二月半。
枉自#CB00081;悲酸。
此意只今誰共委。
令人拍碎玉欄干。 ^374b4

上堂。萬法本閑。人心自閙。
一塵不立。世界崢嶸。
三賢任你三賢。十聖從他十聖。
遶四天下。究竟不離這裡。
何故。惟此一事實。 ^374b8

上堂。道在諸人。如春在萬物。
雖無形色可見。而周遍於形色之間。
雖無聲臭可聞。而著見於聲臭之內。
是以。若草若木。含英吐華。
無非陽春發越而然。
諸人含齒帶髮。頂天履地。
居萬物之上。為萬物之靈。
莫非道力資持而然。
因甚問著如何是道。
十箇有五雙。面熱汗下。
鉗口結舌。雖然。甕裡何曾走却鼈。 ^374b14

上堂。此事沒誵訛。
人人不柰何。柰何不得處。
合眼跳黃河。跳得後如何。
元來佛法苦無多。 ^374b26

結夏上堂。今朝結制。
制如何結。內不放出。
外不放入。壁立千仞。
千仞壁立。這箇猶是諸方普請邊事。
且道。松溪如何。喫茶珍重歇。 ^374b30

謝秉拂上堂。宗通說通。
抹過西東。無兩舌頭。
有雙箭鋒。因甚如此。
閩蜀同風。 ^374b36

上堂。計較不得處。
不知計較不得底。
畢竟是誰。馳求不息時。
自是馳求者。當頭蹉過。
不蹉過是什麼。門外青山。
一朵兩朵。三朵五朵千萬朵。
other:: 
# 瑞州黃蘗山報恩光孝禪寺語錄
瑞州黃蘗山報恩光孝禪寺語錄
editor:: 參學　　　　編 ^374b40

指山門云。千人排門。
不如一人拔關。且道。
誰是#CB15072;關者。
喝一喝。 ^374c2

佛殿。德山推倒。雲門打殺。
黃蘗燒香。殷人以柏。 ^374c6

方丈。這裡如大火聚。
近之則燎却面門。
直饒佛祖到來。未免退身有分。
何故。無你棲泊處。 ^374c8

法座。此座高廣。誑嚇阿誰。
吾不能升。賣弄不少。
舍利弗恁麼。新黃蘗不恁麼。
何故。因行掉臂。 ^374c12

陞座。拈香祝　聖罷。
乃云。放下松溪竿頭絲線。
整頓祇園舊日家風。
九枝榧#CB15106;#CB15106;蒼蒼。
一溪水清清淺淺。
猿啼疊嶂。鳥語疎林。
佛法大意。覿面當機。
黃蘗宗旨。當機覿面。
這裡有人荷紹得去。
今日開堂。功不浪施。
其或未然。卓拄杖一下云。
只將這箇真消息。
仰祝吾皇億萬年。 ^374c16

復舉同光帝問興化和尚云。
朕收中原。獲得一寶公案。
師拈云。同光帝兩手捧來。
莫非至寶。老興化一言合轍。
歡動龍顏。雖然。借看則易。
酬價則難。留將千古與人看。 ^374c26

當晚小參。六十山藤。
婆心太切。三拳肋下。
癡漢呈乖。了知佛法本無多。
開得眼來天大曉。
直饒栽種得。不是棟梁材。
黃蘗乍到此間。人事倥傯。
若有此等奇特後生。
來問佛法大意。雖有拄杖。
未暇分付。待伊走到。
大愚灘頭。甦省歸來。
且緩緩地。卸下衲衣。
痛與一頓。免得上頭上面。
#CB06171;相鈍置。
雖然。若無舉鼎#CB15072;山力。
千里烏騅不易騎。 ^374c34

復舉當山祖師示眾云。
汝等諸人。盡是噇酒糟漢公案。
師云。諸人要見祖師麼。
眼高四海空無人。
氣吞餘子不足數。 ^374c46

上堂。春雪乍晴。春光愈好。
不必遠討幽探。不用談空說有。
何故。村村自花柳。 ^375a4

上堂。拈拄杖召大眾云。
登山須到頂。入海須到底。
登山不到頂。不知山之高。
入海不到底。不知海之深。
海深所以容魚龍。
山高所以容虎豹。
提起拄杖云。只如拄杖子。
身材既小。高又不高。
深又不深。且道。容得箇什麼。
卓一下云。此中空洞渾無物。
何止容君數百人。
靠拄杖下座。 ^375a8

上堂。心不是佛。智不是道。
拋却深村。又入荒草。
只如以一重去一重。
不知轉交涉轉料掉。
畢竟如何。心不是佛。
智不是道。 ^375a20

上堂。召大眾云。九十春光。
已過了三之二。是處園林減紅添翠。
鶯遷喬木。燕壘新巢。
也自忙忙地。衲僧門下。
又且如何。鑪香靜坐。
一物不為。日日一般。
朝朝如是。拍禪床云。
未能如是。安能如是。 ^375a26

上堂。一明一切明。
一了一切了。道無不是無。
道有元非有。毗婆尸佛早留心。
直至如今不得妙。 ^375a34

無準和尚忌拈香。
含笑吟吟。懷毒深深。
左搓芒繩。生縛鬼子。
倒拈蝎尾。殃害平人。
我雖蹉脚跨他門。
幸不遭他毒氣熏。
如何見得。插香云。
只此為憑。 ^375a38

上堂。古者道。開方便門。
示真實相。以拄杖劃一劃云。
方便門開也。真實相在什麼處。
卓一下云。數片白雲籠古寺。
一條綠水遶青山。 ^375a44

四月八上堂。摩耶昔產一塊鐵。
無可名之名悉達。
擬鑄金軀鑄不成。
無端鑄成一大錯。
錯錯。至今累我東土人。
年年轉洗轉埃塵。 ^375b2

上堂。召大眾云。祖師道。
汝學佛法。如下種子。
我說法要。譬彼天澤。
以是知種子所當有。
天澤不可無。然而雨多則苗稼有傷。
言多則却道轉遠。
且如何得相應去。
揠苗助長非吾事。
塊雨條風不汝欺。 ^375b8

上堂。舉教中道。此事惟我能知。
又云。惟佛與佛。乃能知之。
又道。如人飲水。冷煖自知。
如是則諸佛出世祖師西來。
未免勞而無功。雖然。
不因柳毅傳書信。
爭見龍王宮殿深。 ^375b16

解制上堂。一結一切結。
一解一切解。結解兩忘。
通身瀟洒。絕瀟洒。
脫羅籠。巨魚縱大壑。
一雁入高空。 ^375b24

謝秉拂上堂。意句俱到。
不入深村入荒草。
意句不到。 #CB07713;瑚樹林日杲杲。
只如一言道盡。意況不及時如何。
良久云。到江吳地盡。
隔岸越山多。 ^375b28

宣首座至。上堂。捧鉢盂於南泉位上。
陷虎機深。致臨濟於黃蘗面前。
為人心切。如是眼目。
如是作用。古今無間。
前後無差。孤騖高飛趁落霞。 ^375b34

上堂。召大眾云。三玄三要。
五位君臣。說偏說正。
分主分賓。未免重添眼裡塵。
拈拄杖劃一劃云。
盡情劃斷。空濶無垠。
孤鴻杳杳知何處。
門外蕭蕭落葉頻。 ^375b40

中秋道舊至。上堂。
雅愛中秋月。多情似故人。
在天何皎皎。照我更頻頻。
圓影隨流水。清光絕點塵。
孤高攀不及。覿面最相親。 ^375b46

上堂。九秋強半。不寒不暖。
風細細雨霏霏。水冷冷雲淡淡。
正當恁麼時。還有西來祖意也無。
良久云。一棹烟波。
蘆花兩岸。 ^375c4

佛成道上堂。六年雪嶺幾番雪。
不是今番徹骨寒。
半夜三更禁不得。
無端北斗面南看。
瞿曇瞿曇。開得眼來天大曉。
不知紅日已三竿。 ^375c10

上堂。拈起拂子。召大眾云。
這一捏子。從上諸佛諸祖。
以至天下老和尚。
盡不柰何。諸人還柰何得麼。
莫道諸人山僧也不柰何。
既不柰何。畢竟如何。
良久云。雪消知地暖。
雲靜見天高。
other:: 
# 住袁州仰山太平興國禪寺語錄
住袁州仰山太平興國禪寺語錄
editor:: 參學　　　　編 ^375c16

師於咸淳元年五月十七日入院。
踞方丈云。昔老維摩。
起模#CB15148;樣。
分明兩箇五尺。剛然道有一丈。
諸人如不信。後五日無事。
試來量看。 ^375c28

省劄。祖師道。如人在千尺井中。
不假寸繩。如何出得。
自做艱難作什麼。
今日太傅平章#CB16011;公。
以幹旋造化之手。
向九仞重泉之下。
等閑拈出。一箇藞藞苴苴。
不唧#CB00070;漢。
絲毫不犯。致之雲端。
盡大地人。只眨得眼。
且道。據箇什麼。良久云。
劄。 ^375c34

諸山江湖疏。琢雪雕氷。
攢花簇錦。鄰義昭昭。
友義烱烱。扶人上樹。
推人下井。劫石可消。
此恨難殞。 ^375c44

法座。高不過尋尺。
廣不過尋尺。舍利弗道。
吾不能升。何乃甘自屈抑。
看看。仰山今日平步去也。 ^375c48

陞座。拈香祝　聖罷。
〔問答不錄〕乃云。據令四藤棒頭。
有眼明如日。特書卍字。
碧眼胡僧笑揭天。
雖則雷厲風飛。已是烏焉成馬。
所以道。言語動用沒交涉。
非言語動用。亦沒交涉。
纔擬恁麼。便不恁麼。
斬新拈掇。覿面提持。
袁州城裡。春臺壁立平如砥。
集雲峯下。古廟香爐口向天。
薰風南來。凉生殿閣。
這裡領略得去。不孤山僧。
五百餘里。冒暑而來。
堪報不報之恩。共助無為之化。
其或未然。千峯朝華嶽。
萬派肅滄溟。 ^376a4

復舉乳源和尚示眾云。
西來的的意。不易舉唱。
時有僧出。源便打云。
是什麼時節。汝出頭來。
便歸方丈。 ^376a18

師拈云。布袋裡盛錐子。
不出頭是好手。乳源怪者僧不知時節。
即且置。乳源還知麼。
乳源不知即且置。
新仰山還知麼。達磨當年無板齒。
只因強自出頭來。 ^376a22

當晚小參。德山小參不答話。
高高峯頂立。趙州小參却答話。
深深海底行。二大老。
雖則力敵勢均。未免徐六擔板。
一人於龍潭手內。
接得少許紙燭。將作一條白棒。
佛來也打。祖來也打。
向常武界上。風高放火。
月黑殺人。一人於南泉臥次。
度得幾句譫語。裂轉舌頭。
曾到也道喫茶去。
不曾到也道喫茶去。
向幽燕那畔。賣狗懸羊。
指鹿為馬。使二老當初知有。
衲僧門下。佛祖柰何不得底一著子。
必不作此去就殃害平人。
本欲盡情鞫勘。貶向他方。
適以入院之初。人事倥傯。
且與放過。雖然。且道。
仰山今夜小參。畢竟是答話不答話。
良久云。一朝權在手。
看取令行時。 ^376a30

復舉當山祖師。一日有異僧乘空而至。
祖云。近離何處。僧云。
西天。祖云。幾時離彼。
僧云。今早。祖云。何太遲生。
僧云。遊山玩水。祖云。
神通妙用則不無尊者。
佛法須還老僧。僧云。
我來東土禮文殊。
却見小釋迦。由是出貝多葉示之。
騰空而去。師拈云。
明鏡當臺。胡來胡現。
漢來漢現。則故是。
因甚這僧當面塗糊。
集雲自有正令。却與放過。
意在於何。良久云。
千鈞之弩。不為鼷鼠而發機。 ^376b2

中夏上堂。六月中夏。
諸方放假。大仰不然。
繩頭緊把。常住百無一有。
不能掛懷。只憂兄弟不會狗子無佛性話。
雖然。常啼菩薩賣心肝。
風前狼籍誰人買。 ^376b18

上堂。赤肉團上。有一無位真人。
眼裡耳裏。鼻裡口裡。
頻頻出入。出入頻頻。
能言能喚。能屈能伸。
能好能惡。能喜能嗔。
諸人若也未曾證據。
便請證據。集雲今日為汝保任。
其或未然。無位真人。
是什麼乾屎橛。 ^376b24

無禪和尚至。上堂。
寶劒出匣。精金躍冶。
色澤星輝。光 #CB15221;斗射。
投之重津。而光愈發越。
加之烈火。而色無少假。
行為人間報不平。
定應索起遼天價。 ^376b32

上堂。雁入高空。蛩吟古砌。
劇談不二門。單明第一義。
瞎却眼塞却耳。聽得分明見得親。
不必龍華親授記。 ^376b38

中秋上堂。召大眾云。
從上佛祖。善巧方便。
千說萬說。只說得光影邊事。
後代兒孫。貪觀天上。
蹉過目前。或掉棒打。
或水中捉。轉沒交涉。
且道。如何得相應去。
以拂子打圓相云。
此夜一輪滿。清光何處無。 ^376b42

重九上堂。談玄談妙。
將油洗皂。行棒行喝。
剜肉成瘡。諸方多是誇張作說。
集雲只據見定商量。
何故。年年九日是重陽。 ^376c2

上堂。風動心搖樹。
雲生性起塵。只如雲未生風未動已前。
心性在什麼處。諸人還知麼。
若也知得。旋嵐偃嶽而常靜。
江河競注而不流。
野馬飄鼓而不動。
日月歷天而不周。
其或未然。不覺日又夜。
爭教人少年。 ^376c8

上堂。今朝臘月二十五。
明朝臘月二十六。
風前唱起仰山歌。
人皆道是雲門曲。
是則也是。只是音韻有些不同。
如何見得。良久云。
絲與竹。不同肉。 ^376c16

歲旦上堂。元正啟祚。
萬物咸新。覓一毫舊相。
了不可得。千年桃核裡。
元是舊時仁。覓一毫新相。
了不可得。新舊之相。
既不可得。不可得亦不可得。
道泰時清萬國寧。
咸淳二年正月一。 ^376c22

眾僧入城。赴溈山齋歸。
上堂。召大眾云。飛雪亭前。
宜春臺上。物有萬殊。
春無兩樣。住不顧去底。
猶欠劈面拳。去不顧住底。
好與攔腮掌。直饒去住兩忘。
如龍似象。未免卸下衲衣。
連揮痛棒。棒折也不放。
且道。是罰是賞。不見道。
為人須為徹。殺人須見血。 ^376c30

上堂。仰山上元令節。
笙歌且靠一壁。雪晴山色挼藍。
凍解溪流瀨石。滿眼看不盡。
滿耳聽不徹。諸人若向這裡知歸。
不須更授然燈記別。 ^376c40

上堂。召大眾云。有祖以來。
談玄說妙。斬新拈掇。
格外提持。總是外邊打之遶。
徑截一句。作麼生道。
良久云。春風料峭。
凍殺年少。 ^376c46

佛涅槃上堂。〔是夜雷雨〕佛滅二千有餘載。
五逆兒孫渾不採。
一夜雷轟雨霶霈。
諸天亦為之尀耐。
汝等諸人。且莫錯怪。
元是這老漢。在娑羅雙樹下。
震法雷擊法皷。布慈雲兮洒甘露。
演說一路涅槃門。
涅槃門一路。集雲與麼告報。
是真實邪。虗妄耶。
不見道。謂吾滅度。
非吾弟子。謂吾不滅度。
亦非吾弟子。 ^377a4

上堂。拈拄杖。召大眾云。
你有拄杖子。我與你拄杖子。
你無拄杖子。我奪你拄杖子。
芭蕉老人。雖則一期與奪可觀。
未免扶強不扶弱。
集雲則不然。有亦不與。
無亦不奪。自家拄杖。
自家提掇。遂卓一下云。
應用臨機活鱍鱍。
靠拄杖下座。 ^377a16

上堂。諸人分上。各有一所清凉寶殿。
六門虗豁。八窓玲瓏。
薰風拂拂來無時。
畏日炎炎曾不到。
泉流屋上四時雨。
鶴立松梢萬境閑。
汝等諸人。還知也無。
若也知得。各自歸家穩坐。
其或未然。三條椽下。
七尺單前。試將瓦子敲門看。 ^377a26

解制上堂。結却布袋頭。
三世諸佛。無出氣處。
放開斗門閘。百萬魚龍。
有路轉身。振#CB15168;擺尾。
搖乾蕩坤。轟雷掣電鼓風雲。
雖然。也須是照顧始得。
且道。照顧箇什麼。
照顧向齋甕裡淹殺。 ^377a36

謝兩序上堂。召大眾云。
天無私覆。以三光。
地無私載。以五嶽。
定國安#CB15131;。
以文武百辟。匡徒領眾。
以東西兩班。一或有虧。
萬有不就。拈拄杖云。
只如拄杖子。平日撑天拄地。
支險扶危。還假他力也無。
卓一下。靠杖伸手云。
拈起放下。也少這箇不得。 ^377a44

上堂。八月秋何處熱。
稻花吹香。踈林減葉。
三點五點不時雨。
一聲兩聲何處笛。
若向這裡。聞無有聞。
證入圓通。斯為第一。 ^377b6

中秋上堂。吾心似秋月。
秋月似吾心。雙照纖塵淨。
俱清萬籟沉。十分明又白。
一樣古猶今。不是寒山子。
何人解此吟。 ^377b12

上堂。九月授衣。無衣可受。
衲僧門下。別有要妙。
如何見得。不見道。
新糊紙被烘來煖。
一覺和衣到五更。
聞得上方鐘皷動。
又添一日在浮生。 ^377b18

上堂。召大眾云。百尺竿頭。
進得一步。上無攀仰。
下絕己躬。萬煅爐中。
煉得十成。撲之不破。
擊之不碎。雖然。更須知有向上三昧。
何故。萍蕪盡處是青山。
行人更在青山外。 ^377b24

重九上堂。秋雨乍晴。
秋天如洗。九日菊花新。
千林黃葉墜。人人只知驟步登高。
往往蹉過自家穩密田地。
莫有不蹉過底麼。
良久云。切忌切忌。 ^377b32

上堂。召大眾云。萬法本無。
一心何有。絕慮忘緣。
默默自守。儻能朝於斯夕於斯。
自然虗而靈。空而妙。
正當恁麼時。遂伸手云。
我手何似佛手。 ^377b38

上堂。集雲不會禪。
不會道。橫畫不識。
竪畫不曉。日裡三餐。
夜後一覺。年來老且病。
轉見不唧#CB00070;。
裙子褊衫箇也無。
袈裟形相些些有。
遂提起袈裟云。見麼。
要底將取去。其或未然。
莫怪老僧好。 ^377b44

謝四頭首秉拂。上堂。
召大眾云。四葉紅蓮。
一音宣演。其語巧妙。
其義深遠。前印威音。
一點不差。後證彌勒。
不差一點。離四句。
絕百非。即不無。只如一人恁麼。
一人不恁麼。一人恁麼中不恁麼。
一人不恁麼中却恁麼。
又且如何。良久云。
造作不同。一般米#CB15097;。 ^377c4

蟠龍鑑首座至。上堂。
衲僧家無本據。鑑在機先。
妙在轉處。問漚堂上。
半座平分。集雲峯前。
孤風絕侶。看看九萬搏扶搖。
垂天之翅摩雲霄。 ^377c14

入城歸上堂。初二出城。
歸來初五。十字街頭撞見張三。
元是山前舊時李四。
面目如前。語言如故。
再三道。佛法澆漓。
眾生難度。不必按牛頭喫草。
不用將針合成斧。
何故。甜瓜徹蔕甜。
苦瓠連根苦。 ^377c20

上堂。二月初五。群花競吐。
或逞夭紅。或誇雅素。
月下精神。風前態度。
明明祖意無回互。
堪悲堪咲老靈雲。
錯認桃花作眼睛。
至今猶自不惺惺。 ^377c28

上堂。召大眾云。薰風南來。
凉生殿閣。諸佛出身處。
昭昭在心目。當機覿面。
回避無門。只要諸人披襟領略。
其或未然。開眼也著。
合眼也著。 ^377c34

上堂。一月復一月。
此月又過五。兩輪日月何奔忙。
百年彈指如虗度。
物不遷。還知否。不是佛亦非祖。
且道。畢竟是箇什麼。
良久云。流水不腐。
戶樞不蠹。 ^377c40

謝兩班并秉拂上堂。
入理深談。語非語。
默非默。量材補職。
武是武。文是文。用舍臨時。
剸裁在我。只如將丈六金身。
作一莖草用。將一莖草。
作丈六金身用。又作麼生。
良久云。寰中天子勑。
塞外將軍令。 ^377c46

中秋上堂。我心似秋月。
道似又還別。秋月有虧盈。
吾心無損益。人人只知登樓賞翫。
向天邊覓。殊不知。
自己衣單下。有箇光明藏子。
十分圓滿。十分皎潔。
信得及見得徹。非惟一夕歡。
千古可怡悅。 ^378a6

上堂。不思善。不思惡。
孤逈逈。活鱍鱍。不用追尋。
不勞捉摸。只貴諸人知著落。
知著落。楊岐驢子三隻脚。 ^378a14

上堂。召大眾云。楊岐栗棘蓬。
吞著礙喉嚨。東山鐵餕餡。
渾崙苦磝磝。諸人若要省力。
不如參一箇平實。
且道。是那箇平實。
不見道。楚王渡江得萍實。
大如斗赤如日。剖而食之甜如蜜。 ^378a18

上堂。若論此事。諸人分上。
本自具足。初無欠少。
三世諸佛。競出頭來。
不過指似得你。歷代祖師。
天下老和尚。互相提唱。
不過說向得你。集雲。
今日鼓兩片皮。不過勸勉得你。
何故。不見道。舜何人也。
予何人也。有為者亦若是。
other:: 
# 住福州雪峯崇聖禪寺語錄
住福州雪峯崇聖禪寺語錄
editor:: 參學　　　　編 ^378a26

師於咸淳五年三月二十一日入院。
據室。南山一條鼈鼻蛇。
多少人向這裏弄死了也。
拈拄杖云。今日拈來。
活弄將去。擲丈云。
汝等諸人。各須照顧。 ^378a40

陞座祝　聖罷。乃云。
法無定相。時止則止。
時行則行。遇緣即宗。
在秦為秦。在楚為楚。
放下仰山鍬子。輥起雪峯木毬。
雷動七閩。風行百越。
俾未見者見未聞者聞。
聞見歷然。是箇什麼。
這裏領略得去。開山祖師。
在你脚底。鰲山未到。
成道多時。象骨未登。
說法久矣。然雖如是。
今日開堂。又作麼生。
竪拂子云。只將這箇真消息。
仰祝吾皇壽萬年。 ^378a44

復舉開山祖師問僧。
甚處來。僧云。江西。
祖師云。江西與此間。
相去多少。僧云。不遙。
祖師竪起拂子云。
還隔這箇麼。僧云。
若隔這箇即遙也。
祖師便打。 ^378b10

師拈云。問處分明。
答處端的。且道。江西與此間。
畢竟相去多少。若少若也知得。
便新雪峯。去楚來閩。
不移寸步。其或未然。
竪拂子云。何止隔這箇。 ^378b16

當晚小參。盡大地是自己。
水是水。山是山。會四海為一家。
胡自胡。漢自漢。於其中間。
覓一毫爾我之相。
了不可得。覓一毫內外之相。
亦不可得。既無爾我。
又無內外。通上徹下。
是箇大解脫門。如千鏡圍繞。
無你回互處。如十日並照。
無你遮掩處。只要箇上無攀仰。
下絕己躬。寸絲不挂底。
荷負得去。便見千五百人善知識。
面目見在。其或未然。
任從滄海變。終不為君通。 ^378b22

復舉開山祖師。一日參次。
有僧出。珍重便去。
祖師云。總似這箇師僧。
省我多少氣力。玄沙云。
和尚恁麼接人。瞎却閩中一城人眼去在。
祖師云。汝又作麼生。
玄沙云。好與三十棒。
祖師云。已後無人柰汝何。
師拈云。古今盡道。
玄沙有超師之作。
殊不知。被祖師好好掘箇坑子。
深深埋了。直至而今出不得。
具眼者辨取。 ^378b36

上堂。人人頭頂天脚踏地。
眼裏放光。鼻孔出氣。
與他諸佛諸祖。無別無異。
因甚握節當#CB05577;。
聽我謾你。莫有不被謾□麼。
我且問你。雞寒上樹。
鴨寒下水。畢竟是祖意。
是教意。 ^378b48

真覺祖師忌日上堂。
昔日不生。今日不滅。
出入飛鳶嶺。未曾有出入。
洞山不曾到。投子不相識。
若道嗣德山。未免自屈抑。
且道。今日設忌。還來應供也無。
良久云。象骨巍巍摩碧空。
寒泉皎皎浸明月。 ^378c8

中秋上堂。節屆中秋。
凉飈四起。萬里無雲。
一天如洗。明皎皎月上孤峯。
香拂拂桂飄庭際。
以拂子擊床云。會麼。
以我為隱乎。吾無隱乎爾。 ^378c16

無準和尚忌日拈香。
三十年前。無交涉處有交涉。
三十年後。有交涉處無交涉。
須無交涉。飲恨難忘。
含悲含笑一爐香。 ^378c22

結夏上堂。二千年前。
冬寒夏熱。二千年後。
夏熱冬寒。雪峯今日安居。
不過只要諸人順時保愛而已。
若是踞菩薩乘。修寂滅行。
他家自有座主在。
諸人切不得錯恠老僧。
何故。卓丈云。主丈生根休用剪。
鉢盂無柄不勞安。 ^378c28

城歸兼謝辨藏主上堂。
綠水青山。紅塵閙市。
一大藏教。滿眼滿耳。
這裏有人揀辨得出。
入則箇箇歸元。出則無無不是。
雖然。只如馬祖震威一喝。
百丈三日耳聾。又作麼生。
良久云。破草鞋見水。 ^378c38

正旦上堂。辛未元正有則語。
大地無人知落處。
屋角山禽破曉啼。
為人一一從頭舉。
且道。說箇什麼。歲旦無風。
甲子不雨。 ^378c46

中秋城歸上堂。自夏及秋。
頻頻出入。送舊迎新。
奔馳不歇。十字街頭忽喫攧。
起來拾得胡餅隻。
今日不辭舉似諸人。
以拂子打圓相云。
見麼。團團圓圓。皎皎潔潔。
十成脫似中秋月。 ^379a4

上堂。一年十二月。
是臈月年尾。臈月三十日。
過了三之二。雪峯晝裏夜裏。
波波挈挈。手不釋杓。
脚不離地。理會甚底。
忽然被人道。千五百人善知識。
因甚也脚忙手亂。
又且如何支遣。良久云。
老僧住持事繁。 ^379a12

上堂。一葉落天下秋。
殊不知。象骨峯頂。
一葉未落已前。秋已到多時了也。
如何見得。良久云。
六月山房冷似氷。 ^379a20

上堂。祖師道。望州亭。
與你相見了也。烏石嶺。
與你相見了也。僧堂前。
與你相見了也。祖師與麼與人相見。
猶隔海在。何故。盡大地撮來。
如粟米粒大。望州亭。
烏石嶺。僧堂前。甚處得來。
老僧未出瞿塘關。
已與諸人相見了也。
莫有信得及底麼。
良久云。萬古長空。
一朝風月。 ^379a26

上堂。衲僧行處。孤風凜然。
動無妄動。言無妄言。
如履薄氷。如臨深淵。
不須明祖意。只此是單傳。 ^379a38

上堂。大作業人。安禪入定。
大修行人。披枷帶鎖。
恁麼會得。清淨行者。
不入涅槃。破戒比丘。
不入地獄。好與一狀領過。
雖然如是。莫將閑學解。
埋沒祖師心。 ^379a42

上堂。節屆中秋。風清月朗。
盡大地人。爭先賞翫。
賞翫即不無。我且問你。
月來眼裏。眼往月邊。
有人道得。許你廣寒宮裏。
高折桂枝。其或未然。
莫辭終夕看。動是隔年期。 ^379a48

退院上堂。召大眾云。
馬師一喝。大雄峯直得三日双耳聾。
今日松山聾更甚。
半年不復聞鼓鍾。
依俙鈍鐵。彷彿頑銅。
只好投之火聚中。
火餘炟爀地通紅。
幾多錯認。鳥啼月落。
煜煜曉星明向東。
other:: 
# 住慶元府太白名山天童景德禪寺語錄
住慶元府太白名山天童景德禪寺語錄
editor:: 參學　　　　編 ^379b8

師於咸淳九年三月十一日入院。
指三門。天門一合。
十方無路。似海之深。
如山之固。且道。如何造入。
良久云。步。 ^379b20

佛殿。舉香云。謂這箇不是佛。
謗沉無香。謂這箇是佛。
增金以黃。二俱拈却。
一倒一起。築著磕著。 ^379b26

方丈。這裏是普請盡大地人。
成佛底去處。牙如劒樹。
口似血盆。未敢相許。
只如嫌佛不做底。
到來時如何。良久云。
三十棒且待別時。 ^379b30

勑黃。天人群生類。
舉起云。皆承此恩力。
且如何是此恩力。
寰中　天子勑。 ^379b36

府疏。一畫未形三墳已。
且恁麼見得。光焰何啻萬丈長。
其或未然。言外領取。 ^379b40

山門。諸山江湖疏。
函盖乾坤句。隨波逐浪句。
截斷眾流句。三句盡在此。
不多一字。不少一字。
眾眼難瞞。分明舉似。 ^379b44

法座。向上一路。只在脚底。
切恐諸人尚未知。
且行一轉似與你。
遂驟步登座。 ^379c2

拈香。此一瓣香。芽孽於混沌未分之際。
歷世滋多。馥郁於乾坤既定之餘。
騰芳愈久。爇向爐中。
恭為。 ^379c6

今上皇帝。祝延聖躬萬歲萬歲萬萬歲。
陛下恭願。一人有慶。
致四海於昇平。萬壽無疆。
同兩儀而永久。次拈香。
一瓣。奉為太傅平章魏國公大丞相樞使國公簽書相公。
伏願。作股肱耳目。
與天齊休。為舟檝棟梁。
同心共濟。次拈香云。
此一辨香。九回拈出。
四海共知。奉為前住徑山先師佛鑑圓照無準禪師大和尚。
非圖報德酬恩。且要熏天炙地。
遂趺座。〔問答不錄〕乃云。
飛鸞渡口。細柳含烟。
宿鷺池邊。長松蔽日。
大光明藏。不離當處。
覺城東際。只在目前。
溪山各異。雖則二十里之遙。
雲月是同。灼然無一毫之隔。
所以道。心同虗空界。
示等虗空法。證得虗空時。
無是無非法。既無是法。
又無非法。且聽。主丈子。
逞神通去也。拈主丈。
卓一下云。#CB05233;瞎正法眼。
畫一畫云。畫斷破砂盆。
俾今日一會聞者見者。
脫離聞見獲大總持。
透過威音那邊。復見古道顏色。
民康物阜。海晏河清。
萬姓樂堯仁。八方歌舜化。
正恁麼時如何。靠主丈。
蒲團靜倚無餘事。
永日寥寥謝太平。 ^379c10

復舉僧問投子和尚。
如何是一大事因緣。
投子云。尹司空與老僧開堂。
師拈云。投子古佛。
如大富長者踞庫藏中。
信手拈來。無非明珠大貝。
惜乎撞著這僧。寧免暗投。
今日或有人問如何是一大事因緣。
只向他道。老僧四十年前。
曾到此間來。 ^379c42

當晚小參。昔年曾到。
危樓傑閣摐然。今日重來。
啼鳥野花猶識。山中故人知我至。
爭來問訊今何似。
獨有隰州老人。蹙頞而言曰。
法逍下衰。無甚今日。
佛佛要機。無人採著。
祖祖機要。誰解論量。
所謂水清徹底。魚行遲遲。
空闊莫涯。鳥飛杳杳底消息。
蔑聞也。既荷遠來。
毋忘悲願。重新拈掇。
啟迪後來。此外無禱。
因謂之曰。茲承告誡。
敢不遵從。第新來乍到。
未知廚竈。廚竈尚未知。
況廚竈外事。雖然。
這裏莫有佛佛要機。
祖祖機要。盡情颺下。
渾不採著底麼。却許他是箇衲僧出來。
掀倒禪床。呵叱古佛。
未為分外。其或未然。
休將傳說為傳說。
莫把曾參作魯參。 ^380a4

復舉寶公令人傳語思大。
何不下山教化眾生。
一向目視雲霄作麼。
思大云。三世諸佛。
被我一口吞盡。何處更有眾生可度。
師拈云。鍾山南嶽。
以手指口云。總被這箇礙。
一人開了合不得。
一人吞了吐不得。
直至如今。柰何不得。
天童還柰何得麼。
良久云。早知今日事。
悔不慎當初。 ^380a24

留兩序併謝諸山。
上堂。舊時日月。舊日山川。
東西不易。南北不遷。
水雲雜沓。龍象駢闐。
古佛家風尚儼然。
如何見得。良久云。
雨過千林開翠幄。
月臨雙沼浸銀蟾。 ^380a36

無準和尚忌日拈香。
舉香云。咄。這老漢。
不堪共語。寬而不廓。
纖粟詎能容。質而不文。
麤拳為正句。我昔錯擔脚跨門。
至今有恨無雪處。
有雪處。麤茗一杯。
臭煙一炷。 ^380a44

結制上堂。拈拄杖。
召大眾云。法性土中。
幸自太平無事。二千年前。
剛被黃面老漢忘起兵端。
直至如今。年年團結。
防拓未已。天童雖則老不以筋力為能。
未免拈起無柄鐵苕菷。
掃蕩煙塵。俾復見劫初無事之日。
卓丈一下云。且喜太平。 ^380b4

訪諸山歸上堂。召大眾云。
走盡四天下。只在一塵中。
不離一塵中。周遍四天下。
不是神通。亦非力假。
有人知得著落。許你入妙喜世界。
是不動如來。其或未然。
一任鑽龜打瓦。 ^380b14

上堂。召大眾云。休去歇去。
玲瓏巖上落花雨。
消焉息焉。路入清關別有天。
塵不到。暑不到。行亦禪。
坐亦禪。高蹈威音未朕前。
正恁麼時如何。喫粥喫飯過。
聽風聽雨眠。 ^380b22

上堂。諸莊荒旱。吾總不憂。
只憂兄弟不會狗子無佛性話。
東山演祖恁麼道。
若以事上看。老婆心切即不無。
若以理上看。屈抑諸人也不少。
何故。舜何人也。予何人也。
有為者亦若是。 ^380b30

回祿後上堂。鼓報四更。
地搖六震。火焰為三世諸佛說法。
三世諸佛立地聽。
聽則不無。且道。說箇什麼。
虗空有盡。大道無窮。
窮則變。變則通。卓丈一下云。
信手拈將莖草插。
瓊樓玉殿凌蒼穹。 ^380b38

元宵上堂。兼謝新都寺。
召大眾云。排難解紛。
還他敏手。回生起死。
須是其人。既得其人。
可以定禍亂。可以致太平。
復三代禮樂於今朝。
開萬解金蓮於此日。
元宵共慶。良夜同歡。
雖然。猶是尋常遊戲邊事。
極則一句。又作麼生。
疾風知勁草。版蕩識誠臣。 ^380b46

上堂。召大眾云。仲春漸暖。
是處花開。夭桃烘日暈生臉。
紅杏吟風笑滿腮。
是今彌勒。是古如來。
一一分身不用猜。
有人一見便見。敢保老兄未徹。
何故。即色即聲求不可。
離聲離色覓猶乖。 ^380c8

蘇湖行化歸上堂。
去時元只空双手。
歸日依前双手空。
底事兩肩擔不起。
打開畐塞滿玲瓏。
且道。是箇什麼。良久云。
姑蘇明月。苕霅清風。 ^380c16

上堂。召大眾云。泯志#CB01926;心。
參禪學道。無煩惱中。
自討煩惱。何不向老胡未來已前。
試著眼看。自己分上。
有何欠少。天童恁麼道。
不入深村入荒草。
畢竟何如。不許夜行。
投明須到。 ^380c22

佛涅槃上堂。謂吾滅度。
未免落斷見。謂吾不滅度。
未免落常見。二見俱遣除。
十方佛皆現。且道。
釋迦老子。是滅度耶。
不滅度耶。莫有辨明得底麼。
良久云。桃花著雨洗紅粧。
揚柳舞風拖綠線。 ^380c30

前瑞巖希叟和尚至。
上堂。斗粟可舂。尺布可縫。
情深義重。山包海容。
載笑載言。喜而欲舞。
何故。豈無他人不如我同父。 ^380c38

上堂。菩提離言說。
從來無得人。所以世尊道。
我於燃燈佛所。若有一法可得。
則燃燈佛。不與我授記。
既是無一法可得。
用授記作什麼。若不授記。
爭知無一法可得。
恁麼看來。以言說求菩提。
固不可。離言說求菩提。
亦不可。畢竟如何。
渡河須用筏。到岸不須船。 ^380c44

復云。夏令更新。春歸奏勳。
秧田鋪翠。麥隴翻雲。
日猶舒暖。風已來熏。
目擊道存如不委。
更饒一喝主賓分。
乃喝一喝云。且道。
是主是賓。 ^381a4

謝化士歸上堂。召大眾云。
見可而進。知難而退。
未出常流。戰無不勝。
攻無不取。方為好手。
烟塵眯目。白刃滿前。
赤手空拳。奮身不顧。
所過者化。所存者神。
所嬰者摧。所歒者破。
休征罷戰。奏凱献俘一句。
作麼生道。壓殺兩肩擔不起。
滿船和月載將歸。 ^381a12

上堂。秋風清。秋月白。
秋水共長天一色。
不是心外境。亦非目前法。
可中一見便知歸。
平步廣寒攀桂枝。 ^381a22

上堂。海山雨歇。水國雲藏。
薰風南來。殿閣生凉。
佛出身處。昭然孔彰。
堪笑當年奚老子。
無端好肉上剜瘡。 ^381a26

宏智祖師忌拈香。
偏中正。正中偏。正偏不及處。
別是一壺天。水澄澄。
風細細。雲澹澹。月娟娟。
金針兮纖纖。玉線兮綿綿。
以此續洞脉於既微。
以此大丹霞之正傳。
作興太白。特遊戲之餘焉。
今不在後。昔不在前。
光明藏中。初無間然。
一盃麤茗一爐煙。 ^381a30

天寧覺庵和尚至上堂。
拈主丈。召大眾云。
故人義重。訪我巖扉。
鳥啼花笑。雲淡風微。
莫恠坐來。卓主丈三下。
頻勸酒。自從別後見君稀。 ^381a40

上堂。十五日已前。
棒如雨點。十五日已後。
喝似雷奔。正當十五日。
棒也不拈。喝也架閣。
諸人向甚處見天童。
歷歷分相珠在盤。
剔起眉毛還蹉過。 ^381a46

一切希叟和尚兩訃音至。
上堂。召大眾云。去秋双峩摧。
今夏芝巖墜。松江松慘然。
花嶼花流涕。惟有長空孤月圓。
東西分照兩無偏。 ^381b4

元宵上堂。召大眾云。
天童今日著堅固鎧。
奮不顧身。卓丈云。
將德山棒。掃除四境魔軍。
貴圖安靖。以臨濟喝。
叱退三邊強#CB02480;。
遄至清平。然後。打禾山皷。
奏凱回戈。歸馬於華山之陽。
放牛於桃林之野。
作金牛舞。唱太平歌。
風以時。雨以時。五糓熟。
民人育。且道。是神通妙用。
法爾如然。良久云。
我見燈明佛。本光瑞如此。 ^381b10

淨慈東叟和尚遺書至。
上堂。拈辭世頌。南山末後句。
未舉先分付。生也何曾生。
死也何曾死。生本不有。
死亦無空。湖光晴#CB06327;灩。
山色雨濛瀧。 ^381b22

中秋上堂。并謝離相西堂。
一月在天。影含眾水。
且道。有相可離。無相可離。
若道有相可離。月以何為相。
若道無相可離。爭柰一月在天。
影含眾水。諸人還知麼。
萬古碧潭空界月。
再三撈摝始應知。
環溪和尚語錄卷上
 ^381b28
