禪林疏語考證卷之二
other:: 
# 弭災門
弭災門
other:: 
## 春祈雨
春祈雨
元運方回已際發生之候。
春膏未沛莫施栽植之功。
惟俟來蘇。敢忘#CB05418;禱。
　切念〔某〕等服勤東作効計西成。
適逢青帝之司時。
忽致旱魃之為虐。
病綠悴漲波之麥。
敗黃枯出水之秧。
春耕之際如斯。秋稔之期何若。
謹修梵典用懇聖慈。
〔入佛事〕伏願風伯効靈。
雨師供職。洒彌天之潤澤。
沛然而施洋然而流。
回易地之歡聲。憂者以樂病者以愈。
note:: ○來蘇 ^690c2

尚書曰。徯予后。后來其蘇。
註蘇復生也。○東作西成 ^690c16

尚書註。東作者。春月歲功方興。
所當作起之事也。
西成者。秋月物成之時。
所當成就之事也。
○青帝 ^690c18

見上。○旱魃
詩雲漢曰。旱既大甚。
滌滌山川旱魃為虐。
註。魃旱神也。○風伯雨師 ^690c22

風俗通云。周禮以柳燎祀風師。
風師者箕星也。箕主簸揚能致風氣。
又以槱燎祀雨師。
雨師者畢星也。詩曰。
月離于畢俾滂沱矣。
註。離月所宿也。畢星名。
月離畢。將雨之#CB15281;也。
○沛然 ^690c26

孟子註。雨盛貌。○洋然 ^690c32

謂盛大貌。○憂者樂病者愈
見子瞻喜雨亭記。
other:: 
## 夏祈雨
夏祈雨 ^690c34

日熾朱光孰禦流金之苦。
田焦青稼將無炊玉之期。
仰禱獅臺。願憐蟻悃。
　切念〔某〕等衡茅苟活稼穡知艱。
欣然畢力于春耕。
忽爾驚心于夏旱。
維禾穟穟漸悴豳野之黃。
彼黍離離將稿周原之白。
至所極矣。何苦如之。
謹率群氓特皈三寶。
〔入佛事〕伏願起蛟龍之蟄。
震雷電之威。沛然下。
洋然流。撲滅紅爐之焰。
出而作。入而息。挽回綠野之和。
note:: ○流金 ^690c40

莊子曰。大旱。金石流。
土山焦。○炊玉
戰國#CB15081;曰。
蘇秦之楚三日乃得見王曰。
楚國之食貴於玉。
薪貴於桂。今使臣食玉炊桂。
山谷詩。張侯窘炊玉。
僦屋得空壚。○蟻悃 ^691a6

見上。○維禾穟穟豳野之黃 ^691a12

詩生民曰。禾役穟穟。
註穟穟苗美好之貌也。
又曰。茀厥豐草種之黃茂。
註黃茂嘉糓也。又豳風題註。
豳國名。在禹貢雍州岐山之北。
原隰之野。公劉能復修后稷之業。
民以富。實乃相土地之宜而立國於豳之谷焉。
○彼黍離離周原之白 ^691a14

詩黍離註離離垂貌。
詩綿曰。周原膴膴。
註周地名。在岐山之南。
廣平曰原。膴膴肥美貌。
○蛟龍之蟄 ^691a24

易係辭曰。龍蛇之蟄所以存身也。
○雷電之威 ^691a28

杜詩。蜂蠆終懷毒。
雷電可震威。○沛然洋然 ^691a30

見上。○撲滅
書盤庚曰。若火之燎于原。
不可嚮邇。其猶可撲滅。
○出而作入而息 ^691a32

見上。
other:: 
## 秋祈雨
秋祈雨 ^691a34

農夫望稔喜逢秋月之臨。
旱魃為殃憂甚春氷之履。
俯殫愚悃。仰禱聖慈。
　切念〔某〕等禹甸謀生周原活計。
豈意收成之候。尚餘炎赫之威。
雲屏屏兮風使之醨。
日皜皜兮雨無以至。
則種稻翻成畫餅。
而療饑那可蒸沙。
乃籲覺皇。敬陳佛事。
〔入佛事〕伏願傾甘露泉。
注大悲水。油然作。
沛然下。飛揚銀竹之沾濡。
耕者悅。憂者欣。醞釀金穰之嘉瑞。
note:: ○旱魃 ^691a38

見上。○春氷
書君牙曰。心之憂危。
若蹈虎尾。涉于春氷。
註若涉春氷畏其陷也。
○禹甸 ^691b4

毛詩曰。信彼南山維禹甸之。
註甸治也。○周原 ^691b8

見上。○雲屏屏
楚辭後語曰。風伯之怒兮誰使。
雲屏屏兮吹使醨之。
○日皜皜 ^691b10

孟子曰。秋陽以暴之。
皜皜乎不可尚已。
○#CB15148;餅 ^691b12

魏紀明帝詔盧毓曰。
選舉莫取有名士。
如#CB15148;地為餅不可啖食。
○蒸沙 ^691b14

棱嚴云。若不斷婬修禪定者。
如蒸沙石欲其成飯。
經千百劫只名熱沙。
○油然作沛然下 ^691b18

孟子曰。天油然作雲。
沛然下雨。○銀竹
李白詩。白雨映寒山。
森森似銀竹。○沾濡 ^691b22

樂天詩。風雲皆會合。
雨露各沾濡。○醞釀 ^691b24

淮南本經曰。斟酌萬殊。
旁薄眾宜。以相嘔咐醞釀而成育群生。
other:: 
## 得雨小再祈
得雨小再祈 ^691b26

畜雲西密不堪惜雨之憂。
微雨東來僅應望雲之禱。
再陳蟻悃。共徯鴻私。
　切念〔某〕等處彼衡茅務茲稼穡。
奈爾蒼天瘨我以旱。
俾之赤地維眾之憂。
雖感而遂通已得浥塵之喜。
然旱之云久必需破塊之恩。
謹攄再瀆之誠。用希三尊之聽。
〔入佛事〕伏願震霹靂雷域中驚起龍眠之蟄。
俾滂沱雨天下沾濡龜坼之疇。
既渥既優。乃慰乃止。
note:: ○畜雲西密 ^691b32

易曰。小畜亨。密雲不雨。
自我西郊。傳。雲陰陽之氣。
二氣交而和則相畜固而成雨。
陽倡而陰和順也故和。
若陰先陽倡不順也故不和。
不和則不能成雨。
雲之畜聚雖密而不成雨者。
自西郊故也。東北陽方。
西南陰方。自陰倡故不和而不能成雨。
○望雲 ^691b46

孟子曰。若大旱之望雲霓。
○蟻悃 ^691c8

見上。○瘨我以旱
詩雲漢曰。胡寧瘨我以旱。
註瘨病也。○破塊 ^691c10

監鉄論曰。太平之時雨不破塊。
旬而一雨必以夜。
○再瀆 ^691c12

見上。○霹靂 ^691c14

郭璞曰。雷之急激者曰霹#CB15439;。
○龍蟄○滂沱○沾濡 ^691c16

並見上。○龜坼
謂土乾裂如龜紋也。
○既渥既優 ^691c18

見詩信南山。
other:: 
## 謝雨

other:: 
### 謝雨
謝雨 ^691c20

伏念旱之云甚如遭坐甑之炊。
感而遂通隨沐傾盆之澤。
回焦枯于生育。轉愁歎于謳歌。
俯殫蟻報之誠。仰答鴻休之賜。
〔入佛事伏願〕三日以往為霖雨已知至至之深恩。
五糓皆熟曰有年尚冀終終之厚惠。
note:: ○坐甑 ^691c24

諱文曰。自從五月困暑溫。
如坐深甑遭蒸炊。
○蟻報 ^691c32

見上。○霖雨
書說命曰。若歲大旱。
用汝作霖雨。○有年 ^691c34

左宣十六年冬大有年。
○終終 ^691c36

律曆志曰。天終數九。
地終數十。合終終以紀閏餘。
other:: 
### 又
又 ^691c38

伏念嘆其乾矣苦憂心之如熏。
雨以潤之喜應聲之若響。
田隴有收成之望。
郊原見春色之回。
雖大聖不自以為功。
而下情敢忘于酧德。
乃陳象教用昭蟻誠。
〔入佛事〕既沾既足既優既渥且沐前恩。
實發實秀實好實堅尚祈後獲。
note:: ○嘆其乾矣 ^691c44

毛詩曰。中谷有蓷嘆其乾矣。
註嘆燥也。○憂心如熏 ^692a6

詩雲漢曰。我心憚暑。
憂心如熏。註熏灼也。
○象教○蟻誠 ^692a8

並見上。○既沾既足既優既渥 ^692a10

見詩信南山。○實發實秀實好實堅 ^692a12

見詩生民。
other:: 
## 祈晴
祈晴 ^692a14

淫雨謂之霖實妨農務慧。
日破諸暗庸叩佛慈。
陳象教以歸依。冀烏輪之助耀。
　切念〔某〕等樂歲止期于田稼。
兼旬奈苦于簷花。
夜息蓬居厭聽滴堦之韻。
朝耕禾隴忍觀衝岸之流。
可勝大過之憂。爰啟中孚之信。
〔入佛事〕伏願縱諸陽閉諸陰暫補蒼天之漏。
宣其光豁其翳融為易地之和。
note:: ○象教 ^692a18

見上。○樂歲
孟子曰。樂歲終身飽。
○簷花 ^692a30

杜甫醉時歌曰。灯前細雨簷花落。
又古文大全曰。微雨簷溜成花而落。
杜詩千家註。趙云。
近乎簷邊之花也。
劉邈詩。簷花初照月。
學者多以簷雨之細如花。
遂為簷雨之名。非也。
○大過 ^692a32

易大過卦。本義曰。
大陽四陽居中過盛故為大過。
○中孚 ^692a38

易中孚卦。中孚豚魚吉。
利涉大川。利貞。傳豚噪魚冥物之難感者也。
孚信能感於豚魚則無不至矣。
所以吉也。忠信可以蹈水火。
況涉川乎。守信之道在堅正。
故利於貞也。○縱諸陽閉諸陰 ^692a42

董仲舒傳曰。仲舒推陰陽所錯行。
故止雨閉諸陰縱諸陽。
求雨反是。註師古曰。
若閉南門禁舉火。
及開北門水洒人之類也。
○蒼天之漏 ^692a48

朱子語類曰。如蜀有漏天。
以其西北陰盛。常雨如天之漏也。
故杜詩鼓角漏天東。
後人不曉其義。
other:: 
## 秋祈晴
秋祈晴 ^692b6

雲稼浮黃喜有收成之侯。
雨花垂白乃無休息之時。
爰攄丹衷。敬呈白楮。
　切念〔某〕等銀竹增愁。
簷花作妬。淚滴翻雲之黑奚啻十寒。
眼穿披霧之青難希一暴。
糓垂成而轉壞。蔬向瘁而難榮。
欲回大造之權。必假大雄之力。
〔入佛事〕伏願鼓動釋風掃彼昏蒙之翳。
升騰慧日暢為清淨之光。
note:: ○銀竹○簷花 ^692b14

並見上。○十寒一暴
孟子曰。雖有天下易生之物也。
一日暴之十日寒之。
未有能生者。註暴溫之也。
○披霧 ^692b26

晉衛罐見樂廣。奇之命子弟造焉曰。
此人若氷壺。見之瑩然。
若披雲霧而覩青天。
○向瘁難榮 ^692b30

班孟堅賓戲曰。朝為榮華夕而焦瘁。
other:: 
## 謝晴
謝晴 ^692b34

雨霖霑而為害。小民惟日怨咨。
日荏苒以騰晶。我佛不可思議。
萬物荷當天之炤。
群生瞻特地之明。
如是蒙恩云何報德。
〔入佛事〕伏願有始則有其終。
自此三登而樂歲。
無過亦無不及。繼茲庶徵以若時。
note:: ○荏苒 ^692b40

見上。○三登
前食貨志曰。三考黜陟餘三年食。
進業曰登。再登曰平。
餘六年食。三登曰泰平。
二十七歲遺九年食。
然後王德流洽禮樂成焉。
other:: 
## 迎神保苗
迎神保苗 ^692b48

不稂不莠雖資坤元之功。
實方實苞尤藉聖庇之力。
仰投皇覺。俯瀝丹誠。
　切念〔某〕等珍米如珠。
以稼為寶。出入云為之際實切知艱。
耘鋤播植之間且忘助長。
於焉從事舍是何求。
然非悃禱於先時。
安得萬千于後日。
〔入佛事〕伏願夢魚應兆。
覆斗呈祥。事于西疇俾得萬農之地利。
安彼南畒永無一點之天災。
note:: ○不稂不莠 ^692c8

詩大田曰。不稂不莠。
註稂童梁莠似苗。
皆害苗之草也。○實方實苞 ^692c20

詩生民曰。實方實苞。
註方房也。苞甲而未拆也。
○云為 ^692c22

易係辭曰。變化云為。
吉事有祥。○助長 ^692c24

見孟子。○夢魚 ^692c26

詩無羊曰。牧人乃夢。
眾維魚矣。旐維旟矣。
大人占之。眾維魚矣。
實維豐年。旐維旟矣。
室家溱溱。○覆斗 ^692c28

晉天文志曰。斗覆歲穰。
○西疇
見歸去來辭。○南畒 ^692c32

見詩七月。
other:: 
## 禳蝗蟲
禳蝗蟲 ^692c34

稼穡將成忽致蝗螟之害。
鼓桴有應庸申螻蟻之誠。
祛彼蠧戕。俾之堅好。
　切念〔某〕等貴五穀于貴金玉。
護寸苗如護圭璋。
豈期育秀之時。忽致戕生之害。
傷稼曰蟊。傷葉曰螣。
慘如木蠧之傷。食心曰螟。
食根曰蝗。酷似桑蠶之食。
至斯極矣。孰能禦之。
乃禱覺皇敬修梵典。
〔入佛事〕伏願驅之境外掃之域中。
寧食吾肺腸何待唐宗之祝。
無害我田穉冀歌周室之詩。
note:: ○鼓桴有應 ^692c38

前漢李尋傳曰。猶抱鼓之相應也。
○螻蟻之誠○堅好 ^693a4

並見上。○貴五穀
前食貨志曰。是故明君貴五穀而賤金玉。
○伐生 ^693a6

齊桓公曰。吾欲藉于樹木。
管子即對曰此伐生也。
吾欲藉于六畜。管子對曰此殺生。
○唐宗之祝 ^693a8

唐貞觀間京畿旱蝗食稼。
太宗在苑中掇蝗吞之曰。
但當食朕無害百姓。
是歲蝗不為患。○周室之詩 ^693a12

詩大田曰。去其螟螣。
及其蟊賊。無害我田穉田祖。
有神秉卑炎火。
other:: 
## 禳火

other:: 
### 禳火
禳火 ^693a18

桑梓為鄰既失未然之慮。
枌榆結社敢忘將熾之憂。
率連壤以修斋。合一心而申禱。
　切念〔某〕等蟻聚而處。
鱗次以居。載觀燎原之灾。
實驚赭室之禍。況火自家人之出。
當效先知。而患宜君子之防。
且貽後慮。爰殫螻蟻之敬。
用叩天人之師。〔入佛事〕伏願鑒我葵藿之悃。
錫予蓬蓽之休。乾澤混涵潛弭飛煙之烈燄。
離明炤耀散為瑞日之祥光。
note:: ○禳火 ^693a24

左昭十八年曰。鄭子產使司馬司#CB02480;列居火道行火所燃。
城下之人五列登城禳火于玄冥回祿。
註玄冥水神。回祿火神也。
○桑梓 ^693a38

詩小弁曰。維桑與梓。
必恭敬止。註桑梓二木。
古者五畒之宅樹之墻下。
以遺子孫。給蠶食具器用者也。
○枌榆○燎原 ^693a42

並見上。○家人君子
易家人。象曰。風自火出。
家人。君子以言有物而行有恒。
傳正家之本在正其身。
正身之道一言一動不可易也。
君子觀風自火出之象。
知事之由內而出。
故所言必有物。所行必有恒也。
○螻蟻○葵藿○蓬蓽 ^693a48

並見上。
other:: 
### 又
又 ^693b8

居必求安實切徙薪之慮。
患思豫杜庸申盈缶之孚。
特卜剛辰。用遵大教。
　切念〔某〕等心炎益盛。
欲熾彌張。近瞻熒惑之呈輝。
深恐祝融之煽禍。
載念積薪之上妄謂之安。
因惟執#CB05315;之餘或發于密。
爰致鷲峰之禱。用陳鹿苑之科。
〔入佛事〕伏願池魚無殃。
社鳥斂跡。收赫赫煌煌之焰散作恩光。
錫穰穰簡簡之休敷為陰隲。
note:: ○徙薪之慮 ^693b14

事文續集曰。初霍氏奢侈。
茂陵徐福言其泰盛。
三上書輙報罷。後霍氏誅滅。
告者皆封。人為徐生上書曰。
客有過主人者。見其竈直突傍有積薪。
客曰。子為曲突遠徙其薪。
不者且有大患。主人不應。
俄其家失火。鄰里共救之。
幸而得息。於是殺牛置酒謝其鄰人。
灼爛者在於上行。
而不錄言曲突者。
或謂主人曰。鄉使聽客之言。
不費牛酒終亡火患。
今論功而請賓。曲突徙薪亡恩澤。
燋頭爛額為上客耶。
主人悞而請之。宣帝召福為郎。
○盈缶 ^693b28

見上。○熒惑
前天文志曰。火星也。
○祝融 ^693b46

記月令曰。其神祝融。
陳註顓頊氏之子。
名黎。火官之臣。○積薪 ^693b48

賈誼傳曰。厝火於積薪之下而#CB05903;其上。
火未及然因謂之安。
○執#CB05315; ^693c2

詩楚茨曰。執#CB05315;踖踖。
註#CB05315;竈也。
○鷲峯 ^693c4

見名義。○鹿苑 ^693c6

見要覽。○池魚
事文續集。俗云城門失火殃及池魚。
舊說宋城門失火。
自汲取池中之水而空竭魚池也。
○赫煌 ^693c8

詩註赫赫高明顯盛#CB15032;。
煌煌大明#CB15032;。
○穰簡 ^693c12

詩執競曰。降福穰穰。
降福簡簡。註穰多也。
簡大也。○陰隲 ^693c14

書洪範曰。惟天陰隲下民。
註隲定也。
other:: 
## 火後還愿
火後還愿 ^693c16

祝融煽虐將見池魚之殃。
皇覺垂慈載安廈燕之喜。
堇陳法務用報殊休。
　切念〔某〕寄跡塵寰置身火宅。
頃以燭天之焰。遽彰徹地之光。
飛廉加助虐之威殆將煠我。
顓帝失救焚之力實切儆予。
爰殫哀籲之誠。用叩慈悲之主。
盟言方啟。烈#CB08504;隨消。
萬間之庇難忘。一瓣之香敢後。
〔入佛事〕伏願巍巍蓮座現月明水上之光。
永永蓬居絕煙滅#CB01926;飛之幻。
出入咸沾于優渥。
鄉閭同賴其帡幪。
note:: ○祝融○池魚○廈燕 ^693c22

並見上。○飛廉
風俗通曰。風伯也。
○顓頊 ^693c38

謂顓頊高陽氏黃帝孫也。
以水德都帝丘。○萬間之庇 ^693c40

見上。○一瓣香
宋陳思道。字無己。
號后山。詩曰。向來一瓣香。
敬為曾南豊。○巍巍 ^693c42

語註高大之#CB15032;。
○優渥○帡幪 ^693c46

並見上。○哀籲之誠
見書召誥。
other:: 
## 客中遇火後還愿
客中遇火後還愿 ^693c48

覊旅營謀方重浮萍之嘆。
#CB15106;攸震怒遽為行李之驚。
雖厪撲滅之勞。爰致籲呼之請。
感德迄安于廈屋。
酧恩寧愧于魯皐。
謹竭方寸之心。少效銖錙之報。
伏願玄冥效職。熒惑潛輝。
思患預防常願滅未然之禍。
遇災知懼尚冀建方至之休。
note:: ○浮萍 ^694a4

王勃滕王閣序曰。
萍水相逢盡是他鄉之客名文殊璣註曰。
浮萍與水相逢。皆是奔走他鄉名利客也。
○#CB15106;攸 ^694a14

左註火氣也。○行李
左傳曰。亦不使一介行李告于寡君。
註行李行人也。○撲滅 ^694a18

見上。○魯皐
左哀二十一年及齊侯盟于顧。
齊人責稽首。因歌曰。
魯人之皐數年。不覺使我高蹈。
○方寸心 ^694a22

見上。○銖錙
禮記曰。分國如錙銖。
註八兩為錙銖。權分十黍之重也。
○玄冥○熒惑 ^694a26

並見上。
other:: 
## 禳瘟
禳瘟 ^694a30

瘴疫風行實切枌榆之慮。
精誠露布敢仗苾蒭之虔。
恭禱對大覺之皇皇。
謹修竭小心之翼翼。
　切念〔某〕等莫非橫目之民。
孰是檢身之士。近觀六沴之害。
實厪群氓之夏。寡過未能恐取皇穹之譴。
作孽難逭懼增黑簿之愆。
欲謝罪于瘟司。特投誠於聖典。
〔入佛事〕伏願轉哭聲為歌韻。
化疫氣為祥風。一曰壽。
二曰福。三曰寧。均賴箕疇之敷錫。
十為連。五為比。四為族。
相安周井之優游。
note:: ○枌榆○苾蒭 ^694a34

並見上。○小心
詩大明曰。維此文王小心翼翼。
註翼翼敬也。○橫目民 ^694b2

莊子曰。苑風曰夫子無意于橫目之民乎。
○檢身 ^694b4

書伊訓曰。居上克明。
為下克忠。與人不求備。
檢身若不及。○六沴 ^694b6

前孔光傳曰。六沴之作。
註師古曰。沴惡氣也。
音戾。○寡過未能 ^694b10

見語憲問。○皇穹寡婦賦曰。
仰皇穹兮嘆息。註天也○作孽難逭 ^694b12

見書太甲。○黑簿 ^694b14

智論云。善惡業名黑白。
經論諸說云。焰羅王記罪人之善惡業。
有善業者載金札。
有惡業者書鉄簿。
○壽福寧 ^694b16

見上。○連比族 ^694b20

周禮曰。十國曰連。
連有帥。五家為比。
四閭為族。
other:: 
## 一家禳瘟
一家禳瘟 ^694b22

瘴癘札瘥而為患。
不勝切己之憂。戒謹恐懼在乎心。
毋致噬臍之悔。仰塵紺目。
俯罄丹衷。　切念〔某〕鴻毛微命螢爝末光。
言輕則辱行薄則辜。
不念厥德。善小弗為。
惡小弗去。速戾于躬。
近觀疫氣之流行益甚。
予心之戰兢。實懼延蔓。
思趁徹桑。敬修釋典之科。
冀脫瘟司之籍。〔入佛事〕伏願感之斯通宥其有過。
一門恊慶常安五運之和。
四氣恒調永消六沴之禍。
note:: ○札瘥 ^694b26

左杜預註曰。夭死曰札。
小疫曰瘥。○戒謹恐懼 ^694b40

見中庸。○噬臍
左莊六年三甥曰。
亡鄧國者此人也。
若不早圖。後君噬臍。
註若齧腹臍。喻不可及。
○鴻毛 ^694b42

司馬遷傳曰。人固有一死。
死有重于泰山或有輕于鴻毛。
○速戾于躬○戰兢○徹桑○六沴 ^694b46

並見上。
other:: 
## 禳牛瘟
禳牛瘟 ^694c2

日觀牛疫孰勝南畒之耕。
露布蟻誠爰薦西郊之禴。
秉念小人之力穡。
實資大武以施功。
其可舍諸足以用矣。
豈意札瘥之癘。甚於觳#CB16406;之憂漢京之喘。
恐有所傷。齊堂之死若無其罪。
謹仗緇衲特懇皇慈。
伏願推其乾覆之恩。
錫爾坤為之類。不灾不害。
縱情于草野之間或#CB05903;所訛。
肆意于桃林之下俾之茁壯。
助我耕鋤。
note:: ○南畒○蟻誠○西郊之禴○札瘥 ^694c6

並見上。○觳 #CB16406;之憂 ^694c20

孟子曰。齊宣王坐於堂上。
有牽牛而過堂下者。
王見之曰牛何之。
對曰將以釁鐘。王曰舍之。
吾不忍其觳#CB16406;若無罪而就死地。
對曰然則廢釁鐘與。
曰何可廢也以羊易之。
○漢京之喘 ^694c22

前漢丙吉。宣帝時為丞相。
出逢人逐牛。牛喘吐舌。
吉駐車使吏問逐牛者曰牛行幾里矣。
或譏言道中群鬪死者前後失問。
吉曰。方春少陽用事未可大熱。
今牛而喘必熱盛矣。
恐有傷害。宰相興。
調陰陽。職當夏。故問之。
○齊堂之死 ^694c28

見前。○或#CB05903;或訛 ^694c38

詩無羊曰。或降于阿。
或飲于池。或#CB05903;或訛。
註訛動也。○桃林之下 ^694c40

書武成曰。放牛于桃林之野。
示天下弗服。
other:: 
## 保瘟病
保瘟病 ^694c42

厥疾弗瘳實切一家之慮。
唯佛普應能消六沴之災。
乃殫微誠。特申懇禱。
　切念〔某〕頃以泡影之身。
遽染札瘥之氣。辯明傳變孰為仲景之良醫。
診視浮沉誰是叔和之妙手。
豈曰天殃之致是。
實關人事之有虧。
既增黑簿之愆。宜取皇穹之譴。
乃瀝心而陳懇。特請命以祈恩。
〔入佛事〕伏願拯危急于膏肓。
散冲和于經絡。赦其萬死毋煩起死之良方。
賜以再生#CB04676;賴好生之厚德。
note:: ○六沴 ^694c48

見上。○泡影
見金剛經。○札瘥
見上。○仲景 ^695a16

張機。字仲景。東漢南陽人。
作傷寒論。醫方大備。
扁鵲倉公無以加焉。
後世稱為醫聖。○叔和 ^695a18

王叔和。西晉高平人。
為大醫令。性度沉靜博通經史。
精研醫道洞識修養。
○黑簿○皇穹 ^695a22

見上。○危急 ^695a24

文選註。向曰危傾急迫也。
○膏肓 ^695a26

左成十年曰。晉公疾病求醫於秦。
秦伯使醫緩為之。
未至。公夢疾為二竪子曰。
彼良醫也。懼傷我。
我焉逃之。其一曰。
居盲之上膏之下。
若我何。醫至曰。疾不可為也。
○冲和 ^695a28

列子曰。輕清者上為天。
重濁者下為地。冲和氣者為人。
註陽氣輕清而上為天。
陰氣濁重而下為地。
陰陽之氣和合而為人。
冲亦和也。○經絡 ^695a34

前藝文志曰。醫經者。
原人之血脉經絡骨髓陰陽表裡。
起百病之本死生之分。
又五臟六府有十二經十五絡。
other:: 
# 祈恩門
祈恩門
other:: 
## 祈嗣
祈嗣 ^695a40

寂而能應恭祈降岳之祥。
感則必通願賜禱尼之吉。
特陳象教。用冀鴻恩。
　切念〔某〕同妻〔某〕琴瑟久諧熊羆未夢。
二親血脉毋容遽斬于我身。
百世明禋詎忍頓捐於今日。
必宿愆之作障。故生兆之未形。
爰致凡夫之小心。
特投我佛之大願。
〔入功德立願〕伏願鸑鷟來翔圭璋載弄。
紹宗不替頓消伯道之憂。
當戶有光冀釀燕山之慶。
note:: ○降岳 ^695b2

毛詩曰。崧高維嶽。
駿極于天。維嶽降神。
生甫及申。維申及甫。
維周之翰。四國于蕃。
四方于宣。○禱尼 ^695b16

史記曰。徵在禱于尼丘山而生孔子。
○象教 ^695b20

見上。○熊羆
詩斯干曰。乃寢乃興。
乃占我夢。吉夢維何。
維熊維羆。維虺維蛇。
大人占之。維熊維羆。
男子之祥。維虺維蛇。
女子之祥。○明禋 ^695b22

書洛誥註。明潔禋祀也。
○鸑鷟
說文曰。鳳屬神鳥也。
○圭璋 ^695b28

詩斯干曰。乃生男子。
載寢之牀。載衣之裳。
載弄之璋。其泣喤喤。
○伯道 ^695b30

晉鄧攸。字伯道。為河東太守。
沒于石勒。乃斫壞車以牛馬負妻子而逃。
又遇賊掠其牛馬。
步走擔其兒及其弟子。
綏度不能兩全。乃謂妻曰。
吾弟早亡。惟有一息。
理不可絕止。應自弃我兒耳。
幸而得存我。後當有子。
妻泣而從之。乃棄己子。
後卒以無嗣。時人義而哀之曰。
天道無知。使鄧伯道無兒。
○燕山 ^695b32

見上。○琴瑟久諧 ^695b44

見下產後得男之註。
other:: 
## 得嗣還願
得嗣還願 ^695b46

熊羆未兆昔立祈恩之盟。
弧矢方懸今修報德之典。
克恭克敬誠忭誠歡。
　切念〔某〕同室〔某〕愆重如山德輕似翼。
未見一索男之喜。
深厪三不孝之憂。
唯我佛垂悲能滿二求之願。
故下凡有禱遂叨一子之恩。
用踐宿盟。特酧萬庇。
〔入佛事〕伏願蘭桂聯芳螽斯衍慶。
既生既育玉枝之汗永收。
俾壽俾昌金鎻之憂無阻。
note:: ○熊羆○弧矢 ^695c2

並見上。○一索男
易說卦曰。震一索而得男。
故謂長男。巽一索而得女。
故謂之長女。○三不孝 ^695c14

孟子曰。不孝有三。
無後為大。註趙氏曰。
於禮有不孝者三事。
謂阿意曲從陷親不義一也。
家貧親老不為祿仕二也。
不娶無子絕先祖祀三也。
三者之中無後為大。
○二求 ^695c18

成實論云。一得求。
謂諸眾生欲得諸樂隨意求取。
雖經險難不以為苦。
如海吞流心無厭足。
是名得求。二命求。
謂諸眾生取樂生愛。
不能如實觀察樂是苦因。
反求長命受此諸樂。
是名命求。○螽斯 ^695c24

毛詩曰。螽斯羽詵詵兮。
宜爾子孫振振兮。
註螽斯。蝗屬。一生九十九子。
○玉枝 ^695c32

前漢武帝紀。帝得西那國玉枝以賜近臣年高者云。
病則枝汗。死則枝折。
老聃得之七百年不汗。
偓佺得之三千年不折。
○金鎻 ^695c36

智度論云。譬在囹圄桎梏所拘。
雖復蒙赦更繫金鎻。
人為愛繫如在囹圄。
雖得出家更著禁戒如繫金鎻。
other:: 
## 保胎
保胎 ^695c42

生育未形實切家人之慮。
禱祈有應能消無妄之災。
謹露章以陳情。恭演梵而請福。
　切念〔某〕孕妻〔某〕蘩蘋賤質蒲柳微軀。
將臨臥蓐之期。深軫徹桑之念。
熊羆應夢且居猶豫之中。
蛇虺呈祥亦在狐疑之域。
惟冀保安之二字。
敢忘致敬于三尊。
〔入佛事或立愿〕伏願妻〔某〕臨盆有慶坐草無虞。
瑞應掌珠俾作充閭之喜。
芳開庭桂尚幾就舘之寧。
note:: ○家人 ^696a2

易家人卦。家人利女貞。
傳。家人之道利在女正。
女正則家道正矣。
○無妄 ^696a16

見上。○蒲柳 ^696a18

世說。顧愷之與簡文仝年而髮早白。
問其故。答曰。松柏之姿經冬愈茂。
蒲柳之質望秋先零。
○徹桑○熊羆 ^696a20

並見上。○猶豫
爾雅曰。猶獸名。形如 #CB16399;。
善登木。性多疑慮。
常居山中。忽聞有聲。
即恐且來害之。每豫上樹。
久之無人然后敢下。
須臾又上。如此非一。
故今不決者稱猶預焉。
○蛇虺 ^696a24

見上。○狐疑 ^696a30

漢書文帝紀。註曰。
狐之為獸。其性多疑。
每渡氷河且聽且渡。
故曰疑者稱狐疑。
○掌珠 ^696a32

杜寄漢中王詩曰。
掌中探見一珠新。
註馬梵賀人有子曰欣得掌中之玉。
○充閭 ^696a36

晉賈充始生。父言後當有充閭之慶。
故以為名存焉。註古今之顯貴者。
賓客填門充滿屋閭。
言他日亦當如此。
後果西晉武帝時為司空。
封魯公。○就舘 ^696a38

記內則曰。妻將生子及月辰就側室。
other:: 
## 產後得男還愿
產後得男還愿 ^696a44

熊羆在夢冀禳荊室之災。
蟻蛭酧恩庸格覺皇之聽。
　切念〔某〕妻〔某〕質之甚弱命乃多迍。
頃因誕月之降祥。
實切履氷之加慮。
璋期載弄莫安在#CB05903;之心。
珠欲重擎未入捧觀之掌。
特獥大聖之福。冀保小君之安。
既荷新恩。敢忘宿誓。
〔入還愿佛事〕伏願琴瑟韻調。
桂蘭香遠。喜見克家之慶曰壽曰康。
庶幾當戶之能俾昌俾熾。
note:: ○熊羆 ^696b2

見上。○荊室
謂自稱妻曰荊室。
○蟻蛭 ^696b16

見上。○履氷
詩小旻曰。戰戰兢兢。
如臨深淵如履薄氷。
○璋期載弄 ^696b18

見上。○琴瑟韵調
夫婦和曰琴瑟調。
詩棠棣曰。妻子好合。
如鼓瑟琴。○桂蘭 ^696b20

謂稱人子曰桂蘭。
事見上。○克家
易蒙九二子克家。
象曰。子克家。剛柔接也。
○當戶 ^696b24

晉李密表。內無應門五尺之童。
註應當也。內無應當門戶五尺之童子。
other:: 
## 產後生女還愿
產後生女還愿 ^696b26

昔孕棠花之夢爰叩覺皇。
今申芹草之誠敬修梵典。
　切念〔某〕妻〔某〕頃以大期之至。
深惟一己之憂。雖巽得女震得男各由造化。
而乾稱父坤稱母曲遂生成。
乃斋沐而立盟。果誕生之廸吉。
爰陳象教。特謝鴻私。
〔入還愿事〕伏願雲祉攸隆露恩永渥。
載生載育既已諧家室之歡。
以長以成願早遂閨門之秀。
note:: ○棠花之夢 ^696b34

見下附錄。○芹草之誠○巽得女震得男 ^696b46

並見上。○乾稱父坤稱母
見易說卦傳。○廸吉○象教 ^696b48

並見上。○載生載育
見詩生民。○家室 ^696c2

見詩桃夭。○閨門之秀
晉張玄。妹有才質。
適顧氏。玄每稱以敵王凝之妻謝道韞。
濟泥曰。王夫人神情散朗。
故有林下風氣。顧家婦清新玉映。
自是閨房之秀。註王夫人道韞也。
顧家婦張玄妹也。
other:: 
## 嬰兒祈安(寄姓立愿等通用)
嬰兒祈安〔寄姓立愿等通用〕 ^696c4

愛鍾孺子先厪困蒙之憂。
誠禱覺皇預消無妄之疾。
恭陳尺楮。用白寸衷。
　切念〔某〕同妻〔某〕德不前人。
事常先慮。幸得弄璋之慶。
私期跨竈之能。然襁褓弗寧深恐五行有尅傷之咎。
乳哺多窒切憂三命有形戰之災。
爰軫徹桑之謀。特輸向日之悃。
是以〔入佛事〕伏願愍其弱質衛其微生。
命運無屯常逢無量壽佛。
福基永固恒值熾盛光王。
允為幹蠱之休。大作盈門之慶。
note:: ○孺子 ^696c16

書洛誥註。稚子也。
○困蒙
易蒙六四困蒙吝。
象曰。困蒙之吝。獨遠實也。
○無妄○弄璋 ^696c32

並見上。○跨竈
謂子過於父為跨竈。
吳崇賀人生子云。
寄語王渾防跨竈。
阿戎清賞祇須臾。
或云竈上有釜。故子過於父為跨竈。
註釜與父音相同。
借以為言也。○襁褓 ^696c36

說文曰。小兒衣也。
○徹桑○向日 ^696c42

並見上。○幹蠱
易蠱初六。幹父之蠱。
有子考。無咎。厲終吉。
九二。幹母之蠱。不可貞。
other:: 
## 祈入學立愿
祈入學立愿 ^696c44

切念〔某〕草茅賤品佔畢寒儒。
黃卷功勤未與明倫之列。
青雲志切思為發軔之圖。
茲當考案方臨試期在邇。
虔備儀物。恭詣〔某處某座下〕告許〔某愿〕。
伏願文炫五雲之彩。
思涌萬派之波。瑞映黌宮功幸收于魯籍。
光浮泮水名早著于周庠。
note:: ○佔畢 ^697a2

學記曰。今之教者。
呻其佔畢多其訊。
註佔視也。畢簡也。
言今之教人但吟諷其所佔視之簡牘。
不能通其蘊奧也。
○黃卷 ^697a12

遯斋閑覧曰。古人寫書皆用黃紙。
以蘗染之。所以辟蠧也。
故謂之黃卷。○青雲志 ^697a16

見膝王閣序。○發軔
謂軔音忍。礙車輪之木也。
去軔。輪動而車行。
故凡初為則曰發軔。
見楚辭。○黌宮 ^697a20

謂黌音橫。學舍也。
○魯籍 ^697a24

謂籍音寂。簿書也。
○泮水
詩泮水曰。思樂泮水。
註泮水。泮宮之水也。
諸侯之學。鄉射之宮。
謂之泮宮。其東西南方有水形如半璧。
以其半於辟癰。故曰泮水。
○周庠 ^697a26

有虞及周之學名也。
記王制曰。有虞氏養國老於上庠。
孟子曰。周曰庠。
other:: 
## 入學還愿
入學還愿 ^697a32

伏以榮被蓬門已作鵬程之發軔。
光昭泮水冀為翰苑之先聲。
乃竭蟻誠。用答鴻庇。
　切念〔某〕業專挾筴技習雕蟲。
苦志鷄窓思與青錢之選。
皈心猊座遂點黌序之班。
弗敢久負于前盟。
是用俯陳其下悃。
伏願蜚聲藝苑奮跡文場。
幸作賓于主家觀光上國。
喜登名于仕籍鼓翼天衢。
note:: ○蓬門 ^697a38

見上。○鵬程
莊子曰。北冥有魚。
其名為鯤。化而為鳥。
其名為鵬。鵬之背不知其幾千里也。
海運則將徙於南冥。
○發軔○泮水○蟻誠 ^697b2

並見上。○挾筴 ^697b6

莊子曰。臧與糓二人相與牧羊而俱亡其羊。
問臧奚事。則挾筴讀書。
問糓奚事。則博塞以遊。
註挾筴即執卷也。
○雕蟲 ^697b8

楊子法言曰。或問吾子好賦。
曰然。童子雕虫篆刻。
俄而曰壯夫不為也。
○雞窓 ^697b12

幽冥錄曰。晉兖州刺史沛國宋處宗。
買一長鳴雞。愛養甚至。
常著窓間。後雞作人語。
與處宗談論極有言說終日不輟。
處宗因此功業大進。
○青錢 ^697b16

張鷟。字文成。高宗朝人以制舉皆中甲。
科員半千。稱其文猶青銅錢。
万選万中。時謂青錢學士。
○觀光 ^697b22

易觀六四。觀國之光。
利用賓于王。○天衢 ^697b26

郭有道#CB15156;文曰。
將蹈鴻崖之遐跡。
紹巢許之絕軌。翔區外以舒翼。
超天衢以高峙。
other:: 
## 秋科立愿
秋科立愿 ^697b28

秋風初發正屬馮風之期。
秋桂將芳喜懷折桂之想。
願試場之有慶。冀聖力以加祥。
　切念〔某〕幼專魯誥。
長濫周庠。困守雞窓屢屈登雲之志。
苦摩蠧簡幾興奪錦之思。
茲者奮翼時臨著鞭日邇。
不懇萬間之庇。安收三戰之功。
〔入立願〕伏願筆絢五雲之彩。
思流萬斛之波。虎榜墨新喜作南閩之魁首。
蟾宮香發快沾北闕之恩榮。
更祈出途收利即次無虞。
往返俱亨身心並泰。
note:: ○折桂 ^697b34

晉郄詵舉賢能射#CB15081;為天下第一。
武帝問。卿才何如。
詵曰猶桂林一枝崑山片玉。
註桂枝崑山猶如言士林中一耳。
陳元老及第詩。桃花先透三層浪。
月桂高攀第一枝。
○魯誥 ^697c2

謂誥告也。告上曰告。
發下曰誥。周書五誥。
古者上下有誥。○周庠○雞窓 ^697c8

並見上。○蠧簡
謂蠧木中虫也。又書中蠧魚。
韓退之詩。豈殊蠧書虫。
生死文字間。簡牒。
詩小雅曰。畏此簡書。
○奪錦 ^697c12

唐武后遊龍門命群臣賦詩。
先成者賜錦袍。東方虬詩先成。
設拜賜坐未安。宋之間詩成。
文理兼美。左右莫不稱善。
乃就奪錦袍衣之。
○奮翼 ^697c16

馮異。字公孫。佐漢光武中興。
蕪蔞亭上豆粥。至南宮復進麥飯。
破赤眉。帝降璽書勞之曰。
始雖垂翅回溪。終能奮翼澠池。
可謂失之東隅収之桑榆。
○著鞭 ^697c22

東晉劉琨與祖逖為友。
與親故書曰。吾枕戈待旦志梟逆虜。
常恐祖先生先吾著鞭。
○萬間之庇 ^697c28

見上。○五雲之彩 ^697c32

江淹。字文通。少時夢人授以五色筆。
自是文藻日新。○萬斛之波 ^697c34

東坡曰。吾之文如萬斛泉源。
不擇地而出。○虎榜 ^697c36

唐書歐陽詹。字行周。
舉進士。與韓愈李絳崔群王涯馮宿庾承宣聯名登第。
皆天下選。時稱龍虎榜。
○南閩 ^697c38

周禮注疏曰。八蠻在南方。
閩其別也。○魁首 ^697c42

謂凡為首者皆曰魁。
○蟾宮 ^697c44

謂及第之#CB16347;比步蟾宮。
張衡靈憲序。月者陰宗之精。
積而為獸。象兔陰之類。
其數偶。其後有窮后羿請不死之藥於西王母。
其妻嫦娥竊以奔月。
是為蟾蜍。又古送赴省。
嫦娥剪就綠羅袍待來步蟾宮與換。
○北闕 ^697c46

漢高帝紀。蕭何治未央宮。
立東闕北闕前殿。
注未央宮雖南向。
而上奏事謁見之徒皆謁北闕。
是以北闕為正門。
other:: 
## 秋捷還愿
秋捷還愿 ^698a6

喜辱賢書全藉聖慈之力。
肅修梵典庶昭愚悃之衷。
乃仗緇袍特申素楮。
　切念〔某〕試期在邇場事當行。
脫頴青衿須賴夢中之糊眼。
奮身白屋必憑暗裡之點頭。
敬立良盟。特希慈庇。
幸叨光于虎榜。敢忘報于獅臺。
伏願既搏秋風猶躍春浪。
瓊林花發榮簪上苑之春。
金榜墨鮮恩賜曲江之宴。
note:: ○青衿 ^698a14

毛詩曰。青青子衿。
註青青純綠之色。
父母俱存衣純以青。
子。男子也。衿。領也。
青衿者以青布作護領也。
○白屋 ^698a26

前漢書蕭望之傳曰。
非周公相成王。躬吐握之禮。
致白屋之意。注師古曰。
白屋謂白盖之屋。
以茅覆之。賤人所居。
○夢中糊眼○暗裡點頭 ^698a30

宋歐陽脩知貢舉考試卷。
常覺坐後一朱衣人點頭。
然後文入格。不爾則無復與考。
始疑侍吏。及回視一無所見。
因語同列三歎。甞有句云。
文章自古無憑據。
惟願朱衣一點頭。
又詩云。青夜夢中糊眼處。
朱衣暗裡點頭時。
○虎榜 ^698a36

見上。○瓊林 ^698a44

謂朝廷賜宴及第人謂瓊林宴。
宋太平興國八年宋白等並賜及第賜宴。
始就瓊林苑。後遂為定制。
○金榜 ^698a46

西京雜記曰。崔紹暴卒復生。
見冥間列榜書人姓名。
將相金榜。其次銀榜。
州縣小官並是鉄榜。
○上林 ^698b2

上林賦註。良曰。上林苑名。
○曲江之宴 ^698b6

漢武帝造曲江池。
其水西折。唐人上巳在曲江頭禊飲踏青。
明皇封張九齡于此。
號曲江公。後秀士登科賜宴於此。
other:: 
## 春科立愿
春科立愿 ^698b8

赴試春官志取棘圍之捷。
投誠秋禴思祈蓮座之恩。
爰立良盟。用希慈鑑。
　切念〔某〕佔畢賤品樗櫟凡材。
苦志螢光未達青雲之路。
與名鶚薦幸叨丹桂之芳。
尚希曜桃浪以飛騰。
詎忍虗杏花之爛熳。
乃仗緇流歸命皇覺。
　伏願楊文吐鳳李筆生花。
金榜先登奚啻處囊之士。
錦標首奪允稱入彀之英。
更祈往返俱亨身心並泰。
登途何慮即次無虞。
note:: ○春官 ^698b16

周禮云。春官宗伯掌禮。
註春官卿。主#CB15131;禮。
治天神地祇人鬼之事。
和上下尊卑等。列春官於四時之序為長。
故其官謂之宗伯。
○棘圍 ^698b30

通典云。選舉類禮部閱試之日。
皆嚴設兵衛栫棘圍之以防假濫。
註栫圍也。假濫假託泛濫。
閱試之日用兵嚴衛以棘刺圍之。
以防假才及濫入者。
○佔畢○樗櫟 ^698b34

並見上。○螢光
晉車胤。字武子。南平人。
恭勤不倦。博覧多通。
家貧不常得油。夏月則練囊盛數十螢火以照書。
以夜繼日。○青雲之路 ^698b42

宋梁顥狀元及第。
年八十二。謝啟云。
皓首窮經少伏生之八歲。
青雲得路多太公之二年。
○鶚薦 ^698b48

後禰衡始弱冠。孔融愛其才。
上表薦之曰。鷙鳥累百不如一鶚。
使衡立朝必有可觀。
○丹桂○桃浪 ^698c4

並見上。○杏花
莊子曰。孔子遊淄濰之林。
休坐杏壇之上讀書弦歌鼓琴。
○楊文吐鳳 ^698c8

後漢楊雄。字子雲。
成帝時客有薦揚雄文似相如者。
上召雄待詔承明之庭。
還奏甘泉賦以勸。
雄作甘泉賦成。夢吐白鳳。
○李筆生花 ^698c10

天寶遺事曰。李白少時夢筆頭生花。
自是才思日進。○金榜 ^698c16

見上。○處囊之士 ^698c18

史平原君傳曰。平原君合從于楚。
得食客十九人。毛遂自薦曰。
臣得如錐之處囊中。
乃脫頴而去。非特未見而已。
○錦標首奪 ^698c20

見上。○入彀之英 ^698c24

唐太宗正觀中私幸端門。
見進士綴行而出。
喜曰。天下英雄入吾彀中矣。
註。彀。張弓引備也。
彀中猶言落圈套也。
other:: 
## 登第還愿
登第還愿 ^698c26

杏苑春濃喜龍門之波煖。
棘圍捷奏荷燕闕之寵新。
昔藉鴻休。茲勤蟻報。
　切念〔某〕青燈志苦。
黃卷功勤。矻矻暑寒豈垂涎于溫飽。
孳孳晝夜思勵志于功名。
幸沾鴈塔之光。悉屬猊臺之廕。
爰思報答。敢不精虔。
〔某〕伏願帝恩益隆。
臣職惟謹。青袍玉簡長環北極之尊。
紫綬金魚永祝南山之壽。
note:: ○龍門 ^698c34

謂龍門以魚為喻也。
龍門河水所下之口。
在今絳州龍門縣。
龍門水險不通。魚鼈之屬莫能上。
江海大魚集龍門下者數千不得上。
上即為龍。今士有被其容接者。
名為登龍門。事見東漢李膺傳。
○棘圍○蟻報○黃卷 ^698c46

並見上。○矻矻
文選李周翰註。勤作也。
又軌範註徤作。勞極#CB15032;。
○溫飽 ^699a6

見孟子。○孳孳
孟子註。勤勉之意。
○鴈塔 ^699a10

西域記。昔有比丘見雙雁飛翔。
忽一雁投下自隕。
眾曰此雁垂戒。宜旌彼德。
于是#CB15696;鴈建塔。
又古今詩話云。唐韋肇及第。
偶於慈恩寺鴈塔題名。
後人效之。遂成故事。
○紫綬 ^699a12

前百官表曰。丞相金印紫綬。
註綬佩印之組也。
○金魚 ^699a18

唐書曰。高宗給五品已上隨身銀魚袋。
以防召命之詐。出內必合之。
三品以上金飾袋。
垂拱中都督刺史始賜魚。
天授二年改佩魚皆為龜。
其後三品以上龜袋飾以金。
四品以銀。五品以銅。
中宗初罷龜袋。復給以魚。
○南山之壽 ^699a20

詩天保曰。如南山之壽。
不騫不崩。
other:: 
## 官員赴任祈安
官員赴任祈安 ^699a30

帝恩方重敢憚#CB00849;涉之勞。
臣職尤難實懷氷淵之慮。
爇瓣香以致敬。露片楮以祈安。
　切念〔某〕叨登仕籍濫點臣班。
既拜命以為榮。當俶裝而敢後。
第恐舟車弗利盜賊方殷。
猶慮風土各殊奸仇莫測。
不懇聖慈之庇。安紓薄宦之憂。
〔入佛事〕伏願客途無恙。
官舍咸寧。常熈茂續之光毋忝厥職。
快覩榮遷之命廣膺殊休。
note:: ○跋涉之勞 ^699a36

詩載馳曰。大夫#CB02494;涉。
我心則憂。註草行曰#CB02494;。
水行曰涉。○氷淵之慮 ^699b2

見上。○拜命 ^699b4

左莊十一年曰。拜命之辱。
註謝辱厚命。○俶裝 ^699b6

張平子思玄賦。簡元辰而俶裝。
李善註曰。俶始也。
○無恙 ^699b8

神異經曰。北方有獸曰#CB16385;。
#CB16385;恙也。
黃帝殺之。由是人無憂疾。
謂之無恙。
other:: 
## 官員赴任祈安後還愿
官員赴任祈安後還愿 ^699b10

仕途多險爰興利涉之思。
聖力無方幸獲有常之吉。
思酧慈廕。乃竭鄙誠。
　切念〔某〕觀光有愧。
竊祿無能。萬里長途既切馳驅之懼。
一朝顯命深懷踧踖之憂。
乃立盟言果垂響應。
思修昔年之欵。爰罄今日之恭。
〔入佛事〕伏願錫之大年介爾景福。
如川方至。頻荷鳳勑之榮。
如日斯升。快覩龍顏之喜。
note:: ○利涉之思 ^699b16

易曰。需。有孚光亨。
貞吉。利涉大川。本義曰。
需待也。以乾遇坎。
乾健坎險。以剛遇險而不遽進以陷於險。
待之義也。孚信之在中者也。
○觀光 ^699b28

見上。○踧踖
語註。恭敬不寧之#CB15032;。
○響應 ^699b34

見過秦論。○介爾景福○如川方至
並見毛詩。○鳳勑之榮 ^699b36

鄴中記曰。石季龍與皇后在觀上。
有詔書#CB03340;木鳳口中。
放數百丈緋繩迴轉飛下。
○如日斯升 ^699b38

見詩天保。○龍顏之喜
前漢高祖諱#CB15131;。
字季沛。豐邑中陽里人。
姓劉氏。母媼甞息大澤之陂。
夢與神遇。是時雷電晦冥。
父太公往則見交龍於上。
已而有娠。遂產高祖。
隆準而龍顏也。
other:: 
## 客商出外祈安
客商出外祈安 ^699b42

臥雨飱風圖取錐刀之利。
望雲就日冀獥桴鼓之隨。
謹涓糓辰。聿陳微悃。
　切念〔某〕耻為兔守。
漫爾蠅營。斯邁斯征爰謀爰度。
載念旅舍愁見侵侮之驚。
抑念客舟恐致淪胥之苦。
身之歷寒歷暑。貨之或滯或通。
若非獥福于先難。
何以成謀于後獲。
〔入佛事〕伏願察翼翼之恭。
垂皇皇之鑒。維車之運汎舟之役俱襲佳祥。
垂槖而往載稛而歸得收微利。
note:: ○錐刀之利 ^699c4

左昭曰。錐刀之末將盡爭之。
註錐刀之末至細。
以喻細事。○桴鼓○兔守 ^699c18

並見上。○蠅營 ^699c20

毛詩曰。營營青蠅。
註營營往來#CB15032;。
○侵侮 ^699c22

曲禮曰。禮不踰節不侵侮。
○淪胥
詩小旻曰。如彼流泉。
無淪胥以敗。註淪陷。
胥相也。○翼翼皇皇 ^699c24

見上。○汎舟之役
左僖十三年。秦於是乎輸粟于晉。
自雍及絳相繼命之曰。
汎舟之役。註從渭水運入河汾。
○垂槖梱載 ^699c28

國語曰。諸侯之使垂槖而入。
稛載而歸。註稛束也。
other:: 
## 商歸還愿
商歸還愿 ^699c32

利者義之和。爰致蠅營之利。
誠者天之道。敢忘蟻報之誠。
恭演梵儀。聿遵教法。
　切念〔某〕糊口四方置身千里。
登途駕轍滔滔底足之津。
濟渡浮舟汎汎回頭之岸。
驚省人情之厚薄。
間關世道之炎凉。
莫敢或遑未知收濟。
欲集客行之慶。唯憑聖庇之休。
茲當返斾之時。庸致#CB03340;環之悃。
〔入佛事〕伏願潤屋計成克家謀遂。
行曰商坐曰賈咸無滯貨之憂。
為者疾用者舒常有生財之道。
note:: ○蠅營○蟻報 ^699c38

並見上。○糊口四方
左隱十一年鄭伯曰。
寡人有弟名叔段不能和恊。
而使糊其口於四方。
註使叔叚寄食於四方之國。
謂段元年奔共。○間關 ^700a6

後漢荀彧傳論曰。
荀君乃越河冀間關以從曹氏。
註曰間關猶展轉也。
○返斾 ^700a12

左傳曰。令尹南轅返斾。
註將皈也。○#CB03340;環 ^700a14

見上。○潤屋 ^700a16

大學曰。富潤屋。德潤身。
○克家
見上。○商賈 ^700a18

白虎通曰。居賣曰賈。
通物曰商。○為者疾用者舒○生財之道 ^700a20

並見大學。
other:: 
## 商遇風浪立愿後還

other:: 
### 商遇風浪後還愿
商遇風浪後還愿 ^700a22

浮江無際淪胥可嘆于客舟。
法海有緣登躋得乘于道筏。
謹涓糓旦。爰報洪恩。
　切念某計切肯堂。
謀深潤屋。比逐蠅頭之利。
忽驚鯨浪之憂。眇眇幻軀幾葬江魚之腹。
盈盈重貨將傾蛟冗之淵。
爰叩調御之尊。遂免漂淪之苦。
其恩希有。於意云何。
〔入佛事〕伏願利源洋溢。
福海淵渟。出入隨所之永遇妙吉祥之庇。
交易得其所偕逢歡喜藏之休。
note:: ○淪胥○糓旦○肯堂○潤屋 ^700a26

並見上。○眇眇 ^700a40

史武本紀曰。朕以眇眇之身承至尊。
兢兢焉懼勿任。○江魚之腹 ^700a42

見屈原漁父辭。○洋溢
見中庸。
other:: 
### 又(皈遇風浪)
又〔皈遇風浪〕 ^700a44

飛廉漲波上之風曾申祈悃。
我佛現水中之月立遂感通。
乃露丹誠。用酧洪庇。
　切念〔某〕草茅賤品萍梗浮蹤。
還歸比涉于長江。
漂墮如居于巨海。
號風戰雨激為恩地之雷。
沃日吞雲翻作迷天之雪。
欲脫龍淵之難。爰呼倪座之尊。
果藉洪慈。即獥廸吉。
將希草結乃效葵傾。
〔入佛事〕伏願錢流地上。
貨衍日中。玉積珠盈自見門庭之成市。
川增雲委何須壟斷之頻登。
note:: ○飛廉○廸吉○草結○葵傾 ^700b2

並見上。○錢流地上 ^700b16

前貸食傳曰。故貨寶於金。
利於刀。流於泉。註如淳曰。
名錢為刀者。以其利於民也。
又流行如泉也。○貨衍日中 ^700b18

易係辭曰。日中為市。
致天下民。聚天下之貨。
交易而退。各得其所。
○壟斷 ^700b22

孟子曰。有賤丈夫焉必求壟斷而登之。
以左右望而罔市利。
註左右望者欲得此而又取彼也。
罔謂罔羅取之也。
other:: 
## 妻為夫作商不歸立愿
妻為夫作商不歸立愿 ^700b24

念彼槖砧久作無依之旅。
惟茲荊閫敬殫有感之誠。
特立良盟。恭演梵務。
　切念夫主〔某〕計鴟夷利。
為子長遊。日邁月征莫悉鴻鱗之寄。
風飱雨臥可勝蠒足之勞。
彼在天之涯。此居地之角。
未得旋車之喜。徒深舉案之思。
稽首祈恩志心歸命。
〔入佛事〕伏願夫〔某〕動淵明松菊之懷。
興張翰蓴鱸之念。
不留不處行休轍迹之間關。
言旋言歸得致刀頭之盟信。
note:: ○藁砧 ^700b34

古樂府云。藁砧今何在。
山上更有山。註藁砧喻夫。
問夫何在山上。又山乃出字。
言夫出外也。○鴟夷 ^700b48

史范蠡傳曰。范蠡浮海出齊。
變姓名。自謂鴟夷子。
皮耕于海畔。註索隱曰。
范蠡自謂也。蓋以吳王殺子胥而盛以鴟夷。
今蠡自以有罪故為號也。
韋昭曰。鴟夷革囊也。
或曰生牛皮也。○日邁月征 ^700c4

見詩小宛。○蠒足
謂足重皮也。楚欲伐宋。
墨子自魯趣楚。十日十夜足腫如重蠒而不休息。
謂足傷起皮如重蠒也。
○天涯地角 ^700c12

吳融盡山水歌曰。
地角移來方寸間。
天涯寫在筆鋒裡。
○舉案 ^700c16

列女傳曰。孟光。字德耀。
隣里多求擇對不嫁。
父母問其故。光曰。
欲得賢如梁伯鸞者。
鴻聞而娶之。及嫁以裝飾入門。
七日而鴻不答。光曰妾者隱居之服。
鴻喜曰此真梁鴻妻。
貧賃後入覇陵山中以耕織為業。
光每進食於鴻。必舉案齊眉。
不敢仰視。○淵明松菊 ^700c20

見囦明歸去來辭。
○張翰蓴 #CB16376; ^700c30

張翰。字季鷹。有清才。
善屬文。晉惠朝齊王冏辟為東曹掾。
因秋風起。思吳中菰菜蒪羮#CB16376;魚鱠。
歎曰。人生遺適志耳。
富貴何為。即引去。
○間關 ^700c32

見上。○刀頭
古樂府。何時大刀頭。
破鏡飛上天。註謂夫還期在月。
如破鏡時刀頭有環。
故云。
other:: 
## 因訟祈安
因訟祈安 ^700c38

乖違互訟已慚忍辱之仙。
休咎兩明實藉垂慈之佛。
敬投皇覺。謹控丹誠。
　切念〔某〕艱苦一生。
畏嚴三尺。近以仇讐之隙。
遽興論訟之端。刻木之誓實我之憂。
甘棠之聽伊誰是賴。
唯求中吉。切慮終#CB04846;。
不覬慈仁安底寧息。
〔入佛事〕伏願慈雲覆護。
慧日光明。無幽不察無願不成。
惟余有請爾。有枉必伸有疑必釋。
在吾無間然。
note:: ○忍辱仙 ^700c44

見大藏一覽。○刻木之誓
前路溫舒傳曰。畫地為獄議不入。
刻木為吏期不對。
○甘棠之聽 ^701a10

謂召伯舍甘棠之下聽訟也。
見詩甘棠。○三尺 ^701a14

小學註曰。三尺謂法律。
古者以三尺竹簡書之。
○中吉終#CB04846; ^701a16

易曰。訟。有孚窒愓。
中吉終凶。傳。訟之道必有其孚實中。
無其實乃是誣妄。
凶之道也。卦之中實為有孚之象。
訟者與人爭辯而待決於人。
雖有孚亦須牽塞未通不窒則已。
明無訟矣。事既未辯。
吉凶未可必也。故有畏惕。
中吉得中則吉也。
終凶終極其事則凶也。
○無間然 ^701a18

語泰伯曰。禹吾無間然矣。
註間罅隙也。謂指其罅隙而非議之也。
other:: 
## 橫遭官事祈安
橫遭官事祈安 ^701a28

非殃橫罹豈勝下險之憂。
聖德弘仁爰致中孚之禱。
　切念〔某〕燕安兀兀。
兔守愚愚。豈期棘險之奸。
妄肆株連之害。嗟嗟法網殆難頃#CB02863;以逃生。
惻惻刑威若易須臾之置死。
桎梏之憂既重。苞苴之費不輕。
哀控告之無門。幸歸投之有佛。
〔入佛事〕伏願三尺無干。
五刑不濫。舉直錯諸枉永無詿誤之憂。
作善降之祥尚冀曲全之庇。
note:: ○下險之憂 ^701a36

易訟卦。彖曰。訟。上剛下險。
險而徤訟。傳。訟之為卦。
上剛下險。險而又徤也。
又為險徤相接。內險外徤。
皆所以為訟也。若徤而不險不生訟也。
險而不徤不能訟也。
險而又徤是以訟也。
○中孚 ^701b2

見上。○兀兀
指南云。兀兀無知#CB15032;。
○兔守 ^701b10

見上。○棘險之奸
毛詩曰。營營青蠅止于棘。
讒人罔極。交亂四國。
○株連之害 ^701b12

前食貨志曰。廼徵諸犯。
令相引數千人名曰株。
送徒入財者得補郎。
郎選衰矣。註應劭曰。
株根本也。送致也。
師古曰。言被牽引者為其根株。
所送當充徒役。而能入財者即當補郎。
○桎梏 ^701b14

孟子曰。桎梏死者非正命也。
註桎梏所以拘罪人者也。
○苞苴 ^701b22

補註云。苴所以藉履也。
孫曰。包苴也。麻無子曰苴。
○控告 ^701b24

左襄八年曰。無所控告。
○三尺
見上。○五刑 ^701b28

書舜典註曰。墨劓洵宮。
大辟也。○舉直錯諸枉 ^701b30

見語為政。○詿誤
謂詿音卦。誤也。前景紀詔曰。
吳王濞為逆。詿誤吏民。
○作善降之祥 ^701b32

見書伊訓。○曲全 ^701b34

老子曰。曲則全。枉則直。
註能曲而後能全。
other:: 
## 官事受枉祈脫
官事受枉祈脫 ^701b36

暗裡擠排已橫遭其陷穽。
急中呼禱願致應于鼓桴。
　切念〔某〕拙于守分昧于知幾。
豈期狙詐之奸。竟致鼠牙之禍。
讒謗成惡暫疑曾子之殺人。
縲絏致憂安待晏嬰之知我。
文乃曲斷。事實枉誣。
欲飛鄒衍之霜。願致真卿之雨。
唯切歸佛之悃。庶有回天之功。
伏願覆盆有炤。明鏡無私。
出之危置之安。永荷神明之宰。
鋤其奸雪其枉。庶瞻昭回之天。
note:: ○陷穽 ^701b42

中庸。子曰。人皆曰予知驅而納諸#CB05321;擭陷阱之中而莫之知辟也。
註陷阱坑坎也。皆所以揜取禽獸者也。
○鼓桴 ^701c8

見上。○知幾
見易係辭。○狙詐 ^701c12

列子曰。宋有狙公者愛狙。
養之成群。能解狙意。
狙亦得公之心。將限其食。
先誑之曰。與若芧朝三而暮四足乎。
眾狙皆起而怒。俄而曰。
與若芧朝四而暮三足乎。
眾狙皆伏而喜。○鼠牙 ^701c14

詩行露曰。誰謂鼠無牙。
何以穿我墉。○曾子殺人 ^701c20

曾參。姓曾。名參。字子輿。
孔子弟子。武城人。
至孝。孔子因之作孝經。
秦之甘茂曰。魯人與曾參同名者殺人。
人告其母。母曰吾子不殺人。
織機自若。少頃人又告曾參殺人。
母又自若。又一人告之。
其母投機杼。下機踰墻而走。
臣賢不及曾參。王信臣又不及其母。
疑臣者非特三人。
臣恐大王投杼矣。
○晏嬰知我 ^701c24

史記晏平仲傳云。
越石父賢在縲紲中。
晏子出。遭之塗。解左驂贖之。
載歸弗謝。人閨久之。
越石父請絕。晏子戄然攝衣冠謝曰。
嬰雖不仁。免子於厄。
何子求絕之速也。
石父曰。不然。吾聞君子詘於不知己而信於知己者。
方吾在縲紲中。彼不知我也。
夫子既以感寤而贖我。
是知己。知己而無禮。
固不如在縲紲之中。
晏子於是延入為上客。
○鄒衍霜 ^701c36

燕鄒衍事燕惠王。
左右譖之被繫於獄。
仰天而哭。盛夏天為之降霜。
○真卿雨 ^702a2

唐顏真卿為監察御史。
使河隴時。五原有冤獄久不決。
天且旱。真卿辯獄而雨。
郡人呼御史雨。○回天功 ^702a4

張玄素傳曰。玄素諫太宗修洛陽宮。
魏徵嘆曰。張公論事。
遂有回天之力。○覆盆 ^702a10

王充論衡云。天平與地無異。
若覆盆之狀。○昭回之天 ^702a12

毛詩曰。倬彼雲漢。
昭回于天。
other:: 
## 官事息還愿
官事息還愿 ^702a14

昔訟公庭爰致望雲之禱。
今歸私室敢忘傾日之誠。
罪消鼠牙。恩酧猊座。
　切念〔某〕煩惱根深。
塵勞業重。偶因小人之僨。
遂履君子之庭。荊棘林深#CB12416;足無非窒礙。
氷淵境險捫心已自驚惶。
敬投大覺之尊。遂免終#CB04846;之慮。
欲酧鴻庇。仍竭蟻誠。
〔入佛事〕伏願鑒昔時乃無妄之灾非予得已。
幸今日底有常之吉惟芘是依。
狐疑之隙弗生。#CB15179;角之憂永杜。
note:: ○望雲○傾日○鼠牙○捫心 ^702a20

並見上。○大覺 ^702a34

見名義。佛陀下。○終#CB04846;○蟻誠○與妄○狐疑 ^702a36

並見上。○#CB15179;角
毛詩曰。誰謂#CB15179;無角。
何以穿我屋。
other:: 
## 保重病
保重病 ^702a38

身為眾苦本乃有采薪之憂。
佛作大醫王能愈孔棘之疾。
披心致懇。稽首陳情。
　切念〔某〕幻形靡堅。
塵障實重。比因四大之蹇。
遽為一身之憂。藥加瞑眩之投甚于氷炭。
命切危亡之迫凜若風燈。
冀逢三折肱之良。
庸致九頓首之請。
〔入佛事〕伏願四肢鬯適。
六脉均調。注生藉之長年。
俾爾綿延之壽。堅福基於不壞。
錫予穰簡之休。
note:: ○采薪之憂 ^702a44

 " resp=孟子曰。
王使人問疾。醫來。
孟仲子對曰。昔者有王命。
有采薪之憂。註言病不能采薪。
謙辭也。○大醫王 ^702b10

維摩經佛國品云。
為大醫王。善療眾病。
應病與藥。令得服行。
○孔棘之疾 ^702b14

詩桑柔曰。多我覯痻。
孔棘我圉。○四大之蹇 ^702b16

維摩經云。四大合故假名為身。
四大無主身亦無我。
易蹇卦。彖曰。蹇難也。
○瞑眩 ^702b18

書說命曰。若藥弗瞑眩。
厥疾弗瘳。○三折肱 ^702b22

左定十三年。晉范氏中行氏將伐晉定公。
齊高強曰。三折肱知為良醫。
唯伐君為不可。民弗與也。
我以伐君在此矣。
○九頓首 ^702b24

左襄四年曰。九頓首而坐。
注頓首下首也。拜頭叩地也。
○四肢 ^702b30

群書拾唾曰。頭身手足。
又云兩手兩足也。
○六脉 ^702b32

謂浮沉遲數滑濇也。
○穰簡 ^702b34

見上。
other:: 
## 保長病
保長病 ^702b36

惟疾之憂幾無出纏之日。
實我之咎庸有謝過之門。
特懇大覺于茲時。
願起沉疴于一旦。
　切念〔某〕積愆未雪。
宿障難融。頃以速壞之身。
遽沾難愈之疾。炎帝既甞之藥已失其靈。
倉公久#CB15281;之方亦虧厥效。
思弗消罪于既往。
豈能離苦于來今。
〔入佛事〕伏願業垢氷消。
病緣霧散。快遇諾迦之水俾壽俾康。
喜逢董奉之醫何思何慮。
note:: ○謝過 ^702b40

左襄。晉人其將謝過之不暇。
敢不納乎。○沉疴 ^702c6

韓愈詩。大華峯頭玉井蓮。
開花十丈藕如船。
冷比雪霜甘比蜜。
一片入口沉疴痊。
註沉疴痼疾也。如今之癆瘵深病也。
○炎帝 ^702c8

帝王世紀曰。炎帝神農氏。
甞味草木藥療疾。
○倉公 ^702c12

史記曰。太倉公者。
齊太倉長。臨菑人也。
姓淳于氏。名意。少而喜醫。
方術受其脉書上下經。
五色診。奇咳術。揆度陰陽。
外變藥論石。神接陰陽禁書。
受讀解驗之可一年所。
明歲即驗之有驗。
然尚未精也。要事之三年所。
即甞已為人治診。
病決死生有驗精良。
○諾迦之水 ^702c14

詳稽古略及三昧水懺序。
○董奉之醫 ^702c26

廬山記曰。董奉。字君異。
侯官人。每治人病。
病愈令種杏五株。
遂成林。後上昇。
other:: 
## 保身弱多病
保身弱多病 ^702c28

病形靡一屢傷委弱之軀。
業鍵既深少遇清寧之日。
披露丹悃。特投覺皇。
　切念〔某〕色身羸弱。
命運屯邅。寒暑屢侵每失節宜之力。
痒疴迭至常勤醫治之方。
恐有甚于斯焉。將不保其往也。
是以〔入佛事〕伏願頓清業海。
速越病關。三百六十骨節之中永無疾痛。
八萬四千毛孔之內常遇吉祥。
note:: ○清寧 ^702c34

老子曰。天得一以清。
地得一以寧。註一者道也。
○屯邅 ^702c46

謂難行不進#CB15032;。
見易屯卦。○痒疴 ^702c48

克己銘曰。痒疴疾痛。
舉切吾身。○骨節毛孔
江湖集註。人身具八萬四千毛竅。
三百六十骨節。
other:: 
## 病後還愿

other:: 
### 病後還愿
病後還愿 ^703a2

攻之不可。達之不及。
曾深抱疢之憂。視之弗見。
聽之弗聞。嘿感扶危之德。
俯殫凡悃。仰答佛恩。
　切念〔某〕比因無妄之災。
遽劇有生之苦。膏肓屢急不勝竪子之憂。
命脉載回莫覩醫師之效。
爰禱能仁之聖。許陳克敬之儀。
有感必通。果沐洪休之賜。
無德不報。敢塞白水之盟。
〔入佛事〕伏願慈雲廣覆。
慧日炳臨。寒暑常調永享亨嘉之會。
往來多慶長消災沴之侵。
note:: ○視之弗見聽之弗聞 ^703a8

見中庸。○無妄之災○膏肓竪子 ^703a22

並見上。○醫師之效
周禮曰。醫師掌醫之政。
令聚毒藥以共醫事。
歲終則稽。其醫人十全為生。
十失一次之。十失四為下。
○白水之盟 ^703a24

左僖二十四年春王正月。
秦伯納重耳也。及河。
子犯以璧授公子曰。
臣負羈絏從君巡於天下。
臣之罪甚多矣。臣猶知之而況君乎。
請由此亡。公子曰。
所不與舅氏仝心者。
有如白水投其璧千河。
註子犯。重耳舅也。
言與舅氏仝心之明如此。
白水投璧于河。質信於河也。
other:: 
### 又
又 ^703a30

有疾弗瘳實切邅如之慮。
無德不報庸修顒若之誠。
　切念〔某〕頃干榮衛之和。
爰致痒疴之苦。百藥俱試既無君臣佐使之功。
五技俱窮徒有卜祝醫巫之請。
爰叩猊臺而立愿。
果蒙鷲嶺之加祥。
用酧慈恩。乃竭愚悃。
〔入佛事〕伏願五官效職何須肘後之方。
六氣召和永杜目前之患。
椿萱蘭桂厥休未艾。
琴瑟塤篪其樂且耽。
note:: ○邅如○顒若 ^703a44

並見上。○榮衛
靈樞。榮衛生會篇。
岐伯曰。人受氣於穀。
穀入於胃。以傳於肺。
五藏六府皆以受氣。
其清者為榮。濁者為衛。
榮在脉中。衛在脉外。
榮周不休。難經曰。
血為榮。氣為衛。○痒疴 ^703b10

見上。○君臣佐使
謂藥有君臣佐使以相宣攝合和。
君一臣三佐五使六。
可一君三臣九佐使也。
○五技俱窮 ^703b18

見上。○卜祝
見孟子。○醫巫 ^703b22

見論語。○五官
荀子曰。心居中虗。
以治五官。註謂耳目鼻口形。
○肘後之方 ^703b24

葛洪。字稚川。東晉人。
抄金匱方百卷。肘後要急方四卷。
註肘手臂節也。○六氣 ^703b26

左昭元年曰。天有六氣。
註曰陰陽風雨晦明也。
○椿萱○蘭挂○琴瑟 ^703b30

並見上○塤篪 ^703b32

詩何人斯曰。伯氏吹壎。
仲氏吹篪。註伯仲兄弟也。
樂器。土曰壎。竹曰篪。
other:: 
## 保嬰兒病
保嬰兒病 ^703b34

病侵赤子深惟坎坷之憂。
誠叩覺皇庸效童蒙之志。
　切念〔某〕男〔某〕頃居弄璋之慶。
頗期跨竈之能。豈謂保抱之失宜。
遽爾痒疴之作障。
如泣如訴難明受病之因。
不識不知徒切求醫之請。
三世之良未遇。十全之效鮮聞。
乃懇調御之尊。願消幼穉之苦。
〔入佛事〕伏願驚啼自止若逢昔日之張遼。
醫療無艱再遇今時之盧扁。
得繼繼繩繩之幸。
降穰穰簡簡之休。
note:: ○赤子 ^703b40

見書康誥。○坎坷
謂不平#CB15032;。
○童蒙○弄璋○跨竈 ^703c6

並見上。○保抱
書召誥曰。夫知保抱携持厥婦子。
○如泣如訴 ^703c8

見前赤壁賦。○不識不知 ^703c10

見詩皇矣。○三世之良
記曲禮曰。醫不三世。
不服其藥。○張遼 ^703c12

魏志曰。張遼。字文遠。
鴈門馬邑人。武力過人。
數有戰功。累轉前將軍。
江東小兒啼怖之。
曰遼來遼來。無不止者。
○盧扁 ^703c14

史記曰。扁鵲者。勃海郡鄭人。
姓秦氏。名越人。少時為人舍長舍客長桑君過扁鵲獨奇之。
常謹遇之長桑君。
亦知扁鵲非常人也。
出入十餘年。乃呼扁鵲私坐間與語曰。
我有禁方年老欲傳與公。
公毋泄。扁鵲曰敬諾。
乃出其懷中藥予扁鵲飲。
是以上池之水三十日當知物矣。
乃悉取其禁方書盡與扁鵲。
忽然不見。殆非人也。
扁鵲以其言飲藥三十日。
視見垣一方人。以此視病。
盡見五藏癥結。正義曰。
家於盧國。因命之曰盧醫也。
○十全之效 ^703c20

見上醫師註。○繩繩
毛詩註。不絕#CB15032;。
○穰穰簡簡 ^703c38

見上。
other:: 
## 嬰病愈還愿
嬰病愈還愿 ^703c40

嬰兒無知忽致有生之疾。
大覺有感遂臻無恙之休。
敬闡微誠。特酧厚德。
　切念〔某〕男〔某〕頃染一朝之患。
遽為四體之憂。襁內携提實切疾首痛心之慮。
暗中摸索誰為觀形察脉之良。
爰立心盟。遂脫病鍵。
茲循報恩之典。乃勤献曝之儀。
〔入佛事〕伏願弱質恒堅。
壽元永固。秀如王衍譽夙負于寧馨。
慧若韓符詩早明于瑟僩。
note:: ○無恙 ^703c44

見上。○疾首痛心
文選楊中武誄曰。
哀哀慈母。痛心疾首。
○暗中摸索 ^704a10

唐史曰。許丞宗惟輕見人多忘之。
或謂其不聦。乃曰。
卿自難記。若遇曹劉沈謝。
暗中摸#CB01857;著亦可識。
○察脉 ^704a12

韓文曰。善醫者不視人之肥瘠而察其脉。
○献曝 ^704a16

見上。○王衍 ^704a18

晉王衍。字夷甫。神情明秀。
風姿詳雅。甞造山濤。
既去。濤目送之曰。
何物老嫗生寧馨兒。
○韓符 ^704a20

韓文曰。符公之子。
按公墓銘及登科記。
公之子曰昶。登長慶四年進士第。
符豈昶之小字耶。
other:: 
## 保痳痘
保痳痘 ^704a24

伏以痘疹為灾已極有生之苦。
修禳有術須歸無上之尊。
特具短章。聊申鄙悃。
　切念〔某〕近因天行遂染痘疫。
誠慮宿愆之有障乃爾傾危。
復憂命運之多屯長茲疢疾。
不憑聖典。曷度病關。
恭展螻蟻之誠。懇叩獅猊之座。
〔入佛事〕伏願〔某〕五行俱順三命無虞。
不須越人之方居然痊愈。
喜見老萊之戲于以愉恬。
note:: ○屯 ^704a32

易屯。本義曰。屯難也。
○疢疾○螻蟻○越人○老萊 ^704a44

並見上。
other:: 
## 痘後還愿
痘後還愿 ^704a46

昔沾痘疹曾極仰禱之勤。
今竭葵忱思答垂慈之力。
恭陳梵典。用踐良盟。
　切念〔某〕頃因天運之灾。
驟染色身之疾。隨茲苦鍵難免危疑之憂。
爰立良盟遂獲平康之喜。
恩酧厚德。乃展微誠。
〔入佛事〕伏願鑒其宿誠。
錫之介福。不灾不害。
劃祲沴以氷消。曰壽曰康。
藹吉祥而雲委。
note:: ○葵忱 ^704b2

見上。○祲沴
文選宋文皇帝元皇后哀 #CB15081;文云。
象物方臻。眡祲告沴。
○雲委 ^704b14

坡詩註。雲委言其多也。
禪林疏語考證卷之二
 ^704b16
