江西馬祖道一禪師語錄
undefined:: 
江西道一禪師。漢州什方縣人也。
姓馬氏。本邑羅漢寺出家。
容貌奇異。牛行虎視。
引舌過鼻。足下有二輪文。
幼歲依資州唐和尚落髮。
受具於渝州圓律師。
唐開元中。習定於衡嶽傳法院。
遇讓和尚。知是法器。
問曰。大德坐禪圖什麼。
師曰。圖作佛。讓乃取一磚。
於彼菴前磨。師曰。
磨磚作麼。讓曰。磨作鏡。
師曰。磨磚豈得成鏡。
讓曰。磨磚既不成鏡。
坐禪豈得成佛耶。
師曰。如何即是。讓曰。
如牛駕車。車不行。
打車即是。打牛即是。
師無對。讓又曰。汝為學坐禪。
為學坐佛。若學坐禪。
禪非坐臥。若學坐佛。
佛非定相。於無住法。
不應取捨。汝若坐佛。
即是殺佛。若執坐相。
非達其理。師聞示誨。
如飲醍醐。禮拜問曰。
如何用心。即合無相三昧。
讓曰。汝學心地法門。
如下種子。我說法要。
譬彼天澤。汝緣合故。
當見其道。又問曰。
道非色相。云何能見。
讓曰。心地法眼能見乎道。
無相三昧。亦復然矣。
師曰。有成壞否。讓曰。
若以成壞聚散而見道者。
非見道也。聽吾偈。
曰。心地含諸種。遇澤悉皆萌。
三昧華無相。何壞復何成。
師蒙開悟。心意超然。
侍奉十秋。日益玄奧。
初六祖。謂讓和尚云。
西天般若多羅讖。
汝足下出一馬駒。
蹋殺天下人。葢謂師也。
讓弟子六人。惟師密受心印。
始自建陽佛跡嶺。
遷至臨川。次至南康龔公山。
大曆中。隷名於鍾陵開元寺。
時。連帥路嗣恭。聆風景慕。
親受宗旨。由是。四方學者。
雲集座下。讓和尚聞師闡化江西。
問眾曰。道一為眾說法否。
眾曰。已為眾說法。
讓曰。總未見人持箇消息來。
遂遣一僧往彼。俟伊上堂時。
但問作麼生。待渠有語記取來。
僧依教往問之。師曰。
自從胡亂後三十年。
不少鹽醬。僧回。舉似讓。
讓然之。師入室弟子。
一百三十九人。各為一方宗主。
轉化無窮。師於貞元四年正月中。
登建昌石門山。於林中經行。
見洞壑平坦。謂侍者曰。
吾之朽質。當於來月歸茲地矣。
言訖而回。既而示疾。
院主問。和尚近日尊候如何。
師曰。日面佛月面佛。
二月一日沐浴。跏趺入滅。
元和中。諡大寂禪師。
塔曰大莊嚴。 ^2a12

祖示眾云。汝等諸人。
各信自心是佛。此心即佛。
達磨大師。從南天竺國。
來至中華。傳上乘一心之法。
令汝等開悟。又引楞伽經。
以印眾生心地。恐汝顛倒不信。
此一心之法。各各有之。
故楞伽經。以佛語心為宗。
無門為法門。夫求法者。
應無所求。心外無別佛。
佛外無別心。不取善不捨惡。
淨穢兩邊。俱不依怙。
達罪性空。念念不可得。
無自性故。故三界唯心。
森羅及萬象。一法之所印。
凡所見色。皆是見心。
心不自心。因色故有。
汝但隨時言說。即事即理。
都無所礙。菩提道果。
亦復如是。於心所生。
即名為色。知色空故。
生即不生。若了此意。
乃可隨時著衣喫飯。
長養聖胎。任運過時。
更有何事。汝受吾教。
聽吾偈曰。心地隨時說。
菩提亦只寧。事理俱無礙。
當生即不生。 ^2b36

僧問。如何是脩道。
曰。道不屬脩。若言脩得。
脩成還壞。即同聲聞。
若言不脩。即同凡夫。
又問。作何見解。即得達道。
祖曰。自性本來具足。
但於善惡事中不滯。
喚作脩道人。取善捨惡。
觀空入定。即屬造作。
更若向外馳求。轉疎轉遠。
但盡三界心量。一念妄心。
即是三界生死根本。
但無一念。即除生死根本。
即得法王無上珍寶。
無量劫來。凡夫妄想。
諂曲邪偽。我慢貢高。
合為一體。故經云。
但以眾法合成此身。
起時唯法起。滅時唯法滅。
此法起時。不言我起。
滅時不言我滅。前念後念中念。
念念不相待。念念寂滅。
喚作海印三昧。攝一切法。
如百千異流。同歸大海。
都名海水。住於一味。
即攝眾味。住於大海。
即混諸流。如人在大海中浴。
即用一切水。所以聲聞悟迷。
凡夫迷悟。聲聞不知聖心。
本無地位因果階級。
心量妄想。脩因證果。
住於空定。八萬劫二萬劫。
雖即已悟。悟已却迷。
諸菩薩。觀如地獄苦。
沈空滯寂。不見佛性。
若是上根眾生。忽爾遇善知識指示。
言下領會。更不歷於階級地位。
頓悟本性。故經云。
凡夫有反覆心。而聲聞無也。
對迷說悟。本既無迷。
悟亦不立。一切眾生。
從無量劫來。不出法性三昧。
長在法性三昧中。
著衣喫飯。言談祗對。
六根運用。一切施為。
盡是法性。不解返源。
隨名逐相。迷情妄起。
造種種業。若能一念返照。
全體聖心。汝等諸人。
各達自心。莫記吾語。
縱饒說得河沙道理。
其心亦不增。縱說不得。
其心亦不減。說得亦是汝心。
說不得亦是汝心。
乃至分身放光。現十八變。
不如還我死#CB01926;來。
淋過死#CB01926;無力。
喻聲聞妄脩因證果。
未淋過死#CB01926;有力。
喻菩薩道業純熟。
諸惡不染。若說如來權教三藏。
河沙劫說不盡。猶如鉤鎻亦不斷絕。
若悟聖心。總無餘事。
久立珍重。 ^2c14

示眾云。道不用脩。
但莫汙染。何為汙染。
但有生死心。造作趨向。
皆是汙染。若欲直會其道。
平常心是道。何謂平常心。
無造作。無是非。無取捨。
無斷常。無凡無聖。
經云。非凡夫行。非聖賢行。
是菩薩行。只如今行住坐臥。
應機接物。盡是道。
道即是法界。乃至河沙玅用。
不出法界。若不然者。
云何言心地法門。
云何言無盡燈。一切法。
皆是心法。一切名。
皆是心名。萬法皆從心生。
心為萬法之根本。
經云。識心達本源。
故號為沙門。名等義等。
一切諸法皆等。純一無雜。
若於教門中得。隨時自在。
建立法界。盡是法界。
若立真如。盡是真如。
若立理。一切法盡是理。
若立事。一切法盡是事。
舉一千從。理事無別。
盡是玅用。更無別理。
皆由心之迴轉。譬如月影有若干。
真月無若干。諸源水有若干。
水性無若干。森羅萬象有若干。
虗空無若干。說道理有若干。
無礙慧無若干。種種成立。
皆由一心也。建立亦得。
掃蕩亦得。盡是玅用。
盡是自家。非離真而有立處。
立處即真。盡是自家體。
若不然者。更是何人。
一切法皆是佛法。
諸法即是解脫。解脫者即是真如。
諸法不出於真如。
行住坐臥。悉是不思議用。
不待時節。經云。在在處處。
則為有佛。佛是能仁。
有智慧。善機性。能破一切眾生疑網。
出離有無等縛。凡聖情盡。
人法俱空。轉無等倫。
超於數量。所作無礙。
事理雙通。如天起雲。
忽有還無。不留礙跡。
猶如畫水成文。不生不滅。
是大寂滅。在纏名如來藏。
出纏名淨法身。法身無窮。
體無增減。能大能小。
能方能圓。應物現形。
如水中月。滔滔運用。
不立根栽。不盡有為。
不住無為。有為是無為家用。
無為是有為家依。
不住於依。故云如空無所依。
心生滅義。心真如義。
心真如者。譬如明鏡照像。
鏡喻於心。像喻諸法。
若心取法即涉外。
因緣即是生滅義。
不取諸法。即是真如義。
聲聞聞見佛性。菩薩眼見佛性。
了達無二。名平等性。
性無有異。用則不同。
在迷為識。在悟為智。
順理為悟。順事為迷。
迷即迷自家本心。
悟即悟自家本性。
一悟永悟。不復更迷。
如日出時不合於暗。
智慧日出。不與煩惱暗俱。
了心及境界。妄想即不生。
妄想既不生。即是無生法忍。
本有今有。不假脩道坐禪。
不脩不坐。即是如來清淨禪。
如今若見此理真正。
不造諸業。隨分過生。
一衣一衲。坐起相隨。
戒行增薰。積於淨業。
但能如是。何慮不通。
久立諸人珍重。 ^3a24

西堂百丈南泉。侍祖翫月次。
祖曰。正恁麼時如何。
西堂云。正好供養。
百丈云。正好脩行。
南泉拂袖便去。祖云。
經入藏。禪歸海。唯有普願。
獨超物外〔西堂藏。
百丈海。南泉願〕南泉。
為眾僧行粥次。祖問。
桶裡是甚麼。泉曰。
這老漢合取口。作恁麼語話。
祖便休。 ^3c4

百丈問。如何是佛旨趣。
祖云。正是汝放身命處。 ^3c14

大珠初參祖。祖問曰。
從何處來。曰越州大雲寺來。
祖曰。來此擬須何事。
曰來求佛法。祖曰。
自家寶藏不顧。拋家散走作什麼。
我這裏。一物也無。
求甚麼佛法。珠遂禮拜。
問曰。阿那箇。是慧海自家寶藏。
祖曰。即今問我者。
是汝寶藏。一切具足。
更無欠少。使用自在。
何假向外求覓。珠於言下。
自識本心。不由知覺。
踊躍禮謝。師事六載。
後歸。自撰頓悟入道要門論一卷。
祖見之。告眾云。越州有大珠。
圓明光透自在。無遮障處也。 ^3c16

泐潭法會禪師。問祖云。
如何是西來祖師意。
祖曰。低聲近前來。
會便近前。祖打一摑云。
六耳不同謀。來日來。
會至來日。猶入法堂云。
請和尚道。祖云。且去。
待老漢上堂時出來。
與汝證明。會乃悟。
云謝大眾證明。乃繞法堂一帀。
便去。 ^3c32

泐潭惟建禪師。一日在法堂後坐禪。
祖見之。乃吹建耳兩吹。
建起定見是祖。却復入定。
祖歸方丈。令侍者。
持一椀茶與建。建不顧。
便自歸堂。 ^3c42

石鞏慧藏禪師。本以弋獵為務。
惡見沙門。因逐羣鹿。
從祖菴前過。祖乃迎之。
藏問。和尚見鹿過否。
祖曰。汝是何人。曰獵者。
祖曰。汝解射否。曰解射。
祖曰。汝一箭射幾箇。
曰一箭射一箇。祖曰。
汝不解射。曰和尚解射否。
祖曰。解射。曰和尚一箭射幾箇。
曰一箭射一羣。曰彼此是命。
何用射他一羣。祖曰。
汝既知如是。何不自射。
曰若教某甲自射。
即無下手處。祖曰。
這漢。曠劫無明煩惱。
今日頓息。藏當時毀棄弓箭。
自以刀截髮。投祖出家。
一日在厨作務次。
祖問曰。作什麼。曰牧牛。
祖曰。作麼生牧。曰一迴入草去。
便把鼻孔拽來。祖曰。
子真牧牛。 ^3c48

僧問祖云。請和尚離四句絕百非。
直指某甲西來意。
祖云。我今日無心情。
汝去問取智藏。其僧乃問藏。
藏云。汝何不問取和尚。
僧云。和尚令某甲來問上座。
藏以手摩頭云。今日頭痛。
汝去問海師兄。其僧又去問海。
海云。我這裏却不會。
僧乃舉似祖。祖云。
藏頭白。海頭黑。 ^4a22

麻谷寶徹禪師。一日隨祖行次。
問。如何是大涅槃。
祖云。急。徹云。急箇什麼。
祖云。看水。 ^4a34

大梅山法常禪師。
初參祖。問。如何是佛。
祖云。即心是佛。常即大悟。
後居大梅山。祖聞師住山。
乃令一僧到問云。
和尚見馬師。得箇什麼。
便住此山。常云。馬師向我道。
即心是佛。我便向這裏住。
僧云。馬師近日佛法又別。
常云。作麼生別。僧云。
近日又道。非心非佛。
常云。這老漢惑亂人。
未有了日。任汝非心非佛。
我只管即心即佛。
其僧回舉似祖。祖云。
梅子熟也。 ^4a38

汾州無業禪師參祖。
祖覩其狀貌瓌偉。
語音如鐘。乃曰。巍巍佛堂。
其中無佛。業。禮跪而問曰。
三乘文學。粗窮其旨。
常聞禪門即心是佛。
實未能了。祖曰。只未了底心即是。
更無別物。業又問。
如何是祖師西來密傳心印。
祖曰。大德正閙在。
且去別時來。業纔出。
祖召曰。大德。業迴首。
祖云。是什麼。業便領悟禮拜。
祖云。這鈍漢。禮拜作麼。 ^4b4

鄧隱峰辭祖。祖曰。
甚處去。云石頭去。
祖曰。石頭路滑。云竿木隨身。
逢場作戲。便去。纔到石頭。
乃遶禪牀一匝。振錫一下。
問。是何宗旨。頭曰。
蒼天蒼天。峰無語却回舉似祖。
祖曰。汝更去。見他道蒼天蒼天。
汝便噓兩聲。峰又去。
一依前問。頭乃噓兩聲。
峰又無語。歸舉似祖。
祖曰。向汝道石頭路滑。 ^4b18

峰。一日推土車次。
祖展脚在路上坐。
峰云。請師收足。祖云。
已展不收。峰云。已進不退。
乃推車碾過。祖脚損。
歸法堂。執斧子云。
適來碾損老僧脚底出來。
峰便出。於祖前引頸。
祖乃置斧。 ^4b30

石臼和尚初參祖。
祖問。什麼處來。臼云。
烏臼來。祖云。烏臼近日有何言句。
臼云。幾人於此茫然在。
祖云。茫然且置。悄然一句作麼生。
臼乃近前三步。祖云。
我有七棒。寄打烏臼。
你還甘否。臼云。和尚先喫。
某甲後甘。却迴烏臼。 ^4b38

亮座主參祖。祖問曰。
見說座主大講得經論。
是否。亮云。不敢。祖曰。
將甚麼講。亮云。將心講。
祖曰。心如工伎兒。
意如和伎者。爭解得經。
亮抗聲云。心既講不得。
虗空莫講得麼。祖曰。
却是虗空講得。亮不肯。
便出。將下階。祖召云。
座主。亮回首。豁然大悟。
便禮拜。祖曰。這鈍根阿師。
禮拜作麼。亮歸寺。
告聽眾曰。某甲所講經論。
謂無人及得。今日被馬大師一問。
平生工夫。氷消瓦解。
徑入西山。更無蹤跡。 ^4b48

洪州水老和尚初參祖。
問。如何是西來的的意。
祖云。禮拜著。老纔禮拜。
祖便與一蹋。老大悟。
起來撫掌呵呵大笑云。
也大奇。也大奇。百千三昧。
無量玅義。只向一毛頭上。
便識得根源去。便禮拜而退。
後告眾云。自從一喫馬師蹋。
直至如今笑不休。 ^4c16

龐居士問祖云。不與萬法為侶者。
是甚麼人。祖曰。待汝一口吸盡西江水。
即向汝道。又問祖云。
不昧本來人。請師高著眼。
祖直下覰。士云。一種沒絃琴。
唯師彈得玅。師直上覰。
士乃作禮。祖歸方丈。
士隨後入曰。適來弄巧成拙。
又問。如水無#CB05424;骨。
能勝萬斛舟。此理如何。
祖曰。這裏無水亦無舟。
說甚麼#CB05424;骨。 ^4c26

僧問。和尚為甚麼說即心即佛。
祖曰。為止小兒啼。
曰啼止時如何。祖曰。
非心非佛。曰除此二種人來。
如何指示。祖曰。向伊道不是物。
曰忽遇其中人來時如何。
祖曰。且教伊體會大道。 ^4c38

問。如何是西來意。
祖曰。即今是甚麼意。 ^4c46

僧問。如何得合道。
祖曰。我早不合道。
問。如何是西來意。
祖便打曰。我若不打汝。
諸方笑我也。 ^4c48

有小師耽源。行脚回。
於祖前畫箇圓相。
就上拜了立。祖曰。
汝莫欲作佛否。曰某甲不解揑目。
祖曰。吾不如汝。小師不對。 ^5a4

有僧。於祖前。作四畫。
上一畫長。下三畫短。
曰不得道一畫長三畫短。
離四句絕百非。請和尚答某甲。
祖乃畫地一畫曰。
不得道長短。答汝了也。 ^5a10

祖。令僧馳書。與徑山欽和尚。
書中畫一圓相。徑山纔開見。
索筆。於中著一點。
後有僧。舉似忠國師。
國師云。欽師。猶被馬師惑。 ^5a16

有講僧來問曰。未審。
禪宗傳持何法。祖却問曰。
座主傳持何法。主曰。
忝講得經論二十餘本。
祖曰。莫是獅子兒否。
主曰。不敢。祖作噓噓聲。
主曰。此是法。祖曰。
是甚麼法。主曰。獅子出窟法。
祖乃默然。主曰。此亦是法。
祖曰。是甚麼法。主曰。
獅子在窟法。祖曰。
不出不入。是甚麼法。
主無對。遂辭出門。
祖召曰。座主。主回首。
祖曰。是甚麼。主亦無對。
祖曰。這鈍根阿師。 ^5a22

洪州廉使問曰。喫酒肉即是。
不喫即是。祖曰。若喫是中丞祿。
不喫是中丞福。 ^5a36

藥山惟儼禪師。初參石頭。
便問。三乘十二分教。
某甲粗知。常聞南方直指人心見性成佛。
實未明了。伏望和尚慈悲指示。
頭曰。恁麼也不得。
不恁麼也不得。恁麼不恁麼總不得。
子作麼生。山罔措。
頭曰。子因緣不在此。
且往馬大師處去。
山稟命。恭禮祖。仍伸前問。
祖曰。我有時教伊揚眉瞬目。
有時不教伊揚眉瞬目。
有時揚眉瞬目者是。
有時揚眉瞬目者不是。
子作麼生。山於言下契悟。
便禮拜。祖曰。你見甚麼道理便禮拜。
山曰。某甲在石頭處。
如蚊子上銕牛。祖曰。
汝既如是。善自護持。
侍奉三年。一日祖問之曰。
子近日見處作麼生。
山曰。皮膚脫落盡。
唯有一真實。祖曰。
子之所得。可謂協於心體。
布於四肢。既然如是。
將三條篾來。束取肚皮。
隨處住山去。山曰。
某甲又是何人。敢言住山。
祖曰。不然。未有常行而不住。
未有常住而不行。
欲益無所益。欲為無所為。
宜作舟航。無久住此。
山乃辭祖。 ^5a40

丹霞天然禪師再參祖。
未參禮。便入僧堂內。
騎聖僧頸而坐。時大眾驚愕。
遽報祖。祖躬入堂視之曰。
我子天然。霞即下地。
禮拜曰。謝師賜法號。
因名天然。 ^5b22

潭州慧朗禪師初參祖。
祖問。汝來何求。曰求佛知見。
祖曰。佛無知見。知見乃魔耳。
汝自何來。曰南嶽來。
曰汝從南嶽來。未識曹溪心要。
汝速歸彼。不宜他往。 ^5b28

祖問僧。什麼處來。
云湖南來。祖云。東湖水滿也未。
云未。祖云。許多時雨水尚未滿。
江西馬祖道一禪師語錄
 ^5b34
