大方廣佛新華嚴經合論卷第七十八
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 
# 如來出現品第三十七

pin:: 如來出現品第三十七之一
commentary:: 
【論】將釋此品，約立四門：一、釋品名目；二、
釋品來意；三、釋如來放光加文殊、普賢所由；
四、隨文釋義。一、釋品名目者，何故名為如來出現品？
為從第二會普光明殿說十信心，以不動智佛為初信首，
次無礙智佛等，餘九佛是十信中進修。
又明一智中具十種智，故隨行立名。
從十信中信進修行，不離根本智、不動智體，
起大悲願行，修差別智，成大慈悲，至此位滿，名為如來出現品。
明前初會菩提場中出現始成正覺者，是毗盧遮那佛出現。
此品中出現，是菩薩進修五位行，解、智、
悲位滿出現，故名出現品。
亦如善財見德生童子、有德童女，表智、
悲二行滿故，便見慈氏如來，是表如來出現義。
是故如來以光加此二人問答，說如來出現之門。
文殊表現根本智，普賢是差別智，成就饒益眾生之門。
二、釋品來意者，明前五位中，文殊、普賢及佛果三法已周，
此明佛果行圓滿，故此品須來。
三、釋如來放光加文殊、普賢所由者，明如來眉間光是佛中道。
佛果智光以灌文殊之頂者，明佛果智德高勝，為令文殊起問佛果之門。
如來放口中光灌普賢口者，明普賢是差別智滿，欲令說法故。
問曰：何故如來不自說此品，所以放光加此文殊、普賢二人？
答曰：以表法故，令後學者易解故，非是如來自不能說。
云何為表法？答曰：為明文殊是佛法身現根本智者，
普賢菩薩是佛昇進修行差別智者，明至此位根本智及差別智齊滿周圓，
方始名為如來出現。
表以法身自性白淨無垢中，能現自體無依明淨本智。
問：差別智自說自己修行行解之心，與古今諸佛合其智德，
方是自己所行覺行圓滿佛故，是故如來放光加之成法則故。
明一切菩薩果滿功終，法皆如是，佛所放光許至佛位故，法非謬故。
表明如是法身根本智、差別智，利生萬行齊備周圓，方是自己如來出現。
表文殊是現根本智者，普賢是說法者，佛是果也。
思之可見。大意明文殊、普賢是成就佛果理智行門，
還令說佛出現之法，佛是根本智。
自體無言，凡是有言，皆是差別智。
初會菩提場中毗盧遮那佛出現者，明初會菩提場非是毗盧遮那如來放光成法，
與初發心修行者為樣式故。
明表法身根本智與差別利生行周圓滿故，令此二人說自佛與古佛出興恰相似故。
如是文殊、普賢是古今諸佛之共法。
若初發心者，從初發信心已來，皆悉遊履此之文殊、
普賢二行，至此方滿故。
如是進修，皆不離初信中不動智佛十智之體故。
以明時不動、智不動、行不動、能徧遊十方不動、
一入多不動、多入一不動、小入大不動，
乃至如經所明，為達身心理智無性無依，
情識繫亡，法會常爾，故以此五位昇進，
或昇天表法，或身徧十方，終成不離普光明殿本智之體一剎那際。
是故此自果已終之法，還不離說信心之處。
普光明殿說，還如善財至慈氏如來還見文殊，信心初友入普賢身相似。
恐後學者迷法，一一以善財將行表之，令易解故。
大意依此可知。又約此一部之經，有三終因果、
二種常道：一、從初菩提場至毗盧遮那品，
有六品經，是佛自分五位中因果，即以十普賢海月光大明菩薩通神天等五十眾是。
二、發信心菩薩五位通信心，即六位因果者。
從第二會於普光明殿說佛名號品已下，
至第八會普光明殿如來出現品，有三十二品經，明菩薩發心因果一終。
此三十二品中，第三禪佛華三昧品未來，是此修行中加行之次第。
三、自文殊師利至大塔廟說普照法界脩多羅門，
化善財令南求五十三勝友，明以行勸修五位一終之因果。
為表但說教由，恐在行還迷，以置善財是發心能行行者，
五十三善知識是已行行之人，一一求學昇進，
與後發菩提心者作五位昇進之樣，令不迷其行故。
其中意至文方釋。
二種常道者，如法界品、離世間品，於出離道常利眾生、
恒真法界，非虗妄也。
常真法界是常道佛果故，恒利世間、利生、
無求自利，是佛常道之普賢行也。
是名此經三終因果二種常道。
如第二會至第八會中如來出現品，是明發心菩薩昇進五位一終，
付囑流通總在此品，明此品是五位進昇果圓之末也。
有人於法界品終覓付囑流通，此為未得經之意趣。
以法界品總該一部教體，及以三世古今無本末時分寂用之大體，
非是安立加行置因果所為，但以引接菩薩發心乘法界乘引接迷徒。
至此如來出現品，以明經五位加行進修功熟處，方論流通付囑故。
若論根本法界，性自不迷、性自不悟，無出無沒、
不成不壞、無流無通也。
此付囑流通意，從凡夫未悟令加行功終處說，故非在法界品後也。
如法界品直論一切諸佛功終之果，是自流通不須付囑。
如法界品中如來師子座暨于法界無有邊涯，此明果極也。
如此如來出現品明信心者，五位加行功終之力方始純實，
創登功畢二行圓周，便說付囑流通，明果初滿故方人常道法界，
非古今始末之量也。
流通此法名曰流通，即法界品是。
為自以法界功滿，常以法界行勸眾生，
以方便行倣而學之，名為付囑流通。
方便行者，即五位中方法是也，即諸波羅蜜、
四攝、四無量、三十七品、大願、大智、大悲等是，一切諸佛法皆如是方能成也。
四隨文釋義者，於此一品之中長科兩段：
orig::  ^525a12

【經】爾時，世尊從眉間白毫相中放大光明，
名：如來出現，無量百千億那由他阿僧祇光明以為眷屬。
其光普照十方盡虗空法界一切世界，
右遶十帀，顯現如來無量自在，覺悟無數諸菩薩眾，
震動一切十方世界，除滅一切諸惡道苦，
暎蔽一切諸魔宮殿，顯示一切諸佛如來坐菩提座成等正覺及以一切道場眾會；
作是事已，而來右遶菩薩眾會，入如來性起妙德菩薩頂。
時，此道場一切大眾，身心踊躍，生大歡喜，
作如是念：甚奇希有！
今者如來放大光明，必當演說甚深大法。
爾時，如來性起妙德菩薩於蓮華座上，
偏袒右肩，右跽合掌，一心向佛而說頌言：
　　正覺功德大智出，普達境界到彼岸，
　　等於三世諸如來，是故我今恭敬禮。
　　已昇無相境界岸，而現妙相莊嚴身。
　　放於離垢千光明，破魔軍眾咸令盡。
　　十方所有諸世界，悉能震動無有餘，
　　未曾恐怖一眾生，善逝威神力如是。
　　虗空法界性平等，已能如是而安住。
　　一切含生無數量，咸令滅惡除眾垢。
　　苦行勤勞無數劫，成就最上菩提道。
　　於諸境界智無礙，與一切佛同其性。
　　導師放此大光明，震動十方諸世界，
　　已現無量神通力，而復還來入我身。
　　決定法中能善學，無量菩薩皆來集。
　　令我發起問法心，是故我今請法王。
　　今此眾會皆清淨，善能度脫諸世間，
　　智慧無邊無染著，如是賢勝咸來集。
　　利益世間尊導師，智慧精進皆無量。
　　今以光明照大眾，令我問於無上法。
　　誰於大仙深境界，而能真實具開演？
　　誰是如來法長子？
　世間尊導願顯示。 ^526a48

爾時，如來即於口中放大光明，名：無礙無畏，
百千億阿僧祇光明以為眷屬，普照十方盡虗空等法界一切世界，
右遶十帀，顯現如來種種自在，開悟無量諸菩薩眾，
震動一切十方世界，除滅一切諸惡道苦，
暎蔽一切諸魔宮殿，顯示一切諸佛如來坐菩提座、
成等正覺及以一切道場眾會；作是事已，
而來右遶菩薩眾會，入普賢菩薩摩訶薩口。
其光入已，普賢菩薩身及師子座過於本時及諸菩薩身座百倍，
唯除如來師子之座。
爾時，如來性起妙德菩薩問普賢菩薩摩訶薩言：佛子！
佛所示現廣大神變，令諸菩薩皆生歡喜不可思議，
世莫能如，是何瑞相？
普賢菩薩摩訶薩言：佛子！
我於往昔，見諸如來、應、正等覺示現如是廣大神變，即說如來出現法門。
如我惟忖，今現此相，當說其法。
說是語時，一切大地悉皆震動，出生無量問法光明。
時，性起妙德菩薩問普賢菩薩言：佛子！
菩薩摩訶薩應云何知諸佛如來、應、正等覺出現之法？
願為我說！佛子！此諸無量百千億那由他菩薩眾會，
皆久修淨業，念慧成就，到於究竟大莊嚴岸，
具一切佛威儀之行，正念諸佛未曾忘失，
大悲觀察一切眾生，決定了知諸大菩薩神通境界，
已得諸佛神力所加，能受一切如來妙法；
具如是等無量功德，皆已來集。
佛子！汝已曾於無量百千億那由他佛所承事供養，
成就菩薩最上妙行，於三昧門皆得自在，
入一切佛祕密之處，知諸佛法，斷眾疑惑，
為諸如來神力所加，知眾生根，隨其所樂為說真實解脫之法，
隨順佛智演說佛法到於彼岸；有如是等無量功德。
善哉佛子！願說如來、應、正等覺出現之法，
身相、言音、心、意境界、所行之行、成道、轉法輪乃至示現入般涅槃、
見聞親近所生善根；如是等事，願皆為說！
時，如來性起妙德菩薩欲重明此義，向普賢菩薩而說頌曰：
　　善哉無礙大智慧，善覺無邊平等境，
　　願說無量佛功德，佛子聞已皆欣慶。
　　菩薩云何隨順入，諸佛如來出興世？
　　云何身語心境界，及所行處願皆說。
　　云何諸佛成正覺？
　云何如來轉法輪？
　　云何善逝般涅槃？
　大眾聞已心歡喜。
　　若有見佛大法王，親近增長諸善根，
　　願說彼諸功德藏，眾生見已何所獲？
　　若有得聞如來名，若現在世若涅槃，
　　於彼福藏生深信，有何等利願宣說？
　　此諸菩薩皆合掌，瞻仰如來仁及我，
　　大功德海之境界，淨眾生者願為說。
　　願以因緣及譬喻，演說妙法相應義。
　　眾生聞已發大心，疑盡智淨如虗空。
　　如徧一切國土中，諸佛所現莊嚴身，
　　願以妙音及譬喻，示佛菩提亦如彼。
　　十方千萬諸國土，億那由他無量劫，
　　如今所集菩薩眾，於彼一切悉難見，
　　此諸菩薩咸恭敬，於微妙義生渴仰，
　　願以淨心具開演，如來出現廣大法。 ^526c14

爾時，普賢菩薩摩訶薩告如來性起妙德等諸菩薩大眾言：
佛子！此處不可思議，所謂：如來、應、正等覺以無量法而得出現。
何以故？非以一緣，非以一事，如來出現而得成就；以十無量百千阿僧祇事而得成就。
何等為去？所謂：過去無量攝受一切眾生菩提心所成故，
過去無量清淨殊勝志樂所成故，過去無量救護一切眾生大慈大悲所成故，
過去無量相續行願所成故，過去無量修諸福智心無厭足所成故，
過去無量供養諸佛教化眾生所成故，
過去無量智慧方便清淨道所成故，過去無量清淨功德藏所成故，
過去無量莊嚴道智所成故，過去無量通達法義所成故。
佛子！如是無量阿僧祇法門圓滿，成於如來。
commentary::  ^527b18

【論】第一、從初爾時，世尊已下，至佛子！
如是無量阿僧祇法門圓滿，成於如來，
於中并頌有一百行半經，明如來放光，
加文殊、普賢，令說如來出現分。
隨文釋義，分為五段：第一、從初爾時，世尊從眉間放白毫相光已下，
至而說頌言，有十二行半經，明佛放光灌文殊頂，
令問法分；第二、二十行頌，明文殊師利菩薩稱歎如來德，
及放光加持之意，請問誰堪演說佛境界分；
第三、爾時，如來即於口中放大光明已下，
至頌有三十五行經，明如來放光入普賢口，
令文殊知問法所在，并舉問如來出現十法分；
第四、二十行頌，明文殊師利菩薩，重頌前所請說如來出現十法分；
第五、爾時，普賢菩薩摩訶薩已下，至佛子！
如是無量阿僧祇法門圓滿，成於如來，
明普賢告眾：如來出現，有十無量百千阿僧祇事而得成就分。
已上五段，是佛光加文殊、普賢，令相問答，說佛出現分。
光加之意，前已敘竟。
大意表法中明昇進修行法身根本智、
差別智、慈悲行十方圓終處，名為如來出現，故放光加。
令文殊、普賢二人明理智體用參徹，是如來出現，
明文殊是十方一切諸佛之法身妙理現根本智慧之門，普賢是十方一切諸佛差別智萬行大悲之門。
今明五位進修至此位，此二法圓滿，名自佛出現，
故放眉間光灌文殊頂，令問自佛果極至頂法門；
放口中光是說教之光，令說自己佛果極至頂差別萬行智悲十方圓滿法故。
以此二人表法，令學者易解，故非是如來自不能說。
又表根本智，非言所及也。
此一品經表明法身根本智、差別智悲萬行圓滿，
故十地、十一地已前加行此位真俗二法功終，其義如文自明。
第二、佛子！譬如三千大千世界已下有十段經，明普賢菩薩說如來出現身境界及所行行十事之法分。
於此段中演說如來十種出現門中有十段經文，說如來出現有十百千阿僧祇事。
其十者：第一、明如來十無量出現。
orig::  ^527b42

【經】佛子！譬如三千大千世界，非以一緣、
非以一事而得成就，以無量緣、無量事方乃得成。
所謂：興布大雲，降霪大雨，四種風輪相續為依。
其四者何？一名：能持，能持大水故；二名：
能消，能消大水故；三名：建立，建立一切諸處所故；
四名：莊嚴，莊嚴分布咸善巧故。
如是皆由眾生共業及諸菩薩善根所起，令於其中一切眾生各隨所宜而得受用。
佛子！如是等無量因緣乃成三千大千世界，
法性如是，無有生者，無有作者，無有知者，
無有成者，然彼世界而得成就。
如來出現亦復如是，非以一緣、非以一事而得成就，
以無量因緣、無量事相乃得成就。
所謂：曾於過去佛所聽聞、受持大法雲雨，因此能起如來四種大智風輪。
何等為四？一者、念持不忘陀羅尼大智風輪，
能持一切如來大法雲雨故；二者、出生止觀大智風輪，
能消竭一切煩惱故；三者、善巧迴向大智風輪，
能成就一切善根故；四者、出生離垢差別莊嚴大智風輪，
令過去所化一切眾生善根清淨，成就如來無漏善根力故。
如來如是成等正覺，法性如是，無生、無作而得成就。
佛子！是為如來、應、正等覺出現第一相，菩薩摩訶薩應如是知。
復次，佛子！譬如三千大千世界將欲成時，
大雲降雨，名曰：洪霔，一切方處所不能受、
所不能持，唯除大千界將欲成時。
佛子！如來、應、正等覺亦復如是，興大法雲，
雨大法雨，名：成就如來出現，一切二乘心志狹劣所不能受、
所不能持，唯除諸大菩薩心相續力。
佛子！是為如來、應、正等覺出現第二相，菩薩摩訶薩應如是知。
復次，佛子！譬如眾生以業力故，大雲降雨，
來無所從，去無所至。
如來、應、正等覺亦復如是，以諸菩薩善根力故，
興大法雲，雨大法雨，亦無所從來，無所至去。
佛子！是為如來、應、正等覺出現第三相，菩薩摩訶薩應如是知。
復次，佛子！譬如大雲降霔大雨，大千世界一切眾生無能知數，
若欲算計，徒令發狂；唯大千世界主摩醯首羅，
以過去所修善根力故，乃至一滴無不明了。
佛子！如來、應、正等覺亦復如是，興大法雲，
雨大法雨，一切眾生、聲聞、獨覺所不能知，
若欲思量，心必狂亂；唯除一切世間主菩薩摩訶薩，
以過去所修覺慧力故，乃至一文一句入眾生心無不明了。
佛子！是為如來、應、正等覺出現第四相，菩薩摩訶薩應如是知。
復次，佛子！譬如大雲降雨之時，有大雲雨，
名為：能滅，能滅火災；有大雲雨，名為：能起，
能起大水；有大雲雨，名為：能止，能止大水；
有大雲雨，名為：能成，能成一切摩尼諸寶；
有大雲雨，名為：分別，分別三千大千世界。
佛子！如來出現亦復如是，興大法雲，雨大法雨；
有大法雨，名為：能滅，能滅一切眾生煩惱；
有大法雨，名為：能起，能起一切眾生善根；
有大法雨，名為：能止，能止一切眾生見惑；
有大法雨，名為：能成，能成一切智慧法寶；
有大法雨，名為：分別，分別一切眾生心樂。
佛子！是為如來、應、正等覺出現第五相，菩薩摩訶薩應如是知。
復次，佛子！譬如大雲雨一味水，隨其所雨無量差別。
如來出現亦復如是，雨於大悲一味法水，隨宜說法無量差別。
佛子！是為如來、應、正等覺出現第六相，菩薩摩訶薩應如是知。
復次，佛子！譬如三千大千世界初始成時，
先成色界諸天宮殿，次成欲界諸天宮殿，次成於人及餘眾生諸所住處。
佛子！如來出現亦復如是，先起菩薩諸行智慧，
次起緣覺諸行智慧，次起聲聞善根諸行智慧，次起其餘眾生有為善根諸行智慧。
佛子！譬如大雲雨一味水，隨諸眾生善根異故，
所起宮殿種種不同；如來大悲一味法雨，隨眾生器而有差別。
佛子！是為如來、應、正等覺出現第七相，菩薩摩訶薩應如是知。
復次，佛子！譬如世界初欲成時，有大水生，
徧滿三千大千世界，生大蓮華，名：如來出現功德寶莊嚴，
徧覆水上，光照十方一切世界。
時，摩醯首羅、淨居天等見是華已，即決定知於此劫中有爾所佛出興于世。
佛子！爾時，其中有風輪起，名：善淨光明，
能成色界諸天宮殿；有風輪起，名：淨光莊嚴，
能成欲界諸天宮殿；有風輪起，名：堅密無能壞，
能成大小諸輪圍山及金剛山；有風輪起，
名：勝高，能成須彌山王；有風輪起，名：不動，能成十大山王。
何等為十？所謂：佉陀羅山、仙人山、伏魔山、
大伏魔山、持雙山、尼民陀羅山、目真隣陀山、
摩訶目真隣陀山、香山、雪山；有風輪起，
名為：安住，能成大地；有風輪起，名為：莊嚴，
能成地天宮殿、龍宮殿、乾闥婆宮殿；有風輪起，
名：無盡藏，能成三千大千世界一切大海；
有風輪起，名：普光明藏，能成三千大千世界諸摩尼寶；
有風輪起，名：堅固根，能成一切諸如意樹。
佛子！大雲所雨一味之水無有分別，以眾生善根不同故，
風輪不同；風輪差別故，世界差別。
佛子！如來出現亦復如是，具足一切善根功德，
放於無上大智光明，名：不斷如來種不思議智，
普照十方一切世界，與諸菩薩一切如來灌頂之記，
當成正覺，出興於世。
佛子！如來出現復有無上大智光明，名：
清淨離垢，能成如來無漏無盡智。
復有無上大智光明，名：普照，能成如來普入法界不思議智。
復有無上大智光明，名：持佛種性，能成如來不傾動力。
復有無上大智光明，名：迥出無能壞，能成如來無畏無壞智。
復有無上大智光明，名：一切神通，能成如來諸不共法、一切智智。
復有無上大智光明，名：出生變化，能成如來令見聞親近所生善根不失壞智。
復有無上大智光明，名：普隨順，能成如來無盡福德智慧之身，
為一切眾生而作饒益。
復有無上大智光明，名：不名：究竟，能成如來甚深妙智，
隨所開悟，令三寶種永不斷絕。
復有無上大智光明，名：種種莊嚴，能成如來相好嚴身，令一切眾生皆生歡喜。
復有無上大智光明，名：不可壞，能成如來法界、虗空界等殊勝壽命無有窮盡。
佛子！如來大悲一味之水無有分別，以諸眾生欲樂不同、
根性各別，而起種種大智風輪，令諸菩薩成就如來出現之法。
佛子！一切如來同一體性，大智輪中出生種種智慧光明。
佛子！汝等應知，如來於一解脫味出生無量不可思議種種功德，
眾生念言：此是如來神力所造。
佛子！此非如來神力所造。
佛子！乃至一菩薩不於佛所曾種善根能得如來少分智慧，
無有是處。但以諸佛威德力故，令諸眾生具佛功德，
而佛如來無有分別、無成無壞、無有作者亦無作法。
佛子！是為如來、應、正等覺出現第八相，菩薩摩訶薩應如是知。
復次，佛子！如依虗空起四風輪，能持水輪。
何等為四？一名：安住，二名：常住，三名：究竟，
四名：堅固。此四風輪能持水輪，水輪能持大地令不散壞。
是故說：地輪依水輪，水輪依風輪，風輪依虗空，虗空無所依。
雖無所依，能令三千大千世界而得安住。
佛子！如來出現亦復如是，依無礙慧光明起佛四種大智風輪，
能持一切眾生善根。
何等為四？所謂：普攝眾生皆令歡喜大智風輪，
建立正法令諸眾生皆生愛樂大智風輪，
守護一切眾生善根大智風輪，具一切方便通達無漏界大智風輪。
是為四。佛子！諸佛世尊大慈救護一切眾生，
大悲度脫一切眾生，大慈、大悲普徧饒益；
然大慈、大悲依大方便善巧，大方便、善巧依如來出現，
如來出現依無礙慧光明，無礙慧光明無有所依。
佛子！是為如來、應、正等覺出現第九相，菩薩摩訶薩應如是知。
復次，佛子！譬如三千大千世界既成就已，
饒益無量種種眾生，所謂：水族眾生得水饒益，
陸地眾生得地饒益，宮殿眾生得宮殿饒益，虗空眾生得虗空饒益。
如來出現亦復如是，種種饒益無量眾生，
所謂：見佛生歡喜者，得歡喜益；住淨戒者，
得淨戒益；住諸禪定及無量者，得聖出世大神通益；
住法門光明者，得因果不壞益；住無所有光明者，得一切法不壞益。
是故說言：如來出現饒益一切無量眾生。
佛子！是為如來、應、正等覺出現第十相，菩薩摩訶薩應如是知。
佛子！菩薩摩訶薩知如來出現，則知無量；
知成就無量行故，則知廣大；知周徧十方故，
則知無來去；知離生、住、滅故，則知無行、
無所行；知離心、意、識故，則知無身；知如虗空故，
則知平等；知一切眾生皆無我故，則知無盡；
知徧一切剎無有盡故，則知無退；知盡後際無斷絕故，
則知無壞；知如來智無有對故，則知無二；
知平等觀察為、無為故，則知一切眾生皆得饒益，本願迴向自在滿足故。
爾時，普賢菩薩摩訶薩欲重明此義而說頌言：
　　十力大雄最無上，譬如虗空無等等，
　　境界廣大不可量，功德第一超世間，
　　十力功德無邊量，心意思量所不及，
　　人中師子一法門，眾生億劫莫能知，
　　十方國土碎為塵，或有算計知其數，
　　如來一毛功德量，千萬億劫無能說，
　　如人持尺量虗空，復有隨行計其數，
　　虗空邊際不可得，如來境界亦如是。
　　或有能於剎那頃，悉知三世眾生心，
　　設經眾生數等劫，不能知佛一念性，
　　譬如法界徧一切，不可見取為一切，
　　十力境界亦復然，徧於一切非一切。
　　真如離妄恒寂靜，無生無滅普周徧。
　　諸佛境界亦復然，體性平等不增減，
　　譬如實際而非際，普在三世亦非普，
　　導師境界亦如是，徧於三世皆無礙。
　　法性無作無變易，猶如虗空本清淨，
　　諸佛性淨亦如是，本性非性離有無，
　　法性不在於言論，無說離說恒寂滅，
　　十力境界性亦然，一切文辭菓能辯。
　　了知諸法性寂滅，如鳥飛空無有跡，
　　以本願力現色身，令見如來大神變。
　　若有欲知佛境界，當淨其意如虗空。
　　遠離妄想及諸取，令心所向皆無礙。
　　是故佛子應善聽，我以少譬明佛境。
　　十力功德不可量，為悟眾生今略說。
　　導師所現於身業，語業心業諸境界，
　　轉妙法輪般涅槃，一切善根我今說。
　　譬如世界初安立，非一因緣而可成，
　　無量力便諸因緣，成此三千大千界。
　　如來出現亦如是，無量功德乃得成。
　　剎塵心念尚可知，十力生因莫能測。
　　譬如劫初雲澍雨，而起四種大風輪，
　　眾生善根菩薩力，成此三千各安住。
　　十力法雲亦如是，起智風輪清淨意，
　　昔所迴向諸眾生，普導令成無上果，
　　如有大雨名洪澍，無有處所能容受，
　　唯除世界將成時，清淨虗空大風力。
　　如來出現亦如是，普雨法雨充法界，
　　一切劣意無能持，唯除清淨廣大心。
　　譬如空中澍大雨，無所從來無所去，
　　作者受者悉亦無，自然如是普充洽。
　　十力法雨亦如是，無去無來無造作，
　　本行為因菩薩力，一切大心咸聽受。
　　譬如空雲澍大雨，一切無能數其滴，
　　唯除三千自在王，具功德力悉明了。
　　善逝法雨亦如是，一切眾生莫能測，
　　唯除於世自在人，明見如觀掌中寶。
　　譬如空雲澍大雨，能滅亦起亦能斷，
　　一切珍寶悉能成，三千所有皆分別，
　　十力法雨亦如是，滅惑起善斷諸見。
　　一切智寶皆使成，眾生心樂悉分別，
　　譬如空中雨一味，隨其所雨各不同，
　　豈彼雨性有分別？
　然隨物異法如是。
　　如來法雨非一異，平等寂靜離分別，
　　然隨所化種種殊，自然如是無邊相。
　　譬如世界初成時，先成色界天宮殿，
　　次及欲天次人處，乾闥婆宮最後成，
　　如來出現亦如是，先起無邊菩薩行，
　　次化樂寂諸緣覺，次聲聞眾後眾生，
　　諸天初見蓮華瑞，知佛當出生歡喜，
　　水緣風力起世間，宮殿山川悉成立，
　　如來宿善大光明，巧別菩薩與其記，
　　所有智輪體皆淨，各能開示諸佛法。
　　譬如樹林依地有，地依於水得不壞，
　　水輪依風風依空，而其虗空無所依，
　　一切佛法依慈悲，慈悲復依方便立，
　　方便依智智依慧，無礙慧身無所依，
　　譬如世界既成立，一切眾生獲其利，
　　地水所住及空居，二足四足皆蒙益。
　　法王出現亦如是，一切眾生獲其利。
　　若有見聞及親近，悉使滅除諸惑惱，
　　如來出現法無邊，世間迷惑莫能知，
　　為欲開悟諸含識，無譬喻中說其譬。
commentary::  ^528a12

【論】第二、明如來出現有十無量身。
orig::  ^530c44

【經】佛子！諸菩薩摩訶薩應云何見如來、
應、正等覺身？佛子！
諸菩薩摩訶薩應於無量處見如來身。
何以故？諸菩薩摩訶薩不應於一法、一事、
一身、一國土、一眾生見於如來，應徧一切處見於如來。
佛子！譬如虗空徧至一切色、非色處，非至、非不至。
何以故？虗空無身故。
如來身亦如是，徧一切處、徧一切眾生、
徧一切法、徧一切國土，非至、非不至。
何以故？如來身無身故，為眾生故示現其身。
佛子！是為如來身第一相，諸菩薩摩訶薩應如是見。
復次，佛子！譬如虗空寬廣非色，而能顯現一切諸色，而彼虗空無有分別亦無戲論。
如來身亦復如是，以智光明普照明故，
令一切眾生世、出世間諸善根業皆得成就，而如來身無有分別亦無戲論。
何以故？從本已來，一切執著、一切戲論皆永斷故。
佛子！是為如來身第二相，諸菩薩摩訶薩應如是見。
復次，佛子！譬如日出於閻浮提，無量眾生皆得饒益。
所謂：破闇作明，變濕令燥，生長草木，成熟穀稼，
廓徹虗空，開敷蓮華，行者見道，居者辦業。
何以故？日輪普放無量光故。
佛子！如來智日亦復如是，以無量事普益眾生。
所謂：滅惡生善，破愚為智，大慈救護，大悲度脫。
令其增長根、力、覺分，令生深信捨離濁心，
令得見聞不壞因果，令得天眼見歿生處，
令心無礙不壞善根，令智修明開敷覺華，令其發心成就本行。
何以故？如來廣大智慧日身放無量光普照耀故。
佛子！是為如來身第三相，諸菩薩摩訶薩應如是見。
復次，佛子！譬如日出於閻浮提，先照一切須彌山等諸大山王，
次照黑山，次照高原，然後普照一切大地。
日不作念：我先照此，後照於彼。
但以山地有高下故，照有先後。
如來、應、正等覺亦復如是，成就無邊法界智輪，
常放無礙智慧光明，先照菩薩摩訶薩等諸大山王，
次照緣覺，次照聲聞，次照決定善根眾生，
隨其心器示廣大智，然後普照一切眾生，
乃至邪定亦皆普及，為作未來利益因緣令成熟故。
而彼如來大智日光不作是念：我當先照菩薩大行，乃至後照邪定眾生。
但放光明平等普照，無礙無障，無所分別。
佛子！譬如日月隨時出現，大山、幽谷普照無私。
如來智慧亦復如是，普照一切無有分別，
隨諸眾生根欲不同，智慧光明種種有異。
佛子！是為如來身第四相，諸菩薩摩訶薩應如是見。
復次，佛子！譬如日出，生盲眾生無眼根故，
未曾得見；雖未曾見，然為日光之所饒益。
何以故？因此得知晝夜時節，受用種種衣服、
飲食，令身調適，離眾患故。
如來智日亦復如是，無信、無解、毀戒、毀見、
邪命自活生盲之類無信眼故，不見諸佛智慧日輪；
雖不見佛智慧日輪，亦為智日之所饒益。
何以故？以佛威力，令彼眾生所有身苦及諸煩惱、未來苦因皆消滅故。
佛子！如來有光明，名：積集一切功德；有光明，
名：普照一切；有光明，名：清淨自在照；有光明，
名：出大妙音；有光明，名：普解一切語言法令他歡喜；
有光，名：明示現永斷一切疑自在境界；
有光明，名：無住智自在普照；有光明，名：
永斷一切戲論自在智；有光明，名：隨所應出妙音聲；
有光明，名：出清淨自在音莊嚴國土成熟眾生。
佛子！如來一一毛孔放如是等千種光明，
五百光明普照下方，五百光明普照上方種種剎中種種佛所諸菩薩眾。
其菩薩等見此光明，一時皆得如來境界，
十頭、十眼、十耳、十鼻、十舌、十身、十手、十足、
十地、十智，皆悉清淨。
彼諸菩薩先所成就諸處、諸地，見彼光明轉更清淨，
一切善根皆悉成熟，趣一切智。
住二乘者，滅一切垢；其餘一分生盲眾生，
身既快樂，心亦清淨，柔耎調伏，堪修念智。
地獄、餓鬼、畜生諸趣所有眾生，皆得快樂，
解脫眾苦，命終皆生天上、人間。
佛子！彼諸眾生不覺不知以何因緣、以何神力而來生此。
彼生盲者作如是念：我是梵天！
我是梵化！是時，如來住普自在三昧，出六十種妙音而告之言：
汝等非是梵天，亦非梵化，亦非帝釋護世所作，皆是如來威神之力。
彼諸眾生聞是語已，以佛神力，皆知宿命，
生大歡喜；心歡喜故，自然而出優曇華雲、
香雲、音樂雲、衣雲、蓋雲、幢雲、幡雲、末香雲、
寶雲、師子幢半月樓閣雲、歌詠讚歎雲、
種種莊嚴雲，皆以尊重心供養如來。
何以故？此諸眾生得淨眼故，如來與彼授阿耨多羅三藐三菩提記。
佛子！如來智日如是利益生盲眾生，令得善根，具足成熟。
佛子！是為如來身第五相，諸菩薩摩訶薩應如是見。
復次，佛子！譬如月輪有四奇特未曾有法。
何等為四？一者、暎蔽一切星宿光明；二者、
隨逐於時，示現虧盈；三者、於閻浮提澄淨水中，
影無不現；四者、一切見者皆對目前，而此月輪無有分別、無有戲論。
佛子！如來身月亦復如是，有四奇特未曾有法。
何等為四？所謂：暎蔽一切聲聞、獨覺、學、
無學眾；隨其所宜，示現壽命脩短不同，
而如來身無有增減；一切世界淨心眾生菩提器中，
影無不現；一切眾生有瞻對者，皆謂如來唯現我前；
隨其心樂而為說法，隨其地位令得解脫，
隨所應化令見佛身，而如來身無有分別、
無有戲論，所作利益皆得究竟。
佛子！是為如來身第六相，諸菩薩摩訶薩應如是見。
復次，佛子！譬如三千大千世界大梵天王，
以少方便於大千世界普現其身，一切眾生皆見梵王現在已前，
而此梵王亦不分身、無種種身。
佛子！諸佛如來亦復如是，無有分別、無有戲論，
亦不分身、無種種身，而隨一切眾生心樂示現其身，亦不作念現若干身。
佛子！是為如來身第七相，諸菩薩摩訶薩應如是見。
復次，佛子！譬如醫王善知眾藥及諸呪論，
閻浮提中諸所有藥用無不盡，復以宿世諸善根力、
大明呪力為方便故，眾生見者病無不愈。
彼大醫王知命將終，作是念言：我命終後，
一切眾生無所依怙，我今宜應為現方便。
是時，醫王合藥塗身，明呪力持，令其終後身不分散、
不萎、不枯，威儀視聽與本無別，凡所療治悉得除差。
佛子！如來、應、正等覺無上醫王亦復如是，
於無量百千億那由他劫鍊治法藥已得成就，
修學一切方便善巧大明呪力皆到彼岸，
善能除滅一切眾生諸煩惱病，及住壽命經無量劫；
其身清淨，無有思慮、無有動用，一切佛事未嘗休息，眾生見者諸煩惱病悉得消滅。
佛子！是為如來身第八相，諸菩薩摩訶薩應如是見。
大方廣佛新華嚴經合論卷第七十八
w:: 音切
note:: 袒 ^530c46

〔堂爛切。〕跪
〔溪委切。〕燥
〔先到切。〕廓
〔苦郭切。〕忖
〔錯本切。〕怙
〔戶音。〕萎
跽 ^532b15

〔其几切。〕倍
〔薄亥切。〕囑
〔之玉切。〕
 ^532b17
