
xu:: 
#  No. 1320-A 四家語錄序
No. 1320-A 四家語錄序
達摩大師西來。不立文字。
直指人心。見性成佛。
心心相印。以迨六祖。
六祖以下。分為南嶽青原。
而南嶽最盛。南嶽又分為臨濟溈仰。
而臨濟最盛。正所傳四家語錄者。
乃南嶽以下。馬祖百丈黃檗臨濟四尊宿。
應機接人語也。多者萬言。
少者亦不下數千言。
果文字乎。非文字乎。
西來之意。果不出此乎。
嗟夫。指月示迷。迷者覩指遺月。
以盤喻日。盲者自盤之鍾。
種種差別。胡可勝言。
諸尊宿。其能忘言邪夫。
豈不欲直指人心。
令其頓悟。譬之寫照。
以形求形。僅肖十一。
惟此妙明。非可形求。
非可意度。況可言顯。
即令可言。顧從門而入。
恐非家珍。因言而明。
不離道聽。諸尊宿。
其忍直言邪。不忍直言。
不容易言。又不能忘言。
諸尊宿之心。其若之何。
或謂。人具此心。自有鑑覺。
何煩諸尊宿之喋喋。
不知情欲萌生。知識竝出。
前塵分別。悞謂妙明。
趨妄背真。愈求愈遠。
儻執定相。輒墮黑山鬼窟。
聽其納草。且至犯人禾稼。
參承既遠。餘緒茫茫。
不有格言。胡尋正脉。
一心傅公深入三昧。
妙脫言詮。於諸尊宿。
有深契焉。謂入道者。
非此無階。謂法施者。
非梓莫廣。會東安解君靜山寧。
宿植靈根。深培善力。
相與捐貲。竟為繕刻。
心公。猶恐觀者滯于文字。
屬余序其意於首。
余不能深知諸尊宿之心。
甞聞聖人之訓矣。
曰予欲無言。然今之希聖者。
舍聖言又奚識焉。
要知善會者。侈然無間。
總是一嘿。不善會者。
離言絕句。轉隔萬塵。
四尊宿之語。其為文字邪。
非文字邪。直指邪。
非直指邪。必有能辨之者。
　　　毗陵唐鶴徵書
xu:: 
#  No. 1320-B 讀四家語錄引
No. 1320-B 讀四家語錄引 ^1a7

解君。刻是錄畢。有客扣予曰。
但形文字。即屬言教。
烏得謂之教外別傳邪。
予曰。非也。有言固教。
而無言亦教也。乃至非有言。
非無言。非非有言。
非非無言。皆教也。
所謂離四句絕百非。
客又曰。靈龜曳尾。
而其迹彌彰。四尊宿之語。
不亦曳尾乎哉。予曰。
非也。言四尊宿有意泯迹。
非教外也。無意泯迹。
亦非教外也。乃至非有意。
非無意。非非有意。
非非無意。具非教外也。
客曰。然則孰謂為別傳哉。
予曰。待#CB15111;破下文。
試與汝道。 ^1b17

萬曆丁未秋八一日　　　荊溪釋正傳書
xu:: 
#  No. 1320-C 刻四家語錄#CB02494;
No. 1320-C 刻四家語錄#CB02494; ^1b33

客有以四家語錄示者。
予終日持誦。不能去手。
因出與一心師共讀之。
師請壽諸梓。予曰。
諸方語錄。流布不少。
柰何復侈茲舉。師曰。
不然。大約我祖家說話。
端的要人妙悟。不容擬議商量。
教伊立地得徹去。
當下便了去。詎圖陳露布。
益葛藤乎。藉風颺塵。
而眯人目乎。且夫奮大機顯大用。
何似馬祖黃檗老婆心最切。
其承稟。則奚如百丈臨濟賣弄處偏奇。
吾何忍置此等事。
不一提撕。以痛快千古邪。
予曰。師更欲搊人鼻孔。
令其知痛邪。又將施棒於眾。
欲我還拳邪。師笑而無語。
予於是邀諸明公發心。
捐俸梓行。庶留心斯道者。
得此馳求頓歇。默爾知歸。
相與四尊宿。可謂千載一遇者也。
吾師勉是刻。豈小補哉。 ^1c5

時 ^1c17

萬曆己丑臘八日。
東安靜山居士　解寧　識
 ^1c18
