
other:: 續華嚴略疏刊定記卷第十五〔本末合〕
pin:: 
## 入法界品第三十九

四、與□□等者，別彰□□□□□□□□□□□三、
諸世主初菩薩中，舉數列名，□□□□□□□□賢文殊者，
是助化中之首，故釋名如□□□□□□五百數，
唯一百四十一人大位，十十中間有增□□□同名幢者，
顯德行高出故；二十同名威力者，福智感動故；
三十同名藏者，具德含攝故；四十同名明者，
眼照法界故；五十同名冠者，表勝德嚴於心頂故；
六十同名髻者，表德尊高故；七十同名光者，
身智二光照內外故；八十同名幢者，前約獨出，
今依降伏，各據一義，前後別列故；九十同名音者，
妙響體故；十十同名上者，無上故；十一十同名勝者，
無劣故；十二十同名自在王者，業用無礙故；
十三十同名音者，無礙應機故；十四十同名覺者，悟佛境故。
三、結數，可知。 ^866b36

三歎德中二：先一句總，後十句別。
初總云普賢行願者，即後別十十句皆是普賢行願也。
於中一緣諸佛境，二身遍親近，三覩佛神變，
四普至覺樹，五智照法海，六顯說多劫無盡，
七廣智緣境悉極，八從無依慧現應機身，
九了生無生滅不了見，十廣智普照一切法界法故。
二聲聞眾中亦三：一舉數，二顯類，三悉覺下歎德。
前二可知。歎德中十句皆具二分：一菩薩分，二聲聞分。
當知此是諸佛密語，顯詮聲聞法、密詮菩薩法，以每句中含二義故。
所以者何？如來不思議境界經云：時有他方諸佛，
為欲莊嚴毗盧遮那道場眾故，示菩薩形來在會座。
乃至云：復有無量千億菩薩，現聲聞形亦來會坐，
其名曰舍利弗、大目健連等。
廣說如彼。釋曰：准此故知句通二分。
初覺真諦者，謂四真諦，此一一諦下證生空如故。
亦是真俗二諦中，真諦通大小乘俱有，故言含顯。
顯，密也。對於俗諦故名真諦。
二實際者，二空真如自體無限，然與有為住際畔故，故以邊際觀標其名爾。
三入法性者，證一切法無性之體，故顯密同前。
四出有海者，二乘身出行不出，#CB01926;斷永滅唯淨法界故，
菩薩行永出身不出故，取二出同義故云也。
五依佛功德者，二乘有為無為功德，與菩薩無邊福慧，皆依佛成故。
六離結使縛者，大小宗四縛、九結、十使，
大小多同，准小宗中見取結縛，大乘名我見縛，
餘皆相似，故此一句會於大小成顯密也。
七住無礙處者，就小顯說坐臥空中神通無礙，就大密詮得無礙解脫神通業用。
八心寂靜如空者，能證二空智各如境，故無自猶空也。
九於佛德海未滿歎盡故，十於佛智海生深信也。
三諸世主眾中二：先舉數可知，後悉曾下歎德。
於中十句：一久供多佛，二利物出世，三不請而友，
四護物善根，五願常處有，六生勝聞慧，
七護理教行亦即護果，八發大菩提願還熏佛種，
九願證初地，十志向佛慧。
上來序竟。 ^866c16

第二請分中三：一標眾起念，二如來下顯所念，三唯願下請說。 ^867a30

初中三：一、眾同作念，故云咸也。
問：准此經上下文，皆云一切二乘不聞此經，何乃今與菩薩等同念法請？ ^867a34

答意：法師云：理處不隔故得同疑，未積大心故不測其次。
又之表同在祇洹故同念請，普眼未照故盲等。
今解不然，應如前歎德中說。 ^867a38

二、顯所念法中總有六十句。
古德意法師判云：前三十句明佛自入法界，後三十句明佛令他入法界。
本疏云：六十句中，初十念請果法。
何以得知所請是果？
謂次十明下位不能測量故。
既盡下，不能知。云何令欲請？
謂次十明因緣力具，或亦明知識力具。
得前未知此眾有知力不？
謂次十顯此眾根器力具。
若無佛力，亦無能知。
謂次十明佛利他因具。
雖利他因滿，若無現起利他，果用亦無，由今知故。
次十顯果用。攝生既盡，此緣具故。 ^867a44

結請云：唯願現等。
又云：初三十句念法請，後三十句念德請。
今評經意，乃是直言，不煩多釋。
謂前三十句請，隨所疑說；後三十句請，隨所宜說。
前中三：初十句明佛果法；次十句明於前果法下，
類不測故；後十句明下既不測，待上力加。
就初十中，一、佛所知境，如出現品說一切世間境界等十種境界。
又如佛不思議法品說十種境界，謂：一者、
一切諸佛一加趺坐，遍滿十方一切世界等，乃至廣說。
二、如來智行者，簡異不相應行，故云智行，佛智所行故。
出現品云：無礙行是如來行等，廣如彼說。
三、如來加持者，佛威神力護助故。
四、如來力者，處、非處等十種力也。
又佛不思議法品云：廣大力乃至無能動力等。
五、無畏者，四無畏、十無畏是菩薩。
此中說佛何故引耶？
引彼果故。故彼因未云：若諸菩薩安住此法，
即得諸佛無上大無畏，而亦不捨菩薩無畏。
釋曰：得佛果無畏時，不待捨菩薩無畏，
是故菩薩無畏即是佛無畏，即佛無畏即是菩薩無畏。
六、三昧者，謂十定品說十種定用，及佛不思議法品中十三昧等。
七、所住者，佛不思議法品云：如來有無量住，謂常住大悲等十種云云。
又云：一切諸佛有十種住一切法，謂覺悟一切法界等。
八、自在者，佛不思議法品云：有十種自在法，
謂於一切法悉得自在，明達種種句身、味身等。
九、身者，謂三身、十身，具顯如章。
十、智者，謂四智、十智也。
此中十問與初會所問果德大同也。
次十句明於前果法下不能測中二：先總標，人天不能測可知。
後無能過下別顯不倒八相，於中有十種：
一於彼法中心有權滯，二自無慧足可以進詣，
三心不決定，四心未明曉，五不能印可容納，
六未得委照，七未細分別，八不能顯爾眾，
九不能分別陳述，十不能令他解了。
後十句明下既不測待上力加中二：先總標簡，後加被下別顯。
一加被，謂神力任持故；二通力；三威力；
四願力；五宿善力；六善友攝力；七深淨心力；
八解心明達力；九淨心向果力；十求果願力。
後三十句請隨宜說中二：初別顯三十句，後如是等下總結請說。
前中二：初總標，後種種下別顯。
顯中二：初十一句歎機堪受，後二十句正明請說。
前中一希望，二明了，三照知，四言說，五任業化，
六住位，七宿淨器，八思量作業，九心所緣，
十託佛諸德，十一堪受佛現一切法門。
後二十句中二：初十句請說住因圓滿，後十句請說果德用。
前中二：初顯等四字是總貫諸句故，後往昔下別顯。
於中一心求佛智，二菩薩願，三淨三輪，
四入位，五因行滿，六行善巧，七脩諸度，
八脩對治，九起通，十所經事。
後十歎說果德用中十事五對：一成佛說法，
二嚴土調生，三開智城示物路，四入物界受物施，五說施福現佛像。
後總結請說可知。 ^867b14

第三三昧分中二：先問答，後釋文。
前中問：何故入定為佛？ ^868a8

名顯法界身雲故。
問：前諸會皆先集眾後入定，此何先入定耶？ ^868a10

答：此有二義：一、前明從相入實故，今顯依體起用故；
二、明前是因人入定，今彰果德自在故。
問：何故此會佛自入定？ ^868a12

答：為表法界解脫唯佛窮了故。 ^868a16

後釋文中四：一、入定緣；二、大悲為身下，
入定因；三、入師子頻申下，正入定；四、入定意。
初中知心念者，以他心智領前疑念，即入定之緣。
二、以四種大悲明入定因，謂入定益物，
要以大悲為本，故以為因。
一、身者，利物之身，積悲而立，即三昧所依之身也。
二、門者，佛以大智、大定、大悲等為方便，
引物令入法獲益，故名為門。
三、首者，盡既益物，諸所造作，皆以大悲先導故。
四、以大悲法為方便，充滿虗空者，悲雖為首，
若無善巧，悲即滯有，不得入法界。
三、正入定者，明定業用，從喻為名，如師子頻申。
言頻申者，梵音訛略也。
具正應云堅實稟多，此翻為自在無畏。
如師子王入出群獸之中，自在無畏，無障礙也。
此定亦爾，能得之者，入出一切諸三昧中，自在無礙。
依涅槃經第二十六師子吼菩薩品，意多同此。
故彼中云：善男子！
如師子王，自知身力，牙齒鋒鋩，四足據地，
安住巖穴，振尾出覩。
若有能具如是諸相，當知是即能師子吼。
真師子王，晨朝出穴，頻申欠#CB06900;，
四向領望，發觀震吼，為十一事，乃至廣說，如彼云云。
三昧之稱，如上具顯。
舊名奮迅者，梵音既違，又未譯其言也。 ^868a18

第四、現淨土分中三：初、現器世間圓滿；
二、所謂見如來身下，明智正覺世間圓滿。 ^868b8

初中二：先明逝多林現嚴淨土；後如於下，頻通十方。
前中亦二：初正顯莊嚴；後何以故下，出嚴因。
前中二：先總標；後于時此下，別顯。
顯中三：初、樓閣廣嚴；二、爾時，後以下，明逝多林莊嚴；
三、時逝多林上虗空之中下，顯虗空莊嚴。
初中二：先廣處，後顯嚴。
前中忽然廣博者，顯佛力自在故。
後顯嚴中有十種：一、金剛地；二、地上散華及寶；
三、瑠璃柱，大光寶嚴；四、金及意寶周帀莊柱上；
五、樓閣、棟宇、室階竝寶嚴作物像，其階墀合是樓閣前地，
今文家來在一處也；六、寶網霞；七、建幢幡；
八、道場外階際欄楯。
二、逝多林廣博嚴中二：先舉因，後正顯。
顯中，先總；後一切妙寶下，別。
別中十一句：一、寶間飾；二、寶遍地；三、寶牆；
四、寶樹；五、香河。河中曲有七句：一、香水；
二、湍；三、澓；四、華隨流；五、出法音；六、華布水上；
七、華樹列岸；六、臺榭，如音義說；七、寶網覆臺；
八、多寶放光；九、寶嚴地；十、燒香；十一、建種種幢。
曲有十五句，文易可知。
三、虗空嚴中十二句：初一標，次十別，後一結。
別中，一、天宮；二、香樹；三、須彌山；四、枝葉；
五、蓮華；六、寶坐；七、天王像；八、白真珠；九、
赤珠嚴閣具；十、金剛珠。
後結可知。第二、出嚴因中二：先徵記，何門有此諸不可說嚴事故；
後如來下，釋。釋中十句：一、宿因；二、現果，
純淨無漏，故名自法；三、福德威；四、約業用內，
顯一即一切也；五、約業用內，顯依正入正；
六、約業用門，於少現多，於小現大，此亦通德相；
七、於一正少分現多，令分亦現在無礙，
故云現過去佛；八、約正業用轉，顯一即多；
九、約正少分出多，依果具分；十、約正少分現多，具分依果成住等。
後結通十方，文易可知。
問：逝多林園，近人造立，何乃結通十方法界？ ^868b10

答：此中俱論稱法不稱，不論新舊等一切諸法。
若與法界相應時，凡一體事，即大小遠近新舊等，
相即相在等，無所障礙。
故此林園，非唯遍在十方法界，一切世界，
亦彼一切剎等，在此林園中。
思之。 ^868c16

二、智正覺，世間云見佛身住逝多林者，見即此普遍之林園中佛。 ^868c24

三、眾生世間中二：初顯眾滿林園，可知；
後見普雨下，明雨供，於中有十四種供雲現，可知。
上來現淨土分竟。 ^868c26

第五、集新眾分中二：初明所集眾；後皆是如來威神力下，顯集眾因。 ^868c32

前中二：初別集十方，後如是十方下總歎其德。
前中十方即為十數。
就中初二及第六各有九門，餘方各有十。
初東方九義者，一來處遠近，謂過不可說剎塵數剎海外，表法深遠故。
二有世界名聖燈雲幢者，聖燈略有二義：
一破闇，二照現。雲亦二義：一蔭凉，二含水。
三佛號毗盧遮那，義如上說。
勝謂殊勝，德即功德，王者自在故。
四菩薩名，初同前。
願光明者，本願照物故。
五眷屬俱來。六興供雲。
七詣佛禮供。八依本方化樓竝華座而坐。
九寶網霞身顯勝德自在。
若准下殊方，餘如第十。
或髻珠或天冠，表勝相故。
餘方世界佛名等，准釋可知。
南方持供來供內云悉以神力充遍等者，依業用門供遍諸剎海。
西方供中云須彌山雲者，皆高廣妙好，有清凉利物之能故。
充滿法界義，如前說釋。
北方供中同名衣者，表依慚愧行故。
東北方供中同名樓閣，表二利行相因成高位故。
東南供中同名圓滿光者，表內因行說真實教，資物圓滿慧故。
西南方供中同名#CB08504;者，
表因內行令他成就，治淨慧火燒惑薪故。
西北方供中以三世間形像者，為顯世出世境界皆同形像，
以有非真故，即相無相故。
下方供中同名音覩者，此有二義：一、顯語言文字皆緣成，
無適主宰；二、顯音覩語言雖假安立，而能善巧入深法門。
上方供中顯諸菩薩於六處中現三世佛及眾，并現昔十度本事。
問：小宗有部過未色心有體無用，現在五蘊體用見存，
大乘現法體用俱有，過未體用皆即是無，何得此云本事猶在？ ^868c36

答：此中本事者，是昔脩行稱理之行，非但除蔽名淨三輪，
持應治見事理融會，由此不壞真俗二諦，
於一依他起非真非俗，依此脩行照生滅法，
與不生滅和合非一非異，由此行故漸退生滅染法分，得無生滅淨分故。
密嚴第三云：金剛藏菩薩現種種形說種種法，
乃至云：淨所依止入於佛地，如來蘊界常無變易。
大乘權教即無此事，從本已來理事別脩故。
問：菩薩證如已，所感依正自各有因，何須此耶？ ^869a36

答：彼即是此，更何別也？
斯即德相門之體事爾。 ^869b4

第二歎德中三十七句分三：初一句總歎，
次以淨下三十五句別歎，後如是等下結。
初總中云皆從等者，同脩普德而生其身，所謂證遍自體脩顯行故。
次別中二：初兩句上緣佛境，已得下自力所成。
前中初一句見佛法界身，後一句聞佛法界法。
後自力成中，初兩句通三業自在，二親近下明身業自在，
三知一切眾生下意業自在，四勇猛下語業自在，五於虗空下亦意業自在。
初通三業者，神通通三業故。
二親近者，身近佛也。
一身充滿等者，一即一切不待分遍，此德相門或通業用。
一塵等者，身所依中一小處現多大處故。
一毛等者，於正報少小處現多大音故。
三意業中七知生如幻者，了因果似有非實有故。
知佛如影者，隨機質勝劣應故。
趣如夢者，暫有昧略境，而無究竟真實故。
業報如鏡像者，隨質現故。
諸有生如陽#CB08504;者，緣合暫起故。
知剎如化者，本無如是如是廣狹形狀因緣力故。
先無令有，同無忽有故。
此約一分，故言他也。
力、無畏、智，皆意業，義如上說。
四、語業中三：師子吼者，無畏說故。
無盡辨者，凉演不窮，稱根機故。
得言辭海智者，雖言得智，用在隨類說故。
五、意業中十六種：初、隨意即欲往，皆無難故；
二、知法速達；三、通皆離障；四、降魔怨；五、
知了三世；六、知法無達離取；七、無求而求；
八、無觀而觀；九、了法無性不乖性；十、於無差別而明了差別；
十一、於業用門顯互相入；十二、隨物受生；
十三、了知剎形；十四、小大無礙；十五、得佛加即，
得諸佛如；十六、十方佛剎網，乃至重重照，皆明見。
後一句結歸佛力，逝多雖狹，悉能容也。 ^869b8

第六舉劣顯勝分中三：初顯能不見人，
二皆悉下明所不見境，三何以故下釋不見所由。 ^869c12

初中，據前列名，大數五百。
今此略標上首十人，具釋名字，如音義下卷。 ^869c16

二、明所不見境中二：先彰不見佛果境界；
後亦復不見下，明菩薩境界。
前中十句，與上大眾念請多分同也。
問：此若非器，請中不應菩薩。
同既列念，今何不見？ ^869c20

答：法名是一，義通淺深。
前據淺同，今約深別，廣如前顯。
十中初一總，餘別。
總云神力者，無礙作用業用門中相即在等。
別中一十華藏剎海相及隨好故。
二境界者，如前引出現品說。
三遊戲者，依十通化生遊戲故。
四神變者，神力變現種種境界故。
五尊勝者，攝三世間具十身故。
六妙行者，亦如前引出現品說。
七威德者，功德海滿福力令驚畏故。
八住持者，謂佛力所持令住在故，如佛舍利形像浮圖塔廟袈裟等。
九淨剎者，即娑婆是華藏等故。
後明不見菩薩境界中三十一句，初一句總，
餘句別，後一句結。
初總云境界者，如離世間品云菩薩有十種境界及十境界無礙用，
廣說如彼。餘別中一云大會者，一會即是一切會故。
二普入者，菩薩入一會時即入一切會故。
三普至者，至一會即至一切會故。
四普詣者，往一會時即往一切故。
五神變者，離世間品云菩薩有十種神通及十種神無礙用，
神通變化即神變故。
六遊戲者，離世間品云菩薩有十種遊戲，
謂三昧力對應化者，種種現化令彼獲益，
名遊戲故，廣說如彼。
七眷屬者，十方菩薩來此會，各剎海塵數所現所作悉是廣深，
非二乘知見故。八方所者，於彼來處莫識何方。
九莊嚴師子，莊諸嚴具非彼能識。
十宮殿者，離世間品云菩薩有十種宮殿，
廣說云云，或是來時。
十一住處者，離世間品說菩薩有十種住處，如彼云云。
十二所入三昧自在者，三昧定體、自在定用，
離世間品云菩薩有十種入三昧，如彼應知。
十三觀察者，離世間品云菩薩有十種觀察應知。
十四頻申者，得定自在，具如前說。
十五勇猛者，菩薩一生成就三劫所行是勇猛義，俱非二乘測量境界。
十六供養者，菩薩供養一華一香即遍法界，供一如來即為供養一切如來故。
十七受記者，離世間品云菩薩有十種自知受記，此亦不是二乘所及故。
十八成就者，菩薩觀知根欲性，應時說法令解脫故。
十九勇猛者，一念遍至十方諸佛會故。
二十法身清淨者，證性淨如故，此會菩薩他方佛故、
惑垢永淨故、法身顯故。
二十一智身者，十智具足故。
二十二願身者，無障礙願成就故。
二十三色身者，隨形應物故。
二十四諸相者，二十八相或同佛相故。
二十五常光者，常隨照身種種色故。
二十六放大光網者，隨遠近照廣大交絡故。
二十七起變化雲者，變身多種益物如雲。
二十八身遍者，隨十方中堪化應故。
二十九諸行圓者，因行畢故。
後一句結，可知。 ^869c26

三釋不見所由中三：初徵，次以善下正釋，後如來等事下總結。 ^870b10

初徵意云：諸大聲聞盡預坐會中，何以不得見故？ ^870b12

次正釋中二：先以法說；後佛子下，喻顯。
前中四：一、行劣故不見；二、如是下，總相，
指由境勝不見；三、何以故下，依小教行故不見；
四、是故下，總結不見。 ^870b14

初行劣中十九句，初一句總，餘句別。
初句通。言善根者，順理益物，生見佛增上緣因故。
不同者，異菩薩故。
別中，一、無見佛無障因；二、無讚淨土因；
三、無讚佛神變因；四、無自發大心因；五、
無勸他住大心因；六、無念佛種不斷因；
七、無攝眾生因；八、無觀他脩到彼岸因；
九、無勸他求佛智眼因；十、無自習佛智因；
十一、無無漏因；十二、無嚴土通智因；十三、
無菩薩眼境因；十四、無求超世不共菩提因；
十五、無發菩薩大願因；十六、無佛加持生因；
十七、無知法如幻因；十八、無知菩薩如夢因；
十九、無得菩薩廣大法喜因。 ^870b20

二境勝不見中二：初明德勝故不見，後復次下正顯勝德名體。 ^870b40

前中三：初兩句總標，次以是下別顯，後是故下總結。
初中上句云普賢菩薩眼境界者，約行顯勝，
謂體、事、業、用等境，唯智能知，非餘境界。
下句云不與一切等者，約乘教顯勝，謂此大乘實教所顯，非小乘及大權劣境故。
次別顯中，十句牒前，餘句正顯。
顯中不能見等者，既無普眼等，故後總結，約前不見句也。 ^870b42

後正顯勝德名體中五：一顯勝名體，二是故下重成前義十種不能，
三能何以故徵，四諸大弟子下釋成，五是故下總。 ^870c8

初中二：先明無自利所成德；後又亦下，顯無利他業用。
前中二：初十句顯無勝德；後是故下，結成前不能義。
前中通佛、菩薩。初、善根者，謂普賢行因，具如前說。
二、智眼，同前。三、三昧者，佛不思議法品云佛有十種佛三昧、
十定等，亦如前顯。
四、解脫者，謂佛不思議法品中佛有十種無礙解脫，離世間品云菩薩有十種解脫。
五、神通者，亦如上說。
六、威德者，佛及菩薩皆具勝福，外感驚畏，亦如前顯。
七、勢力者，勝力乃能展轉加持，有所成壞。
八、自在者，神通業用，已如上顯。
九、住處者，如前所引離世間品說。
十、境界者，亦如前說。 ^870c12

後結成前不能義中二：先明自行不能，後又亦不能下明利他不能。
前中十句，初二可知，三入者分明了達故，
四證者契合相應故，餘句准釋。
後不能利他中十句，准前思釋。 ^870c32

三、徵意云：此諸聲聞並是佛大弟子，既復預會，何以不得聞見彼境界故？ ^870c38

四釋意云：此等雖是佛大弟子，預會座中內熏習異，故不得見聞。
初四句，謂依教聖道脩行得果別故。
五於無有諦者，生空法有故。
六常住實際者，如上釋。
七究竟寂靜不住自事者，捨生死位無餘依行故。
八於彼下十句，捨菩薩悲智行願等。 ^870c42

五結，雖會中坐不見也。 ^871a2

後喻顯中有十喻遠法師等諸德，皆將此喻配前所迷佛果十句功能。
唯第九、二無喻，喻上第二如來莊嚴。
餘皆次第融釋，可知。
本疏云：就十喻，見與不見三義分別：一、
第一、第五、第十，此三喻二乘不見佛果功德；
二、第二、三、第四，此三喻菩薩能見果德；
餘四喻如來自見果德，亦見二乘等法。
又云：此十別相者，鬼對恒河喻，喻二乘有所知障，故不見勝境。
辨法師云：如餓者，喻二乘人不得菩薩法界行食，故云餓也。
鬼者，似人非人，喻二乘所得涅槃似而非真也。
裸形者，以無菩薩慚懃行眼故。
飢濁者，不得無二理觀，沾至神故。
舉體燋然者，四相所遷不息故。
烏鷲犲狼競來搏撮者，此與舊文稍異，
此喻有業餘故，為諸無漏業所債不自在故。
為渴所逼欲求水飲者，喻諸聲聞本無大悲水，故為渴逼也。
內既無悲水，外復臨河而不見河，故猶渴也。
見枯竭者，梵本又云：或覩#CB01926;河，
謂但見聞自分之境，證有苦煩惱也。
次徵意，何以住在會中不見故？
釋意，可知。二、覺夢境喻，喻二乘守劣乖勝，故不見。
於中，先喻；後一切菩薩下，法說。
法說中，先總，次別，後結。
別中九句：一、久積善；二、發大願；三、學佛德；
四、行菩薩嚴果行；五、滿果智；六、滿普行願；
七、趣十地；八、顯定業用化物；九、脩事事無#CB01002;觀。
後結中二：先結菩薩，後結聲聞。
三、愚對雪山喻，喻二乘心狹無悲故不見。
四、地有伏藏喻，喻二乘無巧方便故不見。
五、盲人不見寶洲喻，喻二乘無深定故不見。
六、有得淨眼喻，喻二乘無深智故不見。
七、遍處定境喻，喻二乘無深定故不見。
此中十二處者，前八觀欲界、色處，作無邊行解觀故；
第九、第十餘處各別觀，作無邊空行解、無邊識行解。
今此合觀為一，名天遍處也。
十、名種種眾生身者，身業故；十一、名語言音聲，
是語業故；十二、名一切所緣遍處者，意業故。
依小宗中，前八在第四禪，第九、第十在空處、
識處，通凡聖脩，唯有漏道也。
八、醫形自見喻，喻二乘無深行故不見。
九、二天隨人喻，喻二乘無密相故不見。
十、滅定無見喻，喻二乘住位息求故不見。
舉劣顯勝分竟。 ^871a6

第七、以偈讚德分中，十方菩薩說偈讚，
即為十頌： ^871b26

就初頌中二：前五頌述前頻申業用，後五頌諸來菩薩德。
前中，初頌上半正讚定用所依，謂佛道即法，
法即三昧；下半歎於林現通；次一頌歎用多勝非下了；
次一頌歎定深非世測；次一頌歎佛以無相為相；後一頌歎定用非言。
及後歎菩薩中，初頌述來，次頌歎德具歎量，
次頌歎非二乘境，後二頌歎位極德堅業用廣大。 ^871b28

第二、菩薩十頌，分二：前七頌歎菩薩，後三頌歎佛。
前中五：初一頌勸眾具二行，次一歎慧明善定智境難量，
次二頌歎處眾集，次二頌歎悟深離障垢智堅實業，次一頌歎身不分而來。
後三頌中，一、歎佛感眾來二法深此眾能通三，後一歎佛證一性說差別。 ^871b42

第三菩薩十頌分二：初三法說歎佛：一歎佛說法應時，
二歎佛力用摧邪，三歎佛超情量。
後七喻顯佛德：一智達三際，二悲德圓滿，
三神變無息，四現化無礙，五法輪為依，
六佛法速遍，七智輪為本。 ^871c4

第四、菩薩十頌，分九喻顯：一、佛山益世喻，
二、悲海除炎喻，三、山佛出法海，四、五二頌無師智寶在佛海中，
五、巧現應機，六、隨願能滿，七、普智照緣，
八、隨方等照，九、智水淨根。 ^871c12

第五、菩薩十頌，分四：初一頌歎佛身，令見者成佛因；
二、次六頌歎佛現通。
於中：一、遍法界塵內現淨諸菩薩；二、次歎通力現菩薩境界非世測；
三、次一神力顯相嚴身僧菩薩行位；四、
次一於多淨剎現成佛；五、次一現多神通；
六、後一頌現諸菩薩行；三、次一讚菩薩脩行法界智；
四、末後二頌歎佛圓智說法淨世。 ^871c20

第六、菩薩十頌，分三：初三明勝境非凡小能知；
二、次四正顯所不知勝境：一、深智；二、勝通；
三、善巧；四、應化。後三顯能知勝者：一、大願；
二、懃；三、脩調廣。 ^871c32

第七、菩薩十頌，分二：前六歎佛身，後四歎佛菩提智。
前中，初二歎身，後四歎身業。
就歎身中，初一顯身是智身，不礙色相，
故非思及；後一彰身因。
後歎身業中，初二身光：一、法說，二、喻顯；
後二明光用：一、淨，三、有，二、現多色。
後四歎菩提智中，一、會覺諸法，二、念達三世，
三、歎菩提智難思，四、歎超言。 ^871c38

第八、菩薩十頌，分三：初二智德：一、依思，
二、依脩。次三堅行：一、歎，二、信，三、向。
後五斷德。於中，初二離染成自行，後三離染成利他行。 ^872a2

第九菩薩十頌分五：初一歎佛難聞若近必益，
二次一歎意業，三次二身業利益，四次二身語業雙益，後四利益見聞。 ^872a8

第十菩薩十一頌，分五：初一歎佛身見者獲益；
二、次一轉法輪；三、次五歎佛大悲，佛大悲為物忍苦；
四、次一釋忍苦所由；五、後三明見佛成益。 ^872a14

第八、普賢開發分者，為令眾生發生信故。
於中二：先長行，後偈頌。 ^872a20

前中三：初、明說意。
言普觀等者，謂前明教主入定，廣現其事，
未有言說；今辨普賢廣以語言資開發前定所示業用，令諸菩薩同入此法故。
二、以等法界方便下，明所顯事廣多善巧，
有十一句：一、以等法界方便者，謂事法、
界法之界法，或即界數量，廣多應機；現事善巧，廣多數量同此故。
二、等虗空界者，謂太空是事空，雖體無質礙，
然隨所包容，分量廣多應機。
下同前。餘句亦爾。
三、等眾生界方便者，有情數多故。
四、等三世者，三際時分多故，邊畔難知故。
五、等一切劫者，一切剎中劫量數多故。
知娑婆等望安樂等剎，長短既多，同類又廣，
說復大、中、小等也。
六、等一切眾生業者，眾生當多，況各各業都計皆廣也。
七、欲，八、解，九、根，十、成熟。
成熟者，令從因至果故。
十一、等一切法光影方便者，光影之名簡異，水影觀雜故。
謂水等二影依明顯己，光影一種映明現己，
前可喻現身，後可喻因緣法，成、壞同時。
三、為諸菩薩下，正顯說彼廣多善巧。
於中四：一、標，二、徵，三、釋，四、佛子！
此十下，結。初中亦四：一、標為菩薩；二、標數，
以十法句故；三、標以言說故；四、標定，名頻申故。
二、徵，可知。三、釋中十門。
初云標說能示現者，此有二義：一、今以言說說前所示現事故，
二、今於言說中示現前事。
等法界者，如前說一切佛剎等，竝是所示現事也。
自下九句中，顯、示並同初門釋。
四、結中二：先顯略結廣；後結非餘境，唯佛境故。 ^872a24

後偈頌中二：初敘意，後正頌。
前中承佛力者，顯非自力故；觀如來者，
有所稟故；觀眾會者，有所為故；餘句觀其所說，此等並是佛差別德故。
正頌中十頌：初中，上半頌前等法界剎塵等，下半頌佛興等。
二中，上半頌等空界佛剎，下半頌盡未來佛處座讚佛德。
三中，上半頌等空界佛剎，下半頌佛出世菩薩圍繞聽。
四中，上半頌等空界佛剎，下半頌菩薩眾會。
五中，上半頌毛孔出三世佛化身，下半頌充滿法界。
六中，初句頌平等現，下三句頌一身滿一切剎。
七中，上半頌前第八內一切剎塵現中三世諸剎塵數佛，下半頌種種神變經多劫。
八中，上三句頌前第七內現三世佛神變，
即脩行法海行是也；下句頌諸境界中。
九中，上半頌毛孔出生三世佛智奇音，下半頌化道菩薩。
十中，上半頌令佛座量同法界，下半頌菩薩眾會中盡未來轉法輪。
上來開發信心分竟。 ^872b22

第九、毫光示益分者，令眾證法界故。
於中三：初、舉佛放光為示法之緣；二、時逝多林下，
明依緣見法；三、其有此下，明見法得益，正入法界。 ^872c4

初中五句：一、標，即意欲令菩薩因人隨分亦得此三昧故。
又此三昧中所現事，即是大眾前所疑問，
故佛答問入此定，令眾亦得方為答也。
二、放白毫光者，顯中道平等白淨法界，是前三昧攝生業用。
三、名普照等者，依義立名，謂遍照三世法界門悉顯現故，今諸菩薩皆證入故。
四、以不可說下，明攝眷屬具主伴故。
五、普照十方下，顯攝化分齊。 ^872c10

二依緣見法中二：先舉能見人，謂普雲集，此通新舊二眾。
後明所見法中亦二：初見此方法界，後如此會下類通十方。
前中亦二：先見一切世界中現身說法，後或現在天宮下明見一切宮殿中現身說法。
前中先舉所說之處，後如是等下正明現身說法，具三世間可知。
二就天宮等中亦二：先所現處，即前世界中塵內十種天宮等。
後現種種性下明現身說法，亦有十種。
此等所現竝是通答前所疑問，謂如來境界等，可准思之。
二類通中三：先舉此會，後如是下類通，三不壞下明自在。
初舉此會可知。二類通中二：初麤類，十方世界中器世間及眾生普是實報顯現，
故名也。後一切虗空下細類，毛孔中可知。
三明自在中，初一句不壞廣事，謂雖在毛孔微細之中，
而亦不壞三世九世廣大無邊，眾生界等差別儼然。
次四句業用，謂：一隨心現像，二隨樂說法，
三普入眾會現身種種而智無差別，四隨應教化無竟期也。 ^872c24

三、見法得益中二：先顯見法因緣；後或入法身下，正明得益。 ^873a8

前中二：初約緣，佛有宿緣故見；二或是見聞下，
約行，已脩其德方便。
前中二句：一佛通以一切善根攝，二佛唯以四攝攝。
後約行中二：初明二利，後結入法。
前中二：初三自利，謂見聞等故，發大心故，
故與佛同種善故；後一利他，謂以成菩提法化故。
後結入法界者，謂然由前得入後益，此句亦是後所入之初為總也。 ^873a10

後正明益中三：初、明因見得法；二、其諸菩薩下，
因法成德；三、爾時，諸菩薩下，因德起用。 ^873a24

初中三：初一句結前生後，屬前末後。
初如前分別。然此意標所得佛地大三昧，
以此中眾並是普賢位中諸菩薩故，是故所得無漸唯頓，即皆究竟也。
二、或入下，顯其所得。
於中三：先總標所得，略列十門。
於中，初六明得菩薩行位究竟，後四明得佛果自在成滿。
二、後諸菩薩下，行結略顯廣。
於中二：初結名，後結數。
名中十種：初、解者，明了故；二、道者，大行願故；
三、門者，方便故；四、入者，於中分明解悟故；
五、理趣者，所顯理故；六、順隨者，無違逆故；
七、智慧者，決斷擇法故；八、助道者，三十七品等法；
九、方便者，加行故；十、三昧者，定體故。
後結數中有二種：一、此十為首，乃至有十不可說佛剎塵數；
二、即此十不可說佛剎塵數；餘等一一復有爾所數量。
以後廣明百門定末，結云菩薩以如是等不可說佛剎數三昧入毗盧等故。
三、云何種種下，偏顯定廣。
於中三：初一句總牒徵數；二、所謂下，別列一百二門；
三、菩薩以如是下，總結。
就別中二：先百門顯自分因終，後二門約勝進果滿。
此中何故偏廣三昧？
以諸門種種皆依定現故。
又前文云：欲令諸菩薩安住師子頻申三昧故。
一百二中，初一名普莊嚴法界者，無盡行海嚴平等法界，
便出纏究竟，圓明具德故。
入如來力者，梵本中云十力解釋。
次云一切法界旋轉藏者，梵本中云一切法界理趣旋腹，中間諸定隨文思釋。
三、總結者，結前一百二定通果定故。
上來因見得法竟。 ^873a28

第二因法成德中二：先別顯德，後其諸下總結。
前中有十門顯德：一成深智德。
二為諸眾生下了法為師德。
三知諸世間下隨緣無著德。
四遍入一切下成就眾生德。
五示真實際下解深具行德。
六具三昧力下得法智能德。
七證分別下巧便勝智德。
八得一切法無礙下理智契真德。
九放淨法光下攝生見佛德，於中初攝生成益，後普見下見佛得益。
十一身充滿下三業自在德，於中五：一一身普遍二乘大智下智慧無礙決了佛地。
甚深定趣者，梵云甚深所行。
三以無盡句下演法無盡。
四獲大智下念成就。
五恒以下轉顯業用益物定慧神變。
後總結可知。 ^873b28

第三因德起用中三：初總顯，次所謂下別顯，後是諸菩薩下總結。
初中二：先明前所得，後各於下正顯起用。
次別中十事差別可知。
後結中云得法光明等者，是此法力也。
上來第九毫光示益分竟。 ^873c2

第十、文殊述德分中三：初、長行敘意；二、
正頌其德；三、爾時，彼諸下，明諸菩薩以佛三昧光照得入此定。 ^873c10

初中，略述頌意，可知。
二、正頌中十三偈，分二：初五頌歎逝多林中所顯示法。
於中，初二頌歎林中器世間自在用，次二頌歎眾生世間自在用，
後一頌歎智正覺世間自在用。
後八頌歎諸菩薩等得法業用。
於中，初一歎林上空中說菩薩德，次一頌林中樹說眾生業海，
次頌林中諸事內現佛神通，次一頌一方國土入佛毛孔，
次一頌林中諸事內顯佛放光，次一頌林中諸事體廣遍十方，
次一頌三世佛嚴事皆現此林諸事中，後一頌總結諸菩薩多劫嚴事皆現此林諸嚴事中。 ^873c14

三、諸菩薩以佛三昧光照，得入此定中三：
初、明所得行體，謂由佛三昧光照，得此大悲，為利物行體。
二、於其身上一一下，明所得行相，謂毛光現菩薩所化之形。
三、普為下，明行勝用中二：初總顯大用遍滿法界；
後或現不可說下，別顯悲用。
於中六：一、顯能化法；二、往詣一切下，所化處；
三、以平等大悲下，能化心；四、或有見已下，
明化令益；五、佛子！
此逝多下，現住處；六、佛子！
此諸菩薩下，現能化身。
初中二：先別說；後以如是等下，結數。
前中，初八以欣、厭門化；二、或現不可說檀下，十度門化。
初中可知。十度中，一、先八門明六度化，
七、八二種慧度攝故；次一或現隨諸眾生時善等，
是方便度；次一或現降魔等，是力度；次七門或現知一切工巧等下，
皆是智度。後結，可知。
二、住所化處中二：先結前生後，即為總句；
後所謂下，別顯中十四處，可知。
三、能化心中四，謂悲、願、智、方便也。
四、化益中八種，文顯，可知。
五、現所住處中四句：初一標，次二別略顯，後一不離本處。
此中類結不離者，意顯於後文殊出會遊化，亦不離本處故。
六、現能化身中，初一總標；末後而亦下，
總結；中間從所謂下，別顯。
一、現身中有十種，可知。
二、往詣下，現形。三、威儀。
四、音聲。五、言論。六、住處。
七、脩行。八、說法。說法中五句，竝准可知。
上來從會初至此十數，總明本會竟。 ^873c32

第二大段、明末會者，亦名菩薩會，以菩薩為會主故。
前本會亦名佛會，佛為會主故。
然此本末鎔融，非即非離，為一無障礙法界會也。
就此文初，略有二種：先、明文殊為能化起機；
二、爾時，尊者舍利弗下，明所化就應。 ^874a28

前中三：一總標文殊出閣，二與無量下別明同異眷屬，三文殊師利下結前生後往人間也。
初中顯吉祥妙慧證真了俗，故說文殊出閣也。
二別明眷屬中先顯同生眾者，即是會初所列者也。
後及常下顯異生眾，於中有二十三眾，
各依行標稱令亦隨釋：一衛護故，二為物化彼成行為供故，
三恒隨足下布華故，四樂植善種於心因故，
五悲涼水除熱惱故，六智火光照故，七冠蔽風塵故，
八知方土儀式故，九照生死暗故，十明佛自在故，
十一嚴法界空故，十二度有海眾故，十三積集高大助道法故，
十四護物心城故，十五守護法城故，十六勤護物命故，
梵本訓釋藥叉此曰苦活故，十七尋逐如來於定慧香生歡喜故，
十八以己所離令物離故，十九生死海中拔出天人龍故，
二十成佛大身故，二十一喜歎故，二十二厭有樂佛故，二十三重供讚故。
三結前生後中二：先牒前二眾略讚其德，
後出自下明了俗順機，由先內證故乃至云辭佛南行。 ^874a38

二、明所化。就應中四：初、明六千比丘會；
二、爾時，文殊菩薩下，明諸龍會；三、復有無量下，
明諸乘人漸增，作入大乘宗教方便故；
四、時，福城人下，明善財會。
福城者，梵本云駄寧阿羯羅。
若以長聲呼駄寂，即云#CB01919;也，
謂多出穀米之處故；若以短聲呼云但寂，
即云福也，是福德之處故。
今梵本中有此多處，呼召不同，故譯從長，存福為正也。 ^874b24

就初中三：一、明文殊從善住閣出下，見友之遠緣也；
二、時尊者下，鶖子與自眾隨逐文殊者，
此明六千見發之近緣也；三、此六千下，正明六千見先發鶖子指授。 ^874b38

於中四：一、明經家敘六千名德。
於中二：先略列十名及德，可知。
中間自所住處者，同在聲聞教法中住故。
出家未久者，發心摝出三乘家來，近故。
後歎德中，先歎、後結。
前中七：一、福深，望淺說故；二、解廣；三、信徹；
四、觀佛境；五、了法自性；六、益物以出世；
七、求成佛德。後結，並因文殊化成。 ^874b44

二、爾時，尊者下，鶖子教六千觀文殊十種德：
一、身嚴；二、光益物；三、光網滅苦；四、菩薩眾會；
五、行處平恒；六、道場常隨；七、行脩福嚴，
左右伏藏；八、供佛善流樹間，出嚴藏；九、
諸世主雨供；十、十方佛將說法，先放光照身入頂。
後結，可知。 ^874c6

三、後諸比丘下，明六千聞讚文殊德。
獲益中二：先敘；後彼諸下，顯益。
益中十六句：一、心淨；二、信堅；三、獲喜；四、
體柔；五、根悅；六、憂苦除；七、垢盡；八、常見佛；
九、求正法；十、具菩薩力；十二、發大悲；十三、
發大願；十四、入廣深境；十五、佛海常現；
十六、深信樂一切智。 ^874c14

四即自下諸見勝緣中五：一白尊請引見，
二時舍利弗下指授六千，三爾時文殊下文殊觀彼六千，
四時諸比丘下明六千發願，五爾時文殊下明勸成十法。
初二文觀可知。三文殊觀六千者，顯其根性堪進入法界故。
言如象王迴者，謂身首俱轉，現前事重攝受相故。
問：六千豈不本大乘耶？
答：本是小乘，有堪入大性，如不定性故。
四中發願亦可知。
五中四：一勸成十種趣大乘法者，迴入實教心無疲厭故。
於中一積善，二見佛聚事，三求法，四脩離三輪，
五滿諸定，六入三世入即明解也，七普嚴剎，
八調化一切，九諸剎劫中成就菩薩行，
十為成就一眾生故脩剎塵等行成佛一力，如是為成就一切眾生故成就如來一切力也。
二比丘！若若善男下明能深發前十心得益：
一長養善根，二捨生死，二超世種性，三不墮二乘地，
四生佛家，五具菩薩願，六習佛功德，七脩菩薩諸行，
八得佛十力摧魔伏外，九滅惑，十入菩薩位近佛果。 ^874c26

三、時諸比丘下，明六千，同前勸進獲三昧益。
由得此定得無礙眼，由得此眼故能成二十五種益：
一、能見一切佛境界；二、見無量剎佛道場；
三、見彼諸趣；四、見彼諸剎差別；五、見彼諸剎微塵；
六、見彼眾生宮殿；七、聞彼剎中種種佛言音說法；
八、觀察彼剎中眾生根欲心；九、能憶念彼中眾生前後十生；
十、憶彼剎中過未各十劫事；十一、憶彼佛十本生事；
十二、成正覺；十三、轉法；十四、十神通；十五、
十說法；十六、十教誡；十七、十辨才；十八、
成十千菩薩菩提心；十九、十千定；二十、
十千三輪淨；二十一、得大智；二十二、光明圓滿；
二十三、得菩薩十通；二十四、身心調暢，
故云柔耎微妙也；二十五、住菩薩心堅固也。 ^875a10

四、爾時，文殊下，結。
前下，勸進六千究竟所得。
中八：一、住普賢行；二、入願海；三、成大願海；
四、心清淨；五、身清淨；六、身根利；七、得神通；
八、由大通故，雖在文殊邊，然普遍十方所現身成就佛法。 ^875a34

第二攝龍眾會中四：初結前起後，可知。
二漸次下詣後化處。
於中二：先標名，後往昔下讚勝。
於中三：一昔佛曾住，二今佛昔脩行處，三八部等常供養。
三文殊下明說法。
於中先顯經名，後說此下顯益。
前中經名普照法界者，說十眼圓明頓見理事，理事無礙法界故。
釋法界名義，具如別行旋澓章說。
後顯益中，先顯類，謂諸龍眾。
後明益中二：初百千億龍厭捨龍身生人天，後一萬龍不退菩提。 ^875a42

第三、攝諸眾會漸增進位。
入實教之因緣，具如教被機中說。
諸餘別分，如常可知。 ^875b10

第四攝善財會中二：先以義料簡，後正釋文。
前中略以八門分別：一會數開合，二說聽起就三科為五相，
四會主類別，五南行不定，六歎問有無，
七推讓後勝，八問答分別。 ^875b14

初門中二：先敘晉本，後依唐譯。
前中依光統師等云：此中善知識總四十四人，
初文殊一人配十信，次四十人配十住、
十行、十向、十地，次二人配等覺位，後一人配妙覺位。
若依五臺山論及意法師等，總不配位亦無科截，但隨諸會依文散釋。
後依唐譯者，始從文殊終至普賢，總五十三會，
童子童女同一問答故，遍友有問無答不成會故，文殊前後雖是一身兩會別故。 ^875b22

二、說聽起就者，此有三類：一、由能化者依大悲行，
住不請友，故文殊正趣等，起聽而化也。
二、由令所化者行敬法行，要待就請說，
故海雲、海幢等，待求問方說也。
三、由具前二行，故觀自在菩薩、安住地神等，
善財未聞，先即讚歎，此同不請友也。
然復有請為說，此同敬法行也。
彌勒後，文殊、普賢等，皆亦同此也。 ^875b38

三科為五相者，此中總有五十五位。
若依本疏，初、四十一人明寄位脩行相；
次從摩耶下，有九會，十一人明會緣入實相；
三、彌勒一人明攝位成因相；四、後文殊一人明智照無二相；
五、普賢一人明顯因廣大相。
若依今本，大都無異，中間少別者，謂從文殊至第四十一瞿婆，
總名寄位脩行相，寄歷諸位，顯脩行故。
二、從摩耶至童子、童女同得幻住解脫，
總名會緣入實相，謂寄男、女相別，以幻住理會其差別，
入平等實性，故名也。
若依位判，此是十地勝進位，後三相是等覺位。
但以初歷位多，從多名小爾。
三、彌勒菩薩處得入三世一切境界不忘念智莊嚴解脫，
名攝德成因相，謂攝三世境在念無忘失智，以成應化佛德之因故。
四、後文殊師利得無量大智光明、總持、
大願、三昧、神通、智慧，入普賢道場，住文殊所住，
名智慧無二智，謂善財至此乃入普賢所入，
住文殊所住，與二聖同照一境界故。
五、普賢菩薩處得普賢諸行願海，與普賢等，
與諸佛等，一身充滿一切剎等，行正覺等，
神通等，法轉等，辨才等，言辭等，音聲等，
力、無畏等，佛所住等，大慈悲等，不可思議解脫自在，
悉皆同等，名顯因廣大相，謂當來大果，
今成彼因，福彼廣大果之因故。 ^875c2

四會類別者，總有二十類：一、比丘，二、毉人，
三、長者，四、優婆夷，五、仙人，六、婆羅門，七、
童女，八、童子，九、居士，十、人王，十一、外道，
十二、船師，十三、比丘尼，十四、女人，十五、
菩薩，十六、天神，十七、地神，十八、夜神，十九、
林神，二十、先生也。 ^875c42

五、南行不定者，梵音呼南曰#CB00501;器尼。
依西域訓釋，南是右義，右是順義。
以彼城邑、宮殿、園苑、屋宅、菩提樹等，皆面向東，則南為右。
人多右穩，穩便為順。
右繞等事，皆因此言。
故於此中，顯文殊順化，善財順求，皆曰南行爾。
古人釋云：善財南行，表中道法界，離東西二邊故。
又表是正指南之說故。
若爾者，向使教從此起，可取此國司南之正，用指南之義。
盡教從西起，何不依彼訓釋南義？
蓋知不然，應取順義。
故此經淨行品云：右繞於塔，當願眾生，
所行無逆，成一切智。
晉本離世間品云：攝右法，是不違一切佛所說故。
今本云：隨順，是不盡一切尊者教故。
按隨順言，即梵云駄器尼，此云右也。
尊婆須密論亦同此說。
此表善財所求善友，一一隨順，不盡其教。
由此南行是右行故，右行即是隨順義故。
是故中間，設往忉利天宮、菩提場等，皆不違於南行之義，以彼悉是順教行故。 ^876a4

六、歎問有無者，此有二義：一、由菩提是諸菩薩敬重故，
聞其能發無不稱歎；二、由有別緣故而無歎也。
別緣有三：一、善財善友時正受故，如解脫長者、
海幢比丘等；二、善財於善友說自發心已，
善友不即隨答歎美，乃述自所得故，此門多是脫略也；
三、由善友示逆相化，若說聞發心而即稱讚者，
便與逆相相違故，如無厭足王、勝熱婆羅門、婆須密多女等。
所餘善友無此三緣，故皆歎爾。 ^876a34

七推仰後勝者，此諸位中唯後文殊及普賢菩薩無別推勝者，
顯其人尊位極，除斯以往餘皆有推。
中設無者，脫略故也，無別所以也。 ^876b2

八、問答分別者，問：此等諸會竝無佛說，何得為經耶？ ^876b8

答：此等竝是傳法菩薩結集當時求法說法諸菩薩事，
同上本會所顯逝多林園自在等法，令彼大眾見已入法，雖無佛語豈即非經？
問：前本會中佛雖無說，諸所顯事並在佛會之中，
今此遠方異處又非佛說，後不對佛豈得為例？ ^876b10

答：雖在遠處而不離本會，是故常在佛前。
如上文逝多林內一一境界，當攝十方一切佛剎，說此處而不攝耶？
是故此五十三會不出本會，故名為一會，謂入法界品也。
既此諸處並在逝多，下文善財應見普賢及佛大眾在此國下，
何故乃見在金剛道場？
答：以覺樹金剛為九會本故，是故不動覺樹遍諸會處，尋末見本還在此故。
又此會初普賢及佛在逝多林處，更無移動見在覺樹，
即是逝多亦在樹下，思之。
上來略分別竟。 ^876b18

後正釋文者，依前五相以釋其文。 ^876b36

就初相中，有四十一人。
於中，初、文殊一人寄當十信，表信非位，
故但一也；二、從德雲比丘至慈行童女，
寄十住位；三、從善見比丘至遍行外道，
寄十行位；四、從鬻香長者至安住地神，
寄十迴向位；五、從婆演底夜神至瞿婆，寄十地位。
就初、文殊一人寄十信善友者，本業經上卷云：
未上住前，有十心名字。
菩薩常行十心，所謂：信心、念心、精進心、
慧心、定心、不退心、迴向心、護心、戒心、願心。
釋曰：信名彼此雖同，然行相、境界，二經全別，如上賢首品等已顯。
今此文中分六：一、集眾分；二、爾時，文殊童子下，
觀機授說分；三、爾時，文殊下，觀已為說分；
四、爾時，文殊如象王迴下，讚觀攝受分；
五、善男子！於此下，指示後友分；六、爾時，
善財下，念思辭變分。
初中二：先總舉；後時有下，別顯。
別顯中四眾：一、優婆塞，二、優婆夷，三、童男，
四、童女。形各五百。
於中，初、二眾通稱。
優婆夷等者，是梵音，此云近事男、近事女，
謂男子親近承事比丘僧故，女人親近承事比丘尼故。
列別，可知。 ^876b38

二、觀機分中二：初通標說意，可知；後復於下，文殊別觀善財。
於中二：初先明現在；後又知下，明宿生。
前中四：一、明入胎時現奇寶；次善財下，
明身相具足；次其七下，具顯寶物；後以此下，總結立名。
二、明宿生中略顯十德：一、昔曾供佛；二、
信解心廣；三、樂善友；四、三業無過；五、菩薩行淨；
六、求佛智；七、成法器；八、淨心如空；九、迴向行；
十、得無障門。 ^876c24

三、為說分中二：先明為說法；後爾時，善財下，明說偈求濟。 ^876c38

前中三：一、時觀察善財慰喻發起，可知；
二、而為演說下，正為說法；三、爾時，文殊下，結說勸進。
就說法中二：先總標；後所謂下，別顯。
別顯中十句：一、多行學；二、不斷絕；三、說佛出前後；
四、說佛會淨；五、說佛法輪化導；六、說佛身相好；
七、說佛法身；八、說佛詞教；九、說佛光照；
十、說諸一味。三、結說中可知。 ^876c40

後善財說偈求濟中二：先長行，述意可知；後正說。
頌中總三十四頌，分二：先四頌自述在纏，後三十頌讚文殊德以求濟。
前中，初頌明依三界恃倨慠，出入不離五趣之門，由以深愛自溺也。
次頌三毒覆燒互生死，如臣事王。
次頌會貪繩繫縛，諂誑轡勒，疑遮慧眼入耶道。
後一頌慳嫉#CB09529;因，入三惡受八苦也。
後三十頌中，一一分，二多分。
上三句讚文殊德，下一句求運濟。
前中，一、智日悲月；二、智月慈日；三、法界輪王遊法界，
真空法寶導前；四、福慧商主勇求佛寶利物；
五、智忍伏魔；六、定慧證法頂；七、滅地獄因，
淨三有果；八、離三惡趣果，成淨善因；九、
見八倒行正；八十、了耶正，無疑惑；十一、
住佛見，長佛樹，行佛；十二、如三世佛日出現；
十三、智慧決定染淨業，三乘行；十四、悲願信忍為輪轂轄；
十五、持箱慈蓋辨鈴震；十六、淨行三昧法皷音；
十七、四攝德寶慙愧歎；十八、施輪戒香忍辱華；
十九、禪方便不退轉；二十、願持堅力智慧成；
二十一、普行悲，皆無恡；二十二、堅善巧無礙；
二十三、與生極淨等空樂；二十四、淨業惑，
斷行苦，摧魔外；二十五、滿智遍嚴剎，普霑善願；
二十六、除愛見，淨如空，利一切；二十七、
住定普運願力速；二十八、運生如水，如地不動；
二十九、四攝總持日光；三十、入法城，著智冠，繫法繒。
四、讚勸攝受分中三：初、讚述發心；二、善財白言下，
重請解脫；三、爾時，文殊下，正答所問。 ^877a4

初中二：先讚發心。
言如象王迴者，前已略顯，此由內有審諦之量，
外無淺促之儀，迴面向機表攝受相故。
後復欲下述意勸勉，於中二：先述、後勸。
述中三句：一近友，二求解，三脩行。
後善男下勸中二句，先牒前。
近養是成佛初因，故涅槃第二十云：一切眾生得阿耨菩提近因緣者，
莫先善友，乃至廣說。
後結勸中為成佛亡勞謗懈也。 ^877a48

二重請中同下教問。
准梵本中有十二句：一問學，二問信受，
三趣向，四脩行，五成就，六淨，七入，八出生，
九隨順，十憶念，十一增廣，十二圓滿普賢行。
其第二問云何脩菩薩行者，梵本云鉢還提簸多綿彌鹽，
及此云脩，亦曰信受。
此文十一句分三：初一學解脩，次九正脩，後一究竟。
就正脩中，初一總問亦離惡，二專趣向行，
三進善，四亡相，五於行分明解悟，六悉具定，
七不違理事，八憶持前脩，九習前令廣，十勸巧速圓。 ^877b16

三文殊正答中二：先以偈，後爾時文殊下長行重讚發心教求善友。
前中十頌分二：初一總歎善財具福悲物求佛如來，後九歎善財已具大願大行。
於中一為滅物苦發願脩行，二文殊勸云若不厭生死此是為物具普賢行堅也。
三中上半歎善財福能滅苦名光也，福能摧障名威力也，
生處顯寶名福處也，亡相福廣名淨海也，下半結是為物願行。
四中上半見多佛，下半聞法不忘。
五中上半見多佛，下半願海成具脩行。
六中上半明住位中善巧脩行攝同佛果，
故文云初發心時即與三世佛等故，乃至廣說。
下半重顯上半常濟佛果不壞本位，故云隨學當來也。
七中歎善財遍剎塵劫脩普賢行道成。
八中歎善財多剎劫脩普行願滿。
九中述多眾聞善財願發大心、願學大法。
問：善財是何位人？ ^877b32

答：經無明文，人斷難依，古雖多說，不足記錄。
若准下文，安住地神處眾神相，謂云此人已生法王種中者，
斯文可定，然釋不同。
一云：此據智契法性，生在佛家，名生法王種中，此即是已入大地菩薩也。
一云：此據多聞熏習，勝解真性，成就佛種，
名生法王種中者，此即是三賢位內種性菩薩也。
問：若屬信攝，此偈所說廣大見聞願行等，當云何通？ ^877c10

答：此言信者，不同本業經中所說信也。 ^877c24

後長行重讚發心教求善友中四：初、重讚發心教求真友；
二、善男子！於此下，指示後友；三、爾時，善財下，
戀思辭退；四、向勝樂下，依教趣求。 ^877c26

就前初門中三：一、歎能發心；二、已後更求行，
行難中之難，故云信也；三、善男子！
正教求友，此得法也。
於中二：先教求，後誡勸。
前中二種：一、樂成佛果，故云一切智智；
二、要求真友。言真善知識者，謂能令於未知善法得知，
於未識惡法得識，名善知識也。
言真者，略顯有四種：一、令識三惡苦得免，
令知人天樂得生，此雖善知識，非真也；
二、令識生死苦可厭，令知涅槃樂可欣，
此雖善知識，非真也；三、令識有為有漏法可捨，
令知有為無漏法可欣，此雖善知識，亦非真也；
四、令知生死非離染，涅槃非寂靜，然常遠離雜染，
恒脩離相行，令如是知者，為真善友也。
若廣分別，如別行善知識章說。
後誡勸中四：一、雖歷多所，為重法故，身心亡倦；
二、雖晝夜親近，為重法故，愛無飽足；三、
於所曉誨，聞必奉行；四、逆行方便，推非己境，何見過也？ ^877c30

二、指示後友中四：一、國勝樂者，位勝過前可欣樂故；
二、山妙峯者，謂前心離過位高故妙峯也。
比丘德雲者，比丘三義：一、乞士；二、破惡；
三、怖魔。今創發大心魔宮震動故，其德如雲含法雨故；
四、教宮震動故。問中十一句同前，故云乃至。 ^878a10

三念思辭戀中二：初念聞法故喜躍，後離別法音故悲淚也。
問：文殊師利觀識善財根欲等皆見，既足得為說一切佛法，
何乃多人令轉別問？
答：此非無意，略有五焉：一為現在未來作軌範故，
二顯脩萬行要必先求真友故，三明修行不自用故，
四顯依善友不局一故，五顯求友無選擇故。
問：善財求法稱分行足，何要博訪多事多知？ ^878a20

答：菩薩為救眾生，求於多聞，不惜身命，
若不遍學遍脩，德海不滿，何以隨應也？
古來諸德，此辨善友處，文或作三分、四分、
五分、六、七、八、九、十等，今則不爾，但隨文作其分數，不可勒限也。
上來二十五種相中，第一寄位脩行相內，第一明文殊師利寄十信竟。 ^878a32

自下第二、明十信善友中，第一、德雲比丘寄初發心住善友。
於中六： ^878a44

初、依教趣求中二：一、依教尋覓，國山釋說。
言經于七日者，本疏云：先淨七支，見善友故；
徐出經行者，伴思行故。
二、見已，往詣下，明請問。
於中四：一、設敬儀；二、作如是下，述自發心；
三、而未知下，正顯問，問同前；四、我聞下，結問請說。 ^878a48

三、時德雲下，正明答。
於中二：先歎發心求法；後善男子！
我得下，明自所得法。
前中二：初歎發心；後能下，歎問脩行法。
此歎有十一句，皆有求字：一、求行法，總問也；
二、所行分齊；三、行對治因；四、行出離因，
此亦是果；五、已淨大心；六、得自在用；七、
示解脫方便；八、示同事業；九、知他心；十、
不住行；十一、求為無為，非一非異。
二、明自所得法中二：先明所得法體；後往詣十方下，明業用。
前中二：先標體；後信眼下，釋相。
前中自在者，作用無礙故。
決定解力者，解謂勝解，決定印持，由此名力。
謂於境界決定印持，轉變無#CB01002;也。
後釋相有三：一、信；二、智；三、結釋。
謂由淨信，即眼即境，轉變決定無#CB01002;也。
二、由智光遍照，於境無障#CB01002;，故自在也。
三、結釋。由此知外善觀，信內明徹，清淨行具，故勝解力決定自在也。
後明業用中二：初略標四業；後所謂下，廣明第四業。
前中，一、詣十方剎敬養佛業；二、常作念佛業；
三、總持諸佛正法業；四、常見諸佛現在業。
後廣明第四業中二：先總說見佛；後一一方下，明別見佛種種事。
前中二：先展說東方，謂始從見一佛，乃至見不可說不可說佛剎微塵數佛。
後九准初略說，可知。
中間云見三千世界微塵佛，佛剎微塵佛者，
引梵本中云娜奢勃陀憩怛羅鉢羅忙奴攞闍，
此云十佛剎微塵數，漢本脫十字也。
後別見佛種種事。
前中二：先佛能應；後隨眾生下，明所應。
前中十種，始從色相乃至壽命，可知。
後所應中三：一、隨機樂；二、現成佛；三、說法 ^878b10

四謙己推勝中二：先謙己唯知一法，即牒前念佛門；後豈能下推勝於他。
前中云憶念諸境界者，謂十方佛數量分齊佛，即所觀境故。
智慧光明者，無分別智所照故。
普見者，盡照見故。
法門者，總結屬故，創入住位光明念佛三昧。
廣見佛者，依佛為本故，故初住中云此菩薩見佛形貌等也。
後推勝中三：初一句總，次所謂別顯，後而我下一句結。
總中無邊智慧等者，照無盡佛境故，行無邊佛行故。
別中有二十一句，各先舉得定，後明業用差別。
初十念佛勝德圓備，後十一念佛妙用自在。
前中一具見諸佛主伴德，故云常見諸佛國土等；
二念佛令眾生離倒之德，故云清淨；三念佛是處非處等十力等之德；
四念佛於法無倒能說能授，亦是菩薩心於法無倒，
故能念見佛已聞法受持；五已達佛海智，
見諸佛剎無異；六念微細境中佛，見彼中佛自在用；
七念諸劫中佛無間見；八念諸時中佛一切時親近不離；
九念諸剎中佛咸見殊勝身；十念諸世中佛隨心普見。
後明妙用自在中：一、念佛遍諸差別境界中次第現；
二、念佛示涅槃相；三、念佛於一日中從自所住處出去無間；
四、念佛身充滿諸法界；五、念多佛於一毛端現悉承事；
六、念佛一切處現，成佛示自在；七、念佛出現，
放智光轉法；八、唯心念佛，知佛隨心樂現像；
九、隨樂念佛，隨心樂知眾生業，隨彼業所所集善現形；
十、念佛神力現身，坐華遍法界；十一、念佛實德如虗空，身嚴法界空。
後結，可知。五、指示後友中二：先指示見人；後善男子！
海雲下，指示得法。
前中五：一、指方，准前。
二、示國海門者，謂脩德心海之方便，故曰海門，此國正當南海口故。
三、比丘海雲者，比丘義如上海雲，謂此比丘內含法水，
深廣如海；外應機說，如雲降雨。
四、勸往問法。五、海雲比丘下，讚彼善說，並易知。
彼指示得法中九句：一、令得實教助道，
如薩遮尼乾子經說；二、得成一切智因；
三、聞說發大心因；四、得生實教慧見；五、
得能脩與法性相應行；六、能行普賢行海；
七、得成滿普賢願；八、得清淨誓願方便；
九、得生無緣大慈悲力。 ^878c10

六、念恩難捨觀察辭退第一住竟。 ^879a30

第二、海雲比丘治地住。
善友中七：一、念前所說；二、漸次下，依教尋覓；
三、作如是言下，見已問法；四、時海雲比丘告下，
正答；五、善男子！我唯知下，謙己推勝；六、善男子！
從此南行下，指示後友；七、時善財下，念德瞻退。
初中十一句：初一句總，餘句別。
別中，一、智照用；二、無礙用方便；三、定方便；
四、菩薩大眾；五、觀佛現前；六、觀佛所住；
七、觀諸他儀准則；八、觀佛界廣；九、觀佛出現次第；
十、觀佛入巧化。上十句門者，皆方便義故。 ^879a32

二、依教尋覓中三：初、至處；二、向海雲所；
三、頂禮下，明問法。
於中三：初、設敬儀；二、作如是下，述已發心；
三、而未知下，正顯問辭。
於中十句：一、捨世俗，生出世；二、過無明，
入智明；三、離凡，入聖；四、斷順流，入逆流；
五、破三有輪轉，成就大悲願輪；六、滅樂雜染，
行離染行；七、竭貪愛海，長大悲海；八、塞三惡八難，
開人天涅槃門；九、出三界城，入佛智城；
十、捨諸玩好，悉益眾生。 ^879a48

四、正答中三：一、本審發心；二、海雲言下，
歎發心難得；三、善男子！
我住此下，辨其觀行。 ^879b14

初中，先審問；後善財言唯下，答也。 ^879b16

二歎難得中三：初逆難，次順難，後發菩提心者下別釋。
初逆云若不種善則不能發也。
次順難中十一句，前十句別明，末一句總結。
前中一云要得普門善根光明者，謂脩一行即一切行，一一行時智明了故光明也。
二具真實道三昧智光者，稱法性脩定生智光明。
三生廣福。四增長無漏中無間斷，故云無懈怠也。
五重法故事友亡疲。
六重法故不惜所有也。
七普願荷載。八普欲秡苦。
九與樂不捨濟拔。
十恒觀佛境。末句結可知。 ^879b18

後別釋中二：先總標；後所謂下，別顯。
有十一句，一一句中皆有標釋：初、是拔苦；
二、祐是與樂，以福助護，令不離樂故；三、
滅苦；四、離惡法；五、守護不令怖畏；六、離諸障#CB01002;；
七、滿法界；八、等空界；九、竟遠見多佛；十、
於三世境悉隨順知；十一、普照境界皆入智海。 ^879b34

三、辨行中四：一、觀海為能詮方便；二、善男子！
我思惟時下，得見法界無#CB01002;依正；
三、時此如來下，領受所流無邊教法；四、
若有眾生從十方下，傳授眾生同入法界。
就初中二：先總標；後所謂下，別辨。
總云住此十有二年者，古人有云：謂觀十二因緣故。
或古釋云：住於菩薩十二住故。
或有釋云：即此十住中之第二，故云十二也。
常以海為所觀，故云境界。
後別中十句：一、廣大教；二、甚深理；三、漸次住；
四、多法寶嚴；五、積大悲水；六、隨機拔異；
七、所化多類；八、教海所容諸佛菩薩；九、
教海包容所詮義理；十、教海湛然，化多滅度，
生界不滅，不化多滅，生界不增。 ^879b46

二、得見法界無#CB01002;依正中二：
先明見依果；後滅時見彼下，明見正果。
前中二：初明現果；後此大下，明宿因。
前中二：先明現華所因，於中有四句可知。
後正明所現依果中二：先牒作念；後此海下，正明所現果。
現果中二：初辨華出處及時。
處謂大海中，時謂正作念時忽然出。
後以無能勝下，明嚴。
嚴中二：先明當體嚴；後百萬阿脩下，外中嚴。
前中五：一、莖；二、華；三、葉；四、臺；五、髻。
後外事嚴中有二十二種，於中十一句雜嚴諸王有情執持，
十一句非情為嚴，並可知。
後明宿因中十句，前九句別時，末一句總結德無盡。
前中，一、無漏因；二、諸菩薩隨喜；三、四如幻夢等觀行因生；
五、淨業；六、無諍定因；七、觀無為；八、住自在用；
九、觀佛深境；十、結。
後明見正果中二十句：一、見華上佛；二、
蓮座；三、道場；四、諸相；五、隨好；六、神變；七、
色相淨；八、無見頂相；九、舌相廣長；十、巧說；
十一、圓音；十二、十力；十三、四無畏；十四、
辨才；十五、宿因；十六、示成佛；十七、演法；
十八、普現諸嚴；十九、隨見各異；二十、所益皆滿。 ^879c18

三、領受教法中二：先明伸右手摩海雲頂；
後為我下，正顯說經。
前中，右手摩頂者，身業加持，隨順攝受之相。
後說經中三：先明經之業用；二、我從於彼如來下，
聞經受持；三、善男子！
我於佛下，受持時法多少。
就初中二：先顯經名。
言普眼者，依此所詮，成普眼故，所謂照見平等一法界故。
後業示下，顯經業用。
於中十句：一、佛境；二、菩薩行；三、攝法輪；
四、能淨佛土；五、能摧邪；六、滅魔軍；七、令眾生喜；
八、能照物心；九、能了物根；十、隨心令悟。
二、聞經授持中二：先明成就六法；後假使下，校量多少。
前中，一、納法在心故；二、各不失故；三、對文宣唱故；
四、背文宣陳故；五、追記不忘故；六、思惟明審故。
後校量中，以多筆墨書寫一品中，乃至一句尚不得少分者，
顯其法門廣大故也。
三、受持時法多少中二：初一句總；後於日日下，別。
前中云於千二百年受持者，顯一部故也。
後別中十句，日日皆爾，一一皆是無數品，故知一部有十無數也。
一、聞持總持光明故，領受無數品；二、寂靜明故，
趣入；三、旋明故，普入；四、隨地明故，分別；
五、威德明故，普攝；六、蓮華明故，引發；七、
淨音明故，開演；八、空華明故，顯示；九、光聚明故，
增廣；十、海藏總持光明故，辨折無數品。 ^880a4

四傳授眾生中二：先明十類王及民眾來聽，可知。
後如是下正明為說法，於中二：先顯能說，
有四句：一樂示，二解釋，三稱揚，四讚歎。
後咸令下明利物中三句：一愛樂，二趣入，三安住。 ^880a44

五、謙己推勝中二：先謙己知一，釋法門名如前；
後如諸下，推勝知。
多中十一句：前十句別明，後一句總結。
前中，一、悟解行海發願脩行，入字是悟解義，
下同；二、悟解大願多劫住世；三、悟解眾生隨樂益；
四、悟解心海生力智光；五、悟解物根調化；
六、悟解嚴剎；七、懈悟解佛體常供；八、悟解法教而解悟分明；
九、悟解福業具明；十、悟解物言音說法。
後一句結勝所知，非己能斷。 ^880b4

六、指示後友中六：一、南行，如前可解；二、
六千由旬者，古德釋云：脩六度行故；三、
楞伽道邊者，向彼山之路次也；四、有一聚落者，
人眾所居也；五、名海岸者，南海之北岸也；
六、比丘名善住者，身住虗空，表內心住於真性故；
七、時善財童子下，念德瞻退，可知。
第二、住竟。第三、善住比丘脩行住善友中六：
一、依教趣求；二、善財童子下，正明問法；
三、時善住比丘下，正明答；四、善男子！
我唯下，謙己推勝中五：善男子！
從此下，指示後友；六、時善財下，眷德辭退。 ^880b20

就初中二：先念前所聞中十句：一、念指示教，
二、念所示法，三、念佛加持，四、念持法句，
五、分明悟解法海門，六、思法差別，七、悟解法界至深處，
八、頓悟解一切法性空，九、治淨法執，十、觀法空所從來處。
後正明趣求中二：先辨其所趣處，可知；
後見此比丘下，明見所趣人。
於中二：先見比丘空中經行；後無相諸天下，明諸異類眾各申供養。
於中十類：一、天，二、龍，三、緊那，四、摩睺，五、
脩羅，六、迦樓，七、羅剎，八、夜叉，九、梵王，十、淨居天。
二、明善財正問中二：初牒前所見；後作如是下，起後。
起後中二：先自述已發大心；後而未知下，正陳所問。
問中二：先十一句聞佛之法，後十句不捨諸法。
前中，初十句別問，後一句結前問復。
前中，一、起行，二、聚斂不令散失，三、務令具足，
四、於善知識數數聞法，五、漸使益廣，六、
括撮，七、令得至終，八、有垢治淨，九、審細再治，
十、盡所滯礙。後一句結前問復者，通前後兩數問故。
後十句一一皆云不捨者，於彼十法無蹔離心故：
一、見佛，常勤脩故；二、菩薩，同善根；三、佛法，
明證故；四、大願，普益生故；五、眾行，無疲厭故；
六、佛剎，普嚴淨故；七、佛力，見佛自在故；
八、於有為不捨，不住於有，示變化身；九、
聞法，受正教故；十、智光，悟解三世一故。 ^880b38

三、正答中二：先審問善財發心及能問法，
可知；後善男子！我已下，正述己所得。
於中三：初、顯所成解脫；二、若來下，明能成解脫方便；
三、知一切下，顯解脫業用。
前中名菩薩無礙解脫者，因位所得名菩薩，所作自在名無礙也。
方便中二：初明脩習；後即時下，彰得解脫。
其智慧光明即是無礙解脫之別名爾。
三、業用中三：初別明十二句無礙，次徵，後釋。
初中，一、知物心行；二、知物死生；三、知宿命；
四、未來劫事；五、知現在事；六、知言音；七、
決疑問；八、知諸根；九、隨應化時；十、知一切時分，謂剎那等。
剎那等者，仁王經云：九百生滅為一剎那，九十剎那為一念。
按俱舍等，謂時之最少名一剎那，一百二十剎那名一怛剎那，
六十怛剎那名一羅婆，三十羅婆名一牟呼栗多，
三十牟呼栗多為一晝夜，十一、知三世流轉，
十二、身遍往十方。
次徵意云何，以得此於諸法中無障礙故。
後釋意中二：先顯，由此解脫是無住等通力故，
可知；後善男子！我以下，轉釋於空顯通多種作用。
於中二：先總標，可知；後於虗空中下，別顯。
別顯中二十數：一行等無礙，二隱顯無礙，
三現身一多，四穿度，五加趺來往，六入地水，
七身出煙焰，八動地，九手捫日月，十高昇，
十一現香等大雲，十二於一念行過一剎乃至不可說不可說佛剎塵數剎，
十三於前所經剎中佛所聽法，十四於彼佛所各顯無量佛剎塵數身，
十五彼一身各無量佛剎塵數供雲。
所謂下，略列十種，可知。
十六一一如來下，聞受彼諸佛說。
十七一一國土下，彼諸國所有嚴事悉憶。
十八結十方，皆題此通。
十九如是一切下，明上諸剎中眾生見其身者皆決定得菩提。
二十隨彼彼眾生示同類身化。 ^880c30

四謙己推勝中二：先明謙己唯知一，後如諸下推勝知多。
前中名普速等者，謂為成就眾生行解證故，速疾普供法界佛邊也。
推勝多知中略明二十一句，前二十句別顯持菩薩戒，
始從大悲終至離垢，皆約持心行相以為其名，准釋可知。
末一句如是下顯非己知。 ^881a38

五指示後友中四：一國名達里鼻荼者，
此曰銷融，謂銷融謬解依教正知，從聖教生名生貴住也。
二城名自在者，既得生貴名自在也。
三善友名彌伽者，此翻為雲，謂智含法水廣利生故。
四汝詣下令問法。 ^881b2

六、時，善財童子下，念德、辭退、脩行、住善友竟。 ^881b10

第四、毉人彌伽生貴住善友中七：一、念前所聞；
二、漸次下，求友得見；三、時，善財童子下，
正明問法；四、爾時，彌伽告下，正明答；五、善男子！
我唯下，謙己推勝；六、善男子！
從此下，指示後友；七、爾時，善財下，重友悲辭。 ^881b12

初中十句：一、念前法門，思惟生勝解，悟解分明；
二、念佛力，三寶常存；三、歎真實，從貪所顯；
四、念善友恩；五、照三際平等；六、憶念救生願；
七、知有為性故；八、思諸性；九、嚴剎；十、不著佛眾。 ^881b20

二、求友得見中二：先明求覓；後乃見下，
明得見，可知。三、正明問中二：先明述已發心；
後而我下，正問。問中十二句：初二句總，
謂上句學，下句脩。
後別中，一、身雖勝轉，而心不依轉；二、得一性；
三、得離染心堅；四、拔苦無疲；五、明悟總持；
六、生大智用；七、顯力決明深義；八、念力悟異異法輪；
九、諸趣說法；十、智力決斷諸法義理。 ^881b28

四正明答中七：一審問發心；二善財言唯下，
答其已發；三彌伽遽即下，明歎發心，下座禮善財，
華香供讚發心；四善男子！
若有下，讚發心利益；五善男子！
應知下，讚菩薩所作難等；六彌伽！
如是讚下，明彌伽放光召眾說法；七彌伽！
於是下，答自所得法。
就初審問者，歎顯發心非率爾事，儻能實發世中奇特，
將欲顯敬令普智聞，故審問也。
二中直爾曉對，故言唯也。
三敬發心中，急下座禮善財，散種種華香供讚。
四讚發心利益中二：初讚成益，後所謂下釋前安隱。
前中二十二句，初一句總，所餘句別，應知發阿耨等十一字遍歷諸句。
由菩提心具三心故，佛種不斷也；具深直心故，
嚴剎也；大悲心故，成就眾生也；直心故，
達法性也；深直心故，悟解業種相性也；
深心故，滿諸行也；三心故，大願不絕；直心故，
稱實性離貪；深直心故，見三世相性，於諸法得勝解亦爾；
具三心故，諸佛護持，佛憶念亦爾，菩薩平等亦爾。
具此三心為世依故，賢聖護，梵王禮，天主供，
夜叉護，羅剎侍，龍王迎，緊那讚，世主稱，令物普安。
後釋前安隱中十一句：一捨四惡趣，二出八難，
三斷人中貧窮因，四生天樂因，五遇善友，
六聞持正法，七發大心，八發亡相大心，
九見菩薩行路，十於菩薩智悟解分明，十一安住十地。
五讚菩薩難中二：先標；後為一切眾生恃怙下，釋。
前中四句：一所作難，謂興物為依故；二難出，
謂待機感故；三難值，謂非薄福能遇故；
四見者倍難，謂見菩薩所見處故。
後釋中十七句，一一句具前四難，或分為四：
初七句釋前所作難；次三句釋難出，謂智光出過眾星燈，
大小光德高出眾山，菩薩與二乘比德亦爾；
次二釋難值，謂薄福未合受榮，故不得見王及將，
若遇菩薩，必成行德；後五句釋見菩薩所見，
必聞法生信，免漂度有也。
六彌放光中二：先明放光集眾；後彌伽大士下，
明為說法，令聞者不退菩提。
言輪字品者，本疏云：日照三藏解云：輪有多義，
略顯三釋：一約字相，楞伽中字輪圓滿，
猶象跡故；二約所詮，盡理周備，如輪滿足；
三約業用，所言不虗故。
如文，可知。七答己所得中二：先明遽昇座所以。
敬重法人，故遽下座，却禮善財，令顯師資之禮；
還為敬法，昇座方說。
後善男子下，正明得法。
得法中二：先標法名，謂妙音陀羅尼；後能分別知下，
正釋，謂能分別知名妙，諸天等語言名音陀羅尼，彌伽智中總持此故。
餘並可知。 ^881b42

五謙己推勝中二：初謙己知一，後如諸下推勝知多。
前中十四句，先十三句別顯，末一句結非己知。
別中施設者，威儀也。
究竟者，終畢也。上句者，勝句也。
上上句者，勝中之勝故。
字輪際者，輪如前釋，際者即邊際字，輪之極處故。 ^882a24

六指示後友中二：先顯名等，後汝詣勸令問法。
前中聚落義如前。
名住林者，具眾德以建立故。
長者者，年耆德艾事長於人故。
解脫者，於自所得法門業用無礙故。
後勸問中四句可知。 ^882a34

七、深重善友瞻戀辭退生貴善友竟。 ^882a42

第五、長者解脫方便具足住友中七：一、
念前所得法；二、漸次遊行下，明依教趣求；
三、既得見已下，正明問；四、爾時，解脫長者即入下，
正明答；五、善男子！
我唯下，謙己推勝；六、善男子！
從此南剎下，指示後友；七、時，善財童子下，戀德悲辭。 ^882a44

就初中，四十一句分二：前十一句正念先所得法；
後誓願下，三十句自勵其心，令依所教。
前中，初一句總標前法門名字，後十句別。
別顯中，一、深悟解語言，二、念知難知行之加行，
三、觀離過心，四、成照益善根，五、能發心淨，
六、磨礪攝生智，七、堅牢廣志樂，八、任持勝志樂，
九、淨德信解，十、思菩薩脩行心。
後自勵中，初十句堅志護持；次十句了差別境，
即無差別；後十句了身心入境，境入身心。 ^882b6

二依教趣求中十二年者，古人釋云：脩自分勝進各六度行故。
城等釋名竝如前顯。 ^882b22

三正明問中四：一設敬儀中三：初自度獲利，
次徵，後釋。釋中有標、顯、結。
標結可知。顯中十句：難出現者，明解菩薩道者世間希出故；
承接者，承近接納故；喜悅者，常順教命故。
餘准可知。二述已發心中三：初正述先發心；
二為欲事下，明發心所為；三聖者！
我今下，明為前所為作意業等心；三我聞聖者下，
讚能誘誨諸菩薩；四唯願下，正請宣說。
初中可知。二述已三中，先亦可知。
二發心所為中三十一句，於中分四：一前十三句，
欲窮盡佛寶境界故；二為欲聞下五句，
欲窮盡法寶境界故；三為欲與一切下五句，
欲窮盡僧寶行願故；四為欲得下八句，明欲窮盡十藏故。
一一並准釋可知。
三句為前所為中十句：初一總，餘九別。
並亦可知。三讚能誘誨中二：先總舉，後示意；
道路下，別顯。別顯二十七句分三：初三句，
指示脩行方便要法；二令除下十三句，
令離過患；三令其速下十一句，令獲利益。
一一准釋應知。四正諸說中二：先一句標，後四句略請。 ^882b26

四、正明答中三：初、明入定；二、爾時解脫長者從三昧下，
明出定；三、告善財下，述己所得法門。
初中三：先、明定所依因緣，有三：一、過去自善根為因，
二、佛神力為緣，三、文殊念力為緣。
二、即入下，明定名。
名普攝一切佛剎無邊旋陀羅尼者，謂攝多剎，
隨智而持，所轉攝在能轉智中，名總持也。
三、入此三昧已下，明定業用。
於中，初、明身內現佛三世間身；二、或於一世界、
處下，現八相成道；三、善財童子！
悉能下，明善財入彼身所顯剎中佛所聽法。
二、明出定者，定事訖故，將欲說法故，定無言說故。
三、述己所得法門中三：初、明解脫名體；
二、善男子！我出、入下，明其業用；三、善男子！
當知菩薩下，勸脩令入。
初名如來無礙莊嚴者，是現果德定，故名如來也。
無礙者，本疏有四義：一、一切如來各具無礙莊嚴故；
二者、一一如來互遍無礙故；三、一切如來莊嚴悉入此長者身內故；
四、長者徹見十方佛海。
今更助一釋，謂此三昧力能令得者見十方佛及國土眾會，
出入皆無障礙故。
二、明定業用中二：初明見十方各一佛；
後善男子下，總結見十方各十佛剎塵數佛。
前中，初一總標出入此定時；後即見下，別明見十方佛及道場眾會。
後總結見多佛中四：一、總標佛數；二、彼諸下，
標見佛不待往來；三、我若欲下，明欲見諸佛。
欲見即見，如前不待往來，略列九佛。
四、釋見不待往來所由，云：知佛及自心如夢故，
如水影故，如幻故，如響故，所見由心故。
三、勸修令入中二：先舉所作得法；後如是下，明所作之因。
前中十一：初一句總舉；後淨諸下，十句別顯。
後明作得之因中二：先一句云一切皆由心者，
總標；後是故下，別辨。
辨中十句：初云扶助者，相資故。
怛蕩者，寬平故。知證潔自者，牢徹故。
鈍淨，不雜也。解易，可知。 ^882c12

五、謙己推勝中二：先謙己知一；後如諸下，推勝。
知多中十三句：初十二別顯；後如是妙行下一句，總結非己所知。 ^883a22

六指示後友中三：先顯處，次彼有下辨友，後汝詣下明遣問法。
初中云閻浮畔者，此洲南際故國名梵音，此所未詳。
二善友海幢者，智慧深廣故如海也，解行高出眾歸故如幢也。 ^883a28

七、時善財下，戀德悲辭於友，有九事：一、
憶念依位，二、承事，三、恭敬，四、由得佛智，
五、不盡逆，六、無諂誑，七、常隨順，八、慈母想，
九、慈文想。第五、住善友竟。 ^883a36

第六、比丘海幢正心住善友中九：一、念前長者教；
二、漸次下，依教趣求；三、周遍求覓下，海幢入定；
四、善財讚言下，讚定業用；五、聖者下，問定名；
六、善財童子言下，問定境界；七、善男子！
我唯下，謙己推勝；八、善男子！
從此下，指示後友；九、時，善財下，戀德辭退。 ^883a42

就初數中有十三句：一、正念彼教故；二、
觀察；三、憶念；四、思惟；五、深入，謂深悟解；
六、趣向；七、明見；八、解了；九、分別；十、思惟，
謂再審所由；十一、了達；十二、脩行；十三、發起。
並顯可知。 ^883b4

二、依教趣求中，至其國境邊，亦此洲南際，如前解。
古人釋云：所以得般若，是六度之後邊，故云畔也。 ^883b12

三、海幢入定中，曲有五門：一、定名；二、從其足下下，
明定業用；三、海幢比丘下，於身毛孔出光明網等；
四、善財一心下，思彼入定；五、如是住立下，明其出定。 ^883b16

初中定名入滅受想，故云離出入息無別思覺身安不動也。
一定業用者，皆是定加行時發願力也。
於身所現有十四處：一足下出長者等，明脩行之初以施為首。
二從兩膝出剎帝利等眾，以愛語同事攝生。
三從腰出仙人者，以此不信宿因乃信導餌，
得蹔延年將之為道，此既信中途外緣不信本因故。
從腰出仙者，此顯離染欲故，隨應為說梵行法也。
淮梵本中此是齊輪出仙也。
故梵經云#CB04644;髀曼荼羅，此云齊輪也。
向若是腰即合云迦胝，故是誤也。
四從脇出龍者，以龍之業用多以膊脇之力，
今隨慣習所作相似化導，故雨諸香華等。
五從#CB05577;室唎#CB01998;搓中出阿脩羅者，
室唎#CB01998;搓相是出世中奇勝，
脩羅能現幻術，是雜類中奇勝也。
此顯大力降魔震搖山海等故。
六從背出二乘者，由彼與大乘相背故也。
七肩出夜叉等者，現大筋力者，背樘肩努膊，
今欲現此筋力而化，故從肩出也。
雖顯種種可畏之形，多以守護眾生及諸賢聖之業。
八從腹出緊那乾闥王及女，各隨所能奏樂為供歌讚三寶。
九從面門出輪王眾行十善化。
問：女色不施，此何許 ^883b22

答：此約十善但斷耶婬白衣五戒，非授入道緇服者也。
十、從目出日輪者，目能照用同日光故，
隨其照用作諸利益，謂照地獄離苦故、
幽闇得明故、捨愚闇等故。
十一、從眉白毫中出帝釋眾，表於佛正法純信清白，
常以正法化自天眾，或彰福力慧力乃至成顯眾生事業。
十二、從額出梵王眾者，額在身之高處故，
梵王居在色初禪故，以色相威儀美音利世勸佛轉法輪等。
十三、從頭出菩薩，說十度法門隨所應化。
十四、頂出佛身者，顯最尊高故。 ^883c10

於中二：先總明三業；後為一切下，別顯語業。
前中二：初一句總標；後其身下，別明三業。
三業中，初身業有三句：一、相好莊嚴；二、
威光熾盛；三、光照十方。
二、語業一句，妙音滿法界；三、意業現通。 ^883c28

後別顯語業中二：先一句總標，後所謂下三十二句別顯，末後一句總結周遍。
初標，可知。二、別顯中分二：前十二句為諸菩薩說法，後二十句為諸眾生說法。
前中，一、普知平等法者，觀等覺菩薩普知諸法一性平等，速成妙覺故。
二、入普門法者，勸灌頂菩薩學佛十種智三世平等，謂於智所緣皆普悟解分明故。
三、普莊嚴法者，勸法王子菩薩學知法王處善巧、
法王處執度等，於彼境界悉遍學知，為莊嚴故。
四、堅固山法者，勸童真菩薩學知佛剎乃至一剎那中供多佛等，
於此知見不可改易，故云堅固。
梵行高峻，喻名為山。
五、海藏法者，勸不退菩薩學十種廣大法，
謂於法界德相一一境界包攝色心等大小一多，
即在等無#CB01002;無盡，故海藏法復名廣大海。
六、普境界法者，勸正心菩薩學知一切法無相無體等，
標十以顯無盡，是普境故。
七、自性門法者，勸方便具足菩薩知眾生自性無邊無量，乃至知眾生無自性故。
八、隨順世間法者，了知眾生及器行果，隨順說故。
九、普悲愍法者，勸脩行菩薩學觀眾生及法界、
四大、三界，於中遍起悲愍。
十、積集藏法者，勸德地菩薩學誦習多聞，乃至遠迷不動等。
此中若誦行等，皆有脩習生德之義，故名積集藏。
新學即是創治心地，發利益等十心也。
十一、攝眾生法者，勸初發心菩薩學勸供佛，
樂住生死，主導世間，故云攝眾生法也。
十二、無盡境界普現前法者，勸信解菩薩勝進脩行十種信心，
觀彼境界，令增勝分明，故曰現前。
信是解資，故名信解也。
問：准此處文，十住滿後，即到坐道場菩薩等覺之位。
不爾，何故不說十行等耶？ ^883c34

答：此即顯法性大宗，約位上下相融攝義，廣如上懸談第九顯義門說。 ^884a40

後二十句為眾生說法中，為色界說普門法者，
彼著色身為謂自勝，今令普觀無色法故。
二、普藏法者，慈生梵世宿習多慈，雖憐不普唯己眷屬，
今為說普，普生廣福故。
三、為大自在天說生力法者，謂此天王智力自在，
一念能知大千界中雨滴數更無勝者，
今勸求佛智力，故云生力也。
四、為魔眾說心幢法者，此他化自在天攝，
謂說慈心如幢降諸魔眾，故名慈心為幢也。
五、為化樂天說淨念法，謂彼天自化樂受用，今還隨說自念淨法故。
六、為兜率天說生定法者，謂於出世法生喜足意故。
七、為夜摩天說歡喜法者，為說應機合時之法令歡喜故。
八、為忉利天說疾莊嚴虗空界法者，謂居天以嚴空界為奇故，
說福智嚴法性空界故。
九、為夜叉說歡喜法者，謂夜叉、羅剎多現可畏恐怖之形，今為說眾生見形令歡喜法也。
十、為乾闥婆說金剛輪法者，此類事王不得自隨喜，
為說得自在法，謂持呪者作金剛曼荼羅，
或凡欲作法悉得自在，此亦如是，故名也。
十一、為阿脩羅說大境界法者，謂此類自恃身貌長大起於高慢，
今為說佛身相周遍法界，故名大境界法也。
十二為迦樓羅說無邊光明法者，謂此鳥但能觀一洲四大海，
照見諸龍知有離命，今為說佛智光明照法界眾生，悉知根欲性等故。
十三為緊那說一切世間殊勝智者，此類以世歌樂為殊勝伎能，
今隨彼根說出世勝智。
十四為人王說無樂著法者，世間諸王多著欲樂，今隨其病說無樂著。
十五為龍說歡喜幢法者，諸龍多患三苦逼，
今為說其離憂苦法，故云歡喜幢。
十六為摩睺羅說大休息法者，此類蟒身為性毒惡，
今隨病為說令止息惡毒，故云也。
十七為地獄眾生說正念莊嚴法者，謂彼眾生眼見苦具身為苦逼，
惶怖心亂無暇正念，今為說法令心安正，此即為莊嚴也。
十八為畜生說智慧藏法者，因為說法令彼捨患生智故，此所說法即名為藏。
十九為閻羅趣說無畏法者，彼界常以熱鐵融銅為其所食，
今為說其離彼炎畏，故云也。
二十為厄難眾生說普安慰法者，謂諸厄難者若身若心晝夜憂苦，
今為說其身安心樂法，故名也。 ^884a44

末後一句總結，周遍可知。 ^884c16

三、海幢身毛孔出光網中六：一、能現光毛孔，
二、光網數，三、光色相，四、光莊嚴，五、光境界，
六、光事業滿法界。
四、思彼入定中十句：初一總，餘九別。
總中，由見善友前定業用，思見出定，欲有啟問，故渴仰也。
別中，一、憶前定用，二、思得彼定人，三、思定利生，
四、思定普嚴依正勝境，五、思定嚴法界智，
六、思得定佛加智，七、思定生無#CB01002;用神力，
八、思定加行願力，九、思定能增行力。
五、明出定中二：先顯立住，思察所經時分；
後過此下，正明出定。
前中，始一日夜，乃至六月六日，本疏釋云：是第六住故。
後明出定者，利益事訖故。 ^884c20

四讚定業用中有四十一句：前十一句標勝，後所謂下二十句出因。
前中初一句總，餘十句別。
別中，一近而不知頂故，二稱法界故，三分齊難量，
四力用叵測，五光用無變，六嚴事數多，
七力勢不可止，八所緣無二，九照用普遍，十益物無窮。
後二十句出因者，通顯前十各由此因，故曰甚深等。
一離貧苦，二離地獄苦，乃至能令安住一切智智境界中，並文易可知。
於中第八有本云能令增長有為樂故者，
今勘梵本乃晉朝經，皆云能令厭離有為樂故。 ^884c40

五問定名中二：先問，後海幢下答。
答中二：先答定名，後善男子下答得定所由。
前有三名：一普眼捨得者，以平等慧照法界故。
捨者障無不盡故，得者理無不證故。
二名般若等者，以離垢慧光照淨境故。
三名普嚴等者，以淨善根為方便莊嚴智慧故。
後答得法所用中二：初得三定，後得此下明得眷屬三昧也。 ^885a10

六、問定境界中二：先問；後海幢言下，答。
答中有二十三句，明於諸剎、佛、眾生境無所障#CB01002;。
初一句總；後了知下，別。
別中分五：初六於剎無障礙，謂：一、了知；
二、往詣；三、超過；四、莊嚴；五、脩治；六、嚴淨。
二、有十句明於佛境無障礙：一、見佛；二、
觀佛威德；三、知佛自在力；四、證佛廣大力；
五、入佛功德海；六、受佛妙法；七、入佛法脩行；
八、證佛轉法輪平等智；九、入佛道場眾會；
十、觀十方佛法。三、有二句於眾生無礙：
一、大悲攝生；二、大悲充滿。
四、有一句見十方佛無厭足。
五、有三句於眾生境無礙：一、入眾生海；
二、知眾生根海；三、知眾生諸根差別智。 ^885a22

七謙己推勝中二：先謙己知一，後如諸下推勝知多。
前中如前釋。後知多中有二十一句，前十句顯彼勝者所知，
後而我下明非己能知。
前中十句成五對：一智悟巧化遍法界淨，
二了達多剎諸趣根欲，三知蘊諸法入無礙定，
四起無漏通善說無已，五巧演地義與物為依。
後而我下顯非己知中有十一句：初妙行者，
利他善巧故；三所行者，自所脩故；六入要門者，
悟解旋澓義處故；八道分者，行位故；九十心境者，知他心境故。
餘並可知。 ^885a44

八、指示後友者，中三：一、處，二、善友，三、令聞法。
初中海潮者，善友住處近南海北岸，潮所至處表不退住，中二利行不失限故。
林名普莊嚴者，依正二果皆殊勝故。
善友休捨者，梵本正云呼舍羅，此曰希望，
亦云意樂，亦云滿願，謂隨諸眾生來求法者，皆遂希求滿其願故。
三、令聞法，可知。 ^885b14

九念思辭戀中二：先述得益，後五體下正辭。
前中十一句：初一總舉，次九正明獲益，後一結益歡喜。
後正辭中十三句可知。
第六住竟。 ^885b26

第七、優婆夷休捨不退住善友中七：一、
念前善友教謙思；二、漸漸下，依教求覓；
三、爾時，善財童子入下，明見友問法；四、
休捨告言下，正答所問；五、善男子！
我唯知此下，謙己推勝；六、善男子！
於此南方下，指示後友；七、時，善財童子頂禮下，念思悲辭。 ^885b32

就初中二：先念教詔思，得見解增明，故云蒙力等。
於中四句：一、蒙力；二、蒙教；三、念語；四、深愛樂友。
後作是下，念因善友展轉利益。
於中五句：一、令見佛；二、令聞法；二、令益勝行；
四、令普見真佛體；五、令得成佛華。 ^885b42

二、依教求覓中二：先明至前所指處，前已具釋；
後眾寶下，二：先明外人物嚴；後時休捨下，明正報嚴。
前中二：初明依報嚴；後百萬天子下，明有情嚴。
前中有八段：一、寶壚周繞有一句；二、一切寶樹下，
明眾寶樹嚴；三、其地下，明地殿堂等嚴；
四、園中復有下，明宮殿、地柱、樓閣及宮殿十寶華座嚴；
五、園中復有下，眾寶帳嚴；六、有百萬大寶網下，
眾寶網嚴；七、有百萬大光下，眾摩尼寶光嚴；
八、常雨百萬嚴具下，明香華纓等雜供養嚴。
後明有情嚴中三段：一、天子；二、采女；三、菩薩。
後明正報嚴中二：先明正報受用嚴；後其有見此下，明業用益生。
前中，金座、珠冠、寶釧、寶網嚴，寶璫、寶纓眾敬，
十方欲、色界天及人、非人來敬。
後益生中十五句：一、除病；二、滅惑；三、拔見；
四、摧障；五、悟解大用；六、增善根；七、分明悟解智方便；
八、總持方便；九、定方便；十、大願方便；十一、
行方便；十二、福方便皆現前；十三、心廣；
十四、具通；十五、身普遍至。 ^885c2

三、見友問法中二：初明見友，可知；後往詣下，
正明問法，中二：初自述已發心；後而未知下，正發問。
辭並易了。 ^885c34

四、正答中八：一、自述唯得一法；二、若有見下，
顯益物；三、善男子下，明難得見；四、善男子下，
究竟益物；五、善男子！
東方下，德高感佛，佛恒不離；六、善男子！
我此下，明同行眷屬及餘利物。
七、善財白言下，問發心久近中二：先問，
先發心時；後善財言：聖者下，問當成佛時。
前中二：先問，可知。
後益中三：初、略顯從燃燈佛等前十佛；
二、善男子！我憶下，明過去多劫多生，經三十六恒沙事養，
聞、授、脩行；三、善男子！
菩薩下，明發心限量難知。
於中十一句：一、充滿一切法界故，謂此心無有少分色心時、
處等，一切境界不遍故；二、悲心，普入世間故；
三、大願，畢法界故；四、大慈，普覆物故；五、
一切時、處中脩行故；六、定力，令道不退故；
七、陀羅尼力，住持世間故；八、智光力，證入三世平等性故；
九、通力，普顯於一切剎網者，謂凡於一剎種中有二十層，
於中一一剎皆三重，展轉遞繞，遙觀如網故；
十、顯力，一、普令一切悉解故；十一、淨身，悉遍一切佛剎故。
八、善財言：聖者下，問當得成佛時中，先問，後答。
答中三：初、不為限齊故發心；二、欲教化、
調伏下，正為作無限齊事故發心。
於中各有十四事，相翻可知。
三、是故，善男子下，但然脩行無有限齊，不答成佛問。
若爾，豈竟無成？ ^885c40

答：只此無成方是成佛意，以無所得得菩提故。
五、善財童子言下，問答解脫名離名憂。
安隱幢者，大心多劫盡苦無憂，懃脩正行心安無倦，德高眾歸故名為幢也。 ^886a32

六、善男子！我喻下，謙己推勝。
前中，謙唯知一。後如諸下，推勝中十一句，
前十正顯勝者所知，後而我下一句彰非己知。 ^886a40

七、善男子！於此下，指示後友中三：初、處那羅索者，此云不懈墮。
二、善友名毗目瞿沙者，具稱應曰毗沙摩烏多羅涅槃瞿沙。
言毗沙摩者，此云無怖畏也；烏多羅者，
上涅槃也；瞿沙者，出聲也。
謂此善友常為眾生出增上無怖畏聲。
三、汝諸下，令往問法，可知。 ^886a46

八、時，善財童子下，眷德辭退中三：初正明辭儀；
次作是下，顯善友處，有十種難，可知；末一句正辭。
第七、住竟。 ^886b8

第八仙人毗目瞿沙童真，住善友中八。 ^886b14

一、念前友教思惟作意，於中十二句：初二句順前脩行法，後十句依彼生增進心福慧等。
初二可知。後十中：一、增福心，二、增見佛，
三、出生佛心，四、增願心，五、見法心，六、照法實性心，
七、散障心，八、法界無闇心，九、淨意寶心，
十、摧魔心。 ^886b16

二、依教求覓中二：先至國；後周遍下，見。
依果可知。 ^886b26

三、時善財下，明見正果。
於中二：先明領眾及服飾，後明見。
善財見已下，設禮讚友。
讚友中十一句：初一句總標，後十句別顯。
標中云真善知識者，如前已釋。
釋真實道者，實教大乘故。
夷險道者，善惡道，亦生死、涅槃二道故，
大悲海潮故，不失時故。
餘文可知。 ^886b28

四、作是語已下，問法中三：初、設禮；二、述已發心；
三、而未知下，正問。 ^886b38

五、時毗目下，時答。
答中四：初、讚發心所為；二、時諸化下，敬養發心；
三、住如是下，顯發心當果；四、時毗目下，正答所得法。
初中二：先總告；後此童子普施下，正顯。
顯中十一句，文易可知。
二、敬養發心中，先外物供，後內身供。
三、讚當果中二：先十四句別明時；後時毗目下，結讚當果。
前中，滅苦蘊者，絕行蘊故。
破無明闇者，斷無明住地惑故。
福德輪園者，功德滿足故。
顯淨智日者，大智圓明故。
開示善根法藏者，示法苦樂，令避龍故。
後結讚當果中二：先通顯一切；後此善男下，別指善財。
四、正答得法中二：先述己所得法門。
名無勝幢者，此住勝進，應勸學知於器世間動轉，
觀詣遊等，超過前住，彼莫能逾，故曰無勝。
又應勸學受諸佛說法，顯自在用，大音遍吼，
事養多佛，由此降伏耶論異道，使歸從故，如帝釋幢也。
或此能降伏外道耶小，彼莫逾此，亦曰無能勝幢也。
二、善財白下，問境界中二：先問；後時毗目下，
神力加持，今自證見。
於中五：一、仙人摩頂執手；二、令善財自見身往十方佛剎，
數剎見彼佛會，聞佛會彼說，達其文義無雜，
又知十種化眾生法；三、爾時，善財下，明為十種法門，
照得十種三昧，可知；四、時彼仙人放下，
善財自見在本處；五、仙人問善財下，問答定中所見。 ^886b42

六、仙人言下，謙己推勝。
推勝中二十一句：初十句明彼勝者所能得，後十一句顯己不能知。
初一句總舉，餘十句別顯。 ^886c36

七、善男子！於此下，指示後友。
於中三：初處，次人，後令往問法。
處中聚落名伊沙那者，此曰長直，謂此處里巷逕迂延永也。
人中名勝熱者，處五熱身中不為所因，
非只安然無患，亦乃成於勝行，故令問中可知。 ^886c42

八、時，善財下，念德辭退第八住竟。 ^887a2

第九、婆羅門勝熱法王子住中十二數：
初、明得前解脫力用；二、念善下，依教趣求；
三、時善財童子下，正問；四、婆羅門言下，
授自所行；五、時善財下，生疑念；六、作是下，
諸梵天等勸；七、爾時，善財聞如是下，生悔過心；
八、爾時，善財下，依前教命，登山入火；九、善男子！
我唯下，謙己推勝；十、善男子！
於此下，指示後友；十一、汝詣彼下，令往問法；
十二、時善財下，戀德辭退。 ^887a4

初中二：先一句明得前解脫力用，後三十句明彼解脫光照任持力用。
於中分三：初六句明所得：一、得佛神力，
二、菩薩法門通智，三、菩薩定慧用，四、時定慧用，
五、知境依想定慧用，六、得了俗慧用。
二、次十二句依前所得用而起：一、現身，
二、說法，三、照境，四、聞法忍受，五、了法性，
六、能脩行，七、求佛智不退，八、得十力用，
九、求法無厭，十、脩行悟佛境，十一、誓嚴，
十二、願淨。三、後十二句明知剎度生成行。
於中，初三句標三章，後九句各別顯。
於中，初六句以無窮智知世界境界，了菩薩行；
後三句以無性心度生，了菩薩行。 ^887a18

二、依教趣求中二：先明至處，後顯見人登刀山入火聚。 ^887a38

三、時善財下，述自發心問菩薩道。 ^887a42

四、婆羅門言：下令善財依婆羅門登刀山入火。 ^887a44

五、時善財下，生疑念。
於中二：先總，後別。
別中二十一句分三：初十二句惜身難得，
不得可輙捨；次此將非下三句，正明可疑之狀；
後而欲下六句，顯作留難行相。 ^887a46

六、梵天等勸中有十三眾，悉述己為勝熟，
隨應說法，獲其利益：一、梵天眾；二、魔眾；
三、自在天眾；四、化樂天眾；五、兜率天眾；
六、三十三天眾；七、龍王眾；八、夜叉王眾；
九、乾闥婆王眾；十、阿脩羅王眾；十一、迦樓羅王眾；
十二、緊那羅王眾；十三、欲界諸天眾。
就初眾中四：一、勸不生疑；二、今此下，讚彼德用。
十句：一、得定光；二、發懃勇；三、度生無倦；
四、斷渴愛海；五、截見網；六、燒惑薪；七、照惑林；
八、斷盡死怖；九、壞世障；十、放法光，皆言欲作；
三、善男子下，自述耶見；四、見婆羅門下，蒙化除疑。
二、魔眾中三：一、散寶供養；二、告善財下，
讚彼德用；三、我與下，顯彼化力。
三、自在天眾中三：一、散華供養；二、作如是下，
讚彼德用；三、即與下，顯彼化力。
令得八種自在者，取作由己，皆遂志故。
初心者，慈悲等故。
受生者，出入住胎明了故。
業障者，速能離故。
嚴具者，能示現故。
長短者，延促任意故。
佛法者，明了文義故。
餘並可知。四、化樂天王眾中三：一、天樂供養；
二、作如是下，讚彼德用；三、即與下十三句，明聞法獲益。
五、兜率天王眾中三：初雨香供養；次作如是下，
述彼德用；後共詣下，聞法得益。
六、三十三天王眾中四：一、雨天華供；二、
作如是下，述彼德用；三、共詣下，聞法樂菩提；
四、又善男下，述怖發心。
七、龍王眾中二：初、雨香華，奏天樂為供；
二、作如是下，讚彼德用，有十句：一、光照處所；
二、離沙怖；二、離鳥怖；三、滅患；四、身涼；五、
心無垢；六、聞法解；七、厭其趣；八、悔障；九、
發大心；十、住果智。
八、夜叉王眾中三：初、雨諸供，供及善財；
二、作如是下，讚彼德用，於中三：一、身及眷屬并羅剎、
鳩槃等生慈心；二、不害物；三、不樂自宮；
三、即與不聞法發心。
九、乾闥婆王眾中二：初、讚婆羅門德用，
於中二：先光照住處；後受多快樂；後是故下，明聞法發心不退。
十、阿脩羅王眾中三：初、明禮敬；二、作如是下，
讚彼德用，震動宮海地，令捨憍逸；三、是故下，聞法利益。
十一、迦樓羅王眾中三：初、明勇力持王化形在空；
二、嗢如是下，讚彼德用，放光照宮，震動恐怖；
三、是故下，聞法利益。
十二、緊那王眾中三：初、讚彼德用，於中三：
一、明諸聲出處，謂宮中諸樹等；二、善男子下，
明比校數多；三、善男子下，聞法利益。
十三、欲界諸天王眾中二：初、明妙供養供；
次、唱如是下，讚彼德用，於中三：一、光照地獄；
二、我等下，見光生信；三、從彼下，還生彼天；
後為知下，明聞法利益。 ^887b6

七、生悔過中三：初、明善財聞上十三眾所說，
以勸曉歡喜；二、唱如是下，請恕疑心；三、
時婆羅門下，顯無疑獲益。 ^887c34

八、依前教命中三：初、登山入火；二、未至下，得益。
益中二：先明暫。始到火時，得善住定者，善能安住焚惑性故。
後得靜樂通定者，得離諠適悅定，起無#CB01002;用故。
三、善財下，讚其定緣。
逆順翻顯，故曰甚奇。 ^887c40

九、謙己推勝中，謙己唯名菩薩無盡輪解脫者，
謂以精進誓願，如風輪轉住諸行，不令退轉故。
推勝有三：初總云大功德焰者，即福之慧，
能燒我見故；次必不下六句，別顯；後而我下一句，結自所不知。 ^887c48

十、指示後友中，師子奮迅者，如上具顯。
童女名慈行者，善知眾生受生等十種行故，起慈饒益行故。 ^888a8

十一、汝詣彼下，令問法，可知。 ^888a12

十二、時，善財下，戀德辭退。
第九，住竟。 ^888a14

第十童女慈行灌頂住善友中八。 ^888a16

初念前善友恩生極尊重意中有二十四句，
此即總句，後皆別顯。
於中一、廣淨解，二、念我，三、求智，四、願見佛，
五、觀法，六、無礙智常現，七、決了法實際，
八、常住際，九、剎那際，十、如空際，十一、無二際，
十二、無分別際，十三、義無障際，十四、劫無壞際，
十五、佛無際際，十六、於佛心無別，十七、
破想網，十八、離執，十九、不取佛眾會，二十、
不取淨國，二十一、知生無我，二十二、知聲如響，
二十三、知色如影。 ^888a18

二、依教趣求中二：初、至彼城推覓；二、善財入已下，
見彼依果，可知。 ^888a34

三、其慈行童女下，明見正報，聞法可知。 ^888a38

四、時，慈行下，正答。
答中二：一、令善財觀其宮殿。
於中二：先總顯；後周遍下，別顯。
別中二：先明能現壁等諸事，初有十一句；
後走見下，明所現一切佛從發心至佛果事；
二、爾時，善財下，明善財意問，童女懸領以言答。
答中三：先、答法門名；二、答本得法處；三、答得法時入方便名。
般若普莊嚴者，慧心如空，福德成滿故。 ^888a40

五、善財白言下，問境界中二：先問；後童女答言下，正顯。
顯中二：初總答，謂入此門思惟等時，得普門總持故；
後所謂下，別明。明中有一百二十句總持，
分為十段：一、初八理事總持；二、福德下十門，
明願行持；三、業不下十門，明業持；四、三昧下六門，
明定用持；五、心海下五門，明知他心持；
六、知眾生下十二門，明知所化持；七、大悲下十五門，
明能起化持；八、世界下十七門，明知世界持；
九、見諸佛下二十五門，明佛海自在持；
十、菩提心下十二門，明知菩提心因、果、
行、願、智、淨等總持。 ^888b4

六、謙己推勝中，謙己可知。
推有十五句，明推勝者能知，末句結已不知。 ^888b24

七、指示後友中，三處人可知，令問法可知。 ^888b28

八，仰德辭奉可知。
第十，住竟。續華嚴疏刊定記卷第十五
 ^888b30
