
other:: 宗門拈古彚集卷第九
collector:: 古杭白巖嗣祖沙門　淨符　彚集
△南二 ^51b9

池州南泉普願禪師〔南二馬祖一嗣〕因東西兩堂爭猫兒。
泉見乃提起猫曰。
道得即不斬。眾無對。
泉便斬之。趙州自外歸。
泉舉前語示之。州乃脫草履安頭上而出。
泉曰子若在即救得猫兒。 ^51b11

保福展云。雖然如是。
也只是破草鞋。 ^51b19

翠巖芝云。大小趙州祇可自救。 ^51b21

雪峰存問德山。南泉斬猫意旨如何。
山以拄杖便打趂出。
復召云會麼。峰云不會。
山云我與麼老婆猶自不會。 ^51b23

大溈智云。南泉據令而行。
趙州見機而作。雖然如是。
未免掛人脣吻。大溈要與南泉把臂共行。
遂拈拂子云。若道得即奪取去。
眾無語。乃云。啼得血流無用處。
不如緘口過殘春。 ^51b29

中峰本云。南泉劒為不平離寶匣。
趙州藥因救病出珍瓶。
然雖慶快一時。爭奈古佛家風掃土矣。 ^51b37

報恩秀云。正當恁麼時。
盡十方世界情與無情一齊向王老師手中乞命。
當時有個漢出來展開兩手。
不然攔胸抱住云却勞和尚神用。
縱南泉別行正令。
敢保救得猫兒。 ^51b41

愽山來云。生擒活捉。
王老全提。起死回生。
趙州手段。救得救不得總不干他事。
且道節文在什麼處。 ^51c4

鼓山賢云。南泉據令廓爾無前。
兩堂祇得拱手而聽。
趙州雖能超出。怎奈也祇在刀下全身。
老僧當時若在。却不恁麼。
待道道得即不斬。
但云兩堂未爭時和尚又作麼生。
管取王老師束手入方丈有分。 ^51c8

愚庵盂云。還識南泉麼。
他是生銕鑄就渾剛打成。
要向驪龍頷下摘珠。
阿修羅手中奪印。
趙州老漢雖善來機。
也是得張白狐裘脫秦虎口。
這兩堂是蘇秦張儀。
祇麼投秦入趙。豈知天然王道寧可以口舌勝耶。 ^51c18

百丈雪云。趙州戴草鞵而出。
雖曰據欵結案。也是賊過後張弓。
子若在却救得猫兒。
雖謂重賞之下必有勇夫。
爭奈憐兒不覺醜。
山僧看來。二俱有過。
好各與三十棒。山僧與麼批判。
也要諸方檢點。 ^51c28

龍華體云。其父攘羊而子證之。
南泉趙州其謂歟。
汝適來若在即救得猫兒。
咬牙封雍齒。滴淚斬丁公。 ^51c36

吳聖玉云。南泉據虎頭。
趙州收虎尾。死猫兒却被二老弄活。
爭奈他兩堂雲水一死不再活。
如今要得活麼。擘開眼云猫。 ^51c42

南泉謂僧曰夜來好風。
僧亦曰夜來好風。
泉曰吹折門前一株松。
僧亦曰吹折門前一株松。
又謂一僧曰夜來好風。
僧曰是什麼風。泉曰吹折門前一株松。
僧曰是什麼松。泉曰一得一失。 ^51c48

昭覺勤云。大凡酬唱隨機著眼。
辨龍蛇。別緇素。所謂打鼓弄琵琶。
相逢兩會家。只如南泉道一得一失。
敢問阿那個得阿那個失。
到這裏須是向上人始得。
還委悉麼。鵞王擇乳素非鴨類。 ^52a8

愚庵盂云。這公案有二僧持論致爭。
一云與趙州 #CB15281;二庵主法眼指簾無二。
一云刁刀相似魚魯不同。
爭之不能已乃質之老僧。
老僧云一得一失。 ^52a16

南泉示眾曰。喚作如如蚤是變了也。
今時師僧須向異類中行。
歸宗曰。雖行畜生行。
不得畜生報。泉曰。
孟八郎漢又恁麼去也。 ^52a22

德山密云。南泉中毒也。 ^52a28

瑯瑘覺云。山僧不然。
遇水喫水。遇草喫草。
焉知畜生行。 ^52a30

法華舉云。且作麼生是異類中行。
石牛常臥三春霧。
木馬時嘶秋夜泉。 ^52a34

雲門澄因僧問如何是異類中行。
澄云輕打我輕打我。
僧云我會也。澄云汝作麼生會。
僧遂作驢鳴。澄休去。 ^52a38

愚庵盂云。似地擎山不知山之孤峻。
如石含玉不知玉之無瑕。
大通智勝遷座而成正覺。
善財童子別峰而見德雲。
僧云。智不到處切忌道著。
道著即頭角生却。
為甚麼作這般語話。
咄。孟八郎漢又與麼去也。 ^52a44

慧雲盛云。南泉既行荒草。
歸宗又入深村。不知今時師僧如何進退。
設有恁麼去。也是瞎驢趂大隊。 ^52b6

南泉上堂。文殊普賢昨夜三更起佛見法見。
各與二十棒趂出院去也。
時趙州出眾曰和尚棒教誰喫。
泉曰王老師過在什麼處。
州便禮拜而出。 ^52b10

雲門偃云。深領和尚慈悲。
某甲歸衣鉢下得個安樂。
又代云。與眾除害。 ^52b16

報慈遂徵云。且道趙州禮拜是肯南泉不肯南泉。 ^52b20

夾山齡云。南泉一期逞俊。
爭奈平地起堆。趙州雖是覿面投機。
不覺腦門著地。 ^52b22

昭覺勤云。南泉動絃。
趙州別曲。苦痛蒼天。
寒山拾得。若是崇寧則不然。
燈籠露柱昨夜起佛見法見。
各與二十棒令歸本位去也。
或有個漢出云和尚棒教誰喫。
只對他道落賓落主。 ^52b26

高峰妙云。南泉和尚雖則頂門具眼賞罰分明。
檢點將來。也是虗空裏釘橛。
若無趙州後語。未審如何折合。
高峰則不然。忽有人起佛見法見。
但向他道善哉善哉。
時節若至其理自彰。 ^52b34

地藏學云。南泉無風起浪。
趙州綿裏有針。若作佛法商量。
管教入地獄如箭。 ^52b42

崇先奇云。南泉為眾竭力。
禍出私門。趙州固然是賊識賊。
未免證父攘羊。雖然。
天下太平。莫道無事好。 ^52b46

南泉同魯祖歸宗杉山喫茶次。
魯祖拈起茶盞曰。
世界未成時便有這箇。
泉曰。今人祇識這箇。
不識世界。宗曰是。
泉曰師兄莫同此見麼。
宗却拈起茶盞曰。
向世界未成時道得麼。
泉作掌勢。宗以面作承掌勢。 ^52c4

昭覺勤云。魯祖簸土揚塵。
南泉和泥合水。歸宗火亂#CB01926;飛。
杉山坐觀成敗。還委悉麼。
箭鋒相拄不相饒。
四人共拈一隻盞。 ^52c12

南泉因趙州問。離四句絕百非。
請師道。泉便下座歸方丈。
州曰。這老漢尋常口吧吧地。
今日被我一問直得無言可對。
侍者曰莫道和尚無語好。
州與一摑曰。這一摑合是王老師喫。 ^52c18

白巖符云。趙州這漢大似箇新出紅爐的彈子。
犯著則簉破面皮。
爪牙隊裏豈不俊哉。
然總不出王老師圈繢。
且道那裏是王老師底圈繢。 ^52c26

南泉因僧問。師歸丈室將何指南。
泉曰。昨夜三更失却牛。
天明起來失却火。 ^52c32

龍翔訢云。大小南泉和泥合水。
中峰則不然。或有問師歸丈室將何指南。
即向道拄杖子今日開封。 ^52c36

天界盛云。恁麼則住持不易。
雖然。須是王老師始得。 ^52c40

芙蓉覺云。南泉將三百六十骨節八萬四千毛竅一時攃在這僧面前了也。
爭奈這僧如蚊子上銕牛。
無處入作。龍淵則不然。
或有問師歸丈室將何指南。
向道饑餐渴飲閑坐困眠。 ^52c44

南泉因至莊所。莊主預設迎奉。
泉曰。老僧居常出入不與人知。
何得預辦至是。莊主曰昨夜土地神報道和尚今日來。
泉曰。王老師脩行無力。
被鬼神覰見。侍者便問。
既是大善知識。為甚麼被鬼神覰見。
泉曰土地前更下一分飯。 ^53a4

報慈遂云。甚麼處是土地前更下一分飯處。 ^53a14

因聖頴云。王老師被這僧一問。
未免向鬼窟裏作活計。 ^53a16

雲居錫徵云。土地前一分飯。
是賞伊是罰伊。只如土地覰見。
是南泉不是南泉。 ^53a20

天童覺云。我當時見莊主與麼道。
便與捉住云放汝不得。
何故。不見道來說是非者便是是非人。 ^53a24

報恩秀云。天童雖解捉鬼賣。
未免莊頭鬼亂。山僧即不然。
若見莊主道昨夜土地報。
便與彈指三下云。
唵度嚕度嚕地尾娑訶。 ^53a28

南泉上堂。王老師賣身去也。
還有人買麼。一僧出曰某甲買。
泉曰。不作貴不作賤。
你作麼生買。僧無對。 ^53a34

趙州諗云。明年與和尚縫一領布衫。 ^53a38

臥龍球云。和尚屬某甲去也。 ^53a40

禾山殷代云。是何道理。 ^53a42

雪竇顯云。雖然作家競買。
要且不解輸機。且道南泉還肯麼。
雪竇也擬酬個價。
直令南泉進且無門退亦無路。
良久云。別處容和尚不得。 ^53a44

雲居莊云。山僧若作這僧。
待道不作貴不作賤你作麼生買。
即對道鼻索在某甲手裏。
直饒王老師別有長處。
也只得忍氣吞聲。 ^53b2

笑巖寶云。山僧今日斬新出箇價。
直教這老漢更屬人不得屬己不得。
待云不作貴不作賤汝作麼生買。
但道請和尚蹔歸方丈喫茶。 ^53b8

愚庵盂云。雪竇只可作南泉奴。
祇如進且無門退亦無路。
還容得雪竇麼。 ^53b14

古南門云。諸老宿與麼拈提。
還恰南泉意麼。殊不知南泉老漢以己方人。
因慈悲之故有落草之談。
當時這僧待道不作貴不作賤作麼生買。
但云與麼則某甲與和尚平出也。
既顯自己手脚。便不虗他一番法施。
還會麼。子期去不返。
浩浩良可悲。不知天地間。
知音復是誰。 ^53b18

白巖符云。古今諸老殫精竭思。
莫不皆要作王老師的主人公。
殊不知價則酬矣。
而契券尚未入手在。
然則畢竟如何。當時待道王老師賣身去也還有人買麼。
便好云某甲明日出州會客。
却煩和尚先行。 ^53b30

天目律云。王老師只求要人著價相當。
殊不知奴兒婢使千古自招。 ^53b40

南泉因陸大夫問。
弟子家中瓶內養一鵞兒。
如今長大欲出此鵞。
且不得打破瓶。亦不得損其鵞。
未審和尚有何方便。
泉召大夫。大夫應諾。
泉曰出也。 ^53b44

高峰妙云。南泉潦倒手眼不親。
縱饒出得也是死貨。
若是高峰。只向他道大夫還曾示人麼。
纔擬祇對。便與亂棒打出。
非特為這漢脫却鶻臭布衫。
要使天下衲僧個個解粘去縛慶快平生。 ^53c2

瀛山誾云。大夫設個問端固是巧妙。
若不遇王老師未免瓶破鵞殞。
且道喚出後如何。
萬里鵬同遠。千年鶴共飛。 ^53c10

南泉同歸宗麻谷去禮忠國師。
泉於路上畵一圓相曰道得即去。
宗便於圓相中坐。
谷便作女人拜。泉曰與麼則不去也。
宗曰是什麼心行。
泉乃相喚便回更不去禮。 ^53c16

翠巖芝云。當時若見。
每人與一棒。且圖天下太平。 ^53c24

雲居錫云。比來要禮國師。
南泉為什麼却相喚回。
且道古人意作麼生。 ^53c26

報慈遂徵云。只如南泉與麼道。
是肯語是不肯語。 ^53c30

五祖演云。三人是慧炬三昧．莊嚴王三昧。 ^53c32

薦福行云。三個中有見得國師的。
有見不得國師的。
若人辨得出。許你具頂門眼。 ^53c34

南華昺云。動絃別曲還他麻谷歸宗。
掣鼓奪旗偏宜南泉老漢。
直得同行不同步。
黨理不黨親。白雲盡處是青山。
行人更在青山外。 ^53c38

天童覺云。我當時若見。
便與抹却圓相。不唯打破南泉窠臼。
亦乃教歸宗無著身處。
麻谷呈伎倆不得。
南泉道恁麼則不去也。
果然果然。 ^53c44

天寶樞云。三大老途中與麼呈伎倆。
要見國師驢年也未得在。 ^54a2

中峰本云。南泉畫地為牢。
歸宗墮坑落塹。麻谷恭而無禮。
撿點將來。一人眼空四海。
一人舌拄梵天。一人入地獄如箭。 ^54a6

大巍倫云。這三個漢半路做箇抽身計。
以為自勝。然究竟將來。
千說不如一見。 ^54a12

笑巖寶云。三人未發足前鼻孔已在忠國師手裏。
直造中途。果見弄粥飯氣。 ^54a16

磬山修云。三大老雖同條生。
不同條死。各有出身之路。
然三人中有一人堪為師法。
若人揀得出。許你具擇法眼。 ^54a20

天井新云。一人買帽相頭。
一人將錯就錯。一人看樓打樓。
更有一人額頭汗出。 ^54a26

寶光淵云。這三個弄泥團漢。
要見國師固為不可。
然王老師相喚便回。
且道是何意思。 ^54a30

南泉住庵時一僧到。
泉謂曰。某甲上山作務。
請齋時作飯。自喫了送一分來。
其僧作飯喫了。將家伙一時打破却就牀臥。
泉候不來乃歸庵。
見僧臥。泉亦就僧邊臥。
僧便起去。泉住後曰。
我往前住庵時有個靈俐道者。
直至如今不見。 ^54a34

五祖戒云。也是貧兒思舊債。 ^54a44

翠巖芝云。兩個漢前不至村後不至店。 ^54a46

高峰妙云。南泉雖則步步踏實。
未免隨人起倒。這僧縱解飽食高眠。
決定不知飯是米做。
高峰恁麼告報。設有一字虗妄。
永墮拔舌地獄。 ^54a48

通玄奇云。這僧與麼行脚。
驢年也沒個在處。
南泉與麼接待。極是沒量大人。
爭奈彼此不無鈍置。 ^54b6

愚菴盂云。可惜這僧泯然無聞。
當時風儀令人可愛。
南泉過後思君子。
見之晚矣。彼時下山來。
何不掘個坑將這僧埋却。
豈不據欵一結。時有一僧云老漢聻。
盂乃與一頓熱棒趂出山門。 ^54b10

城山洽云。南泉青天白日著賊不少。
這僧伎倆雖佳。爭奈深入他家羅網。 ^54b18

雲庵悅云。南泉雖有陷虎之機。
要且未盡其善。我當時若見伊打破家伙高眠枕席。
但只呵呵大笑。管取疑殺這漢。 ^54b22

南泉遣書與茱萸曰。
理隨事變。寬廓非外。
事得理融。寂寥非內。
僧達書了乃問萸。
如何是寬廓非外。
茱曰問一答百也無妨。
如何是寂寥非內。
茱曰覩對聲色不是好手。
僧又問長沙如何是寬廓非外。
沙瞪目視之。如何是寂寥非內。
沙閉目視之。僧又問趙州如何是寬廓非外。
州作喫飯勢。如何是寂寥非內。
州以手作拭口勢。
泉聞乃曰。此三人不謬為吾弟子。 ^54b28

昭覺勤云。南泉雖則養子之緣。
其奈憐兒不覺醜。
殊不知這三人。一人有目無足。
一人有足無目。一人足目俱無。
雖然如是。皆可與南泉為師。
為甚如此。理事分明。 ^54b42

南泉上堂。王老師自小養一頭水牯牛。
擬向溪東牧。不免犯他國王水草。
擬向溪西牧。不免犯他國王水草。
不如隨分納些些總不見得。 ^54c2

雲門偃云。且道牛內納牛外納。
直饒你說得納處分明。
我更要問你覓牛在。 ^54c8

溈山喆云。雲門只解索牛不解穿他鼻孔。
拈拄杖云。三世諸佛天下老和尚鼻孔。
盡被山僧拄杖一時穿却。
且道山僧鼻孔在什麼處。
良久云。誣人之罪以罪加之。 ^54c12

長慶稜云。你道南泉前頭為人後頭為人。
雪竇顯云。一時穿却。 ^54c20

雲峰悅云。說甚納些些。
盡乾坤大地色空明暗情與無情。
總在山僧這裏。放行則隨緣有地。
把住則迯竄無門。
且道放行好把住好。 ^54c24

昭覺勤云。和光順物與世同塵。
不犯鋒鋩收放自在。
是南泉本分草料。
山僧自小養一頭水牯牛。
有時孤峰獨立。有時閙市縱橫。
不論溪東溪西一向破塵破的。
且道即今在甚麼處。
試著眼看。 ^54c30

天童傑云。南泉起模畵樣。
長慶披沙揀金。雲門鼻孔先穿。
雪竇據欵結案。拈拄杖云。
更有一個在甚麼處。
乃擲下拄杖。 ^54c38

靈隱嶽云。王老師傾腸倒腹則不無。
未見移風易俗。在山僧只養得一頭驢。
一向東倒西擂。順時一日何啻千里。
抝時直是寸步不移。
且道與王老師水牯牛相去多少。
良久云。漁人舞棹。
野老謳歌。 ^54c44

天童覺云。南泉牧牛可謂奇特。
直是一切處關防不得。
為甚麼如此。是他隨分納些些。 ^55a4

報恩秀云。南泉水牯牛無鼻孔。
你這一隊漢作麼生穿。
所以勝默老人道。
在一切同一切。一切處收不得。
且道隨分納些些了後如何。
蒭蕘莠稗愁耘處。
蹄角皮毛趂謴時。 ^55a8

古南門云。南泉只知落草求人。
爭奈妄生頭角。引得諸大宗師都向草中打輥。
未得個淨絕。還見南泉撒手處麼。
將此身心奉塵剎。
是則名為報佛恩。 ^55a16

愚庵盂云。且道這些些還是溪東溪西。
除是這牛兒不囓一莖草。
不飲一滴水始得。
就使牽到他方世界外。
還出得他國王水土麼。
試請王老師定當看。 ^55a22

南泉巡堂次牽一頭牛入堂。
首座以手撫牛背一下。
泉便休去。趙州乃以草二束置首座前。 ^55a30

國清英云。趙州南泉大似屋裏販揚州。
首座恁麼可知禮也。 ^55a34

南泉因僧問。牛頭未見四祖時為甚百鳥#CB03340;花獻。
泉曰為渠步步踏佛階梯。
曰見後為甚麼不來。
泉曰。直饒不來。猶較王老師一線道。 ^55a38

雲門偃云。南泉祇解步步登高。
不解從空放下。時有僧便問如何是步步登高。
門云香積世界。如何是從空放下。
門云填溝塞壑。 ^55a44

南泉見鄧隱峰來。
乃指淨瓶曰。淨瓶是境。
你不得動著境。與我將水來。
峰將淨瓶傾水於南泉面前。
泉便休。 ^55b2

歸宗常云。鄧隱峰也是亂瀉。 ^55b8

勝法法云。鄧隱峰猶欠一槌在。
南泉休去。伯牙與子期。
不是閒相識。祇如歸宗恁麼道。
且道是肯他是不肯他。 ^55b10

南泉示眾曰。江西馬祖說即心即佛。
王老師不恁麼。不是心不是佛不是物。
恁麼道還有過麼。
趙州出禮拜了便去。
有僧問趙州。上座禮拜了去意作麼生。
州曰汝却問取和尚。
僧乃問泉。適來諗上座意作麼生。
泉曰他却領得老僧意旨。 ^55b16

黃龍心云。古人恁麼道。
譬如管中窺豹但見一斑。
設使入林不動草。
入水不動波。猶是騎馬向氷稜上行。
若是射鵰底手。何不向蛇頭揩癢。
透關者試辨看。良久云。
鴛鴦繡出自金針。 ^55b26

徑山杲云。兩個老漢雖善靴裏動指頭。
殊不知傍觀者醜。 ^55b34

天寧琦云。南泉趙州總被這僧一狀領過。 ^55b38

南泉因僧問。父母未生前鼻孔在什麼處。
泉曰父母已生了鼻孔在什麼處。 ^55b40

國清英云。去時鼻孔撩天。
來時脚踏實地。為甚麼討人處分。
良久云。不因楊得意。
爭見馬相如。 ^55b44

南泉翫月次。僧曰幾時得似這個去。
泉曰王老師二十年前也曾恁麼來。
僧便問即今作麼生。
泉便歸方丈。 ^55b48

天童覺云。二十年前且置。
二十年後作麼生。
還知王老師行履處麼。
室內無靈牀。渾家不著孝。 ^55c6

紫梅周云。樂平這裏也不管你二十年前二十年後。
正當八月十五夜又作麼生。
良久云。寧可截舌。
不犯國諱。 ^55c10

南泉一日不赴堂。
侍者曰請和尚赴堂。
泉曰老僧今日在莊上喫油糍飽也。
曰和尚不曾出入。
泉曰汝不信去問莊主。
侍者方出忽見莊主曰謝和尚到莊。 ^55c16

徑山杲云。和尚不赴堂。
莊主謝臨屈。一字入公門。
九牛拔不出。 ^55c22

西遯超云。一人見兔放鷹。
一人將錯就錯。可謂一隊普州人。
但這莊主雖然伶俐。
未免一牽便動。我若作莊主。
但向南泉面前冷笑一聲。
管教王老師滿面慚惶。
〔此鵞湖孚事。諸方誤作南泉事。
非也。特此辨正〕 ^55c26

南泉問座主講什麼經。
曰彌勒下生經。泉曰彌勒幾時下生。
曰現在天宮未來。
泉曰。天上無彌勒。
地下無彌勒。 ^55c34

洞山价舉問雲居。
居云。天上無彌勒。
地下無彌勒。未審誰與安名。
洞山被問。直得禪牀震動。
乃云吾在雲巖曾問老人。
直得火爐震動。今日被子問。
直是通身汗流。 ^55c40

太陽玄云。如今老僧舉起也。
有解問者致將一問來。
乃云地動也。 ^55c48

徑山杲云。禪牀動火爐動地動即不無。
這三個老漢要見南泉。
直待彌勒下生始得。
忽有個漢出來道。
天上無彌勒地下無彌勒。
却教甚麼人下生。
又作麼生祗對。但向他道老僧罪過。 ^56a4

愚庵盂云。南泉等閒置個問頭。
不特使座主口瘂。
洞山直得禪牀震動。
雲嚴火爐震動。太陽玄地動。
彼此隨摟搜。你也動我也動。
動到彌勒下生有甚了期。
或問山僧。天上無彌勒地下無彌勒。
未審誰與安名。山僧直得八萬四千毛竅一時卓立。
打失了娘生鼻孔。 ^56a12

西遯超云。天上無彌勒地下無彌勒。
畢竟意旨如何。何不看取下文。
咄。時時示時人。時人渾不識。 ^56a24

南泉因陸亘大夫曰。
肇法師也甚奇怪。
解道天地與我同根。
萬物與我一體。泉指庭前牡丹花曰。
大夫。時人見此一枝花。
如夢相似。陸罔測。 ^56a28

保寧勇代大夫拍手云。
阿誰得到這般田地。 ^56a34

昭覺勤云。陸亘手攀金鎻。
南泉八字打開。直得七珍八寶羅列目前。
乃豎拂子云。天地一指。
萬物一馬。通身是口。
分踈不下。 ^56a36

徑山杲云。若向理上看。
非但南泉謾他大夫一點不得。
亦未摸著他脚跟下一莖毛在。
若向事上看。非但大夫謾他南泉一點不得。
亦未夢見他汗臭氣在。
或有出來道大小徑山說理說事。
只向他道但向理事上會取。 ^56a42

天寧琦云。還會麼。
你若向天地同根萬法一體上會。
落在肇公圈繢裏。
你若向事理上會。
又落在妙喜葛藤中。
總無自由分。祇如南泉與麼道。
你畢竟如何會。天寧不惜眉毛為諸人下個註脚。
平蕪盡處是青山。
行人更在青山外。 ^56b4

愚庵盂舉雪竇頌畢云。
大夫夢中作夢。南泉夢中占夢。
也大奇怪。雪竇善於原夢。
鏡裏山河影中聞見。
撲碎鏡拂却影。可惜一枝花。
拈向霜天月下。更來澄潭摸索。
可不道月落夜闌不知何處相見。
知有者揀點看。 ^56b14

寶壽新云。大夫與麼問。
南泉與麼答。且道明甚麼邊事。
以手一摑云。多嘴。 ^56b24

吳聖玉云。驅耕夫牛。
奪饑人食。不無南泉。
撿點將來。大似開眼說夢。
當時不若劈脊一棒。
免他向牡丹鑽龜打瓦。 ^56b28

南泉因趙州問。道非物外。
物外非道。如何是物外道。
泉便打。州捉住棒曰已後莫錯打人。
泉曰。龍蛇易辨。衲子難瞞。 ^56b34

雪竇顯云。趙州如龍無角似蛇有足。
當時不管盡法無民。
直須喫棒了趂出。 ^56b40

南堂欲云。趙州物外相從善能回互。
南泉棒頭有準放收自由。
雪竇雖欲盡令而行。
未具辨龍蛇眼。 ^56b44

古南門云。南泉真個憐兒不覺醜。
若是其人。何待人趂。
自須掩鼻便出。 ^56b48

南泉因趙州問如何是道。
泉曰平常心是道。
曰還可趣向也無。
泉曰擬向即乖。曰不擬爭知是道。
泉曰。道不屬知。不屬不知。
知是妄覺。不知是無記。
若真達不疑之道。
猶如太虗廓然蕩豁。
豈可強是非耶。州於言下悟理。 ^56c4

徑山琇云。古人將心肝五臟一時吐露了也。
摩霄俊鶻便合乘時。
止濼困魚徒勞激浪。 ^56c14

寶壽方云。王老師箋釋不易。
南石老擊節猶勤。
唱教門中甚為難得。
若是祖師門下。千里萬里。 ^56c18

白巖符云。南泉技藝慣壓行家。
拂袖翫月時。雖馬祖亦甞稱其為獨超物外。
乃今接趙州却似個善說座主。
為當本色恁麼。為當別有意旨。
試定當看。 ^56c22

青龍操云。南泉雖嚼飯餵嬰孩。
切忌作道理會。宗門拈古彚集卷第九
 ^56c28
