金剛般若經集驗記卷上〔并序〕
author:: 梓州司馬　孟獻忠　撰
xu:: 
# 序

夫般若者。乃諸佛之智母。
至道之精微。為法海之泉源。
實如來之秘藏。言語道斷。
心行處滅。超於名相而界入。
稱謂稽而不逮。離於見聞覺知。
智識詮而逾遠。無行無得。
所以致其功。不住不染。
所以成其慧。探其玅者。
行皆道場。達其理者。
動為佛事。至於一十二經。
八萬四千之法。等三辰之競耀。
仰慧景而同暉。類五衢之爭馳。
入真乘而共轍。惟寂惟寞。
感而遂通。何慮何思。
誠而必應。其有一念淨信。
四偈受持。福無量而無邊。
廣大侔於法界。果不生而不滅。
究竟等於虗空。故能使脩羅之軍。
尋聲而遠遁。波旬之騎。
藉響而旋奔。鉤爪鋸牙。
挫芒衂〔如盡反〕銳。
洪濤〔音桃〕烈火。息浪韜炎。
厲〔音例〕氣煙凝。毒不能害。
交陳雲合。刃不能傷。
含識必該觸類而長。
亦猶洪鐘虗受。響無擊而不揚。
明鏡高懸。物有來而斯見。
則知幽顯叶贊。萬彚〔音謂〕所以#CB05418;誠。
釋梵護持。百神由其侍衛。
今者取其靈驗。尤著異跡。
尅彰經典之所傳。
耳目之所接。集成三卷。
分為六篇。其有見賢而思齊。
聞義而勇猛。如磨玉之子。
守劒之賓。如周處之遇士衡。
長清三橫。仲由之逢宣父。
即列四科。仁遠乎哉。
欲之而至。雖不足發揮聖教。
光闡大乘。庶貽諸子孫。
以勵同志。于時大唐開元六年。
歲次戊午。奧四月乙丑。
朔八日壬申撰畢。
other:: 
# 救護篇第一(并序十九章)　延壽篇第二(并序十二章)
救護篇第一〔并序十九章〕　延壽篇第二〔并序十二章〕
other:: 
## 救護篇第一(并序十九章)
救護篇第一〔并序十九章〕 ^449a12

昔者魯連談笑而秦軍自却。
干木偃息而魏主獲安。
聞鄭玄之名。群兇不入。
憚太公之化。神女銜悲。
況乎象帝之先。法王之母。
三明八正。待思而成。
九惱六纏。因之而滅。
無名無相。則萬德俱圓。
無取無行。則眾功咸備。
若持若誦。護國護身。
投烈火而不然。溺層波而詎沒。
般若之力。其大矣哉。
故以救護之篇。冠於章首。
蕭瑀〔音雨〕金剛般若經靈驗記曰。
邢州治中柳儉。隋末任扶風岐陽官監。
初為李密王事。橫被牽引。
在大理禁。常誦金剛般若。
猶有兩紙來未遍。
忽然睡。夢見一婆羅門僧語儉云。
檀越早誦經遍。即應得出。
儉即驚覺。〔音教〕晝夜勤誦。
不敢懈息。更經兩日。
至日午時。忽然有勑放赦。
追向朝堂。遂蒙釋放。
儉後一時家中夜在房外誦般若經。
三更忽聞奇異香氣。
儉起尋香。周無燒處。
以此證驗是誦般若功德之力也。
爾來倍更恭敬。晝夜精勤。
不敢懈怠。專心誦持。
已得五千餘篇。至今不闕。 ^449b16

郎餘令冥報拾遺曰。
京兆杜之亮。元明隨仁壽中為漢王諒府參軍事。
諒於并州舉兵反。
諒敗之後。之亮與僚屬等皆繫獄。
惶懼母氏為憂。日夜悲泣。
忽於夢中見一沙門。
曰。但能誦金剛般若經。
可度此厄。及曉便求此經誦之。
寢食之餘。未曾蹔輟。
無幾。主司引囚伏法。
之亮身預其中。唱名咸死。
唱訖。之亮輙漏無名。
如此者三。主與屬皆被鞭撻。
俄而會赦〔音舍〕免。
明慶中卒於黃州。 ^449b48

宗正卿竇〔音豆〕彈〔正上也〕德玄。
麟〔音隣〕德元年中。
被使揚州按察。渡於淮水。
船已去岸數十步。
見岸上有一人。手賷小幞。
形容慘悴。日復將暮。
更無餘船。德玄慜之。
令船却就岸。喚此人上船同渡。
至中流。玄食次。並與之食。
及至渡訖。其人不離馬後。
行可數里。玄問云。
汝是何人。答云。是鬼王。
令於揚州追竇大使。
玄云。竇大使名何。
答云。名德玄。玄即求守鬼。
作何方便得免。鬼去甚。
媿公賜食。為公先去。
公但誦金剛般若經一千遍。
即來相報。玄至揚州。
經一月餘。日誦經數足。
其鬼即來。云。公誦經數已足。
大好。終須相隨見王。
於是公却入房。因便悶絕。
經一宿始覺。初與鬼相隨。
至一所。高門列戟。
如大州門。鬼曰。請公且住此。
某當先報王。鬼即先入。
玄於屏障。遙聽聞王語鬼云。
你為他作計。遂笞〔音癡〕鬼三十。
鬼即出來。袒而示之云。
為公喫杖。便引玄入。
見一著紫人。下階相揖曰。
公有大功德。尚未合來。
請公即還。出門落坑。
便覺其鬼復來。見玄索食及紙錢。
玄即與食及紙錢。
鬼云。公猶有傍厄。
須遣道士上章。其正報誦經已銷訖。
侍上章了。還來報公。
玄即請道士上章。
鬼即來云。上章不達。
為有錯字。又更上章。
鬼又云。還錯一字。
玄即自勘之。果並錯字。
即更令上章。鬼云。
此迴達訖。更無厄難。
德玄問鬼以官祿年命之事。
鬼云。公從宗正卿。
次任殿中監。次任大司憲。
次任太子端尹。次任司元太常伯。
次任左相。年六十四。
鬼便不見。後所歷官。
果如鬼言。當時道士集記此事。
號為竇大使上章錄云。
玄亦奏知。奉勑告群臣。
各令誦金剛般若經。 ^449c16

廣平游珣。貞既久視年中任桂府戶曹參軍事。
有一女。患瘦病已經數年。
珣考滿歸至洪州。
女病漸困。珣與妻宋氏謀云。
既是惡病。恐後相染。
必若不救。弃之水中。
俗云利後。遂即轝出此女。
女云。某乙生年讀金剛般若經。
請於主人佛堂。暫讀一遍。
冥目無恨。珣夫妻既聞此言。
一時流泣。即於佛堂中。
撿得此經。女既漸困。
自不能視。口不能言。
珣夫妻及主人等。
為讀數遍。俄頃之間。
女遂能開目。以手指經。
意似索讀。及至授經。
竟不能語。以眼觀經。
以心誦之。須臾佛堂中光明照外。
經函裡亦有光出。
眾人咸驚異之。女忽然頭面流汗。
須臾遍身汗定。便即得睡。
經一宿。所苦並除。
不逾旬日。痊復如故。
自後合家之內。咸誦此經。 ^450a32

前嘉州平羗〔苦良反〕縣令王崇一。
常誦金剛般若經。
以永昌年中。緣親累被入理寺。
斷以極法。臨欲被刑。
禁在京大理寺。崇一常誦經不輟。
又被婢真如。重於都下告反。
奉勑差御史鄭思齊往京取崇一。
令固身送都勘。當行至陝州東十餘里。
忽逢一僧。當道而立。
語崇一云。請蹔下馬。
禮拜四方。御史不許。
僧口云。何惜縱其下馬。
禮拜四方。御史即縱下馬。
依禮四方訖。即不見此僧。
御史懼然。怪其靈異。
又行至洛州界。夜臥驛廳上。
忽聞人語聲。報王崇一。
真如所告。此是延命大吉。
御史亦同聞之。其事御史將為妖恠。
至洛州。具以此事奏聞。
主上甚驚。即喚崇一親自勘問。
卿在路。何因有此妖恠。
崇一答云。臣實不知。
遂却付法。令子細推勘。
未逾旬日之間。遂逢大赦。
免死。年八十七。終於平羗縣令〔同前。
定州安嘉縣主簿長孫楷所錄〕。 ^450b10

前定州司戶任環。
常誦金剛般若經。
因使入洛。將一駄綾絹歸。
在路夜行。忽逢群賊來劫。
并殺一奴。仍持刀棒趂環。
環既事急。即暎一樹而避。
眾賊趂及亂斫任環。
竟不著環。唯斫著樹。
其賊曳將別處。怪而慍之。
更斫數刀。棒打無數。
一無傷損。遂即佯死。
賊等將為實死。因即俱散。
任環即起。徐行尋賊。
其賊不越三四里間。
遂不得去。任環仍向草中潛隱。
聞賊等相共語曰。
此處由來無水。今忽四面水流。
此乃天殃我輩。有一賊云。
向者煞錢主時。空中聞人語聲。
莫殺錢主。此人常誦金剛般若。
大是善人。眾賊一時同驚。
咸曰俱聞此語。並舉手彈指。
嗟歎久之。須臾天即漸明。
其賊並不得去。尋被州縣括撿擒捕。
任環尋亦却得本物。 ^450b38

王昌言者。京兆萬年縣人也。
去久視元年。於表兄楊希言崇仁坊中撿校質庫。
因遂患瘻。繞項欲帀。
併至胸前。疼痛呻吟。
不能撿校。遂即發心誦金剛般若。
自誦之後。無時暫輟。
其瘡苦痛不復可言。
夜臥之間。忽見一僧。
以錫杖為捺。口云。
為汝持經之故。與汝療之。
因而遂驚。不覺大叫。
堂內人數箇。即起同看。
所患之瘡。咸有汁出。
如小豆汁一升已上。
因茲一度。瘻〔音漏〕即疼除。
其後專心受持。常誦不絕。
年六十九。長安元年壽終〔表兄楊希言所說〕。 ^450c16

亳〔蒲愽反〕州譙〔音樵〕縣令王令望。
每自說八歲能誦金剛般若。
常受持不闕。初。弱冠時。
遊劒南邛〔其恭反〕州臨溪〔苦□反〕縣。
過山路峻嶮。忽遇猛獸。
令望惶懼。計無所出。
即誦般若經。虎遂不前。
東西跳〔廳了反〕躑。
誦至二三遍。遂曳尾而走。
流涎數升。又任安州判佐。
送租至楊子津。屬風浪暴起。
時租船有五百餘艘。
橫江沈浮。遲明諸船多皆被沒。
唯令望誦金剛般若不輟。
若有神助。賴此獨全〔司勳郎中王潛所說〕。 ^450c34

芳州司馬崔文簡。
常誦金剛般若經。
屬吐蕃大下。被捉將去。
吐蕃鎖著。防護極嚴。
其人精心誦持金剛般若經。
遂經三日。其鎖無故忽然自開。
捺著還開。吐蕃將為私擅開鎖。
欲笞撻之。其人答云。
鎖實自開。非簡所掣。
〔齒曳反〕賊云。汝何法術。
得鎖自開。報云。為持金剛般若經。
應緣此致。吐蕃云。
我今却鎖著汝。若誦經鎖開。
我即放汝還國。若誦經不開。
我即殺汝。吐蕃於傍。
咸共看誦。誦仍未徹。
鎖劃〔華穫反〕然開。
吐蕃異之。竟如前言而放。 ^451a2

河東裴宣禮。時為地官侍郎負既。
久視年之初。正多大獄。
所有推勘。多在新開。
虗吏束索之徒。用法深刻。
一經追問。五毒參并。
所有用徒。十不全一。
宣禮深心正信。少小誦持金剛般若經。
每至心誦念。枷鎖斷壞。
當時主吏侯鞠。〔音掬〕逾嚴不信其言。
以為擅脫枷鎖具。
以此狀諮白判官。
勵以威稜。對令其誦。
誦至半卷。索然解散。
因此神驗。遂得清雪。 ^451a20

京兆韋利克勤。常念誦金剛般若經。
因征遼東。遂沒高麗。
數年之後。逢官軍度遼伐罪。
乘夜欲投官軍。出城之外。
並是高麗村落。正逢月暗。
行之莫知所出。遂見一明如燈。
引之而去。不逾少選。
遂至官軍營幕。克勤仕至中郎。
遍向親知說此徵驗。
嗟歎般若之力不思議。 ^451a34

梓州郪〔音妻〕縣人唐晏。
受持金剛般若波羅蜜經。
一從念誦已來。未曾空過。
以長安元年。逃寄住普州安岳縣。
經十二年。與彼土豪人姚詮等數十家交好。
至開元二年。逢前郪縣令竇界慎男湜〔音寔〕。
緣祖懷貞之累。從閬州左降為普州員外參軍。
與刺史崔從俗親。
遂差湜攝安岳縣令。
晏以湜昔日本部郎君參議之後。
便同疇昔為湜設計。
糺察豪人客戶。因此起恨。
至開元三年。雅州刺史劉朏〔普沒反〕。
左降為普州刺史。
遂受豪人等言。以晏浮逃生文。
陰擬躓〔音致〕頓。晏夜夜常夢見一道人。
再三云。何不歸去。
何不歸去。不知豪人潛欲致害。
賴得縣錄事廳仁勗相報。
晏遂走至遂州方義縣王孝古庄。
潛伏其庄。去普州八十餘里。
以十二月二十三日。
劉刺史差司法王泯。
領手力十人。來至孝古庄捉晏。
其庄後唯有一大竹林。
東西南北並是熟地。
更無茅草。晏既惶急。
走竄竹林。却倚一樹。
唯念誦金剛般若經。
聲聲不輟。其手力十人。
交橫於竹林內。樹前樹後。
來去覔晏。至竟不見。
便即却迴。晏即走至遂州市內張希閏家停止。
又以開元四年正月。
劉刺史又差普康縣錄事張瓘。
將書屬長史韋伯良捉晏。
又逢主人張希閏作佐史。
歸報晏云。今日有普康縣錄事張瓘。
把劉刺史書與長史。
不知何事。晏聞此語。
葢復驚惶。當夜夢見一大蟲。
欲來食晏。忽驚起坐。
見床頭壁角。有一神王立地。
晏於床上再視。須臾散滅。
其夜三更便走。正月七日至通泉縣。
停止十日。果得主人張閏書報。
昨七日平明。韋長史差不良人於閏家搜掩足下。
幸知之也。千萬好去。
遂到故里。得至今日。
皆是般若神力之所衛護。
然晏有去處。前非便利。
即見一蛇橫過。雖盛冬之月。
亦屢是蛇。自誦經來。
雖入疾病之家。不曾染病患〔獻忠時任梓州司馬。
親問其人〕。 ^451a46

絳州正平縣人郭守瓊。
時任鴻臚掌客。因歸貫去家數十里作客。
日遂將衣。方始言歸。
時屬天陰。兼以微雨。
舊云此路左側。既多墳墓。
乘前鬼火。迷惑行人。
或於冢間。或墮坑壍。
因遂亡失魂魄。時月而終。
守瓊兢惶。計無所出。
初見鬼火。數十里間。
或十炬或二十炬。
倐忽而至。唯騎一馬。
更不將人。舊誦般若多心經。
遂即抗聲而誦。其火迸散。
極望眇然。既見火遙。
遂少停誦。不逾少選。
鬼火還集。依前更誦。
火即漸遠。則知般若之力。
通於幽明〔郭瓊于時同作營田判官郭瓊自說〕。 ^451c8

梓州玄武縣福會寺僧釋神晏。
俗姓劉〔音流〕氏。去萬歲通天元年。
被鄉人馮知悌橫告於房中停止劫賊盧金柱等。
遂走於瀘州逃避。
因逢資州大雲寺陳行貞。
瀘州講說知光火賊。
使此州司馬張涉牒資州追行貞。
資州差首望張蘭往瀘州掩捉。
便於瀘州縣禁。神晏舊誦得金剛般若經。
晝夜勤誦。四十餘日。
至五月二十七日。
獄中夜明。有同於晝。
囚徒驚駭。將謂火來。
其門著枷釘鍱#CB15090;
〔補劾反〕裂。如用斧鑿之。
聲應時斷壞。其杻元無開處。
自然脫落。其擊柱鎖。
亦為數段段。瀘州縣丞車詢瞋。
獄典□更喚#CB05033;匠木匠。
別作枷杻牢。而及至天明。
遣典瀘望更主細奴藺〔音恡〕老等各打三十反。
又窄〔音責〕釘鍱彌壯。
神晏憂懼。至心誦經。
未至亥時。依前斷壞。
車詢迴心敬信。倍加頂禮。
日餉送齊食。悔遇慇懃。
合州共聞。競送飲食。
及送還此。使司斷移卿勝州。
仍被法服。配勝州寶幢寺。
神晏喜此神驗。念誦不輟。
逢神龍元年二月十五日。
制放迴本州。至此還俗〔獻忠親自追問。
具說源流。神晏當時始年三十八也〕。 ^451c26

博陵崔善沖者。先天初載時任梓州銅山縣丞。
常受持金剛般若經。
當時姚雋〔音邃〕州蠻部落有反叛者。
監軍御史李知古以善沖為判官。
既在軍營。住雋州界。
知古志圖功効。遂招慰諸蠻首領。
降而殺之。蠻落因茲遂皆反叛。
報其讎〔音酬〕怨。共殺知古。
善沖當即奔竄。〔麤亂反〕罔知所之。
與二十餘人結伴同走。
奔馳迷之。已經日夜。
不知途路。遙見一火。
准度近遠可十里餘。
將有人家。擬投作食。
迄至于曉。猶趂不及。
乃至昆明縣路投得縣城。
盇是神力護持。潛加引導。
濟以厄急。實冥助焉〔獻忠任梓州司馬崔善沖親說〕。 ^452a24

邛〔局龍反〕州安仁縣令尚行琮。
常誦金剛般若。因事左授翼水縣丞赴任。
至義州界。山路嶮峻。
閣道危縣。乘夜而行。
忽墜於閣。在半崕上乘落騎一樹枝。
猶疑是馬。遂不知覺。
須臾之間。家人叫聲。
方知墜閣。口誦金剛般若。
尚不輟聲。覺後狀如在夢。
一無所損。 ^452a44

前陵州仁壽縣尉陳惠妻王氏者。
京兆人也。初王氏在家之時。
為表兄褚敬。慇懃欲娶。
其王氏父母不許共褚為婚。
其褚敬每云。若不嫁與我為妻。
作鬼終不相放。後嫁與陳惠。
數載褚敬遂亡。其王氏隨夫在仁壽縣。
每夜寐之後。夢敬即來相親。
宛若平生。遂覺懷姙。
經十七箇月。身漸重而不產。
不知為計。將作鬼胎。
遂入佛堂。取得金剛般若。
至心啟請。轉讀此經。
每轉經時。精意發願。
若是懷孕。願早平安。
若是鬼胎。必早銷化。
因念誦之力。漸覺身輕。
所懷鬼胎。即自散滅。
從此之後。轉更精懃。
遂常受持。至今不絕。 ^452b8

虢〔孤獲反〕州朱陽縣尉向仁悊。
河內人也。去龍朔年中。
從雲玄運米向遼東。
至海中。路遇惡風。
般破氛氳。黑暗不知東西。
仁悊先誦得金剛般若經。
晝夜至心。口誦不輟。
略記可得三百餘遍。
忽然似睡。即有一僧云。
緣汝誦經。明日使汝等著岸。
須臾即明。日影出水之上。
遙見一枝有似馬鞭。
誦經轉急。遂即到岸。
同船六十餘人。一人不損。
諸船漂沒略盡。豈非般若力乎。 ^452b30

懷州武德縣令何澋。
常誦金剛般若經。
天授二年。因假入洛。
八月還縣。驢馬九箇。
總有十人。行至河陽。
正逢水漲橋斷。行旅來往之人。
咸以船渡。時有邢〔音形〕州平鄉縣尉陳乾福。
亦至水次。相屬仲秋月晦暮。
番滿兵迴。人有歸心。
崩騰爭上。何陳二子並亦上船。
陳君懼船將重。却下衣物。
何公鞍乘既多。因而遂過。
不逾一二十步。船即沉沒。
澋私心念。生來受持金剛般若。
今日豈無徵乎。澋初上船。
恐船搖動。遂以手把角#CB00501;索。
〔蘇洛反〕一從水沒。
直下數。又澋時有姪。
亦先在船。船覆水中。
其姪得上船底。湍流既疾崩岸。
又高岸腹縣蘆延蔓〔音萬〕于水。
澋隨浪轉。攀得蘆根。
欲去復留。逐波搖蕩。
覆船泛直趣澋邊。
其姪攀援引澋而上。
水浸繩急。手入繩間。
拔手既難。#CB00501;亦隨出。
自餘人馬。任水#CB00403;
〔音緣〕洄。或遇淺逢。
查殆無死者。番兵向餘八十。
生者唯有一人。斯則般若良因。
潛加拯護者矣。 ^452b46

贊曰。禪慧之門。菩提之路。
無行無得。唯救唯護。
三界歸依。四生開悟。
一切苦厄。乘茲永度。
other:: 
## 延壽篇第二(并序十二章)
延壽篇第二〔并序十二章〕 ^452c30

夫積善餘慶。積惡餘殃。
李耳年為。入重玄之境。
彭鏗〔苦耕反〕久壽。
還遊眾妙之門。況乎不去不來。
固超於三際。不生不滅。
豈計於千齡。〔音靈〕如能四偈受持。
一念清信。積塵積劫。
喻壽量而非多。無數無邊。
等虗空而共永。集其休徵可驗者。
列為延壽之篇。 ^452c36

唐臨冥報記曰。陳公大夫人豆盧氏。
芮公寬之姉也。夫人信福。
誦金剛般若經。未盡於卷一紙。
許久而不徹。後日黃昏時。
忽然頭痛。四體不安。
夜臥逾甚。夫人自念儻死。
遂不得經竟。欲起誦之。
而堂燭已滅。夫人因起。
命婢燃燭。須臾婢還。
厨中無火。夫人命開門。
家人坊取之。又無其火。
夫人深益嘆恨。忽庭中有自然火燭。
上堦來入堂內。至于床前。
去地三尺許。而無人執。
光明若晝。夫人驚起。
頭痛亦愈。即取經誦之。
有頃家人。鑽燧得火。
燃燭入堂中。其光即滅。
便以此夜誦經竟之。
自此日誦五遍。以為常度。
後芮公將死。夫人往視。
公謂夫人曰。吾姉誦經之福。
壽當百歲。生好處也。
夫人至今尚康。年八十矣〔夫人自向唐臨#CB01755;說〕。 ^453a10

蕭瑀金剛般若經靈驗記曰。
隋朝招提寺僧琰師。
初作沙彌時。有相師語琰云。
阿師子大聽明智慧。
無那相命全短。琰聞此語。
遂諮諸大德。脩何功德而得延壽。
大德等共議。依如來教。
受持金剛般若經。
功德最大。若能依法受持。
必得延壽。琰時奉命即入山。
受持金剛般若經。
五年出山。更見前所相者。
云。法師比來脩何功德。
得長壽殊相。頓能如此。
琰說前者被相短壽。
入山受持金剛般若。
更無餘業。因茲功德。
遂為大德。法師年過九十。 ^453a34

又曰。隋朝開善寺尼藏師。
少年講說。遠近知名。
時有何胤之謂曰。
雖作法師。全無年壽。
藏聞惶懼。遂廢講說。
精意發願。於經藏中信手探〔音貪〕取一卷。
專欲受持。乃得金剛般若經。
於是讀誦。在房三年不出。
後故覓胤之。令更占之。
曰。為弟子所相無驗。
為師相改耶。藏云。
所相大驗。佛法靈應。
不可思議。具向說之。
答曰。道人不可相也。
師壽得九十餘。果如其語。 ^453b4

又曰。隋時秦州人王陀。
身任鷹楊。在府領兵。
因病解任。在家訪覓大乘金剛般若經。
大業中。荒亂初定。
尋訪不得。後有一僧。
持此般若一卷。日讀五遍。
向經三年。讀誦通利。
陀於後身患。遙見二十二鬼。
並來詣陀。陀即誦般若經。
其鬼離陀一百餘步。
不敢更前。鬼謂陀曰。
君莫誦經。汝不可得脫。
陀攝心不誦。鬼到陀邊。
中有二鬼。顏容甚惡。
告言。我是主帥。先差二鬼充一道。
使餘者總為十道。
使諸使少時之頃。
各執縛人將來。陀即自思。
我今還應如此。其鬼所將人來者約束。
各自發引向於王所。
後有一鬼走馬來告。
向誦經人。王教令放六日。
陀當時昏迷。氣將欲絕。
聞鬼使約束道放。
心遂醒悟。氣還如本。
因此更加精誠。誦金剛般若晝夜不捨。
六日已過。誦經之力。
更不被追。夜中有一人。
空中喚陀。陀即遙應。
汝今讀誦金剛般若經。
功德甚大。王今放汝。
壽年九十。努力勤脩功德。
讀誦此經。更加精進。
不敢懈怠。於後陀兄身患。
因遂命終。經餘一日。
見兄共語。語陀努力為我讀誦金剛般若經。
救我地獄之苦。言語未訖。
有一人推兄遂入地獄。
陀怕怖走歸。有羊六口。
遮陀行路。不聽陀過。
陀即誦般若經向羊。
其羊即漸微小。誦經亦訖。
其羊並即入地。遂使得過。
即為兄誦般若經五千遍。
救兄地獄之苦。陀晝夜誦持不廢。
又勸化一切人。並讀誦般若經。
陀為誦持。見得延壽。 ^453b18

又曰。遂州人魏旻。
貞觀元年。死經三日。
王前唱過。旻即分踈。
未合身死。王索簿〔音部〕尋檢。
果然非謬。王責取旻使者。
何因錯追。笞杖五十。
即放旻歸。遣人送出。
示本來之路。至家遂活。
父母親屬問云。死既三日。
復見何事。旻具語列。
當被追時。同伴一十餘人。
其中有一大僧。一時將過。
王見此僧。先喚。借問一時已來。
脩何功德。僧白王言。
平生唯誦持金剛般若經。
王聞此言。恭敬合掌。
讚云。善哉。善哉。法師受持讀誦金剛般若。
當得生天。何因將師來此。
王言未訖。諸天香華。
迎師將去。王即問旻。
一生已來脩何功德。
旻啟王言。一生已來。
不讀誦經典。唯讀庾信文章集錄。
王語旻曰。汝識庾信否。
是大罪人。又旻言。
雖讀文章。不識庾信。
王即遣人領向庾信之處。
乃見一大龜。一身數頭。
所引使人云。此是庾信。
行迴十餘步。見一人來。
我是庾信。為在生之時。
好作文筆。或引經典。
或生誹謗。以此之故今受大罪。
向者見龜數頭者。
是我身也。迴至王前。
王語使者。將見庾信以否。
白言。已見。今受龜身。
受大苦惱。王言。放汝還家。
莫生誹謗大乘經典。
勤脩福業。遣人送出至家。
便即醒悟。憶所屬之言。
又見此僧讀誦金剛般若經。
得生天上。即於諸寺處處求覓。
乃見一僧云。我有此經。
旻聞此語。禮拜求請。
若得此經。不惜身命。
其僧即付金剛般若經一卷。
晝夜轉讀。即便誦得。
晝夜精勤。誦持不廢。
因即向遂州人等。
說此因緣。又噵一僧共旻同死。
引過見王。為誦大乘金剛般若經典。
得生天上。又說庾信罪業受報。
遂州之人多是夷獠。
殺生捕獵。造罪者多。
聞旻說此因緣。各各發菩提心。
不敢殺生捕獵。並讀誦金剛般若。
晝夜不捨。四月十五日。
忽有一人乘白馬來至旻前。
當取汝之日。勘簿為有二年。
放汝還家。為汝受持金剛般若經一萬遍。
又勸化一切具脩功德。
讀誦般若不絕。以此善根。
遂得延年。九十壽終。
必生淨土。 ^453c16

又曰。滑州別駕睦彥通。
一生已來。恒誦金剛般若。
先於李密下所任武牢縣令。
為賊翻城。欲殺縣令。
通甚怕懼。踰城得出。
向東步走。有一石崖。
石#CB00589;高峻。
深百餘尺。被賊拔刀走趂。
即投峻崖。欲自取死。
至崖之半。似有人接。
通及至于底。乃在盤石上坐。
得存性命。都無傷損。
據此靈驗。並是般若之力。
賊過之後。通至家中。
精心誦持。不捨晝夜。
又勸化一切讀誦此經。
通得長年。又無疾患。
常得清淨。堅心不怠。 ^454a42

又曰。大廟署丞李思一。
貞觀二十年正月八日丑時。
得病已。時失音。至十三日。
黃昏身死。乃被冥官勘。
言思一年十九時。
屠宰猪羊之命。思一推忖。
實不屠殺生命。冥官即追所殺猪羊。
與思一勘對。至已對問。
食肉支節時日。全不相關。
又付主司子細撿覈勘。
遂殺害之日。思一即在黃州慧珉法師下聽講涅槃經。
然珉法師又以身死。
生於金粟世界。既在三界之外。
無可追證。放思一還於本土。
至家未經時日。又被追喚。
未去之際。於清淨寺玄通法師邊懺悔受戒。
普勸朋友親戚。有生之類。
但遭枉濫死者。及不得轉讀經者。
並為轉讀金剛般若經五千遍。
作是語已。遂即命終。
使者將思一至冥官所。
遂具實言。今發心受持般若經。
冥官云。汝今發心極大深妙。
不可思議。須臾之間。
見一人手持經卷。
語思一云。此是金剛般若。
思一求請開其經卷。
覧其題目。與今時般若無別。
當即閉〔音閇〕。 ^454b10

目發心。望解般若經義。
曉喻有知。忽聞有人云。
君今發心。作是大願。
今所注猪羊來對者。
並云。我實自身命盡。
惡道受生。實非思一屠害。
為無功德。寶貨求典。
妄引善人。冀延日月。
實是枉牽。冥官得此欵已。
又珉法師在金粟世界遣二僧。
來至冥官前。得見二僧。
驚怖禮拜。僧語冥官。
其思一誦持金剛般若經。
一心不亂。又注屠殺生命。
並云妄引。泯法師在金粟世界。
故遣來救。冥官依命。
即命思一還生。二僧乃送至家。
即乘空而去。思一蘇訖。
當即請諸寺大德。
轉讀般若經五千遍。
思一誦持般若。晝夜不廢。
見得延年。 ^454b40

又曰。泰州上 #CB15131;縣人慕容文#CB15081;。
年十七。誦持金剛般若經。
齊戒不闕。隋大業七年四月十五日夜。
忽有兩鬼。來至床前。
手持文牒。云。王今遣取公來。
文#CB15081;即甚忙怕。
乃逐使者而去。將至一大城。
樓櫓嚴峻。城墎六重。
將入第一第二門。
極大光明。至第三門。
其門相去四里。已上並皆黑暗。
都不見道。使者引之而過。
至五六門內。復大光明。
去門三里。即有宮室殿堂。
四邊持仗宿衛。還如見在宮闕無異。
王當殿而坐。所將男夫婦女．僧尼道士。
及女等外國六夷。
不可稱數。#CB15081;在後。
行典唱名而過。王一一問其在生福業。
有福効驗者。在西而立。
無福驗者。在東而立。
末後始唱#CB15081;名。
王問。一生作何福業。
#CB15081;即分踈。
一生已來。唯誦持金剛般若。
法華八部。般若晝夜轉讀。
又持齊戒。一日不闕。
王聞此言。合掌恭敬。
歎言。功德甚深。付主司細檢文簿不錯。
將來其典執案諮王。
未合身死。王即放還。
且遣西行而立。未去之間。
有一沙彌。可年十五六。
手執一明炬。於#CB15081;前而過。
續後又一沙彌。執明炬而過。
#CB15081;即捉袈裟挽住。
願師救弟子。使者錯追將來。
蒙王恩澤。檢文簿放還。
不知去處。願師慈悲。
救護弟子。示其來路。
二僧語#CB15081;。
檀越持般若經。轉讀大乘經典。
好牢持齋戒。故來救之。
師云。我執明炬在前。
檀越但從我後。還於六重城門而出。
還詣里暗二門。二僧手執明炬。
喻如日出。光明皆現。
出於六重門外。二僧即語#CB15081;云。
檀越知地獄所以否。
報云。不知。二沙彌即舉手指城西北角。
更有一大城。相去四里。
此是地獄之城。二沙彌云。
將檀越於此城觀看。
從師至彼。其城高峻。
有入城門。並鐵網垂下。
有四羅剎。手執鐵叉。
侍立左右。二僧云。
是地獄之門。一切罪人配入。
並從此門而過。即將#CB15081;入門。
可行二百步。見一#CB01926;河。
其中一切受苦之人。
身在河中。唯見其頭。
百千萬億猛火熾然燒此罪人。
苦痛號叫。不可具說。
又四邊皆是鐵床劒樹。
有四獄卒。手持鐵叉。
畔上行走。叫喚之聲。
甚可怖畏。二僧云。
十八地獄。咸在此城。
#CB15081;見心中怕懼。
唯知念佛。心中恒誦般若不絕。
二僧即將#CB15081;出城門。
至於本來之道。五箇道相近。
意中荒迷。不知本從家之道。
二僧即欲別#CB15081;而去。
禮拜求請。五道之中。
不知弟子從何道去。
願師慈悲。示其道處。
二僧即於中道引前。
可行十里許。有一大門。
塞其道口。不得而過。
二僧以錫杖開之。
即語#CB15081;云。
努力勤修功德。誦般若經。
莫生懈怠。必得長壽。
#CB15081;別師至家。
體中醒悟。父母親知。
並悉忙怕。以禮慰喻。
說其因緣。蒙放還家。
功德之力。聞者欣悅。
心意泰然。以此誦經齊戒功德。
勸化一切。各各發心。
讀誦般若經。一日不闕。
更加精進。又得長年。 ^454c12

又曰。天水郡隴城縣袁志通。
年未弱冠。住持齋戒。
讀誦法華金剛般若等經。
六時禮懺。不曾有闕。
年二十。即點入清德府衛士。
名掛軍團。奉勑差征白蠻。
從家至彼一萬餘里。
在路晝夜禮誦不闕。
至南蠻之界。官軍戰敗。
兵士散走。當時徒侶一百餘人。
不知所投。多被傷殺。
志通惶迫。奔走無路。
忽有五人。並乘牝〔頻殞反〕。 ^455b2

馬。在通前後。有一人走馬告通曰。
莫怕莫懼。汝具脩功德。
前後圍繞。不能為害。
行可七里有餘。至一塔廟。
即入其中藏隱。蠻即還營。
忽有二僧來通所。
語通云。檀越誦金剛般若法華。
禮念諸佛。不可思議。
故遣救汝。向者五人。
乘馬在汝前後者。
並是法華般若之力。
亦同救汝怨賊傷害汝身。
好脩福業。誦持經典。
莫生懈怠。一切諸善神王。
恒相衛護。作是語訖。
即乘空而去。通經日不得食。
非常飢乏。須臾有二童子。
將一鉢飯并醬菜及餅。
與通而食。食訖又告通。
勤脩功德。誦般若經。
莫令廢闕。語訖主乘空而去。
通涕淚悲泣。深心懺悔。
即投大軍。頻經三陣。
不被寸#CB05033;所傷。
據此因緣。並是法華般若之力。
於後蠻破。官軍放還。
專心誦持法華般若。
不敢怠慢。 ^455b14

又曰。貞觀八年正月二十八日。
身患。至二月八日夜。
命終。遂被將向王前。
閱過徒眾甚多。通在後而立。
其典唱名。王即問其善惡之業。
亦依次而配。末後始唱通過。
具問生存作何福業。
通即啟王言。一生已來誦持金剛般若法華經等。
常持齊戒六時禮佛。
王聞此言。即合掌恭敬。
歎言。善哉。善哉。此人功德不可思議。
語使者當取之日。
據何簿帳而追。付主司。
細撿文籍。不枉將來。
其主司開天曹檢報。
此人更有六年壽命。
未合即死。王乃索案自尋。
果然非謬。語左右侍者。
取床几將來。即於南廂持金床玉几。
至王前。即遣殿上西邊安置。
鋪種種氈褥。遣通上床誦經。
便誦般若法華各一卷。
並悉通利。又使典藏中取其人誦經及修功德文簿典與通。
向西廂遂往取。可行二里。
有大經藏。所有功德簿帳。
咸在其中。並七寶嚴飾。
使者於#CB08764;下中取得一卷。
可有十紙。題名。袁志通造功德簿。
即持向王邊開檢。
其中注通誦般若經一萬遍。
禮佛齊戒功德。總在其中。
王語使人。其通所造功德。
甚深甚深。將地獄觀看。
知其罪福。使者奉勑。
引通出城。西北五里有餘。
有一大城。樓櫓却敵。
#CB05033;網垂下。
門中有四獄卒。頭如羅剎。
身形長大。手持#CB05033;叉。
左右而立。有二銅狗。
在門兩廂。口吐融銅。
流灌獄所。注射罪人。
一切受苦之人。並從此門而入。
十八地獄。並在此城。
通見如此。身心戰慄。
無以自安。領將詣王。
白言見地獄訖。王語通云。
汝今具見受罪福業。
好勤精進。讀誦莫廢。
汝今有命六年在。
放汝還家。莫生退心。
落入惡道。無人救汝。
必須讀誦不退菩提。
放汝長年。至老命終。
必生淨土。 ^455b40

朝請大夫行國子監大學愽士吳思玄。
常誦金剛般若波羅蜜經。
初日別兩遍。五六年後。
即日別一遍。兄思溫以長安元年任漢州縣竹縣令。
染患入京醫療。寄在殿中省尚藥奉御張慶家針灸。
忽然病發。非常困重。
張慶綰攝諸巫術之士。
時有務州褚細兒。
亦甚見鬼。在慶中庭。
為溫祈禱。其時著緋官數人。
思玄在別處止宿。
人報兄患發。奔走來看。
先至慶中庭。亦同祈請。
未曾與褚相識。褚遂云此官不知何人。
諸鬼神見之皆悉散走。
思玄聞此。倍加精勵念誦。
一二日間。兄病遂差。
初思玄去萬歲登封元年行至中渭橋。
見一人甚老。著重縗〔音催〕服。
恠而問之。老人云。
某乙年八十二。為親生母著服。
母年一百七歲。近日始亡。
復問作何將養。得此長壽。
其人報云。孃年四十三時。
有人教誦金剛般若波羅蜜經。
每日兩遍。從少至老。
未曾暫闕。更有阿姨并及隣母。
總有四人。同業相共受持。
姨亡已經一年。壽一百十四歲。
自餘兩箇。今各年九十已上。
至今竝在〔吳思玄親自錄出〕。 ^455c46

申州大雲寺僧釋德遵者。
即義陽縣人也。時年五十一二。
染疾彌留。氣力虗惙。
時起彼有張照藏者。
洞曉陰陽。有張則者。
極明醫術。推步年命。
以為厄運之期。診〔音軫〕候經脈。
〔音夌〕治非針藥之救。
遂啟請發願。誦金剛般若經。
力疾扶羸。日數十遍。
誠心懇至。感乎幽明。
却倚蒲團。因而彌勵。
不捨晝夜。誦持此經。
未盈旬月。漸覺瘳〔音柚〕愈。
將涉時序。了然痊復。
長安三載。獻忠任申州司戶。
其僧尚存。向逾七十。
每見自說。嗟嘆者久之。
德遵自此之後。常以般若為務。
則知大乘之力。豈術數能知。
非夫淨信通神。達空體妙智。
該上上者。焉肯勤而行之乎。 ^456a32

杜思訥者。京兆城南人也。
任潞州銅鍉〔音提〕縣尉。
考滿之後。年登七十。
又染瘦病。日漸虗羸。
當時名醫。咸謂難濟。
雖加藥餌。〔音二〕診候未瘳。
時權瓘〔音貫〕注得漢州司功之任。
就別臨訣〔音決〕之際。
詞氣悽〔音妻〕凉曰。
〔音越〕雖是生離。即成死別。
然宿心正信。發始深誠。
遂謂瓘曰。唯發願誦般若經。
將希生路。遂即發心誦金剛般若經。
不逾時月。漸覺瘳〔音抽〕愈。
懇誠彌勵。屢〔力芋反〕見光明。
瓘後入京。訥已痊復。
靜惟福力。不可思議〔漢州司功權令瓘說〕。 ^456b6

贊曰。恭惟眾聖。爰起三堅。
一塵一劫。無量無邊。
寧惟萬萬。何止千千。
不生不滅。非代非年。
金剛般若經集驗記卷上
 ^456b22
