
pin:: 大方廣佛新華嚴經合論卷第二十八
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 光明覺品第九之餘
orig:: 
【經】爾時，光明過百萬世界，徧照東方一億世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，各見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　智慧無等法無邊，超諸有海到彼岸。
　　壽量光明悉無比，此功德者方便力。
　　所有佛法皆明了，常觀三世無厭倦，
　　雖緣境界不分別，此難思者方便力。
　　樂觀眾生無生想，普見諸趣無趣想，
　　恒住禪寂不繫心，此無礙慧方便力。
　　善巧通達一切法，正念勤修涅槃道。
　　樂於解脫離不平，此寂滅人方便力。
　　有能勸向佛菩提，趣如法界一切智，
　　善化眾生入於諦，此住佛心方便力。
　　佛所說法皆隨入，廣大智慧無所礙，
　　一切處行悉已臻，此自在修方便力。
　　恒住涅槃如虗空，隨心化現靡不周。
　　此依無相而為相，到難到者方便力。
　　晝夜日月及年劫，世界始終成壞相，
　　如是憶念悉了知，此時數智方便力。
　　一切眾生有生滅，色與非色想非想，
　　所有名字悉了知，此住難思方便力。
　　過去現在未來世，所有言說皆能了，
　　而知三世悉平等，此無比解方便力。
commentary::  ^187c23

【論】八、二十行頌，歎如來智慧方便德，令信心者樂學修行故。
orig::  ^188a36

【經】爾時，光明過一億世界，徧照東方十億世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　廣大苦行皆修習，日夜精勤無厭怠。
　　已度難度師子吼，普化眾生是其行。
　　眾生流轉愛欲海，無明網覆大憂迫，
　　至仁勇猛悉斷除，誓亦當然是其行。
　　世間放逸著五欲，不實分別受眾苦，
　　奉行佛教常攝心，誓度於斯是其行。
　　眾生著我入生死，求其邊際不可得，
　　普事如來獲妙法，為彼宣說是其行。
　　眾生無怙病所纏，常淪惡趣起三毒，
　　大火猛#CB08504;恒燒熱，淨心度彼是其行。
　　眾生迷惑失正道，常行邪徑入闇宅，
　　為彼大然正法燈，永作照明是其行。
　　眾生漂溺諸有海，憂難無涯不可處，
　　為彼興造大法船，皆令得度是其行。
　　眾生無知不見本，迷惑癡狂險難中，
　　佛哀愍彼建法橋，正念令昇是其行。
　　見諸眾生在險道，老病死苦常逼迫，
　　修諸方便無限量，誓當悉度是其行。
　　聞法信解無疑惑，了性空寂不驚怖，
　　隨形六道徧十方，普教羣迷是其行。
commentary::  ^188a40

【論】九、二十行頌，歎如來廣大苦行精進德，令信心者修行故。
orig::  ^188c2

【經】爾時，光明過十億世界，徧照東方百億世界、
千億世界、百千億世界、那由他億世界、
百那由他億世界、千那由他億世界、百千那由他億世界，
如是無數無量、無邊無等、不可數、不可稱、
不可思、不可量、不可說，盡法界、虗空界所有世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天，
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　一念普觀無量劫，無去無來亦無住，
　　如是了知三世事，超諸方便成十力。
　　十方無比善名稱，永離諸難常歡喜，
　　普詣一切國土中，廣為宣揚如是法。
　　為利眾生供養佛，如其意獲相似果。
　　於一切法悉順知，徧十方中現神力。
　　從初供佛意柔忍，入深禪定觀法性，
　　普勸眾生發道心，以此速成無上果。
　　十方求法情無異，為修功德令滿足。
　　有無二相悉滅除，此人於佛為真見。
　　普往十方諸國土，廣說妙法興義利。
　　住於實際不動搖，此人功德同於佛。
　　如來所轉妙法輪，一切皆是菩提分，
　　若能聞已悟法性，如是之人常見佛。
　　不見十力空如幻，雖見非見如盲覩。
　　分別取相不見佛，畢竟離著乃能見。
　　眾生隨業種種別，十方內外難盡見，
　　佛身無礙徧十方，不可盡見亦如是，
　　譬如空中無量剎，無來無去徧十方，
　　生成滅壞無所依，佛徧虗空亦如是。
commentary::  ^188c6

【論】十二、十行頌，歎如來實性無三世，德無二相，
徧周一切，令信心者修學故。
已上文殊師利說此十頌，歎佛十德，令起信心者發信進修行故。
此光明覺品舉佛果法，令信心者正自入信，
信同諸佛，果法不移，法身不動，智菩薩行，
徧周一體，自古及今，更無他法，凡聖一性，
同無性味，同大願、大慈、大悲、大智、文殊妙慧、
普賢萬行之味，總為動寂一體用故。
如是信修，從初發心，一時竝進，以此十信位內，
置一百四十大願，成大悲行，法身、慧身、智身一時俱進故。
法身者，即十色世界是；智身者，即十智佛是；
慧身者，即文殊師利是；大悲者，即一百四十大願成之是。
如是已上諸法，皆是此光明覺品，悉皆信入。
如問明品，即是已入信中問答法，則成其信力修行故。
問曰：何故成十信門，皆文殊師利說法？
答曰：為明文殊是十方諸佛妙慧，善簡擇正邪，
正邪既定，方以行修行，即名普賢行也。
次第合然，故明文殊師利是童子菩薩，
以因創發啟蒙入信之首，故因行成名也。
問曰：五位法中，菩薩入定方說，何故信位不入定說？
答：信是凡夫生滅心，信未入證，故無定也。
以五位是入體應真無作之理，智非無思而顯，
不可以有情求之，故須入定。
pin:: 
# 菩薩問明品第十

pin:: 菩薩問明品第十
commentary::  ^189a24

【論】將釋此品，約分三門：一、釋品名目，二、
釋品來意，三、隨文釋義。
一、釋品名目者，為成十種信根，長十種信力，
文殊師利、覺首等互為主伴，問十種法明故，故為問明品。
二、釋品來意者，前品如來足下輪中放光，
開覺所照佛境遠近，令信心者一一觀之無礙，
令心行廣大，稱法界故。
又文殊師利菩薩以十偈頌歎佛十德，勸令信心者修行故。
此問明品，即是明十信心者正修行之行及斷疑，故有此品來也。
三、隨文釋義者，於此品一段文中，有十一段經，
明文殊、覺首、十菩薩等互為主伴，問十種法，
明各以菩薩之名，即表十信所行之行，
文殊還以名下之行以相諮問，十菩薩等各以自行之法以頌答之，
令信心者依而倣學。
其十問、十頌，其文如下。
最下一段，都結十方，同此
orig::  ^189b20

【經】爾時，文殊師利菩薩問覺首菩薩言：佛子！
心性是一，云何見有種種差別？
所謂：往善趣、惡趣，諸根滿、缺，受生同、異，
端正、醜陋，苦、樂不同；業不知心，心不知業；
受不知報，報不知受；心不知受，受不知心；
因不知緣，緣不知因；智不知境，境不知智。
時，覺首菩薩以頌答曰：
　　仁今問是義，為曉悟羣蒙，我如其性答。
　　唯仁應諦聽，諸法無作用，亦無有體性，
　　是故彼一切，各各不相知。
　譬如河中水，
　　湍流競奔逝，各各不相知，諸法亦如是。
　　亦如大火聚，猛#CB08504;同時發，各各不相知。
　　諸法亦如是。　又如長風起，遇物咸鼓扇，
　　各各不相知，諸法亦如是。
　又如眾地界，
　　展轉因依住，各各不相知，諸法亦如是。
　　眼耳鼻舌身，心意諸情根，以此常流轉。
　　而無能轉者。　法性本無生，示現而有生，
　　是中無能現，亦無所現物。
　眼耳鼻舌身，
　　心意諸情根，一切空無性，妄心分別有，
　　如理而觀察，一切皆無性。
　法眼不思議，
　　此見非顛倒。　若實若不實，若妄若非妄，
　　世間出世間，但有假言說。
commentary::  ^189b48

【論】第一、爾時，文殊師利菩薩已下六行經，
是文殊菩薩起二十問善惡因果，或一字一問，
或一句一問，總有二十問。
向下十一行頌，是覺首菩薩答。
初一行頌是歎能問之人及勸聽，後十行頌是答所問之法。
文殊善問世間善惡因果不相知業，能成就善惡因果。
覺首菩薩便以法不相知，以真理答，但為迷真自作業爾。
知真者，但以全業是真。
末後一行頌明真妄，總亡舉喻及法說故。
如文自具，思之可見。
文順理顯，不煩更釋。
於此十一行頌中，義分為三：一、科頌意，
二、釋菩薩名，三、配隨位因果。
一科頌意者，此十一行，一行是一頌。
初行歎能問及勸聽。
次下十行文，各自具明。
初一行頌頌法無作無性，次一行舉喻水流不相知。
准意知之，不煩更科。
二、釋菩薩名者，為明覺此隨流生死業體，
本性恒真而無流轉，眼、耳、鼻、舌、身、意恒如法知，非流轉生死性故。
亦無虗妄，亦無真實，但為無貪、瞋、癡、愛真智慧法，名之為真故。
說如斯法利眾生故，名為自覺覺他。
大道心眾生者，故為以此當體無明諸業因果上自覺覺他，
令知法界自性真理，真妄兩亡，名為覺首。
以信此法初，名之為首。
此明十信初心，全信自身眼、耳、鼻、舌、身、
意，及以一切眾生全體真妄兩亡，唯佛智海故。
故以不動智佛、十智如來，為十信位中自己果故。
金色世界、妙色世界、蓮華色世界等十色世界，是十信之中所信之理。
文殊師利！覺首、財首等十菩薩眾，是十信之行。
以行立名，得名知行，一一菩薩倣行解上而立名故。
已下菩薩例然。世界名妙色，即是覺首菩薩所覺之理。
無礙智佛，即是覺首當位所修佛果。
以此信心明諸業因果真妄兩亡，即智用無礙故。
三、配隨位因果者，常以自心本不動智佛為本信心之因，以進修得此無礙智佛是隨位佛果。
此乃但依問答及菩薩名號、佛名號、世界形色，
取其意趣，理自分明，勿須疑也。
orig::  ^189c42

【經】爾時，文殊師利菩薩問財首菩薩言：佛子！
一切眾生、非眾生，云何如來隨其時、隨其命、
隨其身、隨其行、隨其解、隨其言論、隨其心樂、
隨其方便、隨其思惟、隨其觀察，於如是諸眾生中，
為現其身，教化調伏？
時，財首菩薩以頌答曰：
　　此是樂寂滅，多聞者境界，我為仁宣說。
　　仁今應聽受，分別觀內身，此中誰是我？
　　若能如是解，彼達我有無，此身假安立。
　　住處無方所，諦了是身者，於中無所著。
　　於身善觀察，一切皆明見，知法皆虗妄，
　　不起心分別：　壽命因誰起？
　復因誰退滅？
　　猶如旋火輪，初後不可知，智者能觀察。
　　一切有無常，諸法空無我，永離一切相，
　　眾報隨業生，如夢不真實，念念常滅壞。
　　如前後亦爾。　世間所見法，但以心為主，
　　隨解取眾相，顛倒不如實。
　世間所言論，
　　一切是分別，未曾有一法，得入於法性。
　　能緣所緣力，種種法出生，速滅不暫停。
　　念念悉如是。
commentary::  ^190b12

【論】第二、爾時，文殊師利菩薩已下五行經，
是文殊師利問財首菩薩言：如來十種方便隨時之法。
初舉非眾生，即約覺首所答，業體純真。
後問：如來十種隨時之化，何緣而有？
財首為成信心，約實而答。
隨時是假，如下十行頌中具明。
於此十行頌中，義分為三：一、科其頌意，
二、釋菩薩名，三、配隨位因果。
一、科頌意者，此十行頌中，一行一頌。
初一行頌中，初兩句歎所問法非小器所堪，是多聞者之境界。
次兩句今如問當說。
及勸聽已下九行頌，是財首以實而答，如文具明。
二、釋菩薩名者，為將如下頌中善達真假法財而惠施眾生，
故名為財首。以十信心中法財初始益生之行，名之為首。
世界名蓮華色者，明此信中以法聖財饒益眾生，
令其自他性無染著，號曰世界，名為蓮華色。
以法施人，破迷成智，名為滅暗智佛，明當位信中自具法門理行智之因果，
故財首是當位之行。
已下例然。三、配隨位因果者，常以自心根本不動智佛，
文殊師利為信心之因；進修得解脫智佛，
財首菩薩是隨位之行果，故佛是智果。
餘者例然，倣此。
orig::  ^190c2

【經】爾時，文殊師利菩薩問寶首菩薩言：佛子！
一切眾生等有四大，無我、無我所，云何而有受苦、
受樂，端正、醜陋，內好、外好，少受、多受，或受現報，或受後報？
然法界中無美、無惡。
時，寶首菩薩以頌答曰：
　　隨其所行業，如是果報生，作者無所有。
　　諸佛之所說，譬如淨明鏡，隨其所對質，
　　現像各不同，業性亦如是。
　亦如田種子，
　　各各不相知，自然能出生。
　業性亦如是，
　　又如巧幻師，在彼四衢道，示現眾色相，
　　業性亦如是。　如機關木人，能出種種聲，
　　彼無我非我，業性亦如是。
　亦如眾鳥類，
　　從#CB00592;而得出，音聲各不同，業性亦如是。
　　譬如胎藏中，諸根悉成就，體相無來處。
　　業性亦如是。　又如在地獄，種種諸苦事，
　　彼悉無所從，業性亦如是。
　譬如轉輪王，
　　成就勝七寶，來處不可得，業性亦如是。
　　又如諸世界，大火所燒然，此火無來處。
　　業性亦如是。
commentary::  ^190c40

【論】第三、爾時已下四行半經，是文殊師利問寶首菩薩：
先總舉眾生同有四大，無我、無我所。
云何已下，有十問。
業因果法已下，有十行頌，是寶首菩薩答前十問故：
初、明舉體無分別；二、明受業之好醜，由行所生。
具如經說。大意達體業亡，迷真業起故。
於此十行頌中，義分為三：一、科頌意，二、
釋菩薩名，三、配隨位因果。
一、科頌意者，初兩句是歎果報由行生；
次兩句歎業體本真，本無所有。
是諸佛所說已下九行，一行一頌，舉喻顯法。
達法無業，法、業無二，由行不同，如文可知。
二、釋菩薩名者，明此信位，達業即法體，不復有業名之法寶。
以此法寶益生，為信首故，故名寶首。
明此是北方，是師位，以威儀軌則，以利眾生故，佛號威儀智佛。
世界名薝蔔華者，此華黃色，明是利眾生之福德色也。
黃者，福慶之氣，內應白淨，外現黃相故。
如來為人天之師，衣緇衣，像北方坎故。
內應白淨無染之理，外現黃相，即明以利生白淨無染之福相，
以為世界之名，以利眾生，德行庠序。
佛號威儀智佛，常以法寶利生，達業性真，
名為寶首菩薩，總是第四信心自所得法因果理智之號。
問曰：何故北方為師為君？
答曰：像水利潤萬物，又水流慕下，像為君為師者，
就愚濟迷，使令發明。
又明北方坎為下位，像為君為師者，常以謙下之行，
令眾生所歸益之，以道潤之，故君子常謙處下位，
而濟物發明故，故以北方坎為君為師。
夫大方無隅，但取其義表德故，餘位如名號品已釋。
一佛號徧十方故，此以隨方表法故，如周易泰卦，乾下坤上。
初九，拔茅連茹，為茅潔白柔弱，其根甘甜，
像君子有德，如茅柔弱，潔白甘和，可以引而接之與仕也。
然茅非君子，以物喻之，然此方隅非佛也，
以法喻之，令知法也。
佛智無依，依物名智，其方無方，以法成方也，非東西南北如情所見方故。
三配隨位因果者，常以自心本不動智佛為始信心之因，進修得威儀智佛為第四精進波羅蜜中之果也。
orig::  ^191a28

【經】爾時，文殊師利菩薩問德首菩薩言：佛子！
如來所悟，唯是一法。
云何乃說無量諸法，現無量剎，化無量眾，
演無量音，示無量身，知無量心，現無量神通，
普能震動無量世界，示現無量殊勝莊嚴，顯示無邊種種境界？
而法性中，此差別相，皆不可得。
時德首菩薩以頌答曰：
　　佛子所問義，甚深難可了，智者能知此，
　　常樂佛功德。　譬如地性一，眾生各別住，
　　地無一異念，諸佛法如是，亦如火性一。
　　能燒一切物，火#CB08504;無分別，諸佛法如是。
　　亦如大海一，波濤千萬異，水無種種殊。
　　諸佛法如是。　亦如風性一，能吹一切物，
　　風無一異念，諸佛法如是。
　亦如大雲雷，
　　普雨一切地，雨滴無差別，諸佛法如是。
　　亦如地界一，能生種種芽，非地有殊異。
　　諸佛法如是，如日無雲曀，普照於十方。
　　光明無異性，諸佛法如是，亦如空中月。
　　世間靡不見，非月往其處，諸佛法如是。
　　譬如大梵王，應現滿三千，其身無別異，
　　諸佛法如是。
commentary::  ^191b48

【論】第四、爾時已下六行經，是文殊問德首菩薩：如來所悟是一法。
云何已下，有十問，如文具明。
已下有十行頌，是德首菩薩答。
於此說頌中，義分為三：一、科頌之意，二、
釋菩薩名，三、配隨位因果。
一、科頌意者，此十行頌中，初一行歎所問之義甚深，
唯智所知；次下九行頌，一行一頌，如文具明。
大意明不異一法界，修行無量法門，無量法門秪是一法界性，
不可滯一不作多，不可滯多不是一，如十玄義。
思之！以無依住智照之，可見。
二、釋菩薩名者，名德首者，為明此位不離一法界性，
以消癡愛及一切煩惱，而常修習一切諸功德，以名為德首。
世界名青蓮華者，明此第五信心是禪波羅蜜故，
心淨無染，無貪愛癡故。
此是東北方，佛號明相智，明此位進修之果，得法心淨故。
如艮位，寅、丑兩間明相現故，故佛號明相智，用此方隅以表禪定法故。
以東北方是艮，艮為山，山表安靜不動義，是禪定義故。
三、配隨位因果者，常以自心根本不動智佛為所信之因，進修得明相智佛為果也。
orig::  ^191c40

【經】爾時，文殊師利菩薩問目首菩薩言：佛子！
如來福田，等一無異。
云何而見眾生布施果報不同？
所謂：種種色、種種形、種種家、種種根、種種財、
種種主、種種眷屬、種種官位、種種功德、種種智慧。
而佛於彼，其心平等，無異思惟。
時，目首菩薩以頌答曰：
　　譬如大地一，隨種各生芽，於彼無怨親。
　　佛福田亦然。　又如水一味，因器有差別，
　　佛福田亦然，眾生心故異。
　亦如巧幻師，
　　能令眾歡喜，佛福田如是，令眾生敬悅。
　　如有才智王，能令大眾喜，佛福田如是。
　　令眾悉安樂。　譬如淨明鏡，隨色而現像，
　　佛福田如是，隨心獲眾報。
　如何揭陀藥？
　　能療一切毒，佛福田如是，滅諸煩惱患。
　　亦如日出時，照耀於世間，佛福田如是。
　　滅除諸黑闇，亦如淨滿月，普照於大地。
　　佛福田亦然，一切處平等。
　譬如毗藍風，
　　普震於大地，佛福田如是。
　動三有眾生，
　　譬如大火起，能燒一切物，佛福田如是。
　　燒一切有為。
commentary::  ^192a28

【論】第五、爾時已下五行半經，是文殊問目首菩薩如來福田，
等一無異。所謂已下有十問，具如經說。
已下有十行頌，是目首所答三門，如前一科。
頌意者，此十行頌，一行一頌。
其頌意答前所問：佛福田是一，云何布施果報不同？
其義有二不同：一、明佛自福田不同，二、明眾生所施福田不同。
一、明佛自福田不同者，明如來身目髮紺、
青身金色、丹脣素齒，一身之上色各不同。
華藏世界莊嚴萬異者，總明法性理智中具有，以法性理智中本具無量功德故。
有隨行報得莊嚴者，如如來身有九十七種大人之相者，
是法身智體自具故；如來有無量隨好功德莊嚴，是隨行報得故。
如外邊依正報中，金剛地是法性身，報得是正報；
寶樹莊嚴世界是法性，隨行報得是依報；
宮殿樓閣是法性，大智隨大慈悲含育眾生業上報得，
師子座是法性隨智轉法輪報得，蓮華藏世界是法性隨行教化眾生無染性報得，
香水海是法性隨大悲心謙下饒益行報得，
香河右漩是隨順法性進修教化眾生報得，
總不離法性大智隨行報殊，一一行中皆有無量行門互為主伴，
以此莊嚴依報正報一一境界中有無量同異，
此是觀因知果，以此准知總是一性中隨用不同故。
二眾生布施福田果報不同者，此乃由心輕重有智無智謙下高心所求有異，
總是一心中隨用不同。
二釋菩薩名者，名為目首，明此位是東南方辰巳之間，
像此信心進修智目漸高，善知福田因果等報名為目首，
是故如來常取辰巳以為齋戒之則，如前名號品已釋，准彼知之。
三配因果者，還以自心本不動智佛為因，此位究竟智佛為進修之果。
orig::  ^192b18

【經】爾時，文殊師利菩薩問勤首菩薩言：佛子！
佛教是一眾生得見，云何不即悉斷一切諸煩惱縛而得出離？
然其色蘊、受蘊、想蘊、行蘊、識蘊，欲界、色界、
無色界，無明、貪愛，無有差別，是則佛教。
於諸眾生，或有利益，或無利益？
時勤首菩薩以頌答曰：
　　佛子善諦聽，我今如實答，或有速解脫。
　　或有難出離。　若欲求除滅，無量諸過惡，
　　當於佛法中，勇猛常精進。
　譬如微少火，
　　樵濕速令滅。　於佛教法中，懈怠者亦然。
　　如鑽燧求火，未出而數息，火勢隨止滅。
　　懈怠者亦然。　如人持日珠，不以物承影，
　　火終不可得，懈怠者亦然。
　譬如赫日照，
　　孩稚閉其目，怪言何不覩？
　懈怠者亦然。
　　如人無手足，欲以芒艸箭，徧射破大地，
　　懈怠者亦然。　如以一毛端，而取大海水，
　　欲令盡乾竭，懈怠者亦然。
　又如劫火起，
　　欲以少水滅，於佛教法中，懈怠者亦然。
　　如有見虗空，端居不搖動，而言普騰躍，
　　懈怠者亦然。
commentary::  ^192c28

【論】第六、爾時，文殊師利已下五行半經，是文殊問勤首。
佛教是一，云何得見者，有斷煩惱、不斷煩惱不同等。
然其已下十問已下，有十行頌，是勤首菩薩所答。
於中三門，如前一科。
頌意者，此十行頌：初一行勸聽，次一行頌勸聞法，
勤修已下八行責其懈怠，如文具明。
二、釋菩薩名者，名為勤首，為明前目首善示福田因果。
佛號究竟智，此位當須勤而行之，故名勤首。
佛號最勝智，為明勤修勝進，即得最勝智為果故。
三、配隨位因果者，還以本不動智佛為因，最勝智佛為進修之果。
orig::  ^193a18

【經】爾時，文殊師利菩薩問法首菩薩言：佛子！
如佛所說：若有眾生受持正法，悉能除斷一切煩惱。
何故復有受持正法而不斷者？
隨貪、瞋、癡，隨慢、隨覆，隨忿、隨恨，隨嫉、隨慳，
隨誑、隨諂，勢力所轉，無有離心能受持法。
何故復於心行之內起諸煩惱？
時法首菩薩以頌答曰：
　　佛子善諦聽！　所問如實義，非但以多聞，
　　能入如來法。　如人水所漂，懼溺而渴死，
　　於法不修行，多聞亦如是。
　如人設美饍，
　　自餓而不食，於法不修行，多聞亦如是。
　　如人善方藥，自疾不能救，於法不修行，
　　多聞亦如是。　如人數他寶，自無半錢分，
　　於法不修行，多聞亦如是。
　如有生王宮，
　　而受餒與寒，於法不修行，多聞亦如是。
　　如聾奏音樂，悅彼不自聞，於法不修行，
　　多聞亦如是，如盲繢眾像，示彼不自見。
　　於法不修行，多聞亦如是。
　譬如海船師，
　　而於海中死。　於法不修行，多聞亦如是。
　　如在四衢道，廣說眾好事，內自無實德。
　　不行亦如是。
commentary::  ^193a38

【論】第七、爾時已下六行經，是文殊問法首。
如佛所說：若有眾生受持正法，悉能除斷一切煩惱。
何故有受持正法而不斷者？
於中有十一問，如文具明。
於中有十行頌，是法首所答三門義，如前一科。
頌意者，此十行頌中，初一句勸聽，次一句歎能問，次兩句責多聞者。
不修行已下九行頌，一行一頌，責多聞而心不精專，
不能斷煩惱，如文具明。
二、釋菩薩名者，名為法首，為明此是西北方戌、
亥兩間，明愚迷長夜中，能以正法自利利他，
專求無懈，名為法首。
世界名金剛者，以堅精無怠，是自世界，
託西北方乾卦，乾為堅剛。
佛號自在智者，以自精勤觀照，達理業亡，名為自在智佛。
三、配隨位因果者，還以自心本不動智佛為因，進修得自在智佛為果。
orig::  ^193b30

【經】爾時，文殊師利菩薩問智首菩薩言：佛子！
於佛法中，智為上首。
如來何故或為眾生讚歎布施，或讚持戒，
或讚堪忍，或讚精進，或讚禪定，或讚智慧，
或復讚歎慈、悲、喜、捨，而終無有唯以一法而得出離，成阿耨多羅三藐三菩提者？
時智首菩薩以頌答曰：
　　佛子甚希有，能知眾生心，如仁所問義，
　　諦聽我今說。　過去未來世，現在諸導師，
　　無有說一法，而得於道者。
　佛知眾生心，
　　性分各不同，隨其所應度，如是而說法。
　　慳者為讚施，毀禁者讚戒，多瞋為讚忍，
　　好懈讚精進，亂意讚禪定，愚癡讚智慧，
　　不仁讚慈愍，怒害讚大悲，憂慼為讚喜，
　　曲心讚歎捨，如是次第修，漸具諸佛法。
　　如先立基堵，而後造宮室，施戒亦復然。
　　菩薩眾行本，譬如建城郭，為護諸人眾，
　　忍進亦如是，防護諸菩薩。
　譬如大力王，
　　率土咸戴仰，定慧亦如是，菩薩所依賴。
　　亦如轉輪王，能與一切樂，四等亦如是。
　　與諸菩薩樂。
commentary::  ^193c8

【論】第八、爾時已下，有五行經，是文殊問智首：
如來唯一法而得出離，又於佛法中以智為首，何故讚歎布施等？
總有十問，大意明十波羅蜜、四無量心畢竟無體，何須用為？
已下有十行頌，是智首菩薩答，如文具明。
於中三門，如前一科。
頌意者，此十行頌中，初一行頌歎能問及勸聽；
已下九行，一行一頌，如文具明。
智首答意，明諸助道法隨根遣病，若不修學無性，
菩提不成，如頌中分明。
舉喻況說，可知。但須依法，有病即治之，
如除堆阜，道自無礙。
自病已除，還與人服故藥，藥之與方，終無捨離。
二、釋菩薩名者，名為智首，以明智能知根，
權施法藥，四攝、四無量、十波羅蜜、三十七助菩提分，
隨病生起增多之處而令服之，顯發菩提無作之性，
漸令依本，名為智首。
此是下方世界，明以布施、戒、忍、進、定等十波羅蜜門，如地能生發一切白淨之法故。
世界名頗棃，此是白色，如水精寶色。
佛號梵智者，明心如大地，荷負萬有，常安淨故。
梵者，淨也。三、配隨位因果者，還以自心本不動智佛為因，
進修得心智寂靜為果，表地體安靜故。
orig::  ^193c46

【經】爾時，文殊師利菩薩問賢首菩薩言：佛子！
諸佛世尊唯以一道而得出離，云何今見一切佛土所有眾事種種不同？
所謂：世界、眾生界、說法、調伏、壽量、光明、
神通、眾會、教儀、法住，各有差別，無有不具一切佛法而成阿耨多羅三藐三菩提者。
時賢首菩薩以頌答曰：
　　文殊法常爾，法王唯一法，一切無礙人，
　　一道出生死。　一切諸佛身，唯是一法身，
　　一心一智慧，力無畏亦然，如本趣菩提。
　　所有迴向心，得如是剎土，眾會反說法。
　　一切諸佛剎，莊嚴悉圓滿，隨眾生行異，
　　如是見不同。　佛剎與佛身，眾會及言說，
　　如是諸佛法，眾生莫能見。
　其心已清淨，
　　諸願皆具足，如是明達人，於此乃能覩。
　　隨眾生心樂，及以業果力，如是見差別。
　　此佛威神故，佛剎無分別，無憎無有愛，
　　但隨眾生心，如是見有殊。
　以是於世界，
　　所見各差別，非一切如來，大仙之過咎。
　　一切諸世界，所應受化者，常見人中雄，
　　諸佛法如是。
commentary::  ^194a36

【論】第九、爾時已下，是文殊問。
賢首：一切諸佛一道而得出離，云何今見種種不同？
所謂已下有十問，下有十行頌，是賢首答。
於中三門，如前一科。
頌意者，此十行頌中，初兩行歎法王唯一法、
一身、一智。已下八行頌，於中大意有四：
一、歎差別佛土因本迴向心所成，為明迴向之就根益物，
身土教儀悉皆就根；二、明諸佛自報之境，
非是行因方見；三、明眾差別之事，皆由眾生之心行異，
故隨自心見別，非佛之異；四、明佛神力能就根現法。
二、釋菩薩名者，名為賢首，為明得此十種信心，
信佛果德與自心體一，善諳疑滯通塞，
入其賢位，故名賢首。
此是上方位也。意明此信位心智及境，
悉如虗空，無所不含，皆無妨礙，是賢仁之德，故名賢首。
又世界名平等色，為明既是上方，明身心與空合，故世界名平等色。
佛號觀察智，明以其自心空智慧門，善能觀察諸法皆空，
無所染著，是故名觀察智佛。
三、配隨位因果者，還以自心根本性空無分別不動智佛為因，
以進修至此法空觀察智佛為果；明不動智是體，
觀察智佛是用，至此明體用圓滿，因果一性。
以是義故，還說如來一身、一心、一智慧法門，
明契果會因，始末無二，總以一為根本故。
問曰：何故頌初云文殊法常爾？
答曰：為文殊是諸佛之慧，不動智是體，
文殊是用，以將此一切諸佛、一切眾生根本智之體用門與一切信心者作因果體用故，
使依本故，迄至究竟果滿，與因不異，無二性故，
方名初發心、畢竟心二種不別。
明此十信心難發、難信、難入，聞之者皆云：
我是凡夫，何猶可得是佛？
故說少分信者，即贊神通道力。
是故當知且須如是正信，方始以正信、
正見法力加行，如法進修分分無明薄解脫智慧，
明依自得法淺深漸當，神通德用隨自己得。
信猶未得，何索神通說？
言漸漸者，不移一時、一法性、一智慧，無依住、
無所得中漸漸，故以十玄六相義圓之。
法性理中無有漸頓，但為無始無明慣習習熟，
卒令契理純熟難故，而有漸漸。
其漸漸者，畢竟無始終、延促、長短等量，故名為漸漸。
大方廣佛新華嚴經合論卷第二十八
w:: 音切
note:: 逸 ^194b28

〔弋質切。〕覩
〔當古切。〕湍
〔他喘切。〕奔
〔博昆切。〕機
〔飢音。〕衢
〔仇于切。〕 #CB00592;
濤 ^195a12

〔徒刀切。〕滴
〔都力切。〕曀
〔於計切。〕揭
〔九謁切。〕療
〔力照切。〕藍
〔落咸切。〕闇 ^195a14

〔暗音。〕髮
〔發音。〕樵
〔昨焦切。〕濕
〔詩入切。〕鑽
〔作丸切。〕燧
〔徐醉切。〕孩
〔戶來切。〕稚 ^195a16

〔直利切。〕閉
〔博計切。〕射
〔神夜切。〕箭
〔作殿切。〕騰
〔徒登切。〕躡
〔尼業切。〕嫉 ^195a18

〔疾音。〕瞋
〔昌真切。〕忿
〔撫吻切。〕渴
〔苦葛切。〕饍
〔善音。〕餓
〔五箇切。〕餒
〔奴罪切。〕聾 ^195a20

〔盧紅切。〕慼
〔倉亦切。〕舡
〔火江切。〕讚
〔作斡切。〕基
〔居之切。〕堵
〔當古切。〕礙
〔艾音。〕戴 ^195a22

〔帶音。〕咎
〔臼音。〕毀
〔許委切。〕緇
〔側其切。〕茹
〔人恕切。〕甜
〔徒兼切。〕
 ^195a24
