
undefined:: 
other:: 天聖廣燈錄卷第二十八　　　〔宋碑〕
other:: 
### 福州支提山雍熈寺了悟禪師法嗣

other:: 
#### 杭州靈隱山玄本禪師
杭州靈隱山玄本禪師
上堂。僧問。蚌含未剖時如何　師云。
光從何來。 ^562c47

僧問。臨濟入門便喝。
德山入門便棒。未審此意如何　師云。
天晴不肯去。 ^563a2

問。如何是靈山境　師云。
甚處觀不足。 ^563a4

師因見僧看經。問僧。
看什麼經　僧無語　師乃有頌。
　　看經不識經　徒勞損眼睛　欲得不損眼
　　分明識取經
other:: 
##### 色空頌
色空頌
　　堂堂色裏無空相　皎皎空中絕色形
　　直下色空無一二　色號元來不我名
other:: 
#### 杭州靈隱山玄順庵主
杭州靈隱山玄順庵主 ^563a6

師。蕭山人也。俗姓錢。
幼投福州支提山了悟禪師出家受具。
後入溫州鴈蕩山卓菴。
後止杭州靈隱寺。 ^563a20

師因離鴈蕩。有頌。
　　浪宕閑吟下翠微　更無一法可思惟
　　有人問我出山意　蔾杖頭挑破衲衣 ^563a24

因皈天竺山。
　　事事無能一不前　喜歸天竺過殘年
　　飢餐困睡無餘事　休說壺中別有天 ^563a30

師至祥符中復有偈云。
　　生也孰來　死也孰去　生死去來　是尋常事
　　多幻之方　電光相似　諸方亦然　我亦如是
　　本無言說　余今強舉　請便茶毗　更莫停止 ^563a36

師言訖。端坐而終。
僧臘五十。俗壽七十。
other:: 
#### 福州支提山雍熈寺文翰禪師
福州支提山雍熈寺文翰禪師 ^563a44

明州人。於杭州靈隱山景德寺依了悟禪師出家。
仍受心印。 ^563a46

師陞座云。大眾。不假山僧露此機鋒。
還有佛法繼祖轉法輪底道理麼。
若言無此道理。三世諸佛淨妙法輪成斷去始得。
便有轉時不轉時。
大眾若言有法輪常轉底道理。
今日何假山僧更陞此座轉此法輪。
便成二頭三首。為什麼如此。
秖如十方世界。四時運轉。
八節推遷。物象生成。
日月輪照。乃至風飄雨潤。
火熱氷寒。三界綿綿。
四生浩浩。為復是世間法。
為復是有為法。無為法。
是轉輪法。還有甄別得麼。
若未能甄別得。山僧敢為決疑。 ^563a48

時有僧問。堯雲舜日陽和景。
祖風何似國風清　師云。
可謂赴汝此問　學云。
天人羣生類。皆承此恩力　師云。
且莫錯定當。 ^563b18

問。高臥煙霞藏密旨。
修心滅智等寒#CB01926;。
今朝既赴群生請。
少室之機望直垂　師云。
大眾見汝問　學云。
謝師指示　師云。
且喜沒交涉。 ^563b22

問。昔日靈山一會。
迦葉親聞。今日支提一會。
誰人得聞　師云。
誰人不聞　學云。
恁麼則見聞之者。
頓悟無生也　師云。
莫妄想。 ^563b28

問。慈雲普潤三千界。
利人一句望師垂　師云。
汝瞌睡作麼　僧乃畫一圓相拓呈　師云。
莫鬼恠　學云。如此之機。
師如何接　師便打。
other:: 
### 漳州西明山錫禪師法嗣

other:: 
#### 台州天台山般若寺從進禪師
台州天台山般若寺從進禪師 ^563b32

上堂。有僧問。佛未出世時。
還有佛法也無　師云。
有　進云。如何是佛未出世時佛法　師云。
是汝問底　進云。
既有。又用佛出世作什麼　師云。
莫為不孝之子。 ^563b40

問。承先德有言。清虗之理。
畢竟無身。未審此意如何　師云。
大似虗空釘橛　進云。
虗空是橛又如何　師云。
良藥秖救有命人。 ^563b46

師乃示眾云。後進初心。
無妨東問西問。忽於一言半句下得箇發明處。
便不辜負出家行脚。
他古人亦如此。或得一言半句便休去。
或築著廅著便歇去。
然雖如此。猶未是大丈夫在。
直饒不於一言半句下便會得。
亦未必不是大丈夫在。
何以故。言前體道。
未是通人。句從投機。
還非達者。秖如道言前體道。
未是通人。句後投機。
還非達者。作麼生便得恰好去。
者箇喚作玄中別唱。
格外高談。須是恁麼人。
方構恁麼事。若未是恁麼人。
不如且於隨宜方便中討箇會處好。
珍重。 ^563c6

僧問。諸佛為一大事因緣出現於世。
師今出世當為何事　師云。
待出世時來向汝道。 ^563c24

問。古#CB00589;寒泉時如何　師云。
切忌飲著　進云。
飲者如何　師云。
喪却性命。 ^563c26

問。萬里無寸草。何處放白牛　師云。
萬里無寸草。未是放牛處　進云。
未審什麼處是放牛處　師云。
問取石人去。 ^563c30

問。學人未達自心。
未明諸法。乞師方便指迷津　師云。
自心即且致。指何為諸法　進云。
恁麼則心法無二去也　師云。
三四五。 ^563c34

問。如何是祖師西來意　師云。
又見一華開　進云。
學人不會　師云。
結果自然成。 ^563c38

問。眾盲摸象。各說異端。
如何是真象　師云。
開眼著　進云。恁麼則得見真象也　師云。
猶亂摸在。 ^563c42

問。如何是龍濟潭裏龍　師云。
不在碧波中　進云。
未審在什麼處　師云。
却歸潭裏去。 ^563c46

師又云。伊問龍濟潭裏龍。
向伊道不在碧波中。
且道在什麼處。還見麼。
諸上座。若是識龍人。
一見便休心。珍重。
other:: 
##### 顯道偈
顯道偈
　　道本絕言　奇哉淵曠　橐籥天地　包含萬家
　　生乎人倫　其用彌廣　休曰無根　勿稱有狀
　　水底之月　山谷之響　夫曰真虗　皆為妄想
other:: 
##### 諸法各住位偈
諸法各住位偈
　　諸法各住位　是名真實義　真實義者何
　　無我無我所　我所法既無　有無皆遠離
　　由斯絕見聞　眼界耳界異　色象及音聲
　　沙界元周備　物我甚分明　師子真遊戲
other:: 
##### 送遊方禪人
送遊方禪人
　　祖堂曾立雪　飛錫更無求　一句分明了
　　諸方自在遊　洞庭看遠水　廬岳過殘秋
　　人問忘機事　唯言到九州
other:: 
##### 牧童頌
牧童頌
　　肥壯白牛攀角上　水村騎過曉煙微
　　滿原青草從閑放　謌向春風和者稀
other:: 
##### 漁父頌
漁父頌
　　世上如麻事不牽　逍遙秖在水中天
　　金鱗得了忘垂釣　一葉輕舟看月眠
other:: 
#### 越州清化山寶壽院志超禪師
越州清化山寶壽院志超禪師 ^564a4

錢塘人也。俗姓董。
弱冠出家受具。至閩中西明室得旨。
後住清化山。 ^564a48

師開堂日。僧問。如何是佛　師云。
儞是什麼人　進云。
莫祇者箇便是也無　師云。
是即勿交涉。 ^564b2

問。聲色二字如何除得　師云。
儞喚什麼作聲色　進云。
爭柰即今何　師云。
即今有什麼。 ^564b6

師又云。我宗無語句。
亦無一法與人。設有言說。
俱非真實。大眾。秖如真實底事作麼生。
還有人舉得麼。出來對眾舉看。
山僧為儞證明。還有麼。
若無。久立。珍重。
other:: 
#### 漳州法濟禪院海蟾禪師
漳州法濟禪院海蟾禪師 ^564b10

俗姓陳。泉州人也。
幼年行脚。遇泉州西明清錫禪師。
一言相契。後住漳州法濟禪院。 ^564b18

師陞座云。靈山會上。
百萬億眾。唯有迦葉一人得親聞。
今日一會。不異靈山。
且道還有親聞者也無。
若有親聞者。便能續佛壽命。
令法久住。為苦海之舟航。
作昏衢之日月。若未能親聞。
何殊當時退席之眾。
秖如聞與未聞。且作麼生會。
為復是耳聞。為復是眼見。
若是耳聞。誰人聞。
若是眼見。何者是見。
何不恁麼體究。眾中還有問事底麼。
出來道看。 ^564b24

時有僧問。君王出世。
四海澄清。未審法王出世。
有何拯濟　師云。
汝作麼生會君王出世　進云。
法王出世無他事。
道合君王贊大平　師云。
莫取口頭著到。 ^564b36

問。若以無言說。又沒世尊言教。
若以有說。恐漏洩祖師西來。
去此二途。師意如何　師云。
總是汝恁麼道。 ^564b42

問。雲臺延慶已聽指迷。
今日漳城望垂提耳　師云。
汝試舉雲臺延慶看　進云。
今日漳城豈無方便　師云。
適來豈是責汝　進云。
兩處迷從歸坦道。
一輪寶月又騰輝　師云。
是何言歟。 ^564b46

上堂。僧問。如何是古佛心　師云。
秖如今。
師云。三世諸佛．六代祖師。
亦未曾與仁者暫時離隔。
莫不長垂恩德。左提右挈。
仁者未必不依而行之。
作麼生違背得他恩德。
如閻浮提。日出扶桑。
大地眾生。有情無情。
盡承光輝。所有一切種種事業皆在光影。
古人也說。如魚在水。
如鳥飛空。乃至揚鬣掉尾。
升高自下。還解離得濕性空體也無。
若離得濕性空體。
向什麼處安身立命。
何不恁麼體究取。
知恩者少。負恩者多。
奉勸上座。且知恩好。
珍重。 ^564c8

僧問。承和尚有言。
直道便休去。亦是祖師來後。
未審如今便休去。
什麼處是祖師來後　師云。
道上座不先陀得麼　進云。
恁麼即親見祖師也　師云。
大眾總見汝　進云。
祖師未來時。此道有誰知　師云。
不信道　進云。凡聖不曾異。
絲髮更無差　師云。
休去得也。 ^564c26

問。承教有言。見聞為種。
八難超十地之階。
如何是見聞為種　師撫掌一下　進云。
如何是八難超十地之階　師云。
汝適來作麼生會。
other:: 
#### 漳州淨眾傳先禪師
漳州淨眾傳先禪師 ^564c36

陞座。僧問。承教有言。
若能轉物。即同如來。
秖如目前諸法。且作麼生轉　師云。
那箇是目前法　進云。
如何則諸法凝然。
皆同無相也　師云。
汝自敗闕。 ^564c42

問。少室聞五葉之華。
今日聽一乘之理。
如何是一乘之理　師云。
汝作麼生聽　進云。
恁麼即無二亦無三去　師云。
誰敢信汝　進云。
大眾臨筵。焉敢造次　師云。
禮拜著。 ^564c48

問。此座高廣。吾不能陞。
和尚今日為什麼陞得　師云。
汝不是問此座。 ^565a6

問。賢侯特地申三請。
法座初臨事若何　師云。
誰向汝恁麼道　進云。
恁麼即幸向今朝申一問。
六國從此不知音　師云。
汝不知音。
other:: 
### 撫州崇壽禪院稠禪師法嗣

other:: 
#### 泉州靈臺山令岑禪師
泉州靈臺山令岑禪師 ^565a10

初陞座。維那白槌云。
法筵龍象眾。當觀第一義　師云。
第一義見成。本無異說。
大眾且作麼生觀。
作有相觀。作無相觀。
若作有相觀。即是邪見。
若作無相觀。即是斷見。
不有不無。且作麼生觀。
直饒恁麼會得去。
亦是週遮。然雖如此。
今日豈無方便。乃陞座。 ^565a16

時有僧問。承和尚有言。
直饒恁麼會得去。
亦是週遮。如何即是　師云。
如何即是　進云。
也知真諦無兔馬之遺蹤。
柰何般若有淺深之照　師云。
也者闍梨自生分別　進云。
恁麼即舜若多性可銷亡。
爍迦羅心無動轉去也　師云。
閑言語。 ^565a26

問。昔日五峯。今朝雲臺。
如何是不動尊　師云。
進前一步　進云。
恁麼即開慧眼去也　師云。
未在。 ^565a34

問。教中有言。為．無為．實．不實法。
如何是實．不實法　師云。
是有為。是無為。 ^565a38

問。如何是雲臺境　師云。
前山後山　學云。
如何是境中人　師云。
瞌睡漢。 ^565a42

師於本院坐化。闍維之。
舌不壞。収舍利。同起塔。
other:: 
#### 杭州南山資國圓進山主
杭州南山資國圓進山主 ^565a44

錢塘人也。幼歲婺州禾山出家受具。
後至撫州崇壽契稠禪師法席。
師乃問。如何是和尚為人一句。 ^565a48

稠云。觀音院裏舉。
上藍院裏舉。師聞斯語。
從此契悟。 ^565b4

僧問。丹霞燒木佛。
意旨如何　師云。
招因帶果。 ^565b6

僧問。鵝王擇乳。意旨如何　師云。
一撥良琴。頓清賓主。 ^565b8

問。古人聞木魚聲云。
又打我也。意旨如何　師云。
一等警眾。 ^565b10

問。古人道。庭前栢樹子。
意旨如何　師云。
碧眼胡僧笑點頭。 ^565b12

問。古人道。東家作驢。
西家作馬。意旨如何　師云。
相識滿天下。
other:: 
## 吉州清源山行思禪師第十一世

other:: 
### 廬山承天羅漢禪院祖師行林禪師法嗣

other:: 
#### 湖州何山宣化院曉禪師
湖州何山宣化院曉禪師 ^565b14

上堂。僧問。如何是何山境　師云。
猨啼在上峯　進云。
如何是境中人　師云。
還識境也未。 ^565b20

問。如何是佛　師云。
眾人瞻仰。
other:: 
#### 袁州仰山太平興國院擇和禪師
袁州仰山太平興國院擇和禪師 ^565b24

開堂日。僧問。府衙受請。
崇勝宣揚。未審當為何事　師云。
將謂儞證明　進云。
師既如是。靈山會上又如何　師云。
是今是古。 ^565b26

問。郡侯#CB05418;請命。
不異匿王心。如何得示真實相　師云。
有也未　進云。如何委的　師云。
禮拜了退。 ^565b32

問。古人道。溈山鏡．仰山鏡。
未審古人意旨如何　師云。
儞更迴光看。
other:: 
#### 洪州龍沙章江院昭達禪師
洪州龍沙章江院昭達禪師 ^565b36

上堂。僧問。天得一以清。
地得一以寧。和尚得一又如何　師云。
證明得麼　進云。
上根之者已曉師機。
中下之流如何領會　師云。
闍梨作麼生會。 ^565b40

問。昔時趙州三等接人。
今日朝宰臨筵。師如何接　師云。
即今是　進云。昔時趙州。
今日和尚　師云。
且莫錯定當。
other:: 
### 漳州淨眾禪院智然禪師法嗣

other:: 
#### 臨江軍建山慧力院紹珍禪師
臨江軍建山慧力院紹珍禪師 ^565b46

上堂。僧問。金雞未鳴時如何　師云。
是何時節　進云。
鳴後如何　師云。
却不知時　問。師子未出窟時如何　師云。
在那裏　進云。出窟後如何　師云。
且走。 ^565c4

問。世尊無言。迦葉無語。
學人上來。請師證據　師云。
且舉。
other:: 
#### 福州古田靈峯道誠禪師
福州古田靈峯道誠禪師 ^565c10

上堂。僧問。承古人有言。
佛佛授手。祖祖相傳。
未審此理如何　師云。
那斥古人恁麼道　進云。
秖如道。吾有正法眼。
付囑大迦葉。又作麼生　師云。
不方好眼　進云。
恁麼即千聖不傳方是的。
一言合道未為真　師云。
真箇謾語。 ^565c14

問。祖祖相傳傳祖印。
師今得法嗣何人　師云。
阿誰不知　進云。
昔時羅漢親承囑。
今日靈峯度有情　師云。
者裏不消得。 ^565c22

問。承教有言。於三七日中思惟如是事。
未審是什麼事　師云。
更莫思惟　進云。
秖如古人道。體解大道。
又作麼生　師云。
秖欠解在。
other:: 
#### 洪州大寧院慶璁禪師
洪州大寧院慶璁禪師 ^565c28

上堂。僧問。不因眾請。
無由得見。不因師說。
無由得聞。既見既聞。
又成聲色。學人上來。
師意如何　師云。
飽叢林。 ^565c34

問。道泰不傳天子今。
時人盡唱太平謌。
未審師今意旨如何　師云。
山僧罪過。 ^565c38

問。如何是祖師西來意　師云。
喫。
問。如何是佛　師云。
須彌山。 ^565c42

問。祖祖相傳傳祖印。
師今得法嗣何人　師云。
有水皆含月。無山不帶雲。 ^565c44

上堂云。生死涅槃。
猶如作夢。且道三世諸佛．釋迦老子有什麼長處。
然雖如此。莫錯會好。
拍手一下。便下座。 ^565c48

僧問。四見見時無見見。
山河大地又如何　師云。
莫忘想。 ^566a4

問。承古有言。東山西嶺青。
未審意旨如何　師云。
東山西嶺青。雨下却天晴。
更問箇中意。鵓鳩生#CB15154;鷹。
other:: 
#### 興國軍延壽院慧禪師
興國軍延壽院慧禪師 ^566a6

開堂日。僧問。師登寶座。
群牧親臨。學人上來。
請師一接　師云。
從什麼處來　進云。
大眾證明。學人禮拜　師云。
傍觀者醜。 ^566a12

問。德雲不下妙峯頂。
善才何處得參尋　師云。
汝還見麼　進云。
恁麼則親見文殊　師云。
有什麼交涉。
other:: 
#### 漳州報恩院傳進禪師
漳州報恩院傳進禪師 ^566a16

上堂。僧問。不落師機。
請垂方便　師云。
休去得麼　進云。
恁麼即道因言下了。
佛不在他求也　師云。
棒打石師子頭。 ^566a22

問。縣宰堅令揚祖道。
利人之句若為宣　師云。
莫辜負汝麼　進云。
恁麼即甘雨雖然同澍潤。
根葉莖柰有差殊　師云恠別人又爭得。
other:: 
#### 袁州崇勝院楚齊禪師
袁州崇勝院楚齊禪師 ^566a26

開堂。僧問。朝宰已臨於法會。
崇勝家風事若何　師云。
還解證明麼　學云。
恁麼即朝宰聆音。
人天有賴也　師云。
也不得麤心。 ^566a34

問。大眾駢闐祖座側。
西來祖意事如何　師云。
分明記取　進云。
恁麼則瞻之不覩。
不覩常存也　師云。
也須子細。 ^566a38

問。祖祖相傳傳祖印。
師今得法嗣何人　師云。
也要大眾證明　進云。
恁麼即五老峯前親得旨。
二王臺畔接迷徒也　師云。
且莫錯定當。
other:: 
#### 漳州隆福院紹珍禪師
漳州隆福院紹珍禪師 ^566a44

陞座云。恁師舉唱宗乘。
大眾還相體悉得也無。
若相體悉得。也可謂觸處祖風。
未掌間斷。塵中妙旨。
物物真心。終日繁興。
都無所得。眾中有達者。
大家證明。令法久住。
後學初心。有疑請問。 ^566b2

時有僧問。群主虔請。
海眾駢闐。達磨西來。
乞師垂示　師云。
愜意麼　進云。爭柰學人疑在　師云。
疑箇什麼。 ^566b10

問。東去竺乾機未曉。
西來一句請師提　師云。
即今在什麼處。 ^566b14

問。如何是隆福境　師云。
萬象遮不得　進云。
如何是境中人　師云。
識取好。天聖廣燈錄卷第二十八
 ^566b16
