
pin:: 大方廣佛新華嚴經合論卷第九十六
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之九
commentary:: 
【論】第十、師子奮迅城，慈行童女主灌頂住。
orig::  ^642b8

【經】爾時，善財童子於善知識所，起最極尊重心，
生廣大清淨解；常念大乘，專求佛智；願見諸佛，
觀法境界；無障礙智常現在前，決定了知諸法實際、
常住際、一切三世諸剎那際、如虗空際、
無二際、一切法無分別際、一切義無障礙際、
一切劫無失壞際、一切如來無際之際；
於一切佛心無分別，破眾想網，離諸執著；
不取諸佛眾會道場，亦不取佛清淨國土；
知諸眾生皆無有我，知一切聲悉皆如響，知一切色悉皆如影。
漸次南行，至師子奮迅城，周徧推求慈行童女。
聞此童女是師子幢王女，五百童女以為侍從，
住毗盧遮那藏殿，於龍勝栴檀足金線網天衣座上而說妙法。
善財聞已，詣王宮門，求見彼女。
見無量眾來入宮中，善財問言：諸人今者何所往詣？
咸報之言：我等欲詣慈行童女聽受妙法。
善財童子即作是念：此王宮門既無限礙，我亦應入。
善財入已，見毗盧遮那藏殿，頗棃為地，
瑠璃為柱，金剛為壁，閻浮檀金以為垣墻，
百千光明而為窻牖，阿僧祇摩尼寶而莊校之，
寶藏摩尼鏡周帀莊嚴，以世間最上摩尼寶而為莊飾，
無數寶網羅覆其上，百千金鈴出妙音聲，有如是等不可思議眾寶嚴飾。
其慈行童女，皮膚金色，眼紺紫色，髮紺青色，以梵音聲而演說法。
善財見已，頂禮其足，遶無數帀，合掌前住，
作如是言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，慈行童女告善財言：善男子！
汝應觀我宮殿莊嚴。
善財頂禮，周徧觀察，見一一壁中、一一柱中、
一一鏡中、一一相中、一一形中、一一摩尼寶中、
一一莊嚴具中、一一金鈴中、一一寶樹中、
一一寶形像中、一一寶纓絡中，悉見法界一切如來從初發心、
修菩薩行、成滿大願、具足功德、成等正覺、
轉妙法輪乃至示現入於涅槃，如是影像靡不皆現，
如淨水中普現虗空日、月、星宿所有眾像，如此皆是慈行童女過去世中善根之力。
爾時，善財童子憶念所見諸佛之相，合掌瞻仰慈行童女。
爾時，童女告善財言：善男子！
此是般若波羅蜜普莊嚴門，我於三十六恒河沙佛所求得此法。
彼諸如來各以異門，令我入此般若波羅蜜普莊嚴門；
一佛所演，餘不重說。
善財白言：聖者！此般若波羅蜜普莊嚴門境界云何？
童女答言：善男子！
我入此般若波羅蜜普莊嚴門，隨順趣向、
思惟觀察、憶持分別時，得普門陀羅尼，
百萬阿僧祇陀羅尼門皆悉現前，所謂：
佛剎陀羅尼門、佛陀羅尼門、法陀羅尼門、
眾生陀羅尼門、過去陀羅尼門、未來陀羅尼門、
現在陀羅尼門、常住際陀羅尼門、福德陀羅尼門、
福德助道具陀羅尼門、智慧陀羅尼門、
智慧助道具陀羅尼門、諸願陀羅尼門、
分別諸願陀羅尼門、集諸行陀羅尼門、
清淨行陀羅尼門、圓滿行陀羅尼門、業陀羅尼門、
業不失壞陀羅尼門、業流注陀羅尼門、
業所作陀羅尼門、捨離惡業陀羅尼門、
修習正業陀羅尼門、業自在陀羅尼門、
善行陀羅尼門、持善行陀羅尼門、三昧陀羅尼門、
隨順三昧陀羅尼門、觀察三昧陀羅尼門、
三昧境界陀羅尼門、從三昧起陀羅尼門、
神通陀羅尼門、心海陀羅尼門、種種心陀羅尼門、
直心陀羅尼門、照心稠林陀羅尼門、調心清淨陀羅尼門、
知眾生所從生陀羅尼門、知眾生煩惱行陀羅尼門、
知煩惱習氣陀羅尼門、知煩惱方便陀羅尼門、
知眾生解陀羅尼門、知眾生行陀羅尼門、
知眾生行不同陀羅尼門、知眾生性陀羅尼門、
知眾生欲陀羅尼門、知眾生想陀羅尼門、
普見十方陀羅尼門、說法陀羅尼門、大悲陀羅尼門、
大慈陀羅尼門、寂靜陀羅尼門、言語道陀羅尼門、
方便非方便陀羅尼門、隨順陀羅尼門、
差別陀羅尼門、普入陀羅尼門、無礙際陀羅尼門、
普徧陀羅尼門、佛法陀羅尼門、菩薩法陀羅尼門、
聲聞法陀羅尼門、獨覺法陀羅尼門、世間法陀羅尼門、
世界成陀羅尼門、世界壞陀羅尼門、世界住陀羅尼門、
淨世界陀羅尼門、垢世界陀羅尼門、於垢世界現淨陀羅尼門、
於淨世界現垢陀羅尼門、純垢世界陀羅尼門、
純淨世界陀羅尼門、平坦世界陀羅尼門、
不平坦世界陀羅尼門、覆世界陀羅尼門、
因陀羅網世界陀羅尼門、世界轉陀羅尼門、
知依想住陀羅尼門、細入麤陀羅尼門、
麤入細陀羅尼門、見諸佛陀羅尼門、分別佛身陀羅尼門、
佛光明莊嚴網陀羅尼門、佛圓滿音陀羅尼門、
佛法輪陀羅尼門、成就佛法輪陀羅尼門、
差別佛法輪陀羅尼門、無差別佛法輪陀羅尼門、
解釋佛法輪陀羅尼門、轉佛法輪陀羅尼門、
能作佛事陀羅尼門、分別佛眾會陀羅尼門、
入佛眾會海陀羅尼門、普照佛力陀羅尼門、
諸佛三昧陀羅尼門、諸佛三昧自在用陀羅尼門、
諸佛所住陀羅尼門、諸佛所持陀羅尼門、
諸佛變化陀羅尼門、佛知眾生心行陀羅尼門、
諸佛神通變現陀羅尼門、住兜率天宮乃至示現入于涅槃陀羅尼門、
利益無量眾生陀羅尼門、入甚深法陀羅尼門、
入微妙法陀羅尼門、菩提心陀羅尼門、
起菩薩心陀羅尼門、助菩提心陀羅尼門、
諸願陀羅尼門、諸行陀羅尼門、神通陀羅尼門、
出離陀羅尼門、總持清淨陀羅尼門、智輪清淨陀羅尼門、
智慧清淨陀羅尼門、菩提無量陀羅尼門、自心清淨陀羅尼門。
善男子！我唯知此般若波羅蜜普莊嚴門。
如諸菩薩摩訶薩，其心廣大，等虗空界；
入於法界，福德成滿；住出世法，遠世間行；
智眼無翳，普觀法界；慧心廣大，猶如虗空，
一切境界悉皆明見；獲無礙地大光明藏，
善能分別一切法義；行於世行，不染世法；
能益於世，非世所壞；普作一切世間依止，
普知一切眾生心行；隨其所應而為說法，於一切時恒得自在。
而我云何能知、能說彼功德行？
善男子！於此南方，有一國土，名為：三目；
彼有比丘，名曰：善見。
汝詣彼問：菩薩云何學菩薩行、修菩薩道？
時，善財童子頂禮其足，遶無數帀，戀慕瞻仰，辭退而行。
commentary::  ^642b10

【論】第一、正入當位法門中，約經文義，分為二十一門：
一、於善知識心生尊重；二、念教勝進；三、
漸次南行；四、至師子奮迅城；五、推求慈行童女；
六、聞其童女族姓王種；七、五百童女以為侍從；
八、明女所居之殿；九、明女之所坐之座；
十、善財聞已往詣；十一、善財入已，覩見童女依正報得莊嚴；
十二、善財見已，正申所求；十三、童女令善財觀其依果所居，
報得知其行因；十四、善財觀已，合掌瞻仰慈行童女；
十五、童女告善財：法門名般若波羅蜜普莊嚴門；
十六、童女舉所修行法門見佛之數，有三十六恒河沙諸佛名號不同；
十七、明童女受此法門，諸佛各以異門而入；
十八、諸佛一說，更不重宣；十九、善財白言：
問此法門之境界；二十、正舉所修觀察法門時，
得普總持門，其數有百萬阿僧祇；總持法門，其大數有一百一十八。
二十一、我唯知此般若波羅蜜普莊嚴門已下，明推德昇進。
漸次南行者，勝進也。
至師子奮迅城，周徧推求慈行童女者，
會智、悲無二體也。
聞此童女是師子幢王女，五百童女以為侍從者，
明信此十住位中灌頂住，普該五位智、
悲二門，總如此十住中修，更無異路，故名為師子幢王女。
五百侍從已聞法者，是此當位中修行也。
信此一位，都攝五位智悲，總如此門，方名此十住門，
名住佛所住，當如是知。
以此住中善知識依報之境，總與佛果報所得境界名體俱同，
皆具因陀羅網互參之佛境，身土重重含容，
時劫歲月都無延促，一一門各各具足無量一切法門，
如經文自具，令善觀察者是。
如慈行童女所居之殿，名毗盧遮那藏殿者，
即是佛果包含眾德五位行藏，佛因果門總在此位之中故。
龍勝栴檀足金線網天衣座上而說妙法者，
明以大慈悲身坐一切智智座上，為龍勝也。
說一切戒、定、慧、解脫、解脫知見五分法身之香，
白淨教網覆護引接一切眾生，以之為座。
善財聞已，詣王宮門，求見彼女，見無量眾來入宮中者，
明此智殿悲宮是一切眾生共所入處，五位菩薩共所居都。
善財問言：諸人今者何所往詣？
咸報之言：我等欲詣慈行童女聽受妙法者，此明信而無疑。
善財童子即作是念：此王宮門既無限礙，
我亦應入者，自念信已當入。
入已，見毗盧遮那藏殿者，自心智悲萬行與五位因果智悲一時會入故。
頗棃為地者，明以此寶似水精，然紅白赤碧不同，但以明淨類以法身報得。
琉璃為柱，以淨行住持萬德。
金剛為壁者，智淨防護也。
閻浮檀金以為垣墻者，表淨戒外嚴也。
百千光明而為窻牖者，以教光明照俗報得也。
阿僧祇摩尼而為莊校者，離垢行嚴報生。
寶藏摩尼鏡周帀莊嚴者，根本智起差別智，照眾生根報生也。
以世間最上摩尼寶而為莊飭者，淨行無染，世間行報生。
無數寶網羅覆其上，即能設教網，約報生也。
其上百千金鈴出妙音者，明聲徧十方，說法之音所報生也。
已下明正報莊嚴。
慈行童女皮膚金色，明法身白淨，心無垢濁，報生金色。
應真菩薩皆金色也。
目髮皆悉紺青，以淨智照矚覆護眾生法故。
梵音聲者，清朗遠聞十方也。
令善財觀其依報者，明知果即識其法門也。
於一一鏡中所現一切佛境界互相含者，
具如經說云：此般若波羅蜜普莊嚴門，
我於三十六恒河沙佛所求得此法者，
明十住、十行、十迴向為三十故。
六恒河沙佛所求得此法者，通攝六位、
十信、十地、十一地及佛果行，總在十住、
十行、十迴向法中，成彼前後六位法故。
以前信位，且信未是實入住位故。
十地、十一地因果行門，但依十住、十行、
十迴向法，會融理、事、智、悲、願行門，已備十地、
十一地，依而倣之，令使慣熟，更無新法故。
以前十地、十一地中，不立隨位進修十佛果名號，
亦無遙見佛來，亦無迎佛法事，上下隨文看之，意自現爾。
以是此第十灌頂住中，智、悲二行總收十住、
十行、十迴向，智、悲、願、行總在其內，故云三十教。
雖文字有前後安立之跡，約智、悲、願、行，
歲、月、日、劫是一法，總是一時，乃至十信心亦爾，
十地、十一地亦爾，此一位中一切總別、
同異、成壞法無不在中故。
如此位經文中，令善財童子觀莊嚴境界中，
見一一壁中、一一柱中、一一鏡中、一一相中、
一一形中，乃至一一寶纓絡中，悉見法界一切如來從初發心、
修菩薩行、成滿大願、具足功德、成等正覺、
轉妙法輪，乃至示現入於涅槃，如是影像靡不皆見，
如水中普見虗空、星宿、日月所有眾像，廣如經說。
以此境界用明一位總含諸位，諸劫、日月、
時分皆不遷移，故云我於三十六恒河沙佛所求此法門，
一說不再，悉皆領受。
即須知十住、十行、十迴向，此三種十法總十住中一住中行故，
亦以智中有此三十箇法門，悲中亦有三十箇法門，
亦為三十六恒河沙佛也，以一一位有皆徧法界行門故，
以恒河沙略舉其徧義故，亦取一位通該六位故，
亦表一切智慧解脫不離三空、六波羅蜜故，
一一位中有六位故，一一六位皆有無盡行願故。
已下舉一百一十八箇陀羅尼門，明此一位總攝十信、
十住、十行、十迴向、十地、十一地，因果不出此位，一百一十八箇總持收故。
如是一百一十八大總持門，不出十波羅蜜中行。
互參有百波羅蜜，如是百波羅蜜不出三十七覺支以為互參助伴，
成三賢十聖等妙六位，共名三十六恒河沙佛所求此般若波羅蜜普莊嚴門。
以此恒河沙是此經中最初小數故，故舉之。
明初發心中十住門，即徧該六位中六十法故，除十信不入位。
深細思之，可解。大意明此十住、十行、十迴向、
三賢位，一一皆含十地、十一地及妙覺地。
法界門總通收一法界故，一智慧、一慈悲、
一解脫、一劫、一歲、一月、一日、一時，無前後、
無別異門，然安立種種隨世差別法門故，終不可作延促長短見故。
如初善財童子於善知識所起最極尊重心，
生廣大清淨解，常念佛乘，專求佛智，願見諸佛，
觀法界無障礙智常現在前，不合云專念大乘。
此經是法界佛果門，與二乘無比對分，
亦與權教大乘十地之後安立佛果者亦非比對，何得云專念大乘？
以大者比，小者說大。
此法門所有發心皆依佛果發心，所有心量、
願、行、智、悲之境皆非比對，不可以將比對大小之乘惑亂佛乘之門，
令使失其經意，妄傳教門，此是譯經者不達誤言也。
如後應云專求佛乘、一切智乘、不思議乘、
佛果乘，以佛果文殊、普賢法界纔初發心總入故。
又終始不分，時劫差別，絕情所量，直是智故。
餘如經文。此灌頂住位，以智波羅蜜為主，餘九為伴。
此位以智治修行前後差別，及智悲不均平障，
入智悲圓滿，前後自在無二門。
問曰：此灌頂住位，智悲已滿，何故不以佛表之？
何故將王女表之？
答曰：明此十住中，一住即十住。
明前德雲比丘、海雲比丘、善住比丘、海幢比丘，總是成佛出世間解脫位。
彌伽解脫長者、休捨優婆夷、毗目仙人、
勝熱婆羅門、王女慈行，總是佛果中圓會菩薩道。
以一位互體通收，總在其內具足。
凡見比丘，是表求佛果，以莊嚴菩薩行。
凡見俗士，即明求菩薩行，不離佛果。
或男或女，長者外道，神天表法，一一隨位行門配之，方明此已上十箇善知識。
初、德雲比丘，明以禪定觀照，顯發自心佛智慧，普見諸佛境界光明門。
第二、海雲比丘所，是觀生死海十二有支，本來清淨佛國海門。
第三、善住比丘，法身智自在無礙出俗門。
第四、彌伽處俗，修行世間文字門。
第五、解脫長者處俗，身含無盡佛剎，莊嚴自體萬境自性禪定門；
第六、海幢比丘真俗無二達出纏寂用無礙神通門；
第七、休捨優婆夷處世成長大悲門；第八、
毗目瞿沙無功智現同邪門；第九、勝熱婆羅門攝諸邪見苦行門；
第十、王女慈行明智悲圓滿總攝諸位智悲因果同時具足門。
如是十門總攝六位因果，三十七道品互體圓融，
一多具足，如帝網法門。
此十住門明自住佛所住，已下十行經明自利利他之行，已下推德昇進入於十行位也。
此童女慈行是智波羅蜜中大悲圓滿門，
明總攝諸六位同該，位位如是，故云三十六恒河沙佛所求。
此法門三十為十住、十行、十迴向是也。
六即通佛、果、妙覺，及五位通收，表智波羅蜜圓該三賢，六位總含一際。
約法門依報表之，如前以六相明之。
於此十行中，從初善見比丘已下至出家外道，
名為徧行，是十行中十箇善知識。
第二、推德昇進中，從如諸菩薩已下至辭退而行，有十一行經。
於中文義約分五門：一、推德昇進，二、示善知識方所，
三、舉國土名，四、舉善知識名號，五、禮敬辭去。
南方義如初釋。國土名三目者：一、法眼，
二、智眼，三、慧眼。如推德中，智眼無瞖，普觀法界，
慧心廣大，此是三眼。
國土明隨世利生，智眼觀根，法眼知法，
慧眼決擇正邪，此三是一，隨用說三。 ^643c10

第二十，行法門十知識。
第一，三目國善見比丘主歡喜行。
orig::  ^645c16

【經】爾時，善財童子思惟菩薩所住行甚深，
思惟菩薩所證法甚深，思惟菩薩所入處甚深，
思惟眾生微細智甚深，思惟世間依想住甚深，
思惟眾生所作行甚深，思惟眾生心流注甚深，
思惟眾生如光影甚深，思惟眾生名號甚深，
思惟眾生言說甚深，思惟莊嚴法界甚深，
思惟種植業行甚深，思惟業莊飾世間甚深。
漸次遊行，至三眼國，於城邑、聚落、村隣、
市肆、川原、山谷一切諸處，周徧求覓善見比丘。
見在林中經行往返，壯年美貌，端正可喜；
其髮紺青，右旋不亂；頂有肉髻，皮膚金色；
頸文三道，額廣平正；眼目脩廣，如青蓮華；
脣口丹潔，如頻婆果；胷標卍字，七處平滿；
其臂纖長，其指網縵；手足掌中，有金剛輪；
其身殊妙，如淨居天；上下端直，如尼拘陀樹；
諸相隨好，悉皆圓滿；如雪山王，種種嚴飾；
目視不瞬，圓光一尋；智慧廣博，猶如大海；
於諸境界，心無所動；若沈若舉，若智非智，
動轉戲論，一切皆息；得佛所行平等境界，
大悲教化一切眾生，心無暫捨；為欲利樂一切眾生，
為欲開示如來法眼，為踐如來所行之道，
不遲不速，審諦經行；無量天、龍、夜叉、乾闥婆、
阿脩羅、迦樓羅、緊那羅、摩睺羅伽、釋、梵、
護世、人與非人前後圍遶，主方之神隨方迴轉引導其前，
足行諸神持寶蓮華以承其足，無盡光神舒光破暗，
閻浮幢林神雨眾雜華，不動藏地神現諸寶藏，
普光明虗空神莊嚴虗空，成就德海神雨摩尼寶，
無垢藏須彌山神頭頂禮敬、曲躬合掌，
無礙力風神雨妙香華，春和主夜神莊嚴其身、
舉體投地，常覺主晝神執普照諸方摩尼幢、住在虗空放大光明。
時，善財童子詣比丘所，頂禮其足，曲躬合掌，
白言：聖者！我已先發阿耨多羅三藐三菩提心，求菩薩行。
我聞聖者善能開示諸菩薩道，願為我說：菩薩云何學菩薩行？
云何修菩薩道？善見答言：善男子！
我年既少，出家又近。
我此生中，於三十八恒河沙佛所淨修梵行，
或有佛所一日一夜淨修梵行，或有佛所七日七夜淨修梵行，
或有佛所半月、一月、一歲、百歲、萬歲、億歲、
那由他歲乃至不可說不可說歲、或一小劫、
或半大劫、或一大劫、或百大劫乃至不可說不可說大劫，
聽聞妙法，受行其教，莊嚴諸願，入所證處，
淨修諸行，滿足六種波羅蜜海。
亦見彼佛成道說法，各各差別，無有雜亂，
住持遺教，乃至滅盡。
亦知彼佛本所興願，以三昧願力，嚴淨一切諸佛國土；
以入一切行三昧力，淨修一切諸菩薩行；
以普賢乘出離力，清淨一切佛波羅蜜。
又，善男子！我經行時，一念中，一切十方皆悉現前，
智慧清淨故；一念中，一切世界皆悉現前，
經過不可說不可說世界故；一念中，不可說不可說佛剎皆悉嚴淨，
成就大願力故；一念中，不可說不可說眾生差別行皆悉現前，
滿足十力智故；一念中，不可說不可說諸佛清淨身皆悉現前，
成就普賢行願力故；一念中，恭敬供養不可說不可說佛剎微塵數如來，
成就柔耎心供養如來願力故；一念中，
領受不可說不可說如來法，得證阿僧祇差別法住持法輪陀羅尼力故；
一念中，不可說不可說菩薩行海皆悉現前，
得能淨一切行如因陀羅網願力故；一念中，
不可說不可說諸三昧海皆悉現前，得於一三昧門入一切三昧門皆令清淨願力故；
一念中，不可說不可說諸根海皆悉現前，
得了知諸根際於一根中見一切根願力故；
一念中，不可說不可說佛剎微塵數時皆悉現前，
得於一切時轉法輪眾生界盡法輪無盡願力故；
一念中，不可說不可說一切三世海皆悉現前，得了知一切世界中一切三世分位智光明願力故。
善男子！我唯知此菩薩隨順燈解脫門。
如諸菩薩摩訶薩如金剛燈，於如來家真正受生，
具足成就不死命根，常然智燈無有盡滅；
其身堅固不可沮壞，現於如幻色相之身，
如緣起法無量差別，隨眾生心各各示現，
形貌色相世無倫匹，毒刃、火灾所不能害，
如金剛山無能壞者，降伏一切諸魔外道；
其身妙好如真金山，於天、人中最為殊特，
名稱廣大靡不聞知，觀諸世間咸對目前，
演深法藏如海無盡，放大光明普照十方，
若有見者，必破一切障礙大山，必拔一切不善根本，
必令種植廣大善根；如是之人，難可得見，難可出世。
而我云何能知、能說彼功德行？
善男子！於此南方，有一國土，名曰：名：聞；
於河渚中，有一童子，名：自在主。
汝詣彼問：菩薩云何學菩薩行、修菩薩道？
時，善財童子為欲究竟菩薩勇猛清淨之行，
欲得菩薩大力光明，欲修菩薩無勝無盡諸功德行，
欲滿菩薩堅固大願，欲成菩薩廣大深心，
欲持菩薩無量勝行，於菩薩法心無厭足，
願入一切菩薩功德，欲常攝御一切眾生，
欲超生死稠林曠野，於善知識常樂見聞，
承事供養無有厭倦；頂禮其足，遶無量帀，
殷勤瞻仰，辭退而去。
commentary::  ^645c20

【論】第一、正入當位法門中，自爾時已下，至我唯知此菩薩隨順燈解脫門。
於此段中，經文義分為六門：一、善財思惟菩薩所住行，
有一十三種甚深；二、漸次遊行，至三眼國；
三、推覓善見比丘；四、見在林中經行往返，
天龍恭敬；五、善財頂禮，敬申所求；六、善見比丘授與善財經行，
恒徧十方。菩薩隨順燈解脫門，比丘號善見者，
明此法眼、智眼、慧眼，善見諸法，善見一切眾生根性，
應時教化而令解脫，故號善見也。
比丘者，此名滅諍，能化眾生煩惱見諍，故云比丘。
問：何故十行之初，先見比丘？
答：為明菩薩所行之行，皆令一切眾生無諍，離染出世間故。
為行之首，皆須無染出世間。
以此先見比丘，明心離世間，方堪處俗，同光利物。
是故已下，方明俗倫。
在林中經行者，表行廣多，如林覆陰，根、
莖、枝、葉、華、果備濟。
明行如是，故林中經行。
經行往返者，明入生死，度眾生，令諸眾生得出世涅槃之樂。
又令不住涅槃，起大悲願，入於生死。
又度眾生，令至涅槃，是往返義。
如是轉轉，無有休息。
猶如一燈，然百千燈，冥者皆明，明終不盡。
故以隨順燈法門授與善財，故以林中經行往返所表也。
又壯年美貌端正可喜者，明能行諸行為壯年也，美貌端正是行報法故。
又心端行正名為端正。
其髮紺青右旋不亂者，順正法也。
頂有肉髻者，智高德滿報生也。
皮膚金色者，智淨心安素白無垢，慈悲利物業報所招，黃相是福德色也。
頸文三道者，是不妄出言報所生故。
額廣平正者，智寬博達之報也。
眼目脩廣如青蓮華者，以智慈悲所報得也。
脣口丹潔如頻婆果者，明赤色也。
是南方色，以南為離，離為日為虗，無為心為法門，
以智為日，口為說法之門，以智慧日口能詮表正法所生報也。
胷標卍字者，智業清涼所生。
七處平滿者，兩手、兩足、兩肩、馬王、陰藏為七處平滿。
其臂纖長者，引接成善所生報業。
其指網縵，以教漉眾生所生報業。
手足中有金剛輪，明轉法輪利眾生所生業果。
如是廣歎其福，皆具如經所明，皆是智行內修外嚴，
眾福因不虗棄，明知因識果。
無量天、龍、夜叉、乾闥婆、阿脩羅、迦樓羅、
緊那羅、摩睺羅伽、釋、梵、護世、人及非人前後圍遶者，
明比丘所攝生依根徧故，以招其眾侍從隨之，亦是表法眾也。
主方神隨方迴轉引導其前者，方，法也，
法隨眾生根器迴轉引接眾生，方無定相即法無定相。
足行神持蓮華以承其足者，表行無染。
無盡光神，舒光破闇者，以教光破惑也。
閻浮幢林神，雨眾雜華者，明以廣多善言眾行，
接引眾生，令住戒定慧香華故。
不動藏地神，現諸寶藏，此是禪定行，能現智慧之寶藏故。
普光明虗空神，莊嚴虗空者，明以正智慧，
觀照諸法，莊嚴法空，起差別智，行差別行，不離法空故。
成就德海神，雨摩尼寶者，明以普賢大願，
成就大慈悲之德，普雨法寶，利益眾生故。
須彌山神，頭頂禮敬，曲躬合掌者，明謙下離慢，恭敬行也。
無礙力風神，雨妙香華者，明柔輭語、謙敬語、
無我語、和悅語、無麤惡語、知時語、不妄語、
利益語、如法語、讚歎語、一切眾善語，皆為無礙力風神，雨妙香華。
所聞之者，戒定慧香華，悉皆具足。
是故易云：巽為言說，風行於地，上可以觀。
此明君子之典禮雅言也。
有所倣學，以成仁德，故云風行於地。
地者，坤也。坤為眾人，倣君子言教，故有所可觀。
此經以正智慧風神，口出正教言音為風，出合典禮之言為香華。
春和主夜神，莊嚴其身，舉體投地者，明慈悲和悅，
常處生死之夜，令眾生見者，皆悉歡喜，
發生善根，名為春和主夜神。
莊嚴其身投地者，明大慈大悲，願行莊嚴，
投於生死之地，教化安樂一切眾生。
常覺主晝神執普照諸方摩尼幢，住在虗空放大光明者，
明法空根本智照諸眾生，以差別智度令解脫故。
時善財童子詣比丘所已下，申請所求。
皆云已發無上菩提心者，明於初友文殊師利所已發菩提，
即達菩提體無行、無修、無求、無得、無證，
以此求菩薩道即不離菩提心，但求菩薩道成菩提心，
菩提本自無成現故，不可已求、常求、現求，
已發、當發、現發，菩無如是念故，名為已先發無上正覺之心故。
出此三世心故，名為已發無上正覺之心。
比丘答善財言：我年既少，出家又近，明始從十住初生諸佛智慧而行此行，
名為年少出家。又近此十行門，列名前後行是一時，十迴向亦然。
此三法一時行，以智境界不出一剎那際，
都該信及十地，十一地六位一時故。
又初始發心不見生老前後際故，名為年少出家。
又近我此生中者，即明不見始終之生中也。
於三十八恒河沙佛所淨修梵行者，明十住、
十行、十迴向，以三十箇法均調智悲，以此三十箇隨位佛因果法互參，
智悲無盡，故云三十。
不離八正道行門，故云三十八恒河沙佛所淨修梵行。
前慈行童女即云三十六恒河沙，即表三賢七覺之行。
此云三十八恒河沙佛所者，即勝進至八正道故。
三十八恒河沙佛者，總三賢之位，八正道中佛因果也。
總明發心之際，正智現前。
破無明時，無量惡業滅，無量智慧現前，號為恒沙佛數故。
從一日一夜淨修梵行，或七日七夜淨修梵行。
或有佛所，半月、一月、一歲、百歲，乃至不可說歲，
乃至不可說劫，滿足六波羅蜜者，此明出世道滿足六波羅蜜。
餘四方便、願、力、智波羅蜜等，是入生死成大悲行故。
此是比丘但云六度行，不云十波羅蜜也。
亦見彼佛成道、說法、住持、入滅、遺教，各各差別悉能見者，
明智境界順俗差殊，智無纖毫時分遷也。
已上日月歲劫，明時不遷也。
又云：善男子！我經行時，一念中一切十方皆悉現前，
乃至不可說佛剎皆悉嚴淨，乃至不可說眾生差別行皆悉現前，
乃至成就普賢行願力故，一念領受不可說不可說諸如來法。
廣如經說。此一段明遠近含容不遷，不可具陳。
總不出一念者，意明經行所表法身，智體無依。
以智無依故，即無表裏中邊。
以智無表裏故，即十方不遠，此方無近。
以智無遠近，體若虗空，明照十方，隨願起行，
應根利物，不去不來，對現色身，如日現於眾水之內。
以此智境界故，時日歲劫，性自無遷。
一念迷亡，古今多劫，即纖毫不轉，遠近境界，不出塵中。
智為願使，願是智王，悲行神通，普賢行海，皆由願使。
智如聲聞、緣覺，雖有神通，以無大願利眾生故。
對普賢行願神通，猶如百千日光，比一箇螢火也。
餘意如經。自明法門，名菩薩隨順燈解脫門者，
明菩薩以自如來普光明智，順諸眾行，
起差別智，教化眾生，恒令發明，無有休息，名菩薩隨順燈解脫門。
此是歡喜行檀波羅蜜為主，餘九為伴。
以智門中，一行之中，通修眾行；約位門中，修六波羅蜜出世之行。
此十行初門，以將十住中智波羅蜜門，
普印三世一切佛境、眾生境無盡劫，總一時故，不出毫內故。
已下例然，初終總爾。
第二、推德昇進門中，自諸菩薩摩訶薩已下，
至辭退而去，有二十一行半經。
於中文義，約分五門：一、推德昇進；二、示善知識方處國土；
三、示善知識居止處所，在河渚中；四、舉善知識名號，
名為自在主；五、頂禮致敬，辭退而去。
南方義如初釋。國土號名聞者，依教主立名，為教主有名聞故。
河渚中居止者，表戒為河流，必入智海故。
童子者，為明戒淨無染，號為童子。
名自在主者，為明已從如來法身智果，
入俗利生，出世入纏，主導眾生，皆自在故，以立名也。
大方廣佛新華嚴經合論卷第九十六
w:: 音切
note:: 翮 ^646c32

〔行革切。〕憩
〔去例切。〕纖
〔息亷切。〕瞬
〔舜音。〕牖
〔與久切。〕矚
〔之欲切。〕
 ^648b47
