
other:: 佛說觀無量壽佛經疏玅宗鈔會本卷第三
other:: 日東　沙門　實觀　分會
commentary:: 
【鈔】二、分文下，隨經顯義。
前取經中名等五義，解釋總題。
總意雖彰，別文難顯，故須以句節定經文，令義顯現。
總別雖異，義無兩塗，方知玄義釋此經題，
復了疏句不顯他義，分二：初、總別科判；
總科三分，別科六章。 ^293a35

【疏】分文為三：序、正、流通。
從如是訖清淨業處序分；爾時，世尊放眉間光，
訖諸天發無上道心，正說當機益分；爾時，
阿難白佛：當何名下，訖經流通分。
序中文二：證信、發起。
正說亦二：淨業、玅觀。
流通亦二：王宮、鷲山。 ^293a45

【鈔】二、初證下，隨科解釋三：初、序，分二：初、
證信序，即是通序。
大論云：佛將涅槃，阿難問佛：一切經首，當安何語？
佛答：阿難應云：如是我聞：一時，佛在某處、
某國土，與某大眾。
非獨我法如是，三世諸佛，經初亦然。
故知六義即是通序，以諸經同故；亦名經前序，
付囑令安故；亦名經後序，結集者所置故。
今言證信者，令聞者不疑。
故論第四：問曰：何不直說般若，而言住王舍城？
答：說時、方、人，令人信故。
言六句者，但以詮義究竟為句，如佛但一字，
亦名句也二：初、標指六句。 ^293b10

【疏】初、證信序六句。
如是標於信，我聞異外道，一時辯息諍，佛正明化主。
王城論住處，列眾為同聞。 ^293b30

【鈔】如是標於信者，釋論第二：問曰：諸佛經何故初稱如是？
答：佛法大海，信為能入，智為能度。
如是義者，即是信也。
若人有信能入佛法，無信不入。
不信者言是事不如是，信者言是事如是我聞，
異外道親承於佛，故曰我聞，不同外道不稟佛也。
一時辯息諍者，謂機熟受道之時，故無諍也。
釋論云：不應無一時。
佛自言：一人出世，多人得樂。
是者何人？佛世尊也。
orig::  ^293b34

如是！
commentary::  ^293c2

【鈔】二、如是下，隨文釋義六：初、標信。 ^293c4

【疏】如是者，諸法實相，古今不異，名如，如理而說故。
為是決定可信，故云如是。 ^293c6

【鈔】信名忍樂，理當言善。
方忍方樂，理當則不異名如，言善則無非曰是。
四教言理，皆稱如是，而有淺深。
若其三藏，唯就世俗論於不異及以無非，
通雖即理，但在二諦。
別教知中，要先破二，唯圓初心，即了諸法一一中實，
當處皆如，稱此而談，無非曰是。
故圓望三教，皆不如是。
此經所信，雖未開廢，而所被機，不從偏小，
故但就圓，明於如是決定可信也。
此句既爾，下之五句，皆以在圓故通。
序文通，其義亦通，而其意別。
今以別意釋其通文，故此云也。
orig::  ^293c10

我聞：
commentary::  ^293c28

【鈔】二、我聞下，異外道二：初、正釋。 ^293c30

【疏】我聞者，表異外道，親承有在。 ^293c32

【鈔】有在者，在於佛也。
雖釋我聞，意多明聞，次文明我。 ^293c34

○二、我者下，料簡二：初、立難。 ^293c36

【疏】我者，自在義。一切法空無我，何故說我？ ^293c38

【鈔】我有自在及主宰義。
凡夫、小乘於人法中而著於我，今傳圓觀合、
順二空，何得言我？ ^293c40

○二、隨俗下，通難二：初、直通。 ^293c42

【疏】隨俗假名說我，謂見慢名字。
若無我，則無聞；若無聞，化道則絕。
為此義故，雖知無我，為傳化不絕，假名說我。 ^293c46

【鈔】畢竟空中雖我叵得，此空即俗，諸我宛然。
今且約三分別我相：橫計主宰，名為見我；
俱生主宰，名為慢我；隨世流布，即名字我。
阿難尊者至結集時，尚破同體見、慢之我，豈有界內二種我耶？
為傳化故，故順玅俗立名字我。 ^294a4

○二、如人下，舉譬。 ^294a12

【疏】如人以金錢易銅錢及草木等，賣買法爾，
人無笑者，故言我聞。 ^294a14

【鈔】知無我理，如用金錢；隨俗立我，如易銅錢及草木等。
orig::  ^294a18

一時。
commentary::  ^294a22

【鈔】三、一者下，辯息諍二：初、示論釋二：初、釋一。 ^294a24

【疏】一者，佛法無有定實之一，云何稱一？
隨俗假說一耳。釋論廣破一異也。 ^294a26

【鈔】先約真破，次隨俗立，在文可見。
釋論廣破一、異者，論云：若一與物一，一與物異，二俱有過。
問曰：若一有何過？
答曰：若一、瓶是一義，在在有一，處處皆應是瓶，則無衣等諸物。
一中之過既然，二中之過云何？
答：若一與瓶異，瓶則非一；若瓶與一異，一則非瓶。
若瓶與一合，瓶名一者，今一與瓶合，何不名一為瓶？
是故不得言瓶異一。
彼文極廣，蓋瓶顯可見，故以瓶喻時也。
一則是數，時則是體。
若於數體定執一、異，則諸惑紛然；能離執者，則於法解脫。
斯乃寄於數體一文，示離著觀，令於諸法皆祛定計。
即知六事及以諸文，皆須離於一、異之見也。 ^294a30

○二、釋時。 ^294b2

【疏】時者，有二種：一、迦羅，即短時，亦名實時；
二、三摩耶，名長時，亦名假時。 ^294b6

【鈔】此土詮召，但直云時。
天竺二音，若云迦羅即是實時，云三摩耶即是假時。
亦如此間心有二稱，言智是解心，言識是迷心，故令依智不依識也。
外人執時以為實因，是故對彼云三摩耶顯時是假。
若內弟子依時而食，護明相等，乃言迦羅顯時是實。
言迦羅短時，三摩耶長時者，若據論文，
短時、長時並名三摩耶也。
謂方時、離合、一異、長短等名字，出凡人著心，是故長短皆假無實。
今以短長分對二名者，恐是大師依建立門巧會論意。
以依佛制時，則生死時短；外道執時，則生死時長。
既迴論文，必有此意。 ^294b10

○二、今不下，明今意。 ^294b30

【疏】今不論長短假實，說此經竟，總云一時。 ^294b32

【鈔】言不論等者，今非界內護明相等，故不論實時；
又非破外執時為實，故不論假時。
長短如前。但是眾生機熟，佛應說經，機應合一之時，
亦是諦智合一之時，故云一時。
文但從應，故云說經。
豈無機感？佛空說法。
故佛說竟，韋提悟訖。
然一時文義，本通深淺，今意別在圓機感佛，故使凡夫頓入法忍。
orig::  ^294b34

佛。
commentary::  ^294b46

【鈔】四、佛者下明化主三：初、約異名釋。 ^294b48

【疏】佛者，亦婆伽婆，此云有大名聲，亦云能破煩惱。 ^294c2

【鈔】大論第四，以四義釋婆伽婆：一、能破煩惱；
二、有功德；三、巧分別，能分別諸法總相、
別相故；四、好名聲，無有得聲名如佛者故。
今文略出二義。新云：薄伽梵具六義：一、
自在，二、熾盛，三、端嚴，四、名稱，五、吉祥，六、尊貴。
以多含，故不翻。舊云婆伽婆，訛也。 ^294c6

○二、佛者下，約三覺釋。 ^294c14

【疏】佛者，平等開覺，故名為佛。
既能自覺，復能覺他，覺行備滿。 ^294c18

【鈔】佛者下，總示。既能下，別示三覺。
對迷說自，對自說他，對因說滿一平等覺，對三不同說為三覺。 ^294c22

○三、一切下，約超因釋。 ^294c24

【疏】一切智異外道，慈悲異二乘，平等異小菩薩，尊極名為佛。 ^294c28

【鈔】一切智故，異外邪癡；無緣慈故，異小自度；
三智等故，異偏菩薩；究竟覺故，異諸因位。
能異不殊，對所異故，四種分別。
然釋佛義，六即等說，其文稍委，故今略云。
orig::  ^294c32

在王舍城耆闍崛山中。
commentary::  ^294c40

【鈔】五、在者下，論住處二：初、釋住二：初、會在同住。 ^294c42

【疏】在者，暫時曰在，久停名住，一往語耳。 ^294c44

【鈔】在暫住久，一往分之，故非盡理。
久在暫住，有何所妨？
況靈鷲山，如來應身常在其中，豈得言暫？ ^294c46

○二、住者下，約論釋住。
此經云在，大品言住，其義不別，故引彼論住義釋在。
分二：初、標列。 ^294c48

【疏】住者，四威儀皆為住。
差別者，謂天住、梵住、聖住、佛住也。 ^295a6

【鈔】四、威儀者，謂行、住、坐、臥。
此之身儀，皆住靈鷲，而能住法，則有四差，
即天、梵、聖、佛也。 ^295a10

○二、天住下，解釋。 ^295a12

【疏】天住，謂六欲天因，即施、戒、善心也。
梵住，從初禪至非想因，即四無量心也。
聖住，三乘人因，即三三昧也。
佛住，首楞嚴百八三昧，十力、四無畏、十八不共也。 ^295a16

【鈔】今四住文，乃是盡取論釋住義。
是知四中皆明因果，而所住法正在於因。
所謂如來以攝物故，示現施、戒及十善心，
此即佛以欲、天之法住王舍城；為物示現四無量心，
示三三昧，即梵法、聖法住王城等。
此皆如來隨他意住。
若隨自意，即以楞嚴至不共等住王城也。
故普賢觀云：釋迦牟尼名毗盧遮那，此佛住處名常寂光。
釋迦、遮那既是異名，王城、寂光畢竟無二，故云此佛住處名常寂光。
今之所住，是何境界？
又應了知：若以人、法分於能、所，施、戒至于首楞嚴等，
皆所住法，佛為能住；若以王城為所住處，
上之人、法皆名能住。
又據經文，但云佛住，論應唯就首楞嚴釋。
而明前三者，荊谿二解：一、從通以趣別，
從廣之狹也；二、將勝以攝劣。
佛住王城，必攝欲、色及以三乘。
佛住既勝，則無法不住，非不住惡。
為引物故，且從善說。
而於善中，就世間善，略指定、散，收一切善，
故言天、梵；於出世中，略指小、大，攝一切法，故言聖佛。
他人不明能住心、法，唯云身住王舍城等，
則抑極聖同凡夫住，況復凡、聖各各有於能住之法？
且如比丘修戒、定、慧，乃以天、梵及以聖住住於房舍；
若破戒者，則以地獄住於房舍。
其有能修一心三觀，則所住處即空、假、
中，豈非楞嚴為能住法？
初心尚爾，如何果佛唯論身住？ ^295a24

○二、王舍下，釋處二：初、各釋城山二：初、
釋城二：初、翻梵名。 ^295b18

【疏】王舍城者，天竺云羅閱祇伽羅。 ^295b24

【鈔】亦名摩竭提，此云不害。
言此國法不行刑戮，其有犯死罪者，送置寒林。 ^295b26

○二、釋論下，解釋三：初、約諸王治化釋。 ^295b28

【疏】釋論解：摩伽陀國王有夫人，生子一頭、
兩面、四臂，人謂不祥，王即裂其身首，棄之曠野。
羅剎女鬼名闍羅，還合其身，以乳養之。
後大成人，力能并國。
王有天下，取諸國王萬八千人，置此五山，
以大力勢治閻浮提，閻浮提人因此名王舍城也。 ^295b32

【鈔】二、又先下，約移居免火釋。 ^295b42

【疏】又先所住城，城中失火，一燒一作，如是至七，國人疲役。
集諸智人，宜應易處，即求覓地，見此五山周匝如城，
即作宮殿，王於中住，故名王舍。 ^295b44

【鈔】三、又下，約畏罪得處釋。 ^295c2

【疏】又古昔國王名婆藪，厭世學仙，妄云天祀中應殺生噉肉，
身陷地獄。其子廣車，次復為王，自念：我父生入地獄，
今欲出家，復畏地獄，欲治天下，復恐有罪，當何處身？
作是念時，空中語言：汝行若見難值希有處，當作舍住。
王出畋獵，見一鹿走疾如風，王便逐之。
至此山，周匝峻固，其地平正，生草細輭，
好華徧地，茂林華果，溫泉浴池，皆悉清淨，
天雨天香，奏天伎樂。
乾闥婆等適見王來，各自還去，見此靈奇，
於中起舍，故名王舍城也。 ^295c4

【鈔】二、耆闍下，釋山二：初、翻名。 ^295c22

【疏】耆闍崛山者，翻名靈鷲。 ^295c24

【鈔】二、諸聖下，解釋三：初、約聖靈依就釋。 ^295c26

【疏】諸聖仙靈，依之而住。 ^295c28

【鈔】二、又名下，約山形似鷲釋。 ^295c30

【疏】又名鷲頭峯，形似鷲。 ^295c32

【鈔】三、又山下，約鷲鳥棲隱釋。 ^295c34

【疏】又山南有尸陀林，諸鷲食屍竟，棲其山。 ^295c36

【鈔】二、然法下，總示法應。 ^295c38

【疏】然法身無像，實不假地所居，為欲利益故，隨化身明化主住處耳。 ^295c40

【鈔】不言報者，報能冥法，復能垂應。
既言法應，報在其中。
三身融玅，言且暫分，體常相即。 ^295c44

○六、與大下，列同聞二：初標科辯次。 ^295c46

【疏】與大比丘眾下，列同聞眾也。
先聲聞，次菩薩，顯示教中二乘外相為勝。
菩薩心雖是勝，外相無定，是故後說也。 ^296a2

【鈔】二、聲聞下，依次解釋二：初、聲聞眾二：
初、分科示略。 ^296a8

【疏】聲聞，先標位，次列數。
何不歎德？非是無德，譯經人略。
orig::  ^296a12

與大比丘眾。
commentary::  ^296a16

【鈔】二、與若下，隨文解釋二：初、標位四：初、釋與。 ^296a18

【疏】與者，共義。一處、一時、一心、一戒、一道、
一見、一解脫等皆一，故名共也。
今經與阿難諸大眾同聞，故云與也。 ^296a20

【鈔】與即共義，以七一釋七種一故，方成共義。
若據時判，已屬生蘇。
且從本說，七在三藏：同感佛時，同鹿苑處，
同別脫戒，同一切智心，同無漏正見，同三十七道，同有餘脫。
昔同七者，今日同聞。
然此觀門，佛將阿難及以目連，入韋提希後宮宣說，大眾未聞。
至迴靈山，阿難具述，方得同聞。 ^296a26

○二、大義下，釋大。 ^296a36

【疏】大義有三，謂大、多、勝。
天王大人所敬，故言大；徧解內外經書，
名曰多；出九十五種上，號為勝。
此等皆是無學小乘中極，故云大也。 ^296a40

【鈔】華言大者，梵曰摩訶，乃含三義，謂大、
多、勝，故須就本三義釋之。
大人所歸，德量大故；梵王師陳如，帝釋師迦葉等，
通內外典，識解多故；出九十五，知見勝故；
皆無疑解脫，故小、中、極。
雖標一大，義必具三。 ^296a46

○三、釋比丘二：初、標列六義。 ^296b6

【疏】比丘者，因果六義：因名乞士，怖魔破惡；
果號應供，殺賊無生。 ^296b8

【鈔】因三果三，一一主對。
○一、釋論下，隨要釋三。
因三若成，果三自剋，復欲行者効彼修因，故釋因三。
三中，初乞士。 ^296b12

【疏】釋論：淨目問舍利弗：乞士者，有四種食：
合藥種植田園，名下口食；仰觀星宿，名仰口食；
四方巧語，名方口食；呪術卜算，名維口食。
比丘不作此四，名清淨乞士也。 ^296b18

【鈔】今舉身子答彼淨目乞士之義。
須離上下方維之食，常行乞食，清淨活命，
故名乞士，至果乃成應供德也。 ^296b26

○二怖魔 ^296b30

【疏】怖魔者，若發心出家，地行夜叉唱，飛行空中，
展轉乃至六天，魔王聞之怖畏，失人眾也。 ^296b32

【鈔】魔主生死，在家受欲，增長生死；出家離染，趣向無生。
是故魔王聞之生怖，染欲破戒，魔還快樂，
勤修三學，果證無生。 ^296b36

○三破惡。 ^296b40

【疏】破惡者，能破煩惱，九十八使悉皆破斷，故名破惡。 ^296b42

【鈔】見、思二使，共九十八，名惡名賊。
修觀推窮，名為破惡；證智斷盡，名為殺賊。 ^296b46

○四眾者下，釋眾三：初、釋通名。 ^296b48

【疏】眾者，四人已上，乃至百千無量一處，
羯磨作法，行籌布薩，事理二和，無有違諍，名和合眾也。 ^296c4

【鈔】二、一有下，釋別相。 ^296c8

【疏】一、有羞僧，持戒無違；二、無羞僧，不持戒，
不別好惡；三、無知僧，雖不破戒，不別輕重，
二人共諍，不能判決，默然無言；四、真實僧，
謂學、無學人。 ^296c10

【鈔】三、今此下，明去取。 ^296c16

【疏】今此二僧得共羯磨，同聞證信，唯取無學人也。 ^296c18

【鈔】羯磨通凡，故取有羞。
今此二僧者，即有羞真實也。
論云：是中二種僧，可共百一羯磨，同聞證信。
尚簡學人，前三絕分也。
orig::  ^296c20

千二百五十人俱。
commentary::  ^296c26

【鈔】二千二下，列數二：初、標人合數二：初、合一千。 ^296c28

【疏】千二百五十人者，列數也。
三迦葉兄弟有千弟子。
優樓，此云木瓜林；伽耶，此云城；那提，此云江；
昔共起剎，今連枝也。 ^296c30

【鈔】二、舍利下，合二百五十。 ^296c36

【疏】舍利弗名，翻言珠子，亦云身子，姓拘栗陀。
目犍連，姓也，翻讚頌，亦萊茯根，或云胡豆。
二人共有二百五十人。 ^296c38

【鈔】二、迦葉下，常隨所以。 ^296c44

【疏】迦葉舍利弗等，先並事火，翻邪入正，
艱苦累載，都無所獲，一遇見佛，便得上果，
感佛恩深，常隨侍佛，為同聞眾。
orig::  ^296c46

菩薩三萬二千，文殊師利法王子而為上首。
commentary::  ^297a4

【鈔】二、菩薩眾二：初、科四文。 ^297a6

【疏】菩薩位中有四：第一、明位，第二、列數三萬二千人，
第三、標名文殊，第四、結為上首。 ^297a8

【鈔】二、天竺下，釋二義二：初、釋位。 ^297a12

【疏】天竺云摩訶菩提質帝薩埵，此云大道心成眾生。 ^297a14

【鈔】二、文殊下，翻名。 ^297a18

【疏】文殊，此云玅德，以法化人，名法王子也。 ^297a20

【鈔】二、發起序二：初、對辯不同二：初、泛舉差別。 ^297a22

【疏】二、發起序者。諸經不同，或放光動地，
微笑入禪，自唱位號，勸人令問。 ^297a24

【鈔】放光，如法華經放眉間光，照東方萬八千土也。
動地，如大品世尊以神通力，大千國土六種震動。
微笑，如報恩經爾時如來熙怡微笑也。
入禪，如金光明經是時如來遊於無量甚深法性也。
自唱位號，如梵網經我今盧舍那方坐蓮臺也。
勸人令問，如涅槃經普告眾生，大覺世尊將入涅槃，
若有所疑，今悉可問，為最後問也。
然諸經發起事，或兼有之，今且各舉一端，以明發起之相。 ^297a28

○二、今經下，正顯。
今經二：初、正顯。 ^297a42

【疏】今經正以殺父以為發起。 ^297a46

【鈔】二、何故下，釋疑。 ^297a48

【疏】何故舉此逆事為發起耶？
為彰此界極惡，令人厭棄，親所生子，猶尚危害，即欲令人同欣淨土。
下韋提希，願為我說無憂惱處，不樂閻浮濁惡之世。 ^297b2

【鈔】二、就中下，總科，略釋二：初、分科。 ^297b8

【疏】就中為二：初爾時下，正明殺父；次問守門人下，明欲害母。 ^297b10

【鈔】二、問頻下解釋三：初、問答釋疑二：初、問。 ^297b14

【疏】問：頻婆何故遣人說法？
韋提何故如來自往？ ^297b16

【鈔】頻婆、韋提皆請弟子，赴頻婆請，何故唯遣目連、樓那至赴韋提？
何故如來躬親而往？ ^297b18

○二答 ^297b20

【疏】答：父願聞法，遣入傳授，為化義足。
母求生淨土，非佛不開，故須自往。 ^297b22

【鈔】頻婆國父：願聞戒法，可遣人授。
韋提國母：機在玅觀，須佛親開。
父母之稱，從闍王得。 ^297b26

○二、頻婆下，預翻名字。 ^297b28

【疏】頻婆娑羅，此云摸實，亦曰影堅。
韋提希，此云思惟。
阿闍世，此云未生怨。
或婆羅留支，此云折指。
內人將護，名為善見也。 ^297b32

【鈔】三、初段下，隨科解經。
初、正明殺父二：初、分科。 ^297b38

【疏】初段為四：一、頻婆為子幽禁；二、國太夫人密奉王食以濟王命；
三、漱口畢下，聖為說法以潤王心；四、如是時間下，明因食兼由聞法多日不死。
orig::  ^297b40

爾時，王舍大城有一太子，名阿闍世，隨順調達惡友之教，
收執父王頻婆娑羅，幽閉置於七重室內，制諸羣臣一不得往。
commentary::  ^297b46

【鈔】二、初爾下，隨釋四：初、為子幽禁二：初、
隨釋經文二：初、師資現事二：初、釋時處標人。 ^297c4

【疏】初、爾時，王舍太子阿闍世者，當佛在王舍城時。
未生怨者，未生之日，相師占之：此兒生已，定當害父。 ^297c8

【鈔】經云：爾時，即當佛在城不遠耆闍山時也。
前譯阿闍世為未生冤，今方釋義。
處胎之日，有冤害相，占者預記，因以為名。 ^297c14

○二、隨順下，明順友造逆五：初、釋惡友名族。 ^297c18

【疏】隨順調達惡友教者。
調達，此云天熱，亦云天授，是斛飯王子，
是佛堂弟，阿難親兄。
阿難，此翻歡喜，亦云無染，或云欣樂。
調達有三十相，出家誦六萬法聚，滿十二韋陀。 ^297c22

【鈔】二、為利下，釋惡友謀術二：初、從人學術。 ^297c30

【疏】為利養故，往詣佛所，求學神通，佛不為說，
令觀無常，自可得道。
復至舍利弗、目連，乃至五百弟子所，皆不為說取通之法。
阿難親弟，未得他心授與通法。
調達入山，學得五通。 ^297c32

【鈔】阿難親弟知取通法，自未得通，不知其心，故授與之。 ^297c40

○二心念下誘人同謀 ^297c42

【疏】心念：誰作檀越，闍世太子有大王相？
或自變身作象馬寶，於王子前抱持歍嗽，復至天上取天華天食。 ^297c44

【鈔】作象馬寶，以輪王事誑惑闍世，作抱持等，欲其生愛也。 ^298a2

○三、語王下，明惡友言教。 ^298a4

【疏】語王子言：我作新佛，汝作新王，豈不快耶！ ^298a6

【鈔】正教造逆：我殺牟尼以作新佛，汝殺頻婆以作新王，
新王、新佛共化世間，不亦快哉！ ^298a8

○四、隨順下，明太子造逆。 ^298a10

【疏】隨順惡友，收執父王。 ^298a14

【鈔】闍世受教，乃行殺逆。
○五、調達下，明惡友造逆。 ^298a16

【疏】調達破僧，舍利、目連教化還合，推山厭佛。
密迹金剛以杵擬之，碎石迸來，傷佛足指。
華色比丘尼呵之，拳打眼出，作三逆罪，生入地獄。 ^298a18

【鈔】調達自造三逆成就，復教闍世殺父成就，
害母加行、自行教他五逆罪故，生陷泥黎。 ^298a24

○二、頻婆下。父子前因。 ^298a26

【疏】頻婆往日毗富羅山遊行獵鹿，空無所獲，
遇值一仙正坐，使人驅逐令去，遂勅殺之。
臨終惡念：願我來生，還如今日，心口害汝。 ^298a30

【鈔】被殺仙人生惡念故，即來為子，胎中已有害父之怨。 ^298a36

○二、如此下，總結權化。 ^298a38

【疏】如此等事，皆是大士善權現化，行於非道，通達佛道。
眾生根性不同，入道有異，一逆一順，弘道益物，示行無間而無惱恚。
闍王現逆，為息惡人，令不起逆。 ^298a40

【鈔】調達闍世、頻婆韋提，皆是大權，現逆現順，利益眾生。 ^298a48

○二夫人奉食 ^298b2

【疏】二、明夫人奉食。
orig::  ^298b4

國太夫人名韋提希，恭敬大王澡浴清淨，
以酥蜜和 #CB00595;用塗其身，諸瓔珞中盛蒲蔔漿密以上王。
爾時，大王食#CB00595;飲漿求水漱口。
commentary::  ^298b6

【疏】王食#CB00595;飲漿，求水漱口，
合掌遙禮，請受八戒，澡浴清淨。 ^298b12

△三、二聖為說法。
orig::  ^298b14

漱口畢已，合掌恭敬，向耆闍崛山，遙禮世尊，
而作是言：大目犍連，是吾親友，願興慈悲，授我八戒。
時目犍連，如鷹隼飛，疾至王所，日日如是，授王八戒。
世尊亦遣尊者富樓那，為王說法。
commentary::  ^298b16

【鈔】三、聖為說法二：初、釋目連授戒二：初、釋疾至。 ^298b24

【疏】目連是佛右面弟子，昔為辟支佛剃頭作袈裟，願得神通。 ^298b26

【鈔】以其宿世事辟支佛，今得神通，疾至王所。
○二、授八下，釋戒相。 ^298b30

【疏】授八戒者：不殺，不盜，不婬，不妄語，不飲酒，
不著華香，不觀聽伎樂，不上高牀。
此八是戒，不過中食，是齋毗曇。
不著香衣，不上高牀，同是莊嚴處，合為一也。 ^298b34

【鈔】初開香衣及上高牀以為八戒，齋在八外；
次合香衣、高牀為七，不過中食為第八，則齋在八內。
法無增減，數有開合，皆名為八戒齋也。 ^298b42

○二、富樓下，釋樓那說法。 ^298b46

【疏】富樓那，此云滿願子，亦滿慈子，從父母得名，
說法第一，巧開人心，故偏遣之。
orig::  ^298c2

如是時間，經三七日，王食#CB00595;蜜，
得聞法故，顏色和悅。
commentary::  ^298c6

【鈔】四、頻婆下，法食延壽。 ^298c8

【疏】四、頻婆因食聞法，遂得多日不死也。 ^298c10

【鈔】二、次害下，明欲害母二：初分科。 ^298c12

【疏】次害母中為四：一、為子幽閉；二、因禁請佛；
三、佛與弟子因請往赴；四、見佛傷歎請法。
初中又三：一、欲害母；二、二臣諫不聽害；
三、勅內官幽閉。 ^298c14

【鈔】二、初闍下，隨釋四：初、為子幽閉三：初、
欲害母三：初、王問在不。 ^298c20

【疏】初，闍世問守門者：王今在不？
orig::  ^298c24

時，阿闍世問守門者：父王今者猶存在耶？
commentary::  ^298c26

【鈔】二、守門下，以事實答。 ^298c28

【疏】二、守門者，以事實答。
orig::  ^298c30

時守門人白言：大王！
國太夫人身塗#CB00595;蜜，瓔珞盛漿持用上王。
沙門目連及富樓那從空而來，為王說法不可禁制。
commentary::  ^298c32

【疏】三、王聞瞋怒。
orig::  ^298c38

時，阿闍世聞此語已，怒其母曰：我母是賊，
與賊為伴，沙門惡人幻惑呪術，令此惡王多日不死。
即執利劒欲害其母。
commentary::  ^298c40

【鈔】三、王聞瞋怒二：初、消經文。 ^298c46

【疏】名父為賊，母為賊伴，即執利劍，欲害其母。 ^298c48

【鈔】二、應殺下，釋妨難。 ^299a2

【疏】應殺守門人而欲害母者，守門有辭。
王先有勅，制諸羣臣，不言婦女沙門從空飛入，非我能禁。
王雖貪國殺父，猶不違法。
orig::  ^299a4

時有一臣，名曰月光，聰明多智，及與耆婆，
為王作禮，白言：大王！
臣聞毗陀論經說，劫初已來，有諸惡王，
貪國位故，殺害其父一萬八千，未曾聞有無道害母。
王今為此殺逆之事，汙剎利種，臣不忍聞是旃陀羅，我等不宜復住於此。
時二大臣，說此語竟，以手按劒，却行而退。
時阿闍世，驚怖惶懼，告耆婆言：汝不為我耶？
耆婆白言：大王！慎莫害母。
王聞此語，懺悔求救，即便捨劒，止不害母。
commentary::  ^299a10

【鈔】二、劫初下，二、臣諫三：初、釋勸辭。 ^299a26

【疏】劫初已來，一萬八千未聞無道害母。
害母眼見，何得言聞！
謂不忍聞世人傳說不宜住此，欲奔他國，故云不住。
有國已來，雖有刑罪，不加女人，況所生母！
故不住也。 ^299a28

【鈔】二、以手下，釋勸相。 ^299a36

【疏】以手按劒，却行而退者，按劒現威，以息王忿也。 ^299a38

【鈔】三、驚怖下，明從勸。 ^299a40

【疏】驚怖惶懼者，畏懼也。
耆婆，此云固活，生時一手把藥囊，一手把針筒，
昔誓為醫，能治他病，從德立號，菴羅女子也。
是國賢臣，賢臣去，必國亡也。
汝不為我者，耆婆重諫，慎莫害母，懺悔求救前#CB12929;也。
即便捨劒，止不害母。
orig::  ^299a42

勅語內官，閉置深宮，不令復出。
commentary::  ^299b4

【鈔】三、勅語下，勅幽閉。 ^299b6

【疏】勅語內官，幽閉深宮。 ^299b8

【鈔】二、韋提下，因禁請佛二：初分科。 ^299b10

【疏】韋提希被幽閉下，第二、請佛，謂請如來令遣弟子與己相見。
文為二：初明請人，次明請法。
orig::  ^299b12

時韋提希被幽閉已，愁憂憔悴，遙向耆闍崛山，
為佛作禮，而作是言：如來世尊在昔之時，
恒遣阿難來慰問我，我今愁憂，世尊威重，
無由得見，願遣目連、尊者阿難與我相見。
commentary::  ^299b16

【鈔】二、韋提下，隨釋二：初、請人。 ^299b24

【疏】韋提何故請見目連及以阿難？
目連是門師，阿難佛侍者，先恒教誡，故偏求見。
居在深宮，不敢偏求，內厭惡界，願生淨土，欲令二人傳意請佛。 ^299b26

【鈔】一是門師，一是佛侍。
先常教誡，故偏請二人；既在深宮，故請二人。
不敢偏一，欲傳我意，請佛宣說生淨土因請人之意也。
orig::  ^299b32

作是語已，悲泣雨淚，遙向佛禮。
commentary::  ^299b38

【鈔】二、悲泣下，請式。
科云請法，即法式也。 ^299b40

【疏】悲泣雨淚，望佛哀憐，遙向佛禮，前已禮竟，
今復重禮，表已殷勤。 ^299b42

【鈔】三、世尊下，因請往赴二：初分科。 ^299b46

【疏】世尊在耆闍下。
如來現宮，不異勝鬘，即生此念時，佛於空中現也。
文為五：一、神通，二、色身，三、坐座，四、眷屬，
五、雨華。 ^299b48

【鈔】勝鬘等者，勝鬘夫人也，即舍衛國波斯匿王女末利夫人所生，
為踰闍國妃。其後父母遣書云：佛出我國，
神通自在，普益眾生。
勝鬘執書，對使說偈云：仰惟佛世尊，普為世間出，
亦應愍我等，速來至此處。
即說此偈時，佛於空中現。
復說偈讚云：如來玅色身，世間無與等。
等今韋提哀請，佛即降赴，其事相類，故云不異。
orig::  ^299c6

未舉頭頃，爾時世尊在耆闍崛山，知韋提希心之所念，即勅大目犍連及以阿難從空而來。
佛從耆闍崛山沒，於王宮出。
commentary::  ^299c20

【鈔】二、知韋下，隨釋五：初、神通二：初、消文。 ^299c26

【疏】知韋提希心念者，是知他心從崛山沒，
王宮出，顯神通也。 ^299c28

【鈔】如來之心，寂而常照，無數？
河沙世界眾生若干種心，悉知悉見，非同小聖作意。
方知他心及以身如意通，皆無記通也。 ^299c32

○二、問前下，釋妨二：初、出妨。 ^299c36

【疏】問：前頻婆請弟子，意在如來；今夫人亦請弟子，意在佛。
何故前請遣弟子，今請自往耶？ ^299c40

【鈔】此難重出，問不異前，答不同彼。 ^299c44

【疏】解有二義：一、闍王與調達殺父，如來若躬赴，
恐世王起怨嫌心，為護彼故，不得自往；
二者、佛法寄在國王，頻婆定死，闍世當為國主，
如來若往者，王得國主，佛法不行，故不得往。
夫人無此諸事，如來自往。 ^299c46

【鈔】言二解者：一、滅，即今嫌佛之惡；二、生，以後行法之善。
何以故？若佛入彼頻婆之室，即令世王謂佛朋父，還謀國政。
怨嫌既重，後不行法，故不躬往。
母無斯事，故佛親赴。 ^300a8

○二時韋下色身。
orig::  ^300a14

時韋提希禮已，舉頭見世尊釋迦牟尼佛，身紫金色。
commentary::  ^300a16

【鈔】三、坐百下，坐座。
orig::  ^300a18

坐百寶蓮華。
commentary::  ^300a20

【鈔】四、目連下，眷屬。
orig::  ^300a22

目連侍左，阿難侍右，釋梵護世諸天在虗空中。
commentary::  ^300a24

【鈔】五、普雨下，雨華。
orig::  ^300a26

普雨天華，持用供養。
commentary::  ^300a28

【鈔】四、傷歎請法二：初分科。 ^300a30

【疏】傷歎請法中有二意：韋提見佛下，正明請其生處；
今向世尊下，明請往生之因。
初明供養，問往生因；次問生處也。 ^300a32

【鈔】今向世尊下，明請往生之因者，即二意中，
第二、請示往生淨土之因。
經云唯願佛日教我觀於清淨處文也。
初、明供養。問往生因者，即第一意，問往昔生中，
何罪為因，生此闍世惡逆之子？
應知此二，語同意別。
orig::  ^300a38

時韋提希見佛世尊，自絕瓔珞舉身投地，
號泣向佛白言：世尊！
我宿何罪生此惡子？
世尊！復有何等因緣，與提婆達多共為眷屬？
commentary::  ^300a48

【鈔】分二：初、我有下，供養，問往生因。 ^300b6

【疏】我有何罪，生此惡子？
世尊！復有何等因緣，與提婆達多而為眷屬？
此經不答，餘經說之。
昔於錠光佛時，釋迦為摩納就珍寶仙人學。
學習既成，念欲報恩，自惟貧乏。
于時耶若達欲嫁女時，有須摩提求為女壻，聰明有智而形貌醜。
摩納遇見論義，須摩提屈在言下。
耶若達歡喜，大賜珍寶，以女妻之。
摩提生忿，發誓未來世世常惱。
為此因緣，常觸惱也。 ^300b8

【鈔】經：自絕瓔珞，舉身投地，號泣向佛，即三業供養。
絕瓔投地是身，號泣是口，以二顯意。
闍世之因，已略如前疏，今但出調達之緣。
orig::  ^300b24

唯願世尊為我廣說無憂惱處，我當往生不樂閻浮提濁惡世也。
此濁惡處，地獄、餓鬼、畜生盈滿，多不善聚，
願我未來不聞惡聲，不見惡人。
commentary::  ^300b30

【鈔】二、濁惡下，正問生處。 ^300b36

【疏】濁惡者，濁，五濁也：一、見，二、煩惱，三、眾生，
四、命，五、劫。惡者，十惡也：殺、盜、婬、妄語、惡口、
兩舌、綺語、貪、瞋、邪見也。
三途地獄名泥犂，譯云不可樂。
畜生云旁行，從主畜養，為人驅使，食噉餓鬼，飢虗怯畏。
三千剎土同有此惡，故曰盈滿。
多不善聚，惡道因也。
無人不起，故名曰多。
人常現行殺、盜、婬等，違理枉物為不善。
積集稱聚也。願我未來不聞惡聲，不見惡人。
orig::  ^300b38

今向世尊五體投地求哀懺悔，唯願佛日教我觀於清淨業處。
commentary::  ^300c6

【鈔】二、今向下，請往生因。 ^300c10

【疏】今向世尊五體投地，兩肘、兩膝、頭頂，是為五體也。
懺摩梵言，悔過漢語，彼此並舉，故云懺悔。
將果驗因，知過去有罪，恐償未盡，當來更受，故須懺悔。
唯願佛日啟告所求！
佛能破壞眾生癡闇，如日除昏，故言佛日教我觀於清淨業處。
序文竟。 ^300c12

【鈔】第二、正說，分二：初、泛科，懸解；二、初科，三段。 ^300c22

【疏】爾時，世尊放眉間光下，第二、正說。
文為三：初、明淨業；次、辯玅觀；三、利益。 ^300c24

【鈔】二、如來下，解，初文。 ^300c28

【疏】如來眉間有白毫相，猶如珂雪，長一丈五尺，
毫有八楞，周圍五寸，其毫中空，右旋宛轉，如琉璃筒。
從此發光，照無量國，還住佛頂，變為金臺，
廣現諸國，令韋提希樂生安養。 ^300c30

【鈔】二、初放下，重科廣釋二：初、總別分科。 ^300c38

【疏】初放光酬前，請於生處；次世尊微笑下，
酬前淨業，近答思惟正受。
三種淨業，散心思量，名曰思惟；十六正觀，說名正受。
就初有二：第一、答其生處；唯願下，明見淨土，更請淨國之因。
初放光普示諸土；次或有下，示土差別；
韋提下，示生處。 ^300c40

【鈔】酬前生處者，前韋提請云：唯願為我廣說無憂惱處。
佛今放光，照其淨土，令彼見之，以酬前請。
酬前淨業者，前請云：唯願教我觀於清淨業處。
今示三種淨業、十六玅觀，即教彼觀淨業處也。
近答等者，以韋提希於酬生處中，因光見土，
乃再請云：教我思惟，教我正受。
此在正宗，故云近答。
若酬序中所請，即是遠答。 ^301a2

○二、隨科解釋二：初、酬。
二、問二：初、酬前生處二：初、答其生處三：
初、爾時下，放光普示。
orig::  ^301a14

爾時，世尊放眉間光，其光金色，徧照十方無量世界，
還住佛頂，化為金臺，如須彌山，十方諸佛淨玅國土皆於中現。
commentary::  ^301a18

【鈔】二、或有下，示土差別。
orig::  ^301a24

或有國土七寶合成，復有國土純是蓮華，
復有國土如自在天宮，復有國土如玻#CB00224;鏡，
十方國土皆於中現。
有如是等無量諸佛國土，嚴顯可觀，令韋提希見。
commentary::  ^301a26

【鈔】三、時韋下，的示生處。
orig::  ^301a32

時韋提希白佛言：世尊！
是諸佛土雖復清淨，皆有光明。
我今樂生極樂世界阿彌陀佛所，唯願世尊教我思惟，教我正受。
commentary::  ^301a34

【鈔】二、思惟下，見土更請因。 ^301a40

【疏】思惟是願，願思是業，正問其因。
正受者非邪？曰：正領納名受，即第二問觀行。 ^301a42

【鈔】此請淨土正、助二因。
初教我思惟。若不思惟，不成願樂；有願之思，乃成業因。
唯願世尊教我修於淨土願思，令成業因。
此請事善助道之業也。
次教我正受。離邪倒想，領納所緣，名為正受。
此請世尊教我修行淨土觀法，即正觀也。 ^301a46

○二、微笑下，酬前淨業二：初、總別分科。 ^301b6

【疏】微笑中有二：初明三種淨業，答思惟；
汝是凡夫下，次明十六玅觀，答正受。
初業共凡夫，次共二乘，後是大乘不共之法。
初淨業中有三：第一、明三種淨業；告阿難下，
第二、歎其所問玅契佛心；從阿難！
汝當受持下，第三、略付阿難令持獲利也。
就初復三：初、明光照頻婆獲道；次、世尊告韋提！
汝今知不下，舉果勸修因；三、欲生彼國者下，明往生之因也。 ^301b10

【鈔】初業共凡夫等者。
今三種福是圓助道，與正觀合，皆如來行，故云三世諸佛淨業正因。
但以三種有通有局：初孝養等，通於大、
小及以博地，故云初業共凡夫；次歸戒等，
唯通大、小，凡夫無分，故云次共二乘；若菩提心等，
專在大乘，不通凡、小，故云不共之法。
orig::  ^301b24

爾時，世尊即便微笑，有五色光從佛口出，一一光照頻婆娑羅王頂。
爾時，大王雖在幽閉，心眼無障，遙見世尊頭面作禮，自然增進成阿那含。
commentary::  ^301b36

【鈔】二、何以下，隨科解釋二：初、三種淨業答思惟三：
初、正明淨業三：初、光照頻婆得道二：初、
釋微笑二：初、問。 ^301b42

【疏】何以不直答其土，因而復放光微笑耶？ ^301b48

【鈔】二、答二：初解；有下，答放光。 ^301c2

【疏】解有二：初為欲增道，次欲使王與夫人因光相見。
王既覩光增道，知國非實，視死如眠；夫人見王無憂，觀法成果也。 ^301c4

【鈔】觀法得果者，無生法忍，是圓三觀習果故也。
○二、微笑下。答微笑。 ^301c10

【疏】微笑，如釋種被誅，如來光色益顯。
正以如來善達因緣，業報無差，對至叵避，
王雖應死，而獲道跡。
夫人幽縶，即是現淨土之緣，有此多緣，所以致笑也。 ^301c14

【鈔】惡業之報，害命縶身，而為獲果及淨土緣。
如來心了善惡因果交互萬差，欲表內心，是故微笑。 ^301c22

○二、阿那下，釋阿那含。 ^301c24

【疏】阿那含者，第三不還果也。
orig::  ^301c28

爾時，世尊告韋提希：汝今知不？
阿彌陀佛去此不遠，汝常繫念諦觀彼國淨業成者，
我今為汝廣說眾譬，亦令未來世一切凡夫欲修淨業者，得生西方極樂國土。
commentary::  ^301c30

【鈔】二、去此下，舉果勸修因二：初、問。 ^301c38

【疏】去此不遠者，安樂國土去此十萬億佛剎，
一一剎恒沙世界，何言不遠？ ^301c40

【鈔】大本、小本俱云：極樂去此十萬億剎，
剎即大千，故云河沙，何言不遠？ ^301c44

○二解云：下答有二意。 ^301c46

【疏】解云：以佛力故，欲見即見。
又光中現土，顯於佛頂，一念能緣，言不遠也。 ^301c48

【鈔】初、以佛力故，令修觀者，欲見即見。
故此文云：汝當繫念諦觀彼國。
故知佛力加欲見者，令觀成見。
後文云：一切眾生觀於西方極樂世界，
以佛力故，當得見彼清淨國土。
故般舟見佛而論三力：一、佛威力，二、三昧力，
三、行者本功德力。
次意即是光中現土，即目覩見也。
其二種見，皆由感應，雖遠而近。
然若心性不具塵剎，則佛無應現之理，生無感見之功。
故此經談是心是佛，觀迷此意，則非玅宗。
orig::  ^302a4

欲生彼國者，當修三福：一者、孝養父母，
奉事師長，慈心不殺，修十善業；二者、受持三歸，
具足眾戒，不犯威儀；三者、發菩提心，深信因果，
讀誦大乘，勸進行者。
如此三事，名為淨業。
佛告韋提希：汝今知不？
此三種業，乃是過去、未來、現在三世諸佛淨業正因。
commentary::  ^302a20

【鈔】三、第一下，正示往生因二：初、正示三：
初、共凡夫業。 ^302a30

【疏】第一，孝養父母，奉事師長，敬上接下，慈心行也。
修十善業，是其止行，身除三邪，口離四過，意斷三惡也。 ^302a34

【鈔】此經正被頓修之機，雖修佛行，父母、師長豈不孝事？
輪王十戒豈不止行？
但能修之心一一稱性，何妨所修慈孝之善共於凡夫？ ^302a40

○二、第二下，共二乘業。 ^302a44

【疏】第二、三歸者，佛、法、僧也。
在家戒，亦即是十戒。
具足眾戒者，道俗備受，微細不犯。
威儀者，三千悉皆不缺也。 ^302a48

【鈔】圓頓行者，豈違小乘出家之式、三歸、
眾戒、威儀等事？但受持之心，合於一體，
依於畢竟；而所行之法，共於二乘。 ^302b6

○三、第三下，大乘不共業。 ^302b10

【疏】第三、發菩提心是願，起意趣向，名為發心。
菩提是道，佛果圓通，說為菩提。
讀誦大乘，明修解也。
行能運通，說之為乘。
餘二不及，是言大也。 ^302b12

【鈔】依無作境，起無緣誓，名發菩提心。
實相不二而二，立因果殊；二而不二，始終理一。
信此因果，方名為深。
讀誦大乘，修三智解，運圓乘行，以此解行教其行者，名為勸進。
此三種業，得前前者，不得後後；得後後者，必得前前。
故今行人能修前二，前二不能修於大乘，
故云餘二不及，是言大乘。 ^302b18

○二、佛告下，結歎。 ^302b28

【疏】佛告韋提：此三種業，三世諸佛淨業正因，是歎辭也。 ^302b32

【鈔】既是佛業，驗是圓修。
故大經中復有一行名如來行，雖云一行，而具五行。
今亦如是，雖是佛業，而具三種。
orig::  ^302b36

佛告阿難及韋提希：諦聽，諦聽！
善思念之。如來今者，為未來世一切眾生，
為煩惱賊之所害者，說清淨業。
善哉，韋提希！快問此事。
commentary::  ^302b42

【鈔】二、諦聽下，歎其所問。 ^302b48

【疏】諦聽！諦聽！善思念之，諦聽令生聞慧，
善思思慧，念之修慧。
煩惱賊者，此能損慧命，傷法身，故名為賊也。 ^302c2

【鈔】諦聽等者，諸經誡聽，皆有此語，莫不令人生於三慧，
而須按教明慧偏、圓，能聽、所聽，能思、所思，
能念、所念。若作生滅解者，即三藏三慧；
無生解者，通教三慧；無量、無作，別、圓可知。
今令韋提等生圓三慧，若不爾者，安能此座即證法忍？
orig::  ^302c8

阿難！汝當受持，廣為多眾宣說佛語。
如來今者教韋提希及未來世一切眾生，
觀於西方極樂世界，以佛力故，當得見彼清淨國土，如執明鏡自見面像。
見彼國土極玅樂事，心歡喜故，應時即得無生法忍。
commentary::  ^302c18

【鈔】三、即得下，略付阿難。 ^302c26

【疏】即得無生忍，是初住初地。
仁王經說五忍：一、伏，二、信，三、順，四、無生，
五、寂滅。 ^302c28

【鈔】經如執明鏡等者，觀法如鏡，修之如執，
觀成土現，如見面像。
是知外有三種淨業，內備十六玅觀，乃得見也。
此雖略付淨業，意說玅觀。
初住、初地者，圓住、別地俱破無明，是無生忍位。
玅玄一實位云：若入初住，正破無明。
是明圓教無生忍位。
今意在圓引仁王五種忍位者，用顯無生居三忍上。
若依別教，十信伏忍、十住信忍、十行去順忍、
十地無生忍、玅覺寂滅忍。
若約圓位，五品伏忍、六根清淨、信順二忍，
初住至等覺名無生忍，玅覺名寂滅忍。
然別初地即圓初住，故引仁王以證今位。
行者應知，如來將說十六觀法，預彰所說是圓玅觀，
故云：一切眾生觀於極樂，觀成即得無生法忍。
是故韋提聞說十六，隨語觀成，說說即證此之玅位。
經示此觀是取初住徑捷之門，故不可云想事而已。 ^302c32

○二、初明下，明十六玅觀答正受二：初、分科。 ^303a10

【疏】初明韋提見土之由。
次一問答，明為未來眾生請見土之方法。
orig::  ^303a14

佛告韋提希：汝是凡夫，心想羸劣，未得天眼，
不能遠觀，諸佛如來有異方便令汝得見。
commentary::  ^303a18

【鈔】二、汝是下，隨釋二：初、明韋提見土之由。 ^303a22

【疏】汝是凡夫，彰其分齊，不能遠觀。
韋提實大菩薩，此會即得無生忍，示同在凡夫，
心想羸劣，未得天眼，不能遠照。
見彼國土，有異方便，令汝得見。
異方便者，即十六觀。
非直觀名方便，以佛力故，見彼國者，亦是方便也。 ^303a24

【鈔】經未得天眼等者。
問：阿那律天眼最勝，但見大千。
豈有得天眼者，越十萬億土見安養乎？
答：此語未得分真菩薩天眼，非二乘也。
故大經二十二云：菩薩所得清淨天眼，
異於聲聞、緣覺所得。
以是異故，一時徧見十方世界現在諸佛。
大論亦同此說。韋提實大菩薩者。
此顯韋提本住法身，為欲發起淨土觀法，故示同凡。
此會即得無生忍者。
即者，方將也。此會聞觀，將證法忍，非謂前文說無生忍是韋提證。
前文乃是通說未來眾生修十六觀，能得無生人見，
示同凡夫之言，便謂前文是韋提證。
須知即得，非已得也。
既云實大菩薩，乃是久證無生如來。
據迹言，是凡夫心想羸劣，劣想凡夫修之得忍。
顯茲玅觀，能革下凡，頓成圓聖。
異方便者。十六觀法奇異方便也。
故起信論云：修多羅說有勝方便，繫念極樂，令生彼國。
非直觀名方便者。
謂彼依、正有二方便，能令此土凡夫得見：
一者、修觀正受方便，令心、眼見；二、佛神力示現方便，能令目擊。
既得見之由，有其二種，故云非直觀〔去聲〕
名方便，佛力令見亦是方便。
韋提乃得二種之見：一者、將有隨文作觀之見；
二者、已蒙佛力示現見也。
故云韋提見土之由。
orig::  ^303a34

時韋提希白佛言：世尊！
如我今者，以佛力故見彼國土。
若佛滅後，諸眾生等濁惡不善五苦所逼，云何當見阿彌陀佛極樂世界？
commentary::  ^303b28

【鈔】二、韋提下，為未來請見土之法二：初、請。 ^303b34

【疏】韋提白佛：如我今者下，為佛滅後眾生請也。
濁者，五濁。不善者，十不善。
五苦者，五道非樂，故云五苦。
或是五惡、五痛、五燒。
五惡，殺、盜、邪婬、妄語、飲酒，如大經現遭厄難，
王法刑罰，是五痛也。
五燒，即當來墮三途苦毒，名五燒。
云何當見阿彌陀極樂國土？
正為啟請。 ^303b36

【鈔】韋提先令示現方便而為請由，是故經云：
如我今者，以佛力故，見彼國土。
然復正請觀法方便，乃以眾生而為請緣，
故經云：若佛滅後，諸眾生等濁惡不善，
五苦所逼，云何當見極樂世界？
五苦者，疏有二釋：初、以五道非樂釋，二、以五罪招報釋。
初釋者，地獄燒然苦，餓鬼饑虗苦，畜生屠割苦，
人間八種苦，天上五衰苦。
次釋者，聖意多含，更明五惡招於二報，
名出大本無量壽經，今云大經是也。
疏文先列三、五之名；次五惡下，釋出三、
五，殺至飲酒，五惡因也；如大經下，釋五痛，
即華報也；五燒下，釋五燒，即果報也。
然其二報並無五相，各稱五者，皆從五種惡因而立。
故彼五文，後皆結云：是為一大惡、一痛、
一燒，乃至總云五大惡、五痛、五燒。
故知二、五皆從因立。 ^303b48

○二、答二：初、列觀分科二：初、列觀。 ^303c26

【疏】答：中有十六觀：一、日觀；二、水觀；三、地觀；
四、樹觀；五、池觀；六、總觀，觀一切樓、地、池等；
七、華座觀；八、佛菩薩像觀；九、佛身觀；十、
觀音觀；十一、勢至觀；十二、普往生觀；十三、
雜明佛菩薩觀；十四、上品生觀；十五、中品生觀；
十六、下品生觀。 ^303c28

【鈔】義例云：夫三觀者，義唯三種：一者、從行，唯於萬境觀一心。
萬境雖殊，妙觀理等，如觀陰等，即其意也。
二、約法相，如約四諦、五行之文，入一念心，以為圓觀。
三、託事，如王舍耆闍，名從事立。
借事為觀，以導執情，如方等、普賢，其例可識。
問：今十六觀，於三種中屬何義耶？
答：既不撮乎法相，入心成觀，信非附法。
又非借彼事義，立境立觀，驗非託事明矣。
如來直談十六觀行，修證之門，正當從行也。
問：義例三種，皆是理觀。
今之十六，歷依、正事，何預三種耶？
答：託事、附法二種三觀，有事有理，且置未論。
從行三觀，以何義故，不得歷事？
既言從行，必四種行，常坐一種。
縱直觀理，餘三三昧豈不兼事？
如般舟三觀，歷念佛事；方等三觀，歷持呪事；
法華三觀，歷誦經事；請觀音三觀，歷數息事；
覺意三觀，歷三性事。
此等歷事，若非從行，攝屬何耶？
般舟三昧，初觀足下千輻輪相，次第逆緣至肉髻相。
彼觀相時，即用三觀。
彼是從行，今那獨非？
況義例云：唯於萬境觀一心。
豈今依、正不唯一心？
經文具列十六境相，大師但於首題示圓三觀，
令將此觀觀十六境，正是萬境雖殊，玅觀理等。
又今三觀并諸歷事，三觀若非從行等者，那云三觀義唯三種？
問：今經但於像觀示云：是心作佛，是心是佛。
諸文皆無觀理之語，則知佛外皆是事觀。
縱將此義例觀十五，斯是行人用理觀意，據經現文但是事觀。
答：若自依經修觀入證，何須四依解說經意製立觀法？
大師深得佛旨，故於首題以玅三觀釋能觀觀，
以玅三身釋所觀佛，而云觀雖十六，言佛便周。
今依大師用三玅觀觀十六境，豈是行人自用觀意？
應知四種三昧無不於事觀三諦理，但般舟等依定散善事，
覺意縱任善惡等事，是故偏得歷事之名。
若常坐等直於三道之事而觀三諦，不兼修善及縱惡事，故受理名。
今經觀法豈可異於四三昧耶？
故知十六正是從行歷事觀理也。
應知十六皆用三觀為想相之法，三觀微故，
且觀落日及以清水；三觀漸著，乃觀地、
樹、座、像、佛身。下去諸境皆須三觀。 ^303c38

○二就十下分科 ^304b10

【疏】就十六觀，分文為三：初六觀觀其依果，
次七觀觀其正報，後三明三輩九品往生也。 ^304b14

【鈔】以十六觀，三類分之。
六、屬依報者，日標送想之方，氷表琉璃之地，
雖此土物，意顯彼#CB15131;，是故六觀皆彼依報。
七、屬正報者，座為三聖親依，像類三聖真體，是故七觀皆名正報。
三輩之人，自此之彼，修因託質，事相不同，是故此三自為一類。 ^304b18

○二、第一下，隨科解釋三：初、六觀觀依報六：
初、日觀二：初、立意分科。 ^304b26

【疏】第一、日觀，示令繫心。
佛告下，略明繫念，總勸修觀。
云何下，正明作日觀，一切有目皆見。
日沒下，舉所觀境。
當起想下，正教觀察。
是為下，結也。 ^304b32

【鈔】先作日觀，意令繫心。
凡心暗散，何能明見淨土玅境？
故令專想落日之形。
一事繫心，想之不已，其心則定。
心若靜細，種種觀法皆可造修。
繫心之法須落日者，欲令定想趣於西方，是向彌陀所居處故。 ^304b38

○二、隨科解釋二：初、佛告下，總勸修觀。
orig::  ^304b46

佛告韋提希：汝及眾生，應當專心繫念一處，想於西方。
commentary::  ^304b48

【鈔】經韋提希！汝及眾生者。
韋提希等是現在機，一切眾生是未來機，故知修觀不專佛世。
況復韋提是發起者，正為今人請正受法，是故我佛勸眾生修。
修法如何專繫一處？
所謂西方。 ^304c4

○二、云何下，正明日觀三：初、舉所觀境。
orig::  ^304c10

云何作想？凡作想者，一切眾生自非生盲，有目之徒皆見日沒。
commentary::  ^304c14

【鈔】經文意者，謂昔曾見者，或現前見日欲沒相，為所觀境。
蓋以此觀所被周徧，唯除生下雙目俱盲，
既不識日，故莫能想。
若曾有目，即今盲者，亦可修之。
況現有目，見日分明，修之越易，即以所見落日為境，想之令起觀中之日。 ^304c18

○二、當起下，正教觀察。
orig::  ^304c26

當起想念，正坐西向，諦觀於日欲沒之處，
令心堅住，專想不移。
見日欲沒，狀如懸鼓。
既見日已，閉目開目，皆令明了。
commentary::  ^304c28

【鈔】釋題觀字，明玅三觀。
題目是總，經文是別，豈不以總而貫於別？
今想落日，而能想之觀隨解而進。
三藏事定，能想、所想無非生滅；通教事定，
能想、所想皆如幻化；別知能想元是佛性。
於想能、所次第觀中，圓人玅解，知能想心本具一切依正之法。
今以具日之心，緣於即心之日，令本性日顯現其前，
斯乃以法界心緣法界境，起法界日。
既皆法界，豈不即空、假、中？
圓人六根常所觸對，尚須念念即空、假、
中，豈今修觀頓廢此三？
此猶總示。若別論三觀成日功者，以根境空寂故，
心日無礙；以緣起假立故，累想日生；以其心日皆法界故，當處顯現。
此之三觀，同在一心，非一非三，而三而一，不可思議。
以其圓人凡修功行，皆悉如是。
若不爾者，非是圓人修事觀也。
通人必以如幻之心修諸事定，以驗圓人用即中心成其事觀。
既以玅心觀於落日，此心堅住，能於本性顯現日相，
不唯閉目能見，開目亦皆明了。
若如此者，則日觀成也。 ^304c34

○疏出二義二：初、教令下，除疑。 ^305a18

【疏】教令正觀，為除疑心。
大本所明，以疑惑心修諸功德，生彼國者，
落在邊地，復受胎生，故作此觀，令除疑惑也。 ^305a22

【鈔】大本下卷云：若有眾生以疑惑心修諸功德，
願生彼國；不了佛智，修習善本，願生其國。
此諸眾生生彼宮殿，壽五百歲，常不見佛，
不聞法，不見僧，於彼國土而受胎生。
此人宿世無有智慧，疑惑所致。
乃至生彼宮殿，無有一念惡事，但於五百歲中不見三寶。
故作此觀，令除疑惑者，經云：不了佛智，則生疑惑。
疏云：故作此觀，令除疑惑。
即顯此觀能了佛智。
若其不用一心三觀觀落日者，則迷佛智，那名此觀能除疑惑？
日觀既爾，餘觀例然。
故知大師依乎佛智，立今觀法。
然十六觀屬頓教故，原始要終，皆用佛智。
若凡小善，乃於臨終迴向佛智；作眾惡者，須依佛智求滅罪障。
此等亦名了於佛智，不生疑惑。
既有乘種，生彼速得見佛聞法，預於海眾，不生邊地及胎宮也。 ^305a28

○二障者下，滅障，即五逆重罪也。 ^305b6

【疏】障者，大本言唯除五逆、誹謗正法，故須作觀。
五逆重罪，除六十劫生死罪等，下輩自論。 ^305b10

【鈔】彼經散善力弱，故逆謗不生。
故彼經云：若有眾生聞其名字，信心歡喜，
乃至一念至心迴向，願生彼國，即得往生，住不退轉。
唯除五逆、誹謗正法。
若依今經修正觀者，下至日想，即能滅除五逆重罪。
是知逆罪得生，必由修觀。
下輩自論者，下品下生觀云：除八十億劫生死之罪。
今言六十者，恐六字誤。
問：既用法界以為心境，顯法界日，令閉目開目，
常得見日，即是觀行見法界理，當中三品，
今何判位在名字初，屬下下品？
答：理觀事定，相即修者，心雖不二，事雜凡情，
故未伏惑，事定可成。
理觀忘情，伏惑方發，故別惑初伏，名觀行位見法界理，
深伏乃名相似位見，分斷方得真見法界。
今之行者，觀日、觀氷及觀琉璃，雖用法界心境而觀，
而惑全未伏，凡情尚濃，方得名字見法界日，非觀行位。
作此判者，蓋約鈍根於日等觀，且得定心假想之益，故在名字也。
若利根者，法界日顯，便能圓伏，及任運除二種麤惑，豈非日觀歷九品耶？
問：今用理解，想日現前，縱未斷惑，事定已成。
據下經說，下下品人以苦逼故，不遑念佛，
但十念頃稱彼佛名，心雖相續，終不可類。
見日定心，因何同在第九品位？
答：彼由造逆及作眾惡，臨終苦逼，得遇善友，
為說玅法，雖不能念彼佛三身，怖地獄故，
苦切稱名，具足十念。
既絕後惡，即乘此念，託彼蓮中，名下下品。
今論始行，樂習三昧，親善知識，聞法了心，
本具淨土依正諸法，標心具修十六觀法，
故先觀日，令心堅住，望後諸觀，此當末品。
彼人雖即不成事定，而能十念稱佛不散，
亦為定攝，復兼臨終勇決之力，故得預於第九品也。
是故行相雖少不同，品位無別。 ^305b14

○三、是為下，結。
orig::  ^305c20

是為日想，名曰初觀。
commentary::  ^305c24

【鈔】二、水觀二：初分科。 ^305c26

【疏】第二、水觀。初作水想者，舉所觀境界；
從見水澄清下，正起觀行；是為水想下，結觀也。
一、作水想；二、變水成冰；三、變冰為瑠璃；
四、觀瑠璃以成大地，內外映徹。 ^305c28

【鈔】二、隨釋三：初、舉所觀境。
orig::  ^305c36

次作水想。
commentary::  ^305c38

【鈔】即以曾見大陂池水為所緣境。
○二、見水下，正明起觀。
既稟圓宗，知能想心具七大性，故以具水之心，
託彼即心之水，觀於本性，令水現前，并及諸相，皆於心性觀令顯現。
經文為四：初、作水想。
orig::  ^305c40

見水澄清，亦令明了，無分散意。
commentary::  ^305c48

【鈔】玅心既運，性水即生，專想澄清，令心不散。
○二既見下，變水成冰。
orig::  ^306a2

既見水已，當起冰想。
commentary::  ^306a6

【鈔】性具之法，轉變自由，故可令水而作堅冰。
○三見冰下，變冰為瑠璃。
orig::  ^306a8

見冰映徹，作瑠璃想。
commentary::  ^306a12

【鈔】冰想若成，瑠璃可識。
○四、此想下，觀瑠璃成地。
心藏具法，有何邊涯？
無玅觀緣，隱而不發。
今依佛語，順性想之，寶地光明，種種奇相，隨心出現。
此自六段：初、成地瑩徹。
orig::  ^306a14

此想成已，見瑠璃地，內外映徹，
commentary::  ^306a22

【鈔】二、下有下，寶幢光明。
orig::  ^306a24

下有金剛七寶金幢擎瑠璃地，其幢八方八楞具足，
一一方面百寶所成，一一寶珠有千光明，
一一光明八萬四千色映瑠璃地，如億千日不可具見。
commentary::  ^306a26

【鈔】三、瑠璃下，地上莊嚴。
orig::  ^306a32

瑠璃地上以黃金繩雜廁間錯，以七寶界分齊分明。
commentary::  ^306a34

【鈔】四一一下，寶光樓閤。
orig::  ^306a36

一一寶中有五百色光，其光如華又似星月，
懸處虗空成光明臺，樓閣千萬百寶合成。
commentary::  ^306a38

【鈔】五、於臺下華幢樂器。
orig::  ^306a42

於臺兩邊各有百億華幢、無量樂器以為莊嚴。
commentary::  ^306a44

六，八種下風樂演法。
orig::  ^306a46

八種清風從光明出，鼓此樂器，演說苦、
空、無常、無我之音。
commentary::  ^306a48

【疏】地下寶柱，承擎地上，諸相莊嚴，以眾寶間錯其地，
一一寶出雜色光明，光明成諸樓觀，樓觀兩邊有華幢，
幢上多有樂器，宣說玅音也。
八種清風者，彼處實無時節，若寄此八，
謂除上下，餘四方、四維，故云八，亦可用對八卦也。 ^306b4

【鈔】疏實無時節等者，大本云：彼無四時，
不寒不熱，及無日月，常有光明，寄於此土。
四方、四維有八種風，故亦順此對有八風。
然彼八風不同此土，令物生長及以衰落，
但鼓自然之樂，演乎玅法之音耳。
三、是為下，結。
orig::  ^306b14

是為水想，名第二觀。
commentary::  ^306b24

【鈔】三、地觀二，初分科。 ^306b26

【疏】第三、地觀，文有四：一、漸想觀；從若得三昧下，
第二、實觀；佛告下，明利益；作是觀下，顯觀邪正。 ^306b28

【鈔】二、隨釋四。
orig::  ^306b32

此想成時，一一觀之極令了了，閉目開目不令散失，唯除食時恒憶此事。
如此想者，名為麤見極樂國地。
commentary::  ^306b34

【鈔】初、漸想者，轉於冰想，用表瑠璃。
雖復觀地種種莊嚴，未稱彼佛勝應所居。
良以三觀尚微，猶兼假想，故於彼地名為麤見。 ^306b38

○二、若得下，實觀。
orig::  ^306b42

若得三昧，見彼國地了了分明不可具說，
是為地想，名第三觀。
commentary::  ^306b44

【鈔】玅觀功著，三昧有成，見彼勝身所依之地，
莊嚴之相，豈可具陳？
應了同居橫具三土，其相非少。
如諸經說：凡小善行，迴向求生，縱依大乘，
仍是散善，故感安養，淨相猶劣。
若今頓教，心觀玅宗，所見淨相，永異他部。
如修玅觀，於同居穢，尚見尊特及實報土，豈淨同居身土一槩？
故今地想，玅三昧成，見莊嚴事，不可具說。
三、佛告下，明利益。
orig::  ^306b48

佛告阿難：汝持佛語，為未來世一切眾生欲脫苦者，說是觀地法。
若觀是地者，除八十億劫生死之罪，捨身他世必生淨國，心得無疑。
commentary::  ^306c14

【疏】前水是想，不能滅罪；地觀是實，故能除斷也。 ^306c20

【鈔】疏云：前水是想者，蓋託此方水成冰事，
表彼寶地但是假想，故名麤見。
今成三昧，實見彼地，則名實觀。
言假想不能滅罪，斯是大師順經#CB15081;進，
令其行者速成三昧，非是假想全不滅罪。
何以知然？日觀尚類下品下生滅罪之數，豈麤見地全不除#CB07703;？
四、作此下，顯邪正。
orig::  ^306c22

作是觀者名為正觀，若他觀者名為邪觀。
commentary::  ^306c34

【鈔】觀與經合，則稱性見，名為正觀；見相乖經，
是發魔事，故名邪觀。
下去皆然。佛說觀無量壽佛經疏玅宗鈔會本卷第三
 ^306c36
