華嚴懸談會玄記卷第十四
collector:: 蒼山再光寺比丘　普瑞集
orig:: 
疏丸潛人無礙者，從五至十，前局後寬，
謂五局全身；六具分圓，然唯局果；七該因、
果，然局於正；八又通依，然唯局於因、果、
依、正；九遍入生界，則寬於前；十則普該，可知。
commentary::  ^185a31

鈔：眾生真心下，以實教義喻別教義也。
故勝鬘經者，不變即隨緣，故不染而染；
隨緣即不變，故染而不染也。
皆非妄心可擬，並云難可了知。
真心如佛，隨緣如入眾生界等。
言若轉以喻顯者，轉將海波之喻顯實教法，
方將前法為喻喻別教義，故云轉喻。
若別是一喻喻佛，入眾生則一，何須轉字也？
思之。言此以眾生下，重顯法喻也，可知。 ^185a37

鈔：此以智身等者，以智身別義。
潛入既爾，證十身通義，理准應然。
問：若融三世間，十身是能潛入，更何有所潛入眾生耶？
荅：全此全彼，故言佛身隨化。
文處蓋多者，如云：普現一切眾生前而恒處此菩提座。
又云：了知諸世間現形遍一切。
如此之文遍於一經，故云葢多。
今要其潛入義顯，故引出現品文。
疏云大海潛益喻。
言八十億小州者，以四洲中有八十億箇諸小旱灘，謂之小洲也。
言又云眾生下，疏中是義引經，正云：菩薩摩訶薩應知自心念念有佛成等正覺。
何以故？諸佛如來不離此心成正覺故。
等即它果在我之因，非約因人自有佛性。
此文正辨佛、菩提故。
orig::  ^185b6

疏善化天王等者，妙嚴品文，即化樂天王也。
疏云：樂自變化，作諸樂具，而自娛樂。
又但受自化作，不犯它故，名為善化。
小現大，一現多，無邊品類，一毛頓現故。
commentary::  ^185b30

鈔：圓通無礙下，先總出意；若指相別說下，別示其相。
初總出意中言遮那佛等者，全以四法界混融，總為佛身。
而無能融之者，即前總彰大意中法界無不包，
亦無能、所包，以無所不具義，名為包也。 ^185b36

▲鈔：若指相下，別示其相。
初對全事全理，故云全同法身。
二中，初義以真為一，以應為多，此通同教。
次義唯就應中明一、多，自有二義：初約一即是多。
言亦以體融者，出所以也。
以一、多之應全依真體，真體既融，應亦融也。
又即下一應重化多應也。
故異於前光明覺文證後義也。 ^185b42

鈔即依即正下，第三、對也。
亦有二義：初義如前因中約體四句處，
明通、同、別二教意，今取別教義也；次義約融三世間說，
而云等者，等眾生世間，皆約正故。 ^185c8

鈔：證法成人者，由證無漏法成菩薩等人，故法即人。
佛既以法為身，故人即法也。 ^185c14

鈔：不離菩提樹下，前一、多應身明互即，此以身約處明相即。
言既亦下，隨緣赴感，靡不周，而恒處此菩提座故。
又即此下，前約一佛上論，今約多佛上論。
以諸佛如眾燈光，互無礙故，自、它不定異故。 ^185c18

鈔即非情者下，有四所以：一者、同色性故。
起信論云：色性、智性無二性故。
二者、以有情佛身作非情河池等故。
此同前依、正無礙中。
又此身雲：作一切器世間等故。
三、非情之法是有情佛體也。
初、約性同，次、約相同，三、約體同〔體通事體，
非唯約性也〕，四、蘊、界、入等。
若虗空故者，三科等情，緣生無性，同虗空故。
情即非情。 ^185c26

鈔：即深即廣下，自有二釋：初身同空無相，
故深；同空包色相，故廣。
次義合前深、廣，為廣離廣相，故深。
問明品下，疏云：初句總標體深，次句分量廣大，
次句釋上廣，後句釋上深。
然有三義：一、約一切眾生即如來藏，更何所入？
二、約理，則非即非異，故云入無所入。
三、約心、境，心冥真境，故說為入。
若有所入，境智未亡，豈得稱入？
實無所入，方為真入。
即廣之深，本超言念；即深之廣，安測其涯？
出現品云下，疏云：虗空周遍，喻況周遍十方身。
言非至下，亦出現文，具云：非至，非不至。
虗空無身，故疏云：由無身，故無可至；亦以無身，無所不至。
如色中空，空若有身，身即質聚，便礙於色。
如鐵入水，水不入鐵。
今由無身遍入色中，法准喻知。
言又如虗空下，亦出現品，義即廣也。
等字等取。次經云：而彼虗空無有分別，亦無戲論。
即身義也。或上云非色，亦深義。
等即內等。故合中經云：佛身亦復如是，
以智光明普照一切眾生，令世、出世善根皆得成就。
廣也。佛身無分別，亦無戲論。
深也。又妙嚴品下，疏云：初二句遍四法界，則十身皆遍。
言無窮盡者，一、出現無盡，若高山之出雲；
二、非滅盡法，猶虗空之常住。
廣也。次句由無性故，不可取為一、異、俱、不俱等。
深也。後句寂無寂相，不礙大用，故深也；
內同真性，不礙外應羣機，故廣也。 ^185c38

鈔：若以佛身上等者，菩提願、化力四，皆化身攝意生身。
約一往說，亦屬化。
〔今約此義，乃屬化。〕
若如上引配論意，通它受用相好身。
若別配者，唯是實報，以約無邊相海故。
今約通義，故通化身，以三十二相亦相好故。
福德亦通三身。今據一理，故唯報、化。
智身義通三者，是四智故，即理之智，故義通三身。
若取配本佛，以大圓鏡平等性智亦本有，
故唯局法、報也。有本云：局唯報身，以化身但是成所作智、
所現影像，法身是所證，理能、所別，故不取也。
然餘教三身有所局，故不攝十身；今約當教有所通，故能攝十身。 ^186a36

鈔：如來身通三身者，具前十身故。
智身亦通三身者，具四智故。
法身雖通教、理、行、果，然皆是法；虗空雖通事空、
理空，並是法也。故當法身。
言餘六通法、化下，法身是眾生身等六身真體性，
故即法身；隨物隨情應現國土等六身，故即化身。
此化身義有異餘宗。
然上三十互攝，各據一理。
如此配攝理、實二種十身，每一各具三身，方為盡理。 ^186b8

鈔：即以無障礙等者，此以佛為門，全收一切，而不妨礙有所說之法化根等。
若以教為門，則未有一法而非教體等。 ^186b22

鈔：會起信、唯識等文者，等取對法，并地經、地論等也。
一段鈔文，科分為二：初賢首釋為它報
〔二〕初釋起信〔三〕初起信本文明二報〔二〕
初標〔二〕初自報身〔起信〕後它報身〔於色〕
後釋〔二〕初自報身〔謂以〕後它報身〔自然〕
二疏引地論釋二報〔二〕初釋自報〔藏和〕
二釋它報〔二者〕三問答別會它報〔二〕初問
〔自問〕後答〔二〕初正解〔二〕初汎分十地〔一義云〕
後正要第十〔然第〕後指繁〔二〕初正指繁
〔餘義〕後鈔補釋〔天宮〕二會唯識〔二〕初彼為實報
〔唯識〕後會為它報〔二〕初指為它報〔此示〕
後會為釋報〔唯識〕後清涼會為攝報〔疏今〕 ^186b28

鈔：功德成滿者，疏云：因位窮也。
鈔云：已具佛德，進同佛位故。 ^186c14

▲鈔：於色究竟下，疏云：果位彰也。
鈔云：現十重報，化萬類生。
彰表果位墮在佛數。
言一切世間最高大身者，急備錄云：色究竟天身量一萬六千由旬。
自在天身量三萬二千由旬。
十地菩薩為大自在天王，身量倍增故，故云最高大也。 ^186c16

▲鈔：謂一念相應慧者，疏云：一念始覺，
至心源時，契於本覺。
又無間道也，鈔云：始、本相應也。
言無明頓盡，名一切種智者，疏云：無明頓盡，
顯照諸法，名一切種智。
又解脫道也，根本無分別智也。
此釋上自報自利行滿，真實成佛，不言方所。 ^186c34

▲鈔：自然而有下，彼科云：利它德顯。
疏云：不待功用後得智利他。
即釋上它報。 ^186c42

▲鈔地論者，十地論也。
現報利益者，彼鈔云：於此身中，二嚴自利功德圓成，欲明因圓處即自利之報也。
此自報實身無有方所，由義沉隱，以因圓顯果滿也。 ^186c46

▲鈔：後報利益者，彼鈔云：依自利報起利它報，故名後報。
謂依前因圓所顯自利之實報，起利它後報故。
又窮未來際，故名為後。
言摩醯首羅智處生故者，清涼釋有二義：
一、摩醯首羅智自在故。
二、攝報智滿，成種智故。 ^186c52

鈔：寄報十王，顯別十地者，仁王經說：十信菩薩鐵輪王，
王一閻浮提；十住銅輪王，王二天下；十行銀輪王，
王三天下；十迴向金輪王，王四天下。
初地閻浮王，王百佛土；二地忉利王，王千佛土；
三地夜摩王，王萬佛土；四地兜率王，王億佛土；
五地化樂王，王百億佛土；六地它化王，
王千億佛土；七地初禪王，王萬億佛土；
八地二禪王，王百萬億佛土；九地三禪王，
王千萬阿僧祇佛土；十地菩薩四禪王，
王不可說不可說佛土；如來法界王，王無量佛土，說一切法門。
彼經有十三法師，兼信十四及佛十五。
今此唯明十地，故言十王。 ^187a20

▲鈔：當此天王者，問：作此天王但是菩薩，云何受佛位耶？
荅：即轉彼菩薩身為佛身，是第十重它報示成佛。
真佛成無方所，今在彼天有所化故。
是知天王身有二種：一、已實成佛，化作天王，
轉天王身而作第十種它受用佛身，即是能化，云即於彼身示成菩提等。
〔賢首約此義也。〕二者、第十地菩薩未成佛，
攝報果作此天王，即是所化，故云第十地寄當此王。
不爾，誰是所化？〔清涼約此義。〕
今云示成菩提，即取初義也。 ^187a40

▲鈔：天宮抄者，寂照云：准慈恩傳，洛州天宮寺應是此寺法師所撰鈔也。
未見其本，不敢詳定。
四智圓滿者，即前釋摩醯首羅智處第二義也。
然全現行抄補別說有五義：一云：以二乘人報化身為真佛，
不信別有聖人。然信第四禪是聖人生處，
欲令其知八相非真，於彼示成也。
二云：由三灾不及故。
三云：由欲界、色界質麤，是有；無色界都無色質，是無。
表離有、無，契中道故。
四云：以摩醯首羅面有三眼，表證三德涅槃故。
五云：下界慧多定少，上界定多慧少，表定、慧平等故。 ^187b8

鈔：唯識即實報成佛者，然一節鈔文，諸釋不同。
或為天宮抄文補答前意，便為會釋唯識。
今詳鈔大科云：一、會起信唯識，即是大科會釋之文也。
屬天宮鈔之餘文，殊失鈔旨。
或以天宮抄，亦是指辭曰餘義〔云云〕。
今作二字，即兩點點也。
即四智圓滿五字連下唯識，是今抄辭，亦非正義。
既無補義，引之何為？
即下五字憑何而起？
無所繫屬故。今詳即下五字是天宮抄補。
第二、答唯識已下，即是疏主對賢首起信會釋唯識義也。
然有問云：唯識之中以為實報，今釋起信，何為它報耶？
故此會也。三段如科。
言唯識即實報成者，唯識第七云：謂諸異生求佛果者，
定色界後，引生無漏。
彼必生在淨居天上大自在宮，得菩提故。
彼疏云：頓悟異生至八地，要生第四禪，
得勝身已，方受變易身故。
大自在天宮者，謂淨居天上有實淨土，
即自受用身，於彼初起證等。
據此，即實報身也。 ^187b30

▲鈔唯識為引下，問：彼既它報，唯識諸師何為實報耶？
答：以二乘人取菩提樹下三十四心斷結成佛者為實報。
今唯識為引攝二乘，令知彼取非真，故且權指此為實報也。 ^187c12

鈔：今抄據二文之意者，或起信、地論為二，
或起信、唯識為二。
有以賢首、天宮為二者，非也。
天宮但釋賢首之餘，文同賢首，為一文也。
言十地經通云得一切世間最高大身，
故十地論科為菩薩盡，即第十地。
疏云：色形中最大，故云高大。
故今解但是十地攝報，〔十地#CB00562;云：
酬因名報，因成納果，故名為攝。〕
示成菩提，非實果佛現它報身。
以此經云以攝報多，作此天王，亦不必作。
何定彼天成佛？故云約攝報說。
又設居彼天，智度已圓，縱於彼天得成菩提，
具足種智，亦是於十地攝報之身得也。
評曰：上釋色、究竟三師有異：賢首是它報，
慈恩是實報，清涼是十地攝報。
唯識三亦爾。起信例應然。 ^187c20

鈔：十、事功德者，涅槃二十四說：一、供養功德，
二、轉法輪功德，三、受持功德，四、修行二利功德，
五、成熟眾生功德，六、承事功德，七、淨土功德，
八、不離功德，九、利益功德，十、成正覺功德。
准此，則是第七功德也。
言悉皆平等者，諸佛所變，純無漏故，皆稱性故。
言非但我今者，即諸佛化身，如眾燈光，
不相障礙；隨諸眾生，各見不同。 ^187c44

鈔：鴦崛摩羅，此云指鬘。
經有四卷。初卷中明舍衛城北有村，名薩那。
有一貧窮婆羅門女，名#CB02494;陀羅。
女生一子，名一切世間現，少失其父。
厥年十二，聰明慧辨。
復有異村，名婆羅訶私。
有一舊住婆羅門師，名摩尼#CB02494;陀羅
〔下取意引〕，世間現從其受學。
師受王請，留其守舍。
師婦年少，染心逼之。
世間現不受其師婦，自懸毀害。
師婦言：世間現強逼師言：汝已為惡，當殺千人，可滅汝罪。
即殺千人，還歸見師。
師怪其存，又令殺千人，各取一指作鬘首冠，唯欠一人。
母為送食，便欲害母。
世尊現前捨母趣佛，為佛所降。
廣顯深妙，具如彼說。
言不言嚴淨華藏等者，五段會教，皆應說之。 ^188a10

鈔通梵網等者，等取仁王經也。
仁王受持品云：爾時月光心念，口言：見釋迦牟尼佛現無量神力，
亦見千華臺上寶滿佛是一切佛化身主。
復見千華葉世界上佛，其中諸佛各各說般若波羅蜜。
〔此與鈔引梵網偈同，但所說法異也。〕
言周匝千華上復現千釋迦者，千葉中每一葉是一大千世界一尊千丈化身所王，
總有千尊千丈釋迦。
每一大千界有百億閻浮提，每一閻浮有一釋迦，
是小化身，則有千箇百億釋迦也。
言本源盧舍那者，以第二重它報是千箇大化及一千箇百億小化之源故。
言亦不言下，約文總揀也。
此經述下，舉況別揀也。
即十定品云：此菩薩摩訶薩有一蓮華，
其華廣大，盡十方際，以不可說葉莊嚴等。
此是等覺菩薩蓮華，以位中普賢即等覺故。
言十地菩薩之華等者，即十地品但語其量，不言葉數。
經云：其最後三昧名受一切智職位。
此三昧現前，有大蓮華忽然出生。
其華廣大，量等百萬三千大千世界，以眾妙寶間錯莊嚴，乃至十三千大千世界微塵數蓮華以為眷屬。
爾時菩薩坐此華座，身相大小正相稱可等。
言況如來耶者，等覺十地之劣尚爾，況如來之勝蓮華止千葉耶？
明知下定義也。初定所為之機，二地戒度圓故。
以初地下定能為之佛，此以義說。
若經中不言初地百葉、二地千葉等，但云得百三昧、
得見百佛、知百佛身、能動百佛世界、能過百佛世界、
能照百佛世界、能教化百世界眾生、能住壽百劫、
能知前後際各百劫事、能入百法明門、
示現百身，於一一身能示現百菩薩以為眷屬。
今以諸事例知，初地百葉華，二地見千葉華等也。
然此所引鈔文有數字傳寫差悞，如三地應云百千葉
〔鈔云萬葉〕，八地應云百萬三千大千世界微塵數
〔鈔云百千萬〕，九地應云百萬阿僧祇。
言猶是略說者，今以十地攝報果得不可說等葉，
望上所引受職中尚是略說爾，明知梵網攝二地也。 ^188a34

鈔：若直說下，此中總有三例配釋：初三大直配三身；
次依賢首，體、相二大為法身用，大開報、化。
然報唯它報三清涼，相大亦是自報身用中二義：
初縱成它報，後奪亦唯化。
大意如此，對詳可了。
言隨勝業約自體大用等者，謂報、化二隨機緣勝業，
現麤、細二用也。隨地上機現細用，即報身；
隨地前機現麤用，即化身也。
有本云隨染業幻者，彼鈔云：隨所化眾生染緣，
起利它之業，幻作六根境界等。
言體、相二大俱名法身者，以此宗如外無智，
不立自報，唯一法身也。
然清涼約真報，故相大為報身也。 ^188c6

鈔：揀濫者，為揀權外立實，濫於會權立實也。
汎言三身，隨根約教，權也。
體即十身，何定權耶？
汎言十身，約教對它，實也。
何礙三身，豈定實耶？
或可約全揀故，三身權也；約全收故，三身即實。
若一向揀權立實，故失圓融宗也。
上皆隨義會之。就佛自體，孰可思議？ ^188c28

鈔一、此三昧是法體等者，十住鈔云：一、是所證法體。
欲說此法，要須心冥此體。
二、揀異。未證之人亦許比量，心合法故。
則是生滅下，即淨名經。
三、絕思方說，亦通未證。
明要亡心，方能契上所證法體之義也。
言前約顯實，此約遮過者，二師異釋。
若寂照云：前即第一約直顯所證之德，
此二、三兩義皆約遮過，同有非字故。
若指玄，則云：此唯揀別二及三也。
以同有非字，似重繁無別之過，故偏辨耳。
前第二表顯，此三遮顯，故不重也。
初義易知，不須辨別；無非字故，後釋為正。
言然上三義下，以絕思量，故證；證，則契於法體。
故云後後釋於前前。
然上三義即十地論意也。
四、觀根審法下，十住鈔云：觀根，則識病所宜；
審法，則知藥功力。
不觀人根，不應說法；不審而說，理、事或乖。
應病與藥，則得服行。
五、散心不能堪任，諸佛加故。
言因緣和合者，是入定之因緣。
和合，方能入定；從定而起，方可說故。
言六、成軌儀者，十住鈔云：菩薩常定，但為物軌。
菩薩將說，尚須入定，況凡夫耶！ ^188c40

鈔：今疏含具者，上懸釋疏意，此下方消疏文。
言含前四意〔標也〕：靜者，離思量〔第三〕；鑒者，
證〔能證也，第二義〕法體；靜鑒前理，觀機審法也〔第四也〕。
上依指玄。若寂照云靜鑒前理一句，唯含三意，
并前示軌後徒，即第六意。
為含四意：靜者，離思量也〔第三意〕；鑑者，
證法體也〔第一義，舉能證，顯所證也〕；靜鑒前理，
觀機審法也，前字兼機故〔第四意〕。
若但言前，則觀根也。
以前字含二義，故云兼根，謂兩兼故，即第四意。
其第二意自在下文二釋之中，寂照為正，
鈔文隔斷，甚分明故。
若指玄意，分離鈔文，似穿鑒也。
然指玄破云：寂照前四有第六者，難用前字。
今以鈔文大段之前非六中之前也。
又破云：抄別牒靜鑑前理一句，如何含得第六義耶？
以第六在於物軌句者，今詳雖別牒一句，
而示軌一意在前已釋，故兼前段為四意也。
智者詳之。 ^189a30

▲鈔：言佛加，可知者，即第五意，易故不釋。
▲鈔：非證不說者，寂照即第二意，指玄反結第二意，不是正配第二。
今詳前二正文是非證不說，今鈔亦云非證不說，何有反結義耶？
若以抄有亦字為非正配者，非是前文已配，
今又配之為亦，以對下進顯一義之亦，故云亦也。
以兩句疏文含二義，故抄作兩釋，故云亦也。
指玄又以申二解，故非正配者，前靜、鑑二字兩用，何亦正配？
思之。 ^189b10

鈔：第一會下，具云入一切諸佛毗盧遮那如來藏身三昧。
言普賢入者，以說普法故，顯佛普德唯普賢故。
心冥於境，故稱為入。
毗盧遮那者，此云廣大生息，慈悲無邊，
故廣；智慧無上，故大；生相已盡，故云生息。
涅槃云：離有常住，故名如來；萬德含攝，是謂藏身。
即出纏之法身也。
三昧，此云等持，遠離沈、掉，平等持心，趣一境故。
又云正受，不受諸受，名為正受。
又云正思，瑜伽云：謂於所緣審正觀察心一境性故，
則無正、不正亡思之思，但為引於邪念。
又不同於虗空無思，強號為正思故。
若以光明遍照解者，毗盧遮那即能觀大智，如來藏身即所觀深理。
凡雖理有，佛智方照。
又毗盧遮那亦通本有真實識知，遍照法界義故。
斯即本覺，迷而不知，不得其用。
唯佛覺此，能無不為，故云一切諸佛，揀非凡及因也。
顯於依、正離如來藏，無別自體，故入此也。
〔第一會說所信依、正故也。〕 ^189b26

▲鈔：第三、會下，法慧入者，是眾首，故顯十住。
法慧能說，故慧住深，理寄圓說。
十心詣於法，云入。
揀異果定，故云菩薩。
任性能知，觀解善巧，故名方便。
十住各攝多門善巧，故云無量心。 ^189c8

▲鈔：第四會下，表說十行眾德建立故。
揀因異果，故曰菩薩。
〔下二、准思。〕巧順理、事，揀擇無礙，無心成事，名善思惟。 ^189c14

▲鈔：五、金剛幢下，表歸向高出等故。
智即是體，謂根本智光有三義：一、智光前相，如明得定等。
此約寄位，在賢終故。
二、光即根本智，用對治無明故。
三、光即後得智，了所緣故。
二、智無礙，朗照法界故。
此約金剛幢自體釋之。 ^189c20

▲鈔：六、金剛藏下，表地智。
善根堅實，能壞一切難壞煩惱，有堅利義，如金剛故。
含攝眾德，出生因、果，名藏。
智、慧是體，光明就用。
照二無我，證如名慧，照事名智。
此二無礙見道，能破見惑，乃至十地，斷無明故，名曰光明。
大有二義：一、揀異凡、小，地前菩薩，故名為大；
二、能斷大惑，證大理，成大果，故名為大。
〔前對它名大，此當相名大。〕
智與理冥，云入有本。
鈔：略無大字。 ^189c28

▲鈔：七、如來自住下，此會等覺。
上同佛位，與妙覺同會，故佛自入。
住即入義。經云入剎那際諸佛三昧故，即窮真源。
謂時之極促曰剎那；窮彼剎那，時、相都寂，
無際之際，名剎那際。
此就能入佛釋。所以此中特名剎那際者，為顯將說等覺位故。
菩薩地盡，唯有果累，變易生死，生相未寂，
猶名識藏，尚有剎那。
若以無間智覺心初起，心無初相，遠離微細念故，
即無剎那，名剎那際。
此是等覺。言諸佛者，若入此際，即見心性常住，
名究竟覺，故云諸佛三昧。
此會亦說妙覺故。 ^189c42

▲鈔：八、普賢入者，是會主故，說普行故。
佛華嚴者，萬行披敷，嚴法身故，即以法界行門心海為體。
三昧者，理、智無二，交徹鎔融，彼、此俱亡，
能、所斯絕故。經說二千行，具因、果故。 ^190a12

▲鈔：九、如來下，表證法界，唯佛窮故。
以定、業、用從喻為名，展舒四體通暢之狀。
即用之體，寂而造極，則差別萬殊，無非法界；
即體之用，不為而普周，故小、大相參，緣起而無盡。
故曰頓申自在之義。
鈔：未入位下，以十信位性不定故。
猶如輕毛，於資糧等五位之中未入正信故。
言說世間法者，有二師義：助正，約餘教說。
人、天、因、果尚須入定，況此經十信耶！
寂照，則約此經。然有二義：一、約行布。
三賢有漏比觀是外凡，名世間故。
夜摩偈讚鈔云：地前名世間登地為出世故。
以況圓融十信為出世信，該果海故。
下鈔云：約相名世間約性為出世故。
二、云初會世界成就等，說眾生業力所感世界及華藏中雜染眾生所居末剎有漏世間，
尚須入定，況十信中得灌頂而昇位等甚深法門耶！
三、釋隨取，但顯文缺漏耳。
orig::  ^190a20

疏有不入者，至文當辨者，名號品疏：問云：云何不入定？
答：以未入位，性未定故。
若爾，後十定等豈散善耶？
然說法之儀通有四句：一、定後說，如諸會；
二、說後定，如說無量義經已入無量義處三昧；
三、定中說，如第九會，無出言故，表唯證智，
能說一得永常，不礙起用故；四、不入說，
如此信中及第七會，諸文非一，第七為表常在定故。
又入為受加，彼不須加故；說後入者，說在行故，將起行故。
是故動、寂唯物，聖無常規。
commentary::  ^190b2

鈔：故下經云者，即光明覺品，如真應無礙中已釋。
但此要無相、不礙相義，與前不同，以經含多義故。 ^190b20

▲鈔：十地經云下下，疏云：證窮性、相。
初半偈證體無相；次半偈起用相也，合上二無相不礙相；
次半偈用不離體，相即無相；後半偈體、
用泯絕，以無相之義亦不當情。
若見無相可得，亦是有相，以不能亡情，境牽心故。
豈是真無相耶？真實無相，寧容情擬哉？ ^190b24

鈔如說法華等者，彼經云：入於無量義處三昧，身心不動。
是時天雨曼陀羅華而散佛上，〔即雨華也。〕
普佛世界六種震動。
〔即動地也。〕爾時佛放眉間白毫相光，照東方萬八千佛土等。
〔即放光也。〕 ^190b36

▲鈔：將說涅槃下，即聲與光遍告也。
經云：臨涅槃時，出大音聲，其聲遍滿，乃至有頂。
普告眾生：如來今日將欲涅槃，一切眾生若有疑者，
今悉可問，為最後問。
又於口放眾光，遍照三千大千世界，遇者滅垢，啼集雙樹。
彼疏云：面門放光，多為授記。
下說眾生皆有佛性，悉當作佛，即普授記。 ^190b42

▲鈔：如說般若下，經云：出廣長舌，放無量雜色光。
一一光中現寶蓮華，千葉金色，嚴麗鮮馨。
華臺各有化佛說般若遍十方十殑伽沙世界等。 ^190c6

▲鈔：六種震動者，謂動、遍動、普遍動、起、
踴、震、吼、擊，各如上三相。
疏云：搖颺不安曰動，自下漸高曰起，忽然騰舉為踴，
隱隱出音為震，雄聲郁遏曰吼，砰磕發響曰擊，
唯一方動直爾名動，四方動名遍動，八方動名普遍動。
起等，准知。六中，前三是形，後三是聲。
各舉初一，故云震動。
勝天王梵天經說：所為有七：一、令諸魔怖故，
二、為說法時大眾心散亂故，三、令放逸者生覺知故，
四、令眾知法相故，五、令眾生觀說法處故，
六、令成熟者得解脫故，七、令隨順聞正法義故。
若約心地、聖賢地、法性地，亦有震動等義，可以虗求。 ^190c12

▲鈔：華雲、香雲等下，疏云：然諸供養具皆稱雲者，
乃有多義，謂：色相顯然，智攬無性；從法性空，
無生法起；能現、所現，逈無所依；應用而來，
來無所從；用謝而去，去無所至；而能含慈潤，
霔法雨，益萬物，重重無礙，有雲像焉。 ^190c32

鈔：現相品五相者，一、面門光相，召十方眾；
二、眉間光相，示說法主；三、振動剎網，以警羣機；
四、佛前現華，表說依報；五、白毫出眾，表教從佛流。 ^190c42

▲鈔：加於妙德者，即如來性起妙德菩薩也。
下疏云：所以加此菩薩者，如名所顯故。
性有二義：一、種性義，因所起故；二、法性義，
若真若應，皆此生故。
亦有釋云：此云妙德，即是文殊說此法門加性起稱。
此釋無違大理，以文殊大智為能顯，普賢法界為所顯，共成遮那之出現故。
亦是解行滿故，佛出現行也。 ^190c46

▲鈔：白毫光明者，白為眾色之本，毫即毛也。
依觀佛三昧經：太子初生時，舒長五尺；
樹下之時，舒長一丈四尺五寸；成佛已後，長一丈五尺。
色如珂雪，皎潔分明故。 ^191a10

▲鈔：初、面門等者，疏云：面門即口，言眾齒故。
表教道遐舒，即教智光故。
言從佛口生者，法華云：從佛口生，從法化生，得佛法分故。
〔上表教遍，此表根勝。〕
言總處者，口為說法處，一切法門總從此演故。
又表下，約齒義明。
〔上約口故。〕等者，等取齒，有四十問故。 ^191a18

▲鈔通表一乘下，〔以初會是總明，九會皆然，云通。〕
於體不計有、無二邊；於義不著常、無常等諸法相邊；
於行不習苦、樂二邊；〔斷見計樂行，常見計苦行。〕
於道不住邪、正二邊，正因邪說，無邪、正不立故；
於人不執，因、果交徹故；於教不說世、出世二邊，
相待立故；於諦不見真、俗二邊，二諦非一非異故；
於化不定權、實二邊，權、實相即故。
故佛於眉間放光也。 ^191a26

▲鈔：為行本者，智論云：身得住者，皆由於足。
言信該果，海下輪者，圓無缺故。 ^191a40

▲鈔：足指安住者，足指拒地，得住有力，
成位不退，而行有恒。 ^191a42

▲鈔：依行故者，足上謂趺，背行必動故；
背依輪指，得有用故；表行信解，而成用故。 ^191a46

▲鈔：膝輪等者，位漸高故。
又表迴因向果等，有屈、伸、進、退之相故。
又悲、智相導，屈、伸無住故。
大智照極，令稱法界，故伸。
雖廣化眾生，而自智居懷，故屈。
雖智居懷，而令悲無緣，故伸。
雖悲用外施，而令智不沉寂，故屈。
又悲、智相導故，或屈或伸，皆不離身，並向實際，故無住。 ^191a48

▲鈔：出現下，表證道離有、無二邊，無住道離真、應二邊。
白毫表所出現，性無垢故，能詮出現諸教本故，入如來性起妙德菩薩頂中令請法故。 ^191b12

▲鈔：又口放光下，表教道傳通，故入普賢口中。
教以傳故，如佛說故。 ^191b16

▲鈔：第八會下，由二千行依前六會修因契果之法，
生智解之光，方成行故，不須放光。
或經文缺略，故無也。 ^191b20

▲鈔：表證等者，令尋智光為能證故。
表即法界中道無漏正智，方能證故。
言廣如下疏者，即今所引者也。 ^191b24

鈔：揀同、異者，若約起後是同，以為教緣；
若約慶前是異，不為教緣。
今取其同，不取其異。
言說此等者，疏云：如來現相顯說無功用行，
無動之動難思議故，特此現通。
今義兼起九地法門，故為緣也。 ^191b30

鈔：然法有四種下，且就一相說：教、理無廢、
興，行、果有廢、興。理、實四，皆約法無廢、興，
就人有廢、興。何者？
由人弘故，教、法流行；由人修行，理、法彰顯。
行、果亦許性具，故前疏云：因、果眾生性有。
又起信說：法性本無，慳貪等為六行故。
又以三大、三身是本有果故。 ^191b38

▲鈔：今取傳化者，心鏡鈔〔遠公涅槃疏上鈔也〕
云：由比丘不知密藏，懈怠懶墮，不能讀誦，
亦不為它宣揚、分別是如來法將滅盡相。
〔用涅槃經意也。〕 ^191b48

鈔：即第十六下，須彌偈讚品文也。
本疏云：闇中寶者，正因佛性也。
圓明可貴，所以稱寶。
居於無明五蔭室內，如在闇中燈，喻緣、了之因。
下半法合無人說者，闕於緣因，雖慧莫了。
義含二意：一、本有慧，即正因，合上寶也。
闕於善友緣因，故不能了。
二、佛法即寶，以闕善友緣因，雖有修生微劣慧眼，
不成了因，不見真性。
〔此則喻中缺眼。〕
orig::  ^191c6

疏今此能說通三世間者。
問：前說主融三世間，與此說人何別？
答：前則佛為教主，無法非佛。
雖舉佛身，全收一切，仍是教主為門。
今約能說，乃通一切，不必為教主。
與前體雖是同，而義各異。
問：正覺與眾生可名說人，而器界等何名說人？
答：菩提樹乃至四大微塵恒演法門，如正覺及眾生，故得名人也。
commentary::  ^191c20

鈔：為三乘者，然據前、後所辨，智、正覺或局佛，
以普賢等望主佛，亦眾生、世間攝故；或普賢等亦智、
正覺攝，以望眾生說故。
今通三乘，聖人皆正智、覺者，以佛、菩薩、
聲聞各證自菩提故；凡夫未證，故唯眾生攝也。
然又大乘分二，謂因與果。
緣覺攝在聲聞之中，亦三乘故。
華嚴懸談會玄記卷第十四
w:: 音釋
note:: 蟾蜍 ^191c32

〔下音余。〕挺
〔遠#CB13748;切，拔也。〕
揩
〔可皆切。〕
 ^191c48
