華嚴原人論合解卷下
other:: 唐圭峯蘭若沙門　宗密　論
author:: 元長安開元寺沙門　圓覺　解
other:: 明　寨雲居士　楊嘉祚　刪合
other:: 清　東甫居士　錢伊菴　真益居士　陳熙願　仝校
other:: 清　六不居士　顧蓮善　重刊
orig:: 
二小乘教者。
commentary::  ^786a19

乘以運載為義。謂依因緣教。
悟生空理。修自利行。
取#CB01926;斷果。
運載眾生。出於三界。
故名曰乘。不求大果。
闕於利他。故名曰小。
orig::  ^786a21

說形骸之色。思慮之心。
從無始來。因緣力故。
念念生滅。相續無窮。
如水涓涓。如燈焰焰。
commentary::  ^786a27

初顯彼教宗因緣也。
形骸之色。揀外四大。
思慮之心。即意識也。
此之色心。即緣生果也。
欲明生滅之相。先出生滅之由。
由於因緣力故。以內六識為所熏。
三毒為能熏。起惑造業。
為能招因緣。此之身心。
既是有為之法。故有四相遷流。
前前念滅。後後念生。
後後續於前前。不斷絕故。
如水涓涓。雖一流不斷。
而前流非後流。如燈焦炷。
雖一焰不息。而前焰非後焰。
身心生滅之相。亦復如是。
雖前後不同。不妨相續。
無始至今也。言無始者。
揀於外宗有初始故。
又但知今世故。
orig::  ^786a31

身心假合。似一似常。
commentary::  ^786b6

明相依以立身心也。
假合者。互相資待。
如束蘆故。謂身心為二。
而不相離。故言似一。
前後生滅而常相續。
故曰似常。
orig::  ^786b8

凡愚不覺。執之為我。
寶此我故。即起貪〔貪名利以榮我〕嗔癡
〔非理計校〕等三毒。
commentary::  ^786b14

凡愚不覺。無明覆故。
執為我者。俱生我執也。
寶此我者。分別我執也。
因執起惑。由我執故。
生煩惱障。煩惱障品。
雖復有多。三毒勝故。
貪者。染著為性。嗔者。
憎恚為性。癡者。迷暗為性。
言毒者。從喻得名。
如毒蛇毒藥。觸必傷人。
服必喪命。此三亦爾。
能害眾生法身慧命。
故名曰毒。
orig::  ^786b18

三毒擊意。發動身口。
造一切業。
commentary::  ^786b30

此言因惑起業也。
擊者。熏動義。即以三毒為能熏。
意識為以熏。如風擊靜水。
以成波浪也。發動身口造一切業者。
即前十惡等業也。
orig::  ^786b32

業成難逃。故受五道苦樂等身。
〔別業所感〕三界勝劣等處〔共業所感〕。
commentary::  ^786b38

此言因業感報也。
報有二。五道等身為正報。
三界九地為依報。
由造十惡。受三途等苦。
由修戒善。受人天樂。
三界勝劣者。如以欲界望色界則色界為勝。
欲界為劣。以四王望忉利。
則忉利為勝。四王為劣也〔注云別業所感者。
人人造受不同故。
共業所感者。多人同造同感故〕。
orig::  ^786b42

於所受身。還執為我。
還起貪等。造業受報。
commentary::  ^786c4

此明三道不斷也。
金剛#CB00562;序云。
惑業襲習。報應綸輪。
塵沙劫波。莫之遏絕。
故經論呼人為數取趣。
謂數數起惑造業受報故。
中論染染者品云。
經說貪欲嗔恚愚癡。
是世間根本。乃至云三毒因緣。
起於三業。三業因緣。
起於三界。是故有一切法。
證此可知。
orig::  ^786c6

身則生老病死。死而復生。
界則成住壞空。空而復成。。
commentary::  ^786c18

此別顯果相也。五蘊初起曰生。
蘊熟衰變曰老。四大增損為病。
五蘊滅壞為死。身有四相。
別業所感也。眾緣辦果曰成。
暫有所依曰住。三灾變滅為壞。
蕩然無物曰空。界有四相。
共業所感也。生死相續成壞相仍。
循還無窮。法爾如是。
orig::  ^786c42

劫劫生生。輪迴不絕。
無始無終。如汲井輪。
commentary::  ^787b30

。
orig::  ^787b36

都由不了此身。本不是我。
commentary::  ^787b40

由不了非我。所以深著我見。
起惑造業。生死輪迴。
orig::  ^787b42

不是我者。謂此身本因色心和合為相。
commentary::  ^787b44

此身云何本不是我。
謂我無實體。本因色心和合成故。
圓覺經云。眾生無始。
妄認四大為自身相。
六塵緣影。〔妄緣六塵影像者〕為自心相。
眾生不了。妄計為我。
離色心外。誰是我者。
orig::  ^787b46

今推尋分析。色有地水火風之四。
心有受〔能領納好惡之事〕想〔能取像者〕
行〔能造作者。念念遷流〕識〔能了別者〕之四。
若皆是我。則成八我。
commentary::  ^787c6

問曰。色心和合。即是我身。
那言不是。答曰。妄情執著則似有之。
觀智分析。則知本無。
良以愚法聲聞。不了即色明空。
要須假想慧數。析法。
方知是空。故云推尋分析也。
色有等者。色以質礙為相。
然色通形顯。長短方圓等。
謂之形色。青黃赤白等。
謂之顯色。地水火風。
名為四大。此之四法。
周遍一切有為法中。
故名曰大。圓覺經云。
我今此身。四大和合。
所謂#CB00993;毛。
爪齒皮肉筋骨。髓腦。
垢色。皆歸於地。涶涕。
膿血。津液。涎沫。痰淚。
精氣。大小便利。皆歸於水。
暖氣歸火。動轉歸風。
四分分之。色在何處。
心有等者。前色蘊名色。
此四蘊名心。蘊者。
積聚為義。積聚多法。
成一蘊故。受以領納為相。
別有三受。謂苦樂捨。
或復有五。更如憂喜。
想以想像為相。攀緣前境。
追憶往事等。行以遷流為相。
然有與心相應。不相應。
異。且相應者。小乘心所四十六法。
〔比大乘欠五法。如下文中具列。〕
中除受想二法。餘皆是也。
不相應者。有十四種。
謂一得。二非得。三眾同分。
四無想異熟。五無想定。
六滅盡定。七命根。
八生。九住。十異。十一滅。
十二名。十三句。十四文。
識以了別為義。小乘唯一意識。
若皆云云。總結。謂色有四大。
心有四蘊。分析成八。
若皆是我。豈非八我耶。
orig::  ^787c12

況地大中復有眾多。
謂三百六十段骨。
一一各別。皮毛筋肉肝心。
脾腎。各不相是。
commentary::  ^788a6

此析色無我。言地大以例餘三也。
三百六十段骨。猶是麤說。
若從麤至細析者謂四支五根。
漸漸分析。一切析作四分。
四分析作十六分。
析至極微。名隣虗塵。
皮毛下。論約相顯。
易知。內外各舉其四。
各不相是一句。總前多法。
既不相是。誰是我者。
又前水火風大。應準例析之。
水大易知。火風二大。
雖各是同。依根說異。
如呼吸奔走欠伸之類。
亦各用別。然泛明色蘊。
有十一法。謂五根。
〔眼耳鼻舌身也〕五境。
及無表色。今但說身。
故不言境等也。
orig::  ^788a10

諸心所等。亦各不同。
見不是聞。喜不是怒。
展轉乃至八萬塵勞。
commentary::  ^788a28

此析心以明無我也。
心王所有差別業用。
故曰。心所。然小乘心所。
都有四十六法。總成六位。
謂一徧大地法有十。
所謂一受。二想。三思。
四觸。五欲。六慧。七念。
八作意。九勝解。十三摩地。
此十遍一切心。故名徧大地。
二大善地法有十。
謂一信。二不放逸。
三輕安。四捨。五慚。
六愧。七無貪。八無嗔。
九不害。十勤。此十唯屬善性。
故名大善地。三大煩惱有六。
謂一癡。二放逸。三懈怠。
四不信。五昏沉。六掉舉。
此六依五六七識而起。
唯是惡法。通見修斷。
故名大煩惱。四大不善有二。
謂無慙。及無愧。此二無惡不造。
故名大不善。五小煩惱有十。
謂忿覆嫉慳惱害恨諂誑憍。
此十但依第六識而起。
唯修所斷。故名小煩惱。
六不定法有八。一悔。
二眠。三尋。四伺。五貪。
六嗔。七慢。八疑。此八通於善不善無記。
故名不定。此上法數行。
相廣長。具如別釋。
但今論意。欲顯此中。
無實我故。若欲細辨。
恐致亡羊。言見聞善怒者。
見聞易知。喜怒即儒宗所謂七情。
〔喜怒憂懼愛惡欲〕亦不離前心所法等。
論中別舉令俗易知。
言八萬塵勞者。即八萬四千煩惱。
略舉大數云爾。謂依根本十惑。
一貪。二嗔。三慢。四無明。
五疑。六不正見。七身見。
八邊見。九見取。十戒禁取。
然一惑有力。復各成十。
十惑成百。計分三品。
上品重故。分上中下。
即成三百。中下不分。
但各成百。總為五百。
於自五塵總起五百。
於他五塵總起五百。
名本一千。又於自他五塵一一別起五百。
即成五千。依別迷四諦。
苦集滅道各有五千。
故成二萬。并本一千。
為二萬一千。依貪嗔癡。
及等分行。各二萬一千。
故成八萬四千。取坌汙義故。
擾動義故。名曰塵勞。
廣如別釋。
orig::  ^788a32

既有此眾多之物。
不知定取何者為我。
commentary::  ^788b40

析色析心。既有眾多。
定取何者為我乎。
orig::  ^788b42

若皆是我。我即百千。
一身之中。多主紛亂。
commentary::  ^788b44

此約即蘊以明無我也。
orig::  ^788b46

離此之外復無別法。
commentary::  ^788b48

此約離蘊以明無我也。
orig::  ^788c2

翻覆推我。皆不可得。
便悟此身但是眾緣。
似和合相。元無我人。
為誰貪嗔。為誰殺盜施戒。
〔知苦諦也〕遂不滯心於三界有漏善惡。
〔斷集諦也〕但修無我觀智。
〔道諦〕以斷貪等。止息諸業。
證得我空真如〔滅諦〕。
commentary::  ^788c4

推我不得而悟者。
實智斷證也。由前假觀析法以為方便。
觀行成熟。實智發生。
然小乘修行。不出四諦。
謂知苦斷集。證滅修道也。
前云寶此我故。起貪嗔癡。
今悟四大五蘊。多法聚集。
似和合相。無實主宰名為我人。
既知我人本空。何用貪嗔殺盜施戒乎。
如設筵宴以待賓親。
嚴器械以禦宼盜。
無賓則杯盤安設。
無盜則器械何施。
遂不滯心三界等者。
謂不造三界業。言有漏者。
從喻得名。如世漏室。
不堪居止。漏器。不堪舉用。
然漏有四種。謂欲漏。
有漏。無明漏。見漏。
言有漏善惡者。謂依能造之心。
同時王所與漏相應。
所修善等。皆有漏攝。
揀無漏善。非集諦也。
惡業可知。言但修無我觀者。
即人無我。其實有無常。
苦空不淨等觀。及八正道等。
今但以無我為門。
攝無常等。反前執我。
故偏說之言以斷貪等者。
文躡前起。即以前道諦智為能斷。
貪等為所斷。三界。
九地。分別。俱生。煩惱障品。
皆在等言之中。言止息諸業者。
因惑起業。惑既不生。
業自停寢。此斷貪等。
猶屬道諦相躡而起。
證我空真如者。智有二用。
一能斷惑。二能證理。
我空真如者。即五蘊等中無實主宰性一分生空理也。
即小乘三種無為。
一擇滅無為二非擇滅無為三虗空無為。
orig::  ^788c12

乃至得阿羅漢果。
#CB01926;身滅智。
方斷諸苦。
commentary::  ^789a18

乃至云者。中含諸位也。
小乘斷證位次。不出道前七贒。
道後四果。言七贒者。
一伍停心觀。一多貪眾生。
作不淨觀。二多瞋眾生。
作慈悲觀。三多癡眾生。
作緣生觀。四散亂眾生。
作數息觀。五著我眾生。
作界分別觀。二別相念觀。
〔別別觀察。身受心法〕謂觀身不淨。
〔五種不淨。如前所說〕觀受是苦。
〔苦受苦苦等。亦如前所說〕觀心無常觀法無我。
〔五蘊假合〕四法次第。
各別觀察。故曰別相。
三總相念觀。〔謂隨身等。
即具苦空無常無我。
四觀一時。故名總相念也〕此上三位。
名三資糧。四煖位。
〔如世鑽火。煖相初生。
火之前相。聖道將起。
行相亦然。故爾〕謂創觀欲界四諦各有四相。
共十六相。苦下四者。
謂苦無常。空無我。
集下四者。集因生緣。
滅下四者。滅淨妙離。
道下四者。道如行出。
上二界四諦合觀。
亦有十六。共三十二。
此位之中。初起智觀。
五頂位。〔可動法中。
此最為勝。如人首頂。
最極尊故〕亦觀於前二十二行。
心漸成熟故。六忍位。
〔忍可諦理。故名曰忍〕此忍分三。
下忍位者。印可於前三十二行。
中忍別作七周減緣。
二十四周減行。如以無常觀欲界苦。
乃至以行觀上界道。
不用後出。名為一周。
如是逆減。唯留無常。
合有三十一周減行。
以集等七行與諦境名同。
故但云二十四周減行也。
上忍唯一剎那。重觀欲苦。
七世第一位。〔有漏道中最第一故〕亦一剎那。
重觀欲苦一行。但智勝劣。
與上忍異。〔此上明道。
前七賢也〕言道後四果者。
於中有四向四果。
謂之八輩。初預流向。
〔言預入聖流故〕修十六心。
謂上下八諦。各有一忍一智。
如緣欲界四諦。起苦法忍。
苦法智。集滅道三例然。
上界四諦。名苦類忍。
苦類智等。於中八忍。
名無間道。八智名解脫道。
前十五心。八無間七解脫。
名預流向。第十六心。
第八解脫。名預流果。
此位有二行相。一正住果。
未斷修惑。皆屬見道。
二進修果。即屬修道。
斷欲界修惑。六品。
六無間。五解脫。名一來向。
第六解脫。名一來果。
〔但有一度來欲界故〕斷後三品。
三無間二解脫。名不還向。
第三解脫。名不還果。
〔更不復來欲界生故〕斷上二界。
七十二品〔上二界有八地。
每地九品。故有七十二品也〕修惑。
七十二無間七十一解脫。
名阿羅漢向。第七十二解脫。
名阿羅漢果。證五分法身。
名無學位。梵語阿羅漢。
或阿羅訶。此云應。
應有三義。一應已永害煩惱賊故。
二應不受後有身故。
三應受人天妙供養故。
言#CB01926;身滅智者。
肇公云。大患莫若於有身。
故滅身以歸無。勞形莫先於有智。
故絕智以淪虗。智以形患。
形以智勞。輪轉修途。
疲而不已。所以小乘得四果已。
化火焚身。身智俱滅。
入無為界。受寂滅樂。
依三乘教。此處應列辟支佛一位。
梵云辟支迦佛陀。
此云獨覺。或云緣覺。
獨覺者。出無佛世。
觀因緣法。無師自悟。
故名獨覺。若從佛所聞因緣法。
作七十七智觀十二有支。
名曰緣覺。斷三界惑分侵習氣以根利故。
超阿羅漢。得第五果。
化火焚身。入無為界。
名辟支佛。論不明者。
與前聲聞同觀生空理。
同斷煩惱障。證#CB01926;斷果。
故不別說。
orig::  ^789a20

處此宗中。以色心二法。
及貪嗔癡為根身器界之本也。
commentary::  ^789c22

此結小乘宗也。大鈔云。
小乘計生死根本。
雖有多義。略舉其三。
一計色心。如正理論說經部師計現在色心等法為染淨因。
意云。如大乘第八為所熏故。
二者。三毒為因。義如大乘能熏故。
阿含云。貪恚愚癡。
是世間根本等。三者合取上二義。
同大乘有能所熏。
方流轉故。若爾焉異大乘。
以彼但六識為所熏。
非第八故。縱說賴耶。
但有名字。能熏又非七識。
故全不同。
orig::  ^789c26

過去未來。更無別法為本。
commentary::  ^789c42

此以現在例餘二世。
同以色心三毒為本。
更無別法。
orig::  ^789c44

今詰之曰。夫經生累世為身本者。
自體須無間斷。
commentary::  ^789c48

此以大乘義破之。
言自體須無間斷者。
如大乘說第八識故。
論云。恒轉如瀑流。
又攝論云。無始時來界。
一切法等依。既言無始時來。
則知無間斷矣。
orig::  ^790a2

今五識闕緣不起。
〔根境等為緣〕意識有時不行。
commentary::  ^790a8

五識闕緣不起者。
謂大乘說眼識九緣生。
一空。二明。三根。四境。
五作意。六分別。七染淨。
八根本。九種子。耳識八緣生。
前九中除明。鼻舌身三。
各七緣生。謂前八中除空。
言意識者。即獨頭意識。
orig::  ^790a12

無色界天。無此四大。
如何持得此身。世世不絕。
commentary::  ^790a28

無色界四天。都無麤色。
但有四蘊心心所故。
得無色名。前五六識不起不行。
即是無心。此即無色。
彼計色心為本。今既皆無。
將以何者持此身不絕乎。
如大乘中。許有第八。
持種之義則無此難。
orig::  ^790a30

是知專此教者。亦未原身。
commentary::  ^790a38

此結小乘教未了義也。
orig::  ^790a40

三大乘法相教者。
commentary::  ^790a42

具修二利。具證二空。
運載至於菩提涅槃。
究竟彼岸。揀異前小。
故曰大乘。廣說諸法。
名法相教。
orig::  ^790a44

說一切有情。無始已來。
法爾有八種識。
commentary::  ^790a48

先總標法相所宗也。
言一切者。通五性也。
言無始法爾者。揀異外道八萬劫等也。
八種識者。一眼識。
二耳識。三鼻識。四舌識。
五身識。六意識。七末那識〔末那。
此云意恒審思量。
勝餘識故〕八阿賴耶識。
orig::  ^790b2

於中第八阿賴耶識。
是其根本。頓變根。
身。器界。種子。轉生七識。
皆能變現自分所緣。
都無實法。
commentary::  ^790b12

次別明法相本末也。
第八識阿賴耶。言是根本者。
此識執持三性名言種子。
與七能變。所變為所依故。
從因至果。相續不斷故。
別名曰心。梵語質多。
集起為義。集諸種子。
起現行故。緣種子根身器界三類為境。
總有三位。一我愛執藏位。
名義如前。二善惡業果位。
梵云毗播迦。此云異熟。
有三義故。得異熟名。
一異時而熟。過去造業。
今世受報。今世造業。
來世受等。二變異而熟。
果生因滅故。三異類而熟。
因通善惡。果唯無記故。
三相續執持位。梵語阿陀那。
此翻執持。謂從凡位直至轉依。
執持凡聖故。雖果中轉成圓鏡。
亦但轉名不轉體故。
具此多義。故能為本。
言頓變根身等者。
釋成為本之義。能變即自證分。
所變即見相二分。
故成唯識云。變謂識體轉似二分相見。
俱依自證起故。依斯二分。
施設我法。彼二離此。
無所依故。又云唯識無境界。
以無塵妄見。如人目有翳。
見毛月等事。言轉生七識者。
成唯識引楞伽云。
辟如巨海浪。斯由猛風起。
洪波鼓溟壑。無有斷絕時。
藏識海常住。境界風所動。
種種諸識浪。騰躍而轉生。
故知七識皆是賴耶轉變所成。
言皆能變現自分所緣者。
謂七識各有見相二分。
各從自證起故。言都無實法者。
遮離識外實我法也。
orig::  ^790b16

如何變耶。謂我法分別。
熏習力故。諸識生時。
變似我法。第六七識。
無明覆故。緣此執為實我實法。
如患夢〔夢想所見可知〕者。
患夢力故。心似種種外境相現。
夢時執為實有外物。
寤來方知唯夢所變。
commentary::  ^790c12

外宗乍聞識變之義。
未達其旨。故此具釋識變之相也。
謂眾生無始六七二識。
橫計我法。種種分別。
熏在藏識。而成種子。
藏識生七識之時。
七識各有能變所變。
彼所變境。似實我法。
六七不了。執似為真。
所以不了者。由無明覆故。
辟如匠者。塑鬼廟門。
他日經過。由迷醉故。
悞為實鬼。而生驚怖。
不知元是己所造作。
凡夫愚迷。執實我法。
不知元是自所熏習。
自識變現。亦復如是。
不言餘識者。前五第八。
無此執故。緣此執為實我法者。
謂六七識周遍計度。
堅執為實。牢不可破。
如患夢人能生妄見。
所見根身器界。全是心變。
離心無別根身器界。
雖似外境相現。而實非外也。
然夢時執實。寤始知非。
以喻凡夫迷唯識而執實。
諸聖了唯識而亡執也。
orig::  ^790c20

我身亦爾。唯識所變。
迷故執有我及諸境。
由此起惑造業。生死無窮〔廣如前說〕。
commentary::  ^790c46

合前喻。夢時執有也。
夢中執於夢境為實有。
故於夢中或悲或喜。
受苦受樂。種種異相。
迷唯識人。執有諸境。
起惑造業。亦復如是。
orig::  ^791a2

悟解此理。方知我身。
唯識所變。識為身本。
〔不了之義如後所破〕。
commentary::  ^791a10

合前喻。寤時知無也。
唯識所變者。唯者。
揀持義。揀離識外實有之法。
持取識所變法。非全無也。
又唯者。決定義。決定唯有能變識故。
又唯者。顯勝義。非無心所等。
但識勝故。舉王攝所。
故但言識。識以了別為義。
八皆了別故。廣如彼論。
識為身本一句。結成所本也。
orig::  ^791a12

四大乘破。相教者。
破前大小乘法相之執。
密顯後真性空寂之理。
commentary::  ^791a24

此雙舉破大小乘法執。
而下文但有破大乘法相之文。
曾無小乘者以大乘既破。
小豈復存。若別言者。
與前不異。故不重說也。
破執云者。佛於權教之中。
就世俗諦。分別蘊處界等差別之法。
欲顯從緣假有。漸漸誘物。
令知世出世間。諸法本空。
悟無生理。眾生不了。
執為定實。故佛說空教。
破彼諸法定相之執。
名破相教。葢但除其病。
非除藥也。言密顯等者。
揀非明說。故云密顯。
真性空寂之理。即顯性教中所詮。
是即妙有之真空。
非但空也。二宗空義要須審知。
orig::  ^791a32

將欲破之。先詰之曰。
所變之境既妄。能變之識豈真。
commentary::  ^791b28

正破法相教也。前漸破小乘緣生實有之執。
故說依他似有。以彼怖畏此真空。
故猶存假名而接引之。
今則實有之執既亡。
假名一將何立。故破之耳。
先總結彼宗意云。
夢所見境。雖非實有。
能見夢想。則不是無。
故有力能變於境。
今用無相宗心境俱空義詰之。
意云。心境二法。相待以立。
境既不有。心何獨存。
orig::  ^791b30

若言一有一無者。
〔此下却將彼喻破之〕則夢想與所見物應異。
commentary::  ^791b44

由彼前來舉於夢喻。
成立境空心有義。
彼謂夢境是無。夢想且有。
今就彼喻以難之云。
若如所立則心境成異。
以一有一無故。
orig::  ^791b46

異則夢不是物。物不是夢。
寤來夢滅。其物應在。
commentary::  ^791c4

彼云。設如心境異者。
有何過耶。故復難云異則心境相乖。
何以故。以能夢非所夢故。
既夢與物兩不相是。
即應夢覺物亦在也。
如莊周夢蝶。蝶若非夢。
夢亦非蝶。莊周睡覺。
蝶應尚在。以周與蝶二物異故。
法中可知。此則反彼境空心有。
成心空境有也。
orig::  ^791c6

又物若非夢。應是真物。
commentary::  ^791c16

如莊周所夢之蝶。
若非夢者。應是真蝶。
若是真蝶。還成境有。
乖唯識矣。問曰。此與前難何殊耶。
答曰。前約有無。此約真假。
前過尚輕。容假有故。
此過尤重。真即實故。
orig::  ^791c18

夢若非物。以何為相。
commentary::  ^791c26

如夢不是蝶。應離蝶外別有夢相。
若別有者。其相若何。
彼辭窮矣。
orig::  ^791c28

故知夢時。則夢想夢物。
似能見所見之殊。
據理則同一虗妄。
都無所有。諸識亦爾。
commentary::  ^791c32

圓覺鈔云。所言夢者。
但是寤人睡時本有識心。
由昧略故。忽然妄現能見之想。
及所夢身所見境界等相。
即呼此。相而為夢也。
於此虗妄一夢之上。
似有內心外境之異。
內心。即倒想。外境。
即夢所見身。及所經由之地等。
理實而言。心外無境。
境外無心。所見之境。
既脫體全空。能見想心。
豈獨是有。故曰。同一虗妄。
都無所有。又夢所見境。
分明似有。豈便有耶。
若謂能執之想。寤來雖無。
不妨未寤之時而是有者。
所見之境。寤來雖無。
不妨未寤亦應是有。
若爾。即是心境俱有。
何言唯識。是知眾生本有性淨真心。
由不了故。遂有三細六麤等現。
即呼此等云唯識也。
於此妄識之上。似有內心外境之殊。
其實境是識境。識是境識。
佛於權教說唯識理者。
良由未顯性淨真心。
且含在第八識中。
以接劣機。待其根熟。
方顯心境俱空。至終教了義。
方顯真心本覺也。
orig::  ^791c36

以皆假託眾緣。無自性故。
commentary::  ^792a20

由此八識託眾緣生。
謂親因緣。〔識種子是〕增上緣。
〔所依根是〕所緣緣。
〔境界〕等無間緣。〔謂前念引後念〕八識皆具此四緣。
別而言之。眠識九緣生等。
既託諸緣。即無實自性也。
orig::  ^792a22

故中觀論云。未曾有一法。
不從因緣生。是故一切法。
無不是空者。又云。
因緣所生法。我說即是空。
起信論云。一切諸法。
唯依妄念而有差別。
若離心念。即無一切境界之相。
經云。凡所有相。皆是虗妄。
離一切相。即名諸佛〔如此等文徧大乘教〕。
commentary::  ^792a28

此引三文。以證破相之義。
引中觀偈意。初謂法若實有。
則不假因緣。既假因緣。
即無自性。故是定也。
次謂法既因緣生。
故即法即空。不同二乘析法空也。
起信論意。謂一切我法。
皆依八種妄識所變。
有種種相。離識之外。
無別我法。此約生滅門中。
就世俗諦則有。若就真如門。
能變之心。尚不可得。
況所變境。心境兩忘。
離言絕相矣。經云下。
金剛般若文也。因須菩提疑菩薩修離相行。
云何感得三十二相等有相之果。
故佛呵云。須菩提。
汝以三十二相為真佛耶。
凡所有相。從緣假有。
如幻如化。皆是虗妄。
若取相者。非見佛也。
下文云。若見諸相非相。
即見如來。意恐須菩提見呵有相為妄。
却執無相為真雖離有邊。
還落斷見。故佛意云。
若知諸相從緣本空。
即不離幻相。便見真佛。
非離相外。別有佛也。
今但用初二句。以相虗妄。
顯破相義。其下二句。
通顯性實教意。故不引之。
離一切相二句。意謂凡夫所執一切五塵色相等。
皆情計妄有。若離情計。
相本寂然。清淨法身。
於斯顯矣。皆破相義。
orig::  ^792a38

是知心境皆空。方是大乘實理。
commentary::  ^792b26

此結成破相正義也。
前法相中。一有一空。
非盡理故。
orig::  ^792b28

若約此原身。身元是空。
空即是本。
commentary::  ^792b32

結成所本。
orig::  ^792b34

今復結此教曰。若心境皆無。
知無者誰。
commentary::  ^792b36

由此教中。但約遮詮。
說一切皆空。未顯不空真實之性。
故詰云。知無者誰。
乃約顯性教義。以難破相教義也。
肇公云。若無聖人。
誰與道遊亦此意也。
orig::  ^792b38

又若都無實法。依何現諸虗妄。
commentary::  ^792b44

實教中世出世法。
皆依不空本覺心現。
故起信云。二者因熏習鏡。
謂如實不空。一切世間境界。
悉於中現。不出不入。
不失不壞。常住一心。
以一切法。即真實性故。
圓覺云。一切諸眾生。
無始幻無明。皆從諸如來。
圓覺心建立等。皆顯真心隨緣成事。
不但空寂而已。
orig::  ^792b46

且現見世間虗妄之物。
未有不依實法而能起者。
如無濕性不變之水。
何有虗妄假相之波。
若無淨相不變之鏡何有種種虗假之影。
commentary::  ^792c10

引二喻。以明虗必依實也。
orig::  ^792c16

又前說夢想夢境。
誠如所言。然此虗妄之夢。
必因睡眠之人。今既心境皆空。
未審依何妄現。
commentary::  ^792c18

葢心境俱空之義。
若對法相境空心有。
則深有理若望實教。
則缺妙有義。睡眠之人。
喻所依實性也。但知夢想與夢境皆空。
而不言睡人。則未盡理。
orig::  ^792c22

故知此教。但破執情。
亦未明顯真靈之性。
commentary::  ^792c28

結言空宗未了義也。
orig::  ^792c30

故法鼓經云。一切空經。
是有餘說。〔有餘者義未了也〕大品經云。
空是大乘之初門。
commentary::  ^792c32

引二文以證未了。
佛意說空。但為破執。
執為究竟。豈盡佛心。
然空性二宗。若望法相。
則顯大同。若空性相望。
則亦成異。大抵空約密意遮詮。
性約顯了直說。
orig::  ^792c36

上之四教。展轉相望。
前淺後深。若且習之。
自知未了。名之為淺。
若執為了。即名為偏。
故就習人云偏淺也。
commentary::  ^792c44

四教相望。有淺有深。
若望顯性。總名曰淺。
淺深就教。偏圓約人。
執則成偏。法非偏也。
清涼大師云。圓機受教。
無教不圓。偏機受教。
圓亦偏矣。若但顯執性。
不融前教。未免亦偏。
良以根有漸頓之殊。
故教有深淺之異。
若也博究圓解。方可會其淵源。
如其受一非餘。安得窮乎圓妙。
orig::  ^792c48

三直顯真源〔習佛了義實教者〕。
commentary::  ^793a12

真源。即此教所明覺性。
不妄曰真。有本曰源。
對前四教。得名直顯。
謂前四教中。亦有真性。
但隨機屈曲。未直顯了。
此教隨佛自意。究竟而說。
非約隨機。方名直顯耳。
orig::  ^793a14

五一乘顯性教者。
說一切有情。皆有本覺真心。
commentary::  ^793a22

覺以了悟為義。謂真如一法。
靈明鑑照。性出自古。
故曰本覺。即對始覺得名也。
異前妄識。故曰真心。
言有情皆有者。揀木石無情等故。
orig::  ^793a24

無始以來常住清淨。
昭昭不昧。了了常知。
commentary::  ^793a30

無始常住。乃名為本。
昭昭了了。乃名為覺。
orig::  ^793a32

亦名佛性。亦名如來藏。
commentary::  ^793a34

性乃現因。佛約當果。
謂此真心。是成佛之正因。
故曰佛性。泛言性者。
通情無情。今言佛性。
則揀無情。葢覺以照察為義。
局有情故。如來藏者。
離倒曰如。出纏名來。
藏以隱攝彰名。謂眾生在纏之因。
含攝出纏之果。雖有煩惱隱覆。
而性常不變也。
orig::  ^793a36

從無始際。妄想翳之。
不自覺知。但認凡質故。
躭著結業。受生死苦。
commentary::  ^793a46

眾生由迷本覺真心法爾。
便執虗妄身心為我。
由執我故。起惑造業。
受生死苦。圓覺經云。
一切眾生從無始來。
種種顛倒猶如迷人。
四方易處。妄認四大為自身相。
六塵緣影為自心相。
由此妄有輪轉生死。
故名無明。
orig::  ^793b2

大覺愍之。說一切皆空。
又開示靈覺真心清淨。
全同諸佛。
commentary::  ^793b12

說一切空者。破妄執也。
開示靈覺者。顯真性也。
全同諸佛者。聖凡平等。
無增減故。涅槃經云。
一切眾生。同有佛性。
皆同一乘。同一解脫。
一因一果。同一甘露。
一切當得常樂我淨。
清涼釋云。非但因同。
果亦同也。
orig::  ^793b16

故華嚴經云。佛子。
無一眾生。而不具有如來智慧。
但以妄想執著而不證得。
commentary::  ^793b26

一論大意。此為宗極。
所引華嚴。即出現品。
清涼大疏。釋此一文。
總有三意。一明生等有因。
二明因有。果智。三明自他交徹。
今初。無一眾生而不具。
則知無性者。非眾生數。
謂草木等已過五性之見。
二者。眾生在纏之因。
已具出纏果法。故云有如來智慧非但有性。
後方當成。亦非理先智後是知涅槃對昔方便。
且說有性。後學尚謂談有藏無。
況聞等有果智。誰當信者。
三。彼因中之果智。
即他佛之果智。以圓教中。
自他因果。無二體故。
若不爾者。此說眾生有果。
何名說佛智耶。斯則玄又玄矣。
非華嚴宗。無有斯理問曰。
涅槃云佛性者。名為智慧。
有智慧時。則無煩惱。
今有佛智。那作眾生。
答曰。妄想執著。故不證得。
豈曰無耶。如壯士迷於額珠。
豈謂膚中無寶。故圓覺鈔云。
凡夫妄想。二乘執著也。
orig::  ^793b30

若離妄想。一切智。
自然智。無礙智。即得現前。
commentary::  ^793c26

謂若本無。離倒寧有。
今既離倒則現。故知本來不無也。
是以涅槃恐不行修。
故云。言定有者。則為執著。
恐不信有。故云。言定無者。
則為妄語。乍可執著。
不可妄語。自然智者。
自覺聖智也。無礙智者。
始本無二。絕二礙也。
orig::  ^793c28

便舉一塵含大千經卷之喻。
塵況眾生。經況佛智。
commentary::  ^793c40

經頌云。如有大經卷。
量等三千界。在於一塵內。
一切塵悉然。有一聰慧人。
淨眼悉明見。破塵出經卷。
普饒益眾生。佛智亦如是。
遍在眾生心。妄想之所纏。
不覺亦不知。諸佛大慈悲。
令其除妄想。如是乃出現。
饒益諸菩薩。大疏云。
大經卷者。喻佛智無涯。
性德圓滿也。等三千界者。
喻智如理故。一塵喻眾生者。
略有三義。一妄覆真故。
二小含大故。三一具多故。
一切塵者。喻無一眾生而不具有佛智故。
orig::  ^793c42

次後又云。爾時如來普觀法界一切眾生。
而作是言。奇我奇哉。
此諸眾生。云何具有如來智慧。
迷惑不見。我當教以聖道。
令其永離妄想。自於身中得見如來。
廣大智慧。與佛無異。
commentary::  ^794a10

再談奇哉者。謂眾生煩惱垢染身中。
而有圓明佛智。如貧女而懷輪王胎。
弊衣而裹無價寶。
可謂奇異。若后妃懷王。
錦囊貯寶。則非異矣。
但以妄想迷惑。久而不見。
故我須教離妄想。
自見智慧。如破微塵。
出大經卷也。
orig::  ^794a18

評曰。我等多劫。未遇真宗。
不解反自原身。
commentary::  ^794a28

真宗者。即華嚴一乘實教也。
多劫未遇者。闕勝緣故。
不解反自原身者。
闕親因故。即內無始覺了因之智。
大抵佛法假藉因緣既因緣。
俱闕。何由得悟。
orig::  ^794a30

但執虗妄之相甘認凡下。
或畜或人。
commentary::  ^794a36

既迷真性。所以執妄。
由執妄故。永處下流。
故裴相國發菩提心文云。
我有真身。圓滿空寂者是也。
我有真心。廣大靈知者是也。
捨而不認。而認此身妄念。
隨死隨生。與禽獸雜類。
比肩受苦。為大丈夫者。
豈不羞哉。上辨昔迷。
orig::  ^794a38

今約至教原之。方覺本來是佛。
commentary::  ^794a48

此顯今悟。遇至教為勝緣。
解心內發為因。了妄即真。
反迷成悟。其猶大富長者。
諸相具足。忽因惛睡。
夢作貧賤醜陋之身。
乞丐受苦。無所不至。
忽人呼覺。方知元是福德之身。
從前夢境。全成虗妄。
故屏山云。原人一論。
即覺者之一呼也。
orig::  ^794b2

故須行依佛行。心契佛心。
反本還原。斷除凡習。
commentary::  ^794b12

此言依悟修證也。
依佛行者。稱性悟入故。
前言悟者。即屬解悟。
此言悟者。通證解故。
返本還源者。與體相應也。
斷除凡習者。達妄本空。
無斷而斷也。言凡習者。
即二執二障也。然諸障品有三。
謂種現習。於此三中。
習氣最細。舉細況麤。
且言習耳。然依此宗說斷證者。
大疏云。照惑無本。
即是智體。照體無自。
即是證如。謂迷時說惑。
悟時說智。惑體智體。
無二體故。故知妄惑性空。
全是智體。即此智體。
從緣無性。無性之性。
全是真如。又即寂之照曰智。
即照之寂曰如。寂照雙融。
如智一體。實教斷證。
大意如是。又十地經云。
非初非中後。非言辭所及。
天親論釋上句云。
是斷結相。此智盡漏。
為初智斷。為中。為後耶。
答云。非初智斷。亦非中後。
偈云。非初非中後故。
若爾。云何斷耶。論云。
如燈焰。非唯初中後。
前中後取故。謂唯取一時。
則不能斷。三時總取。
方說能斷。假三時斷。
則無定斷性。謂初若能斷。
不假中後後若能斷。
不假初中。既假三時。
故知無性。一一准徵。
三皆不斷。是故經言。
非初非中後。由三時無斷。
方能斷結。是故輪云。
前中後取故。論主總取三時。
方顯三時無斷。經論言反。
意乃相成。經則約性。
論別約相。性相無礙。
方能斷結。此通實教。
若直就圓教說。一障一切障。
一斷一切斷。良以一念迷處。
法界皆迷。而稱性斷一惑時。
一切皆斷。由一與一切。
互為緣起故。一法稱性。
遍一切故。不壞相故。
不妨別斷。以別該同。
皆是華嚴圓宗斷證。
orig::  ^794b14

損之又損。以至無為。
commentary::  ^794c16

此由斷習起證也。
損之者。即能斷也。
又損者。遣能斷心也。
良以了妄本空。假名曰斷。
執有實斷。安能造玄。
故併斷心亦遣之耳。
則能所雙亡。方契無為矣。
此言無為。即真如性也。
orig::  ^794c18

自然應用恒沙。名之曰佛。
commentary::  ^794c30

前心契佛心。即同佛體。
今顯即體之用。塵塵出現。
念念圓成。故應用恒沙。
葢迷時成恒沙塵勞。
悟後成恒沙妙用。
故清涼心要云。心心作佛。
無一心而非佛心。
處處證真。無一塵而非佛士。
良以知一切法。即心自性。
故得成就慧身。不由他悟。
orig::  ^794c32

當知迷悟。同一真心。
commentary::  ^794c42

前文廣說迷悟之相。
皆約於人。謂迷時號眾生。
悟時名佛。而其所迷。
即同所悟。一真心體。
本無異也大鈔云。
動靜迷悟。雖有二門。
所迷真性。一源莫二。
莫二之源。即一體也。
大經云。心佛與眾生。
是三無差別。故曰。
同一真心。
orig::  ^794c44

大哉妙門。原人至此。
commentary::  ^795a6

包括凡聖。徹究真源。
故曰大哉。聖智悟入之所由。
故曰妙門。過此以往。
更無妙門。
orig::  ^795a14

四會通本末。〔會前所斥。
同歸真源。皆為正義〕。
commentary::  ^795a40

前儒道。人天。小乘。
法相。破相。顯性。次第相望。
前前為末。後後為本。
若以顯性望前。前皆為末。
顯性獨本。前以執末迷本。
故須斥之。今以本該末。
則前所說。皆是即本之末。
無非了義。又以華嚴宗。
具全收全揀二門。
前約別教一乘。揀則全揀。
今約圓教。收則全收。
orig::  ^795a42

真性雖為身本。生起葢有因由。
不可無端忽成身相。
commentary::  ^795b6

問曰。前四教未顯真性。
故非了義。今既直顯。
已是盡理。何須更會前所說耶。
答曰。真性為本。固是盡理。
然性起為相。必具眾緣則前八識惑業等。
皆其緣也。不可下。
反顯。如湛靜水。要藉風緣。
方成波浪。不可無風便成浪也。
orig::  ^795b8

但緣前宗未了。所以節節斥之。
commentary::  ^795b18

問曰。真性成身。既假八識等緣。
則應前說識等為本。
亦未違理。何以斥之。
答曰。前宗所說。未明真性。
但以識等便為身本。
如執風緣便為波浪。
豈盡理耶。
orig::  ^795b20

今將本末會通。乃至儒道亦是。
commentary::  ^795b28

初總彰所本。即標性起以為宗極。
後依本會末。即次第會前諸教。
大抵全用起信論意。
分判諸教淺深。如指諸掌。
起信初說一心。即華嚴一法界心。
故彼立義分云。摩訶衍者。
總說有二種。一者法。
二者義。所言法者。
謂眾生心。是心即攝一切世間出世間法。
次依一心開真生二門。
云依一心法有二種門。
一心真如門。二心生滅門。
云云。三依生滅門。
開覺不覺二義。文云。
生滅門者。依如來藏故。
有生滅心。乃至云此識有二種義。
一者覺義。二者不覺義。
四依不覺義生三細。
文云。依不覺故。有三種相。
與彼不覺。不相捨離。
云何為三。一者業相。
二者能見相。三者境界相。
五依三細生六麤。
文云。以有境界緣故。
復生六種相。一者智相。
〔法執俱生〕二者相續相。
三者執取相〔我執俱生〕四者計名字相。
〔我執分別〕五者起業相。
六者業繫苦相。今顯性教。
詮至一心。若依賢首。
開頓教。即當真如門。
今論不開。即以真如門。
合在顯性教中。破相齊生滅門覺不覺義。
法相齊三細。小乘齊後四麤。
人天齊起業受報。
〔即業繫苦〕儒道所說。
尚不知受報中六趣差別。
但於人趣中以義攝之。
庶盡內外原人之義耳。
orig::  ^795b32

謂初唯一真靈性。
不生不滅。不增不減。
不變不易。
commentary::  ^795c24

此即同起信心真如門也。
orig::  ^795c26

眾生無始迷睡。不自覺知。
由隱覆故。名如來藏。
依如來藏故。有生滅心相。
commentary::  ^795c28

此即同起信心生滅門也。
如來藏屬顯性教。
生滅心者。屬後破相教。
相躡而起。注自此下。
依本會末。分之為五。
初會破相教。然破相教義通兩勢。
若取空為大乘初門。
即合入始教。若取破相顯性。
即同終教。圭峰以終頓圓。
合為顯性。為與法相躡迹相破。
故開破相。而以賢首終教義當之。
故此所明。全同終教。
orig::  ^795c32

所謂不生不滅真心。
與生滅妄想和合。
非一非異。名為阿賴耶識。
此識有覺不覺二義〔此下方是第三法相教中亦同此說〕。
commentary::  ^795c46

此會破相教也。龍樹論不生滅即真如。
生滅即根本無明。
謂眾生迷時。根本無明起用。
名獨力業相。能熏真如。
真如被熏。起隨染用。
名獨力隨相。真妄和合。
名俱合動相。即黎耶細相。
故曰不生不滅與生滅和合等。
良以單真不立。獨妄不成。
故黎耶中。通真及妄。
方名真具分唯識也。
非一非異者。即顯真妄不即離義。
由真上隨緣。妄上體空。
故真妄不異。由真上不變。
妄上成事。故真妄不一。
故勝鬘云不染而染。
難可了知。染而不染難可了知。
賢首用楞伽經意以如來藏為不生不滅。
以七識為生滅。此二和合。
成黎耶識。故黎耶具生滅。
及不生滅。應知此中真妄和合。
諸識緣起。總作四句。
一唯不生滅。謂如來藏。
如水濕性。二唯生滅。
謂前七識。如波浪。
三亦生滅亦不生滅。
謂黎耶識。如海含動靜。
四非生滅非不生滅。
謂無明。如起浪風緣。
言阿賴耶識者。即標真妄和合識心名也。
亦云黎耶。亦云藏識。
以諸眾生。取為我故。
所以然者。良以真如不守自性。
隨緣和合。似一似常。
愚者不知。以似為實。
執為內我。我見所攝。
故名曰藏。由此二種我見。
不起。位中。失賴耶名。
又能藏自體在諸法中。
亦藏諸法在自體內故。
故論云。能藏所藏。
我愛執藏。是此義也。
此識有覺不覺二義者。
由前不生滅真心。
故有覺義。由前生滅妄識。
故立不覺義。龍樹論云。
覺義者。是真如氣。
分故不覺義者。是無明氣分故。
orig::  ^796a2

依不覺故。最初動念。
名為業相。又不覺此念本無故。
轉成能見之識。及所見境界相現。
又不覺此境但從自心妄現。
執為定有。名為法執〔此下方是第二小乘教中亦同所說〕。
commentary::  ^796b4

此會法相教也。覺義中有本始覺等義。
自屬淨法上轉門中。
非今所用。故略不明。
但說不覺。言最初動念名為業相者。
起信云。一者。業相。
以依不覺故心動。
說名為業。疏云。此雖動念。
而極微細。緣起一相。
能所不分。即當賴耶自證分也。
如無相論云。問。此識何相。
何境界。答。相及境界。
不可分別。一體無異。
當知此約賴耶業相義說也。
言又不覺此念本無故。
轉成能見之識者。
起信云。二者。能見相。
以依動故能見。疏云。
能見相者。即自轉相。
依前業識。轉成能見。
如是轉相。雖有能緣。
以境界微細故。猶未辨之。
如攝論云。意識緣三世境。
是即可知。此識所緣境。
不可知。釋曰。既云所緣不可知。
即約能緣。以明本識轉相義也。
此當賴耶見分。言所見境界相現者。
起信云。三者。境界相。
以依能見故。境界妄現。
疏云。境界相者。即是現相。
依前轉相。能現境界。
即賴耶相分。此上三細。
屬賴耶識。言又不覺此境從自心妄現。
執為定有。名為法執者。
即六麤中前二相也。
起信云。以有境界緣故。
復生六種相。云何為六。
一者。智相。依前境界。
心起分別愛與不愛故。
疏云。於前現識所現相上。
不了自心所現故。
創起慧數。分別染淨。
執有定相。即法執俱生也。
二者。相續相。依於智故。
生其苦樂。覺心起念。
相應不斷。故疏云。
謂依前分別愛境。
起樂受覺。於不愛境。
起苦受覺。數數起念。
相續現前。又能起惑潤業。
引持生死。故名相續。
即法執分別〔此下方是下會小乘教〕。
orig::  ^796b10

執此等故。遂見自他之殊。
便成我執。執我相故。
貪愛順情諸境。欲以潤之。
瞋嫌違情諸境。恐相損惱。
愚癡之情輾轉增長〔此下方是第一人天教中亦同所說〕。
commentary::  ^796c12

此會小乘教也。即六麤中執取計名二相也。
躡前相續相起。起信云。
三者。執取相。依於相續緣念境界。
住持苦樂。心起著故。
謂於前苦樂等。不了虗妄。
深起取著。由取著故。
遂見自他之殊。便成我執。
此即我執俱生。也貪瞋癡。
即當計名字相。躡前執取相起。
起信云。四者。計名字相。
依於妄執。分別假名言相故。
由不了順逆等境。
及與名言。皆虗假故。
計為定實。遂於順情名相境上起貪。
於違情名相上起嗔。
不了二境。皆由癡故〔會人天中標舉如注〕。
orig::  ^796c18

故殺盜等。心神乘此惡業。
生於地獄鬼畜等中。
復有怖此苦者。或性善者。
行施戒等。心神乘此善業。
運於中陰。入母胎中〔此下方是儒道二教亦同所說〕。
commentary::  ^796c36

依起信。即起業受報二相。
由前三毒。發動身口。
造善惡業。業成招果。
惡中殺盜。善中施戒等。
並屬起業。怖此苦者。
謂遭苦發心。改惡修善故。
或性善者。由慣熏習。
成種性故。不因遭苦。
自樂修善也。心神乘此運於中陰者。
心神。即賴耶識。乘者。
憑託義。運者。轉也。
心為能乘。業為能運。
業如舟車。心神憑此。
轉入諸趣。言中陰者。
亦名中有。謂死有之後。
生有之前。中間所有五陰之身。
名曰中陰。即以異熟五蘊為體。
五趣之中。皆有中陰。
除無色界但有四蘊。
餘皆具有五根等。
然其形量大小。各如本有之量。
有云。人中有減半。
如本有六尺。中有三尺。
有云欲界中有。如五六歲小兒形量。
色界中有。如本時形量。
人天中有。其身潔白。
三途中有。其身黑暗。
有云。當生地獄趣者。
所有形狀。即如地獄。
乃至當生天趣中者。
所有形狀。即如彼天。
中有本有。一業引故。
一切中有。以香為食。
隨其福力。香有差殊。
有福中有。歆饗清淨華果食等。
輕妙香氣。以自存活。
若無福者。歆饗糞穢臭爛食等。
輕細香氣。以自存活。
又彼所食。香氣極少。
中有雖多。而得周濟。
隨趣勝劣。勝得見劣。
劣不見勝。唯同類者。
得互相見。所住時量。
三說不同。一世友尊者云。
極住七日。二法救大德云。
住時不定。以受生緣有遲速故。
若生緣未會。中有恒在故。
三設摩達多尊者云。
極遲不過七七日。
若天中有。頭上足下。
人鬼畜三中有。橫行。
地獄中有。頭下足上。
有云。天中有亦有橫行者。
當地受生故。有頭下者。
上天生下天故。大抵從勝生劣。
則頭下。從劣勝生。
則頭上。當趣生者。
則橫行。以此例推。
五趣之中。皆應爾也。
將往受生時。不見餘境。
但見受生和合因緣。
不揀遠近。剎那便至。
勢力極速金剛鐵石。
不能為礙。言入母胎中者。
俱舍頌云。倒心趣欲境。
濕化染香處。謂卵胎二生中有。
由彼業力。遠見父母交會。
起顛倒心。若男中有。
於母起愛。於父起嗔。
女者反此。由著樂故。
而便迷悶。以迷悶故。
中有麤重。而便受生。
故云倒心趣欲境。
言濕化染香處者。
謂濕生中有。染香受生。
若受生緣會時。不揀遠近。
皆聞香氣。起染心已。
彼便受生。隨業勝劣。
香分好惡。故曰染香。
若化生中有。染處受生。
若受生緣會。不揀遠近。
見受生處。而起愛染。
彼便受生。隨業善惡。
處有淨穢也。然今論中。
正說人趣。故但言入母胎中也。
orig::  ^796c42

稟氣受質〔會彼所說。
以氣為本〕氣則頓具四大。
漸成諸根。心則頓具四蘊。
漸成諸識。十月滿足。
生來名人。即我等今者身心是也。
commentary::  ^797b32

別會文三。初會稟氣。
次會自然。後會天命。
今初。言稟氣受質者。
氣即父母赤白。中有攬之。
以成形質。頓具四大者。
謂所稟氣中。便有地水火風故。
又瑜伽云。爾時父母貪愛俱極。
最後各出一滴濃厚精血。
和合住母胎中。猶如熟乳。
中有賴耶。依之而住。
此即名為羯羅藍位。
言漸成諸根者。寶積經云。
是諸眾生。託胎母腹。
凡經三十八箇七日。
有二十九種業風所吹。
次第成就。第一七日。
猶如酪漿。第二七日。
狀如凝酥。第三七日。
狀如藥杵。第四七日。
狀如鞋楥。第五七日。
分頭臂#CB00170;。
第六七日。肘膝。相現。
第七七日。手足掌現。
第八七日。二十指現。
第九七日。九孔方現。
第十七日。聲音具足。
第十一七日。九孔開通。
第十二七日。生膓節孔。
十三七日。生饑渴想。
十四七日。生九萬筋。
十五七日。生八萬脉。
十六七日。通出入息。
十七七日。食道漸寬。
十八十九七日。六根具足。
二十七日。遍生骨節。
二十一至二十三七日。
生血肉皮。二十四二十五七日。
長血肉皮。二十六七日。
生#CB00993;毛爪。
二十七七日。分善惡相。
二十八七日。妄生八想。
二十九三十七日。
黑白隨業。三十一至三十六七日。
身相具足。三十七七日。
念欲出生。三十八七日。
足滿十月。向母產門。
倒卓而生。又云。從此已後。
復經四日。方乃出生。
凡經二百七十日。
故云漸成諸根。心則頓具四蘊。
漸成諸識者。以賴耶識是總報主。
有王必有所故。而前五識。
要依根境。方能發故。
而處胎時。根境未具。
故無前五。其六七識由無境故。
亦無發用。出胎之後。
諸識方具。故曰漸成。
由此故說賴耶來為先鋒。
去為殿後。通計在胎二百七十日。
除小盡算。屬十月數。
然約多分。故說十月。
亦有五七八月。或一年生者。
如羅云六年而誕。
脇尊者六十年。老聃八十年。
故知十月。多人如是。
業風吹者。至三十七七日。
其母腹中。若干風起。
開兒目耳鼻口。或有風起。
染其髮。毛又有風起。
成體顏色。或赤白黑。
有好有醜。皆由宿行。
在此七日中。生風寒熱。
大小便通。至三十八七日。
在母腹中。隨其本行。
自然風起。宿行善者。
便有香風。可其身意。
骨節端正。莫不愛敬。
本行惡者。則起臭風。
不可心意。吹其骨節。
令瘻斜曲。使不端正。
人所不喜。
orig::  ^797b38

故知身心各有其本。
二類和合。方成一人。
commentary::  ^798a18

身以血氣為本。心以業惑為本。
〔且就枝末實通法性〕身心二類。
合乃成人。儒道稟氣。
於斯會矣。
orig::  ^798a20

天修羅等。大同於此。
commentary::  ^798a24

氣成諸根。心成諸識。
不獨人道。天修羅等。
亦與人同。故起世經云。
復有一種。以身善行。
口意善行。身壞命終。
生於上天。彼天上識。
初相續時。即共名色一時俱生。
有名色故。即生六入。
彼於天中。若是天男。
即於天子坐膝邊生。
若是天女。即於其母#CB00170;股內生。
初出之時。狀如人間二十歲兒。
彼天即稱是我兒女。
〔云云〕然此且約欲界。
若上二界。但由定力引生。
而無色界。但有四蘊。
無四大麤色。應說上二界但以心為本。
言修羅者。梵語阿修羅。
古翻無酒。亦云不飲酒神。
謂海水鹹苦釀酒不成。
因茲不飲。新云阿素羅。
此云非天。謂受福如天。
無天實德。故曰非天。
前人天中。而不別說阿修羅者。
由此修羅。通四生故。
四趣攝之。謂卵生修羅。
鬼趣所攝。胎生修羅。
人趣所攝。化生修羅。
天趣所攝。濕生修羅。
畜趣所攝。故不別開。
又此等者。等諸仙也。
楞嚴經云。復有從人。
不依正覺。修三摩地。
別修妄念。存想固形。
遊於山林。人不及處。
有十種仙。所謂堅固服餌。
而不休息。食道圓成。
名地行仙。堅固草木。
而不休息。藥道圓成。
名飛行仙。堅固金石。
而不休息。化道圓成。
名遊行仙。堅固動止。
而不休息。氣精圓成。
名空行仙。堅固津液。
而不休息。潤德圓成。
名天行仙。堅固精色。
而不休息。吸粹圓成。
名通行仙。堅固呪禁。
而不休息。術法圓成。
名道行仙。堅固思念。
而不休息。思憶圓成。
名照行仙。堅固交遘。
而不休息。感應圓成。
名精行仙。堅固變化。
而不休息。覺悟圓成。
名絕行仙。此等皆於人中鍊心。
不修正覺。斯亦輪迴。
妄想流轉。報盡還來。
散入諸趣。諸教之中。
不別說者。合人中故。
既屬人中。與前人同。
orig::  ^798a26

然雖因引業。受得此身。
復由滿業故。貴賤貧富。
壽夭病健。盛衰苦樂。
謂前生敬慢為因。
今感貴賤之果乃至仁壽殺夭。
施富慳貧。種種別報。
不可具述。
commentary::  ^798b34

此舉因騐果也。前云由持五戒。
今得人身。外人難云。
既由善業。感得人身。
人身既同。則應貴則同貴。
賤則同賤。何故不同。
故今答云。引業招總報。
滿業招別報。總報同者。
引業同故。別報異者。
滿業不同故。言引業者。
唯識云。勝業名引。
〔功用殊勝名曰勝業〕引餘業生故。
報亦名引。〔即總報果〕引餘果故。
言滿業者。謂能成滿總報果事故。
因果皆有滿義。如人修五戒時。
或敬或慢。或施或慳等。
由此二業引滿不純。
故於果中總別報異。
總別善惡。應作四句分別。
一者。總善別不善。
謂人中貧病等。二別善總不善。
如畜有肥好莊嚴等。
三總別俱善。如人中壽富等。
四總別俱不善。如畜中盲跛等。
故俱舍云。一業引一生。
多業能圓滿。是也。
orig::  ^798b40

是以此身或有無惡自禍。
無善自福。不仁而壽。
不殺而夭等者。皆是前生滿業已定。
故今世不因所作。
自然而然。外學者不知前世。
但據目覩。唯執自然。
commentary::  ^798c18

此舉果以騐因也。
葢前生滿業已定。
故感現報。而現世所作。
不能排遣於定業。
夫因果之說。孔老亦嘗言之矣。
老子云。天道好還。
孔子云。積善之家。
必有餘慶。曾子云。
出乎爾反乎爾。孟子云。
敬人者人恒敬之。
愛人者人恒愛之。
皆因果也。而但言一世。
不說過去未來。故求其實。
或時不騐〔如顏子短命之類也〕唯佛具宿住智通。
及過現未來業報智故。
視無量刧本生本事。
猶如目擊。故高談因果。
以警悟世人。使雖居暗室。
尚知畏懼。縱能欺人於現世。
將知不免於當來。
此其助世教於冥冥之中者。
功不淺矣。彼闡提之輩。
尚謂吾佛以因果之說誑惑愚俗者。
斯亦不仁之甚哉。
外學不知下。結會迷執。
orig::  ^798c26

復有前生少時修善。
老而造惡。或少惡老善。
故今世少小富貴而樂。
老大貧賤而苦。或少貧苦。
老富貴等。故外學。
唯執否泰由於時運〔會彼所說皆由天命〕。
commentary::  ^799a2

前會道宗自然。此會儒宗天命也。
世俗謂達與不達是命。
遇與不遇是時。如術數推占。
豫知休咎。云某年當有灾。
某年當有喜。故曰陰陽注定。
禍福莫逃。而不知是宿業所致。
如前所說時定報不定等四句所明。
燦如列眉。或能追悔曩愆。
尚可迴轉。故世有積功累德。
能延年却禍者。此由不定業。
可轉重令輕。轉輕令不受也。
孰謂否泰由天命。
而不可損益乎。故外學下。
結會異執。
orig::  ^799a8

然所稟之氣。展轉推本。
即混一之元氣也。
所起之心。展轉窮源。
即真一之靈心也。
commentary::  ^799a24

此舉內以收外也。
先推氣本。次推心本。
氣即四大諸根。心即四蘊諸識。
推氣本者。謂此血氣之身。
本乎父母陰陽之氣所成。
父復從祖。祖從會祖。
迤邐推至最初天地未分。
則自混元一氣也。
此順世俗。且作是說。
以收前稟氣之義。
下當會之。令同內教。
推心本者。外教所無也。
周易但云。遊魂為變。
而不備明游魂之相。
復何為本。今展轉窮源。
謂此心本從前世善惡業招。
業又從惑。惑從執起。
執由三細。三細由不覺。
不覺由迷真。所迷之真。
即靈心也。非佛教了義。
安能臻此。
orig::  ^799a28

究實言之。心外的無別法。
元氣亦從心之所變。
commentary::  ^799a48

此又會氣歸心也。
前約身心別分。似各有本。
此以身心相望。則身又從心所變。
心外無法。則知元氣亦自心生。
然外教乍聞此說。
定生驚駭。然此尚約妄識。
猶能如是。況真心乎。
大經云。心如工畫師。
能畫諸世間。五蘊悉從生。
無法而不造。
orig::  ^799b2

屬前轉識所現之境。
是阿賴耶相分所攝。
從初一念業相。分為心境之二。
commentary::  ^799b12

所現之境。即九相中第三相也。
由根本無明薰真如。
真妄和合。成俱合動相。
即賴耶證自證分。
從此漸成枝末無明。
最初心動。名為業相。
即自證分。依此業相轉成能見。
故名轉相。即是見分。
依能見心。境界妄現。
名為現識。即屬相分。
前云元氣。即此相分現相攝也。
orig::  ^799b16

心既從細至麤。展轉妄計。
乃至造業。境亦從微至著。
展轉變起。乃至天地。
commentary::  ^799b28

此辨心境始末也。
上文從末逆推至本。
此文從本順推至末。
以結成身相也。賴耶見分。
從細至麤。賴耶相分。
從微至著。
orig::  ^799b34

業既成熟。即從父母稟受二氣。
與業識和合。成就人身。
commentary::  ^799b42

此言合內外以成身也。
以業為內。業屬心故。
以氣為外。氣成身故。
識如弄獅子人。父母二氣。
如獅子皮。氣興業識和合。
如人在皮中。成就人身。
如獅子跳躍。似有作用。
故人出則獅子不能運動。
識去則形骸之身死矣。
又攝論云。譬如幻化人。
復作幻化人。如初幻化人。
是則名為業。幻化人所作。
是名為業果。此論六句初二句舉喻。
後四句法合。且喻意者。
如昔壺公之謂。壺公善幻術。
於#CB04622;肆間臥。
有一婦人。自壺中出。
婦又懸壺。行立良久。
見壺公困臥不覺。
於自壺中化出肴酒。
及一男子。與共歡飲。
少時壺公將覺。婦以肴酒及幻男子內自壺中。
既而婦人亦入壺公之壺中。
所謂幻化人復作幻化人也。
法合中。初幻化人。
如彼婦人。喻能感業。
幻人所作。如彼男子。
喻業所成身。應以壺公喻賴耶也。
故知此身。外暨天地萬物。
皆幻中幻也。故屏山云。
儒者道家。夢中說夢。
未知是夢。斯之謂也。
業所成識。名業識也。
orig::  ^799b46

據此。則心識所變之境。
乃成二分。一分與心識和合。
成人。一分不與心識和合。
即是天地山河國邑。
commentary::  ^799c32

此重辨心境也。前文從初唯一真靈性下。
次第派本成末。至前十月滿足生來名為人。
則內教原人之義備矣。
又以宿業差別。會儒道所說自然天命。
至於業熟稟氣。成就人身。
已盡內外之說。無所遺矣。
今此一段。則就內教心能變境。
〔前云元氣亦從心之所變〕境有內外。
故成情器之異。然後知會萬化而唯心者。
唯佛教有之矣。外學不知。
妄謂以小緣大者。
自其坐井而謂天小耳。
烏足與語道哉。言所變之境成二分者。
謂諸識生時。雖有多緣。
要略唯二。一者。根身。
識所依故。二者器界。
識所緣故。所依之中。
有總有別。總謂一身。
別即五根。謂眼耳鼻舌身。
諸識依此。方能發故。
能依所依不相捨離。
故云與識和合成人。
所緣之中。總名曰境。
別則有六。謂色聲香味觸法。
論中為對外教執天地生萬物。
故特言之。而前六境。
並在天地之中。故舉天地以總收之。
然天地等。皆色法攝。
廣如百法等說。
orig::  ^799c36

三才中。唯人靈者。
由與心神合也。
commentary::  ^800a20

外教云。天生萬物。
唯人最靈。彼宗則以人及萬物。
皆稟天地之氣。故曰天生萬物。
而於所稟之中。得天地之正氣者為人。
故以人為最靈。今內教說。
則不如是。謂此血肉之身。
由與心神合故。葢由心識。
宿世熏習所成。故能思慮等。
雖禽畜等。亦有心神。
而無明深厚。諸識昧劣。
故異於人。非于氣也。
所稟之氣。但成血肉之身。
此血肉身。但心神之屋宅耳。
如傀儡之屈伸語笑。
豈木偶之能然哉。
orig::  ^800a22

佛說內四大與外四大不同。
正是此也。
commentary::  ^800a38

此引教證成心識所變二分之義也。
有執受者為內。無執受者為外。
世俗執稟氣者。見人死氣消。
便謂氣散為死。殊不知四大之中。
風火二大。性輕舉故。
死則先散。地水後之。
正意以賴耶去體。
非于氣也。
orig::  ^800a40

哀哉寡學。異執紛然。
寄語道流。欲成佛者。
必須洞明麤細本末。
方能棄末歸本。返照心源。
commentary::  ^800b2

由前寡聞。異執。不達身本。
故深勸學道之流。
原求成佛。不達其本。
徒事勤勞。麤細即九相等惑。
本末即真妄等法。
但不隨妄念。即是棄末。
了性圓明。即是歸本。
譬如有人。迷失家鄉。
淹留外郡。忽逢親友示以家山。
便當捨他國之艱辛。
返故鄉而快樂矣。
返照心源者。謂以了因之始覺。
還照正因之本覺。
知真本有。達妄元空。
大經云。不能了自心。
云何知正道。彼由顛倒慧。
增長一切惡。是知若不先了本心。
設使多劫勤修。非真修故。
如磨塼作鏡之說也。
orig::  ^800b6

麤盡細除。靈性顯現。
無法不達。名法報身。
自然應現無窮。名化身佛。
commentary::  ^800b24

此舉果以顯益也。
麤盡細除。即如磨境。
靈性顯現。如彼鏡明。
無法不達。類觸處以光輝。
應現無窮。若隨形而示影。
言名法報身。及化身佛者。
然三身之義。諸教皆談。
今就大乘。略明梗槩。
一依法相宗。一法身者。
以出纏真如為體。
但是凝然不變之性。
在纏名如來藏。出纏與無為功德為所依故。
名曰法身。二報身者。
酧因名報。謂諸菩薩藏識。
具有四智菩提種子。
在因中時。障覆不現。
由聖道力。斷彼二障。
令從種起。直至等覺位後。
解脫道中。轉賴耶識成圓鏡智。
於色究竟天坐花王座。
十方諸佛流光灌頂。
根塵相好。徹周法界。
受用法樂。不對機宜。
名自報身。即以真無漏五蘊為體。
復由依定起用。應十地機。
令他受法樂。名他報身。
二報開合。隨時說異。
三化身者。變現為義。
依前報身後得智中。
起大悲心。依大悲心。
現三類化身。一者千丈大化身。
應地前類。說大乘法。
二丈六小化身。應二乘機。
及諸凡夫。說三乘法。
三隨類化身。謂猿中現猿。
鹿中現鹿等。此他報身。
及三類化。皆以化無漏五蘊為體。
二依法性中所說三身。
依體相用三大而立。
起信云。一者體大。
謂一切法。真如平等。
不增減故。釋曰。性體當相。
即法身也。二者相大。
謂如來藏。具足無量性功德故。
釋曰。依不空藏。性德本具。
修行出障。與此相應。
名真報也。三者用大。
能生世間出世間善因果故。
釋曰。謂佛隨染業。
幻自然大用。應地前類。
及諸凡夫。令始成世善。
名化身。〔名世間善〕若他報身。
隨登地機。說大乘法。
令終成出世善也。
〔地上證真。名出世善〕今論言法報身者。
謂以性德合於性體。
理智不二。法報一源也。
故金光明經云。唯如如及如如智獨存。
斯亦二身義也。若華嚴宗說。
遮那佛具兩種十身。
一約融三世開為十身。
一眾生身。二國土身。
三業報身。四聲聞身。
五緣覺身。六菩薩身。
七如來身。八智身。
九法身。十虗空身。
二就佛身上自具十身。
一菩提身。二願身。
三化身。四力持身。
五相好莊嚴身。六威勢身。
七意生身。八福德身。
九法身。十智身。此二種十身。
若與三身相攝者。
如前十身中法身。
虗空身。即三身中法身。
如來身。智身。即報身。
攝餘六通法化。謂法身體故。
應物示現國土等故。
二約內。十身中者。
法身全同。菩提願。
化。力持。意生。五身。
即同化身。相好威勢福德三身。
通報化。智通三身。
局唯法報。今論所明。
通法性宗。及圓教也。
以本統末。亦攝諸宗矣。
華嚴原人論合解卷下〔終〕
 ^800b28
