
pin:: 大方廣佛新華嚴經合論卷第一百七
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之二十
commentary:: 
【論】第五、去此不遠寂靜音，海夜神主難勝地。
orig::  ^708b31

【經】爾時，善財童子於普救眾生妙德夜神所，
聞菩薩普現一切世間調伏眾生解脫門，
了知信解，自在安住；而往寂靜音海夜神所，
頂禮其足，遶無數帀，於前合掌而作是言：聖者！
我已先發阿耨多羅三藐三菩提心，我欲依善知識學菩薩行、
入菩薩行、修菩薩行、住菩薩行。
唯願慈哀，為我宣說：菩薩云何學菩薩行？
云何修菩薩道？時，彼夜神告善財言：善哉！
善哉！善男子！汝能依善知識求菩薩行。
善男子！我得菩薩念念出生廣大喜莊嚴解脫門。
善財言：大聖！此解脫門為何事業？
行何境界？起何方便？
作何觀察？夜神言：善男子！
我發起清淨平等樂欲心，我發起離一切世間塵垢清淨堅固莊嚴不可壞樂欲心，
我發起攀緣不退轉位永不退轉心，我發起莊嚴功德寶山不動心，
我發起無住處心，我發起普現一切眾生前救護心，
我發起見一切佛海無厭足心，我發起求一切菩薩清淨願力心，
我發起住大智光明海心，我發起令一切眾生超過憂惱曠野心，
我發起令一切眾生捨離愁憂苦惱心，
我發起令一切眾生捨離不可意色、聲、
香、味、觸、法心，我發起令一切眾生捨離愛別離苦、
怨憎會苦心，我發起令一切眾生捨離惡緣、
愚癡等苦心，我發起與一切險難眾生作依怙心，
我發起令一切眾生出生死苦處心，我發起令一切眾生捨離生、
老、病、死等苦心；我發起令一切眾生成就如來無上法樂心；
我發起令一切眾生皆受喜樂心；發是心已，
復為說法，令其漸至一切智地。
所謂：若見眾生樂著所住宮殿、屋宅，我為說法，
令其了達諸法自性，離諸執著；若見眾生戀著父母、
兄弟、姉妹，我為說法，令其得預諸佛菩薩清淨眾會；
若見眾生戀著妻子，我為說法，令其捨離生死愛染，
起大悲心，於一切眾生平等無二；若見眾生住於王宮，
婇女侍奉，我為說法，令其得與眾聖集會，
入如來教；若見眾生染著境界，我為說法，
令其得入如來境界；若見眾生多瞋恚者，
我為說法，令住如來忍波羅蜜；若見眾生其心懈怠，
我為說法，令得清淨精進波羅蜜；若見眾生其心散亂，
我為說法，令得如來禪波羅蜜；若見眾生入見稠林無明闇障，
我為說法，令得出離稠林黑暗；若見眾生無智慧者，
我為說法，令得般若波羅蜜；若見眾生染著三界，
我為說法，令出生死；若見眾生志意下劣，
我為說法，令其圓滿佛菩提願；若見眾生住自利行，
我為說法，令其發起利益一切諸眾生願；
若見眾生志力微弱，我為說法，令得菩薩力波羅蜜；
若見眾生愚癡闇心，我為說法，令得菩薩智波羅蜜；
若見眾生色相不具，我為說法，令得如來清淨色身；
若見眾生形容醜陋，我為說法，令得無上清淨法身；
若見眾生色相麤惡，我為說法，令得如來微妙色身；
若見眾生情多憂惱，我為說法，令得如來畢竟安樂；
若見眾生貧窮所苦，我為說法，令得菩薩功德寶藏；
若見眾生住止園林，我為說法，令彼勤求佛法因緣；
若見眾生行於道路，我為說法，令其趣向一切智道；
若見眾生在聚落中，我為說法，令出三界；
若見眾生住止人間，我為說法，令其超越二乘之道，
住如來地；若見眾生居住城郭，我為說法，
令其得住法王城中；若見眾生住於四隅，
我為說法，令得三世平等智慧；若見眾生住於諸方，
我為說法，令得智慧，見一切法；若見眾生貪行多者，
我為彼說不淨觀門，令其捨離生死愛染；
若見眾生瞋行多者，我為彼說大慈觀門，
令其得入，勤加修習；若見眾生癡行多者，
我為說法，令得明智，觀諸法海；若見眾生等分行者，
我為說法，令其得入諸乘願海；若見眾生樂生死樂，
我為說法，令其厭離；若見眾生厭生死苦，
應為如來所化度者，我為說法，令能方便示現受生；
若見眾生愛著五蘊，我為說法，令其得住無依境界；
若見眾生其心下劣，我為顯示勝莊嚴道；
若見眾生心生憍慢，我為其說平等法忍；
若見眾生其心諂曲，我為其說菩薩直心。
善男子！我以此等無量法施攝諸眾生，
種種方便教化調伏，令離惡道，受人天樂，
脫三界縛，住一切智；我時便得廣大歡喜法光明海，
其心怡暢，安隱適悅。
復次，善男子！我嘗觀察一切菩薩道場眾會，
修種種願行，現種種淨身，有種種常光，
放種種光明；以種種方便，入一切智門，
入種種三昧，現種種神變，出種種音聲海，
具種種莊嚴身，入種種如來門，詣種種國土海，
見種種諸佛海，得種種辯才海，照種種解脫境，
得種種智光海，入種種三昧海，遊戲種種諸解脫門，
以種種門趣一切智，種種莊嚴虗空法界，
以種種莊嚴雲徧覆虗空；觀察種種道場眾會，
集種種世界，入種種佛剎，詣種種方便海，
受種種如來命；從種種如來所，與種種菩薩俱，
雨種種莊嚴雲，入如來種種方便，觀如來種種法海，
入種種智慧海，坐種種莊嚴座。
善男子！我觀察此道場眾會，知佛神力無量無邊，生大歡喜。
善男子！我觀毗盧遮那如來，念念出現不可思議清淨色身；
既見是已，生大歡喜。
又觀如來於念念中，放大光明，充滿法界；
既見是已，生大歡喜。
又見如來一一毛孔，念念出現無量佛剎微塵數光明海，
一一光明以無量佛剎微塵數光明而為眷屬，
一一周徧一切法界，消滅一切諸眾生苦；
既見是已，生大歡喜。
又，善男子！我觀如來頂及兩肩，念念出現一切佛剎微塵數寶#CB08504;山雲，
充滿十方一切法界；既見是已，生大歡喜。
又，善男子！我觀如來一一毛孔，於念念中，
出一切佛剎微塵數香光明雲，充滿十方一切佛剎；
既見是已，生大歡喜。
又，善男子！我觀如來一一相，念念出一切佛剎微塵數諸相莊嚴如來身雲，
徧往十方一切世界；既見是已，生大歡喜。
又，善男子！我觀如來一一毛孔，於念念中，
出不可說佛剎微塵數佛變化雲，示現如來從初發心、
修波羅蜜、具莊嚴道、入菩薩地；既見是已，生大歡喜。
又，善男子！我觀如來一一毛孔，念念出現不可說不可說佛剎微塵數天王身雲，
及以天王自在神變，充徧一切十方法界，
應以天王身而得度者，即現其身而為說法；
既見是已，生大歡喜。
如天王身雲，其龍王、夜叉王、乾闥婆王、
阿脩羅王、迦樓羅王、緊那羅王、摩睺羅伽王、
人王、梵王身雲，莫不皆於一一毛孔，如是出現，
如是說法；我見是已，於念念中，生大歡喜，
生大信樂，量與法界薩婆若等，昔所未得而今始得，
昔所未證而今始證，昔所未入而今始入，
昔所未滿而今始滿，昔所未見而今始見，昔所未聞而今始聞。
何以故？以能了知法界相故，知一切法唯一相故，
能平等入三世道故，能說一切無邊法故。
善男子！我入此菩薩念念出生廣大喜莊嚴解脫光明海。
又，善男子！此解脫無邊，普入一切法界門故；
此解脫無盡，等發一切智性心故；此解脫無際，
入無際畔一切眾生心想中故；此解脫甚深，
寂靜智慧所知境故；此解脫廣大，周徧一切如來境故；
此解脫無壞，菩薩智眼之所知故；此解脫無底，
盡於法界之源底故；此解脫者即是普門，
於一事中普見一切諸神變故；此解脫者終不可取，
一切法身等無二故；此解脫者終無有生，
以能了知如幻法故；此解脫者猶如影像，
一切智願光所生故；此解脫者猶如變化，
化生菩薩諸勝行故；此解脫者猶如大地，
為一切眾生所依處故；此解脫者猶如大水，
能以大悲潤一切故；此解脫者猶如大火，
乾竭眾生貪愛水故；此解脫者猶如大風，
令諸眾生速疾趣於一切智故；此解脫者猶如大海，
種種功德莊嚴一切諸眾生故；此解脫者如須彌山，
出一切智法寶海故；此解脫者如大城郭，
一切妙法所莊嚴故；此解脫者猶如虗空，
普容三世佛神力故；此解脫者猶如大雲，
普為眾生雨法雨故；此解脫者猶如淨日，
能破眾生無知闇故；此解脫者猶如滿月，
滿足廣大福德海故；此解脫者猶如真如，
悉能周徧一切處故；此解脫者猶如自影，
從自善業所化出故；此解脫者猶如呼響，
隨其所應為說法故；此解脫者猶如影像，
隨眾生心而照現故；此解脫者如大樹王，
開敷一切神通華故；此解脫者猶如金剛，
從本已來不可壞故；此解脫者如如意珠，
出生無量自在力故；此解脫者如離垢藏摩尼寶王，
示現一切三世如來諸神力故；此解脫者如喜幢摩尼寶，能平等出一切諸佛法輪聲故。
善男子！我今為汝說此譬喻，汝應思惟，隨順悟入。
爾時，善財童子白寂靜音海夜神言：大聖！
云何修行，得此解脫？
夜神言：善男子！菩薩修行十大法藏，得此解脫。
何等為十？一、修布施廣大法藏，隨眾生心，
悉令滿足；二、修淨戒廣大法藏，普入一切佛功德海；
三、修堪忍廣大法藏，能徧思惟一切法性；
四、修精進廣大法藏，趣一切智，恒不退轉；
五、修禪定廣大法藏，能滅一切眾生熱惱；
六、修般若廣大法藏，能徧了知一切法海；
七、修方便廣大法藏，能徧成熟諸眾生海；
八、修諸願廣大法藏，徧一切佛剎、一切眾生海，
盡未來劫修菩薩行；九、修諸力廣大法藏，
念念現於一切法界海、一切佛國土，成等正覺，
常不休息；十、修淨智廣大法藏，得如來智，
徧知三世一切諸法，無有障礙。
善男子！若諸菩薩安住如是十大法藏，
則能獲得如是解脫，清淨增長，積集堅固，安住圓滿。
善財童子言：聖者！
汝發阿耨多羅三藐三菩提心，其已久如？
夜神言：善男子！此華藏莊嚴世界海東，
過十世界海，有世界海，名：一切淨光寶；
此世界海中，有世界種，名：一切如來願光明音；
中有世界，名：清淨光金莊嚴，一切香金剛摩尼王為體，
形如樓閣，眾妙寶雲以為其際，住於一切寶纓絡海，
妙宮殿雲而覆其上，淨穢相雜。
此世界中，乃往古世，有劫名：普光幢，國名：
普滿妙藏，道場名：一切寶藏妙月光明，
有佛名：不退轉法界音，於此成阿耨多羅三藐三菩提；
我於爾時，作菩提樹神，名：具足福德燈光明幢，
守護道場；我見彼佛成等正覺、示現神力、
發阿耨多羅三藐三菩提心，即於此時，
獲得三昧，名：普照如來功德海。
此道場中，次有如來出興於世，名：法樹威德山；
我時命終，還生此中，為道場主夜神，名：
殊妙福智光，見彼如來轉正法輪、現大神通，
即得三昧，名：普照一切離貪境界。
次有如來出興於世，名：一切法海音聲王；
我於彼時，身為夜神，因得見佛承事供養，
即獲三昧，名：生長一切善法地。
次有如來出興於世，名：寶光明燈幢王；
我於彼時，身為夜神，因得見佛承事供養，
即獲三昧，名：普現神通光明雲。
次有如來出興於世，名：功德須彌光；我於彼時，
身為夜神，因得見佛承事供養，即獲三昧，
名：普照諸佛海。次有如來出興於世，名：
法雲音聲王；我於彼時，身為夜神，因得見佛承事供養，
即獲三昧，名：一切法海燈。
次有如來出興於世，名：智燈照耀王；我於彼時，
身為夜神，因得見佛承事供養，即獲三昧，
名：滅一切眾生苦清淨光明燈。
次有如來出興於世，名：法勇妙德幢；我於彼時，
身為夜神，因得見佛承事供養，即獲三昧，
名：三世如來光明藏。
次有如來出興於世，名：師子勇猛法智燈；
我於彼時，身為夜神，因得見佛承事供養，
即獲三昧，名：一切世間無障礙智慧輪。
次有如來出興於世，名：智力山王；我於彼時，
身為夜神，因得見佛承事供養，即獲三昧，
名：普照三世眾生諸根行。
善男子！清淨光金莊嚴世界普光明幢劫中，
有如是等佛剎微塵數如來出興於世；
我於彼時，或為天王，或為龍王，或為夜叉王，
或為乾闥婆王，或為阿脩羅王，或為迦樓羅王，
或為緊那羅王，或為摩睺羅伽王，或為人王，
或為梵王，或為天身，或為人身，或為男子身，
或為女人身，或為童男身，或為童女身，
悉以種種諸供養具，供養於彼一切如來，亦聞其佛所說諸法。
從此命終，還即於此世界中生，經佛剎微塵數劫修菩薩行；
然後命終，生此華藏莊嚴世界海娑婆世界，
值迦羅鳩孫駄如來，承事供養，得三昧，
名：離一切塵垢光明。
次值拘那含牟尼如來，承事供養，得三昧，
名：普現一切諸剎海。
次值迦葉如來，承事供養，得三昧，名：演一切眾生言音海。
次值毗盧遮那如來，於此道場成等正覺，
念念示現大神通力；我時得見，即獲此念念出生廣大喜莊嚴解脫。
得此解脫已，能入十不可說不可說佛剎微塵數法界安立海，
見彼一切法界安立海一切佛剎所有微塵，
一一塵中有十不可說不可說佛剎微塵數佛國土，
一一佛土皆有毗盧遮那如來坐於道場，
於念念中成等正覺，現諸神變，所現神變一一皆徧一切法界海。
亦見自身在彼一切諸如來所，又亦聞其所說妙法，
又亦見彼一切諸佛一一毛孔出變化海，
現神通力，於一切法界海、一切世界海、
一切世界種、一切世界中，隨眾生心，轉正法輪。
我得速疾陀羅尼力，受持思惟一切文義，
以明了智普入一切清淨法藏，以自在智普遊一切甚深法海，
以周徧智普知三世諸廣大義，以平等智普達諸佛無差別法。
如是悟解一切法門，一一法門中悟解一切脩多羅雲，
一一脩多羅雲中悟解一切法海，一一法海中悟解一切法品，
一一法品中悟解一切法雲，一一法雲中悟解一切法流，
一一法流中出生一切大喜海，一一大喜海出生一切地，
一一地出生一切三昧海，一一三昧海得一切見佛海，
一一見佛海得一切智光海，一一智光海普照三世，徧入十方。
知無量如來往昔諸行海，知無量如來所有本事海，
知無量如來難捨能施海，知無量如來清淨戒輪海，
知無量如來清淨堪忍海，知無量如來廣大精進海，
知無量如來甚深禪定海，知無量如來般若波羅蜜海，
知無量如來方便波羅蜜海，知無量如來願波羅蜜海，
知無量如來力波羅蜜海，知無量如來智波羅蜜海，
知無量如來往昔超菩薩地，知無量如來往昔住菩薩地無量劫海；
現神通力，知無量如來往昔入菩薩地；
知無量如來往昔修菩薩地；知無量如來往昔治菩薩地；
知無量如來往昔觀菩薩地；知無量如來昔為菩薩時，
常見諸佛；知無量如來昔為菩薩時，盡見佛海、
劫海同住；知無量如來昔為菩薩時，以無量身徧生剎海；
知無量如來昔為菩薩時，周徧法界修廣大行；
知無量如來昔為菩薩時，示現種種諸方便門，
調伏成熟一切眾生；知無量如來放大光明，
普照十方一切剎海；知無量如來現大神力，
普現一切諸眾生前；知無量如來廣大智地；
知無量如來轉正法輪；知無量如來示現相海；
知無量如來示現身海；知無量如來廣大力海。
彼諸如來，從初發心，乃至法滅，我於念念，悉得知見。
善男子！汝問我言：汝發心來，其已久如？
善男子！我於往昔，過二佛剎微塵數劫，
如上所說，於清淨光金莊嚴世界中，為菩提樹神，
聞不退轉法界音如來說法，發阿耨多羅三藐三菩提心；
於二佛剎微塵數劫中，修菩薩行，然後乃生此娑婆世界賢劫之中。
從迦羅鳩孫駄佛，至釋迦牟尼佛，及此劫中未來所有一切諸佛，
我皆如是親近供養；如於此世界賢劫之中，
供養未來一切諸佛，一切世界一切劫中，
所有未來一切諸佛，悉亦如是親近供養。
善男子！彼清淨光金莊嚴世界，今猶現在，
諸佛出現，相續不斷，汝當一心修此菩薩大勇猛門。
爾時，寂靜音海主夜神，欲重宣此解脫義，
為善財童子而說頌曰：
　　善財聽我說，清淨解脫門，聞已生歡喜。
　　勤修令究竟。　我昔於劫海，生大信樂心，
　　清淨如虗空，常觀一切智。
　我於三世佛，
　　皆生信樂心，并及其眾會，悉願常親近。
　　我昔曾見佛，為眾生供養，得聞清淨法，
　　其心大歡喜，常尊重父母，恭敬而供養。
　　如是無休懈，入此解脫門。
　老病貧窮人，
　　諸根不具足，一切皆愍濟，令其得安隱。
　　水火及王賊，海中諸恐怖，我昔修諸行，
　　為救彼眾生，煩惱恒熾然，業障所纏覆，
　　墮於諸險道。　我救彼眾生，一切諸惡趣，
　　無量楚毒苦，生老病死等，我當悉除滅。
　　願盡未來劫，普為諸羣生，滅除生死苦。
　　得佛究竟樂。 ^708b33

善男子！我唯知此念念出生廣大喜莊嚴解脫。
如諸菩薩摩訶薩，深入一切法界海，悉知一切諸劫數，
普見一切剎成壞；而我云何能知能說彼功德行？
善男子！此菩提場如來會中，有主夜神，
名：守護一切城增長威力。
汝詣彼問：菩薩云何學菩薩行、修菩薩道？
爾時，善財童子一心觀察寂靜音海主夜神身而說頌曰：
　　我因善友教，來詣夜神所，見神處寶座，
　　身量無有邊，非是著色相，計有於諸法。
　　劣智淺識人，能知尊境界。
　世間天及人，
　　無量劫觀察，亦不能測度，色相無邊故。
　　遠離於五蘊，亦不住於處，永斷世間疑。
　　顯現自在力，不取內外法，無動無所礙。
　　清淨智慧眼，見佛神通力，身為正法藏，
　　心是無礙智，既得智光照，復照諸羣生，
　　心集無邊業，莊嚴諸世間，了世皆是心。
　　現身等眾生，知世悉如夢，一切佛如影，
　　諸法皆如響，令眾無所著。
　為三世眾生，
　　念念示現身，而心無所住。
　十方徧說法，
　　無邊諸剎海，佛海眾生海，悉在一塵中，
　　此尊解脫力。 ^712a26

時，善財童子說此偈已，頂禮其足，遶無量帀，
殷勤瞻仰，辭退而去。
commentary::  ^712b20

【論】第一、正入當位法門中，從初長行科為十段：
一、爾時，善財童子已下，至了知信解，自在安住，有兩行半。
經是念前善友教而不忘失分。
二、而往寂靜音海夜神所已下，至云何修菩薩道，有五行。
經明善財申自所求分。
三、時彼夜神告善財言已下，至廣大喜莊嚴解脫門，有兩行半。
經明夜神為善財說自行法門分。
四、善財言：大聖！此解脫門為何事業已下，
至我為說其菩薩直心，有六十五行。
經明夜神答善財修此法門所行事業及方便分。
五、善男子！我以此等無量法施已下，至無量無邊，
生大歡喜，有十七行半。
經明夜神答前善財所問行何境界分。
六、善男子！我觀毗盧遮那如來已下，至能說一切無邊法故，
有三十二行。經是答前所問作何觀察分。
七、善男子！我入此菩薩念念出生廣大喜莊嚴解脫光明海已下，
至汝應思惟，隨順悟入，有三十三行半。
經答前善財所問行何境界分。
八、爾時，善財童子白寂靜音海夜神已下，
至增長、積集、堅固、安住、圓滿，有十七行。
經答善財所問云何修行此法門分。
以十波羅蜜為修行。
九、善財童子言：聖者！
已發阿耨多羅三藐三菩提心，其已久如已下，
至念念出生廣大喜莊嚴解脫，有五十四行半。
經答善財所問所發大菩提心，其已久如分。
十、得此解脫已，能入十不可說已下，至頌有五十八行經，明寂靜音海神自說所行。
此行念念出生廣大喜莊嚴解脫已，所入法門，
所供養三世諸佛，及所發心世界，今猶現在分，此表定體時不遷故。
一切時總如是已下，有十行頌，明夜神自說本行，
勸善財修行，如文自明。
善男子！我唯知此念念出生廣大喜莊嚴解脫已下，
推德升進，隨文釋義者，云念念出生廣大喜莊嚴解脫者，
明禪悅徧周，利生廣大，稱本願行，以立其名，
理行互嚴，名之莊嚴。
夜神號寂靜音海者，明理性無為，故名寂靜。
言音響應，等利含生，名為音海，明即音是定體用故。
如善財問夜神發心久如，夜神云：此華藏世界海，
東過十世界海，有世界海，名一切淨光寶已下，
至然後命終，生此華藏莊嚴世界海。
娑婆世界中四十六行半經，明夜神所供養十佛出興，
一一佛皆以身承事供養，及所聞法，此是所行之事，答善財所問發心久近。
若以表法門中，是一地中修十地行，次生娑婆世界，
先見三佛，然後見毗盧遮那如來。
得此念念出生廣大喜莊嚴解脫者，是一地入十地，
十一地法門，得三世智印，印三世佛，悉皆承事，
悉皆聞法，如經具明。
以表禪體徧該三世，一念普印諸法，無去來今，是所答善財發菩提心之久近。
十佛之後，供養佛剎微塵數佛者，表十地之後，
智印普周，於一塵中，徧多佛剎，以多佛剎住一塵中，
以智無障礙故，無表裏故，等諸佛智同眾生心故。
此約法界禪定體用論也。
言華藏世界東過十世界海者，表十地升進故。
東者，發明初首也。
有世界海名一切淨光寶者，表第五地禪體徧該諸位故。
中有世界種名一切如來願光明音者，即表此第五地中初歡喜地發十不可壞心為世界種故。
此明法界大智智悲為種，以初地依十方諸佛勝願發心，名如來願光明音。
又以古德云：以三千大千世界數至恒沙名一世界海，
海世界數至恒沙為一世界性，性至恒沙為一世界種。
中有世界名清淨光金莊嚴者，約禪體普收。
直至金剛智一切香金剛摩尼王為體者，
以戒、定、慧、解脫、解脫知見香金剛智性自無垢為體，此為五位十地升進之體。
王者，表智自在也。
形如樓閣者，十地之智重重重重無盡知見，慈悲喜捨眾法莊嚴。
眾妙寶雲以為其際者，以悲願大雲而成十種地。
住於一切寶纓絡海者，以萬行纓絡海安立十地次第。
妙宮殿雲而覆其上者，無性廣大悲宮智殿而含覆眾生。
淨穢雜居者，明法界大寂定門智悲齊進，
佛國與眾生國不礙，同體該含，性無裏外淨穢等見。
此世界中乃往古世有劫名普光幢者，表本普光明智國名普滿也。
妙藏者，表普光明智等一切眾生共有，名之為藏。
道場名一切寶藏妙月光明者，表第五地自性清淨禪為道場，
能顯現智慧寶藏，皆於其中出故。
有佛名不退轉法界音者，得此如上道場法門方便治惑，即得不退轉法界轉法輪音故。
於此成阿耨多羅三藐三菩提者，以如上法顯法惑亡即菩提也，
無別成壞也。我於爾時菩提樹神名具足福德燈光明幢，
表無性理之菩提妙智為神，從智起無量慈悲萬行為樹，
萬行中報德功果名具足福德，以智慧恒能照根攝化名燈光明，
智恒無體可以傾動、常能破一切眾生煩惱為幢。
守護道場者，明此第五地定體不動是守護義，亦是道場故。
以定能發慧惑亡，守護道場總在其中。
從此已下總供養十佛，并往生娑婆世界供養四佛及以入法，
總表十一地升進之門，一一次第配當自見眉目。
從此初佛配初地，次二地，次三地。
於中所生之身是隨地位中之行，所供之佛是行中之果。
設約事中亦不違此表法，若設欲見他佛者，
智不及此法門行不相應，無由相應得見佛故。
如供養十佛及佛剎微塵數佛者，是十地果終之相智眼所觀，
此明五地禪體中十地總相。
後生娑婆世界供養四佛者，即明五地已前初二三四地中之果。
一時供養三世一切世界諸佛者，即明此五地中十一地智圓普賢行滿，
智印三世古今未來悉皆一際無別時故，
約實如是無虗假故，亦明此地禪體理智之中性圓三世總皆一性，
三世諸佛一時無前後故。
直以定體法身智境以實而論，若約妄情，不可見也。
此是難勝地善知識，以禪波羅蜜為主，
餘九為伴，治寂用不自在障，令得自在。
此地所以名難勝者，以此地於禪定中善學世智，
五明世技，一切皆知定用功及故。
六地入寂滅大用般若門，如下主城神是，亦如前十住中第六住海幢比丘是。
入寂滅定，離出入息，化身如雲，設教如海。
第二、推德升進中，從如諸菩薩摩訶薩已下，
至辭退而去，并頌有十八行經，約立五門：
一、推德升進；二、示善知識所在，云在此菩提場如來會中；
三、舉神之名，守護一切城，增長威力；四、
善財說頌，讚寂靜音海之德；五、禮敬辭去。
隨文釋義。此菩提場內如來會中者，表不離菩提心真如體大會海中故。
有夜神者，明菩提性真如中妙理智慧為神，
能破一切眾生無明執著為主，夜神常不離生死大夜，發起一切眾生大明生故。
守護一切城，增長威力者，表常守護一切眾生心城，
增長第六地中及一切眾生智慧威力，
使三空現前寂滅定力、世間出世間智慧悉現前力、
永超生死海、常住世間、得一切出世間智慧海力，如下文具明。
如善財以十行頌歎寂靜音海神：法界身無邊，
佛海眾生海，悉在一塵中，此尊解脫力。
明前五地中禪體法身性無邊際大小量故，
如世水鏡，空中乾體普含眾像，皆現其中，不相礙也。
以定力印之自現，餘如頌中自明。
大方廣佛新華嚴經合論卷第一百七
w:: 音切
note:: 攀 ^712b24

〔普班切。〕預
〔羊洳切。〕怡
〔與之切。〕
 ^714a26
