第一本菩薩藏阿毗達摩古迹記卷第三本
undefined:: 
collector:: 青丘沙門　太賢　集
成唯識論學記卷上〔釋一二半〕 ^27a9

此論略以三門分別。
一顯宗出體門。二題名分別門。
三解釋文義門。 ^27a11

言顯宗者。且有二宗。
一清辨等。述般若言。
有為無為。俗有真空。
如掌珍頌。真性有為空。
如幻緣生故。無為無有實。
不起似空華。二護法等。
依解深密言。一切法有空不空。
如中邊頌。虗妄分別有。
於此二都無。此中唯有空。
於彼亦有此。有說。
此二實有諍論。如佛地論。
千年已後。大乘之中空有諍論。
即此謂故。其諍云何。
且有為中。唯識云。
我法非有。空識非無。
離有離無。契於中道。
此遣所執。存餘二性。
掌珍論云。如為棄捨墮常邊過。
說彼為無。亦為棄捨墮斷邊過。
說此為有。謂因緣力所生眼等。
世俗諦攝。自性是有。
不同空華全無有物。
但就真性。立之為空。
此存世俗。勝義皆空。
又無為中二說不同。
護法菩薩對清辨宗二空即真。
唯識論云。性顯二空非圓成實。
真如離有離無性故。
清辨菩薩對護法宗二空所顯。
掌珍論云。於唯無有一切所執立為真如。
非但出體二說不同。
勝義有無。亦為乖諍。
如唯識云。此識若無便無俗諦。
俗諦無故。真諦亦無。
撥無二諦。是惡取空。
掌珍論云。佛就世俗說有涅槃。
如佛說有化生有情。
許此有故。無違宗失。
但就真性遮破擇滅。
以此為證。測等傳說實有諍論。
有說。二師都無諍論。
清辨不許勝義無故。
如掌珍云。此非有言。
唯遮有性。功能斯盡。
更不詮無。如世間說。
非自絹言。未必彼言即詮黑故。
又通難言。又彼所言。
若就真性。一切有為都無所有。
是立宗義。即謗一切隨邪見者。
此中宗義。謂空無性虗妄顯現門之差別。
非一切種皆謗為無。
護法勝義亦不許有。
如廣百云。現在亦非勝義諦有。
從緣生故。如幻事等。
又說空言。是遮非表。
非唯空有。亦復空空。
乃至廣說。掌珍所破相應論師。
非為護法。護法菩薩。
廣百釋中破相應師。
亦同彼故。為以此證。
順憬師等。傳無諍論。
有說。此二語諍意同。
如諍浮圖下麤上細。
必由許他。自始成故。
護法宗必舉所執。
無表離四句。空有等性。
皆所執故。二性妙有。
不全無故。由此說言。
二空非真。空謂一邊。
亦不空有。路絕。名真如故。
清辨菩薩。舉世俗有。
離諸無。簡諸真無。
俗亦無故。二性妙無。
無所得故。若唯遣有。
便可得無。亦遣無故。
言無所得。無所得者。
離四句義。無著般若論云。
四句皆是法執攝故。
由此正理。元曉師等。
語諍意同。為末代鈍根之徒。
依此諍論。巧生解故。
今以護法所述唯識中道境行果三為此論宗。
即菩薩藏阿毗達摩論議經攝。
言出體者。基作四門。
一攝相歸性體〔真如〕。
二攝餘從識體〔唯識〕。
三攝假隨實體〔聲〕。
四性用別論體〔名句文身〕。
測師五門。於前更增三法定體門〔此無別體。
前四隨應三科攝故〕。
三藏八門。一攝妄歸真門。
二真妄差別門。此亦有二。
一攝相歸識門。二識相差別門。
後亦有二。一攝假從實門。
二假實差別門。後門亦二。
一三法定體門。二法數出體門。
別論體中。無性論云。
聞者識上聚集顯現。
名為教體。親生解故。
略攝頌曰。
　　不捨前經後　亦應定字名　一字經多運
　　新隨故不然 ^27a15

基測所述諸家釋中。
此頌四句。各難一義。
謂有說者。聞說諸行無常之時。
四決定心各新得三相。
前前相泳展轉聚後心率爾尋求不緣名字。
率爾五俱。是現量故。
尋求前率爾境故。
彼且不然。不捨前境。
經後心故。何者聞行率爾。
既亂起故。理帶前境。
何必現量。此執亦同緣以為善說故。
故既非量。亦應緣名。
有說。尋求非現量故。
亦緣名字。四尋求如次得三九及以十二四相。
有說。聞諸有二。率爾尋求。
無時亦爾。率爾已後。
心尋求故。未決所諸及所無故。
聞行常時。各三加定。
彼俱非理。於名字有決定心故。
不爾。無由後解句義。
不應最後頓多名。
唯除句義。無所待故。
又說。五後必尋求者。
舉此顯五不相續義。
不遮五後決定即生。
於串習境。即決定故。
如說五識無間所生意識或尋求或決定。
有說。四率爾心。亦緣名字。
耳意兩識。合有八心。
彼說不然。說四字時。
各經多運。率爾一念。
懸隔絕故。有說。聞諸有二。
率爾尋求。聞行有一。
謂決定心。無時有一。
謂尋求心。常時有三。
謂後三心。彼亦不然。
現墮新境。無率爾故。
今述別義。頌曰。
　　初字有三心　第二唯率定　第三四同彼
　　初念不成名 ^27c24

釋曰。聞諸有三。謂率爾後即生決定。
以諸等字世所串故。
雖決名字。而尋所諸。
此決定心。亦名尋求。
聞行有二。率爾決定。
聽無如諸。聞常如行。
此中率爾不得名。
一剎那聲無詮表故。
但得一分所作屈曲。
至決定位。始得成名。
總有十四法決定剎那。
各得三相。增句義故。
然前前諸境流現後後心。
據實四名各有所詮。
且約能詮說得爾所。
問諸等若名。詮何自性。
答。假言詮假。無言詮無。
但不共義。皆名自性。
略說此名顯宗出體。 ^28a18

第二題名分別門者。
依樞要等。世親本頌。
名唯識三十論。題下別註云。
此亦名成唯識論。
以三十論教成立唯識故。
然今成者。釋論云。
三分成立唯識。名為成故。
如護法菩薩二十唯識論釋別名唯識道論。
言唯識者。所成之名。
簡去外境。持取內心。
論所宗故。本論教理。
皆名唯識。釋論教理。
總名為成。以何知然。
已依聖教及正理。
成立唯識性相義。
明知能成。通於教理。
既言成立唯識性相。
初言我今釋彼說故。
明知所成亦通教理。
展轉成故。便有四句。
樞要十義釋成唯識。
繁而不要。總而言之。
唯識依主為名。唯即識故。
亦持業釋。有釋。如無貪等非六釋攝非也。
勿唯有貪。名無貪故。
言論者。俱舍依悲。
瑜伽依智。如常應知。
言護法等菩薩造者。
佛滅度後九百年中。
有出家菩薩。名曰筏蘇畔徒。
此云世親。年將八十。
造此本頌。同時唯有親勝火辨二大論師。
造此頌釋。千一百年後。
餘八師。其中勝者。
達摩婆羅。此云護法。
基云。南印度達羅弭茶國建至城中帝王之子〔測云臣子〕。
年二十九。菩提樹下禪禮之時。
造此論釋。年三十二命終。
與清辨同時而出。
十釋中勝。舉此等餘。
十論師。如二本疏。 ^28a36

第三解釋文義門者。
論有三分。一教起因緣分。
二聖教正說分。三結名迴施分。
初有二門。謂頌長行頌有二門。
初半歸依。後半所為。
言稽音者。能敬之相。
唯識等言。所歸之體。
以首至地。故名稽首。
藉身稽首。申三業敬。
體即信慙。於有德所。
以清淨行。而崇重故。
所敬之體。樞要三釋。
一云唯敬涅槃。以自性常最為勝故。
謂四涅槃體皆真如。
正歸果位。言滿分淨。
分者位也。唯識性者。
性淨涅槃。其餘無餘名滿淨者。
要果滿時方證得故。
分清淨者。無住涅槃。
許十地位已證得故。
又二乘涅槃。唯假擇滅。
唯得一解。大般涅槃。
三事圓滿。三事有二。
一體三名三事。二義三名三事。
能觀智慧。所觀法身。
離繫擇滅。名體三事。
一真如上。慧性名般若。
德作名法身。離縛名解脫。
名義三事。一云。唯敬菩提。
菩薩求智。非圓寂故。
妙觀平等。雖因已得。
敬果四智。言滿分淨。
或得分淨。兼因二智。
唯識性者。舉所證境。
而意敬彼能證菩提。
有功力故。一云。雙敬菩提涅槃。
唯識性是涅槃本。
性體淨不言滿分。
滿分淨者菩提。因位得二。
果圓四故。如第九云。
成唯識意。有情得菩提涅槃二轉依故。
疏有四解。一敬法非人。
諸佛所師所謂法故。
二敬人非法。如瑜伽六十四云。
若欲造論。先敬二師。
恭敬法故。敬本論師〔佛也〕。
恭敬義故。禮開闡師〔菩薩也〕。
於唯識性。滿淨本師。
分淨菩薩。三雙敬人法。
法可軌持。人弘道故。
四敬佛法僧。論所依故。
唯識性法。滿淨佛寶。
分淨僧寶。兼本頌師。
以能起故。雖有七解。
三藏詳言唯敬人勝。
准聲論法。七轉聲中。
一切所敬。皆以第四為聲說。
然梵本以第七境聲說唯識性。
唯能差別。滿分淨者為所差別。
故今唯敬唯識性中滿分淨者。
既唯識性境第七故。
依論第九略有二性。
一虗妄性。謂遍許所執〔即所遣淨〕。
二真實性。謂圓成實性〔即所證淨〕。
復有二性。一世俗。
謂依他起〔即所斷淨〕。
二勝義。謂圓成實〔即所得淨〕。
樞要三性二諦分出多句。
繁而不要。於中淨者。
所敬應知。所為之中。
有說。但為法住利樂有情。
意住法故。有說。但為利人。
雖釋彼說。意利他故。
如實義者。雙為人法自利利他。
謂釋彼說。而令法住。
法住利他。為自利故。
如攝大乘。為利自他法久住。
故我解釋攝大乘。
我謂假者。基云安慧。
測云護法。彼說即滿分淨者之教。
然瑜伽釋造所為。
皆應於此論所為攝。
利樂義。別如佛地論瑜伽廣說。
orig::  ^28b28

今造此論〔至〕生正解故。
commentary::  ^29a20

述曰。上以頌標造釋之意。
今明世親造論之意。
文有三節。一安慧等。
為令生解斷障得果。
二測云難陀。基云火辨等。
斷障證空。悟唯識相。
三護法等。破諸邪執。
顯唯識理。初亦有三。
地前生解。地上斷障。
得佛果故。此初也。
言今者。正顯世親造頌時也。
言二空者。生空法空。
如下諸執。皆言迷謬。
生法我無執有名謬。
不悟無我名為迷故。
orig::  ^29a22

生解為斷〔至〕彼障隨斷。
commentary::  ^29a36

述曰。第二斷障。言重障者。
呵嘖之言。二障各有輕重品故。
有伏難言。唯我法執正障二空。
何證二空。通斷餘障。
故作是說。二執為本。
貪等具生。故隨證空。
餘障通斷〔測云〕。法執雖遍。
今約相別煩惱障說安慧宗不說五八有眾生執。
及說第七唯有生執。
若第六七。煩惱名重。
計執深故。五識中輕。
由他引故。無生執故。
若所知障。第六名重。
解深廣故。五八名輕。
計執淺故。是則由重輕障具生。
證空斷重。餘輕隨滅〔諸家繁釋皆歸此義〕。
或說現行名輕。種習名重。
隨重生斷。准前應知。
前說為為善。執障俱有現種。
如何種習名重。現行名輕。
故前為勝。又云有難二乘九品。
前八唯障。未斷我見。
云何隨執餘障生斷。
又難安慧除第七識。
餘皆法執。五地云何方除害伴。
六七地等名羸劣等。
解云。初者但言障由執生。
執斷障滅。不言末障滅皆隨本執斷。
解後難言。雖皆法執。
有本末故。四地執俱。
近引名害伴。疎遠名羸劣。
非也。經害伴等。唯明煩惱。
非智障故。配三轉依等。
繁而不要。
orig::  ^29a38

斷障為得〔至〕大菩提。
commentary::  ^29b26

述曰。第三得果。標釋應知。
言勝果者〔測云〕。四句。
一勝而非果。菩薩智斷。
二果而非勝。羅漢智斷。
三亦勝亦果。即佛二果。
四非勝非果。異生有學。
簡餘三句。故言勝果。
若佛二果皆名勝者。
何故解深密云三乘解脫同。
本業經云金剛名等覺。
解。擇滅體同。以能證勝。
如不住道顯無住勝。
二乘有餘。未離現苦。
無餘永失。能證智故。
如入大乘論。如來解脫勝於二乘。
斷習氣故。言等覺者。
一邊義等。於中有言。
真智等佛。俗智劣故。
三藏云。無間解脫。
同斷一障。故說等言。
非謂解齊。涅槃經第二十五末云。
佛名明見佛性。十住菩薩未見佛性。
故不了了。瑜伽五十等覺妙覺有優劣故〔斷是傍用。
何名等覺。如實之義。
如本母釋〕。真解脫者。
有解脫而非真。彼分涅槃。
伏所得故。有真而非解脫。
二空真如。非道果故。
有真亦解脫。三乘涅槃永離縛故。
有二俱非。除上三相。
簡餘三句。言真解脫。
大菩提者。有大非菩提。
凡聖菩薩智。有菩提非大。
羅漢聖智。有大亦菩提。
如來智慧。有二俱非。
謂凡學聖二乘之智。
據實二障通障智斷。
今就勝故。別障智斷。
orig::  ^29b28

又為開示〔至〕如實知故。
commentary::  ^29c18

述曰。即第二節。斷執證空悟唯識相。
前以三意。今以二意。
令得真俗二智慧故〔基云〕。
為初業開。為久業示。
且外道中別計我者。
謂數論等諸離蘊計。
別計法者。二十五諦六句等也〔即蘊計等應於此攝〕。
內道之中別計我者。
宗輪論云。犢子部并根本經部正量部等。
皆執有我。別執法者。
如薩婆多化地部等。
此內外道迷真俗性。
為外道開。為內道示。
令真智達真唯識性。
於唯識相。後智知故。
問。犢子羅漢何起我見。
測云。三藏解云。未得羅漢起此計故。
却談前故。說彼部計。
經部等亦爾。本外道故。
或說。彼部弟子所計。
非外道時。如俱舍論。
彼部救云。我部不誦破我經故。
和上云。雖得羅漢。
昔與我見同體法執。
由習氣強。起如是執。
orig::  ^29c20

復有迷謬〔至〕如識非無。
commentary::  ^29c46

述曰。即第三節。破諸邪執。
生如實解。於中有二。
初出四計。後結異執。
四類計者。一薩婆多等。
執心外境如心實有。
基師量云。我離心境決定實有。
許除異竟無。心境二法隨一攝故。
如心心所。測師量云。
外境非無。能所取中隨一攝故。
如論主內識。觀云。
此內識喻。若以自宗境外內識。
論主不許。因他隨一。
喻無俱不成。證師量云。
如我所說外境非無。
計除無法。能所取中隨一攝故。
如論主內識。問。除論主言。
得成他比。大乘如何遣彼耶執。
證云。與法差別相違。
內過相違量云。汝外境非離識非無。
許除。無法能所取中隨一攝故。
猶如內識。違彼法中意許差別。
宗中識言亦攝心所。
故無不定。
orig::  ^29c48

或執內識如境非有。
commentary::  ^30a36

述曰。此第二計。基云。
清辨等師說諸法空。
便撥心體。量云。汝說內識如境非有。
許所知故。如汝外境〔他比量故有法及喻。
並云汝也。宗言如境。
量言無用。但可宗言識非有〕。
證云。因有自他俱三不定。
如我真如。則他不定。
如汝俗心境。即自不定。
如汝俗諦。許有真如。
我亦許有。則俱不定。
測師量云。內識非有。
能所取中隨一攝故。
猶如外境。三藏又解。
清辨立相。而不立見。
且如眼識緣青等時心。
即是離青等。外無別能緣。
乃至證真空外無智。
雖於世俗心境俱有境實心虗。
從實唯境。如唯識師攝相皈心。
orig::  ^30a38

或執諸識用別體同。
commentary::  ^30b22

述曰。第三計也。攝大乘云。
有一類師說一意識。
彼彼依轉。得彼彼名。
如意思業。釋論云。
一類菩薩。三經為證。
一法足經。心遠獨行故。
二五根生識經。五根所行境意各能受故。
三十二處經。總攝六識為意識故。
測云。但說六識為一意識。
不說七八。亦無別體。
世親釋云。非離意識別有餘識。
唯除別有阿賴耶故。
准知第七亦有別體。
然第八識。依執五根。
恐濫六識。故別簡取。
證云。解深密經心意識相品中。
唯明六識及阿陀那。
一意識師本未信有末那識故。
唯簡第八。此文兼破成實論主。
彼第八云。五門窟中。
獼猴動發。
orig::  ^30b24

或執離心無別心所。
commentary::  ^30b46

述曰。第四計也。測云。
破覺天義。如毗婆沙百四十二云。
尊者覺天作如是說。
諸有為法有二自性。
一大種。二心。謂離大種無所造色。
離心無別心所。諸色皆是大種差別。
無色皆是心之差別。
或經部宗有二。如正理十一云。
有譬喻者。說唯有心無別心所〔同覺天義。
說士夫六分故。染淨由心故〕。
執有心所。多興諍論。
或說唯三。謂受想思〔經說五蘊故〕。
或說有四。加觸。或說有十。
謂十大地。或說十四。
加貪瞋痴慢。今隨應破彼彼所所無。
orig::  ^30b48

為遮此等〔至〕故作斯論。
commentary::  ^30c18

述曰。第二廣結異執。
前示四計。且如次第小乘大乘。
大乘小乘。然樞要云。
並通大小。第一大乘。
謂清辨宗。依世俗諦心外有境。
第二小乘一說部執。
一切諸法。唯有假名。
第三小乘成實論主。
即攝論云。心意識一。
第四大乘。依莊嚴論。
執唯心似貪等似信等。
皆如次第。執境執心。
非空非有。執心執所。
非多非異。疏執境心。
四句分別。清辨順世。
有境無心〔順世云法皆大種故〕。
中道大乘。有心無境。
薩婆多等有境有心。
耶見一說。無境無心。
舉此等取外道諸見。
故言此等種種異執。
初言今造此論。末云故作斯論。
一一皆通三節序也。
orig::  ^30c20

若唯有識〔至〕說有我法。
commentary::  ^30c42

述曰。第二正說。有本有釋。
釋可隨本。本有三門。
初二十五頌。明唯識境。
次有四頌。明唯識行。
後有一頌。明唯識果。
初亦有三。初一頌半。
顯宗出體門。二廣釋唯識門。
三結釋外難門。初亦有二。
初以問徵起。後舉頌正答。
此初也。依瑜伽釋。
有五問中。第五利樂。
有情問也。基云。此論既以唯識為宗。
豈無世間聖教相違。
我法本無。如兔角等。
應無因起種種說故。
orig::  ^30c44

由假說我法〔至〕及了別境識。
commentary::  ^31a12

述曰。第二舉頌正答中有二。
頌故釋故。此初也。
頌中有二。初有三句。
釋難顯宗。後之三句。
略出體性。彼謂我法。
識即自體。所變即相見。
此能變者。此相見之能變。
此自體即能變。二釋俱得。
言唯三者。如下所變。
雖無量種。能變類三。
orig::  ^31a14

論曰〔至〕法謂軌持。
commentary::  ^31a24

述曰。釋頌有二。初釋上三句通難標宗。
後識所變相雖無量種下。
釋下三句出能變相。
初亦有二。正釋頌文故。
廣破外執故。正釋有三。
先釋二句。次釋第三。
後諸門故。此初句也。
由假說者。所執我法。
無故非外。似我似法。
識故非外。離識無實。
故言假說。我有二義。
自在割斷。自在故名主。
割斷故名宰法。有二義。
生解持性。令生物解名軌。
能持自性名持。一一皆通一切我法。
測云。瑜伽五十二。
有持有義。無持無義。
並能生心。皆名為法。
明知一切具軌持義。
基云。軌唯有法。持通無法〔云云〕。
非也。亦能生心解故。
觀師救云。若親生解。
唯影像故。質無非軌也。
緣無之覺。從本生解。
不從影像生有解故。
如世尊言。我聖弟子。
有如實知有。無如實知無。
orig::  ^31a26

彼二俱有〔至〕施設有異。
commentary::  ^31b4

述曰。釋第二句也。
有情命者等。世間我相也。
預流一來等。聖教我相也。
實德業等。世間法也。
蘊處界等。聖教法也。
謂耶正思。隨彼彼門。
差別為緣。立有情等異門差別。
且如神我。有情識故。
有壽命故。又如假者。
入聖類故。餘一有故。
以此耶正義門為緣。
施設我法種種相也。
orig::  ^31b6

如是諸相〔至〕而假施設。
commentary::  ^31b18

述曰。釋第三句。先問後答。
若諸我法皆是假說。
假必依實。依何而立。
問也。答中有二。此初總答。
測云。依識所變相見而立。
基云。通依種所轉變自體分立。
orig::  ^31b20

識謂了別〔至〕定相應故。
commentary::  ^31b28

述曰。後別答中有二。
識故變故。此初也。
了謂八識了境用也。
如二十唯識心意了名之差別。
外難。心所非識所變。
如何如色亦唯識。
所以解云。彼能變性。
識言所攝。定相應故。
謂諸心所各自變境。
隱劣顯勝。不言唯所。
orig::  ^31b30

變謂識體〔至〕無所依故。
commentary::  ^31b40

述曰。次釋變中有二。
三分故。二分故。此初也。
三藏云。安慧唯立一自證分。
火辨親勝唯立相見。
此除彼三餘師共釋。
護法親光。雖立四分。
且依共許。陳那三分。
第三分內攝第四故。
基云。說相見種或同或異。
若同種者。即一識體轉似相見二分而生。
如一蝸牛變生二角。
若別種者。體轉似見。
轉相分種。亦似相起。
計非實故。立似名相。
別有種何名識變。
由心分別。相方生故〔既二依自證。
明知相分體依。分證起相狀現於見〕。
然三法種。樞要云。
護法正義質顯見三。
三性種子繫未必同。
隨所應故頌曰。
　　性境不隨心　獨影唯從見　帶質通情本
　　性種等隨應 ^31b42

總攝諸境。有其三類。
一者性境諸真法體。
名為性境。色是真色。
心是實心。此真實法不定隨心三性不定。
如實五塵唯無說性。
不隨能緣五識通三性故。
亦不隨心同於一繫。
如第八識。是一界繫。
所緣種子。通三界繫。
身在下界起二通時。
緣天眼耳。身在上地。
眼耳二識。見欲界境。
二禪已上眼耳識緣自他境。
識即禪繫。境自地繫。
如是等類。亦不隨心一種所生。
由見相種各別體故。 ^31c18

二者獨影之境。唯從見分。
性繫種子。皆定同故。
如第六識緣龜毛空華石女兒無為他界緣。
或所有諸境。如是等類。
皆定隨心無別體用。
假境攝故。名為獨影。 ^31c44

三者帶質之境。謂此影像有實本質。
如因中第七所變相分。
得從本質是無覆無記等。
亦從見分。是有覆所攝。
亦得說言從本質種生。
亦得說言從見分種生。
義不定故。 ^32a12

性種等隨應者。隨應是不定義。
有二隨應。一者義顯三境。
諸心聚生有一有二。
二合有三同聚。唯有一者。
如前已說。有二合者。
如第八識緣自地散境。
心王所緣是初性境。
心心所緣是獨影境。
五識所緣自地五塵。
是初性境。亦得說是帶質之境。
如第六識。緣過未五蘊。
得是獨影。亦得說是帶質之境。
熏成種子。生本質故。
有三合者。如因第八緣定果色。
心所所緣唯獨影。
心王所緣是實性境。
亦得說為帶質之境。
第六所變定果之色。
為本質故。二者又性種等隨應者。
顯上三境隨其所應。
或性雖同。而繫種不同。
如在下地緣上界天眼耳。
或繫雖同。性種不同。
如五識緣自界五塵。
或種種同而繫不同。
約聚論之即有。一法論之即無。
如第八識聚。心所所緣與見同種。
心王所緣而繫不同。
測云。見相定別種生。
各別熏故。加論下云。
謂七轉識及彼相應所變相見性界地等。
除佛果善極劣無記。
餘重本識生自類。
論云。緣一切無。百法定體。
必有所無。離色等故。
與見分必不同體。
強分別心。緣無法等。
所現相分。必具四義。
既自重種。何從見生。
orig::  ^32a28

或復內識〔至〕實有外境。
commentary::  ^32c2

述曰。第二二分家釋。
基云。難陀親勝等義。
相難依他。由見變此。
名為唯識。不名唯境。
依此相分。執外我法。
非外似外。執心外故。
我法分別熏習力者。
測云。由六七熏八識生爾。
或可我見名我熏習。
有支名言名法熏習。
言如夢者。顯由依他所執也。
有部雖許夢心有境。
非父為父。故得成喻。
經部許夢緣無。成喻。
患謂病翳。即如眩翳迦末羅等。
orig::  ^32c4

愚夫所許〔至〕亦勝義有。
commentary::  ^32c18

述曰。第三諸門分別。
於中有三。一假實分別門。
二有無分別門。遮增減者。
遮增執有心外境故。
遮減執無內識等故。
三二諦相攝門。外境所執。
唯世俗。內識依他。
亦第二真。非俱第二世俗攝故。
orig::  ^32c20

云何應知〔至〕不可得故。
commentary::  ^32c30

述曰。第二廣破外執。
於中有三。總問答故。
別問答故。略經成故。
此初外道餘乘總問。
論主總答也。
orig::  ^32c32

如何實我〔至〕受苦樂故。
commentary::  ^32c36

述曰。第二別破有二。
我故。法故。初亦有五。
二種三計故。微故。
破故。釋難故。初三計中。
外道小乘。俱執有我。
皆為問者。答中有二。
執故。破故。此初也。
就中。初即數勝論計。
二師同計常遍二義。
然數論執唯是受者。
受用三德所成法故。
如王自在受而不作。
勝論計通作者受者。
唯受不作。不自在故。
寧知常遍。故雙釋云。
隨所造業。受苦樂故。
恒於諸處作受可得。
常法既無生還義故。
樞要云。數論勝論立我宗云〔今謂。
此三量不〔開〕數論。
自許虗空火轉變無常。
不成喻故〕。我我性是常。
許無初後故。如虗空等〔今謂。
因中應除無法。應以莬角作不定故〕。
又我體周遍。許常住故。
如虗空等。我體常遍。
許隨身造業受苦樂等故。
如大虗空。難初量云。
有有法差別相違過。
應非隨身。作受我故。
難第二量。作法差別相違過。
應非作受。體常遍故。
難第三量。隨身之因隨一不成〔論云既許。
無隨一過〕。於同喻空。
於異喻瓶。二俱非有。
不共不定。證云。樞要三量。
皆有有法自相相違。
如大虗空。非我性故。
orig::  ^32c38

二者執我〔至〕有卷舒故。
commentary::  ^33a30

述曰。第二計也。舊云尼楗子。
今云尼楗陀弗咀羅。
此云離繫子。執衣服為繫。
露形為離故。露形無恥。
亦名無繫。本師名繫。
門徒名子也。樞要云。
彼本量云。所說之我隨身不定。
身所有故。猶如影等。
故下破云。我應折也。
執隨身故。故猶如影等。
orig::  ^33a32

三者執我〔至〕作事業故。
commentary::  ^33a42

述曰。第三計也。梵云簸輪鉢多。
此云獸主。恒着赤衣。
亦名赤衣。基云。復有外道。
名為遍出。能離俗事。
出家頻故。彼計小故。
輕利自在遍巡諸根作見等業。
此敘五師三類計者。
餘九十種。不異三故。
orig::  ^33a44

初且非理〔至〕能造諸業。
commentary::  ^33b4

述曰。破中有三。破初亦二。
正破故。微。破故。此初也。
通破二師。汝所執我應不隨身。
受苦樂等計常故。
猶如虗空〔此中常故。
唯對勝論。其遍故因。
通對二師〕。別破勝論。
汝所執我。應不隨身能造諸業。
計常遍故。猶如虗空。
基云。若立汝我應無動轉許常遍故如虗空者。
有相符過。十句論。
說無動作故。今應無動轉之言。
定彼所許而成因也。
orig::  ^33b6

又所執我〔至〕我合故。
commentary::  ^33b20

述曰。第二微破。初同遮破。
後異執宗。真如雖共所有。
非作受故。非例應知。
言更相遍故體應相雜者。
傳說有二。一云量破。
一云難破。難破者。
如基疏云。以更相遍。
難成一物。未必須量。
乃至廣說。外若救云。
且如同處不相離色。
許多色遍而不成一。
我亦爾者。此亦不然。
我是真實。有相雜失。
色虗幻故。測師亦云。
三藏意爾。立量破者。
基云。諸有情我。與天授我。
體應是一。許常遍故。
如天授我。論云相雜。
意令相入成一物故。
雖言更遍。意言常遍。
不爾更遍。便無同喻。
測云。天授真我。與祠授我。
體應相雜。更相遍故。
如祠授我。觀云。一我論方相似言更相遍〔證云。
不爾。一體不可說更遍故〕。
範云。諸有情我。體應是一。
以許密合遍故。如太虗空。
此密合言。簡同處色。
虗非密合。不成一故。
言應名一切所作受等者。
一人三業作受之時。
應名一切我所作受。
一一三業。諸我合故。
乃至一身。得解脫時。
一切人我。應得解脫。
不同諸光各屬別燈。
我不從別身所生故。
orig::  ^33b22

中亦非理〔至〕如童竪戲。
commentary::  ^33c22

述曰。破離繫中有四難。
一以常破舒卷。二以舒卷破常。
三以隨身可折。四以可折非一。
量易不解。童者小也。
奴也。如奴戲無可錄也。
orig::  ^33c24

後亦非理〔至〕非常一故。
commentary::  ^33c30

述曰。破獸主等。基云。
破意。於一剎那。不能遍動。
以極小故。如極微等。
救云。非論久所執於一剎那動。
以迅速故。似遍動耳。
破非常一。有往來故。
如旋火輪。
orig::  ^33c32

又所執我〔至〕非即離。
commentary::  ^33c40

述曰。第二三計中二。
執故。破故。此初也。
前三種計。瑜伽四中。
後三皆此離蘊中攝。
離者。異故。數論我思。
然非行蘊。雖有思慮。
許常住故。伽四不攝此第三計。
然約外道我執。四盡樞要解爾。
第三筏蹉氏。此云犢子。
orig::  ^33c42

初即蘊我〔至〕實我不成。
commentary::  ^34a4

述曰。第二破也。破即蘊四。
電等為喻。餘行色即不相應外六處色。
量易不釋。言不可說。
有為無為等者。犢子部師立五法藏。
謂三世無為及不可說藏。
真我不可定說有為無為故。
範云。難破。不須量破。
不可非我。應相符故。
基云。立量可言汝我。
應不可說是我。許不說有為無為故。
如龜毛等。測云。是我者。
是自我故。非我者。
非他我故。不順文義。
orig::  ^34a6

又諸所執〔至〕俱不成。
commentary::  ^34a20

述曰。大段第二。微破。
中有三。此初也。破數論宗。
我有思慮。汝我應是轉變無常。
許非恒時有思慮故。
猶如心根。基云。汝我體。
應轉變無常。作用或時有不起故。
如許大等。無思慮者。
破勝論等。量易可知。
orig::  ^34a22

又諸所執〔至〕二俱不成。
commentary::  ^34a30

述曰。第二微也。基云。
無一師計我都無用。
但隨所應。數論許無動轉用。
別破應知。
orig::  ^34a32

又所執我〔至〕沈淪生死。
commentary::  ^34a36

述曰。第三微中。有三。
難破故。量破故。正釋故。
此初也。彼至教意。
我見雖順所緣。而倒順於染故。
無我翻此。猶如內宗。
雖有真如。作有如解。
還為法執。然所計我。
實有體性。不同真如離有無性。
故彼宗義。心境相違。
orig::  ^34a38

又諸我見〔至〕如所餘法。
commentary::  ^34a48

述曰。第二量破。有外反難。
汝緣真心。不緣真如。
有所緣故。如緣餘心。
緣藏識心不緣藏識。
因喻如前。判比量云。
真如真智。離能所故。
非量所及。緣藏識難。
證云。大乘所許。立已成過。
無有少法能取餘故〔更有餘難。
無用不敘〕。
orig::  ^34b2

是故我見〔至〕五取蘊起。
commentary::  ^34b12

述曰。第三正釋。文顯可知。
起自心相者。樞要二說。
一影像相。二所執相。
雖無實體。當情現故。
細故難斷。望見斷故。
末那俱執。相傳有二。
一云。一地賴耶。隨能感業。
有九品故。能緣末那。
有九品八十一品。
然此第十無麤細者。
依障力說一道斷故。
一云。一地一品。言無麤細。
以一類法無別品故。
業但令勝劣。不令麤細故。
難一道斷。由多方便。
故言數數。非數數斷。
意識我見。西方五釋。
一云。總緣別緣。行相細故。
雖有九品。金剛頓斷。
二云。總緣同前。別緣地地第九道斷。
行微細故。三云。總緣同前。
別緣地地九品別斷。
四云。總別地地第九道斷。
五云。總別地地九品別斷。
然護法宗。第四為勝。
若如前三。那含不盡九品失故。
聖入生上。却斷下故〔違第七卷唯除末那〕。
若如第五。後得無漏。
應無斷障。品別有迷理。
正智通斷故〔便違瑜伽世出世斷道。
第五師會後智斷者。
唯約菩薩金剛道具助正智斷〕。
若說俱生唯修所斷。
何故楞伽云。身見有二種。
謂俱生及妄想。先二種身見妄想斷故。
疑法不生。測云。預流斷俱生者。
依伏斷說。景云。三藏勘梵本經。
即有中字。若正翻者。
二種見中。分別斷故。
疑法不生。超越那含第六識執。
樞要五釋。初真見道無間頓斷分別及以失伴俱生。
以為正義〔不敘餘四。
都無義故〕。言及耶分別者。
設聞正教。生耶解故。
如聞藏識分別執我。
唯在第六者。餘識淺細。
及相續故。分別麤猛有間斷故。
耶教所說蘊相者。
基云。即蘊計也〔耶教說蘊以為我故〕。
耶教所說我相者。
基云。離蘊計也。然離蘊影。
三藏解云。如勝論等。
周遍我影。或空界色。
以遍滿故。或識處識。
如說二蘊。除受想行。
如理應思。又當心現。
即眾同分。測云。雖有三釋。
空色同分。以是假故。
非所緣緣。故說識蘊。
以為正義。觀云。真愛著處。
既是本識。行緣無邊。
趣之為我。基云。離蘊我影。
名教為質。心所變相。
眾同分攝。觀生空者。
基云。此依二乘及行相說。
言生斷。菩薩亦通以法空斷。
樞要云。耶教耶思所起二見。
三心見道。何者初斷。
便出四解。言或有或無者。
基云。俱生定有。分別不定。
即蘊有質。離蘊無質。
經依影說皆緣取蘊。
orig::  ^34b14

實我若無〔至〕非於我宗。
commentary::  ^34c48

述曰。大段第三釋外難中有三。
此初也。有四比量。
汝我後時。應無憶事。
體無別故。猶如前時等。
第二翻此。用應常有。
不離體故。如體常有。
第四翻此。熏習力者。
教處不同。或由自証。
或由想力。各據一邊。
由自証力。憶本所緣。
由此後時念相應心。
憶前心。憶。皆由熏習。
前法雖異就。由方便心境後心。
設異就。由念憶餘法。
能所隨應有熏習故。
orig::  ^35a2

若無實我〔至〕於理無違。
commentary::  ^35a16

述曰。第二也。第二量意。
基云。若用轉變。合體無常。
orig::  ^35a18

我若實無〔至〕妄執為我。
commentary::  ^35a20

述曰。第三也。
orig::  ^35a22

如何識外〔至〕理非有故。
commentary::  ^35a24

述曰。大段第二破法執中有三。
總別結故。此初也。
orig::  ^35a26

外道所執〔至〕現量所得。
commentary::  ^35a28

述曰。別中有二。外道故。
小乘故。亦有二。正破故。
類破故。初亦有二。
執故。破故。此初也。
謂劫初有外道。名劫比羅〔舊云佉毗羅。
訛也〕。此云黃赤。髮鬚面色。
並黃赤故〔後時弟子上首。
如十八部首。名筏里沙。
此云雨。雨際生故。
其雨徒黨。名雨眾外道〕。
梵云僧佉。此翻為數。
數即慧數。數度諸法。
從數起論。論能生數。
故名數論〔本師緣起。
如〔面〕域記〕。造論及資。
名數論師。彼宗立有二十五諦。
頌曰。自性大我執。
五唯量五大。十一根真我。
二十五四三。此中薩埵等三。
名自性諦。舊云冥性。
將成大等。亦名勝性。
勝異舊故。能生死本。
名為三德。金七十云。
喜為薩埵體。羅闍為憂體。
闇痴多磨體〔即樂苦捨〕。
自性實有。微細不可見。
外曰。若不可見。云何知有。
答曰。緣事見因。謂大等事有三德故。
比知自性亦有三德。
如見青衣知有青縷。
三年增時。能伏餘二。
如盛日光能伏星等。
我起思慮。欲受用境。
雖不言須。自性即變。
初有麤相。名為大諦。
爾時未有色等差別。
麤相起已。知主所須。
隨我所欲。變色等相。
執取我意。故名我執。
亦名覺等。執我意故。
隨應變色聲香味觸。
名五唯量。唯謂決定。
量即分限。唯有五境。
無增減故此五唯量。
生餘十六。必以根等受用境故。
謂即五大〔地水火風及空大也〕。
五知根。五作業根〔金七十云。
舌手足人根大遺。
涅槃經云。手脚口男女〕。
心平等根。我思勝境。
三德即變。我乃受用。
為境所縛。後厭修道。
我既不思。自性不變。
離縛解脫。言二十五四三者。
廣二十五。中為四句。
略為三故。金七十論。
頌曰。本性無變異。
大等亦本變。十六但變異。
知者非本變。釋曰。
本性者。能生一切。
故稱本性。不從他生。
故非變異。大我慢五塵。
此七亦本亦變異。
謂能生他從他生故。
十六但變異者。五大十一根。
知者非本變者。謂我不能生他。
不從他生。異前三故。
言略三者。自性變異及我知故。
彼計大等三事成實。
如薩婆多微集成根。
彼宗現量。眼等五根心根為性。
orig::  ^35a30

彼執非理〔至〕非三合成。
commentary::  ^35c2

述曰。第二破中。總非返問。
如文可知。別破有三。
破所成故。破能成故。
雙能所故。此初也。
有三比量。彼宗瓶等。
雖多事成。而不相離。
故實非假。林等相離。
許假為喻。第二量云。
汝大等非現量所得。
以是假故。如軍林等。
前量已成。故得為因。
彼宗永無現量得假。
不同佛法定亦緣假。
既他比故。無不定失。
測師因論長短等色。
西方兩釋。一云。實法處攝。
非眼識境。一云。如說色處眼識所緣〔然取理實如本母釋〕。
又問。依色立長等色處。
依聲立名。亦應聲處。
答。十二處中。長依一處。
名依多處。故相應。
如無心定命根通依心心所種。
為不相應。初後二量。
易故不釋。
orig::  ^35c4

薩埵等三〔至〕三合成一。
commentary::  ^35c28

述曰。第二破能成中。
初量乘前令三合成。
轉變非常為例亦爾者。
彼宗三德。體即大等。
三德是常住。而大等無常。
唯轉變無常。求無生滅者。
如金七十云。相違緣未來。
是時蹔停住。譬如山樹等。
未有火灾時。此時蹔停住。
火灾若未至。是時五大等。
則沒五唯中。五唯沒我慢。
我慢沒於火。大沒自性中。
故大等無常。自性不如是。
常無有沒故。此中難意。
薩埵等三。轉變非常。
即大等故。猶如大等。
如是例三合成宗也。
第三體用相對破中。
體即能故。如用應多〔彼宗體能許即是一。
不同內宗不一不異〕。
略無如體。用亦應一。
第四時處。相對破中。
自性此處變此色時。
餘處應變。體無別故。
猶如此處。第五體相。
相對破中。初直總非。
次立量云。不應合時變成一相。
與未合時體無別故。
如未合時。後破言即違宗失。
體相相即。成量應知。
orig::  ^35c30

又三是別〔至〕計度為有。
commentary::  ^36a12

述曰。第三能所雙對破中。
初總破云。三德一大。
體相即故。大應非一。
德應非三。次微破已展轉遮破。
若謂三事本有二相。
總故見一。別故不失三。
相即體。如體應三。
復如何知三事有異者。
汝薩埵等。非薩埵等。
具三相故。如剌闍等。
又一一德應成色等。
具三相故。如三合時。
若謂具相。#CB00830;體不成。
體各應三。以即相故。
如相。餘文可解。
orig::  ^36a14

勝論所執〔至〕現量所得。
commentary::  ^36a28

述曰。第二破勝論中有二。
執故。破故。此初也。
謂成劫末。人壽無量。
外道出〔薩遮尼楗子經二云。
此等皆是不思議菩薩〕。
名嗢露迦。此云鵂鶹。
晝避五欲。匿逃山林。
夜絕視聽。方行乞食。
時人曰號鵂鶹仙人。
乱髮形醜。見驚失心。
故於夜分求米於糠齊食存命。
亦名食米齊。亦云吠世釋迦。
此翻勝論。六句之論勝異餘故。
彼獲五通。謂證菩提。
將入涅槃。求傳法人。
得具七德。基云。名摩納縛迦。
此云儒童。儒童子亦名股遮尸棄。
此云五頂。頂有五角。
髮五旋故。測云。儒童更有弟子。
名曰五頂〔相傳不同〕。
染妻難化。仙伺根熟。
經九千年。方從化之。
造義鬘論。釋六句義。
一實。二德。三業。四大有。
五同異。六和合。雖未譯。
依三藏說。實句者。
有實自體。德業所依。
能為主故。此有九法。
地水火風空時方我意。
四大有二。一細二麤。
細者體常。空劫散。
住成劫二微合生一子。
一子涉入二微量等。
二子生孫。轉成大地。
壞時漸滅。皈本微住。
空謂空大。時即時節。
方謂十方。我即真我。
意者。梵云。阿奴末那。
此云微意。能生覺等。
於五根門。數數廻轉。
體有質礙。不能緣慮。
言德句者。德謂道德。
實家之德。有勝力故。
此有二十一。色聲香味觸。
數量一異。合離好醜。
苦樂憎愛。愚智勤墮。
業謂作業。此有五種。
取捨屈申行故。有謂大有。
唯有一法。能令實有體性故〔十句論名同句〕。
同異句者。有多常法。
能令實等有同異故。
和合句者。有一常法。
能令實等相屬不離。
言多實有性。現量所得者。
雖有多釋。且取二義。
一云。雖六皆實。實句之中。
軍林假故。唯初五句。
現量得故。通言多也。
一云。多言唯屬現量。
唯和合一比量得故〔十句之中#CB18727;德業同及俱分句。
是現量得。異和合有能無能無說。
非現量得〕。此論所破諸門頌曰。
麤細大意礙。麤大德業遷〔遷無常義〕。
細我常生果。餘法此相違。
此第四句。通對前三。
謂六句中。麤細四大意是有礙。
餘法此相違〔皆無礙也〕。
唯麤四大德業無常。
餘皆常也。細四大我。
是常生果。餘皆不爾〔下論所破。
准此應釋〕。
orig::  ^36a30

彼執非理所以者何。
commentary::  ^36c6

述曰。第二破中有三。
總非。返問。廣破故。
此初二也。
orig::  ^36c8

諸句義中〔至〕如菟角等。
commentary::  ^36c10

述曰。第三廣中有三。
總破諸門故。相對別破故。
略結顛倒故。初亦有二。
此初常法生不生果門。
謂常住法能生果者。
即細四大真我正生。
若助者。意及大有同異和合。
比量如文。常不生果。
唯空時方。若不生正。
雖通大有同異和合。
然前量因既總相言有作用故。
通破正兼。不爾。彼因有不定故。
orig::  ^36c12

諸無常者〔至〕有實自性。
commentary::  ^36c28

述曰。第二無常。有礙無礙門。
謂麤四大無常有礙。
德業無礙。彼許瓶等如大地實。
但軍林等。為體可分。
非實故得喻。破無礙中。
除彼覺等。餘為有法。
無相符過。
orig::  ^36c30

又彼所執〔至〕實地水火。
commentary::  ^36c38

述曰。第二相對別破中有二。
破實有性故。破現量得故。
初亦有四。一破實德業。
二破有大。三破同異。
四破和合。初有三難。
此初實德不攝難。
彼執堅等與地等別。
觸得所攝。身根之境。
觀云。父母極微。二微之子。
非現量得。十句論云。
三微所生子。方麤重德合。
下說麤德合。乃色根取故。
測云。唯除和合。餘現量得。
證云。以測為勝。彼宗不言色根所取方現量境。
如德句中覺苦樂等。
非色根取。而現境故。
是則今云身根所觸。
唯破麤物。以細類麤。
亦應爾故。例破量云。
地水火三。應非有礙實句義攝。
眼所見故。如青色等。
反覆應知。
orig::  ^36c40

又彼所執〔至〕地水火風。
commentary::  ^37a14

述曰。第二對無常有礙難。
有礙常者。細四大意。
難成無常。色根所取無質礙者。
德業大有同異。難成有礙。
彼宗色根。即實句攝。
眼根而火。耳根即空。
鼻根即地。舌根即水。
身根即風〔細性皆常〕。
orig::  ^37a16

又彼所執〔至〕如空華等。
commentary::  ^37a26

述曰。此第三對離識無性難。
然除覺等。餘法為宗。
若立覺等。立已成故。
非實德者。除有法初。
餘五為宗。非有實等者。
除有性初。餘五為宗。
初宗應言非實覺等。
餘德等法。應非離識有別自性。
後宗可言非有覺等。
餘實等句。然略不簡覺樂等也。
一一歷除。有六比量。
除二三等。則有多量。
然義勢通。破六盡故。
除相性初。而立二量。
orig::  ^37a28

彼所執有〔至〕唯妄計度。
commentary::  ^37a42

述曰。次破大有有二。
量破故。難破故。言離實等者。
取德業同異和合。
既總取故。無不定失。
二量如文。次難破云。
如汝大有。體非無故。
無別能令有體之性。
實等亦應爾。自體非無故。
若離有體法有別令有性。
應離五無法有別令無性。
測云。量破。謂汝實等。
無別有性。許非無故。
猶如有性。五種無句。
應有別性。有無二中。
隨一攝故。猶如實等。
基云。汝有性應別有有性。
許非無故。如實德等。
以同異句應作不定。
然非極成。故無不定。
汝第十句無法之外應別立性。
除大有等。有無二法。
互相違故。如實德業。
基述難意。有法雖非無。
不自有故。須有有。
然應無法不自無。
無法之外別立無。
此難恒齊。何方遣難。
證師破云。有法體非無。
有故有有性。無法體非有。
無故無無性。以相返故。
此答恒別。何乃破他。
故今論中。但立量破。
樞要云。破有句中。
有四。一法自相相違等〔非也。
自惡立量。自出過故〕。
觀云。離五種無。有別無性。
有無法中隨一攝故。
如實德等〔所立不成。
實等許無別無性故〕。
orig::  ^37a44

又彼所執〔至〕准此應知。
commentary::  ^37b42

述曰。破同異中有二。
量破故。難故。此初也。
此有二例。一者以法破性。
實等別性。名同異句。
彼立量云。實性非實。
異實故。如德。德性非德。
異德故。如業。業性非業。
異業故。如實。論主總非理定不然勿此。
皆有有法自相相違過故。
相違量云。汝許實性應非實性。
異實故。如德。德業亦爾。
然汝不許言勿此實等三性異實等故非實等性。
二者以性破法。謂如前因。
非但違成實等之性。
亦令實等失三句攝。
量云。汝實應非實句。
異實性故。如德等。
德業亦爾。展轉為喻。
故舉三也。言地等者。
實句九法。德句二十一。
業句五性。各對自體。
以法破性。以性破法。
准前應知。問。以性破法。
言地非地。豈不違宗。
答。汝所計地非實句地。
故無過失。基釋如此。
orig::  ^37b44

如實性等〔至〕唯假施設。
commentary::  ^37c24

述曰。第二難破。假立性上。
不別立性。唯實上應無別性。
德業亦爾。若離實等有表實等性。
應離德等有遮實等遮性。
既無別表。云何有異〔此順文義〕。
測云。汝說實等應無別性。
許同異故。如同異性。
汝非實等應有非實等性。
實非實中。隨一攝故。
猶如實等。離表性外。
無別遮性。故今以量令有別體。
orig::  ^37c26

又彼所執〔至〕亦非實有。
commentary::  ^37c40

述曰。破和合句。言非有實等諸法攝故者。
非是大有實等五句諸法攝故。
下言由前理者。即此謂也。
orig::  ^37c42

然彼實等〔至〕如龜毛等。
commentary::  ^37c46

述曰。第二破現量得中有二。
一破所得。二破能得。
此初也。許實等六是緣識外實有自體現量之境。
然彼五無非離識有。
故引龜毛成非彼境。
反成但是。緣不離識。
五根蘊相。非量等境。
然略不立。返成比量。
測基云。除德句中覺苦樂等。
彼亦許此不離心故。
若并立彼一分相符。
若避相符。宗云實等非唯緣離識實有自體現量所得。
還有相符。彼許通緣覺樂等心麤緣實等。
非唯緣離識境心所得故。
通簡總緣之一分故。
總言離識。不言唯也。
既爾。此量依唯緣外。
及總緣中。簡取一分。
緣離識境。以為量故。
無諸過失。
orig::  ^37c48

又緣實智〔至〕如實智等。
commentary::  ^38a24

述曰。第二破能得也。
所得一量。能得六量。
各有總別。影現應知。
假合生者。基云。實智生時。
合緣實上。大有同異。
隨所有德。緣德等智。
皆假合生。故應如彼。
非實智攝。若作此解。
無獨緣德等智可以為喻。
必合緣故。有和合等。
必有所有及所合故。
今更釋之。假合生者。
顯藉多緣智方生也。
如緣實時假合真我。
法非法行等眾緣生故。
前解。境必有多。方能生智。
後解。境可唯一。藉多緣生。
名假合生。證云。初義。
但從正緣。名有等智。
不從兼緣。故無過失〔寂師設難。
然不解論意。妄作虗語。
故不敘之〕。論言乃至者。
顯通破六。結文可知。
orig::  ^38a26

有執一〔至〕皆同此破。
commentary::  ^38a48

述曰。第三破一因論。
彼計此天。法身常遍。
無別居處。其變化身。
別有住處。諸非常者。
必不遍故者。前量已成。
非常為因。不遍亦爾。
自受用身。雖遍非常。
豈無不定。今入彼宗。
立化量故。無彼不定。
應一切處時頓生一切法者。
既遍何不於一切處。
既常何不於一切時。
不生時處。亦應恒生。
體無別故。如生時處。
若謂必待欲及緣故不頓生者。
違自論宗。縱待欲緣。
欲緣頓起。彼因自在恒常有故。
言本際者。過去初首。
復有宿作因等非一。
故論言等。
orig::  ^38b2

有餘偏執〔至〕待眾緣故。
commentary::  ^38b24

述曰。第四破聲論。
言明論者。先云遺陁論。
今云吠陁。此云明也。
明諸實事是非定故。
餘聲有錯。非常定量。
婆羅門有如是計。
梵王誦者。唯而非作者。
唯婆羅門性口誦持。
無別卷軸。不許餘姓。
設誦非正。待緣顯者。
聲顯論也。待緣發者。
聲生論也。顯論二類。
一計於一一物各有常聲。
如薩婆多所說無為。
二計一切物上共一常聲。
計內計外全分一分。
如因明疏。許能詮故者。
聲性雖常。非能詮故。
無不定過。言餘聲者。
明論之餘。基云。聲性合名餘聲。
勿以聲性作不定故。
宗云。汝聲非常聲體。
待眾緣故。通對顯生。
唯言待緣。
orig::  ^38b26

有外道執〔至〕而體實有。
commentary::  ^38b48

述曰。第五破順世義中有二。
執故。破故。此初也。
如廣百第二云。順世外道作如是言。
諸法及義大種為性。
四大種外無別有物〔測云。
四大中精。能有緣慮。
如燈光等。不同餘物〕。
言不越因量者。本二常微。
方邊合住。生一麤色。
色色涉入於二微。
故言不起。既同勝論。
亦兼破之。下舉德句量而救故。
但以勝論許有餘物。
此唯四大。為二宗異〔順世宗云。
由唯有大。後死滅時。
還歸四大〕。
orig::  ^38c2

彼亦非理〔至〕極微常住。
commentary::  ^38c16

述曰。第二破中。非徵可解。
別破有三。因故。果故。
雙故。此初也。測云。
勝論順世。極微雖小。
而有方分。同部部計。
故初正破。後量遮破。
基云。二師皆無方分。
唯有圓得。故初遮破。
後量正破。範云。勝論極微。
許無方分。十句論說無方分故。
順世未必同勝論宗。
orig::  ^38c18

又所生果〔至〕處無別故。
commentary::  ^38c32

述曰。第二破果中有二。
依言破故。依宗故。
此初也。既不越因。
應如一微。彼計常微非色根取。
初子等色方色根境〔基測傳爾〕。
觀云。依十句論。大性量德。
三微果上。方名大性。
故知子微非色根取。
不名為麤。證云。雖依十句。
不順此論。既云果色不越因量。
應如極微不名麤色。
非色根取。便違自執。
明知所生非難孫色。
然望父母。名為麤色。
非必大性。或可順世不同十句。
orig::  ^38c34

若謂果色〔至〕虗妄計度。
commentary::  ^39a2

述曰。第二依宗破也。
謂一果色遍父母二。
所遍非一。能遍名麤量等二因。
名不越故。此中比量。
易故不釋。又果與因。
下雙因果。二因相礙而容果故。
藥入鎔銅者。測云。
水銀等入銅汁成金〔相似金也〕。
基云。鍮石之藥入鎔銅故。
言誰許等者。基云。
破意。但入沙銅空隟之處。
非入微體。喻不極成。
設許入體。或應離變。
量云。水入沙體應離非一。
水入中故。如二沙間。
如此子微若入父母。
汝一一微應離非一。
許入中故。如水入沙。
藥銅二微。體不相入。
雖居間隟。藥合銅變。
亦應果色。合極變交。
雜量同故。如藥變銅。
是則汝宗父母極微。
離故非一。如沙。變故非常如銅。
言不許違理等者。
不許得東即得西分。
則違如前彼此一量。
若得一分許得餘分。
則違世間現見事也。
破彼實一。故不違宗。
大乘以理無實一物。
乃至一極微。亦無實一。
是假立故。依宗正破名進。
破彼轉救名退。表結前故。
orig::  ^39a4

然諸外道〔至〕青黃等異。
commentary::  ^39a36

述曰。大段第二類破。
隨類遍攝有四句故。
此初句也。謂諸外道皆許有法各有二性。
一總。二別。總謂諸法非無體性。
別謂諸法自他別性。
言有等者。等取別性。
彼總別性。即大等法。
故與故比量相違過言。
汝大等法即有性故。
應無差別。由此便亦違宗及世。
彼許二十三法體同偏#CB18752;違汝三德義別。
四法相望有亦等故。
破別性中。言色性者。
變礙性也。汝五唯量。
應無青等。即色性故。
好色性者。亦與比量自宗世間相違三過。
問。佛法二性豈離法耶。
答。雖不離法。但假施設。
自相共相不一異故。
orig::  ^39a38

二執有法〔至〕非眼等境。
commentary::  ^39b10

述曰。第二句亦與三過。
許有法外別有大有同異性故。
今離六句體不可得。
無礙德句色。非眼境故。
無違宗。餘亦准此。
orig::  ^39b12

三執有法〔至〕理定不成。
commentary::  ^39b18

述曰。第三句離繫子。
露形。佛毀曰無慚。
避前偏過。故作此許二性與法亦異。
論主破云。還同前二。
設救曰。前異體別。
今異義云。二相相違。
體應別故。猶如苦樂。
設救苦樂體用相違。
一異義殊。體不相別故。
次破違故。次破云。
一異體同。俱不成故。
如廣百論破此執言。
一異二種。性相相違。
而言體同。理不成立。
一應非一。以即異故。
如異。異應非異。以即一故。
如一。性相相違。設許同體。
汝一切法。皆應同體。
若以別義施設一異。
則如佛法。是假非實。
orig::  ^39b20

四執有法〔至〕勿謬許之。
commentary::  ^39b38

述曰。破第四句。內與食為生物善。
義不妄語。自欲存活。
姧生他信。毀言耶命。
避相違過。立言俱非。
論主破云。返同前過。
應不雙非者。既有所表。
應一定故。應牙相違者。
遮必非表。表非遮故。
言違自宗。決定實有者。
非一非異。應施設故。
成唯識論學記卷上本第一末菩薩藏阿毗達摩古迹記卷第三末 ^39b40

成唯識論學記卷上
orig::  ^39c11

餘乘所執〔至〕理非有故。
commentary::  ^39c13

述曰。大段第二。破小乘執中有二。
總故。別故。此初也。
心心所法唯識體故。
且不破之。然執識實。
後當例破。
orig::  ^39c15

且所執色〔至〕非極微成。
commentary::  ^39c21

述曰。別中有三。破色故。
不相應故。無為故。
初亦有三。有對故。
無對故。雙破故。初亦有三。
正破故。釋難故。申正故。
初亦有二。執故。破故。
此初也。薩婆多云。
五根五境。為有對色。
無表無對。大眾部等。
有對同前。彼說無對。
謂身精進及身輕安。
上座無表。#CB05577;中內團。
若依經部。定境界色。
名為無對。
orig::  ^39c23

彼有對色〔至〕非實有故。
commentary::  ^39c35

述曰。破中有二。立宗故。
成因故。此初也。然此假實。
基云。四句。經部十處麤假細實。
大乘世俗麤實細假。
薩婆多等。麤細俱實。
一說部等。麤細俱假。
諸有對色定非實有。
各對薩婆多。若對經部。
許根境假。犯相符故。
能成極微。非實有故者。
對經有部隨一不成。
故下成立。
orig::  ^39c37

謂諸極微〔至〕實有不成。
commentary::  ^40a4

述曰。第二成因中有二。
有礙無礙門。有無方分門。
經部云。極微有礙亦有方分。
以是色故。四塵極微同處涉入。
雖無妨礙。而有觸礙。
二處極微有觸着故。
有部云。極微無礙。
亦無方分。以微圓故。
四塵極微各別處住。
雖不觸著。而有妨礙。
於一住處。不容餘故。
雖有多部。不出二途。
論文所破准此應配。
難發影者。行聚色體。
即極微故。言必有上下。
乃至涉入應不成麤者。
即二十論頌。極微與六合。
一應成六合。若與六同處。
聚應如極微者是也。
言若爾便非障礙有對者。
依俱舍論。有對有三。
一所緣有對。謂心心所於自所緣。
二障礙有對。謂十色界自於他處被礙不生。
三境界有對。謂十二界法界一分。
謂有境法。於色等境。
彼唯許聚障礙有對。
如極微不成有對。
orig::  ^40a6

五識豈無〔至〕為所依緣。
commentary::  ^40a34

述曰。第二釋難中有三。
總故。別故。結故。此初也。
諸小乘問。有對色不成。
豈無五根境。論主答云。
雖有識變。謂第八識。
由色因緣。變似眼等五根相現。
八及五識。由色種力。
變似色等五塵相現。
隨應以為所依所緣。
orig::  ^40a36

然眼〔至〕等識。
commentary::  ^40a46

述曰。別釋有二。依故。
緣故。此初也。謂眼等根本識及定雖現量得。
出定散心。必非現得。
但以功能比知體有。
此但識上似色功能。
非是心外大種所造。
外有對色現既不成者。
基云。有部所計微聚皆實。
經部所計微實聚假。
說假部計。處門聚假。
蘊門體實。一說部計唯有假名。
此等妄計理不成故。
大乘所說如第四卷。
orig::  ^40a48

此眼等識〔至〕為所緣緣。
commentary::  ^40b14

述曰。釋所緣中有二。
此初立正。
orig::  ^40b16

謂能引生〔至〕此所緣緣。
commentary::  ^40b18

述曰。後破邪中總定別破。
除正量部。此定餘部。
謂諸部云。諸識必作似境行相〔即大乘相分也〕。
能生似境行相識者。
汝等共執彼所似境。
此是能似識所緣緣。
orig::  ^40b20

非但能生〔至〕所緣緣故。
commentary::  ^40b26

基云。自下破執有四。
一破正量。二破經部。
三破古薩婆多。此初也。
彼云不立似相直取前境。
境但生心。名所緣緣。
測云。論主敘諸部意。
謂我所立不同正量。
勿因緣等亦所緣故。
三藏存此。
orig::  ^40b28

眼等五識〔至〕能生五識故。
commentary::  ^40b36

述曰。此破經部。經部欲異正量部故。
言五但緣和合假相。
識但似彼和合相故。
非實極微為所緣緣。
五識上無極微相故。
謂所緣緣必具二義。
一有體能生心。二相於心中現。
彼諸部云。既能引生似自識故。
生心相現為所緣緣。
然經部等理闕緣義。
以無體故。薩婆多等闕所緣義。
相不現故。由此論主如次。
依觀所緣緣論破彼執也。
非和合相已下。定宗非定。
自許非實有故。彼和合相既非實下。
方以量破。緣無體不變影故。
如觀所緣緣論頌曰。
和合於五識。設所緣非緣〔設謂縱許非實許假。
是五識境。故言設也〕。
彼體實無故。猶如第二月。
然第二月。依瞿波論師二十唯識釋有二解。
一云。唯意識得。一云。
眼識亦緣。但執實等方是意識〔依此雙喻。
設所緣非緣。基測並云。
護法如初。如對法記〕。
orig::  ^40b38

非諸極〔至〕非五識境。
commentary::  ^40c18

述曰。破本薩婆多欲異經部。
無體非緣。言和合位。
一一極微展轉相資。
各作依緣。有實體故。
然非散微。故今破同觀所緣論。
如彼頌曰。極微於五識。
設緣非所緣。彼相識無故。
猶如眼根等。破轉救中。
和合相者。諸極微上起一大相。
破意二位同極微故。
orig::  ^40c20

有執立等〔至〕為此識所緣。
commentary::  ^40c30

述曰。破新薩婆中有二。
執故。破故。此初也。
謂眾賢言。極微散時非五識境。
共和集時皆有二相。
一本微圓相。二新和集相。
且七微合。彼七麤相一一皆與七微量等。
然七極微不相涉入。
七種麤相更相涉入。
如經部宗大造相入。
然彼麤相與極微體無別生滅。
無異體故。又此麤相唯現在有。
非過未有。不同細相。
以相麤故。識有此相。
故此與體是所緣緣。
orig::  ^40c32

彼執不然〔至〕一切境故。
commentary::  ^40c46

述曰。第二破也。言體相一者。
量云。和集位相非五所緣。
極微相故。如散微相。
次破覺相。如觀所緣瓶甌等物大小等者。
能成極微多少同故。
緣彼覺相應無差別。
彼轉救云。安布異故。
麤相皆似安布總相。
故次破云。各各應捨本微圓相。
若言不捨。即不成麤。
既汝極微許是色處。
何麤相識緣細相境。
若言麤相即微相故。
麤行相識即名緣細。
理亦不然。勿色相識名緣聲故。
是則一識應緣一切。
有難大乘。黑白雖相違。
眼識許頓緣。麤細雖不同。
通緣有何失。麤細雖有異。
而同自境處。聲等處各別。
如何例麤細。證云。
青等雖相異。俱麤眼識緣。
極微相至細。麤細不並緣。
一微非五緣。和集得說緣。
聲微非眼境。相資可說緣。
orig::  ^40c48

許有極微〔至〕真實極微。
commentary::  ^41a30

述曰。第三結破。縱許極微。
尚致上失。況就實義。
無實極微。
orig::  ^41a32

由此定知〔至〕非極微成。
commentary::  ^41a36

述曰。前門第三申正。
見託彼生。顯其緣義。
有體生心故帶彼相者。
顯所緣義。相於心現故。
頓現一相。謂假似一。
簡多微合。非謂實一。
以得此邊不得彼故。
既非實一。有應施設極微之理。
故假想而非顛倒攝。
猶有方分者。基云。
方即分也。若論細分。
有方無分。三藏云。
瑜伽第三云。假立極微。
理實非假。熏成種子。
非極微處假分折故。
義說假耳。測云。今解如論。
是假假相折。離眼等外無別極微。
如長等故。如緣長等故如緣長等必帶青等。
緣極微時必麤相現。
基云。半半破之。漸次除麤。
orig::  ^41a38

餘無對色〔至〕真實色法。
commentary::  ^41b14

述曰。大段第二破無對色。
總破如前。大眾上座經部有諸無表故。
初量曰云是此類者。
色攝故也。測云。法處實色同經部宗。
皆是無對。問。變地為蘇酪。
如何無對耶。答。定變有二。
一者有對。二者無對。
若法處色。即是無對。
變為色等處。即是有對。
orig::  ^41b16

表無表色〔至〕不可得故。
commentary::  ^41b28

述曰。第三雙破有對無對。
於中有二。初依理故。
後依教故。初亦有二。
表故。無表。初身表中。
初言形者。薩婆多也。
彼計實形為身表故。
轉救誰言。形可分折。
長等極微性實有故。
積形性微即名表故。
破汝長微應彼長性。
微圓等故。如短極微。
如觀所緣緣。極微量等故。
形別唯在假。折彼至極微。
彼覺定捨。
orig::  ^41b30

若言是動〔至〕應非滅故。
commentary::  ^41b42

述曰。破正量部也。
彼云。業色初起名生。
後盡名滅。中間名住。
事業未竟。無生無滅。
故作業時有實動義〔彼宗定無剎那滅故〕。
基云。依論量云。彼無實動義。
纔生即滅。故心心所〔彼許心等剎那即滅。
無動義故〕。彼不許曰隨一不成故。
次量云。汝說業纔生即滅。
不待因故。如心心所。
彼復救云。如薩婆多。
法滅待滅相。不待外緣。
我部色等滅待外緣故。
不許因故。次破云。
汝所立滅應非是滅。
以待因故。猶如生等。
orig::  ^41b44

若言有色〔至〕定非實有。
commentary::  ^41c14

基云。此破日出論師。
佛法去世後一百年中。
北天竺怛叉翅羅國。
有鳩摩羅多。此云童首。
造九百論。或造喻鬘論。
集奇喻事。名譬喻師。
四百年中。經部始出。
以彼為宗名經部本。
時五印度各一師出。
時人號為五日俱出。
名日出師。今所破也〔測師亦同〕。
然範師云。有言日出即譬喻師非也。
婆娑百二十二云。
譬喻者說表無表業無實體性。
正理論云。譬喻宗唯許思為實業體。
豈今所破。成業論云。
日出表業實有。豈即彼宗。
非顯香味類觸應知者。
顯色香味非是表色。
無表示故。唯無記故。
如觸處風。
orig::  ^41c16

然心為因〔至〕假名身表。
commentary::  ^41c38

述曰。示正。唯依青等。
似動名表。隨心善惡。
實唯無記。識變手等簡有部等。
生滅相續簡正量部等。
似動表示簡日出師。
orig::  ^41c40

語表亦非〔至〕於理無違。
commentary::  ^41c46

述曰。測云。明語表中。
婆娑十五云。聲聞多剎那聲。
能說一字。佛一剎那聲。
能說一字。由此基測。
並除佛聲。唯破餘語。
必多念故。應相續假。
佛地論云。一剎那聲具名句字。
說一切法。不同小乘。
測云。據實語表是發動思。
非也。思唯所表。非能表故。
但以色聲表內思故。
由此三藏四句之中。
發表之思。為第四句。
orig::  ^41c48

表既實無〔至〕理亦無違。
commentary::  ^42a14

述曰。第二破無表之量云。
汝無表色亦非實有。
色所攝故。喻如表色〔隨一攝因亦得〕。
申正義中。先總標。
言思願者。測云。此中思為願體。
然定道戒是思非願。
別解脫等亦思亦願。
為攝定散。總言思願。
唯依善惡時節分限。
不依無記。劣不勝故。
orig::  ^42a16

謂此或依〔至〕增長位立。
commentary::  ^42a28

述曰。別釋有二。此散無表律儀依善。
不律儀惡。處中通二。
勝身語者。基云。簡不能引無表。
觀云。簡處中業〔非也。
瑜伽云。處中亦有無表故〕。
受善惡時。發業之思所熏種子。
至具緣時。已有止惡作惡分限。
如應名為善惡無表。
言增長者。未成佛前。
簡前及後。謂加行時。
種未增長。及後捨已。
種不增長。但中間時。
剎那剎那。七支倍增。
此中薩婆多云。初念唯有一具七支。
至第二念更生七支。
前剎那支落謝過去而有得之。
如是展轉及至未捨。
得未曾得。先已得者得而不失。
而不現行。大乘三義。
若難陀宗。基云。念念種子體新倍生〔測云。
彼宗二釋。一云如前。
一云。唯用增長說未曾得。
自許用增為勝〕。若月藏義。
基云。體雖不增而功能倍〔測師亦同〕。
若護法義。二師傳異。
基云。唯取新熏。不用本有。
力不及新故。然此新熏亦唯用增而體不增。
既無能熏。種不起故。
測云。通依新舊二種。
勢力等故。共作因緣生果故。
然護法宗分成兩釋。
一云。求戒方便思種有三。
一新熏種。二法爾種。
三由熏力。於法爾上傳生種子。
第三羯磨更生二種。
新熏傳生。依上五種。
假立七支。至第二念。
更生二種。新熏傳生。
於上七種。假立無表。
如是增長名未曾得。
一云。由熏習力。於法爾種令用增長。
第三羯磨唯有二種。
謂依新舊假立七支。
至第二念。前二種中。
有勝止用。更立七支。
乃至未捨念念用增〔自許後勝。
傳生種子無所用故。
不〔重〕生種不應理故〕。
問。初起無表。為依一思所熏種立。
為依七種。測解云。
依一思種假立七支。
總斯一身不作惡故。
如定道戒依一現思。
由願第三羯磨之時。
起染或無心皆得律儀。
一思所熏亦有兩釋。
一云。一體一能熏故。
如義法執一體隨用。
斷有前後。此亦一種假立七支。
一云。七體隨用熏故。
且如眼識緣青等時。
一熏多種。理亦應成。
猶如雙觀正後二智。
於一慧體熏成二種。
觀云。後義難解。眼識二執隨境可爾。
證真如思何熏七種。
道戒既爾。別解例然。
故於一體假立七支。
證師救云。定道無表。
無期願故。不熏七種。
別解願力熏七種故。
寂云。相傳或種體增。
或用增長。如有部說念念得未曾得。
深違大乘。必由能熏。
種體及用乃得生長。
若自然長。何修身或。
則無一生成下品者。
證師救云。雖無能熏。
用增何失。如隨願往生經。
在生無信。七分護一。
若有信者。令分而得。
雖彼巳者不知不重。
彼種起用生善處故。
又信增者。但數增多。
不成勝品。故品恒定〔若不成勝。
何須期願增長戒耶。
今謂。三人如三品受。
各謂無失〕。範云。第三羯磨入無心等。
事雖已竟。皆不發或。
遣使煞生雖今已終。
不執未成。聞執喜心方成業道。
證云不爾。彼出無心。
喜方得成。無可准故。
說由方便。或無間死。
或後時死。無說執故。
樞要云。此增長言除佛說餘。
由佛表。雖是曾得。
既極圓滿。願不厭故。
餘遇違緣願既萎厭。
更不新起。名為捨戒。
證云。捨戒已後。若無防無用。
引異熟用亦不得有。
無別用故。菩薩律儀。
通制三業。何故唯言發勝身語。
法苑三釋。然存意業。
唯表為勝意業唯表為勝意有無表。
文證故。雖言意律儀。
未必有無表。如瑜伽說。
能起律儀。然三藏云。
據實意業具表無表。
現思為表。防非無表。
然諸聖教隱故不說。
orig::  ^42a30

或依定中〔至〕故是假有。
commentary::  ^43a2

述曰。第二明定無表。
基測皆云。此二無表。
依現思上立定道戒。
不約種子。隨心轉故。
雖依現思。不能示他。
名為無表。薩婆多云。
定唯有漏。道唯無漏。
大乘無文。測云。准義定通二種。
道唯無漏。勿八地上無定戒故。
於一現思。義說二戒。
二所引故。基云。此定道戒用增非體。
證云。依文散心無表即言增長。
定道唯言止身語惡。
知但止惡立為律儀。
不由增長。無誓願故。
既皆依思。何名為色。
測云。防色故假立為色。
如顯揚云。律儀依彼不現行法。
假立色性。問。不律儀色應從所防善色名色。
何故彼云依現行法。
建立色性。有言。各具二義。
影略說故。有言惡劣無防從能發立。
orig::  ^43a4

世尊經中〔至〕反似色生。
commentary::  ^43a34

述曰。第二依教。文相可知。
但言非色者。實善惡性方為業故。
測云。思有四種。一審慮思。
是遠方便。二決定思。
是近方便。三動發思。
正初發業。四剎那思。
與身語俱轉。然唯第三名身語業。
餘三意業。第四於動身語劣故。
審慮決定意相應故。
名意作動。意故名業。
即通隣近依主二釋。
前七業道亦思為性者。
身語即糸色聲為性。
身語之業思為性故。
問。若發身語思是業者。
表無表中何者所攝。
基師答云。非表無表。
不示他故非表。自表知故非無表。
應作四句〔法苑云。
三藏出也〕。有唯無表。
謂別解脫無表。有唯是表。
謂散身語。有二俱是。
謂定道思有二俱非。
謂身語思。此義應知〔樞要廣辨表無表義。
然順古迹。如喻伽記〕。
orig::  ^43a36

不相應行〔至〕分位假立。
commentary::  ^43b12

述曰。大段第二。破不相應中有二。
總故。別故。初亦有二。
申正故。破執故。此初也。
心心所體用不可得故。
知非實有。此中意也〔基師立量。
不順論意〕。測云。依色等立十四法者。
得等七通色心心所。
謂得非得。同分四相。
名句文唯依於色命三無心心所。
orig::  ^43b14

此定非異〔至〕非實有體。
commentary::  ^43b24

述曰。第二破執有三比量。
言此者。即不相應行有法無異。
不引舉之。基測並云。
三量重破。證云轉破。
謂初比量。若別立言異色異心。
各有不定。若合立者。
即法自相及法差別。
相違因過。初相違云。
不相應行異色心等。
有實體用。許蘊攝故。
如色心等。喻有二義。
一色外無別色。心外無別心。
論主取此破。二色外有色。
心外有心。取此相違。
彼法差別相違量云。
此定實有。許蘊攝故。
如色心等。直言實有。
不言異色心等。故非言顯為差別過〔此亦不爾。
此實有宗。因於何義。
若不異色爾便違自宗。
不成相違。若違色等。
即言顯宗非差別故〕。
又云。為避法差別過。
立第二量。相違決定。
外人於此更作法差別相違云。
不相應行。定非假有。
因喻如論。故立第三相違決定。
又云。若彼立實破假。
量云。不相應行決定實有。
五聚法中隨一攝故。
如餘四法或不相應。
定非假有。相用別故。
如色心等。解云。二量皆有他不定。
及喻他所立不成。
大乘許色心所無為。
有是假。
orig::  ^43b26

且彼如何〔至〕顯得非得。
commentary::  ^43c24

述曰。第二別破中有三。
基云。初破本薩婆多十四不相應。
次破大眾部等。第三例破成實論師無表戒等。
初有六段。一破得非得。
二破同分。三破命根。
四破三無心。五破四相。
六破名句文身。一一皆有四文。
總問故。略答故。廣破故。
申正故。此初二也。
orig::  ^43c26

經不說此〔至〕非得亦無。
commentary::  ^43c36

述曰。第三破也。彼宗不許成他非情。
故以七寶例成假說。
汝善等法應非實得。
得契經說有成熟言故。
如寶〔若大乘義。自識所變。
為所用故。設他非情現行熟。
基解如此〕。外救非例。
善惡非必唯現在故。
破云。離現理非有者。
所成之法。雖不現行。
必有彼種方為成故。
無為雖非現在世攝。
不離現法。體令有故。
若言能起等者。基云。
婆娑二說。得於所得。
能起不失。婆沙本意。
取不失因。生能起法。
非得能故。然初遮破。
應起無為。許有得故。
非情不起。許無得故。
未得已失者。測云。
唯破未來來得已失。
以過去已失。共許不生故。
基量云。未得之法易界地等。
已捨之法應永不生。
無能得故如龜毛等。
彼救未得已失。現雖無得。
彼皆許有俱生得故。
後時起者。汝大小生便為無用。
汝許俱得為生因故。
又且一識具三性得。
應頓現前。曰頓有故。
證云。約法前得。唯破未來現成彼得。
應頓生死過不重生。
現已生故。基云。若法由有前後得等生者。
應一切時頓生三性。
若待餘因得非能起。
破不失中。若離有情。
實不可得者。可成法聚。
名有情故。故於起不失得俱為無用。
基云。非得非有得。
相違立故。如得。
orig::  ^43c38

然依有情〔至〕未成就故。
commentary::  ^44a36

述曰。第四申正。可成法者。
簡他根等。及自相續已伏斷等。
言已伏者。如定伏染耶見損善。
雜集論云。成亦不成。
雖體成就用不成故。
淨月釋云。論說麤相。
若細應言。若世間道。
離欲生上地異生。
於欲界末那識。煩惱俱成非不成。
六識中分別煩惱。
俱生中微細煩惱。
亦成不成。如九種愛生等。
言斷等者。永害隨眠。
及成佛時。所棄捨等。
體不成故。或得果時所捨。
向時退失。現法樂住等時。
用不成故。此類眾多。
簡斯等已。取自身中餘所有種及彼所生自他身器。
一切現行。隨應名為三種成就。
伽五十二。開種為二。
合現為一。顯揚翻此。
一切種子。皆名種成。
現行開二。加行及非有差別故。
雜集自在合取種現。
非加行中。開種現二。
基云。種現自在皆通有漏。
若無漏法。唯後二種。
基測並云。大乘經部。
唯法俱得。過未無故。
無前後得。翻此假立非得名者。
測云。如得三種。此亦有三。
翻對立故〔設法前等。
唯法前後。若法現前。
非非得故〕。異生性者。
三藏云。執諸異見而受生故。
同證聖智。聖名同生。
故十地論。凡聖二眾。
如次名為異生同生眾。
於諸聖法未成就者。
如五十六。依未起一切出世聖法分位。
建立異生。樞要云。
無性二障。通障三乘。
並名有覆。不同二乘。
又云。一界成三界種皆得生現。
一身應名三異生。
解云。取與第八識同地者〔諸疏廣說要唯在此〕。
orig::  ^44a38

復如何知〔至〕假立同分。
commentary::  ^44b44

述曰。第二破同分也。
破中有二。初破本宗。
後破未許。謂本宗云。
若無實者。即緣界趣及四生等。
同智同言。無由得起。
無不生心。要緣有故。
基云。汝宗草等應有別同分起。
同智言故。如人天等。
無翻應知。如俱舍云。
何因不許有無情同分。
諸穀麥等。亦有自類。
互相似故。又諸同分展轉差別。
如何於彼更無同分。
正理師救初難量云。
同分在內不在外。
以異熟故。如趣生等。
正理師救後難量云。
同分無能。同以能性故。
猶如四大。言未計者。
正理師云。人天等類。
各於自類同分為因。
起同事欲。草木同分。
無同事故。欲知彼上無實同分。
破言。但以宿習。彼處起彼處欲。
何必同分。申正義言。
依有情者。基云。且說勝所依處。
以理而言。非外無也。
測云。唯依有情而立。
不通非情。非情劣故。
樞要問。有為相似假立同分。
擇滅相似。許假立耶。
答。不然。有為體開相似。
擇滅無體。復無用故。
真如是一。無相似故〔此意有為假雖無體。
而有用故。然俱可言。
無為由無相似相然〕。
測云。若依唯有情義。
唯是無覆。至佛唯善〔唯依第八識建立故〕。
若依通法皆通三性。
orig::  ^44b46

復如何知〔至〕假立命根。
commentary::  ^44c44

述曰。第三破命根中。
應比離識無別命根者。
#CB00193;即色故。
量云。命根應非離識。
壽#CB00193;識中。
隨一攝故。如色中#CB00193;。
受非識及名異識實。
答外難言義別說三者。
謂識及似#CB00193;及種故。
如一精進義分為四。
外難。無心隨識應無。
內答。如識亦不離身。
外難。若爾何名無心。
內答。由滅六轉識故。
小乘伏難。命根同分為總異熟。
既命無等趣生體。
何故言本識足為彼體遍簡五識。
及諸色法恒續言簡第六意識。
異熟言簡第七識等〔必具四義。
如第三卷〕。言依親生此識種者。
測述二義。一云。通依心心所。
名言種立故相應。
若唯依心。應意處攝。
然如唯識。總言心種。
亦無六種命根之失。
如一同分。依多法故。
瑜伽自體。揚。六處。
說命所持非立命處。
一云。唯依識種而非意處。
意命二根義用別故。
基存後言。但依本識自體分種。
簡相應法。彼法處故。
如顯揚云。六處住時。
即第六處名言種故。
不取現行。非根本故。
此依何種。測云。新熏一命根故。
或依二種共生一識。
勢力等故。然非二命如同分故〔諸教不同如對法記〕。
樞要問曰。命若唯種。
何故地獄八現種成。
答。通論八故。非命有現。
又以所持處為現。
佛由願力。餘由業力。
持一期位。立為命根〔今謂功能現前。
簡不生現。餘種子故說命現行。
或彼通依種現立命〕。
orig::  ^44c46

復如何知〔至〕假亦能遮。
commentary::  ^45a40

述曰。第四破三無心中有二。
破執故。申正故。此初也。
不引聖教。理為量故。
如俱舍云。如是二定應言實有。
能遮礙心令不生故。
汝無色定應有實法。
異色心等。而遮所厭。
二遮定中。隨一攝故。
如無心定。彼既不爾。
無心亦然。二遮定中。
隨一攝故。豈難假既不定。
實亦何妨。測云。非例。
滅心能厭滅。可立別法。
遍色能厭存。故不別立法。
外云義同此釋故無者。
解云。汝遮必實。二應俱有。
義假施設。有無心定。
基云。外難。厭心入無心。
無心即心種。厭色入無色。
無色應色種。云何心種。
解云。色法唯所厭。
無色非色種。心法亦能厭。
無心故心種。外曰。
義同。心通能伏滅。
別有法礙心。色法唯所厭。
即以心礙色。基設多言。
終不決難。如堤塘等假亦能遮者。
基云。薩婆多云。極微實法乃不能遮。
此極成故。今引為喻。
豈不彼遮即色等法。
如俱舍云。無想異熟。
是實物有。能遮心等。
如江河。測云。彼喻別物能物遮。
非喻遮用。必是實法。
設救瓶遮即色等用。
理亦不成。執有對色。
即極微故。如諸極微應無礙用。
orig::  ^45a42

謂修定時〔至〕亦非實有。
commentary::  ^45b32

述曰。第二申正。婆沙云。
滅定加行。具有三心。
一相二微細。三微微。
初二遠加行。即當此論漸細漸微。
第二近加行。即微微心。
基云。轉識繫不現行。
依此一期無心分位。
假立二定。言無想定前求無想果者。
基云。微微心等諸明了心。
求無想果。將是涅槃所熏種子。
招阿賴耶。即此種子。
無心已去。招彼無心別異熟果。
又解。微微心前明了。
招總微微感別。二種種子各招一果。
然微微種轉為無想定等故。
前解為勝。測云。微微心熏種感第八異熟。
極增上故。如五十六。
謂能引發無想定思。
能感彼異熟果。而無想定不能生果。
假法如無無生用故。
彼無想天亦非所生。
假無別體不別生故。
觀云。各別感果。如煞加行。
招三惡苦。正斷命時。
根本業感人天短命。
後起能感外器衰頓。
准知此因加行時種。
皆感總果。無心位種招無心果〔加行根本。
後起別感。無教為證。
一根本時通感三果。
理無違故〕。證云。既云能發無想定思。
能感異熟。不分總別。
明知一思通感總別。
所依異熟。傳說有二。
一云。依第八現行識假立。
無想異熟心種上立。
測俱敘二。基許取後。
orig::  ^45b34

●論本卷第二 ^45c26

復如何知〔至〕乃至廣說。
commentary::  ^45c28

述曰。第五破四相中有三。
問答故。破執故。示正故此初也。
此經可言有有為之三有為相。
上有為言所相色心。
下有為言三能相故。
一生。二滅。三住異。
如五十二。由一切行三世所顯。
從未來生。入過去滅。
現在住異。是故世尊。
但說三種有部。證云。
既說之言。七轉聲中第六屬主。
是依士釋。故知離法別有相體。
非無異法說之故言。
故謂諸法上有種種義。
此三表法是有為義。
故經重言有為相也。
量云三相應有別體。
屬主聲故。如天授之衣。
orig::  ^45c30

此經不說〔至〕應異所相。
commentary::  ^45c48

述曰。破執有二。體故。
用故。此初也。第六之聲。
有不定過。色心之體。
即色心故。測云。體相用三合名為色。
別屬於總說屬主言。
外人救云。三能相體非即所相。
說能所相故。#CB00193;表如火等〔基測因云。
是能相故〕。故以竪相及無為相。
作不定過。彼許不生不滅等相。
離所相法無別體故。
基量云。汝無為相應離體有。
說相言故。如有為相。
返作有為。比量應知。
測云。無為相體。應異所相。
為無為中隨一攝故。
如有為相體應無別體。
為無為中隨一攝故。
如無為相。證云。有人於初量作差別過云。
無為相應立假不相應。
為無為相中隨一攝故。
如有為相。還違自宗。
故非相應。然第二量不離此過。
謂有為相應非假不相應。
為無為相中隨一攝故。
如無為相。故准例破。
非立量破。
orig::  ^46a2

又生等相〔至〕如何俱有。
commentary::  ^46a36

述曰。第二破用有三。
本故。末故。雙故。基云。
此破古薩婆多。用前後起。
量云。汝生用時三亦應起。
體現有故。猶如生相。
住用時等。皆應准此。
若用相違。體亦應然。
不離用故如用也。
orig::  ^46a38

又住異滅用不應俱。
commentary::  ^46a48

述曰。自下破邪計也。
正理師云。住異滅三同一時用。
故立量云。現在三相用不應俱。
以相違故。如生滅用。
orig::  ^46b2

能相所相〔至〕不可得故。
commentary::  ^46b10

述曰。第三雙破〔基云。
破新。然理故。測雙為勝〕。
於中有二。此初縱有去來難也。
言無別性故者。基云。
彼計用離體外無故。
令用如體。亦本末九。
有外返難。現具諸種。
恒應生現。所待緣種。
亦現有故〔基證難解。
不離遣疑。依本母釋〕。
因謂因。緣即三緣。
待因緣故。用前後者。
二過。一緣應非本有。
便違自宗失。二但因緣所生。
生等無用失。若體恒有而生等合。
汝無為法亦應有合。
體同恒有此合彼不差別。
所由不可得故〔基解不如測故。
不敘〕。
orig::  ^46b12

又去來世〔至〕進退非理。
commentary::  ^46b28

述曰。第二成無去來難也。
因中雙簡現在無為。
為避不定過。單即過故。
測云。既定世已依訓釋破。
未有而有名生。寧在未來。
已有還無名滅。應非現在。
翻覆應知。基云。生滅體相違。
生法體是有。滅生相返故。
滅法體成無。滅體若非無。
生應非是有。又滅既無。
便違於生。住既是有。
不違於生。基云。令滅住違。
寧執同世。生住令有。
何容異世〔前體順違。
後用違順〕。測云。依宗出過名進。
orig::  ^46b30

然有為法〔至〕皆是假立。
commentary::  ^46c2

述曰。第三示正有二。
剎那。一期。如文應知。
表異無為。假立四相。
謂表示標印義故。
所表共許。能表四句。
一四相皆有為。如薩婆多等。
二四相皆無為。如分別論師。
有為羸劣。應不能相。
無為性強。故能相法。
三二種俱有。如法密部。
三相有為。滅相無為。
能滅法故。四二種俱非。
如中論云。三相有為。
能作有為。是無為能作有為相。
二俱不然。若生是有為。
則應有三相。若生是無為。
何名有為相〔云云〕。
今同初句。而假實異。
無第二生。不生假故。
不同有部九法俱起〔謂二四相及法為九。
大生生八。謂法三相及四隨相。
生生一。謂唯大生餘相准此〕。
表此後無為相何失者。
基云。即現在法於後無時。
名之為滅。假言過去外無實非也。
測云。滅相是假。依何假說。
若說現在。應依異世。
若是過去。便無所依。
解云。如比量中立法無者。
彼因依無亦得成立。
滅相是無。依無何失。
觀云。此解雖無思世相依之失。
違論後無及有為相。
已滅如龜毛。應非有為故生表有法先非有者。
證問答云。生表先非有。
有時名表。滅表後無是。
有時名表。生名為有。
有時表先無。滅名為無。
無時表後無。謂未滅時無未顯故。
orig::  ^46c4

復如何知〔至〕何用名等。
commentary::  ^47a8

述曰。第六破名身等有二。
破故。立故。破亦有二。
總故。別故。此初也。
量云。汝實名等非實能詮。
異聲實有故。猶如色等。
外若難云。汝假名等。
應非能詮。不離聲假故。
如四相等。證云。語聲詮用假立名等。
義許除聲更無能詮。
既有相符。於我無過。
汝不許聲。便與至教及世間違。
謂聲能下破已生理。
依俱舍論。有部二義。
一聲能生名句文身。
如根生識。二聲能顯名句文身。
如灯照物。今且破生類顯不成。
基云。汝許生名等聲定有屈曲。
此屈曲聲。是能詮義。
何用離聲外別有等〔測師亦同非立量文。
證師立量。然不稱理〕。
orig::  ^47a10

若謂聲上〔至〕別有實體。
commentary::  ^47a30

述曰。已下別破。正理師救。
屈曲即名等故。破汝色上形量屈曲。
應有異色法處實體。
色蘊上屈曲故。如聲屈曲。
論意返顯聲上屈曲。
無法處實體。色蘊上屈曲故。
如色屈曲〔基測意同〕。
證云。後量法差別過。
謂聲曲。應非離聲假法處攝。
因喻如前故。
orig::  ^47a32

若謂聲上〔至〕定不能詮。
commentary::  ^47a46

測云。破轉救云。內聲屈曲。
應不能詮。以屬屈曲聲故。
如絃管聲。基云。彼救意者。
謂此屈曲。是聲體故。
如色上屈曲。即色體性而不能詮。
由此故知。別有名等。
觀云。彼末計意。屈曲有二。
能生屈曲即是聲。
所生屈曲即名等。
此應如彼聲不別生名等者。
樞要云。論主為作有法差別相違。
內聲屈曲能生名等。
不生名等。是有法差別故。
量云。汝此內聲應不生名。
屈曲聲故。如絃管聲。
又誰說彼定不能詮者。
有二義釋。基云。上難陀義。
此申自宗。謂薩婆多。
不許外聲有能詮用。
大乘許故。謂如佛土能說法故。
如佛地說。身語二業。
各有三種。自身他身非身相應。
意業唯二。除非身故〔作者思趣有所作故。
猶名業也〕。測師一云。
重破雜心。說聲有三。
謂內外俱。俱聲即是絃管等聲。
但許似詮。非實能詮。
以名句文。有情攝故。
即樞要云。茲子露形。
佛法毀曰無慚。避前偏過。
故作此許。二性與法亦一亦異。
論主破云。還同前二。
設。彼救云。前異體別。
今異義別。故次破管屈曲有能詮用。
有曰。受大聲屈曲故。
如許內聲。
orig::  ^47a48

聲若能詮〔至〕唯語能詮。
commentary::  ^47b44

基云。彼復救云。我許內聲。
能生名等。故有詮表。
非一切聲。汝既以聲即能詮表。
風鈴等聲。應有詮用。
樞要大乘。風鈴聲等。
應有詮用。以聲性故。
如語聲等〔測疏宗中。
無簡宗言。自宗相違〕。
此應如彼等者。測云。
論主反破。此內語聲。
如彼外聲。不別生實名句文身。
下結成云。若謂風語雖同是聲。
內外別故。唯內生名。
如何不許。內外別故。
唯內屈曲即為詮表。
orig::  ^47b46

何理定知〔至〕天愛非餘。
commentary::  ^47c14

述曰。相微有三。初外微詰。
次內反質。後論主調。
謂語即詮人天共了。
能詮異語。唯汝非餘。
言天愛者。弄彼名也。
唯天所愛方得存也。
又云。癡人弄言天也。
如說奴為郎君等也。
調言咄天。汝甚可於。
故言天愛。天即愛也〔餘義如疏及樞要等〕。
orig::  ^47c16

然依語聲〔至〕假立三故。
commentary::  ^47c26

述曰。第二立正。名詮自性。
謂自體義。非詮自相。
言不及故。如說火名。
雖詮自體。遍一切火。
為共相故。言亦不即聲者。
顯別立為不相應也。
有難。長等既色。名等應聲。
不爾。何者。基測云。
依多法如本母破。
測或說。唯意識境故非也。
根心心所。亦應爾故。
基或說。是教性故非也。
聲亦教。寂云。所詮多故非也。
勿所緣多。心亦同故。
證云。相用勝故非也。
如伽記破。餘義廣辨如新集記。
餘佛土者。基云。如無垢稱說。
或以光明妙香及味等。
取觸思數等上皆得假立名等三種。
亦是不相應攝。小乘不許有他方佛。
量云。除此三千界外。
他方亦應時有佛出。
教化眾生。有人天眾生故。
猶如此土。證師。於此以成壞劫作不定過。
基量云。光明等上亦有名等。
眾生機欲待故。如此聲上。
證歒量云。光明香等。
定無名等以非聲故。
如虗空等。
orig::  ^47c28

有執隨眠〔至〕非不相應。
commentary::  ^48a14

述曰。第二大段。破大眾部。
一說部。出世部。鷄胤部。
化地部計。外人若返難。
大乘隨眠應非種子。
名貪等故。如現貪等。
相違決云。彼是種子非現貪等。
生自果故。如糓麥種。
orig::  ^48a16

執別有餘〔至〕皆應遮止。
commentary::  ^48a24

述曰。第三例破。正量部。
不失增長〔得之異名〕。
成實論師。無表戒等。
正理論師。和合性等。
orig::  ^48a26

諸無為法〔至〕實無為性。
commentary::  ^48a30

述曰。第三破無為中有二。
破執故。立宗故。初亦有二。
總故。別故。此初也。
有三種者。實法假比證成故。
基云。緣瓶等心非量所攝。
不新緣得法自體故。
非度故。非量不要唯堅執故〔如因明記破〕。
立量破云。汝無為法。
不應執為離色心等實無為性〔宗也〕。
所知性故。或色心等所顯性故〔二種因也〕。
所顯有四。一以色。
如燈照物。二以心顯心。
如他心智。三以色顯心。
如表內心。四以心顯色。
如心緣色。無為亦爾。
從彼所顯。容受色等。
斷惑不生之所顯故。
如所作性。總相為因。
外若返難。汝無為法。
亦不應執。不離色等。
無為法法性。因喻如前。
有相符過。我宗亦許即色故。
orig::  ^48a32

又虗空等〔至〕無應不遍。
commentary::  ^48b6

述曰。別中有三。初破有部三體一多。
次破餘部。後略結破。
謂薩婆多。自有兩釋。
如婆沙論。三無為體。
一云各一。一云各多。
以初為正。今破正義。
量云。汝空應多。一所合處。
餘不合故。猶如色等。
隨一攝故。若救不爾。
一所合處。餘亦合故。
是則諸法應互相遍。
違自宗。有對諸色不相遍。
若謂大乘。亦有此妨。
解云。不今大乘唯依有為立數。
無為法體非一。非多之故。
假說一遍。非一之故。
別容受法。薩婆多師。
且約極微。一云。虗空不遍極微。
極微實故。一亦可遍。
彼宗虗空無障礙故。
以後為正。論主双破。
測云。共成一體名為相雜。
則如色體應非一。
基量云。色中虗空體應即色。
處無別故。如此處色。
樞要。同處不相離色。
而作不定非也。既汝無為他比量故。
不得以彼作不定失。
其宗諸色極微別住。
無同處色作不定故。
若外返難。真如亦爾。
解云。真如。即法空性。
離真法界。更無別法。
真如與法不一不異。
不異之故。亦許相雜。
不一之故。性相門異。
orig::  ^48b8

一部一品〔至〕理應爾故。
commentary::  ^48b44

述曰。破二無為。彼宗多說。
此破一體。部謂五部。
即見四諦及修斷品。
謂九品地地皆有。
基云。一部一品。結法斷時應得未斷。
部品擇滅。以體一故。
如彼已得。非擇准知〔測師廣陳彼宗二滅。
不要不敘〕。
orig::  ^48b46

若體是多〔至〕非遍容受。
commentary::  ^48c6

述曰。破多體義。比量應知。
orig::  ^48c8

餘部所執〔至〕准前應破。
commentary::  ^48c10

述曰。次例破餘。謂大眾部一說出世鷄胤。
皆立九無為。一擇滅。
二非擇滅。三虗空。
四空處。五識處。六無所有處。
七非想非非想處〔無色蘊細。
別有無為〕。八緣起支。
九八聖道支〔令彼染淨不雜亂性〕。
化地部亦立九。一擇滅。
二非擇滅。三虗空。
四不動。五善法真如。
六惡法真如。七無記法真如。
八聖道真如。九緣起真如。
正量及譬喻。立三無為。
無有體性。分別論者。
立四無為。謂虗空等三。
及緣起無為〔如契經云。
有佛無佛。緣起法性常住故〕。
orig::  ^48c12

又諸無為〔至〕異心等有。
commentary::  ^48c28

述曰。結破。基云。此重總破以上諸部。
且薩婆多。許三無為。
非六因所得。故言無因。
非得五果。故言無果。
而此無為。體即因果。
是能作因。解脫果故。
舊俱舍頌曰。無為非因果者。
謬也。新論頌曰。無為無因果者。
正也〔大乘無為是離繫果了因果故。
能作因等。不礙諸果〕。
orig::  ^48c30

然契經說〔至〕非定實有。
commentary::  ^48c40

述曰。第二立宗識變相中。
測出二解。一云。皆是實有。
熏自影種假法如無非因緣故。
一云。唯真如實熏影像種。
緣虗空等必帶如相。
不同樞要一向獨影。
得失如前。問。若影雖有為。
隨本無為攝。亦應影有漏。
隨本無漏攝。答。性相非即離。
隨本說無為。縛解事懸異。
隨見說有漏。依法性中。
基云。即此真如離諸障礙。
故名虗空。言究竟證會者。
顯解脫道名為究竟。
證會四句。謂双觀智斷迷理事。
剎那剎那皆具四道。
有四句故。一身證非慧證。
後得解脫道〔後智變影。
不名證故。大般若云。
正體名證。後智名得。
有所得故〕。二慧證非身證。
正體無間道〔當品擇滅今未證故〕。
三身慧俱證。正體解脫道。
四二俱非證。後得無間道。
非擇滅有二。本性不生餘部所無。
二緣欠不生。此復有二。
一定不生。共薩婆多。
二後還生。唯大乘有。
樞要云。虗空非擇通凡聖得。
真如擇滅及想受滅。
唯聖者得。不動二說〔如對法記別此取捨〕。
問。何故擇滅三界唯一。
定障之滅分為二種。
若以二受別定散地亦爾。
答。必上下地對治所得。
別立不動想受滅二惑。
一未至地。通斷九地染。
故唯總立為一擇滅真如。
差別中遮惡取空。
定無說有。遮化地部實有說空。
簡依他起虗幻名實。
實異計所執妄倒名真。
不同化地部別有實常法。
orig::  ^48c42

外道餘乘〔至〕亦是法執。
commentary::  ^49a38

述曰。破法執中。大段第三結破外小。
於中有二。破執故。
示正故。此初也。初破色不相應無為。
薩婆多云。外境若無。
何緣生心。故轉破云。
汝言能取彼外境覺。
亦不彼心外色等。
是能取故。如緣此心所覺。
所覺謂諸心心所總名。
彼疑。若爾能緣實耶。
故亦量云。彼非實有。
依他起故。如幻事。
諸部皆許幻非實故。
若爾心境空無差別。
何故乃說唯有識耶。
所以解云。為遣所執。
存依他識。是實有者。
如執外境。亦是法執。
orig::  ^49a40

然諸法執〔至〕如幻事等。
commentary::  ^49b10

述曰。第二示正。外疑。
若無境由何起執故。
如文可解。二執双單後當廣釋。
前我本想。即唯言蘊。
今法本想。言處界者。
基云。我作用義。故說言蘊。
無為無用。計為我小。
不說界處。基法不然。
但計有體。為計法故。
言或無者。基云。末那定有。
意識或無。修斷定有。
見斷不定。故世尊說者。
解深密也。
orig::  ^49b12

如是外道〔至〕故似彼而轉。
commentary::  ^49b24

述曰。破我法執。大段第三略結。
亦二。結成故。釋難故。
此初也。於中有三。
三種漸略。成唯識故。
初對外境。略明唯識。
謂外法無。欠緣義也。
緣用必依實有體者。
設緣無法。親所緣緣。
影有體故。相當情現。
如第二月。不遮所緣。
次對餘聚。略明唯識。
薩婆多等許他心智。
親緣現在他心心所。
又安慧宗。佛他心智。
親照他心。及佛自身八識展轉親所緣緣。
今護法宗。從凡至佛。
皆變影像。故立量破。
彼聚言顯他身八識。
及自中異聚諸識。
如非所緣者。如三度等。
後對同聚漸略明唯識。
測云。此破法密部。
說心緣境時。亦緣相應法。
基云。此破上座部。
法藏部。同聚相應亦年能緣意業。
破餘謂化地部。心緣境時俱有法。
西方師說。慧俱五蘊。
名俱有法。五識依色根俱有。
身中色等是根種類故。
能緣之意識。唯依無間意。
所依非色不能緣俱有。
身中色等非根種類故。
基云。大乘二說。一云。
設佛鏡智能現智影。
自相應法亦非所緣。
然自證分自體盡故。
成遍智。見分之境。
心等必同自證分境。
許各別故。一云。鏡智相應亦許相緣。
此但遍親不遮疎也。
見上現影名遍知故。
然自證分與相應法。
見分同境名同所緣。
非要皆見分方同所緣故〔如實三義如本母釋〕。
所引伽他。厚嚴經也。
orig::  ^49b26

有作是難〔至〕似外境轉。
commentary::  ^49c24

述曰。第二釋難。於中有三。
設難故。破斥故。結正故。
此初也。勝論餘乘共作此難。
外境實無。心似彼轉。
如說牛毛似龜毛轉。
所似都無。何言似彼。
此中喻意。有人性急意猛。
似於真火。方可說言此人力大。
負重人等。說牛亦爾。
既無心外我法真事。
依何假說。似何所耶。
orig::  ^49c26

彼難非理〔至〕前已破故。
commentary::  ^49c38

述曰。第二破中。別破有二。
初外道。後破小乘。
初亦有二。此初破真事。
前已不成也。基云。
所變似事有法無我。
俱有名無相分故。
法謂軌持。依他中有法。
我謂主宰。依他中無我。
謂云。非我似我。非法似法。
故不得言有法無我〔此好〕。
此中何等名為共法。
基云。有善惡用名為共法。
測云。似常名為共法〔此唯談我〕。
觀云。能所似上主宰軌持〔此通我法〕。
此顯論宗唯似無真。
然對情許名為共法。
orig::  ^49c40

依類依實〔至〕俱不成故。
commentary::  ^50a10

述曰。第二破似及共法中有二。
標故。此初也。基云。
類者性也。即同異句。
其大有句今不取之。
何以知者。下德與類互相離故。
若取大有。以是一法。
定不離故。即不成因。
測師二說。一者同此。
一云。通取大有同異。
實是德依。此總別性。
餘不爾故。取三除三〔初解為勝。
有一總性無相離義。
同異多體與德亦離故〕。
orig::  ^50a12

依類假說〔至〕不依類成。
commentary::  ^50a24

述曰。別釋有二。此破依類。
謂如內宗。必依共相。
方可得說人火相似。
彼亦必依同異句力。
方得說似。故破不成。
唯實家德。不屬類故。
若於類上雖無共德。
強說人類似於火者。
水應名火。無共德故。
若謂水類與火德離。
人類德俱。可假說者。
此亦不然。急人喜時。
雖離猛赤。猶說此人。
以為火故。雙牒結破。
如文可知。
orig::  ^50a26

依實假說〔至〕不依實成。
commentary::  ^50a40

述曰。此破依實非共有者。
人火二德。各付己實。
若不以類交接而說。
如二自相無共之義。
測同於水。說火等過。
若謂二德似故假說人似火。
世間不說德似德故〔難意斯盡。
測等繁釋還不順文〕。
orig::  ^50a42

又假必依〔至〕不應正理。
commentary::  ^50b2

述曰。第二解小乘難。
法謂自相。彼謂真事。
然彼雖言現量所證。
非比量智名言所及。
問。說一切法。比量不可言。
如何共相假智詮得。
答。但遮得自相故。
言詮共相。謂比量智。
但於共相隨名生解。
假說得故。且如青言。
遍目諸青。隨此心生。
總青解也。亦非離此者。
測云。若離此前所說不得。
自之相外。有別方便。
施設自相。為假依者。
即應說言假必依真。
既不爾故。假唯依似。
基云。非離假智。及言說外。
有別所以。施設自相。
說為假智。詮之所依〔前解義勝〕。
聲不及處者。謂自相也。
無容及故。勿生無色比智故。
如瑜伽記。測等云。
此論自即佛地論。
如實義中自相共相。
各附己體。為自相也。
彼唯現境離名言故。
能詮所詮俱非自相者。
能詮不能彼自相。
自相亦非他所詮故。
言似謂增益者。基云。
自相之上增益共相依他有法。
謂一色相遍諸色上。
故名增益。測云。非謂所說執乃名增益。
共相青等。是依他故〔二師意同。
影像上有普當假相。
觀云同分攝者非也〕。
證云。本法無常各附體者。
皆不相似。但比量心所現相似。
非也。本法之上唯無增相。
非附體相都不相似。
違經共相。違佛智故〔廣破此義。
如瑜伽記〕。基問。增益何非是執。
即善心等。應有法執。
答。善心等比雖不稱質。
而稱影相。故不為執。
執俱不稱本質影故。
orig::  ^50b4

然依識變〔至〕假說我法名。
commentary::  ^50b48

述曰。第三結正。厚嚴頌也。
雖無識外我法真事。
對妄所計情有我法。
依識相見假說似彼。
orig::  ^50c2

識所變相〔至〕合為一種。
commentary::  ^50c6

述曰。釋頌有二。已釋初三句。
釋難標宗。今釋後三句。
略出體性。於中有二。
定數故。釋義故。此初也。
所變見相各無量種。
而自體分類別唯三。
本識有多。名何偏說。
異熟多異熟性故。
謂此本識。且有三位。
一我愛執藏位。除八地上。
二乘無學。餘一切位名阿賴耶。
二善惡業果位。唯除如來。
通諸有情。三相續執持位。
遍一切位。名阿陀那。
於三通二。故言多也。
釋經所說三界唯心。
而遣有情多分所著。
除寬狹位。說中位也。
梵云末那。此翻名意。
即思量義。亦恒亦審。
偏得意名。第八唯恒。
第六唯審。五識俱非。
有四句故〔傴要多義不要不取〕。
orig::  ^50c8

此三皆名〔至〕熏令生長。
commentary::  ^50c30

述曰。釋變義中有二。
因故。果故。此初也。
因雖多種。今唯子因。
即能變生現行故。
無記無力。非異熟因。
異熟疎遠。難招引故。
基云。不說我見熏習種者。
離此二外無別體故。
於名言離出。不別招報故。
orig::  ^50c32

二果能變〔至〕非謂一切。
commentary::  ^50c40

述曰。第二果也。基云。
謂有緣變不同因變。
即自證分變相見故。
果即能變。亦持業釋。
所變見相五蘊非一。
故種種〔此中攝因變正取種子生現行義。
果變正取現行識變相見義〕。
問。現行熏種。種生種子。
此二變中變所攝。
答。種生種現皆因變攝。
種能變故。現生現種皆果變攝。
現現能變故。變有二種。
轉變變現。基云。四句。
一唯轉變。謂諸種子能熏相分。
二唯變現。謂異熟心。
佛心現行。三二俱是。
謂因七識。四二俱非。
謂佛及以異熟相分〔因變果變。
樞要四句。既非正義。
故不能也〕。等流習氣為因緣者。
等謂相似。流即流類。
似因而流。等即流也。
熏習之氣即出因體。
親辨因果。名為因緣。
異熟習氣為增上緣者。
異因而熟。亦持業釋。
雖於因果為等流習。
傍資執種令增生果。
助他親因名增上緣。
引如作模。滿如填綵。
若因若果。各同其名。
異熟果義。雖通七識。
此頌且說真異熟也。
orig::  ^50c42

雖已略說〔至〕其相云何。
commentary::  ^51a26

述曰。本頌大段第二廣釋唯識問。
於中有三。初十四頌半明三能變。
廣前下三句頌。次有一頌明唯識義。
廣前彼依識所變。
後有七頌。釋通外難。
廣初二句。亦有三。
三能變故。
orig::  ^51a28

頌曰〔至〕阿羅漢位捨。
commentary::  ^51a36

述曰。初能變頌有十門。
一自相門。初阿賴耶識。
二果相門。異熟也。
三因相門。一切種也。
四所緣門。執受處也。
五行相門。即了也。
其不可知屬此二門。
六心所相應門。即常與體作意受想思相應也。
七五受門。即相應唯捨受也。
一相應言通二門故。
八三性門。是無覆無記。
其觸等亦如是。但類心所不為別門。
九因果相續門。恒轉如暴流。
十捨名住地門。即阿羅漢位捨。
orig::  ^51a38

論曰〔至〕是故偏說。
commentary::  ^51b6

述曰。釋有二文。初七段十義。
正釋頌文。後五教十理。
證此識有。言七段者。
初之三相合為一段。
所緣行相合為一段。
心所受俱合為一段。
類釋心所別為一段。
餘各一故。此即初段自相門也。
阿賴耶者。此翻攝藏。
言具有者。必具三義方藏故。
問。三藏欠一不名阿賴耶。
三持闕一不名阿陀那。
答。三藏之中執藏為勝。
流轉過重故。三持之中。
持種為勝。根本義勝故。
從勝得名。捨不捨異熟。
寂云。雜染唯取煩惱。
範云。唯取惑業苦三。
並云八地。彼無熏習。
三藏總無。何不捨名。
言與誰染種種名所藏。
此諸是能藏。是雜染法所熏所依染法名能藏。
此諸為所藏。測云。
識中種子能生轉識。
種名能藏。果名所藏。
雜染轉識熏成種子。
能熏名能藏。所熏種所藏。
無性釋云。於此攝藏者。
顯能持習氣。非唯習氣名阿賴耶識。
要能持習氣。如彼說意識。
此有三釋。如彼論記。
測存唯種為能藏義。
說法能藏為因緣性。
破餘師故。攝持因果為自相者。
基云。自體是總。因果是別。
是別為總所苞。名之為攝。
總為別所依。名之為持。
又雖二無總攝。二為一體。
體與義為依。名之為持。
攝二義為體。名之為攝。
若爾自相應是假有。
此亦不然。以非辟然因果為一。
即一體上別義說故。
測云。離二相外別立自相。
因謂識體。能持種義。
果即彼識酬業之義。
斯有二說。一云。自相即體。
餘二相狀。持種酬因為二相故。
一云。三皆體相。以總攝別。
如世親論。三自相故。
雖有三門。皆即體義。
故無一識三體之失。
此一體相雖多分位之中藏初過量。
故此頌中偏為自相。
orig::  ^51b8

此是能引〔至〕故偏說之。
commentary::  ^51c30

述曰。第二果相門也。
言能引也。簡滿業也。
偈是總報。真異熟故。
次簡有部。命眾同分恒真異熟。
化地部等。窮生死蘊。
大眾部。根本識。上座。
分別論者有分識等。
離此本識不可得故。
恒時遮斷。相續遮常。
此識具有四種果。
除離繫故。然真異熟。
一寬二不共。於三位等。
寬通二位。於八識等。
第八不共。故舉異熟攝餘果相。
orig::  ^51c32

此能執持〔至〕是故偏說。
commentary::  ^51c46

述曰。第三因相門也。
基云。以現行識持種不失。
名一切種。釋因相義。
種子亦是此識因相。
然今且說現行三相。
寧知因相亦通種子。
謂如下論。一切種相。
應更分別。即通一切三性種故。
攝論第二云。因相者。
謂即如是一切種子阿賴耶識。
於一切時。與彼雜染品類。
諸法現前為因。世親釋云雜染所熏功能差別故。
樞要及疏。一云。三相俱現行。
現可見故。然攝大乘種為因相。
現為果相。俱為自體。
所望別故。二云。自相因相。
通第八現及一切種。
能所藏故。知自相通。
一切種相。更分別故。
知因相通。果相唯在第八現種。
餘種非異熟故。因位具三相。
佛唯除果相。非真異熟故。
不唯異熟。但從他生名果相者。
佛亦具三。前說為勝。
望他為因果故。言離此持種不可得者。
遮經部等。色根大種。
轉識心所。及假類等。
如下當說。基量云。
彼不能持一切種子。
非第八識故。如外色等。
返顯第八能持種義。
六因十因。雖有多種。
能作因中持種不共。
orig::  ^51c48

初能變識〔至〕如是三相。
commentary::  ^52a38

述曰。初段結也。基云。
識體變見相二分。
種種相狀。或等流果。
六因等相。義相非一。
故言雖多。然自證分但有三義。
略說三相〔疏前云除現行相分。
餘三分等皆入三相〕。
orig::  ^52a40

一切種相〔至〕功能差別。
commentary::  ^52a46

述曰。廣因相門。十門分別。
一出體故。二不一異故。
三假實故。四見相故。
五三性故。六本始故。
七六義故。八生引故。
九四緣故。十熏習故。
此初也。本識中者。
簡餘部師。六識類等。
親生自果。簡異熟因。
功能差別。簡能熏現。
測云。理實有發。亦是因相。
然且說親名言種子。
如等流果亦是果相。
然且說疎以為果相。
orig::  ^52a48

此與本識〔至〕理應爾故。
commentary::  ^52b14

述曰。第二非一異門。
本識是體。種子是用。
理非一異。體之用故。
種子是因。現行是果。
亦非一異。定一。如一物無因果差別。
定異。如相違互非因果說。
orig::  ^52b16

雖非一異〔至〕不同真如。
commentary::  ^52b22

述曰。第三假實門。
測云。西方二釋。一月藏等說。
是假非實。自體分上。
有能生用。名為種故。
如攝大乘。非彼種子別有實物。
於此中住。亦非不異。
然五十二。說實物者。
約所依說。二護法等說。
是實非假。說實物故。
假無自體。如兔角故。
然附識體說無實物。
故月藏等比瓶立量。
基云。清辨安慧等難也。
論主反質。真如應假立。
與外人作不定過。
清辨。若許真如亦假。
不起似空華難。便無真諦。
然簡事理。不同真如。
orig::  ^52b24

種子雖依〔至〕此為境故。
commentary::  ^52b42

述曰。第四見相門。
基云。種子依自體分所熏處故。
然見分緣功能差別。
非是緣於自證分體。
測云。熏自證分。有實種子。
相分所攝。非餘三分。
見分恒取此為境故。
淨種淨識相分類故。
雖見不緣。而相分攝。
orig::  ^52b44

諸有漏種〔至〕所攝異熟。
commentary::  ^52c10

述曰。第五三性門。
諸有漏種。從體無記。
從能熏因。或所生現行亦名善等。
無漏不爾。縛解異故。
基問。無漏與識性類別。
不得隨識。名無記。
無漏與識體不同。
應非隨識。名異熟。
若爾何故。論說二門。
一異熟種。二異熟生。
故論解云。隨所依名。
有伏難言。若爾。此等體非無記。
依無記故。應名無記。
故論解云。異性相依。
如眼等識。謂依眼等名眼等識。
然非善等從根無記。
應返質云。無漏依識名異熟。
亦今從識名無記。
識依於眼名眼識。
亦應從眼名無記。
此既不爾。彼云何然。
orig::  ^52c12

此中有義〔至〕因果不亂。
commentary::  ^52c32

述曰。第六本始門。
有三家釋。此初月藏釋也。
亦名護月〔十釋之中。
無此師釋。欲顯義別護法引述〕初立宗云。
皆本性有會教熏習。
但可增長。引證有三。
初引有漏無漏通教。
從前如次。無盡意經〔基云。
共信之教。婆沙亦引故〕。
阿毗達摩經。瑜伽論等立五種姓。
第二別引無漏本有。
即瑜伽論第三。准理證有漏種。
後結成云。但有一物生異不亂。
若有新熏。便多種子。
後果生時從何種起。
相似種子有生不生。
或皆能生。因果雜亂。
然本性住習所成者。
增不增長有差別故。
orig::  ^52c34

有義〔至〕非己有體。
commentary::  ^53a6

述曰。勝軍祖師難陀義也。
立宗種子皆熏故生。
會教本有無始熏故。
以名定體名習氣故。
如胡麻中所有香氣華熏故生。
謂西方法。光以香華。
和於苣勝。聚之一處。
合使極爛。後以壓油。
塗身香色。教證有三。
初有偏證。謂多界經。
攝大乘論。二三熏習。
次無漏證。攝大乘對法論等。
又瑜伽云。出世間法。
從真如所緣緣種子。
難陀釋云。佛證真如說正法故。
聞熏習生。生初無漏〔若護法釋。
如瑜伽記。緣真如境智之種子〕。
後會違教。瑜伽二文。
一分立者。鈍利別故。
orig::  ^53a8

有義〔至〕習所成種。
commentary::  ^53a26

述曰。護法正宗。於中有三。
立宗。破執。結成故。
此初也。
orig::  ^53a28

若唯本有〔至〕理教相違。
commentary::  ^53a32

述曰。第二破執中有二。
此破月藏。阿毗達磨經頌。
意者。基云。初句能藏。
次句所藏〔非也。二句各具能所藏故〕。
測云。初句以識為因。
諸法為果。次句翻此〔此好應知〕。
寧知彼頌說因緣義。
攝大乘釋。為因緣故。
由炷生焰。如種生現。
由焰燒炷。如現重。
第二蘆束。喻依持用。
非但因緣。亦依持故。
唯依此二者。種及能熏。
以相生故。雖種生種亦為因緣。
約唯體有種現二故。
若彼救云。所引教意熏令增長。
故說因緣。善惡業現令果種增。
善惡應與無記因緣。
orig::  ^53a34

若唯始起〔至〕不善等種。
commentary::  ^53b4

述曰。此下破難陀中有五。
一難本宗故。二破異論故。
三申正義故。四釋相違故。
五總結故。此初也。
量云。汝初無漏。應不得生。
無因緣故。如兔角等。
救云。此因隨一不成。
世第一法所熏有漏為因緣故。
故轉破云。有漏不應為無漏種。
以相違故。測量云。
有漏不能生異熟類。
漏無漏中隨一攝故。
猶如無漏。若許無漏生有漏者。
便有二失。一佛生有漏失。
二善生不善失。基云。
外曰不然。以勝劣故。
劣可為勝。非劣曰故。
若爾。不善應為善因。
又若相違得為因者。
善等應為不善等種。
普理微也。量云。初無漏心應無漏種。
為因緣生體是有為。
無漏攝故。如後無漏證相違決定。
云初生無漏非無漏種。
生有漏無漏。隨一初生攝故。
如解脫分善。
orig::  ^53b6

分別論者〔至〕故名本淨。
commentary::  ^53b36

述曰。第二遮破異論。
基云。諸邪分別。皆名毗婆闍婆提。
此云分別論者。即大眾一說出世鷄胤四部〔宗輪論云。
此四計同分別論者。
心性本淨〕。測云。婆沙二十七。
分別論者。心之染淨。
如銅器等。垢淨位也。
既無淨熏。而有因生。
故今論主兼引遮破。
證云。不正皆名分別。
似無別主。然論破云。
汝論說故別有執人。
破即心淨中有四失。
一相違即體失。相染性淨。
同變即常。二三性雜亂失。
同性淨故。言如惡心等。
性非無漏者。彼非無漏。
先已成故。諸心性非無漏因。
三漏無漏同失。相違同故。
四凡聖異失。彼宗許有無漏種子。
何須現行性淨為因。
測云。彼宗二因。一本性因。
即無漏種。二擊發因。
即心本性。證云。彼三性心由現有染。
雖非無漏。本性淨故。
所熏成種即成無漏。
此種通生有漏無漏。
初生無漏以此為因。
樞要云。大眾部等。
不立種子。今破大乘異師之義。
或大眾部有當生義。
名為種子。不同經部別有種子。
或不相應隨眠名種。
釋經二義。一法性心。
如勝鬘經。二依他心。
如瑜伽故。
orig::  ^53b38

由應信〔至〕類此應知。
commentary::  ^53c34

述曰。第三申正義也。
測云。發心已後用增非體。
初起無漏。用此為因。
後起無漏。以何種生。
護法正宗。新舊共生。
勢力等故。若爾。如何彼破他言。
不見二種生一。可同依一識。
和合似一。如一麥子眾多極微共生。
可不同別依。
orig::  ^53c36

諸教中〔至〕亦定非理。
commentary::  ^54a2

述曰。第四釋相違教。
文顯可知。言令漸增盛者。
古有二義。轉齊故。
轉滅。如法苑釋。熟中取捨如本母釋。
言感勝異熟者。薩婆多言。
但感別報。如俱舍二十三。
正理六十一等。唯感色界五蘊滿果。
若大乘宗。測皆感引滿。
然非異熟。如無性釋。
此非異熟因。能對治彼故。
即增上果假名異熟。
由此資粮。熏餘有漏滿業。
令感異熟故。範云。
通感總報。如六十七。
雖復自性猒背後有。
然能隨順後有身語意妙行。
是故亦是集諦所攝。
言有寄顯勝增上者。
有謂有處。即攝論也。
彼第三云。此聞熏習。
是出世間。最淨法界等流性故。
既是世間。而是出世心種子性。
無性釋云。是無漏心資粮性故。
解云。有漏聞熏名增上緣。
將法爾種寄聞熏習。
此聞熏習為因緣體。
orig::  ^54a4

然諸聖教〔至〕始起二類。
commentary::  ^54a36

述曰。第五總結。
orig::  ^54a38

然種子義〔至〕能生用故。
commentary::  ^54a40

述曰。第七六義門。
彌勒瑜伽論。立七義。
無著攝論。略六義。
開合雖異。義猶相符。
且述攝論言有六種。
此初一相。瑜伽第五。
七義之中。初無常也。
此遮外道自性我等。
常法為因。化地部等。
緣起無為。
orig::  ^54a42

二果俱有〔至〕與果俱有。
commentary::  ^54b2

述曰。此第二相。攝七義中。
第二一分與他性因。
及彼第三已生未滅。
測云。種現同時名俱現。
必依一身名和合。
故遮過未及他身也。
基云。現者顯現現在現有三義名現。
由此無性人第七識不名種子。
果不顯現故。顯現簡第七。
現在簡前後。現有簡假法。
體是實有。成種子故。
簡第七者。末那應具此六義故。
謂剎那滅。乃至引自果故。
既與所熏果有非顯現果。
闕果俱義。今謂不爾。
論第三義。已簡轉識。
界地易脫。亦非恒故。
不簡本識種所依故。
不生現時。仍名種子。
末那闕恒。應名種子。
此難不爾。容果俱故。
說具六義。非說念念皆具六故。
有說。前種生後念現。
彼如何解此聖教義。
基。如上座部。心有二時。
前滅後生。同在現在。
然有二趣並成之妨。
言前後相違必不俱有者。
測云。若許種子生同時種。
彼能生種。亦必有因。
是有為故。如所生種。
如是展轉。一念無窮〔既不得俱。
前與後違〕。若爾。如何法爾同念生新熏種。
基疏二說。一云。此不同時。
前念法爾及現在現為因緣生一新熏種。
一云。本有望新不為因緣。
現行能熏為因緣故。
既因與果俱有者。
生現行也。有不俱者。
生後種也。頓有生現引種用故。
既生二果。望現名種。
如無性論不生種果。
名為種類。生現行時名為種子〔如必對可其立種名〕。
orig::  ^54b4

三恒隨轉〔至〕自類相生。
commentary::  ^54c4

述曰。攝七義中第三分。
亦與後念自性為因。
至究竟位者。且染法種。
至見道等對治生位。
餘有漏法至涅槃。
佛種乃至窮未來等〔世親無性且說顯相〕。
實亦應簡本識現行。
亦有界地轉易義故。
然種所依且不簡也。
成唯識論學記卷上末
 ^54c6
