
pin:: 大方廣佛新華嚴經合論卷第六十三
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十地品第二十六之十一
orig:: 
【經】佛子！菩薩住此第八地，以大方便善巧智所起無功用覺慧，
觀一切智智所行境。
所謂：觀世間成，觀世間壞；由此業集故成，
由此業盡故壞；幾時成？
幾時壞？幾時成住？
幾時壞住？皆如實知。
又知地界小相、大相、無量相、差別相，知水、
火、風界小相、大相、無量相、差別相，知微塵細相、
差別相、無量差別相。
隨何世界中所有微塵聚及微塵差別相，
皆如實知；隨何世界中所有地、水、火、風界各若干微塵，
所有寶物若干微塵，眾生身若干微塵，
國土身若干微塵，皆如實知。
知眾生大身、小身各若干微塵成，知地獄身、
畜生身、餓鬼身、阿脩羅身、天身、人身各若干微塵成，得如是知微塵差別智。
又知欲界、色界、無色界成，知欲界、色界、
無色界壞，知欲界、色界、無色界小相、大相、
無量相、差別相，得如是觀三界差別智。
佛子！此菩薩復起智明教化眾生。
所謂：善知眾生身差別，善分別眾生身，
善觀察所生處，隨其所應而為現身教化成熟。
此菩薩於一三千大千世界，隨眾生身信解差別，
以智光明普現受生；如是，若二、若三，乃至百千，
乃至不可說三千大千世界，隨眾生身信解差別，普於其中示現受生。
此菩薩成就如是智慧故，於一佛剎，其身不動；
乃至不可說佛剎眾會之中，悉現其身。
佛子！此菩薩隨諸眾生身心信解種種差別，於彼佛國眾會之中而現其身。
所謂：於沙門眾中示沙門形，婆羅門眾中示婆羅門形，
剎利眾中示剎利形；如是，毗舍眾、首陀眾、
居士眾、四天王眾、三十三天眾、夜摩天眾、
兜率陀天眾、化樂天眾、他化自在天眾、
魔眾、梵眾，乃至阿迦尼吒天眾中，各隨其類而為現形。
又，應以聲聞身得度者，現聲聞形；應以辟支佛身得度者，
現辟支佛形；應以菩薩身得度者，現菩薩形；
應以如來身得度者，現如來形。
佛子！菩薩如是於一切不可說佛國土中，
隨諸眾生信樂差別，如是如是而為現身。
佛子！此菩薩遠離一切身想分別，住於平等。
此菩薩知眾生身、國土身、業報身、聲聞身、
獨覺身、菩薩身、如來身、智身、法身、虗空身。
此菩薩知諸眾生心之所樂，能以眾生身作自身，
亦作國土身、業報身，乃至虗空身；又知眾生心之所樂，
能以國土身作自身，亦作眾生身、業報身，
乃至虗空身；又知諸眾生心之所樂，能以業報身作自身，
亦作眾生身、國土身，乃至虗空身；又知眾生心之所樂，
能以自身作眾生身、國土身，乃至虗空身。
隨諸眾生所樂不同，則於此身現如是形。
此菩薩知眾生集業身、報身、煩惱身、色身、
無色身，又知國土身小相、大相、無量相、
染相、淨相、廣相、倒住相、正住相、普入相、
方網差別相，知業報身假名差別，知聲聞身、
獨覺身、菩薩身假名差別，知如來身有菩提身、
願身、化身、力持身、相好莊嚴身、威勢身、
意生身、福德身、法身、智身，知智身善思量相、
如實決擇相、果行所攝相、世間出世間差別相、
三乘差別相、共相、不共相、出離相、非出離相、
學相、無學相，知法身平等相、不壞相、隨時隨俗假名差別相、
眾生非眾生法差別相、佛法聖僧法差別相，
知虗空身無量相、周徧相、無形相、無異相、
無邊相、顯現色身相。
commentary::  ^426b6

【論】第六、佛子已下一段，有五十九行。
經明此位菩薩以自智德善知眾法差別、
成壞、同事、攝生、廣大、自在分。
釋義中約分為八段：一、佛子！
菩薩住此第八地已下，至皆如實知，有四行。
經明以善巧智觀世間成壞由何業因分。
二、又知地界小相、大相已下，至差別相，有兩行。
經明地、水、火、風大小差別相分。
三、知微塵細相已下，至知微塵差別智，有七行。
經明知微塵差別相分。
四、又知欲界、色界已下，至觀三界差別智，有兩行半。
經明知三界成壞相分。
五、佛子！此菩薩已下，至悉現其身，有八行半。
經明觀眾生身差別隨應現身分。
六、佛子已下，至而為現身，有十二行。
經明現身同事分。
七、佛子已下，至於此身現如是形，有十行半。
經明此位菩薩住於無心想中現身同別自在分。
八、此菩薩知眾生集已下，至顯現色身相，有十二行半。
經明業報身及相差別分。
經云：觀一切智。智者，是根本智；所行境者，
差別智也，從根本智所行分別故。
觀世間成相者，如世界初成，及四時、人、
天、地獄、畜生、餓鬼等成相，及以壞相，皆由業成，
皆由業壞，皆同類相應，非常總爾。
於不遷不變無時之中，見長壽，見短壽，
生延促，萬類不同，自成他壞，或復同時，
皆隨業然，非真有故。
如是成壞、劫住延促、時分增減，此八地菩薩悉知。
知地界小相大相者，明知小相一塵是也。
大相一塵無體，即廣狹悉等，及如一毛孔中安立廣大世界及小世界，
淨穢差別咸住其中，微細無限重重無礙，
如因陀羅網十方互參，如是悉見。
如水火風界大小之相者，且如此世界，
約俱舍論云：安立器世界，風輪最居下，
其量廣無數，厚十六億由旬。
次上水輪深厚十一億二萬三千四百半由旬，下八由旬水餘結凝成金。
如是金剛際已上積塵成世界。
如楞伽經云：津潤妄想能生內外水界，
堪能妄想能生內外火界，斷截妄想能生內外地界，飄動妄想能生內外風界。
所謂愛生水界，我所堪能生於火界，能所二執能生地界，思想彼此能生風界。
愛心亡水災不及，我能我所亡火災不及，
思想亡風災不及，二禪水災不及，三禪火災不及，四禪風災不及。
為思想絕故，內無出入息外無風災，內無能所外無火災，
內無欲愛外無水災，一如色界四禪次第。
又以增上欲愛故能生火界，即如蓮華寶女地獄。
以愛心取故欲愛增上，便成熱銅柱等苦，以熱燒煿悶絕便死而復更生。
如是一日千生萬死苦無窮極，皆由愛變。
如增上業火成融銅猛火業風等，一如說地獄等經。
如是業壞，此位菩薩悉能如實知見。
經云：隨何世界中所有地水火風界各若干微塵者，
如以積小成其大者，即以隣虗塵透金透銅透#CB05033;隙中，
兔毫羊毛蟣虱草子穬麥皆七七比之，
以成分寸尺肘弓等量知之者，是凡情所知。
如俱舍論所說，及此閻浮提洲地南北東西廣狹之量亦如彼說。
如人畜身，以身長短以積塵之法七七比之，
而知人畜身之塵數者，此是凡情之量見也。
此位菩薩世界國土人畜等身皆智眼見之。
知三界成壞智者，三界所成時乃至大相小相，此位菩薩皆智力知見。
婆羅門眾者，淨種也。
剎利眾者，王種。毗舍眾者，商估種。
首陀眾者，農夫種也。
經云：此菩薩知眾生身者，是業報身也。
國土身者，或以眾生身為國土，如人身於中有八萬四千戶蟲等居是。
已下十身悉能同別自在。
此菩薩知眾生集業身，集何業果增上而報得身悉知之。
煩惱身者，通三界身。
色身者，色界身也。
無色身者，無色界也。
如是等身大小相以智能知。
知如來身有菩提身。
有願身者，以菩提心起願成身故。
化身者，隨眾生所現故。
力持身者，十力所持故。
相好身者，福智萬行所莊嚴故。
威勢身者，示現摧伏諸我慢故。
意生身者，逐眾生情所欲故。
福德身者，具莊嚴故。
法身者，如虗空故。
智身者，知無邊法故。
知智身者，覺自智及他智故。
善思量相者，任智所知無情識故。
如實決擇相者，以根本智起差別智，善決擇義相故。
果行所攝相者，即一乘從根本智果起普賢願行故。
世間出世間差別相者，真俗二智悉現前故。
三乘差別相者，二乘趣寂菩薩生於淨土，或云留惑潤生等事。
共相者，三乘一乘共一無生相。
不其相者，具慈悲無慈悲名不共相。
又共相者，凡聖一體具如來智，不共相有迷悟不同故。
出離相者，三乘是也。
非出離相者，一切凡夫具煩惱者是，一乘非此二事。
有學相者，七地已前菩薩是。
無學相者，八地已後菩薩是。
知法身平等相者，萬法無性故。
不壞相者，如智所報得境界故。
隨時隨假名差別相者，即化身隨樂欲心故。
眾生非眾生差別相者，有情無情差別相故。
佛法聖僧法差別相者，聲聞僧、緣覺僧、
淨土菩薩僧、一乘菩薩僧差別相，佛亦隨類如之。
知虗空身無量相，以法身起智，隨行所感無量色別故。
周徧相，為法身智身周徧，行亦周徧故，其色相亦徧。
無形相、無異相者，悉同體故。
無邊相者，以法身智境非情限故。
顯現色身相者，明色身無體無依，智自在顯現故。
已上如前科文中，有八段經文深隱處解之，
文自具處如文自明，大意明此八地菩薩無功之智所及之用故。
orig::  ^427a12

【經】佛子！菩薩成就如是身智已，得命自在、
心自在、財自在、業自在、生自在、願自在、
解自在、如意自在、智自在、法自在；得此十自在故，
則為不思議智者、無量智者、廣大智者、無能壞智者。
此菩薩如是入已，如是成就已，得畢竟無過失身業、
無過失語業、無過失意業，身、語、意業隨智慧行，
般若波羅蜜增上，大悲為首，方便善巧，
善能分別，善起大願，佛力所護，常勤修習利眾生智，普住無邊差別世界。
佛子！舉要言之，菩薩住此不動地，身、語、
意業諸有所作，皆能積集一切佛法。
commentary::  ^428a44

【論】第七、佛子已下，有十行半經，明此位菩薩於身、
命、財十自在無過失分。
釋義中約分為三段：一、佛子已下，至法自在，
有兩行半經，明此位已成就如上身智，
已得十自在分；二、得此十自在故已下，
至無能壞智者，有一行半經，明得四種智自在分；
三、此菩薩已下，至積集一切佛法，有六行半經，
明此位菩薩以無過失身、口、意業，隨般若波羅蜜，能集一切諸法分。
經云：命自在者，於不生不滅大智體上，
同一切眾生受生死自在故；心自在者，隨無念智所作能辦故。
餘如文自具。
orig::  ^428b14

【經】佛子！菩薩住此地，得善住深心力，一切煩惱不行故；
得善住勝心力，不離於道故；得善住大悲力，
不捨利益眾生故；得善住大慈力，救護一切世間故；
得善住陀羅尼力，不忘於法故；得善住辯才力，
善觀察分別一切法故；得善住神通力，
普往無邊世界故；得善住大願力，不捨一切菩薩所作故；
得善住波羅蜜力，成就一切佛法故；得如來護念力，
一切種、一切智智現前故。
此菩薩得如是智力，能現一切諸所作事，於諸事中無有過咎。
commentary::  ^428b34

【論】第八、佛子！菩薩住此地已下，至於諸事中無有過咎，有九行半。
經明此位菩薩得住十種力分，如經自具。
云一切種一切智智者，一切種者，明加行具修多種智故。
一切智者，是根本智。
或云一切智智者，明從根本智起差別智意，明以根本無功用智作種種多功用智無二故。
智現前故者，明如上自在智現前故。
此菩薩已下，明得無功之智力故，能現一切諸所作事中無有過咎，
以智無能所故。
orig::  ^428c4

【經】佛子！此菩薩智地名為不動地，無能沮壞故；
名為不退轉地，智慧無退故；名為難得地，
一切世間無能測故；名為童真地，離一切過失故；
名為生地，隨樂自在故；名為成地，更無所作故；
名為究竟地，智慧決定故；名為變化地，
隨願成就故；名為力持地，他不能動故；
名為無功用地，先已成就故。
commentary::  ^428c20

【論】第九、佛子已下一段，有六行半經，明不動地隨德用具十種名分。
其地名義，如經自明。
如一切世間無能測故，名童真地，明七地已前有行、
有開發，是世間智。
此八地無功之智現前故，是初童蒙。
入真智故，號曰童真地。
無過失故，名為生地者，明有覺、有觀已，
絕無覺、觀，刺之所傷故，故云生地，以生在無功用智中故。
餘如文自具。
orig::  ^428c32

【經】佛子！菩薩成就如是智慧，入佛境界，
佛功德照，順佛威儀，佛境現前，常為如來之所護念，
梵、釋、四王、金剛力士常隨侍衛，恒不捨離諸大三昧，
能現無量諸身差別，於一一身有大勢力，
報得神通，三昧自在，隨有可化眾生之處示成正覺。
佛子！菩薩如是入大乘會，獲大神通，放大光明，
入無礙法界，知世界差別，示現一切諸大功德，
隨意自在，善能通達前際、後際，普伏一切魔邪之道，
深入如來所行境界，於無量國土修菩薩行，
以能獲得不退轉法，是故說名：住不動地。
commentary::  ^428c46

【論】第十、佛子！菩薩已下一段，有十行半經，
明此位菩薩入佛境界，得佛護念，梵、釋、
四王、力士隨侍，普伏魔道，住不動地分。
於此段中，分為兩段：一、佛子！
菩薩已下，至示成正覺，有五行半經，明此位菩薩入佛境界，
自力所持，感招梵、釋、四王等常隨侍奉分。
二、佛子！菩薩如是入大乘會已下，有五行經，
明入一乘無功用會，獲神通隨意自在分。
常為如來之護念者，明諸佛非不護念一切眾生及攝善根之輩。
其護念有三義：一、護念苦道眾生未發心者；
二、護念已發心者，有學、有開發者；三、護念入無功用菩薩，令得佛自在故。
梵、釋、四王、金剛力士常侍衛，亦有三義：
一、侍衛一切眾生；二、侍衛已發心之者；
三、侍衛已至無功用智及一切諸佛故。
如侍衛有二義：一、大悲覆育侍衛；二、入位菩薩以尊敬彼法侍衛。
如一一身大勢力報得神通者，七地已前是修生報業神通，
未得自在；此地無功之智報業神通，廣大自在。
七地已前報業神通，依禪定願力生；此地報業神通，
無作智生，無修作故。
放大光明者，所作障亡，故放光明。
自應入無礙法界者，諸作已亡故，任智用故，智無有礙。
餘如文自具。
orig::  ^429a16

【經】佛子！菩薩住此不動地已，以三昧力，
常得現見無量諸佛，恒不捨離承事供養。
此菩薩於一一劫、一一世界，見無量百佛、
無量千佛，乃至無量百千億那由他佛，
恭敬尊重，承事供養，一切資生悉以奉施。
於諸佛所，得於如來甚深法藏，受世界差別等無量法明；
若有問難世界差別如是等事，無能屈者。
如是經於無量百劫、無量千劫，乃至無量百千億那由他劫，
所有善根轉增明淨。
譬如真金治作寶冠，置閻浮提主聖王頂上，
一切臣民諸莊嚴具無與等者；此地菩薩所有善根亦復如是，
一切二乘乃至第七地菩薩所有善根無能及者，
以住此地大智光明普滅眾生煩惱黑闇，善能開闡智慧門故。
佛子！譬如千世界主大梵天王，能普運慈心，
普放光明，滿千世界；此地菩薩亦復如是，
能放光明，照百萬佛剎微塵數世界，令諸眾生滅煩惱火而得清涼。
此菩薩，十波羅蜜中，願波羅蜜增上；餘波羅蜜非不修行，但隨力隨分。
是名：略說諸菩薩摩訶薩第八不動地；
若廣說者，經無量劫不可窮盡。
佛子！菩薩摩訶薩住此地，多作大梵天王，
主千世界，最勝自在，善說諸義，能與聲聞、
辟支佛、諸菩薩波羅蜜道；若有問難世界差別，無能退屈。
布施、愛語、利行、同事，如是一切諸所作業，
皆不離念佛，乃至不離念一切種、一切智智。
復作是念：我當於一切眾生中為首、為勝，乃至為一切智智依止者。
此菩薩若以發起大精進力，於一念頃，
得百萬三千大千世界微塵數三昧，乃至示現百萬三千大千世界微塵數菩薩以為眷屬；
若以菩薩殊勝願力自在示現，過於是數，乃至百千億那由他劫不能數知。
爾時，金剛藏菩薩欲重宣其義而說頌曰：
commentary::  ^429b8

【論】第十一、佛子已下一段，有三十二行半。
經明此位菩薩知見廣多，及受職分。
約分為四段：一、佛子已下，至善能開闡智慧門故，有十三行半。
經明此位菩薩見佛廣多，及舉真金治作寶莊嚴喻分。
二、佛子已下，至不可窮盡，有六行半。
經明此位菩薩普放光明，及所行之行願波羅蜜增上分。
三、佛子已下，至一切智智依止者，可有七行。
經明此位菩薩受職，及行諸波羅蜜四攝、四無量不離三寶分。
四、此菩薩已下，至而說頌曰，有五行半。
經明此位菩薩以無功用智起精進力所得三昧，及願力所示現菩薩眷屬廣多分。
orig::  ^429c16

【經】
　　七地修治方便慧，善集助道大願力，
　　復得人尊所攝持，為求勝智登八地。
　　功德成就恒慈愍，智慧廣大等虗空，
　　聞法能生決定力，是則寂滅無生忍。
　　知法無生無起相，無成無壞無盡轉，
　　離有平等絕分別，超諸心行如空住。
　　成就是忍超戲論，甚深不動恒寂滅。
　　一切世間無能知，心相取著悉皆離，
　　住於此地不分別，譬如比丘入滅定。
　　如夢渡河覺則無，如生梵天絕下欲。
　　以本願力蒙勸導，歎其忍勝與灌頂。
　　語言我等眾佛法，汝今未獲當勤進。
　　汝雖已滅煩惱火，世間惑#CB08504;猶熾然，
　　當念本願度眾生，悉使修因趣解脫。
　　法性真常離心念，二乘於此亦能得。
　　不以此故為世尊，但以甚深無礙智，
　　如是人天所應供，與此智慧令觀察。
　　無邊佛法悉得成，一念超過曩眾行。
　　菩薩住茲妙智地，則獲廣大神通力，
　　一念分身徧十方，如船入海因風濟。
　　心無功用任智力，悉知國土成壞住，
　　諸界種種各殊異，小大無量皆能了，
　　三千世界四大種，六趣眾生身各別，
　　及以眾寶微塵數，以智觀察悉無餘。
　　菩薩能知一切身，為化眾生同彼形，
　　國土無量種種別，悉為現形無不徧，
　　譬如日月住虗空，一切水中皆現影，
　　住於法界無所動，隨心現影亦復然。
　　隨其心樂各不同，一切眾中皆現身。
　　聲聞獨覺與菩薩，及以佛身靡不現。
　　眾生國土業報身，種種聖人智法身，
　　虗空身相皆平等，普為眾生而示作。
　　十種聖智普觀察，復順慈悲作眾業，
　　所有佛法皆成就，持戒不動如須彌，
　　十力成就不動搖，一切魔眾無能轉，
　　諸佛護念天王禮，密跡金剛恒侍衛，
　　此地功德無邊際，千萬億劫說不盡，
　　復以供佛善益明，如王頂上莊嚴具。
　　菩薩住此第八地，多作梵王千界主，
　　演說三乘無有窮，慈光普照除眾惑。
　　一念所獲諸三昧，百萬世界微塵等，
　　諸所作事悉亦然，願力示現復過是。
　　菩薩第八不動地，我為汝等已略說，
　　若欲次第廣分別，經於億劫不能盡。
commentary::  ^429c38

【論】第十二、七地修治方便慧已下，至經於億劫不能盡，
有四十四行頌，明重頌前法，如文自具。 ^430b30

第九、善慧地。將釋此地五門如前。
一、釋地名目者，此地何故名為善慧？
為此第九地行同十住中第九法王子住，
每與五位中第九位並同法師位，善知眾法，故名善慧地。
二、明此地修何行門者，此修力波羅蜜為主，餘九為伴。
三、明善財表法者，善財於閻浮提有一園林，
名嵐毗尼，見有神名妙德圓滿。
此閻淨提者，是此洲林名，此洲因林而得名故，
以明此位智慧設教如林，廣多覆蔭故。
又言其中有園林者，明智慧重重無盡，故名嵐毗尼。
或曰流彌尼，尼者，女音；流彌者，樂勝圓光也。
明此善慧地智慧法樂無垢圓光，明以善慧圓光破煩惱，令得樂故。
神名妙德圓滿，明法師位妙慧圓滿故。
住寶樹，莊嚴樓閣。
寶樹者，是法師之行也；樓閣者，明智慧高遠重重，迥照無礙故。
明以眾行莊嚴智慧，善說諸教，令眾生信伏故，是法師解行具足也。
四、明此於三界得何解脫者，得智慧圓滿解脫。
五、隨文釋義。二義如前。
一、長科經意者，於此善慧地，長科為七段：
orig::  ^430b34

【經】
　　說此菩薩八地時，如來現大神通力，
　　震動十方諸國土，無量億數難思議，
　　一切知見無上尊，其身普放大光明，
　　照耀彼諸無量土，悉使眾生獲安樂。
　　菩薩無量百千億，俱時踊在虗空住，
　　以過諸天上妙供，供養說中最勝者。
　　大自在王自在天，悉共同心喜無量，
　　各以種種眾供具，供養甚深功德海。
　　復有天女千萬億，身心歡喜悉充徧，
　　各奏樂音無量種，供養人中大導師。
　　是時眾樂同時奏，百千萬億無量別，
　　悉以善逝威神力，演出妙音而讚歎。
　　寂靜調柔無垢害，隨所入地善修習。
　　心如虗空詣十方，廣說佛道悟羣生。
　　天上人間一切處，悉現無等妙莊嚴。
　　以從如來功德生，令其見者樂佛智。
　　不離一剎詣眾士，如月普現照世間。
　　音聲心念悉皆滅，譬猶谷響無不應。
　　若有眾生心下劣，為彼演說聲聞行，
　　若心明利樂辟支，則為彼說中乘道。
　　若有慈悲樂饒益，為說菩薩所行事。
　　若有最勝智慧心，則示如來無上法。
　　譬如幻師作眾事，種種形相皆非實，
　　菩薩智幻亦如是，雖現一切離有無，
　　如是美音千萬種，歌讚佛已默然住。
　　解脫月言今眾淨，願說九地所行道。
commentary::  ^430c22

【論】第一、說此菩薩八地時已下，有二十六行頌，
明聞前地之法，大眾興供稱歎，及請說第九地法門分。
第二、隨文釋義者，於此頌中，復分兩段：
一、二十五行頌，是聞前地，大眾歡喜，興供歎法分；
二、末後一行頌，是請後地分。
此兩段頌，於中文義，如頌自明。
orig::  ^431a26

【經】爾時，金剛藏菩薩告解脫月菩薩言：佛子！
菩薩摩訶薩以如是無量智思量觀察，
欲更求轉勝寂滅解脫，復修習如來智慧，
入如來祕密法，觀察不思議大智性，淨諸陀羅尼三昧門，
具廣大神通，入差別世界，修力、無畏、不共法，
隨諸佛轉法輪，不捨大悲本願力，得入菩薩第九善慧地。
佛子！菩薩摩訶薩住此善慧地，如實知善、
不善、無記法行，有漏、無漏法行，世間、出世間法行，
思議、不思議法行，定、不定法行，聲聞、獨覺法行，
菩薩行法行，如來地法行，有為法行，無為法行。
此菩薩以如是智慧，如實知眾生心稠林、
煩惱稠林、業稠林、根稠林、解稠林、性稠林、
樂欲稠林、隨眠稠林、受生稠林、習氣相續稠林、三聚差別稠林。
此菩薩如實知眾生心種種相，所謂：雜起相、
速轉相、壞不壞相、無形質相、無邊際相、
清淨相、垢無垢相、縛不縛相、幻所作相、
隨諸趣生相；如是，百、千、萬、億，乃至無量，皆如實知。
又知諸煩惱種種相，所謂：久遠隨行相、
無邊引起相、俱生不捨相、眠起一義相、
與心相應不相應相、隨趣受生而住相、
三界差別相、愛見癡慢如箭深入過患相、
三業因緣不絕相，略說乃至八萬四千皆如實知。
又知諸業種種相，所謂善不善無記相、
有表示無表示相、與心同生不離相、因自性剎那壞而次第集果不失相、
有報無報相、受黑黑等眾報相、如田無量相、
凡聖差別相、現受生受後受相、乘非乘定不定相，略說乃至八萬四千皆如實知。
又知諸根耎中勝相、先際後際差別無差別相、
上中下相、煩惱俱生不相離相、乘非乘定不定相、
淳熟調柔相、隨根網輕轉壞相、增上無能壞相、
退不退差別相、遠隨共生不同相，略說乃至八萬四千皆如實知。
又知諸解耎中上、諸性耎中上、樂欲耎中上，皆略說乃至八萬四千。
又知諸隨眠種種相，所謂與染心共生相、
與心不共生相、心相應不相應差別相、
久遠隨行相、無始不拔相、與一切禪定解脫三昧三摩鉢底神通相違相、
三界相續受生繫縛相、令無邊心相續現起相、
開諸處門相、堅實難治相、地處成就不成就相、唯以聖道拔出相。
又知受生種種相，所謂隨業受生相、六趣差別相、
有色無色差別相、有想無想差別相、業為田愛水潤無明闇覆識為種子生後有芽相、
名色俱生不相離相、癡愛希求續有相、
欲受欲生無始樂著相、妄謂出三界貪求相。
又知習氣種種相，所謂：行不行差別相、
隨趣熏習相、隨眾生行熏習相、隨業煩惱熏習相、
善不善無記熏習相、隨入後有熏習相、
次第熏習相、不斷煩惱遠行不捨熏習相、
貫非實熏習相、見聞親近聲聞獨覺菩薩如來熏習相。
又知眾生正定、邪定、不定相，所謂：正見正定相、
邪見邪定相、二俱不定相、五逆邪定相、
五根正定相、二俱不定相、八邪邪定相、
正性正定相、更不作二俱離不定相、深著邪法邪定相、
習行聖道正定相、二俱捨不定相。
佛子！菩薩隨順如是智慧，名住善慧地；
住此地已，了知眾生諸行差別，教化調伏，令得解脫。
佛子！此菩薩善能演說聲聞乘法、獨覺乘法、
菩薩乘法、如來地法；一切行處智隨行故，
能隨眾生根、性、欲、解、所行有異、諸趣差別，
亦隨受生、煩惱、眠、縛、諸業習氣而為說法，
令生信解，增益智慧，各於其乘而得解脫。
commentary::  ^431a38

【論】第二段，有六十一行半。
經明修入九地向，正住九地心，知諸法差別分。
隨文釋義中，分為十四段：一、爾時已下，
至第九善慧地，有六行半。
經是趣入第九地向分。
二、佛子已下，至無為法行，有四行。
經明住第九地，知一切眾生十種所行法分。
三、此菩薩已下，至差別稠林，可三行。
經明此位菩薩知一切眾生十一種稠林分。
四、此菩薩如實知已下，至皆如實知，有四行。
經明此位菩薩通達十種相差別分。
五、又知諸煩惱已下，至八萬四千，皆如實知，有四行半。
經明此位菩薩如實知八萬四千煩惱相分。
六、又知諸業已下，至八萬四千，皆如實知，可五行。
經明此位菩薩知業種種相，乃至八萬四千分。
七、又知諸根已下，至乃至八萬四千，皆如實知，有四行半。
經明此位菩薩知諸根差別相分。
八、又知諸解，有一行半。
經明此位菩薩知諸解差別，乃至八萬四千分。
九、又知諸隨眠已下，至唯以聖道拔出相，可六行。
經明此位菩薩知隨眠種種相分。
十、又知受生種種相已下，至妄謂出三界貪求相，可五行。
經明此位菩薩知受生種種相分。
十一、又知習氣種種相已下，至如來熏習相，可五行。
經明此位菩薩知習氣種種相分。
十二、又知眾生正定已下，至二俱捨不定相，可四行半。
經明此位菩薩知定邪正分。
十三、佛子已下，至令得解脫，有兩行。
經明都結已下十二段，知差別諸法分。
十四、佛子！此菩薩已下，至而得解脫，有四行半。
經明以四乘法隨根獲益分。
又從初第一段，六行半經。
經云：以如是無量智慧思量觀察，欲更求轉勝寂滅解脫者，
明第八地入理智無功，趣入昇進如來佛果、
十力、四無畏，大用寂滅無功用故。
復修習如來智慧者，明修八、九地於佛功用未自在故。
入如來祕密法者，過思量修習所知而不作念，普應萬有無休息故。
觀察不思議大智性者，是根本普光明大智也。
性者，明智體也。性無依住，對根物而成大用故。
淨諸陀羅尼三昧門者，以無依住智普應物而成大用，是正受總持義故。
具大神通者，智隨根應，名之為神；不往而體徧十方，名之為通。
又智無住，名之為神；與自他而齊知見，名之為通。
又智性具大功而無形，名之為神；無自性而具眾知，名之為通。
又具知見而無生死，名之為神；等法界而同一多，名之為通。
已下如文自明。已上是修第九地。
向第二段，可四行。
經住第九地分中，經云：佛子！
菩薩摩訶薩住此善慧地，如實知善、不善、
無記法行者，明此位為大法師，善知一切眾生心之所行，
若善、若不善，及不作善、不作不善，名無記，皆悉知之。
如不善有四種自性相應，引發勝義。
善有十三種自性相屬，隨逐發起第一義生，
得方便現前，供養、饒益、引攝、對治、靜、等流、寂靜。
無記有二：如八種識中，眼、耳等五識無覆無記，
第六、意識有覆有記，第七、執識有覆有記，第八種子名為藏識無覆無記。
但與執識成有漏善惡種子，作來世生因故，如器盛物種子故。
又有四種無記：威儀、工巧、變化、異熟。
如世人有威儀、無威儀及工巧，皆忘失正念。
如學世間，變化亦爾，與正念不相應。
如今世造業，成來世異熟，身與死相應，一念不覺受生。
又四種無記自性相應，引發勝義，此四無記是出世道。
如是等行法，此位菩薩悉知。
有漏、無漏法行者，三界法是有漏，出三界法是無漏，
三乘出三界法是無漏：一、佛乘普光明智是無漏。
二、世間、出世間法行者，三乘是出世間法行，
凡夫是世間法行，一乘是非世間非出世間，能隨世間具普賢行法故。
思議、不思議法者，一切三界是思議法。
又三乘出世皆是思議，皆有所得故；一乘智境是不思議，
無所得故，是寂用無邊大自在故。
定、不定法者，色界四禪、無色界四禪，是定法、
是不定法，非真定故，有生滅故。
三乘出世寂滅定，是定法是不定法，皆有取捨法故。
一乘法界禪，是定法是不定法，是寂用自在故。
一切凡夫法是不定法，一切諸佛法是定法故。
一切凡聖皆無定法，性無依止故。
聲聞獨覺法者，厭苦集修滅道，了緣生入無生性，捨離悲智超世緣縛故。
菩薩行法行者，行六波羅蜜留惑及生淨土法行。
如來地法行者，普光明智是，而與一切眾生及三乘一乘而作地故。
有為法行者，三界人天及三乘修生無漏，
總屬有為行故，淨穢心在故。
無為法行者，唯如來智地故。
已上一段四行經明知十種法行分竟。
三、此菩薩知一切眾生十種稠林分中，
經云：此菩薩以如是智慧如實知眾生心稠林者，
總舉煩惱廣多如稠林，皆由心起無心即諸行稠林，滅大智如林能普覆護一切眾生故。
煩惱稠林者，迷法界自性緣生成等虗空界世界微塵數一切煩惱稠林，
明煩惱廣多翳障如稠林，一達智境便為萬行功德稠林故。
業根解種性樂欲並可知。
隨眠稠林者，有七：一欲受、二瞋、三有恚、
四愛、五慢、六無明、七見疑。
是見道疑此七種常相迷覆號曰隨眠，能迷無邊心境障菩提智故號稠林。
受生稠林者，一剎那際八百生滅同時而起。
習氣稠林者，如經安立十住、十行、十迴向、
十地，皆為地前一分生如來智慧家生，
頓斷三界麤惑，地上漸治習氣。
如初地明觀世法，二地以戒波羅蜜以治欲界惑習，
三地修四禪八定治上二界惑習，四地生如來家，
五地修世間眾技之門，六地出纏智慧已滿，
七地入利生之方便，八地智無功現前，
九地行成任運，十地功圓佛用，皆是治習氣方便。
三聚差別稠林者，從三不善根中約有十六種稠林名，廣乃八萬四千及無盡。
十六種者，三不善根、三毒、三株杌、三垢、
三燒害、三箭、三惡行、三遺、三縛、三所有、
三熱、三惱、三諍、三熾然、三稠林、三拘礙，
總以貪瞋癡為體，作種種煩惱名。
已上三行，經明稠林煩惱分四。
此菩薩如實知眾生心種種相者，都言之也。
所謂雜起相者，心所緣雜境界。
速轉相者，生滅無常剎那不住。
壞不壞相者，世間無常是名心取為壞相，
世間相無成即無有壞，真假同此，即世間出世間平等相。
無形質相者，如心念空作空無相見。
無邊際相者，作無邊際念想。
清淨相者，如是染淨縛不縛悉如實知，乃至無量皆如實知。
如十二緣中自愛取有已下為壞。
已上明此位菩薩如實知種種心想相，以智能知。
大方廣佛新華嚴經合論卷第六十三
w:: 音切
note:: 曩 ^431c48

〔奴朗切。〕吒
〔竹加切。〕歎
〔他幹切。〕續
〔似足切。〕煿
〔補各切。〕隙
〔豈逆切。〕蟣 ^433b26

〔居豈切。〕穬
〔古猛切。〕肘
〔真友切。〕估
〔古音。〕嵐
〔盧含切。〕株
〔朱音。〕杌
〔五骨切。〕迃 ^433b28

〔于於二音。〕鎣
〔余傾切。〕
 ^433b30
