
pin:: 金光明經文句新記卷第二
author:: 永嘉沙門釋　從義　撰
釋序品之餘 ^386a9

次明今意。文為二：初正明。
又為二：初約理內三種三諦正釋。
文為三：初正釋。皆言若取者，凡若取之言，
即不定之辭，明其意通耳。
三俗三真三中者，此文總略，說者多端，今試舉之。
相傳云：慈雲約三部消之。
吳山記以通別圓三教為三種三諦，真俗如常。
三種中道者，謂通含真中，別但中，圓不但中。
孤山記以金光明三字為三種三諦，純約圓融教理而說。
謂若取著能詮文字為經，則金光明但是世俗文字，故云三種俗諦。
若取著所詮理體為經，則金光明離於言說，故云三種真諦。
若不偏著二邊，知文字即解脫，則金光明是中道，故云三種中道。
〔霅川破云：儻女義譯金光明最勝王經，莫是六種三諦乎云云。〕
四明記云：三俗三真即前三教，三種中道即圓接通別及圓當教。
〔霅川破云：初似七二，後如五三云云。〕
霅川章門云：三種真俗即通別圓三教，三種中道即圓接通別及圓當教。
仍示攝法云：三種三諦攝五種三諦。
今謂淨名玄云：二諦有二種：一者理外，二者理內。
初理外者，若不約佛性明二諦者，即理外二諦也。
若約佛性明二諦者，即理內二諦也。
理外有二：一不即生減二諦也，二相即無生二諦也。
理內亦二：一不即無量二諦也，二相即無作二諦也。
更就理內復有三種：一約中道合真明二諦，
二約真諦合俗明二諦，三約不思議明二諦。
初約中道合真明二諦者，猶是通教之二諦也。
非但通於二乘，亦乃通於別圓。
何則？以大經云：佛性即是第一義諦，智者見空及與不空，
不空是中道，空即是真。
故知中道合真為第一義諦也。
次約真諦合俗為二諦者，即大經云：我與彌勒共說諦，五百聲聞謂說真諦。
此即別教之二諦也。
三約不思議明二諦者，前明理內二種二諦不二而二，是不思議圓教之二諦也。
次去取者，若理外二諦，非但世諦非此經體，真諦亦非也。
若理內二諦，三種世諦亦非經體，三種真諦即是法性實相正體。
問：只應取圓教不思議真諦為體，何得取理內通別真諦為體？
答：若法華正直捨方便，可得但用圓教一真諦為體，
此經猶帶通別二種方便，故理內三種真諦皆得為體，但有傍正不思議真諦為異耳。
理內二諦既分三種，開二為三豈不然乎？
彼明經既約理內三種二諦簡俗取真，今明經王豈不得論三種三諦簡示是非？
況諸經王乃是敘體，故知王體名異理同。
況復今經與淨名經俱屬方等，故知今文三俗三真三中例淨名玄，
即是理內三種三諦耳。
故玄義判教云：四教明義則通教攝，通教之中即得帶別明圓也。
文理合者，真俗相即也。
合者即也，例如緣了與性一合也。
然通別二種謂之文理合者，例如釋籤云：
以附論偈且與即名，其實未即也。 ^386a11

若說餘諦下，次簡示者，餘諦即是三俗三真也。
是經非王者，例如三種世諦不得為體也。
中道是經是王者，例如三種真諦是法性實相之體也。
若例淨名，亦應更云此經猶帶通別二種方便，故理內三種中道皆得為王也。
傍正之義可不然哉？
四、明以圓接通別及圓，當教消三種中道。
又謂大師就圓釋體判教屬通，義當圓教入通中道，
以為此經法性王體，乃至云名總三王、
教判四王等，豈非謬說之甚乎？ ^386c12

於九種下。三、釋疑者。
或有疑云：三俗三真若但是經而非王者，何須明之？
故茲釋云：夫王者以統王為義，三種中道之王於三種真俗之經自在文中，
仍約能所合說，故云九種耳。
問：上下之文皆約四教，今文何故不說三藏？
答：理外之言既兼藏通，何獨三藏？
然通教是大乘初門，通於別圓，中道合真仍屬理內。
若三藏教既是拙度，故法華前顯露未論中道統王、
三藏小乘，是故不說耳。
若一音異解，則以四教分別，故釋如是等不遺三藏也。 ^386c28

但經王下，次明隨緣設教不同。
然向所明三種三諦既是約教，今明一代豈非約部？
教部若明王體自顯，故與真諦分割不同。
於中為三：初正明但經王是一者，約教雖分三種中道傍正之殊，
克論理體則無差別，故但是一。
理雖是一，隨緣立號又復不同，故華嚴等所稱各異。
般若能生三世諸佛，故云佛母。
法華解髻與珠，譬開權顯實。
涅槃謂之諸佛所師，所謂法也。
皆是法性異名者，此取顯實是同，所以法華與今無別。
故釋籤云共位菩薩中有利根者能見不空，即指不空為今經體。
若約部說猶帶方便，是故不可濫同法華。
故淨名玄云若法華正直捨方便，可得但用圓教一真諦為體。
此經猶帶通別二種方便，理內三種真諦皆得為體。
淨名既爾，今豈不然？
故上文云三種中道是經是王，即此意也。
若妙玄中復取五種真諦及五種中道為法華體者，
此就開顯妙境之中，復以權實相對簡之耳。
故與淨名玄云法華正直捨方便，但用圓教一真諦廢權之義不同也。 ^386c46

次舉譬中云諸姓等者，三皇五帝之姓也。
應運者，應天五行相生之運也。
迭者，更也。興者，起也。
太昊伏義氏，風姓，木德王，始有甲曆五運，
象日月之明，謂之太昊，授龍圖之瑞，以龍紀官也。
炎帝神農氏，姜姓，火德王，以火紀官。
黃帝有熊氏，公孫姓，子青陽立，是為少異。
少昊金天氏，名摯，字青陽，金德王，有鳳凰之瑞，以鳥紀官。
顓頊高陽氏，水德王。
帝嚳高辛氏，帝堯陶唐氏，名放勛，姓伊祁，火德王。
帝舜有虞氏，姓姚，名重華，土德王。
隨時霸立者，譬隨緣立名不同也。
統王是一者，譬通為諸經作體，明經王是一也。 ^387a32

法性亦爾下。三、合法者，王體名字有興有廢，
皆隨機緣之所宜樂，是故此經法性為王，
亦如大品、法華、佛母、寶所之興，而餘名廢息也。
然此但合隨時覇立，名字不同而統王是一，則可知矣。 ^387b4

次若作下，總結。既約三種三諦，復明一代統攝，
是故上不違佛經王之旨，下不增長眾生我慢。
以華嚴等諸大乘經明法身等與今法性名異體同，
皆是王體，則非偏說，不令無智之於諸經起慢故也。 ^387b12

微妙下，第三、釋敘宗。
文為二：初、釋微妙。
又為二：初、敘他解；次、明今意。
因中性德深者，徹三諦之源也。
若非佛眼莫能視之，故云難見也。
不縱不橫者，即一而三，三非別體，故不橫也。
即三而一，非前非後，故不縱也。
因果皆然。 ^387b20

次釋四方四佛護持，文為二：初約教義釋，
又為二：初正釋。言護持者，亦護念也，故下文云十方諸佛常念是經。
此一句下，次簡示傍正。 ^387b30

次約觀心釋，文為三：初約四諦釋。
眼智明覺者，苦法忍為眼，苦法智為智，
苦比忍為明，苦比智為覺，餘三諦亦爾。
是故當知，觀此四諦皆悉生於眼智明覺，
不局於小，故四教觀並觀四諦生眼智等。
又觀下，次約四德釋。
此止觀調道品中云：法性之心本非是常，
凡夫橫計是名常倒；法性實非無常，二乘橫計無常。
今觀心即空、一切即空，空中非常，何得謂心念念相續？
是名凡夫常倒破枯念處成。
觀心即假、一切皆假，心若無常，何能分別無量心相？
是名二乘無常倒破榮念處成。
又觀於心非空非假雙、非空假雙、非常與無常、
非枯非榮，中道理顯，乃至觀法無我等，準而思之。
東方乃至北方者，以大經云：東方雙者喻常無常，
南方雙者喻樂無樂，西方雙者喻我無我，
北方雙者喻淨不淨〔今文乃云北方無我等〕。
四方各雙，故名雙樹。
方而皆悉一枯一榮，榮喻常等，枯喻無常等。
如來於中北首而臥，表非枯榮〔云云〕。
為破我字下少一个等字。
觀東方集諦下，三、釋四佛之名。
此中所釋四佛之名，並約觀心附理而說，是故不可單約事明。
如阿彌陀翻無量壽，是約分段生身應長有量之無量以翻之耳。
何則？以尊特報身乃約舍那翻之故也。
故盧舍那翻光明徧照，即是尊特光明色像無量無邊矣。
今此乃約即事而理，故觀西方道諦清淨法性壽命與虗空等，
名無量壽。亦如荊谿解於釋迦具三十二相好等，類同華嚴一一相好與虗空等。
故今約於法性雙非二邊不動，故名阿閦，良以阿閦翻為不動故也。
永寂為我者，為四德中之我德也。
祕密藏名微妙聲者，以三德微妙故名祕密藏耳。
注云云者，令如此說也。
觀佛三昧經云：北方有國名為蓮華嚴，佛號微妙聲。
南方有國名歡喜，佛號寶相。
東西二佛如常所明〔云云〕。 ^387b36

我今下，四、釋敘用。
文為二：初、分文，次、隨釋。
文為四：初、釋能破之勝法。
文為二：初、正釋。分文為三：初、總釋。
境法法性者，即下文云懺悔處也。
故下文明懺悔處云：即是無量甚深法性，
法性只是諦理，諦理只是妙境〔云云〕。
行法導法，只是懺歎及空品耳。
故玄義明用中云：空品雙導，懺不得空，
惡不除滅；讚不得空，善不清淨。
文云：一切種智而為根本。
即其義也。若相資下，次、約教分別。
文為二：初、約別教。
資者，助也。顯者，明也。
行即行法，智即導法，理即境法。
理顯盡苦，即是經云：能壞諸苦，盡不善業。
智圓，即是一切種智而為根本。
功德無上，即是經云：所生功德為無有上。
言相資者，即相須也。
故妙玄云：夫行名進趣，非智不前；智雖導行，非境不正。
智目行足，到清涼池，而解是行本。
行能成智，故行滿而智圓；智能顯理，理窮則智息。
如此論行，相須非妙。
釋籤云：相須之行，正在別教。
藏、通二教亦有此義，而理淺近，置而不論〔云云〕。
次、約圓者，亦如妙玄云：此之妙，與前境、
智一而論三，三而論一，故境、智、行各具於三。
釋籤云：今明圓人，境、智、行三一具三，方名妙行。
此之三三，不假相須。
復以境、智、行三，用對三德，不縱不橫〔云云〕。
雖圓別下，三、總結者，此經通於三乘懺悔，
亦應兼於藏、通二教。
故釋籤云：藏、通二教亦有此義也。 ^387c46

次舉新顯舊中云舊文語略者，讖本唯有四佛說常果上根得益之文耳。
新本具有三周婆羅門說法身無舍利等者，
彼新本中壽量品後云：是時大會有婆羅門姓憍陳如，欲求如來舍利供養。
時此會中復有栗車毗國王子，承佛神力即說偈言：
設便駛流中，可生拘物華，世尊身舍利，畢竟不可得。
設便龜毛等，可以為衣裳，佛身非虗妄，終無有舍利。
假令蚊蚋脚，可以作城樓，如來寂靜身，無有舍利事。
兔角為梯橙，從地得昇天，邪思惟舍利，功德無是處。
鼠登兔角梯，食月除修羅，依舍利盡惑，解脫無是處。
時憍陳如聞此義已，即便說偈答王子言：
汝真佛子，大吉祥人，一切正覺，真法為身。
法界清淨，是名如來，如是之義，我已聞知。
為請如來，廣演分別，真實之義，故求舍利，開方便門。
是時會中三萬二千天子，聞說如來甚深壽量義已，
皆發無上菩提之心〔云云〕。
三身分別品。如來分別三身義已，菩薩諸天白世尊言：
有四利益，一切國王無諸怨敵；二者大臣和悅無諍；
三者人民安樂富逸；四者三時之中四大調適，
是諸人天增加守護，慈悲平等，心無傷害〔云云〕。
今敘中云懺悔等法，即是敘下三周法者，
序中既云懺悔等法，故知即是敘下正說三周之法。
而舊文正說既但明四佛說常果，不言婆羅門說法身無舍利等，
故知乃是語略也。 ^388a42

次釋所破之惡罪。
言敘述空品者，還附前科敘述下文十七品說，故從諸根不具已下乃是敘述空品也。
於中為四：初分文，次餘經下與餘經對辨。
因時可救者，煩惱與業名之為因，可以懺悔救止轉除也。
果無如何者，報果障隔難轉故也。
故成論云：諸業因時可防，果時無可如何，
是故諸佛常於因時教化說法，不同閻王於果報時方乃訶責。
問：三障何者重？答：有人云：報障最重，以不可化故。
有人云：以隨人故一切皆重。
問：何者可轉？答：皆可令滅，若可轉者不名為障〔云云〕。
此經三障皆可轉者，如下委說。 ^388b38

一往下。三、明三障之由。
由破五戒故也。言一往者，以佛意多含，今且約於一義也。
然五戒是在家戒法，受之名為清信士女。
若出家者亦須先受五戒，方得受於十戒及具足戒，以由佛法如海漸入漸深有於次第故也。
既云煩惱為根本，故知由煩惱障方有業障也。 ^388c10

今直就下四釋所破三障，文為三：初釋所破報障，
文為二：初約教義釋，又為二：初略釋，又為二：初總標。
次諸根外缺下別釋，文為五：初約犯殺戒釋。
初兩句又為二：初正釋。
諸根外缺者，此約五根而說也。
壽命內夭者，一期曰壽，連持曰命。
以初受胎具於三事：一#CB02535;、
二命、三識。#CB02535;即是身，以由#CB02535;故精血不壞。
壽名風息，初託胎時有一毫氣，由有息故連持此身。
識即是心，故壽命內夭，即息風斷也，夭者折也。
次引經證者，華嚴經十地品云：殺生之罪能令眾生墮三惡道，
若生人中得二種果報〔下去引文例略四句〕：
一者短命，二者多病。
偷盜二報：一者貧窮，二者共財不得自在。
邪婬二報：一者妻不貞良，二者不得隨意眷屬。
妄語二報：一者多被誹謗，二者為他所誑。
兩舌惡口乃至邪見六種之罪，一一皆有二種果報，
如經具說，至下應知。 ^388c22

次約犯盜戒釋第二兩句，文為二：初正釋，次引經證。
又為二：初正引。同生同名者，華嚴經？
人法界品初云如人生已，則有二天恒相隨逐：
一曰同生，二曰同名。
天常見人，人不見天。
天龍輔佐之者，蓋言二天既乃相隨，龍亦輔佐耳。
功德天發願利益之者，此非同生同名天也，具如今經？
功德天品〔云云〕。又先富下，次以先後驗。
弃字，古文今作棄字。 ^388c48

三約犯婬戒釋第三兩句。
文為二：初正釋，次引經證。
又為二：初正引。大論云：人守人嗔，法守破法〔大論亦名大智度經〕。
女人為父母、兄弟、姉妹、夫主、兒子、世間法王、法守護。
云何法守？一切出家女人在家受一日戒，是名法守。
次昔侵下釋成，可見。 ^389a14

四、約犯妄戒釋第四一句。
五約犯酒戒釋第五一句，文為二：初正釋，此亦義加內虧禮度一句釋之。
耗〔呼到切〕正作秏，滅也。
費〔方味切〕亦秏也。
樽〔茲損切〕節者，禮記云：君子恭敬樽節。
注云：樽猶趨也。騃〔五駭切〕癡也。
次引經證，文出華嚴十地經論，由飲酒故嫌恨彌增，故得證之。 ^389a24

次問下廣釋，文為二：初問意者，釋此大乘金光明經，何得却以小乘五戒對論其義？ ^389a36

次答，為二：初、總示。
開謂出十善等，合謂合為三業等。
既云開合五戒大有所關，故知前文乃是略釋，從此已去則是廣釋也。 ^389a40

次提謂下引經別釋。
提謂經者，南山律鈔簡之為偽。
若準開皇三寶錄云：曇靜於元魏北臺撰提謂波利經二卷，
其文云：東方大山漢言岱岳，陰陽交代故云代岳。
此有二失：一者魏世出經應云魏言，乃云漢言不辨時代，一妄也。
二者太山是此方之言，而以代岳譯之，
兩語相翻不識梵魏，二妄也。
其例甚多不可具述。
舊錄別載有提謂經一卷，與諸經語同，
但靜加足五行五方，用石糅金致成疑耳。
今以一卷成者為定〔云云〕。
然天台所引亦不分於真偽，但隨有相應則便用之耳。
亦如清淨法行經、妙勝定經，舊錄謂之偽妄，大周刊定附入正經。
又淨度三昧經，大周錄中編之入藏。
又九十六道經、初教經、像法決疑經、乳光經等，
舊錄或謂疑偽，今家亦引用之，文義既正或失譯人。
如涅槃後分經本在偽目，至大唐刊定始入正經。
又占察經，大周刊定方入正經。
豈以時人未決便推為偽？
大師親證法華三昧，位在初依不應錯引。
於中為二：初約世出世釋，次約事理釋。
初又為二：初約世間釋。
文為四：初對三才者，提謂經中長者問佛：
何故但五，不說四六？
佛答：五者，乃是天地之根，太一之初，神氣之始，
以治天地，制御陰陽，成就萬物，眾生之靈。
天持之，和陰陽；地持之，萬物生；人持之，五藏安。
天地之神，萬物之祖，是以但五〔云云〕。
言五星者，東方木精歲星，南方火精熒惑星，
中央上精鎮星，西方金精太白星，北方水精辰星。
言五岳者，爾雅云：泰山為東岳，華山為西岳，
霍山為南岳，恒山為北岳，嵩高為中岳。
又云：江南衡。注云：衡山，南岳也。
言五藏者，肝、心、肺、脾、腎也。
孤山云：以星、岳、藏俱配五行，但以五行對於五戒，則三義自顯。
不殺對木，木主生長，殺則不生。
不婬對火，火主照明，邪婬私隱。
不飲對土，土則鎮靜，醉則傾搖。
不盜對金，金為刑殺，盜則遭刑。
不妄對水，方圓任器，以彰不妄，妄則反是。
違天者，背五星也；觸地者，乖五岳也；伐身者，犯五藏也。
木主東方，東方主肝；金主西方，西方主肺；
水主北方，北方主腎；土主中央，中央主脾；
火主南方，南方主心。 ^389a46

次對五常者，提謂經云：所持五戒，令成當來五體，順世五常。
五德之法，殺乖於仁，盜乖於義，婬乖於禮，
酒乖於智，妄乖於信。
又愍傷不殺謂之仁，清察不盜謂之義，
防害不婬謂之禮，持心禁酒謂之智，非法不言謂之信。
此五不可造次而虧，不可須臾而廢，君子奉之以立身也。 ^389c16

三、對五經者，孤山云：尚書斷〔去聲〕自唐虞以下，
尊禪讓，鄙殺伐，故對不殺也。
夫子以周室微弱，號令不行，乃約魯史而修春秋，
以代賞伐，便亂臣賊子懼，故對不盜也。
禮有五禮焉。周禮大宗伯職曰：以吉禮事#CB15131;國之鬼神祗，
以凶禮哀#CB15131;國之憂，
以賓禮親#CB15131;國，〔親謂使之相親附。〕
以軍禮同#CB15131;國，〔同謂威其不恊及僭差者。〕
以嘉禮親萬民。〔嘉，善也。
所以因人心所善而為之制。〕
邪婬是不以禮交，所以用嘉禮以戒邪婬也。
詩者，善則頌，惡則刺，非妄言也。
易者，窮理盡性之書，潔靜精微之教。
飲酒昏亂，豈能窮理潔靜乎？
又止觀云：禮明撙節，此防飲酒。
樂和心，防婬。詩諷刺，防殺。
尚書明義讓，防盜。
易測陰陽，防妄語。
輔行云：此與提謂對義少別，故知凡對當之義，並從一往耳。 ^389c26

四、對十善。文為三：初、正對十善。
殺、盜、婬是身三等者，不殺、不盜、不婬是身三善。
不妄語攝口四善，不飲酒攝意三善〔一、
不貪欲，二、不嗔恚，三、不邪見〕。
惡既乖理，善則順真，故云十善也。
俗不能下，次、明制戒所以。
五戒正被在家士女，故云俗也。
釋論問云：何故優婆塞於口律儀中無三律儀？
答：四種口業中，妄語最重。
又妄語心生，故作餘者。
又但說妄語，已攝三事。
然十善是輪王舊法，名為性戒。
若論五戒，前四是性，後一是遮。
性是舊戒，不待佛制；性是善惡，故名性也。
遮是客戒，是佛制止，故名遮也。
故俱舍云：遮中唯離酒，為護餘律儀。
故今謂之若能禁酒，是防意地三毒，長養出世智慧也。
若論制已，性上皆加一个制罪。
問：若不飲酒是佛制者，何得對於五常中智、五經中易？
答：禮云酒者，因祭禮用，非謂常飲，是故得對五常中智、五經中易。
非祭而飲，尚違世禮，況佛制邪？
又所對者，防於亂耳。
故仲尼云：唯酒無量，不及亂也。
亂則乖智，故對之耳。
三、是為下，總結性罪。
性善者，性戒不問受與不受，犯即是罪，持即是善。
若受遮戒，持則生福，犯則獲罪；不受無福，犯亦無罪。
是故性戒以為遮戒之根本也。 ^390a4

又五戒下，次約出世間釋。
文為二：初約二乘法釋。
孤山云：不殺則色質完具，不盜則苦受不生，
不婬則邪想不起，不妄則遷流淳實，不飲則了別分明，還束五陰為四念處。
所言開者，開謂開通，從四念處復生正勤，
乃至覺道三十七品，復開通空、無相、無作三解脫門，從此三門開通至於涅槃之城。
色能發戒等者，戒是色法，故色能發戒；
禪是正受，故受受禪定；慧是觀想，故想慧悟虗。
孤山云：虗字下剩通字。
進趣無怠，方至聖果，故行發解脫；自知已證，故識即知見。
言故云者，撿文未見五戒，既對五陰，故轉五陰為五分法身，
即是五戒能成之也。
又五戒下，次約大乘法釋。
言長生不死之符印者，妙玄又云：長生符者，
三乘法也；長樂印者，泥洹之道也。
故知彼此用與無在。
然妙玄中判提謂云：長生之符，住於戒中，
見諸佛母，是不定教乳中殺人。
釋籤云：提謂猶屬顯露，未假祕密，故至鹿苑方分顯祕。
束五戒為三業者，前三是身，後二是口、
意，即以三業、三無失、三不護等。
以佛三業無有過失，不須防護，現通說法，
鑑照無遺，又非下地之所能測，故此亦名真性觀照。
資成三軌，乃至三德橫竪等，具如玄義，
此不煩敘〔云云〕。 ^390a44

復次害命下，次約事理釋者，前雖約於世出世釋，
然而未分事理之相，故作此釋，方見幽深。
於中為五：初明不殺戒，文為三：初總示事殺不殺，
其意可解，具如菩薩戒疏中明〔云云〕。
理殺者，諸文多以三藏為析，通教為體。
若止觀中，即以大乘通、別、圓三皆為體。
今文所明理不殺者，須以圓教名為體法也。
若作意下，次別釋，文為二：初正釋，又為二：
初約偏小等明理殺事不殺，文為二：初明人天持事不殺，
文為二：初明人中言百二十年者，世壽有三：
上者百二十，中者八十，下者四十。
今約上壽言之，故云百二十耳。
若任運下，次明天中言性成者，如尚書？
太甲篇云：習與性成。
注云：習行不義，將成其性。
今借彼語，不用其意。
今文意者，習持不殺，已成其性，是故為任運性成。
此即簡於人道，作意防護也。
報在六天極長等者，南山律鈔引目連問罪報經云：
四天王壽五百歲，於人間數九百千歲。
乃至他化自在天壽十六千歲，於人間數九百二十一億六十千歲。
今從第六天說，故云極長等也。
若準毗曇云：第六天壽一萬六千歲，於人間九百二十一億六百萬歲。
然經論歲數與今文增減不同，更請算之〔云云〕。 ^390b36

次明二乘菩薩用理殺。
文為二：初明二乘無常無我，雖是三藏等慧之言，
亦可兼通，故知二乘即藏通也。
報在變易壽七百阿僧祇者，此且用於他人之說，非今正意。
故淨名疏明理八難中第五長壽天難云：
二乘名為淨天，若入無餘歸第一義天，豈可化之？
有人言：入無餘是大滅定，經七百阿僧祇劫，
有緣佛放光照方出，始為說法。
若今家之意，乃據大論云二乘出三界已受法性身，則不言其壽有七百阿僧祇也。
四明云七百僧祇者，必取爾許劫數之後方入實報者，非也。
次明菩薩即別教菩薩也。
三藏菩薩伏惑同凡，通教菩薩鈍同二乘，故不別示。
下去例此，思之可知。
於中為二：初正明常無常等慧者，等取非常非無常等慧也。
蓮華藏海即實報土，受法性身即法身大弟子眾，一也。
既云分得五眼常壽，必約證道同圓說之。
比佛下，次結成破戒。
此以分證比於究竟，故名諸根不具壽命損滅耳。
是則唯佛究竟持戒，自餘皆名破戒之者，況前藏通及以人天諸根諸壽邪？ ^390c30

若圓教下，次約圓人具明事理殺不殺。
文為二：初明事理不殺。
持事不殺，準向思之。
又持理不殺者，即以不壞不斷體達，即是無所毀傷，為持不殺也。
此文出自維摩經中訶善吉章。
孤山云：不得廣引彼說以釋斯文。
是何言歟？淨名疏云：二乘觀有作苦諦，
檢析推求假名實法，方見若理，名為壞身。
菩薩觀無作苦諦，體身實相，如見鏡像，
不須分析，是不壞於身而隨一相。
通猶偏真，不名一相；圓即法身，無異見相，故名一相。
故下經云：觀身實相，觀佛亦然。
見於一相，則不同凡夫；不壞於身，則不同二乘。
是故觀於無作之苦，見一實諦清淨法身。
二乘除八邪，入八正，起三明，入八解。
此是斷癡愛，起明脫，即有作道諦。
菩薩修無作道諦，只觀一切眾生即菩提相，八邪之性即八解脫。
若斷而起，則非無作。
以佛慧觀，非明非暗，雙游明暗，不相妨礙，
顯出菩提，即是行於非道，通達佛道。
故云不斷癡愛，起於明脫。
明則對癡，脫則對愛。
故思益云：以不二相而觀中道，名道諦也。
經中又云：不斷婬怒癡，亦不與俱，即無作集諦。
以五逆相而得解脫，亦不縛，即無作滅諦。
凡夫之人，三毒與心俱生俱滅，即是與俱。
二乘之人，既乃斷集，此是斷而不俱。
菩薩之人，觀無作集諦，婬怒癡性，猶如虗空，
是故不斷，亦不與俱。
故不同於凡夫二乘也。
二乘子果縛斷，得二涅槃，即是滅諦。
又二乘教，五逆之人，尚不得出家受具，豈得說為解脫滅諦邪？
圓教不爾，達逆實相，即是滅諦。
涅槃經云：解脫二種：一者子斷，二者果斷。
言不斷者，諸阿羅漢，已斷煩惱，諸結爛壞，
味斷果故，名果繫。
縛雖未斷，果必定斷。
故煩惱即是果家之子，陰果即是子家之果。
今此圓人，則異於小，故云子果不生不滅。
故淨名云：一切眾生，即大涅槃，不可後滅。
又思益云：法本不生，今則無滅。
即此意也。成就智慧，即是自報。
智與體冥，故居寂光。
以自在故，耳見眼聞，即是六根互用自在。
修應作脩長也。以得非長非短之慧命，故能作長短大小之壽命也。
即智與體冥，而有六能之大用矣〔云云〕。 ^391a16

又圓教下，次明事理之殺。
文為二：初總示。亦作事殺者，前明圓人持事不殺即是自行，
故須秉報不可微犯；今明大士見機益他是故得殺，二乘雖見不許殺之。
應知大士有權有實，權是法身不思議化，
如仙豫大王及央掘摩羅彌殺彌慈，以雖斷彼命而與彼樂故也。
實是實行忘犯濟物，若得物實不簡性遮，
是故菩薩自不畏罪，但益於人即便為之。
故瑜伽云：若諸菩薩安住淨戒方便利他，
於諸性罪少分現行，由是因緣於菩薩戒無所違犯生多功德。
謂如菩薩見劫盜賊，為貪財故欲殺多生，
或復欲害大德聲聞、獨覺、菩薩，或復欲造多無間業。
見是事已發心思惟：我若斷彼惡眾生命則墮地獄，
如其不斷無間業成當受大苦，我寧殺彼墮捺落迦，終不令其受無間苦。
如是思已深生慙愧，以憐愍心而斷彼命，由是因緣於菩薩戒無所違犯生多功德。
殺既如此，婬、盜、妄等準說可見。
行效於者審自思之，世間小苦尚不能忍，而能犯戒入地獄邪？
比見無慙者，或稱性惡無礙，或說理具融通。
若得性惡理具融通，普現色身靡所不為，
應如央掘、仙豫之流，令彼悟見佛之壽眼。
若不能爾，無礙融通其用不成，但是無慙之大妄耳。
自誤誤他，是諸眾生大惡知識也。
亦作理殺者，殺即是斷，即是不斷義也。
故四念處云：別教唯斷，教道說故。
圓具二義：教道云斷，證道不斷。
又前約即明理不殺，今文約離乃明理殺。
凡云即者以顯於離，如氷雖則不離於水，
理須融氷以成於水，義同於離方乃顯即，是故言離為成於即。
妙得斯旨，斷與不斷、殺與不殺，其義炳然。
如仙豫下，次別釋。
文為二：初明事殺。
大涅槃經？聖行品初佛告文殊：我昔曾作閻浮提王，
名為仙豫，愛念大乘。
時世無佛，於十二年事婆羅門，然後乃勸發菩提心。
時婆羅門不信誹謗，我於爾時即斷彼命，從是已來不墮地獄。
是故當知，護持大乘有如是力。
至梵行品佛說修於慈悲喜已，得住極愛一子之地，見諸眾生同於一子。
迦葉菩薩白世尊言：若如是者，云何如來昔為國王行菩薩道時，
斷絕爾所婆羅門命？
若得此地則應護念，若不得者，復何因緣不墮地獄？
佛告迦葉菩薩：乃至螘子尚不故殺，況婆羅門！
我於爾時得一子地，以愛念故斷其命根，非惡心也。
諸婆羅門命終即生阿鼻地獄，乃有三念：
一念我從何處來此，即知自從人道中來；
二念所生為在何處，即便自知是阿鼻獄；
三念何緣而來生此，即知乘於謗方等經不信大乘為王所殺而來生此。
念是事已，即於大乘方等經典生信敬心，
尋便命終生甘露鼓如來世界，於彼壽命具足十劫。
我於往昔乃與是人十劫壽命，云何名殺？
經中但言諸婆羅門，今文義立云五百耳。
既生甘露鼓佛世界，豈非與其見佛之眼？
次又作下明理殺。
云如樹神折枝不受怨鳥者，故論云：譬如空澤有樹名奢摩棃，
枝觚廣大眾鳥集宿，一鴿後至住一枝上，枝觚即時為之而折。
澤神問云：鷳鷲皆能任持，何以不勝小鳥？
樹神答云：此鳥從我怨家樹來，食彼尼俱類樹子，
來棲我上或當放糞，子墮地者惡樹復生，
為害必大是故懷憂，寧捨一枝所全者大。
菩薩亦爾，於諸外道天魔諸便及惡業等，
無如是畏而畏二乘，以二乘人於菩薩道，亦如彼鳥壞彼大乘之心。
論明三乘共位，以大斥小故對二乘，今但借彼文不用彼意，
以今文意乃取折蕩累著淨諸煩惱，猶如折枝不受怨鳥耳。
所言折者，此非小乘之折，乃是圓人斷破為折耳。
故止觀云：四教四門而生見著，宜須正折。
蓋此意也。如劫火燒木等者，大論云：二乘雖破三毒氣分不盡，
如草木薪火燒煙出炭不盡，火力薄故佛三毒永盡無餘，
如劫火燒須彌山，一切都盡無煙無#CB01926;。
言唯殺者，斷煩惱也。
言唯慈者，成就法身寂滅樂也。
又隨所宜示長短命，亦唯慈也。
用缺具根者，具根可解。
缺根者，如妙玄云：以病行故示種種身如聾如瘂，
說種種法如狂如癡〔云云〕。 ^391b36

前諸戒下次總結者，前雖具明殺與不殺，
而今經意正明持戒，是故須以不殺結之。
何者？經意豈不以犯殺故諸根不具壽命損滅，故順經意翻犯成持以不殺結。
下去準此思之可知。
隘者狹也陋也，宏者大也，徑者步道也，
用殊體一故云徑異會同，以事理各有殺與不殺故云徑異，
其體無別故云會同，下去準知。
不殺之戒下三結斥中云縱橫者，縱者竪也，竪必對橫故云縱橫。
初釋約於世及出世次第竪論故名為縱，次釋約於事理相望名之為橫。
云何而謂是小乘數者，斥他謂之五戒，
乃是小乘事數，不得釋此大乘之經也。 ^392b20

復次下，次明不盜戒。
文為二：初總示中云他物莫取者，如阿含中佛告比丘：
當修一行，謂他物莫取。
比丘白佛：我已知解。
佛問：汝云何知？比丘答云：他物謂色、聲、
香、味、觸、法。佛言：善哉！
善哉！小乘既爾，大乘準知。
菩提之道非佛菩薩天人所與，而自發心修行取之，故云菩提。
無與者，而取菩提也。
翻此無取名為菩提，乃是不盜。
故淨名云：無取是菩提，捨攀緣故。 ^392b42

若持戒下，次別釋。
文為二：初、正釋。又為二：初、約偏小已還明法門之盜。
文為三： ^392c8

初明人天之盜。言若持者，止持也。
作業者，作持也。雖則持於事不盜戒，而求人天一期富樂，
若望出世第一義天，還成貧窮，故名為盜，非不盜也。
涅槃經云：如婆羅門幼稚童子，為飢所逼，
見人糞中有菴羅果，即便取之。
有智之人，即便呵云：汝淨行種，云何取此穢果而食？
童子聞已，赧然有愧，即答之言：我實不食，淨洗棄之。
智者呵云：汝大愚癡，若擬棄者，本不應取。
章安釋云：婆羅門者，即譬初修般若淨道。
幼稚，以譬解行淺弱。
三途苦逼，譬之如飢。
無常之中，有人天果，如彼穢糞，有菴羅果。
深行呵淺，故云智呵。
童子聞去，淺行懷愧，非貪天樂，為欲於中修道棄捨，故云洗棄。
智者呵去，菩薩勸令一切俱捨，不須受已，復觀而捨。
故知經意，正譬三藏菩薩，觀生受生，名洗已棄。
況復三藏菩薩，伏惑同凡，故今備用，以譬人天之盜也。
設使得之，心不甘樂等，並是大經之文也。
貧窮四姓者，章安云：無主故貧，無親故窮。
剎利翻田主、愛民、治國、王者之類。
婆羅門翻淨行、博學、明文之類。
毗舍未見翻，應是平民、耕農、販賣之類。
首陀亦未見翻，應是底下、客糞、擔屍之類。
舊以四姓譬四生六道，章安譬九法界。
今文備用，且譬四生人天耳。
故此四姓俱貧。如來無上法譬〔云云〕。
洄〔戶恢切〕，逆流也。
復應作澓〔房六切〕，流也。
若作洑字，洄流也。
言有流者，輔行云：有謂三有，所謂欲、色及以無色。
於此三處因果不亡，故名為有。
流謂四流，為此四法漂溺不住，故名為流。
見流者，三界見也。
欲流者，欲界一切諸惑，除見及癡也。
有流者，上二界一切諸惑，亦除見及癡也。
無明流者，三界癡也。
孤山四明並皆斥云：不得作於四流解義。
未知何意作如此斥〔云云〕。
言三障者，且以三有為三障耳。
然能障雖近，所障則遠，故云障佛第一義，天之所捨離。
又復凡夫三障全在〔云云〕。 ^392c12

次明二乘之盜。四諦智者，總舉也。
觀身受心法者，別明觀於五陰成四念處，即苦諦觀也。
涅槃心起為自為他等者，正約大乘以斥乘，明於盜相也。
言介爾者，詩云：介爾景福。
鄭玄箋云：介者助也，景者大也，言助爾之大福也。
今但借其語不用彼意，故今文意乃取微細之念為介爾心生，
即取他物耳。止觀云：介爾有心即具三千。
亦此意也。良以心不可得故三千亦亡，以有介爾微細心故則三千宛然矣。
非時取證不待說所因者，即身子領解昔日鹿苑依方便教證小乘果，
不待法華說大乘時也。
法華文句云：所因二義：一不受待對於前，二不停待於後。
初照高山明三諦之慧是得佛之因，以此待對於我而我不受，
是失之於前也。諸佛法久後要當說真實，
我不停待於此兩楹之間怱怱取小〔云云〕。
焦種不生者，即淨名中迦葉自鄙於此大乘已如敗種不復生也。
見苦等者，即維摩詰呵身子云：夫求法者無見苦求、
無斷集求、無造盡證修道之求。
所以者何？法無戲論。
若言我當見苦斷集滅證修道，是則戲論非求法也。
以身子依三藏生滅四諦入道，故今乃以衍門呵之。
若執生滅有諍論者，即是界內有為戲論。
若實因此見斷界內愛見論者，猶是界外無為戲論。
今身子雖斷有為猶存四諦，即是無為戲論，
非求大乘三諦之法，豈見佛性乎？
若有著空等者，中論云：諸佛說空法本為化於有若有著空者諸佛所不度。
今亦借之以斥二乘著於偏空之涅槃耳。
身長三百由旬等者，此引大品文也。
菩薩出假，通於中、上。
若入七地，即墮二乘，故為諸佛菩薩所呵。
有大鳥，身長三百由旬，而無兩翅，從天而隨，
若死、若死等苦。菩薩亦然，從初一向專修於空，
至于六地，是為三空。
身肥，假翅不生。若墮二乘方便道，名死等苦。
若墮初果，名之為死。
若見盡，是死等苦。
無學，是為死。若等於死，名為死等。
而猶未死，故名為等。
故以方便乃斷見位，名為死等。
以初果人思惟全在，義同未死。
三無為者，淨名疏云：一、虗空無為，二、數緣滅無為
〔新云擇滅無為〕，三、非數緣滅無為〔新云非擇滅無為〕。
但三無為：一、是涅槃，二、非涅槃。
今通舉之，是故云三。
若別論者，二乘涅槃但在數緣滅無為耳。
故華嚴云：二乘墮於無為深坑。
又如淨名呵善吉云：供養汝者，墮三惡道。
疏中乃以見、修、無學為三惡道耳。
法華云飢餓等者，四大弟子領解之辭也。
文句云：不得大乘法食為飢餓，無大力用為羸，無大功德為瘦。
有無善，上起見思如瘡癬。
淨名云不見佛等者，此引淨名呵善吉文。
不見法身之佛，不聞無作之法，不入圓教賢聖之數，
以圓教十信、六根互用，二乘所無，寧得在數邪？ ^393a24

三、明菩薩之盜。次第行、次第學等者，行謂布施、
精進，學謂持戒、禪定，道謂忍辱、智慧，具如大論〔云云〕。
既皆次第，故有淺深，捨一取一。
來已更復來，去已更復去等者，淨名歎文殊云：善來文殊！
不來相而來，不見相而見。
文殊對曰：如是居士！
若來已更不來，若去已更不去。
何者？來者無所從來，去者無所至。
故偏小凡夫以來相來，是故來已可更有來。
如凡夫外道修禪，至非想已還墮三途，
乃至別教菩薩修別相三觀來求妙覺，
若聞圓頓復須改心，此等皆是來已復來。
唯有圓人發軫無僻，終不於中改心易觀，乃是來已不復更來。
若去已更不去者，此重述成來義耳。
亦約偏小凡夫以去相去非是善去，此則去已猶應更去，乃至別教思之可知。
唯有圓人從初發心正觀中道一去，則無改心改觀更去之理，
故名去已更不去也。
此之兩語一體義異，故轉其名耳。
是故當知，別教已還悉是辱於真來去相，
真來去相即是平等真如法界，佛所不能行，故無有來相。
約此說來，即無所從來，名不來而來也。
又平等法界佛所不能到，故去者無所至，
即不來而來，來無所到也。
別教不爾，故名為辱。
餘文可見。 ^393c16

次、約圓人明法門盜、不盜。
文為二：初、明不盜。
法華文句云：不受凡夫之五受，乃至圓教中五受生見，亦皆不受。
此用大品五不受文。
故彼經云：菩薩行深般若時，行亦不受，
不行亦不受，亦行亦不行亦不受，非行非不行亦不受，不受亦不受。
舍利弗問須菩提言：何故不受？
答：般若波羅蜜自性不受故。
是故當知，未證實來，皆名為受。
體教入理，理無所受，方名不受也。
不取是菩提，障諸願故者，此文誤也。
淨名經云：無取是菩提，離攀緣故。
疏云：若知四教菩提及一切法皆無所有，
心不取著，即圓菩提離於攀緣菩提之心及一切法也。
經中又云：障是菩提，障諸願故。
疏云：平等法界，佛不度生，亦不能行，即障方便諸教之願。
是法平等，無有高下。
語出金剛般若經中。
如意珠者，大論云：出舍利中。
法滅之時，一切舍利皆悉變為如意珠。
止觀云：天上勝寶，狀如芥粟，七寶琳瑯，
非內蓄，非外入，稱意豐儉，降雨穰穰。
修羅琴者，大論云：法身菩薩化無量身，
度生說法，而菩薩心無所分別，如修羅琴，
常自出聲，隨意而作，無人彈者。 ^394a8

圓人復有下，次明亦盜。
中云菩提無與等者，央掘經偈云：不與者菩提，
無有授與者，不與而自取，故我不與取。
如地荷負四重擔者，勝鬘經云：又如大地持四重擔：
一者大海，二者諸山，三者草木，四者眾生。
攝受正法善女建立大地，堪能荷負四種重任，如彼大地。
何等為四？謂離善知識無聞非法眾生，
以人天善根而成熟之，求聲聞者授聲聞乘，
求緣覺者授緣覺乘，求大乘者授以大乘，
是名攝受正法善男善女建立大地，堪能荷負四種重任。
今文借喻四弘誓願。
又央掘經亦云：大地荷四重擔。
菩薩亦爾，為諸眾生說如來藏，名初重擔重於大山。
惡人毀罵聞悉能忍，名第二擔重於大水。
無緣得為國王大臣說如來藏，唯為下劣而演說之，名第三擔重於眾生。
窮守邊地不得住於豐樂之處，名第四擔重於草木。 ^394a44

前諸戒下，次總結，文可知。 ^394b22

復次下，三、明不婬戒。
文為二：初、總示；若關下，次、別釋。
文為二：初、正釋。又為二：初、明偏小已還非不染欲。
文為五： ^394b26

初、明人界增欲事。
天台菩薩戒疏云：戒是約義、勤義、禁義。
南山四分律疏云：戒是警義，警策三業。
又戒是禁義，若解善戒，善法禁惡；若解惡戒，惡法禁善。
故云關禁也。擎一油鉢過諸大眾者，涅槃經云：
譬如世間有諸大眾，滿二十五里。
王勑一臣：擎一油鉢，經游中過，勿令傾覆。
若棄一渧，當斷汝命。
復遣一人拔刀隨之。
臣受王教，盡心持行，經歷爾所大眾之中，
雖見五欲，心常繫念：若放逸者，當棄所持，命不全濟。
是人怖故，不棄一渧。
菩薩亦爾，於生死中不失念慧，雖見五欲，
心不貪著，唯觀陰苦，不生不滅，五根清淨，獲得戒根。
故今借喻受持淨戒，防禁七支，割捨觸樂，即關禁也。
求於未來，即是求於人界之報也。
增長欲事者，以雖生人界，未離欲事故。 ^394b32

次明欲天增欲事。
為生天故持戒者，如難陀初出家時，慕天宮故修行梵行，
如輔行第七具引〔云云〕。
羝〔丁弟切〕，牡羊也。
觸，鬬也。却，退也。有人引百論云：阿難語難陀云：
如羝羊相觸，將前而更却，汝為欲持戒，其事亦然。
舍脂者，是修羅女，帝釋納為妻。
觀佛海三昧經云：帝釋有八萬四千妹女，
有妻名悅意，諸天見之，視東忘西，看南忘北。 ^394c10

三明色無色天，染欲法蟄〔直立切〕藏也。
是為一難者，且別取無想天，是八難中長壽天一難也。
若從極至三有之頂，即非非想，為長壽天耳。
若禪定之樂，則通色無色界也。 ^394c24

四、明二乘染欲法。
四明云：知苦斷集如怨如蛇，修道證滅如親如寶，
但自調故直去，無悲濟故不迴。
如八方風不能動須彌山者，喻諸有色聲不能染屈二乘之心也。
孤山云：四方四維名之為八，喻於人天四違四順、
利衰毀譽、稱譏苦樂不能動於二乘心也。
甄迦羅者，即緊那羅也。
隨嵐風，亦云毗嵐風，此翻迅猛也。
此風在於大鐵圍山外，若無鐵圍，吹須彌山猶如腐草，
以此喻於菩薩勝妙功德琴聲能動迦葉而令起舞，名為染欲耳。
故緊那羅所彈之琴，閻浮檀金華葉莊嚴善淨業報之所造作，
彈時音徧三千世界，宣說無生寂滅之法。
腐者，爛也。大論云：甄陀羅王與八萬四千甄陀羅等來至佛所，
彈琴歌頌以供養佛。
爾時須彌山等樹木人民一切皆動，佛邊大眾及迦葉等皆於座上不能自安。
天鬚菩薩問迦葉云：耆年舊行頭陀第一，何以不安？
迦葉答云：三界五欲不能動我，此是菩薩神通功德果報力故令我如是，
非我有心不能自安。
文句記引緊那羅經其意大同，故知彼經部屬方等，
為彈訶故以大斥小，故緊那羅奏於別圓絃歌之聲，
令諸聲聞受於彈斥，耻小慕大耳。
故此乃是於同居土現於界外實報聲塵，令迦葉等不能自安。
別結等義如下委辨〔云云〕。 ^394c32

五、明菩薩染欲法惡，涅槃如怨鳥，如向所引大論之文。
起順道〔句〕法愛生名頂墮者，捨邊求中，
名起順道；心生染著，名法愛生；不破無明，名為頂墮。
故輔行云：別教頂位在十行中，故無墮義。
於行向中縱起著心，但未入地，名為頂墮，終無造過。
故大論明頂墮二義：一者、頂退，名之為墮；
二者、住頂，名之為墮。
若三藏教，煗一向退，不名頂墮；忍位過頂，
復不名墮；於二位間，住頂名墮。
何者？五根忍位不復出觀，上忍發真，是故不墮。
於頂位中多生愛心，則應入頂，而不入者，
由退頂故，造於重逆，故名為墮。
通教頂墮，例此可知。
圓教十信，若生愛心，不入初住，而六根淨位定不墮小，
則以住頂名之為墮，非謂退墮，以六根中無退義故。
是菩薩旃陀羅者，旃陀羅，此云殺者，以生愛著，
則殺法身，常住慧命，故成菩薩旃陀羅也。
既無方便，此慧被縛等，並淨名經文也。
疏云：以愛見心修正觀時，不能體達不生不生，
又無助道資發實慧，實慧不發，遂起愛、
見，不能發真，破無明障，顯出法身，自利利他，
是故名為既無方便，此慧被縛。
翻此為有方便慧解。
又住三毒，不修真慧，破通、別惑，用不淨心而入方便，
萬行無導，是故名為無慧方便縛。
翻此名為有慧方便解。
疏文分經：譬如勝怨，乃可為勇；己所修治，為無慧利。
乃是別教菩薩出假。
今引以為捨邊取中，起順道法愛生者，
孤山云：不可用彼淨名經意釋此文者。
今謂不然。何則？以十迴向，義有多途，或約說修但中之觀，或但約於假觀所攝。
故今引用，意亦何爽？
疏云：愛、見之心能化眾生，入於魔外，即是眾生入道之怨。
菩薩能斷見、思、愛、見，是勝怨也。
今文須以中道法愛名為怨矣。
從空入假，修習佛法，利益眾生。
若不如是，眾生不得法施、慧利於物，則無出生死益。
是故名為己所修治，為無慧利。
今文須以捨邊取中，名己修治；生順愛，
不破無明，為無慧利也。 ^395a26

次明圓人染不染。
文為二：初明不染三觀。
文中皆言何所者，謂有何所染，有何所淨等也。
即顯皆無耳。以即空故，一法尚泯，何所染著？
以即假故，萬象森羅，何所蕩淨？
以即中故，空假雙遮，何所存邊？
以雙照故，即空即假，何所存中？
此乃明於一心三觀能治之法自無染著也。
從即空故無我人下，乃是明於所治三惑無所染著耳。
即空所治見思愛著，即假所治塵沙愛著，即中所治無明愛著。
十六知見者，一我，二眾生，三壽者，四命者，
五生，六養育，七眾數，八人，九作者，十使作者，
十一起者，十二使起者，十三受者，十四使受者，
十五知者，十六見者。
三諦清淨者，無三惑之染也。
是淨亦淨者，三諦自不可得也。
又即空何所染？無我人等愛也。
即假何所淨？無空無相願等愛也。
前約空於見思我人故名淨，今約滯於空無相等名愛。
即中何所邊？無佛菩提度生等愛也。
即空即假何所中？
如是方名三諦清淨也。
故知從於無我人下，乃是釋於何所染等耳。
引經唯佛具淨戒者，以圓人學佛，又圓人即是佛界，故得證之也。
餘人皆名汙戒者，即別教教道已還皆有染愛也。 ^395b40

圓人又有下，次明亦染者，和〔應作婆字〕
須蜜多此翻世友，亦云天友，故華嚴云：
次復南行有城名莊嚴，善財至彼求覓此女，
此女在於城內市中，遂詣其門，見其宅舍種種莊嚴，
又見此女容貌姿美談說善巧，入如幻智方便法門種種嚴身，
從身出於廣大光明，遇斯光者身得清淨。
善財乃問菩薩之行，女即答言：我得解脫，名離欲際。
隨其所欲而為現身，各各令其所見不同，略如今文所引者是。
歍者，口相就也。非欲之欲等者，非同凡夫愛欲之欲，
但是菩薩達於性體，本非染欲而具染欲，
乃以染欲教化眾生，欲令眾生達於染欲，
見欲體性實相空中亡泯寂滅，本非染欲而具染欲，
不思議假起於事用隨緣化物耳，即是法身不思議化也。
然今家諸文皆判善財參諸知議，未見彌勒普賢之前，
而諸知識並云唯知此一法門，乃是教道歷別不融、
證道無隔，豈得不知？
而今文引和須蜜女以明圓人染愛法門者，
然止觀中明別教四門，得意通入實相，不得意成伏惑方便次第耳。
今從得意而說，故引證於圓人也。
輔行云：若得意者即入初地名為見實，若不得意但成地前方便位耳。
地前乃是事不獲已，施設教道權接物機，非佛本意。
又諸文中尚許引小證大，何妨今文以別顯 ^395c30

故和須蜜雖是隔歷不融，無妨借用以顯圓妙矣。
故止觀云：和須蜜多婬而梵行。
準例可識。普門疏明貪欲法門，引和須蜜，思之可知。
以屑出屑者，屑〔先結切〕字應作榍，亦作楔，
櫼〔子亷切〕也，大楔也，木針也。
即以後榍而出前榍耳。
將聲止聲者，大論云：如執事比丘舉手唱言：眾皆寂靜。
是為以聲遮聲，非求聲也。
慧上菩薩經云：過去世有燈光梵志，在於林間行吉祥願，經一百二十二歲。
又有摩竭國女，見梵志端正，即投其前。
梵志報言：吾不樂欲。
女言：若不能者，吾當身害。
梵志念言：吾常護戒，若有犯者，則非吉祥。
離之七步，即起慈心，而欲犯戒。
不然女死，寧令女安，我入地獄。
從其所願，經十二年，終生梵天。
此是實行，忘犯濟物。
餘如前說〔云云〕。 ^396a22

前諸行下，次總結。 ^396a46

復次下，第四、明不妄語戒。
文為二：初、總示。事妄即是犯小妄也。
又大妄語不知不見言知言見，亦同今不見言見，故大妄語除增上慢。
法門解者，即增未得謂得、未證謂證。
若準下文，別教已還皆名為妄，故法門妄非止上途〔云云〕。 ^396b2

次諸欲下別釋，文為二：初正釋，又為二：初明偏小已還非不妄。
文為四： ^396b12

初明人中之妄下苦等者，涅槃文也。
準諸論文應以三途名為苦，苦即上苦也。
諸天衰相現，天樂壞時生於大苦名為壞苦，
人間為行苦，念念常苦故名為下，凡夫橫計以之為樂。
依止斷常起六十二者，章安云：六十二見有二解：一者身見邊見共六十二。
何者？以身見有五十六、邊見有六，約於五陰各有四執，
即色、離色、亦即亦離、不即不離，餘四例然則為二十，
欲界色界則成四十，無色闕色但說四陰有一十六，是故身見有五十六。
邊見六者，謂三界中各有斷常，以足身見成六十二，故大品云譬如我見攝六十二見也。
二者直就邊見自有六十二，以現在世中即色為我則色滅我斷，
離色為我則色滅我常，亦即亦離亦斷亦常，
不即不離則不斷不常，四陰亦然乃成二十，
去來例然乃成六十，雖有六十不出斷常，故以斷常而標其首為六十二。
今文既云依此斷常起六十二，當知乃是第二意也。
今云我即是色者恐誤，應云離色有我也。 ^396b16

次明天界之妄。三十三天，黃葉生死，謂是真金者。
此用涅槃同於人天嬰兒行文。
經云：嬰兒啼哭之時，父母即以楊樹黃葉而語之言：
莫啼，我與汝金。嬰兒見已，生真金想，便止不啼。
然此黃葉，實非金也。
故妙玄云：楊樹黃葉，即同人天五戒十善嬰兒行也。
彼天之樂，如楊樹黃葉，但是生死虗誑，
而謂是真金之實，豈非妄語邪？
非想自地，具細煩惱等者。
以非想天雖無麤煩惱，而具足四陰、二入、三界十種細煩惱故。
言十種者：一、受，謂識之所受；二、想，謂識之所想；
三、行，謂法行；四、觸，謂意觸；五、思，謂法思；
六、欲，謂欲入出定；七、解，謂法解；八、念，謂念三昧；
九、定，謂心如法住；十、慧，謂慧根慧身。
凡夫外道，若得此定，謂證涅槃，而不知是生死虗妄，故云謬計也。
非想既然，初禪已上，他化已還，其可知矣。 ^396c2

三、明二乘之競執瓦礫等，亦涅槃文也。
經云：汝等當知，先所修習無常苦等，非是真實。
譬如春時，有諸人等，在大池浴，乘船游戲，
失瑠璃珠，沒深水中。
是時諸人，悉共入水，競執瓦礫，各各自謂得瑠璃珠，
歡喜持出，乃知非真。
章安云：春時適悅，以譬欲境。
諸人譬於放逸之徒，池譬生死，浴譬恚慢，
乘船譬諸業，游戲譬受果，失寶譬無解，
入水譬初教，求覔譬劣三修，瓦石譬證劣三修。
各各謂生滅度之想，內執在懷，故云歡喜。
向佛稱歡，故云持出。
乃知非真去，譬常解也〔云云〕。
生實未盡等者，猶有方便實報生死，豈得謂之滅度？
生於安隱之想，而所作未辦，更有進修之行，豈得謂之安隱邪？
淨名云：佛為增上慢人，說離婬怒癡，名為解脫者，但是小乘之解脫耳。
故法華云：但離虗妄，名為解脫。
其實未得一切解脫，即是未得圓妙解脫，自在無礙也。
淨名云：若無增上慢人者，佛說婬怒癡性，即是解脫。
以婬怒癡性，不在內外及以中間，當自有等，所以謂之即是解脫。
二乘之人，昔於三藏斷結，證於思議解脫，
濫謂同於諸佛解脫，故至法華乃敘。
昔云：佛說一解脫義，我等亦得此法。
今以大斥之，故云未得，謂得即是妄語也。 ^396c30

四、明別人之妄執。
於一有隔礙三門等者，不能以理融通，遂執一而隔三也。
故各執一門，乃成諍論耳。
夫實相言語道斷等者，以第一義中，一法尚不可得，
云何乃以四句字數，字於實相之無字，數於理性之無數邪？
是則定性四句，各執一門，皆不能通實相之道，故成戲論虗妄之語也。
若曉四句是於假名，乃可為門。
通至實相，則是圓人，非別人也。
廣如止觀〔云云〕。 ^397a22

次明圓人妄，文為二：初明不妄。
非內觀等者，即玄義所引大品云非內觀故，得是菩提等也。
非內者，非內色也，四陰亦然。
非外者，非外色也，四陰亦然。
非內外者，非亦內亦外色等也。
非離內外者，非非內色非外色等也。
以實相之理，言亡四句，理絕百非，安可以內外等而觀之邪？
以若執內外等，則成戲論諸法故也。
亦不以無觀等者，即不離內色等而得也。
以理雖非四，假立於四，為能通門，即得解脫。
若不爾者，章安所謂斯並永執邪見之人，何可論道也？
一切實等，文出大論，通三教，今意在圓。
一切實者，有門也。
一切不實者，空門也。
雙亦雙非，即三、四兩門也。
皆名諸法實相者，以此四門但是假立，能通實相妙道故也。
又諸法者，權也。實相者，實也。
權則是有，實則是空。
雙亦乃是中道雙照，雙非乃是中道雙遮，
故三諦、三觀及四門等，只是諸法實相耳。
餘文可解。 ^397a36

圓人亦有下，次明亦妄者，無車說車誘戲童子，即法華文本無三車假說三耳。
是故當知，佛若不以偏小人天虗妄接引，而諸眾生安能會於圓常妙道？
故因妄引遂悟真實，施開會等即其意也。
然法華云：我以方便令子得出，非為虗妄。
今此但以本無三車假說三車，名為妄耳。
則各從一意，故彼此無妨也。
經言我是貪欲尸利等者，諸法無行經下卷文殊云：
一切諸佛成就貪欲、嗔恚、愚癡，名不動相。
佛問文殊：是事云何？
文殊答云：一切諸佛皆入貪欲、嗔恚、愚癡平等法中，
通達貪欲、嗔恚、愚癡性故，貪欲、嗔恚、愚癡即是菩提。
何以故？以知貪欲等實性故，說名菩提，即是不動相。
乃至云：說是語時，空中諸天子以天華散佛及文殊上，
而作是言：文殊名為無礙尸利、不二尸利、無上尸利等。
文殊語諸天子云：止！
止！諸天子！汝等勿取相分別，我不見諸法是上中下，
我是貪欲尸利、嗔恚尸利、愚癡尸利，我不出貪欲、
嗔恚、愚癡。凡夫之人分別諸法求出至到，菩薩於法無出至到。
諸天子云：菩薩不至十地，不出佛法邪？
文殊云：幻人能至到十地，至佛法乎？
天子言：幻人尚無住處，何況從此地至餘地？
文殊云：一切諸法亦如幻，無來去，無出到。
乃至云：是貪欲、嗔恚、愚癡性，十方求之不可得。
我以不住法住是性中，故云我是貪欲、
嗔恚、愚癡、尸利也。
說是法時，萬天子等得無生忍〔云云〕。
今文謂之然實非者，即是經云：十方推求三毒之性，不可得也。
以不住法住是性中，云三毒等，即是不住而住，名之為妄。
若住而不住，妄亦非妄，故云實非也。
天、人、龍、鬼，例之可見。
以虗出虗，令得不虗，亦應可解。
是故實相第二義空中，一法尚不可得，況有諸法乎？
即實非貪欲、尸利等也。
世諦之中，尚具無量，況一法乎？
即我是貪欲、尸利等也。
斯乃無名相中，假名相說，故云妄說耳。
故云：佛本無身無壽，隨順世間論身壽等，
況貪欲、尸利等，而非假立妄說邪？
四明至此，乃云即實之權，是性具之法。
若爾，即權之實，具法之性，何故却云相相宛然邪？ ^397b18

前諸行下，次總結。
夷坦者，平直也。 ^397c34

復次下，第五、明不飲酒戒。
文為二：初、總示眩〔黃練切〕、瞑眩〔瞑莫匍切〕也。
若穀若草者，酒有三種：一、穀酒；二、果酒；
三、藥酒。穀酒可解。
果酒者，蒲萄阿梨咜樹果等名果酒也。
藥酒者，種種藥草和米甘蔗變成酒味名藥酒也。
夫酒為下，次、別釋。
文為二：初、正釋。又為二：初、明偏小已還非不醉。
文為三： ^397c38

初、明人天之醉。文為二：初、別明世人之醉。
三十六失者，沙彌尼戒經云：酒有三十六失：
失道、破家、危身、喪命、牽東、引西、持南、著北、
不能諷經、不敬三尊、輕易師友、不孝父母、
心閉意塞、世愚癡、不值大通、其心無識、
故不飲酒、欲離五陰、五欲、五蓋、得五通、度五道。
應知經意以失道、破家等十一，并不離五陰、
五欲、五蓋，及失五通、不度五道等二十五，為三十六失也。
若大論中有三十五：一、現世財竭；二、眾病之門；
三、鬪諍之本；四、裸露無耻；五、人所不敬；
六、復沒智慧；七、應得物不得，已得物散失；
八、伏匿之事，盡向他說；九、事業皆癡；十、
醉為愁本；十一、身少力；十二、身色壞；十三、
十四、不敬父母；十五、十六、十七、不敬沙門、
婆羅門及尊長；十八、十九、二十、不敬三寶；
二十一、黨惡人；二十二、遠賢善；二十三、
破戒；二十四、無慙愧；二十五、不守六情；
二十六、放逸；二十七、人不喜見；二十八、
知識所棄；二十九、行不善；三十、捨善法；
三十一、明智人不信用；三十二、遠離涅槃；
三十三、種狂癡內緣；三十四、命終墮惡道；
三十五、若得為人，常狂驗故，慢刑失禮，發出伏匿等。
即是略舉三十五失也。
於五百世中無手者，梵網經云：若自身手過酒器，
與人飲酒者，五百世無手，何況自飲？
戒疏云：有五五百：一五百在鹹槽地獄，
二五百在沸屎，三五百在曲蛆蟲，四五百在蠅蚋，五五百在癡熟無知蟲。
今之五百，或是最後與人癡藥故也。
晉世引滿稱藝能者，孤山引舊解云：晉在思蜀都賦云：
合樽促席，引滿相罰。
樂飲今夕，一醉累月。
注云：酒將闌，故合併其樽，促近其席。
引，持也。持滿以相罰，酒厚樂極，故醉累月。
又晉書載記云：引滿昏醉，汗服失冠，蓬頭僵仆，以此為樂。
魏朝清濁為賢聖者，三國志魏志列傳云：
徐邈，字景山。魏國初建，邈為尚書郎。
時科禁酒，而邈私飲，至於沉醉。
校事趙達問以曹事，邈曰：中聖人。
達白之太祖，太祖甚怒。
渡遼將軍鮮干輔進曰：平日醉客，謂酒清者為聖人，濁者為賢人。
邈性脩慎，偶醉言耳。
竟坐得免刑。後車駕幸許昌，問邈曰：頗復中聖人否？
邈對曰：昔子反斃於穀陽，御叔罰於飲酒。
臣嗜同二子，不能自懲，時復中之。
然宿瘤以醜見傳，而臣以醉見識。
帝大笑，顧左右曰：名不虗立矣。
畢卓自署為酒徒者，晉書列傳云：畢卓，字茂世。
少希放達，為吏部郎，常飲酒廢職。
比舍郎釀熟，卓夜醉，至其甕間盜飲之，為掌酒者所縛。
明旦視之，乃畢吏部也，遽釋其縛。
卓遂引主人宴於甕側，致醉而去。
卓常謂人曰：得酒滿數百斛舩，四時甘味置兩頭，
右手持酒抔，左手持蟹螯，拍浮酒船中，便足了一生矣。
署，書也，部署也。如唐元結自號酒徒，彼日休自號醉士之類也。
鄭泉自誓為酒壺者，壺，酒器也。
三國志吳志云：太中大夫鄭泉，字文淵，陳郡人。
博學有奇志，而性嗜酒。
其閑居，每日願得美酒滿五百斛船，以四時甘脆置兩頭，
反覆沒飲之，憊即住而啖肴膳。
酒有斗升，滅隨益之，不亦快乎？
臨卒，謂同類曰：必葬我於陶家之側，庶百年之後，化而成土。
幸見取為酒壺，酒壺實獲我心矣。
竹帛載之者，古者記言記事，皆在竹簡繒帛，以未有紙故也。
而後代稱其故實，故謂史籍為竹帛耳。
竹帛載之，是不應作而作。
古今歌之，是不應歌而歌。
此非醉酒而謂之，是何侜〔張流切〕？
爾雅云：侜張，誑也。
既引釋論法師為王說五戒罪福，飲酒招狂，
乃至結云世人之醉，故此一段之文，但是別明世人飲酒之醉耳。
不可作於三界惑醉，以科此文也。
又貪如海下，次通明三界人天之醉。
黏〔女亷切〕者，添也。
颺〔與章切〕、攪〔古巧切〕，動也。
次明二乘之醉。九十八使等者，見惑八十八，
謂欲界三十二，色無色界各有二十八，
成五十六，合八十八也。
思惑有十，謂欲界有四，色無色界各三，
成六，合有十也。見為一住，思分三住，名為四住。
瘧〔魚約切〕，病也。大經引醉歸之人等者，
涅槃哀歎品諸比丘白佛云：譬如人醉，
其心眩亂，視諸山川、城郭、宮殿、日月、星辰，皆悉迴轉。
若有不修苦、無常想、無我等想，是人名為多諸放逸，流轉生死。
佛告比丘：汝向所引醉人譬者，但知文字，未達其義。
何等為義？如彼醉人，見上日月，實非迴轉，生迴轉想。
眾生亦爾，為諸煩惱無明所覆，生顛倒心，
我計無我，常計無常，淨計不淨，樂計為苦，
如彼醉人，於非轉處，而生轉想〔云云〕。
今云大經引醉歸之人者，孤山云後人妄加人字是也。
四明改人字作文字非也。
故涅槃疏云：迴醉與之，結過歸之。
故知今文多一个人字也。
謂大經中，佛斥比丘所引醉人之譬，未達其義，反歸自己也。
文中從世間下，乃是撮略大經之文，以明醉歸比丘耳。
何者？以世間人，迷於二乘無常、苦等、無我、
不淨，計我、淨等及以常、樂。
既如醉人，視日、月等皆悉迴轉，而二乘人，
迷於大乘如來真實我、淨、常、樂，計於無常、
無樂、無我及以不淨，豈非自己？
如彼醉人，見上日月，實非迴轉，生迴轉想。
故知比丘所引醉人之譬，反歸二乘自己，
故云大經引醉歸之，乃至結云此二乘之醉也。
今文影略，但云世間無常、樂等具足，應云世間無常、
樂、我、淨，而言常、樂、我、淨；如來實我、淨、常、
樂，而言無常、苦、無我、不淨。 ^398a2

三、明菩薩分破無明，不了了見等者，大經？
師子吼品：師子吼菩薩問云：十住菩薩住何等法不了了見佛？
住何法而了了見佛？
答：文中約四種觀十二因緣：一、下智觀，
不見佛性，得聲聞道；二、中智觀，不見佛性，
得緣覺道；三、上智觀，見不了了，住十住地；
四、上上智，觀見了了，得三菩提。
十住菩薩雖見一乘，不知如來是常住法，
以是故言十地菩薩雖見佛性，而不明了。
十住菩薩見少分故，不能明了；如來全見，能得明了。
十住菩薩慧眼見故，不得明了；如來則以佛眼見故，
能得明了；為菩提行故，則不了了。
若無行故，則得了了；住十住故，雖見不了；
不住不去故，則得了了。
章安云：若指住是地，而言十住皆分見者，此是別義。
若住非地，十地則見，十住不見，此亦別義。
若十住即十地，地、住皆少見者，此即圓義。
若十住非十地，十住亦少見者，此亦圓義。
若十住非十地，而言九住不見，十住少見者，此乃別接通義。
若地前十住全不見性，是故不論了與不了。
又云：初住、初地，則能分見，故言少耳。
如遠望大舶等者，此引大經？
如來性品之文也。
經云：菩薩位階十地，尚不明了知見佛性，何況二乘？
譬如遠觀虗空鵝鴈，為是虗空？
為是鵝鴈？諦觀不已，彷彿見之。
十住菩薩於如來性知見少分，亦復如是。
又如醉人欲涉遠路，#CB15167;朧見道。
又如有人在大海中無量由旬，遠望大舶，
樓櫓當閣，即作是念：為是樓櫓？
為是虗空？久視方知乃是樓櫓。
又如有人於夜暗中見盡菩薩，即作是念：
是菩薩像、自在天像。
久視雖謂是菩薩像，亦不明了。
十住菩薩見如來性亦復如是，不大明了。
又止觀云：譬如暗中遙望株杌，不審人杌。
人應六分動相，杌無六分，是不動相。
久住視之，雖謂是杌，亦不明了。
輔行云：文出大論。
如是等無量譬喻者，以大經中更有多種譬喻之文故也。
迦葉云等者，此引大經？
四倒品末文云：迦葉菩薩白世尊言：我從今日始得正見，
自是之前，我等悉名邪見之人。
章安云：別論乃取撥無因果名為邪見，
迦葉久無；通取一切倒心為邪，迦葉猶有。
須知迦葉猶有界外相應無明邪見之惑，
分破未盡，故云猶有。
此且約於別教言之，以下文中自明圓人故也。 ^399a24

次明圓人醉不醉。
文為二：初明不飲。
初行佛行無明未斷，名具煩惱能見祕藏，
故雖肉眼名為佛眼，若云能知亦名佛智，故此約位在圓住前。
所可見者更不復見，即是文殊述成淨名歎云不見相而見也。
不可見而見者，見其空室現疾，表果地依正也。
若過此所表，更無淨土法身之可見，此語述成佛國之義。
若引眾生來入見淨土法身，過此更無可見，故云若見已更不見也。
所可見者更不可見，即是平等真法界中無所可見，
而言見者，佛眼見極更無可見，即是述成不見相而見也。 ^399c2

圓人下，次明亦飲。
央掘，此云指鬘。空瓶實酒者，空中理體也。
變化宣揚者，妙假事用也。
波斯匿，此云和悅。
末利，此云柰，因柰得報故也。
未曾有經：匿王白佛：如佛所說，心歡喜故，
不起惡業，名有漏善。
是事不然，如人飲酒，心則歡喜，不起煩惱，則不殺害。
憶念我昔遊獵之時，忘時厨人，山中覺飢，
走馬還宮，勅令索食。
厨人答云：即現無食，今方當作。
我以飢逼，嗔恚之故，令殺厨人。
時末利夫人聞已，即辨好酒美肉，沐浴名香，
莊嚴身體，將諸妓女，來至我所。
我見夫人，嗔心即息。
夫人輙遣黃門詐傳，令勿殺厨人。
我至明旦，深自悔責，憂愁不樂。
夫人問我：有何不樂？
我即答云：昨日飢嗔，錯殺厨人，故悔恨耳。
夫人笑云：其人猶在，我大歡喜。
王白佛言：夫人持五戒，月行六齋，一日之內，
五戒之中，犯酒、妄二戒，八戒之中，犯於五戒，
謂過中食、服華香、作倡妓、高廣牀、飲酒、妄語。
破戒之罪，重邪？輕耶？
佛言：如是犯者，得大利益。
當知此約忘犯濟物。
若從本說，焉知不是法身所為不思議化？
菩薩利物，惡中有善，是故末利唯酒、唯戒。
欲從斯倒，宜自斟量。
若順貪心，終非持相。
菩薩戒疏云：末利后飲，此約見機，不同恒倒。
波斯匿王，初雖勅令殺於厨人，復與夫人飲酒而醉，即不言殺。
是故今云轉更多恩。
又波斯匿酒醉後，應死判生，故云多恩。
夫人飲酒，既得利益，是故謂之佛言持戒。
入于酒肆〔肆者，陳也〕等者，即維摩詰也。
逆者，飲酒也。順者，不飲酒也。
得其門者，實行菩薩，則以忘犯濟物為門；
權行菩薩，則以妙用不思議化而為其門。
故此約於逆，得其門耳。
若論其順，則須乘持以為門也。
柄者，本也。操〔七刀切〕者，持也。 ^399c22

前諸行下，次總結。
醉醒無二者，逆順俱當也。 ^400a26

上觀四諦下，次約觀心釋。
即以觀於五戒實相、覺智清淨名為五佛，非必論於五佛別號。
若以釋迦足向四佛為五佛者，恐非文意。 ^400a30

次釋所破煩惱障，文為二：初標指；上來下，次解釋。
文為三：初對報障辨異。
或約內身者，諸根不具等也。
或約外報者，貧窮困苦等也。 ^400a36

報障如上下，次與業障對簡，文為二：初徵起，次釋相。
文為二：初引數人解，數人即是薩婆多師。
次明今家意，文為三：初正明。
次若爾下，釋疑，文為二：初疑。
都不關心者，不關涉於心，發動身口也。
此乃下，次釋疑，文可見。
若煩惱下，三、對業報論轉不轉。
若煩惱業轉，報未必轉者，即前所謂餘經對緣，
報障難轉，因時可救，果無如何也。
若報轉，業煩惱必轉者，亦前所謂此經三障皆可轉也。
通論下，三、正釋煩惱障。
通論可解。若別論者，未見諦理，故多愁憂，
屬見煩惱；於事既礙，故多恐怖，屬愛煩惱。
其義可知，故不具記。
此亦一往，故注云云。 ^400a40

三釋所破業障，文為二：初標指，次業將下解釋。
文為四：初明來意，凡論相現皆是表發，今相表於業將感報也。 ^400b14

次惡星下，消釋名相。
言客星者，忽然而現，名之為客，以常現者名主故也。
亦是等者，以五星二十八宿〔秀音〕雖則常現，
若違度數，失其分野，亦名惡星故也。
一方有七等者，東方七者，謂角、亢、氐、房、
心、尾、箕。北方七者，謂斗、牛、女、虗、危、室、壁。
西方七者，謂奎、婁、胃、昴、畢、觜、參。
南方七者，謂井、鬼、柳、星、張、翼、軫。
周禮周官云：保章氏掌天星，以志星辰日月之變動，
以觀天下之遷，辨其吉凶。
以星土辨九州之地所封域，皆有分星，以觀妖祥。
鄭玄注云：星土，星所主土也。
封，猶界也。大界則曰九州。
州中諸國中之封域，於星亦有分焉。
其書亡矣，今其存可言者，十二次之分也。
星紀，吳越也。〔爾雅云：星紀，斗牛。
郭璞注云：牽牛者，日月五星之所終始，故謂之星紀也。〕
玄枵，齊也。娵訾，衛也。
降婁，魯也；大梁，趙也；實沈，晉也；鶉首，秦也；
鶉火，周也；鶉尾，楚也；壽星，鄭也；大火，宋也；
析木，燕也。〔爾雅云：析木謂之津。
注云：即漢津也。〕此分野之妖祥，主用客星彗孛之氣象。
春官又云：以十有二歲之相，觀天下之妖祥。
以五雲之物，辨吉凶、水星、旱降、豐荒之祲象。
以十有二風，察天地之和命、乖別之妖祥。
熒惑，火星也。麻彗者，爾雅注云：彗星又類散麻，故云麻彗也。
蠱毒者，蟲也，物病害人也。
腹，人也，腹中蟲也，行蠱毒也。
首楞嚴云：貪恨為罪。
是人罪畢，遇蟲成形，名蠱毒鬼。
又以三毒為蠱，則害法身慧命也。
靈謂神靈，潛謂潛隱，密謂微密。
通者，悅也。 ^400b18

夫諸業下。三、正明表報。
行者知〔音智〕解下，四、結正斥邪。
知解推之者，結正也。
何須折篾鑽龜問管公明者，斥邪也。
孤山引舊解云：禮記云：龜為卜，筴〔音#CB15081;，
筴或作著，音尸〕為筮〔市志切〕。
卜筮者，先王所以決嫌疑，定猶豫也。
今云折篾者，篾謂竹篾為爻也。
管公明者，魏志云：管輅，字公明，平原人也。
容貌醜而嗜酒，無威儀，善卜筮。
應知惡報由罪，結罪由心，苟正于心，罪報自落。
普賢觀云：我心自空，罪福無主，儻不修德，卜筮何為？
昔宋景公有疾，司馬子韋曰：熒惑守心，
心宋分野，君當可移於相。
公曰：相，股肱也。除心腹之疾，置之於股肱，無乃不可乎？
曰：可移於人。公曰：人可為國，無人何以為國？
曰：可移於歲。公曰：歲所以養人，歲不登何以畜人？
子韋曰：君善言三，熒惑必退三舍，延命十一年。
視之果已，次止他辰也。
孤山云：況能內觀法性，達罪本空，均生佛於自心，
起慈悲於法界，惡星之變，何患乎不滅耶？
四明記潛用孤山大小法門，非止一處，
而於序中乃云：借於孤山索隱記中俗書，
以為裨助，庶不以事相之關情，但思理觀之為益耳。
豈非內心抑他長，致使秉筆前後矛盾？
況大宗匠內明三學，外曉六經，儒釋兼通，
方順開化，豈大師所說有涉於儒宗，而傳弘者棄之不習邪？
請讀止觀輔行等文〔云云〕。 ^400c36

三、釋舉行法勸修者，此取初文分科之說，故謂之舉行法勸修。
今取次之分科之語，是故云舉方法能空於惡，即前所謂能破之方也。
於中為三：初、總明來意。
禳〔汝陽切〕者，除也、却也。
事者，三業也。理者，三德也。
次、洗浴下，正釋經文。
緘〔古咸切〕者，閉也、合也。
鄭重者，殷勤也。漢書云：皇天所以鄭重頻降，命也。
至心之境者，甚深行處也。
夫人身下，三、結示所以。
文為二：初、正結示。
人身本於不淨者，父母遺體種子不淨，
住處不淨，在母腹中生熟藏間自相不淨，
從尿道出九孔常流自性不淨，其中唯有菌尿之聚究竟不淨，
捐棄冢間如朽敗木。
旃檀生于伊蘭，世間理見者，旃字誤，應作栴。
觀佛三昧海經云：譬如伊蘭與栴檀生末利山中，
牛頭栴檀生伊蘭叢中，未及長大在地下時，
牙莖枝葉如閻浮提竹筍，眾人不知，言此山中純是伊蘭無有栴檀，
而伊蘭臭猶如肨屍熏四十由旬，其華紅色甚可愛樂，若有食者發狂而死。
牛頭栴檀雖生此林，未成就故不能發香，
仲秋月滿卒從地出成栴檀樹，眾人皆聞牛頭栴檀上妙之香。
近因等者，現今三業也。
規矩者，方法也。遠成等者，彼岸三德也。
法喻昭然孰敢不信？
次、洗浴下，對禳三障。
注云云者，對文雖別意實融通。
四、釋 ^401a30

結成。文為二：初、正釋。
言理數者，道理次第任運故也。
問：三障轉者，文句記中何故謂之障體即德，不待轉除？
答：若得前文斷不斷意，何須疑哉？
前寄事下，次明前後互顯。
文為二：初、正明。前寄事者，洗浴著衣等也。
將淺表深者，淺者近也，深者遠也，以近三業遠成三德也。
將深結，翻此可知。
經文下，次斥遠。繡密等者，如錦繡之稹密，故見之者寡少也。
注云云者，具說如上也。 ^401b24

護世下，第五、釋敘教相也。
言敘流通者，如上已辨。
金光明經文句新記卷第二
 ^401b40
