得遇龍華修證懺儀卷第四
author:: 天台山慈雲寺傳教觀沙門　如惺　撰
other:: 
# 第十一別觀龍華
○第十一別觀龍華
other:: 
## 敘言

前觀兜率是因。今觀龍華是果。
以三世諸佛將成正覺。
必先處兜率陀天。
接引調伏先佛法中善根成熟眾生。
使入不退。然後下生授與一乘之記。
此千古不易之道也。
豈非前觀為龍華之化城乎。
若願生他方佛剎。
宿與龍華有緣。因彌勒成道。
覩光而來華林法會。
經說第二會有他方諸天。
及八部眾。六十四憶恒河沙人發菩提心住不退轉者。
是也。則知初會得度者。
皆是不厭生死。不艶淨土。
不求斷結眾生。何以故。
秪如釋迦。彌勒。同一道也。
王舍。鷄頭。同一地也。
此時。彼世。同一界也。
短命。長齡。同吾人也。
豈非心垢土垢。心淨土淨。
是知垢淨在心。不在國土也。
故當內觀實相。達諸法空。
便使竛竮辛苦。亦饒四藏之珍。
外溥仁慈。等心濟物。
縱處#CB06595;嶮之巔。
即踐如掌之地。故毗舍浮佛告持地菩薩言。
當平心地。則世界地一切皆平。
今眾生以濁心觀娑婆界。
此界自然穢惡充滿。
如目有眚。燈現五色毛輪。
楞嚴云。汝以色空相傾相奪於如來藏。
而如來藏隨為色空。
周徧法界。我以妙明不滅不生合如來藏。
而如來藏惟妙覺明。
圓照法界。法華云。
見此娑婆世界。其地琉璃。
坦然平正。閻浮檀金。
以界八道。寶樹行列。
諸臺樓觀。皆悉寶成。
其菩薩眾。咸處其中。
以是觀之。則彼雞頭之淨。
特吾心之淨耳。知是而觀龍華。
易若菴摩勒果也。 ^611b33

○分二。初辯異。二正觀。
other:: 
## 初辯異

所言異者。諸經所載彌勒成佛之跡。
頗有異處。何以故。
釋尊說非一時。住非一處。
經至此方。來非一時。
譯非一人。是故難為准的。
今略以四科辯之。
餘可知矣。一身量。
二壽量。三樹量。四初會。
other:: 
### 先辯身量之異
先辯身量之異 ^611c32

◎彌勒下生經。姚秦鳩摩羅什譯。
說彌勒身長千尺。
胸廣三十丈。面長十二丈。 ^611c40

◎彌勒來時經。東晉時譯。
失人名。說身長十六丈。 ^611c42

◎觀彌勒下生經。
西晉竺法護譯。不說身量。 ^611c44

◎彌勒成佛經。亦羅什譯。
說身長釋迦牟尼八十肘〔三十二丈〕。
胸廣二十五肘〔十丈〕。
面長十二肘半〔五丈〕。 ^611c46

◎彌勒下生成佛經。
唐武周義淨三藏譯。
亦說身長八十肘。
肩二十肘。面廣肩半量。 ^612a2

◎又成佛經說。彼時眾生。
壽命具足八萬四千歲。
無有中夭。人身悉長十六丈。
若論賢劫千佛。其九百九十九尊。
皆出減劫。獨樓至一佛。
出於增劫。悉在住劫中二十小劫也。
第九小劫。自八萬四千歲始。
每過百千減一歲。
人身短一寸。至二萬歲時。
迦葉佛出。迦葉佛滅後。
又百年一減。減至人壽百歲。
身長一丈時。釋迦出世。
釋迦滅後。減至人壽十歲。
身長一尺止。此後百年一增。
增至八萬四千歲足。
是為第十小劫。又仍前減至八萬歲時。
彌勒出現世間。彼時人民。
尚應身長八百丈。
況佛身止於千尺。
及八十肘耶。疑此尺字。
不無魚魯之訛也。
佛必倍人。恐應千丈。
非千尺也。如釋迦化身丈六是矣。
又二地菩薩尚見千丈佛身。
若地地增勝。則身量難思。
況彌勒出時。人壽既云具足八萬四千歲。
獨佛身如是之卑小乎。
又言人身悉長十六丈。
此當千六百歲時之數。
似亦未韙。此或釋尊欲逗當時聽法之機。
故作是異說。不然譯師之誤也。
問。丈六。千尺。皆三乘共見。
舍那報身。獨菩薩法。
可同年哉。答。誠然。
二乘不見尊特。大乘報化不二。
今借此勝應。明彼劣應。
是或非忒。何者。如淨華宿王智佛。
身長六百八十萬由旬。
妙音止長四萬二千由旬。
豈便指報身耶。妙音身量。
不過類彼國人。佛既超勝。
況彌勒不能舒之千丈。
以應八萬歲時眾生乎。
other:: 
### 次辯壽量之異
○次辯壽量之異 ^612a6

下生經說。彌勒佛住世六萬歲。
下生成佛經偈云。
期於六萬歲。說法度眾生。
觀下生經說。佛壽八萬四千歲。
成佛經說。彌勒佛住世六萬億歲。
正法像法亦各六萬歲。
然彌勒下生及彌勒成佛二經。
皆出什師所譯。一云六萬歲。
一云六萬億歲。豈自不檢點矛盾一至於此耶。
此非筆授者之誤。
必傳書者之謬也。
如釋迦壽應百歲。
自減二十。故八十唱滅。
推彌勒應八萬歲。
當減二萬。故云六萬。
理或當也。詎有國人八萬之壽。
而佛獨高邁六萬億哉。
其謬不辯可知矣。
other:: 
### 次辯樹量之異
○次辯樹量之異 ^612b6

彌勒下生經說。龍華樹。
高五十里。觀下生經說。
高一由旬廣五百步。
來時經說。高四十里〔即一由旬〕。
廣亦四十里。成佛經說。
高五十由旬〔二千里也〕。
下生成佛經說。高四踰繕那〔即四由旬一百六十里也〕。
蔭六拘盧舍。下生。
與成佛二經。係什師一人之譯。
一云五十里。一云五十由旬。
二說之不侔又如此。
若佛身准減劫八萬歲時。
應長千丈餘。菩提樹奚止五十里。
及一由旬。准於四踰繕那。
方稱身量。言五十由旬。
樹恐太高。
other:: 
### 次辯初會異
○次辯初會異 ^612b26

略有二種。一說法處異。
二見迦葉異。下生經。
來時經等。俱說彌勒成道已。
在龍華樹下。說三會法。
獨成佛經說。彌勒成三菩提已。
首度儴佉王。與無數天龍八部。
入翅頭末城說四諦。
十二緣。度人天眾。
名為初會。時彌勒佛眷屬圍繞。
出城。還華林園說二會法。
此其一也。又觀下生經說。
彌勒成道已。首度魔王大將。
次善財長者。次儴佉王等。
將無數千人。往山中見大迦葉。
此名第一會。下生經說。
在華林園說三會法。
度人天已。入城乞食。
降大力魔。方至耆闍山頂。
見大迦葉。不說初會見。
與成佛經所說同。
如是種種異說。行人何所的從。
以成觀境。況羅什素稱七佛譯師。
尚自相左若是。他之不侔。
固可知矣。雖然。悉是金口。
難可是非。欲令行者標心。
故伸辯如右。今觀竺法護譯名觀彌勒菩薩下生經。
對前高昌郡譯。亦有觀字。
正是行人用觀之處。
似可依憑。又況文約義備。
初心易成。若觀心純熟。
又當進於什師所譯彌勒成佛經。
廓其心量。故兩存之也。
other:: 
## 第二正觀
○第二正觀 ^612b42

有三。初觀同居。二觀劣應。
三結勸。
同居又二。初略示城郭。
二徧觀閻浮。
other:: 
### 初觀同居
 ^612c28

彌勒如來出現世時。
正值增極減初之際。
故國界之勝妙。身壽之修長。
一如諸佛淨土。尤當以四土分之。
始盡厥德。否則理事既淆。
體用亦濫。觀心何從。
實相靡顯。所以迷由理始。
悟必事先。誠曰頓修。
不妨漸詣。所言四土者。
一曰凡聖同居土。
此人天七趣。及藏教聲聞所居。
所見佛身。即八相成道之化身也。
亦云生身。但三十二相。
八十隨好。經或云千尺。
或云十六丈。或云八十肘。
是也。所居雖或垢淨。
同此大千。同此日月。
不然。彼時何故尚有三病〔一者飲食。
二者便利。三者衰老〕。
二曰方便有餘土。
純是通教一乘。及菩薩所居。
所見生身。尊特。合身佛。
證但空二乘。見生身。
證不空菩薩。見尊特。
佛身既二。土豈一耶〔應前緣同居。
後緣實報〕。三曰實報莊嚴土。
是別圓菩薩所居。
非二乘能見。所見。
惟尊特身。身有無量色。
色有無量相。相有無量好。
所住依報。亦有無量種種莊嚴。
隨所示現。即無有邊。
不可窮盡。如華嚴說佛相好。
一一有十華藏世界微塵數。
四曰常寂光土。惟是十方三世如來究竟果位。
清淨法身所居。形等太虗。
體即法界。惟佛究盡。
非菩薩法。圓教等覺。
猶未了了。況地前者乎。
如是分屬。不但顯聖人有應物現形之用。
抑開行者有造修之門。
故知鷄頭華林。雖云淨勝。
比今五濁。不過福優根利耳。
是宜同居。
other:: 
#### 初略示城郭
○初略示城郭 ^612c32

觀彌勒菩薩下生經云。
於此國界。當有城郭。
名曰雞頭。東西十二由旬。
南北七由旬。土地豐熟。
人民熾盛。街巷成行。
爾時城中有龍王。
名曰水光。夜雨香澤。
晝則清和。是時雞頭城中。
有羅剎鬼。名曰葉華。
所行順法。不違正教。
每伺人民寢#CB00895;之後。
除去穢惡諸不淨者。
又以香汁。而灑其地。
極為香潔。
other:: 
#### 二徧觀閻浮
○二徧觀閻浮 ^613a26

又三。初世界。二人民。
三國王。
other:: 
##### 初觀世界

今初□□□。當爾之時。
閻浮提地。東西南北十萬由旬。
諸山河石壁。皆自消滅。
四大海水。各據一方。
時閻浮地。極為平整。
如鏡清明。舉閻浮地內。
糓食豐賤。人民熾盛。
多諸珍寶。諸村聚落。
雞鳴相接。是弊華果樹枯竭穢惡亦自消滅。
其餘甘美果樹。香氣殊好者。
皆生於地。
other:: 
##### 次觀人民
○次觀人民 ^613b8

爾時時氣和適。四時順節。
人身之中。無有百八之患。
貪欲瞋恚愚癡。不大殷勤。
人心均平。皆同一意。
相見歡悅。善言相向。
言辭一類。無有差別。
如彼#CB15106;單越人。
而無有異。是時閻浮地內。
人民大小。皆同一響。
無有若干差別異也。
彼時男女之類。意欲大小便時。
地自然開。事訖之後。
地復還合。爾時閻浮地。
自然生粳米。亦無皮裹。
極為香美。食無患苦。
所謂金。銀。珍寶。硨磲。
碼碯。真珠。琥珀。各散在地。
無人省錄。是時人民。
手執此寶。自相謂言。
昔者之人。由此寶故。
更相傷害。繫閉在獄。
受無數苦惱。如今此寶。
與瓦石同流。無人守護。
時閻浮地內。自然樹上生衣。
極細柔軟。人取著之。
如今 #CB15106;單越人。
自然樹上生衣。而無有異。
other:: 
##### 三觀國王
○三觀國王 ^613b28

爾時法王出現。名曰儴佉。
正法治化。七寶成就。
所謂七寶者。金輪寶。
象寶。馬寶。珠寶。玉女寶。
典兵寶。守藏寶。是謂七寶。
鎮此閻浮地內。不以刀杖。
自然靡伏。四珍之藏。
第一乾陀越國。伊羅鉢寶藏。
多諸珍寶異物。不可稱計。
第二彌提羅國。般綢大藏。
亦多珍寶。第三須賴吒大國。
有大寶藏。亦多珍寶。
第四波羅捺國。儴佉大寶藏。
亦多諸珍寶。不可稱計。
此四大藏。自然應現。
諸守藏人。各來白王。
唯願大王。以此寶藏之物。
惠施貧窮。爾時儴佉大王。
得此寶已。亦復不省錄之。
竟無財物之想。
other:: 
### 二觀劣應身
○二觀劣應身 ^613c26

有八種相。一降兜率。
二托胎。三住胎。四出胎。
五出家。六降魔。成道。
共合為一。七轉法輪。
八入涅槃。此名大乘八相成道。
若小乘經說。無住胎。
合在托胎。共為一種。
又大乘人。見如來相相互具。
各各有八。小乘人見相支離。
始終唯八。此中又二。
other:: 
#### 先觀父母
先觀父母 ^614a14

爾時彼王有大臣。
名曰修梵摩。是王少小同好。
王甚愛敬。又且顏貌端正。
不長不短。不肥不瘦。
不白不黑。不老不少。
是時修梵摩有妻。
名梵摩越。玉女中最極殊妙。
如天帝妃。口作優鉢羅華香。
身作栴檀香。諸婦人八十四態。
永無復有。亦無疾病亂想之念。
other:: 
#### 次正觀佛身
○次正觀佛身
other:: 
##### 第一降兜率
第一降兜率 ^614a26

爾時彌勒菩薩。於兜率天。
觀察父母。不老不少。
便降神下應。
other:: 
##### 第二托胎　第三住胎
 ^614a38

○護譯缺托胎住胎二種。
今什譯足之。
other:: 
##### 第四出胎
第四出胎
從右脇生。如我今日右脅生無異。
彌勒菩薩。亦復如是。
兜率諸天。各各唱令。
彌勒菩薩已降神生。
是時修梵摩。即與子立字。
名曰彌勒。彌勒菩薩。
有三十二相。八十種好莊嚴其身。
身黃金色。
other:: 
##### 第五出家
○第五出家 ^614a44

爾時彌勒在家。未經幾時。
便當出家學道。
other:: 
##### 第六成道
○第六成道 ^614b18

爾時去雞頭城不遠。
有道樹。名曰龍華。
高一由旬。廣五百步。
時彌勒菩薩。坐彼樹下。
成無上道果。當其夜半彌勒出家。
即其夜分成無上道。
應時三千大千剎土。
六反震動。地神各各而相告曰。
彌勒已成佛道。其聲轉至。
聞四天王宮。彌勒已成佛道。
轉聞徹於三十三天。
#CB08504;摩天。
兜率陀天化樂天。
他化自在天。乃至梵天。
other:: 
##### 第七轉法輪
○第七轉法輪 ^614b32

此是龍華樹下說三乘法。
三會度人者也。 ^614c14

彌勒成道已。爾時魔王。
名曰大將。以法治化。
聞如來名。音響之聲。
歡喜踊躍。不能自勝。
七日七夜。不眠不 #CB00895;。
是時魔王。將欲界無數人天。
至彌勒佛所。恭敬禮拜。
彌勒尊聖與諸人天。
漸漸說法。微妙之論。
所謂論者。施論。戒論。
生天之論〔此說人天欲界法。
五戒十善等〕。欲不淨想。
出要為妙〔此說禪天法。
即九想八背等也。
下說出世法〕。爾時彌勒見諸人民已發心歡喜。
諸佛世尊常所說法。
苦集盡道。與諸天人。
廣分別其義〔此說小乘聲聞四諦法也〕。
爾時座上八萬四千天子。
諸塵垢盡。得法眼淨〔成佛經備說十二緣。
及助菩提法。今唯說四諦。
蓋略之也〕。爾時大將魔王。
告彼界人民之類曰。
汝等速出家。所以然者。
彌勒今日已度彼岸。
亦當度汝等使至彼岸。
爾時雞頭城中。有一長者。
名曰善財。聞魔王教令。
又聞佛音響。將八萬四千眾。
至彌勒佛所。頭面禮足。
在一面坐。爾時彌勒漸為說法。
微妙之論。所謂論者。
施論戒論〔云云〕。 ^614c18

爾時彌勒見諸人民。
心開意解。如諸佛世尊常所說法。
苦集盡道。為諸天人。
廣分別其義。爾時座上八萬四千人。
諸塵垢盡。得法眼淨。
是時善財。與八萬四千人等。
即前白佛。求索出家。
善修梵行。盡成羅漢道果。
爾時彌勒。初會八萬四千人。
得阿羅漢。是時儴佉王。
聞彌勒已成佛道。
便往至佛所。欲得聞法。
時彌勒佛。與王說法。
初善。中善。後善。義理深#CB15035;。
爾時大王。復於異時。
立大子為王。賜剃頭師珍寶。
復以雜寶與諸梵志。
將八萬四千眾。往至佛所。
求作沙門。盡成道果。
得阿羅漢。是時修梵摩大長者。
聞彌勒已成佛道。
將八萬四千梵志之眾。
往至佛所。求作沙門。
得阿羅漢果。唯修梵摩一人斷三結使。
必盡苦際。是時佛母梵摩越。
復將八萬四千婇女之眾。
往至佛所。求作沙門。
爾時諸女盡得羅漢。
唯有梵摩越一人斷三結使。
成須陀洹。爾時諸剎利婦。
聞彌勒如來出現世間。
成等正覺。數千萬眾。
往至佛所。頭面禮足。
在一面坐。各各生心求作沙門。
出家學道。或有越次取證。
或有不取證者。其不越次取證者。
盡是奉法之人。厭患一切世間不可樂想。
爾時彌勒。當說三乘教。
如我今也。云云。 ^614c48

〔○二師所譯初會不同。
護譯三會俱在樹下。
什譯初會入城中說。
今並存之。賢者自考〕又彌勒如來。
將無數千人。前後圍繞。
往至此山中。遂蒙佛恩。
諸鬼神當與開門。
使得見迦葉禪窟。
是時彌勒伸右手。
指示迦葉。告諸人民。
過去久遠。釋迦文佛弟子。
名曰迦葉。今日現在。
頭陀苦行。最為第一。
是時諸人見是事。
歎未曾有。無數百千眾生。
諸塵垢盡。得法眼淨。
或有眾生。見迦葉身已。
此名為最初之會九十六億人。
皆得阿羅漢。斯等之人。
皆是我弟子。所以然者。
悉悉由受我教訓之所致也。
亦由四事因緣。惠施仁愛。
利人等利。爾時彌勒如來。
當取迦葉僧伽梨。
著之。是時迦葉身體。
奄然星散。是時彌勒。
復取種種華香。供養迦葉。
所以然者。諸佛世尊。
有敬心於止法故。
彌勒亦由我所。受正法化。
得無上正真之道。
當知彌勒佛。第二會時。
有九十四億人。皆得阿羅漢。
亦復是我遺教弟子。
行四事供養之所致也。
又彌勒第三會九十二億人。
得阿羅漢。亦復是我遺教弟子。
爾時比丘。姓號皆曰慈氏弟子。
如我今日諸聲聞。
皆稱釋迦弟子。爾時彌勒。
為諸弟子說法。汝等比丘。
當思惟無常之想。
樂有苦想。計我無我想。
實有空想。色變之想。
青瘀之想。胖脹之想。
食不消想。膿血想。
一切世間不可樂想。
所以然者。比丘當知。
此十想者。皆是過去釋迦文佛為汝眾等說。
令得盡有漏。心得解脫。
云云。 ^615c2

〔○此龍華三會說法度之像止此。
護譯直觀龍華。不說入城。
蓋略之也〕爾時彼眾中諸天人民。
思惟此十想。十一垓人。
諸塵垢盡。得法眼淨。
彌勒如來千歲之中。
眾僧無有瑕穢。爾時恒以一偈。
已為禁戒。口意不行惡。
身亦無所犯。當除此三行。
速脫生死關。過千歲後。
當有犯戒。遂復立戒。
other:: 
##### 第八入般涅槃
○第八入般涅槃 ^616a4

什譯八相甚詳。避繁不錄。
學者請自檢之。 ^616a16

彌勒如來。當壽八萬四千歲。
般涅槃後。遺法當存八萬四千歲。
所以然者。爾時眾生。
皆是利根。
other:: 
### 結勸勤修
○結勸勤修 ^616a20

其有善男子。善女人欲得見彌勒佛。
及三會聲聞眾。及雞頭城。
見儴佉王。并四大藏珍寶者。
欲食自然粳米者。
并著自然衣裳。身壞命終生天上者。
彼善男子。善女人。
當勤加精進。無得懈怠亦當供養承事諸法師。
名華擣香。種種供養。
無令有失。當作是學。 ^616a30

。
other:: 
# 第十二念一實相
○第十二念一實相 ^616b6

實相者。即法華所謂佛知見也。
諸佛出世。本令眾生。
開示悟入。稱為一大事因緣。
天台大師教觀。本具十如。
制曰不思議境。此一法而異名也。
眾生迷諸佛知見。
為楞嚴心目。菩薩悟眾生心目。
即法華知見。此一體而異相也。
然則名有千殊。法無二致。
相雖萬別。體自一真。
故觀不照體。總曰邪因。
行或離心。終成有漏。
所以摩訶止觀。專令行者。
務於十法成乘。觀於現前一念妄心。
即空。即假。即中。三千具足。
此為五十五位菩提之究竟。
三乘十二分教之指歸者矣。
若修前十一門。而不造極乎此者。
可謂尋流而忘源。
捨本而務末也。若圓教行人。
正信中。便知心佛眾生。
三無差別一色一香。
無非中道。故一一門。
皆依不思議境起。
何俟至此。方念實相者耶。
然前十一門。雖依妙境而起。
尚涉事修。惟此一門。
專屬理觀。故以一行三昧。
直觀第一義諦。毫不托彼觀心。
所以寧缺前前。莫虧後後。
事懺縱密。獨被初機。
雖破惑纏。但盡四住。
理觀直通等覺。窮極無明邊際。
故謂彈指超無學。
日劫相倍者。誠在是矣。
如是之觀。名曰正觀。 ^616b24

○分二。初觀正體。
二顯妙用。
other:: 
## 初正體
初正體 ^616c12

法華懺儀云。何名正觀。
如菩薩法。不斷結使。
不住使海。觀一切法空如實相。
是名正觀。云何名觀一切法空。
行者。當諦觀現在一念妄心。
隨所緣境。如此之心。
為因心故心。為不因心故心。
為亦因心亦不因心故心。
為非因心非不因心故心。
為在三世。為在內外兩中間。
有何足跡。在何方所。
如是等種種因緣中求心。
畢竟不可得。心如夢幻不實。
寂然如虗空。無名無相。
不可分別。爾時行者。
尚不見心是生死。
豈見心是涅槃。既不得所觀。
亦不存能觀。不取不捨。
不倚不著。一切念想不起。
心常寂然。亦不住寂然。
言語道斷。不可宣說。
雖不得心非心相。
而了了通達一切心非心法。
一切皆如幻化。是名觀心無心。
法不住法。諸法解脫。
滅諦寂靜。作是懺悔。
名大懺悔。名莊嚴懺悔。
名無相懺悔。心如流水。
不住法中。所以者何。
一切妄想顛倒。所作罪福諸法。
皆從心起。離心之外。
則無罪福。及一切法。
若觀心無心。則罪福無主。
知罪福性空。則一切諸法皆空。
如是觀時。能破一切生死顛倒。
三毒妄想。極重惡業。
亦無所破。身心清淨。
念念之中。照了諸法。
不受不著。微細陰界。
以是因緣。得與三昧相應。
三昧力故。即見普賢。
及十方佛。摩頂說法。
一切法門。悉現一念心中。
非一非異。無有障礙。
譬如如意寶珠。具足一切珍寶。
如是寶性。非內非外。
行者善觀心性。猶如虗空。
於畢竟淨心中見一切法門。
通達無閡。亦復如是。
是名行者。觀心實相。
懺悔六根。不斷五欲。
得淨諸根。見障外事。
other:: 
## 二顯妙用
○二顯妙用 ^616c14

夫法無得失。垢淨惟心。
心淨則寶樹七珍。
心垢則土堅五濁。
是故十界依正。總若揑目之空華。
五陰妄緣何異寐人之夢境。
所以佛祖垂言。教觀現前習起。
剎那生滅妄心。本具一切善惡諸法。
因緣感故。陟降隨焉。
達性體空。昇沉一際。
故行人應觀。現今三障。
即是諸佛清淨三德。
所以者何。以法非實故。
性不二故。眾生無明覆心。
德乃成障。聖人智慧朗然。
障即是德。故諸佛菩提三智。
涅槃四德本於眾生煩惱業苦中求。
捨九界修惡。別無佛界之性善也。
亦非翻破彼九性惡。
成佛界善。又非壞九惡相。
成法身體。何以故。
譬富長者。其子心狂。
聚僕為寇。劫自家寶。
長者有智。但治其心疾。
賊不須破。狂妄既瘳。
而天性之親自在。
所有營伍衣械。原是家具。
非外宼物。須毀壞之。
如水具波。波即是水。
似金成器。器不離金。
故知眾生七趣之昇沉。
便是如來無作之妙用。
十纏九結。豈非究竟三解脫門。
是故當觀我此陰心。
豈非法華惟佛與佛究盡諸法實相觀實相者。
雖處斯世。不見有穢惡之可捨。
居龍華。亦不見有淨妙之可取。
欣厭之情既空。而垢淨之心盪矣。
然後十方國土。如意往生。
十二類眾。隨緣度脫。
或說佛界是眾生界。
眾生界是佛界。非抑揚也。
或說眾生界即佛界。
非增益也。佛界即眾生界。
非損減也。或說一佛。
有無量身。一一身放無量光明雲。
一一光明雲。現無量世界海一一世界海有無量藥華幢。
一一蘃華幢。莊嚴無量寶獅子座。
一一座上。各有菩薩。
成無上道。即從自身。
現無量眷屬圍繞。
轉微塵數三乘十二行法輪。
度無邊眾生海。各各令其成就無量無邊諸三昧門。
諸神通門。諸解脫門。
於世出世法不增不減或說一身。
有無量塵。一一塵。
有無量諸寶王剎。
一一剎。有無邊勝道場。
有無量微塵數如來。
坐華光王座。演說無量契經海。
顯現無邊神通海。
或一念為無量劫。
無量劫為一念。或摶無量剎。
為一塵。破一塵為無量剎。
如是自在。於前身前塵。
不動不變。如善財童子。
於普賢菩薩毛孔剎中行一步。
過不可說不可說佛剎微塵數世界。
如是而行。盡未來劫。
猶不知一毛中剎海次第。
況一切毛孔耶。一切微塵耶。
如是變現。如是境界。
既非諸佛之神通。
又豈菩薩之三昧。
僉吾心實相自然之大用也。
有是不思議體。則有是不思議用。
而善財之所見亦不過自心之少分耳。
作是觀者。其雞頭之大城。
龍華之道樹。乃吾心之故物。
何足異哉。 ^617a18

又復應知前十一門。
悉依此門而得建立。
法非實相。皆成有漏之因。
事屬思議。難造無為之域。
故川流望於大海。
涯量自殊。臣庶比於輪王。
貴賤逈異。隋珠終非髻寶。
燕石豈並連城。又此十二門。
總名懺悔。若對三障。
理事分之。前後頗異。
第一至第九。皆屬事懺。
能破業報二障。是謂宿累既淨。
來果自空也。第十第十一二門。
雖用妙奢摩他等三止觀法。
觀彼兜率。及與龍華。
尚乃約境觀心。亦事亦理。
未到彼岸。惟第十二實相一門。
專依自心不思議境。
起不思議觀還以不思議觀。
照不思議境。惟境惟觀。
惟觀惟境。能所泯合惑智雙融。
方名理懺。直破煩惱。
徹法底源。三世頓空。
盡罪邊際。若以此智。
遍照諸門。則門門十二。
一即一切。一切即一。
全修全性。全性全修。
法法圓通塵塵具足。
一多無礙。帝網重重。
難議難思。無窮無盡如斯懺悔。
雅稱佛懷。一法不修。
名大精進。一念不起。
洞見十方。毗盧遮那。
心精通#CB04474;。
普賢彌勒。常住其前。
地湧七寶。非外莊嚴。
天雨四華。不足稱供。
修是法者。名第一義懺悔也。 ^617c2

行者。得是懺已。當念法界眾生。
封錮未悟。須以斯道。
還覺斯民。展轉宣傳。
普濟一切。同聞三會之音。
共克二嚴之果。報佛深慈。
堪稱佛子。當師子吼。
發海潮音。攝伏群邪。
摧諸外道。荷擔如來。
將墜大法。於斯末運。
樹正法幢。內照人空。
外興功德。真俗並演。
生佛兩亡。其或未階法忍。
中間自有種種證相。
相似不同。若不預明。
恐至泣跂莫辯。大則頓遭邪悞。
小則漸入二乘。於無上心。
悉名顛倒。自既淪溺。
奈眾生何。固當虗己從人。
精思研究。而於楞嚴經。
禪經。天台止觀。法華懺儀。
諸辯魔處。當盡心焉。
不致認賊為子。指砆作璧也。
能使五陰主人。秉燭登堂。
縱有八萬四千魔軍。
所謂割水吹光。不得汝便。
直超寶覺。永絕塵囂。
何慮衣珠。不我朗曜。
因思華屋。是彼未登。
願此法門。流通無盡。
得遇龍華修證懺儀卷第四〔終〕
xu:: 
#  No. 1488-B 龍華懺儀跋語
No. 1488-B 龍華懺儀跋語 ^617c38

夫真性湛然。本無生佛之名。
靈心閴爾。曷有根塵之迹。
特由迷悟之一心。
遂感昇沉之十界。
因善惡之殊途。受安危之異趣。
所以輪迴永劫。解脫無期。
故我迦文。不離寂光土而示現受生。
頓舍金輪王而方便成道。
觀機稱性。創說華嚴。
指彼大心。乘遮那之本智。
入華藏之圓門。然其聾啞之機。
別當俯就。是以頓掩一實。
漸啟三根。四諦十二緣。
六度三三昧。既遊般若。
堪駕白牛。終令入佛知見也。
始末化緣。大略如斯而已。
嗟乎末法。違真世遠。
去聖時遙。凡情熾而法義微。
聖道迂而業繩繫。
故諸古德。始開懺摩一門。
意令滌舊染而受新薰耳。
切觀諸家懺式。詳略不一。
獨蕭梁所集者。曲盡人情。
委明懺意。以故流通斯世。
得其益者。深且博也。
至於天台家所集。
辭禮尚約。宗旨惟圓。
或一七日。或三七日。
即獲聖靈。往往而應。
固一家之良#CB02420;。
末學之善導也。萬曆丙午歲。
天台慈雲懺主。幻為惺公。
按觀彌勒上生等經。
集龍華懺儀四卷。
列十二門。為後學勸。
始事而終理條貫有法。
外權而內實凡聖非遙。
理能成事念念而不異真心。
事得理融門門而無非實相。
實相緣生罪福無性。
緣生無性寂光常現。
智也惑也。心如境如。
是名真實懺悔。亦名究竟懺悔。
所謂事懺摩。理懺摩。
不離當人之念。身恭敬。
口恭敬。寧越自己之心。
誠末運之慈航。昏衢之法炬也。
幸哉〔鑑〕也。忝斯微質。
良遇法乘。既登鷲嶺之壇。
復預龍華之會。願身塵剎。
深報佛恩。在欲行禪。
當家獲聖。更何欣厭於心哉。
由是募眾剞劂。以公同志云耳。 ^618a25

旹明萬曆庚戌歲佛成道日擕李楞嚴寺後學沙門如鑑撰
 ^618b30
