
other:: 列祖提綱錄卷第四十二
collector:: 武林十八#CB00589;理安禪寺住持婁東行悅集
開爐提綱 ^305c12

高峰妙禪師開爐上堂。
竪起拂子云。者些火種自靈山傳至西峰。
已得二千二百三十餘載。
今日幸遇開爐。特為諸人拈出。
以拂子吹一吹乃擲下云。
照顧燒却眉毛。 ^305c14

開爐上堂。三千世界作爐。
百億須彌為炭。生鐵鑄就禪和。
炙得通身紅爛。正恁麼時。
莫有軃得過底麼。
左右顧視云。嗄。將謂水不能溺。
火不能焚。元來總是一隊爛額焦頭漢。 ^305c22

中峰本禪師開爐示眾。
世界濶一丈。古鏡濶一丈。
你還知蒲團上一箇吞不下吐不出底無義味話頭也濶一丈麼。
者裏一肩荷負得去。
便可喚火爐作古鏡。
喚古鏡作世界。都無異致。
如其未爾。火爐與古鏡。
世界與話頭。相違不止三千里。
何以如此。葢能所分別作障礙。
覿體如銀山鐵壁之堅。
只此便是生死輪迴根本。
故楞嚴謂。根塵同源。
縛脫無二。識性虗妄。
猶若空華。由塵發知。
因根有相。相見無性。
同於交蘆。者裏無你動步處。
無你著眼處。昔安楞嚴讀到知見立知即無明本。
知見無見斯即涅槃。
雖破句讀之。其桶底當下脫落。
直得七穿八穴。洞見老釋迦心肝五藏。
直下喚古鏡作火爐。
不妨洞照森羅萬象。
喚火爐作古鏡。不妨薰炙氷霜面皮。
洗盡見塵。絞乾情浪。
無第二念。無第二人。
喚南作北。敲東擊西。
死柴頭上爛發心華。
水底輝騰赤焰。冷#CB01926;堆裏撥出火種。
毛端盤結青煙。一切處和氣藹然。
一切處陽春燠若。
信手拈來。安有一毫剩法與人為知為解者哉。
年來佛法無靈。往往將根塵識妄認作真心。
說得宛然。了無交涉。
記得儒勸學有詩謂。
擊石乃有火。不擊元無煙。
人學始知道。不學非自然。
此說雖曰訓蒙。於禪學分上說得恰妙。
何以知然。謂石中有火。
不以智巧擊之引之。
則終於不遇也。今人惟知石中有火。
未曾施半錢智巧之力擊之。
終日指此冷石說火之用。
說到光然落地。依前只是塊石頭。
要覓一點火為用了不可得。
此是不肯死心做工夫以求正悟。
惟記相似語言而說禪者是也。
更有一等闡提人聞說石中有火。
急碎其石欲取其火。
乃至碎抹為塵終不得火。
却不責不以智巧求之便。
乃不肯信石中果有真火。
此是不信自心成佛之凡夫也。
此說且置。何謂智巧。
勉向第二門頭立箇喻子。
首以信根為石。次以無義味話頭為擊石之手。
又以堅固不退轉志願之鐵打箇火刀。
乃以精進勇猛不顧危亡之力向動靜閒忙中敲之擊之。
使不間斷。又必待無量劫中蒙佛祖授記般若種性乾草驀忽相承。
是謂智巧也。引起一星子延燎不已。
直教三千世界化為焦焰。
復何難哉。捨此智巧。
未見有燒物之火無緣而自出也。
記得百丈令溈山撥火。
溈撥之不得。丈躳撥得之。
謂溈曰。爾道無。者箇聻。
直下還著得智巧也無。
聊說一偈。十方世界火爐濶。
冷#CB01926;堆裏深深撥。
得一星兒遽喜歡。
今古拈來閙聒聒。
諸禪流。休抹撻。燎却眉毛莫便休。
或不如斯遭凍殺。 ^305c30

唯庵然禪師開爐上堂。
煖氣相接正在斯時。
深深冷 #CB01926;裏撥著星兒之火。
向死柴頭上發機燎起亘天烈#CB08504;。
燒却舜若多神面皮。
敢問諸人。作麼生回避。
擲拄杖下座。 ^306b16

開爐上堂。十月風高作寒色。
今朝正值開爐日。
長途多少未歸人。
祖父田園俱喪失。
何如白鷺鷥翹足溪邊立。
毛長骨瘦歷風波。
那論有食與無食。
諸兄弟。也要大家知此消息。
且道是什麼消息。
歸堂喫茶。 ^306b24

元叟端禪師開爐上堂。
舉雪峰云。三世諸佛向火焰上轉大法輪。
雲門云。火焰為三世諸佛說法。
三世諸佛立地聽。
應庵云。三世諸佛為火焰說法。
火焰燒殺三世諸佛。
師云。三大老一人鼻孔遼天。
一人眼睛突出。一人脚跟不點地。
諸人若也揀辨得出。
鳳山今日開爐。其或未然。
前頭大有雪霜在。 ^306b32

開爐上堂。舉雪峰示眾云。
世界濶一丈。古鏡濶一丈。
玄沙問云火爐濶多少。
峰云如古鏡濶。沙云者老漢脚跟未點地在。
師云。古鏡即是火爐。
火爐即是古鏡。不是雪峰老漢。
爭得頭正尾正。鷲峰今日忽有人問火爐濶多少。
只向道。隨家豐儉。 ^306b44

呆庵莊禪師開爐上堂。
舉趙州和尚指火示僧云。
我喚作火。你不得喚作火。
師云。趙州老老大大。
剛要挑 #CB01926;弄火。
雲居則不然。相共圍爐燒火向。
主賓道合自忘言。 ^306c6

橫川珙禪師開爐上堂。
僧出云。丙丁童子來求火。
師云。歸去生柴帶葉燒。
乃云。古鏡濶一丈。
火爐濶一丈。火焰為三世諸佛說法。
三世諸佛立地聽。
你諸人長連床上立地聽。 ^306c14

黃龍新禪師開爐示眾。
舉雪峰道。三世諸佛向火焰裏轉大法輪。
雲門道。火焰為三世諸佛說法。
三世諸佛立地聽。
雪峰雲門交互爭輝。
薪盡火滅。三世諸佛向甚麼處聽。
莫戀白雲深處坐。
切忌寒#CB01926;燒殺人。 ^306c22

石屋珙禪師開爐上堂。
法昌和尚道。法昌今日開爐。
行脚僧無一箇。惟有十六高人。
緘口圍爐打坐。福源不與麼道。
福源今日開爐。炭墼也無一箇。
五湖四海禪和。衲帔蒙頭打坐。
不是冷眼旁觀。免見挑#CB01926;弄火。
寬心寧耐到春來。
屋角梅花香朵朵。 ^306c30

上堂。十月初一日開爐。
諸方說寒道熱。福源一味尋常。
不會安排施設。深深埋兩箇炭團。
滿滿堆一爐黃葉。
莫嫌火種無多。只要煖氣相接。
放下重簾。密糊窻縫。
誰管你屋上濃霜庭前深雪。
但得自家屋裏一團和氣。
外邊冷言冷語不須聽。
由他自歇。諸禪德。
本色住山人。且無刀斧痕。 ^306c40

笑隱訢禪師開爐上堂。
住院慚無福。冬來事事無。
家貧羞見客。炭少未開爐。
壁破添泥補。窻虗欠紙糊。
西來祖師意。勘破老臊胡。 ^307a4

開爐上堂。火爐頭話無賓主。
中峰一一為君舉。
揑不成團擘不開。
貴似黃金賤如土。
放兩拋三是幾多。
五五元來二十五。 ^307a10

月江印禪師開爐上堂。
東邊是知事。西邊是頭首。
師子兒哮吼。龍馬駒#CB01387;跳。
火爐濶一丈。古鏡濶一丈。
古佛塔廟前。面南看北斗。 ^307a16

鐵關樞禪師開爐謝靈山闍黎上堂。
拈拄杖。只者火種。
靈山會上付囑天寶。
向沉埋之秋撥開紅焰煖熱叢林。
撥一撥云。見麼。者裏蹉過。
凍殺闍黎。 ^307a22

愚庵及禪師開爐上堂。
今朝十月初一。門外寒風凜溧。
待歸煖處商量。何似當陽拈出。
驀拈拄杖云。火爐濶一尺。
古鏡濶一尺。三世諸佛出不得。
六代祖師出不得。
天下老和尚出不得。 ^307a28

上堂。諸方今日開爐。
未免與諸人說些火爐頭話。
以拂子作吹火勢云。
喚作火燒殺你。不喚作火凍殺你。 ^307a36

無文璨禪師開爐謝耆舊踏田上堂。
趙州無賓主話。田地穩密底開口便道著。
信脚便踏著。若是東西不辨南北不分。
未免被人侵疆越界。
薦福門下總是田地穩密底人。
拈起香匙放下火筯一一天真。
因甚如此。公騐分明。 ^307a40

開爐上堂。寒涕垂頤。
圍爐打坐。說什天之高地之大。
最好笑是老楊岐。
拈起死柴頭。未開口時先話墮。 ^307b2

傑峰愚禪師開爐上堂。
天寒歲晚孤峰上。
此道寥寥孰與論。
旋補荷衣消白日。
頻燒榾柮到黃昏。
宗風且莫留人世。
佛法應無繼子孫。
賴有隣封來送供。
人間何處不稱尊。 ^307b6

恕中慍禪師開爐上堂。
楊岐和尚示眾云。
薄福住楊岐。年來氣力疎。
寒風凋敗葉。猶喜故人歸。
囉囉哩。拈起死柴頭。
且向無煙火。山僧雖忝末裔。
要且不與同塵。薄福住鞔峰。
多嗔還少喜。此日話開爐。
火種無些子。報諸人。
休擬議。大家收足上蒲團。
今歲立春在年裏。 ^307b14

了庵欲禪師開爐上堂。
今朝十月旦。開爐無獸炭。
倒轉死柴頭。光明何燦爛。
三世諸佛在此轉大法輪。
六代祖師在此聯芳續焰。
天下老和尚在此各立門庭。
光光相羅如寶絲網。
大用現前清機歷掌。
有功者罰。無功者賞。
引水澆蔬五老前。
披簑側笠千峰上。
喝。 ^307b26

開爐上堂。舉丹霞燒木佛公案乃云。
山僧當時若作院主。
待他道既無舍利更請兩尊燒之。
便與踏向火中。免見千古之下引得一類學語之流。
隨例道大用現前不存軌則。
喝一喝。 ^307b36

南石琇禪師開爐上堂。
趙州和尚示眾云。
老僧三十年前在南方火爐頭。
有箇無賓主話。直至如今無人舉著。
且道如何是無賓主話。
若向者裏會得。一大藏教是甚拭瘡疣紙。
雖然。若喚作無賓主話。
玄沙道底。下座。 ^307b44

開爐請藏主．維那兼明首座設齋月西堂至上堂。
往來不往來。是藏不是藏。
機先解洞明。依然未諦當。
拈起金鎚放下鈯斧。
要知有實有權。挂眉間劍借香積飯。
灼爾能奪能縱。雖然。
未是火爐頭話。且如何是火爐頭話。
今朝初一。明朝初二。 ^307c6

天真則禪師開爐上堂。
寒冬冷月到來也。
大家祇得補破遮寒。
若向鍼頭線後透得。
管取工夫自然成片。
且道工夫成片後如何。
以手托起云。如意寶珠元自具。
無勞撥火再尋氷。 ^307c16

開爐上堂。今朝是開爐日。
普請東西兩序知悉。
若不是饆饠湯餅。
大家打些麵喫。下簾攏。
粘戶隙。拾竹柴。烘衲頭。
扒草火。當炭墼。阿呵呵。
甚奇特。且道作麼生是不通風縫受用底一句子。
挂拂子作烘手勢云。
你也烘。我也烘。深藏穩便度隆冬。 ^307c24

朝宗忍禪師開爐上堂。
把住繩頭結。百千萬億為一大網。
大開爐鞴盤。鎔缾釵釧為一金。
密密綿綿。古往今來無可擬。
堂堂赫赫。上天下地莫能儔。
直得千聖躋攀無路。
萬靈景仰無門。魔外潛蹤。
狐狼絕蹟。且道具甚麼神通。
得恁麼自在。衲帔蒙頭萬事休。
此時山僧都不會。
下座。 ^307c34

牧雲門禪師開爐上堂。
今日開爐。諸人還識開爐底意麼。
霜花點白。山寮各下暖簾。
楓葉飛紅。將見堅氷踵至。
通方上士鑒在機先。
得旨歸根去。天寒人寒滴水滴凍。
隨流認得性。無喜亦無憂。
不假炭煤。宏開爐鞴。
直下化鈍鐵作良金。
鎔頑銅成法器。妙手雖呈。
大功不宰。驅溈山水牯直入欄圈。
打疎山木蛇橫鑽泥土。
且道甚麼時節是他出頭分。
莫看水草嫌枯淡。
好聽春雷換甲鱗。
下座。 ^307c46

弘覺忞禪師上堂。
天童寺裏開爐。以虗空為爐床。
四大部洲為爐脚。
須彌盧為火筯。七金山為炭團。
其餘森羅萬象日月星辰赤縣神州山川人物為引火黃葉。
且道火種聻。以拄杖劃一劃云。
饒你向者裏薦得透脫分曉。
及乎施用未有其方。
也則是箇守死善道。
要得發焰聯輝。正未可在。
當恁麼時。發焰聯輝一句作麼生道。
喝一喝云。八萬四千非鳳毛。
三十三人入虎穴。 ^308a14

開爐上堂。佛法無多子。
久長難得人。山僧昔在茲山以不辦久長之念。
住凡四周寒暑。散席他往。
東住天台。南住於越。
西住吳興。北住青齊。
已經十有一載。無端遭人抑逼。
還復歸領住持。則巖頭雲老室內氷冷。
正當今日開爐。作麼生得接#CB08504;連輝去。
拱手云。著力全在諸弟兄。
other:: 
# 冬至提綱(十一月)
冬至提綱〔十一月〕 ^308a30

真淨文禪師上堂。
冬後一陽生。乾坤解通變。
衲僧莫守株。彼此丈夫漢。
日日天真活。人人自可見。
如何都不顧。隨他物所轉。
喝一喝下座。 ^308a44

雲峰悅禪師冬至上堂。
節令屆書雲。山家何所論。
一輪纔出海。萬類盡沾恩。
以拂子擊禪床下座。 ^308b2

雪竇顯禪師冬至上堂。
相逢不拈出。舉意便知有。
早是不唧#CB00070;漢。
更亂踏步向前。實謂苦屈。
諸禪德。看他先覺未離兜率已降閻浮。
未出母胎度人已訖。
若言周行七步目顧四方。
天地之間唯我獨尊。
尚有人不放伊過。
如今巧說異端不肯荷負。
真可哀愍。所以道天魔外道是辜恩德漢。
聲聞二乘是自欺誑人。
你見如此不平之事。
便合憤悱驅將去喝將去。
隨例道我不知我不會。
者般底。苦海裏有什麼出頭時。 ^308b6

白雲端禪師上堂。
今朝至節。一陽生於此日。
拈起拄杖。且道者箇作麼生。
便恁麼搆得。且恁麼應時納祐。
若數至大年朝。前頭大有雪在。
所以承天十度發言九度休。
何謂如此。當門不必栽荊棘。
後代兒孫惹著依。
雖然如是。三十年後太公釣魚。 ^308b22

五祖演禪師冬至上堂。
少年天子此日拜郊。
林泉之士遠望歌謠。
萬歲萬歲。便下座。 ^308b32

冬日上堂。達磨西來。
事久多變。後代兒孫門風無限。
攪擾身心一團麻線。
白雲今日都通截斷。
大眾。一百單五近清明。
上元定是正月半。 ^308b36

圓悟勤禪師大禮令節上堂。
七日來復。各歸至盡之本。
一陽生起。聿見天地之心。
徹底闢重玄。當陽闡正眼。
直得萬國共慶四海同歡。
福聚一人位隆無極。
有箇奇特應時應節因緣舉似大眾。
還委悉麼。皇帝有勅。
大赦天下。 ^308b42

佛鑒勤禪師上堂。
世尊有密語。迦葉不覆藏。
乃曰。你尋常說黃道黑評品古今。
豈不是密語。你尋常折旋俯仰拈匙把筯祇揖萬福。
是覆藏不覆藏。忽然瞥地去也不可知。
要會麼。世尊有密語。
冬到寒食一百五。
迦葉不覆藏。水泄不通已露贓。
靈俐衲僧如會得。
一重雪上一重霜。 ^308c4

泐潭準禪師冬至上堂。
五九四十五。聖人作而萬物覩。
秦時#CB01323;轢鑽。
頭尖漢祖殿前樊噲怒。
曾聞黃鶴樓崔灝題詩在上頭。
晴川歷歷漢陽戍。
芳草萋萋鸚鵝洲。
可知禮也。君子務本。
本立而道生。道生一。
一生二。二生三。三生萬物。
驀拈拄杖起身云。
大眾。寶峰何似孔夫子。
良久曰。酒逢知己飲。
詩向會人吟。卓拄杖下座。 ^308c16

虎丘隆禪師上堂。
靈機密運。日月旋流。
四象推遷。一陽來復。
化育之本匝地普天。
草木昆蟲悉承恩力。
且作麼生是化育之本。
良久云。一氣不言含有象。
萬靈何處謝無私。
復舉僧問南院。日月交謝寒暑迭遷。
如何是不涉寒暑者。
院云紫羅抹額繡裙腰。
僧云。向上之機今已曉。
中下之流如何解會。
院云炭庫裏藏身。
師云。問既有宗。答亦驚群。
雖然如是。南院只解觀根逗器應病與藥。
虎丘更資一路。或有僧問。
日月交謝寒暑迭遷如何是不涉寒暑者。
對他道。前村深雪裏昨夜一枝開。
待他又問。向上之機今已曉。
中下之流如何解會。
對他道。買帽相頭。 ^308c30

懶庵鼎需禪師至節上堂。
二十五日已前。群陰消伏泥龍閉戶。
二十五日已後。一陽來復鐵樹開花。
正當二十五日。塵中醉客騎驢騎馬。
前街後街遞相慶賀。
物外閒人衲帔蒙頭圍爐打坐。
風蕭蕭雨蕭蕭冷湫湫。
誰管你張先生李道士胡達磨。 ^309a4

應庵華禪師冬至上堂。
君子道長。小人道消。
衲僧活計不在兩頭。
有般癡漢便問。未審在什麼處。
似者般底。不打更待何時。
且道寶林恁麼道。
還有過也無。試定當看。 ^309a14

密庵傑禪師冬至上堂。
日南長至。慶無不利。
石筍暗抽條。寒巖增暖氣。
東村王老半醉半醒。
林下道人沒巴沒鼻。
驀拈拄杖云。若人於此徹根源。
勝似燃燈親授記。
擲拄杖下座。 ^309a22

冬至日入新眾寮上堂。
天不言。四時行。地不言。
萬物生。聖人不言。
垂衣拱手萬國來王。
衲僧不言。移#CB04846;星為吉曜。
揑大地作伽藍。裁長補短。
革故鼎新。便見玲瓏八面峭峻十方。
坐斷溪山包羅風月。
且入門一句作麼生道。
一陽來復後。瑞氣自騰騰。 ^309a30

物初禪師上堂。一冬二冬。
你儂我儂。暗中偷笑。
當面脫空。雖是尋常茶飯。
誰知米裏有蟲。夜來好風。
吹折門前一株松。 ^309a40

光孝徹禪師冬日上堂。
羊頭車子推明月。
沒底船兒載曉風。
一句頓超情量外。
道無南北與西東。
所以劫前消息非口耳之所傳。
格外真規豈思量之能解。
須知佛佛祖祖了無一法為人。
子子孫孫直下全身荷負。
既已萬機寢削。自然一糝不留。
湛湛之波碧水冷涵於秋色。
靈靈之照霽天淨洗於氷輪。
宛轉旁參叶通兼帶。
夢手推開玉戶。翻身撥動機輪。
正令纔行。又見一陽萌動。
化工密運。俄驚三世變遷。
雖則默爾無言。爭柰熾然常說。
無遷無變。今朝拈置一邊。
有故有新。且道如何話會。
諸人還委悉麼。群陰消剝盡。
來日是書雲。 ^309a46

谷隱靜顯禪師冬至上堂。
#CB15092;運推移。
日長一線。且道佛法長多少。
自曰。九九八十一。
諸人還會麼。若無人會。
山僧為你重說偈言。
九九八十一。日南長至日。
#CB15092;運既推移。
大家相委悉。非為世諦流布。
且要應時納祐。參。 ^309b20

玉泉皓禪師冬至示眾。
#CB15092;運推移。
布裩赫赤。莫怪不洗。
無來換替。 ^309b30

典牛游禪師至節上堂。
#CB15092;運推移。
日南長至。布裩不洗。
無來換替。大小玉泉無風起浪。
雲巖路見不平。直下一鎚粉碎。
遂高聲曰。看脚下。 ^309b34

石屋珙禪師冬節上堂。
昨夜陰回陽復爻。
曉來湖岸見氷消。
皇官日影喜添線。
胡地筍長梅破梢。
春漏一痕舒柳眼。
雲拖五色束天腰。
明明空劫已前事。
不是虗言誑爾曹。 ^309b40

冶父川禪師上堂。
群陰剝盡一陽生。
草木園林盡發萠。
唯有衲僧無底鉢。
依然盛飯又盛羮。 ^309b48

東叟頴禪師上堂。
拈拂子畫一畫云。
伏羲發天地之秘。
未明者消息。又點三點云。
瞿曇示圓伊之形。
未明者消息。者消息如何辨的。
不見道。冬至乃書雲物。
擊拂子。 ^309c4

天目禮禪師上堂云。
黃鐘纔起時。九數從頭數。
相將幽谷鶯啼。次第雕梁燕語。
田父祭勾芒。叢祠敲社皷。
農父狎牛郎。村姑教蠶婦。
光陰老盡世間人。
冬至寒食一百五。 ^309c12

密印民禪師冬至上堂。
舉玉泉皓和尚云。
雪雪片片不別。下到臘月。
再從來年正月二月三月四月五月六月七月八月九月十月。
依前不歇。凍殺饑殺。
免教胡說亂說。師曰。
不是罵人。亦非贊歎。
高出臨濟德山。不似雲居羅漢。
且道玉泉意作麼生。
良久曰。但得雪消去。
自然春到來。 ^309c20

雪巖欽禪師冬至上堂謝橫舟相訪。
曉天月白。古岸舟橫。
一陽來復。吾道大亨。
直得千年晉栢樹與千年陶公井起來叉手當胸。
互相慶賀道。且喜寒氷發焰。
枯幹花開。堂前露柱也懷胎。 ^309c32

高峰妙禪師冬至上堂。
良久云。一陽來復。
萬物咸新。恭惟盲龜跛鼈鬼怪妖精。
莫問前長後短。大家扶起破沙盆。 ^309c40

冬至上堂。世間動不動法。
皆屬陰陽遷變。驀拈拄杖云。
惟有山僧木上座。
能為萬象主。不逐四時凋。
乃靠拄杖云。無形木寂寥。 ^309c46

千巖長禪師冬至上堂。
六陰已極一陽生。
佛道還同世道亨。
惟有祖師門下客。
依前日午打三更。 ^310a4

無用寬禪師冬至上堂。
陽隨陰轉。陰隨陽滅。
氣數循環。轉轉不歇。
索性不顧危亡。盡力一棒打徹。
喝一喝云。便是臨濟德山。
也是馬後落節。下座。 ^310a8

元叟端禪師冬至上堂。
開口道著。舉步踏著。
十箇有五雙。因甚不知落處。
冬至月頭賣被買牛。
冬至月尾賣牛買被。
不覺日又夜。爭教人少年。 ^310a14

至節上堂。群陰剝盡。
一陽復生。千卉萬彚。
無不發生。拈拄杖云。
拄杖多年挂屋壁。
夜來頭角也崢嶸。 ^310a20

冬至上堂。靈機廓徹。
萬法無私。智鑑洞明。
十虗無間。轉一陽出六陰之內。
驅六陰入一陽之中。
塵塵普應剎剎全彰。
道泰時清民康物阜。
拍禪床云。五色祥雲連鳳闕。
一輪紅日耀龍樓。 ^310a24

呆庵莊禪師冬至上堂。
魯公臺上書雲。是世法不是佛法。
慈明堂前揭榜。是佛法不是世法。
徑山門下。佛法世法拈放一邊。
施主今日辨供。堂中大有胡餅。
一任諸人橫咬竪咬。 ^310a32

冬至上堂。舉洞山掇退果桌話。
師拈云。當斷不斷反招其亂。
若是徑山。見他道過在什麼處。
便與掀翻果桌。亦使洞山知有向上爪牙。
今日兒孫不致寂寥。
雖然。也須脚踏實地始得。
拈拄杖。不向藍田射石虎。
何人知是李將軍。
卓拄杖下座。 ^310a40

愚庵及禪師上堂。
冬至前後砂飛石走。
草木叢林作獅子吼。
群陰剝盡一氣潛回。
一亦莫守萬法無咎。
驀拈拄杖云。拄杖子吞却山河大地置而不問。
且道馬大師自從胡亂後。
因甚三十年不少鹽醬。
卓拄杖。金輪天子同。
草店家風別。 ^310b2

無文燦禪師冬至上堂。
至日書雲。雲作何色。
眼裏無筋。青黃赤白。 ^310b12

冬至上堂。僧問疎山如何是冬來意。
山云京師出大黃。
師頌云。京師出大黃。
價直極相當。未曾識道地。
枉自費商量。 ^310b16

鐵關樞禪師冬至上堂。
六陰剝。左卓拄杖云。
獅子峰撐天拄地。
一陽復。右卓拄杖云。
將軍峰拄地撐天。
中間卓拄杖云。三箭定天山。 ^310b22

至節。舉趙州問寰中。
般若以何為體。中云般若以何為體。
劍輪揮處日月沉輝。
長水請益瑯琊。清淨本然云何忽生山河大地。
琊云清淨本然云何忽生山河大地。
寶杖敲時乾坤失色。
若是皮下有血底。
向二大老未開口前薦得。
群陰剝盡何曾動著一絲毫。
一陽來復未免眼中重著屑。
時節至兮理自彰。
梅到骨寒香破雪。 ^310b28

了庵欲禪師冬至上堂。
一冬二冬。叉手當胸。
逢場作戲。遇緣即宗。
打瓦皷。應黃鐘。風從虎兮雲從龍。
下座。 ^310b42

上堂。化育之本。物我同途。
生佛之元。古今不易。
所以雪峰道。盡大地撮來如粟米大。
拋向面前。漆桶不會。
打皷普請看。卓拄杖云。
六爻未動群陰塞。
一氣潛回萬彚新。 ^310b46

上堂。節序推遷。又見一陽來復。
靈光洞耀。依然體露真常。
撥開向上玄關。突出眼睛鼻孔。
釋迦彌勒猶是他奴。
且道他是阿誰。擊拂子云。
嶺梅殘雪後。雲#CB15150;未梳時。 ^310c6

笑隱訢禪師冬至上堂。
群陰剝盡。一陽復生。
四時運行。萬物資始。
直得護龍河上化日舒長。
觀稼亭前祥雲五色。
城市笙歌鼎沸。士女遊觀山堂。
鐘皷深沉。衲僧禪寂。
真諦俗諦不二。佛法世法混融。
所以道。知一切法。
即心自性。成就慧身。
不由他悟。
other:: 
# 鑄法鐘提(法器 挂鐘 鳴鐘 施鐘)
鑄法鐘提〔法器　挂鐘　鳴鐘　施鐘〕 ^310c14

應庵華禪師新鑄鐘上堂。
有大智人。具大知見。
啟大爐鞴。奮大鉗鎚。
然後示大機。顯大用。
於二百日中成此大法器。
住大解脫門。亘千萬億劫。
震大圓音。空明暗相。
以此津濟四生。以此梯航九有。
以此祈祥懺罪。以此息苦停酸。
以此揭示頂門正眼。
以此流通佛祖慧命。
直得星飛電捲山色凝光。
鳳舞鸞翔龍馳虎驟。
豈不見玄沙和尚道。
直似秋潭月影。靜夜鐘聲。
隨扣擊以無虧。觸波瀾而不散。
猶是生死岸頭事。
苟能於此洞明。便見玄沙老子即今向紫霄峰下拭眼堂前騎聲葢色。
坐斷十方。脫或未然。
塞却耳根分明聽取。 ^310c26

無用寬禪師正覺寺挂鐘。
父母未生一點子。
洪爐烹煉轉精神。
當陽挂起打一下。
天上人間播好音。
連打二下云。上祝吾皇萬萬春。 ^310c46

山茨際禪師為雲居印心院主挂鐘。
師云。祗樹林內忽鐘聲。
撩倒阿難悟本真。
今日山僧重擊著。
阿誰會得證圓聞。
乃擊鐘三下云。若將耳聽終難會。
眼裏聞來方始親。 ^311a4

大溈智禪師初居秀州之西庵。
一日普淨院範鐘成。
請鳴鐘。曰。長子羅睺羅。
遵受如來勅。撞鐘發大機。
阿難圓信入。我今撞此鐘。
見聞獲大益。上徹三千界。
下透無窮極。塵劫逈寥寥。
太空常寂寂。息苦與停酸。
皆承此恩力。 ^311a12

應庵華禪師傳法寺智都僧正請鳴鐘。
師示眾云。頑銅鈍鐵。
美玉精金。大冶紅爐。
一模鑄就。不假毗沙門天王神力。
豈從須彌頂#CB00576;上持來。
器重千鈞。樓高百尺。
啟圓通三昧。發清淨妙音。
直須眼處承當。莫向耳邊領略。
鑊湯爐炭不用吹而自滅。
刀山劍樹何待喝而後摧。
昬夢頓除。沉迷了悟。
萬象森羅俱作舞。
大千沙界一時聞。
大眾。且道末上一槌落在甚麼處。
劫石有消日。洪音無盡時。 ^311a22

弘覺忞禪師為新鐘發聲。
大冶煅成真法器。
那堪高躅聳人天。
聲光自此長輝赫。
佇聽洪音徧大千。 ^311a38

天隱修禪師居士施銅鐘薦考妣請小參。
師拈槌指鐘云。者鐘彼為薦父母。
又乞山僧說法。山僧無法可說。
記得東坡居士有鐘銘偈云。
有鐘誰為撞。有撞誰撞之。
三合而後鳴。聞所聞為五。
缺一不可得。汝則安能聞。
汝聞竟安在。云云。
大小東坡說義理禪。
山僧則不然。驀舉鐘槌云。
還見麼。復敲鐘三下云。
還聞麼。者裏會得。
一超直入如來地。
其或未會。更聽一偈。
鐘聲一擊頓超然。
薦拔先靈出陰纏。
今日老僧親指示。
管教步步踏青蓮。
other:: 
# 挂板法語(挂鐘板)
挂板法語〔挂鐘板〕 ^311a42

密雲悟禪師挂板。
叢林號令。佛祖鉗椎。
今朝懸向堂前輕輕擊著。
直令人人頓斷命根。
雖然如是。更有一人。
且道具何面目。高著眼始得。 ^311b14

山茨際禪師挂板。
叢林號令。佛祖紀綱。
懸起也有眼皆見。
擊著也有耳咸聞。
既見既聞。直下是觀音入理之門。
當處即善財功圓之際。
雖然如是。且不落聲色一句作麼生。
遂擊板云。騎聲葢色甚分明。 ^311b20

弘覺忞禪師挂鐘板。
逈無依倚處立卓。
縱橫窈絕機宜中。
翕張變態。化裁妙天然之矩矱。
動寂露法王之根苗。
所以把住則烈日霜飛四溟無水洩。
放行則寒氷#CB08504;發大地忽陽和。
正當今日。權衡佛祖高聳人天即置。
斬新條行新令一句又作麼生道。
遂擊一下云。霹#CB15439;一聲喧宇宙。
心華開遍少林春。 ^311b28

石雨方禪師寶壽挂鐘板。
舊日規模。一任梅花連夜發。
斬新條令。豈容客子帶回春。
銅頭鐵額底。到此也須重鍛。
龍驤虎驟底。不妨依教奉行。
今有密言。有誰唱和。
良久曰。無則仰勞二上座去也。
遂擊鐘板。
other:: 
# 挂木魚提綱
挂木魚提綱 ^311b40

無用寬禪師梁山挂木魚上堂。
不似魚。不似蜃。爍破虛空。
鉢盂安柄。饑逢王膳不能餐。
香積國門施號令。
喝一喝云。倒騎廊廡日日。
敲禹門一跳風波高。
卓柱杖一下云。照顧眉毛。
便下座。
other:: 
# 製法皷提綱
製法皷提綱 ^311c2

白雲演禪師新鞔法皷上堂。
多載頑皮擊不響。
新皮纔動震天雷。
無滯莫言隨勢去。
有聲誰謂不平來。
何也。雙眼聽不聞。
雙耳#CB15111;不見。
一條平坦路。是誰沒方便。 ^311c12

大慧杲禪師新鞔法皷歲旦上堂。
新歲擊新皷。普施新法雨。
萬物盡從新。一一就規矩。
普賢大士欣歡。乘時打開門戶。
放出白象王。徧地無尋處。
拈起拄杖云。惟有者箇不屬故新。
等閒開口吞却法身。
擲下云。是甚麼。千年桃核裏。
元是舊時仁。 ^311c20

恕中慍禪師新鞔法皷上堂。
只與麼散去。已遲三刻。
那更指東畫西說黃道黑。
明眼人咬牙有分。
雖然。有條攀條無條攀例。
不見鹽官示眾云。
虗空為皷。須彌為椎。
什麼人打得。掘地深埋。
南泉云。王老師不打者破皷。
是精識精。法眼別云。
王老師不打。班門弄斧。
靈巖新鞔法皷。以木為身。
以皮為面。要打便打。
要歇便歇。且無許多勞攘。
只是不得聞著。聞著則喪身失命。
且誰是喪身失命者。
床下爛蒲鞋。籬根禿苕菷。 ^311c30

天真則禪師製法皷上堂。
此皷震若雷霆。懸如日月。
震旦國中擊動。兜率天宮普說。
塵塵說剎剎說熾然說道。
八臂那吒撲帝鐘。
金剛腦後三斤鐵。
海門坐斷閫外乾坤。
却笑禾山輕漏泄。
從此泉石增輝。無不歡悅。
切切切。箇箇圓聞俱透。
徹以拂子擊空云。
鼕鼕鼕。列祖提綱錄卷第四十二〔終〕
 ^311c46
