
xu:: 
#  No. 483-A 新鐫金剛般若波羅蜜音釋直解序
No. 483-A 新鐫金剛般若波羅蜜音釋直解序
夫金剛經者，乃詮人妙心也。
心也者，炳煥靈明，光吞宇宙；冲虗妙粹，照歷塵沙。
竪窮三際，虗空未可並其悠；橫遍十方，天地豈能同其大？
亘今古，無舊無新；處聖凡，不增不減。
是諸佛之樂土，乃眾生之本源也。
非善現，孰得究明此宗？
微阿難，誰能編集是教？
經分三十二分，分分義契菩提；字佈五千餘言，言言談歸般若。
三乘四果之階梯，悉依此心而證立；九有四生之異類，皆由斯理以分流。
唯此經者，其文至略，其義甚深。
讀者雖多，悟之亦少。
既悟後，則頭非鏡裏；若醒來，則珠在衣中。
如窮子見父嚴飾，珍寶現成；倘婆女見兒狂亂，憂心頓歇。
欲渡者，此即洪舟；求安者，此真華屋矣。
〔愚〕熟讀之，方究義也。
蒐挹諸典，直解是經。
去繁就簡，便誦者之易知；引淺至深，與學人之可入。
自知僭竊之罪莫迯，實為受持之者詮爾。
xu:: 
#  No. 483-B 刻金剛般若波羅蜜經序
No. 483-B 刻金剛般若波羅蜜經序 ^166b10

蓋最上一乘之法者，乃佛為一大事因緣而說也。
為時之龜鑑，作物之權衡。
既澄濁水，當以菩提妙珠。
欲斷妄塵，須是金剛寶劒。
世界有三千大千之異地，舉一念而全收。
眾生有九種十類之殊途，向一真而悉度。
斯經至簡，其理至玄。
今之誦者，但祈福德，不究福德之性也。
新釋此書，名為直解。
〔予〕將覽矣，便覺惺之，始信下和之不石也。
水未入海，難成鹹味。
人未究理，何契心源。
噫，旨玄道妙，豈淺識者能信哉。
上智知之，如良馬見鞭，涅槃門近。
下士聞矣，似痴猴捉月，生死路長。
大哉師兄，荷天者聞斯經典，捐資刊行施與。
有志者觀矣，倘能一言而悟，何甘累劫之迷。
不受福德，奚沉有海。
知法無我，即契無生。
尋流可得泉源，會經方明宗旨。
今杲既而註矣，〔予〕衍亦為序之。
新鐫大乘金剛般若波羅蜜經音釋直解
author:: 武夷十六洞天城高　僧圓杲　解註
other:: 僧圓衍　校正
other:: 雲慶庵　僧圓祿　僧圓貴　繡梓
other:: 
# 前儀

other:: 
## 金剛經啟請
金剛經啟請 ^166c7

若有人讀誦此經者，須當一心離諸雜想，
究竟經義，先念淨身口真言，後請八金剛、
四菩薩名號，隨所在處，常得擁護矣。
other:: 
## 淨身真言
淨身真言 ^167a12

修多唎。修多唎。修摩唎。
娑#CB02389;訶
other:: 
## 淨口業真言
淨口業真言 ^167a20

修利修利摩訶修利修修利薩婆訶
other:: 
## 安土地真言
安土地真言 ^167a24

南無三滿多沒#CB00501;。
南唵。度嚕度嚕。地尾娑婆訶
other:: 
## 普供養真言
普供養真言 ^167a28

唵。誐誐曩。三婆#CB02389;。
韈日囉斛。
other:: 
## 八金剛
八金剛奉請青除災金剛奉請辟毒金剛奉請黃隨求金剛奉請白淨水金剛奉請赤聲金剛奉請定持災金剛奉請紫賢金剛奉請大神金剛
other:: 
## 四菩薩
四菩薩奉請金剛眷菩薩奉請金剛索菩薩奉請金剛愛菩薩奉請金剛語菩薩 ^167a32

註曰：此八金剛四菩薩者，廼前迦葉佛時，
有一旃陀羅，此云屠宰，至寺前拾得一紙千佛名經，持歸供養。
感妻有姙，生一肉毬，破視有八男子。
及長，心行正直，力勇過人，能伏諸邪惡。
妻後又產一毬，破視亦有四女。
及長，顏貌端嚴，慈善勝眾，持齋奉佛，化兄出家。
兄妹一十二人，同皈迦葉佛，修行護教。
男證金剛，女證菩薩，常護是經，故安經前。
若人誦此經者，殷勤啟請，則此金剛菩薩，隨處擁護矣。
other:: 
## 發願文
發願文
　　稽首三界尊。　皈命十方佛。
　我今發弘願。
　　持此金剛經，上報四重恩，下濟三塗苦。
　　若有見聞者，悉發菩提心，盡此一報身。
　　同生安樂國。
other:: 
## 云何梵
云何梵
　　云何得長壽，金剛不壞身？
　復以何因緣，
　　得大堅固力。　云何於此經，究竟到彼岸？
　　願佛開微密，廣為眾生說。
〔此經乃梁昭明太子分為三十二分〕
other:: 
## 開經偈
開經偈
　　無上甚深微妙法，百千萬劫難遭遇，
　　我今見聞得受持，願解如來真實義。
other:: 
# 經題

orig::  ^167b4

金剛般若波羅蜜經
commentary::  ^167b46

金者，喻心之真體也。
人之心體如百鍊之真金，金經百鍊而金體不消，成眾噐而金色不變。
人之心體亦然，雜諸緣而心神不昧，溷眾類而心體常靈，
故心同虗空永固，金隨今古常精，故心以金喻之。
剛者，喻心之真智也。
人之心智如剛利鋒刀，刀斷萬物而刀體常剛，經千磨而刀鋒愈利。
心智亦然，智鑑諸塵而智眼常明，了諸法而智心永寂，
故智有裁決之能，如刀有斷截之義，是智以剛刀喻也。
般若者，梵語，此云智慧。
智慧者，心之真慧也。
慧光如鏡，諸形臨鏡而妍#CB15354;自現，鏡鑑諸形而纖洪莫隱。
心慧亦然，至隱能燭，至微能知，無塵不顯，
無物不彰，慧有先見之明，鏡有洞明之體，故慧以鏡喻之。 ^167b48

波羅蜜者，梵語，此云到彼岸也。
岸者，土也。分於彼此，故有此岸彼岸。
此岸者，心之妄也。
遇緣即動，見境即生。
凡遇境緣，生諸妄法。
諸有業緣，輪轉此岸也。
此只眾生業識感報之土也。
眾生業盡，此岸即消矣。
彼岸者，心之果也。
靈虗獨露，寂淨湛然，塵不能染，法不能緣，果人之土也。
心常圓明湛寂，此即彼岸矣。 ^167c26

經者，心之路也。若人依此金剛般若而行，則直到無為之岸也。
以此觀之，則金剛般若波羅蜜經者，即是人之自己一個真心也。
迷之則生死始，悟之則輪迴息。
今修行人知此自心，智此自性，知真無妄，
以智慧燈照破塵緣，了此妄法，立萬行而不著於心，
遇諸緣而心常湛寂，如此修行，疾登彼岸矣。
偈云：金剛般若義含多，有筏方能可渡河。
心鏡未明休懈怠，更須經上切磋磨。
other:: 
# 譯者

orig::  ^167c40

姚秦三藏法師鳩摩羅什奉　詔譯
commentary::  ^168a8

姚秦，東晉偽王也，姓姚名興，為秦國王也。
三藏者，經律論也。
鳩摩羅什，此云童壽，謂童年而有宿耆材德，
故秦王詔譯此經，譯者翻梵語為此語矣。
other:: 
# 法會因由分第一
○法會因由分第一
orig::  ^168a10

如是我聞：
commentary::  ^168a18

如是者，真不違俗名如，俗順於真曰是，故稱如是也。
如是之法，我從佛聞。
我者，阿難自稱也。
佛說此經，我親得聞矣。
此經說我者，謂空相無我之真我。
聞者，謂緣空無聞之真聞也。
昔弟子常問於佛云：他時編集經教，當如何起首？
佛言：從如是我聞起也。
orig::  ^168a20

一時，佛在舍衛國祗樹給孤獨園。
commentary::  ^168a32

一時者，是佛說經之時也。
佛者，覺也。心體離念，覺了真妄，覺體週法界中，
盡虗空際，最清淨者。
迷此眾生，悟此即佛也。
舍衛國者，乃波斯匿王所居之國也。
祗樹者，祗陀太子所施之樹，故稱祗樹也。
給孤獨園者，舍衛國中有一長者，名須達多，
先事外道，亦好施貧，濟諸孤獨，故國人稱名為給孤獨。
長者聞佛說法，心生渴仰，布金買祗陀太子之園，
建立精舍，請佛居此，說法祗陀，施樹給孤獨園，故稱祗樹給孤獨園也。
孤獨者，幼而無父曰孤，老而無子曰獨矣。
orig::  ^168a34

與大比〔音必〕丘眾千二百五十人俱。
commentary::  ^168b6

比丘含三義：一、乞士；二、破惡；三、怖魔也。
大比丘者，道德之稱也。
千二百五十人俱者，佛初度陳如等五人，
次度三迦葉兄弟兼徒弟眾一千，次度舍利弗、
目揵連各兼徒眾一百，次度耶舍長者等五十人。
經中舉其大數，故減五人。
此眾並事外道，後轉受佛教也。
orig::  ^168b8

爾時，世尊食時，著衣持鉢，入舍衛大城乞食。
commentary::  ^168b20

爾時者，彼遇食之時也。
世尊者，世世常仰，三界獨尊，故稱世尊也。
食時者，人之所食之時，則佛著三衣，持寶鉢，
入城乞食，教化眾生，去此憍慢。
入城者，精舍城外，從外而入，故曰入城。
orig::  ^168b22

於其城中次第乞已，還至本處，飯食訖，
收衣鉢，洗足已，敷〔音呼〕座而坐。
commentary::  ^168b30

次第者，不擇貧富，次第乞矣。
至本處者，至祗園精舍之處。
收衣鉢者，收起三衣袈裟與鉢盂後，洗足整座而坐也。
other:: 
# 善現起請分第二
○善現起請分第二
orig::  ^168b34

時，長老須菩提在大眾中即從座起，偏袒右肩，
右膝著地，合掌恭敬而白佛言：希有，世尊！
commentary::  ^168b42

須菩提，佛之弟子，行證無諍，故稱善現。
了法虗妄，理悟真空，亦曰空生，亦名解空。
尊者心得菩提正道，稱理得名，故名須菩提也。
請佛開示菩提妙心，故偏袒右肩．膝跪．
合掌，敬白佛言：此為教至敬而已。
希有世尊者，言佛福慧雙足，嘆言三界之內，少有我佛之慈愍也。
orig::  ^168b46

如來善護念諸菩薩，善付囑諸菩薩。
commentary::  ^168c10

如來者，佛號也。本覺名如，始覺名來，本始不二，故稱如來矣。
菩薩者，修行人通稱之也。
菩薩，梵語菩提薩埵。
今略其文，而言菩薩，此云覺有情也。
覺性中，若有情妄，即名眾生；覺無情妄，即名為佛。
故有情即是眾生也。
惟有如來慈悲，愍念眾生，善能守護，有大智慧，
一乘心法，囑付諸菩薩。
orig::  ^168c12

世尊！善男子．善女人，發阿耨〔音奴，入聲〕
多羅三藐〔音渺〕三菩提心，云何應住？
云何降伏其心？
commentary::  ^168c24

阿耨多羅三藐三菩提者，梵語也，此云無上甚深正等正覺，
此即人之圓覺妙心也。
若人發此正覺之心，當依何住？
何能降此塵妄之心矣？
orig::  ^168c28

佛言：善哉，善哉！須菩提！
如汝所說，如來善護念諸菩薩，善付囑諸菩薩。
汝今諦聽，當為汝說。
commentary::  ^168c34

善哉善哉者，嘆美之辭也。
言須菩提善能問此菩提妙心也。
諦者，審也。
orig::  ^168c38

善男子．善女人，發阿耨〔音奴，入聲〕多羅三藐
〔音渺〕三菩提心，應如是住，如是降伏其心。
唯然，世尊！願樂〔音要〕欲聞。
commentary::  ^168c42

應者，當也。如是者，當理即如，無非即是。
此言欲發菩提妙淨真心，當向菩提心中而住，如此方能降伏塵妄之心。
唯者，諾也。然者，是也。
須菩提聞佛說此真能降妄，默契無疑，唯此應之速也。
稱尊領教，願樂欲聞。
樂者，愛也。
other:: 
# 大乘正宗分第三
○大乘正宗分第三
orig::  ^168c46

佛告須菩提：諸菩薩摩訶薩應如是降伏其心所有一切眾生之類。
commentary::  ^169a10

摩訶者，梵語，此云是大也。
摩訶薩者，即大菩薩也。
一切眾生，一切者，總標也。
眾者，不一之稱。生者，生滅之義也。
orig::  ^169a14

若卵生．若胎生．若濕生．若化生，若有色．
若無色，若有想．若無想．若非有想若非無想，我皆令入無餘涅槃而滅度之。
commentary::  ^169a20

眾生雖多，不出九種十二類，涅槃體上，本無眾生。
按楞嚴經中，廼覺明為咎，應根塵識業性發生，
見明色發，明見想成，異見成憎，同想成愛，
流愛為種，納想為胎，交遘發生，吸引同業，
六種亂想，隨業感生，種種眾生，各有八萬四千，充塞其類也。
若卵生者，卵惟想生，合氣成卵，識想飛沉，故有魚鳥之類也。
若胎生者，胎因情有，合精成胎，慾想竪橫，故感人畜之類也。
若濕生者，濕以合感，合愛為濕，和煖發生，
所趣無定，翻覆亂想，故感蠢蝡之類也。
若化生者，化以離應，意欲飛騰，趣新亂想，
無而忽有，故有轉蛻飛行之類也。
若有色者，但事日月星辰，堅執留礙，其心亂想，
結成精耀，休咎精明，其類充塞。
若無色者，厭有著空，滅身歸無，惑業昏重，
識附陰隱，體合空昧，空散銷沉，其類充塞。
若有想者，虗妄失真，邪著影像，無有實色，
託識罔象，潛結貌狀，神鬼精靈，其類充滿。
若無想者，不了諦理，固守愚痴，習定#CB01926;疑，
思專枯槁，精神化為土木金石，其類充塞。
若非有想者，誣罔取他，納為己有，忘本蒸甞，
認彼宗嗣，異質相成，其類充塞。
若非無想者，怨害相酧，傷殺相反，生理恠誕，
棄絕倫義，如土梟附塊，為兒子，成父母，
皆遭其食，其類充塞。
此說九種十二類眾生，皆未悟明涅槃妙心，
迷陷情欲，積妄發生，妄隨輪轉。
誰不知此眾生心體，本即涅槃。
若一念回光，悟明無生之理，斷除情妄，
即證入無餘涅槃，而自滅度之矣。
涅槃者，乃無生滅之心是也。
眾生分上，無欠無餘矣。
有餘者，習氣未盡。
無餘者，能所俱消也。
orig::  ^169a26

如是滅度無量無數無邊眾生，實無眾生得滅度者。
何以故？須菩提！若菩薩有我相．人相．眾生相．
壽者相，即非菩薩。
commentary::  ^169b32

四相者，識心未了，即有我相。
迷己認他，即有人相。
情妄未除，即眾生相。
作後有念，即壽者相。
菩薩心淨，諸法不生，實非有相。
若四相去除，即非真菩薩矣。
other:: 
# 妙行無住分第四
○妙行無住分第四
orig::  ^169b38

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。
commentary::  ^169b48

復次者，重舉也。心有住著，即名慳貪；心無住著，即名布施。
法乃塵妄之名，布施解脫之義。
法本無住所，生滅隨緣。
言菩薩勿著於心，當行布施也。
六塵者，在眼曰色，在耳曰聲，在鼻曰香，
在舌曰味，在身曰觸，在意曰法。
今此六塵之相，若生染著，即為慳貪；若無住著，即名布施矣。
orig::  ^169c6

何以故？若菩薩不住相布施，其福德不可思量。
commentary::  ^169c18

不住相布施者，菩薩覺心清淨，知法本空，
雖有萬行利益眾生，無有一毫著福之念，
淨心無染，其福莫量也。
orig::  ^169c20

須菩提！於意云何？
東方虗空可思量不？
〔音否〕不〔音弗〕也，世尊！
須菩提！南西北方四維上下虗空可思量不？
〔音否〕不〔音弗〕也，世尊！
須菩提！菩薩無住相，布施福德亦復如是不可思量。
須菩提！菩薩但應如所教住。
commentary::  ^169c26

東南西北為四方，四維即四隅也。
以四方、四維、上下，總謂十方矣。
虗空本無方所，何有十方？
佛言十方者，顯此虗空大之無極矣。
今謂菩薩無住相布施，言福德亦如此之大者，
而心包太虗，則福性亦同太虗之大也。
是故佛告菩薩：不當住法住相，但當心無所住處而住。
若心無所住，是名真住矣。
other:: 
# 如理實見分第五
○如理實見分第五
orig::  ^169c34

須菩提！於意云何？
可以身相見如來不〔音否〕？
不〔音弗〕也。世尊！不可以身相得見如來。
何以故？如來所說身相，即非身相。
commentary::  ^169c48

如來者，即真如性也。
是諸佛法身，乃眾生本體也。
身相者，是色身幻相也。
言不可以執幻相，得見真如妙心也。
相本漚幻，故佛言身相，即非身相也。
orig::  ^170a6

佛告須菩提：凡所有相皆是虛妄。
若見諸相非相。即見如來。
commentary::  ^170a12

若見諸相非相者，心不起分別見相之念也。
若見相著相，即背真理。
見相非相，即見如來矣。
other:: 
# 正信希有分第六
○正信希有分第六
orig::  ^170a16

須菩提白佛言：世尊！
頗有眾生得聞如是言說章句生實信不？
佛告須菩提：莫作是說：如來滅後後五百歲，
有持戒修福者，於此章句能生信心。
以此為實，當知是人不於一佛、二佛、三、
四、五佛而種善根，已於無量千萬佛所種諸善根。
commentary::  ^170a22

實信者，實諦之階梯也。
信則所言之理順，順則師資之道成。
蓋須菩提疑此如來言說般若無相章句，
眾生難信，故作是問。
而佛恐阻眾生實信之心，且告之莫作是說矣。
持戒者諸惡莫作，修福者眾善奉行。
倘佛滅度之後，若人聞此般若章句，信為實有者，
則知此人不但於三五佛前種諸善根，特於無量劫中承事諸佛種善根矣。
orig::  ^170a32

聞是章句乃至一念生淨信者，須菩提！
如來悉知悉見是諸眾生得如是無量福德。
何以故？是諸眾生無復我相．人相．眾生相．
壽者相，無法相亦無非法相。
commentary::  ^170a46

淨信者，淨者淨而無染，信者信而無疑。
若人聞是章句，生一念淨信者，悉知此人心空四相，諸法自淨矣。
無法相者，為無見所執也。
亦無非法相者，為有見所執也。
是以法相本無，因執故有。
若能信心清淨，則眾生垢淨，如此即得福無量矣。
orig::  ^170b4

何以故？是諸眾生若心取相，即為著我、
人、眾生、壽者；若取法相，即著我、人、眾生、壽者。
何以故？若取非法相，即著我、人、眾生、壽者，
是故不應取法、不應取非法。
以是義故。
commentary::  ^170b14

心本無相，若覔心取相者，即著四相。
若法與非法，悉屬妄緣，俱無實相。
若取而求之，亦染四相。
是故諸法體空，不當取著。
故如來說不取相者，以是義故。
orig::  ^170b22

如來常說：汝等比〔音必〕丘，知我說法如筏
〔音伐〕喻者，法尚應捨，何況非法？
commentary::  ^170b30

佛說一切法，度我一切心。
我無一切心，何用一切法。
是以如來說法，如舡筏者，能度此岸人於彼岸矣。
蓋人四相空，塵心淨，正法當捨，何況非法。
正謂渡河當用筏，到岸不須舟矣。
other:: 
# 無得無說分第七
○無得無說分第七
orig::  ^170b34

須菩提！於意云何？
如來得阿耨〔音奴入聲〕多羅三藐三菩提耶？
如來有所說法耶？
須菩提言：如我解佛所說義，無有定法名阿耨
〔音奴入聲〕多羅三藐〔音渺〕三菩提，亦無有定法如來可說。
commentary::  ^170b44

如來妙心，無有決定之法，即名菩提，亦無有定法可說也。
如鏡本無定像，隨形自現；法本無定體，隨緣自生。
道經云：空即是空，空無定空；色即是色，色無定色是也。
orig::  ^170c4

何以故？如來所說法，皆不可取．不可說．
非法．非非法。所以者何？
一切賢聖皆以無為法而有差別。
commentary::  ^170c12

無為體上，實無法可得可說矣。
今經言非法非非法者，此法說有亦非有，說無亦非無。
非法者，心本是無；非非法者，應緣而有。
理惟一心，事收萬法矣。
所以者何？言理無濶峽，見有淺深。
此無為體上，或有得皮、得骨、得髓者，聖賢之位，
隨德稱尊，見深行廣，位重名高。
三乘賢聖，於此無為體上證悟，各有淺深之殊。
other:: 
# 依法出生分第八
○依法出生分第八
orig::  ^170c16

須菩提！於意云何？
若人滿三千大千世界七寶以用布施，
是人所得福德寧為多不〔音否〕？
commentary::  ^170c32

三千世界者，日月運行一須彌山，照四部洲中為一小世界，
以一千小世界為一小千世界，以一千小千世界為一中千世界，
以一千中千世界為一大千世界，以一千大千、
一千中千、一千大千，總為三千大千世界也。
七寶者，所謂金．銀．瑠璃．珊瑚．瑪瑙．瑱珠．玻瓈是也。
佛言：盡三千世界七寶布施，言得福雖多，不如般若功德之大也。
orig::  ^170c36

須菩提言：甚多，世尊！
何以故？是福德即非福德性，是故如來說福德多。
commentary::  ^171a2

須菩提證無諍三昧，悟體性空。
答：福德甚多者，心順無諍。
言非福德者，性悟真空也。
福德性者，乃般若之慧也。
性非福德，故如來說福德多矣。
orig::  ^171a6

若復有人，於此經中，受持乃至四句偈等，
為他人說，其福勝彼。
何以故？須菩提！一切諸佛，及諸佛阿耨多羅三藐
〔音渺〕三菩提法，皆從此經出。
commentary::  ^171a12

此經中乃至四句偈者，休言獨稱四句偈，
上有乃至二字，下有等字也。
或有一句、二句，乃至百千萬句，只此統說，何以獨稱四句偈耶？
看經者可宜詳觀也。
此言統說金剛般若經中之大義也。
般若無相，偈說無為，謂人心體本自無為，當依般若能證無為之果矣。
若人於此經中能悟明真理，操心向道，
更復為人解說此經之義，則是人其福勝前三千七寶布施福德也。
唐玄宗云：三千七寶雖多，用盡還歸生滅；
四句經文雖少，悟之直至菩提。
所言諸佛及諸佛法，皆由此金剛般若而出者，惟此經之至要也。
orig::  ^171a18

須菩提！所謂佛．法者，即非佛．法。
commentary::  ^171a40

佛法在心而不在教，故云所謂佛法者，即非真佛法也。
other:: 
# 一相無相分第九
○一相無相分第九
orig::  ^171a42

須菩提！於意云何？
須陀洹〔音桓〕能作是念：我得須陀洹果。
不〔音否〕？須菩提言：不〔音弗〕也。
世尊！何以故？須陀洹〔音桓〕名為入流而為所入，
不入色、聲、香、味、觸、法，是名須陀洹。
commentary::  ^171a48

須陀洹．斯陀含．阿那含．阿羅漢，此四果者，乃凡夫流入聖位之階級也。
若人心當以無念為宗．無著為用，佛恐人心存四果之念，
萌於其間，以障其道，故設此四果而問須菩提，皆以不也答之。
復為辨論：若以事言之，則有果有相；若以理言之，則非果非相。
斷三結，得須陀洹果，不墮三惡，人天七返，
永斷諸苦，入於涅槃。
名為入流者，心不入六塵之境，初流入聖地，是名須陀洹也。
orig::  ^171b6

須菩提！於意云何？
斯陀含能作是念：我得斯陀含果。
不〔音否〕？須菩提言：不〔音弗〕也。
世尊！何以故？斯陀含名一往來，而實無往來，是名斯陀含。
commentary::  ^171b22

斷三結，薄貪嗔痴，得斯陀含果，永斷諸苦樂，證無為。
名一往來者，一反生天上，一反生人間，便得涅槃。
雖名往來，而實無往來，是名斯陀含也。
orig::  ^171b28

須菩提！於意云何？
阿那含能作是念：我得阿那含果。
不〔音否〕？須菩提言：不〔音弗〕也。
世尊！何以故？阿那含名為不來，而實無不來，是名阿那含。
commentary::  ^171b34

斷下五結，得阿那含果。
見思惑斷，永脫苦輪，入於涅槃。
名為不來者，不來欲界受生也。
而實無不來者，心無所得，而不著不來之相也。
orig::  ^171b40

須菩提！於意云何？
阿羅漢能作是念：我得阿羅漢道。
不〔音否〕？須菩提言：不〔音弗〕也。
世尊！何以故？實無有法名阿羅漢。
世尊！若阿羅漢作是念：我得阿羅漢道。
即為著我、人、眾生、壽者。
commentary::  ^171b46

阿羅漢果者，永斷貪欲．瞋恚．愚痴．無餘煩惱．
生滅以盡，淨行以立，於法無染，不來三界受生矣。
阿羅漢者，悟諸法空，若作得道之念，有所得心未除，即著四相矣。
orig::  ^171c6

世尊！佛說我得無諍三昧，人中最為第一，是第一離欲阿羅漢。
世尊！我不作是念：我是離欲阿羅漢。
世尊！我若作是念：我得阿羅漢道。
世尊即不說須菩提是樂阿蘭那行者，
以須菩提實無所行，而名須菩提是樂阿蘭那行。
commentary::  ^171c14

無諍者，隨順無違也。
三昧，梵語，此云正受，心不受一法是也。
阿蘭那者，梵語，此云即無諍也。
須菩提離三界欲，證四果法，得無諍三昧，
體悟真空，乃人中最為第一者。
雖然，證此四果位，而心不作是念。
若心作此證果之念，則與道相違。
佛即不說須菩提是行無諍之行也。
實無所行者，悟心無得。
雖云無諍之行，亦是虗名耳。
other:: 
# 莊嚴淨土分第十
○莊嚴淨土分第十
orig::  ^171c24

佛告須菩提：於意云何？
如來昔在然燈佛所，於法有所得不？
不也，世尊！如來在然燈佛所，於法實無所得。
commentary::  ^171c40

如來者，佛自稱也。
然燈佛者，即是釋迦牟尼佛之師也。
法由心悟，豈從外得？
以心印心，是名為得也。
orig::  ^171c44

須菩提！於意云何？
菩薩莊嚴佛土〔音度〕不？
〔音否〕不？〔音弗〕也。世尊！
何以故？莊嚴佛土〔音度〕者，即非莊嚴，是名莊嚴。
commentary::  ^171c48

菩薩莊嚴者，菩薩六度萬行，以為莊嚴。
佛土者，心土也。真如妙心，廼諸佛之淨土，是眾生之覺源也。
但了法空淨，即真莊嚴。
維摩經云：隨其心淨，則佛土淨。
蓋此心淨，便是莊嚴也。
若著相施為，即非莊嚴，名莊嚴矣。
orig::  ^172a4

是故，須菩提！諸菩薩摩訶薩應如是生清淨心，
不應住色生心，不應住聲、香、味、觸、法生心，應無所住而生其心。
commentary::  ^172a14

佛土既以心淨為莊嚴，則菩薩當生無染淨心，不當生六塵妄想之心矣。
而者，下接上之辭也。
應無所住而生其心者，若心無染，而清淨真心自生也。
譬如天平盤中無物，其針自正矣。
orig::  ^172a20

須菩提！譬如有人，身如須彌山王。
於意云何？是身為大不〔音否〕？
須菩提言：甚大，世尊！
何以故？佛說非身，是名大身。
commentary::  ^172a28

王者，眾所尊也。須彌山者，上至忉利天，
下極崑崙際，乃娑婆世界之主山也，大之莫及矣。
佛引此譬喻，尚有人身如須彌山之大，可為大否？
須菩提遵順無違，答言：甚大。
須彌雖大，不滿虗空。
法身之大，含納大虗。
故楞嚴云：虗空生汝心內，由如片雲點太清裏。
況世界生於虗空之內，須彌亦住世界之中，豈得為大也？
故法身無相，誠為大也。
須彌有相，不足為大矣。
是故佛說非身，是名大身也。
other:: 
# 無為福勝分第十一
○無為福勝分第十一
orig::  ^172a34

須菩提！如恒河中所有沙數，如是沙等恒河，於意云何？
是諸恒河沙寧為多不〔音否〕？
須菩提言：甚多，世尊！
但諸恒河尚多無數，何況其沙。
commentary::  ^172b4

恒河者，舍衛國城外有河，名恒河也。
佛常指河中沙為喻，言恒河中有此無量數之沙，
亦有無量數之恒河，勝過此沙之多。
是諸恒河中之沙，此言多之甚矣。
orig::  ^172b10

須菩提！我今實言告汝：若有善男子．善女人，
以七寶滿爾所恒河沙數三千大千世界，
以用布施，得福多不〔音否〕？
須菩提言：甚多，世尊！
佛告須菩提：若善男子．善女人，於此經中，
乃至受持四句偈等，為他人說，而此福德，勝前福德。
commentary::  ^172b18

恒沙七寶布施，福報無過人天。
若人於此經中究明至理，必證菩提之果矣。
other:: 
# 尊重正教分第十二
○尊重正教分第十二
orig::  ^172b28

復次，須菩提！隨說是經乃至四句偈等，
當知此處一切世間．天．人．阿修羅，皆應供養如佛塔廟。
commentary::  ^172b34

隨說者，隨處與人說經之所也。
塔者，貯佛舍利之塔。
廟者，立佛聖相之廟也。
故有人、天、修羅而此供養。
今當知此說經之處，一切人道、天道、修羅道，
皆以香、華、幡蓋以為供養，勝若佛之塔廟者，何也？
為一切諸佛及諸佛阿耨多羅三藐三菩提法，皆從此經出也。
是故人、天如此恭敬矣。
orig::  ^172b38

何況有人盡能受持讀誦。
須菩提。當知是人成就最上第一希有之法。
若是經典所在之處。
即為有佛若尊重弟子。
commentary::  ^172c2

若人明此般若妙義，即知心能作佛，如此受持，則是成就第一希有之法也。
一切諸佛皆依般若而證，故云此經在處，即為有佛也。
是人若能恭敬此經，即為尊重弟子也。
other:: 
# 如法受持分第十三
○如法受持分第十三
orig::  ^172c8

爾時須菩提白佛言：世尊！
當何名此經？我等云何奉持？
佛告須菩提：是經名為金剛般若波羅蜜，以是名字汝當奉持。
commentary::  ^172c18

金剛是喻，般若是法，般若波羅蜜是梵語，此云智慧到彼岸也。
出前經題註訖耳。
以是名字者，此經乃般若之名，非真般若之體，故說名字也。
汝當奉持者，當依義奉行，持教流通也。
orig::  ^172c24

所以者何？須菩提，佛說般若波羅蜜，即非般若波羅蜜，是名般若波羅蜜。
commentary::  ^172c32

但有言說，皆無實義，般若無相，故佛說即非般若，是名般若也。
orig::  ^172c36

須菩提，於意云何？
如來有所說法不？
須菩提白佛言：世尊，如來無所說。
commentary::  ^172c40

如來說法，為利生故，真如體淨，實無法可說也。
orig::  ^172c44

須菩提！於意云何？
三千大千世界所有微塵，是為多不〔音否〕？
須菩提言：甚多，世尊！
須菩提！諸微塵，如來說非微塵，是名微塵；
如來說世界非世界，是名世界。
commentary::  ^172c46

三千世界不外乎心，一切微塵悉依於地。
故世界者，隨眾生心業所感而有。
眾生心淨則世界淨，眾生心垢則世界垢。
悟法無體即非微塵，悟相虗妄則非世界。
佛心空寂，觀此微塵不實、世界非堅，故說非有塵世，是名塵世也。
orig::  ^173a4

須菩提！於意云何？
可以三十二相見如來不〔音否〕？
不〔音弗〕也。世尊！不可以三十二相得見如來。
何以故？如來說三十二相，即是非相，是名三十二相。
commentary::  ^173a14

三十二相者，如來以三十二妙行，感此報身妙相，
淨如琉璃內外明徹，雖則報身殊妙，亦是幻妄終歸壞滅，
故說非相，是名為相也。
orig::  ^173a20

須菩提！若善男子．善女人，以恒河沙等身命布施。
commentary::  ^173a26

七寶布施，是利物濟貧；身命布施，乃了心立行，無非福報也。
orig::  ^173a28

若復有人，於此經中，乃至四句偈等，為他人說，其福甚多。
commentary::  ^173a32

佛言：小則微塵，大則世界。
福報則妙身，立行則布施。
如此塵世身行四事，盡屬虗幻，無有實體。
若人能持此一經，為人解說，則得福多矣。
other:: 
# 離相寂滅分第十四
○離相寂滅分第十四
orig::  ^173a36

爾時，須菩提聞說是經，深解義趣，涕淚悲泣而白佛言：
希有，世尊！佛說如是甚深經典，我從昔來所得慧眼，未曾得聞如是之經。
commentary::  ^173a44

須菩提聞佛說塵世身行盡屬虗幻，深悟明此金剛般若之義，
傷感悲泣，白言：世尊！
我昔得緣空慧眼，如何契此經義之遲也？
orig::  ^173b2

世尊！若復有人得聞是經，信心清淨即生實相，當知是人成就第一希有功德。
commentary::  ^173b8

實相者，真實無妄之相也。
若人聞此經義，信心清淨，則實相自生，誠為第一希有之功德也。
orig::  ^173b12

世尊！是實相者即是非相，是故如來說名實相。
commentary::  ^173b16

實相無相，托名為相，故說非相也。
orig::  ^173b18

世尊！我今得聞如是經典，信解受持，不足為難。
若當來世後五百歲，其有眾生得聞是經，
信解受持，是人即為第一希有。
何以故？此人無我相．無人相．無眾生相．無壽者相。
所以者何？我相即是非相，人相．眾生相．壽者相即是非相。
何以故？離一切諸相，即名諸佛。
commentary::  ^173b20

須菩提言：聞經受持不離者，心空即受持不難。
來世眾生，能空四相，持此經者，即為第一希有。
有四相，即忘殀之體。
般若無相，離相體淨，故名離相。
即殀破相盡，是名諸佛。
orig::  ^173b30

佛告須菩提：如是，如是！
若復有人能聞是經，不驚．不怖．不畏，當知是人甚為希有。
commentary::  ^173b38

如是如是者，佛許言之，理當理當也。
若人聞此般若無相妙法，則無驚疑怖畏者，此人亦為希有也。
orig::  ^173b42

何以故？須菩提！如來說第一波羅蜜，即非第一波羅蜜，是名第一波羅蜜。
commentary::  ^173b46

第一波羅蜜者，非說布施波羅蜜為第一也，直說金剛般若波羅蜜矣。
此般若能攝三乘．四果．六度萬行，凡諸善法皆依般若之功也。
非般若則不能立此行，非般若則不能證是果矣。
是心經云：菩提薩埵依般若波羅蜜而得究竟涅槃，三世諸佛依般若波羅蜜得證菩提正果。
故此般若是無上呪，是無等等呪。
如此佛稱般若為第一之波羅蜜也，即非第一波羅蜜。
若屬言說，亦是名字中波羅蜜也。
orig::  ^173c2

須菩提，忍辱波羅蜜，如來說非忍辱波羅蜜，是名忍辱波羅蜜。
commentary::  ^173c20

忍辱能降嗔怒，嗔怒能渾般若。
古云：一念嗔心起，八萬障門開。
若嗔怒既是不降，則般若真性不現。
故佛設忍辱之權，方淨般若之體，故稱忍辱波羅蜜也。
則忍辱亦無實體，其嗔既泯，其忍自消，故謂非忍辱也。
orig::  ^173c24

何以故？須菩提！如我昔為歌利王割截身體，
我於爾時無我相．無人相．無眾生相．無壽者相。
何以故？我於往昔節節支解時，若有我相．
人相．眾生相．壽者相，應生嗔恨。
須菩提！又念過去於五百世作忍辱仙人，
於爾所世無我相．無人相．無眾生相．無壽者相。
commentary::  ^173c34

歌者，好聲色。利者，貪財利。
六祖云：此王好色貪利，是無道之君也。
人以一生為一世，佛在歌利王五百世前，因中修五百世忍辱波羅蜜矣。
故四相不生，其心不忍而自忍也。
orig::  ^173c44

是故，須菩提！菩薩應離一切相，發阿耨
〔音奴，入聲〕多羅三藐〔音渺〕三菩提心。
不應住色生心，不應住聲、香、味、觸、法生心，應生無所住心。
若心有住，即為非住。
commentary::  ^174a4

佛言：欲發無上覺心者，不當著諸幻相，
勿著六塵妄心，當生無住真心。
若心有法住者，即非真住。
故肇師五論云：聖人之心，住無所住。
orig::  ^174a10

是故佛說：菩薩心不應住色布施。
須菩提！菩薩為利益一切眾生故，應如是布施。
commentary::  ^174a16

住色布施者，言著相布施也。
菩薩布施，為利生也。
故華嚴經云不為自身求快樂，但為救護諸眾生是也。
orig::  ^174a20

如來說一切諸相即是非相，又說一切眾生即非眾生。
commentary::  ^174a26

諸相是妄塵，眾生是妄識，俱無實體，故佛說諸相非相，眾生非生也。
orig::  ^174a30

須菩提！如來是真語者．實語者．如語者．
不誑語者．不異語者。
commentary::  ^174a34

真語不偽，實語不虗。
如語，理當不誑。語無妄，不異語，始終為一。
故聖人之語，義語也，非比眾生欺誑之語也。
orig::  ^174a38

須菩提！如來所得法，此法無實無虗。
commentary::  ^174a44

得法者，悟明心法也。
此法無實無虗者，言實而無相可覩，言虗而應用無窮，此即空不空如來藏也。
orig::  ^174a46

須菩提！若菩薩心住於法而行布施，如人入暗，即無所見。
若菩薩心不住法而行布施，如人有目，
日光明照，見種種色。
commentary::  ^174b2

妄法能翳真心。若菩薩住法布施，欲見如來法體，
如人處於暗室，欲覩諸相實不可得。
若心不住法而布施者，空體昭然如人有目，
一契心原如空有日，見種種色瞭然在目矣。
orig::  ^174b8

須菩提！當來之世，若有善男子．善女人，
能於此經受持讀誦，即為如來以佛智慧，
悉知是人，悉見是人，皆得成就無量無邊功德。
commentary::  ^174b16

當來世者，將來之世也。
此金剛般若經者，佛之智慧，若人能持讀誦解其實義者，
則知斯人入佛知見，得佛知見即為如來，如此成就無量功德也。
other:: 
# 持經功德分第十五
○持經功德分第十五
orig::  ^174b22

須菩提！若有善男子．善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施。
若復有人聞此經典，信心不逆，其福勝彼，
何況書寫．受持．讀誦．為人解說。
commentary::  ^174b30

初日分者，蚤也。中日分者，午也。
後日分者，晚也。恒沙等身布施者，言了却相續塵沙妄念也。
一日三時，立此萬行，雖加三省之勤，經塵劫之修，
若未能悟徹般若大義，其福縱廣，證道亦難也。
若人聞此經義，信而不逆，其福勝彼。
何況書持演讀，流通今古者哉。
orig::  ^174b40

須菩提！以要言之，是經有不可思議．不可稱量．
無邊功德，如來為發大乘者說，為發最上乘者說。
commentary::  ^174c4

要言者，簡要之言也。
謂此經乃最上一乘之法，若人能契此經之義，
直證無上正覺之道，故言此功德不可思議稱量也。
乘者，乘物之器也。
大乘者，菩薩乘也。
菩薩利生願重，如大車在途，大船在海，
凡遇有情，無不載度矣。
最上乘者，佛乘也，言不可及也。
三界萬類，但為有緣，悉載度之。
佛恐人機小，心生取著，聞此般若無相之經，
即生疑惑，故與上乘者說也。
orig::  ^174c8

若有人能受持、讀誦、廣為人說，如來悉知是人、
悉見是人，皆得成就不可量．不可稱．無有邊．不可思議功德。
如是人等，即為荷擔如來阿耨〔音奴，入聲〕
多羅三藐〔音渺〕三菩提。
commentary::  ^174c24

荷擔者，荷負如來正覺之法也。
此金剛經者，乃佛之命脉。
若人能持讀解義，廣為人說，即為荷負如來正法，言福之多矣。
orig::  ^174c32

何以故？須菩提！若樂小法者，著我見．人見．
眾生見．壽者見，即於此經不能聽受讀誦．為人解說。
commentary::  ^174c38

小法者，小乘之法也。
小乘之人，著相求道，聞此般若非相，即生疑惑，不能受持流通也。
故仲尼云：中人以下，不可以語上也。
orig::  ^174c42

須菩提！在在處處若有此經，一切世間．
天．人．阿修羅所應供養，當知此處即為是塔，
皆應恭敬作禮圍遶，以諸華香而散其處。
commentary::  ^174c48

在在處處者，言有經在之處也。
此說與十二會同。
other:: 
# 能淨業障分第十六
○能淨業障分第十六
orig::  ^175a6

復次，須菩提！若有善男子．善女人，受持讀誦此經，
若為人輕賤，是人先〔去聲〕世罪業應墮惡道；
以今世人輕賤故，先世罪業即為消滅，
當得阿耨〔音奴，入聲〕多羅三藐〔音渺〕三菩提。
commentary::  ^175a10

惡道者，即三惡道也，乃地獄、餓鬼、畜生是也。
若人前生造此惡罪，當受此惡報，為持此經，
以重報輕，免墮惡道。
若能更悟明此義，當體全空，即惡果頓消，淨業立成也。
正謂千年暗室一燈破，萬劫#CB07703;尤半句消矣。
orig::  ^175a18

須菩提！我念過去無量阿僧祗劫，於燃燈佛前，
得值八百四千萬億那由他諸佛，悉皆供養承事，無空過者。
若復有人，於後末世，能受持讀誦此經，
所得功德，於我所供養諸佛功德，百分不及一，
千萬億分．乃至算數譬喻所不能及。
commentary::  ^175a28

阿僧祗那由他，梵語二者皆是數，此云即是無量數也。
供佛是布施，承事是立行也。
佛言：我在燃灯佛無量劫前，供養承事無量諸佛功德，
與持經之人功德，千萬億分莫及其一。
orig::  ^175a38

須菩提！若有善男子．善女人，於後末世，
有受持讀誦此經，所得功德，我若具說者，
或有人聞，心即狂亂，狐疑不信。
commentary::  ^175a46

末世者，末法之世也。
此經中功德，佛不一一具說者，道大難信，
恐人生疑，起謗經之罪，故不盡說也。
orig::  ^175b4

須菩提！當知是經義不可思議，果報亦不可思議。
commentary::  ^175b8

言此般若妙義，菩提道果，其中功德，皆不可思議也。
other:: 
# 究竟無我分第十七
○究竟無我分第十七
orig::  ^175b10

爾時，須菩提白佛言：世尊！
若善男子．善女人，發阿耨〔音奴入聲〕多羅三藐
〔音渺〕三菩提心，云何應住？
云何降伏其心？佛告須菩提：若善男子．
善女人，發阿耨〔音奴入聲〕多羅三藐〔音渺〕
三菩提心者，當生如是心：我應滅度一切眾生，
滅度一切眾生已，而無有一眾生實滅度者。
commentary::  ^175b16

如是心者，即此無分別心是也。
須菩提問發菩提心者，與前二會同意。
佛告滅度眾生者，與三會同意，不必重註也。
orig::  ^175b26

何以故？若菩薩有我相．人相．眾生相．壽者相，即非菩薩。
所以者何？須菩提！
實無有法發阿耨〔音奴入聲〕多羅三藐
〔音渺〕三菩提者。
commentary::  ^175b32

若心萌四相，即非菩薩；心無一法，即契菩提。
orig::  ^175b38

須菩提！於意云何？
如來於然燈佛所，有法得阿耨多羅三藐
〔音渺〕三菩提不？〔音否〕不？
〔音弗〕也。世尊！如我解佛所說義，佛於燃燈佛所，無有法得阿耨多羅三藐三菩提。
commentary::  ^175b40

無法可得，言心中實無所得也，故云心無一法即如來，是則名如觀自在也。
orig::  ^175b48

佛言：如是，如是！須菩提！
實無有法如來得阿耨多羅三藐三菩提。
須菩提！若有法如來得阿耨〔音奴，入聲〕
多羅三藐〔音渺〕三菩提者，燃燈佛即不與我授記：
汝於來世當得作佛，號釋迦牟尼。
commentary::  ^175c4

如是如是者，佛許言之理當。
佛者，覺也。然燈者，名也。
覺心無染，名之為佛。
若心有法，則背覺合塵，違佛真體，即不授記耳。
梵語釋迦，此云能仁。
梵語牟尼，此云寂默。
能仁者，於情不染。
寂默者，於法不生。
orig::  ^175c12

以實無有法得阿耨〔音奴，入聲〕多羅三藐
〔音渺〕三菩提，是故燃燈佛與我授記，作是言：
汝於來世當得作佛，號釋迦牟尼。
何以故？如來者，即諸法如義。
commentary::  ^175c20

實無有法，二佛體同。
如鏡照鏡，似空合空。
如此即授記矣。古云：祖祖心空，佛佛道同。
諸法者，塵妄之法也。
義者，法之儀則也。
如來覺體本空，不立諸法，不礙諸法。
淨如明鏡，能應物現形。
譬鏡本無相，相由鏡現。
心本無法，法從心顯。
故此如來之心，諸法如義也。
orig::  ^175c26

若有人言：如來得阿耨〔音奴，入聲〕多羅三藐
〔音渺〕三菩提。須菩提！
實無有法佛得阿耨多羅三藐三菩提。
commentary::  ^175c38

佛言：我菩提妙心者，實從無法中得也。
故楞嚴經云：菩提心生，生滅心滅。
orig::  ^175c42

須菩提！如來所得阿耨〔音奴，入聲〕多羅三藐
〔音渺〕三菩提，於是中無實無虗。
commentary::  ^175c46

無實者，色即是空。
無虗者，空即是色。
此菩提妙體，莫惻其方，莫窮其際。
言實亦非實，言虗亦不虗。
orig::  ^176a2

是故如來說一切法皆是佛法。
commentary::  ^176a6

法外無心，心外無法，故云皆是佛法也。
orig::  ^176a8

須菩提！所言一切法者，即非一切法，是故名一切法。
commentary::  ^176a10

法本無實，但是虗名。
orig::  ^176a12

須菩提！譬如人身長大。
須菩提言：世尊！如來說人身長大，即為非大身，是名大身。
commentary::  ^176a14

與前十會同意。
orig::  ^176a18

須菩提！菩薩亦如是，若作是言：我當滅度無量眾生。
即不名菩薩。
commentary::  ^176a20

菩薩者，乃覺有情也。
眾生者，即情識也。
若情見未盡，即非菩薩。
orig::  ^176a24

何以故？須菩提！實無有法名為菩薩。
是故佛說：一切法無我．無人．無眾生．無壽者。
commentary::  ^176a28

真心本寂，諸法本空。
故佛說言：凡一切諸法，皆無人．我．眾生．壽者之念。
是人妄執四相也。
謂菩薩若能空諸法相，是真菩薩。
此章承上繳下之義也。
orig::  ^176a32

須菩提！若菩薩作是言：我當莊嚴佛土。
是不名菩薩。何以故？
如來說莊嚴佛土者，即非莊嚴，是名莊嚴。
commentary::  ^176a38

若莊嚴佛土，著相迷心，則不名菩薩。
佛土在心而不在相，何假莊嚴？
既著其相，即非莊嚴矣。
orig::  ^176a42

須菩提！若菩薩通達無我．法者，如來說名真是菩薩。
commentary::  ^176a46

無我則識空，無法則情盡，若人通達情識無體，是名真菩薩。
other:: 
# 一體同觀分第十八
○一體同觀分第十八
orig::  ^176a48

須菩提！於意云何？
如來有肉眼不？〔音否？〕
如是，世尊！如來有肉眼。
須菩提！於意云何？
如來有天眼不？〔音否？〕
如是，世尊！如來有天眼。
須菩提！於意云何？
如來有慧眼不？〔音否？〕
如是，世尊！如來有慧眼。
須菩提！於意云何？
如來有法眼不？〔音否？〕
如是，世尊！如來有法眼。
須菩提！於意云何？
如來有佛眼不？〔音否？〕
如是，世尊！如來有佛眼。
commentary::  ^176b6

眼雖分五，心惟是一，見有通塞，知無間斷。
顏居士云：肉眼見諸色相，天眼普照大千，
慧眼智燭常明，法眼了諸法空，佛眼自性常明，融通無閡。
傅頌曰：天眼通非閡，肉眼閡非通，法眼唯觀俗，慧眼直緣空。
佛眼如千日，照異體還同，圓明法界內，無處不含容。
orig::  ^176b18

須菩提！於意云何？
如恒河中所有沙，佛說是沙不？
〔音否〕如是，世尊！如來說是沙。
須菩提！於意云何？
如一恒河中所有沙，有如是沙等恒河，
是諸恒河所有沙數佛世界，如是寧為多不？
〔音否〕甚多，世尊！
commentary::  ^176b30

恒河者，舍衛國城外有河，名恒河也。
河中之沙，細如麵末，謂此恒河中有無量沙數，一粒之沙亦為一恒河也。
如是諸沙等諸恒河，亦諸恒河中有無量無數之沙，此說極多矣。
言佛世界亦多之如此，佛以恒沙世界言之甚多耳。
orig::  ^176b38

佛告須菩提：爾所國土中所有眾生若干種心，如來悉知。
commentary::  ^176b48

若干者，干是不俱之數也。
所有恒沙世界國土，盡因眾生妄業所感而生。
眾生諸心，如來悉知者，凡眾生妄心，因業引起而有；
業識妄想，盡依真體發現。
故楞嚴云：迷妄有虗空，因空立世界，想澄成國土，知覺乃眾生。
但有塵緣妄想，悉依心現，故云如來悉知也。
orig::  ^176c4

何以故？如來說諸心皆為非心，是名為心。
所以者何？須菩提！
過去心不可得，現在心不可得，未來心不可得。
commentary::  ^176c16

凡有心識，盡隨業生，無有實體，遇緣即生，
緣消即滅，故說非心，是名為心矣。
三心亦非有也。故論云：過去已滅，未來未至，
現在空寂，三世求之，了不可得。
楞嚴註云：三際求心心不有，心不有處妄原無，
妄心無處即菩提，生死涅槃本平等。
other:: 
# 法身通化分第十九
○法身通化分第十九
orig::  ^176c22

須菩提！於意云何？
若有人滿三千大千世界七寶以用布施，
是人以是因緣得福多不〔音否〕？
如是，世尊！此人以是因緣得福甚多。
須菩提！若福德有實，如來不說得福德多；
以福德無故，如來說得福德多。
commentary::  ^176c34

因緣得福者，福因修布而生。
言福德無者，福因緣消而滅。
惟有法體週圓，融通無礙，是真福德也。
other:: 
# 離色離相分第二十
○離色離相分第二十
orig::  ^176c42

須菩提！於意云何？
佛可以具足色身見不？
〔音否〕不〔音弗〕也。世尊！
如來不應以具足色身見。
何以故？如來說具足色身，即非具足色身，是名具足色身。
須菩提！於意云何？
如來可以具足諸相見不？
〔音否〕不〔音弗〕也。世尊！
如來不應以具足諸相見。
何以故？如來說諸相具足，即非具足，是名諸相具足。
commentary::  ^176c48

佛者，覺也。具足色身諸相者，言具足報身三十二相也。
此覺心如海，身相如漚，若人著身相求見真佛，誠為認漚為海也。
身相總歸幻化，雖然身相具足，佛言即非具足，是名身相具足也。
other:: 
# 非說所說分第二十一
○非說所說分第二十一
orig::  ^177a12

須菩提！汝勿謂如來作是念：我當有所說法。
莫作是念。何以故？
若人言：如來有所說法。
即為謗佛，不能解我所說故。
須菩提！說法者，無法可說，是名說法。
commentary::  ^177a22

勿者，止也。佛說此一卷金剛般若之法，
恐人心生說法之念，故誡須菩提，莫謂如來有說法之念。
謗者，妄言也。言人不能解其覺體本淨，
無有法念，妄言佛有此說法之念。
若心無一法，是真說法也。
故維摩經云：法無眾生，離眾生垢故；法無有我，
離我垢故；法無壽命，離生死故；法無有人，前後際斷故。
離此諸緣，何法可說？
故此真空法體，無法可說，是名為說也。
orig::  ^177a28

爾時慧命須菩提白佛言：世尊！
頗有眾生於未來世聞說是法，生信心不〔音否〕？
佛言：須菩提！彼非眾生、非不眾生。
何以故？須菩提！眾生、眾生者，如來說非眾生，是名眾生。
commentary::  ^177a44

須菩提得佛智慧，故稱慧命也。
問言：倘未來之世，若眾生聞此真心無說之法，亦能信否？
佛知須菩提心起眾生之念，故答云：彼非眾生，非不眾生。
彼非眾生者，指未來眾生，非實眾生也。
非不眾生者，言此眾生，因業感報而生也。
眾生雖妄，亦依真有，乃生佛同原。
惟隔迷悟，但去執情，眾生即佛矣。
故華嚴論云：一切眾生，本來成佛。
云眾生眾生者，乃佛審問須菩提言：汝以眾生為眾生。
佛言：我如來說眾生非眾生也。
other:: 
# 無法可得分第二十二
○無法可得分第二十二
orig::  ^177b4

須菩提白佛言：世尊！
佛得阿耨〔音奴入聲〕多羅三〔音渺〕藐三菩提，為無所得耶？
如是，如是！須菩提！
我於阿耨多羅三藐〔音渺〕三菩提，乃至無有少法可得，
是名阿耨〔音奴入聲〕多羅三藐〔音渺〕三菩提。
commentary::  ^177b24

須菩提深悟菩提體上實無所得，佛先許其契理的當，
後亦引淺至深，言我於此理亦無少法可得，菩提亦是虗名也。
other:: 
# 淨心行善分第二十三
○淨心行善分第二十三
orig::  ^177b32

復次，須菩提！是法平等，無有高下，是名阿耨
〔音奴，入聲〕多羅三藐〔音渺〕三菩提。
commentary::  ^177b40

是法平等者，此法無物不有，無時不然矣。
法本無高下，奈業有差殊。
若人有一念之善，福即隨生，報感人天之樂。
若有一念之惡，罪即隨至，報感三途之苦。
故法體平等，高下由業自生。
即此平等之法，是名菩提之正因也。
orig::  ^177b44

以無我．無人．無眾生．無壽者，修一切善法，
即得阿耨〔音奴入聲〕多羅三藐〔音渺〕三菩提。
commentary::  ^177c6

修一切善法者，當修四聖諦，十二因緣，
六度萬行，三十七品助道法，五十五種菩提路。
此一切法，俱名善法也。
若人空其四相，修諸善法，潔淨其心，即得證此菩提妙果矣。
orig::  ^177c10

須菩提！所言善法者，如來說非善法，是名善法。
commentary::  ^177c18

善法雖美，法體實無，纔生貪染，便瞖菩提。
故云：黃金雖至寶，入眼亦如塵。
other:: 
# 福智無比分第二十四
○福智無比分第二十四
orig::  ^177c20

須菩提！若三千大千世界中，所有諸須彌山王，
如是等七寶聚，有人持用布施。
若人以此般若波羅蜜經，乃至四句偈等，
受持．讀誦．為他人說，於前福德，百分不及一，
千萬億分，乃至筭數譬喻所不能及。
commentary::  ^177c26

所謂三千大千世界中須彌山者，總而言之有百德，日月百億須彌是也。
言此多為須彌山之七寶布施之福，與般若真智為人演說之福，
佛言千萬億分莫及其一矣。
以此福德與智慧較之，誠乃無比無極也。
other:: 
# 化無所化分第二十五
○化無所化分第二十五
orig::  ^177c34

須菩提！於意云何？
汝等勿謂如來作是念：我當度眾生。
須菩提！莫作是念。
何以故？實無有眾生如來度者。
若有眾生如來度者，如來即有我、人、眾生、壽者。
commentary::  ^177c46

佛止須菩提言：莫謂如來有度生之念也。
如來者，真如體也；眾生者，情識也。
言真如體上實無情識，既有情識則有四相矣。
orig::  ^178a4

須菩提！如來說有我者，即非有我，而凡夫之人以為有我。
須菩提！凡夫者，如來說即非凡夫，是名凡夫。
commentary::  ^178a10

今如來說我者，乃權也，亦非有我之念。
故頌云：利生權立我，證理實無人。
此凡夫執著，認相為我。
古云：色身非我任為我，法身真我而不任。
是以凡夫無實體，故說非凡夫也。
other:: 
# 法身非相分第二十六
○法身非相分第二十六
orig::  ^178a14

須菩提！於意云何？
可以三十二相觀如來不〔音否〕？
須菩提言：如是，如是！
以三十二相觀如來。
佛言：須菩提！若以三十二相觀如來者，轉輪聖王即是如來。
須菩提白佛言：世尊！
如我解佛所說義，不應以三十二相觀如來。
爾時，世尊而說偈言：若以色見我，以音聲求我，
是人行邪道，不能見如來。
commentary::  ^178a24

三十二相，佛之報身，如來法身，非相也。
須菩提以三十二相觀佛法身者，執波為水也。
故佛說：若認相為佛者，轉輪聖王亦佛也，轉輪聖王亦有三十二相報身矣。
須菩提亦言：不當三十二相觀佛法身者，
是撥波求水也，未明水之真體。
故此經云：聲色者，傍外之門，非真佛體也。
若人著相離相者，即是邪外之道，實不能見真佛法身也。
頌云：聲色見聞皆是妄，真空無相鏡非臺，
四八身中尋得佛，轉輪王相即如來。
other:: 
# 無斷無滅分第二十七
○無斷無滅分第二十七
orig::  ^178a36

須菩提！汝若作是念：如來不以具足相故，
得阿耨多羅三藐〔音渺〕三菩提。
須菩提！莫作是念：如來不以具足相故，得阿耨多羅三藐三菩提。
commentary::  ^178b8

此一章承上章而言也。
以者，當作是也。須菩提前言以三十二相觀如來心者，
是常見之所惑；後言以不應以三十二相觀如來心者，是斷見之所失也。
佛恐人陷於斷常見中，故作此問，呼須菩提徵之：
汝若作是念，謂佛不是具足相中得菩提心者，
此言心相乖違，生斷滅之見也。
豈不見心經云：色不異空，空不異色。
故云即波即水，即妄即真。
何得除此身相之外，而別有菩提心也？
佛誡之莫作是念者，勿謂佛不是具足相中得菩提心也。
orig::  ^178b14

須菩提！汝若作是念：發阿耨〔音奴，入聲〕
多羅三藐〔音渺〕三菩提心者，說諸法斷滅。
莫作是念。何以故？
發阿耨多羅三藐三菩提心者，於法不說斷滅相。
commentary::  ^178b32

汝若作無相發菩提心之念者，言相非心而心非相，說諸法斷滅。
重誡之，莫作此無相得心之念。
何以故？若發大菩提心之人，於諸法相無罣無礙、
不著不離，不說斷滅相也。
other:: 
# 不受不貪分第二十八
○不受不貪分第二十八
orig::  ^178b38

須菩提！若菩薩以滿恒河沙等世界七寶持用布施，
若復有人知一切法無我得成於忍，此菩薩勝前菩薩所得功德。
何以故？須菩提！以諸菩薩不受福德故。
commentary::  ^178b48

知一切法無我者，法本無我，是人妄生分別，以為有我。
若人知心無法，知法非我，如此則聖凡情盡，
能所見消，即得成無生法忍，直證菩提，何干福德也。
orig::  ^178c6

須菩提白佛言：世尊！
云何菩薩不受福德？
須菩提！菩薩所作福德不應貪著，是故說不受福德。
commentary::  ^178c14

菩薩心空無法，於福不著，若著福德，福德亦是法矣，
故云但能萬法不相干，一超直入如來地。
other:: 
# 威儀寂靜分第二十九
○威儀寂靜分第二十九
　　威儀自威儀，寂處有誰知？
　若作威儀相，
　　大象沒深泥。
orig::  ^178c18

須菩提！若有人言：如來若來若去．若坐若臥。
是人不解我所說義。
何以故？如來者，無所從來亦無所去，故名如來。
commentary::  ^178c28

如來者，佛真法身也，遍滿虗空，實無來去。
今言此來去坐臥者，來為法生，去為法滅，
來去是法，坐臥是相，豈其佛法身而有來去耶？
若人言此法身有此來去者，是未解實義也，故如來說無所來去也。
古德云：來為眾生來，去為眾生去，法身等虗空，住在無心處。
other:: 
# 一合理相分第三十
○一合理相分第三十
orig::  ^178c34

須菩提！若善男子．善女人，以三千大千世界碎為微塵。
於意云何？是微塵眾寧為多不〔音否〕？
甚多，世尊！何以故？
若是微塵眾實有者，佛即不說是微塵眾。
所以者何？佛說微塵眾，即非微塵眾，是名微塵眾。
世尊！如來所說三千大千世界，即非世界，是名世界。
commentary::  ^178c48

佛雖然說此世界微塵，亦為發明一真之理也。
微塵無實，世界非堅，縱有無量之多，亦是虗名也。
orig::  ^179a10

何以故？若世界實有者，即是一合相。
如來說一合相，即非一合相，是名一合相。
commentary::  ^179a14

一合相者，一者，乃一空真理也。
相者，乃世界幻妄諸相也。
合者，和合也。謂一空真理，融通和合世界諸相，
如膠投色，正謂色無膠不立，膠無色不顯，
真妄融通，合成世界諸相矣。
故楞嚴云：猶如世間諸相雜，和成一體者是也。
如來亦說非一合相者，言諸相幻妄，屢受變遷，
真空妙理，實無成壞，真理非理，和合非合，
故非真一合相，是名一合相也。
orig::  ^179a18

須菩提，一合相者即是不可說，但凡夫之人貪著其事。
commentary::  ^179a32

若言真妄融通，合為一相者，佛止須菩提不可說，但恐凡夫貪著妄相為真之事也。
凡夫未悟空理，堅執妄相，不蚤觀破，欲待世界壞時方覺苦，
恩情別後始知空也。
other:: 
# 知見不生分第三十一
○知見不生分第三十一
orig::  ^179a36

須菩提！若人言：佛說我見．人見．眾生見．壽者見。
須菩提！於意云何？
是人解我所說義不〔音否〕？
不也，世尊！是人不解如來所說義。
何以故？世尊說我見．人見．眾生見．壽者見，
即非我見．人見．眾生見．壽者見，是名我見．
人見．眾生見．壽者見。
commentary::  ^179a46

我．人．眾生．壽者，此四相本非實體。
若人言佛亦有四相之說，疑為實有者，則此人能深解佛之大義否？
須菩提答云：此人未能深解如來實義也。
是真體湛然，空諸法相，雖佛說是四相，
非有四相之念，但言四相而已。
orig::  ^179b8

須菩提！發阿耨〔音奴，入聲〕多羅三藐〔音渺〕
三菩提心者，於一切法應如是知、如是見、
如是信解，不生法相。
須菩提！所言法相者，如來說即非法相，是名法相。
commentary::  ^179b18

如是知見者，即此無分別之心是也。
如是信解者，凡於一切法相，莫作法相之念，
向外馳求，如此無念之心，是名發菩提心也。
所言法相者，法本無體，豈有相耶？
境來則法相自現，境滅則法相自消，故如來說法相非相，是名相也。
other:: 
# 應化非真分第三十二
○應化非真分第三十二
orig::  ^179b24

須菩提！若有人以滿無量阿僧祗世界七寶，
持用布施；若有善男子．善女人，發菩薩心者，
持於此經，乃至四句偈等，受持讀誦，為人演說，其福勝彼。
云何為人演說？不取於相，如如不動。
何以故？
commentary::  ^179b36

無量阿僧祗，二者皆是數也。
言其數多之甚矣。
發菩薩心者，須發最上一乘利生心也。
受持讀誦者，心得經理曰受，養心不動曰持，
究明經義曰演，悟心無法曰說。
謂持此經，乃至四句偈等者，言此一卷金剛般若經，全受持而讀誦也。
言發大菩薩心者，方能受持此經，為人演說，流通世上也。
其福勝彼者，說前種種布施，立行施為，
盡屬幻化，雖有福報，終歸消滅。
惟此般若真體，不屬修證。
若契此無為，永不退轉。
惟此無為之福，勝諸有為之福也。
云何演說者，佛恐人泥於文字，故說不取於相，如如不動。
取者，著也。如如不動者，言此真如湛寂，應用無虧。
即此佛說一句，如如不動，收盡三藏十二部之教也。
頌曰：末後如如這句經，如來演說太分明。
舉頭若見空中月，此點靈光本現成。
orig::  ^179b44

一切有為法，如夢幻泡影，如露亦如電，應作如是觀。
commentary::  ^179c24

此四句偈，說此夢、幻、泡、影、露、電六種虗妄為譬喻者，
謂有為之法，悉是幻化，無有實義，故設此喻。
此無為妙體，毫法不安，正謂千峰勢到岳邊盡，萬派聲歸海上消。
故涅槃云：諸行無常，是生滅法。
生滅滅已，寂滅為樂。
orig::  ^179c26

佛說是經已，長老須菩提，及諸比丘．比丘尼．
優婆塞．優婆夷．一切世間．天．人．阿修羅，
聞佛所說，皆大歡喜，信受奉行。
commentary::  ^179c36

僧稱比丘，師姑稱比丘尼，居士稱優婆塞，
道姑稱優婆夷，與一切世間人道眾、天道眾、
修羅道眾，此四種三道，聞佛說此金剛般若真經妙義，
皆大歡喜，誠心信受，謹奉尊行也。
道川言：此經頓超佛地，敬而頌之曰：飢得食，
渴得漿，病得瘥，熱得涼。
貧人遇寶，嬰子見娘。
飄舟到岸，遠客歸鄉。
旱逢甘澤，國有忠良。
四夷拱奉，八表誼揚。
頭頭俱顯，物物全彰。
古今凡聖，地獄天堂。
東西南北，同沐恩光。
伏願剎塵沙界諸群品，溥入金剛大道場。 ^179c42

此偈為看教者休著休棄而頌也。 ^180a12

其一
　　金剛離相快如刀，註解雖然亦是糟。
　　休向紙中尋佛跡，但從心上覔香醪。 ^180a14

其二
　　金剛今解以週全，一會窮來一會玄。
　　未見月時休棄指，得魚之後可忘筌。
金剛般若羅蜜經音釋直解〔終〕
other:: 
# 後儀

other:: 
## 般若真言
般若真言 ^180a20

納謨薄伽伐帝鉢唎〔二合〕若〔而也切〕波羅蜜多曳
〔三〕，怛姪他〔四〕，唵〔五〕，訖唎〔三合〕〔上〕〔其訖切〕
地唎〔三合〕〔上〕〔庭逸切〕室利〔三合〕〔六〕，戍嚕
〔二合〕〔上〕〔鼠出切〕〔下力忽切〕知〔下以切〕〔七〕，
三密栗知〔上同〕佛〔方逸切〕〔八〕，社野娑訶
other:: 
## 金剛心真言
金剛心真言 ^180a35

唵　烏輪尼　娑婆訶。
other:: 
## 補闕真言
補闕真言 ^180a45

南無喝囉怛那。哆囉夜耶。
佉囉佉羅。俱住俱住。
摩囉摩囉。嗁囉吽賀賀。
蘇怛拏吽。潑抹拏。
娑婆訶。
other:: 
## 又補闕真言
又補闕真言 ^180b4

唵呼嚧呼嚧社野穆契娑訶。
other:: 
## 普回向真言
普回向真言 ^180b10

唵。　娑摩羅。　娑摩囉。
　弭摩曩。　薩訶#CB02389;。
　摩訶斫。迦囉#CB02389;。
吽〔終〕
other:: 
## 收經偈
收經偈。
　　三途永息輪迴苦，六趣休隨汩沒因。
　　無邊含識悟真常，萬類有情登彼岸。
other:: 
## 金剛經讚
金剛經讚 ^180b14

三十二分　功德難量，　四句玅偈廣宣揚。
　須菩提　白佛言：　無說無傳，　應作如是觀。
xu:: 
#  No. 483-C 書金剛經直解後
No. 483-C 書金剛經直解後 ^180b26

金剛經諸佛心地法門，真實微妙了義，
乃金剛妙心者，冲漠而永固，虗靈而恒照，
獨立古今，無增無減，嘗出塵累，無間凡聖，
雙泯雙照，能絕境智，一代之真說，蓋極于茲乎。
昔孤獨園中，暨吐此一言，三光迴景，移照乾坤，
卷而入懷，故從阿難集貝葉於滅後，而隨什師易梵音於華言，
頗就此經，往往雖有註家，或多或少，果似未盡其美矣。
然圓杲師妙達佛旨，鈎索深隱，採摝精要，
成此編緝，遠輝後來矣。
一日遊戲書林，始得求斯直解，玩味累日，
而以與學人曰：此辭簡而義豐，歷不周深徹宗。
嗟呼！惜乎於離相一章之中，嘆澆世受持之下，
註解之字，湮沒甚多矣。
吾子退而有日來曰：願加和訓，及補脫落。
予撫膺扣頭曰：豈得雖穿壁碩德，輙測其幽微，
況猶於泥文句之淺識，眾盲捫象，汝宜需於之他，我且得乎於彼。
然學人強不止，故應其求為先矣。 ^180b35

正保四年十月三日鎮西府豐之前州永照釋西吟謹書其後
w::  ^180c20

金剛三昧一卷 ^180c26

收于閱經十二種第九。
 ^180c27
