
other:: 五燈嚴統卷第五
六祖大鑒禪師法嗣
other:: 
## 吉州青原山靜居寺行思禪師
吉州青原山靜居寺行思禪師 ^661a6

本州安城劉氏子。
幼歲出家。每羣居論道。
師唯默然。聞曹谿法席。
乃往參禮。問曰。當何所務即不落階級。
祖曰。汝曾作甚麼來。
師曰。聖諦亦不為。
祖曰。落何階級。師曰。
聖諦尚不為。何階級之有。
祖深器之。會下學徒雖眾。
師居首焉。亦猶二祖不言少林謂之得髓矣。
一日祖謂師曰。從上衣法雙行。
師資遞授衣以表信。
法乃印心。吾今得人。
何患不信。吾受衣以來。
遭此多難。況乎後代爭競必多。
衣即留鎮山門。汝當分化一方。
無令斷絕。師既得法。
歸住青原。六祖將示滅。
有沙彌希遷。〔即石頭和尚〕問曰。
和尚百年後。希遷未審當依附何人。
祖曰。尋思去。及祖順世。
遷每於靜處端坐。
寂若忘生。第一座問曰。
汝師已逝。空坐奚為。
遷曰。我稟遺誡。故尋思爾。
座曰。汝有師兄思和尚。
今住吉州。汝因緣在彼。
師言甚直。汝自迷耳。
遷聞語便禮辭祖龕。
直詣靜居參禮。師曰。
子何方來。遷曰。曹谿。
師曰。將得甚麼來。
曰未到曹谿亦不失。
師曰。若恁麼用去曹谿作甚麼。
曰若不到曹谿。爭知不失。
遷又曰。曹谿大師。
還識和尚否。師曰。
汝今識吾否。曰識又爭能識得。
師曰。眾角雖多一麟足矣。
遷又問。和尚自離曹谿。
甚麼時至此間。師曰。
我却知汝早晚離曹谿。
曰希遷不從曹谿來。
師曰。我亦知汝去處也。
曰和尚幸是大人。
莫造次。他日師復問遷。
汝甚麼處來。曰曹谿。
師乃舉拂子曰。曹谿還有這箇麼。
曰非但曹谿。西天亦無。
師曰。子莫曾到西天否。
曰若到即有也。師曰。
未在更道。曰和尚也須道取一半。
莫全靠學人。師曰。
不辭向汝道。恐已後無人承當。
師令遷持書與南嶽讓和尚曰。
汝達書了速回。吾有箇鈯斧子。
與汝住山。遷至彼。
未呈書。便問。不慕諸聖不重己靈時如何。
嶽曰。子問太高生。
何不向下問。遷曰。
寧可永劫受沉淪。
不從諸聖求解脫。
嶽便休。遷便回。師問。
子返何速。書信達否。
遷曰。書亦不通信亦不達。
去日蒙和尚許箇鈯斧子。
祇今便請。師垂一足。
遷便禮拜。尋辭往南嶽。
荷澤神會來參。師問甚處來。
曰曹谿。師曰。曹谿意旨如何。
會振身而立。師曰。
猶帶瓦礫在。曰和尚此間莫有真金與人麼。
師曰。設有汝向甚麼處著。
僧問。如何是佛法大意。
師曰。廬陵米作麼價。
師既付法石頭。唐開元二十八年。
十一月十三日。陞堂告眾。
跏趺而逝。僖宗諡弘濟禪師歸真之塔。
other:: 
## 青原思禪師法嗣
青原思禪師法嗣〔第一世〕
other:: 
### 南嶽石頭希遷禪師
南嶽石頭希遷禪師 ^661a8

端州高要陳氏子。
母初懷娠。不喜葷茹。
師雖在孩提。不煩保母。
既冠然諾自許。鄉洞獠民。
畏鬼神。多淫祀。殺牛釃酒。
習以為常。師輒往毀叢祠。
奪牛而歸。歲盈數十。
鄉老不能禁。後直造曹谿得度。
未具戒。屬祖圓寂。
稟遺命謁青原。乃攝衣從之。
〔緣會語句。青原章敘之〕一日原問師曰。
有人道嶺南有消息。
師曰。有人不道嶺南有消息。
曰若恁麼大藏小藏從何而來。
師曰。盡從這裏去。
原然之。師於唐天寶初。
荐之衡山南寺。寺之東有石。
狀如臺。乃結庵其上。
時號石頭和尚。師因看肇論。
至會萬物為己者。
其唯聖人乎。師乃拊几曰。
聖人無己。靡所不己。
法身無象。誰云自他。
圓鑑靈照於其間。
萬象體玄而自現。
境智非一。孰云去來。
至哉斯語也。遂掩卷不覺寢夢。
自身與六祖。同乘一龜。
游泳深池之內。覺而詳之。
靈龜者智也。池者性海也。
吾與祖師。同乘靈智。
遊性海矣。遂著參同契曰。
竺土大仙心。東西密相付。
人根有利鈍。道無南北祖。
靈源明皎潔。枝派暗流注。
執事元是迷。契理亦非悟。
門門一切境。回互不回互。
回而更相涉。不爾依位住。
色本殊質象。聲元異樂苦。
暗合上中言。明明清濁句。
四大性自復。如子得其母。
火熱風動搖。水濕地堅固。
眼色耳音聲。鼻香舌鹹醋。
然依一一法。依根葉分布。
本末須歸宗。尊卑用其語。
當明中有暗。勿以暗相遇。
當暗中有明。勿以明相覩。
明暗各相對。比如前後步。
萬物自有功。當言用及處。
事存函蓋合。理應箭鋒拄。
承言須會宗。勿自立規矩。
觸目不會道。運足焉知路。
進步非近遠。迷隔山河固。
謹白參玄人。光陰莫虗度。
上堂。吾之法門。先佛傳受。
不論禪定精進。唯達佛之知見。
即心即佛。心佛眾生。
菩提煩惱。名異體一。
汝等當知。自己心靈。
體離斷常。性非垢淨。
湛然圓滿。凡聖齊同。
應用無方。離心意識。
三界六道。唯自心現。
水月鏡像。豈有生滅。
汝能知之。無所不備。
時門人道悟問。曹谿意旨誰人得。
師曰。會佛法人得。
曰。師還得否。師曰不得。
曰為甚麼不得。師曰。
我不會佛法。曰問如何是解脫。
師曰。誰縛汝。問如何是淨土。
師曰。誰垢汝。問如何是涅槃。
師曰。誰將生死與汝。
師問新到。從甚麼處來。
曰江西來。師曰。見馬大師否。
曰見。師乃指一橛柴曰。
馬師何似這箇。僧無對。
問如何是西來意。
師曰。問取露柱。曰學人不會。
師曰。我更不會。大顛問。
古人云。道有道無俱是謗。
請師除。師曰。一物亦無。
除箇甚麼。師却問。
併却咽#CB15287;脣吻。
道將來。顛曰。無這箇。
師曰。若恁麼汝即得入門。
道悟問。如何是佛法大意。
師曰。不得不知。悟曰。
向上更有轉處也無。
師曰。長空不礙白雲飛。
問如何是禪。師曰碌甎。
問如何是道。師曰。
木頭。自餘門屬領旨。
所有問答。各於本章出焉。
南嶽鬼神多顯迹聽法。
師皆與授戒。廣德二年。
門人請下于梁端。
廣闡玄化。貞元六年順寂。
塔于東嶺。德宗諡無際大師。
塔曰見相。
other:: 
## 青原下二世
青原下二世
other:: 
### 石頭遷禪師法嗣
石頭遷禪師法嗣
other:: 
#### 澧州藥山惟儼禪師
澧州藥山惟儼禪師 ^661b40

絳州韓氏子。年十七。
依朝陽西山慧照禪師出家。
納戒于衡嶽希操律師。
博通經論。嚴持戒律。
一日自歎曰。大丈夫當離法自淨。
誰能屑屑事細行於布巾邪。
首造石頭之室。便問。
三乘十二分教某甲粗知。
甞聞南方直指人心見性成佛。
實未明了。伏望和尚慈悲指示。
頭曰。恁麼也不得。
不恁麼也不得。恁麼不恁麼總不得。
子作麼生。師罔措。
頭曰。子因緣不在此。
且往馬大師處去。
師稟命恭禮馬祖。
仍伸前問。祖曰。我有時教伊揚眉瞬目。
有時不教伊揚眉瞬目。
有時揚眉瞬目者是。
有時揚眉瞬目者不是。
子作麼生。師於言下契悟。
便禮拜。祖曰。你見甚麼道理便禮拜。
師曰。某甲在石頭處。
如蚊子上鐵牛。祖曰。
汝既如是。善自護持。
侍奉三年。一日祖問。
子近日見處作麼生。
師曰。皮膚脫落盡。
唯有一真實。祖曰。
子之所得。可謂協於心體。
布於四肢。既然如是。
將三條篾。束取肚皮。
隨處住山去。師曰。
某甲又是何人。敢言住山。
祖曰。不然未有常行而不住。
未有常住而不行。
欲益無所益。欲為無所為。
宜作舟航。無久住此。
師乃辭祖返石頭。
一日在石上坐次。
石頭問曰。汝在這裏作麼。
曰一物不為。頭曰。
恁麼即閑坐也。曰若閑坐即為也。
頭曰。汝道不為不為箇甚麼。
曰千聖亦不識。頭以偈讚曰。
從來共住不知名。
任運相將祇麼行。
自古上賢猶不識。
造次凡流豈可明。
後石頭垂語曰。言語動用沒交涉。
師曰。非言語動用。
亦沒交涉。頭曰。我這裏針劄不入。
師曰。我這裏如石上栽華。
頭然之。後居澧州藥山。
海眾雲會。師與道吾。
說茗谿上世為節察來。
吾曰。和尚上世曾為甚麼。
師曰。我痿痿羸羸。
且恁麼過時。吾曰。
憑何如此。師曰。我不曾展他書卷。
院主報打鐘也。請和尚上堂。
師曰。汝與我擎鉢盂去。
曰和尚無手來多少時。
師曰汝祇是枉披袈裟。
曰某甲祇恁麼。和尚如何。
師曰。我無這箇眷屬。
謂雲巖曰。與我喚沙彌來。
巖曰。喚他來作甚麼。
師曰。我有箇折脚鐺子。
要他提上挈下。巖曰。
恁麼則與和尚出一隻手去也。
師便休。園頭栽菜次。
師曰。栽即不障。汝栽莫教根生。
曰既不教根生。大眾喫甚麼。
師曰。汝還有口麼。
頭無對。道吾雲巖侍立次。
師指按山上枯榮二樹。
問道吾曰。枯者是榮者是。
吾曰。榮者是。師曰。
灼然一切處。光明燦爛去。
又問雲巖。枯者是榮者是。
巖曰。枯者是。師曰。
灼然一切處。放教枯淡去。
高沙彌忽至。師曰。
枯者是榮者是。彌曰。
枯者從他枯。榮者從他榮。
師顧道吾雲巖曰。
不是不是。問如何得不被諸境惑。
師曰。聽他何礙汝。
曰不會。師曰。何境惑汝。
問如何是道中至寶。
師曰。莫諂曲。曰不諂曲時如何。
師曰。傾國不換。有僧再來依附。
師問阿誰。曰常坦。
師呵曰。前也是常坦。
後也是常坦。師久不陞堂。
院主白曰。大眾久思和尚示誨。
師曰。打鐘著。眾纔集。
師便下座。歸方丈。
院主隨後。問曰。和尚既許為大眾說話。
為甚麼一言不措。
師曰。經有經師。論有論師。
爭怪得老僧。師問。
雲巖作甚麼。巖曰。
擔屎。師曰。那箇聻。
巖曰在。師曰。汝來去為誰。
曰替他東西。師曰。
何不教並行。曰和尚莫謗他。
師曰。不合恁麼道。
曰如何道。師曰。還曾擔麼。
師坐次僧問。兀兀地思量甚麼。
師曰。思量箇不思量底。
曰不思量底。如何思量。
師曰。非思量。問學人擬歸鄉時如何。
師曰。汝父母徧身紅爛。
臥在荊棘林中。汝歸何所。
曰恁麼則不歸去也。
師曰。汝却須歸去。
汝若歸鄉。我示汝箇休糧方子。
曰便請。師曰。二時上堂。
不得齩破一粒米。
問如何是涅槃。師曰。
汝未開口時。喚作甚麼。
問僧甚處來。曰湖南來。
師曰。洞庭湖水滿也未。
曰未。師曰。許多時雨水。
為甚麼未滿。僧無語。
師問僧。甚處來。曰江西來。
師以拄杖敲禪牀三下。
僧曰。某甲粗知去處。
師拋下拄杖。僧無語。
師召侍者點茶。與這僧踏州縣困。
師問龐居士。一乘中還著得這箇事麼。
士曰。某甲祇管日求升。
合不知還著得麼。
師曰。道居士不見石頭得麼。
士曰。拈一放一未為好手。
師曰。老僧住持事繁。
士珍重便出。師曰。
拈一放一的是好手。
士曰。好箇一乘。問宗今日失却也。
師曰是是。上堂。祖師祇教保護。
若貪嗔癡起來。切須防禁。
莫教掁觸。是你欲知枯木石頭。
却須擔荷。實無枝葉可得。
雖然如此。更宜自看不得絕言語。
我今為你說這箇語。
顯無語底。他那箇本來無耳目等貌。
師與雲巖遊山。腰間刀響。
巖問甚麼物作聲。
師抽刀驀口作斫勢。
遵布衲浴佛。師曰。
這箇從汝浴。還浴得那箇麼。
遵曰。把將那箇來。
師乃休。。問學人有疑請師決。
師曰。待上堂時來。
與闍黎決疑。至晚上堂。
眾集。師曰。今日請決疑上座在甚麼處。
其僧出眾而立。師下禪牀把住曰。
大眾這僧有疑便與一推却歸方丈。
〔玄覺曰。且道與伊決疑否。
若決疑甚麼處是。
決疑。若不與決疑又道待上堂時與汝決疑〕師問飯頭。
汝在此多少時也。
曰三年。師曰。我總不識汝。
飯頭罔測。發憤而去。
問身命急處如何。
師曰。莫種雜種。曰將何供養。
師曰。無物者。師令供養主抄化甘行者問甚處來曰。
藥山來。甘曰。來作麼。
曰教化。甘曰將得藥來麼。
曰行者有甚麼病。
甘便捨銀兩錠。意。
山中有人此物却回。
無人即休。主便歸納疏。
師問曰。子歸何速。
主曰。問佛法相當得銀兩鋌。
師令舉其語。主舉已。
師曰。速送還他子著賊了也。
主便送還。甘曰。由來有人。
遂添銀施之。〔同安顯云。
早知行者恁麼問。
終不道藥山來〕問僧。
見說汝解算是否。
曰不敢。師曰。汝試算老僧看。
僧無對。師書佛字問道吾。
是甚麼字。吾曰。佛字。
師曰。多口阿師。問己事未明乞和尚指示。
師良久曰。吾今為汝道一句亦不難。
祇宜汝於言下便見去。
猶較些子。若更入思量却成吾罪過不如且各合口免相累及大眾。
夜參不點燈。師垂語曰。
我有一句子待特牛生兒。
即向你道。有僧曰。
特牛生兒也祇是和尚不道。
師曰。侍者把燈來。
其僧抽身入眾。問僧。
甚處來。曰南泉來。
師曰。在彼多少時。
曰粗經冬夏。師曰。
恁麼則成一頭水牯牛去也。
曰雖在彼中。且不曾上他食堂。
師曰。口欱東南風那。
曰和尚莫錯自由拈匙把筯人在。
問達。磨未來時此土還有祖師意否。
師曰有。曰既有。祖師又來作甚麼。
師曰。祇為有。所以來。
看經次。僧問。和尚尋常不許人看經為甚麼却自看。
師曰。我祇圖遮眼。
曰某甲學和尚還得也無。
師曰。汝若看牛皮也須穿。
問平田淺草麈鹿成群如何射得麈中主。
師曰。看箭。僧放身便倒。
師曰。侍者拖出這死漢。
僧便走。師曰。弄泥團漢。
有甚麼限。朗州刺史李翱問。
師何姓。師曰。正是時。
李不委。却問院主。
某甲適來問和尚姓。
和尚曰。正是時。未審姓甚麼。
主曰。恁麼則姓韓也。
師聞乃曰。得恁麼不識好惡若是夏時對他便是姓熱。
師一夜登山經行。
忽雲開見月。大嘯一聲。
應澧陽東九十里許。
居民盡謂東家。明晨迭相推問直至藥山。
徒眾曰。昨夜和尚。
山頂大嘯。李贈詩曰。
選得幽居愜野情。
終年無送亦無迎。
有時直上孤峰頂。
月下披雲嘯一聲。
太和八年十一月六日臨順世。
呌曰。法堂倒。法堂倒。
眾皆持柱撑之師舉手曰。
子不會我意。乃告寂。
塔于院東隅。唐文宗。
諡弘道大師。塔曰化城。
other:: 
#### 鄧州丹霞天然禪師
鄧州丹霞天然禪師 ^662a44

本習儒業。將入長安應舉。
方宿於逆旅。忽夢白光滿室。
占者曰。解空之祥也。
偶禪者問曰。仁者何往。
曰選官去。禪者曰。
選官何如選佛。曰選佛當往何所。
禪者。曰。今江西馬大師出世。
是選佛之場。仁者可往。
遂直造江西纔見祖。
師以手拓幞頭額祖顧視良久曰。
南嶽石頭是汝師也。
據抵石頭還以前意投之。
頭曰。著槽廠去。師禮謝。
入行者房隨次執#CB05315;役凡三年。
忽一日石頭告眾曰。
來日剗佛殿前草。
至來日大眾諸童行。
各備鍬钁剗草。獨師以盆盛水沐頭。
於石頭前胡跪。頭見而笑之。
便與剃髮。又為說戒。
師乃掩耳而出。再往江西。
謁馬祖。未參禮便入僧堂內。
騎聖僧頸而坐。時大眾驚愕遽報馬祖。
祖躬入堂視之曰。
我子天然。師即下地禮拜曰。
謝師賜法號。因名天然。
祖問。從甚處來。師曰。
石頭。祖曰。石頭路滑。
還躂倒汝麼。師曰。
若躂倒即不來也。
乃杖錫觀方。居天台華頂峯三年。
往餘杭徑山。禮國一禪師。
唐元和中。至洛京龍門香山與伏牛和尚為友。
後於慧林寺遇天大寒取木佛燒火向。
院主訶曰。何得燒我木佛。
師以杖子撥#CB01926;曰。
吾燒取舍利。主曰。
木佛何有舍利。師曰。
既無舍利更取兩尊燒。
主自後眉鬚墮落。
後謁忠國師問侍者國師在否。
曰在即在。不見客。
師曰。太深遠生。曰。
佛眼亦#CB15111;不見。
師曰。龍生龍子。鳳生鳳兒。
國師睡起。侍者以告國師乃打侍者二十棒。
遣出。師聞曰。不謬為南陽國師。
明日再往禮拜。見國師便展坐具。
國師曰。不用不用。
師退後。國師曰。如是如是。
師却進前。國師曰。
不是不是。師遶國師一帀。
便出。國師曰。去聖時遙人多懈怠。
三十年後。覓此漢也難得。
訪龐居士見女子靈照洗菜次。
師曰居士在否。女子放下菜籃斂手而立。
師又問。居士在否。
女子提籃便行師遂回。
須臾居士歸。女子乃舉前話。
士曰。丹霞在麼。女曰去也。
士曰。赤士塗牛嬭。
又一日。訪龐居士至門首相見。
師乃問。居士在否。
士曰。饑不擇食。師曰。
龐老在否。士曰。蒼天蒼天。
便入宅去。師曰。蒼天蒼天。
便回。師因去馬祖處路逢一老人與一童子師問。
公住何處老人曰。
上是天下是地。師曰。
忽遇天崩地陷又作麼生。
老人曰。蒼天蒼天。
童子噓一聲。師曰。
非父不生其子。老人便與童子入山去。
師問龐居士昨日相見何似今日。
士曰。如法舉昨日事來作箇宗眼。
師曰。祇如宗眼還著得龐公麼。
士曰。我在你眼裏。
師曰。某甲眼窄何處安身。
士曰。是眼何窄。是身何安。
師休去。士曰。更道取一句便得此話圓。
師亦不對。士曰。就中這一句。
無人道得。師與龐居士行次。
見一泓水。士以手指曰。
便與麼也還辨不出。
師曰。灼然是辨不出。
士乃戽水潑師二掬。
師曰。莫與麼。莫與麼。
士曰。須與麼須與麼。
師却戽水潑士三掬。
師曰。正與麼時。堪作甚麼。
士曰。無外物。師曰。
得便宜者少。士曰。
誰是落便宜者。元和三年。
於天津橋橫臥。會留守鄭公出呵之不起。
吏問其故。師徐曰。
無事僧。留守異之。
奉束素及衣兩襲。
日給米#CB15097;。
洛下翕然歸信。至十五年春。
告門人曰。吾思林泉終老之所。
時門人齊靜卜南陽丹霞山結庵。
三年間。玄學者至。
盈三百眾。建成大院。
上堂阿你渾家。切須保護一靈之物。
不是你造作名邈得。
更說甚薦與不薦。
吾往日見石頭。亦祇教切須自保護。
此事不是你談話得。
阿你渾家。各有一坐具地。
更疑甚麼禪。可是你解底物。
豈有佛可成。佛之一字。
永不喜聞。阿你自看。
善巧方便。慈悲喜捨。
不從外得。不著方寸。
善巧是文殊。方便是普賢。
你更擬趁逐甚麼物。
不用經求落空去。
今時學者。紛紛擾擾。
皆是參禪問道。吾此間無道可修。
無法可證。一飲一#CB10437;。
各自有分。不用疑慮。
在在處處。有恁麼底。
若識得釋迦即老凡夫。
是阿你須自看取。
莫一盲引眾盲相將入火坑。
夜裏暗雙陸。賽彩。
若為生無事。珍重。
有僧到參。於山下見師便問。
丹霞山向甚麼處去。
師指山曰。青黯黯處。
曰莫祇這箇便是麼。
師曰。真師子兒。一撥便轉。
問僧。甚麼處宿。曰山下宿。
師曰。甚麼處喫飯。
曰山下喫飯。師曰。
將飯與闍黎喫底人。
還具眼也無。僧無對。
長慶四年六月。告門人曰。
備湯沐。浴吾欲行矣。
乃戴笠#CB15081;杖。
受屨垂一足。未及地而化。
門人建塔。諡智通禪師。
塔曰妙覺。
other:: 
#### 潭州大川禪師
潭州大川禪師〔亦曰大湖〕 ^663c40

江陵僧參。師問。幾時發足江陵。
僧提起坐具。師曰。
謝子遠來下去。僧繞禪牀一帀便出。
師曰。若不恁麼。爭知眼目端的。
僧拊掌曰。苦殺人洎合錯判諸方。
師曰。甚得禪宗道理。
other:: 
#### 潮州靈山大顛寶通禪師
潮州靈山大顛寶通禪師 ^664c36

初參石頭。頭問。那箇是汝心。
師曰。見言語者是。
頭便喝出。經旬日師却問。
前者既不是。除此外。
何者是心。頭曰除却揚眉瞬目。
將心來。師曰。無心可將來。
頭曰。元來有心。何言無心。
無心盡同謗。師於言下大悟。
異日侍立次。頭問。
汝是參禪僧。是州縣白蹋僧。
師曰。是參禪僧。頭曰。
何者是禪。師曰。揚眉瞬目。
頭曰。除却揚眉瞬目。
外將你本來面目呈看。
師曰。請和尚。除却揚眉瞬目外鑒。
頭曰。我除竟師曰。
將呈了也。頭曰。汝既將呈我心如何。
師曰。不異和尚。頭曰。
不關汝事。師曰。本無物。
頭曰。汝亦無物。師曰。
既無物即真物。頭曰。
真物不可得。汝心見量意旨如此也。
大須護持。師住後。
學者四集。上堂。夫學道人須識自家本心。
將心相示方可見道。
多見時輩。祇認揚眉瞬目一語一默驀頭印可。
以為心要。此實未了。
吾今為你諸人。分明說出。
各須聽受。但除却一切妄運想念見量即汝真心。
此心與塵境及守認靜默時全無交涉。
即心是佛。不待修治。
何以故。應機隨照泠泠自用。
窮其用處。了不可得。
喚作妙用。乃是本心。
大須護持。不可容易。
僧問。其中人相見時如何。
師曰。早不其中也。
曰其中者如何。師曰不作箇問。
韓文公一日相訪。
問師。春秋多少。師提起數珠曰。
會麼。公曰。不會。師曰。
晝夜一百八。公不曉。
遂回。次日再來。至門前見首座舉前話問。
意旨如何。座扣齒三下。
及見師理前問。師亦扣齒三下。
公曰。原來佛法無兩般。
師曰。是何道理。公曰。
適來問首座亦如是。
師乃召首座。是汝如此對否。
座曰。是師便打趂出院。
文公又一日白師曰。
弟子軍州事繁。佛法省要處。
乞師一語。師良久。
公罔措。時三平為侍者。
乃敲禪牀三下。師曰作麼。
平曰。先以定動。後以智拔。
公乃曰。和尚門風高峻。
弟子於侍者邊得箇入處。
僧問。苦海波深。以何為船筏。
師曰。以木為船筏。
曰恁麼即得度也。
師曰。盲者依前盲。
瘂者依前瘂。一日將痒和子廊下行。
逢一僧問訊次。師以痒和子驀口打曰。
會麼。曰不會。師曰。
大顛老野狐。不曾孤負人。
other:: 
#### 潭州長髭曠禪師
潭州長髭曠禪師 ^664c48

曹谿禮祖塔回。參石頭。
頭問。甚麼處來。曰嶺南來。
頭曰。大庾嶺頭一鋪功德成就也未。
師曰。成就久矣。祇欠點眼在。
頭曰。莫要點眼麼。
師曰。便請。頭乃垂下一足。
師禮拜。頭曰。汝見箇甚麼道理便禮拜。
師曰。據某甲所見。
如紅爐上一點雪。
僧參遶禪牀一帀。
卓然而立。師曰。若是石頭法席。
一點也用不著。僧又遶禪牀一帀。
師曰。却是恁麼時不易道箇來處。
僧便出去。師乃喚。
僧不顧。師曰。這漢。
猶少教詔在。僧却回曰。
有一人不從人得。
不受教詔下落階級。
師還許麼。師曰。逢之不逢。
逢必有事。僧乃退身三步。
師却遶禪牀一匝。
僧曰。不唯宗眼分明。
亦乃師承有據。師乃打三棒。
問僧甚處來。曰九華山控石庵。
師曰。庵主是甚麼人。
曰馬祖下尊宿。師曰。
名甚麼。曰不委他法號。
師曰。他不委你不委。
曰尊宿眼在甚處。
師曰。若是庵主親來。
今日也須喫棒。曰賴遇和尚放過某甲。
師曰。百年後討箇師僧也難得。
龐居士到。師陞座眾集定。
士出曰。各請自檢好。
却於禪牀右立。時有僧問。
不觸主人翁請師答話。
師曰。識龐公麼。曰不識。
士便搊住曰。苦哉苦哉。
僧無對。士便拓開。
師少間却問。適來這僧還喫棒否。
士曰。待伊甘始得。
師曰。居士祇見錐頭利不見鑿頭方。
士曰。恁麼說話某甲即得。
外人聞之要且不好。
師曰。不好箇甚麼士曰。
阿師祇見錐頭尖。
不見鑿頭利。李行婆來。
師乃問。憶得在絳州時事麼。
婆曰。非師不委。師曰。
多虗少實在。婆曰。
有甚諱處。師曰。念你是女人。
放你拄杖。婆曰。某甲終不見尊宿過。
師曰。老僧過在甚麼處。
婆曰和尚無過。婆豈有過。
師曰。無過的人作麼生。
婆乃竪拳曰。與麼總成顛倒師曰。
實無諱處。師見僧乃擒住曰師子兒野干屬。
僧以手作撥眉勢。
師曰。雖然如此。猶欠哮吼在。
僧擒住師曰。偏愛行此一機。
師與一摑。僧拍手三下。
師曰。若見同風汝甘與麼否。
曰終不由別人。師作撥眉勢。
僧曰。猶欠哮吼在。
師曰。想料不由別人。
師見僧問訊次。師曰。
步步是汝證明處。
汝還知麼。曰。某甲不知。
師曰。汝若知我堪作甚麼。
僧禮拜。師曰。我不堪汝却好。
other:: 
#### 荊州天皇道悟禪師
荊州天皇道悟禪師 ^665b20

婺州東陽張氏子。
神儀挺異。幼而生知。
年十四。懇求出家。
父母不聽。遂損減飲膳。
日纔一食。形體羸悴。
父母不得已而許之。
依明州大德披削。
二十五。詣杭州竹林寺具戒。
精修梵行。推為勇猛或風雨昏夜。
宴坐丘塚身心安靜。
離諸怖畏。一日遊餘杭。
首謁徑山國一。受心法。
服勤五載。後參馬祖。
重印前解。法無異說依止二夏。
乃謁石頭而致問曰。
離却定慧以何法示人。
頭曰。我這裏無奴婢離個甚麼曰。
如何明得。頭曰。汝還撮得虗空麼。
曰恁麼則不從今日去也。
頭曰。未審汝早晚從那邊來。
曰道悟不是那邊人。
頭曰。我早知汝來。
處也。曰師何以贓誣於人。
頭曰。汝身見在。曰雖然如是畢竟如何示於後人。
頭曰。汝道誰是後人。
師從此頓悟。罄殫前二哲匠言下有所得心。
後卜荊州當陽紫陵山。
學徒駕肩接迹。都人士女。
響風而至。時從業寺上首以狀聞於連師迎入城郡之左有天皇寺。
乃名藍也。因火而廢。
主僧靈鑒將謀修復乃曰。
苟得悟禪師為化主必能福我。
乃中宵潛往哀請肩舁而至。
時江陵尹右僕射裴公。
稽首問法致禮勤至。
師素不迎送。客無貴賤。
皆坐而揖之。裴公愈加歸向。
由是石頭法道盛矣。
僧問。如何是玄妙之說。
師曰。莫道我解佛法好。
曰爭奈學人疑滯何。
師曰。何不問老僧。
曰即今問了也。師曰。
去不是汝存泊處。
師元和丁亥。四月示疾。
命弟子先期告終。
至晦日大眾問疾。
師驀召典座。座近前。
師曰。會麼。曰不會。
師拈枕子拋於地上即便告寂。
壽六十。臘月三十五。
以其年八月五日塔於郡東。
other:: 
#### 京兆府尸利禪師
京兆府尸利禪師 ^665c44

問石頭。如何是學人本分事。
頭曰。汝何從吾覓。
曰不從師覓如何即得。
石頭曰。汝還曾失麼。
師乃契會厥旨。
other:: 
#### 潭州招提寺慧朗禪師
潭州招提寺慧朗禪師 ^666a48

始興曲江人也。初參馬祖。
祖問。汝來何求。曰求佛知見。
祖曰。佛無知見。知見乃魔耳。
汝自何來。曰南嶽來。
祖曰。汝從南嶽來。
未識曹谿心要。汝速歸彼不宜他往。
師歸石頭便問。如何是佛。
頭曰汝無佛性。師曰。
蠢動含靈又作麼生。
頭曰。蠢動含靈却有佛性。
曰慧朗為甚麼却無。
頭曰。為汝不肯承當。
師於言下信入。住後。
凡學者至。皆曰。去去汝無佛性。
其接機大約如此〔時謂大朗〕。
other:: 
#### 長沙興國寺振朗禪師
長沙興國寺振朗禪師 ^666b6

初參石頭便問。如何是祖師西來意。
頭曰。問取露柱。曰振朗不會。
頭曰。我更不會。師俄省悟。
住後。有僧來參。師召上座僧應諾。
師曰。孤負去也。曰師何不鑒師乃拭目而視之僧無語。
〔時謂小朗〕。
other:: 
#### 汾州石樓禪師
汾州石樓禪師 ^666b22

上堂。僧問。未識本來性。
乞師方便指。師曰。
石樓無耳朵。曰某甲自知非。
師曰。老僧還有過。
曰和尚過在甚麼處。
師曰。過在汝非處。
僧禮拜。師便打。問僧近離甚處。
曰漢國。師曰。漢國主人還重佛法麼。
曰苦哉。賴遇問著某甲。
若問別人即禍生。
師曰。作麼生。曰人尚不見有何佛法可重。
師曰。汝受戒得多少夏。
曰三十夏。師曰。大好不見有人便打。
other:: 
#### 鳳翔府法門寺佛陀禪師
鳳翔府法門寺佛陀禪師 ^666b30

尋常持一串數珠念三種名號曰。
一釋迦。二元和。三佛陀。
自餘是甚麼椀躂丘乃過。
一珠。終而復始。事迹異常。
時人莫測。
other:: 
#### 水空和尚
水空和尚 ^666b44

一日廊下見一僧乃問。
時中事作麼生。僧良久。
師曰。祇恁便得麼。
曰頭上安頭。師打曰。
去去。已後惑亂人家男女在。
other:: 
#### 澧州大同濟禪師
澧州大同濟禪師 ^666c2

米胡領眾來。纔欲相見。
師便拽轉禪牀面壁而坐。
米於背後立。少時却回客位。
師曰。是即是。若不驗破已後遭人貶剝。
令侍者請米來却拽轉禪牀便坐。
師乃遶禪牀一匝。
便歸方丈。米却拽倒禪牀領眾便出。
師訪龐居士。士曰。
憶在母胎時有一則語舉似阿師切不得作道理主持。
師曰。猶是隔生也。
士曰。向道不得作道理。
師曰。驚人之句。爭得不怕。
士曰。如師見解可謂驚人。
師曰。不作道理却成作道理。
士曰。不但隔一生兩生。
師曰粥飯底僧。一任檢責。
士鳴指三下。師一日見龐居士來便掩却門。
曰多知老翁莫與相見。
士曰。獨坐獨語。過在阿誰。
師便開門纔出。被士把住曰。
師多知。我多知。師曰。
多知且置。閉門開門。
卷之與舒相較幾許。
士曰。祇此一問氣急殺人。
師默然。士曰。弄巧成拙。
僧問。此箇法門。如何繼紹。
師曰。冬寒夏熱。人自委知。
曰恁麼則蒙分付去也。
師曰。頑嚚少智。勔臔多癡。
問十二時中如何合道。
師曰。汝還識十二時麼。
曰。如何是十二時。
師曰。子丑寅卯。僧禮拜。
師示頌曰。十二時中那事別。
子丑寅卯吾今說。
若會唯心萬法空。
釋迦彌勒從茲決。
other:: 
## 青原下三世
青原下三世
other:: 
### 藥山儼禪師法嗣
藥山儼禪師法嗣
other:: 
#### 潭州道吾山宗智禪師
潭州道吾山宗智禪師 ^666c8

豫章海昏張氏子。
幼依槃和尚。受教登戒。
預藥山法會。密契心印。
一日。山問。子去何處來。
師曰。遊山來。山曰。
不離此室速道將來。
師曰。山上烏兒頭似雪。
#CB00589;底遊魚忙不徹。
師離藥山見南泉。
泉問闍黎名甚麼。
師曰。宗智。泉曰。智不到處作麼生宗。
師曰。切忌道著。泉曰灼然道著即頭角生。
三日後。師與雲巖在後架把針。
泉見乃問。智頭陀前日道。
智不到處切忌道著。
道著即頭角生。合作麼生行履。
師便抽身入僧堂。
泉便歸方丈。師又來把針。
巖曰。師弟適來為甚不祇對和尚。
師曰。你不妨靈利。
巖不薦。却問南泉。
適來智頭陀為甚不祇對和尚。
某甲不會乞師垂示。
泉曰。他却是異類中行。
巖曰。如何是異類中行。
泉曰不見道。智不到處切忌道著。
道著即頭角生。直須向異類中行。
巖亦不會。師知雲巖不薦乃曰。
此人因緣不在此。
却同回藥山。山問。
汝回何速。巖曰。祇為因緣不契。
山曰。有何因緣巖舉前話。
山曰。子作麼生會。
他這箇時節便回。
巖無對。山乃大笑。
巖便問。如何是異類中行。
山曰。吾今日困倦。
且待別時來。巖曰某甲特為此事歸來。
山曰。且去。巖便出。
師在方丈外。聞巖不薦不覺齩得指頭血出。
師却下來問巖。師兄去問和尚那因緣作麼生。
巖曰和尚不與某甲說。
師便低頭。雲巖臨遷化遣書辭師。
師覽書了。謂洞山密師伯曰。
雲巖不知有。我悔當時不向伊道雖然如是。
要且不違藥山之子。
藥山上堂曰。我有一句子。
未曾說向人。師出曰。
相隨來也。僧問。藥山。
一句子如何說。山曰非言說。
師曰。早言說了也。
師一日提笠出。雲巖指笠曰。
用這箇作甚麼。師曰。
有用處。巖曰。忽遇黑風猛雨來時如何。
師曰。葢覆著。巖曰。
他還受葢覆麼。師曰。
然雖如是且無滲漏。
溈山問雲巖。菩提以何為座。
巖曰。以無為為座巖却問溈山山曰以諸法空為座。
又問師作麼生。師曰坐也聽伊坐臥也聽伊臥。
有一人不坐不臥。
速道速道。山休去。
溈山問師甚麼處去來。
師曰。看病來。山曰。
有幾人病。師曰。有病底有不病底。
山曰。不病底莫是智頭陀麼。
師曰。病與不病總不干他事速道速道。
山曰。道得也與他沒交涉。
僧問。萬里無雲未是本來天如何是本來天。
師曰。今日好曬麥。
雲嚴問。師弟家風近日如何。
師曰。教師兄指點堪作甚麼。
巖曰。無這箇來多少時也。
師曰。牙根猶帶生澁在。
僧問。如何是今時著力處。
師曰。千人萬人喚不回頭。
方有少分相應。曰。
忽然火起時如何師。
曰能燒大地。師却問僧除却星與燄那箇是火。
曰不是火。別一僧却問師。
還見火麼。師曰。見。
曰見從何起。師曰。
除却行住坐臥別請一問。
有施主施裩。藥山提起示眾曰。
法身還具四大也無。
有人道得與他一腰裩。
師曰。性地非空。空非性地。
此是地大。三大亦然。
山曰。與汝一腰裩。
師指佛桑花問僧曰。
這箇何似那箇。曰直得寒毛卓竪。
師曰畢竟如何。曰道吾門下底。
師曰十里大王。雲巖不安。
師乃謂曰。離此殻漏子向甚麼處相見。
巖曰。不生不滅處相見。
師曰。何不道。非不生不滅處亦不求相見。
雲巖補鞋次師問作甚麼。
巖曰。將敗壞補敗壞。
師曰。何不道即敗。
壞非敗壞。師聞僧念維摩經云。
八千菩薩五百聲聞。
皆欲隨從文殊師利。
師問曰。甚麼處去。
其僧無對。師便打。
〔後僧問禾山。山曰。
給侍者方諧〕師到五峰。
峰問還識藥山老宿否。
師曰。不識。峯曰。為甚麼不識。
師曰。不識不識。問如何是祖師西來意。
師曰。東土不曾逢。
因設先師齋。僧問。
未審先師還來也無。
師曰。汝諸人用設齋作甚麼。
石霜問。和尚一片骨敲著似銅鳴。
向甚麼處去也。師喚侍者。
者應諾。師曰。驢年去。
唐太和九年。九月。
示疾。有苦僧眾慰問體候。
師曰。有受非償子知之乎。
眾皆愀然。越十日將行。
謂眾曰。吾當西邁。
理無東移。言訖告寂。
闍維得靈骨數片。
建塔道吾。後雷遷于石霜山之陽。
other:: 
#### 潭州雲巖曇晟禪師
潭州雲巖曇晟禪師 ^667a2

鍾陵建昌。王氏子。
少出家。於石門參百丈海禪師二十年。
因緣不契後造藥山。
山問。甚處來。曰百丈來。
山曰。百丈有何言句示徒。
師曰。尋常道。我有一句子。
百味具足。山曰。鹹則鹹味。
淡則淡味。不鹹不淡是常味。
作麼生是百味具足底句。
師無對。山曰。爭奈目前生死何。
師曰。目前無生死。
山曰。在百丈多少時。
師曰。二十年。山曰。
二十年在百丈。俗氣也不除。
他日侍立次。山又問。
百丈更說甚麼法。
師曰。有時道。三句外省去。
六句內會取。山曰。
三千里外且喜沒交涉。
山又問。更說甚麼法師曰。
有時上堂。大眾立定。
以拄杖一時趂散。
復召大眾。眾回首。
丈曰。是甚麼。山曰。
何不早恁麼道。今日因子得見海兄。
師於言下頓省。便禮拜。
一日山問。汝除在百丈更到甚麼處來。
師曰。曾到廣南來。
曰見說廣州城東門外。
有一片石。被州主移去是否。
師曰。非但州主。闔國人移亦不動。
山又問。聞汝解弄師子是否。
師曰。是曰弄得幾出。
師曰。弄得六出。曰我亦弄得。
師曰。和尚弄得幾出。
曰我弄得一出。師曰。
一即六。六即一。後到溈山。
溈問承聞長老在藥山弄師子是否。
師曰是。曰長弄有置時師曰。
要弄即弄。要置即置。
曰置時師子在甚麼處。
師曰。置也置也。僧問從上諸聖甚麼處去。
師良久曰。作麼作麼。
問暫時不在如同死人時如何。
師曰。好埋却。問太保任底人與那箇。
是一是二。師曰。一機之絹。
是一段是兩段。〔洞山代云。
如人接樹〕師煎茶次。
道吾問煎與阿誰。
師曰。有一人要。曰何不教伊自煎。
師曰幸有某甲在。
師問石霜甚麼處來。
曰溈山來。師曰。在彼中得多少時。
曰粗經冬夏。師曰。
恁麼即成山長也。
曰雖在彼中却不知。
師曰。他家亦非知非識。
石霜無對。住後。上堂示眾曰。
有箇人家兒子問著無有道不得底。
洞山出問曰。他屋裏有多少典籍。
師曰。一字也無。曰。
爭得恁麼多知。師曰。
日夜不曾眠。山曰。
問一段事還得否。
師曰。道得却不道。
問僧甚處來。曰添香來。
師曰。還見佛否。曰見。
師曰。甚麼處見。曰下界見。
師曰。古佛古佛。道吾問。
大悲千手眼。那箇是正眼。
師曰如人夜間背手摸枕子。
吾曰。我會也。師曰。
作麼生會。吾曰。遍身是手眼。
師曰。道也太煞道。
祇道得八成。吾曰。
師兄作麼生。師曰。
通身是手眼。掃地次。
道吾曰。太區區生。
師曰。須知有不區區者。
吾曰。恁麼則有第二月也。
師竪起掃帚曰。是第幾月。
吾便行。〔玄沙聞云。
正是第二月〕問僧甚處來。
曰石上語話來。師曰。
石還點頭也無。僧無對。
師自代曰。未語話時却點頭。
師作草鞋次。洞山近前曰。
乞師眼睛得麼。師曰。
汝底與阿誰去也。
曰良价無。師曰。設有汝向甚麼處著。
山無語。師曰。乞眼睛底是眼否。
山曰非眼。師便喝出。
尼僧禮拜。師問。汝爺在否。
曰在。師曰。年多少。
曰年八十。師曰。汝有箇爺不年八十。
還知否。曰莫是恁麼來者。
師曰。恁麼來者。猶是兒孫。
〔洞山代云。直是不恁麼來者。
亦是兒孫〕僧問。一念瞥起。
便落魔界時如何。
師曰。汝因甚麼却從佛界來。
僧無對。師曰。會麼。
曰不會。師曰。莫道體不得。
設使體得。也祇是左之右之。
院主遊石室回。師問汝去入到石室裏許為祇恁麼便回。
主無對。洞山代曰。
彼中已有人占了也。
師曰。汝更去作甚麼。
山曰。不可人情斷絕去也。
會昌元年辛酉。十月二十六日。
示疾。命澡身竟。喚主事令備齋。
來日有上座發去。
至二十七夜歸寂。
茶毗得舍利一千餘粒。
瘞于石塔。諡無住大師。
other:: 
#### 秀州華亭船子德誠禪師
秀州華亭船子德誠禪師 ^667c34

節操高邈。度量不羣。
自印心於藥山。與道吾雲巖。
為同道交。洎離藥山。
乃謂二同志曰。公等應各據一方建立藥山宗旨。
予率性疎野。唯好山水。
樂情自遣。無所能也。
他後知我所止之處。
若遇靈利座主。指一人來。
或堪雕琢。將授生平所得以報先師之恩。
遂分擕至秀州華亭。
泛一小舟。隨緣度日。
以接四方往來之者。
時人莫知其高蹈。
因號船子和尚。一日泊船岸邊閑坐。
有官人問。如何是和尚日用事。
師竪橈子曰。會麼。
官人曰不會。師曰。
棹撥清波。金鱗罕遇。
師有偈曰。三十年來坐釣臺。
鉤頭往往得黃能。
金鱗不遇空勞力。
收取絲綸歸去來。
千尺絲綸直下垂。
一波纔動萬波隨。
夜靜水寒魚不食。
滿船空載月明歸。
三十年來海上遊。
水清魚現不吞鉤。
釣竿斫盡重栽竹。
不計功程得便休。
有一魚兮偉莫裁。
混融包納信奇哉。
能變化吐風雷下線何曾釣得來。
別人祇看採芙蓉。
香氣長粘遶指風。
兩岸映一船紅。何曾解染得虗空。
問我生涯祇是船。
子孫各自賭機緣。
不由地不由天除却簑衣無可傳道吾後到京口遇夾山上堂。
僧問。如何是法身。
山曰。法身無相。曰如何是法眼。
山曰法眼無瑕。道吾不覺失笑。
山便下座。請問道吾。
某甲適來祇對這僧話。
必有不是。致令上座失笑。
望上座不吝慈悲。
吾曰。和尚一等是出世。
未有師在。山曰。某甲甚處不是。
望為說破。吾曰。某甲終不說。
請和尚却往華亭船子處去。
山曰。此人如何。吾曰。
此人上無片瓦。下無卓錐。
和尚若去。須易服而往山乃散眾束裝。
直造華亭。船子纔見。
便問大德。住甚麼寺。
山曰。寺即不住。住即不似。
師曰。不似似箇甚麼。
山曰。不是目前法。
師曰。甚處學得來。
山曰。非耳目之所到。
師曰。一句合頭語萬劫繫驢橛。
師又問。垂絲千尺意在深潭。
離鉤三寸子何不道。
山擬開口。被師一橈打落水中。
山纔上船。師又曰道道。
山擬開口。師又打。
山豁然大悟。乃點頭三下。
師曰。竿頭絲線從君弄。
不犯清波意自殊。
山遂問。拋綸擲釣師意如何。
師曰。絲懸淥水浮。
定有無之意。山曰。
語帶玄而無路。舌頭談而不談。
師曰。釣盡江波金鱗始遇。
山乃。掩耳。師曰。如是如是。
遂囑曰。汝向去直須藏身處沒蹤迹。
沒蹤迹處莫藏身。
吾三十年在藥山。
祇明斯事。汝今已得。
他後莫住城隍聚落。
但向深山裏钁頭邊。
覓取一箇半箇。接續無令斷絕。
山乃辭行。頻頻回顧。
師遂喚闍黎。山乃回首。
師竪起橈子曰。汝將謂別有。
乃覆船入水而逝。
other:: 
#### 宣州椑樹慧省禪師
宣州椑樹慧省禪師 ^668b48

洞山參。師問來作甚麼。
山曰。來親近和尚。
師曰。若是親近用動這兩片皮作麼。
山無對。〔曹山云。一子親得〕僧問。
如何是佛。師曰。猫兒上露柱。
曰學人不會。師曰。
問取露柱去。
other:: 
#### 鄂州百巖明哲禪師
鄂州百巖明哲禪師 ^669a34

藥山看經次。師曰。
和尚休猱人好。山置經曰。
日頭早晚也。師曰。
正當午。山曰。猶有文彩在。
師曰。某甲無亦無。
山曰。汝太煞聰明。
師曰。某甲祇恁麼。
和尚作麼生。山曰。
跛跛挈。挈百醜千拙。
且恁麼過。洞山與密師伯到參。
師問。二上座甚處來。
山曰。湖南。師曰。觀察使姓甚麼。
曰不得姓。師曰。名甚麼。
曰不得名。師曰。還治事也無。
曰自有郎幕在。師曰。
還出入也無。曰不出入。
師曰。豈不出入。山拂袖便出。
師次早入堂。召二上座曰。
昨日老僧對闍黎。
一轉語不相契。一夜不安。
今請闍黎別下一轉語。
若愜老僧意。便開粥相伴過夏。
山曰。請和尚問。師曰。
豈不出入。山曰。太尊貴生。
師乃開粥同共過夏。
other:: 
#### 澧州高沙彌
澧州高沙彌 ^669a42

初參藥山。山問。甚處來。
師曰。南嶽來。山曰何處去。
師曰。江陵受戒去。
山曰。受戒圖甚麼。
師曰。圖免生死。山曰。
有一人不受戒。亦無生死可免。
汝還知否。師曰。恁麼則佛戒何用。
山曰。這沙彌猶挂唇齒在。
師禮拜而退。道吾來侍立。
山曰。適來有箇跛脚沙彌。
却有些子氣息。吾曰。
未可全信。更須勘過始得。
至晚。山上堂。召曰。
早來沙彌在甚麼處。
師出眾立。山問。我聞長安甚閙。
你還知否。師曰。我國晏然。
〔法眼別云見誰說〕山曰。
汝從看經得。請益得。
師曰。不從看經得。
亦不從請益得。山曰。
大有人不看經。不請益。
為甚麼不得。師曰。
不道他不得。祇是不肯承當。
山顧道吾雲巖曰。
不信道。師一日辭藥山。
山問。甚麼處去。師曰。
某甲在眾有妨。且往路邊卓箇草庵。
接待往來茶湯去。
山曰。生死事大何不受戒去。
師曰。知是般事便休。
更喚甚麼作戒。山曰。
汝既如是。不得離吾左右時。
復要與子相見。師住菴。
後一日歸來值雨。
山曰。你來也。師曰是。
山曰。可煞濕。師曰。
不打這箇鼓笛。雲巖曰。
皮也無打甚麼鼓。
道吾曰。鼓也無打甚麼皮。
山曰。今日大好一場曲調。
僧問。一句子還有該不得處否。
師曰。不順世。藥山齋時自打鼓。
師捧鉢作舞入堂。
山便擲下鼓槌曰。
是第幾和。師曰。是第二和。
山曰。如何是第一和。
師就桶舀一杓飯便出。
other:: 
#### 鼎州李翱刺史
鼎州李翱刺史 ^669b18

嚮藥山玄化。屢請不赴。
乃躬謁之。山執經卷不顧。
侍者曰。太守在此。
守性褊急乃曰。見面不如聞名。
拂袖便出。山曰。太守何得貴耳賤目。
守回拱謝。問曰。如何是道。
山以手指上下曰。
會麼。守曰不會。山曰。
雲在青天。水在瓶。
守忻愜作禮而述偈曰。
鍊得身形似鶴形。
千株松下兩函經。
我來問道無餘說。
雲在青天水在瓶。
〔玄覺云。且道李太守是讚他語。
明他語。須是行脚眼始得〕守又問。
如何是戒定慧。山曰。
貧道這裏無此閑家具。
守莫測玄旨。山曰。
太守欲得保任此事。
直須向高高山頂立深深海底行。
閨閣中。物捨不得。
便為滲漏。守見老宿獨坐問曰。
端居丈室。當何所務。
宿曰。法身凝寂。無去無來〔法眼別云。
汝作甚麼來。法燈別云。
非公境界〕。
other:: 
### 丹霞然禪師法嗣
丹霞然禪師法嗣
other:: 
#### 京兆府翠微無學禪師
京兆府翠微無學禪師 ^669c14

初問丹霞。如何是諸佛師。
霞咄曰。幸自可憐生。
須要執巾帚作麼。
師退身三步。霞曰錯。
師進前。霞曰錯錯。
師翹一足。旋身一轉而出。
霞曰。得即得。孤他諸佛。
師由是領旨。住後。
投子問。未審二祖初見達磨有何所得。
師曰。汝今見吾。復何所得。
投子頓悟玄旨。一日師在法堂內行。
投子進前接禮。問曰。
西來密旨。和尚如何示人。
師駐步少時。子曰。
乞師垂示。師曰。更要第二杓惡水那。
子便禮謝。師曰。莫垛根。
子曰。時至根苗自生。
師因供養羅漢。僧問。
丹霞燒木佛。和尚為甚麼供養羅漢。
師曰。燒也不燒著。
供養亦一任供養。
曰供養羅漢。羅漢還來也無。
師曰。汝每日還喫飯麼。
僧無語。師曰。少有靈利底。
other:: 
#### 吉州孝義寺性空禪師
吉州孝義寺性空禪師 ^669c40

僧參。師乃展手示之。
僧近前却退後。師曰。
父母俱喪。略不慘顏。
僧呵呵大笑。師曰。
少間與闍黎舉哀。
僧打筋斗而出。師曰。
蒼天蒼天。僧參人事畢。
師曰。與麼下去。還有佛法道理也無。
曰某甲結舌有分。
師曰。老僧又作麼生。
曰素非好手。師便仰身合掌。
僧亦合掌。師乃撫掌三下。
僧拂袖便出。師曰。
烏不前。兔不後。幾人於此茫然走。
祇有闍黎。達本源結舌。
何曾著空有。
other:: 
#### 米倉和尚
米倉和尚 ^670a16

新到參。遶師三匝。
敲禪牀。曰不見主人公。
終不下參眾。師曰。
甚麼處情識去來。
曰果然不在。師便打一拄杖。
僧曰。幾落情識。師曰。
村草步頭逢著一箇有甚麼話處。
曰且參眾去。
other:: 
#### 丹霞山義安禪師
丹霞山義安禪師 ^670a32

僧問。如何是佛。師曰。
如何是上座。曰恁麼即無異去也。
師曰。誰向汝道。
other:: 
#### 本童禪師
本童禪師 ^670a40

因僧寫師真呈。師曰。
此若是我。更呈阿誰。
曰豈可分外也。師曰。
若不分外。汝却收取。
僧擬收。師打曰。正是分外強為。
曰若恁麼即須呈於師也。
師曰。收取收取。
other:: 
### 大川禪師法嗣
大川禪師法嗣
other:: 
#### 仙天禪師
仙天禪師 ^670a44

新羅僧參。方展坐具。
擬禮拜。師捉住云。
未發本國時。道取一句。
僧無語。師便推出曰。
問伊一句。便道兩句。
僧參展坐具。師曰。
這裏會得孤負平生去也。
曰不向這裡會得。
又作麼生。師曰。不向這裏會。
更向那裏會便打出。
僧參。纔展坐具。師曰。
不用通時暄還我文彩未生時道理來。
曰某甲有口瘂却即閑苦死覓箇臘月扇子作麼。
師拈棒作打勢。僧把住曰。
還我未拈棒時道理。
師曰。隨我者隨之南北。
不隨我者死住東西。
曰隨與不隨且置。
請師指出東西南北。
師便打。披雲和尚來。
纔入方丈。師便問。
未見東越老人時。
作麼生為物。雲曰。
祇見雲生碧嶂。焉知月落寒潭。
師曰。祇與麼也難得。
曰莫是未見時麼。
師便喝。雲展兩手。
師曰。錯怪人者有甚麼限。
雲掩耳而出。師曰。
死却這漢平生也。
洛瓶和尚參。師問。
甚處來。瓶曰南溪。
師曰。還將南溪消息來麼。
曰消即消已。息即未息。
師曰。最苦是未息。
瓶曰。且道未息箇甚麼。
師曰。一回見面。千載忘名。
瓶拂袖便出。師曰。
弄死虵手有甚麼限。
僧參擬禮拜。師曰。
野狐兒見甚麼了。
便禮拜曰。老禿奴見甚麼了。
便恁麼問。師曰。苦哉苦哉。
仙天今日忘前失後。
曰要且得時。終不補失。
師曰。爭不如此。曰誰甘。
師呵呵大笑曰。遠之遠矣。
僧四顧便出。
other:: 
#### 福州普光禪師
福州普光禪師 ^670b6

僧侍立次。師以手開胷曰。
還委老僧事麼。曰猶有這箇在。
師却掩胷曰。不妨太顯。
曰有甚麼避處。師曰。
的是無避處。曰即今作麼生。
師便打。
other:: 
### 大顛通禪師法嗣
大顛通禪師法嗣
other:: 
#### 漳州三平義忠禪師
漳州三平義忠禪師 ^670b48

福州楊氏子。初參石鞏。
鞏常張弓架箭接機。
師詣法席。鞏曰看箭。
師乃撥開胷曰。此是殺人箭。
活人箭。又作麼生。
鞏彈弓弦三下。師乃禮拜。
鞏曰。三十年張弓架箭。
祇射得半箇聖人。
遂拗折弓箭。後參大顛。
舉前話。顛曰。既是活人箭。
為甚麼向弓弦上辨。
平無對。顛曰。三十年後。
要人舉此話。也難得。
師問大顛。不用指東劃西。
便請直指。顛曰。幽州江口石人蹲。
師曰。猶是指東劃西。
顛曰。若是鳳凰兒。
不向那邊討。師作禮。
顛曰。若不得後句。
前話也難圓。師住三平。
上堂曰。今時人出來。
盡學馳求造作。將當自己眼目。
有甚麼相當。阿汝欲學麼。
不要諸餘。汝等各有本分事。
何不體取。作麼心憤憤。
口悱悱。有甚麼利益。
分明向汝說。若要修行路及諸聖建立化門。
自有大藏教文在。
若是宗門中事。宜汝切不得錯用心。
僧問。宗門中還有學路也無。
師曰。有一路滑如苔。
曰學人還攝得否。
師曰。不擬心汝自看。
問黑豆未生芽時如何。
師曰。佛亦不知。講僧問。
三乘十二分教。某甲不疑。
如何是祖師西來意。
師曰。龜毛拂子。兔角拄杖。
大德藏向甚麼處。
曰龜毛兔角。豈是有邪。
師曰。肉重千斤智無銖兩。
上堂。諸人若未曾見知識即不可。
若曾見作者來。便合體取些子意度。
向巖谷間。木食草衣恁麼去。
方有少分相應。若馳求知解義句。
即萬里望鄉關去也。
珍重。問侍者。姓甚麼。
者曰。與和尚同姓。
師曰。你道三平姓甚麼。
者曰。問頭何在。師曰。
幾時問汝。者曰。問姓者誰。
師曰。念汝初機放汝三十棒。
師有偈曰。即此見聞非見聞。
無餘聲色可呈君。
箇中若了全無事。
體用何妨分不分。
陞座次有道士。出眾從東過西。
一僧從西過東。師曰。
適來道士。却有見處。
師僧未在。士便出禮曰。
謝師接引師便打。
僧出作禮曰。乞師指示師亦打。
復謂眾曰。此兩件公案作麼生斷。
還有人斷得麼。如是三問。
眾無對。師曰。既無人斷得。
老僧為斷去。乃擲下拄杖。
歸方丈。
other:: 
#### 馬頰山本空禪師
馬頰山本空禪師 ^670c8

上堂。祇這施為動轉。
還合得本來祖翁麼。
若合得十二時中。
無虗棄底道理。若合不得。
喫茶說話。往往喚作茶話在。
僧便問。如何免得不成茶話去。
師曰。你識得口也未。
曰如何是口。師曰。
兩片皮也不識。曰如何是本來祖翁。
師曰。大眾前不要牽爺恃娘。
曰大眾欣然去也。
師曰。你試點大眾性看。
僧作禮。師曰。伊往往道一性一切性在。
僧欲進語。師曰。孤負平生行脚眼。
問去却即今言句。
請師直指本來性。
師曰。你迷源來得多少時。
曰即今蒙和尚指示。
師曰。若指示你。我即迷源。
曰如何即是。師示頌曰。
心是性體。性是心用。
心性一如。誰別誰共。
妄外迷源。祇者難洞。
古今凡聖。如幻如夢。
other:: 
#### 本生禪師
本生禪師 ^671a24

拈拄杖示眾曰。我若拈起。
你便向未拈起時作道理。
我若不拈起。你便向拈起時作主宰。
且道老僧為人在甚處時。
有僧出曰。不敢妄生節目。
師曰。也知闍黎不分外。
曰低低處平之有餘。
高高處觀之不足。
師曰。節目上更生節目。
僧無語。師曰。掩鼻偷香。
空招罪犯。
other:: 
### 長髭曠禪師法嗣
長髭曠禪師法嗣
other:: 
#### 潭州石室善道禪師
潭州石室善道禪師 ^671a48

作沙彌時。長髭遣令受戒。
謂之曰。汝回日須到石頭和尚處禮拜。
師受戒後。乃參石頭。
一日隨頭遊山次。
頭曰。汝與我斫却面前樹子免礙我。
師曰。不將刀來。頭乃抽刀倒與。
師曰。何不過那頭來。
頭曰。你用那頭作甚麼。
師即大悟。便歸長髭。
髭問。汝到石頭否。
師曰。到即到。祇是不通號。
髭曰。從誰受戒。師曰。
不依他。髭曰。在彼即恁麼來。
我這裏作麼生。師曰。
不違背。髭曰。太忉忉生。
師曰。舌頭未曾點著在。
髭喝曰。沙彌出去。
師便出。髭曰。爭得不遇於人。
師尋值沙汰。乃作行者居于石室。
每見僧便竪起杖子曰。
三世諸佛盡由這箇。
對者少得冥契。長沙聞乃曰。
我若見即令放下拄杖。
別通箇消息。三聖將此語祇對。
被師認破是長沙語。
杏山聞三聖失機。
乃親到石室。師見杏山。
僧眾相隨潛入碓坊碓米。
杏曰。行者接待不易。
貧道難消。師曰。開心椀子盛將來。
無葢盤子合取去。
說甚麼難消。杏便休。
仰山問。佛之與道。
相去幾何。師曰。道如展手。
佛似握拳。曰畢竟如何的當可信可依。
師以手撥空三下曰。
無恁麼事。無恁麼事。
曰還假看教否。師曰。
三乘十二分教。是分外事。
若與他作對。即是心境兩法。
能所雙行。便有種種見解。
亦是狂慧。未足為道。
若不與他作對。一事也無。
所以祖師道。本來無一物。
汝不見。小兒出胎時。
可道我解看教。不解看教。
當恁麼時。亦不知有佛性義無佛性義。
及至長大。便學種種知解。
出來便道。我能我解。
不知總是客塵煩惱。
十六行中嬰兒行為最。
哆哆和和時。喻學道之人。
離分別取捨心。故讚歎嬰兒。
可況喻取之。若謂嬰兒是道。
今時人錯會。師一夕與仰山翫月。
山問。這箇月尖時。
圓相甚麼處去。圓時尖相又甚麼處去。
師曰。尖時圓相隱。
圓時尖相在。仰山辭師。
送出門。乃召曰。闍黎。
山應諾。師曰。莫一向去。
却回這邊來。僧問。
曾到五臺否。師曰曾到。
曰還見文殊麼。師曰見。
曰文殊向行者道甚麼。
師曰。文殊道。你生身父母在深草裏。
other:: 
## 青原下四世
青原下四世
other:: 
### 道吾智禪師法嗣
道吾智禪師法嗣
other:: 
#### 潭州石霜山慶諸禪師
潭州石霜山慶諸禪師 ^671b14

廬陵新淦陳氏子。
依洪井西山紹鑾禪師落髮。
詣洛下學毗尼教。
雖知聽制。終為漸宗。
回抵溈山為米頭。
一日篩米次。溈曰。
施主物莫拋散。師曰。
不拋撒。溈於地上拾得一粒曰。
汝道不拋撒。這箇是甚麼。
師無對。溈又曰。莫輕這一粒。
百千粒盡從這一粒生。
師曰。百千粒從這一粒生。
未審這一粒從甚麼處生。
溈呵呵大笑。歸方丈。
溈至晚上堂曰。大眾米裡有蟲。
諸人好看。後參道吾。
問如何是觸目菩提。
吾喚沙彌。彌應諾。
吾曰。添淨瓶水著。
良久却問師。汝適來問甚麼。
師擬舉。吾便起去。
師於此有省。吾將順世。
垂語曰。我心中有一物。
久而為患。誰能為我除之。
師曰。心物俱非。除之益患。
吾曰。賢哉賢哉。師後避世。
混俗于長沙瀏陽陶家坊。
朝遊夕處。人莫能識。
後因僧自洞山來。
師問。和尚有何言句示徒。
曰解夏上堂云。秋初夏末。
兄弟或東去西去。
直須向萬里無寸草處去。
良久曰。祇如萬里無寸草處。
作麼生去。師曰。有人下語否。
曰無。師曰。何不道出門便是草。
僧回舉似洞山。山曰。
此是一千五百人善知識語。
因茲囊錐始露。果熟香飄。
眾命住持。上堂。汝等諸人。
自有本分事。不用馳求。
無你是非處。無你齩嚼處。
一代時教整理。時人脚手。
凡有其由。皆落今時。
直至法身非身。此是教家極則。
我輩沙門全無肯路。
若分則差。不分則坐著泥水。
但由心意妄說見聞。
僧問。如何是西來意。
師曰。空中一片石。
僧禮拜。師曰會麼。
曰不會。師曰。賴汝不會。
若會即打破汝頭。
問如何是和尚本分事。
師曰。石頭還汗出麼。
問到這裏。為甚麼却道不得。
師曰。脚底著口。問真身還出世也無。
師曰。不出世。曰爭奈真身何。
師曰。瑠璃缾子口。
問如何是和尚深深處。
師曰。無鬚鎻子兩頭搖。
師在方丈內。僧在牕外問。
咫尺之間。為甚麼不覩師顏。
師曰。徧界不曾藏。
僧舉問雪峰。徧界不曾藏意旨如何。
峰曰。甚麼處不是石霜。
師聞曰。這老漢著甚麼死急。
峰聞曰。老僧罪過。
裴相公來。師拈起裴笏問。
在天子手中為珪。
在官人手中為笏。
在老僧手中。且道喚作甚麼。
裴無對。師乃留下笏。
示眾。初機未覯大事。
先須識取頭。其尾自至。
踈山仁參。問如何是頭。
師曰。直須知有。曰如何是尾。
師曰。盡却今時。曰有頭無尾時如何。
師曰。吐得黃金堪作甚麼。
曰有尾無頭時如何。
師曰。猶有依倚在。
曰直得頭尾相稱時如何。
師曰。渠不作箇解會。
亦未許渠在。僧辭。
師問。船去陸去。曰遇船即船。
遇陸即陸。師曰。我道半途稍難。
僧無對。僧問。三千里外。
遠聞石霜。有箇不顧。
師曰是。曰祇如萬象歷然。
是顧不顧。師曰。我道不驚眾。
曰不驚眾。是與萬象合。
如何是不顧。師曰。
徧界不曾藏。問如何是祖師西來意。
師乃齩齒示之。僧不會。
後問九峯曰。先師齩齒意旨如何。
峯曰。我寧可截舌。
不犯國諱。又問雲葢。
葢曰。我與先師有甚麼冤讐。
問僧近離甚處。曰審道。
師於面前畫一畫曰。
汝刺脚與麼來。還審得這箇麼。
曰審不得。師曰。汝衲衣與麼厚。
為甚却審這箇不得。
曰某甲衲衣雖厚。
爭奈審這箇不得。
師曰。與麼則七佛出世。
也救你不得。曰說甚七佛。
千佛出世也救某甲不得。
師曰。太懵憧生。曰爭奈聻。
師曰。參堂去。僧曰。
喏喏。問童子不坐白雲牀時如何。
師曰。不打水。魚自驚。
洞山問。向前一箇童子甚了事。
如今向甚處去也。
師曰。火焰上泊不得。
却歸清凉世界去也。
問佛性如虗空是否。
師曰。臥時即有。坐時即無。
問忘收一足時如何。
師曰。不共汝同盤。
問風生浪起時如何。
師曰。湖南城裡太煞閙。
有人不肯過江西。
問如何是佛法大意。
師曰。落花隨水去。
曰意旨如何。師曰。
脩竹引風來。問如何是塵劫來事。
師曰。冬天則有。夏天則無。
師頌洞山五位。王子誕生曰。
天然貴胤本非功。
德合乾坤育勢隆。
始末一朝無雜種。
分宮六宅不他宗。
上和下睦陰陽順。
共氣連枝器量同。
欲識誕生王子父。
鶴冲霄漢出銀籠。
朝生曰。苦學論情世莫羣。
出來凡事已超倫。
詩成五字三冬雪。
筆落分毫四海雲。
萬卷積功彰聖代。
一心忠孝輔明君。
鹽梅不是生知得。
金榜何勞顯至勳。
末生曰。久棲巖壑用功夫。
草榻柴扉守志孤。
十載見聞心自委。
一身冬夏衣縑無。
澄凝含笑三秋思。
清苦高名上哲圖。
業就高科酬志極。
比來臣相不當途。
化生曰。傍分帝位為傳持。
萬里山河布政威。
紅影日輪凝下界。
碧油風冷暑炎時。
高低豈廢尊卑奉。
五袴蘇途遠近知。
妙印手持煙塞靜當陽那肯露纖機。
內生曰。九重密處復何宣。
挂弊由來顯妙傳。
祇奉一人天地貴。
從他諸道自分權。
紫羅帳合君臣隔。
黃閣簾垂禁制全。
為汝方隅宮屬戀。
遂將黃葉止啼錢。
師居石霜山。二十年間。
學眾有長坐不臥。
屹若株杌。天下謂之枯木眾也。
唐僖宗聞師道譽。
賜紫衣。師牢辭不受。
光啟四年。示疾告寂。
塟于院之西北隅。
諡普會大師。
other:: 
#### 潭州漸源仲興禪師
潭州漸源仲興禪師 ^671c36

在道吾為侍者。因過茶與吾。
吾提起盞曰。是邪是正。
師叉手近前。自視吾。
吾曰。邪則總邪。正則總正。
師曰。某甲不恁麼道。
吾曰。汝作麼生。師奪盞子提起曰。
是邪是正。吾曰。汝不虗為吾侍者。
師便禮拜。一日侍吾往檀越家弔慰。
師撫棺曰。生邪死邪。
吾曰生也不道。死也不道。
師曰。為甚麼不道。
吾曰不道不道。歸至中路。
師曰。和尚今日須與某甲道。
若不道打和尚去也。
吾曰。打即任打。道即不道。
師便打吾。歸院曰。
汝宜離此去。恐知事得知不便。
師乃禮辭隱于村院。
經三年後。忽聞童子念觀音經。
至應以比丘身得度者即現比丘身。
忽然大省。遂焚香遙禮曰。
信知。先師遺言終不虗發。
自是我不會。却怨先師。
先師既沒。唯石霜是嫡嗣。
必為證明。乃造石霜。
霜見便問。離道吾後到甚處來。
師曰。祇在村院寄足。
霜曰。前來打先師因緣會也未。
師起身進前曰。却請和尚道一轉語。
霜曰。不見道。生也不道。
死也不道。師乃述在村院得底因緣。
遂禮拜。石霜設齋懺悔。
他日持鍬。復到石霜。
於法堂上。從東過西。
從西過東。霜曰作麼。
師曰。覓先師靈骨。
霜曰。洪波浩渺白浪滔天。
覓甚先師靈骨。師曰。
正好著力。霜曰。這裏針劄不入。
著甚麼力。源持鍬肩上便出。
〔太原孚上座代云。
先師靈骨猶在〕師後住漸源。
一日在紙帳內坐。
有僧來撥開帳曰。
不審。師以目視之。
良久曰。會麼。曰不會。
師曰。七佛已前事。
為甚麼不會。僧舉似石霜。
霜曰。如人解射箭不虗發。
一日寶葢和尚來訪。
師便捲起簾子。在方丈內坐。
蓋一見乃下却簾。
便歸客位。師令侍者傳語。
長老遠來不易。猶隔津在。
蓋擒住侍者與一掌。
者曰。不用打某甲。
有堂頭和尚在。蓋曰。
為有堂頭老漢。所以打你。
者回舉似師。師曰。
猶隔津在。
other:: 
#### 淥清禪師
淥清禪師 ^673a4

僧問。不落道吾機。
請師道。師曰。庭前紅莧樹。
生葉不生華。僧良久。
師曰會麼。曰不會。
師曰。正是道吾機。
因甚麼不會。僧禮拜。
師打曰。須是老僧打你始得。
問如何是無相。師曰。
山青水綠。僧參師以目視之。
僧曰。是箇機關於某甲分上用不著。
師彈指三下。僧遶禪牀一匝。
依位立。師曰。參堂去。
僧始出。師便喝。僧却以目視之。
師曰。灼然用不著。
僧禮拜。
other:: 
### 靈巖晟禪師法嗣
靈巖晟禪師法嗣
other:: 
####  #CB04569;州杏山鑒洪禪師
#CB04569;州杏山鑒洪禪師 ^673b14

臨濟問。如何是露地白牛。
師曰。吽吽。濟曰。瘂却杏山口。
師曰。老兄作麼生。
濟曰。這畜生。師便休。
示滅後茶毗。收五色舍利。
建塔。
other:: 
#### 潭州神山僧密禪師
潭州神山僧密禪師 ^673b30

師在南泉打羅次。
泉問。作甚麼。師曰打羅。
曰手打脚打。師曰。
却請和尚道。泉曰。
分明記取。向後遇明眼作家。
但恁麼舉似。〔雲巖代云。
無手脚者始解打〕師與洞山渡水。
山曰。莫錯下脚。師曰。
錯即過不得也。山曰。
不錯底事作麼生。
師曰。共長老過水。
一日與洞山鉏茶園。
山擲下钁頭曰。我今日一點氣力也無。
師曰。若無氣力。爭解恁麼道。
山曰。汝將謂有氣力底是。
裴大夫問僧。供養佛。
佛還喫否。僧曰。如大夫祭家神。
大夫舉似雲巖。巖曰。
這僧未出家在。曰和尚又如何。
巖曰。有幾般飯食。
但一時下來。巖却問師。
一時下來又作麼生。
師曰。合取鉢盂。巖肯之。
問一地不見二地時如何。
師曰。汝莫錯否。汝是何地。
問生死事乞師一言。
師曰。汝何時死去來。
曰某甲不會。請師說。
師曰。不會。須死一場始得。
師與洞山行次。忽見白兔走過。
師曰。俊哉。洞曰。作麼生。
師曰。大似白衣拜相。
洞曰。老老大大作這箇說話。
師曰。你作麼生。洞曰。
積代簪纓暫時落魄。
師把針次。洞山問曰。
作甚麼。師曰把針。
洞曰。把針事作麼生。
師曰。針針相似。洞曰。
二十年同行。作這箇語話。
豈有與麼工夫。師曰。
長老又作麼生。洞曰。
如大地火發底道理。
師問洞山。智識所通。
莫不遊踐徑截處。
乞師一言。洞曰。師伯意何得取功。
師因斯頓覺。下語非常。
後與洞山。過獨木橋。
洞先過了。拈起木橋曰。
過來。師喚价闍黎。
洞乃放下橋木。
other:: 
#### 幽谿和尚
幽谿和尚 ^673b36

僧問。大用現前。不存軌則時如何。
師起遶禪牀。一匝而坐。
僧擬進語。師與一蹋。
僧歸位而立。師曰。
汝恁麼。我不恁麼。
汝不恁麼。我却恁麼。
僧再擬進語。師又與一蹋曰。
三十年後。吾道大行。
問如何是祖師禪。
師曰。泥牛步步出人前。
問處處該不得時如何。
師曰。夜半石人無影像。
縱橫不辨往來源。
other:: 
### 船子誠禪師法嗣
船子誠禪師法嗣
other:: 
#### 澧州夾山善會禪師
澧州夾山善會禪師 ^673c34

廣州廖氏子。幼歲出家。
依年受戒。聽習經論。
該練三學。出住潤州鶴林。
因道吾勸發。往見船子。
由是師資道契。微朕不留。
〔語見船子章〕恭稟遺命。
遁世忘機。尋以學者交湊。
廬室星布。曉夕參依。
咸通庚寅。海眾卜于夾山。
遂成院宇。上堂。有祖以來。
時人錯會相承至今。
以佛祖言句為人師範。
若或如此。却成狂人無智人去。
他祇指示汝。無法本是道。
道無一法。無佛可成。
無道可得。無法可取。
無法可捨。所以老僧道。
目前無法。意在目前。
他不是目前法。若向佛祖邊學。
此人未具眼在。何故。
皆屬所依不得自在。
本祗為生死茫茫識性無自由分。
千里萬里。求善知識。
須具正眼。永脫虗謬之見。
定取目前生死。為復實有。
為復實無。若有人定得。
許汝出頭。上根之人。
言下明道。中下根器。
波波浪走。何不向生死中定當取。
何處更疑佛疑祖。
替汝生死有智人笑汝。
汝若不會。更聽一頌。
勞持生死法。唯向佛邊求。
目前迷正理。撥火覓浮漚。
僧問。從上立祖意教意。
和尚為甚麼却言無。
師曰。三年不喫飯。
目前無饑人。曰既是無饑人。
某甲為甚麼不悟。
師曰。祇為悟迷却闍黎。
復示偈曰。明明無悟法。
悟法却迷人。長脚兩舒睡。
無偽亦無真。問十二分教。
及祖意。和尚為甚麼不許人問。
師曰。是老僧坐具。
曰和尚以何法示人。
師曰。虗空無挂針之路。
子虗徒撚線之功。
又曰會麼。曰不會。
師曰。金粟之苗裔。
舍利之真身。罔象之玄談。
是野狐之窟宅。上堂。
不知天曉。悟不由師。
龍門躍鱗。不墮漁人之手。
但意不寄私緣。舌不親玄旨。
正好知音。此名俱生話。
若向玄旨疑去。賺殺闍黎。
困魚止濼。鈍鳥棲蘆。
雲水非闍黎。闍黎非雲水。
老僧於雲水而得自在。
闍黎又作麼生。西川座主。
罷講徧參。到襄州華嚴和尚處。
問曰。祖意教意是同是別。
嚴曰。如車二輪。如鳥二翼。
主曰。將為禪門別有長處。
元來無。遂歸蜀。後聞師道播諸方。
令小師持此語問。
師曰。雕砂無鏤玉之談。
結草乖道人之意。
主聞舉遙禮曰。元來禪門中別有長處。
上堂。聞中生解。意下丹青。
目前即美。久蘊成病。
青山與白雲。從來不相到。
機絲不挂梭頭事。
文彩縱橫意自殊。
嘉祥一路智者知疏。
瑞草無根。賢者不貴。
問如何是道。師曰。
太陽溢目。萬里不挂片雲。
曰不會。師曰。清清之水。
遊魚自迷。問如何是本。
師曰。飲水不迷源。
問古人布髮掩泥。
當為何事。師曰。九烏射盡。
一翳猶存。一箭墮地。
天下黯黑。問祖意教意是同是別。
師曰。風吹荷葉滿池青。
十里行人較一程。
問撥塵見佛時如何。
師曰。直須揮劒。若不揮劒。
漁父棲巢。僧後問石霜。
撥塵見佛時如何。
霜曰。渠無國土。甚處逢渠。
僧回舉似師。師上堂。
舉了乃曰。門庭施設。
不如老僧。入理深談。
猶較石霜百步。問兩鏡相照時如何。
師曰。蚌呈無價寶。
龍吐腹中珠。問如何是寂默中事。
師曰。寢殿無人。師喫茶了。
自烹一椀。過與侍者。
者擬接。師乃縮手曰。
是甚麼。者無對。座主問。
若是教意。某甲即不疑。
祇如禪門中事如何。
師曰。老僧祇解變生為熟。
問如何是實際之理。
師曰。石上無根樹。
山含不動雲。問如何是出窟師子。
師曰。虗空無影像。
足下野雲生。師在溈山作典座。
溈問。今日喫甚菜。
師曰。二年同一春。
溈曰。好好修事著。
師曰。龍宿鳳巢。問如何識得家中寶。
師曰。忙中爭得作閑人。
問如何是相似句。
師曰。荷葉團團團似鏡。
菱角尖尖尖似錐。
復曰會麼。曰不會。
師曰。風吹柳絮毛毬走。
雨打梨花蛱蝶飛。
問如何是一老一不老。
師曰青山元不動。
#CB00589;水鎮長流。
手執夜明符。幾箇知天曉。
上堂。金烏玉兔。交互爭輝。
坐却日頭。天下黯黑。
上唇與下唇。從來不相識。
明明向君道。莫令眼顧著。
何也。日月未足為明。
天地未足為大。空中不運斤。
巧匠不遺蹤。見性不留佛。
悟道不存師。尋常老僧道。
目睹瞿曇猶如黃葉。
一大藏教是老僧坐具。
祖師玄旨是破草鞋。
寧可赤脚不著最好。
僧問。如何是佛。師曰。
此問無賓主。曰。尋常與甚麼人對談。
師曰。文殊與吾擕水去。
普賢猶未折花來。
上堂。我二十年住此山。
未曾舉著宗門中事。
有僧問。承和尚有言。
二十年住此山。未曾舉著宗門中事是否。
師曰。是。僧便掀倒禪牀。
師休去。至明日普請。
掘一坑。令侍者請昨日僧至曰。
老僧二十年。說無義語。
今日請上座。打殺老僧。
埋向坑裡。便請便請。
若不打殺老僧。上座自著打殺。
埋在坑中始得。其僧歸堂。
束裝潛去。上堂。百草頭薦取老僧。
閙市裏識取天子。
虎頭上座參。師問甚處來。
曰湖南來。師曰。曾到石霜麼。
曰要路經過。爭得不到。
師曰。聞石霜有毬子話是否。
曰和尚也須急著眼始得。
師曰。作麼生是毬子。
曰跳不出。師曰。作麼生是毬杖。
曰沒手足。師曰。且去老僧未與闍黎相見。
明日陞座。師曰。昨日新到在麼。
頭出應諾。師曰。目前無法。
意在目前。不是目前法。
非耳目之所到。頭曰。
今日雖問。要且不是。
師曰。片月難明。非關天地。
頭曰。莫#CB15272;沸。
便作掀禪牀勢。師曰。
且緩緩虧著上座甚麼處。
頭竪起拳曰。目前還著得這箇麼。
師曰。作家作家。頭又作掀禪牀勢。
師曰。大眾看這一員戰將。
若是門庭布列。山僧不如他。
若據入理之談。也較山僧一級地。
上堂。眼不挂戶。意不停玄。
直得靈草不生。猶是五天之位。
珠光月魄。不是出頭時。
此間無老僧。五路頭無闍黎。
問如何是夾山境。
師曰。猿抱子歸青嶂裏。
鳥銜華落碧巖前。
師問僧。甚麼處來。
曰洞山來。師曰。洞山有何言句示徒。
曰尋常教學人三路學。
師曰。何者三路。曰玄路。
鳥道。展手。師曰。實有此語否。
曰實有。師曰。軌持千里鈔。
林下道人悲。師再闡玄樞迨于一紀。
唐中和元年。十一月七日。
召主事曰。吾與眾僧話道累歲。
佛法深旨各應自知。
吾今幻質時盡即去。
汝等善保護。如吾在日。
勿得雷同世人輒生惆悵。
言訖。奄然而逝。塔于本山。
諡傳明大師。
other:: 
### 翠微學禪師法嗣
翠微學禪師法嗣
other:: 
#### 鄂州清平山安樂院令遵禪師
鄂州清平山安樂院令遵禪師 ^673c48

東平人也。初參翠微便問。
如何是西來的的意。
微曰。待無人即向汝說。
師良久曰。無人也請和尚說。
微下禪牀引師入竹園。
師又曰。無人也請和尚說。
微指竹曰。這竿得恁麼長。
那竿得恁麼短。師雖領其微言。
猶未徹其玄旨。出住大通。
上堂。舉初見翠微機緣。
謂眾曰。先師入泥入水為我。
自是我不識好惡。
師自此化導。次遷清平。
上堂。諸上座。夫出家人。
須會佛意始得。若會佛意。
不在僧俗男女貴賤。
但隨家豐儉安樂便得。
諸上座盡是久處叢林。
徧參尊宿。且作麼生會佛意。
試出來大家商量。
莫空氣高。至後一事無成。
一生空度。若未會佛意。
直饒頭上出水。足下出火。
燒身鍊臂。聰慧多辯。
聚徒一千二千。說法如雲如雨。
講得天華亂墜。祇成箇邪說。
爭競是非。去佛法大遠在。
諸人幸值色身安健。
不值諸難。何妨近前。
著些工夫。體取佛意好。
僧問。如何是大乘。
師曰井索。曰如何是小乘。
師曰錢貫。問如何是清平家風。
師曰。一斗#CB15097;作三箇蒸餅。
問如何是禪。師曰。
猢猻上樹尾連顛。
問如何是有漏。師曰。
笊籬。曰如何是無漏。
師曰木杓。曰覿面相呈時如何。
師曰。分付與典座。
自餘逗機方便。靡狥時情。
逆順卷舒。語超格量。
天祐十六年。終于本山。
諡法喜禪師。
other:: 
#### 舒州投子山大同禪師
舒州投子山大同禪師 ^675a46

本州懷寧劉氏子。
幼歲依洛下保唐滿禪師出家。
初習安般觀。次閱華嚴教。
發明性海。復謁翠微。
頓悟宗旨。〔語見翠微章〕由是放意周遊。
後旋故土隱投子山。
結茅而居。一日趙州和尚。
至桐城縣。師亦出山。
途中相遇。乃逆而問曰。
莫是投子山主麼。
師曰。茶鹽錢布施我。
州先歸庵中坐。師後擕一缾油歸。
州曰。久嚮投子。及乎到來。
祇見箇賣油翁。師曰。
汝祇識賣油翁。且不識投子。
州曰。如何是投子。
師提起油缾曰。油油。
州問。大死底人却活時如何。
師曰。不許夜行。投明須到。
州曰。我早候白。伊更候黑。
上堂。汝諸人。來這裏擬覓新鮮語句。
攢華四六圖口裏有可道。
我老兒氣力稍劣。
脣舌遲鈍。亦無閑言語與汝。
汝若問我。便隨汝答也。
無玄妙可及於汝。
亦不教汝垛根。終不說向上向下有佛有法有凡有聖。
亦不存坐繫縛。汝諸人變現千般。
總是汝自生見解。
擔帶將來。自作自受。
我這裏無可與汝也。
無表無裏。說似諸人。
有疑便問。僧問。表裏不收時如何。
師曰。汝擬向這裏垛根。
便下座。問大藏教中。
還有奇特事也無。
師曰。演出大藏教。
問如何是眼未開時事。
師曰。目淨脩廣如青蓮。
問一切諸佛及諸佛法。
皆從此經出。如何是此經。
師曰。以是名字汝當奉持。
問枯木中還有龍吟也無。
師曰。我道髑髏裏有師子吼。
問一法普潤一切羣生。
如何是一法。師曰。
雨下也。問一塵含法界時如何。
師曰。早是數塵也。
問金鎻未開時如何。
師曰開也。問學人擬欲修行時如何。
師曰。虗空不曾爛壞。
巨榮禪客參次。師曰。
老僧未曾有一言半句挂諸方唇齒。
何用要見老僧。榮曰。
到這裏不施三拜。
要且不甘。師曰。出家兒得恁麼沒#CB15156;記。
榮乃遶禪牀一匝而去。
師曰。有眼無耳朵。
六月火邊坐。問一切聲是佛聲。
是不。師曰是。曰和尚莫#CB05163;沸盌鳴聲。
師便打。問麤言及細語。
皆歸第一義。是不。
師曰是。曰喚和尚作頭驢得麼。
師便打。問如何是十身調御。
師下禪牀立。師指庵前一片石。
謂雪峰曰。三世諸佛總在裏許。
峰曰。須知有不在裏許者。
師曰。不快漆桶。師與雪峰遊龍眠。
有兩路。峰問。那箇是龍眠路。
師以杖指之。峰曰。
東去西去。師曰。不快漆桶。
問一槌便就時如何。
師曰。不是性燥漢。
曰。不假一槌時如何。
師曰。不快漆桶。峰問。
此間還有人參也無。
師將钁頭拋向峰面前。
峯曰。恁麼則當處掘去也。
師曰。不快漆桶。峯辭。
師送出門召曰。道者。
峯回首應諾。師曰。
途中善為。問故歲已去。
新歲到來。還有不涉二途者也無。
師曰有。曰如何是不涉二途者。
師曰。元正啟祚。萬物咸新。
問依稀似半月。彷彿若三星。
乾坤收不得。師於何處明。
師曰。道甚麼。曰想師祇有湛水之波。
且無滔天之浪。師曰。
閑言語。問類中來時如何。
師曰。人類中來。馬類中來。
問祖祖相傳。傳箇甚麼。
師曰。老僧不解妄語。
問如何是出門不見佛。
師曰。無所覩。曰如何是入室別爺娘。
師曰。無所生。問如何是火焰裏身。
師曰。有甚麼掩處。
曰如何是炭庫裏藏身。
師曰。我道汝黑似漆。
問的的不明時如何。
師曰。明也。問如何是末後一句。
師曰。最初明不得。
問從苗辨地。因語識人。
未審將何辨識。師曰引不著。
問院中有三百人。
還有不在數者也無。
師曰。一百年前五十年後看取。
問僧。久嚮疎山薑頭。
莫便是否。僧無對。
問抱璞投師。請師雕琢。
師曰。不為棟梁材。
曰恁麼則卞和無出身處也。
師曰。擔帶即竛竮辛苦。
曰不擔帶時如何。
師曰。不教汝抱璞投師。
請師雕琢。問那吒析骨還父。
析肉還母。如何是那吒本來身。
師放下拂子叉手。
問佛法二字如何辯得清濁。
師曰。佛法清濁。曰學人不會。
師曰。汝適來問箇甚麼。
問一等是水。為甚麼海鹹河淡。
師曰。天上星地下木。
問如何是祖師意。
師曰。彌勒覓箇受記處不得。
問不斷煩惱而入涅槃時如何。
師作色曰。這箇師僧好發業殺人。
問和尚自住此山。
有何境界。師曰。丫角女子白頭絲。
問如何是無情說法。
師曰惡。問如何是毗盧。
師曰。已有名字。曰如何是毗盧師。
師曰。未有毗盧時會取。
問歷落一句請師道。
師曰好。問四山相逼時如何。
師曰。五蘊皆空。問一念未生時如何。
師曰。真箇謾語。問凡聖相去幾何。
師下禪牀立。問學人一問即和尚答。
忽若千問萬問時如何。
師曰。如鷄抱卵。問天上天下唯我獨尊。
如何是我。師曰。推倒這老胡。
有甚麼罪過。問如何是和尚師。
師曰。迎之不見其首。
隨之罔眺其後。問鑄像未成。
身在甚麼處。師曰。
莫造作。曰爭奈現不現何。
師曰。隱在甚麼處。
問無目底人如何進步。
師曰。徧十方。曰無目為甚麼徧十方。
師曰。還更著得目也無。
問如何是西來意。
師曰不諱。問月未圓時如何。
師曰。吞却三箇四箇。
曰圓後如何。師曰。
吐却七箇八箇。問日月未明。
佛與眾生在甚麼處。
師曰。見老僧嗔便道嗔。
見老僧喜便道喜。
問僧。甚麼處來。曰東西山禮祖師來。
師曰。祖師不在東西山。
僧無語。問如何是玄中的。
師曰。不到汝口裏道。
問牛頭未見四祖時如何。
師曰。與人為師。曰見後如何。
師曰。不與人為師。
問諸佛出世為一大事因緣。
和尚出世當為何事。
師曰。尹司空請老僧開堂。
問如何是佛。師曰。
幻不可求。問千里投師。
乞師。一接。師曰。今日老僧腰痛。
菜頭請益。師曰。且去待無人時來。
頭明日伺得無人又來。
師曰。近前來。頭近前。
師曰。輒不得舉似於人。
問併却咽#CB15287;脣吻請師道。
師曰。汝祇要我道不得。
問達磨未來時如何。
師曰。徧天徧地。曰來後如何。
師曰。蓋覆不得。問如何是無情說法。
師曰。莫惡口。問和尚未見先師時如何師曰。
通身不柰何。曰見後如何。
師曰。通身撲不碎。
曰還從師得也無。
師曰。終不相孤負。
曰恁麼得從師得也。
師曰。得箇甚麼。曰恁麼則孤負先師也。
師曰。非但孤負先師。
亦乃孤負老僧。問。
七佛是文殊弟子。
文殊還有師也無。
師曰。適來恁麼道。
也大似屈己推人。
問金鷄未鳴時如何。
師曰。無這箇音響。
曰鳴後如何。師曰。
各自知時。問師子是獸中之王。
為甚麼被六塵吞。
師曰。不作大無人我。
師居投子山三十餘載。
往來激發。請益者常盈于室。
縱以無畏之辯。隨問遽答。
啐啄同時。微言頗多。
今錄少分而已。中和中。
巢宼暴起。天下喪亂。
有狂徒持刃問師曰。
住此何為。師乃隨宜說法。
渠魁聞而拜伏。脫身服施之而去。
乾化四年。四月六日。
示微疾。大眾請醫。
師謂眾曰。四大動作聚散常程。
汝等勿慮。吾自保矣。
言訖跏趺而寂。諡慈濟大師。
other:: 
#### 安吉州道場山如訥禪師
安吉州道場山如訥禪師 ^675b40

僧問。如何是教意。
師曰。汝自看。僧禮拜。
師曰。明月鋪霄漢。
山川勢自分。問如何得聞性不隨緣去。
師曰。汝聽看。僧禮拜。
師曰。聾人也唱胡笳調。
好惡高低自不聞。
曰恁麼則聞性宛然也。
師曰。石從空裏立。
火向水中焚。問虗空還有邊際否。
師曰。汝也太多知。
僧禮拜。師曰。三尺杖頭挑日月。
一塵飛起任遮天。
問如何是道人。師曰。
行運無蹤跡。起坐絕人知。
曰如何即是。師曰。
三爐力盡無煙#CB08504;。
萬頃平田水不流。
問一念不生時如何。
師曰。堪作甚麼。僧無語。
師又曰。透出龍門雲雨合。
山川大地入無蹤。
師目有重瞳。手垂過膝。
自翠微受訣。止于此山。
薙草卓庵。學徒四至。
廣闡法化。遂成叢社焉。
other:: 
#### 建州白雲約禪師
建州白雲約禪師 ^677a8

僧問。不坐徧空堂。
不居無學位。此人合向甚麼處安置。
師曰。青天無電影。
韶國師參。師問。甚麼處來。
韶曰。江北來。師曰。
船來陸來。曰船來。
師曰。還逢見魚鼈麼。
曰往往遇之。師曰。
遇時作麼生。韶曰咄。
縮頭去。師大笑。
other:: 
### 孝義性空禪師法嗣
孝義性空禪師法嗣
other:: 
#### 歙州茂源禪師
歙州茂源禪師 ^677a32

因平田參。師欲起身。
田乃把住曰。開口即失。
閉口即喪。去此二途。
請師速道。師以手掩耳。
田放手曰。一步易。
兩步難。師曰。有甚麼死急。
田曰。若非此箇師。
不免諸方點檢。師不對。
other:: 
#### 棗山光仁禪師
棗山光仁禪師 ^677a44

上堂。眾集。師於座前謂眾曰。
不負平生行脚眼目。
致箇問來。還有麼。
眾無對。師曰。若無即陞座去也。
便登座。僧出禮拜。
師曰。負我且從大眾何也。
便歸方丈。翌日有僧。
請辨前語意旨如何。
師曰。齋時有飯與汝喫。
夜後有牀與汝眠。
一向煎迫我作甚麼。
僧禮拜。師曰。苦苦。
僧曰。請師直指。師乃垂足曰。
舒縮一任老僧。五燈嚴統卷第五
 ^677b4
