
other:: 法華天台文句輔正記卷第四〔輔妙樂記〕
author:: 吳興永定寺　釋沙門　道暹　述
則知一切廣略相者，單略說智度為略，具說六度為廣。
始自色心，終于種智，悉皆清淨，名之為廣。
但云色清淨，即云乃至受、想、行等，及云乃至種智，即是略相。 ^697a39

三種發心者，大品中三根人發心不同，
上圓、中別、下通，經云有菩薩發心與薩婆若相應等是也。 ^697b2

今為評判者，先評竟，次判也。 ^697b6

拾破者，拾古人，非來此破也。 ^697b8

須益有無者，非但實者獲記，權者亦乃化功歸己，故云能引有無也。 ^697b10

欲知冥利者，冥只是密，不待者即當密益。
此密即顯，不同法華前密。 ^697b14

處處至成熟者。此取佛意說也。
中間借使施人天化，亦名佛道。 ^697b18

中中上下者，中周即以中為正，上下為傍，
下周以下為正，中上為傍耳。
光宅有實，亦無大過，只偏執至法華，由定有實，所以為今破耳。 ^697b22

誰論初業能知常者？
今意正明退大已後，現受小乘化者為有聲聞，誰論初知大耶？ ^697b28

未記則有者，此指生滅度者，而於彼土方聞開顯，
未得已前則有聲聞之號，故云有也。
此即現未為一對，又在下今昔為一對，以明有無也。 ^697b32

因光橫見者，如廣曾中為求聲聞說四諦等是。 ^697b38

佛必三身圓滿者，舉圓佛也。 ^697b40

故稱此佛為權者，本是圓佛，示為三藏佛，故云權也。 ^697b42

教權似實者，且約同為化主，似於從因至果，
當教位極之佛，故云似也。
據無三身圓滿之稱，則說此佛為權矣。 ^697b44

中途須有者，約退大說，故云中途。 ^697c2

疏云：若依今經，應有五者，經云：思惟是事已，
乃至法、僧差別名。
依此有決定聲聞。
經云：我昔教汝悉願佛道，乃至自謂已得究竟滅度。
依此有退大。經云：內秘菩薩行，外現是聲聞。
依此有應化。經云：此輩罪根深重，乃至未證謂證。
依此有上慢大乘。
如疏引。 ^697c4

疏云：大品別異善根者，發大心已，中間又退大取小，
異於一向，不退大者，故稱別異也。 ^697c16

指應化為無者，意云權人於法華經前示為實小，
更無應化之稱，故無也。
若至法華聞開三竟，方受應化之名，則無大乘聲聞之號。 ^697c20

又云：第四第五並名大者，若至法華發迹已俱名為大，亦無佛道應化之稱。 ^697c26

於大乘自立聲聞者，他人依涅槃經判四依為大乘聲聞，今家不爾。
若云大乘聲聞者，身不從大而得，示同於小；
外現所為，名從小得，故異他也。 ^697c30

迴與未迴者，即今家立義，回心此記，未回彼記，故云二義也。 ^697c36

疏云：或有厚薄者，瑤師以理惑教為薄，以教惑理為厚。 ^697c40

未辨得失者，應責云：為失昔所證真理？
為迴遑？為復得大理耶？
為得小理等耶？ ^697c44

理名近大者，只是小理名近大理，故聞法說，即使得悟也。 ^697c48

初果尚非者，初果尚已斷於見惑，何得更有疑惑之名也？ ^698a4

小乘根定者，上、中、下根定耳。 ^698a8

義當斷伏者，被加說法淘汰之時，先斷塵沙，
義當於斷而伏無明，以塵沙無明俱名無明故也。 ^698a10

過去者，由過去薰習，令今未悟有前後耳。
若未薰習者，以顯薰習今未成根也。 ^698a14

兩釋不定者，文中兩或，即是更兩判根進退不同耳。
初或即以第三句為中，第四句為下。
次或可中間兩句者，即以第一句為上根，
第二第三句為中，第四句為下。
或#CB04564;下字，或將下字屬於下根，則是兩重之相也。 ^698a18

疏云夫眾生心神下，明轉根者，過去聞法已成三根，
今世重聞取悟不等，故云轉根也。 ^698a28

非不兼法者，明文中但云聞法得悟，似如專屬信行而已，
聞已即觀信法具足，故云兼也。 ^698a32

信法等相如止觀，亦約前世集思集聽，致使今生得成信法兩根種子。
或集聽少思多，或聽多思少，皆以少資多，名為相資。
彼約安心隨根，四悉止觀不同。
止觀四四，乃成八番：信行一八，法行一八；
信資法一八，法資信一八；信轉為法一八，
法轉為信一八；信轉為法，以信資法一八；
法轉為信，以法資信一八。
彼約凡夫自行，一時所宜，八八不同，故云一生。
今明三周聖人悟入，少分類彼也。 ^698a36

故昔三根不同三周者，昔日三根為上中下其根已定，
今三周聞法轉下為中上，是故三乘經於三周各有三根悟入，
故云也。 ^698b4

疏云身子、迦葉等，是中乘根性者，如第一疏釋迦葉緣中云：
佛若不出，我當為辟支。
今已聞教，故為聲聞。
身子既是利根，為法輪將，並同中乘根性。 ^698b10

疏云又四眾至緣覺者，即是今佛世新發心者也。 ^698b16

疏云有異執者，明諸權教菩薩自法華前雖各自求當教極果來至法華，
此執易破，故云終歸取佛也。 ^698b18

疏云但是正其觀慧者，正其偏次之觀，令成圓妙觀也。 ^698b22

仍異於別者，圓菩薩位仍異別妙覺位，
若證道同但異地前，應須進退二釋也。 ^698b26

故名為小者，約藏、通二，創聞妙乘，不敢領解。 ^698b30

悟大語略者，意云文中但云菩薩悟大處處有文，
而不分別三教悟大深淺不等，應藏三祇等、
通乾慧等、別十住等，並是悟大之位，不語此者則成略也。 ^698b32

橫指法身本者，以八相化事，望於理本，故名橫也。 ^698b38

結淨土因者，出家成道，具明劫國供佛數量，
令其廣作利生之因，使物欽慕，來生其國〔云云〕。 ^698b40

先入至不同者，如惟忖中明法華前顯入密入不同。 ^698b44

恐不了前意者，惟忖中先入，今若法華前及序中已入十住，
今聞法說則四節增進，若今始入十住但三節耳。 ^698b46

疏云：一音者，圓極；一者，不同前教。
又如來常以一音說一切法，而能遍同諸音。
故華嚴云：一切眾生言語法，一音演說盡無餘矣。 ^698c4

長遠時所者，本門時所也。 ^698c10

密聞大車者，即中根人，在法說周密聞也，
仍是中周上根人也，下根亦爾。 ^698c12

若爾，佛於爾時者，此難意者，佛既知聲聞其根不敗，何不於彼即與記耶？
答：如文。 ^698c16

餘經不說者，謂方等等經也。 ^698c20

況通經論者，唯識論通方等經，經既不說聲聞密聞，故使論亦不明顯密也。 ^698c22

身子權能預謀者，身子既是古佛，則預知佛三抑表於三周，
所以慇懃三請，故云預謀也。 ^698c26

理須預照者，明身子本是法身菩薩故能預照，知佛三抑本表三周故云也。 ^698c30

如後釋者，一障未除機未動、二障未除機已動、
三障已除機已動、四障已除機未動，並約前教分別，如下釋。 ^698c34

二癡合明者，調熟所證真理之癡，與無明之癡，共為障也。 ^698c40

不問無明為障所以者，責意令知由過去根性利鈍不同，置令今生為障不障也。 ^698c44

聞法故破，破由聞法者，即是因緣和合故破也。 ^698c48

未聞法破為前者，即是障先除，後機動也。 ^699a2

聞法已破者，即是先機動，後障除句也。 ^699a4

自他無破等者，此存第三句，因緣合能，所以不許自他無因也。 ^699a6

亦前亦後者，重復前文成於感應因緣能破，
文雖前後生滅同時，故云暗滅等。 ^699a10

二、以不愚等一往斥之者，如經云：佛語諸比丘：
汝昔已曾發菩提心，今日何故而愚於大而不發心？
不語昔日時節，故與今經有別。 ^699a14

具如止觀等第三者，彼文釋知具二義：
一約故昔大乘常名知大菩提，一約自知小乘常住亦名菩提，
無此二知所有歸戒亦不具足。
通其兩釋，知與不知彼此非難。 ^699a20

說其元意者，以勝鬘經中對諸菩薩說，
於聲聞尚發菩提之心，如何菩薩不發無上道心，
唯此是其究竟之意，故舉聲聞以斥菩薩。 ^699a28

暫時不知者，大通佛知緣在王子，故佛入定令其結緣，
佛入定後王子方說，故云暫時也。 ^699a34

矛、楯者，兵器也。矛長二丈，建於兵車。
楯謂傍牌。楚有賣矛及楯之人，有人來買矛，
而謂買者曰：此矛壞千楯。
其買矛者尚在。尋有買楯者復至，又謂之曰：之楯壞千矛。
前買矛者乃問之云：還以爾之矛壞爾之楯，為得幾許？
賣者無對，自知負言。
今意取其二言相違，以為興例。 ^699a38

大經諍論文者，彼唯二十一雙，於二十一雙中，
一雙是諍聲聞成聖不成聖，故今引之。 ^699b2

執者望今成，過者在今必成。
若更執者不成，則成過也。
今雖必成，執不逗後，又成過矣。 ^699b6

並通三世者，且約去華前後相望以為三世，餘則周會皆得大教。
在昔亦有開與不開，入者名開、不入名不開，在今亦爾。
五千未入得名不開，未來亦爾。
教在昔唯大可知，至今法華留逗後緣亦名不開，未來亦爾。 ^699b10

既俱有過者，即涅槃中聲聞成聖不成聖。
佛言：二俱有過也。
授，引也，護也。 ^699b20

小部不同者，如諍立五篇不同者，又諍四錢三角五則犯重，
乃諍有五陰無五陰，如是等諍但是隨機灼然易殄也。 ^699b24

知不知別者，權人了了知權示不知，實人初中知不知，至今法華方始知。 ^699b30

初不知後知者，元稟小也。 ^699b34

如方等至人耶者。
此問意者，緣覺何故不如二乘於三藏斷結已，即於方等般若受彈斥淘汰益耶？
答：如文也。 ^699b36

疏云：問：緣覺者，梵云辟支佛陀。
辟支迦，此云緣，亦云獨；佛陀，云覺。 ^699b42

言出無佛世者，增劫、減劫俱得有之。 ^699b46

彗星者，爾雅云：彗星為欃搶，亦謂之孛〔薄骨反〕。
言其形孛孛，猶如掃星。
亂世則有，治世則無，方之獨覺則可知。 ^699b48

在小等者。問意云：釋迦以大化人，緣覺稟小，故何徒之？ ^699c6

答：為護物機者，崛山中有五百支佛住，
佛欲生此，先令告令令其徙去。
若不去者，妨於佛出世時稟教之人，故須徙之。
但護物機，亦不護於緣覺也。 ^699c10

知亦何爽者，緣覺縱自知之，佛亦徙之，不護彼意。 ^699c16

疏云：不覺徙之者，菩薩神力徙之。 ^699c18

二十八者捨人天，皆經人天中陰也。 ^699c20

五含中後三者，除中生二人也。
一中者，謂欲界後於色中而般涅槃。
二生般者，生色界已而般涅槃。
三者有行生色界已，長時修行方般涅槃，但有勤修無速進道。
四者無行生色界已，經久修無功用行而般涅槃，勤修速進二道俱無。
五者上流於色界中，要轉經於四禪天處方般涅槃。 ^699c22

及無色般者，明無色般人生彼垂欲般涅槃，
聞佛出世，亦能起欲界化而來見佛。 ^699c34

彰亦易牽者，以同界故，故云易見佛。 ^699c38

已義含三者，只變化即當應化緣覺，含於決定上慢退大三也。
既例聲聞亦應俱四。 ^699c40

所化兼二者，此即剋體而論，所兼得決定退大二人，
以上慢是傍，故且不論耳。 ^699c44

尚從座起者，經意云：此諸菩薩已曾發心行菩薩行，
由尚超去，況未發心者耶？
故云尚也。 ^699c48

目連問佛此諸正士者，目連於彼中能問諸正士，
及知正法之藏，以有正法藏分亦未證得。
有悔四故者，以菩薩道時長行遠故生退心也。 ^700a4

衍門生謗義少者，通人乾慧性地，而由生誘，故云少耳。 ^700a10

袁具見修者，見即見濁，修即煩惱濁，五中專由此二也。 ^700a14

疏云：言略義隱者，但云佛以方便力等，
是言略；但云諸佛法久後要當說真實，是義隱也。 ^700a18

疏云：既以小自翳者，應更云自謂為得，名為自翳也。 ^700a22

疏云妨他大光者，當機大智，欲聞大法，
說枝葉成礙，故云妨也。 ^700a24

執為真極者，未得初果等謂得初果等名執真，未得羅漢謂得羅漢名執極也。 ^700a28

疏云：非徒者，徒即空也，謂非空靳固。 ^700a32

如喜根等者，大論中釋巧拙二度：拙謂聲聞，巧即菩薩。
如文殊白佛：過去無量劫有佛，號師子音王佛，
及諸眾生，壽十萬億那由他歲，以三乘化人，
寶樹常出不生不滅之音，聞者得道，諸菩薩等得無生忍，新入道者不可稱計。
佛涅槃後樹無音聲，有二比丘：一名喜根，二名勝意。
喜根常說實相，弟子聰明樂聞深義，乃至婬怒癡相即解脫相，
聞者無悔得無生忍。
勝意比丘頭陀集禪多生分別，因見喜根弟子說實相法，
不體其理違心起謗，至精舍中眾集擯棄喜根菩薩，
喜根菩薩知其當受大罪，強為說七十餘偈，
融即法門，婬欲之性即解脫等。
勝意身陷入地獄經百千歲，最後因此發菩提心，
雖復出家諸根暗鈍，故云遠因。 ^700a34

不見如來至功德者應知。
若據結取後文，則應見於劣應。
今云不見，約純大以說，此等須存進退兩釋。 ^700b12

以聲聞人出三界者，但是以出三界機耳。 ^700b16

寄於娑婆一期者，且約釋迦一期設化，
五時大小不可雜亂，故云即當漸初也。
若論華嚴，十方互為主伴漸頓陳，何可簡其大小故？ ^700b18

十種大心者：一、化眾生；二、為滅苦；三、為餘樂；
四、滅無明；五、與眾生發生佛智；六、供養如來；
七、欲隨佛教令佛歡喜；八、為欲現佛身；
九、欲入佛智；十、欲顯現無畏之力。 ^700b24

則鹿苑至結取者。
若以法界為言，則鹿苑諸教皆結歸華嚴，或結歸法華也。 ^700b32

故令教主至不一者。
顯露常定秘密非一耳，何須更加成謗因？
意云：聞經生謗，雖是得度之因，不免先墮於苦。
是故今經威神令去，不同喜根為他作生謗因矣。 ^700b36

實可為例者，意云佛滅後，弘經人為他說一句一偈，皆為結緣種也。 ^700b44

亦名章意者，如云歎法意令生於尊重，
說無虗謬，意在止其誹謗，乃至意在真實等。 ^700b48

大體隨時者，施開二章不闕。 ^700c4

詣謂所至者，今文良以開顯為所詣也。 ^700c6

開顯二章者，開即方便，顯即真實，餘四略無，此二常用。 ^700c8

三千為表者，兼表三觀及以三昧，亦名表事理，即是三昧之觀後皆見理也。 ^700c12

釋順釋正者，反昔反，成今順；制昔乖，成今正也。 ^700c16

神縱異迹者，高僧傳中有神異僧，縱示為惡，
必先同後異，引令入實，終無以惡而監於善。
引此例者，以誡也濫之人。 ^700c18

並越二途者，超於或善或惡之二途也。 ^700c24

權名隱實者，施前三權，此權隱於實也。 ^700c26

潛之與顯者，潛釋上隱，即施三故；顯釋上開，謂會實故。 ^700c28

未甞增減者，施亦不減亦不增也。
法華之宗致，若施若開，皆是法華之宗體。 ^700c32

實教之果源由者，指權即實，故權為實教源由。 ^700c36

釋義之旨歸者，唯至法華說於教意。
若解釋者，先騰佛意，一代施化咸成會法華。
若解釋諸經，但說當部含教多少被物不同，未得談其教意。
若預說者，則探取法華之意，而於彼說出佛元意，
雖施諸教，蘇息彈斥淘汰不同，意在咸歸真實故也。 ^700c38

眾行之府藏者，府，聚也，史書云藏也。
修小必須正助合行，於助達正，無不契實，故云眾行之時府藏也。 ^700c48

徒施徒運者，若不得今師之意，如來空以三車等運出火宅，
於無至道場之期。 ^701a4

意正引彼證此者，須入聲呼。
若以此釋彼，須去聲呼。 ^701a8

亦說中道者，如佛臨涅槃，魔蔽阿難說種種法，乃至亦說相似次第中道。 ^701a10

但除其魔者，此引簡文不同，一向開說之，則但除其人而會其法矣。 ^701a14

疏云：父王乃至太子名者。
大論用此譬伸經，屢明般若之意。
昔有國王，久無兒息，因出遊獵，夫人於後誕娩太子。
諸妃奏報，王聞默然。
如是至三，亦皆默然。
因乃白王，以問其故。
王答曰：我欲多聞太子之名，遂且不言，
令汝數數說之，無有厭足。
其一一奏報者，宜各賜之百千兩金。 ^701a18

但說者受者者，說即是教，受即是人，而於理上加因果，則成四一義足。 ^701a30

豈法說初等者，開示悟入正是因位，不應對果也。 ^701a34

本門#CB04564;長者，此中已是本門，則後十四品經便為#CB04564;出。 ^701a36

疏：果門安得如此者，只是果門安得在此耳。 ^701a40

疏云開除開出者，光宅意方便說三，開除五濁顯出一乘故也。 ^701a42

疏云菩薩方便與二乘同者，通菩薩入空方便與二乘同也。 ^701a46

初句結非佛知見者，此示結難文也。
從若餘三慧下，文是。 ^701b2

將教及理者，如向三慧下文是也。 ^701b6

初易後難者，初之一增得八分故，後但二二增之，故成後難也。 ^701b8

以六七八者，一恒皆有二分解，則以十二對初地至六地為示，
十四分對七地至八地為悟，十六對九十地為入故。 ^701b12

縱非前之兩教者，以此二乘未見中道，
未受三德涅槃之名，以將解義簡之，故知且在別教，
以別時長次第學，故云得不一也。
治城秀法師今改為彌勒等是。 ^701b18

四依須約四教者，三藏賢位為初依，須陀洹、
斯陀含為二依，第三果為三依，四果為第四，
餘教準此，皆是圓人示三教四依也。 ^701b26

安得證通者，古人引第五恒等文，彼全是別義，不可以對通教也。
歎大謂文殊，褒圓即淨名。 ^701b32

準聖歎釋者，聖即如來，自於今經歎釋，
大師亦準佛歎釋，顯出諸經之上，況復依而修行道場妙悟，
故云師資可知。意令後代展轉相承，皆成師資之道矣。 ^701b36

疏云華嚴等者，華嚴但明四十二位，攝大乘第七釋第四因果勝相中亦名歡喜等，
十地論亦只釋華嚴十地品。
瓔珞仁王雖明諸位仁王，不出等覺十信發心，
長別三界即是圓義，瓔珞十信即是別義。 ^701b44

十梵行空者，謂身、身業，口、口業，意、意業，
及佛、法、僧、戒，十種皆空。 ^701c4

疏云：開示悟入，似有淺深者，非竪而竪，故云似也。 ^701c8

疏云：不見開示悟入之一時者，非橫而橫，
故云一時；非竪而竪，開示悟入，宛然不失。 ^701c10

四、智縱因果相對者，意云：縱將道慧總對十住，
道種慧別對十行，一切智總對十向，一切種智別對十地，
但成因果，各有總別，不成開示悟入。 ^701c14

疏云：寧是法華一意者，不是開佛知見一意也。 ^701c20

觀無一異者，一謂真，異謂俗，至此位時雙忘入中，故云無也。 ^701c22

開等別相者，只是不辨開示悟入橫竪相別耳。 ^701c26

都不見法華大意者，須知法華大意，只是體宗用三，即三德故。
開示悟入，不出於一故也。 ^701c28

疏云：一切智更無餘事者，只一切智慧是無上義，
除一切智外，更無別法也。 ^701c32

得清淨故者，用一切智證所入理故也。 ^701c36

疏云與無量智業者，證入初住，三因顯現，名為智業也。 ^701c38

初約三乘者，意云：初番既有兩二乘，驗知須兼藏、
通菩薩，是故疏中云令三乘同得。
次約菩薩釋，專在別教菩薩。 ^701c42

知彼義者，指所知為彼也。 ^701c48

義不可通者，論家但云準如來能證經，句句皆云為令眾生。
若非今家四釋，焉能於眾生通入理耶？ ^702a2

不獨菩薩者，三乘共行菩薩也。 ^702a6

指所知為無上者，一切智為能智也。 ^702a8

仍須修行者，明此菩薩爾時但修遍行，今聞如實須修圓行故也。 ^702a10

或指藏、通者，別人亦有未發心者，故著或言。 ^702a14

多指別者，通人亦有發義，故且云多。 ^702a16

疏云令外道眾生者，應知凡夫、外道大同小異。
異者，以外人計常，故不同凡也。
此一番約隨喜位。
初已上論開等二乘菩薩，案位勝進，可知。 ^702a18

異前二釋者，異前初番及菩薩番也。 ^702a24

人異義同者，只是開示悟入同也。 ^702a26

約位通唯在佛界者，前約位釋，十如約位雖通理性三德，正意唯在佛界也。 ^702a28

依經者，依經句句皆作，為令眾生開示悟入釋也。 ^702a32

順論者，論意皆令三乘同得平等法身故也。
應知論中者，番番竪釋皆以第四句為極，
然論亦不定判其淺深，故使今家於一一番上皆為四釋，
則使論文三釋橫竪具足，方知論具深淺矣。 ^702a34

熱行得理者，謂入觀則能知能見，此二屬行，
行知於理，故云得理也。 ^702a42

若深張地位者，他人解此，乃至云以地為入等是。 ^702a46

若除二障者，煩惱及所知二也，亦名人法二執也。 ^702a48

句句橫竪者，四釋之中智位為竪，四門是橫，
觀心非橫非竪，故云意在不二也。
言句句者，以一句皆具四釋，故成句句橫竪具足及以不二。 ^702b2

以論廢立者，不依十妙釋義為廢，依四一釋義為立也。
今右無量法，皆一及十妙，即今家立也。
和舊即右也。 ^702b8

語少意含者，但云無量是語少，皆一是意含也。 ^702b14

心塵行法者，心謂剎那之心，塵即隨心之塵，
行謂修行之行，法謂教法也。
人謂能修觀人，理謂能修觀所契之理。 ^702b16

雖不消句者，意云雖不消經文，若對十妙不無其謂也。 ^702b22

問：何故經文不依十妙者，問意：今此經文何不如玄次第以對十妙，
而後四妙大雜亂耶？
答：如記。 ^702b26

六不可越者，經文六義，次第灼然耳。 ^702b30

自行化他至事者。
自因果即前五妙，化他後五妙也。 ^702b32

疏云：而有差別者，四十位即是差別也。 ^702b34

存而用略者，文存廣、中、略三義，及至解釋，
但用四一消文，故云用略矣。 ^702b36

疏云四一者，然四並稱一者，昔未開會人等多途，令開會之並唯一也。 ^702b40

雖以果為理者，古人雖以是果為理，亦一不別出理一之相，
故云名亦不彰也。 ^702b44

以所依能用者，諦境不可知見，所依也。
約於智眼，乃能知見，即能用也。 ^702b48

左右互攝者，且如理一中，若取能知見即位一為便，
若取所知見即理一為便，則成以所攝能也。
教行人亦爾，如下自釋。 ^702c4

是體非是者，破執也。
一念之心，理雖即是，事全在迷，三惑具足，
不可不觀，而但守之即，故云非也。 ^702c10

疏云：外藉法雨者，讀誦解說及傍行六度，皆名法雨也。 ^702c14

疏云顯出真修者，證真修又修，修常會真，即是修於天行故也。 ^702c18

性得者，本性得之，名為性得。 ^702c22

准義至十住者，如前經文，內加觀行，外藉法雨等。 ^702c24

疏云如量至眾德者。
如量屬不思議假行，所以能持眾德。
德從行立，故如理；元照理，故遮諸惑也。 ^702c26

月愛喻也者，月體常圓，譬理無增減；白黑別，譬智斷不同。 ^702c30

疏云：一、道慧見道實性者，道為所踐，清淨智為能踐。 ^702c34

具如止觀第三記者，論有多解，或因中總名道慧，
因中別名道種慧，果上總名一切智，果上別名一切種智。
論云：或言道慧、道種慧單明權實，一切智、
一切種智復明權實，謂道慧實道種權，一切智實一切種權也。 ^702c36

如彼俗境數量者，俗即是真之俗，真是即俗之真，故云如於實理契之。 ^702c46

然一一位各具至入者，二智謂理量，不二謂雙入，即雙照。
竪則對四位，橫則位位具四。
別教不爾，故須辨之。
如理在住，如量在行，不二在向，雙入在地。 ^703a2

專釋此四者，若但釋此四所從，則先教次依，
教修觀，觀成智，智則明，明則入位，故不同此也。 ^703a8

應知位智多約於竪者，以竪中有橫，橫中具竪，故云多也。 ^703a12

約觀乃成非橫非竪者，亦應云而橫而竪。
何者？而橫故詑門以義成觀，而竪故依位以生智也。 ^703a16

並是約非橫竪者，一一皆依不二理故。 ^703a20

教四者，只是圓有等四門相望，自有淺深，故云似也。 ^703a22

雖對開等者。意云：今如四門雖對開示悟入，
但是四門義同開示悟入，非謂同於約位淺深故也。 ^703a24

故下更以理性者，從通則四，下文是也。 ^703a28

且語大略者，此中但云一心三諦之理為不思議境，
未悟十乘觀法，故云大略。 ^703a30

餘三例然者，理上既具教、人、行三，是教等三上一一悉具餘三矣。
如云既有於教，必有稟教之人，人必修行，
行必熱理，人理行亦爾。
如下釋云約門釋為教，觀心是人，約智是行，意位之所階是理一也。 ^703a34

似借論文者，一往觀其義熱，似如借用論文為釋義之本，故云似也。 ^703a42

准次第論者，準聲聞次第經歷，始從鹿苑終至般若，皆是自謂故也。 ^703a46

教行准知者，由窮子在昔自謂，則成權覆於實置，
令所稟之人教主謂成滅，所行之行但趣#CB01926;斷，
故令開之無不真實。 ^703b2

非立名者，但破其判文，非破佗立教一名也。 ^703b8

却指所作者，所作屬於化主，故云教化。 ^703b10

具列良由此者，重結束釋理一文具於四釋，
所以約位釋屬理，約智釋屬行，約門釋屬教，
約觀心釋屬人，即是以能而釋於所，故屬理一。
教行人三須準前理，皆具四釋可知。 ^703b12

玄文有破者，如玄文第二卷初廣約光宅義以破光宅，
以光宅明今昔、因果、體位用、廣高、長狹、下短。
今昔於四一章安破，使今四一不成，今昔具四一，
今昔相對二十四對〔云云〕。 ^703b20

況今復以菩薩為第三者，許光宅以菩薩為第三也。 ^703b28

嘉祥尚然者，嘉祥舊疏亦云：無於二乘，
存於菩薩，復稟化者，寧得異耶？
故云尚也。別教中三乘者，菩薩、聲聞位在十住，
菩薩、支佛位在行向，菩薩、大乘位在十地。 ^703b30

定慧至盡門者，只是中道三昧耳。 ^703b38

二別二合者，教一行一，別人理合在教行中也。 ^703b40

令理滿故者，九世屬事、平等屬真，令觀於事見平等理體遍，
故云令滿也。 ^703b42

剎及眾生皆為能說者，此明眾生身中毗盧遮那為毗盧遮那身中眾生說法，
毗盧遮那身中眾生亦向眾生身中毗盧遮那佛邊聽法，
即是剎中有眾生佛，佛中有剎眾生，眾生中佛、剎中佛皆能說故。
而不思剎及眾生至說者，斥讀華嚴之人既有能說，
必有所被，即是生佛身土互為能所道理，
任運常說，只由生佛不出一念故也。
又復應知由正有說，依方有說，為有依前說法而正方能說耶？
何以故？良由萬法悉屬心故爾。 ^703b46

彼此互明者，若識今經三世佛同，則知與彼大體不別。
若了彼經融，則知與此無二，亦是塵剎生佛等互明。 ^703c16

疏云：正是化主者，只是為現在十方化主，釋迦是此方化主也。 ^703c22

何況有實者，應云何況即實，文語從便耳。 ^703c26

應先開章者，至三世佛章初，應更開章也。 ^703c28

無開權總者，明經文闕。
若更有者，經應云：舍利弗！
是諸佛亦以無量無數方便、種種因緣等。 ^703c30

總別不便者，猶闕開權一文，則成不便也。
何者？三世佛章各有權實文，是故成別矣。
所以不於三世佛章初開為總別二章者，良由此也。 ^703c34

所著即是根者，疏文加根釋者，為能生成於欲、性二事。
又根以能生為義，欲以怖須為義，性謂所稟本分。
根能生欲，稱過去；習欲成性，故曰未來。
然根、欲、性三，無時不有，隨其義便，分對三世，非要隔生別別而立。 ^703c40

但恐不了所施之意者，施意在顯真實耳。 ^704a2

有人云單五三藏等者，讀天台人作此對。 ^704a4

然單論至小異者，單論約顯露，相入約密，故有小異。
疏云如是者，明體相者，此文攬相以釋體也。 ^704a6

疏云：四、釋結者，經從故諸佛以方便力下，結文也。 ^704a10

後，後增七倍者，七極微為一微量，天眼輪王之所見矣。
積七微量成一金塵，一解塵向金上住，
又解塵透金過，至下水塵皆有兩釋也。
積七金塵成一水塵，積七水塵為一#CB00145;毛塵，
一解#CB00145;毛上住，一解量如#CB00145;毛端，
乃至牛毛皆有兩釋。
七#CB00145;毛為一羊毛塵，
七羊毛為一牛毛塵，七牛毛為一隟遊塵，
七遊塵為一蟻，七蟻為一虱，七虱為一穬麥，
七穬麥為指節，三節為一指，二十四指節橫布為一肘，
橫一指有七分五釐，一肘有一尺八寸竪。
積四肘為一弓，謂尋一弓有七尺二寸竪。
積五百弓為一俱盧舍，俱盧舍二里。
八俱盧舍為一踰繕那，踰繕那十六里。 ^704a12

一剎那者，依攝論明具有十二：一、一剎那，
此翻為一念；二、怛剎那，此為瞬；三、羅婆，
俱舍云臘縛，此云一息；四、摩睺羅，俱舍云牟呼栗多，
此云一須臾；五、一日一夜；六、半月；七、一月；
八、一時；九、一行；十、一年；十一、一雙；十二、一劫。
仁王經云：一剎那中有九百生滅。
即是九百生滅為一念，一百念為一瞬，
六十瞬為一息，三十息為一須臾，三十須臾為一日一夜，
十五日為半月，三十日為一月，三月為一時，兩時一行即半年也。
於閻浮洲中日行路有外內，極北至極南相去六百九十由旬，
一百八十日從內至外，又經一百八十日從外至內，故名行。
兩行為一年，二年半為一雙，雙謂潤月兼本月為一雙也。 ^704a36

劫相者，梵云劫波羅，此翻為時也，亦是有濁之由。
光音天墮地即是有濁之由，若無天下亦無於欲。 ^704b12

次煩惱去復總中者，總中別故煩惱是總，下三是別。
言四別者，兼煩惱耳。 ^704b16

所通非勝者，但至非想，故云非想勝，以計非想為實故。 ^704b20

十六知見者，文在大品，大論廣釋。
謂一生者見，計我能生眾生，如父母生子。
二養育見，計我能養佗。
三眾數見，計我有五陰十二入十八界。
四人見，計我是行人。
五受者見，計我後身當受果報。
六起者見，計我能造後世果報。
七智者見，計我五根能知五塵。
八見者見，計我根塵能見於色及起邪見。
九我見，謂橫計五陰名之為我。
十眾生見，總攬五陰名為眾生。
十一命者見，謂命計連續恐斷。
十二作者見，計我能有所作故。
十三戒取見者，禪非出道，計為出道故。
十四使作者見，謂駈#CB15081;由我故。
十五使受者見，苦樂由我故。
十六十使起者見，令其還生欲界名起者。 ^704b24

屬邊見邪見者，有無屬邊見，六十屬邪見。 ^704b48

若色大我小者，計色大我小，我在色中；
我大色小，色在我中；我即是色，離色是我。
四陰亦然，計五陰屬身，見身即是我，故計有我無我即邊攝。 ^704c2

本劫本見等者，計八萬劫初為本，八萬劫終為末，
末見四十四，本見一十八，合六十二，不出計神及世間常無常、
有邊無邊。計從父母衣食長養而生，即屬邪見，以遠不達業力因緣故。
計現在五陰自然而得涅槃等，即是戒取。
攝瓔珞等如文。 ^704c8

一一有六十五者，以一一界皆具五陰故爾。
若無餘十七界，則一界皆不成界，故須一一相成，所以一界皆具六十五也。 ^704c18

以根對土者，亦無別意，但是飜到對句耳。
疏云：鴦掘經云：舍衛城北有婆羅門女，
生於一子，名一切世間現。
至年十二，人相具足，聰明善說。
時異村中有婆羅門，名摩尼#CB02494;陀。
時世間現從其受學四韋陀典。
師受王請，留世間現守舍而去。
婆羅門婦見其端正，而生染心，前執其衣。
世間言：汝是我母，豈生不善？
婦人懷愧，以爪自獲，以繩自纏。
夫既還已，恐世間現露其不善，先語夫言：
汝行之後，彼世間現乃於我所有不如事。
師云：是大惡人。而語之言：汝殺千人，取指為鬘冠首，
可得免罪，成婆羅門。
時世間現便禮師言：善哉受教。
增一云：如是次第殺其千人，取指為鬘。
母因送食，便自念云：我聞師言，害母生天。
便攝母頭，以手拔劒，欲害其母。
佛尋往彼，放光照之。
彼復念言：我亦云：若害沙門，必得生天。
放母逐佛。佛便除行，復道而去。
鴦掘經云：鴦掘奔趂不及，乃說偈言：住住大沙門，淨飯王太子。
我是鴦掘摩，今當稅一指。
〔凡三十九行。〕佛以偈答云：住住鴦掘摩，汝當住淨戒。
我是等正覺，輸汝慧釰稅。
乃至投劒深坑，頂禮佛足。
佛命善來，便成沙門，得法眼淨。
其後佛為說法，得阿羅漢。
鴦掘經得無生忍障。
雖不如闍王造逆，已成害佛及母，方便兼殺九百九十餘人。
如是重遮，不障證法。
良由根利，故使爾也。 ^704c24

疏云：盤特是者，法句經第一云：佛在舍衛，
有比丘名盤特，新作出家，稟性頑塞。
佛令五百羅漢日日教之，三年始獲一偈。
阿含大論云：九十日，佛愍傷，即呼著前，授與偈。
偈云：守口攝意身莫犯，如是行者得度世。
盤特感佛恩深，誦得上口。
佛告盤特：汝今年老，唯誦一偈，人皆知之，
不可為奇，須解其義。
所謂身三、口四、意三，觀其所起，察其所滅，
由之生天，由之墮淵，由之得道泥洹，自然分別，
乃至無量妙法，心開意解，得阿羅漢。
由無遮故，其根雖鈍，易得道果〔云云〕。 ^705a22

一一門說其所以者，隨根利鈍，及以待時不待時等，故有二味八門不同故也。 ^705a42

若信進等五者，還對上中下根，一一根皆具五也。 ^705a46

故云一往者，有障不障，故云也。 ^705a48

疏云即執非為是者，意云：佛初即說真常、
樂等，外人便執邪常等而為究竟，故云執非為是。 ^705b2

四念處所治者，由外人計五陰以為四德，
故佛出世先令觀陰，修四念處治於邪常樂。 ^705b6

兩醫者，大經第二云：復有明醫從遠方來，
曉八種術善療眾病，知者方藥從遠方來。
是時舊醫不知諮受，反生貢高輕慢之心。
彼時明醫即便依附請以為師，諮受醫方秘奧之法，
語舊醫言：我今請仁以為師範，唯願為我宣暢解說。
舊醫答言：卿今若能為我給使四十八年，
然後乃當教汝醫法〔云云〕。
八術者，譬於佛能治三教菩薩、兩教二乘、
斷結外道、苦行外道、空見外道，名善八術。
四十八年，謂是外道修根本四禪四空四無量自行化他讚法。
讚者四箇十二，則四十八並不出於界。
四倒常樂等名同，故譬於乳。
邪正天隔，故云好惡〔云云〕。 ^705b10

煩惱違順相待者，得好即貪，得惡即嗔等是。 ^705b32

名通兩處者，應用樹名之下即枝葉為法，
枝葉名下四大為法，以為況喻也。 ^705b34

煩惱通聖者，非但聖位能斷得善，外道亦先斷下八地惑，故云通也。 ^705b38

增通餘聖者，支佛輪王也。 ^705b42

又增與滅至無者，只於大乘增減俱有，或增減俱無。
如一百八十劫空過無有，佛亦是例，小乘亦爾。 ^705b44

眾生准說者，在凡夫數數生滅故長，若在聖位濁盡不久故短也。 ^705b48

命是不相應行法者，十四不相應行中有命根也，帶五陰法而論連持長短時也。 ^705c4

時通內外者，在小三災時名內，在大三灾時名外。
又正報在時名內，依報在時名外。 ^705c8

隨三不同者，隨火水風三次第上生，故云生三禪處也。 ^705c12

乃以大乘密而斥者，但云實得阿羅漢，
不信此法成增上慢，但云此法不云大乘，故成密斥。 ^705c16

疏云：無增上慢即行一者，既無謂得之尤，必習進求之行。 ^705c20

疏云：次釋疑為三：應先將所以者何下，
經釋上開除之文，今成開除之相，然後方立疑端。
疑端如疏。從佛滅度至是人難得，即生疑之辭也。
從若遇下，釋疑。左溪文句從若遇頭著一默，
准此應更分為二：先疑，次釋矣。 ^705c24

有於因果至過者，若斷四住之因，只應感得#CB01926;斷之果。
若言感得變易常果者，則同因是無常，而果常之過也。 ^705c34

邊際之力者，他宗皆云：得羅漢已，即用此定，
持父母生身，從初地至八地，經一阿僧祇劫，
從八地至等覺，又經一劫，麤身方盡，始入妙覺矣。 ^705c40

有引羅云者，他人引傳云：羅云今現在天竺，
有長者請僧奉食，行乳與羅云，羅云斷負。
長者問：食不堪任。
答：無。但佛去後世與佛在世諸種皆薄，今日乳不及佛世水。
羅云即撥地開聖種在世水與長者，長者嘗果勝今日之乳，
以昔好水隱在地中故爾。
他引此事皆由邊際定力所持，故不滅耳。
今亦破之，善持至一劫半劫容有此理，
若生界外必須捨身，論有明文引小非例。 ^705c46

故知博地之言者，他云生滅度想及於餘國值餘佛得度者，
是博地凡夫預生滅度之想，此人即橫於佗方見佛聞法非羅漢，
羅漢邊際定力不捨此身，近代皆同此判也。 ^706a14

而須商議者，昔不迴、他土迴、敦逼迴等。 ^706a22

疏云：忽聞異說者，他意云：餘佛語諸聲聞云：
汝等應發菩提心，求無上道，何容住小等？ ^706a24

信不信意者，羅漢執重重難信，故須敦逼及他土信。
凡夫具煩惱無定執心，故易信也。 ^706a28

凡夫上慢有五者，圓鏡云：今且依經論，
增上慢有四差別：一者、凡夫起五上慢：
一、於四善根；二、於初果；三、於二果；四、於三果；
五、於無學。二者、須陀洹人起三種慢；三者、
斯陀含人起二種慢；四者、阿那含人於無學果。
唯一種增上慢也。 ^706a32

仍從拂席者者，意云上慢不盡拂席，不拂席者現應得度矣。 ^706a42

名同義異者，大論取缺壞不任受用以對根本，
大經取微有缺損故對不雜，故云各有其意。 ^706a46

尚名為漏者，意云：由無後二故前四名為有漏，
縱有後二復屬四果，故知上慢之人律儀不具。 ^706b2

疏云：對文者，對四果、四禪之名以為究竟。 ^706b6

化他權者，體外權也。 ^706b8

況指權是權者，謂昔無權名，今方指昔以為權。
權非究竟，知非究竟，即顯實也。 ^706b10

經云：種種所行道者，行七方便之道。 ^706b14

過未仍從現說者，九、言生欲者，皆從當世現在上生，
必不從現在過未而起，故云仍從現說也。 ^706b16

疏云：九部、十二部者，彼依大論等釋，文相甚廣。
今略出十二部相：一、修多羅，此云法本，
亦云契經，亦云綖經。
達摩#CB15106;多羅云：始從如是，
終訖奉行，一切皆名修多羅。
此總相也。於其總中，隨事分出十二部經。
餘直說法相者，是別相修多羅也。
二、祇夜，此云重頌，重頌上長行者是。
三、和伽羅那，此云受記，謂記三乘六趣，
經爾所劫，當得作佛，或得二乘道，或受六道身，皆名受記。
四、伽他，此云不重頌，新譯云諷誦、不誦長行，亦名孤起偈也。
五、優陀那，此云無問自說，謂妙法甚深，
無能問者，故佛自說。
又有法非甚深，而赴機宜，無問自說也。
六、尼陀那，此云因緣，謂一切佛語緣起事。
如毗尼中，有人犯是事故，結戒；修多羅中，
有人問故，為說是事。
七、阿波陀那，此云譬喻，法相微隱，要假近以喻遠，
寄況以彰理，如中阿含長譬喻，長阿含大譬喻等。
八、伊帝曰多伽，此云本事，或因己事說他事，
或因現事以說往事，如云我昔曾於二萬億佛所，
為無上道故，常教化汝等。
九、闍伽陀，此云本生，謂本性說自生，如云曾為師子受獼#CB16729;，
寄二子眽脇肉以#CB03192;#CB16729;，
子於病世作赤目魚，施諸病者等訖，詑本生以彰所行，名本生經也。
十、毗佛略，此云方廣，語廣理廣，為菩薩故，說大乘法是也。
十一、阿浮陀達摩，此云未曾有，說希奇事，
由來未有者，如佛現種種神力，放光動地，眾生恠未曾有也。
十二、優婆提舍，此云論義，謂諸部中，言義隱覆，
往復分別，得明所顯，寄論義以明理也。
此經指九部為入大之本，則九部是小，
方廣授記，無問自說，三部屬大，如玄文廣釋，
或大小各九，或大小各十一，各十二，約四教廣辨其相。 ^706b20

佛慧為理之行者，以佛慧為取理之行也。
經云說佛智慧故者，以用三教引導眾生令堪聞法華，故云說佛智慧故也。 ^706c30

即上句所者，無無三句是也。 ^706c36

通真含二者，含但不但，但名半，不但名滿，故云半滿相對也。 ^706c38

由闕別者，由經闕圓入別，所以疏文引長行經文，無有餘乘來。
此釋出圓入別之相。
有人云：傳寫悞者，殊不體文。
經云如其所得法者，即以自行智契境，名為所得法。
經云定慧力等者，定能寂，慧能照，定能神通，
慧能說法，自嚴法身，又能度物。 ^706c42

疏云：口無欺誑者，說實相印是也。 ^707a4

疏云：今明現在論願滿者，圓鏡云：有人云：
迷時立願，悟時無願。
如彌勒經云：久念眾生苦欲拔無由脫今日得菩提豁然無所有。
此現違經，事須融會。
原佛有昔發願之時，亦不定言度眾生訖，方始成佛。
但云：眾生無邊誓願度，今成佛道，盡未來際，度脫眾生。
故不違本願。言滿足者，四願之中，三願已滿。
就多為言，亦是滿足度生一願。
此雖未滿，願心不捨，亦名滿足。 ^707a6

疏云：總佛門末者，雖有一不虗章在前，已別三從多名末耳。 ^707a22

疏云：五濁障三者，三能治濁，即是三能障五濁。 ^707a26

初釋對他者，謂一不名眾生，以他多故，故名眾共。 ^707a28

後釋即是功能者，業力功能能流轉故。 ^707a30

疏云：靜心取戒者，謂憶昔由破戒故，致令生此，
或因此念，得離輕繫地獄等。 ^707a32

疏云：靜諸根者，以餓鬼因多舉緣，忽能一念靜諸根，
歸依三寶，即得出離〔云云〕。 ^707a36

疏云：今說五道造業者，黑是否色。
殺、盜罪業，墮於地獄。
此業麤惡，否相先彰，故其人色黑。
堅貪之業，墮於鬼道。
鴿色黲然，慳貪之人，護惜己物，恐他侵求，故恒為鴿色。
無慚之業，墮於畜生。
彼無慚人，凡有所作，多負內心，故其色蒼。
黃、赤是喜色。五戒人業，持戒之者，絕諸憂畏，故其色恒喜。
十善天業，行十善者，三業俱淨，故其色白。 ^707a40

入胎經者，止觀具列三十八七日，乃至最後第三十八七日，
由風力故，身轉頭向產門，申臂而出等。 ^707b6

足明濁意者，今文正意由濁有故，須施三權即具其意。 ^707b12

俱舍至五位者，瑜伽又有八位漸次增長者，
若已結前，肉猶稀時，名藉羅藍〔此云類滑，亦云和合〕。
若表裏如酪，來至肉位，名遏曇〔此云包皮〕。
若已成肉，仍極柔軟，名閇尸〔此云耎肉〕。
若已堅厚，稍堪摩觸，名健南〔此云堅肉〕。
此肉轉長，支分分相現，名鉢邏賒佉〔此云支節〕。
從此已後，髮毛現，即名此現位。
從此已後，眼等根生，名為根位。
從此已後，彼所依處，分明顯現，名為別位。
又大經云：所有肉色，隨時而變，歌羅羅時異，
安浮陀時異，伽那時異，閇首時異，諸疱時異。
差別論云：此身初業，於初七日成迦羅
〔大集云如亭歷子〕，二七日成頞浮陀，三七日成俾尸
〔如頻婆果〕，四七日成訶那。 ^707b16

疏云：轉現腹相者，只是五藏相耳。 ^707b40

又作諸異相者，腹如白布綖等。 ^707b42

疏云如大品中者，但於一世計身五陰，
我大色小等，即名身見，已如前引。 ^707b44

後料簡中方有者，長行文云命短劫長文是。 ^707b48

疏云：不虗今更頌者，長行勸信與不虗共為一段，
今離為二，故云更也。 ^707c2

疏云過去無數佛者，一者、過去已開權竟；
二者、若未開權者，至今方開，故約過去明開。 ^707c6

疏云：正因佛性者，以修得緣了，共取正因，方獲分果第一義理也。 ^707c10

餘文多用者，只是餘文多以藏獨為異方便耳。 ^707c14

七方便名通三味者，除於人天此二非方便，
未修觀諦無進趣故，以三味中除圓已外方便攝盡。 ^707c16

即是所期者，登地已上中理也。
若順次第三諦者，十住為無相，十行出假為相，向後為中道也。 ^707c20

在昔聞權者，只是聞於開權耳。 ^707c24

往佛亦爾者，謂今佛正開於在昔開權之人，
過去佛正說法時亦如今佛，故以引往佛已開顯竟而證其同。
經云若人善軟心者，以順中理故也。 ^707c26

疏云造像等者，若准優填王造像經云：
先感人、天，受諸富樂；次生淨土，遠趣菩提。
疏中約其任運而得，彼經約能迴向者，說童真第八住名。 ^707c32

非深非淺者，凡言開權者，先了善體全是實相之理，
不當深淺，方可開淺即深，故云而深而淺也。 ^707c38

著在於微者，菩提果善全在於微，故云深即非深也。
微即是著者，只此微善開即佛因，故云淺亦非淺也。
斥二失者，橫竪二失也。 ^707c42

皆應理釋者，古人唯約理觀以釋童真，故在初地。
若如此者，散心等皆應理釋，何獨童子耶？ ^707c48

但尚佛道者，古人但見皆已成佛道之言，則一向從果而釋。 ^708a4

疏云：應住果報者，住人天果報也。 ^708a8

理數咸滅者，一毫之善，咸趣滅理涅槃。 ^708a10

苟順凡情者，佛且順凡情也。 ^708a12

善不受報者，生公云：善法體不受報，以其貪壅情暢等。 ^708a14

隨生納福者，若未發心已前，但由眾生隨處受福，非謂善法不受報矣。 ^708a18

善體無力者，若無願行導之善體，終無自至菩提之義，故云無力。 ^708a22

體之導之者，以一大觀體之，以一大願導之。 ^708a26

往已成非者，只是未開未成佛因，故云非耳。 ^708a28

唯有惡境界性者，然准大師金光明疏中釋云：
六根取六塵境，名惡境界性。
今云惡五陰者，以所屬能名為惡陰，亦非惡異體。 ^708a30

俱無果性者，俱無極果性也。 ^708a36

互得有無一邊者，有善者無惡者，有惡者無善俱無者，
善無惡用，惡無善用故。 ^708a38

善人常出者，有信心故出，以習浮故不沒。
俱有者，有理性故。 ^708a42

世諦因惡者，於此身上而起於惡，故名因惡。 ^708a46

世諦果身者，並有五陰果身。 ^708a48

具如止觀第五記者，彼仍多解，今但證同，故云不暇。
若約了義，二人俱有性，德性但無，不退性闡提人有，
修惡性善根人則無，善根人有，修善性闡提人無，即圓四句也。 ^708b2

疏云：簣者，土籠也。
論語云：譬如為山，未成廿一簣，止，吾止也。
謂未成而止也。孝子云：合抱之木，生於毫末；
九層之臺，起於累土；千里之路，始於足下。 ^708b10

並有所資者，俱云佛道，不云理一者，以理一正因為緣，
了所資故，且約於能趣。 ^708b16

以說人事者，人天等人也，低頭舉手等事也。 ^708b20

不可存法去人者，文中但云開法不云開人，
然經文且從一邊以說，小善既開成於大善，
人亦隨法而開，故云不可去人也。 ^708b22

疏云：後一行至種子者，不同唯識立種子名。
今云種子能生可發，故以約此開之。
經云：玫瑰，赤色。說文云：大齊珠，一曰石脂。
美好曰玫，圓好曰瑰。 ^708b28

造像者，如造像功德經云：若人臨命終，
發口造像，若金鐵僧帛沙土，乃至如麥穬大，
纔得人見，亦得滅除三世八十億劫生死之罪。 ^708b34

制諸弟子者，如阿含云：佛昇忉利，以神足力，
制諸弟子，不令知處。
二王憶佛，因成大患。
大臣白王，造像供養。
優填王以栴檀香造，波斯匿王以紫磨金造，各高五尺。
初召工人，與其重償，無能作者。
毗首羯磨化為人來，為王造像，下斧之聲，
上至忉利，聞者解脫。 ^708b40

以輕望重者，或造者心輕未有報，毀者心輕亦爾，俱重則有現報。 ^708c4

以毀望成者，造既有福，毀必獲殃。 ^708c8

於五戒上者，應云五戒之下有眾多失意罪，今從語便云上耳。 ^708c10

六齊白者，先只有六齊日，從唐三藏始加十齊日，
今從舊說，故云六耳。 ^708c14

唯除洗浴者，除此一事外，餘皆應供養法，以經卷不可湯浴故。 ^708c18

經云乃以一華者，舉少況多也。 ^708c22

供養於#CB15148;像者，#CB15148;像尚爾，
況真像耶？ ^708c24

經漸見無數佛者，尚見無數佛，況一佛耶？
餘句經皆是舉少況多矣。 ^708c26

善文藝者，植每讚佛經，輙留連翫，以為至道。
制轉誦七聲昇降屈曲之響，世之諷誦，成憲章焉。
曾遊漁山，聞空梵聲，清颺哀婉，其聲動心，
獨聽良久，而待御莫聞。
時王深感神理，乃取聲節，像為梵唄，撰文制章，傳為後或。 ^708c30

彼是已為實因者，意云：彼是圓修之因，
不須更開，今為開#CB02116;，故與彼別。 ^708c40

疏云：能開#CB02116;薪盡涅槃者，
意云：自成佛道已，復能垂應八相成道，
為他施權，然後顯實，即開他薪盡涅槃也。 ^708c44

一、止高樹者，止高樹喻人天，止下樹喻地獄，
雖二所不同，其影齊到。 ^709a2

一念三千非自他等者，彼自行境中，一念與三千對推，
橫竪四句皆不可得，方具二空。 ^709a6

智論中論等者，今家依智論立性相二空，依中論立三假四句。
觀法准理者，准道理也。
准義者，真如實相之義，體具二空。 ^709a10

由謂自他等者，此即推理性三千也。
以無明為他，真如為自共，無因以成二空也。 ^709a16

曉此性相三假者，誡今行人須曉今家明理性本具三假及以二空，
復了修中三假及以二空。 ^709a20

空與不空者，空即空如來藏，不空如來藏亦應更云非空非有，
藏即中道也。行即行藏，理謂理藏，即用行藏達於二空及以理藏，
方成修性矣。 ^709a24

為在何因成種成性者？
為用前空藏成種等？
為用不空成種等耶？ ^709a30

類種者，彈指等為緣因，聞一句法為了因，
聞所觀真如為正因類種，又觀於法身即正因類種。 ^709a34

即是說由者，由染緣起扣淨緣起故有於說，即此淨緣名為說由。 ^709a38

為其種緣者，其謂眾生也。 ^709a42

俱性並種者，十界皆具性德，三千無始不改，
無始可生，故云並也。 ^709a44

疏云：欲起佛種者，謂為眾生起佛種。 ^709a48

十界展轉互論者，只是界界皆以染中有淨，
淨中有染，故云互耳。 ^709b2

緣了功能相成者，以緣資了，還以了了於散心志心因緣之事，
令成緣因。若無了了，事事不成於緣因。
復以二因資於正因，故云成也。 ^709b6

疏云一起、一切起者，一起，謂法身顯現；
一切起，謂因時觀智而成智德，因時萬行而成福德。
三德圓成，故云一切起。 ^709b12

依正主伴者，謂依正主伴俱成，身土互見融容相即，故云一成一切成。
又一塵指所觀所施之塵，咸成緣因。 ^709b18

此為消經者，只是不辨其修性融即耳。 ^709b24

具兼修性者，彼不思議中具三種境，謂理性、
自行、化他也。 ^709b26

性種者，結成正因也。 ^709b30

正行為了者，彼十乘中唯第七助開為緣因，餘皆名正。
行即了因，不思議境即正因也。 ^709b32

先推性中至他者，即法性之無明為他，
即無明之法性為自，無明法性和合為共，
法性無明二而不二，即是無因也。 ^709b36

方推行他者，此約修行中則以性執為他，
亦以即無明之法性為自，二他雖即不同，
法性一自更無有別，故云共推一自也。 ^709b42

泯於修始者，初心即亡泯不二也。 ^709b48

雨照同明者，於一念中照性照修，故云於修照性，
於性了修，即其相也。 ^709c2

雙惑者，謂理惑、事惑，即是性中無明，行中離著也。 ^709c6

眾生正覺重出是法者，意云：即此眾生事法名為是法，
即是眾生住諸佛如中，諸佛住眾生如中，故不異也。 ^709c8

分局定限者，真如之外，更無別法，故云分局也。 ^709c14

此局即通者，染淨全體是如故也。 ^709c16

局之極也者，以真如之外，更無有法也。 ^709c18

通之盛也者，下至地獄，上至於佛，無非真如，故云盛也。 ^709c20

如布衣登極者，布衣譬眾生理性也，登極譬正覺極也。 ^709c24

相可表熾者，以染淨二緣起為表熾也。 ^709c28

不礙二途者，不礙依正而已。
故云：依中有正，正中有依；全身是土，全土是身〔云云〕。 ^709c30

咸以人攝者，由人稟教行行顯理，改迷從悟故云也。
說不可盡者，意貴在改迷，不可唯約諸經廣談如位。 ^709c34

事理通總者，前文但云眾生正覺，如位猶通遍於事理，故云通總。 ^709c38

緣了與六法亦復如是者，緣了不即者，
理未即是，須修方顯故。
緣了不離者，全性成修故。 ^709c42

大經？損象者，大經？
如來性品云：譬如有王令一大臣牽一白象示諸盲人，象盲各各以手觸象。
王問：象盲，象為何類？
其觸牙者，言象如芽根；其觸耳者，言象如簸；
其觸鼻者，言象如杵；其觸尾者，言象如繩；
其觸脚者，言象如臼；其觸脊者，言象如床；
其觸腹者，言象如甕。
次合喻云：或有說言：色是佛性，受、想、行、識及於神我亦復如是。
各執俱非，故今文云不即不離。 ^709c46

行及神我至種者，我以自在為義，神我於行生計，
博橫計我即成常等，故屬緣因。 ^710a14

餘數及色者，以色淨故，般若淨也，故屬了因。 ^710a18

又行及神我者，我於行而生計著，同屬緣因。
受想心所，了色法性，故對了因。
識即心王，故對正因。 ^710a20

對通別者，四念處對，三德別對也。
一一德皆具四德，即通對也。
釋曰：由觀色身，淨德即般若，故色對了因。
觀心成常，常即法身，故識正因。
觀受成樂、想、行、我，我樂自在。
由行斷惑，兼得神我。
總此四法，而對緣因。
彼即約於念處，此文直對三因，故云各有其意。 ^710a24

第四、總以人一理一者，上現在佛章總結三世佛章，
經云：舍利弗！是諸佛但教化菩薩，欲以佛之知見示悟眾生。
文是。 ^710a36

經云及諸根利鈍者，七方便人傳，傳為利鈍也。 ^710a42

第三譬去，　應云從我始坐道場去，即別譬中第二譬，名#CB05682;大施小譬。
就此又二：初六行半#CB05682;大，
次十一行施小，並顯實為四，則成六意也。 ^710a44

彼但有二者，只有權誘及平等二。
若總述今別譬以破之，則五濁開三，並開權一、
顯實一、不虗一，為六亦得。
然於今現文，終成不便矣。 ^710b2

乃以開權為第一者，此文即合對各賜諸子等一大車，
若將對願時賜與是第一譬，故不便也。 ^710b8

疏云：始末言異者，始謂諸佛，末即釋迦。
他意云：諸佛開三，與釋迦不得說一乘。
言雖有異，只是皆為顯於一實耳。 ^710b12

太為疎略者，不應信解及宿世故。 ^710b18

又闕五濁者，上諸佛章闕五濁及敦信二章也。
敦信與不虗合說也。 ^710b20

三、佛准例者，兩則指上，兩則指下故。 ^710b24

疏云：暢師六譬者：一、宅中眾災者，從國邑聚落已下文是。
二、覺者唯佛者，從長者見是大火已下文是。
三、眾生不受者，從舍利弗！
是長者作是思惟已下文是。
四、說三乘樂，從爾時長者即作是已下文是。
五、還為說一乘教，從爾時長者各賜諸子等一大車已下文是。
六、結不虗者，從舍利弗！
於汝意云何已下文是。
龍師與此大同。 ^710b26

文廣頌略者，意云龍賜不聞總譬則成文廣，但立六譬又成頌文略也。 ^710b40

先分為四者，此明今家於別譬中先大分為四章，
文分為十，故云多也。 ^710b44

望今至六義者：一、五濁；二、開權；三、顯實；
四、歎法；五、敦信；六、不虗。
此三若合，但名不虗也。 ^710b48

合為五者，總一別四也。 ^710c4

法中有妨者，今家從我見佛子至恭敬心，
二行頌人一，故不可開；若離開者，人一義不顯，故不可也。 ^710c6

但成五義者，只成同今家，總一別四故。 ^710c10

疏云又十譬至參差者，先破文相相違失；
次從又大小下，破義勢相違失。
於中又有三失，皆由第七譬中明於父喜，故有三失。
應云：法說明大因，故喜大因文。
如經云：舍利弗！當知鈍根小智人下一行是。 ^710c12

父喜者，今我喜無畏是譬說，敘小果故喜，
大障將傾故喜，故記中云由光宅五六七文也。 ^710c20

而章目未穩者，只緣離咸以恭敬心一行下譬之本，則成未隱。 ^710c24

免難本者，意云：光宅但合五六，依今家大機動為下索車本，
及第七佛歡喜同今家為下免難作本，則無失也。
第五除免難，第七名佛歡喜為免難本，即與今同。
只由光宅第七單云歡喜為歡喜本，故被破也。 ^710c28

更進用下句者，取於下句以成父喜文也。
然大機動，須取光宅第五譬破之。 ^710c38

疏云：大障將傾者，即是斷、不斷難。
何者？法說大障將傾，即是未斷。
譬說小難已離，離即斷也。
今立大機，動為索車，本異於光宅。
口雖索三，而情在於大，已入方等、般若故。
父喜亦爾。時法說既入於大，因及大障將傾，不可。
譬說見少免難，而喜若依光宅，故不可也。 ^710c42

久近今昔者，今文且明體用本迹，不從久近及以今昔判也。 ^711a6

只可為分為二三者，二即總別二譬，以信解宿世，不出相失相見。 ^711a10

三譬者，從又一時分為三分是。 ^711a14

但依三節者，初總別各一，次總六別四為第二節，次從細派更開下別譬為十即第三節也。
從又一時下三節，但是更屬當上三節耳，又是有時成作此分也。 ^711a16

四譬者，即指若約廣頌更開四意文是。 ^711a24

合五六者，合第五歎法，第六敦信，總為第四不虗譬耳。 ^711a26

疏云為下四譬作本，此亦通三周者，然下因緣周經文，
文無不虗，從義合有大判耳。 ^711a30

疏云如於諸佛之是者，如於諸佛先權後實也。 ^711a34

疏云：鑒小機者，小唯在藏，方便則通，通指七方便也。 ^711a36

不須苦論者，若廣引諸文，例令其齊，恐失經旨，故不可也。 ^711a38

疏云：障不獲已者，已者，止也。
謂事不得止，方便施三。 ^711a42

今但頌數等三者，上文有體相，但有如是二字耳，還只覽釋文以釋體相耳。 ^711a44

六必五故者，若有六道，必有五濁故。 ^711a48

疏云：圓照群機者，群只是漸、頓二機及十界機。 ^711b2

疏云又四眼入佛眼者，若約四教者，前三教當教橫論，悉具五眼。
若竪論者，前二但慧眼，別地前但名法眼，登地方得佛眼故。 ^711b4

不可於此強生分別者，斥弘華嚴人也。
他云：我盧舍那佛說華嚴，汝應身佛說法華。
是故破之，令知法華定是報佛所說，二處佛同，
兼獨近遠，不可得齊。 ^711b10

而辯體用者，藏通真諦於四眼，別證及圓中道體用加於佛眼也。 ^711b16

三受者，此三是般若中明，屬於通教有見，即三受也。 ^711b20

疏云：受菩提決者，只是不住生死等，名為菩提耳。
六哀者，六塵減損，六根損耗，般涅槃因也。 ^711b22

其業未滿者，在人中造六道業；餘未滿者，未能牽生。
即彼滿者，先牽墮獄等，獄畢方墮先業而生天等〔云云〕。 ^711b26

疏云：或言卑下者，最在六道下故。 ^711b32

有情非情者，初能縛來人是有情，牛頭獄率是非情，
名為苦具故，又無慈心故。 ^711b34

共業者，由於罪人一業所感，故俱舍論判為非情也。
疏云：頂生者，是輪王以十善化世，故令善思惟等。 ^711b38

疏云：又人能息意者，所修善根不住生死，能得達分故。 ^711b42

疏云：行勝心者，菩提心與涅槃界俱。 ^711b46

疏云：行鄙心者，謂三惡道心也。 ^711b48

疏云：又天者，天然。
自然者，此五字應恐是重出，謂自然而有，
名為自爾，非天然之理也。 ^711c2

或責地論者，弘華嚴人却嗔天親菩薩判十地次第，不許二七日後說華嚴經也。 ^711c6

顯密有殊者，若秘密為言，可引三七已說法華，顯露而論終無此事。 ^711c10

當知法華報佛說者，應知若開近顯遠已，
此他受用報，即本地自受用報佛也。
此答由小，雲與地論二七三七不同，故今伸之令不異。
又復應知道場疑宜於大，即是華嚴小人一邊無機不受，
不受之相即當不受，法華一實譬品信解皆然。 ^711c14

道場在摩竭提國者，此是不思議而廣而狹，
摩竭宛然即狹而廣，一一毛孔重重融即，
無非法界〔云云〕。 ^711c24

感恩報德，即對治者有恩不報，豈非大惡？
故以報恩洽，不報恩惡也。 ^711c28

具如律文等者，律三千威儀經云：經行有五處：
一、閑處；二、戶前；三、講堂前；四、塔下；五、閣下。
四分律云：經行有五益：一、堪遠行；二、能思惟；
三、少病；四、消食；五、得定久住。 ^711c32

無明為根者，婆娑云：過去二支為根，現在五支為質；
現在三支為華，未來二支為果。
有華有果謂凡夫，無華有果謂學人，無華無果謂無餘。
義推小華有果謂學人，無華有果謂有餘。
此乃屬藏、通二教耳。
寶性論：緣、相、生、壞四事俱無，方名永壞。
緣為根，相為質，生為華，壞為果，即界外兩種十二緣對別、圓也。 ^711c40

細釋出至今文者，只是今對四教耳。
前二教真諦為無漏法林，二教實相為無漏法林也。 ^712a6

問：雖涉五者。問：意者天中既勝，何不於天而轉法輪？
答：如文。 ^712a10

稱讚業佛因者，三十二相中，一是稱讚師長、父母為因。 ^712a14

大神變者，如大經云：我於爾時為六師故，
從初一日至十五日，現大希有神通之力〔云云〕。 ^712a18

以示化儀者，示己心中化儀也。 ^712a22

雖促者，以有宗中所計，轉法輪即得羅漢，故云促也。
若約跨節者，通四如來，只一如來即跨節義。 ^712a24

疏云：上文兼有其意者，只是亦兼有人一耳。 ^712a28

種智等者，等取教、行、理，教為能顯，行為能趣，理為所趣。 ^712a30

此應有四句者者，為對前文，令知今文四句全顯法華，皆是大機發也。 ^712a34

餘文多在，至味者只是餘三句耳。 ^712a38

非不經時者，此人從無量義座席來，經於六瑞及彌勒、文殊問答時也。 ^712a40

內於中者，只是動於中懷，情歡彰外耳。 ^712a44

被斥不謗者，二乘人在方等中具有三業俱失：
一、不識如來尊特之身，及諸菩薩命令登座，
以辭不堪，此將不思議身斥為身失也。
二、不解佛之所說，如不思議品說不思議法門，
身子等不解，則是口失也。
三、不解佛之善巧，即意失也，如方便品婬舍酒家等。
又不解方便隨宜所說，即是不解善巧也。 ^712a46

赴亦自分於顯密者，昔密今顯，昔生今熟。 ^712b10

問鹿苑至小果者。
此正問於法說經文也。
文中得小果已，即便顯實，不經二味，故有此問也。 ^712b12

義當出宅者，意云：法說正與譬喻品中出光宅義同。 ^712b16

開體命者，體即方等，命般若。
如信解中，體、業、命和合為一。
領付譬。 ^712b18

豈與光宅為儔者，光宅但云索小車，不云口雖索小意在於大，
故不可得與令為類也。 ^712b22

此中且小者，且先與小乘人記耳。 ^712b26

行與者，江鄉言音。 ^712b28

真雖不殊者，此述二乘疑也。
何者？以二乘不知法華前有利根菩薩得記，
鈍同二乘今日方得，是故述疑疑於菩薩也。 ^712b30

初後行殊者，此述別人教證二行不同也。
又前二教教證俱權，是故別人又不同前二也。 ^712b36

具如釋籤者，彼釋名廣解，謂十界十如權實之法，
此法即妙故云妙法，將妙歎法故云妙法，
將六萬歲俱留孫佛出，四萬歲俱那含佛出，二萬歲時迦葉佛出世也。 ^712b40

疏云後半行結弘經體者，只是結弘經體廣耳。
法華天台文句輔正記卷第四
 ^712b48
