龐居士詩卷中
other:: 
# 詩

other:: 
## 五言

　　楞伽寶山高　四面無行路　惟有達道人
　　乘空到彼處　羅漢若悟空　擲錫騰空去
　　緣覺若悟空　醒見三生事　菩薩若悟空
　　十方同一處　諸佛若悟空　妙理空中住
　　空理真法身　法身即常住　佛身祇這是
　　迷人自不悟　一切若不空　苦厄從何度
　　大海濶三千　巨深五六萬　余特七尺軀
　　入裏飲一頓　當時枯竭盡　龍王自出現
　　大閱經藏門　請為說一遍　依如說無法
　　龍王悟知見　賣君髻中珠　隱在如來殿
　　戴將軍陣頭　賊降不敢戰　世上有仁人
　　得永離貧賤　不貪有為身　當見如來面
　　日輪漸漸短　光陰一何促　身如水上沫
　　命似當風燭　常須慎四虵　持心捨三毒
　　相見論修道　更莫著婬慾　婬慾暫時情
　　長劫入地獄　縱令得出來　異形人不識
　　或時成四足　或是總無足　可惜好人身
　　變作醜頭畜　今日預報知　行行須努力
　　余家久住山　早已離城市　草屋有三間
　　一間長丈二　一間安葛五　一間塵六四
　　余家自內房　終日閑無事　昨因黑月二十五
　　初夜飲酒醉　兩人相渾雜　種種調言氣
　　余家不柰煩　放火燒屋#CB00036;　葛五成#CB01926;燼
　　塵六無一二　有物蕩淨盡　惟餘空閑地
　　自身赤裸裸　體上無衣被　更莫憂盜賊
　　逍遙安樂睡　一等被火燒　同行不同利
　　出家捨煩惱　煩惱還同住　癡心覔福田
　　騃意承救度　十二因緣管　無繇免來去
　　依智不依識　依義不依語　佛心一子地
　　蠢動皆男女　平等如虗空　善惡俱無取
　　既不造天堂　誰受三塗苦　有法盡無餘
　　乘空能自度　神作如來身　智作如來庫
　　涌出波羅蜜　流通正道路　渾身總是佛
　　迷人自不悟
　　八十隨形好　相有三十二　四諦及三乘
　　同一無生智　名為一合相　非是人同#CB05224;
　　凡夫共佛同　一體無有異　若論心與境
　　懸隔不相似　凡夫惟妄想　攀緣徧天地
　　常懷三毒心　損他將自利　佛心常慈悲
　　善惡無有二　蠢動諸眾生　心同一子地
　　六識空無生　六塵將布施　意根成妙覺
　　七識平等智
　　富兒空手行　貧兒把他物　被物牽入廛
　　買賣不得出　覺暮便歸舍　黃昏黑漆漆
　　所求不稱意　合家總啾唧　自無般若性
　　乏欠波羅蜜　把繩入草裏　自繫百年畢
　　實是可憐許　冥冥不見日　富兒雖空手
　　家中甚富溢　自有無盡藏　不假外緣物
　　周流用不窮　要者從理出
　　古時不異今　今時不異古　生事日日滅
　　有所不能作〔音做〕　世上乏錢財　守空無貨賂
　　理詩日日新　朽宅時時故　聞船未破漏
　　愛河須早渡　出過三江口　逍遙神自悟
　　損之又損之　俄成貝多樹　臨行途路難
　　無船可相渡　業老見閻公　沒你分踈處
　　若見優曇花　處處無疑慮
　　世上蠢蠢者　相見只論錢　張三五百貫
　　李四有幾千　趙大折却本　王六大迍邅
　　口常談三業　心中欲火然　癡狼咬肚熱
　　貪鬼撮頭牽　有脚復有足　開眼常睡眠
　　羅剎同心腹　何日見青天　青天不可見
　　地獄結因緣　故宅守真妻　不好求外色
　　真妻生男女　長大同榮辱　外色有男女
　　長成愛作賊　有妻累我來　牽我入牢獄
　　我亦早識渠　誘引入吾室　內外總團圓
　　同飡一鉢食　食飽斷虗妄　無相即無福
　　若論真寂理　同歸無所得　昔日在有時
　　常被有人欺　一相生分別　見聞多是非
　　已後入無時　又被無人欺　一向看心坐
　　冥冥無所知　有無俱是執　何處是無為
　　有無同一體　諸相盡皆離　心同虗空故
　　虗空是我師　若論無相理　惟我父王知
　　老來無氣力　房舍不能修　基頹柱根朽
　　椽梠脫差抽　泥塗零落盡　四壁空颼颼
　　舉頭看梁柱　星星見白頭　慧雲降法雨
　　智水沃心流　家中空豁豁　屋倒亦何憂
　　山莊草庵破　余歸大宅游　生生不揀處
　　隨#CB05224;說無求　人有五般花　花蘭
〔一作爛〕變成香
　　氤氳滿故宅　供養本爺娘　有人見不識
　　報道十月桑　外塵一念愛　合成五色囊
　　囊中起三柱　柱上有千梁　梁邊成地獄
　　地獄作天堂　緣箇一群賊　自作自消亡
　　縱令存草命　何時還故鄉　文字說定慧
　　定慧是爺娘　何不依理智　逐色在他鄉
　　早須歸大宅　孝順見爺娘　爺娘聞子來
　　端坐見咍咍　我所有寶藏　分付鑰匙開
　　非論窮子富　舉國免三灾　如意用無盡
　　更不受胞胎　逍遙無障礙　終日見如來
　　如來愍諸子　平等無高下　諸子自愚癡
　　所以難教化　直心是道場　子心轉姦詐
　　遣子淨三業　轉愛論俗話　遣子內脩真
　　向外轉尋假　遣子學無相　捻他有相把
　　無諍最第一　論義成相罵
　　無貪勝布施　無癡勝坐禪　無瞋勝持戒
　　無念勝求緣　盡見凡夫事　夜來安樂眠
　　寒時向火坐　火本實無煙　不忌黑闇女
　　不求功德天　任運生方便　皆同般若船
　　若能如是學　功德實無邊
　　十方同一等　此是真如寺　裏有無量壽
　　本來無名字　凡夫不入理　心緣世上事
　　乞錢買瓦木　盖他虗空地　却被六賊驅
　　背却真如智　終日受艱辛　妄想圖名利
　　如此學道人　累劫終不至
　　無有報龐大　空空無處坐　家內空空空
　　空空無有貨　日在空裏行　日沒空裏臥
　　空坐空吟詩　詩空空相和　莫怪純用空
　　空是諸佛座　世人不別寶　空即是實貨
　　若嫌無有空　自是諸佛過
　　有人有所知　有事有是非　聞道無相理
　　心執不生疑　五歲更不長　祇作阿孩兒
　　將拳口裏咬　百年不肯離　假花雖端正
　　究竟不充饑　都緣癡孩子　不識是權宜
　　如來無相理　有作盡皆非
　　合瞋不須瞋　合喜不須喜　喜即婬慾生
　　瞋即毒蛇起　毒蛇起猛火　婬慾成貪鬼
　　猛火和貪鬼　癡狼咈心底　妄想如恒沙
　　煩惱無遮止　無明黑漆漆　渴來飲鹹水
　　終日緣事走　不肯入空理
　　我見好畜生　知是嘍羅漢　枉法取人錢
　　誇道能計算　得即渾家用　受苦沒人伴
　　有力任他騎　棒鞭脊上楦　觜上著#CB01362;頭
　　口中#CB03340;鐵片　項領被磨穿　鼻孔芒繩絆
　　自種還自收　佛也不能斷
　　癡兒無智慧　自嫌阿爺醜　阿娘生得身
　　嫌娘無面首　拋却親爺娘　外邊逐色走
　　六親相將作　尋常不閑口　恒遊十二月
　　月月飲欲酒　夜夜不曾醒　醉吐飼猪狗
　　如此惡男子　緣事不了手
　　余有一寶劒　非是世間鐵　成來更不磨
　　晶晶白如雪　氣衝浮雲散　光照三千徹
　　吼作師子聲　百獸皆腦裂　外國盡歸降
　　眾生悉磨滅　滅已復還生　還生作金鐍
〔古穴〕
　　帶將處處行　樂者即為說
　　知余轉般若　見余轉金剛　合掌恭敬了
　　不動見空王　亦勝身命施　亦勝坐天堂
　　亦勝五臺供　亦勝求西方　於住而無住
　　其福不可量　有為如夢幻　無相契真常
　　如來大慈悲　廣演波羅蜜　了知三界苦
　　慇懃勸君出　得之不肯修　實是頑皮物
　　他是已成佛　汝是當成佛　當成自不成
　　是誰之過失　已後累劫苦　莫尤過去佛
　　誰家郎君子　開眼造地獄　枉法取人錢
　　養那一群賊　饒伊家戶大　業成出不得
　　除非輪迴滿　換形償他力　看君騎底驢
　　總是如此色　無事被鞭杖　有理說不得
　　愚人打瓮破　求人望錮護　惡法得錢財
　　布施擬補處　物色不相當　此事無煩做
　　縱然有少福　那將地獄去　罪福當頭行
　　何時相值遇　自本猶折却　安得有利路
　　先須持五戒　方始得人身　有財將布施
　　身即不窮貧　若行十善業　聞道得天人
　　天人生滅福　來去如車輪　有為接梵世
　　不及一毫真　更欲談玄妙　慮恐法王瞋
　　一皮較一皮　孫子不如兒　坐禪勝讀經
　　讀經勝有為　尋文不識理　棄母養阿姨
　　阿姨是色身　阿娘是法體　色身是文字
　　法入無為理　文字有生滅　無相宛然爾
　　佛教本無妄　句句須論實　尅己饒益他
　　俗所謂陰騭　遮莫是天王　饒君宰相姪
　　世間有貴賤　業力還同一　語汝富貴人
　　貧兒莫欺屈　習重業力成　翻覆難得出
　　自恨己身癡　有事無人知　橫展兩脚睡
　　至曉不尋思　諸佛為我爺　我是世尊兒
　　兒今已長大　替父為導師　父子同宅住
　　寸步不相離　法身無相貌　世人那得知
　　此箇一群賊　生生欺主人　即今識汝也
　　不共汝相親　你若不伏我　我則處處說
　　教人總識汝　遣汝行路絕　你若能伏我
　　我亦不分別　共汝同一身　永離於生滅
　　世人重珍寶　我則不如然　名聞即知足
　　富貴心不緣　唯樂簞瓢飲　無求澡鏡銓
　　饑食西山稻　渴飲本源泉　寒披無相服
　　熱來松下眠　知身無究竟　任運了殘年
　　霧重日難出　雲厚月朧朧　有心求覔佛
　　晝夜用心功　見夢言將實　聞真耳却聾
　　群賊當路坐　道理若為通　見性若玲瓏
　　多求說處通　取他凡聖語　到頭渾是空
　　云何為人演　離相說如如　心鏡俱空靜
　　無實亦無虗　心通常嘿用　出世入無餘
　　梵釋咸恭敬　菩薩亦同居　語是凡夫語
　　理合釋迦書　若能如是學　不枉用工夫
　　寅朝飲稀粥　飯後兩束薪　貨得二升米
　　支我有餘身　身無饑火逼　安余無相神
　　神安佛土淨　內外絕埃塵　無間說般若
　　豁達啟關津　火燒家計盡　全成無事人
　　圓鏡朗如日　湧出無礙智　梵語波羅蜜
　　唐言無量義　說者說無相　離者離文字
　　但說無上道　利他還自利　若能入理行
　　不動到如地　緣事常區區　不如展脚睡
　　我觀三界有　有人披草舍　虵鼠同穴住
　　白日恒如夜　鳩鴿為親情　羅剎同心話
　　五狗常嘷吠　思之令人怕　我觀總是幻
　　虗空名亦假　放牛喫草庵　三身同一化
　　如來一真智　徧滿娑婆界　慇懃說方便
　　有人自不解　無處不生心　有處多貪愛
　　心王作黑業　教他口懺悔　口懺心不改
　　心口相違背　不服無心藥　病根終不差
　　著相求菩提　不免還他債
　　香山有栴檀　寶山無伊蘭　金山照毛頭
　　毛頭百億寬　淨心空室坐　妙德四方安
　　空生知內外　相事付阿難　如能達此理
　　無處即泥洹
　　若能相用語　教君一箇訣　捻取三毒箭
　　一時總抝折　田地成四空　五狗牙總缺
　　色蘊自消亡　六賊俱磨滅　閻羅成法王
　　羅剎成菩薩　勿論己一身　舉國一時悅
　　達人知是幻　縱損心亦如　諸天不免難
　　況復此閻浮　須尋無上理　莫更苦踟蹰
　　衣食纔方足　不用積盈餘　少欲有涅槃
　　知足非凡夫　當來無地獄　現在出三塗
　　外若絕攀緣　歡喜常現前　本來何所得
　　吉祥自現形　空生稱長老　燃燈常照明
　　彌勒是同學　釋迦是長兄　神通次第坐
　　無勞問姓名　名相有差別　法身同一形
　　大乘一等義　本自無遮閉　凡夫著相求
　　心生有執滯　無心為真空　空寂為本體
　　無問亦無說　常照勿使廢　佛子行道已
　　更莫愁來去
　　無念清涼寺　蘊空真五臺　對境心無垢
　　當情心死#CB01926;　妙理於中現　優曇空裏開
　　無求真法眼　離相見如來　若能如是學
　　不動出三災
　　常聞阿閦佛　擬向東方討　今日審思惟
　　不動自然到　語汝守門奴　何須苦煩燥
　　我奏父王知　與汝改名號　破却有為功
　　顯示無為道
　　識樂眾生樂　緣繩妄走作　智樂菩薩樂
　　無繩亦無縛　若有發心者　直須學無作
　　莫道怕落空　得空亦不惡　見鑛不別金
　　入鑛方知錯
　　苦痛役身心　勞神覔官職　暫得色毛披
　　拍按作瞋色　口口打奴兵　聲聲遣#CB15072;肋
　　聞道送王老　曲亦變成直　縱令有理道
　　分疎亦不得
　　家長自飲酒　舉家一時醉　失火燒故宅
　　運水沃空地　水火當頭發　三災一時起
　　空中鳩鴿舞　騾來助放屁　因中無好花
　　結果亦天理
　　學道迷路人　實是可憐許　被賊妄牽纏
　　惡緣取次與　有法遍娑婆　開眼看佛語
　　洗舌讀經典　和經弄蛇鼠　動念三界成
　　迷失當時路
　　身現凡夫事　內照自分明　三千大千界
　　滿中諸眾生　剎那造有業　了了總知情
　　納安芥子裏　稱為無相經　常持人不識
　　念時無色聲
　　學佛作夢事　不須論地獄　天堂總越却
　　六識為僮僕　心心無所住　處處塵不著
　　五道絕人行　無心是極樂　空裏見優曇
　　眾生作橋彴
　　欲得速成佛　祇學無生忍　非常省心力
　　當時煩惱盡　七寶藏門開　智慧無窮盡
　　廣演波羅蜜　無心可鄙吝　祇恐著有人
　　愚癡自不信
　　世人皮上黠　心裏沒頭癡　他貪目前利
　　焉知已後非　謾胡欺得漢　誇道手脚遲
　　走向見閻老　倒拖研米槌　恐君不覺悟
　　今日報君知
　　中人樂寂靜　下士好威儀　菩薩心無礙
　　同凡凡不知　佛是無相體　何須有相持
　　但令心了事　遮莫外人疑　如人渴飲水
　　冷煖心自知
　　識若不受塵　心亦不顛狂　妙智作心師
　　名為破有王　須臾證六度　動用五種香
　　此即真極樂　亦是真西方　釋迦無量壽
　　同居此道場
　　俗務不廢作　內秘貪心學　世上假名聞
　　超然總莫著　息念三界空　無求出五濁
　　法報皆圓滿　意根成正覺　若能如此修
　　輪王亦不愽
　　五蘊若實有　則合有色形　五蘊若實無
　　則合無形聲　祇為假名字　所以妄來停
　　若了名相空　事盡總惺惺　心王無障礙
　　擺撥三界行
　　我是凡夫身　樂說真如理　為性不慳貪
　　常行平等施　凡夫事有為　佛智超生死
　　作佛作凡夫　一切自繇你
　　耳聞無相理　眼空不受色　鼻嗅無相香
　　舌甞無相食　身著無相衣　意隨無相得
　　心靜越諸天　神清見彌勒　十方同一乘
　　無心記南北
　　慈悲說斯法　現疾為眾生　純陀獻後供
　　妙德亦同行　名相有差別　法身同一形
　　化身千萬億　方從立空名　不須執有法
　　圓通最大精
　　欲得真成佛　無心於萬物　心如境亦如
　　真智從如出　定慧等莊嚴　廣演波羅蜜
　　流通十方界　諸有不能疾　報汝學道人
　　祇麼便成佛
　　讀經須解義　解義始修行　若能依義學
　　即入涅槃城　讀經不解義　多見不如盲
　　緣文廣占地　心中不肯耕　田田總是草
　　稻從何處生
　　有人道不得　是伊心王黑　不能自了事
　　埋藏一群賊　群賊多貪癡　緣事說是非
　　心王被賊使　劫劫無出期　見花不識樹
　　菓熟始應知
　　君家住聚落　余自居山谷　山空無有物
　　聚落百種有　有者喫飯食　無者空張口
　　口空肚亦空　還將空喫有　有盡物歸空
　　同體無前後
　　諸佛與眾生　元來同一家　不識親尊長
　　外面認假爺　優曇不肯摘　專採葫蘆花
　　葫蘆花未落　常被三五拁　如斯之等類
　　輪轉劫恒沙
　　余為田舍翁　世上最貧窮　家中無一物
　　啟口說空空　舊時惡知識　總度作師僧
　　和合一處坐　常教聽大乘　食時與持鉢
　　唯我一人供
　　平等無有二　終日同宅住　世人不了妄
　　心生外緣取　取得外相佛　樂却變成苦
　　苦即諸法生　大海從何渡　為報知音者
　　好好看道路
　　故宅有寶珠　却向田野求　這箇一群賊
　　賺你徒悠悠　泥上搽粧粉　壁上塗渾油
　　愚人見夢事　讚歎道能修　臘月三十日
　　元無一物收
　　山中失却心　任運騰騰語　語即說空空
　　空中無虵鼠　有心波浪起　無心是淨土
　　淨土生真佛　佛還傳佛語　佛能度眾生
　　眾生是佛母
　　心王不能了　何不依真智　一吼百獸伏
　　盡見無生理　無生理甚寬　無心無可看
　　非內外中間　非生死涅槃　諸法無住處
　　遨遊神自安
　　外求非是寶　無念自家珍　心外求佛法
　　總是倒行人　般若名尚假　豈可更依文
　　有相皆虗妄　無形實是真
　　日用事無別　唯吾自偶諧　頭頭非取捨
　　處處勿張乖　朱紫誰為號　青山絕塵埃
　　神通并妙用　運水及搬柴
　　意根無自性　萬法本來虗　外塵都不有
　　三界自然無　五蘊今何在　盡總入無餘
　　河沙過去佛　並在一毛如
　　名相本來無　迷人意欲須　須時權為說
　　迷過患須除　般若無是非　無實亦無虗
　　八萬四千卷　終歸同一如
　　人有一卷經　無相亦無名　無人能轉讀
　　有我不能聽　如能轉讀得　入理契無生
　　非論菩薩道　佛亦不勞成
　　阿爺當殿坐　子向前頭立　父子同宅住
　　小魔不敢入　時開無盡藏　貧者相供給
　　得之永不窮　免得生憂悒
　　欲得真醍醐　三毒須去除　嗅無酥酪氣
　　自見如意珠　劫火燒不然　泛海浪中浮
　　昔日強索者　今日作他奴
　　報汝尋真理　偷生佯不聞　及其身命卒
　　心口便紛紜　我命不能與　將錢別僱人
　　為讀如來教　救護我精神
　　城內數萬戶　不柰我恒一　時時師子吼
　　禽獸俱皆卒　教作羅睺羅　無蹤持戒律
　　但知入理坐　日頭骨咄出
龐居士詩卷中
