佛祖綱目卷第十〔月字號〕
other:: 
# 周景王八年～周敬王四十一年
甲子〔周景王八年起〕壬午〔敬王元年〕癸亥〔周敬王四十一年止〕
other:: 
## 八祖佛陀難提傳法伏#CB00501;蜜多
〔丙寅〕八祖佛陀難提傳法伏#CB00501;蜜多
佛陀難提。迦摩羅國人。
姓瞿曇氏。頂有肉髻。
辯捷無礙。初遇婆須蜜。
傳佛心印。既而領徒行化。
至提迦國毗舍羅家。
見舍上有白光上騰。
謂其徒曰。此家有聖人。
口無言說。真大乘器。
不行四衢。知觸穢耳。
言訖。長者出致禮。
問何所須。難提曰。
我求侍者。長者曰。
我有一子。名伏#CB00501;蜜多。
年已五十。口未曾言。
足未曾履。難提曰。
如汝所說。真吾弟子。
伏#CB00501;蜜多聞之。
遽起禮拜。而說偈曰。
父母非我親。誰是最親者。
諸佛非我道。誰為最道者。
佛陀難提乃以偈答曰。
汝言與心親。父母非可比。
汝行與道合。諸佛心即是。
外求有相佛。與汝不相似。
欲識汝本心。非合亦非離。
伏#CB00501;蜜多聞偈已。
便行七步。難提遂曰。
此子昔曾值佛。悲願廣大。
慮父母愛情難捨。
故不言不履耳。長者遂捨令出家。
難提尋授具戒。復告之曰。
我今以如來正法眼藏。
付囑於汝。勿令斷絕。
乃說偈曰。虗空無內外。
心法亦如此。若了虗空故。
是達真如理。伏#CB00501;蜜多承難陀付囑。
即超身虗空。散眾寶花。
以偈讚曰。我師禪祖中。
當得為第八。法化眾無量。
悉獲阿羅漢。爾時難陀。
忽起本座。現大神變。
却復本座。儼然寂滅。
眾即其所興建寶塔。
閟其全身。時當此土周景王十年丙寅歲也。
other:: 
## 震旦國李耳西入流沙
〔壬午〕震旦國李耳西入流沙 ^574b45

周簡王四年。李耳仕周。
為守藏吏。十三年遷為柱下史。
自是五十四年。一職不遷。
時人目為吏隱。敬王元年。
耳年八十六。以王室凌遲。
遂去周。西入函谷關。
關令尹喜見紫雲西邁。
知有道人當度。遂迎設禮。
耳乃為著道德經五千言。
與尹喜。遂西入流沙。
至罽賓國。見浮屠。
自傷不及。乃對像說偈云。
我生何以晚。佛出一何蚤。
不見釋迦文。心中常懊惱。
後莫知所終。
other:: 
## 九祖伏#CB00501;蜜多傳法脇尊者
〔甲寅〕九祖伏#CB00501;蜜多傳法脇尊者 ^574c42

伏#CB00501;蜜多。
提伽國人。姓毗舍羅。
既受佛陀難提付囑。
後行化。至中印度。
有長者香蓋。携一子而來。
瞻禮曰。此子處胎六十歲。
因號難生。復嘗會一仙。
謂此兒骨相非常。
當為法器。今遇尊者。
可捨令出家。蜜多即與落髮。
羯磨之際。祥光燭座。
仍感舍利三七粒現前。
自此精進忘疲。未幾蜜多告曰。
如來大法眼藏。今付於汝。
汝護念之。乃說偈曰。
真理本無名。因名顯真理。
受得真實法。非真亦非偽。
蜜多付法已。即入滅盡三昧。
而般涅槃。眾以香油旃檀闍維。
收舍利。建塔於那爛陀寺。
當此土周敬王三十三年甲寅歲也。
other:: 
## 震旦國孔丘示寂
〔壬戌〕震旦國孔丘示寂 ^575a10

孔子年十七朝周問禮於老子。
訪樂於萇弘。自周反魯。
周敬王十九年。為魯中都宰。
定養生送死之節。
長幼異食。強弱異任。
一年而四方諸侯則焉。
魯定公曰。以此法治魯何如。
曰雖天下可也。二十一年。
為魯司空。立五土之性。
而物各得其所生之宜。
二十二年。魯定公與齊景公。
會於夾谷。孔子攝相事。
齊人歸所侵之田。
以謝過。孔子為大司宼。
七日而誅少正卯。
隳三都之城。強公室弱私家。
尊君卑臣。政化盛行。
三月大治。鬻羔豚者弗飾價。
男女別於途道。不拾遺。
四方之客。至乎邑者。
不求有司。定公受齊女樂。
三日不聽政郊。不致膰爼。
孔子遂行適衛。二十三年。
孔子自衛適陳過匡。
匡人以孔子貌似陽貨圍之。
既解。適宋。與弟子習禮大樹下。
司馬桓魋欲害之。
拔其樹。三十二年。
孔子至陳。三十五年。
楚攻陳。孔子在陳。
絕糧。復去陳反衛。
三十六年。孔子自衛反魯。
刪詩書。定禮樂。繫周易。
作春秋。七十子之疇。
會集孔子所言。以為論語。
三十九年。〔魯哀公十四年〕魯哀公西狩獲麟。
孔子傷麟之出非其時。
遂絕筆於春秋。四十一年四月己丑。
孔子蚤作負。手曳杖。
逍遙於門。歌曰。泰山其頺乎。
梁木其壞乎。哲人其萎乎。
子貢聞之曰。夫子殆將病也。
趨而入。孔子曰。予疇昔之夜。
夢奠於兩楹之間。
明王不興。而天下其孰能宗予。
予殆將死也。蓋#CB05903;疾七日而歿。
年七十二。塟魯城北泗水上。
弟子皆服心喪三年。
喪畢。相訣而去。惟子貢廬於塚六年。
弟子及魯人。往從塚而家者百餘室。
因命曰孔里。弟子三千人。
身通六藝者。七十有二人。
孔子生鯉。字伯魚。
鯉生伋。字子思。伋學於曾子。
作中庸。後有孟軻。
又受業於子思之門人。
總之冥合如來正法眼藏。
號曰儒宗。初商太宰嚭。
問孔子曰。夫子聖者歟。
曰丘博學強記。非聖人也。
三王聖者歟。曰三王善用智勇。
聖非丘所知。五帝聖者歟。
曰五帝善用仁信。
聖非丘所知。三皇聖者歟。
曰三皇善用時政。
聖非丘所知。太宰大駭曰。
然則執為聖人乎。
夫子動容有間。對曰。
丘聞西方有大聖焉。
不治而不亂。不言而自信。
不化而自行。蕩蕩乎人無能名焉。
佛祖綱目卷第十
 ^575a32
