
other:: 大佛頂如來密因修證了義諸菩薩萬行首楞嚴經纂註卷第六
other:: 唐　天竺沙門　般剌密諦　譯
other:: 唐　烏萇國沙門彌伽釋迦譯語
other:: 唐菩薩戒弟子前正議大夫同中書門下平章事清河房融筆受
author:: 明　檇李沙門　真界　纂註
orig:: 
爾時，觀世音菩薩即從座起〔至〕從聞思修入三摩地。
commentary::  ^179a19

觀音者，觀世言音，圓悟圓應之號也。
於音言觀者，以觀智照之，不以耳識聞之也。
所謂入流亡所，則以觀不以聞可知矣。
所師之佛，亦名觀音者，因果相符，古今一道也。
達耳之謂聞，著心之謂思，治習之謂修，
三者圓明，是謂三慧。
orig::  ^179a21

初於聞中入流亡所〔至〕生滅既滅寂滅現前。
commentary::  ^179a31

此敘入圓通之本因也。
言入流亡所者，由初於聞中，以圓修慧，
反照聞性，不隨聲塵流逸，故得逆彼業流，
亡所聞相，而所入寂也。
所入既寂，動靜不生，觀慧漸增，能聞亦盡。
所覺之聞既離，能覺之智亦寂，境智不立，空覺極圓。
所空觀智既亡，能空空覺亦滅，則生滅相盡，
圓通之性，全體現前。
即所謂有照有覺，俱名障礙，照與照者，同時寂滅也。
orig::  ^179a33

忽然超越世出世間〔至〕與諸眾生同一悲仰。
commentary::  ^179b2

由圓通之性，現前世出世法，不能限礙十方法界，
圓明洞達，獲二殊勝，此即圓照三昧也。
以其圓洞，故上合諸佛，下合羣生。
無間然者，上合諸佛，遂能愍物與慈，應機與樂，即三十二應是也。
下合羣生，故知其悲仰，隨與#CB15072;苦，即十四無畏是也。
orig::  ^179b4

世尊由我供養觀音〔至〕成三十二應入諸國土。
commentary::  ^179b14

此敘三十二應之本也。
如幻者，幻人作為，本於無作，以喻熏修應機，
即為無為，亡情絕解也。
聞熏聞修者，謂熏修皆不離聞也。
因依聞性熏修，結惑淨盡，三昧現前，則與如來同一慈力，
故能隨緣應化，凡皆如幻而已。
三十二應者，現十法界身，圓應羣機也。
開之有三十二，合之惟四聖六凡，攝盡羣類。
orig::  ^179b16

世尊！若諸菩薩入三摩地〔至〕而為說法令其解脫。
commentary::  ^179b28

由圓通性現，與佛同力，故能現佛身也。
修正定，取正果，進求無餘，曰進修無漏。
無明垂盡，種智將圓，曰勝解現圓。
斯可以得佛，故現佛身，為說果法，令其解脫者，
使其圓滿菩提，歸無所得也。
第十地菩薩，坐華王座，垂成正覺，猶有學佛煩惱，
亦須別佛說教，斷最後無明，方成佛道，斯即其事也。
orig::  ^179b30

若諸有學寂靜妙明〔至〕而為說法令其解脫。
commentary::  ^179b42

獨覺者，出無佛世，觀物變易，自覺無生，故號獨覺。
樂獨善寂，求自然慧，故曰寂靜妙明。
緣覺者，稟佛之教，觀緣悟道，故云緣覺。
知迷勝性，由十二緣，於是斷至無明，則緣斷而勝性現矣。
性因緣斷而現，故曰緣斷勝性。
勝妙現圓者，各約自乘理智，已現已圓，但未克證。
今現身說法，使其證入，即令解脫也。
orig::  ^179b44

若諸有學得四諦空〔至〕而為說法令其解脫。
commentary::  ^179c10

三果已前，賢位聖位俱屬有學，見道一十六心，
斷四諦下惑，證生空理，故曰得四諦空。
初果後進，斷三界八十一品俱生，品品皆證一分，
擇滅無為，故云修道入滅。
說法解脫之義，准上可知。
四聖不舉菩薩者，略也。
orig::  ^179c12

若諸眾生欲心明悟〔至〕而為說法令其成就。
commentary::  ^179c22

此應諸天也。梵王即色天主，名為尸棄，
此云頂髻纓珞，明四禪皆有王。
今言梵者，應是初禪之頂，以有覺觀語言之法，得為千界之主。
說法者，如金光明云：大梵天王說出欲論解脫者，令離欲塵也。
帝釋即欲界第二天主，說法即十善法也。
自在天是欲界頂天，大自在即色頂摩醯首羅天。
然初舉梵王，復自欲天超至色頂，以明無剎不現也。
orig::  ^179c24

若諸眾生愛統鬼神〔至〕而為說法令其成就。
commentary::  ^179c38

上舉正統，此舉臣輔也。
天將軍，為帝釋上將，統領鬼神。
四天王，臣於帝釋，統領世界。
四天太子，即那吒之類，能驅鬼神。
orig::  ^179c40

若諸眾生樂為人王〔至〕而為說法令其成就。
commentary::  ^179c46

應王臣士庶也。自金輪至粟散，皆人王也。
粟散即 #CB15131;國小王，
散於天下，如粟之多。
長者具十德，謂姓貴、位高、大富、威猛、智深、
年耆、行淨、禮備。上歎下歸，故為族姓之主，世間推讓也。
隱居求志，行義達道，名居士。
愛談名言，即典雅之言也。
三台輔相，州牧縣長，悉號宰官。
婆羅門，此云淨行。
愛諸數術，即和合占相，推步盈虗也。
orig::  ^179c48

若有男子好學出家〔至〕而為說法令其成就。
commentary::  ^180a14

應入道四眾也。戒謂比丘二百五十，尼倍之。
言律言禁者，比丘所持常律而已，尼則禁切尤詳。
優婆塞、優婆夷，謂近事佛法男女，以五戒自守，堪任近事出家二眾故。
orig::  ^180a16

若有女人內政立身〔至〕而為說法令其成就。
commentary::  ^180a24

應主婦童真也。天子三公九卿等掌外政，
三后九妃等掌內政，所以修治家國。
女主，即后妃也。命婦，即公卿之妻受錫命者。
國夫人，如論語#CB15131;君之妻曰君夫人。
大家，如後漢扶風曹世叔妻者，同郡班彪之女，
名昭，字惠姬。和帝數召入宮，令皇后貴人師事焉，號曰大家。
orig::  ^180a26

若有諸天樂出天倫〔至〕而為說法令其成就。
commentary::  ^180a38

應八部雜類也。藥义，此云輕捷。
乾闥婆，此云香陰，新翻尋香行，帝釋樂神也。
阿脩羅，新翻非天，以諂詐無天行故。
準普門品，八部此闕。
迦樓羅，即金翅鳥也。
緊那羅，形似人而頭有角，因呼為疑神。
天帝，絲竹樂神也。
小劣乾闥婆，摩呼羅伽地龍。
肇公云：大蠎，腹行也。
有形如休咎精明等，無形如空散銷沈等，
有想如神鬼精靈等，無想如精神化為土木金石等，皆非人也。
六、凡不舉地獄者，此類方沈幽昏，未能聞法，則以施無畏力拔之。
orig::  ^180a40

是名妙淨三十二應〔至〕無作妙力自在成就。
commentary::  ^180b10

結前應化，會歸所本也。
迹示同類，心絕愛見，名妙淨。
依無作智，起大神用，名無作妙力。
無作無為，隨緣汎應，名自在成就。
orig::  ^180b12

世尊！我復以此聞熏聞修〔至〕獲十四種無畏功德。
commentary::  ^180b18

此明十四無畏之本也。
蓋菩薩所證圓通之理，徧在眾生悲仰之中，故云同也。
由我不自觀音而彼獲脫苦，由我知見旋復而彼不能燒，故云於我身心獲無畏德。
良以眾生悲仰純一，同菩薩心，故感聖加而獲諸無畏。
此中意顯菩薩功德，故但云於我身心獲無畏也。
orig::  ^180b20

一者、由我不自觀音〔至〕觀其音聲即得解脫。
commentary::  ^180b32

不自觀音以觀觀者，謂不隨聲塵所起知見反照自性也。
不起知見則無所妄，反照自性則一切真寂，
無復苦惱可得，故令眾生隨觀其聲即得脫苦也。
斯蓋顯稱名脫苦之速，故云觀其音聲即得解脫，非令苦惱眾生反觀音聲也。
orig::  ^180b34

二者知見旋復〔至〕大水所漂水不能溺。
commentary::  ^180b44

由旋六根而復圓通，無復水火之相，故令眾生水火不能燒溺也。
orig::  ^180b46

四者、斷滅妄想心無殺害〔至〕亦如吹光性無搖動。
commentary::  ^180c2

殺害起於妄想，既滅妄想，則心無殺害，
故令眾生入於鬼國，鬼不能害也。
熏於妄聞，成真聞性，一根既圓，則六根銷復，
同於聲聽，無復形礙，故令刀兵猶如割水吹光也。
orig::  ^180c4

六者、聞熏精明明徧法界〔至〕經過險路賊不能劫。
commentary::  ^180c12

聞熏精明，爍彼幽暗，故不能視也。
音性圓銷，則內無所繫；觀聽返入，則外無所累，故枷鎖自脫也。
音聞兩立，則物我成敵；今滅音圓聞，則內外無待，
故能徧生慈力，無復怨敵矣。
藥叉，如前。羅剎，云可畏。
鳩槃茶，厭魅鬼。毗舍遮，噉精氣鬼。
富單那，熱病鬼。
orig::  ^180c14

九者熏聞離塵色所不劫〔至〕諸阿顛迦永離癡暗。
commentary::  ^180c24

眾生以欲習合塵，故為色劫。
能以金剛三昧熏聞成性，遂能離塵。
成性則欲愛乾枯，離塵則根境不偶。
故雖有妖色，不能劫動矣。
瞋由違情而起，對境而生。
音性純淨，無復妄塵，故圓融無違，無能所對。
無違無對，則不瞋矣。
癡由妄塵所蔽，無明所覆。
銷塵則無蔽，旋明則無覆。
故外之法界，內之身心，凝瑩朗徹，離癡暗矣。
性障，即癡也。阿顛迦，此云無善心。
內業有十，而壞滅法身，惟婬、怒、癡為甚，故舉三以兼餘。
orig::  ^180c26

十二者、融形復聞不動道場〔至〕眾人愛敬有相之女。
commentary::  ^180c44

融形則礙滅，復聞則性真，故涉入世間，
而無動無壞，能徧十方，供微塵佛，稟承其法，各為法子。
供佛足福，稟法足慧，而能紹繼法王，有男子之道，故能應其求也。
六根圓通者，謂六根脫出六塵，同一圓通性也。
以同一性，故明照無二，圓通故含十方界，
明照故立大圓鏡，無二故立空如來藏，
具此能承順法門，受領無失。
承順即坤儀柔德，受領即閨門能事，有女子之道，故能應其求也。
此既令求者滿願，是亦拔其苦而施與無畏也。
orig::  ^180c46

十四者此三千大千〔至〕施無畏力福備眾生。
commentary::  ^181a16

圓通本根，妙含法界，一多平等，彼我無二，
故令持我名，福等於彼。
當知修習得真圓通，則一身多身，此界他方，
一福德，一名號，各各圓徧，無復涯異也。
是名下，總結。
orig::  ^181a18

世尊我又獲是圓通〔至〕四不思議無作妙德。
commentary::  ^181a26

牒前所證，標起下文也。
四者、謂現眾多容，誦一一呪，攝化眾生，圓應所求。
不思議者，謂理出於無為，神應於不測，是名不思議無作妙德。
然前亦現形應求，獨此名不思議者，前則略顯，
此復深明，如於一身現八萬首臂，固莫得而思議也。
orig::  ^181a28

一者由我初獲妙妙聞心〔至〕救護眾生得大自在。
commentary::  ^181a38

由我初獲者，即指初於聞中所得也。
妙妙聞心者，謂初亡根塵，而心固已妙矣。
此對麤之妙，非絕待之妙。
繼而境智雙亡，能所俱寂，故云妙妙。
由是則心精遺聞，六根不隔，一覺圓融，應現無滯也。
首為六用之總，臂表提接之悲，目表照了之智，各依本數充之。
以至八萬四千者，表依根本六用，根本智悲，
而汎應塵勞，得大自在也。
一體之中，塵勞萬法，慈威定慧，無所不備。
而繼二十四聖示現者，明彼所現，雖各一端，
圓而會之，咸極於此。
使悟入者，不止二十五門，頓了八萬塵勞。
法界理事，曾不離吾一圓融淨覺之體。
能同能異，即一即多。
無邊剎海，德用徧周。
十方身土，境相相入。
邪正吉凶之術，養生安物之方。
法法圓通，塵塵具足矣。
或曰：八萬四千，特表法耳，一身何所施乎？
是特以有思惟心，測度菩薩圓通境界也。
夫身含十虗，毛端現剎。
彼空與剎，又不啻如首臂而已。
彼八萬四千首臂，猶人之八萬四千毛孔耳，未足異也。
聖人之言，即事即理。
既曰不思議德，無以限意思之議之。
爍迦羅云金剛，堅固不壞也。
母陀羅云印，各有妙印也。
清淨寶目，離塵合覺也。
慈以攝化，威以折伏，定以復湛，慧以開覺，通指眾多妙容也。
orig::  ^181a40

二者、由我聞思脫出六塵〔至〕捨身珍寶求我哀愍。
commentary::  ^181b34

由我六根，脫出六塵，成一圓融寶覺，故得如聲度垣，不能為礙。
因無礙故，能現形誦呪，施與無畏也。
本根清淨，則一切無著，故能令眾生捨諸慳著也。
求我哀愍者，哀愍受之，而為施作佛事也。
orig::  ^181b36

四者、我得佛心證於究竟〔至〕求大涅槃得大涅槃。
commentary::  ^181b44

得佛心者，謂上合諸佛本妙覺心也。
由得佛心證於究竟，故能以珍寶供養諸佛傍及眾生，使彼所求如願也。
orig::  ^181b46

佛問圓通我從耳門〔至〕故觀音名徧十方界。
commentary::  ^181c4

結答本因也。初於聞中入流亡所等，是從耳門得圓照也。
由得圓照三昧，故隨緣應化，得大自在。
因入下。結歸本根。
由我下。明因果名實。
謂因心能以觀照返聽，故果號觀音。
實洞十方，故名亦徧界。
orig::  ^181c6

爾時世尊於師子座〔至〕梵唄詠歌自然敷奏。
commentary::  ^181c14

前說圓通之法，此顯圓通之瑞而應之也。
諸佛五體同放寶光者，表證性明極，則寶覺圓融，全體發現也。
寶光交照，表自他之理互融，會中菩薩羅漢即二十四聖之儔。
佛光亦灌其頂者，印其修證等無優劣也。
林木演音，表依正之性不二，謂圓通既現前，
則一切聲是佛聲，一切色是佛色，無非悟入之處，無非圓通之理也。
大眾普獲金剛三昧者，因此皆能破惑障，悟圓通也。
天雨寶華，空現寶色，地隱山河，界含塵剎，
表證圓通性，則無作妙行自然分披，寶明空覺全體發現，
有為習漏當不復生，眾塵廓然無復隔越也。
梵唄詠歌自然敷奏者，能使法界永離眾苦，常得妙樂也。
聖人所演圓通法門，奧旨妙利詳悉若此，故眾瑞詳而應之。
orig::  ^181c16

於是如來告文殊師利〔至〕何方便門得易成就。
commentary::  ^181c42

印前所證，敕選根門也。
歸元證性，雖無差別，隨方應機，自有難易，故敕大智選擇也。
orig::  ^181c44

文殊師利法王子奉佛慈旨〔至〕承佛威神說偈對佛。
commentary::  ^181c48

文殊智德之主，言用莫測，斷割無疑，與奪眾心，誰不緘默？
故承佛旨，敬而說偈。
於說偈中，將揀根門，先明覺性，次辨迷妄，後示歸元。
於歸元中，選耳根為易者，謂若無迷悟，豈有修行？
蓋迷一真，遂成諸妄，物無終否，故有悟期。
悟逐根門，遂分遲速，故唯選耳根為初心方便也。
orig::  ^182a2

覺海性澄圓，圓澄覺元妙。
commentary::  ^182a14

真覺之性，猶如大海，澄湛圓明，而圓澄覺性，
元來自妙，此即人人本來圓通者也。
orig::  ^182a16

元明照生所〔至〕想澄成國土，知覺乃眾生。
commentary::  ^182a20

元明照，即上本明之性也。
圓澄覺體，本來明照，由迷本明而起無明，故生所也。
有相當情，無相即隱，故云所立照性亡。
性真既隱，空覺遂分，根器二界，遂因迷頑妄想安立。
故妄想凝結，則成無情國土；妄識知覺，則成有情眾生。
則彼澄妙者，莫得而圓，莫得而通矣。
orig::  ^182a22

空生大覺中〔至〕漚滅空本無，況復諸三有。
commentary::  ^182a34

牒上以明迷澄圓而成根器，融根器則歸澄圓也。
大覺海中，本絕空有，由迷風飄鼓，妄發空漚，而諸有生焉。
迷風既息，則空漚亦滅，所依諸有，遂不可得，
而空覺圓融，復歸元妙矣。
有漏兼有情，三有含情器。
諸三有，指微塵國土中三有也。
orig::  ^182a36

歸元性無二〔至〕初心入三昧，遲速不同倫。
commentary::  ^182a46

此明選擇圓通之意也。
蓋二十五聖歸元無異，方便不同，在乎聖性逆順皆通，
不容料揀，其如初心遲速異宜，故須選擇也。
所謂順逆者，觀音耳根則順，餘聖諸門則逆，蓋對此方之機說也。
orig::  ^182a48

色想結成塵〔至〕能所非徧涉，云何獲圓通。
commentary::  ^182b8

前憍陳那等因六塵圓悟，而此皆揀去者，
彼所謂聖性無不通，此所謂初心不同倫，
則凡所不取，皆以不宜，初心意取，耳根獨宜也。
今揀六塵，以色能起想結塵，使精性不徹。
聲唯局名句，味不該不徧。
味，意味也。伊，猶唯也。
香因根有，離則元無。
味非本然，因舌知有。
觸因身顯，無身不明。
此皆因根而覺，有無不恒，故不能獲圓通也。
法塵非相，獨意能緣，內潛意根，故稱內塵。
能所角立，能非是所，既不徧涉，云何獲圓？
orig::  ^182b10

見性雖洞然〔至〕想念不可脫，云何獲圓通。
commentary::  ^182b28

見性，但約四維以論，故虧一半。
鼻闕中交，故云支離。
蓋圓通之性涉入無間者，既有支離，不能無間，云何獲圓？
舌不因味而能覺了，乃為無端。
且舌根為識所依，應名舌入。
今文語倒，但是舌入，非無端耳。
身與觸塵皆合知而離不知，故云同也。
既離皆不知，則各非圓覺觀矣。
蓋圓通之性冥會萬法者，既知與無知各有涯量，
不能冥會，云何獲圓？
湛了終無見，如精了不能徹也。
以雜亂思，於湛了性終無能見故。
orig::  ^182b30

識見雜三和〔至〕念緣非離物，云何獲圓通。
commentary::  ^182b48

論云：二和生識，謂根境和合，識生其中。
今言三和者，能所合說也。
三者和合，窮之本自無體，故曰非相。
根境和合則有，不合則無，故曰無定也。
普賢用心聞故，能知他方？
沙界外事，此由修法界行大因所生，非初心能入也。
孫陀羅散亂，佛欲攝住其心，令觀鼻端，此特權機而已。
蓋真心無住，有住則妄矣。
教依舌識說法，開悟必先成就辨才者，
如富樓那從曠劫來，辨才無礙，佛教說法，
成阿羅漢，豈非開悟先成者耶？
然其所說名句之體，且非無漏之法，是故簡之。
波離持戒，使無所犯，但檢束其身而已。
無身則無所束，故不該不徧也。
目連神通，本乎宿因，何關軌法意識而得顯現？
且意識有念有緣，不能離物，云何獲圓？
法即軌法，分別即意識也。
orig::  ^182c2

若以地性觀〔至〕因果今殊感，云何獲圓通。
commentary::  ^182c28

持地平填，尚涉有為，非實聖性。
月光水觀，未離想念，難契如如。
蓋如如之理，非覺觀之法故也。
烏芻瑟摩聞說欲火而生厭，離是厭有也。
既有欣厭，非真解脫。
瑠璃光觀風性動，則與寂對，有對非覺也。
晦昧為空，故云昏鈍。
非覺、無覺、異覺，云何獲圓？
彌勒修唯識觀，而所觀之識，念念生滅，
存心觀之己妄，況獲圓通耶？
勢至修念佛行，而念性即生滅法，依生滅因，
求常住果，是殊感也。
已上二十四聖，皆由所得圓通本根，非此土當機，乃為所簡。
又若不杜塞諸門，焉能令一門深入？
故知簡聖全是為機，豈文殊之有慢心，諸聖之有慚德？
古謂此等龍門點額，寧不長吁者，鄙哉！
orig::  ^182c30

我今白世尊〔至〕欲取三摩提實以聞中入。
commentary::  ^183a6

前揀諸門，此選耳根也。
娑婆世界耳根最利，故用音聲以為佛事。
由從耳根聞聲引起聞慧，緣名句文即聞無聞，故云清淨在音聞也。
因聞教已然後思惟修習，取三摩地亦不離聞，故云欲取三摩實以聞入也。
然聖人設教隨方不同，或有佛土以佛光明而作佛事，
或有佛土以佛菩提樹而作佛事，乃至或以園林臺觀，
或以虗空，或以寂無說示。
如香積佛國無文字說，但以眾香令諸天人得入律行，
而此方教體必藉音聞，欲取正定必由聞入者，各隨機緣故也。
蓋彼諸佛土無非利智，故機緣默契出乎言象，
而堪忍眾生迷本循聲昏惑障重，必藉聞熏聞修以銷塵除障然後可入。
然以聞為入者，特得其門而已，必期於遺聞反聞然後為至也。
夫至於遺聞反聞，則佛光明、菩提樹乃至寂無說示處皆可入矣。
orig::  ^183a8

離苦得解脫〔至〕救世悉安寧，出世獲常住。
commentary::  ^183a38

初聯歎觀音脫苦得樂也。
於沙劫入塵國，歎三十二應也。
得自在施無畏，歎四不思議十四無畏也。
妙音觀音，歎隨德之名也。
梵音潮音，歎隨名之實也。
以說法不滯為妙音，尋聲救苦為觀音，
音性無著為梵音，應不失時為潮音。
末聯總歎眾德，能救世間苦，能與出世樂也。
orig::  ^183a40

我今啟如來〔至〕五根所不齊，是則通真實。
commentary::  ^183b4

觀音所說，即從耳門圓照得真圓通等事。
目非下，初斥眼等五根不得真通。
隔垣下，獨取耳通之真也。
口鼻身俱合中，知若將身以合，方知句居口鼻上，
其義方順，蓋語倒耳。
orig::  ^183b6

音聲性動靜〔至〕覺觀出思惟，身心不能及。
commentary::  ^183b14

動靜有無，皆屬聲塵。
耳根圓離，不隨生滅，是則常性之真也。
無聲號無聞，指阿難聞鐘之事。
縱令下。讚顯常性也。
五根皆待意思，有無不常。
唯耳在夢，能聞杵音，是不為不思而無也。
又耳根聞性，出乎覺觀思惟，勝餘根矣。
orig::  ^183b16

今此娑婆國〔至〕豈非隨所淪，旋流獲無妄。
commentary::  ^183b26

此令旋流返本也。
謂心性不明，依聲論明，欲人達本忘言耳。
而人返迷本循聲，以至落邪淪妄，豈非隨聲之所淪溺？
故令旋流返本，以息妄淪也。
娑婆學者多徒事強記，落邪淪妄，不知返本，故託阿難以警之。
上來佛命文殊於二十五行選揀當根，
使阿難開悟，文殊說偈對佛。
至此揀根既畢，下乃宣告阿難以及大眾，
發明旋倒聞機，反聞自性之說，是亦密奉如來開悟之慈旨也。
後至誠如佛世尊下，復結歸對佛之辭，以終偈焉。
orig::  ^183b28

阿難汝諦聽〔至〕將聞持佛，佛何不自聞聞。
commentary::  ^183b46

金剛如幻三昧。即觀音如來所授如幻聞熏聞修金剛三昧也。
三世諸佛皆從此出，故名佛母。
汝聞下。責過勸修。
謂將汝循聲之妄聞以持佛佛之言教，何不反聞自性以求解脫乎？
上聞能照之智，下聞所照之理。
orig::  ^183b48

聞非自然生〔至〕一根既返源，六根成解脫。
commentary::  ^183c10

聞即耳根，聲即耳境。
上既警其自聞，今乃略示修相。
蓋根因境有，皆即妄塵。
故應以觀，旋而脫之。
而無能脫者，斯返真源。
一根返真，六皆脫妄矣。
orig::  ^183c12

見聞如幻翳〔至〕摩登伽在夢，誰能留汝形。
commentary::  ^183c18

見聞幻翳，指妄根也。
三界空華，指妄境也。
以皆妄故，聞復則翳除，塵銷則覺淨，所以根返源而塵清淨也。
根塵既銷，覺體圓淨。
覺圓淨故，內瑩發光，故得寂照含於虗空，卻觀世間猶如夢事。
且摩登在夢，了不可得，誰能留汝使不解脫哉？
orig::  ^183c20

如世巧幻師〔至〕息機歸寂然，諸幻成無性。
commentary::  ^183c30

喻明一返六脫也。
幻師，喻一精。明幻作男女，喻動成六根。
機，喻動心。息機寂然，諸幻無性，喻一返六脫。
蓋諸根運動，本於一機，故休息一機而歸寂然，則諸幻無性也。
orig::  ^183c32

六根亦如是〔至〕餘塵尚諸學，明極即如來。
commentary::  ^183c40

合上一返六脫也。
一精明，合上幻師分成。
六和合，合上幻作諸男女。
一處成休復，合上息機歸寂然。
六用皆不成，合上諸幻成無性。
蓋六根流逸，本乎一心，故以觀慧反照，
使一處休復，則六用不成，想塵識垢，應念消亡，即得妙圓明性。
細惑未盡，尚須修學，惑盡明極，即如來矣。
orig::  ^183c42

大眾及阿難〔至〕我亦從中證非惟觀世音。
commentary::  ^184a6

結指耳根，令其從事也。
蓋聞機外逸，則迷本循聲，故名顛倒。
能以觀慧，旋倒聞機，反照聞性，則脫根塵，
獲聞自性，即資此性，成無上道。
此圓通實如是也。
涅槃門者，出生死證真常之要道也。
三世果人，莫不由此。
未來學人，當依是法。
orig::  ^184a8

誠如佛世尊〔至〕非是長修學淺深同說法。
commentary::  ^184a18

成就不生不滅涅槃妙心，惟耳根為最，餘則佛之威神如被。
令即己事而捨塵勞，非始終長修，淺深同說之法也。
欲其長修同說，無如觀音法門矣。
如那律失明而旋見，畢陵觸刺而遺身，
烏芻厭欲而登覺，持地待佛而銷塵，皆即己事而已。
orig::  ^184a20

頂禮如來藏〔至〕圓通超餘者，真實心如是。
commentary::  ^184a30

初二句禮佛，謂果體之中含藏功德超脫諸漏，不可以有無思議也。
次二句請加方便下，結歸本根。
真實心者，文殊指已選圓通心也。
orig::  ^184a32

於是阿難及諸大眾〔至〕阿耨多羅三藐三菩提心。
commentary::  ^184a38

敘海眾聞法獲益也。
阿難等方悟圓通從耳根入，故云明了其家所歸道路。
蓋圓通妙門言下頓開，諸佛正果由斯可冀，
故觀佛菩提及大涅槃，身心了然特少進趨耳，故譬遠遊未歸明了道路也。
普會大眾亦悟聞性銷塵旋明，故得本離塵獲法眼淨性。
比丘尼由妙性圓通，諸漏永盡成阿羅漢。
無等等者，物無與等而能與物為等，此得妙圓通上同下合之德也。
無量眾生皆發是心者，因聞是道而希慕願樂也。
orig::  ^184a40

阿難整衣服於大眾中〔至〕於菩提心得無退屈。
commentary::  ^184b10

因悟圓通，從耳根入，故云心迹圓明。
悲欣者，悲昔不聞，欣今得悟。
又念未來眾生未悟故悲，觀現前大眾得益故欣也。
菩薩四誓以度人為先，如來十號以應世為本，
當知五住究盡，二死永亡，方云得度。
今阿難現居分段，故曰未度。
雖然，且欲將以是法度人，而恐末劫多難，
邪魔妄作，易退覺心，故請攝心遠魔，安立道場清淨軌則也。
然修道文，初先明止觀二決定義，次示解結當於結心，
以至諸聖所陳，文殊所示，依之修行，可謂至矣。
此復問攝心遠魔之法者，良由末世眾生心浮力弱，
不先持戒，難入正定，故重發起世尊舉揚清淨明誨，
令人因戒生定，因定發慧，則三決定義具，而修行之要始備矣。
是以雖示止觀修進之方，必假重施戒品，
至於下明三種漸次，及五十七位，即依此進修，
窮盡妙覺，則知此三乃出苦之要津，證聖之捷徑也。
orig::  ^184b12

爾時世尊於大眾中〔至〕是則名為三無漏學。
commentary::  ^184b42

此示攝心遠魔之要也。
言三決定義者，謂此三乃決定成佛之因，
佛佛決定說，行人決定修也。
三藏之中，毗奈耶律藏，此大小乘戒之通稱。
小乘稟法為戒，麤治其末；大乘攝心為戒，細絕其本。
法戒則無犯而已，心戒則無思犯也。
夫能攝心，則定由是生，慧由是發，三者圓明，
則諸漏永盡，故名三無漏學。
此下別示四重，則十戒之初，婬、殺、盜、妄四波羅夷為根本重罪，
所謂其心不婬，其心不偷者，皆使無思犯也。
攝持軌則，莫尚乎此。
能如是攝心，則不墮魔鬼等道，故知心戒誠攝心遠魔之要術也。
orig::  ^184b44

阿難！云何攝心我名為戒〔至〕各各自謂成無上道。
commentary::  ^184c16

眾生皆因婬欲而正性命，故纏生死。
若欲愛乾枯，則殘質不續矣。
魔亦多智修禪，為不斷婬故，不成聖道。
帶婬修禪，必落此類。
且犯四重禁，罪在地獄。
今以修禪之功，且落魔鬼等道。
若約未來輪轉，則應備歷三途。
orig::  ^184c18

我滅度後末法之中〔至〕第一決定清淨明誨。
commentary::  ^184c28

末世眾生，無正法眼，多被魔惑，預須戒備，勿遭誘攝也。
但貪欲愛，不顧陷墜，名落愛見坑。
諸經戒殺居首，為設化，以慈悲為本。
此經婬戒居首，為真修，以離欲為本。
蓋欲氣麤濁，染污妙明，欲習狂迷，易失正受，
續生死，喪真常，莫甚於此。
故須首戒，而為清淨第一明誨也。
觀阿難起教，示遭邪染，而厥初發心，先厭欲濁，
至於三漸次中，一一首懲，然後身心妙圓，獲大安隱。
十信初心，由欲愛乾枯，而慧性圓明，遂階等妙。
諸世間人，由心不流逸，澄瑩生明，漸乎六天。
是故真修內攝，必先離欲也。
orig::  ^184c30

是故阿難若不斷婬〔至〕不如此說。
即波旬說。
commentary::  ^185a2

婬機者，婬謂婬事，機謂婬心，心能發業，故曰婬機。
心事俱離，離性亦離，則一無所住，故菩提可冀也。
orig::  ^185a4

阿難！又諸世界六道眾生〔至〕食眾生肉名為釋子。
commentary::  ^185a8

佛化初行，隨事漸制，權許五淨耳。
不見不聞不疑，自死鳥殘，為五神力所化，
本無命根名淨，此乃小乘權宜。
若真慈真脫，皆在所斷。
故梵網初演，涅槃終談，莫不切禁也。
此列五淨，而他經或三或七，涅槃或九者，特開合耳。
淨肉又除人、蛇、象、馬、驢、狗、獅子、狐、豬、獼猴十種之外，
蓋此十種，縱不見不聞，而殺亦不可食也。
orig::  ^185a10

汝等當知是食肉人〔至〕取諸眾生血肉充食。
commentary::  ^185a24

修禪避罪，反乃行殺，塞耳避人，反乃高聲，是欲隱彌露也。
不故蹋，不故拔，仁慈之至，猶及草木，況食眾生肉耶？
orig::  ^185a26

若諸比丘不服東方〔至〕不如此說。
即波旬說。
commentary::  ^185a32

東方不無裘毳，西土不無絲綿，各以多分言也。
酬還宿債，不遊三界，上句當在下，譯人語倒也。
足不離地者，劫初之人，體有飛光，足若御雲，
由乎食地肥，啗香稻，故其體堅重，而足不離地也。
身，血肉骨髓也。身分，裘毳乳酪也。
身服食，心貪求，故曰二途必須併斷也。
orig::  ^185a34

阿難！又復世界六道眾生〔至〕各各自謂成無上道。
commentary::  ^185a46

不與而取，皆為偷盜。
分越所酬，猶徵其剩，況乃盜取，得無反徵？
此所以生死相續也。
邪道奸欺，偷者必落其類。
orig::  ^185a48

我滅度後，末法之中，多此妖邪，熾盛世間。
〔至〕由是疑誤，無量眾生，墮無間獄。
〔#CB17631;應作稗，恐傳寫之訛，故註以稗義釋之。〕
commentary::  ^185b6

方法也。僧祗律云：乞食謂之分衛，謂分施眾僧，衛護道力。
肇法師云：乞食略有四義：一、為福利眾生，
二、為折伏憍慢，三、為知身有苦，四、為除去滯著。
今經令其捨貪，不自熟食，即除去滯著也。
成菩提道，即衛護道力，福利眾生也。
寄於下，謂殘生寓於三界，如旅泊然，而示一往還，去已無返。
如是了知，豈事畜藏？
何所顧戀？皆所謂循方也。
不能循方，潛奸稱善，自謂果人，異言詃惑，
令人恐怖，失心巧取，多求過處，其家耗散，
敗法毀則，故號賊人。
雖服佛之服，而大法小販，是假我衣服，稗販如來。
稗販，言小販也。甚至稱造業為佛法，非具戒為小乘，
負己靈於闡提，誤眾生於地獄。
若斯人也，可不痛哉！
orig::  ^185b10

若我滅後其有比丘〔至〕如我馬麥正等無異。
commentary::  ^185b34

身為業本漏緣，無始已來為之貪求積債，
今能捨之作無上業，故能酬宿債脫諸漏也。
蓋一切難捨無過己身，難捨能捨則自餘貪愛決能棄捨，故曰是人於法已決定心。
苟能捨身而心不決捨，則徒增業苦無益於道，故下云必使身心二俱捐捨也。
佛為宿詬比丘可食馬麥，故證果後於毗蘭邑食之，示宿債必酬也。
orig::  ^185b36

汝教世人修三摩地〔至〕不如此說。
即波旬說。
commentary::  ^185c2

衣鉢不畜，視毀如讚。
此於利害二途，身心俱捨也。
身肉骨血與眾生共，則不私其身，不顧其生，又捨之至也。
行能至此，則其心不偷可知矣。
阿含稱所畜物可以資身進道，薩婆多論許百物各可畜一，
皆不了義也。
orig::  ^185c4

阿難！如是世界六道眾生〔至〕沈三苦海不成三昧。
commentary::  ^185c14

於四果十地，未得謂得，名大妄語。
貪其供養，求己尊勝，名愛魔。
妄起邪見，謂已齊聖，名見魔。
皆大妄也。一顛迦，即一闡提。
貝多羅樹，以刀斷則不復活，喻大妄人永絕善根。
三苦海者，三途也。
orig::  ^185c16

我滅度後敕諸菩薩〔至〕如噬臍人欲誰成就。
commentary::  ^185c24

佛密因者。即菩薩羅漢所行密行也。
若以密行輕告未學，即泄佛密因。
此既云唯除命終陰有遺付，則不輕言未學泄佛密因矣。
我教比丘下。牒未得。
謂得求己尊勝之事而深責也。
淨名曰：直心為道場，無虗假故。
左傳噬臍，謂終莫能及也。
今之自稱得上人法者多矣，宜以經言為誡。
orig::  ^185c26

若諸比丘，心如直絃〔至〕不如此說，即波旬說。
commentary::  ^185c38

向以虗妄故終莫成就，此能真實故印其成就也。
上明四重戒竟，初標三學而終止。
四戒者，定慧已備前二決定義及諸聖觀門矣。
大佛頂如來密因修證了義諸菩薩萬行首楞嚴經纂註卷第六
 ^185c40
