
other:: 大方廣佛華嚴經綱要卷第二十一
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 
## 十無盡藏品第二十二
十無盡藏品第二十二
commentary:: 
初來意者，總有五義：一為答第二會初十藏問故；
二前明正位，今依位起行，故同梵品；三前約位別行，
今辨始終通行故；四前明成位行，今辨淨治彼行，
故同十地中信等十行；五前自分究竟，
今辨勝進趣後，同上明法。
準問應在十迴向後，今此辨者略有二義：
一云藏有二義，約蘊攝義在十行後，約出生義在十地前，義通二處問答互顯。
一云迴向無別自體，但以能迴前行為其自體，
今十藏既為十行勝進，亦為迴向勝進，
故迴向後無別勝進，此即前後互舉顯義方備。
二釋名者，藏是出生蘊積之義，謂一藏內體含法界，
故攝德出用；二無盡寄圓顯十，即帶數釋也。
三宗趣者，十藏為宗，攝前生後得果為趣。
orig::  ^635c12

爾時，功德林菩薩復告諸菩薩言：佛子！
菩薩摩訶薩有十種藏，過去、未來、現在諸佛，
已說、當說、今說。
commentary::  ^635c38

釋文中，初唱數顯同，言三世同說，顯勝令遵。
orig::  ^635c42

何等為十？所謂信藏、戒藏、慚藏、愧藏、聞藏、
施藏、慧藏、念藏、持藏、辯藏，是為十。
commentary::  ^635c44

二、何等下，徵名列異。
心淨名信，制止名戒，崇重賢善為慚，輕拒暴惡為愧，
餐教廣博為聞，輟己惠人為施，決擇諸法名慧，
令心明記為念，任持所記為持，巧宣所說為辯，各有業用。
然念、慧及戒、慚、愧等五，皆當體為性，餘五行用立名。
前九自利，後一利他。
信為行本，故首明之。
依信離過，慚愧莊嚴，戒行光潔。
上三離過之行，餘皆進善。
進善之首，必籍多聞，如聞而行，唯福與慧。
念使增明，慧令經久，辨以利他故。
前七即七聖財，慧為正導，故終辨之。
次二守護，後一積而能散。
orig::  ^635c48

佛子！何等為菩薩摩訶薩信藏？
commentary::  ^636a20

第三、依名廣釋十藏，即為十段，段各有四，
謂徵名、釋相、結名、辨益。
辨益一種，唯初七十，有餘皆無。
今初、徵名。
orig::  ^636a22

此菩薩信一切法空，信一切法無相，信一切法無願，
信一切法無作，信一切法無分別，信一切法無所依，
信一切法不可量，信一切法無有上，信一切法難超越，信一切法無生。
若菩薩能如是隨順一切法，生淨信已，
聞諸佛法不可思議，心不怯弱；聞一切佛不可思議，
心不怯弱；聞眾生界不可思議，心不怯弱；
聞法界不可思議，心不怯弱；聞虗空界不可思議，
心不怯弱；聞涅槃界不可思議，心不怯弱；
聞過去世不可思議，心不怯弱；聞未來世不可思議，
心不怯弱；聞現在世不可思議，心不怯弱；
聞入一切劫不可思議，心不怯弱。
何以故？此菩薩於諸佛所一向堅信，知佛智慧無邊無盡。
十方無量諸世界中，一一各有無量諸佛，
於阿耨多羅三藐三菩提，已得、今得、當得，
已出世、今出世、當出世，已入涅槃、今入涅槃、當入涅槃。
彼諸佛智慧，不增不減，不生不滅，不進不退，
不近不遠，無知無捨。
此菩薩入佛智慧，成就無邊無盡信；得此信已，
心不退轉，心不雜亂，不可破壞，無所染著，
常有根本，隨順聖人，住如來家，護持一切諸佛種性，
增長一切菩薩信解，隨順一切如來善根，
出生一切諸佛方便，是名菩薩摩訶薩信藏。
菩薩住此信藏，則能聞持一切佛法，為眾生說，皆令開悟。
commentary::  ^636a28

釋中分三：初明信相，次若菩薩下明信力，三此菩薩入佛下總結。
今初文有十句：初三句信三空，謂空、無相、無願。
次三句信依他無生，以緣起故無作，以不實故無能所分別，
以無體故無所依。
三三句信圓成無性，一廣無邊故無量，
二最勝故無上，三深故不可越。
後一總信三性無性，入一無生觀。
次觀信力，若菩薩能如是下正顯業用，
文有十句徧從前十，前十並從此十。
若逆配前十，謂由信法無生故於佛法不怯等。
次何以故下徵釋不怯之所以，謂於深廣皆堅信故，由所信者唯佛智慧故。
次十方下二行半經別釋上信佛智慧，
謂十方無量世界無量諸佛各已證菩提乃至入涅槃，故智慧無邊。
無量一佛尚不可盡，況橫徧十方竪窮三際。
菩薩於此堅信不移，寧有怯耶？
次彼諸佛智慧下釋聞深不怯，謂增減等皆戲論法，以寂照之體如如超戲論故。
菩薩既堅信於此，寧聞深而怯耶？
此二段釋文具前十句，難思之法如文詳之。
次得此信已下顯成信之益，文有十一句：
初心不退轉至生如來家七句，明行體堅牢。
次護持下四句，攝德無盡。
是名下結名。菩薩住此下辨益。
orig::  ^636b22

佛子！何等為菩薩摩訶薩戒藏？
此菩薩成就普饒益戒、不受戒、不住戒、
無悔恨戒、無違諍戒、不損惱戒、無雜穢戒、
無貪求戒、無過失戒、無毀犯戒。
云何為普饒益戒？
此菩薩受持淨戒，本為利益一切眾生。
云何為不受戒？此菩薩不受行外道諸所有戒，
但性自精進，奉持三世諸佛如來平等淨戒。
云何為不住戒？此菩薩受持戒時，心不住欲界、
不住色界、不住無色界。
何以故？不求生彼而持戒故。
云何為無悔恨戒？
此菩薩恒得安住無悔恨心。
何以故？不作重罪、不行諂詐、不破淨戒故。
云何為無違諍戒？
此菩薩不非先制，不更造立，心常隨順向涅槃戒，
具足受持，無所毀犯；不以持戒惱他眾生，
令其生苦，但願一切心常歡喜而持於戒。
云何為不惱害戒？
此菩薩不因於戒學諸呪術，造作方藥惱害眾生，但為救護一切眾生而持於戒。
云何為不雜戒？此菩薩不著邊見、不持雜戒，但觀緣起持出離戒。
云何為無貪求戒？
此菩薩不現異相彰己有德，但為滿足出離法故而持於戒。
云何為無過失戒？
此菩薩不自貢高言我持戒，見破戒人亦不輕毀令他愧恥，
但一其心而持於戒。
云何為無毀犯戒？
此菩薩永斷殺、盜、邪婬、妄語、兩舌、惡口及無義語、
貪、瞋、邪見，具足受持十種善業。
菩薩持此無犯戒時，作是念言：一切眾生毀犯淨戒皆由顛倒，
唯佛世尊能知眾生以何因緣而生顛倒毀犯淨戒，
我當成就無上菩提，廣為眾生說真實法令離顛倒。
是名菩薩摩訶薩第二戒藏。
commentary::  ^636c14

第二戒藏釋相中二：初列十名，後隨牒釋。
初列十戒皆通三聚，取其相顯。
初但饒益有情，後一律儀中八通三，為遮罪過皆是律儀，但為救護即是饒益。
攝善可知。次下牒釋十戒相，即為十段。
初云何為普饒益戒？
以饒益有情是菩薩本意，故首明之。
二云何為不受戒？
謂不受邪戒，謂雞狗等三聚宿成故，動不踰矩。
三云何為不住戒？
謂不樂住三界，唯為求菩提及度眾生故，非如難陀之類。
四云何為無悔恨戒？
涅槃云何故持戒？
為不悔故。何故不悔？
為歡喜故，乃至未得大涅槃故。
五云何為無違諍戒？
此中有四義，非者違也。
一不違制立，不同調達。
二不違涅槃，不取相故。
三不違律儀，具足持故。
四不違利物，不惱他故。
六云何為不惱害戒？
中有二義：一非為欲惱眾生先須持戒，
如聞羅漢持戒能降龍，遂即持之。
二非為欲成淨戒逼惱眾生，如外道殺馬祀天求生梵世。
七云何為不雜戒？
邪見持戒名雜，定有定無為斷常雜，觀緣性離無煩惱雜，真出離矣。
八云何為無貪求戒？
謂不現有德彰己有德，五邪之一已見淨行。
九云何為無過失戒？
言不輕毀者，無行經云：見破戒人不說其過惡，應念彼人久久亦當得道。
十云何為無毀犯戒？
此菩薩永斷殺盜邪婬等。
釋有二義。初明律儀，十善眾戒之本，故偏明之。
菩薩持此下，雙明二聚，攝菩提善為眾生故。
是名下，結名。
orig::  ^637a16

佛子！何等為菩薩摩訶薩慚藏？
此菩薩憶念過去所作諸惡而生於慚，
謂彼菩薩心自念言：我無始世來，與諸眾生皆悉互作父母、
兄弟、姉妹、男女，具貪、瞋、癡、憍慢、諂誑及餘一切諸煩惱故，
更相惱害，遞相陵奪，姦婬傷殺，無惡不造；
一切眾生悉亦如是，以諸煩惱備造眾惡，
是故各各不相恭敬、不相尊重、不相承順、
不相謙下、不相啟導、不相護惜，更相殺害，互為怨讎。
自惟：我身及諸眾生，去、來、現在行無慚法，
三世諸佛無不知見；今若不斷此無慚行，
三世諸佛亦當見我，我當云何猶行不止？
甚為不可。是故，我應專心斷除，證阿耨多羅三藐三菩提，廣為眾生說真實法。
是名：菩薩摩訶薩第三慚藏。
commentary::  ^637b16

第三、徵釋慚藏。然慚、愧相別，諸說不同。
涅槃云：慚者，內自羞恥；愧者，發露向人。
瑜伽亦云：內生羞恥為慚，外生羞恥為愧。
大同涅槃。唯識云：依自法力，崇重賢善為慚；
依世間力，輕拒暴惡為愧。
釋中，初釋過去作惡，即無慚行。
經云：謂彼菩薩心自念言下四行經，初自念無慚。
次一切眾生下兩行半經，明悲他亦爾。
次釋前非而生後慚。
經云：自惟我身下二行半經，正顯慚相。
初自念昔非，恥佛知見，現修慚相。
自惟，即是內自羞恥。
次是故我應下，決志斷證。
文言去、來、現在行無慚者，言總意別。
菩薩自念昔過，愍物三世常行，故專心斷除，
防已伏之；再起為眾生說，則物、我之兼亡。
是名下，結名。
orig::  ^637b40

佛子！何等為菩薩摩訶薩愧藏？
此菩薩自愧昔來，於五欲中種種貪求無有厭足，
因此增長貪、恚、癡等一切煩惱，我今不應復行是事。
又作是念：眾生無智，起諸煩惱，具行惡法，
不相恭敬，不相尊重，乃至展轉互為怨讎，
如是等惡無不備造；造已歡喜，追求稱歎，
盲惡慧眼無所知見，於母人腹中入胎受生，
成垢穢身，畢竟至於髮白面皺。
有智慧者，觀此但是從婬慾生不淨之法，
三世諸佛皆悉知見；若我於今猶行是事，則為欺誑三世諸佛。
是故，我當修行於愧，速成阿耨多羅三藐三菩提，廣為眾生說真實法。
是名：菩薩摩訶薩第四愧藏。
commentary::  ^637c16

第四徵釋愧藏。釋相中文有三段：初此菩薩自愧昔來下自念無愧而修愧行，
故云我今不應復行是事，即愧行也。
次又作是念眾生無智下傷物無愧，不覺苦集故云無知見。
次於母腹中下依顧世間而修愧行誓益自他。
於中初於母腹中下即所愧境。
次有智慧下顧他生愧，即外羞也。
是故已下決志斷證。
言不淨之法者，從婬欲生即種子不淨，
住母腹中即住處不淨，成垢穢身即自相自性究竟不淨，髮白意含究竟不淨。
是名下結名。
orig::  ^637c38

佛子！何等為菩薩摩訶薩聞藏？
此菩薩知是事有故是事有，是事無故是事無；
是事起故是事起，是事滅故是事滅；是世間法，
是出世間法；是有為法，是無為法；是有記法，是無記法。
何等為是事有故是事有？
謂：無明有故行有。
何等為是事無故是事無？
謂：識無故名色無。
何等為是事起故是事起？
謂：愛起故苦起。何等為是事滅故是事滅？
謂：有滅故生滅。何等為世間法？
所謂：色、受、想、行、識。
何等為出世間法？
所謂：戒、定、慧、解脫、解脫知見。
何等為有為法？所謂：欲界、色界、無色界、眾生界。
何等為無為法？所謂：虗空、涅槃、數緣滅、
非數緣滅、緣起、法性住。
何等為有記法？謂：四聖諦、四沙門果、四辯、
四無所畏、四念處、四正勤、四神足、五根、
五力、七覺分、八聖道分。
何等為無記法？謂：世間有邊、世間無邊、
世間亦有邊亦無邊、世間非有邊非無邊；
世間有常、世間無常、世間亦有常亦無常、
世間非有常非無常，如來滅後有、如來滅後無、
如來滅後亦有亦無、如來滅後非有非無，
我及眾生有、我及眾生無、我及眾生亦有亦無、
我及眾生非有非無，過去有幾如來般涅槃、
幾聲聞辟支佛般涅槃，未來有幾如來、
幾聲聞辟支佛、幾眾生，現在有幾佛住、
幾聲聞辟支佛住、幾眾生住，何等如來最先出、
何等聲聞辟支佛最先出、何等眾生最先出、
何等如來最後出、何等聲聞辟支佛最後出、
何等眾生最後出，何法最在初、何法最在後，
世間從何處來、去至何所，有幾世界成、
有幾世界壞，世界從何處來、去至何所，
何者為生死最初際、何者為生死最後際，是名無記法。
菩薩摩訶薩作如是念：一切眾生於生死中無有多聞，不能了知此一切法。
我當發意持多聞藏，證阿耨多羅三藐三菩提，為諸眾生說真實法。
是名菩薩摩訶薩第五多聞藏。
commentary::  ^638a8

第五徵釋聞藏。釋相中有二：初明所知之法；
後菩薩摩訶薩作如是念下，顯多聞之意。
初釋所知之法，標稱聞藏。
釋云知者，聞為本故，實則多知耳。
所知之法，初標十法。
釋分七段：初牒釋有無二法。
云何為世事有下，謂十二因緣緣生之法。
今經正顯緣生無性。
二、云何為世間法下，明有漏五蘊為世間法。
三、何等為出世間法，謂無漏五蘊，即五分法身。
四、何等為有為法，謂三界。
五、何等為無為法，謂六無為等。
於大小乘多少不同，論有廣釋。
云何等為有記法，謂四聖諦等。
言有記者，謂能招愛非愛果，故云有記。
此是通說。餘處辨記即是善惡，今唯是善。
七、云何為無記法。
言無記者，有二義：一、非善非惡不能招愛非愛果，名為無記。
此但可釋餘文。今此文中單指外道，正謂虗妄推度，
非理問難，不可記錄，故名無記，非對善惡。
今此無記亦名置記。
記即答也，不應答故。
此無記法中略開五種：初謂世間有邊下，
五行經就我明無記，此中乃外道妄計四句，其過不出斷常二見。
次第二過去有幾如來下，明三乘聖數多少者，以橫無邊故不可記也。
次第三何等如來最先下，竪無際故不可記也。
次第四世間從何處來下，徵三世間所從，
文有六句：初二句問眾生及蘊世間。
次四句約器世間，以外道計眾生有最初生故。
謂外道或謂眾生從冥中來還至冥故，
或謂世界皆微塵成，聚則為身器，散則為微塵。
此皆邪見之源，故不應答。
次第五何者為生死最初際下，二句約生死初後際，
此外道計生死有始終，以彼定執故是邪見。
中論云：大聖之所說，本際不可得，生死無有始，亦復無有終。
若無有始終，中當云何有？
是故於此中，先後共亦無。
以妄計始終，故不應答。
故結云是名為無記法。
次作是念下，顯多聞之意，謂悲物無聞長淪生死，故誓持聞藏自證利他。
是名下，結名
orig::  ^638b20

佛子！何等為菩薩摩訶薩施藏？
此菩薩行十種施，所謂：分減施、竭盡施、
內施、外施、內外施、一切施、過去施、未來施、
現在施、究竟施。佛子！
云何為菩薩分減施？
此菩薩稟性仁慈，好行惠施。
若得美味，不專自受，要與眾生，然後方食；
凡所受物，悉亦如是。
若自食時，作是念言：我身中有八萬戶蟲，依於我住。
我身充樂，彼亦充樂；我身饑苦，彼亦饑苦。
我今受此所有飲食，願令眾生普得充飽。
為施彼故，而自食之，不貪其味。
復作是念：我於長夜愛著其身，欲令充飽而受飲食。
今以此食惠施眾生，願我於身永斷貪著。
是名：分減施。云何為菩薩竭盡施？
佛子！此菩薩得種種上味飲食、香華、衣服、
資生之具，若自以受用，則安樂延年；若輟己施人，則窮苦夭命。
時，或有人來作是言：汝今所有，悉當與我。
菩薩自念：我無始已來，以饑餓故，喪身無數，未曾得有如毫末許饒益眾生而獲善利。
今我亦當同於往昔而捨其命，是故應為饒益眾生，
隨其所有，一切皆捨，乃至盡命亦無所悋。
是名：竭盡施。云何為菩薩內施？
佛子！此菩薩年方少盛，端正美好，香華、
衣服以嚴其身，始受灌頂轉輪王位，七寶具足，王四天下。
時，或有人來白王言：大王當知！
我今衰老，身嬰重疾，煢獨羸頓，死將不久。
若得王身手足、血肉、頭目、骨髓，我之身命必冀存活。
唯願大王莫更籌量有所顧惜，但見慈念以施於我！
爾時，菩薩作是念言：今我此身，後必當死，無一利益。
宜時疾捨，以濟眾生。
念已施之，心無所悔。
是名：內施。云何為菩薩外施？
佛子！此菩薩年盛色美，眾相具足，名：華上服而以嚴身。
始受灌頂轉輪王位，七寶具足，王四天下。
時，或有人來白王言：我今貧窶，眾苦逼迫。
惟願仁慈特垂矜念，捨此王位以贍於我，我當統領受王福樂！
爾時，菩薩作是念言：一切榮盛必當衰歇，於衰歇時不能復更饒益眾生。
我今宜應隨彼所求，充滿其意。
作是念已，即便施之而無所悔。
是名：外施。云何為菩薩內、外施？
佛子！此菩薩如上所說，處輪王位，七寶具足，王四天下。
時，或有人而來白言：此轉輪位，王處已久，我未曾得。
唯願大王捨之與我，并及王身為我臣僕！
爾時，菩薩作是念言：我身財寶及以王位，悉是無常敗壞之法。
我今盛壯，富有天下，乞者現前，當以不堅而求堅法。
作是念已，即便施之，乃至以身恭勤作役，心無所悔。
是名：內、外施。云何為菩薩一切施？
佛子！此菩薩亦如上說，處輪王位，七寶具足，王四天下。
時，有無量貧窮之人來詣其前，而作是言：
大王名稱周聞十方，我等欽風故來至此。
吾曹今者各有所求，願普垂慈，令得滿足！
時，諸貧人從彼大王，或乞國土，或乞妻子，
或乞手足、血肉、心肺、頭自髓腦。
菩薩是時，心作是念：一切恩愛會當別離，而於眾生無所饒益。
我今為欲永捨貪愛，以此一切必離散物滿眾生願。
作是念已，悉皆施與，心無悔恨，亦不於眾生而生厭賤。
是名：一切施。云何為菩薩過去施？
此菩薩聞過去諸佛菩薩所有功德，聞已不著，
了達非有，不起分別，不貪不味，亦不求取，
無取依倚；見法如夢，無有堅固；於諸善根，
不起有想，亦無所倚；但為教化取著眾生，
成熟佛法而為演說；又復觀察過去諸法，十方推求都不可得。
作是念已，於過去法畢竟皆捨。
是名：過去施。云何為菩薩未來施？
此菩薩聞未來諸佛之所修行，了達非有，
不取於相，不別樂往生諸佛國土，不味不著，
亦不生厭；不以善根迴向於彼，亦不於彼而退善根；
常勤修行，未曾廢捨；但欲因彼境界攝取眾生，
為說真實，令成熟佛法；然此法者，非有處所、
非無處所，非內、非外，非近、非遠。
復作是念：若法非有，不可不捨。
是名：未來施。云何為菩薩現在施？
此菩薩聞四天王眾天、三十三天、夜摩天、
兜率陀天、化樂天、他化自在天、梵天、梵身天、
梵輔天、梵眾天、大梵天、光天、少光天、無量光天、
光音天、淨天、少淨天、無量淨天、徧淨天、
廣天、少廣天、無量廣天、廣果天、無煩天、
無熱天、善見天、善現天、色究竟天，乃至聞聲聞、
緣覺具足功德；聞已，其心不迷、不沒、不聚、
不散，但觀諸行如夢不實、無有貪著，為令眾生捨離惡趣、
心無分別、修菩薩道、成就佛法而為開演。
是名：現在施。云何為菩薩究竟施？
佛子！此菩薩，假使有無量眾生，或有無眼，
或有無耳，或無鼻、舌及以手、足，來至其所，
告菩薩言：我身薄祜，諸根殘缺。
惟願仁慈，以善方便，捨己所有，令我具足！
菩薩聞之，即便施與；假使由此經阿僧祇劫諸根不具，亦不心生一念悔惜。
但自觀身，從初入胎，不淨微形，胞段諸根，
生、老、病、死；又觀此身，無有真實，無有慚愧，
非賢聖物，臭穢不潔，骨節相持，血肉所塗，
九孔常流，人所惡賤。
作是觀已，不生一念愛著之心。
復作是念：此身危脆，無有堅固，我今云何而生戀著？
應以施彼，充滿其願。
如我所作，以此開導一切眾生，令於身心不生貪愛，悉得成就清淨智身。
是名：究竟施。是為菩薩摩訶薩第六施藏。
commentary::  ^638c36

釋第六施藏。初此菩薩行十種施下，先標列十名。
下釋相中，依章別釋中，即為十段，一一各三，
謂標、釋、結。然此十施，前六事捨，謂身、命、
財；次三心捨，謂不取著；後一俱捨，名為究竟。
今佛子！云何下一句，標分減施。
次釋中，此菩薩稟性仁慈下，初明分減之相；
次若自食時下，明施善巧；次復作是念下，
對治施障；是名下，結名。
二、云何下，標竭盡施。
言竭盡者，不顧活命，傾竭所有也。
次釋相中，此菩薩得種種下，明難捨之物；
次或時有人來下，乞境現前；三、菩薩自念下，
正修施行；是名下，結名。
三、云何為菩薩內施？
內施謂身也。次此菩薩下，乞境現前。
煢者，單也。無兄曰煢。
次爾時，菩薩下，正修施行；是名下，結名。
四、云何為菩薩外施？
即王位也。時或人來下，乞境；爾時下，施行。
五、云何為菩薩內、外施？
王位為外，兼身為內。
六、云何為菩薩一切施？
謂凡一切所有也。
明難捨之物，以是事捨之終，故總該收，
舉難攝易，略舉數條，廣則無邊。
次時有無量貧窮之人下，明乞境現前；
心作是念下，正修施行。
七、云何為菩薩過去施？
然三世之施，通相皆明不著，別則過去不生追戀，
未來預止貪求，現在心無染著。
今云此菩薩聞過去下，明於佛法無所著。
次云又復觀察下，於一切法無所著，是名過去施。
八、云何為菩薩未來施？
謂不著未來果報故。
初聞未來諸佛下，正顯不著修行之因，
不願淨土之果，不味其好，不厭其事。
不迴向者，釋上不味；不退已下，釋上不厭修彼行故。
次但欲因彼境界下，釋疑。
疑云：既於淨不味，修行何為？
釋有二意：一者、約悲，但為攝物故。
次然此法者下，約智。
智了非有故生，即非生故不著，不礙事故非生，之生故修行。
非有處所者，與理冥故。
非無處者，事相形故。
非內者，相分境故。
非外者，心所淨故。
是名未來施。九、云何為菩薩現在施？
釋相有三：初、明所捨之境；次、結捨心；三、通外難。
初、所捨境；聞四、天王下，列欲界諸天；次、
梵天下，色界諸天；次、乃至聲聞下，列二乘。
上皆所捨之境。次聞已其心不迷下五句，明能捨心。
次為令眾生下，釋疑。
疑云：既言不聚善因，何以說五乘因果？
釋云：拯三途之劇苦，示人天以蘇息；止劣見之妄情，說二乘以引攝。
為物然耳，非自不捨也。
是名現在施。十、云何為菩薩究竟施？
然究竟之名，略有五義：一、前六捨財命；
次三捨著心，今則兼上二門故；二、又發大願，
令物無著故；三、令物得究竟果故；四、不生一念愛著，
則微細無著故；五、究竟能令物實益故。
次釋相中，初云假使有無量眾生下，明施境現前；
次菩薩聞之即便施與下，正施無恪；次但觀自身下，
顯成捨之由，由觀此身過患多故，固當捨也；
次如我所作下，迴向眾生，是名究竟施。
orig::  ^640a4

佛子！何等為菩薩摩訶薩慧藏？
此菩薩於色如實知，色集如實知，色滅如實知，
色滅道如實知；於受、想、行、識如實知，受、
想、行、識集如實知，受、想、行、識滅如實知，
受、想、行、識滅道如實知；於無明如實知，
無明集如實知，無明滅如實知，無明滅道如實知；
於愛如實知，愛集如實知，愛滅如實知，
愛滅道如實知；於聲聞如實知，聲聞法如實知，
聲聞集如實知，聲聞涅槃如實知；於獨覺如實知，
獨覺法如實知，獨覺集如實知，獨覺涅槃如實知；
於菩薩如實知，菩薩法如實知，菩薩集如實知，菩薩涅槃如實知。
云何知？知從業報諸行因緣之所造作，
一切虗假空無有實，非我、非堅固，無有少法可得成立。
欲令眾生知其實性，廣為宣說。
為說何等？說諸法不可壞。
何等法不可壞？色不可壞，受、想、行、識不可壞，
無明不可壞，聲聞法、獨覺法、菩薩法不可壞。
何以故？一切法無作、無作者、無言說、無處所、
不生、不起、不與、不取、無動轉、無作用。
菩薩成就如是等無量慧藏，以少方便了一切法，
自然明達，不由他悟。
此慧無盡藏有十種不可盡故，說為無盡。
何等為十？所謂：多聞善巧不可盡故，親近善知識不可盡故，
善分別句義不可盡故，入深法界不可盡故，
以一味智莊嚴不可盡故，集一切福德心無疲倦不可盡故，
入一切陀羅尼門不可盡故，能分別一切眾生語言音聲不可盡故，
能斷一切眾生疑惑不可盡故，為一切眾生現一切佛神力教化調伏令修行不斷不可盡故；
是為十。是為菩薩摩訶薩第七慧藏；住此藏者，
得無盡智慧，普能開悟一切眾生。
commentary::  ^640b48

第七、釋慧藏。釋相中二：初明慧藏，後釋無盡。
前中三：初此菩薩於色如實知下，八行半經明如實知境。
次下，釋如實知義，顯所知之相。
徵云：云何知也？下知從業報下，釋也。
釋意云：知相知性，無有障礙，是菩薩所知。
無知之知，是菩薩所知。
故云如實知也。初知從業報，乃約自利，明知苦集。
次約利他，彰知滅道。
次欲令眾生知其實性，廣為宣說。
標其說意，正是利他。
能知實性，是道諦相，法不可壞。
及所知性，即滅諦相。
廣為宣說，唯菩薩相。
次為說何等下，展轉徵釋，總有三重。
初徵意云：說何令知實性？
釋云：說不可壞。次徵云：何等法不可壞？
為性為相？此尋說處。
釋云：相即性故，故說五類等法皆不可壞。
次何以故下，徵云：現見諸法，猶如聚沫、
泡、#CB08504;、芭蕉、幻、夢不實，那言不壞？
下釋，略有三義：一、色等性空，無可壞故。
若壞方空，非本空故。
二、由空即真，同法性故。
若壞方真，事在理外故。
三、由即空不待壞故，壞則斷滅。
文有十句。次菩薩成就下，三、總結多門，以彰善巧者。
更有多門，皆以無所得等為少方便，則色空見盡，
壞與不壞兩亡，不隨境轉，名不由他悟。
次此慧無盡藏下，二、釋無盡。
文有十句。是為下，結名。
住此藏者下，歎益。
orig::  ^641a4

佛子！何等為菩薩摩訶薩念藏？
此菩薩捨離癡惑，得具足念，憶念過去一生、
二生，乃至十生、百生、千生、百千生、無量百千生，
成劫、壞劫、成壞劫、非一成劫、非一壞劫、
非一成壞劫，百劫、千劫、百千億那由他，
乃至無量、無數、無邊、無等、不可數、不可稱、
不可思、不可量、不可說、不可說不可說劫；
念一佛名號，乃至不可說不可說佛名號；
念一佛出世說授記，乃至不可說不可說佛出世說授記；
念一佛出世說修多羅，乃至不可說不可說佛出世說修多羅；
如修多羅，祇夜、授記、伽陀、尼陀那、優陀那、
本事、本生、方廣、未曾有、譬喻、論議亦如是。
念一眾會，乃至不可說不可說眾會；念演一法，
乃至演不可說不可說法；念一根種種性，
乃至不可說不可說根種種性，念一根無量種種性乃至不可說不可說根無量種種性，
念一煩惱種種性乃至不可說不可說煩惱種種性，念一三昧種種性乃至不可說不可說三昧種種性。
此念有十種，所謂：寂靜念、清淨念、不濁念、
明徹念、離塵念、離種種塵念、離垢念、光耀念、
可愛樂念、無障礙念。
菩薩住是念時，一切世間無能嬈亂，一切異論無能變動，
往世善根悉得清淨，於諸世法無所染著，
眾魔外道所不能壞，轉身受生無所忘失，
過、現、未來說法無盡，於一切世界中與眾生同住曾無過咎，
入一切諸佛眾會道場無所障礙，一切佛所悉得親近。
是名：菩薩摩訶薩第八念藏。
commentary::  ^641a46

八、釋念藏。釋相中有四：初捨離癡惑，標念體。
次憶念過去下，十三行半經明所念差別。
次此念有十種下，三、明能念勝相。
於中十句：次菩薩住是念時下，五行經明念益相。
是名下，結名。
orig::  ^641b46

佛子！何等為菩薩摩訶薩持藏？
此菩薩持諸佛所說修多羅，文句義理無有忘失；
一生持，乃至不可說不可說生持；持一佛名號，
乃至不可說不可說佛名號；持一劫數，
乃至不可說不可說劫數；持一佛授記，
乃至不可說不可說佛授記；持一修多羅，
乃至不可說不可說修多羅；持一眾會，
乃至不可說不可說眾會；持演一法，乃至演不可說不可說法；
持一根無量種種性，乃至不可說不可說根無量種種性；
持一煩惱種種性，乃至不可說不可說煩惱種種性；
持一三昧種種性，乃至不可說不可說三昧種種性。
佛子！此持藏無邊難滿，難至其底，難得親近，
無能制伏，無量無盡，具大威力，是佛境界，唯佛能了。
是名：菩薩摩訶薩第九持藏。
commentary::  ^641c6

九、釋持藏。釋相中三：初此菩薩持諸佛下，
別舉文義；次持一佛名號下，徧舉諸法；
三、佛子！此持藏下，明持德量，文有十句；
次是名下，結名。
orig::  ^641c32

佛子！何等為菩薩摩訶薩辯藏？
此菩薩有深智慧，了知實相，廣為眾生演說諸法，
不違一切諸佛經典；說一品法，乃至不可說不可說品法；
說一佛名號，乃至不可說不可說佛名號；
如是說一世界，說一佛授記，說一修多羅，
說一眾會，說演一法；說一根無量種種性，
說一煩惱無量種種性，說一三昧無量種種性，
乃至說不可說不可說三昧無量種種性；
或一日說，或半月、一月說，或百年、千年、
百千年說，或一劫、百劫、千劫、百千劫說，
或百千億那由他劫說，或無數無量乃至不可說不可說劫說；
劫數可盡，一文一句義理難盡。
何以故？此菩薩成就十種無盡藏故。
成就此藏，得攝一切法陀羅尼門現在前，
百萬阿僧祇陀羅尼以為眷屬；得此陀羅尼已，以法光明廣為眾生演說於法。
其說法時，以廣長舌出妙音聲，充滿十方一切世界，
隨其根性悉令滿足，心得歡喜，滅除一切煩惱纏垢，
善入一切音聲、言語、文字、辯才，令一切眾生佛種不斷，
淨心相續；亦以法光明而演說法，無有窮盡，不生疲倦。
何以故？此菩薩成就盡虗空徧法界無邊身故。
是為菩薩摩訶薩第十辯藏。
此藏無窮盡、無分段、無間、無斷、無變異、
無隔礙、無退轉，甚深無底，難可得入，普入一切佛法之門。
commentary::  ^641c38

第十釋辯藏。釋相中分四：初此菩薩有深智慧下總舉體用，
雙照事理二種實相名深智慧。
次說一品法下四行半經顯能廣演。
次或一日說下三行餘經明長時演。
次何以故下徵釋。
意云：所以能長時演者，成就十種無盡藏故。
以是十藏之終，故說具前十藏。
次其說法時下五行經彰辯之德。
是為下結名。次此藏無窮下歎益中，文有十句義該七辯：
一無窮盡是豐義味辯，一一句中出多事理故。
二即捷辯，欲言即言無分段故。
三無疎謬辯，不以邪錯間深理故。
四無斷辯，相續連環故。
五應辯，應時應機無變異故。
六迅辯，迅若懸河無隔礙故。
已下四句即一切世間最上妙辯。
此辯有五德：一甚深如雷，即第八句。
二清徹遠聞故不退轉，即第七句。
三其聲哀雅如迦陵頻伽，故能普入一切佛法，即第十句。
四能令眾生入心愛敬。
五其有聞者歡喜無厭，故難可得入。
上二即第九句。上來依章別釋竟。
orig::  ^642a32

佛子！此十種無盡藏有十種無盡法，令諸菩薩究竟成就無上菩提。
何等為十？饒益一切眾生故，以本願善迴向故，
一切劫無斷絕故，盡虗空界悉開悟心無限故，
迴向有為而不著故，一念境界一切法無盡故，
大願心無變異故，善攝取諸陀羅尼故，
一切諸佛所護念故，了一切法皆如幻故。
是為十種無盡法，能令一切世間所作悉得究竟無盡大藏。
commentary::  ^642b18

第四佛子下總歎十藏勝能，分三：初標歎，次何等為十下徵釋。
釋有十句，攝為五對：一下化上求，二竪窮橫徧，
三捨相契實，四無變善攝，五外護內明，故以為勝。
次是為十種下結歎。
此後應有偈等，或是略無，多是經來未盡。 ^642b32

第四會竟。大方廣佛華嚴經綱要卷第二十一
 ^642b40
