
other:: 
pin:: 大方廣佛華嚴經綱要卷第四十一
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十定品第二十七之二
orig:: 
佛子！云何為菩薩摩訶薩次第徧往諸佛國土神通三昧？
commentary::  ^855c33

第三，定初標。
orig::  ^855c37

佛子！此菩薩摩訶薩過於東方無數世界，
復過爾所世界微塵數世界，於彼諸世界中入此三昧。
commentary::  ^855c39

第二釋中有三，謂法、喻、合。
法中五：一明徧剎入定。
orig::  ^855c43

或剎那入，或須臾入，或相續入；或日初分時入，
或日中分時入，或日後分時入；或夜初分時入，
或夜中分時入，或夜後分時入；或一日入，
或五日入；或半月入，或一月入；或一年入，
或百年入；或千年入，或百千年入；或億年入，
或百千億年入，或百千那由他億年入；
或一劫入，或百劫入，或百千劫入，或百千那由他億劫入；
或無數劫入，或無量劫入，或無邊劫入，
或無等劫入；或不可數劫入，或不可稱劫入，
或不可思劫入，或不可量劫入；或不可說劫入，或不可說不可說劫入。
commentary::  ^855c45

二、明入時次第。
orig::  ^856a20

若久若近，若法若時，種種不同。
commentary::  ^856a22

三、總結多門。
orig::  ^856a24

菩薩於彼不生分別，心無染著，不作二，
不作不二，不作普，不作別。
commentary::  ^856a26

四，心契定體。
orig::  ^856a30

雖離此分別，而以神通方便從三昧起，於一切法不忘不失至於究竟。
commentary::  ^856a32

五、不廢起，通及喻、合等，文並可知。
orig::  ^856a36

譬如日天子，周行照曜，晝夜不住，日出名晝，
日沒名夜，晝亦不生，夜亦不滅。
commentary::  ^856a38

次喻。
orig::  ^856a42

菩薩摩訶薩於無數世界入神通三昧，
入三昧已，明見爾所無數世界亦復如是。
commentary::  ^856a44

三合
orig::  ^856a48

佛子！是為菩薩摩訶薩第三次第徧往諸佛國土神通大三昧善巧智。
commentary::  ^856b2

三、結名。
orig::  ^856b6

佛子！云何為菩薩摩訶薩清淨深心行三昧？
commentary::  ^856b8

第四定中，初標。
orig::  ^856b10

佛子！此菩薩摩訶薩知諸佛身數等眾生，見無量佛過阿僧祇世界微塵數。
commentary::  ^856b12

二、釋中分二：先明定內深心行，後明定起深心行。
今初，分二：先起行，後深心。
前中，先舉內。
orig::  ^856b16

於彼一一諸如來所，以一切種種妙香而作供養，
以一切種種妙華而作供養，以一切種種蓋大如阿僧祇佛剎而作供養，
以超過一切世界一切上妙莊嚴具而作供養，
散一切種種寶而作供養，以一切種種莊嚴具莊嚴經行處而作供養，
以一切無數上妙摩尼寶藏而作供養，
以佛神力所流出過諸天上味飲食而作供養，一切佛剎種種上妙諸供養具能以神力普皆攝取而作供養。
commentary::  ^856b20

次起行，於中先明外事供養行。
orig::  ^856b36

於彼一一諸如來所，恭敬尊重，頭頂禮敬，
舉身布施，請問佛法，讚佛平等，稱揚諸佛廣大功德，
入於諸佛所入大悲，得佛平等無礙之力，於一念頃一切佛所勤求妙法。
commentary::  ^856b38

後三業供養行。
orig::  ^856b46

然於諸佛出興於世、入般涅槃，如是之相皆無所得。
commentary::  ^856b48

明深心中二：先法說。
orig::  ^856c2

如散動心，了別所緣，心起不知何所緣起，
心滅不知何所緣滅；此菩薩摩訶薩亦復如是，終不分別如來出世及涅槃相。
commentary::  ^856c4

後喻各有喻合：一、忘念無知喻，喻其契實無念。
orig::  ^856c10

佛子！如日中陽#CB08504;，
不從雲生，不從池生，不處於陸，不住於水，
非有、非無，非善、非惡，非清、非濁，不堪飲漱，
不可穢汙，非有體、非無體，非有味、非無味，
以因緣故而現水相；為識所了，遠望似水而興水想，
近水則無，水想自滅。
此菩薩摩訶薩亦復如是，不得如來出興於世及涅槃相。
諸佛有相及以無相，皆是想心之所分別。
commentary::  ^856c12

二、喻了妄同真。
orig::  ^856c26

佛子！此三昧名為：清淨深心行。
菩薩摩訶薩於此三昧，入已而起，起已不失。
譬如有人，從睡得寤，憶所夢事，覺時雖無夢中境界，
而能憶念，心不忘失。
菩薩摩訶薩亦復如是，入於三昧，見佛聞法，
從定而起，憶持不忘，而以此法開曉一切道場眾會，
莊嚴一起諸佛國土，無量義趣悉得明達，
一切法門皆亦清淨，然大智炬，長諸佛種，
無畏具足，辯才不竭，開示演說甚深法藏。
commentary::  ^856c28

第二、定起深心行中，初法，次喻，後合。
合中，上明供養自利行，今明開演利他行，文影略耳。
開演深理，即深心起行也。
orig::  ^856c44

是為菩薩摩訶薩第四清淨深心行大三昧善巧智。
commentary::  ^857a2

三、結名。
orig::  ^857a4

佛子！云何為菩薩摩訶薩知過去莊嚴藏三昧？
commentary::  ^857a6

第五，定初標也。
orig::  ^857a8

佛子！此菩薩摩訶薩能知過去諸佛出現，
所謂：劫次第中諸剎次第，剎次第中諸劫次第，
劫次第中諸佛出現次第，佛出現次第中說法次第，
說法次第中諸心樂次第，心樂次第中諸根次第，
根次第中調伏次第，調伏次第中諸佛壽命次第，壽命次第中知億那由他年歲數量次第。
commentary::  ^857a10

第二釋中有五：一、對辨智。
orig::  ^857a22

佛子！此菩薩摩訶薩得如是無邊次第智故，
則知過去諸佛，則知過去諸剎，則知過去法門，
則知過去諸劫，則知過去諸法，則知過去諸心，
則知過去諸解，則知過去諸眾生，則知過去諸煩惱，
則知過去諸儀式，則知過去諸清淨。
commentary::  ^857a24

二、正顯智知，各有十句，皆是過去藏中之法。
orig::  ^857a34

佛子！此三昧名：過去清淨藏，於一念中，
能入百劫，能入千劫，能入百千劫，能入百千億那由他劫，
能入無數劫，能入無量劫，能入無邊劫，
能入無等劫，能入不可數劫，能入不可稱劫，
能入不可思劫，能入不可量劫，能入不可說劫，能入不可說不可說劫。
commentary::  ^857a36

三、所知時分有十四重，即釋過去之義。
orig::  ^857a46

佛子！彼菩薩摩訶薩入此三昧，不滅現在，不緣過去。
commentary::  ^857a48

四、顯知相狀。不滅現在者，不捨也。
不緣過去者，不取也。
謂但約過去門，顯非有取捨而緣。
orig::  ^857b2

佛子！彼菩薩摩訶薩從此三昧起，於如來所受十種不可思議灌頂法，
亦得、亦清淨、亦成就、亦入、亦證、亦滿、亦持，平等了知三輪清淨。
commentary::  ^857b6

五、明出定獲益，有三：初、舉數辨相，有十句：
初句總位終成果，名受灌頂法也。
餘句別：一、屬己，二、淨障，三、究竟，四、始入，
五、正證，六、修滿，七、持令不失，八、無知而知，
九、淨三輪。總該前九，如約智辨。
三輪者，謂無能知、所知及正知故。
orig::  ^857b12

何等為十？一者、辯不違義，二者、說法無盡，
三者、訓詞無失，四者、樂說不斷，五者、心無恐畏，
六者、語必誠實，七者、眾生所依，八者、救脫三界，
九者、善根最勝，十者、調御妙法。
commentary::  ^857b22

次徵列其名。初四是四無礙辯。
次二自利，不畏深法，如言能行。
次二利他，為善者依，為惡者救。
後二總明二利勝妙。
orig::  ^857b30

佛子！此是十種灌頂法。
若菩薩入此三昧，從三昧起，無間則得。
如歌羅邏入胎藏時，於一念間，識則託生；
菩薩摩訶薩亦復如是，從此定起，於如來所，一念則得此十種法。
commentary::  ^857b36

三、結得速疾，有法、喻、合。
歌羅邏者，此云薄酪。
orig::  ^857b44

佛子！是名：菩薩摩訶薩第五知過去莊嚴藏大三昧善巧智。
commentary::  ^857b46

三、結定名。
orig::  ^857c2

佛子！云何為菩薩摩訶薩智光明藏三昧？
commentary::  ^857c4

第六，初標。
orig::  ^857c6

佛子！彼菩薩摩訶薩住此三昧，能知未來一切世界一切劫中所有諸佛。
commentary::  ^857c8

二、釋中分二：前明定業用，後彰定利益。
初中分六：一、總知諸佛。
orig::  ^857c12

若已說、若未說，若已授記、若未授記，種種名號各各不同，
所謂無數名、無量名、無邊名、無等名、不可數名、
不可稱名、不可思名、不可量名、不可說名。
commentary::  ^857c16

二、知多名號。
orig::  ^857c22

當出現於世，當利益眾生，當作法王，當興佛事，
當說福利，當讚善義，當說白分義，當淨治諸惡，
當安住功德，當開示第一義諦，當成灌頂位，當成一切智。
commentary::  ^857c24

三，知當作佛。
orig::  ^857c30

彼諸如來修圓滿行，發圓滿願，入圓滿智，
有圓滿眾，備圓滿莊嚴，集圓滿功德，悟圓滿法，
得圓滿果，具圓滿相，成圓滿覺。
commentary::  ^857c32

四、知彼佛因圓果滿。
orig::  ^857c38

彼諸如來名姓種族，方便善巧神通變化，
成熟眾生入般涅槃，如是一切悉皆了知。
commentary::  ^857c40

五，知現所作。
orig::  ^857c44

此菩薩於一念中，能入一劫、百劫、千劫、
百千劫、百千億那由他劫，入閻浮提微塵數劫，
入四天下微塵數劫，入小千世界微塵數劫，
入中千世界微塵數劫，入大千世界微塵數劫，
入百佛剎微塵數劫，入百千佛剎微塵數劫，
入百千億那由他佛剎微塵數劫，入無數佛剎微塵數劫，
入無量佛剎微塵數劫，入無邊佛剎微塵數劫，
入無等佛剎微塵數劫，入不可數佛剎微塵數劫，
入不可稱佛剎微塵數劫，入不可思佛剎微塵數劫，
入不可量佛剎微塵數劫，入不可說佛剎微塵數劫，
入不可說不可說佛剎微塵數劫；如是未來一切世界所有劫數，
能以智慧皆悉了知。
commentary::  ^857c46

六、明知分齊。
上彰定業用。
orig::  ^858a20

以了知故，其心復入十種持門。
何者為十？所謂：入佛持故，得不可說佛剎微塵數諸佛護念；
入法持故，得十種陀羅尼光明無盡辯才；
入行持故，出生圓滿殊勝諸願；入力持故，
無能暎蔽，無能摧伏；入智持故，所行佛法無有障礙；
入大悲持故，轉於不退清淨法輪；入差別善巧句持故，
轉一切文字輪，淨一切法門地；入師子受生法持故，
開法關鑰，出欲淤泥；入智力持故，修菩薩行常不休息；
入善友力持故，令無邊眾生普得清淨；
入無住力持故，入不可說不可說廣大劫；
入法力持故，以無礙方便智知一切法自性清淨。
commentary::  ^858a22

二、彰定利益。於中四：前二自利，後二利他。
謂一、令心入持益，即由上知故，持之不失；
由持不失，得持之益。
一、心中持佛，得佛護念；二、心入持法，得總持辯才益。
餘句倣此。有十二者，增數十也。
師子受生者，不畏受生苦故。
示生死實性，名開法關鑰；了生死本空故，出慾淤泥。
智力持者，定慧雙運也。
入無住力持，則大劫不離一念。
orig::  ^858a42

佛子！菩薩摩訶薩住此三昧已，善巧住不可說不可說劫，
善巧住不可說不可說剎，善巧知不可說不可說種種眾生，
善巧知不可說不可說眾生異相，善巧知不可說不可說同異業報，
善巧知不可說不可說精進、諸根、習氣相續差別諸行，
善巧知不可說不可說無量染淨、種種思惟，
善巧知不可說不可說法、種種義、無量文字、
演說言辭，善巧知不可說不可說種種佛出現、
種族、時節、現相、說法、施為佛事、入般涅槃，
善巧知不可說不可說無邊智慧門，善巧知不可說不可說一切神通、
無量變現。佛子！譬如日出，世間所有村營、
城邑、宮殿、屋宅、山澤、鳥獸、樹林、華果，如是一切種種諸物，有目之人悉得明見。
佛子！日光平等，無有分別，而能令目見種種相。
此大三昧亦復如是，體性平等，無有分別，能令菩薩知不可說不可說百千億那由他差別之相。
commentary::  ^858b8

二、明得善巧益，有法、喻、合。
然善巧有二：一、如事善巧，故法云不可說無量，
喻云見種種物；二、如理善巧，故云日光平等。
又云：此二無礙，方名善巧。
故合云無分別而能知。
orig::  ^858b38

佛子！此菩薩摩訶薩如是了知時，令諸眾生得十種不空。
何等為十？一者、見不空，令諸眾生生善根故；
二者、聞不空，令諸眾生得成熟故；三者、
同住不空，令諸眾生心調伏故；四者、發起不空，
令諸眾生如言而作，通達一切諸法義故；
五者、行不空，令無邊世界皆清淨故；六者、
親近不空，於不可說不可說佛剎諸如來所，
斷不可說不可說眾生疑故；七者、願不空，
隨所念眾生，令作勝供養，成就諸願故；
八者、善巧法不空，皆令得住無礙解脫清淨智故；
九者、雨法雨不空，於不可說不可說諸根眾生中，
方便開示一切智行，令住佛道故；十者、
出現不空，現無邊相，令一切眾生皆蒙照故。
commentary::  ^858b46

三、明得不空益。
orig::  ^858c22

佛子！菩薩摩訶薩住此三昧，得十種不空。
時，諸天王眾皆來頂禮，諸龍王眾興大香雲，
諸夜叉王頂禮其足，阿修羅王恭敬供養，
迦樓羅王前後圍繞，諸梵天王悉來勸請，
緊那羅王、摩睺羅伽王咸共稱讚，乾闥婆王常來親近，諸人王眾承事供養。
commentary::  ^858c24

四十、王敬養益
orig::  ^858c34

佛子！是為菩薩摩訶薩第六智光明藏大三昧善巧智。
commentary::  ^858c36

三、結定名。
orig::  ^858c40

佛子！云何為菩薩摩訶薩了知一切世界佛莊嚴三昧？
commentary::  ^858c42

第七，定初標。
orig::  ^858c46

佛子！此三昧何故名：了知一切世界佛莊嚴？
commentary::  ^858c48

二釋中二：先明定體用，後明定利益。
前中亦二：先徵、後釋。
所以重徵者，前通徵一定，此別徵莊嚴。
orig::  ^859a2

佛子！菩薩摩訶薩住此三昧，能次第入東方世界，
能次第入南方世界；西方、北方，四維、上、
下，所有世界，悉亦如是，能次第入。
commentary::  ^859a6

釋中二：先釋一切世界，以是現在故但云十方。
orig::  ^859a12

皆見諸佛出興於世，亦見彼佛一切神力，
亦見諸佛所有遊戲，亦見諸佛廣大威德，
亦見諸佛最勝自在，亦見諸佛大師子吼，
亦見諸佛所修諸行，亦見諸佛種種莊嚴，
亦見諸佛神足變化，亦見諸佛眾會雲集。
commentary::  ^859a14

二、釋其莊嚴。於中二：先、總列十門皆是莊嚴。
其中第八、別別莊嚴者，即功德智慧以嚴其心，色相光明以嚴其身。
orig::  ^859a22

眾會清淨、眾會廣大、眾會一相、眾會多相、
眾會處所、眾會居止、眾會成熟、眾會調伏、
眾會威德，如是一切悉皆明見。
commentary::  ^859a28

次、別顯嚴相以廣前二：一、廣眾會，二、廣莊嚴。
今初，有三：初、見他，二、見自，三、能見。
今初，亦三：初、見眾會體相。
orig::  ^859a34

亦見眾會其量大小等閻浮提，亦見眾會等四天下，
亦見眾會等小千界，亦見眾會等中千界，亦見眾會量等三千大千世界。
亦見眾會充滿百千億那由他佛剎，亦見眾會充滿阿僧祇佛剎，
亦見眾會充滿百佛剎微塵數佛剎，亦見眾會充滿千佛剎微塵數佛剎，
亦見眾會充滿百千億那由他佛剎微塵數佛剎，
亦見眾會充滿無數佛剎微塵數佛剎，
亦見眾會充滿無量佛剎微塵數佛剎，
亦見眾會充滿無邊佛剎微塵數佛剎，
亦見眾會充滿無等佛剎微塵數佛剎，
亦見眾會充滿不可數佛剎微塵數佛剎，
亦見眾會充滿不可稱佛剎微塵數佛剎，
亦見眾會充滿不可思佛剎微塵數佛剎，
亦見眾會充滿不可量佛剎微塵數佛剎，
亦見眾會充滿不可說佛剎微塵數佛剎，亦見眾會充滿不可說不可說佛剎微塵數佛剎。
commentary::  ^859a40

次明見分量。
orig::  ^859b20

亦見諸佛於彼眾會道場中，示現種種相、
種種時、種種國土、種種變化、種種神通、
種種莊嚴、種種自在、種種形量、種種事業。
commentary::  ^859b22

後見佛作用。
orig::  ^859b28

菩薩摩訶薩亦見自身往彼眾會，亦自見身在彼說法，
亦自見身受持佛語，亦自見身善知緣起，
亦自見身住在虗空，亦自見身住於法身，
亦自見身不生染著，亦自見身不住分別，
亦自見身無有疲倦，亦自見身普入諸智，
亦自見身普知諸義，亦自見身普入諸地，
亦自見身普入諸趣，亦自見身普知方便，
亦自見身普住佛前，亦自見身普入諸力，
亦自見身普入真如，亦自見身普入無諍，亦自見身普入諸法。
commentary::  ^859b30

二、明見自。
orig::  ^859b46

如是見，自不分別國土，不分別眾生，不分別佛，
不分別法，不執著身，不執著身業，不執著心，不執著意。
譬如諸法，不分別自性，不分別音聲，而自性不捨，
名字不滅；菩薩摩訶薩亦復如是，不捨於行，
隨世所作，而於此二無所執著。
commentary::  ^859b48

三、明能見有法、喻、合。
法中，明無分別而見。
喻中，明能、所詮。不自云我是能、所詮，而不捨自、
所詮，以喻無分別故而知也。
合中，先合不捨；後而於下，合不分別。
orig::  ^859c10

佛子！菩薩摩訶薩見佛無量光色、無量形相，
圓滿成就，平等清淨，一一現前，分明證了。
commentary::  ^859c18

第二廣上莊嚴中二：先以法說，後以喻顯。
前中二：先標章門，略舉四種莊嚴，皆分明證了。
orig::  ^859c22

或見佛身種種光明，或見佛身圓光一尋，
或見佛身如盛日色，或見佛身微妙光色，
或見佛身作清淨色，或見佛身作黃金色，
或見佛身作金剛色，或見佛身作紺青色，
或見佛身作無邊色，或見佛身作大青摩尼寶色。
commentary::  ^859c26

後依章別釋，即分為四：一、釋無量光色。
orig::  ^859c36

或見佛身其量七肘，或見佛身其量八肘，
或見佛身其量九肘，或見佛身其量十肘，
或見佛身二十肘量，或見佛身三十肘量，
如是乃至一百肘量、一千肘量。
或見佛身一俱盧舍量，或見佛身半由旬量，
或見佛身一由旬量，或見佛身十由旬量，
或見佛身百由旬量，或見佛身千由旬量，
或見佛身百千由旬量，或見佛身閻浮提量，
或見佛身四天下量，或見佛身小千界量，
或見佛身中千界量，或見佛身大千界量，
或見佛身百大千世界量，或見佛身千大千世界量，
或見佛身百千大千世界量，或見佛身百千億那由他大千世界量，
或見佛身無數大千世界量，或見佛身無量大千世界量，
或見佛身無邊大千世界量，或見佛身無等大千世界量，
或見佛身不可數大千世界量，或見佛身不可稱大千世界量，
或見佛身不可思大千世界量，或見佛身不可量大千世界量，
或見佛身不可說大千世界量，或見佛身不可說不可說大千世界量。
commentary::  ^859c38

二、釋無量形相。
orig::  ^860a24

佛子！菩薩如是見諸如來無量色相、無量形狀、
無量示現、無量光明、無量光明網，其光分量等于法界，
於法界中無所不照，普令發起無上智慧。
commentary::  ^860a26

三、釋上圓滿成就，顯前二圓滿故。
orig::  ^860a32

又見佛身無有染著，無有障礙，上妙清淨。
commentary::  ^860a34

四、釋上平等清淨，即兼內二嚴。
orig::  ^860a36

佛子！菩薩如是見於佛身，而如來身不增不減。
譬如虗空，於蟲所食芥子孔中亦不減小，於無數世界中亦不增廣。
其諸佛身亦復如是，見大之時亦無所增，見小之時亦無所減。
佛子！譬如月輪，閻浮提人見其形小而亦不減，月中住者見其形大而亦不增。
菩薩摩訶薩亦復如是，住此三昧，隨其心樂，
見諸佛身種種化相，言辭演法，受持不忘，而如來身不增不減。
佛子！譬如眾生，命終之後將受生時，不離於心，所見清淨。
菩薩摩訶薩亦復如是，不離於此甚深三昧，所見清淨。
commentary::  ^860a38

二、以喻顯中三：一、空無增減喻，喻法性身無可增減。
空之大小，在於世界及於芥子，非空體然。
如法性之身，應器成異。
二、月無增減喻，喻真常色身，體不易故。
證有遠近，隨心見殊。
前喻但喻佛身，此喻兼喻光色及圓滿成就。
三、隨心現境喻，喻上清淨。
菩薩心淨，則見佛淨。
在於如來，何淨何垢？ ^860b10

上別顯嚴相竟。
orig::  ^860b20

佛子！菩薩摩訶薩住此三昧，成就十種速疾法。
何者為十？所謂：速增諸行圓滿大願，速以法光照耀世間，
速以方便轉於法輪度脫眾生，速隨眾生業示現諸佛清淨國土，
速以平等智趣入十力，速與一切如來同住，
速以大慈力摧破魔軍，速斷眾生疑令生歡喜，
速隨勝解示現神變，速以種種妙法言辭淨諸世間。
commentary::  ^860b24

大文第二、明定利益，略舉七種益，各有佛子以為揀別。
第一、速成行願益，有標、徵、釋，可知。
orig::  ^860b36

佛子！此菩薩摩訶薩復得十種法印，印一切法。
何等為十？一者同去、來、今一切諸佛平等善根，
二者同諸如來得無邊際智慧法身，三者同諸如來住不二法，
四者同諸如來觀察三世無量境界皆悉平等，
五者同諸如來得了達法界無礙境界，
六者同諸如來成就十力所行無礙，七者同諸如來永絕二行住無諍法，
八者同諸如來教化眾生恒不止息，九者同諸如來於智善巧、
義善巧中能善觀察，十者同諸如來與一切佛平等無二。
commentary::  ^860b40

第二法印同佛益，有十句五對：初二福慧同，
次二二諦境智同，次二體用同，次二二利同，後二善巧平等同。
orig::  ^860c10

佛子！若菩薩摩訶薩成就此了知一切世界佛莊嚴大三昧善巧方便門，
是無師者，不由他教，自入一切佛法故；
是丈夫者，能開悟一切眾生故；是清淨者，
知心性本淨故；是第一者，能度脫一切世間故；
是安慰者，能開曉一切眾生故；是安住者，
未住佛種性者令得住故；是真實知者，
入一切智門故；是無異想者，所言無二故；
是住法藏者，誓願了知一切佛法故；是能雨法雨者，隨眾生心樂悉令充足故。
commentary::  ^860c16

第三，以德成人益。
orig::  ^860c32

佛子！譬如帝釋，於頂髻中置摩尼寶，以寶力故，威光轉盛。
其釋天王初獲此寶，則得十法，出過一切三十三天。
何等為十？一者色相，二者形體，三者示現，
四者眷屬，五者資具，六者音聲，七者神通，
八者自在，九者慧解，十者智用；如是十種，悉過一切三十三天。
菩薩摩訶薩亦復如是，初始獲得此三昧時，則得十種廣大智藏。
何等為十？一者照耀一切佛剎智，二者知一切眾生受生智，
三者普作三世變化智，四者普入一切佛身智，
五者通達一切佛法智，六者普攝一切淨法智，
七者普令一切眾生入法身智，八者現見一切法普眼清淨智，
九者一切自在到於彼岸智，十者安住一切廣大法普盡無餘智。
commentary::  ^860c34

第四、智德包含益。
於中二：先喻，後合。
各有十句，合中總標合。
初獲即得十句，合前十事，唯八、九不次，
以智雖是一，從所知別故：一、佛剎，合色相；
二、眾生，合形體；三、變化，合示現；四、入佛，
合眷屬，以互為主、伴，如眷屬故；五、通達佛法，
為助道資具；六、普攝淨法，則圓音示人；
七、皆令入法，方是神通；八、普眼清淨，超合慧解；
九、自在，却合自在；十、住法，合智用。
orig::  ^861a10

佛子！菩薩摩訶薩住此三昧，復得十種最清淨威德身。
何等為十？一者、為照耀不可說不可說世界故，
放不可說不可說光明輪；二者、為令世界咸清淨故，
放不可說不可說無量色相光明輪；三者、
為調伏眾生故，放不可說不可說光明輪；
四者、為親近一切諸佛故，化作不可說不可說身；
五者、為承事供養一切諸佛故，雨不可說不可說種種殊妙香華雲；
六者、為承事供養一切佛及調伏一切眾生故，
於一一毛孔中化作不可說不可說種種音樂；
七者、為成熟眾生故，現不可說不可說種種無量自在神變；
八者、為於十方種種名號一切佛所請問法故，
一步超過不可說不可說世界；九者、為令一切眾生見聞之者皆不空故，
現不可說不可說種種無量清淨色相身，
無能見頂；十者、為與眾生開示無量祕密法故，發不可說不可說音聲語言。
commentary::  ^861a24

第五、身威超勝益，有標釋。
orig::  ^861b6

佛子！菩薩摩訶薩得此十種最清淨威德身已，能令眾生得十種圓滿。
何等為十？一者能令眾生得見於佛，二者能令眾生深信於佛，
三者能令眾生聽聞於法，四者能令眾生知有佛世界，
五者能令眾生見佛神變，六者能令眾生念所集業，
七者能令眾生定心圓滿，八者能令眾生入佛清淨，
九者能令眾生發菩提心，十者能令眾生圓滿佛智。
commentary::  ^861b8

第六，令他圓滿益。
先牒前起後，後徵名相。
orig::  ^861b22

佛子！菩薩摩訶薩令眾生得十種圓滿已，復為眾生作十種佛事。
何等為十？所謂：以音聲作佛事，為成熟眾生故；
以色形作佛事，為調伏眾生故；以憶念作佛事，
為清淨眾生故；以震動世界作佛事，為令眾生離惡趣故；
以方便覺悟作佛事，為令眾生不失念故；
以夢中現相作佛事，為令眾生恒正念故；
以放大光明作佛事，為普攝取諸眾生故；
以修菩薩行作佛事，為令眾生住勝願故；
以成正等覺作佛事，為令眾生知幻法故；
以轉妙法輪作佛事，為眾說法不失時故；
以現住壽命作佛事，為調伏一切眾生故；
以示般涅槃作佛事，知諸眾生起疲厭故。
commentary::  ^861b24

第七，轉作佛事益。
orig::  ^861b46

佛子！是為菩薩摩訶薩第七了知一切世界佛莊嚴大三昧善巧智。
commentary::  ^861b48

第三，結定名。大方廣佛華嚴經綱要卷第四十一
 ^861c4
