
other:: 大毗盧遮那成佛神變加持經義釋演密鈔卷第六
author:: 燕京圓福寺崇祿大夫檢校大保行崇
author:: 祿卿總秘大師賜紫沙門　覺苑　撰
【疏】爾時即入重玄等者，謂此第二院，唯是諸菩薩大悲上求下化之位。
若以赤色勤勇心中進修萬行，至第八地，
住於法愛，貪著寂滅，爾時十方諸佛以七事勸，
從此發起離著之心，得度菩提心難處，即是第一重玄門。
又以黃色入如來念處，萬德開敷，是第二重玄門。
菩薩入此第二重漫荼羅時，以赤、黃二色為門，故曰入重玄門。
故瓔珞經云：以一切菩薩初度第七地時，
上不見諸佛可求，下不見眾生可度，為是住大涅槃，
於萬行休息，爾時十方諸佛以觀自在三昧道發起其心，得度菩提心難處。
從此三昧門中，念念進趣佛地，故云入重玄門也。
言居寂光上者，謂第三重漫荼羅，釋迦為主，名釋迦漫荼羅。
釋迦，此云能寂，其漫荼羅唯以白色為界，色即光也。
今第二重漫荼羅在第三院，能寂白光之上，故名居寂光上。
言乃至至不識一人者，謂此第二院，皆是位極諸大菩薩，
其數無量，已近中臺三點眷屬，猶如靈山從地踊出諸大菩薩，
是故至如彌勒等，迹居補處，尚居因故，而於彼中不識一人矣。 ^586c13

【疏】而諸眾生等者，如來大悲漫荼羅，雖三重五色差別不同，
究竟即是華臺之義。
若諸行者證知之時，無有淺深之異，然隨眾生趣入不同：
有漸入者，亦如彼乘羊；有超昇者，喻如乘馬；
有頓入者，猶得神通。
雖所乘不同，而所至是一故也。 ^587a4

【疏】夾門廂衛者，夾，持也；廂，門東西曲也；
衛，護也；即是持門左右置護衛處。
如世帝王宮門，左右皆置護衛，以備不虞。
今茲亦爾，三重漫荼羅，皆四面開門，通門左右，
皆置護衛，以防魔事故也。
餘門皆以金剛線而閇斷之。
其通門南頰，廂曲置優波遜那守門者，
北頰置遜那守門者，北頰置遜那守門者。
第二院，南頰難陀龍王，北頰拔難陀龍王。
近中一院，南頰不可越護門者，北頰相向守門者。
自餘名位，如疏於此排列，故以圖示之。 ^587a14

 [fg_../figures/X/X23p0587_01.gif] ^587a32

言一廂六橛至二十八枚者，謂通門屈曲，
狀如凸字，餘門直開，是故置橛成二十八。
恐人難解，以圖示之，圓環而為橛也。 ^587b2

【疏】若作深密釋等者，若依淺釋，其漫荼羅四面方相，
離於斜曲及不均等，乃得離過。
若深釋時，四方即四念住，能離四倒。
今四調直，定慧均平，則能持後法。
言四門是四靜慮等者，門是入出之通。
由行者入初禪時，即得出憂；入第二禪，
即出於苦；入第三禪，即出喜；入第四禪，即出於樂。
言亦是四攝法者，門謂無擁義，四攝攝物，無滯礙故。
言門幖是四梵住者，幖謂標幟顯現之義，
能令行者識知部類出入之處，無錯謬故。
若深釋時，四門幖即四梵住，所謂慈、悲、
喜、捨，內心漫荼羅門之幖幟也。
東門以慈為幖，南門以悲為幖，西門以喜為幖，北門以捨為幖。
猶如今之城門，以牌書名而幖識之，如安東、朱萑等。
夫欲趣中臺，由門得入，若不覩其門幖，則疑惑莫進。
行者於此梵住門幖之下，隨以一門而入，則見自心漫荼羅中臺毗盧遮那矣。
言廂曲是正勤者，若淺釋時，每於曲際皆置金剛之橛并五色線而為護衛，
一切頻那夜迦等不敢逼近而作障難。
五色者，白、黃、赤、黑、青，次第即是信、進、念、
定、慧、根、力、法門也。
線者，連持義，連持眾德使不斷故。
若深釋時，謂於心漫荼羅四靜慮門左右廂曲，
若不以四正勤而守護之，心為懈怠頻那夜迦之所侵害。
四正勤者，勤遮二惡，勤生二善。
斷已生惡法，猶如除毒蛇；斷未生惡法，如預防流水。
增長已生善，如溉甘果栽；未生善為生，如鑽木出火。
正勤有四，帶數立名。
言四維是四真諦者，維，隅也，淺釋如上。
若深釋者，謂內心漫荼羅四隅即是無明幽暗之處，
若不以苦、集、滅、道四諦之理而守護之，
則為生、住、異、滅四種頻那夜迦之所浸擾，故云四維等。 ^587b8

【疏】其普門之迹，遠而逾廣者，竪極三際曰遠，
橫遍十方曰廣，中間逾字，兩度用之。
逾者，超也，越也，謂超乎三際，越彼十方，故曰遠而逾廣。 ^587c14

【疏】豈煩漸超四處者，即十住、十行、十迴向、十地也。 ^587c20

【疏】以大勤勇聲者，如來師子奮迅大精進力，名大勤勇。
從此勤勇，以威猛大勢發誠實言，故云大勤勇聲。 ^587c22

【疏】受持如是三角印者，一切遍知印也，
作三角形，名三角印。
三角是降伏義，其銳下向，若有受持之者，能除無間中無量怖畏等。 ^587c26

【疏】謂心與佛塔者，若秘釋制底之義，即心及佛塔也。
謂心及塔，皆有所依之用，俱得制底之名。
若心名制底，即為法身舍利所依；若塔名制底，
即為生身舍利所依，故云心與佛塔也。
梵語塔婆，或云偷婆，皆訛略也。
正云窣堵波，此云高顯。
若層級高聳，名窣堵波；若橫鋪壯麗，名為制底，
皆為所依，故云謂心與佛塔也。 ^587c32

【疏】如大海等者，如世間大海，潮必應時。
即十地經說：海有十德：一、次第漸深；二、
不停死屍；乃至第九，潮不過限；十、普受大雨。
此當第九德也。又如經說：海中有珠，名為月愛。
至十五夜月圓滿時，珠力功德能令海潮未嘗過限。
如來大海亦復如是，眾生信心珠、月因緣，
有感斯應，嘗不過限。 ^587c44

【疏】此是一生所繫者，上生疏云：然諸菩薩有三種生：
一者、一生所繫，二者、最後之身，三者、坐道場身。
今當第一，故云一生所繫菩薩也。
又瑜伽云：一生所繫者，謂此生無間，當證無上正等菩提。
又維摩詰謂彌勒言：世尊授仁者記，一生當得阿耨菩提等。
今此宗中言一生者，依真如法性，有十轉開明，
并佛地為十一轉，俱名法性生。
今當第十地菩薩轉法性生，至如來地，
是故疏云更有一轉法性生，即補佛處等。
既爾，法性無殊，云何而有十一差別？
答：智證有異，就障分故。
金光明經亦說十一，彼疏引攝大乘論，
顯證十種平等法性，隨地各證，乃至佛地圓滿成就，為轉依果。
問：金光明等既說法性，亦成十一，何獨今說異於餘宗？
答：彼約階差，故不名一生也；隨用有異，故無相濫也。
又解：更有一轉法性生者，謂從大悲婀字之性，
轉生大空究竟暗字，即補佛處也。 ^588a8

【疏】梵音質言之等者，謂經云住於業地。
業者，梵音羯磨，即質言之也。
若巧說時，應云迦囉#CB00501;囉尼，此云作地。
作地者，即是學如來金剛事業等，故曰梵音質言之。
言作地者，即第十地也。 ^588a38

問：此是金剛心，即等覺位，在十地外，何故復言第十地耶？ ^588a44

答：雖越十地，仍在地攝故。
又對法第十一說：四善根初劫滿已修，
猶在初劫攝；十地滿已修，何妨十地收？
又瓔珞經說：三大劫滿已修相好，仍在劫中收。
今十地滿已脩，應於十地攝也。
不爾，既非十地又非佛果，在何位耶？
第十地收，其理無違。
言重玄門者，謂寂滅三昧，即無相三昧也。
於八地中已入玄門，今十地滿隣於佛地，
寂滅三昧門再得趣證，故曰入重玄門也。 ^588a46

【疏】堅住佛地者，前住業地，即當身住，今言住者，
但約心住，謂專緣佛地，無動散故。
次云與前住字義有殊也。
言補處三昧道者，補處是所趣，三昧為能趣，補處之三昧道。
又解：堅住佛地者，謂前業地中，專希佛果，
更無異緣，名之為住。
猶彼渴乏，須水之念，凝注一心，是名補處三昧道也。
今此堅住，乃最後心，希望都息，名之為住。
猶如渴者，已到清流，既上攀求，安心不動。
故此兩處住字，相望有殊也。 ^588b14

【疏】然未能絕起用等者。
問曰：八地菩薩名無功用住，亦純無相觀，云何未絕起用之迹？ ^588b30

答：仍對上位，名有用迹。
所以知者，故結云分為二印耳，即八地與補處為二印也。
又解：分二印者，謂初入此八地，上不見諸佛可求，
下不見眾生可度，沈空多時，名無相三昧印。
諸佛勸起，以如幻三昧起種種利益眾生之事，名為有相三昧印。
故為二印也。 ^588b32

【疏】此中應說初法明門等者，通釋妨難也。
謂此十地之中，初地得初法明道，故上品云：
此菩薩菩提心門，名初法明道。
謂以覺心本不生際，其心淨住，生大慧光明，
見諸佛所行之道，故以為名。
此當阿字菩提心句也。
從次第二地至八地已來，名之為大悲為根，
即阿〔去〕字句。從八地已去，至補處方便為究竟，即暗字大空句。
其菩提心句，在初品已明。 ^588b44

【經】聲聞眾住有緣地者，聲聞之人，於三昧中，
觀世、出世間法，皆有因緣，名住有緣地，簡異世間故。
世間三昧，繫屬他主，他主即是神我，至論究竟，皆是滅壞因果也。
言識生滅者，謂四諦法，有其四種：一、生滅，
二、無生，三、無量，四、無作。
於四種中，以人、法心淺故，但識生滅，未識於餘，故云識生滅也。
言除二邊者，謂除世間所執斷、常二邊故也。
謂世間外道，雖有觀空智慧，以未知緣起法故，
不離斷、常。然佛法中，以知因緣有故，則離無見；
以觀因緣自性空故，不生有見。
今聲聞眾，除彼世間二見，故曰除二邊也。 ^588c10

【疏】如阿毗曇等者，阿毗曇，此云對法，即對法論也。
言九想者，謂不淨觀也。
一、脹想，二、壞想，三、血塗想，四、濃爛想，五、
青瘀想，六、噉想，七、散想，八、骨想，九、燒想。
此是觀身作不淨想，如是皆為對治人執，亦是發起禪定之想。
言八念者，念佛、念法、念僧、念戒、念捨、念天、
念出入息、念死，具如智度論所明。
言背捨者，即八背捨。
背謂厭背，捨謂離著。
摩訶止觀云：厭下地及自地，淨潔五欲。
捨是著心，故名背捨。
一、內有色外觀色者，不破不壞內色，謂內觀白骨皮肉，
名內有色；而外觀死屍等，如前九想，名外觀色。
是名內有色外觀色，如止觀中具明。
二、內無色觀外色背捨，折骨四微，知從心生，
心如幻化，骨人自滅，名內無色外觀色。
如前已明，名內無等。
三、淨背捨，身作證，謂初禪、二禪非遍身樂，四禪無樂。
言淨者，諦觀白骨，無復筋血，如珂如貝，故云淨背捨。
四、空背捨，謂呵色緣空，更無別法，但入空定。
若凡夫多染，保著空定；聖人深心，直去不迴，故名背捨。
第五、若緣空多則散，捨空緣識，名識所背捨。
又識生滅，無常虗誑，無復所緣，但有能緣，
故云第六、無所有處背捨。
又識處如#CB02308;，無所有處如瘡，
捨識無識，即是第七、非想非非想背捨。
又此無想，猶有細煩惱，今捨能緣非想之受、
想，亦無復能滅之受、想。
由定法持身，泯然無想，如氷魚、蟄蟲，故名第八滅受、想背捨。
若要具悉，如止觀脩證中說。
言勝處者，八勝處也。
謂能觀之心勝於所觀境界，故名勝處。
又名八勝知見，謂此心勝色，不謂色所縛，
心能轉色，故言勝知。
又淨、不淨等，皆於己心自在觀解成就，故名勝見。
若勝處成時，身尚不惜，況財物、他身耶？
仁王疏云：一、內有色想觀外色少，二、內有色想觀外色多，
三、內無色想觀外色少，四、內無色想觀外色多。
又內無色想觀外青、黃、赤、白，足前成八等。
言一切入者，即十一切處也。
謂周遍觀察地、水、火、風、青、黃、赤、白及以空、
識二無邊處，於一切處周遍觀察，無有間隟，名十一切處。
又以青遍一切時，黃來入青亦遍一切處，
青、黃本相不失，相入又不相濫，餘色相入亦爾，是名一切入等。
言三三昧等者，三昧名等，等有三故。
仁王疏云：知法實相，謂畢竟空，名空三昧；
知法實相無相，不受不著，名無相三昧；
知法空已，不觀諸法若空、不空，若有、若無，名無作三昧。
故下疏云此三即一體其實無二性以是等故名三昧耶也。
下言等者，若上等時，等於九想乃至三三昧；
若下等時，等彼三空、三解脫等故。 ^588c30

【疏】世間以集為因，以苦為果者，為無明、
行、愛、取、有，此五和集以為因故，而招識、
名色、六入、觸、受、生、老死之苦果，故言出世間。
以道等者，道是對治無明、老死等方便，即出苦之聖道也。
以此為因故，無明乃至老死即得盡滅，
滅即是果，故云出世間等。 ^589b14

【疏】諸法從緣起等者，諸法即十二因緣，
謂苦是識、名色等五，及生、老死等七支；
集是無明、行、愛、取、有等五支；道是對治因緣方便；
滅是無明滅，乃至老死滅故。
言從緣起者，此等諸法無不從緣生起，
謂無明緣行，行緣識，乃至有緣生等。
又緣謂因緣，即是無明，諸法無不從是生故。
又一切諸法皆以無明而為本故，故云諸法從緣起。
言如來說是因者，對果名因，謂對老死等俱得名因，
一一次第而為因故，推功歸本，皆以無明而為因故。
言彼法因緣盡者，謂彼因緣所生之法，
以道諦對治盡時，即是滅義。
言是大沙門說者，結成佛說也。
如是法印，唯佛法有，故曰是大沙門說也。
又諸法從緣生者，苦諦也；如來說是因者，
集諦也；彼法因緣盡者，後二諦也。
此之法印，如來親說，故云諸法等。
又下疏云：此偈攝三藏義，故天竺相傳，謂之法身舍利也。 ^589b24

【疏】此是一切世間最難解等者，法華經云是法不可示，
言詞相寂滅，諸餘眾生類，無有能得解等。
由是世尊初成道時，但自受法樂，三七日後，
以方便力，方乃起說，故云此是一切世間等。 ^589c6

【疏】如三重漫荼羅中五位三昧者，五位者，
第一重有三，謂中臺、鬢、蘃、八葉也，并第二、
第三院，名為五位。
或取如來、菩薩、金剛、二乘、諸天，如下真言支分中之所顯示。 ^589c14

【疏】薩婆若有三種名等者，即天台四教中，
後三教各有八事：一、教，二、理，三、智，四、斷，
五、行，六、位，七、因，八、果。
此薩婆若，即當第三智字也。
且通教智者，謂同得巧度一切智也；別教智者，
道種智也；圓教智者，一切種智也。
言此三種智至即是阿字義者，釋成不二也。 ^589c22

【疏】與大論語等、字等等者，謂如上真言聲字攝餘諸字，與大論亦同。
彼論云：復次，菩薩摩訶薩之行者，所謂字等、
語等、諸字入門。何等為字等、語等、諸字入門？
阿字門，一切法初不生故；囉字門，一切法離垢故；
波字門，一切法第一義故；遮字門，一切法終不可得故；
那字門，一切諸法離名、性、相，不得不失故；
乃至荼字門，入諸法邊境處不可得故，不終不生故。
彼論釋曰：字等、語等者，是陀羅尼於諸字平等，無有憎愛。
又此諸字因緣未會時，亦無終歸，亦無現在，
亦無所有，但住吾我心中，憶想分別覺觀心說，
是散亂心語，不見實事，如風動水，則無所見。
等者，與畢竟空、涅槃同等。
菩薩以此陀羅尼，於一切諸法通達無礙，
是名字等、語等。 ^589c32

【疏】名，謂以此字門。
等者，謂名詮自性。
然有一字為名者，如阿之言無；二字為名者，
三迷云等；多字為名者，阿三迷乃云無等也。
疏中欲顯多字為名，故曰共成一名也。 ^590a10

【疏】如初句云等者，謂阿三迷云無等。
此之三句，各是集法滿足句。
如說不生亦不滅等隨句，義雖未圓，亦名為句，以法滿足故也。 ^590a18

【疏】多名共成一句等者，謂諸行無常等四句成偈，即是顯義周圓句也。 ^590a24

問：真言之體必是依聲，何故此中但言名句耶？ ^590a26

答：此辨真言通相，就能詮顯自性差別，故說名等。
若望所依，亦不離聲。
故十地論：說者、聽者俱以二事而得究竟：
一者、善聲，二者、善字。
成唯識云：由此法、詞二無礙解，境有差別。
法緣名等，詞緣於聲，豈無聲耶？
又為此宗依字發聲，如行者於心圓明中觀字，
從字發聲，方顯義故。
由是直取字等，不言其聲，覽者可悉。 ^590a28

【疏】以此佉字門等者，如金剛頂經說：受觸金剛，吞滅種種諸穢。
即斯義也。然此密意，所謂吞滅一切眾生五濁煩惱垢污，故云以此佉字等。 ^590a42

【疏】又其真言唯說十二等者，其真言即縛字也。
此縛字詮一切諸法語言道斷義。
若法本來不生，則離諸因緣，是故語言道斷。
故下疏云：以辟支佛智慧深利，見一切集法皆是滅法，故名證寂然界。
住此三昧時，能觀諸法如涅槃相，無可宣說，名極滅語言三昧。
以此因緣，不樂說法，欲滿眾生願故，但以神力加此一字，以為真言。
淨除於業生者，謂能淨除因緣造作之生，
令得大空智生，故曰淨除於業生也。 ^590a48

【疏】法住、法位等者，真如住在諸法之中，名為法住。
法有染淨，離染得淨，分位顯之，故名法位。
此約理事差別，或真如法即所住，即法位，唯約理明。
言性相常住者，謂真言如實體性，真言如實行相，有佛無佛而常有故。
亦可性是常住，相是無常。
既爾，云何言性相常爾？
答：性相無二故。又性常是常，相常是無常，不由如來出世故。
問：常住音聲可爾，無常音聲言說，豈非如來說耶？
釋曰：法本無常，但由佛顯故。 ^590b16

【疏】隨一一真言等者，謂如來以普門加持，
現出普門之身，隨一一身皆有真言，故名一一真言。
名成立中者，謂一一真言，或廣或略，於其中間，或將一字義成立一切字義。
如以迦字成立一切字者，迦是無作義。
若以此字成立一切字時者，一切字皆成無作。
具如下疏。言皆如因陀羅宗者，謂天帝釋自造聲論，彼中有如是義故。
又或如天帝釋殿上網，互相涉入，重重無盡，故言皆如因陀羅宗也。 ^590b32

【疏】無苦、集等者，謂入阿字本不生門故，
即了苦、集、滅、道本來不生，而但有真諦。
如水結成氷，氷即是水，無別水也。
但以眾生迷於苦、集，失法性水，若入阿字門，
了達苦、集本來不生，即會法性，而但有真諦，
故云無苦、集等。 ^590b48

【疏】又知八倒等者，一切眾生由迷倒故，
計一切法是淨、是樂、是常、是我。
今觀念處是不淨、是苦、是無常、是無我。
如是念處除四倒已，若執不捨，復成四倒。
今入阿字門故，了知念處本來不生，但是法界，
成真實念處，故云又知八倒等。
言知四如意等者，四如意者，欲、勤、心觀也，一切神通由此發故。
仁王疏云：欲、勤、心觀，以定為體性。
又寶積經云：菩薩摩訶薩依靜慮波羅蜜多故，
獲是欲三摩地斷行成就，修如意足，如是勤心觀三摩地斷行成就。
菩薩摩訶薩依如是等欲、勤、心觀，助發定法，
極善修治，極善成立，自在轉故，能善修習四如意足。
成就四種如意足已，隨其願欲，證得現前，能示非一種種神變。
菩薩摩訶薩雖現無量神通變化，皆為度脫諸眾生故等。
言本不生者，謂如是神足，以阿字門四句求之，
皆無所得，即知本來不生，全是法界，故得成就法界神通爾。
言知是處、非處等者，知是處、非處，即佛十力、第一力也。
若出體時，尅性以慧為性；若取相應，即兼心等四蘊為性；
若取眷屬，五蘊為性。
即定共、道共、無漏色等，助成慧體故。
謂知諸法因果相當，名為是處；因果相違，名為非處。
寶積經云：言是處者，有所攝受。
謂離殺者，能感長壽；離不與取，能感大富；
離邪欲者，感貞良妻。
如是說者，斯有是處。
言非處者，無所攝受，返上可知。
言知自心等者，謂一切眾生本有佛知見性，
由不如實知故，名為無明，失佛如來種種智力。
若如實自知時，即名之為明。
等者，等取大悲及方便故。
言本不生者，謂眾生等雖知佛有如是智力，
但是信知，不能成於諸佛如來自然智力。
若了阿字本不生故，即是如實而知自心，
初發心時便成正覺，不由他悟故。
言六蔽本不生等者，乖違理性，障蔽真言，即是六度所治貪等六種煩惱。
但從妄起，推入阿字，達本無生，離彼中流，故昇彼岸也。
言知十八種法者，即是不共餘乘所有法也。
大寶積經云：第一、諸業無有誤失不共佛法，所謂如來身業畢竟無誤失故。
若往來坐臥，威儀端嚴，身光極照，觸彼眾生，
令與樂受，身無過相。
如來語業無有誤失，為實語、如義語等，如是一切語言無有過相。
如來之心無有誤失，不捨甚深定法，於一切法無礙智見任運而轉，
是名諸業無失。第二、言無卒暴不共佛法，謂如來一切言音本無卒暴。
何以故？久已永離愛恚諍訟等故。
第三念無忘失不共佛法，謂如來正念無忘失故。
何以故？蓋住於靜慮解脫三摩地等不廢忘故。
觀有情心行，如其所應宣說妙法，於諸義法訓詞辯才無礙解中無忘失等。
第四無不定心不共佛法，謂如來若行若住若坐若臥若食若語若默，
常處深定無出離時。
何以故？由如來證得甚深三摩地無障礙靜慮等，永離散亂之心故。
第五無諸異想不共佛法，謂如來無諸異想，
乃至於持戒者其心無愛，於犯戒者其心無恚等，故名如來無種種想。
第六無揀擇捨不共佛法，謂如來已脩聖道而證此捨，非未脩道而有證故。
如來捨者能轉梵輪，悲愍眾生無高不遠離二邊，超過一切思量揀擇等。
第七志欲無減不共佛法，所謂如來善法志欲無減、
大慈志欲無減、大悲志欲無減、說法志欲無減等。
第八正勤無減不共佛法，所謂不捨所化眾生正勤，乃至不緣食飲相續說法中無暫廢等。
第九念無退減不共佛法，謂如來證得菩提，
無間觀察一切眾生去來諸心，相續知已，如來於中畢竟了知無有忘失等。
第十三摩地無有退減不共佛法，所謂佛三摩地乃至若生死際平等即涅槃際平等，
以如來證入如是平等性故，於三摩地而無退減等。
第十一智慧無減不共佛法，所謂如來具悟入一句百千大劫說無盡智，
於一切處無障礙智等。
第十二解脫無減不共佛法，謂薄伽梵遠離一切執著二邊故得解脫，
如是解脫前際無縛、後際無轉，不住現在故等。
第十三身業智導不共佛法，所謂如來一切身業智為前導隨智而轉等。
第十四語業智導不共佛法，所謂如來一切語業智為前導隨智而轉等。
第十五意業智導不共佛法，謂如來一切意業智為前導隨智而轉等。
第十六過去無礙智不共佛法，謂如來以無礙智能知如是無量無邊過去世中所有諸佛國土若成若壞等。
第十七未來無礙智不共佛法，所謂未來世中所有如來或當出現或當滅度等，
彼一切相如來於此悉能了知等。
第十八現在無礙智不共佛法，謂如來於現在世十方一切諸佛土中，
所有諸佛、諸菩薩眾、諸聲聞眾、諸獨覺眾，若干差別悉能了知等。
是名十八不共佛法。
復以此法入阿字本不生故，則不共之義尤異餘宗也。 ^590c10

【經】謂阿字門等者。
凡開口最初，皆有阿聲。
即此阿聲，為一切眾聲之母，能生一切真言之聲，故名為母。
又此阿聲，生十四音，成十二章。
疏中不顯，故須區別。
依涅槃經本母抄，略示方隅，分之為三：
初、釋章題，二、釋章數，三、釋音數。
且初題云悉曇章，梵語悉曇，此云成就。
准聲明中，即是男聲。
八轉中，屬於業聲。
業謂造作，以此為本，而能成辦諸章文字及名句等，故云成就。
又古譯為吉法，應云悉達磨。
悉是娑字，從女聲呼，詮妙善等義。
達磨是法，故云吉法。
上皆不正具足，應云悉曇囉窣堵，此云成就。
吉祥章第二、釋章數者。
此悉曇章句，總而言之，不出四十五字。
所為和會音，有十二字，除助巧等。
毗聲，有二十五字。
超聲，有八字。此等諸字，展轉能生一切聲字。
由是分十二章，一切言音，收攝皆盡。
謂先以短聲阿字，流入短聲迦、佉、誐、伽、
仰、遮、車、若、社、壤、吒、咤、拏、荼、拏、多、他、那、#CB00501;、
曩、波、頗、磨、婆、莾、野、囉、羅、嚩、撦、洒、娑、訶等三十三字中，
歷呼一周，即為第一章。
抄文傷略，應更將長聲阿字，似前短聲阿字，
流入長聲迦字，乃至末後長聲訶等三十三字，
更以伊字流入枳、嵠、儗、岐、嶷、止、齒、耳、誓、
仍〔上〕、徵、癡、#CB03129;、遲、抳、
底、體、你、提、#CB00576;、比、庀、
未、婢、銘、伊、哩、里、尾、屣、始、枲、呬等三十三字，
乃至從惡字流入脚、却、#CB17798;、
#CB17799;、#CB17798;、
酌、綽、弱、杓、若、卓、逴、橈、濁、搦、跢、托、惱、度、諾、
博、濼、毛〔上〕、薄、莫、藥、洛、洛、縛、灼、朔、索、郝等三十三字，
如上歷遍方成第一章體，乃為盡理。
不爾，則音義不足矣。
次明第二章。上第一章若以阿阿等單單為頭，歷下諸字遍而為一章。
今第二總以十二音歷下諸字為第二章，
謂先以阿、阿、伊、縊至暗、惡聲歷下三十三字，
一一相梯循歷俱遍，如迦、迦、枳、鷄、矩、俱、
計、蓋、句、嬌、劒、脚等。
一周竟，次以佉字為頭，如上輪次而作一周，
謂佉、佉、企、溪乃至欠、却。
如是三十三字循歷周遍即為第二章。
若和會者，阿、阿即迦、迦，伊、縊即枳、鷄，乃至暗、
惡即劒、脚等。次明第三章。
即複呼章，謂以迦字次第歷配下三十三字，
如迦佉〔短二合〕、迦佉〔長二合〕、吉企〔二合〕、
吉溪〔下同〕、屈齬、屈驅、枳契、枳愷、屈去、屈#CB17790;、
訖欠、訖却。次歷誐伽仰乃至訶字遍，為第三章。
次以此下誐字却從迦字歷配，如誐迦、
誐迦、誐枳、誐鷄至誐劒、誐脚，如是三十三字配歷遍，為第四章。
次以齒音五字，最後若字從迦字歷直至訶字，為第五章。
如是取舌上音第五字、舌頭音第五字、
脣音第五字一一為頭，歷配迦字至訶字一周竟，
為第六、第七、第八章。
又以超聲野囉攞嚩四字一一為頭，如前歷配作四周竟，即是第九至第十二章。
大般涅槃由此立十二章。
今抄釋此章，雖支體鈎鏁上下分明，似有未周。
且如毗聲二十五音，先取迦字次第合配佉字直至訶字，
又於五類音中各取一字合配迦字直至訶字，而為六章。
足前單呼二章，共為八章。
次於超聲八字以野字從迦字合配，次以囉囉嚩三字如前合配，
都成十二。下有捨洒娑訶四字不取為頭，合配諸字。
若俱取之，章數則成十六，是故不取。
若不取者，則有取音不盡之失。
今為改之，謂以^mc-CFC5阿^mc-CFC6阿^mc-CFC8伊^mc-D5F5縊^mc-CFC9塢^mc-CFCA烏^mc-CFCF翳^mc-CFD0藹^mc-CFD1污^mc-CFD2奧^mc-CFD3暗^mc-CFD4惡十二之音。
如是依平、上、去、入位次調停，令其不差，名和會音。
和諧、會通、毗超等音，不雜亂故，成十二章。
先短聲阿字流入短聲迦佉誐伽仰，乃至娑訶，即成第一短聲阿字等章。
次以長聲阿字流至長聲迦佉誐伽昂，
乃至次第直至娑訶，即成第二長聲阿字等章。
又以伊字流至枳、企、儗、祇、倪，乃至洗、呬，為第三伊字等章。
又從縊字流入鷄、溪、倪、祇、霓，乃至斯、奚，為第四縊字等章。
又以塢字流入短聲，舉齬語瞿、虞，乃至蘇、
虎，為第五塢字等章。
又以烏字乃至脚字，隨音流入，次第如前，
即成烏字乃至脚字等，名十二章。
以此確定十二章數。
然後更以二二合、三四五合等，一音為主，
餘音為伴，則有無量音聲之章，如天帝網，不相妨礙。
若如此者，則無取字不周之失，覽者知焉。
後釋音數者，分二：初總、後別。
且初悉曇之字，不但開之為一十二章，
亦總能收攝一切音類，謂阿、阿乃至暗、
惡，如此方十六聲以為定矣。 ^591c16

問：如上阿阿二字乃至暗惡，即有一十二字，何故經言十四音耶？ ^592c2

答：謂此十二字後有助巧、聲、哩狸、里狸四箇字故。
若爾，更添四字應成十六。
然此四字不得為母，但為助巧，隨於彈舌直呼之中各取二來，
故成十四。如以迦字合哩狸時，梵書即是 " resp=^mc-A94A此但西方凡俗通用之字，
若聲明中梵書即是^mc-CBA7^mc-E4E7又如以迦字合里狸時，
梵書即是^mc-ABBD^mc-ABBE若助巧者，
梵書即是^mc-E4E8^mc-E4E9若知四字收攝之處，
本體即是囉羅二字，故不俱取。
有取十二音中後之二音為助巧音，非也。
後別釋者，謂此一十四音，字輪品中但列其音未顯其義，
令觀行者支分不具，今別釋之。
且第一短聲阿^mc-CFC5字者有三義：
一約不破壞者，謂一體三寶體性堅固猶如金剛，
以不壞故無有盡滅故，無盡滅故即是真常，真常即是大般涅槃。
二約不流者，如來九孔無漏失故。
九孔者，二眼、二耳、二鼻語門、二隱竅也，即五根無失。
如來法身五根名言尚不可得，況有流耶？
真常之體即是涅槃。
三約依功德者，非謂積功累德，但是本有性淨之功德故，此即所顯真常涅槃。
由此三義故名為阿。
次明第二長聲^mc-CFC6阿字門，即是本不生之行也。
梵語阿字詮阿闍梨義。
阿闍梨有四義：一者依教授義，令生善故，即親教者。
二者依制度義，阿毗曇也，顯諸大乘戒威儀故。
三者依聖人義，梵語阿哩也〔二合〕，此云遠惡義，
翻為聖人，總目十地諸聖人故。
四者依教誨義，即教示誨導止惡脩善故。
由此四義故名為阿。
第三伊字門者，約聲明中是女聲也，謂伊字所顯即佛法也。
佛法有二：一證法、二教法。
證法有二：一所證，謂涅槃真理；二能證，即正體智。
教法亦有二：一者通，即總舉三乘；二者別，即大般涅槃。
依是教法淨脩梵行，正智圓滿證大涅槃。
今伊字中詮顯此法，故曰伊者即是佛法也。
第四縊字門者，縊者自在義。
依二種釋：初總明自在，後別明護法。
且初言自在者，借喻以顯。
以自在天外宗所計，能生一切即自在天，
為世間之父母，故名為世尊。
如理趣經說：外道微未底聞佛說諸法無生本來清淨，
即作是言：此義不然，自在天常而是一切萬物父母，
能生諸法、能作能造安立世間。
於是如來以種種道理詰難於彼，而理不通因得正見。
今諸佛妙法若對自在天時，塵沙陪數豈可為喻？
以自在天世人知故，故引為喻。
上來總明自在，下別明護法者，一約大梵、
二約護世、三約能說、四就所為、五就所斷。
且初言自在者，名為大梵，即大梵天王也。
然色界四禪總名梵世，初禪第三亦名大梵，今此所引即第四禪梵王。
此梵天王以縊字為種子，謂所流之法名曰自在，
若受持者即名護法，此外道所計也。
若佛法中大梵無過，真常佛性自然皎潔，況之如天自在無礙。
有若於王、若受持者，則名護法。
護法有二：一、自受持，依之脩證；二、令他受持，
同適真趣，任持弘護，令不斷絕，是真護法。
是故縊字名曰自在。
二、又自在者，名為護世，即四天王也，以此四王能護世故。
言四王者，東方名為持國，是乾闥婆主；
南方名為增長，是鳩盤荼主；西方名為醜目，
或名廣目，是諸龍主；北方名為多聞，是藥叉主。
此四天王及諸眷屬常護世間，皆能擁護如來之法，亦能為他敷揚宣說。
又四護世者，表四無礙解，亦是四無量、四攝法等。
由依此等，即能自護及能護他，故曰依護世也。
三、約能說者，又縊者是能自在說也，即證大涅槃得真解脫，
名為自在。大解脫中有八自在，為令眾生得是自在故，
施設一乘令勤脩習，故言能自在說也。
四、約所為者，謂此縊字詮於所為，能自在故，謂修集方等經典也。
方等是經典之所詮，樂修方等，常習是經典，依是經典悟方等理。
如是修悟本為何耶？
為欲證得大般涅槃大自在故，故曰就所為故。
五、就所斷者，謂此縊字詮於所斷，能自在故。
所斷法者，謂嫉妬纏是自在障，故須斷之。
即隨喜功德是能持之妙藥，諸有情類自無始來業垢深重，
見他得利或他勝己，心生熱惱，常欲摧彼令不如意，
由是繫縛長淪三界不得自在，諸善功德悉被穢之。
若欲出離得自在者，必須斷之。
若除斷已，一切諸善皆得圓滿，故能宣揚大般涅槃法，故曰就所斷也。
是故縊者名為自在。
次明第五塢字門者，塢字詮一切法譬喻不可得故。
若有譬喻不為勝上，即大涅槃於諸方等最上教中更出過故，
亦云上上，故云譬喻不可得故。
第六烏字門，詮無慧念義。
良以無義正念於一切法妄計有我，故使世間多多有情於秘密藏而生謗毀。
秘密所謂涅槃真我，一切有情迷之妄計，
猶如王子失寶刀喻，寶刀王子持去貧者讇言，真乘菩薩詮之群生妄計。
由是別開方便破彼執情，顯示諸法實無有我，
除彼無慧念，故云烏者詮無慧念也。
第七翳字門，詮一切法求不可得義。
謂佛性涅槃遠離性相，心言罔及非可求故。
金剛般若云：若以色見我，以音聲求我，
是人行邪道，不能見如來。
故曰翳者詮一切法求不可得也。
第八藹字門，藹者二義：一者詮一切法自在不可得義。
言自在法對待立之，對抅縛故說名自在。
今佛如來得真解脫，是真自在。
言不可得者，謂真常理中，縛、解二名皆不可得，即是藹字如實之義。
二、藹者，是威儀勝聲。
如來威儀進止，無非利益一切眾生，故曰藹者是威儀勝聲等。
第九、污字門，詮煩惱義。
煩謂煩擾，惱謂惱害。
由此或能煩擾行人，惱害功德，即是根隨俱生分別。
分別麤淺，入見即除；俱生細故，佛果方盡。
又呼此字時，有執取聲。
執取是漏，漏者名之為流。
如來不流，不流者即不動，不動即無生。
佛體真常，本無生滅；無生無滅，名大涅槃。
故此污字，詮一切法煩惱不可得也。
第十、奧字門者，詮大乘義。
大乘義者，即是真常；是真常者，即是究竟。
今究竟義，但是所詮。
大乘有二：一者、通取一切大乘，於前九部中得為究竟，
故謂我此九部法，入大乘為本；二者、明此涅槃所顯圓極，以為究竟。
又外道經書，對於內教，得名為諸，所顯法近，皆非究竟。
今大乘經所顯之義，稱理盡性，皆名究竟，故曰奧者詮大乘義等。
第十一、暗字門者，能遮不淨物義。
謂金銀寶物，正是所遮。
世間貧者，乃曰沙門，觀念修行，用祛貪愛。
由金寶等是世所珍，凡情覩之，皆生愛著，
由是牽生諸有漏業，故名不淨。
諸佛弟子，皆應捨之。
捨有二種：一、以自所有，施於三寶；二、於他處有，不起貪愛。
若不捨者，終日防護，疑阻他人，於己修行全成無暇。
故趣道之流必須棄捨。
又不但能捨一切寶等諸不淨物，然實事捨一切煩惱。
故成就品云：又於他月悉捨內、外所有。
即此義矣。由是此字亦能顯大菩提果義也。
故曰暗者，詮能遮不淨物義。
第十二、惡字門者，詮一切法遠離不可得義。
謂始覺智生，即無不覺。
爾時始覺即是本覺，始、本不二，名究竟覺。
是故證涅槃時，無明轉為明，無明即明，故無所離。
菩薩入涅槃時，見一切眾生本來寂滅，
以證諸法無所離故，故名入證大般涅槃。
故曰惡字，詮一切法遠離不可得義也。
又文殊問經字母品云：阿〔上〕字是無常聲，
阿〔去〕〔引〕字是遠離我聲，伊〔上〕字是諸根廣博聲，
伊〔去〕〔引〕字是世間災害聲，塢〔上〕字是多種逼迫聲，
汙〔引〕字是損減世間多有情聲，#CB01220;字是直軟相續有情聲，
#CB01220;〔引〕〔去〕字是斷染遊戲聲，
力字是生法相續聲，#CB02828;
〔引〕字是三有染相續聲，曀字是起所求聲，
愛〔引〕字是威儀勝聲，汙字是取聲，奧〔引〕
字是化生之聲，暗字是無我所聲，惡字是沈沒聲。
然上略明十二字義，正此所要。
故疏序云：此中有一、二重缺者，莫由此乎！ ^592c4

【疏】如諸外道計等者，謂有外道諸論師等，
離因計有作等和合，故有果報。
若行者三密之中見有作等，則有同外道。
且作乃作者相因待生，則無決定之相；
若執為決定，則不異外道。
故中論破云汝謂作者有作，即為無因，無因故不能生果等。 ^594b4

【疏】中論觀六種等者，六種即是地、水、火、
風、空、識也。今正取空。
如彼論偈云：有相無相中，相則無所住，
離有相無相，餘處亦如是。
此顯有無二相皆無所住。
空既如是，餘五亦然。
又偈云：是故知虗空，非有亦非無，非相非可相，餘五同虗空等。
今佉字門，於一切法有相無相皆無所住，
如虗空等故，故云中論觀六種等。 ^594b14

【疏】復次，若人不動本處等者，彼論：問曰：
汝雖種種門破去去者、住住者，而眼見有去住？
答曰：肉眼所見，不可信也。
是故疏云：若人不動本處，即是所詣處也。 ^594b26

【疏】而言毗婆舍那等者，毗婆舍那，此云勝觀，未審屬何勝觀能破煩惱耶？
若屬觀品，觀品是慧，慧是能歒，煩惱是所歒，此正辨戰歒之體。
總此問意云：然一切法中，如諸論所破，
我義皆不得成，故智慧煩惱，畢竟屬於誰人？
今時而言毗婆舍那能破煩惱耶？ ^594b32

【疏】明暗畢竟不相及者，謂相違法，理必不俱，云何能破？
此文正難不可說斷。
若論斷義，性相不同，故華嚴十地品云：非初非中後。
此約性也，三際求之，不可說斷，則無斷也。
十地論云：譬如燈焰，前中後取故。
此約相也，三時齊取，可說斷。
斯則經論相反，意旨相成。
何者？以論假三時，乃知無性，方合經意。
以非初非中後，即是無性，是則性相無礙，無斷之斷也。 ^594b42

【疏】又一切法本不生者，此下約頓，一向全真，更無斷義。
立戰歒者，就世間談論也。 ^594c8

【疏】所起慢心等者，謂吒字門。
一切諸法，慢不可得，入此門者，不見彼此勝劣之相，
若起高下不平等見，名之為慢。
唯識論云：云何名慢？
恃己於他高舉為性，能障不慢，生苦為業。
謂若有慢，於有德處，心不謙下，由此生死轉轉無窮。
此慢差別而有七種：一、慢，於他劣朋友等而生高舉名慢；
二、過慢，為於等中謂自勝他；三、慢過慢，
於他勝中謂己勝故；四、我慢，於五薀中執我、
我所故；五、增上慢，於一切殊勝功德未得謂得故；
六、卑慢，於他勝中自不如他，却於他慢，
如奴欺阿郎；七、邪慢，於無得中生其高舉，或於增上法而起邪見等故。
此吒字門能對治也。 ^594c12

【疏】今觀諸法無生等者，謂欲對治如是七種慢故，而觀諸法本來不生。
言乃至者，復觀諸法本無造作，如虗空性，
遠離去來一合之相，諸行遷流，心之影像，
因緣所生，如是等法皆不可得，則知阿耨菩提於法平等，無有高下也。 ^594c34

【疏】由此五字門等者，一、本不生，即阿字也；
二、離言說，即嚩字也；三、自性清淨，即囉字也；
四、無因緣，即訶字也；五、如虗空相，即佉字也。
何以故？由此五字門，長養不可得。
謂此五字門，即是地、水、火、風及虗空故。
地能持種，水以潤之，火以溫之，風以皷之；
虗空不礙，從種滋長，乃至華果，名為長養。
由本不生故，長養亦不可得也。 ^594c44

【疏】無量義經等者，今疏指彼經釋成女人是梵行者怨。
彼經云：譬如健人為王除怨，怨既滅已，
王大歡喜，賞賜半國之封，悉以與之。
持經之人亦復如是，於諸行人最為勇健，
六度法寶不求自至，生死怨歒自然散壞，
證無生忍，半佛國寶封賞安樂。
言半佛國寶者，即屬菩薩七地位也。
又彼經云：若善男子、善女人發菩提心，
與大悲意，欲度一切苦惱眾生，雖未修行六波羅蜜，
六波羅蜜自然在前，即於是身得無生法忍，生死煩惱一時斷壞。
旨第七地大菩薩位，是為半佛國寶也。 ^595a10

【疏】娜字門等者，梵語正云難〔上〕那，此名施也。
又不空羂索經云：解一切法離名字相不可得故。
梵語娜麼，此譯云名。
娜具多義，各隨義辨，不相違也。 ^595a30

【疏】如人為縲紲者，論語孔注云：縲，黑索；
紲，攣也。所以拘罪人也。
今借喻之。言若息念時等者，謂阿脩羅被天帝縛，
念欲還宮，縛不得脫；若息鬪心之時，其縛自然除矣。
是知縛解但在自心，非由他也。
言何況業煩惱等者，業煩惱縛，謂凡夫等；
無為縛，謂二乘也；意生縛，謂菩薩也。 ^595a36

【疏】婆字等者，謂此字門詮一切法有不可得。
又准不空羂索云：解一切破壞性不可得故。
梵語般若，此云破壞。
言破壞者，即是有不可得，但以性字義有別也。
謂此有不可得，復不可得，故云解一切法破壞性不可得。
若差別者，此中以阿字門遮一切有，名一切法有不可得。
彼中并能遮阿字，俱皆不存，故彼云解一切法破壞性不可得也。 ^595a48

【疏】有謂三有等者，言三有，即欲、色、無色也。
乃至者，超越九有，謂六欲天及人為一，
四禪、四空處共成九也。
言二十五有者，謂四州、四惡趣、大梵、六欲天、
無想、五淨居、四禪、四空等也。 ^595b14

【疏】即是三昧王等者，謂婆字門，詮一切法有不可得故。
又以從因緣有故，具足一切字門故。
即是三昧者，由勝諸三昧故，名三昧王。
能破二十五有者，准涅槃經說：菩薩住無畏地，
得二十五三昧，壞二十五有。
所謂得無垢三昧，能壞地獄有；得無退三昧，
能壞畜生有；乃至得我三昧，能壞非想非非想處有。
是名菩薩得二十五三昧，斷二十五有。
如是三昧，名諸三昧王。
入此三昧王時，若欲吹壞須彌山王，隨意即得等。
今此婆字三昧，復為二十五三昧之王，獨能破壞二十五有。
是以疏云：今觀諸有，從緣即是本不生義，乃至能破二十五有也。 ^595b22

【疏】由此義故，名為破有法王者，謂由此一切法有不可得，
及無作、無行等義故，即是三昧王三昧。
釋迦如來住此三昧，而現出世加持之迹，能破二十五有。
眾生覩此，號為破有法王。
然實阿字門中，二十五有本來不生，更何所破？
又一切法皆入阿字，體即法界。
若一切法體即法界本來不生，二十五有亦即法界本來不生，
釋迦牟尼亦即法界本來不生。
既一切法皆是法界本來不生，即同虗空，何有虗空能破虗空？
何有虗空被虗空破者？
若如此解時，即是解婆字門一切法有不可得，及解羂索經中一切法破壞性不可得義也。
若如是者，此與羂索為一為異？
究竟無異。此中阿字即是彼中性字，彼中性字即是此中阿字。
阿者，詮一切法本不生義，本即性也。
思之！ ^595b44

【疏】中論以種種門等者，即彼論說二十餘門，
謂觀因緣、觀六情、觀五陰，乃至觀四諦、
觀十二因緣為門，名種種門。
言識、觸、受、愛四法皆無等者，謂眼見色時，
即有識生，次起於覺觸，觸有澁滑，受遂領納於可意境，生於愛染。
今見可見法無故，識等四法皆無，是故十二因緣分亦無也。
又一切有情，非如木石，無所識知，無所觸受，
但隨境分生諸識等，成十二因緣真言。
行者以三密方便，得見不思議境界時，
雖有所識知、所觸受，由以囉字淨故，而不生愛執。
以無愛故，十二因緣亦無也。 ^595c22

【疏】如中論三相等者，彼論說：有為法有三相，
謂生、住、滅相；無為亦三，謂不生、不住、不滅。
今觀有為、無為法體，體性皆空，與誰為相耶？
及十二門廣說三相，不勞繁引。 ^595c42

【疏】如彼三昧者，若近指者，嚩字門名為語言道斷三昧；
若遠指時，即三昧王三昧，故不思議也。 ^596a2

【疏】如說日可令冷等者，謂娑字諦不可得。
諦者，實也。如諸法真實相知，離於顛倒，
如日可令冷，月可令熱。
世尊，誠諦之說，終無差異。
故藥師云：日月輪可令墮落，妙高山王可使傾動。
諸佛所言，無有異也。 ^596a6

【疏】亦空亦假亦中者，謂娑字門中，遠離二諦、
四諦等相，本來平等，亦空亦假亦中，雖三而一，
雖一而三，不相妨礙，但隨根施設，強立三名。
入此字門，即知一切法即空即假即中，
無一二三而一二三，無一二三是遮一二三，而一二三是照一二三。
若無遮無照，即是娑字門，諦不可得。 ^596a14

【疏】因有六種等者，此訶字門，詮一切法因不可得，
謂六因、五因等。六因者，俱舍頌云：能作及俱有，
同類與相應，遍行并異熟，許因唯六種。
五種者：一、生因，即是業煩惱等，及外草木子，是名生因。
二、和合因，如善與善心和合，不善、無記亦爾。
三、住因，如下有柱，屋則不壞，內有四大無量煩惱，眾生得住。
四、增長因，由衣服、飲食等故，令眾生增長。
如外種子，火所不燒，鳥所不食，則得增長。
如諸沙門、婆羅門等，依因和尚、善知識等，而得增長等。
五、遠因，譬如因呪，毒不能中，依憑國王，無有盜賊。
如水鑽人為酥遠因，父母精血為眾生遠因等。 ^596a26

【疏】當知最後無依等者，謂前諸字皆依後字，展轉待因成故。
當知此最後訶字則無所依，還以阿字無住之體而為其本，
過此無字可說，是故更無所依也。
言故說無住為諸法本者，謂到此無言說訶字處，
則無所住，即此無住名大涅槃，涅槃以無住而為本故。 ^596a48

【疏】但以種種因緣等者，如以迦字無作，
乃至訶字無因等義，觀本不生；或以幻、
焰、水、月、乾城等，觀本不生，名為種種因緣也。 ^596b10

【疏】云何一切字，成立一字等者，一切字者，即五箇故字也。
此五故字：一是迦字，無作；二是佉字，虗空無相；
三是誐字，無行；四是伽字，無合。
此取毗聲五類音中第一牙音，例下四類及超聲八字，
但取最後一字，故稱乃至。
五是訶字，無因。即以此等諸字成立，本不生阿字，故云云何一切等。 ^596b16

【疏】云何逆順旋轉等者，以阿成迦字，乃至成訶字，
名為順成；還以訶字展轉反成阿字，名為逆成。
逆順既爾，釋破例然。 ^596b28

問：今言相成，行相云何？
答：為此諸字各具有空、中三種之義。
今疏顯示以中成中，如以阿字本不生義成迦字本無作義，
乃至訶字本無因義，或以訶字本無因等義還成阿字本不生義。
准此，理應更有以中成有、以中成空、以有成有、
以有成空、以有成中，或以空成空、以空成有、以空成中之義。
更有交絡、超間、相成，更互釋破無盡之義，如理思之。 ^596b32

【疏】如是以八種之門等者，即釋、立、破為六，
加逆、順成八種，故於前六門中具含六相，但疏秘密。
如初一字釋一切時，即是同相，義相順故，
成立相易知，破義是壞相。
次疏指餘三相也。
為一切法者，即是總相，依般若從色乃至一切種智，
一一別異說之，即別相、異相也。
前後互舉，六相備焉。 ^596b46

【疏】心門轉故者，心即菩提等心，門即無擁之義。
謂前以八種之門旋轉說之，依摩訶般若別異說之，則義有無量。
今約真言住心品次第分別，謂以薀、處、
界等對治我、法二執，開示心之實相，名開心實相門。
更約違世、順世等八心次第說之，名心門轉。
又約百六十心麤細極細歷三劫說之，皆有淺深顯密之相。
復從菩提心門轉入大悲心門，從大悲心門轉入方便心門等，
如住心品廣說。 ^596c10

【疏】如彼論四念處品廣說者，彼說四十二字，
此當初五，乃至末後第四十二之荼字，即知一切法必不可得。
波荼，秦言必也，故云必不可得也。 ^596c26

【疏】如觀鏡等者，如人臨鏡，則面像現。
此由因緣和合故有，謂以質因鏡緣而影法生。
若是推研色塵之相，現前不謬，即是假名。
又此研字，應從於女美惡之相，現前不謬，義似愜當。
種種推求，此法非從鏡有。
何以故？質未到鏡，則無像故。
又非面作。何以故？
未有鏡，則無像故。
又非執鏡者作。何以故？
無鏡無面故。如是推尋求覓，都不可得，即是其空。
又非無因緣而得顯現，故名為假。
假不異空，空不異假，即是其中。
故中論云：因緣所生法，我說即是空，亦為是假名，亦是中道義。
是故三相不同而同，不異而異，此兩句名具。
遮、表不同者，三相有別。
以遮同而同者，表一體故；不異者，遮三體故；
而異者，表三相故。
是名法界不思議中道緣生，非是世間論師等所能思議耳。 ^596c32

【疏】如涅槃經等者，涅槃經云：俄者，一切諸行破壞相故。
若者，是智慧義〔若，南智也〕。
拏者，非是聖義，喻如外道。
那者，三寶安住，無有傾動，喻如門閫。
摩者，是諸菩薩嚴峻制度，所謂大乘大般涅槃，是名為摩。
已上四字，皆有結句。
又准文殊問字母品：仰者，是五趣清淨聲；
#CB17783;者，是制伏他廣聲；
拏者，是除諸煩惱聲；曩者，是遍知名色聲；
莽者，是息憍慢聲。
此與涅槃，各據義別，不可一准。 ^597a10

【疏】即是常故不流者，一一三昧門等，皆是加持之相。
覈其至極，但是寂靜涅槃之相，法爾已來，
恒常如是，即是常故不流。
此常不流句，是涅槃經。
涅槃真常故，不可遷流。
若有流動，即有出生；今既不流，即是無生；
以無生故，即無盡滅；無生無滅，即是本來堅固之體；
堅固之體，即是法身；此法身者，即是涅槃。
雖常處生死，教化眾生，而不捨涅槃之性。
故肇公云旋風偃岳而常靜，江河竟注而不流等。
言即是諸佛加持身者，身者，積聚。
謂此聲字，一一皆是入佛三昧之門，而能圓滿一切自他之願，
諸功德法所積聚處，故名為身。
又從佛加持現起，即是諸佛加持身也。 ^597a26

【疏】具足眾勝願者，前云圓滿一切願，梵云薩嚩奢，即所希求之願。
今梵云嚩嚧，即是能與之願，謂自願已滿，
轉受於他，即與前願字義不同也。 ^597a48

【疏】假使十方等者，即十方諸魔化作佛身，
說相似法等，令轉易其心，仍不疑惑等。 ^597b6

【疏】若謂此說不然等者，謂具足眾聖願，
真言決定義，住不思議果，即是世間難解難信之法。
故佛說偈，引諸佛道，同勸信印成。
若真言行者，從師稟受，如說脩行，悉地無疑。
若為如說修行，不獲如是悉地者，即十方三世諸佛，
有違負本誓，欺誑眾生。
本誓者，三昧耶戒也。
謂三昧耶第四戒，誓於一切眾生，不應作一切不利益行。
諸佛大悲，欲令眾生同證此果。
若諸眾生依法修行，必定獲得如是如是不思議果。
若謂不然，即不得名為真言矣。
故但有智信受，無智疑悔。
譬如手執仙方，不從明師稟受，又不知修煉之決，
不肯服食，却謗白日上昇者，以為虗誕，
令成不可，故須深信爾。
又違大誓者，凡一切真言終句，有莎訶者，即大誓也。
梵語娑嚩〔二合〕訶，此云本誓，謂諸佛如來同一大誓故。 ^597b10

【疏】韋陀世仙者，韋陀，云明外道四韋陀也。
世仙，即是成就世間長年隱形自在之者，號持明仙等也。 ^597b38

【疏】一一皆入等者，謂真言聲字，三重漫荼羅中，
其相甚多，故云一一。
如是一一真言，由行者如理諦觀，無不入於蓮華臺藏。
阿字之句，此句是一切真言之本，謂三重漫荼羅真言，
自迹皈本，究竟寂滅之理，是止息教迹處也。 ^597b42

【疏】今此字輪亦爾等者，如上於佛身上布作三重字輪漫荼羅法，
由如來身與字輪相作，故名不思議也。 ^597c4

【疏】採集以為鬘者，謂採集眾華而為飾好，
梵云摩羅，此譯為鬘。
按西土結鬘師，多用蘇摩那華，行列結之，
以為循貫，無問男女貴賤，皆此莊嚴，或首或身，以為飾好等。 ^597c8

【疏】紫礦并虫食等者。
紫礦是樹汁，作法乾之，名之為礦，即波羅奢樹汁，
其色甚赤，用染皮氎。
又凡諸香物，若有虫食者，皆不得用為塗香。
又智論說塗香有二種：一者、栴檀木等，
摩以塗身；二者、種種雜香，#CB01674;以為末，
用塗其身，及熏衣服，并塗地壁也。 ^597c16

【疏】薰陸者，出於西方，即樹膠。
夏天日炙，鎔滴沙中，在地有香，謂之薰陸。 ^597c26

【疏】三種辛藥者，謂薑、胡椒、蓽茇也。 ^597c30

【疏】然後依供養法等者，供養儀式品攝頌云：
如是正業淨其身，住定觀本真言主，以真言印而召請，先當示現三昧耶。
真言相應除障者，兼以不動慧刀印，稽首奉獻閼伽水，行者復獻金剛座。
次應供養華香等，去垢亦以無動尊等。
此是攝頌，總攝一品之事，向下次第而別顯之，文廣如彼。
又准金剛瑜伽念誦法云：復結金剛縛契，
竪忍、願二度為針，置於心上，即誦密語曰：三摩耶薩埵。
此即是發悟一切諸佛及諸弟子等密語，
乃至作三界威力契，誦不動明王。
其密言如經。彼印真言，若有諸魔作障礙者，皆悉遠離。
又以印觸諸香、燈、飲食等，隨觸得清淨等，行者臨時取以用之。 ^597c32

【疏】先用^mc-A5FD囉字等者，囉字詮一切法垢不可得。
故供養品云：現前觀囉字，具點廣嚴飾，
謂淨光焰鬘，赫如朝日暉。
念聲真實義，能除一切障，解脫三毒垢，諸法亦復然。
先自淨心地，復淨道場地，悉除眾過患，其相如虗空。
如金剛所持，此地亦如是等。 ^598a8

【疏】或依本教所說等者，或者不定，或依何等本教所說，
隨行者意，或廣或略，兼用召請真言及印。
且准阿彌陀如來念誦觀行儀軌所說，
行者每於定中，見極樂世界七寶為地，
水、鳥、樹林皆演法音，無量莊嚴。
如經所說，無量壽如來在大菩薩眾會，
聞說無量契經，行者即結寶車輅印，想印成七寶車輅，
想此寶輅往彼極樂世界，請無量壽如來并諸大菩薩眷屬，
乘此車輅，不散此印，便請來至道場，住虗空中。
又結迎請聖眾印及真言奉請，故無量壽如來赴此三摩地所成淨土道場，
受行者供養，速得上上悉地等，如彼廣說。
是名依本教請也。
言即示三種三昧耶等者，一、佛部三昧耶，
二、蓮華部三昧耶，三、金剛部三昧耶。
且佛部者，二手虗心合掌，開二頭指微屈，
各附中指上節，又開二大指，各捻二頭指，下第一文是也。
次蓮華部者，二手虗心合掌，二大指、二小指各頭相著，
餘六指微屈，如開敷蓮華葉形是也。
後金剛部者，二手左覆右仰，合背相著，
以右大指叉左小指，以左大指叉右小指，
中間六指博著手腕，如三股杵形是也。
言及與敷座等者，准前蓮華三昧印，稍屈指令圓滿，
即是結此印已，想從印流出無量金剛蓮華遍漫荼羅中，
一一諸佛菩薩、金剛眾聖，各各得此金剛蓮華為座等。 ^598a18

【疏】淨以不思議法界心者，即囉字置空點想在頂上，作心沐浴是也。 ^598b12

【疏】然後住瑜伽座者，即前五輪所成最上金剛地方輪是也。
言一心誦部主真言者，部主有三：如來部，
以大日為主；蓮華部，以大精進觀世自在菩薩為主，
或以馬頭為主；金剛部，以執金剛秘密主為主也。 ^598b16

【疏】略為宣說等者，彼經云：菩提心者，謂如實知自心，
乃至云心、虗空、菩提，三種無二故。
經意欲令弟子發起斷樂心故，欲令識知自心相故，欲令遠離邪妄念故。
弟子若解了時，即是知自皈依所能作真正發心等也。 ^598b24

【疏】今正明本心常佛等者，且成佛義，如前已辨。
今就自宗本心常佛者，故上經偈云：我覺本不生，
出過語言道〔縛字，語言道斷義〕。
諸過得解脫〔麼字，解脫繫縛義〕，遠離於因緣
〔訶字，害煩惱離欲義〕。
知空等虗空〔法字，出一切佉等虗空義〕，
如實相智生〔跛字，無能勝義〕。
已離一切暗〔伽字，是稠林闇冥義〕，第一實無垢
〔羅字，淨法界心義〕。
又上八字，更互相釋。
且以下七釋成上一者，先徵云何我覺是阿字，本初不生耶？
次第釋，謂語言道斷故，乃至是淨法界心故。
又經云：云何菩提？
謂如實知自心等。
華嚴經云：菩薩應知自心念念常有佛成正覺。
如自心，一切眾生亦復如是。
涅槃論云：身外有佛亦非密，身內有佛亦非密，
非有非無亦非密，眾生是佛故微密。
言故以淨字甄之者，世間最淨，無如虗空。
故上經云：越百六十心，生廣大功德，其性常堅固，無量如虗空。
不染污常住，本來寂無相，無量智成就，正等覺顯現。
故云今正明本心常佛也。 ^598b34

【疏】所謂五所者，即五支分，謂四支及頂也。 ^598c16

【疏】故譯者兼智至兼舉者，謂淺釋時是金剛杵，
若深釋時是金剛慧，故得義用兼舉也。
故下護摩品偈云復次秘密主，我於往昔時，
不知諸火性，作諸護摩事。
我今成菩提，演說十二火，智火最為初，名大因陀羅等。 ^598c18

【疏】當用乳木等者，乳木，謂木中有乳汁者，名為乳木。
若用無乳木為此木者，火天不饗，不獲吉祥。
言謂桑 #CB01919;之類者，
穀是楮也，楮之有實，謂之為#CB01919;。
此之二木，有乳有#CB01919;，
護摩用之，表獲吉祥。
非此之類，是中不取，故云當用乳木等。 ^598c28

【疏】藉以生茅等者，且茅之為物薄，而用可大。
今阿闍梨方以智火燒弟子心垢，受法王子灌頂，
若不誡慎，或為魔得便。
故今以生茅為座，表慎之至也。
此之表像，俗諦亦有。
周易云：初六，藉用白茅，無咎。
象曰：藉用白茅，柔在下也。
子曰：苟錯諸地〔錯謂錯雜，即嚴飾也〕而可矣，
藉之用白茅，何咎之有？
慎之至也。夫茅之為物薄，而用可重，故阿闍梨君子不得不依。
與疏三義，第三相當。
行者由是因故，當得四王奉座。
經云：四天王言：此上人將來成正覺時，我等獻草。
即斯是也。 ^598c38

【疏】第二句，阿揭娜曳者，此翻對與梵本不同也。
今此四字，上下二字正應梵本，中間二字與梵本及字門不相契會。
謂梵本二字，即是二合仡誐曩〔二合〕也，今譯為揭娜。
揭字通朅、竭二音，與誐字聲形不同。
聲形既然不同，名義亦乃有異。
若顯示者，梵本誐曩，誐詮行義，曩詮大空。
若揭娜者，朅字當字門^mc-A44D佉字，
詮一切法如虗空不可得義；又竭字當字門^mc-A464伽字，
詮一切法一合不可得義。
為此乖訛，所以疏主留置梵本在先，一則順於古譯，二乃要從師授。
已下例然。 ^599a8

【疏】或本伽是行義等者，伽字正音誐字，此已下釋成誐字無行也。
從若是無師自覺已下，釋成曩字大空也。
從故與娜等七字，釋成誐曩二合之意也。
從以諸法無行已下，釋成曳字義也。
言爾乃為大乘者，大字應是火字，謂此真言即是火天乘故也。 ^599a26

【疏】重釋前句者，謂以此鉢囉至若多九字二句，釋前扇底羯囉作寂之義也。
且以鉢囉#CB17785;摩最勝義釋者，
謂以扇底一寂畢竟不可得故，羯囉常作之；
又以羯囉常作畢竟不可得故，扇底常寂。
由此寂而常作，作而常寂故，一切世間不能思議故，故云鉢囉#CB17785;摩最勝也。
又以達磨#CB03342;若多法生義釋者，如文易知。 ^599a36

【疏】以動寂畢竟等者，動，作也；寂，靜也。
此二畢竟無二，故從本不生^mc-CFC5阿上字菩提心句中，
具生^mc-CFC6阿長字大悲根莖枝葉。
從此以無所得為方便，故能證^mc-CFD3暗字大空之華果。
言猶如火界能燒能養者，能燒者，謂以囉字二點之火畢竟淨除，
而證^mc-CFD4惡字大般涅槃能養者，
即以^mc-D5F1字三昧之水而溉灌之，即成噁^mc-E4CC字利他方便。
如是從因至果，都合為一菩提樹王也。
下釋寶缾，與此大同。 ^599a48

【疏】凡息灾護摩，先須作降伏等者，謂若不先作降伏，必為頻那野迦等之所留難故也。
言則當依法增加者，謂於息灾真言之末，
莎訶之上，加揭#CB00069;佷拏或佉陀耶鉢吒也等句，
便成降伏相應之用爾。 ^599b16

【疏】先用漫荼羅主真言者，此漫荼羅，即護所也，謂是聖賢受是供養大會之所也。
故下疏云：若無漫荼羅，當遶爐作一重漫荼羅，置諸尊座位也。
言主者，即火天也，此中以火天而為主故。
言真言者，即前火天真言是也。 ^599b24

【疏】第三、所成就物者，謂是真言門中求悉地事所成就物。
准下經，謂是計覩〔幢〕、朅伽〔刀〕、傘、蓋、履、屣、
真陀摩尼寶、安膳那藥〔眼藥〕等。 ^599b34

【疏】如食金剛等者，華嚴經云：如人食少金剛，
終竟不銷，要穿其身，出在於外。
何以故？金剛不與肉身雜穢而同住故。
於如來所種少分善根亦復如是，要穿一切有為諸行身過，
到於無為究竟智所。
何以故？此少善根不與有為諸行煩惱而共住故。
為證，可知。 ^599b40

【疏】復次，普賢是遍法界至後段名法王之子者，此亦是前八心之義也。
謂普賢至菩提心，是最初種子心；又慈氏至莖葉，
謂從此發生根芽，是第二心，莖字當第三疱種心，
葉字是第四葉種心；又除蓋障至開敷，
是第五華種心及第六成果心；又除惡趣至窮盡，
是第七受用種子果復成種心；又是故以此至名法王之子，
是第八無畏依嬰童心也。 ^599c2

【疏】次用三種三昧耶等者，如下說：一、入佛三昧耶持明；
二、法界生真言；三、金剛薩埵真言。
何以知耶？彼處結云：故此三種，皆名三昧耶也。
由初三昧加持故，在於胎藏，不令夭折；
由次三昧加持故，初出胎時，離諸障#CB01002;；
由後三昧加持故，能傳家業，備諸伎藝。 ^599c16

【疏】一一歌詠至密印者。
謂此宗中，一一名言，皆有淺深二釋。
若淺釋時，一一歌詠，一一舞戲，皆是供獻唄德節則之。
謂後漢書詔云：歌所以詠德，舞所以象功。
毛詩云：情動於中，而形於言。
言之不足，故嗟嘆之；嗟嘆之不足，故詠歌之；
詠歌之不足，不知手之舞之，足之蹈之。
蓋情動之極也。法華經云：歌唄頌佛德。
又馬鳴菩薩自奏賴吒和羅曲，五百王子聞之，同時捨家入道。
前法華即是讚德，後馬鳴即是說法。
此中即當密呪及印，如常供養。
用四歌舞，各有真言及印法故。
真言，語業；密印，身業。
二、初作意，乃當意業，即是三密加持之義也。
故曰一一歌詠等。 ^599c26

【疏】吉慶阿利沙偈者，阿利沙名，如前釋。
行者授灌頂時，一切世間有無量吉慶之事，即同釋迦牟尼所有之慶也。
由此諸天咸共讚歎，有十一偈：前三偈皈依三寶，次七偈八相成道。
然於八中而今涅槃，如下疏指彼一偈，總結三歸。
大毗盧遮那成佛神變加持經義釋演密鈔卷第六
 ^599c48
